
Nota editorilor 


În martie 2007, în cadrul Institutului de Investigare a Crimelor Comunismului în 
România a demarat proiectul „Experienţe carcerale în România comunistă”, care şi-a 
propus realizarea de interviuri cu foşti deţinuţi politici, publicarea unor volume de 
mărturii în care să fie prezentate abuzurile, torturile şi tratamentele inumane aplicate 
„duşmanilor politici şi de clasă” în perioada 1945-1989, constituirea unei arhive audio- 
-video cu materiale ce pot fi utilizate în cadrul viitoarelor muzee pe care IICCR le va 
înfiinţa, realizarea de studii şi articole ştiinţifice, precum şi materiale necesare în procesul 
didactic. La sfârşitul anului 2007 a fost finalizat primul volum din serie, în 2008 a văzut 
lumina tiparului al doilea volum, iar în 2009 al treilea volum. Cel de-al patrulea vine să 
completeze imaginea sistemului penitenciar comunist românesc, aşa cum şi-o amintesc 
cei care l-au cunoscut cel mai bine : foştii deţinuţi politici. 

În cadrul proiectului al cărui rezultat este şi volumul de faţă au fost realizate până în 
prezent peste 180 de interviuri, în toate judeţele ţării şi în Bucureşti. Toate interviurile 
au avut la bază un ghid care a urmărit cele mai importante momente ale detenţiei şi nu 
numai. Astfel, cei intervievaţi ne-au descris instaurarea comunismului, motivele şi meto- 
dele arestării, derularea anchetelor şi a procesului, eliberarea şi reinserţia socioprofe- 
sională. Accentul a fost pus în special pe anii de detenţie, rezultatul constând în informaţii 
interesante despre condiţiile de viaţă din închisoare, alimentaţia, persecuțiile, condiţiile 
de muncă, viaţa religioasă, cotidianul de detenţie, descrieri de penitenciare, precum şi 
portrete de gardieni şi deţinuţi. 

Deşi, potrivit temei generale a proiectului, ar fi trebuit să ne axăm doar pe viaţa din 
detenţie, în cele mai multe dintre cazuri relatările celor intervievaţi vizează şi viaţa de 
după eliberare, intenţia noastră fiind aceea de a arăta şi modul în care foştii deţinuţi au 
reuşit, sau nu, să se reintegreze din punct de vedere socioprofesional. De altfel, pentru 
majoritatea celor intervievaţi, eliberarea din temniţele comuniste a însemnat, în fapt, un 
„transfer” dintr-o închisoare mai mică într-o închisoare mai mare, reprezentată de 
România comunistă. 

Elementul de noutate pe care îl propune proiectul de faţă este dat de faptul că marea 
majoritate a celor intervievaţi nu şi-au mai prezentat niciodată experienţele de detenţie 
(prin memorii, interviuri etc.). 

Din punct de vedere tehnic, interviurile au fost realizate pe suport audio şi video şi 
se află în Arhiva de Istorie Orală a Institutului de Investigare a Crimelor Comunismului 
şi Memoria Exilului Românesc. Cea mai mare parte dintre interviuri au fost deja transcrise 
până în acest moment, urmând ca în lunile următoare să se finalizeze acest demers. În 
ceea ce priveşte transcrierea interviurilor, trebuie să menţionăm că acesta este un proces 

complex, care implică inevitabil unele schimbări şi interpretări, în special datorită faptului 
că scrierea şi vorbirea au o serie de trăsături diferite. Astfel, tonalitatea, volumul şi ritmul 
vorbirii au semnificaţii şi conotaţii care nu pot fi reproduse grafic decât cu mare greu- 
tate. Deoarece în forma brută interviurile prezentau anumite inconveniente din perspec- 
tiva lecturării lor, datorită unor dezacorduri sau exprimări neclare, am operat la nivelul 
textelor şi le-am editat, eliminând în special o parte a întrebărilor şi intervențiilor intervie- 
vatorilor, în aşa fel încât mărturiile să nu sufere modificări de fond, ci doar de formă. În 
ceea ce priveşte semnele de punctuație, precum şi anumite cuvinte sau propoziţii care au 
fost adăugate sau eliminate, nu s-a folosit sistemul trecerii lor între paranteze drepte pentru 
a nu crea dificultăţi cititorului. Pauzele în vorbire sunt reprezentate de trei puncte (...), 
iar anumite stări de spirit care se regăsesc pe înregistrări sunt prezentate în paranteză, de 
exemplu : (plânge), (râde). 

La începutul interviurilor am încercat să sintetizăm o prezentare a martorului, motivul 
arestării, principalele date referitoare la detenţie şi locurile în care a executat pedeapsa, 
folosind termenul „închisoare” inclusiv pentru a desemna lagărele şi coloniile de muncă. 

Este de remarcat şi de explicat faptul că interviurile au dimensiuni diferite şi relatările 
diferă ca profunzime. Acest lucru se datorează mai multor factori: starea de sănătate a 
martorilor, cei mai mulţi aflaţi la vârste înaintate, problemele de memorie şi, nu în ultimul 
rând, o formă de autoprotejare, prin refuzul de a rememora anumite momente trau- 
matizante. Pornind de la aceste realităţi, am încercat să obţinem cât mai multe informaţii, 
însă fără a-l pune pe cel intervievat într-o situaţie neplăcută. 

Dacă unii dintre cei intervievaţi îşi amintesc în detaliu anumite momente, date, 
persoane şi întâmplări şi pot povesti amănunţit despre condiţiile de detenţie, alţii oferă 
doar informaţii fragmentare. Din acest motiv am decis să adnotăm interviurile şi să 
oferim informaţii care să clarifice relatările celor intervievaţi. Astfel, am trecut în note 
de subsol diverse informaţii utile, cum ar fi: judeţele de care aparţin anumite localităţi 
(în funcţie de situaţia administrativă actuală) ; date suplimentare despre persoanele 
menţionate în interviuri (cu referiri la data arestării, condamnarea, închisorile în care au 
executat detenţia, data eliberării); corecţii atunci când unele informaţii oferite de cei 
intervievaţi nu corespund adevărului istoric ; detalierea unor evenimente sau întâmplări 
prezentate schematic de martor, dar care am considerat că sunt importante. 

Informaţiile folosite la adnotările interviurilor provin din câteva lucrări de tip dicţio- 
nar, dar şi din alte lucrări de istorie, însă în cea mai mare parte a lor au fost extrase din 
fişele matricole penale ale foştilor deţinuţi politici, aflate în Arhiva Administraţiei Naţionale 
a Penitenciarelor de la Jilava, fişe care pot fi consultate şi pe site-ul Institutului de Investigare 
a Crimelor Comunismului şi Memoria Exilului Românesc (www.crimelecomunismului.ro). 
Din păcate, există şi persoane menţionate în interviuri pentru care nu am găsit informaţii 
suplimentare şi, de asemenea, am considerat inoportună adnotarea unor nume foarte 
cunoscute. 

Volumul de faţă, al patrulea din serie, conţine un număr de 26 de interviuri, realizate 
în următoarele judeţe : Alba, Botoşani, Caraş-Severin, Harghita, Ialomiţa, Olt, Suceava 
şi Teleorman. În alegerea martorilor am încercat să avem o acoperire cât mai mare, atât 
din punctul de vedere al etniei, genului, studiilor, cât şi al apartenenţei politice înainte 
de arestare. Desigur că în fiecare judeţ au rămas numeroşi foşti deţinuţi politici care nu 
au fost intervievaţi, dar suntem convinşi că astfel de demersuri vor avea ecou şi alte 
experienţe carcerale vor ieşi la lumină în anii ce vor urma. 

În identificarea posibililor martori am beneficiat de sprijin din partea Asociaţiei 
Foştilor Deținuți Politici din România şi a Federaţiei Române a Foştilor Deținuți Politici 
şi Luptători Anticomunişti, cărora le mulţumim şi pe această cale. 

În egală măsură dorim să mulţumim tuturor celor care au înţeles demersul nostru şi 
au făcut eforturi deosebite pentru a rememora unele momente tragice din trecutul lor. Le 
suntem recunoscători cu atât mai mult cu cât realizăm dificultăţile majore prin care au 
trecut atunci când şi-au amintit de traumele îndurate în trecut. Avem însă convingerea că 
toţi au înţeles că au fost parte a unui experiment diabolic, iar conştiinţa a fost cea care 
nu le-a permis să ţină ascunse unele amintiri personale, care sunt în fapt fărâme de 
istorie, părţi minuscule ale unei istorii naţionale abrutizate. În ultimă instanţă, este şi o 
datorie morală a celor care au supravieţuit de a povesti ce s-a întâmplat, o datorie faţă de 
aceia dintre ei care nu au mai scăpat din iadul închisorilor comuniste sau care nu mai 
sunt în viaţă acum. 


Alba 


Simion Drăgoi 


S-a născut la 3 aprilie 1931 în Ohaba, judeţul Alba. Naţionalitatea : română. Religia : 
ortodoxă. Studii : liceul teoretic. Profesia: muncitor. A fost arestat la 12 februarie 1953 
şi condamnat la 8 ani de temniţă grea. A executat pedeapsa în închisorile Deva, Ministerul 
de Interne, Jilava, Piteşti, Cavnic, Satu Mare, Aiud, Gherla şi Salcia. A fost eliberat la 
9 februarie 1961 şi a primit 12 luni domiciliu obligatoriu la Rubla, în Bărăgan. La data 
interviului locuia în Alba Iulia. Interviu realizat de Andrei Lascu la 17 iulie 2007. Tran- 
scrierea şi tehnoredactarea interviului - Constantin Vasilescu. Editarea - Alin Mureşan. 
Interviul se află în Arhiva de Istorie Orală a Institutului de Investigare a Crimelor 
Comunismului şi Memoria Exilului Românesc (în continuare, AIO-IICCMER), având 
cotele 182, 183, 184. 


Spuneţi-mi, pentru început, unde aţi făcut primele studii ? 

Şcoala primară am făcut-o în comuna natală şi după aceea, în 1942, m-au dus părinţii 
la liceu în Blaj. Acolo am rămas până la reforma învăţământului din 1948, când Liceul 
Teoretic „Sfântul Vasile” s-a desfiinţat şi a fost unificat cu Liceul de fete, devenind astfel 
liceu mixt. A funcţionat un an de zile aşa şi pe urmă s-a desfiinţat de tot. Şi în ultimul 
an, deci pentru clasa a XII-a sau a VIII-a de liceu, după cum era pe vechiul sistem, am 
venit aici [la Alba Iulia - n.n.], unde am şi terminat liceu”. 

La Blaj era o educaţie şi un sentiment naţional poate puţin mai dezvoltat decât în altă 
parte. În plus, tata, deşi ţăran, era un român bun, ca să zic aşa, şi în sufletul meu şi în 
mintea mea a intrat acest sentiment de anticomunist, pentru că după alegerile din 1946 
am simțit ce e comunismul, ce e naționalismul, şi în sufletul meu s-a trezit acest 
sentiment. Venind aici la Alba Iulia, la Liceul Teoretic, împreună cu mine au mai fost 
câţiva colegi de la Blaj... că ceilalţi s-au dus prin alte părţi. Aşa am cunoscut pe cei de 
aicea, de la fostul Liceu „Mihai Viteazul”. Ne-am văzut, a fost ceva sufleteşte care ne-a 
apropiat, deşi nu cunoşteam pe nimenea din ceilalţi, şi am început să ne filăm şi să 
simțim parcă ceva, o admiraţie. Mai discutam câte ceva şi ne-am dat seama cine era cu 
UTM-ul, cum era atuncea, şi cine era împotriva UTM-ului... 

Ați organizat un grup ? 

Da, după asta, că atunci s-a făcut primirile în masă a elevilor din UAER! în UTM. 
La o şedinţă care s-a făcut, mie şi la încă mai mulţi ne-a” spus că nu corespundem 
cerinţelor unui fiu de clasă muncitoare. De unde ştiau ei, nu ştiu. E adevărat că tata, 


1. Uniunea Asociaţiilor de Elevi din România. 

Mihăilă Drăgoi, atunci era fugar... Atunci a’ început cu întovărăşirile şi cu grâul să-l 
ducă la arie, şi dumnealui refuzase şi a făcut propagandă în comună ca să nu meargă 
oamenii cu grâul la arie. La noi era obiceiul să-l ducă fiecare acasă şi se aducea maşina 
de treierat acolo... 


Dumnealui a fost singur sau mai erau şi alți consăteni ? 

Au mai fost şi alţii care tot la fel au făcut. A’ vrut apoi să-l aresteze... A mai avut 
câteva tentative şi înainte, l-a” luat, i-a” dat drumu”, l-a” luat, iar i-a” dat drumu”, şi în 
august '49 au venit din nou de la Securitate să-l aresteze. Cineva ne-a spus că a venit 
Securitatea, că tata era la câmp în hotar... Şi n-a mai venit acasă, a rămas la o rudă în 
marginea comunei, să vadă ce o să se întâmple, dacă se liniştesc lucrurile, dacă-l mai 
caută, însă nu s-au oprit. Veneau ziua, veneau noaptea, intrau pe poartă să ne întrebe 
dacă e acasă... Veneau şi prin grădină uneori şi atunci tata s-a hotărât să plece. Pentru 
mine asta a fost o motivaţie în plus. 

Să revin acuma la liceu. Nu ştiu dacă ei au cunoscut că într-adevăr nu corespund 
cerinţelor unui fiu de clasa muncitoare, dar în felu” ăsta a” început să se aleagă cele două 
părţi. După aceea a venit 7 noiembrie, mare sărbătoare?, când ne ducea” la defilare. De 
aici de la liceu unde eram adunaţi, când am plecat, ne-a” separat din nou pe toţi şi a' 
spus: „Cei care nu sunt în UTM, faceţi un grup aparte”. Şi am mers aşa, aparte, până 
la locu’ unde se făcea defilarea. De acolo însă noi am plecat şi ne-am dus în parcul din 
oraş, vizavi de fostul hotel „Dacia”, unde chiar atunci un grup dintre noi am pus bazele 
unei organizaţii. 

Aveaţi vreo culoare politică ? 

Nu, nu, nu. A fost fără influenţa vreunui partid. Au fost numai sentimentele noastre 
de tineri. Nu era nimeni cu frăţii de cruce, cu simpatizanți legionari... 


Şi care era scopul acestei organizaţii ? 

Ne-am adunat acolo în parc, am discutat şi am zis să încercăm să facem ceva. Acest 
ceva ce era? Întâi să cunoaştem colegii, să vedem care sunt comunişti sau U'IC-işti şi să 
încercăm să ducem aşa o luptă, să zic, de convingere, în funcţie de ceea ce auzeam pe 
la posturile de radio străine împotriva comunismului. Asta a fost prima fază, iar ca 
perspectivă de viitor, în eventualitatea că va fi un război ori se va întâmpla ceva împotriva 
ruşilor, să acţionăm, că între timp, fiecare trebuia să găsească, să cunoască şi numai el 
să ştie membri noi. Acuma, cum să întâmpla? Nu era obligaţiune, dar aşa se cerea, să 
cunosc pe alţii şi să discut, să văd cum este. Când era momentul potrivit, atuncea puteam 
să le spun de organizaţie, însă ei nu cunoşteau pe nimeni de la mine în sus. Şi ei, la 
rândul lor, dacă găseau pe cineva, tot la fel, doar pe ei îi ştia, aşa încât nu s-au cunoscut 
toţi, unii pe ceilalţi. Pot să spun chiar că la arestare am fost numai cei care am fost în 
mănunchiu” de atuncea şi câţiva care au fost mai apropiaţi. 

Câţi eraţi în grupul acesta ? 

Deci am fost un număr mai restrâns. 19 sau 20 am fost noi. 

Şi s-a mai mărit apoi grupul ? 

Nu, ăştia am ajuns la proces, am fost judecaţi şi condamnaţi. Pentru că, terminând 
liceul în 1950, ne-am împrăştiat, că doar vreo câţiva erau din Alba. Fiecare s-a dus de 


2. Aniversarea Revoluţiei Bolşevice de pe 25 octombrie/7 noiembrie 1917. 

unde era şi pe urmă cei care puteau mergeau la facultate. Rămânea la alegerea fiecăruia 
să continue să recruteze sau să facă ce vrea, pentru că deja ne despărţisem de mănunchiu” 
central. 

S-a dat o libertate, fiecare să hotărască singur, pentru că noi discutaserăm înainte şi 
ştiam că s-ar putea să urmeze arestare şi puşcărie şi a consimţit fiecare. Unii poate că 
erau mai slabi şi, auzind de puşcărie, chiar se temea” şi nu mai accepta” să facă parte din 
organizaţie. Şi atuncea s-a dat această libertate. În perioada aceasta la Liceu’ Comercial 
a mai luat fiinţă o organizaţie şi, culmea, câţiva dintre cei care erau cu noi, au făcut parte 
şi din organizaţia asta. Şi-n 1952 au început primele arestări... 

Cum aţi fost descoperiţi ? 

Nu ştiu. Acuma, dacă n-aş fi avut vârsta pe care o am, m-aş fi dus la Bucureşti să văd 
dacă găsesc acolo, în dosaru' mare al organizaţiei. Poate că acolo s-ar găsi ceva, da’ 
acuma nu mai am curaju' să mă mai duc. Au început primele arestări şi au fost luaţi şi 
din cei de la Liceul Comercial, şi de la noi, de la Liceul Teoretic. Au fost duşi la 
Securitate la Deva, că acolo era regiunea. În ianuarie '53 au început arestările la ceilalţi, 
lotu” II, unde eram cei mai mulţi de la Liceu” Teoretic. Şi tot la Deva la Securitate au fost 
duşi. Şi prin martie, dacă nu mă înşel, a fost procesu’ primului lot. 


Unde a avut loc procesul, la Deva ? 
S-a judecat aici, la Alba Iulia şi a fost proces public. 


Dumneavoastră unde eraţi când aţi fost arestat ? 

Eu eram student la Bucureşti. A” venit noaptea cinci persoane, au intrat în cameră şi 
mi-au cerut să dau, dacă am, fotografii. Le-am spus că nu am. Şi norocu” meu a fost că 
nu s-au uitat unde erau fotografiile cu câţiva din colegi. A fost, aşa, o întâmplare. M-au 
luat, m-au legat cu fularu” la ochi şi am coborât până la maşină. Eram curios să văd dacă 
îmi dau seama, dacă o să simt unde mă duceau. Şi m-a” dus la Ministerul de Interne. 
Acolo mi-a” luat toate bagajele - că mi-a” spus să-mi iau un minimum necesar - mi-a” 
făcut percheziţia, mi-o” luat şireturile de la bocanci, cureaua, şi m-a” aşezat pe o bancă 
într-o cameră, cu fularu” la ochi. Nu se putea vedea nimic. Înainte să mă ducă în acea 
cameră, mi-a spus cineva: „Nu vorbeşti nimic. Dacă ai nevoie de ceva, ridici două 
degete în sus, va veni cineva cu urechea şi vei vorbi în şoaptă, cât se poate de încet”. 

Am stat aşa acolo. O fost noaptea aceea, o fost ziua următoare... Pe mine m-a’ arestat 
joi noaptea. Şi am stat la Ministerul de Interne până sâmbătă. Stând acolo în camera 
aceea, simţeam că sunt mulţi, da? nu se putea vorbi nimica... Când vroiam la WC 
ridicam mâna, da’ tot legat mă ducea şi mă aducea înapoi. Pierdusem noţiunea timpului, 
nu mai ştiam dacă e zi, dacă e noapte, pentru că mâncare am primit o singură dată: un 
castron cu varză şi o bucată de pâine, nu tare, ci foarte tare. 

Şi tot timpu” am fost legat la ochi. Eu contractasem o paralizie facială înainte de 
arestare şi sâmbătă am mai ridicat mâna de câteva ori şi am zis că eu sunt bolnav, să mă 
ducă la cameră, că nu dormisem, nu mâncasem... Şi a’ acceptat în final să mă ducă la 
cameră. M-a luat cineva de acolo, a coborât nişte scări cu mine, mi-a spus de câteva ori 
să aplec capu”, de câteva ori mi-a spus să fac pasu’ mare şi am ajuns în dreptu’ unei uşi. 
Mi-a dat bocancii jos şi a” vrut să dea jos şi plachiurile de la bocanci. În momentu’ acela 
s-a auzit un săsăit şi un alt securist a venit, i-a spus ceva, n-am înţeles eu ce, m-a luat de 
mână şi m-a întors înapoi. Şi tot la fel: „Pasu” mare. Apleacă-ţi capu”! ”. Şi m-a adus 
şi m-a băgat în camera de gardă, unde era un ofiţer şi mai era unu sau doi îmbrăcaţi tot 

în uniformă. Acolo, între cei care erau, probabil, de ai casei, mai erau încă doi plutonieri 
de Securitate şi, la identificare, când m-a” întrebat cum mă cheamă, cine sunt, de unde 
sunt, unv’ din cei doi a zis: „Ăsta e!”. 

Mi-a spus să-mi fac bagaju”, da’ bagaju' meu era la ei şi atuncea mi-a întins geanta 
în care aveam un rând de schimb, cu prosopu”, săpunu”, m-a mai percheziţionat super- 
ficial, m-a legat strâns la ochi cu fularu”, m-a luat de mână şi m-a scos. M-a urcat într-o 
maşină, nu mi-a spus nimica, şi am ajuns în Gara de Nord, la Miliția gării. M-a băgat 
înăuntru şi securistu” i-a spus miliţianului să mă bage într-o o cameră din spate, cu 
geamurile către stradă, în care aveau depozitu’ de lemn şi de cărbuni. Acolo era un 
frig... Era în 12-13 februarie. Mi-am dat seama că plec de la Bucureşti, da” nu ştiam 
unde. Şi, spre norocu” meu, miliţianu” a zis: „Nu, io nu răspund dacă îl lăsaţi aci”. Şi 
atunci m-au luat şi am stat cu ei în camera Miliției gării. 

Unu” din cei doi securişti s-a dus să vadă de tren şi după aceea a venit, mi-a pus 
cătuşele pe mâini, şi m-a luat unv’ în stânga, unu” în dreapta şi: „Hai! ”. Bocancii erau 
tot fără şireturi şi am ajuns la o garnitură de tren. Ne-am urcat, dar habar nu aveam unde 
merg. După ce am intrat în tren, care era destul de aglomerat, lumea a văzut că ceva nu 
e în regulă, că e un securist în faţă, io la mijloc, alt securist în spate, şi lumea a început 
să se mişte, să nu mai stea acolo. Ne-am oprit în faţa unui compartiment şi unu” din 
securişti tot deschidea uşa şi se uita înăuntru... şi oamenii au plecat din compartiment. 
Mi-am dat seama că nu vin către Alba Iulia, că era un traseu pe care nu îl cunoşteam. 
Dar dimineaţa, când am ajuns în gara Simeria, mi-am dat seama că nu am venit pe 
traseu” obişnuit... Acolo mă aştepta din nou o maşină cu un ofiţer de Securitate, care m-a 
luat şi m-ă dus la Securitate la Deva. 


V-au dus acolo pentru anchetă ? 

Da. M-a întrebat ce colegi am avut la liceu şi când am terminat liceu”. Ei, acum io 
mi-am dat seama de ce îmi pune întrebarea asta şi din colegii pe care îi cunoşteam - de 
unii din ei ştiam că sunt arestaţi — eu n-am spus niciun nume, am spus de cei care a’ fost 
activi la UTM. Şi după aceea, am mai stat puţin, mi-a mai pus câteva întrebări şi i-a spus 
gardianului să mă ia şi m-a dus la subsol. 

V-au bătut cât timp v-au anchetat ? 

Nu. Eu pot să spun că nu m-a” bătut, pentru că am avut noroc. În locu” meu a fost 
arestat un alt coleg de clasă, tot Drăgoi îl chema, da’ Teodor. Şi l-a arestat pe ăsta în 
locu” meu şi l-a” bătut pe ăsta. Şi ăsta nu ştia nimic, săracu.... 

Adică a fost o confuzie de nume. 

Confuzie de nume. Eram în aceeaşi clasă, că erau trei clase paralele. Şi I-a” arestat 
pe ăsta şi l-a” bătut pe el. Mi-a povestit după vreo 17 ani, când ne-am întâlnit, mi-a spus 
ce bătaie a luat... În celula în care m-a băgat erau patru paturi, două paturi suprapuse, 
doi oameni mai în vârstă şi unu’ mai tânăr. 

Asta era la Securitate în Deva ? 

În Deva, da. Era dumineca dimineaţa, încă nu era ziuă, era un fel de semiîntuneric 
şi în celulă era un bec pus deasupra la uşe, ca să nu poţi să umbli la el, care lumina 
înăuntru. Eu nu prea cunoşteam obiceiurile... Uitându-mă în stânga, în dreapta, văzând 
eu ce e acolo, până să spun io cum mă cheamă, cel mai tânăr din celulă m-a întrebat: 
„Cum te cheamă?”. l-am spus: „Drăgoi”. Zice: „Aaa, pe tine te aşteptam şi mai 
trebuie să vină încă unu”. Acel „unu”” a fost arestat în urmă, fusese colegu' meu de 

bancă, aveam aceeaşi gazdă. Să numea Oprean Ion?, dar am mai avut încă trei colegi tot 
Oprean, din care unu' tot Oprean Ion. Şi l-a” arestat pe ăsta, care era şi el student la 
Bucureşti, l-a” adus la Deva, da' ce-o fi făcut cu el nu ştiu, că nu l-am întâlnit niciodată. 
Nici la întrunirile de la liceu n-a venit. Destul că l-a ţinut pe ăsta o săptămână şi între 
timp l-a găsit pe adevăratul Oprean Ion. Se mai comunica aşa, în mod primitiv, prin 
perete, şi auzeam uşile, se cunoştea dacă e intrarea normală sau intră cineva... Şi am 
aflat că l-a adus şi pe el după vreo săptămână. Deci eram cu acest băiat pe care atunci 
l-am cunoscut, Puiu Dragomir“, cu doi ani mai mic decât mine, şi-mi spune: „Să ştii că 
se ştie tot! Nu are rost să ascunzi ceva”. 

Alături, la celula număru' 2, era unu” din colegii meis, care era oarecum mai în 
vârfu” organizaţiei, era mai activ. Şi, într-un moment de neatenţie al gardienilor, când se 
făcea ieşirea de ne ducea la WC, s-a ridicat pe pat cu gura la geamul acela şi mi-a spus : 
„Simioane, să recunoşti ceea ce ştii, pentru că absolut tot se ştie. Dacă nu recunoşti, să 
ştii că ai să primeşti bătaie, te vor bate. Nu are niciun rost, tu eşti penultimul arestat şi 
să recunoşti”. Am auzit că ultimul a venit el. Atunci aşa am şi procedat, n-am mai 
tăgăduit prea mult. Unele lucruri m-am făcut eu că nu le ştiu, că nu-mi aduc aminte... 
M-au luat puţin mai tare, da” de bătut nu m-au bătut. M-a” mai confruntat cu unul sau 
cu altul şi auzind pe celălalt cu care mă confrunta că spunea ceea ce io încă nu 
recunoscusem, ziceam : „Păi am uitat, nu mi-am adus aminte, dar dacă el spune treaba 
asta, probabil că aşa este”. Aşa a trecut vremea şi după câteva luni, după ce se terminase 
ancheta, m-a dus la penitenciar. 


Tot în Deva ? 

Tot în Deva, da, da. Şi-n 9 iulie '53 ne-a fixat procesu’. La proces tribunalu’ era 
Tribunalu’ Militar de la Braşov în deplasare. Ăla ni l-a dat să ne judece. Dar în perioada 
din 8 iunie până-n 9 iulie când am avut procesul, anchetatoru”, securistu”, mai venea din 
când în când prin cameră... Acum nu ne mai ţinea” izolaţi, eram câte doi-trei în aceeaşi 
cameră, pentru că de la Securitate trebuia să elibereze, să facă locuri, şi la penitenciar 
erau camere mari, da” erau mai mulţi într-o cameră şi atunci n-avea” unde să ne pună pe 
toţi separați. Oricum eram 19 inşi. Şi aşa am ajuns cu un alt coleg. Anchetatoru' venea 
şi ne vorbea frumos şi ne întreba ce facem, cum ne simţim... Ne spunea să vorbim 
frumos la proces, ne mai întindea câte o ţigară... Ba de vreo două ori a venit şi ne-a adus 


3. Probabil Ioan Opreanu, născut la 20 ianuarie 1928 în Braşov. A fost arestat la 20 februarie 
1953 şi condamnat la 7 ani de temniţă grea. A executat pedeapsa în închisorile Deva, Jilava, 
Piteşti, Baia Sprie şi Gherla. A fost eliberat la 18 februarie 1960. Informaţii din fişa matricolă 
penală din AANP. 

4. Lucian „Puiu” Dragomir, născut la 26 iunie 1933 în Săliştea, Sibiu. A fost arestat la 8 ianuarie 
1953 şi condamnat la 6 ani de temniţă grea. A executat pedeapsa în închisorile Deva, Piteşti, 
Cavnic, Baia Sprie, Gherla şi Jilava. La expirarea pedepsei a fost internat administrativ pentru 
36 de luni. A executat pedeapsa în închisorile Culmea şi Periprava. A fost eliberat la 6 ianuarie 
1962. Cicerone loniţoiu, Victimele terorii comuniste. Arestaţi, torturați, întemnițați, ucişi. 
Dicţionar. F G, Maşina de scris, Bucureşti, 2002, p. 210; fişele matricole penale din AANP. 

5. Remus/Romulus Munteanu, născut la 21 octombrie 1930 în Sebeş, Alba. A fost arestat la 
4 ianuarie 1953 şi condamnat la 12 ani de temniţă grea. A executat pedeapsa în închisorile 
Deva, Jilava, Piteşti, Caransebeş, Aiud şi Gherla. A fost eliberat la 18 aprilie 1964. Informaţii 
din fişele matricole penale din AANP. 

nişte carne de porc prăjită într-o gamelă şi a zis ca să ne întremăm puţin, să fim mai 
arătoşi la proces. Eram destul de amărâţi, că mâncarea era aşa cum era, şi starea noastră 
sufletească... 


Cum s-a desfăşurat procesul ? 

În ziua procesului ne-am dus acolo, iar parte din noi atunci ne-am cunoscut. A” venit, 
nu ştiu, vreo doi-trei avocaţi, că ne-au pus avocaţi din oficiu. Ne-a întrebat cum ne 
cheamă, care suntem, a zis că e avocatul nostru din oficiu şi că o să ne ia apărarea şi dacă 
avem ceva de spus, să-i spunem. Nu aveam ce să-i spunem, nu-l cunoşteam... Şi stând 
acolo, în prezenţa gardianului, ce puteai să-i spui ? Şi asta a mers aşa, în câteva minute, 
cu fiecare. Ne-a mai întrebat dacă recunoaştem că am fost în organizaţie, dacă ne pare 
rău, dacă am făcut nu ştiu ce... Vă daţi seama că noi la vremea aceea nici nu ştiam cum 
e, că nu mai fusese nici unu” prin procese. 


Și avocatul v-a apărat ? 

Ne-a spus că e avocat din oficiu, că ne apără, da’ în realitate la proces nu s-a 
întâmplat aşa. Ne-a acuzat procuroru”, ne-a’ acuzat şi avocaţii din oficiu. Unu” din 
colegi era originar din Sibiu, tatăl lui era medic, mai avea relaţii, rude, şi pe lângă cel 
din oficiu, a angajat un avocat. Şi a fost singuru” avocat care pe el l-a apărat într-adevăr, 
dar a făcut referire generală şi la ceilalţi, dar pe el l-a apărat în mod separat şi în mod 
special. Restu’, toţi ne-au acuzat! La proces, când a venit după fiecare, ne-a' pus 
întrebările care li se păreau lor că trebuiesc puse, printre altele dacă recunoşti, dacă-ţi 
pare rău de ceea ce ai făcut, dată te căieşti... 

Și ce se răspundea la aceste întrebări ? 

Se răspundea că „nu îmi pare rău”. Ne-a” acuzat de nişte fapte care nu ne aparţineau, 
nu le cunoşteam şi atuncea ne-am revoltat. Vreo doi dintre colegii noştri care erau într-un 
fel şefi au discutat în contradictoriu cu completu” de judecată, n-a” recunoscut şi s-a 
făcut un fel de agitaţie în sală... 

Era un proces public sau cu uşile închise ? 

Era proces public. Sala era arhiplină : unii care ne cunoşteau, alţii care au venit de 
curioşi. Am văzut, totuşi, câteva persoane care ne cunoşteau şi am bănuit că au venit să 
ne vadă. Da’, făcându-se zarva asta, în urma contradicţiilor, judecătoru' a stopat 
discuţiile, procuroru” s-a supărat tare şi ne-a scos din sală şi ne-a dus sub escortă din nou 
la penitenciar. Şi a două zi a venit la penitenciar să ne citească sentinţa. 

Sentința s-a anunțat în lipsa dumneavoastră ? 

În sală, probabil că aşa se întâmpla. Pe noi ne-a’ scos pe toţi în curtea penitenciarului 
şi ne-a” spus la fiecare ce condamnare avem. Parcă am fi fost înţeleşi - cei mai mulţi 
dintre noi au zâmbit şi au spus: „Eu nu fac condamnarea asta. Eu nu execut pedeapsa 
asta”. Şi ei mai întreba: „Da' cine? ”. Şi noi răspundeam : „Dumneavoastră, noi nu! ”. 
Pe ei i-a înfuriat situaţia aceea de la proces, aşa încât condamnările la cei doi mai mari 
au fost de câte 20 de ani. Eu am primit iniţial 8 şi cu 8 am rămas, pentru că ne-a” întrebat 
dacă vrem să facem recurs şi noi toţi am spus că nu vrem. A’ făcut ei, totuşi, recursu’ 
din oficiu şi la cei cu condamnările de 20 de ani le-a redus la 12 ani, iar un altul care a 
avut 18 ani condamnare, i-a redus-o la 10 ani. Judecătoru' fiind din Braşov, întâmplarea 
a fost să se cunoască cu o rudă a unuia dintre noi şi i-a povestit că lotul de tineri de la 
Alba Iulia a fost foarte dârz la proces. Şi a vorbit, aşa, oarecum independent de poziţia 

pe care o avea el, datorită faptului că se cunoştea cu familia respectivă. La recurs, însă, 
aşa cum v-am spus, s-au redus pedepsele. Am aflat că pedepsele iniţiale au fost fixate de 
Securitate ca să ne intimideze... 


Ce s-a întâmplat după pronunțarea sentinţei ? 

Credeam că ne va duce din Deva, că nu vom rămâne acolo. Am dormit câteva nopţi 
toţi într-o cameră mare care avea numai saltelele pe jos. Aveam multe de povestit fiecare, 
că eram foarte buni prieteni. Într-o noapte am auzit zăvoarele la uşă. Au venit o mulţime 
de gardieni, ne-a” făcut o percheziţie zdravănă, ne-a” dezbrăcat, ne-a” scos afară în curte 
şi de aici ne-a” dus la gară în Deva. Eram încadraţi, escortaţi de milițieni cu puştile şi 
duşi la gară în vagonu” dubă venit acolo : nu ştiam unde plecam. Am ajuns în Petroşani. 
Ne întrebam de ce în Petroşani şi unde se merge. N-am putut să înţelegem nimic... Am 
venit din nou în Simeria. Mai târziu am aflat că ei au mai luat pe cineva de la Petroşani 
şi am venit înapoi ca după aceea să ne continuăm drumul. Nu ştiam unde mergem, 
bănuiam că mergem la Jilava, da’ nu ştiam. Şi în trei zile, seara, am ajuns în Jilava. 

Acolo ne-a” luat în primire gardienii, cu înjurături, şi ne-a” băgat într-o cameră... o 
ţin minte toată viaţa, număru” 12. O cameră boltită, cu o ferestruică de... poate 30 pe 
30, da’ nu avea nici atât... Erau nişte priciuri pe jos, nişte scânduri puse la 25-30 de 
centimetri de pământ. Ăsta era mobilieru' camerei şi aşa ne-am culcat acolo în prima 
noapte. Dimineaţa am văzut cum pe pereţi se scurgea apa şi jos era un fel de fleaşcă, cum 
să spune pe la noi... În prima seară nu remarcasem... 

Era camera de primire, de oaspeţi... (râde - n.n.) da” nu era sub pământ, era ca şi 
celelalte camere. Nu ştiu, n-am înţeles şi nici acuma nu înţeleg de ce era aşa construcția... 
E adevărat că orientarea era altfel decât la celelalte, da’ oricum făcea parte din con- 
strucţiile fortului... Şi am rămas acolo mai bine de o săptămână. Bagajele noastre erau 
la noi, dar hainele începuseră deja să se umezească, să mucegăiască, mirosea’. Ne 
scotea” afară zece minute o dată la două-trei zile şi, fiind luna iulie, era cald, frumos, 
bine şi se mai uscau puţin... La un moment dat ne-a” dat o mătură de nuiele şi mai 
măturam, mai scoteam apa aceea cu făraşu' şi cu o găleată. După prima noapte ne-au dat 
câteva bucăţi de rogojină ruptă să le punem pe prici şi nişte pături foarte vechi, rămase, 
probabil, de la cavalerie din timpu” războiului, că nu era nici una întreagă. Era o bucată 
pentru patru inşi, da? eram mulţumiţi că eram toţi împreună şi a fost, poate, un lot de 
invidiat, aşa o solidaritate a fost între noi. După vreo săptămână sau chiar mai bine, 
ne-a” dus într-o altă cameră, camera 53. Era o cameră mare, orientată altfel. Eu cred că 
acolo erau vreo 150 de persoane, aşezate pe priciuri suprapuse. Noi n-am mai avut loc 
la priciuri şi ne-am culcat sub prici. Acolo mai era răcoare, pentru că era foarte cald 
în'untru... Am uitat să vă spun: din cauza numărului foarte mare de persoane şi pentru 
că bătea soarele tot timpu”, acolo era atât de cald încât nimeni nu putea să stea decât 
în chiloţi. 

Exista vreo fereastră deschisă ? 

Era o uşă cu grilaj de fier deschisă şi pe aicea intra aeru’. Era greu... Nu vreau nici 
să exagerez, dar era foarte neplăcut să stai sub prici să dormi, pentru că nu aveam aer. 
Cel puţin eu nu m-am simţit deloc bine. 

Cam ce distanţă era între prici şi sol ? 

40 de centimetri. Deci abia intram... Aveam o bucată de rogojină care era pă jos. 
Pătură nu-ţi mai trebuia, că era cald. Într-o seară, după ce s-a făcut închiderea şi era 

întuneric bine, a venit gardianu”, a descuiat uşa, ne-a citit după dosare şi ne-a dus undeva 
în afară. Da’ eram foarte mulţi... Io cred că eram vreo 200. Fiecare trebuia să stea pe 
bagaju” lui în mod ordonat, dar aveam şi noi, grupu’ nostru, interesu’ să fim unu” lângă 
celălalt, cu toate că trebuia să nu vorbeşti nimic. Şi am stat o juma” de oră, o oră, poate 
mai mult... Nimeni nu bănuia şi nu ştia nimic. La un moment dat a venit un ofiţer, ne-a 
spus să ne luăm bagajele şi ne-a dus în altă cameră mai aerisită, mai răcoroasă. Eram mai 
puţini aicea... Cam în mijlocul camerei era un canal prin care trecea apă, iar deasupra 
lui era pusă o bucată de tablă. După câteva săptămâni a venit din nou şi ne-a scos afară, 
tot la fel, cu bagajele, gata de plecare. Acum am aflat că prima dată eram pregătiţi să ne 
ducă la Canal şi Canalu’ s-a închis6. Atunci au primit vestea închiderii Canalului, când 
eram noi afară. Unde mergem acuma, nu ştiam. Pe traseu cineva din dubă a recunoscut 
pe unde mergem şi a zis: „Cred că mergem la Piteşti...”. Nu v-am spus, da” probabil că 
ştiţi dumneavoastră că prin geamurile de la vagonul-dubă nu puteai să vezi afară. Şi am 
ajuns la Piteşti. Acolo ne-a” ţinut câteva ore într-o curte. Eram liberi, ca să zic aşa, ne 
uitam, ne vedeam, ne cunoşteam, ne întrebam, până când ne-au repartizat pe camere. 
Abia aicea am aflat că la Piteşti fusese „reeducare” şi ce chinuri, bătăi şi necazuri au fost 
acolo. Când am aflat a început să ne cuprindă o oarecare emoție şi frică să nu se întâmple 
tot la fel. Nu s-a întâmplat aşa şi la sfârşitul lui august 1953, într-o zi, vine din nou cu 
dosarele la uşe şi zice: „Care-şi aude numele, iese afară ! ”. Şi am ieşit cu bagajele afară. 
Ne-am dat seama că plecăm de acolo... 


Deci n-aţi stat prea mult la Piteşti. 

N-am stat mult, nu, am stat puţin. Şi s-a format un lot de vreo sută şi ceva de persoane. 
Ne-au urcat în vagonul-dubă şi am mers două zile şi două nopţi. Una din nopţile cele mai 
grele pe care le-am avut a fost acuma, la sfârşit de august, 29 sau 30 august... Am ajuns 
în gară la Teiuş. Era o căldură ziua, că tot vagonul acela s-a încins şi noi, cum eram mulţi 
în'untru, nu mai puteam nici respira... 

V-au dat apă pe drum ? 

Da. Ne-a” dat şi de mâncare, câte o bucată de pâine şi câte o bucată de slănină 
sărată... Şi apa ne-o dădea gardianu’ pe geam când voia el... Ne dădea cu cana, da’ vă 
daţi seama că la 80, câţi eram acolo, nu ajungea... Slănina fiind sărată, noi fiind 
înfometați... Şi-n noaptea aceea am stat cu vagonu’ nemişcat în gara din Teiuş. La un 
moment dat s-a înnorat, dar n-a fost nor de ploaie şi nu mai circula aeru” deloc... Din 
cauza transpiraţiei care curgea pe pereţii dubei, vopseaua s-a desfăcut... Atunci am avut 
senzaţia de nebunie, nu altceva... Nu mai aveam aer! Sete ne era, la câţiva ni s-a făcut, 
într-adevăr, rău, da” nu a venit nimeni, decât a dat apă la cineva să-l stropească... Putea 
să moară cineva acolo, că nimeni nu-i făcea nimica... 

A doua zi am plecat din Teiuş şi unv’ dintre noi care fusese la mină şi a zărit ceva pe 
geamurile de la vagon a recunoscut ceva şi a zis: „Domnilor, mergem la mină. Nu ştiu 
unde, dar la mină mergem”. Am ajuns seara în gară la Baia Mare. A’ tras vagonu’ undeva 
mai departe de gară şi ne-a” dat jos. Când ne-a” dat jos, ne-a” ţinut acolo grămadă şi 
ne-a” ţinut un discurs scurt: să ne urcăm în camion şi să nu scoatem un cuvânt. Erau 


6. Prin Hotărârea Consiliului de Miniştri nr. 2404/17 iulie 1953 se decreta închiderea şantierelor 
Canalului. Andrei Muraru (coord.), Dicţionarul penitenciarelor din România comunistă 
(1945-1967), Polirom, Iaşi, 2008, p. 210. 

camioane militare, cu prelată şi două sau trei rânduri de bănci pe care noi trebuia să le 
încălecăm, să stăm unul în spatele celuilalt. Ca să ne convingă că nu trebuie să vorbim, 
în momentul în care ne urcam în camion, care se mişca mai încet primea o lovitură fie 
în fund, fie cu pumnul, iar de înjurături n-a scăpat nimenea. Au pornit camioanele... Era 
noapte, noi nu vedeam decât în faţă... în spate erau gardienii şi n-aveai voie să întorci 
capu”, că era riscant să vezi unde mergi, mai ales că nici nu se vedea, fiind noapte. 
Auzeam râu’ Cavnic curgând, făcea zgomot... M-am gândit la un moment dat că suntem 
la graniţă şi ne duce în Rusia, da’ n-a fost aşa. Când am ajuns şi ne-am dat jos, eram în 
faţa unei porţi şi de jur-împrejur erau posturi puternic luminate, cu santinele, soldaţi de 
Securitate înarmaţi şi un ţarc mare: era colonia Cavnic. 

Acolo erau numai barăci. Ne-a” băgat pe toţi într-o cameră până dimineaţa şi a fost 
bine. A moţăit acolo fiecare pe bagaju” lui. Am lăsat geamu” deschis, aveam aer şi am 
acceptat situaţia, că a fost mai bună decât altele. Dimineaţa, prin colonie, au început să 
circule deţinuţii. Primii au fost bucătarii şi aşa se întâmplă probabil peste tot, unu” tot 
vede pe cineva cunoscut şi simte ceva. Unu” a văzut un bucătar şi i-a confirmat că suntem 
la mină la Cavnic. În ziua aceea, mai târziu, ne-a” luat din camera aceea, ne-a” luat 
bagajele, le-a” depus la magazie, ne-a” dat zeghea la fiecare şi în ziua următoare ne-a” 
pus să lucrăm la două barăci care erau în construcţie. Câteva zile, până când s-a’ 
terminat barăcile, am lucrat acolo... 


Cum arătau barăcile respective ? 

Aveau pereţii, acoperişu” şi duşumeaua din lemn şi aveau nişte spălătoare mari, plus 
un WC turcesc. Faţă de ce a fost până aici, era bine. Baraca avea intrarea pe latura lungă, 
pe la mijloc, şi dădea într-un coridor de unde intrai în două dormitoare, în dreapta şi în 
stânga. Dar tot de aicea, de pe holu’ acesta, intrai şi în spălătoru” tip cazon, cu ţevi din 
care curgea apa într-un jgheab metalic. Alăturea erau două sau trei WC-uri. Şi ne-a” dat 
paturi, le-am băgat înăuntru şi ne-am aşezat acolo. După câteva zile a° început să întrebe 
cine vrea să intre în mină. Cine intra primea mâncare mai bună, mai multă şi era mai 
bine. Mina Cavnic era mină de plumb. Se lucra numai cu deţinuţi şi fiecare avea un 
perforator. 

După câteva zile, unii au acceptat să intre. În dimineaţa următoare venea” şi îi lua”, 
şi în final a” venit şi a’ citit lista şi toţi a” trebuit să intre în mină. Erau două schimburi: 
unu” de dimineaţă, unu” seara. Cei de dimineaţă se întorceau noaptea, cei de noapte se 
întorceau dimineaţă. Da’ ne întâlneam, ne puteam vedea aşa, nu era stricteţea mare ca 
să nu te vezi. 


Câte zile pe săptămână se lucra ? 

Teoretic ar fi trebuit să fie dumineca liberă, dar era foarte rar, pentru că atuncea ne 
făceam şi noi igiena corporală, ne mai spălam... 

Schimburile se alternau ? 

Da. O săptămână erai de zi, o săptămână de noapte. Aşa era. Aici la Cavnic, înainte 
cu circa o lună de zile de a ajunge noi, a fost o evadare. Au evadat, dacă ţin bine minte, 
12 deţinuţi. Şi se instaurase o teroare drept pedeapsă pentru cei care au evadat. N-aveai 
voie să umbli decât în pas alergător în curte, cum vedeai un gardian sau un ofiţer trebuia 
să iei boneta de pe cap şi să zici „să trăiţi”, să nu stai de vorbă doi-trei inşi. Stricteţea 
era mare. De vorbit ne vorbea” destul de urât din cauza asta şi cu timpu” ne-a” băgat pe 
toţi în mină... Aşa am ajuns de am intrat şi eu în mină. La început am fost dulgher. Vă 

spun cinstit că eu n-am ştiut ce e aia dulgherie. Dar nu eram singur, mai erau încă doi 
băieţi din lotu’ meu. 

Ce făceaţi practic ca dulgher ? 

În mină sunt aşa-zisele rostogoale şi suitoare pe unde te urci până unde e abataju”. 
Înăuntru erau nişte scări din astea obişnuite, cu fuştei”, pe care le puteai da dintr-o parte 
în alta. Şi alături de ele era aşa-zisul rostogol. Cum să vă explic eu dumneavoastră ? Ima- 
ginaţi-vă că această cameră merge de jos în sus, se perforează şi continuă până la un 
anumit nivel... Ea este împărţită: jumătatea din dreapta se cheamă suitoru”, unde se pun 
scările, dar e despărțită cu dulapi. Pe jumătatea asta minereu” care se colecta de sus cu 
vagonetu” era lăsat în jos pe rostogol şi venea până la orizontu” zero, unde era montată 
linia îngustă de cale ferată cu vagoneţi şi rostogoalele în care se făcea depozitu’... Se 
ridica cu ranga în sus şi curgea materialu’. 

Deci asta era treaba dulgherului : să vadă de scările astea, să le pună fuşteie dacă-s 
rupte. După aceea, la rostogoalele astea, la suitoare, din loc în loc se puneau bucăţi de 
lemn de stejar, dintr-un perete în altul, ca să se facă podu’. Se punea’ pentru orientare 
unu” aici, unu’ mai încolo şi după aceea în partea cealaltă, altu’ pentru rezistenţă şi se 
făcea despărţirea. Dar în stâncă trebuia săpat, trebuia dat cu şpiţu”, cu o bucată din oţel 
ascuţit. Dădeai cu ciocanu' până când se făcea o scobitură destul de adâncă, cu baza în 
jos, ca să bagi materialu’ forţat puţin de sus şi să vină să se aşeze după aceea pe talpa 
aceea, dar să stea fix, pentru că altfel se puteau întâmpla accidente. 


Dar s-au întâmplat vreodată accidente ? 

S-au întâmplat, s-au întâmplat. Au fost tot felu” de accidente... O să vă spun că şi mie 
mi s-a întâmplat unu”. Ca dulgher aveam şef un deţinut din zona Piteştiului, care lucrase 
ca ţesător la Piteşti. Era un băiat pâinea lu’ Dumnezeu. Când am intrat în mină, el ne-a 
luat în primire că la suprafaţă i s-a spus că are câţiva deţinuţi şi a venit să ne vadă. Până 
la locu” de muncă din mină mergeam o oră jumătate, două, pe jos. Şi am mers cu el până 
acolo. Locu’ de muncă al dulgherilor era o galerie unde erau depozitate nişte lemne... 
Acolo|era” ciocane, şpiţuri din astea, sculele cu care lucram. Şi aici ne-a spus: „Băieți, 
sunteţi tineri, să nu vă puneţi mintea cu mina, pentru că nu mai ieşiţi afară! Voi dacă 
sunteţi aici cu mine şi ascultați de mine, îi bine. Acuma începem cu odihna”. Ne-am 
aşezat pe lemne şi am moţăit puţin, pentru că în mină îţi vine somnu” foarte repede... 

Era cald în mină ? 

Unde eram noi era o temperatură normală. Şi avantaju” minei era că aveam lămpi de 
carbit, tubulare, pe care le ţineam în mână. Şi era agăţată undeva şi dacă venea cineva pe 
galerie, că acolo nu putea să vină decât pe galerie, nu putea să ne surprindă, că se vedea 
lumina gardienilor sau a celor care erau în control, că aveau lămpile mai bune şi lumina 
mai puternică, şi îi vedeam imediat şi ne vedeam de treburi. 

A mers bine, am fost mulţumit aicea, însă într-o zi când trebuia să reparăm ceva 
într-un loc destul de păcătos, a venit un plutonier care era responsabil cu producţia, pe 
nume ŞeremetE - noi îi spuneam Tămâie. Era prost ca tămâia, de-aia îi şi ziceam aşa. Şi 


7. Fuştei, regionalism pentru fuscel — vergea sau scândură orizontală care formează treptele unei 
scări. 

8. Şaramet (Şeremet, Şermet), plutonier la colonia de muncă Cavnic, comandant cu producţia. 
I se atribuie inventarea carcerei cu sârmă ghimpată pe interior. A lovit un deţinut cu pioletul 

a zis ceva, i-am răspuns, el s-a înfuriat, m-a ţinut minte şi în schimbu” următor m-a luat 
de la dulgherie. Şi-a dat seama că la dulgherie e mai bine şi m-a dat ajutor de perforator. 
Într-un fel mi-a şi convenit, că era altceva. Am mai schimbat activitatea şi ca miner îţi 
suna altfel la ureche. Ajutorul de perforator era prima treaptă, după aceea erai mineru' 
propriu-zis, te ocupai de perforat şi de găurit. În general, la cei mai în vârstă nu le 
convenea să facă treaba asta, că trebuia puţină rapiditate. M-a dat ajutor de miner, dar 
m-a dat într-un loc unde ploua cu apă acidulată tot timpu”. Cei care lucrau acolo şi civilii 
aveau nişte pălării mari, ca apa să vină să curgă pe spate. Trebuia să avem şi un costum 
cauciucat, dar nu-l aveam. Iar încălţămintea noastră era” nişte opinci de cauciuc. Şi era 
apă acidulată rece şi ne făcea leoarcă până la terminarea schimbului. O lună de zile am 
dus-o aşa şi nici nu puteam să mai zic nimica. Însă, odată, a venit acest Tămâie când 
lucram acolo şi s-a luat la harţă - pentru că aşa era el - cu mineru” cu care lucram eu. 
Atunci ne-a despărţit şi pe mine m-a dat din nou ajutor la galeria de bază, de jos... Se 
urca” vreo 30 de metri pe scări şi de acolo se făcea o deschidere de galerie. Se perfora 
şi pe rostogolu' ăsta se dădea materialu’ jos. M-a dat ajutor la unu” care lucra la suitoru” 
de aici. Perforatoarele erau cu apă, iar apa venea pe noi. Mai era şi aeru' comprimat care 
venea de la ciocanele astea perforatoare. Peretele fiind aproape, curentu” acela de aer 
venea pe noi şi toată apa aia ne făcea negri ca nişte draci. Pericolu” era dacă se rupea 
podu’ sau se întâmpla ceva, că se mai rupeau scânduri. Într-o zi, înainte de a începe 
lucru”, am pus nişte dulapi de unde trebuia să ne urcăm noi. Nu treceau ei prea mult, da’ 
i-am pus, că era o siguranţă în caz că se întâmplă ceva sus. Şi exact asta s-a întâmplat: 
s-a rupt o scândură de acolo, am venit jos şi Dumnezeu m-a salvat, că am căzut călare 
pe una din scândurile pe care le-am pus... Da' mi-a fost frică, pentru că ştiam ce mă 
aşteaptă jos şi nu ştiam ce să mai fac. Lampa mea s-a stins... Însă aicea unde era făcut 
acest pod, în stânga şi în dreapta, aşa cum v-am mai spus, se deschidea o galerie şi era 
într-o parte şi alta câte un miner cu ajutoru' lui. Şi au văzut ce s-a întâmplat şi au venit 
imediat cu lămpile lor de carbit, s-au uitat, au văzut - în situaţii grele oamenii sunt foarte 
solidari — şi au întins mâna să mă prindă să mă tragă. Mi-a fost frică, aşa că s-au legat 
lanţ unu” de celălalt şi unu” a venit aproape de mine, m-a legat, m-a prins ca să mă tragă 
şi m-au salvat... 


Dar era mare distanţa ? 

Erau cam vreo 30 de metri aici. Dacă aş fi căzut, presupunând că n-aş fi murit în 
cădere... dar şanse să scap nu erau, pentru că jos era rocă. M-am şi lovit la picior în 
câteva locuri, iar celălalt s-a lovit puţin mai tare. Dar de atunci n-am mai lucrat în 
schimbu” ăla... S-a aflat imediat ce s-a întâmplat, am coborât jos pe galerie şi n-am mai 
lucrat. Am mers la infirmerie, că aveam o infirmerie în colonie, m-a pansat şi o zi m-a 
lăsat să nu intru în mină... 


Doar o singură zi ? 
O zi n-am intrat în mină. Dar s-a ţinut cont de ce s-a întâmplat şi n-am mai lucrat în 
Suitoru' ăla. Am mai lucrat câtva timp aşa şi după aceea m-a făcut şi pe mine miner. 


în cap, provocându-i acestuia pierderea definitivă a memoriei. În 1985 era credincios şi lucra 
într-o întreprindere poligrafică din Bucureşti. Doina Jela, Lexiconul negru. Unelte ale repre- 
siunii comuniste, Humanitas, Bucureşti, 2001, pp. 269-270; Comisia Prezidenţială pentru 
Analiza Dictaturii Comuniste din România (în continuare CPADCR), Raport final, Humanitas, 
Bucureşti, 2007, p. 492. 


24 EXPERIENŢE CARCERALE ÎN ROMÂNIA COMUNISTĂ 


Prima dată când m-a făcut miner, lucram la o breşă pe un perete unde era numai steril, 
fără minereu. De acolo se scotea sterilu” şi se punea în locurile unde s-a perforat, ca să 
înalte mai sus... Eram în echipă cu un coleg şi prieten de-al meu, Pompi Peculea?, şi 
părintele Raţă!, care era de prin Baia Mare sau din Satu Mare, nu mai ştiu de unde... 
Era preot romano-catolic şi fusese închis la Sighet, şi de la el aveam primele informaţii 
despre Maniu. El fiind acolo, ştia nişte lucruri, din auzite, da” oricum, faţă de noi ştia mai 
multe : „Ştiam că trăieşte, ştiam că e într-o celulă singur, că e cam bolnav...”. O lună de zile 
am lucrat aşa, după care ne-a schimbat locu’ de muncă; am rămas tot cu colegu' meu 
şi îmi convenea să rămân cu Pompi. Eram prieteni şi lucram câte puţin, nu foarte mult... 


Dar nu aveaţi normă ? 
Ba da, trebuia să faci 12 metri liniari de gaură pe zi. 


Dar nu se ţinea cont de duritatea rocii, de exemplu ? 

Păi nu prea se ţinea. Unde erau breşe, unde era mai moale, se făcea mai mult. Da’ 
io n-am făcut, să vă spun cinstit. Nu că n-aş fi putut, da’ n-am vrut. Cu colegu' meu, 
cu Pompi, ne înţelegeam aşa de bine, încât eram pe aceeaşi lungime de undă: „Pompi, 
facem numai cât trebuie să nu ne bage la carceră”. În rest stăteam, discutam, mai 
moţăiam şi nu lucram. Când auzeam că vine cineva, atunci ne apucam de treabă. Da’, 
în general, ne încadram aşa în limita minimă, ca să nu ne pedepsească. 

Cât aţi fost la mină aţi avut pachet sau scrisoare ? 

Nu. După câtva timp am lucrat la altă breşă cu un şvab, Iacob Ştein!!, tot de vârsta 
mea. Venise şi el mai târziu cu un lot vreo 14-15 băieţi. Terminase şcoala medie sportivă 
la Timişoara şi erau şi ei un lot. Şi pe acest şvab l-a’ repartizat cu mine. Un băiat bun, 
s-a adaptat foarte repede. La mină, cine depăşea norma primea o cartelă, o bucăţică de 
hârtie pe care era trecută o valoare : 25 de lei, 15 lei, sau 10 lei, dacă realizai sau depăşeai 
norma. Şi eu i-am spus lu’ Iacob: „lacobe, sunt două variante : să muncim mult şi poate 
să obţinem cartelă sau să nu muncim mult, să muncim cât mai puţin, şi avem şanse să 
ieşim afară sănătoşi. Eu îmi aleg a doua variantă. Tu dacă vrei prima, acuma lucrăm 
împreună, da’ apoi îţi găseşti pe altcineva şi lucrezi aşa”. „Nu, nu, nu” zice, „eu cu tine 
stau”. Şi am rămas împreună. 

Am lucrat cu el la o breşă de asta mare... Câţi o” mai fi lucrat acolo înaintea noastră, 
nu-ştiu. Era bine, că era aproape, nu era nici frig, nici cald. Eu trecusem şi prin zone 
unde era aşa de cald, că trebuia să stai numa” în chiloţi şi prin zone unde era frig sau, 
cum v-am spus deja, ploua cu apă acidulată. Aicea era bine şi lucram încet, domol... 


9. Pompiliu „Pompi” Peculea, născut la 8 mai 1932 în Cluj-Napoca, Cluj. A fost arestat la 
14 ianuarie 1953 şi condamnat la 12 ani de muncă silnică. A executat pedeapsa în închisorile 
Deva, Piteşti, Cavnic, Aiud, Jilava, Caransebeş, Gherla, Luciu-Giurgeni şi Ostrov. A fost 
eliberat la 22 iunie 1964. Informaţii din fişele matricole penale din AANP. 

10. Ion Raţă-Tarcisiu, născut la 9 noiembrie 1917 în Ardusat, Maramureş. Călugăr romano-catolic. 
A fost arestat la 3 martie 1950 şi condamnat la 16 ani de temniţă grea. A executat pedeapsa în 
închisorile Sighet, Jilava, Baia Sprie, Cavnic, Piteşti, Timişoara, Gherla şi Dej. A fost eliberat 
la 16 aprilie 1964. Informaţii din fişa matricolă penală din AANP. 

11. Iacob Ştein, născut la 6 septembrie 1931 în Tolvadia, Timiş. A fost arestat la 25 septembrie 
1951 şi condamnat la 10 ani de închisoare corecțională. A executat pedeapsa în închisorile 
Timişoara, Jilava, Aiud, Cavnic, Satu Mare şi Gherla. A fost eliberat la 21 septembrie 1961. 
Informaţii din fişele matricole penale din AANP. 

Aveam fiecare dosită câte o bucată de scândură de dulap pe care, când intram în mină, 
o aşezam jos şi şedeam pe ea, ne odihneam şi povesteam. La sfârşit de lună veneau ăştia 
şi făceau măsurătoarea să vadă cât s-a înaintat, ce s-a realizat. Domnule, am rămas şi eu 
surprins : nu realizasem nimic! Da’ nimic! În comisia care venea la măsurătoare era’ 
securişti din partea administraţiei, era” din partea minei şi un inginer din partea deţi- 
nuţilor. Şi au măsurat o dată, au măsurat a doua oară şi zero realizare! Mă întreabă 
ingineru' : „Drăgoi, ce ai făcut, că n-ai realizat nimic ? ”. Am zis: „Domnu: inginer, io 
am muncit! ” (râde - n.n.). S-a dus vestea, însă, şi la sfârşitul şutului, când ne strângeam 
la corfă - că aşa-i spune la liftu’ de acolo, care ne scotea la suprafaţă - atâtea felicitări 
am primit de isprava făcută... Şi ne-a” despărţit. Asta a fost pedeapsa. 

Ați spus că în perioada aia se înrăutăţise regimul... 

Da, evadarea a lăsat urme în felu’ în care se comportau gardienii cu noi... Medica- 
mentele erau puţine... Mâncarea era aşa şi aşa... Noi ştiam că se dă mâncare bună, că 
a fost prima mină care s-a deschis şi deţinuţii erau altfel trataţi, dar a început să ne bage 
tot mai des în mină dumineca, pentru bolnavi nu era asistenţă medicală şi atunci, într-o 
duminică, a venit cineva cu ideea să nu intrăm în mină, să ne revoltăm, să stăm şi noi la 
suprafaţă, să luăm aer, pentru că atunci când eram la suprafaţă ne băga' în baracă, 
închidea’ uşile şi nu prea puteam să stăm afară la soare... Şi, domnule, aşa a fost. Când 
ne-a’ chemat duminica să intrăm în mină: „Nu intrăm în mină! Nu intrăm în mină! ”. 
Aşa au zis toţi cei din schimb. Când a’ văzut că nu intrăm în mină, ne-a’ luat, ne-a’ 
întors şi ne-a” băgat într-o baracă de unde a’ scos saltelele. A venit după aceea la noi 
locotenentu' Tudoran"?, ajutorul comandantului!?. Pe comandant nu mai ţin minte cum 
îl chema... Tudoran ăsta părea a fi om de treabă când îl vedeai, da’ era tipul de om 
răzbunător, răutăcios. Şi ne-a întrebat de ce nu intrăm în mină. Noi i-am spus că 
duminica vrem să fim liberi, că vrem medicamente pentru bolnavi... Şi ne-a ameninţat, 
ne-a încuiat acolo. Pă urmă a’ început să vină mai des: cunoşteau şi ei psihologie. Şi cei 
care a' fost mai în vârstă, mai bolnavi, 2 zis: „Domnu” comandant, eu intru”. S-a spart 
gheaţa... Şi a’ început să iasă pe rând, tot câte unu”. În două zile a mai rămas vreo 20 
şi ceva, 30. Ceilalţi au ieşit, au intrat în mină. Pe noi, cei care n-am intrat, ne-a” luat şi 
ne-a” dus într-o cameră unde nu era decât duşumea pe jos şi trei zile ne dădea’ doar câte 
o cană cu apă caldă şi abia în a patra zi ne dădea” raţia de mâncare, ca să ne determine 
să intrăm în mină. Au mai cedat câţiva şi de aicea şi am rămas, dacă nu mă înşel, 16. A? 
zis: „Intraţi ?”. „Nu intrăm ! ” Şi atuncea ne-a” pus lanţurile la picioare şi la capătul unei 
barăci au făcut ei nişte celule zidite din piatră, în care au turnat beton şi au făcut un 
acoperiş tot din beton. Erau cam doi metri, doi metri şi ceva lungime şi cam un metru 
jumătate, un metru şaizeci lăţimea. Ne-a” băgat câte cinci-şase în una din asta. Pe lungime 
n-aveam cum să ne întindem şi cum să stăm alături, şi atunci stăteam pe lăţime cu picioarele 
adunate. Nu ne-a” dat pătură, nu ne-a” dat nimic. Şi am stat aici două săptămâni. 


12. Vasile Tudoran, comandant al coloniei Cavnic între 1954 şi 1955. Andrei Muraru (coord.), 
op. cit., p. 391. 

13. Între 1952 şi 1953, comandant al colonei Cavnic a fost locotenentul-major Dumitru Scripca, 
iar în 1954 locotenent-colonelul Ion Slobodă. Radu Ciuceanu (ed.), Regimul penitenciar din 
România (1940-1962), Institutul Naţional pentru Studiul Totalitarismului (în continuare INST), 
Bucureşti, 2001, p. 317; Andrei Muraru (coord.), op. cit., p. 391. 

Ce primeaţi de mâncare, tot aşa, apă caldă... ? 

Aici s-a îmbunătăţit : două zile primeam numa” câte o cană cu apă caldă şi în a treia 
zi primeam carne. Mai venea’ din când în când şi ne întreba” dacă vrem să intrăm în 
mină. Da’ acuma noi rămânând un grup mai restrâns, ne-am ambiţionat şi ne-am hotărât 
să nu mai intrăm în mină, să ne ducă la penitenciar... 


V-au bătut vreodată ? 

Administraţia? Nu. Însă vorbeau urât. Păi venea” pe la noi ca să ne determine să 
intrăm... Era destul că aveam lanţurile la picioare. Într-o noapte a’ venit şi ne-a” scos 
afară cu lanţurile la picioare şi ne-a’ plimbat prin curte, ca să îi intimideze pe cei care 
ne auzeau cu lanţurile la picioare, că zornăiau. După aceea ne-a” dus înapoi şi ne-a’ tăiat 
lanţurile, ne-a băgat în baie să ne spălăm, ne-a” dat bagajele şi ne-a' dat raţia de 
alimente pentru drum, cât pentru trei zile: pâine, slănină sărată. Ne-a” urcat într-un 
camion tip militar, am ieşit din colonie şi am plecat spre Satu Mare. 

Deci au preferat să vă mute decât să vă modifice regimul de lucru ? 

Da, regimul a rămas în continuare acelaşi, pentru că ei nu voiau să cedeze. Au prins 
şi slăbiciunea, că au cedat din ai noştri, că dacă ar fi Stat toți pe poziție, atunci, poate, 
lucrurile se mai schimbau puţin. 

Aşa am ajuns la Satu Mare... Era o linişte ca de mormânt acolo. Ne-a” băgat câte doi 
Sau trei într-o cameră cu paturi frumoase, cearceafuri albe întinse, pături, ca la cazarmă. 
Primu' lucru pe care l-am făcut când am intrat acolo a fost să ne aşezăm pe paturi. 
Gardianu' care venea la uşă tipa să ne dăm jos. Noi ziceam că nu ne dăm jos, că venim 
bolnavi de la mină şi n-a avut ce să ne facă... 

Am stat vreo trei sau patru zile, ne-a’ luat şi de acolo, ne-a” urcat în dubă şi în două 
zile am ajuns la Aiud. 

Ce impresie v-a făcut Aiudul ? Prima impresie... 

Acolo mi s-a părut că parcă e mai bine, că sunt mai aproape de casă... Ne-a” dat jos, 
ne-a” dus într-o cameră unde erau numai saltele pe jos şi ne-a’ ţinut în carantină vreo 
20 de zile. Carantina asta ce era? Să vadă dacă suntem bolnavi şi, în special, să nu iei 
legătură cu nimenea. După carantina asta ne-a” despărţit şi nu ne-am mai văzut. Pe 
fiecare l-a” dus într-o parte sau alta: pe mine m-a” dus pe celular într-o cameră cu trei 
foşti ofiţeri, colonei. Unu” era de marină, unv’ nu ştiu de ce... Eu eram cel mai tânăr, 
eram un necunoscut. Am schimbat acolo primele impresii: m-a” întrebat de unde sunt, 
ce condamnare am, pentru ce, de unde vin. Le-am povestit acolo tot. Da’ n-am stat decât 
două zile împreună, pentru că pe ei i-a” luat şi am rămas singur... 

Era luna noiembrie, în celular era frig, eram singur şi stăteam pe pat, că acolo aveam 
paturi cu saltele. Într-una am făcut un fel de troacă, dedesubt, şi am luat o saltea de pe 
patul de sus şi mă acopeream cu ea, că îmi era frig. Acolo se auzea când se umbla la uşi 
de la zăvoarele acelea care zdrăngăneau... Îţi dădeai seama că ceva se întâmplă când se 
închidea sau se deschidea uşa. Într-o zi am auzit paşi pe coridor, dar nu erau paşii 
normali de gardian. A venit la mine şi m-a întrebat cum mă cheamă. I-am spus. „Fă-ţi 
bagaju” ! ”. Vă daţi seama ce bagaj aveam, că eram îmbrăcat în zeghe şi aveam prosopu”, 
o batistă şi cam atât. M-a scos afară şi m-a dus... 

Aiudu” era împărţit în trei categorii mari : celularu”, secţia (secţia I şi secţia II, care 
erau în clădirea mai veche a puşcăriei) şi Zarca, o clădire mai mică, cea mai veche dintre 

ele, unde erau cei izolaţi şi pedepsiţi. Pe mine m-a dus atunci pe secţie, într-o cameră 
unde erau mai mulţi. Mi-am dat seama că-i vorba de lucru după cum ne-au pregătit şi 
după câţi eram acolo. A venit apoi un locotenent şi m-am ridicat în picioare, pentru 
că-mi era teamă, că am plecat de la mină de la Cavnic şi ajung mai rău, la altă mină... 
Şi i-am spus: „Domnule locotenent, dacă credeţi că mă duceţi la mină din nou, eu vă 
spun de acuma că nu mă duc! Puteţi să mă pedepsiţi, să faceţi ce vreţi, dar eu la mină 
nu mă duc! ”. S-a înfuriat şi a zis: „Da cine ţi-a spus ţie că e vorba de mină?”. „Nu 
mi-a spus nimenea, dar eu văd că ne pregătim pentru muncă şi eu la mină nu mă duc.” 
Mi-a zis ceva printre dinţi, mi-a vorbit urât, a ieşit afară şi m-a lăsat în pace. Ca după 
vreo oră să vină să ne scoată pe rând pe toţi... Şi ne-a băgat în fabrică. 

În fabrica de mobilă ? 

Da, era fabrică de mobilă, dar era şi turnătorie, strungărie, tinichigerie, sudură... 
Când am mers eu, la ajustură se lucra la un motor de motocicletă. Un deţinut inginer a 
făcut un proiect şi a obţinut aprobarea de la Bucureşti, aşa că s-a lucrat acolo la motoru’ 
acela!“. Avea promisiunea că dacă reuşeşte şi motorul merge, se vor face motoare în serie 
şi lui îi va da drumu” acasă. S-a făcut motoru”, s-a montat şi într-o zi a scos motocicleta 
cu motoru' din fabrică să-i facă proba pe şosea. Motocicleta a mers, dar ingineru' n-a 
mai ieşit ! 

În fabrică era un dormitor mare, de 80 de persoane, pregătit cu câte două paturi 
suprapuse, pături frumoase, pernă, condiţii bune. Pe mine m-a” dat într-o echipă de 
corvoadă, de măturat prin curte, de strâns gunoiul... Alţii au avut mai mult noroc, i-a” 
dat la ajustură sau la turnătorie, undeva la o meserie. Şi şefu” meu de echipă cine era? 
Un oarecare Zubrinschi!5, care a fost brigadier la Canal, teroarea deţinuţilor. Fost 
plutonier de jandarmi în civilie, mi se pare, era recunoscut ca rău şi cu comportament 
urât faţă de deţinuţi. Când am auzit că sunt la Zubrinschi, mă gândeam ce voi păţi eu 
acum... După vreo săptămână, unu' dintre deţinuţi mă întreabă: „Tu vrei să rămâi la 
corvoadă cu Zubrinschi ? ”. Am zis: „Nu vreau să rămân, da’ ce să fac ? ”. Zice: „Lasă 
că aranjez eu şi te ia în hală”. Era o hală foarte mare unde erau şi ajustura, şi strungăria, 
aveau frezor, rabotor... toate astea erau într-o singură hală. N-a trecut prea mult şi a 
venit un gardian, m-a luat şi m-a dus să mă dea la ajustură. Se lucrau bricege atunci, 
printre altele, şi am început să învăţ şi eu să dau cu pila şi să montez, da” n-am stat mult 
nici aici, pentru că unv’ din cunoscuţii mei lucra la o echipă de instalatori şi a zis: „Nu 
vrei să lucrezi aicea? ”. „Ba vreau.” 


14. Motocicleta a fost realizată în fabrica penitenciarului Aiud în perioada 1954-1955 de o echipă 
de trei ingineri cu specializare în aeronautică: Adrian Stambulianu (fost director la uzinele 
IAR Braşov), Constantin Nicolau (comandor, director tehnic al Aeronauticii Militare) şi Sorin 
Tulea (inginer la Serviciul încercări avioane din Uzinele IAR Braşov). Aceştia au fost ajutaţi 
de alţi 40 de deţinuţi. Motocicleta a fost donată, în 1998, Memorialului Victimelor Comunis- 
mului şi Rezistenței de la Sighet de către ing. Sorin Tulea. Informaţii primite de la domnul 
Robert Fürtös, căruia îi mulţumim. 

15. Pavel/Paul Zubrinschi, născut la 6 martie 1914 în Chişinău, Basarabia. A fost arestat la 
13 iunie 1949 şi condamnat la 10 ani de muncă silnică pentru crimă de război. A executat 
pedeapsa în închisorile Peninsula, Jilava şi Aiud (1954-1955). Între 1952-1953 a fost brigadier 
la Peninsula. Informaţii din fişa matricolă penală din AANP. 

M-am dus şi am lucrat şi eu acolo. Inginerul Sosinschi!S şi subinginerul Iatropol!” 
erau şefii, şi mai erau câţiva care mai lucram. Era bine, circulam prin hală, nu eram 
legaţi de un loc fix. În una din zile, locotenentul-major, care era şefu' producţiei, mă 
întâlneşte în curte când mergeam la WC - WC-ul era în curte şi acolo aveam voie să 
mergem, nu era restricţie — şi mă întreabă: „Tu unde lucrezi ? ”. Şi-i spun. „Dar nu vrei 
să lucrezi la strungărie ? ”. Acuma, eu văzând cum se lucrează la strunguri, m-a tentat, 
mă gândeam că cel puţin învăţ o meserie. „Domnule locotenent-major, să mă mai 
gândesc”. Zice: „Bine, bine, te gândeşti, da' când îmi spui? Cu cine vrei să te mai 
consuli ? ”. Şi îmi spune numele celui care m-a scos de la Zubrinschi să mă ducă la 
ajustură. Şi zic: „Da, cu el vreau să mă consult, şi mai am nişte prieteni, să văd cum 
este”. Zice: „Da' să nu mă răzgândesc eu !”. Am dat din umeri. El totuşi pusese ochii 
pe mine şi vroia să mă transfere. În ziua următoare m-a văzut tot când mergeam la WC 
şi zice: „No, te-ai hotărât? Te-ai gândit?”. Zic: „Da, mă duc”. 

M-a luat şi m-a dus în hală ajutor la un strungar din Bucureşti, care terminase 
Academia Comercială şi i se apropia eliberarea, Ghiţă Bălan!*. Eu stăteam în faţa 
strungului şi mă uitam cum lucrează el la strung şi din când în când mă mai punea şi pe 
mine să fac lucruri mai puţin precise: ascuţeam un cuţit, învăţam. I-a venit ziua 
eliberării, l-a” eliberat şi pe mine m-a” pus să lucrez în locu” lui pe strung. Îmi plăcea să 
lucrez la strung, era bine... Făceam diferite piese. Unele se făceau în serie. Şi am prins 
meseria asta, probabil, mai bine decât alţii. La un moment dat s-au făcut nişte strunguleţe 
mici. Au făcut cinci bicăţi din astea pe care le-a” legat la un loc cu un singur motor. 
Trebuia să facem nişte truse, nu ştiu pentru cine şi pentru ce şi nu trebuia decât nişte 
strunguri mici, pentru că materialu’ era subţire. M-a” luat de la strung şi m-a” pus pe 
unu” din strunguleţele acelea şi a zis: „Tu să urmăreşti aicea să iasă lucrurile de cali- 
tate! ”. Acuma, n-aveam eu interesu’ ăsta... Eu lucram pe strunguleţu” meu, îmi părea 
bine că era uşor, nu trebuia să mă omor să-mi fac norma. M-a” luat de aicea şi m-a” pus 
pe un alt strung, la întreţinere, pentru că, am uitat să vă spun, în timpu” ăsta a venit 
decretu’ din 1955 şi s-au eliberat mulţi. Erau foşti criminali de război şi unii aveau 
pedepsele pe jumătate făcute, alţii mai mult. S-au eliberat atunci foarte, foarte mulţi, şi 
atunci m-a” luat de la strunguleţu” ăsta şi m-a” pus la un strung care era pentru întreţinerea 
fabricii. Îmi plăcea şi aicea. Făceam piese diferite şi îmi plăcea. În spatele meu era un 
strung modern pentru vremea aceea, Rangheţ, ultimu” tip de strung pe care se lucra’ 
numai piese de precizie înaltă. Şi era un strungar de profesie de pe la Timişoara şi unde 
nu ştiam, îl întrebam şi venea să-mi arate... 


16. Probabil Petre Sosinschi, născut la 7 octombrie 1923 în Cernăuţi, Bucovina. Inginer. A fost 
arestat la 24 mai 1950 şi condamnat la 25 de ani de muncă silnică. A executat pedeapsa în 
închisorile Jilava, Aiud, Galaţi, Piteşti, Dej şi Gherla. A fost eliberat la 28 iulie 1964. 
Informaţii din fişele matricole penale din AANP. 

17. Probabil Gheorghe Iatropol, născut la 5 august 1924 în Brăila. A fost arestat la 11 mai 1951 şi 
condamnat la 4 ani de închisoare corecțională. A executat pedeapsa în închisorile Constanţa, 
Peninsula, Jilava, Gherla, Cluj şi Aiud. A fost eliberat la 9 mai 1955. Informaţii din fişele 
matricole penale din AANP. 

18. Probabil Gheorghe I. Bălan, născut la 16 martie 1927 în Aluniş, Argeş, domiciliat în Bucureşti. 
A fost arestat la 25 iunie 1950 şi condamnat la 5 ani de închisoare corecțională. A executat 
pedeapsa în închisorile Jilava şi Aiud. A fost eliberat la 23 iunie 1955. Informaţii din fişele 
matricole penale din AANP. 

Şi a venit anul 1957, cred că o fost toamna... şi am primit prima carte poştală... 
După patru ani de zile am avut voie să scriu acasă. Ne-a anunţat înainte, aşa că m-am tot 
gândit câteva zile ce să scriu. La ieşirea de la lucru, într-o seară, ne-a” oprit pe mai mulţi 
într-o cameră şi ne-a’ dat câte un creion chimic să scriem. Vă spun că am scris jumătate 
din cartea poştală şi n-am mai avut ce să mai scriu. N-am ştiut ce să mai scriu! Am dat 
cartea poştală şi mi-a” spus pe ce dată poate veni cineva la mine la vorbitor şi când pot 
primi pachet. A venit tata şi mi-a adus un pachet de cinci kilograme. Era o încăpere cu 
un culoar cu plasă de sârmă o zonă liberă, alt culoar cu plasă de sârmă şi între acest 
culoar şi plasele de sârmă puteai să te vezi şi să discuţi. Pe mijloc mai circula câte un 
gardian ca să nu discuţi ce nu trebuie... Şi am discutat cu tata printre gratii... A fost bine, 
am fost mulţumit că a primit cartea poştală, că a venit tata... 


Ce ecou a avut revoluţia din Ungaria în închisoarea de la Aiud ? 

N-am ştiut în primele zile ce s-a întâmplat, da' am remarcat că în loc de un gardian 
erau câte doi care se plimbau împreună. Unuw' aicea, unu' în altă parte, ca să supra- 
vegheze, dar acuma erau mulţi, tot grupuri de câte doi şi ofiţeri... Apoi am aflat că e 
revoluţie în Ungaria. Ne întrebam ce se întâmplă cu noi acuma: ne bagă la cameră, ne 
mai lasă să lucrăm? Nu ştiam ce facem. Şi, lucrând la strung, în una din zilele astea, 
vine locotenentul de care v-am spus, cu munca la mină... Se aşază în faţa strungului 
unde lucram eu - mai venea el să se uite la fiecare ce lucrează, făcea turu -— se uita la 
mine... Eu zic: „Domnule, ce s-a întâmplat afară de sunt tot câte doi gardieni şi mai 
mulţi şi ofiţeri tot la fel? ”. S-a supărat şi a zis: „Hai, hai, că îţi întorc foaia ! ”. El ştia 
că sunt din zona Albei, ştia şi comuna de unde sunt, cred. „Întoarceţi-o, că în curând o 
să ies afară şi eu şi ne vom întâlni în Alba Iulia pe stradă şi sunt curios care din noi doi 
va trece pe trotuarul celălalt... Dar eu în mod sigur nu!” 

După două zile m-a” scos din fabrică, m-a” dus pe secţie şi am stat acolo cam o lună 
de zile. Într-o zi a deschis gardianu’ vizeta şi mi-a pronunţat numele şi a zis să-mi fac 
bagaju” şi să ies afar’. M-a dus în Zarca, de care doar auzisem până atunci. Şi cu mine 
au mai venit încă trei persoane. Unu' dintre ei era în organizaţie cu mine, îmi fusese 
coleg şi prieten!?. Asta era prin luna noiembrie, decembrie, şi în Zarca era o linişte ca 
de mormânt... Gardienii îşi luau nişte pâslari peste cizme ca să nu scârţâie duşumeaua 
şi să auzi când se apropie de uşă, pentru că la uşă erau vizete şi ei se uitau pe ele sau 
trăgeau cu urechea la ce discutăm. 

Era frig... Aveam nişte sobe mici, confecţionate, acolo şi ne dădea' un pumn de 
cărbuni şi câteva lemne cu care să se aprindă cărbunii ăştia. Când nu se aprindeau, ne 
părea bine, că veneau cu o cârpă aprinsă şi p-aia ne-o dădea’ pe uşă ca să aprindem 
focul, după care o lua” şi pleca’. Şi când nu se aprindeau aveam raţie dublă de cărbuni 
a doua zi şi ne încălzeam mai tare... Aici a început să se discute că ce ar fi să facem greva 
foamei, că n-avem scrisori, n-avem pachete, nu mai ştim nimic de familie, bolnavii nu 
primesc medicamente, nu sunt duşi la infirmerie, n-avem o carte de citit... Prin morse 
se discuta cu tot celularu”. Noi din cameră discutam cu vecinu’ de aici şi vecinu’ de 
acolo. Vecinu' de acolo discuta cu noi şi cu cel din partea opusă... Se discuta mai rar şi 


19. Vasile Boroneanţ, născut la 28 decembrie 1930 în Conop, Arad. A fost arestat la 9 iunie 1954 
şi condamnat la 16 ani de muncă silnică. A executat pedeapsa în închisorile Jilava, Lugoj, 
Aiud, Ostrov, Galaţi şi Văcăreşti. A fost eliberat la 19 iunie 1964. Informaţii din fişa matricolă 
penală din AANP. 

cu cei de sus. Noi eram la parter şi la etaj erau mai mult legionari. Şi s-a ajuns la un 
consens pentru greva foamei, care s-a declanşat în februarie sau în martie. A venit 
dimineaţa cu terciu” şi când a deschis vizeta să ne dea înăuntru, de la uşe am spus: „Noi 
refuzăm masa! ”. Am uitat să vă spun: eram la celula număru” 2. La celula număru' 1 
era un inginer chimist originar de prin Bucovina, fusese în comitetu' tineretului național- 
-ţărănist şi era ţinut izolat, singur. L-am auzit pă el când a zis: „Refuzăm masa! ”. A 
venit rându” la noi şi aşa s-a dus până la jumătatea parterului, pentru că la jumătate era 
cabinetu' medical, după aceea era uşa de intrare şi abia apoi celelalte celule... Noi am 
înregistrat şi ne-a convenit că toţi au refuzat masa... 

La două zile după asta a venit comandantu”, colonelu” Koller”. Ne-a luat la întrebări, 
ne-a ameninţat să renunţăm, dar am spus că nu renunţăm. Erau în faza în care nu ştiau 
ce să facă: să anunţe Bucureştiul, să nu-l anunţe... Totuşi au anunţat Bucureştiu”. După- 
-masă au încercat din nou să ne facă să ieşim din grevă, dar n-am vrut. Din a treia zi 
veneau să ne alimenteze forţat. Cum se făcea asta? Aveau un cleşte din fier cu un şurub : 
când strângea de şurub, cleştele se deschidea şi-ţi deschidea gura forţat, vrei, nu vrei. 
Ni-l băga ăla în gură şi trebuia să cedezi, pentru că era fier, era tare. Când era gura 
deschisă, îţi băga un furtun pe gât şi turna un lichid dintr-o cană. Dar nu venea singur 
sanitaru’, venea şi ofiţeru' de servici, mai venea” un ofiţer şi patru-cinci gardieni. De ce 
veneau ? Pentru că majoritatea dintre noi nu acceptam treaba asta. Eu vă spun cazu’ 
meu : eu n-am acceptat niciodată şi până când nu-mi strângeau mâinile la spate şi nu mă 
imobilizau cu picioarele, eu dădeam şi cu mâinile şi cu picioarele şi urlam la ei... 

După declanşarea grevei la noi şi la etaj, am început să batem în obloanele care erau 
la geam şi să strigăm : „Hoţii! Ne omoară! Tâlharii!”. S-a auzit şi pe secţie, şi la 
celular şi s-au solidarizat toţi cu noi. Pentru ei a fost un şoc puternic când la celular, spre 
exemplu, într-o zi nu primea mâncare un etaj, în a doua zi refuza celălalt etaj... Pe mine 
m-a” luat după treaba asta şi m-a” dus într-o altă cameră singur, fără saltea, fără pătură, 
fără cearceaf, fără nimic. Şi am stat singur acolo. Şi aici mă hrăneau forţat, da? acuma 
singur şi pe duşumea nu mai aveam puterea să mă lupt, deşi nici n-am acceptat niciodată 
de bună voie... Şi în 23 martie greva a încetat. Unii n-au mai putut rezista, alţii a' văzut 
că nu se ajunge lă niciun rezultat... Eu am stat până în ultima zi şi abia atunci am 
acceptat să primeşc mâncare. Ei venea’ în fiecare zi, deschidea’ vizeta şi: „Primeşti 
mâncarea ? ”. „Nu.” Şi în ziua aia am zis: „Da”. A venit şi mi-a adus mâncarea şi am 
luat-o: o gamelă plină cu arpacaş cu carne... nu de mâna întâia, da’ pentru noi era 
carne... Grasă, consistentă, bună, da” ei ne-o dădea’ aşa, de ai dracului, pentru că omu’ 
stând atâtea zile nemâncat, era dureros pentru stomac să mănânci totul dintr-odată. Însă 
mi-a dat Dumnezeu tăria şi puterea să nu mănânc... Şi câteva zile am mâncat doar câte 
puţin, ca să nu am probleme. 


20. Ioan Puiu, născut la 24 februarie 1918 în Pomârla, Botoşani. Inginer chimist. A fost arestat la 
2 decembrie 1947 şi condamnat la 20 de ani de muncă silnică. A executat pedeapsa în 
închisorile Aiud, Oradea, Jilava, Gherla şi Râmnicu Sărat. A fost eliberat la 23 iunie 1964. 
Informaţii din fişa matricolă penală din AANP. 

21. Ştefan Koller, născut la 2 august 1916 la Huedin, Cluj. Fost voluntar în războiul civil din 
Spania în 1936. Colonel de Securitate. A făcut parte din conducerea Direcţiei Lagăre şi 
Colonii de Muncă şi a fost responsabil cu reeducarea. A fost comandant al închisorii Aiud 
(1953-1958) şi al închisorii Văcăreşti (1958-1967). Doina Jela, op. cit., pp. 155-156; Andrei 
Muraru (coord.), op. cit., p. 102. 

După câteva zile am auzit de sus de la etaj cum coborau cu lanţurile. Au pus pe mai 
mulţi în lanţuri, i-au coborât scările şi i-a” dus... Unde i-a’ dus, nu ştiu. Am aflat după 
aceea că pe doi dintre ei i-ar fi dus la Râmnicu Sărat...7? 


Pe dumneavoastră nu v-au mutat ? 

Nu. Am rămas multă vreme singur acolo... A început să mă scoată la plimbare afară, 
că în faţă la Zarcă erau nişte ţarcuri din scândură înaltă, unv’ de o parte, unv’ de alta şi 
venea” şi ne închidea” 10-15 minute în ţarcu' ăsta, încât nu vedeai decât ceru’. M-am 
acomodat... Şi am stat până vara, prin iunie-iulie, aşa ceva, când s-au făcut ceva 
reorganizări. Probabil că au adus pe alţii în loc, că pe mine m-a” scos şi m-a” dus din nou 
pe secţie. Şi am mai stat acolo câtva timp şi într-o zi ne-a’ luat şi ne-a’ încărcat în 
maşina-dubă, ne-a” dus în gară la vagonu’ dubă şi am plecat. 

Unde v-au dus ? 

La Gherla. Am mers cu sutele atunci spre Gherla. Eu auzisem de Gherla... Când am 
ajuns, ne-au dus în nişte camere... Şi ţin minte că pe jos în toate camerele şi pe coridor 
era mozaic. Şi era şi o chiuvetă cu apă sărată care venea de la Someş. Nu era potabilă. 
Şi ne-a” băgat aicea câte 60-80, da’ erau şi camere cu mai mult de 100. Erau patru paturi 
suprapuse, de ajungeau pân” la tavan, iar intervalul dintre paturi era de 40 de centimetri. 
Vara era foarte cald. Iarna, fiind oameni mulţi în cameră, nu se simţea frigu' aşa tare. 
Dar era o severitate nemaipomenită acolo. Când ne scotea’ la plimbare trebuia să mer- 
gem în pas alergător. Aicea erau 12 ţarcuri de plimbare făcute din piatră înaltă, în formă 
triunghiulară. N-aveai voie să te uiţi în sus şi nici nu vedeai decât la mijloc, pentru că 
acolo era gardianu” care supraveghea plimbarea şi dacă te observa că ţi-ai luat mâinile de 
la spate, că ai vorbit ceva cu cel din faţă, te-ai întors în spate sau te-ai aplecat după ceva, 
asta era în mod sigur izolare, pedeapsă. Nu se putea face nimica... 


Cât timp aţi stat la Gherla ? 

Am stat în Gherla... până în 1959. Între timp, în septembrie-octombrie '59, cam aşa 
ceva, au tot scos oameni pentru muncă. A’ format şi un lot mare de câteva sute de oameni 
pentru Balta Brăilei... Ne-a” scos atunci din penitenciar, ne-a” dus la gară, în vagon-bou 
şi ne-a’ băgat acolo câte 80-100. Înăuntru era un ciubăr cu apă potabilă şi era unv’ pentru 
murdărie - noi îi spuneam tinetă. La vagoane era câte o sentinelă, câte un gardian de 
pază, dar şi un vagon special cu ei, ca să asigure paza... Din vagonu’ ăsta mai vedeam 
afară. Am văzut când am trecut de Ghimeş-Palanca? şi totuşi nu ne dădeam seama unde 
mergem dacă lua traseu” acela. Am mers două zile şi două nopţi şi am ajuns dimineaţa 
în Brăila, în port. Când a început să se lumineze de ziuă, ne-a’ dat jos şi ne-a” încărcat 
în bacuri. Am mai circulat încă o zi şi a oprit undeva să ieşim afară. Era o zi aşa de 
frumoasă... un cer senin, o căldură aşa de plăcută şi cât vedeai cu ochii, numai câmp. 
Ne-a” încolonat câte cinci sau câte zece, cu bagajele la noi, şi înconjurați de gardieni cu 
puştile mitraliere, ofiţeri călare şi câini-lup. Am mai mers vreo trei-patru kilometri pe 
jos aşa. Eu, totuşi, am fost mai bine, da’ erau alţii mult mai amărâţi ca mine. Şi ne-am 


22. Greva de la Aiud s-a încheiat cu o anchetă care căuta să identifice iniţiatorii, iar una din urmări 
a fost transferarea a peste 30 de deţinuţi către închisoarea Râmnicu Sărat. Ion Diaconescu, 
Cicerone loniţoiu, Prin ungherele iadului comunist. Râmnicu Sărat, f.e., Bucureşti, 2007, 
pp. 27-28. 

23. Trecătoare în Carpaţii Orientali. 

oprit în faţa unor saivane, care până cu două-trei zile înainte de a ajunge noi erau saivane 
de oi. Au curăţat, au scos gunoiu” afară, au pus paturi şi ne-au băgat pe noi acolo. 


Pentru ce munci v-au dus acolo ? 

La dig. Încă de a doua zi ne-a’ scos la muncă. Dimineaţa ne scula’ în juru’ orei 3, 
ne scotea’ afară din curte şi începea’ să ne numere. Ne număra” o dată, după aceea ne 
mai număra” încă o dată, plecau şi veneau din nou şi iar încolonare, iar ne număra’... De 
trei, patru, cinci ori ne număra”, chipurile că nu iese numărătoarea, da? ei o făcea” 
intenţionat ca să nu dormim şi să stăm acolo... După aceea ne aducea” câte o ceaşcă de 
cafea de asta de orz cu 125 de grame de pâine, ne încolona şi plecam la dig. Aveam 
doi-trei kilometri până la dig, şi când ajungeam acolo eram frânţi. 

Cei care mergeam încolonaţi trebuia să ne ţinem de braţ unv’ de celălalt, ca cei mai 
slăbuţi să fie duşi târâş de ceilalţi doi. Dacă rămânea cineva în urmă şi nu putea să 
meargă, pentru ăla era foarte rău, pentru că erau câinii care să-l muşte şi în plus erau ei 
cu pari de salcie, dispuşi în orice moment să te pocnească. 


Care era norma de lucru la dig ? 

Trebuia să săpăm patru metri cubi de pământ şi să îl duceam cam la 30-40 de metri 
distanţă şi la înălţime, după cum se înălța digu’... La amiaz” ne aducea’ mâncare acolo 
cu tractoare de astea pe șenile. Ne dădea’ câte un castron de mâncare, dar pauza de masă 
era de o oră. Cine ajungea primu” sau printre primii, ăla era norocos, pentru că putea să 
mănânce liniştit, să se mai şi odihnească puţin. Dar cine ajungea ultimu”... pentru ăla era 
greu că de abia termina de mâncat şi se termina pauza, trebuia să se întoarcă la muncă 
până seara. 


Se lucra zi-lumină ? 

Zi-lumină era. Seara la fel: încolonaţi şi duşi la colonie. Cine nu-şi făcea norma, 
seara după ce se lua masa, venea cu lista şi striga: „Cutare, cutare, la poartă ! ”. Şi acolo 
puşi d burtă şi câteva lovituri din ăstea cu bâtele de salcă. 


Dar cum verificau norma ? 

Păi aveau ei supraveghetori acolo care vedeau câte roabe ai dus. Ni se făcuseră 
bătături în palmă, băşici, mi-au crăpat palmele... Unii, care aveau, mai legau ceva ca o 
frânghie după gât şi de cozile la roabă, ca să le fie mai uşor. Eu n-am făcut aşa ceva, da’ 
erau destul de mulţi care nu puteau altfel. Şi dacă nu-şi făceau norma, erau bătuţi. Mie 
aicea nu mi-a plăcut deloc. Din câte puşcării am făcut, aicea mi-a fost cel mai greu. 
Aveam senzaţia că o să mor... 


Din cauza efortului ? 

De la muncă şi de la condiţiile de viaţă. Ploua, ne ducea’ la muncă la dig. Veneam, 
n-aveam unde ne usca hainele... Venise şi toamna... erau o mulţime de şoareci. Nu vă 
puteţi imagina. Veneau şi treceau noaptea peste noi, pe gură, pe faţă... rămâneau în pat, 
nu ştiu ce făceau. Hainele erau ude, dimineaţa ne sculam, ne îmbrăcam cu ele... Am 
zis: „Domnule, eu mor”. Aveam această senzaţie, aveam, aşa, o tristeţe în sufletu” meu, 
că nu ştiu ce se întâmplă. Cocorii deja începuse” să plece şi discutam între noi : „Cocorii 
pleacă... Şi ei o duc mai bine decât noi. Ei se duc de rău ce e, iar noi rămânem aicea că, 
după administraţie, încă e bine...”. 

Erau acolo sute de saivane, şi într-unul din ele au improvizat o infirmerie unde erau 
cei bolnavi, care nu mai puteau merge la dig. Şi într-o zi m-am hotărât să nu mai merg 


ALBA 33 


la lucru. Noaptea mi-am luat pătura şi ce mai aveam, şi prin gardul de sârmă care ne 
despărţea m-am băgat în infirmerie. Nu aveau ei o evidenţă clară, că pe ei îi interesa 
număru'... Când au făcut număru' o fi văzut ei, probabil, că aci a ieşit cu unu-doi în 
plus, da” au lipsit de dincolo, aşa că per total ei îi aveau... Şi am rămas aici, nu m-am 
mai dus la dig. Da’ aicea a început altă corvoadă, că făcea’ alergări cu noi, culcat, pe 
burtă, ne punea’ să adunăm de pe iarbă firele de pai uscate şi tot felu” de corvezi... Nu 
vă puteţi imagina, şi nici eu nu mi-am putut imagina. Nici nu mai ţin minte multe din 
ele... Dar toată ziua, asta era, corvoadă: alergări, culcat, drepţi. Da’ eram hotărât: 
ce-o fi, o fi, stau aicea. 

Venea iarna, număru” bolnavilor se înmulţise şi a început să circule zvonu' că va veni 
o comisie de la Bucureşti să verifice starea de sănătate a celor de acolo, pentru că iarna 
nu putea’ să ţină atâţia bolnavi. Şi, într-adevăr, a venit comisia... cinci-şase, poate şi 
zece erau în comisia aia, dracu” ştie ce erau toţi, dar vreo trei-patru erau medici. Ne-a 
dus undeva separat şi mi-a venit şi mie rându” la consultaţie. Eu mă tot gândeam ce boală 
să spun că am. Mai discutam cu unu”, cu altu”, erau mulţi bolnavi de inimă şi întrebam 
cum se manifestă boala. Când am ajuns la rând, m-a’ ascultat cu stetoscopu', m-a” 
întrebat câţi ani am, câtă condamnare, ce sufăr. I-am spus că sufăr cu inima. Domnule, 
eu nu ştiu, da’ io am pus pe seama lu’ Dumnezeu: m-au găsit bolnav de inimă! Şi după 
două zile am plecat de acolo. Ne-a” luat, ne-a” dus iar la un bac, ne-am urcat şi ne-am 
trezit dimineaţa în Galaţi, la puşcărie. 

Cum era închisoarea de la Galaţi ? 

Ne-a” băgat în fosta biserică. Pe jos era ciment, puţin stricat, altceva nimica. Şi 
stăteam ca sardelele, pentru că eram aşa de mulţi, că nu puteai să stai pe spate : ori pe 
stânga, ori pe dreapta, ori te ridicai sus, că nu era loc. Şi am stat vreo trei zile acolo în 
condiţiile astea şi pe urmă am venit din nou la Gherla. Am fost mulţumit. Cât era de rău, 
am fost mulţumit că am ajuns la Gherla şi că am scăpat de perioada aceea... Şi am zis: 
„Eu la muncă nu mai merg”. 

Eee, da’ n-a fost după mine, că după câteva luni ei tot căutau prin cameră braţe de 
muncă. De câte ori auzeam uşa şi bănuiam că vine să caute oameni la muncă, mă legam 
cu un prosop la gât să spun că sunt bolnav. Eee, dar odată mi s-a înfundat. Când intra 
administraţia trebuia să stai în intervalu”' dintre paturi, în şir, să nu ieşi mai în faţă decât 
patu’. Şi de obicei mă aşezam în spate. S-a uitat, m-a văzut că eram mai tânăr, pentru că 
erau numai vârstnici şi bolnavi pe acolo, şi m-o scos afară: „leşi! ”. „Sunt bolnav, nu 
pot să lucrez.” „leşi afară! Cine ţi-a spus?” Şi m-au băgat în fabrică la lucru... 


Ce trebuia să lucraţi acolo ? 

Fabrica era de tâmplărie... Ne-a” întrebat pe fiecare ce meserie cunoaştem şi eu am 
zis că strungar, că asta era meseria pe care o cunoşteam şi am crezut că tot acolo ajung. 
Şi m-a” dat la un strung în lemn. Deosebirea era mare între strung în fier şi strung în 
lemn. Prima zi nici n-am ştiut ce să fac, cum să fac. Mă uitam la ceilalţi, da” aici era 
stricteţe, nu ca la Aiud, să poţi să discuţi cu colegii. Era riscant. Erau gardieni care, dacă 
te vedeau, una-două te pocneau. Nu te întreba prea mult ce ai vorbit... Aveam un coleg 
de lot care lucra şi el la strung în lemn, da’ în altă încăpere, şi ăsta a venit de câteva ori 
la mine în timp ce lucram şi mi-a arătat pe furiş cum se ascute cuţitu”, cum se montează, 
cum se lucrează şi s-a dus. Am prins, oarecum, firu’. Da’ într-o zi m-a luat de acolo şi 

mi-a părut rău... Şi m-a dus să lucrez la un banţig% şi la un abricht. Dar cel mai periculos 
era banţigu” ăsta, care era o pânză ca de ferăstrău care se învârtea circular, şi care sărea 
foarte des şi se întâmpla’ foarte multe accidente. Tăia degete, mâini şi mi-a fost frică să 
nu păţesc ceva. Şefu” fabricii era un căpitan, Mihalcea”, un bătăuş recunoscut, un tip 
foarte rău şi mă gândeam ce să fac: să merg la el, să nu merg? M-am hotărât. Într-o zi 
când l-am văzut în fabrică, am ieşit la el în faţă şi i-am spus: „Domnule căpitan, mă 
numesc cutare, sunt bolnav, nu pot să lucrez, vă rog foarte mult să mă scoateţi din 
fabrică”. Norocu” a fost de partea mea şi după două zile m-a scos din fabrică şi m-a dus 
din nou pe celular. Mare noroc am avut... Am scăpat de unde mi-o fost cel mai frică. Şi 
am stat apoi numai la cameră, la celular, până a venit eliberarea. Da’ în perioada asta am 
luat o palmă pe care n-o s-o uit niciodată. Când ne ducea” la baie, o dată la două-trei 
săptămâni, scotea’ toată camera şi, înainte să intri în baia propriu-zisă, intrai într-o altă 
cameră: când ieşeau cei dinaintea noastră din baie, repede ne băga’ pe noi. Până când 
veneau ceilalţi şi intrau acolo, noi trebuia să terminăm baia. Stând în camera asta, la un 
moment dat, s-o deschis vizeta şi gardianu' mi-o făcut semn cu degetu' să mă apropii. 
Până m-am apropiat eu, el o deschis uşa şi mi-o tras o palmă, domnule, de mi-o ţiuit 
capu'! Şi nici astăzi nu ştiu de ce... 

Cum a decurs eliberarea dumneavoastră ? 

Cam cu două săptămâni înainte de eliberare, ştiam că foarte mulţi din cei care se 
eliberează nu ajung acasă, ci primesc domiciliu obligator sau se duc la stuf, în Deltă. Şi 
mă gândeam : „Oare unde voi ajunge acuma? Numai să nu ajung la stuf...”. Uneori 
aveam senzaţia că, totuşi, mă eliberez şi ajung acasă, da” mai puţin credeam... Într-o zi 
m-a” luat şi m-a” dus în camera de eliberare. Acolo erau cărţi pentru citit şi mâncarea din 
gamelă parcă era ceva mai multă decât la celulă. În fiecare zi venea ofiţeru' de servici, 
se uita la noi, ne întreba cum ne cheamă, cât mai avem din pedeapsă... Şi în ziua 
eliberării, ne-am eliberat trei deodată. Erau nişte fişe cam cât e reţeta pe care o face 
medicu”, foarte puţin mai înguste, unde erau trecute datele personale : cu astea a venit 
prima dată la uşă când ne-am eliberat... Lua fişa, verifica cum te cheamă, cât ai fost 
condamnat, ce vârstă ai, de unde eşti, toate datele astea necesare. După aceea a doua 
listă, a doua fişă... Eu am fost al treilea, da’ mie mi s-a părut oarecum suspect cum s-a 
uitat lą fişa mea şi deja a încolţit în mine gându' că n-o să mă elibereze. 

Am ieşit din camera de eliberare, ne-a' dus la poartă ca să ieşim şi când am ajuns 
acolo; un alt ofiţer şi un gardian ne-a’ verificat din nou după liste. Eu am fost tot al 
treilea şi, tot la fel, s-a uitat cumva semnificativ la fişă şi la mine. A terminat cu primu”, 
a terminat cu al doilea, a terminat şi cu mine şi a spus: „Tu şi cu tine sunteţi liberi, 
puteţi pleca. Tu mai rămâi”. N-am avut o senzaţie tocmai plăcută atunci... M-a” dus la 
Miliția din Gherla, m-a” dat în primire, m-a” verificat după fişa aceea şi: „Să mergi la 
subsol la arest. Acolo ai pat, îi căldură, îi bine. Mai stai o zi, două şi după aceea vei 
pleca”. Era diferenţa enormă între gardianu’ de penitenciar şi miliţianu' de la Miliție. 
Foarte frumos mi-a vorbit. Şi m-a luat ca pe un om de rând, nu ca pe un fost puşcăriaş. 


24. Ferăstrău mecanic. 

25. Aurel Mihalcea, locotenent-major la Gherla, pe timpul reeducării. Fiu de preot, originar din 
Dobrogea. Dezechilibrat psihic şi obsedat de originea lui familială, avea ieşiri de dement. 
Doina Jela, op. cit., p. 180; Octavian Roske (coord.), Mecanisme represive în România. 
1945-1989. Dicţionar biografic. M, INST, Bucureşti, 2005, p. 236. 

M-a dus la subsol unde aveau ei celulele lor şi mi-a deschis o uşă, m-a băgat acolo şi 
zice: „N-o să stai mult, da” uite că mai este cineva care te-a aşteptat şi o să plecaţi 
împreună, cred că mâine. Dacă vrei să scrii acasă, dacă vrei să dai un telefon, când vine 
ofiter’ de servici”, discuţi cu el şi ai posibilitatea”. Când am auzit, nu-mi venea să cred. 
Cel de alăturea? era originar din Cluj, fusese student la medicină şi condamnat pentru 
că a cântat „Hora Unirii” în 1959, cu horiştii, că aşa le ziceam noi. Şi ăsta ieşise cu o 
zi sau două înaintea mea, aştepta să ies eu, pentru că mergeam în aceeaşi localitate cu 
domiciliu obligatoriu. El a apucat să vorbească cu părinţii şi a° venit la el, i-au adus un 
pachet cu mâncare, i-a" adus haine... Mi-a oferit şi mie mâncare. 

A doua zi după-masa au venit doi milițieni, ne-a’ luat, ne-a” dus la gară şi ne-a” spus 
unde mergem. Trebuia să schimbăm trenu’ în Cluj. El vorbise deja cu familia şi l-au 
aşteptat acolo, a’ discutat. Îmi spusese şi mie să scriu dacă vreau, pentru că mai aveam 
şi timp până să vină trenu’ să mergem către Bucureşti şi Brăila. Mă întreba dacă vreau 
să cumpăr ceva, că pot să mă duc să cumpăr. Eram tentat să-mi iau nişte bocanci, n-aveam 
aparat de bărbierit... Zic: „M-aş duce că mi-ar trebui bocanci”. „Mai am ceva din pensie, 
du-te...” Da’ zic: „Nu mă duc pentru că nu cunosc Cluju” şi nu ştiu pe unde să merg, 
nu ştiu să vin înapoi”. Şi a venit un miliţian cu mine. S-a purtat foarte frumos cu mine. 
N-am găsit bocanci, dar am luat aparatu’ de bărbierit, am luat un plic şi am trimis o 
scrisoare acasă, a doua de când am fost închis. Seara târziu, pe la vreo 10 cred că a fost, 
a venit trenu’ şi am plecat spre Bucureşti. Între timp i-am cunoscut şi eu pe părinţii 
colegului meu. Taică-său şi o soră de-a lui erau şi ei doctori. Am discutat, au fost foarte 
atenţi cu mine şi am plecat. În vagon, tot la fel ca şi prima dată, lumea s-a speriat puţin... 


Erați tot însoţiţi ? 

Acuma eram cu doi milițieni, da’ nu mai eram cu cătuşe. Miliţienii ne-a” spus unde 
mergem : „Noi vă ducem până la Brăila, acolo vă predăm”. 

Ştiaţi unde aveați domiciliu obligatoriu ? 

Ne-a spus că la Rubla, da’ nu ştiam unde e. Ştiam doar că e în judeţu” Brăila. Le-au 
dat voie celor din compartiment să vorbească cu noi. Au fost tineri, eu cred că erau 
studenţi. Ne-a” întrebat dacă ne trebuie ţigări, dacă ne e foame şi au discutat cu noi ca 
oamenii liberi. Ba unu’... că să ne aducă de băut ceva. „Nu putem, mulţumim.” N-a’ zis 
nimica milițienii. Şi am ajuns la Brăila a doua zi, ne-au luat în primire alţi doi milițieni. 
Rubla era o localitate între Viziru şi Însurăţei. Acolo era un IAS de pe vremuri, iar la 
vreo doi kilometri de LAS-ul ăsta au fost duşi bănăţenii cu domiciliu obligatoriu. Bănăţenii 
plecaseră între timp, mai erau doar câţiva, dar au rămas casele. Şi aici, în casele astea, 
ne băgau pe noi. Era un autobuz care trecea la doi kilometri de Rubla şi de la şosea am 
mers foarte greu, pentru că bagajele care le aveam erau grele pentru noi. 

Eraţi numai dumneavoastră şi colegul ? 

Noi doi şi milițienii, da. Da’ au fost înţelegători, n-au zis nimica. Am ajuns seara în 
Rubla. Ne-a’ dus la postu’ de miliţie şi acolo ne-a” dat în primire cu actele lor. Ei doi au 
plecat şi noi am rămas acolo. Miliţianu” s-a uitat niţel la noi, ne-a întrebat cum ne 
cheamă şi după aceea a citit o listă întreagă. Şi zice: „Ascultaţi şi să spuneţi pe cine 


26. Ioan Vintilă, născut la 24 februarie 1926 în Cluj. Student. A fost arestat la 10 februarie 1959 
şi condamnat la 2 ani de închisoare corecțională. A executat pedeapsa în închisorile Cluj şi 
Gherla. A fost eliberat la 8 februarie 1961 cu domiciliu obligatoriu în Rubla, Bărăgan. 
Informaţii din fişa matricolă penală din AANP. 


36 EXPERIENŢE CARCERALE ÎN ROMÂNIA COMUNISTĂ 


cunoaşteţi”. Noi cunoscând sistemu” din puşcărie, că e bine să nu cunoşti, n-am zis 
nimica. Acuma, eu am cunoscut cel puţin jumătate din ce a citit el, da” n-am zis nimica... 

Intenţia lui a fost bună, da’ eu n-am ştiut. Şi după aceea zice: „Domnilor, eu mai 
citesc o dată lista şi dacă cunoaşteţi pe cineva, spuneţi, pentru că acolo vreau să vă duc 
în seara asta să aveţi unde dormi şi apoi, mâine, rezolvăm cu locu' unde veţi sta”. În 
drumu” nostru către Miliție, în faţa unei case, chiar în uşă era un prieten. Probabil a 
văzut el că vine cineva şi a stat în uşă să vadă cine e. Ne-am salutat şi i-am spus: „Uite, 
pe Paul îl cunosc”. „Da? Bine.” Era şi aproape de Miliție. A venit miliţianu” şi ne-o dus 
pe amândoi acolo: „Uite, au venit acuma, pot să doarmă aicea până mâine când să 
rezolvă? ”. „Sigur că da.” Am rămas acolo, am mâncat ceva, am dormit, şi dimineaţa 
ne-am dus la preşedintele consiliului provizoriu - că atunci nu era primărie - şi la Miliție 
să ne dea locuinţă. Încă nu eram noi în temă cum e cu locuinţele... Şi primaru' a zis: 
„Vă duceţi prin comună, vă găsiţi o casă şi în aia vă mutaţi. Vedeţi că nu are geamuri şi 
uşe, da’ alea sunt aicea, vi le dau, le montați şi staţi acolo”. Când i-am explicat lu’ Paul 
ce ne-a spus: „Păi asta-i placă veche. Da’ acuma trebuie să mergem să găsim o casă 
puţin mai bună, că bună nu este! ”. ` 

Cum era o casă ? 

Păi acoperişu’ era din stuf vechi, pereții erau decojiţi, coşcoviţi, pe jos era aşa cum 
era... ca o casă din chirpici părăsită, care nu are uşi, n-are geam, n-are nimica. Şi am 
găsit una „mai bună”, am zis noi. Ne-am dus la primărie, ne-a' dat geamurile, uşa şi 
ne-a ajutat prietenu” ăsta, Paul, care era foarte îndemânatic, că făcuse liceul industrial. 
Şi zice către mine: „Simioane, o reparăm. Să găsim noi ce ne trebuie şi o reparăm. Mai 
geamu' şi uşa”. Şi într-adevăr aşa a fost. Unii dintre bănăţenii rămaşi aveau cai. Ne-am 
dus la ei şi unu” ne-a dat bălegar de cal, l-am amestecat cu pământ şi am reparat pereţii 
unde erau stricaţi, am reparat pe jos, ne-am făcut o sobă mică. Am găsit var la cineva şi 
am dat-o cu var. Acuma se punea problema patului... 


Dar nu erau paturi în casă ? 

N-avea nimica, era camera goală... Am făcut noi patu': am cumpărat pânză „mun- 
citoru'” şi mi-am făcut o saltea. Unu” din cunoscuţi, fiind în luna lu’ februarie (cam 
15 februarie era), a zis către mine: „Măi Simioane, să vii să-ţi dau eu nişte bețe de 
floarea soarelui să faci focu'”-Ăsta era combustibilw acolo... M-am dus şi mi-a dat o 
sarcină: „Când se termină mai vii, că îţi mai dau”. Am luat sarcina aia pe spate şi 
mergeam cu ea către casă. În drumu” meu a venit o cunoştinţă şi zice: „Lasă că-ţi duc 
eu beţele, tu du-te repede acasă că ţi-o” venit părinţii ! ”. Aşa am şi făcut. Am găsit părinţii 
acolo şi toată după-masa, toată noaptea şi ziua următoare, nu mai terminam de povestit... 

Era prima oară când vă vedeaţi cu ei după ce v-a arestat ? 

Prima dată după opt ani. După opt ani! Mi-a” adus şi ceva vase pentru mâncare, o 
cratiţă... Eu le-am scris în Cluj că merg la Rubla, judeţu” Brăila. Ştiam că e aproape de 
Însurăţei şi Viziru, da’ nu ştiam ce mijloace de transport sunt până acolo. Şi au venit, 
mi-au adus mâncare, haine, două farfurii, lingură, furculiţă, mi-au făcut mâncare, am tot 
povestit şi în a treia zi au plecat... 


De unde au venit ei ? 


Din Ohaba, de acasă. Au venit cu trenu' la Bucureşti, apoi până la Brăila şi de acolo 
cu autobuzu”. Şi ei au plecat, iar eu am rămas acolo... În localitate, la cooperativă, 

găseai alimente, găseai materiale pentru confecții. Strictu’ necesar era acolo, deci nu 
trebuia să te duci undeva, că acolo găseai tot: conserve, mâncare, organe, pâine. 

Primăvara, prin martie, începuse lucru... Acolo aveam voie să lucrăm, nu ne obliga’, 
da’ era indicat să o faci. Şi n-aveai voie să părăseşti localitatea pe o rază mai mare de 
15 kilometri. Acum mă gândeam unde să lucrez şi eu. Era IAS-ul şi m-am dus şi eu. 
Acolo lucra un inginer din familia Buzescu, fost deţinut şi el”. M-am dus la el şi i-am 
spus: „Domnu” inginer, se găseşte un loc şi pentru mine, că aş vrea să lucrez şi eu”. 
„Păi, vino şi lucrează!” El era un fel de şef de echipă. M-a luat şi am lucrat acolo 
diferite treburi: făceam curăţenie într-o magazie, dădeam zăpada jos de pe acoperişuri 
când ningea, treburi dă felu’ ăsta, mai puţin importante, da” ca să te mişti. Am lucrat 
acolo câtva timp, după aceea a' început muncile agricole cu săpat la floarea-soarelui şi 
la porumb şi mergeam acolo. Era’ şi crescătorii mari de porci acolo şi se amenajau 
coteţele pentru porci : se lucra mult cu beton şi erau echipe de vreo şase oameni care 
lucrau acolo. Unu' din ei m-a chemat şi pe mine. Aicea era un avantaj: munca era mai 
grea, da’ aveai de lucru” în fiecare zi, pe când la muncile agricole erau zile în care nu 
puteai face nimic. 

Eraţi plătit în funcţie de zilele lucrate ? 

Câştigam în funcţie de zilele lucrate, da. Şi m-am dus aci. Am făcut acolo beton de 
se puteau face nu ştiu câte case. Mai în vară, Securitatea de la Însurăţei s-a desfiinţat, 
pentru că Însurăţeii fusese raion şi voia’ să facă şcoală din ea. Un inginer constructor, 
fost deţinut, care era cu noi în Rubla, s-a angajat la lucrarea asta cu tot cu DO-işti la spart 
pereţi şi la modificat acolo. Am vrut să merg şi eu, se câştiga mai bine, da’ în final n-am 
ajuns. De ce? Pentru că la CAP-ul din Însurăţei se făcea o maternitate pentru scroafe şi 
preşedintele CAP-ului a căutat oameni să lucreze. I-a găsit : un fost plutonier de jandarmi, 
unv’ nu mai ştiu ce a fost, un altu” fost aviator, vecin de celulă cu mine la Zarca atunci 
când am făcut greva, deci numai după nume ne cunoşteam, după înfăţişare nu, până am 
ajuns la Rubla. Şi ăsta a venit la mine şi a zis: „Măi, vino şi tu să lucrezi cu noi la 
maternitate la Însurăţei, că e foarte bine. Mergem dimineaţa cu căruţa, venim seara cu 
căruţa”. Era la distanţă de opt kilometri. „Rezolvăm cu mâncarea, ne dă o masă gătită, 
avem unde s-o mâncăm şi în fiecare sâmbătă ne dă alimente, ne dă carne ca să avem 
pentru duminică şi pentru restu’ zilelor. Şi ne mai dă câte ceva de acolo, plus că ne 
plăteşte la zi muncă, la fel ca pe ceilalţi colectivişti.” M-a tentat, să fiu sincer şi i-am 
spus: „Mă, eu vin, da” eu nu mă pricep la zidărie”. „Păi şi ce, crezi că eu mă pricep? 
Hai acolo ! ” Şi m-am dus. 

Am lucrat acolo, dar n-am făcut zid, că le-am spus: „Dacă pun trei cărămizi, a patra 
cade jos. Nu ştiu”. Într-adevăr a fost aşa cum a spus: preşedintele CAP-ului ne-a 
rezolvat cu masa, mâncam la grădiniţă. Acolo directoare era o basarabeancă la fel ca şi 


27. Radu Niculescu-Buzeşti, născut la 23 februarie 1911 în Buzău. Inginer. A fost arestat la 16 august 
1947 şi condamnat la 10 ani de detenţie riguroasă. A executat pedeapsa în închisoarea Galaţi. 
Nu avem alte date despre detenţia sau eliberarea sa. Informaţii din fişa matricolă penală din 
AANP. 

28. Probabil Victor Sasu, născut la 21 decembrie 1921 în Sinaia, Prahova. Sublocotenent. A fost 
arestat la 6 iunie 1946 şi condamnat la 15 ani de muncă silnică. A executat pedeapsa în închi- 
sorile Baia Sprie, Oradea, Ploieşti, Aiud, Galaţi şi Botoşani. A fost eliberat la 1 iunie 1961 cu 
domiciliu obligatoriu la Rubla, Bărăgan. Informaţii din fişa matricolă penală din AANP. 

colegu' ăsta aviator şi se înțelegeau de minune. Ne dădea mâncare foarte bună. Am 
lucrat acolo până toamna târziu, în decembrie, când nu s-a mai putut lucra din cauza 
iernii. Şi a' început să ne dea produse şi nouă: ne-a’ dat fasole, porumb, ne-a” dat bani, 
bețe de floare soarelui pentru foc. Am fost încântat, am fost mulţumit. Mai luasem nişte 
lemne de foc, deşi făceam focu' mai mult duminica şi în zilele mai festive. În ianuarie 
n-am mai lucrat deloc, iar în februarie aşteptam să văd ce se întâmplă. Am văzut eu că 
la foarte mulţi le mai prelungeşte pedeapsa după ce le expiră şi la puţini le dădea” drumu” 
acasă. În perioada asta se făcea prezenţa în fiecare duminică. Trebuia să mergem la 
Miliție, să spunem cum ne cheamă, ne bifa acolo şi după aceea eram liberi. 

O dată la două duminici venea un ofiţer de Securitate care făcea şi el prezenţa şi te 
întreba cum te simţi, dacă doreşti ceva. Ăsta avea un alt scop. Venea că mai erau şi pe 
acolo informatori, turnători şi să vadă starea de spirit şi să mai afle câte ceva. Eu, la un 
moment dat, nu m-am simţit bine şi cel cu care am venit eu de la Gherla, care fusese 
Student la medicină, m-a consultat şi a zis: „Mă, io cred că ar trebui să mergi la Brăila. 
Vorbesc eu cu medicu” de la Însurăţei să-ţi facă o trimitere la Brăila”. Zis şi făcut. Am 
obținut hârtia asta, da? nu puteam pleca fără aprobarea securistului. Când o venit 
securistu' şi m-o întrebat dacă am ceva de spus, i-am zis: „Da. Aş vrea să-mi aprobaţi 
să mă duc într-o zi la Brăila, că sunt bolnav”. „Păi să mai vedem...” nu ştiu ce. Io mi-am 
dat seama ce înseamnă acest „mai vedem”. A venit după două săptămâni din nou şi m-a 
întrebat: „Da” cum stăm ? Te-ai hotărât? Vrei să mai mergi? ”. Eu am zis: „Da, vreau 
să merg”. „Să mai vedem...” Eu am înţeles că el accepta să merg, da’ cu condiţia să-i 
dau lui informaţii. 

V-a spus asta explicit ? 

Nu mi-a zis, pentru că ei nu spuneau chiar direct, ei făceau apropouri ca să nu aibă 
eşecu' aşa direct... Şi când m-am dus a treia oară, m-a întrebat: „Mai vrei să mergi la 
Brăila ?”. Am spus: „Nu, vă mulţumesc foarte mult, nu mai merg”. A venit după aceea, 
în ziua în care trebuia să mă eliberez... Nu ştiam ce se întâmplă, pentru că avusesem 
acest incident cu securistu” care putea avea influenţă. A nins mult cu două zile înainte, 
dar şi în ziua respectivă, şi trebuia să mătur zăpada de unde stăteam, să fac cărare şi 
seara mă gândeam că dacă mai ninge nu mai am unde să mătur zăpada, aşa mult se 
ridicase. Am luat lopata, am măturat şi am zis: „Asta e ultima, nu mai mătur”. Era seara 
în jur de 8-9 când am terminat. Am intrat în cameră şi am auzit că bate cineva în geam. 
Era miliţianu!. Zice: „Te îmbraci să vii la post!”. După felu’ în care a vorbit mă 
gândeam: „Acuma-i prelungire, sigur ! ”. Putea să-mi spună şi acasă, dar m-am dus la 
post, mi-a pus câteva întrebări aşa, ca să nu tacă şi zice: „Când îţi expiră pedeapsa ? ”. 
Eu am spus: „Astăzi”. Trecuseră 12 luni. „Da, aşa este, mâine trebuie să mergi la 
Miliție la Brăila pentru buletin.” „Mă duc, da” cu zăpada asta, nu ştiu dacă pot merge.” 
„leşi la şosea şi te duci.” Am ieşit la şosea dimineaţa, da” nu circula nimic şi n-am putut 
să mă duc. El a venit după aceea la şosea să vadă dacă am plecat sau nu. A văzut şi el 
că nu se poate merge şi a venit înapoi. 

Dar cât era zăpada de mare ? 

Păi vă închipuiţi, dacă nu circulau camioanele, nu circulau autobuzele, nu circula 
nimic. Era şoseaua care făcea legătura între Brăila şi Cioara, da’ nu se putea circula. Şi 
am venit înapoi. A dat telefon la Brăila şi a spus că e zăpadă şi nu se poate circula. Abia 
în a treia zi m-am dus, mi-a’ făcut buletinu” şi am venit înapoi. Aveam porumb de la zi 

muncă. Ce să fac cu el acuma? Avea vreo mie şi ceva de kilograme. L-am sfărâmat şi 
am trimis o scrisoare acasă, la părinţi, şi am zis să-mi trimită saci, pentru că am nişte 
porumb şi vreau să îl trimit lor. Ei ştiau că lucrez la CAP, dar nu s-au gândit că de acolo 
am eu atâta porumb şi le-a fost teamă prima dată să-mi trimită sacii, gândindu-se să nu 
fi făcut ceva... Am trimis a doua scrisoare şi le-am spus că eu l-am sfărâmat şi îmi 
trebuie cam atâţia saci, ca să îi pot trimite cu trenu' în Alba Iulia. Şi atuncea mi-au trimis 
sacii, l-am aranjat şi l-am dus cu o căruţă la gară. 

A durat mai bine de o săptămână până când s-a rezolvat treaba asta. Am ajuns în Alba 
Iulia, cred că dimineaţa, înainte de masă. M-am dus la o cunoştinţă veche şi mi-a dat să 
mănânc ceva. l-am spus că vreau să merg acasă, am întrebat dacă este autobuz până la 
noi şi mi-a spus că nu este. De fapt, noi aparţineam de raionu” Sebeş şi numai de la Sebeş 
era un autobuz pe la patru-cinci, care mergea până la vreo şapte-opt kilometri de comuna 
noastră. În autogară am văzut oameni de la mine din comună, am întâlnit şi un văr. Au 
venit la mine, am discutat cu ei, ne-am bucurat. Am mers cu autobuzu” până acolo, da’ 
nu eram eu în stare de drum prea lung. Am rămas şi am dormit la cineva sâmbătă seara, 
iar duminică dimineaţa am plecat iar. Comuna din care sunt eu e aşezată între dealuri. 
Când am ajuns pe unu' din dealurile astea pe care trebuia să cobor şi am văzut comuna, 
am avut o senzaţie de pustiu... Mi s-a părut aşa de părăsită comuna... E adevărat că, 
duminică fiind, nu era agitaţie, lumea era la biserică. Am ajuns acasă pe o potecă, pe o 
scurtătură, unde nu m-am întâlnit decât cu o singură persoană pe care am salutat-o. 
Părinţii ştiau că trebuie să ajung, pentru că îi tineam mereu în temă: unde sunt, ce fac 
şi când ajung. Şi la vreo jumătate de oră după ce am ajuns acasă, a început să vină 
lumea. 

Cunoştinţele şi prietenii din comună ? 

Da, vecinii, cunoscuţii — s-a auzit. De unde şi cum s-a auzit aşa repede... Până seara 
târziu, unu” ieşea, doi intrau. Mi-a părut bine. Am stat câtva timp acasă şi după aceea s-a 
pus problema să îmi găsesc serviciu. Mi-ar fi plăcut să lucrez la Sibiu. Aveam eu 
impresia asta că la Sibiu îmi găsesc de lucru mai uşor şi o să fie bine, aşa că m-am dus 
la toate întreprinderile care erau în Sibiu, dar nu m-a primit nimeni. E adevărat că 
spuneam că am fost condamnat şi pentru ce. Da’ asta o spuneam nu ca să fac propagandă, 
ci ca să ştie, să nu zică după aceea că de ce ascund lucru” ăsta. 


Dar nu vă întrebau oricum dacă aţi fost condamnat ? 

Păi ei nu m-au întrebat, da” spuneam eu. Apoi ei doreau să ştie de ce şi cât timp. Le 
spuneam şi răspunsu” era aproape invariabil : „Nu avem locuri deocamdată, poate mai 
târziu. Nu angajăm”. Am fost pe la aproape toate întreprinderile din Sibiu şi în final am 
ajuns la o întreprindere care făcea arcuri de maşini, camioane, vagoane, tot felu’ de 
arcuri mici. Am intrat şi am căutat să mă duc la director. Mi-a” spus că e în concediu şi-i 
ţine locu” ingineru” şef, aşa că am intrat la el. Un bărbat grăsuţ, plin la corp şi la faţă, 
se vedea după fizionomie că e un om de treabă. I-am dat bună ziua, i-am spus cum mă 
cheamă, i-am spus de ce am intrat, că vreau să lucrez undeva, „da', domnu” inginer, 
înainte vreau să vă spun că io am fost condamnat, am executat opt ani şi nu vreau să vă 
fac dumneavoastră greutăţi că m-aţi angajat şi că am ascuns acest lucru”. O zâmbit aşa 
cum zâmbeşte un om cumsecade şi a zis: „Nu-i nimic, lasă că te angajez, da’ muncitor 
necalificat”. „Nu-i nimica, nici nu pretind altceva, eu vreau numai să muncesc undeva, 
să-mi câştig existenţa.” Şi m-a angajat într-adevăr. 

A doua zi m-am dus la cadre, unde am găsit o doamnă. Mi-am completat cererea şi 
m-a dat ca încărcător-descărcător de arcuri, hamal. Încărcam pe motostivuitor de unde 
le lucrau ei, de unde le făcea CTC-ul la o presă. Le duceam undeva afară unde se făceau 
stive clasice pentru protecţia muncii, le luam şi le descărcam. Alea de maşină erau .mai 
uşoare, da’ alea de vagoane erau foarte grele. Munceam opt ore, după aceea 12 ore, o 
săptămână de zi, o săptămână de noapte. După mai bine de o lună de zile, se deschidea 
un curs de calificare şi eu speram să intru acolo, şi făcusem o hârtie în sensu' ăsta, că 
vreau să mă calific ca arcurar. Mă cheamă la cadre şi-mi dă o hârtie şi-mi spune că mi 
s-a desfăcut contractu’ de muncă. Am întrebat de ce şi mi-a spus că nu mai sunt locuri. 
Eee, acuma nu ştiam ce să mai fac. M-am dus din nou la ingineru” şef şi i-am spus: 
„Domnu” inginer, uitaţi ce mi s-a întâmplat. Ce să fac ? Cum mă puteţi ajuta ? ”. Şi a zis: 
„Acuma e tovarăşu” director aici” — eu nu mă adresam cu zovarăşu”, numa’ cu domnu’ — 
„eu cred că te înţelege”. M-am dus. Directoru” provenea dintre muncitori, nu-i mai ştiu 
numele. Şi i-am spus: „Domnu' director, io am fost angajat aicea în lipsa dumneavoastră 
de domnu” inginer şef care vă ţinea locu”, am lucrat în cutare loc şi am primit o hârtie 
de desfacere a contractului de muncă. Eu, la vârsta asta, va trebui să-mi câştig existenţa 
şi să-mi ajut şi părinţii. Or, aşa eu nu pot. Iar pe seama părinţilor nu pot să stau, pentru 
că ei au vârsta pe care o au şi nu se poate”. M-a ascultat şi a zis: „Uite ce sfat îţi dau: 
încearcă să-ţi găseşti la altă întreprindere în Sibiu”. I-am spus: „Domnu' director, am 
fost”. „Mai încearcă o dată ! ” Şi a luat întreprinderile la rând. Zice: „La Mecanică ai 
fost? ”. „Am fost.” Astea erau întreprinderile unde erau strunguri multe. „Vă spun, am 
fost la toate întreprinderile astea, inclusiv Mecanica.” Era o întreprindere de tăbăcărie. 
Cineva cunoştea pe ingineru' şef sau directoru' de acolo şi mi-a spus: „Du-te, că eu am 
vorbit cu el şi poate ai şanse! ”. 

Acolo era un miros... numai când mă apropiam de poartă, da’ undeva trebuia să 
lucrez. M-am dus într-o zi, mi-a spus: „Vino mâine!”. A doua zi mi-a spus: „Vino 
mâine ! ”. În a treia zi când m-am dus, era în curte, făcea un control şi eu stăteam şi 
aşteptam să prind un moment. L-am salutat, a venit la mine şi m-a luat la două parale că 
de ce îl urmăresc de câteva zile şi să plec şi să îmi văd de treabă. Şi am ieşit... Am ajuns 
din nou la directoru' de la fostul loc de muncă şi i-am spus: „Domnu' director, uitaţi, 
am fost acolo, acolo, acolo, alte întreprinderi nu mai ştiu”. Şi îmi spune: „Bine. Du-te 
la ingineru' cutare şi spune-i că eu te-am trimis şi că dacă are un loc, să te primească! ”. 
Era un inginer constructor care se ocupa cu întreţinerea uzinei... Când i-am spus ce s-a 
întâmplat, că am lucrat până mi s-a desfăcut contractu’, a zis: „Domn'e, rămâi aici, da’ 
să ştii că munca la mine e cam josnică. Trebuie să faci mortar, trebuie să cari var, trebuie 
să faci anumite lucruri care poate că nu-ţi plac”. „Domnu” inginer, fac orice, pentru că 
vreau să îmi câştig existenţa.” Şi am rămas acolo. S-a” purtat foarte frumos cu mine şi 
el şi cei din echipă, da” într-o zi, doamna de la cadre m-a văzut în curte. Eu, din respect, 
am salutat-o. S-a apropiat de mine, eu am văzut că vrea să-mi vorbească şi m-am 
apropiat şi eu de ea. Zice: „Tovarăşu' Drăgoi, dumneata stai ca frunza pe apă aicea, 
pentru că tovarăşu” şef de la cadre nu te agreează şi nu te ţine. Eu îţi dau un sfat, până 
nu te dă din nou afară, încearcă să-ţi găseşti undeva, că nu ştiu dacă rezişti o lună de 
zile ! ”. 

Atunci, nemaiavând ce face, am plecat la Mediaş, la construcţii. Şi am lucrat acolo 
ca salahor la zidari, şi într-o zi a venit şi m-a chemat inginerul de lucrare : „Ia-ţi bagaju' 
şi hai cu mine! ”. Am mers acolo şi a chemat pe maistru” care era cu instalatorii şi cu 

electricienii şi i-a spus: „Uite, în ce echipă ai oameni mai puţini? Angajază-l şi pe el 
acolo”. Şi am ajuns la o echipă mică, dar cu oameni cumsecade. Primele zile eram mai 
rezervat, nu prea discutam, că nu ştiam cine sunt, cum sunt. La fel mă priveau şi ei. Şi 
într-o bună zi, unv’ din ei, în timp ce luam masa, zice către mine: „Auzi, domnule, 
dumneata nu te mai tot feri de noi şi nu te mai tot eschiva, că noi acuma ştim cine eşti 
şi îţi spunem: eşti din Ohaba”. „Da, aşa e.” „Şi ai avut necazuri. Aşa e?” „Aşa e.” 
„D-apăi nu te mai feri de noi, că noi ştim.” 

La un moment dat, pentru că mă cam săturasem de treaba asta — maistrul pe care-l 
aveam era un basarabean căruia îi plăcea să bea şi eu n-am fost de acord să-i dau de băut 
şi atunci a început să-mi facă şicane - am început să-mi caut alt loc de muncă. Mi-am 
găsit la o întreprindere de construit drumuri forestiere unde se lucra numai cu utilaje : 
buldozere, escavatoare, cilindri, motocompresoare. Trebuia să merg pe şantierul de la 
Dobra-llia, vreo 30 de kilometri sus în munte. Da’ habar nu aveam ce am de făcut. Într-o 
zi m-a” luat şefu” de secţie şi contabilu” în maşină şi m-au dus acolo. Am zis: „Bine, da” 
ce fac eu aicea ? ”. Întâi mi-a” predat o magazie cu piese de primă urgenţă pentru utilaje, 
după aceea mi-a spus: „Urmăreşti să funcţioneze. Când să defectează şi nu se poate 
repara aicea, dai telefon la Alba Iulia. În fiecare luni faci teleconferinţă, transmiţi 
Situaţia utilajelor la bază, pontaje, toată treaba...”. Eu eram din partea bazei de utilaje, 
nu din partea şantierului. În prima lună m-am descurcat mai greu, că nu ştiam nici 
scriptic ce şi cum trebuie să fac. A mai venit cineva din Alba Iulia şi m-a ajutat, iar după 
aceea am rămas acolo până când s-au comasat două şantiere şi m-a întrebat directoru' ce 
vreau : să rămân în continuare şef de coloană şi să merg la Teliuc, pentru că acolo se 
înfiinţa şantieru”, sau să vin în Alba? Şi am zis: „Aş vrea să vin în Alba”. „Bine.” Şi 
atunci a spus şefului de bază: „Când se iveşte un loc, îl aducem pe Drăgoi aici”. Şi aşa 
s-a întâmplat. După câteva luni m-a” dus în Alba şi aci am rămas până am ieşit la 
pensie... 

Ați fost urmărit de Securitate în timpul ăsta ? 

În perioada asta n-am simţit să am informatori pe urma mea. N-am simţit nimic până 
am ajuns aicea. La scurtă vreme după ce am ajuns în bază la Alba, au venit trei ofiţeri 
de Securitate, m-au chemat în birou' şefului şi mi-au cerut să fiu informator. N-am 
acceptat. Ei m-au ameninţat, eu n-am vrut să accept, dar au insistat şi m-am enervat 
puţin şi am ridicat glasu': „Eu aşa ceva nu fac! Eu am văzut în puşcărie soarta 
turnătorilor şi a informatorilor şi mai este o vorbă care spune «iubesc trădarea, dar urăsc 
pe trădători» şi eu nu vreau treaba asta”. M-au lăsat în pace atuncea. Au mai venit, au 
mai insistat, însă nu am acceptat şi dacă n-am acceptat niciun fel de compromis, uşor, 
uşor, m-au lăsat. Pe alţii i-au şantajat şi a fost suficient să aibă numa’ un moment de 
slăbiciune. Dar au pus informatori pe urma mea. Am fost la Bucureşti să-mi văd dosaru' 
şi am găsit nouă... 


Erau persoane apropiate de dumneavoastră ? 

Din cei nouă, unu a fost cel mai bun prieten pe care l-am avut aici în Alba. Unw a 
fost un mecanic pe care-l aveam şi era cel mai apropiat de mine, pentru că aveam nevoie 
de un mecanic pentru diferite urgenţe, anumite intervenţii. Trebuia, spre exemplu, să 
plece un buldozer. Trebuia pornit să vadă mecanicu' care îl lua în primire că e în stare 
de funcţionare. Un cilindru compresor, la fel. Veneau la gară din diferite părţi cu 
vagonu’, trebuia să am un om care să facă treaba asta. Şi l-am avut pe ăsta... Şi m-a 

turnat. Ăsta a avut cele mai multe note informative date despre mine. După aceea am mai 
avut un strungar care vedea tot ce fac pe geam, în curte. Prin curte vorbesc, că la birou 
nu mă vedea. Dar absolut tot ce i se părea lui suspect, scria şi dădea... Pe câţiva nu i-am 
putut identifica, nu ştiu cine sunt. Acolo la Alba am rămas până în '90 şi după revoluţie 
n-am mai lucrat. Mai aveam câteva luni până când puteam să ies la pensie oficial, însă 
dacă s-a ieşit atunci, n-am mai stat, pentru că fusesem operat şi trebuia să merg şi pe 
şantier... Şi plecam lunea, veneam sâmbăta, vara mergeam mai mult şi trebuia să ţin 
regim, aşa că n-am mai rămas. 


Eu vă mulțumesc mult. 
Pentru puţin. Dacă sunt de folos cu ceva, mă bucur. 


Traian Mitrofan 


S-a născut la 24 aprilie 1929 în Cornățel, judeţul Sibiu. Naţionalitatea : română. 
Religia : ortodoxă. Studii: liceale. A fost arestat la 1 iunie 1948 şi condamnat la cinci 
ani de închisoare, pedeapsă redusă ulterior la trei ani. La expirarea pedepsei a fost 
internat administrativ pentru 24 de luni, însă prin bunăvoința unui grefier i s-au trecut în 
acte doar şase luni. A executat pedeapsa în închisorile Sibiu, Târgşor, Peninsula şi Capul 
Midia. A fost eliberat în noiembrie 1951. A fost rearestat la 14 decembrie 1960 şi 
condamnat la 17 ani de muncă silnică. A executat pedeapsa în închisorile Jilava, Uranus, 
Galaţi, Ostrov şi Salcia. A fost eliberat la 3 august 1964. La data interviului locuia în 
Alba Iulia. Interviu realizat de Andrei Lascu la 16 iulie 2007. Transcrierea şi tehno- 
redactarea interviului - Adrian Boagiu. Editarea - Adrian Sandu, Cosmin Budeancă. 
Interviul se află în AIO-IICCMER, având cotele 180, 181. 


Pentru început să-mi spuneţi câteva cuvinte despre părinţii dumneavoastră, despre 
familie. 

Părinţii mei au fost Toma şi Maria, ţărani înstăriți din comuna Cornățel. Noi am fost 
cinci copii la părinţi, patru surori şi eu, singurul băiat. După ce am urmat şcoala primară 
din sat, în vara lu’ 1942 am dat admitere la Liceul Comercial din Sibiu şi am urmat 
cursurile liceului până la 1 iunie 1948, când am fost arestat. 

Dar pentru ce aţi fost arestat ? Eraţi încă destul de tânăr... 

Da, în momentul arestării aveam 19 ani. Pentru delict de uneltire împotriva ordinii 
sociale. Făcusem parte din Frăţiile de Cruce de la Liceul Comercial din Sibiu. Ne-au 
arestat pe mai mulţi atunci şi împreună cu alţi colegi de la celelalte licee din Sibiu, de la 
Liceul „Gheorghe Lazăr”, de la Liceul Industrial şi de la Şcoala Normală de băieţi, 
precum şi împreună cu studenţii de la Teologia din Sibiu am constituit un lot, care am 
fost condamnaţi în martie 1949 la diverse pedepse, în funcţie de gravitatea aşa-ziselor 
fapte pe care le-am săvârşit. 

Ce vă mai amintiţi despre cum a decurs ancheta ? 

Ancheta a fost destul de dură. De altfel perioada de detenţie de la Sibiu din 
iulie-august '48 până în martie '49 a fost cea mai grea. Era o foamete cumplită. Ni se 
dădea dimineaţa o căniţă de 250 de grame de terci, care se compunea din un pic de făină 
de mălai, necernută, cu apă, în care, eventual, se adăugau opt grame de zahăr, poate şi 
mai puţin... La amiaz” ne dădea’ o ciorbă chioară cu 200 de grame de pâine şi seara, 
eventual, nişte arpacaş din orz sau ceva cartofi. Era un eveniment când ne dădea’ fasole. 
Fasolea a şi fost salvarea deţinuţilor din închisori, fiind cel mai consistent aliment. Şi 

după o anchetă destul de dură am fost duşi la proces şi acuzaţi de delict de uneltire 
împotriva ordinii sociale. 


Ce condamnare aţi primit ? 

Personal am fost condamnat la cinci ani închisoare corecțională şi la îndemnul 
avocaţilor de a face recurs, noi, tineri entuziaşti şi revoluționari, vorba aia, am refuzat. 
„Atâta ne-o dat ţara, atâta ducem.” Ulterior părinţii au făcut recurs şi fără să ne mai 
anunţe rezultatul recursului, m-am trezit în 1951, în 27 mai, că mi-o expirat pedeapsa, 
fără să ştiu. Ştiam că am cinci ani, dar mi se redusese la recurs doi ani, deci am rămas 
cu trei. 

Unde aţi fost trimis după pronunţarea sentinţei ? 

După ce am fost condamnaţi ne-au repartizat pe fiecare după categoria socială, iar 
noi, fiind elevi, am ajuns la Târgşor, lângă Ploieşti. Aici, era o închisoare de elevi, ceva 
deosebit, în sensul că acolo fusese o mănăstire făcută de Mihai Viteazul şi acuma erau 
nişte ateliere mari... care a' fost înainte de-ale armatei. 

Dar în ce sens era o închisoare deosebită ? Erau condiţii bune ? 

Păi erau în dormitoare priciuri suprapuse, cu parter şi două etaje, şi dormeam câte 
trei-patru sute de elevi într-o cameră de-aia mare. Dormitoarele comunicau unele cu 
altele, iar ziua eram liberi în curte, stăteam la umbră. În mijlocul curţii ţin minte că era 
un bazin, nu ştiu pentru ce l-au folosit cândva, da’ acum era cu vreo 70-80 de centimetri 
de apă, în care ne mai bălăceam noi pe timpul verii. 

Acolo greul a început în toamna lu’ '49, odată cu venirea loturilor de elevi din 
Suceava, moldoveni, contaminaţi de problemele „reeducării” începute încă din '48. În 
momentul în care au venit ei, în Târgşor s-au format două tabere: una a celor de la 
Suceava, care au venit cu problema „reeducării”, organizaţi încă de acolo, şi restul, care 
eram împotriva „reeducării”, manifestându-ne în diverse moduri. Dom'le, noi consi- 
deram că educaţia pe care am primit-o, educaţia pe care ne-am desăvârşit-o în Frăţiile de 
Cruce, cum era atunci, era una naţional-creştină şi nu credeam că a fost greşită ca să o 
îndreptăm prin „reeducare”... 

Vă mai amintiți cum a tratat conducerea penitenciarului această împărțire ? 

La început am avut un director foarte înţelegător. Spirea Dumitrescu! îl chema, fost 
căpitan de cavalerie, un om cu multă înţelepciune care ne tot spunea: „Mă băieţi, mă, 
acceptaţi, nu creaţi atmosferă, că o să fie mai greu”. Însă avântul tineresc nu ne lăsa să 
acceptăm treaba asta... Şi de aicea o serie de consecinţe: am fost imediat luaţi şi izolaţi 
de ceilalţi ; nu aveam voie să ne mai plimbăm prin curte; ni se tăiau pachetele, că 
primeam până atunci un pachet de cinci kilograme pe lună; nu mai primeam scrisori... 
şi o serie de-astea. 


Şi cât a durat situația asta ? 


Asta a durat până în toamna lu’ "4%. Toamna târziu, în noiembrie, s-a schimbat 
conducerea închisorii. A venit atunci un alt comandant, un locotenent-major căruia noi 


1. Spirea Dumitrescu a fost comandant al Penitenciarului Târgşor între' 1948 şi 1950. Andrei 
Muraru (coord.), op. cit., p. 500. 

2. Martorul face o confuzie. Schimbarea de conducere la Penitenciarul Târgşor a avut loc în 
1950, iar transferul unui grup de elevi la Canal a avut loc în noiembrie 1950. Ibidem. 

îi spuneam Cobra”, că avea nişte ochelari mari cu rame negre. Era un om de o răutate pe 
care noi nu ne-o puteam explica atunci. Cum poate fi un om atât de rău nu îmi dau 
seama. Nu te-a cunoscut, nu te-a văzut, n-a stat de vorbă cu tine, dar aplica cele mai 
drastice măsuri. Ne alerga seara prin curte cu bâtele şi scăpau cei care reuşeau să fugă 
mai repede, dar evident că rămâneau alţii în urmă. 


Dumneavoastră cât aţi stat la Târgşor ? 

Îmi pare că pe 11 noiembrie am fost duşi la Canalul Dunăre - Marea Neagră. Am fost 
două loturi de câte 80 de ingi, luaţi, urcați în dubă şi duşi până la Poarta Albă. De acolo 
ne-au urcat iarăşi în dube, înghesuiți, că şi pe deasupra capetelor îi băgau pe alţii, îi 
îndesa” acolo, şi aşa, unul peste altul, ne-au dus până la Valea Neagră, în Colonia 
Peninsula, unde au fost formate primele două brigăzi de elevi: Brigada numărul 1 şi 
Brigada numărul 2. 


Cum erau condiţiile din colonia Peninsula ? 

Au fost nişte condiţii extraordinar de vitrege la început. Eram cazaţi într-o baracă fără 
pături, pur şi simplu pe jos, pe duşumea, iar geamurile nu aveau montate sticlă şi era 
noiembrie, deci destul de rece. Şi ţin minte că în prima zi când ne-o” scos pe Canal ne-o’ 
plouat toată ziua, o ploaie mocănească, de toamnă, de ne-o udat pân’ la piele, iar seara 
am fost nevoiţi să dormim în baraca aia fără geamuri. Ne-am aşezat ca sardelele în 
borcan să ne încălzim, luându-ne în braţe unul pe altul. Ne întorceam la comandă, iar 
când unuia îi amorţea mâna sau piciorul se ridica şi ne întorceam toţi ca respectivul să 
se aşeze înapoi între noi. Ceea ce ne-a impresionat şi ulterior nu ne-am putut explica, şi 
nici chiar acum : dom'le, cum de nici unul nu am răcit? Nici măcar nu strănutam după 
condiţiile alea extraordinare ! Dimineaţa când ne scula” ieşeau aburi din noi cum ieşeau 
din purceii care se sculau de lângă scroafă iarna. 

După aceea, când s-o format bine brigada, ne-o” repartizat la un alt „H”, că aşa le 
spunea acelor cabane, şi eu am ajuns în Brigada numărul 1, unde brigadier era unv’ Ion 
Neagu. Ăsta, fost plutonier de jandarmi în Transnistria, era condamnat la 15 ani de muncă 
silnică pentru crime împotriva umanităţii... Probabil şi-o făcut de cap pe-acolo, cine 
ştie. Pe mine, însă, mă intriga fantastic faptul că striga la mine ca şi la alţii: „Banditule ! ”. 
„Păi cum, dom'le, eu îs bandit că am cinci ani” - că aşa ştiam atunci - „şi dumneata nu 
eşti mai mare bandit, că ai 15 ani? Cum îţi permiţi să mă tratezi cu bandit ? ” Era mai 
în vârstă, avea vreo 45 de ani, dar putea să ne trateze cu totul altfel, nu cu „banditule”, 
că doar era din rândul nostru... Dacă ne tratau cu „banditule” cadrele, securiştii sau 
gardienii care ne păzeau, era altceva, ei era' oameni liberi... 

Şi am ajuns de lucram la Sat Mamaia: săpam pământ cu hârleţul şi lopata, îl 
încărcam în vagoneţi pe care îi împingeam şi răsturnam în Siutghiol, lacul din faţa 
cazinoului. Era o muncă grea şi obositoare, chiar dacă eram câte trei elevi la un vagonet. 
Şi ăsta striga mereu după noi: „Daţi mai repede! Daţi mai repede! ”. Şi trebuia să ne 
uităm unul la altul să nu cumva să fim ăia care încărcăm mai repede vagonetul, astfel 
încât să-i poată persecuta pe ceilalţi, să zică: „Uite, ăia au terminat şi voi n-aţi 
terminat! ”. Şi la un moment dat probabil s-a întâmplat ceva pe traseu, o căzut vreun 
vagonet de pe şine şi o întârziat să vină garnitura pentru încărcat. Ca nu care cumva să 
stăm, ne-o ordonat să trecem pe cealaltă parte a canalului, unde era o garnitură de 


3. Spirea Dumitrescu a fost înlocuit în 1950 de Zaharia Negulescu. /bidem. 

vagonet la care nu lucra nimeni, ca s-o încărcăm pe aia. Dar să trecem până acolo în pas 
alergător... Eu m-am revoltat grozav şi am zis: „Nu fugiţi, mă, nu fugiţi! Mergem 
încet! ”. Brigadierul ăsta o venit spre noi... Ceilalţi au plecat, am rămas singur şi el se 
repede să mă lovească. Fiind la vagonete, aveam în clipa aia în mână o cazma pe care o 
îngrijeam ca pe o sculă de mare preţ, că îmi uşura munca: o ascuţeam să intre uşor în 
pământ, am lustruit-o de ne uitam în ea ca în oglindă. Ei, şi în momentul în care l-am 
văzut că s-o apropiat la trei-patru metri, cu gând să mă lovească, am prins zdravăn 
cazmaua în mână, mi-am făcut semnul crucii cu limba în gură şi am zis: „Doamne-ajută ! 
De vine să mă lovească, când îi dau o dată cu cazmaua îi sare capul”. Eram hotărât să 
nu mă las bătut. El a văzut probabil că-s hotărât să răspund atacului şi o-nceput să mă 
ameninte: „Las? că vii tu în colonie! ”. M-am dus încet acolo, pe celălalt mal, şi când 
am ajuns între colegi, au zis: „Mă, de ce n-ai venit? ”. „De mai făcea un pas să mă 
lovească, îi zbura capul ca la un pui”. Un individ dintre noi, Grigore Nedelcu“ de la 
Bacău, unv’ dintre sucevenii reeducaţi, care era turnător, dar căruia îi ştiam condiţia, o 
auzit ce-am spus şi s-o dus la brigadier: „Uite ce-o spus Mitrofan, că dacă vă apropiaţi 
să-l loviți vă dădea cu cazmaua ! ”. 


Şi au existat repercusiuni după acest episod ? 

Păi da. Că acuma noi ştiam ce se întâmplă, că noaptea mai erau luaţi câte unul dintre 
noi să-l bată, de îl aduceau şi îl aruncau în dormitor cu pătura, că nu mai era în stare să 
vină pe picioarele lui... Ţin minte că aveam doi colegi grozavi, de un calm fantastic, 
extraordinar de credincioşi, care toată ziua se rugau în gând: Gheorghe Brândas şi 
Alexandru Munteanu$, ambii din lotul de elevi de la Blaj. Şi ei să mă avertizeze: „Vai, 
mă Traian, ce-ţi fac ăştia acuma la noapte! ”. S-a sunat stingerea la 10 seara, ne-am 
aşezat să dormim şi parcă îi văd cum se închinau pentru mine: „Traian, să fii cuminte, 
să fii liniştit ! ”. După câteva minute, simt că cineva mă bate în tălpi, cum dormeam cu 
capul la perete : „La brigadier ! ”. În camera brigadierilor, care era o cămăruţă destul de 
mică, erau patru persoane: doi brigadieri şi doi pontatori, toţi instruiți de conducerea 
coloniei, deci nişte oameni credincioşi comandanților şi sistemului. Eu, când am intrat 
în cămăruţă, m-am lipit cu spatele la perete şi am spus: „Domnilor, dacă aveţi de gând 
să mă bateţi să mă omorâţi, că dacă ies mâine la lucru, în coate şi în genunchi dacă sunt, 
cum pun mâna pe o cazma, pe o eclisă, pe un drug de fier sau pe orice, pe toţi vă omor... 
Nu există cale de întoarcere. E care pe care”. Şi le-am spus atunci: „Să ştiţi un lucru: 


4. Grigore Nedelcu, născut la Jariştea, Vrancea. A fost arestat la 15 mai 1948 şi condamnat la 
7 ani de muncă silnică. A executat pedeapsa în închisorile Peninsula şi Aiud. A fost eliberat 
la 13 mai 1955. Informaţii din fişele matricole penale din AANP. 

5. Gheorghe Brânda, născut la 24 aprilie/12 mai 1928 în Căpâlna, Bihor. A fost arestat la 30 mai 
1948 şi condamnat la 7 ani de închisoare corecțională, pedeapsă redusă ulterior la 5 ani. 
A executat pedeapsa în închisorile Poarta Albă, Peninsula şi Constanţa. A fost eliberat la 
26 februarie 1955. A fost rearestat la 29 iunie 1960 şi condamnat la 15 ani de muncă silnică. 
A executat pedeapsa în închisorile Oradea şi Aiud. A fost eliberat la 30 iulie 1964. Informaţii 
din fişele matricole penale din AANP. 

6. Alexandru Munteanu, născut la 24 noiembrie 1924 în Alecuş, Alba. A fost arestat la 9 iunie 
1948 şi condamnat la cinci ani de închisoare corecțională. A executat pedeapsa în închisorile 
Poarta Albă, Peninsula şi Piteşti. La 7 iunie 1953 primeşte o condamnare administrativă de 
24 de luni. A executat pedeapsa la Peninsula. A fost eliberat la 27 mai 1954. Informaţii din 
fişele matricole penale din AANP. 

dacă se dă cu bomba atomică aicea, în colonie, şi mor 99%, eu scap, dom'le, că am 
20 de ani şi să ştiţi că eu şi în gaură de şarpe vă caut de scăpăm de aici”. Dom'le, m-a” 
uimit, că au înlemnit acolo pe scaune. Au rămas impresionați fantastic. S-au uitat fix la 
mine, au început să se uite unul la altu’ şi au rămas muţi. A durat câteva momente 
tensiunea asta grozavă şi parcă îl aud pe brigadierul Neagu că zice: „Marş la dormitor, 
banditule ! ”. 

Eu am fost sigur că o să fie bătaie... da” n-a fost. Şi de multe ori, acum, la o vârstă 
mai înaintată, după ce am trecut de 30-40 de ani, mi-am spus: „Măi, am fost deocheaţi, 
uneori prea exageraţi în atitudinea noastră, că poate cu un pic de diplomaţie ne-am fi 
putut furişa, strecura aşa mai uşor, dar atuncea eram aşa dârji şi hotărâți”. 

Ce au zis colegii când v-aţi întors ? 

Când am intrat în dormitor, 80 de inşi s-o” ridicat în fund să vadă ce s-o întâmplat. 
Am intrat triumfător acolo şi zic: „Băi, nici aşa nu mi-o” făcut”. În sfârşit, n-am putut 
dormi toată noaptea, am fost surescitat grozav. A doua zi am mers la lucru în continuare, 
da” nu s-a mai întâmplat nimic grav, adică nu s-o mai repezit la mine, nu m-o mai certat. 

Alte întâmplări deosebite ați avut în timpul detenţiei de acolo din colonie ? 

Au mai fost. La un moment dat mă întâlnesc cu nea Mihai, căruţaşul care aducea 
coletele cu căruţa de la gară de la Valea Neagră în colonie... Fusese cioban, oier, şi-a fost 
cândva şi prin părţile Ardealului cu oile şi cunoştea desagii, traistele din fiecare regiune, 
după specificul lor. Şi el îmi zice: „Băi, ţi-o venit un pachet mare, dar cred că nici 
jumătate din el nu-ţi dă”. Acuma ce o fi, o fi, că pachetele le împărțeau brigadierii sub 
supravegherea unui plutonier-major care se plimba pe mese acolo. Şi când m-o văzut 
brigadieru' Neagu că am intrat şi eu la pachet mi-o făcut semn... şi în gândul meu: 
„Gata! Acuma îmi ia din pachet tot ce-i bun! ”. Zice: „Care-i pachetu” tău? ÎL vezi 
care-i ?”. Îi zic: „Uite, desagii ăia cu roşu şi cu negru”. L-o luat şi, spre deosebire de 
altă dată, când tăia pachetu” cu cuţit sau cu o foarfecă, acu’ l-o desfăcut foarte frumos, 
l-o descusut şi când o văzut că plutonierul o trecut de el, era cu spatele, o zis: „Ţine 
pătura” (în şoaptă — n.n.). Şi mi-o golit tot pachetul în pătura cu care venisem. Am rămas 
din nou uimit. M-am întors la dormitor, am intrat, colegii, prietenii, aşteptau : „Măi, ce 
a făcut? ”. „Nimic.” 

În sfârşit, o mai trecut câtva timp şi mă trezesc că într-o duminică ne-au strâns pe 
toţi. Cred că eram poate mai mult de 40 de brigăzi adunate în careu. Pe atunci coman- 
dantul coloniei era unu’ Lazăr Zamfirescu. Ce se întâmplase? Evadase un fost deţinut, 
mecanic de locomotivă, dar după câteva zile l-o” prins şi l-au legat la aşa-zisul stâlp al 
infamiei din mijlocul coloniei, unde deţinuţii erau obligaţi să treacă şi să-l scuipe... Şi în 
noaptea următoare am auzit că l-au executat. S-au făcut că l-au dus în gard şi l-o' 
executat, iar cel responsabil era fostu” prim-brigadier Madan’, profesor de numismatică 
din Iaşi. Deci, pentru că se crease o zarvă mare în colonie, de teamă să nu se întâmple 


7. Constantin Madan, născut la 13/21 mai 1913 în Tipileşti, URSS. A fost arestat la 1 iulie 1949 
şi condamnat în 1950 la 5 ani de muncă silnică. Ulterior a primit o condamnare de muncă 
silnică pe viaţă. În 1953 a primit o condamnare la 15 ani de muncă silnică, în 1955 o con- 
damnare la 17 ani de muncă silnică, iar în 1957 la 10 ani de detenţie grea. A executat pedeapsa 
în închisorile Galaţi, Peninsula, Jilava, Aiud, Galaţi, Făgăraş şi Cavnic. A fost eliberat la 
15 iunie 1959 cu domiciliu obligatoriu la Rubla, Bărăgan. Informaţii din fişele matricole 
penale din AANP 

vreo răzbunare sau ceva, acest Madan a dispărut şi în locul lui o fost numit prim-brigadier 
Neagu. Atuncea, în faţa careului ăluia, comandantul zice : „Neagule, am nevoie de patru 
oameni ca să lucreze în colonie liber...”, adică fără pază. În faţa coloniei era o livadă de 
piersici sau de caişi, nu-mi mai amintesc, şi printre erau alei frumoase şi bănci care 
trebuiau aranjate frumos, pentru că acolo se plimbau cadrele, soțiile lor şi aşa mai 
departe. Şi culmea că eu sunt primul pe care îl strigă: „Mitrofan de la Brigada 1. 
Domnule comandant, e un fiu de ţăran, un băiat harnic, priceput”. Am rămas mut... Şi 
am ieşit din rând cu încă trei inşi: un student şi încă doi elevi. Ne-o scos în colonie 
liberi, dar n-o durat asta decât câteva zile, pentru că venise rezultatul recursului şi cu cei 
trei ani pe care îi aveam acum executaţi, îmi expirase pedeapsa... astfel că în 27 sau în 
28 mai, mă trezesc strigat pe o listă: „Nu mai ieşi la lucru, că ţi-o expirat pedeapsa şi 
eşti liber ! ”. 
Aţi fost luat prin surprindere de eliberare... 


Da. Şi am lăsat la prieteni toate lucrurile pe care le aveam, bocanci, nişte pantaloni 
de postav din ăla țărănesc pentru iarnă, şi am plecat într-o pereche de pantaloni foarte 
subţiri, un jerseu şi-o camaşă, sperând că ne duce la gară şi de acolo ne dă drumul acasă. 
Da' de unde! Că de la Peninsula ne-o” luat pe trei ingi şi ne-o” dus la Capul Midia, la 
cea mai dură colonie de pe Canal. Era atunci comandant vestitul Borcea, spaima 
deţinuţilor. Am ajuns acolo, ne-am dat jos din camion, şi ne-am aşezat în mijlocul 
coloniei. Era un soare dogoritor, parcă văd şi acum... nu era iarbă, era numa’ nişte 
pipirig din ăla mărunt, tufe. Şi am stat în arşiţa aia până înspre seară, când apare 
comandantul Borcea şi vine la noi trufaş, aşa: „Ce sunteţi voi, bă, guşteri ?”. Noi am 
tăcut, n-am zis nimic. Între noi era şi un student” care fusese la Piteşti, trecuse prin 
„reeducare” şi ajunsese la Canal în brigăzile 13 şi 14, unde îi bătea şi îi tortura cum îi 
prindea. Că aşa l-a” adus la disperare şi pe vestitul profesor Simionescu, care de groaza 


8. Liviu Borcea, născut la 1 decembrie 1911 la Cluj. Brutar. Membru PCR din ilegalitate. A 
lucrat în cadrul Biroului de Siguranţă din cadrul Poliţiei Turda (din 1945), a fost şeful Biroului 
de Siguranţă/Securitate Războieni (decembrie 1947 - septembrie 1949), şeful Biroului de 
Securitate Turda (decembrie 1949 - iunie 1950), comandant la Unitatea de muncă MAI nr. 3 
Cernavodă (iulie 1950 - iulie 1951), comandant la Capul Midia (iulie 1951 - 1953). A fost 
arestat pentru abuzuri în serviciu la 1 decembrie 1954 şi inclus în „lotul Salcia”, alături de alţi 
comandanţi de penitenciare şi colonii de muncă. A fost condamnat la 25 ani de muncă silnică 
şi a executat pedeapsa în penitenciarele Jilava şi Ocnele Mari. A fost eliberat la 25 august 
1957. După eliberare a fost trimis la o casă de odihnă a MAI, iar după această perioadă a fost 
reintegrat în Direcţia Generală a Penitenciarelor ca ofiţer de serviciu la Penitenciarul Cluj- 
-minori. AANP, fond Cadre, dosar nr. 2600, passim; Andrei Muraru (coord.), op. cit., 
pp. 211-217; fişa matricolă penală din AANP. 

9. Ion Chiriac, născut la 4 noiembrie 1925 în Odobeşti, Vrancea. A fost arestat la 9 aprilie 1949 
şi condamnat la doi ani de închisoare corecțională. A executat pedeapsa în închisorile Piteşti, 
Peninsula. A fost eliberat la 30 februarie 1951. Informaţii din fişa matricolă penală din AA NP. 

10. Ion Simionescu, născut la 30 septembrie 1894 în Erbiceni, laşi. Doctor, subsecretar de stat la 
Ministerul Sănătăţii în guvernul Ion Gigurtu (iulie-septembrie 1940). A fost arestat la 12 iunie 
1950 şi condamnat la cinci ani de temniţă grea. A executat pedeapsa în închisorile Jilava, Aiud, 
Poarta Albă, Peninsula. La Peninsula a fost supus la torturi fizice şi psihice de către studenţii 
veniţi de la Piteşti. Nu a mai suportat regimul, s-a îndreptat spre gardul lagărului şi a fost 
împuşcat de o santinelă la 11/12 iunie 1951. Alin Mureşan, Piteşti. Cronica unei sinucideri 
asistate, Polirom, Iaşi, 2007, pp. 190-191 ; fişa matricolă penală din AANP. 

torturilor la care a fost supus, o ieşit din cordon şi a fost împuşcat... Soldatul l-o văzut 
şi o zis: „Stai că te împuşc! ”. „Păi de-aia vin, să mă împuşti. ” Şi a mai făcut câţiva paşi 
şi ăla l-a împuşcat. Şi faptu” ăsta s-a auzit imediat afară, şi pe urmă s-o” mai calmat un 
pic lucrurile. Ei, şi în seara aia, la Capul Midia, am avut poate momentul de cumpănă 
al vieţii. N-am avut în toată perioada detenţiei un aşa moment de cădere psihică şi de 
deznădejde ca atunci. 

La ce vă referiți mai exact ? Ce s-a întâmplat ? 

Ne-o” luat şi ne-o' băgat într-o baracă izolată, unde am stat noaptea aia cu condamnaţi 
de drept comun, vieţaşi, numa’ muncă silnică pe viaţă. Vă daţi seama, nişte tineri cum 
eram noi de 18, 20-21 de ani, când le-am văzut mutrele alea hidoase, am înlemnit un 
moment. Dar n-a durat mult disperarea asta. La un moment dat, apare în faţa mea un om 
mai mult lat decât înalt îşi face cruce şi zice: „Uai, trăsni-m-ar, dar n-oi fi de atunci ? ”. 
Eu am rămas uimit. „Ce, nu mă mai cunoşti?” Vorbea mai ţigăneşte, aşa. „Nu mă mai 
cunoşti ? ” „Nu.” Zice: „Eu-s Marcel, care-am fost cu Crăciun! şi vă dădeam mâncare 
la închisoarea din Sibiu, că eram la bucătărie. Eu îs”. M-am liniştit când s-o urcat şi o 
strigat: „Brigadă, ascultă comanda la mine : ăştia îs politici, bă, nu-s borfaşi de drept 
comun! Cine îndrăzneşte să se atingă de ei are de-a face cu Marcel ! ”. El era brigadierul 
vieţaşilor, condamnat la muncă silnică pe viaţă. Şi ne-o” dat loc într-un capăt de prici, 
unul lângă altul, şi într-adevăr n-am avut probleme. Dimineaţa ne-o” scos la număr şi 
ne-o” repartizat la o altă brigadă de foşti chiaburi care nu s-au înscris în colectiv. La 
Capul Midia nu erau oameni condamnaţi, ci erau oameni care ispăşeau aşa-zisele pedepse 
administrative, prin decizia Ministerului de Interne, nu a tribunalului. Şi alea era’ de la 
6 la 60 de luni. 

Şi la Capul Midia ce aţi muncit ? 

Ne-o” dus la brigadă şi am fost repartizat la benzi. Aruncam pământul pe o bandă 
care urca într-o basculă de-aia mare şi îl transporta mai departe. La vreo trei zile am fost 
chemat la grefă şi mă întreba cum mă cheamă, de unde sunt. Eu îi spun omului de la 
grefă : „De la Sibiu”. „Chiar din Sibiu? ” „Nu, de lângă Sibiu, din Cornățel.” O văzut 


11. Gheorghe Crăciun, născut la 24 iulie 1913 în Mintiu Gherlii, Cluj. Cazangiu. După instaurarea 
comunismului a ajuns chestor de poliţie la Poliţiile Sibiu, Cluj şi Constanţa (1945-1947). A 
fost inspector în cadrul Inspectoratului Regional de Siguranţă Sibiu (1947 - august 1948). La 
înfiinţarea Securităţii a fost avansat la gradul de locotenent-colonel şi numit şef al Direcţiei 
Regionale de Securitate Sibiu (1948-1951), unde s-a remarcat prin anihilarea mai multor 
grupuri de partizani. Între 1951 şi 1952 a fost şeful Direcţiei Regionale de Securitate Craiova, 
fiind mutat apoi la Direcţia Lagăre şi Colonii de Muncă, cu sarcini administrative la Canal. Şef 
al Grupului operativ din Munţii Făgăraş (1954) şi locţiitor şef al Direcţiei Regionale Braşov, 
a fost promovat şef al Direcţiei Regionale MAI Braşov (1956-1958), cu gradul de colonel 
pentru capturarea membrilor grupului „Ion Gavrilă”. Între noiembrie 1958 şi decembrie 1964 
a fost responsabil de „reeducare” în calitatea de comandant al penitenciarului Aiud. A lucrat 
la Direcţia a III-a Informaţii interne din 1964 până în 1967 când a fost îndepărtat din sistem. 
Andrei Muraru, „Profilul reeducatorului. Biografia lui Gheorghe Crăciun”, în Cosmin Budeancă, 
Florentin Olteanu (coord.), Forme de represiune în regimurile comuniste, Polirom, laşi, pp. 109- 
-117 ; Mihai Burcea, Marius Stan, Mihail Bumbeş, Dicţionarul ofițerilor şi angajaţilor civili 
ai Direcţiei Generale a Penitenciarelor. Aparatul central (1948-1989), Polirom, laşi, 2009, 
pp. 171-177. 

că-s numa” eu cu el în birou şi zice: „Io-s din Cisnădie”. „Păi, eu cunosc bine Cisnădia.” 
C-am avut colegi la liceu care erau din Cisnădie... S-o arătat mai binevoitor, nu mai era 
aşa aspru: „Ştii cât îs 24 de luni? Doi ani. Atâta ţi-o” mai dat”. S-o făcut că scrie ceva 
şi zice: „Vino să semnezi că ai numai 12 luni”. Şi când mă duc să semnez zice : „Citeşte 
bine ! ”. Şi când mă uit... şase luni. Vă imaginaţi? De la 24 m-a adus la şase luni... Şi 
aşa parcă mi-a săltat inima... şi mi-o trecut prin cap o zicală ţărănească: „Trăieşte 
cocoşul şase luni şi cu grăunţe de la vecini”. M-am încurajat şi m-am dus şi am lucrat... 

Şi ați fost eliberat după şase luni ? 

Da, după şase luni, într-adevăr, în noiembrie '51 am fost pus în libertate, cu condiţia 
să mă prezint în 24 de ore la Securitate. Ne-o” dus în Constanţa şi de aci ne-o dat 
drumu”, la care cum, şi cu trenul am ajuns în Sibiu, că până acolo aveam foaie de drum. 

Ce aţi făcut după ce aţi ajuns acasă ? 

Păi când am ajuns la Sibiu vroiam neapărat să îl văd mai întâi pe un unchi de-al meu 
şi să-l întreb cum îs părinţii, dar ca să ajung la el trebuia să trec prin faţa Securităţii. Am 
ocolit şi am trecut pe o stradă prin dos şi seara am plecat. Şi în seara aia o femeie din 
Cornățel a dat telefon în sat şi o anunţat că am sosit... Pe tren m-o întrebat conductorii 
de bilet - nu mai aveam bilet, că avusesem numa” pân’ la Sibiu, bani n-aveam... O’ văzut 
ei că-i ceva cu mine şi zice: „Doar nu-i veni de la închisoare?”. „Ba da.” „De unde 
eşti ? ” „Din Cornățel.” „O, nu cumva eşti cumnat cu Mihu ? ” Eu aveam un cumnat care 
lucra şi el la CFR şi ei ştia” că are pe cineva închis. În fine, am a juns cu bine la gară, şi 
am fost impresionat de câţi o' venit să mă vadă. 

Am ajuns acasă, totul a fost bine, am găsit părinţii sănătoşi, din cele patru surori, trei 
deja erau căsătorite şi una era încă elevă la Şcoala Normală. Şi în ziua următoare am 
plecat la Sibiu, că trebuia să mă prezint la Securitate. Parcă mi s-o pus gheaţă în spate... 
La sediul lor, era un ghişeu la poartă acolo. Bat, îmi deschide ghişeu” un plutonier în 
uniformă, se uită la mine, ia telefonul şi zice: „S-o prezentat”. Eu am rămas mirat. 


Nu v-a întrebat nimic ? Cum vă cheamă ? 

Nimic. Numa” s-o uitat şi probabil ăi de sus i-o” fi spus: „Adu-l sus! ”. Vine el, îmi 
deschide poarta, mă ia de braţ, mă conduce şi când ajungem într-un coridor mai 
întunecos zice: „Mă, da” tu nu mă recunoşti? ”. „Nu.” Zice: „Io-s Savu”. Era un fost 
coleg de liceu, până în clasa a IV-a, că pe urmă a rămas repetent. Şi zice: „Vai, atâta 
m-ai ajutat tu la matematică, că mă lăsai să copiez...”. El stătea în spatele meu şi aşa 
stăteam când făceam teza sau extemporalu” ca să poată copia şi el... Şi mă duce pe un 
coridor, îmi deschide o uşă şi mă împinge înăuntru. Când intru... înăuntru un ofiţer de 
Securitate, chipeş aşa: „Servus, Traian! ”. „Servus, Nelu!” Era fost coleg de clasă 
de-al meu. M-am liniştit oarecum, că era, totuşi, un coleg şi nu mă bâzâie. Şi zice: 
„Băi, te-am urmărit pas cu pas de la gară şi nici n-ai vrut să treci prin faţa Securităţii”. 
Zic: „Băi, întâi m-am dus să-mi văd părinţii, că la voi ştii când intri, dar nu ştii când 
ieşi”. Binevoitor m-o luat aşa de după cap şi m-o dus la alt birou, la un şef. Batem la uşă, 
se răspunde ceva dinăuntru, el mă împinge înăuntru, dar nu intră cu mine. Un locote- 
nent-major iar... un alt fost coleg de-al meu. Eu deja obişnuit cu ăstălalt: „Servus, 
Ioane ! ”. Vinereanu Ion îl chema. El grav de acolo: „Salut! ”. Zic şi io: „Salut! ”. În 
sfârşit... Zice: „Ştiu pe unde ai trecut, ce-ai făcut, cum ai făcut şi că puteai să scapi cu 
şase luni mai devreme”. Domn'e, şi din discuţie am dedus că ar vrea să mă racoleze 
cumva. N-a îndrăznit să-mi spună direct, dar eu am anticipat, şi i-am spus: „Ascultă, 

Milu, tu aşa mă cunoşti ? Bă, eu pentru nimic în lume nu fac lucrurile astea. Aga, ca să 
fie clar”. În sfârşit, mi-o dat drumul, mi-o recomandat să mai trec pe la ei, nu ştiu ce... 

Cum aţi reuşit să vă integrați în societate după eliberare ? 

Păi după asta m-am dus acasă şi am încercat să mă refac, dar totodată vroiam să intru 
şi în câmpul muncii, părinţii fiind oameni în vârstă deja. Se făcuse' întovărăşiri pe la 
noi, colective, şi era mai greu, dar m-am dus să mă angajez. Mi-am zis: mă angajez 
oriunde, muncitor necalificat, să-mi fac o calificare, şi pe urmă văd eu ce mai pot face. 
Am încercat în vreo cinci-şase locuri şi în momentul în care spuneam că am fost deţinut 
politic ziceau: „Nu avem locuri! ”. Visul meu o fost să devin electrician, încă de când 
eram închis, aşa că am încercat şi la uzina electrică, unde era şef de cadre un fost 
muzicant, Honţiu, rrom, să nu-i zicem ţigan, dar când o auzit că am fost închis politic, 
mă tot amâna: „Vino peste două săptămâni... Mai vino peste două săptămâni”. 

Între timp, eu m-am întâlnit cu mama colegului ăluia, Ţifrea Ioan, care era ofiţer de 
Securitate şi pe care o cunoşteam de când eram elev şi eram apropiaţi. Şi ea mi-o spus: 
„Traian, dacă ai vreodată probleme cu angajarea, să-mi spui mie, c-apoi eu îl lămuresc 
pe Ion să vie să rezolve”. Şi m-am dus şi i-am spus: „Uite, tanti Ţifrea, eu vreau să mă 
angajez la Uzina Electrică din Sibiu, să fac şcoala de calificare şi tiganul acela, Honţiu, 
mă tot amână... două săptămâni... două săptămâni”. Şi-mi trimite vorbă: „Marţea 
viitoare la ora 8 să fii la poarta uzinei ! ”. Marţi dimineaţa la 8 m-am dus la poarta uzinei 
şi aşteptam. La un moment dat vine un locotenent de Securitate, în uniformă, mă 
smuceşte de braţ ca şi când nu ne-am fi cunoscut niciodată: „Treci înăuntru ! ”. Trecem 
pe la secretariat, nu ne opreşte nimeni, nu ne întreabă nimeni ce vrem şi intrăm direct 
la Honţiu acesta. Când ne-o văzut, s-o sculat imediat: „Să trăiţi, tovarăşu” locotenent ! ”. 
„Ascultă, tovarăşe, am nevoie ca omul ăsta să lucreze aici.” „Bine ! ” Şi din ziua aia m-o 
şi angajat... 

Datorită intervenţiei colegului dumneavoastră... 

Da. Eu cu Ţifrea loan fusesem prieteni buni în liceu. Înainte de asta, mă mai ajutase 
el într-o problemă grozavă, în perioada când se făceau buletinele, prin '52. Erau nişte 
cozi interminabile la buletine, stătea lumea de la 4 dimineaţa. M-am dus de câteva ori şi, 
tot aşa, îi spun la mama colegului: „Doamna ȚȚifrea, nu-mi pot face buletinul, că, uite, 
ăia mă tot amână”. Şi dacă n-aveai buletin, nu puteai nici să te angajezi nicăieri... „No, 
să te duci acolo, să stai la rând.” Am stat la rând, şi la un moment dat a venit securistul 
ăsta, mă ia de braţ: „Treci în faţă ! ”. Lumea de la coadă, toţi înnebuniţi: „Ce-o fi făcut 
băiatul ăsta ? ”. Era o teroare grozavă cu securiştii... Mă duce înăuntru, mă bagă acolo. 
Erau trei plutonieri de miliţie care completau actele, ca să-ţi facă buletinul. „Să trăiţi, 
tovarăşul locotenent! ” „Băi, am nevoie de buletinul lu’ ăsta acum!” N-o durat zece 
minute şi mi-o” dat buletinul în mână. M-o luat iară de braţ şi după aceea am apucat pe 
nişte străzi mai lăturalnice, să nu ne vadă lumea. „Servus, Ioane! Mulţumesc !” Deci 
acest coleg m-o ajutat în două cazuri grozave, deşi auzisem lucruri nu tocmai frumoase 
despre el din partea altora. 

Ce aţi făcut mai departe ? Aţi reuşit să terminaţi liceul ? 

Am urmat cursurile de pregătire profesională, de recalificare la Uzina Electrică. 
Bineînţeles, eram printre cei mai conştiincioşi cursanţi, pentru că mă interesa să îmi 
termin liceul. Eu vroiam să-l termin la seral, ca să fiu şi angajat, că n-aveau părinţii de 
unde să-mi dea bani să mă ţină, aşa că m-am dus să scot foaia matricolă de şase clase. 


52 EXPERIENŢE CARCERALE ÎN ROMÂNIA COMUNISTĂ 


Şi pe ea era scris: „exmatriculat din toate liceele din ţară”. M-am dus cu actul ăsta la 
directoarea liceului seral. Când a văzut hârtia : „Nuuu, nu, nu, nu se poate! Fă cumva 
şi adu alta ! ”. Mi-am amintit că în '44 parcă, după 23 august, de teama bombardamentelor 
şi a întoarcerii războiului, directorul liceului o avut o inspiraţie bună şi ne-o eliberat foi 
matricole de terminare a patru clase de liceu, că dacă cumva va fi bombardat liceul şi 
arhiva se va distruge, să aveam totuşi fiecare un act la el. Mi-am găsit actul ăla, m-am 
dus cu el şi m-au înscris până la urmă. Şi am urmat cursurile liceului seral în '53 şi în 
'53-'54 am dat diferenţa, am dat doi ani într-un an şi am profitat de faptul că se termina 
cu zece clase. Şi am dat peste vară clasa a X-a şi bacalaureatul la Liceul „Gheorghe 
Lazăr” şi m-am înscris la Facultatea de Matematică şi Fizică din Cluj. 


În 1954? 

Da. Era la sfârşitul lui august, iar eu luasem bacalaureatul în sesiunea a doua şi m-am 
dus să mă înscriu... Eram doi ingi: eu cu Mureşan Mircea!?, un coleg care fusese închis 
şi el. Când ne-o dat fişa de înscriere să completăm cererea, acolo era o rubrică : dacă am 
suferit condamnări de natură politică. Ne-am uitat unul la altul: „Ce facem ?”. Eu zic: 
„Mă, nu scriu, că dacă scriu, ăştia nu mă primesc”. El zice: „Eu scriu, că dacă nu scriu 
şi ne descoperă, ne dă afară”. Zic: „Şi-aşa, şi-aşa”. Pe atunci era decan al facultăţii un 
bun profesor de analiză matematică, Gheorghe Călugăreanu!?, membru corespondent al 
Academiei, iar prodecan era un conferenţiar Auslănder!%, evreu. Ţin să precizez acest 
lucru, ca să vedeţi că sunt şi oameni cumsecade. Decanatul ştia că sunt fost deţinut 
politic, însă Călugăreanu le-o spus: „Lăsaţi-i, mă, lăsaţi-i! Ne facem că nu ştim şi se 
va descurca cum va putea după ce termină”. Toate astea le-am aflat după aia... 


În timpul evenimentelor din Ungaria eraţi în facultate ? 

Da, în 1956, când au avut loc tulburările alea studenţeşti, eram încă student. Parcă 
văd cum intram în universitate şi pe hol era un grup de colegi întruniţi după evenimentele 
din Ungaria şi discutau. Eu am vrut liniştit să trec, să urc la curs şi mă opreşte unul din 
ei, Mara Vasile, şi îmi zice: „Bă, Traian, uite ce vrem să facem, să ne alăturăm şi noi 
colegilor de la Belle Arte, de la alte facultăţi”. Dar eu îl cunoşteam bine, că fusese 
preşedintele căminului studenţesc „Avram Iancu” şi am avut nişte dubii faţă de el. Cum, 
el, preşedintele căminului studenţesc „Avram Iancu”, acum face pe revoltatul? Şi le 


12. Ovidiu Mircea Mureşan, născut la 12 februarie 1931 în Racoviţa, Sibiu. A fost arestat în 1949 
şi condamnat la 3 ani de închisoare, pedeapsă prelungită ulterior cu 1 an de internare 
administrativă. A executat pedeapsa în închisorile Târgşor, Poarta Albă şi Capul Midia. A fost 
eliberat la 23 martie 1953. A fost rearestat la 12 decembrie 1960 şi condamnat la 18 ani de 
muncă silnică. A executat pedeapsa în închisorile Deva, Uranus, Jilava şi Aiud. A fost eliberat 
la 18 aprilie 1964. Informaţii din fişele matricole penale din AANP. Pentru detalii, a se vedea 
interviul cu acesta în Cosmin Budeancă (coord.), Experienţe carcerale în România comunistă, 
vol. I, Polirom, Iaşi, 2007, pp. 129-144. 

13. Gheorghe Călugăreanu (1902-1976), doctor în ştiinţe matematice, decan al Facultăţii de 
Matematică şi Fizică (1953-1956), membru titular al Academiei Române din 1963. http :// 
cercetare.ubbcluj.ro/publicatii/fisiere/buletin6.pdf ; http : //www.cs.ubbcluj.ro/www/index.php ? 
module =pagemaster&PAGE_user_op =view_page& PAGE_id = 71 &MMN_position = 245 : 245, 
accesate la 27 septembrie 2008. i 

14. Desideriu Ausländer, prodecan al Facultăţii de Matematică şi Fizică (1953-1958), http :// 
www. cs.ubbcluj.ro/www/index.php ? module =pagemaster& PAGE_user_op = view_page& 
PAGE_id= 71 &MMN position = 245 : 245, accesat la 27 septembrie 2008. 

zic: „Mă, voi v-aţi gândit la consecinţele pe care le veţi avea de suportat dacă încercaţi 
ceva şi nu vă reuşeşte? ”. „Da”, îmi răspunde ăsta curajos. „Atunci cu Dumnezeu 
înainte, dar eu am plecat.” M-am dus în sala de curs, nu era nimeni. Am coborât, m-am 
dus la gară, am luat trenul şi am plecat la Cornățel. Mi-am zis: „Bă, ăştia abia aşteaptă 
să mă prindă în ceva...”. Am stat trei zile, lucrurile între timp s-au liniştit şi o colegă care 
mă ştia mi-a dat telefon şi mi-a spus: „Traian, poţi veni că s-au liniştit lucrurile ! ”. 

În sfârşit, am ajuns în anul IV şi, în timpul sesiunii de examene din iarnă, s-a 
schimbat decanul, a venit un evreu de la Iaşi, Pic Gheorghe”. Parcă îl văd... Şi primul 
lucru, m-o chemat la el. Anchetă, ca la Securitate : „Cine sunt? Ce am făcut?”. „Am 
fost deţinut politic.” „De ce n-ai scris ? ” „De teamă că nu mă primiţi.” „Dar nu ţi-o fost 
frică că dacă te aflăm, te descoperim, te dăm afară ? ” „Ba da, m-am gândit şi la asta. 
vederea anumite lucruri şi mă lasă să termin, ori mă exmatriculează, da’ oricâtă şcoală 
face un om prinde bine în viaţă.” 

Şi v-a dat afară din facultate ? 

Da, m-o exmatriculat, însă am avut profesori care au ţinut tare mult la mine. Ţin 
minte un profesor, Tiberiu Mihăilescu, de geometrie analitică, a discutat cu decanul 
Facultăţii de Matematică din Timişoara să mă lase să îmi susţin examenul de stat acolo. 
E, ăla i-o promis, da? până la urmă i-o fost teamă şi nu m-o primit... Am încercat la 
Bucureşti să ajungem la minister. Nu am putut ajunge până la ministru, dar am fost la 
directorul general al învăţământului superior, Ionescu Bujor, care ne-o primit aşa, foarte 
de sus. Pe mine mă exmatriculase cu un alt coleg, Bărcan Gheorghe!'S, care nici măcar 
n-o fost deţinut politic, că în momentul în care colegii lui o' fost arestaţi, el o fugit. S-o 
ascuns, o stat ascuns vreo doi ani şi după aia nu l-o' mai condamnat, da’ l-o' ţinut 
administrativ şi pe el, fără condamnare... Şi acum l-o exmatriculat şi pe el. Şi ţin să 
menţionez că era cel mai bun student din facultate. Am obţinut foile matricole şi le-am 
arătat acestui director general. Şi el ne răspunde aşa, pe un ton dispreţuitor: „Ce vreţi 
să-mi demonstraţi cu foile astea matricole ? ”. „Domnule profesor, să vă demonstrăm că 
n-am trecut prin facultate ca rața prin apă, că avem nişte rezultate.” „Savanţi dacă aţi fi, 
n-avem nevoie de asemenea savanţi.” Ăsta o fost răspunsul lui. Atunci eu, nervos grozav, 
zic: „Dom/le, de la un activist de partid mă aşteptam la asemenea răspunsuri, da’ de la 
un profesor universitar... nu”. Şi am plecat. 

Şi până la urmă aţi putut să vă daţi examenele finale ? 

Am încercat în mai multe rânduri şi n-am reuşit. În sfârşit, m-am întors şi trebuia să 
lucrez undeva, să câştig un ban. Şi m-am angajat la fabrica de covoare „Dumbrava” din 
Sibiu. Aveam un salariu bun şi lucram ca electrician categoria a opta, cea mai mare pe 
vremea aceea. Câştigam bine. În '58, începuseră din nou arestările celor care au mai fost 
închişi... M-am strecurat şi am scăpat atât de arestările din Cluj cât şi de cele din Sibiu. 


15. Gheorghe Pic, decan al Facultăţii de Matematică şi Fizică (1956-1962). http ://www.cs. 
ubbcluj.ro/www/index.php ? module =pagemaster& PAGE_user_op =view_page&PAGE_id= 71 & 
MMN position = 245 : 245, accesat la 27 septembrie 2008. 

16. Gheorghe Bărcan, născut la 6 iunie 1931 în Săliştea de Sus, Maramureş. A fost arestat la 
7 februarie 1952 şi internat administrativ pentru 24 de luni. A executat pedeapsa în închisorile 
Castelu, Galeşu şi Oneşti. A fost eliberat la 4 martie 1954. Informaţii din fişele matricole 
penale din AANP. 

Făceam curte atunci unei foste colege de facultate şi, văzând eu că am trecut în '59 în 
linişte, îi zic: „Hai să ne căsătorim ! ”. Şi ne-am căsătorit în '59, toamna. Ea a venit şi 
ne-am stabilit la Sibiu. Şi-a găsit un post de profesoară de matematică la Grupul Şcolar 
Textil din Cisnădie, eu eram angajat la fabrica de covoare, totul era în regulă... Eu mai 
tot tatonam cu cereri pe la minister, doar-doar îmi aprobă să susţin examenul de stat, dar 
de fiecare dată îmi răspundea: „Nu suntem de acord cu cele solicitate”. Şi a trecut 
timpul, iar în 14 decembrie 1960 am fost arestat din nou... 


Cum a fost a doua arestare ? 

De la Securitatea din Sibiu au venit noaptea doi inşi îmbrăcaţi civil. După identificare, 
m-o” urcat într-o maşină Pobeda şi am pornit, da’ nu ştiam încotro o luăm. Căutam să 
mă orientez, cunoşteam drumurile şi am văzut că o luăm spre Sebeş. M-am gândit: 
„Mă, ăştia mă duc la Cluj să mă puie în legătura cu ăia...”. La Sebeş am văzut că nu 
oprim, că mă duc mai încolo. „Mă, unde mă duc?” Şi am realizat că mă duc la Deva. 
Mă gândeam că nu am ce căuta acolo, dar, totuşi, fac o legătură prin deducție, că 
probabil o fost arestat şi Mureşan, fostul coleg. Şi, într-adevăr, aşa o fost. Noaptea, după 
o percheziţie de nedescris, m-o băgat într-o celulă din sediul Securităţii. Şi în nări te 
căutau, şi în fund, şi în gură, şi în urechi, parcă aveai ascuns nu ştiu ce. Acolo în celulă 
era un cetăţean, pe care l-am bănuit că era omul lor, şi care căuta să mă tragă de limbă, 
dar se vedea că îl enerva faptul că eram de un calm imperturbabil. Nu mă văicăream, nu 
mă plângeam. „Păi cum, domnule, căsătorit de curând şi arestat şi să nu...” „Domnule, 
asta-i situaţia şi gata ! ” 

Şi cum a decurs ancheta ? 

M-o dus în faţa şefului anchetelor din Deva, unul Nistor Gheorghe", de un sadism 
grozav. Omul ăsta mă aşeza la birou, în faţa lui, şi avea o satisfacţie brutală să-ţi dea 
numa” cu pumnul în frunte, în cap. Cred că nu exagerez dacă spun că în jur de o sută de 
pumni mi-o dat. Nu eram legat în niciun fel, dar ştiam că afară pe coridor erau tot 
oamenii lor... n-aveam ce face. Şi urla: „Vorbeşte ! ”. „Ce să vorbesc, dom'le ? ” „Ce-ai 
făcut?” „N-am făcut nimic.” „Cum, vrei să spui că eşti de-al nostru?” „Nu, dom'le, 
nu, vă spun deschis, nu sunt: sunt împotrivă ca şi concepţie, ca gândire, da” de la a fi 
împotriva cuiva ca şi concepţie până la a acţiona împotrivă... e diferenţă mare.” Şi ţin 
minte că după ce m-o bătut odată, o început să plângă, dom'le. „Cum m-ai enervat atâta, 
că nu vrei să vorbeşti, că am şi eu doi băieţi şi mă gândesc la viitorul lor...” Şi m-o 
trimes jos la celulă. Şi după câteva zile, într-o noapte, prin 23-24 decembrie, ne ia' cu 
o dubiţă. Nu vedeai nimic, nu ştiai nimic. Încercam să mă orientez după zgomot şi mă 
gândeam că dacă trecem prin Sibiu aud zgomotul tramvaielor, dacă ne duce spre Cluj 
simt când luăm viraj stânga la 90 de grade. Şi îmi dau seama că am trecut de Sibiu, de 
Braşov, şi îmi zic: „Mă duce la Ploieşti...”. Spre dimineaţă am ajuns la destinaţie. Ne-o 
dat jos, iar percheziţie la pielea goală şi mă bagă într-o celulă. Aici un cetăţean care când 
o auzit că se deschide uşa s-o întors cu faţa la perete, când am intrat... Şi gardianul m-o 
împins înăuntru, o trântit uşa şi o închis-o... 


17. Un alt fost deţinut politic anchetat de acesta spune că l-ar fi chemat Ion sau Vasile Nistor. Din 
păcate nu am reuşit să-l identificăm cu exactitate. Interviu realizat de Cosmin Budeancă cu 
Victor Isac din Hunedoara, aflat în Arhiva Institutului de Istorie Orală din Cluj-Napoca, cotele 
33, 34, 36. 

Şi aţi aflat unde eraţi ? 

Da, de la omul ăsta. Când s-o închis uşa, se întoarce spre mine şi îmi spune: „Eu 
sunt Sandu, pe dumneata cum te cheamă şi de unde eşti? ”. Îi spun eu: „Uite, sunt de 
la Sibiu, îs proaspăt arestat”. „Eu sunt arestat de un an jumate şi îs tot în anchetă.” „Da' 
unde suntem, dom'le, că eu nu ştiu.” „Suntem în închisoarea Uranus a Ministerului de 
Interne, în Bucureşti. ” În sfârşit, o’ început nişte anchete groaznice... Numa” noaptea... 
Iar ziua era de neimaginat, că trebuia să stai 17 ore din 24 în şezut, pe marginea patului, 
că n-aveam scaune, sau să te ridici şi să faci patru paşi într-o parte, patru-cinci în alta. 
N-aveai voie să dormi, să ţii ochii închişi, n-aveai voie să cânţi, n-aveai voie să râzi, 
n-aveai voie să plângi, n-aveai voie să faci nimic decât să stai cu mâinile încrucişate pe 
genunchi sau să te mişti. Când povesteşti, aşa, pare floare la ureche, dar era o tortură 
nemaipomenită... Şi n-au fost o zi, două. Era’ şi ani de zile. Numa! cine n-a încercat... 
să încerce să stea o dată o zi întreagă să nu se întindă nicicum şi flămând şi sub tensiunea 
anchetei. 


Vă mai amintiţi cine erau anchetatorii de aici ? 

Aveam un anchetator Moldovan!?, şef adjunct, iar şeful anchetelor la Uranus era 
colonelul Enoiu!”. Mă scote? numa” noaptea la anchetă şi mereu era aceeaşi placă: 
„Ce-am făcut? Cu cine m-am întâlnit ? ”. „N-am făcut nimic. Nu ştiu.” Mă pisa’ mereu 
că ce-am făcut în timpul evenimentelor din Ungaria din '56. Acuma ăştia mă torturau, 
nu ştiau de întâlnirea aia pe care v-am povestit-o, de la facultate, însă într-un moment de 
iritare grozavă am răbufnit şi le-am zis: „Domnule anchetator, îmi pare rău acum că 
n-am făcut atunci ceva, că puteam face. Mă bucuram de atâta simpatie în rândul 
studenţilor, încât puteam face ceva”. Dar el atunci sare de la birou: „De mişcai în front, 
banditule, erai acum pământ de ulcele! ”. Zic: „Da, dacă reuşeaţi să puneţi mâna pe 
mine, dar dacă nu reuşeam cu ce vream să facem, nu reuşeam nici să fug dincolo... 
ştreangul la gât, şi pe mine viu nu mă mai prindeaţi nicicum. Nu vedeţi că singuri 
recunoaşteţi că nu am făcut nimic ? ”. Şi el atunci, supărat: „Te-ai prins, banditule ! ”. Şi, 
din momentul acela, problema asta o căzut. 

Nu v-au mai scos la anchetă după acest episod ? 

Mă mai sâcâiau ei cu altele, nu ştiu ce... Şi după vreo nouă luni mă cheamă din nou 
la anchetă. Mirare, că era ziua. Vine, îmi pune ochelarii ăia negri de sudură cu tablă în 
loc de sticlă... Şi te ducea pe braţe, nu vedeai nici în stânga, nici în dreapta. Când am 
ajuns, caraliu', cum îi spuneam noi gardianului de pe hol, o pus mâna, mi-o smuls 
ochelarii şi m-o împins în birou. În birou, spre surprinderea mea, o fostă colegă de 
facultate, de an şi de grupă, Doina Țâru o chema. Când am văzut-o: „Servus, Doina! ”. 


18. Iosif Moldovan, locotenent-major la Serviciul Anchete Penale din cadrul Direcţiei a VIII-a a 
Securităţii Statului. În 1961 era maior şi avea funcţia de şef al biroului anchete la închisoarea 
Uranus. http : //www.iiccr.ro/pdf/ro/sesizare_penala_gheorghe_enoiu.pdf, accesat la 28 sep- 
tembrie 2008 ; Doina Jela, op. cit., p. 185. 

19. Gheorghe Enoiu, născut la 4 noiembrie 1927 în Măniceşti, Argeş. Între 1950 şi 1960 a 
îndeplinit funcţia de şef Serviciu Anchete Penale în cadrul Direcţiei a VIII-a a Securităţii 
Statului, http : //www.iiccr.ro/pdf/ro/sesizare_penala_gheorghe_enoiu.pdf, accesat la 28 sep- 
tembrie 2008 ; Arhiva Consiliului Naţional pentru Studierea Arhivelor Securităţii (în con- 
tinuare ACNSAS), fond Cadre, dosar nr. 25, passim. 

Ea era frumos îmbrăcată şi, de pe scaun, zice: „Servus, Traian ! ”. Dar anchetatoru' de 
lângă mine sare: „Cum îţi permiţi, banditule, să îi zici «servus» ? ”. „Dar cum să nu-i 
zic, domnule, că mi-a fost colegă patru ani de zile? Sau - mă adresez ei - Doina, nu-mi 
permiţi să-ţi mai zic «servus» ? ” „Ba da, Traian” îmi răspunde ea timorată. Ce vroia să 
demonstreze ei prin asta? Că în perioada studenţiei, în ajunul de Crăciun, mergeam la 
colindat şi, culmea, colindam colinzi legionare. Asta-i supăra... Imaginaţi-vă în 1956- 
-57-'58 să mergi la colindat şi să colinzi un colind legionar? Păi era un act de 
sinucidere, pur şi simplu. Era o absurditate. Şi o întreba pe ea dacă am fost la colindat. 
Şi am spus eu: „Dom'le, dacă mă întrebaţi de la început, eu vă spuneam : da, am fost 
la colindat în fiecare an”. Adevărul era că eu fiind mai în vârstă cu opt şi nouă ani decât 
colegi de-ai mei de grupă, ceilalţi aveau un respect deosebit faţă de mine... „Şi în timp 
ce ne deplasam, eu le mai recitam versuri ca «La noi sunt codri verzi de brad»”. El de 
'colo: „Aaa, poezie legionară ! ”. „Domnule, dar ăstea-s versurile lui Octavian Goga şi 
el n-o fost legionar, dom'le.” „Lasă, banditule, că ştim noi mai bine decât tine.” 
Nenorocirea era că în anchetă el te întreba, tu răspundeai, dar el tot ce vroia scria. Tu 
ziceai: „N-am făcut aia! ”, el scria: „Da, am făcut aia” sau alte lucruri. Şi când să 
răspundă ea, eu i-am atras atenţia: „Doina, să fii atentă că dacă tu spui una şi dânsul 
scrie altceva ei pot să mă omoare în bătăi, că nu recunosc lucrul ăsta”. Pe mine m-o adus 
înapoi în celulă, şi dup-aia, noaptea, iar la anchetă, direct la camera de tortură. 


Vă mai amintiți cum arăta camera de tortură ? 

Da, parcă o văd şi acum... Era o cameră cu uşă capitonată, înaltă de patru-cinci 
metri, fără geamuri, cu un rastel cu uneltele de tortură : bâte, bastoane din alea, vână de 
bou, diferite. Înăuntru patru inşi, Moldovan şi încă trei anchetatori, dintre care numa” pe 
unu” îl cunoşteam mai bine, da’ nu-i mai rețin numele. Şi zice unu: „Banditule, ai mai 
fost bătut în viaţa ta? ”. „Da.” „Când ?” „În 1948, la prima arestare.” „Aia nu te-au ştiut 
bate, noi te batem ştiinţific.” 

Cum adică ştiinţific ? 

Asta mă întrebam şi eu: „Măi, cum o fi aia, ştiinţific? ”. Mă conving după aia ce 
înseamnă bătaia ştiinţifică : cu medic asistent şi cu şeful anchetelor. M-o’ aşezat jos, 
mi-o” legat mâinele una de alta cu sfoară, mi-o” trecut mâinile peste genunchi şi între 
mâini şi genunchi o băgat o rangă. Doi inşi o' prins de ea, m-o” ridicat în sus şi m-o” pus 
pe două mese, de atârnam cu capul în jos. Şi, domn'e, nişte chestii foarte interesante, că 
rămâi înlemnit aşa. Şi cum stăteam aşa, cu capul în jos, îl vedeam pe Moldovan ăsta, 
anchetatorul-şef, cum a luat o ţeavă de trei sferturi de tol, de doi metri de lungă, s-o 
ridicat şi o ridicat aia, şi s-o mai ridicat şi pe vârfuri... Pe mine m-a umflat râsul şi 
mi-am zis în gând: „Cred că vrea să mă sperie, că dacă dă o dată cu aia în mine, a doua 
oară nu mai are în cine da”. Eu aşa mi-am făcut judecata şi de aia am zâmbit ironic, însă 
ăştia au observat: „Ce s-a întâmplat? Uite că râde banditul de noi, îşi bate joc de noi”. 
Şi o dat... Domnule, da” nu o dată, că o dat de vreo cinci-şase ori cu ranga aia, până o 
sărit tălpile de la bocanci... şi vorba aia, aveam nişte bocanci de munte, cu talpa cusută. 
Nu mă dureau atât tălpile, cât mă durea creştetul capului... Aveam impresia că mi-o” 
despicat ţeasta, aşa se transmitea presiunea aia, domn'e, în tot corpul. După aceea a’ 
început să mă bată peste umeri, peste fund, aşa cum baţi covoare, unul pe o parte, unu’ 
pe alta. La un moment dat, Enoiu o făcut semn să se oprească. M-o luat de pe masă, m-o 
pus cu fundul jos, o venit doctorul, mi-o luat pulsul şi o făcut semn că poa” să continue, 
că mai rezist. Şi m-o” urcat iar şi dă-i, şi dă-i până s-au săturat şi... în sfârşit, m-au luat. 

Aţi spus că erau patru persoane : unul era doctor şi ceilalți erau anchetatorii. Nu mai 
ţineţi minte nume, în afară de Enoiu ? 

Nu... Pe Moldovan, care era maior pe atunci şi m-o bătut cel mai rău. Mai era un om 
de o statură potrivită, roşcovan aşa. Enoiu era un om mai voinic, înalt şi solid. Şi după 
ce m-au bătut, m-o' aruncat în celulă şi am zăcut pe cimentul gol acolo jos, cât oi fi 
zăcut, că nu mă mai puteam ridica pe tălpi. Se uita caraliu' pe vizetă din trei în trei 
minute sau şi mai repede... Erau doi pe coridor, să poată supraveghea, şi se petreceau 
aşa, trecea unul, ălalalt... Şi fusesem înainte acolo cu un cetăţean pe care l-o” scos şi l-0° 
dus şi nu l-am mai văzut niciodată. 

Şi după două-trei zile, ţin minte că m-o” scos la baie. M-o luat de braţ, parcă îl văd, 
un sergent major roşcovan, care mi-o pus ochelari de soare şi a venit să asiste cum fac 
baia. Acelaşi lucru se întâmpla şi când trebuia să merg la WC, că o dată pe zi ne ducea 
la WC dimineaţa, şi trebuia să asiste. Erau WC-uri turceşti şi el stătea în faţa ta, să nu 
cumva să faci ceva. Şi când m-am dezbrăcat şi m-a văzut că eram negru şi vânăt de sus 
până jos, parcă îl aud cum mi-a şi zis: „Doamne, da’ cum de mai trăieşti ? ”. Şi atuncea 
mi-am dat seama : „Mă, ăsta totuşi are un pic de suflet. Ăsta totuşi se miră şi el şi se 
cruceşte cum de mai rezist”. 

În sfârşit, m-au băgat pe urmă la izolare, iarăşi numa” ciment pe jos, şi mă scotea” din 
ce în ce mai rar la anchetă. Şi ţin minte că am stat dup-aia în cameră cu un bulgar, 
Alexandru Ivanov, fost primar într-o comună de lângă Chişinău în perioada 1941, după 
ce recuceriserăm noi Basarabia. Rămăsese acolo şi spunea că şi-o bătut joc comuniştii de 
el cum o vrut şi că acum, când o venit, s-o răzbunat pe ei. Îmi spunea: „38 am omorât” 
„„.şi eu mă cruceam. Era un om voinic, mai în vârstă decât mine. Şi l-am întrebat: „Da! 
cum ai putut ?”. „Îmi pare rău că n-am omorât 365, câte zile-s în an.” Sforăia noaptea 
grozav şi m-o chinuit nemaipomenit. În sfârşit, o trecut timpul şi am ajuns la proces. 


Când a avut loc procesul ? 

În martie *62, deci după doi ani de anchetă. În sfârşit, a avut loc procesul şi în două 
zile ne-o anunţat condamnările. O’ adunat în lot oameni din toată ţara... Erau oameni pe 
care nu îi mai văzusem niciodată, da' de care nici n-am auzit până atunci. Eram tot 
vechiul lot de la Sibiu şi de la Cluj şi o' făcut un lot grozav de vreo 36 de oameni pe care 
ne-o condamnat. 


Condamnările au fost mari ? 
Condamnările au fost de la muncă silnică pe viaţă la 20, 18, 17 ani... Eu am primit 
17 ani şi la trei zile s-o anunţat că ni s-a respins recursul. 


Şi unde aţi fost dus după pronunțarea sentinţei ? 


Ne-o' dus la Jilava şi ne-o” băgat vreo 60 de inşi în Reduit, într-o cameră, unde am întâlnit 
fel de fel de oameni. După aia pe mine şi pe alţi trei inşi ne-a' mutat într-o altă celulă mare de 
pe Reduit. Aici am întâlnit oameni din grupul „Rugul Aprins” a lu’ Tudor Popescu (sic !)%, 


20. Sandu Tudor (ieroschimonahul Daniil ; Alexandru Teodorescu), născut la 22 decembrie 1896 
în Bucureşti. Poet, publicist. Unul dintre fondatorii grupului religios „Rugul Aprins”. A fost 
arestat în 1950 şi condamnat la 2 ani de închisoare corecțională, fără decizie. A executat pe- 
deapsa în închisorile Jilava, Poarta Albă şi Culmea. A fost eliberat la 9 februarie 1952. A fost 
rearestat la 14 iunie 1958 şi condamnat la 25 de ani de temniţă grea. A executat pedeapsa în 

grup în care era condamnat Dinu Pillat”, şi o serie de figuri de oameni politici şi de lite- 
ratură foarte importanţi. De exemplu, am stat în celulă cu un avocat, Adrian Dimitriu?, 
fost comunist, condamnat de Antonescu şi după aia închis în '56-'57 ca deviaţionist de 
stânga, titoist, cu 25 de ani de muncă silnică condamnare. Era mai în vârstă decât mine, 
da’ un om deschis, un om cultivat, cu care aveai ce discuta... Şi io îl tot înţepam, şi ne 
auzeau gardienii şi strigau la noi: „Cine o vorbit acolo? ”. Da’ el era un om parolist, 
aşa, şi ieşea totdeauna în faţă: „Eu am vorbit”, chiar dacă nu fusese el, şi pentru că ştiau 
că a fost comunist nu-l torturau şi nici la izolare nu intra. Eu tot discutam cu dânsul : 
„Domnu” Dumitriu, păi nu dumneata eşti comunist, ăştia sunt adevărații comunişti ! ”. 
„Băi, da” eu am fost în ilegalitate, şi îţi zic, comunismul nu vrea aşa.” „Dom'le, ce-o fi 
vrut teoretic, da” uite ce fac practic!” Şi ne tot contram, da? mă simpatiza, că eram 
printre cei mai tineri de acolo. 


Şi cât ați stat la Jilava ? 

Vreo trei-patru luni, şi dup-aia ne-o” luat şi ne-o” dus cu un grup în Balta Brăilei, la 
colonia de muncă Salcia. Am fost repartizat într-o brigadă şi lucram la diguri, la culturi 
agricole şi ce alte lucrări mai aveau acolo. Era o colonie mare, de vreo 3 000 de deţinuţi, 
cu multe lucrări auxiliare. Şi eu, obişnuit din prima perioadă, când întreba, de exemplu, 
cine ştie dulgherie, eu răspundeam că ştiu. N-am fost în viaţa mea cu astea şi dacă mă 
întreba ce-i ăla un dulgher, nu ştiam să-i spun exact, că ăla se ocupă cu... Ştiam că-s 
probleme cu tăiatul lemnelor, cu fasonatul. Şi am lucrat trei luni de zile la acoperişuri de 
grajduri la ferme, că aveau crescătorie de vaci, saivane de oi şi aşa mai departe. Lucru' 
era mult mai uşor aici decât lucru' la pământ, unde norma era mare şi nu o puteai 
îndeplini. Şi dacă nu se putea face norma, nu primeai pachet. În schimb, treburile astea 
auxiliare n-aveau normă aşa riguroasă şi deci am putut să scriu acasă. 


Au existat repercusiuni asupra familiei dumneavoastră în timpul acestei a doua 
detenţii ? 

Da, că între timp o presaseră pe soţie, care era profesoară, să se despartă de mine. 
Noi ne-am căsătorit în noiembrie '59 şi pe mine m-o” arestat în 14 decembrie '60 şi soţia 
era gravidă în cinci luni... şi o născut în 5 mai '61, când eram arestat deja. Nici nu ştiam 
ce am, băiat, fată şi la proces mi-a făcut semn că avem o fetiţă. Când în sfârşit am avut 
dreptul să scriu acasă, am aflat că o forţase” să divorţeze şi, pe când eram la Jilava, o şi 
venit sentinţa de divorţ. Şi ei să facă mare tam-tam, mare bravadă: „Banditule, nici 


închisorile Jilava şi Aiud. A murit în închisoarea Aiud la 17 noiembrie 1962. Marius Oprea, 
Adevărata călătorie a lui Zahei. V. Voiculescu şi taina Rugului Aprins, Humanitas, Bucureşti, 
2008, pp. 77-78 ; http : //ro.wikipedia.org/wiki/Sandu_Tudor, accesat la 3 august 2009 ; fişele 
matricole penale din AANP. 

21. Constantin „Dinu” Pillat, născut la 22 noiembrie 1921 în Bucureşti. A fost arestat la 26 martie 
1959 şi condamnat la 25 de ani de muncă silnică. A executat pedeapsa în închisorile Jilava şi 
Gherla. A fost eliberat la 28 iulie 1964. Informaţii din fişa matricolă penală din AANP. 

22. Adrian Dimitriu, născut la 6 decembrie 1903 în Hârja, Bacău. Avocat, fost secretar general al 
Partidului Social Democrat Independent (Titel Petrescu). A fost arestat la 5 mai 1948 şi 
condamnat la muncă silnică pe viaţă. A executat pedeapsa în închisorile MAI, Jilava, Aiud, 
Piteşti şi Ocnele Mari. A fost eliberat la 26 aprilie 1956. Cicerone Ioniţoiu, Victimele terorii 
comuniste. Dicţionar. D, E, Maşina de scris, Bucureşti, 2002, p. 82 ; fişa matricolă penală din 
AANP. 

nevasta nu mai ţine la tine...”, numai ca să te demoralizeze, ceea ce n-au reuşit ei 
niciodată. 

Şi primesc pachet şi ei te întreba': „De la cine primeşti pachet?”. Zic: „De la 
Mitrofan Toma”. Adică de la părinţi. „Nu.” „De la Mitrofan Maria...” Mă gândeam că 
o fi pe numele lu’ mama... Zice: „Nu, de la Mitrofan Cătălina”. Cătălina era fiică-mea, 
care n-avea decât câteva luni. 

Şi tin să specific o treabă, că-i interesant. Dacă gardienii aveau tot interesul să te ţină 
cât mai supravegheat şi cât mai izolat de societate, deţinuţii aveau tot interesul să caute 
o portiţă de-a lua legătura cu cei de afară. Şi în pachet primesc cinci căpăţâni de usturoi, 
de-ălea mari, aşa, cu mustăţi... Şi aveam un prieten foarte bun, Constantin Lupoaie”, 
care făcea puşcărie din '41, de pe vremea lui Antonescu, şi era bolnav în spital, că era 
un spital acolo, aşa, o improvizație de spital. Şi se spunea că are lipsă de vitamine şi când 
am primit pachetul am zis să-i dau usturoiul şi nişte unt lui. Şi înainte de-a mă duce în 
dormitor, m-am dus şi i le-am dat. În dimineaţa următoare, când ne-o scos la lucru, îl 
văd lângă gard, că ei erau izolaţi, da” nu era aşa sever... şi mi se părea că făcea semne 
disperate. Ce-o făcut? El, când o desfăcut căţeii de usturoi în fiecare căpăţână a găsit un 
bileţel, care era scris foarte mărunt de soţie. Astea erau învelite pe urmă în celofan, 
găurite cu burghiul şi bătute... Şi îmi spunea că dacă am primit bileţelele, când trimit 
următoarea scrisoare, să îngroş puţin fiecare literă „o”, semn că totul e în regulă şi să fiu 
atent la pachetele pe care o să le mai primesc. Şi, într-adevăr, următorul pachet a fost 
într-o cutie căreia socrul, fost plutonier de jandarmi, care ştia toate lucrurile astea, i-a 
făcut un fund dublu şi acolo o pus două fotografii de-a fetiţei când a împlinit un an. Şi 
peste poze o pus alt capac, o pus nişte celofan, şi pe urmă o pus carne, cu untură, cu 
cârnaţi... Şi când am primit cutia, am scos tot, am dezmembrat-o şi am găsit fotografiile. 
Ce bucurie grozavă! Dar acum, ce să faci, că n-aveai unde să le ascunzi, că nu erai 
Sigur, că tot timpul eşti la brigada aia, că te putea muta la alta sau la altă colonie şi n-aş 
fi vrut să pierd fotografiile. 

Şi aţi reuşit să le păstraţi ? 

Da, că aveam nişte chiloţi sport şi mi-am făcut un buzunar fals înăuntru, şi acolo am 
băgat fotografiile între nişte celuloid că îi făcuse un medic la unu” o radiografie pentru 
un plămân... Şi aşa am ţinut luni de zile, deşi era o severitate grozavă şi dacă te prindea 
cu fotografii: „Cum au pătruns ? Prin cine ai luat legătura ? ”. Erau nişte anchete grele 
şi era un risc grozav, dar mi-l asumam şi mă duceam când se făcea control, din două în 
două săptămâni cel târziu, dacă nu în fiecare săptămână, duminica... Şi chiloţii aveau un 
nasture şi stăteau aşa, şi când mă duceam în faţă la ăl mai sever gardian, deschideam 
nasturele şi chiloţii cădeau. Şi ăla: „Aaa, ridică chiloţii, ce stai aşa? Nu ţi-i ruşine, 
banditule ! ? ”. Şi îl determinam să nu îmi mai facă control la chiloţi... 


23. Constantin Lupoaie, născut la 25 februarie 1923 în Bosanci, Suceava. A fost condamnat în 1942 
la 20 de ani de muncă silnică şi eliberat în 1947. A fost rearestat la 11 septembrie 1948 şi 
condamnat la 20 de ani de muncă silnică, pedeapsă redusă ulterior la 5 ani. A executat 
pedeapsa în închisorile Târgşor, Jilava, Gherla şi Văcăreşti. A fost una dintre victimele cele 
mai torturate în „reeducarea” din Gherla. La data eliberării a fost internat administrativ pentru 
24 de luni. A executat pedeapsa în închisorile Jilava şi Văcăreşti. A fost eliberat la 30 iunie 
1954. A fost rearestat la 25 septembrie 1959 şi condamnat la 10 ani de închisoare corecțională. 
A executat pedeapsa în închisorile Suceava, Botoşani, Jilava, Ostrov şi Luciu-Giurgeni. A fost 
eliberat la 31 iulie 1964. Informaţii din fişele matricole penale din AANP. 

Acolo l-am cunoscut pe un fost student la Belle Arte din Cluj, de lângă Alba Iulia, din 
Balomir. Anghel Avram? îl chema, un pictor de un talent extraordinar. Fusese condamnat 
din '48 la 15 ani şi aproape termina pedeapsa. Şi când o văzut fotografiile mi-a zis: „Mă 
Traian, dă-mi-le mie şi eu îţi fac două tablouri cu creionul de cărbune, numai tu să faci 
rost de nişte pânză deasă”. Aveam la magazie un alt coleg: „Bă, fă rost de nişte obiele 
curate d-alea de pânză tare şi dă-mi-le”. Şi mi le-o dat şi mi-o făcut două tablouri... le 
am şi-acum acasă. Grozav de reuşite au ieşit şi desenate numa” în cărbune... Şi zice: 
„Bă, treaba ta cum le păstrezi, da” să nu afle ăştia că nu ştiu ce îmi fac”. Şi aveam un 
cojoc cu care venisem de acasă, cu o lână foarte mare, deasă, bătută, ţigaie pe spate, şi 
care era căptuşit cu pânză de doc impermeabil, că dacă mă ploua pe şantier la lucru, să 
nu se ude pielea cojocului, să putrezească sau să se întărească... L-am descusut jos şi am 
băgat pe spatele acela sub căptuşeală tablourile, l-am cusut la loc, şi cât era de frig, nu 
l-am mai purtat deloc, îl lăsam la baracă. 

Am avut noroc că am putut să trimit acasă cojocul printr-un cetăţean care făcuse 
15 ani şi îşi terminase condamnarea, Nea loan Necula” din Sibiu. El n-o avut pe nimeni, 
nu fusese căsătorit, şi n-o avut cin' să-i mai trimită pachet, şi în atâta vreme hainele i s-o" 
degradat, chiar dacă nu le-o purtat pe ale lui, da” s-au putrezit, s-au rupt şi n-avea cu ce 
se îmbrăca. Era începutul lui mai, totuşi un timp rece. Şi zic: „Nea Ion, uite, îţi dau eu 
cojocul ăsta să-l duci. Te îmbraci cu el şi te duci. Am o soră în Sibiu, e învăţătoare şi i-l 
duci ei...”. Şi l-o dus acasă la soră-mea. Nu i-am spus de tablouri, să nu-i fie teamă la 
control şi să vadă aia că-i ceva în neregulă, şi am avut noroc. L-o dus şi i l-o dat la 
soră-mea şi ea i-o dat telefon la soţie. Soţia se mutase la Alba, că familia ei era de aici. 
Şi când o venit, s-o dus şi o adus cojocul. Şi o zis: „Bă, trebe” să-l desfacem bucăţi, că 
garantat o trimis ceva pe el. Cum să îl trimită acasă când ştie că are de făcut 17 ani?”. 
Şi, într-adevăr, când l-o desfăcut, o găsit tablourile, mari, frumoase, şi după vreo 
două-trei luni mi l-o trimis înapoi, că eu am avut voie la pachet. Şi am şi acuma acasă 
tablourile. 

Şi ce aţi mai lucrat în colonie, că aţi spus că doar trei luni aţi lucrat la acoperişuri ? 

Am lucrat şi la făcut de cărămizi. Eu mă aveam foarte rău cu ofiţerul politic al 
coloniei, Gheorghe Gheorghe, o figură tâmpă rău. Când mă uitam la el, mă umfla râsul 
şi ăsta se enerva grozav, da? n-avea ce-mi face că nu-i ziceam, nu făceam nimic... Şi 
odată vine comandantul coloniei, un maior, ca să ne strângă în careu: „Băi, cine ştie 
face cărămidă ? ”. les eu: „Eu ştiu să fac ! ”. Colegii care mă cunoşteau mă trăgeau să-mi 
rupă haina. „Stai, mă, cum ieşi, mă, acolo?” „Trebuie să facem 60 000 de cărămizi.” 
„Eu ştiu să fac, domn'e.” Şi ăsta, politrucu”, către comandant: „Tovarăş' comandant, 
numa” ăsta nu! ”. „Bă, nu vezi că nu se pricepe nimeni? Dacă numa” ăsta se pricepe, ce 


24. Avram Anghel, născut la 26 iunie 1924 în Balomirul de Câmp, Alba. A fost arestat la 
12 august 1948 şi condamnat la 15 ani de muncă silnică. Ulterior a mai primit o condamnare 
de 8 ani de închisoare corecțională. A executat pedeapsa în închisorile Jilava, Piteşti, Gherla, 
Baia Sprie, Aiud, Galaţi şi Ostrov. A fost eliberat la 8 august 1963. Informaţii din fişele 
matricole penale din AANP. 

25. loan Necula, născut la 9 noiembrie 1912 în Sebeşul de Sus, Sibiu. A fost arestat la 19 octombrie 
1948 şi condamnat la 15 ani de muncă silnică. A executat pedeapsa în închisorile Cluj, Aiud, 
Jilava, Galaţi şi Ostrov. A fost eliberat la 2 iunie 1963. Informaţii din fişele matricole penale 
din AANP. 

să fac? De câți oameni ai nevoie să faceți cărămizile astea ? ” „De şase-şapte oameni.” 
„a, alege-ţi ! ” Am chemat şi avocaţi, profesori, toţi, săracii, cu studii. „Mă, Traian, da’ 
unde ne bagi, că n-am văzut în viaţa mea cum se face...” „Nu-i nimic, lasă că ne 
descurcăm.” La cărămizi nu aveam o normă anume, iar împreună cu noi mai erau doi 
soldaţi cu care n-aveam treabă. Nu venea” şi gardieni, că nu-şi permiteau ca pe lângă 
şase oameni să ţină şi-un gardian şi doi soldaţi. Şi ţineau doar pe cei doi soldaţi ca să se 
supravegheze şi reciproc, că n-aveau încredere, domn'e, nici în cămaşa de pe ei. 

Şi eu am avut un prieten foarte bun, inginer constructor, căruia i-am zis: „Băi 
Ioane, dă comandă la atelier să ne facă nişte forme de cărămidă! ”. Da’ nu ştiam 
dimensiunile... Că dacă erau ăia inspirați să mă întrebe ce dimensiuni au cărămizile, nu 
ştiam. Şi inginerul acela dă comanda, şi zice: „Bă, da’ stahanoviste să le facă, câte două 
deodată”. În prima săptămână numa” ne-am delectat pe acolo, săpam, tundeam iarba ca 
să facem terenul liber, ca după aceea să aşezăm cărămizile, să se usuce. După aia am 
făcut prima şarjă de pământ. O frământam cu picioarele desculți, numa” într-un slip pe 
noi... Asta o scos tot reumatismul din noi. Iar bancul pe care băteam cărămida, îl suceam 
astfel încât să stăm tot timpul cu spatele la soare. În sfârşit, am făcut 60 000 de cărămizi. 
Acuma trebuia să facem cuptorul, ca să le ardem, dar să faci un cuptor pentru atâtea 
cărămizi trebuia să fii artist. Eu am auzit în colonie pe un bătrân de peste 60 de ani 
vorbind că el o făcut în tinereţea lui un „cuptior”. Zicea: „Eu am făcut cuptior, băi, la 
Râpa Galbenă”. Şi-am ieşit la raportul comandantului şi am zis: „Domnule comandant, 
am terminat, am uscat, vrem să facem cuptorul, da” nu ştim să-l începem cumsecade, dar 
uite, e un om aici care ştie”. „Care-i, bă?” „Nea Costache.” Bun. L-am luat şi cu nea 
Costache am făcut un cuptor artistic cu zece canale de foc... Şi când l-am terminat i-am 
spus la comandant: „72 de ore de foc continuu trebe, deci zi şi noapte, ars temperat tot 
timpul”. Da? comandantul zice: „Bă, nu vă putem lăsa să-l ardeţi, că n-avem voie pe 
politici să-i ţinem afară din colonie. Lăsăm să-l ardă unii de drept comun”. Ăia şi-o” 
bătut joc, o-nfundat cuptorul cu rădăcini de sălcii, de să-l topească, nu altceva. 

În sfârşit am terminat şi cu trebuşoara asta... Pe urmă o cerut să se facă instalaţii de 
apă şi canal la spitalul de acolo. „Eu ştiu, dom'le, să fac instalaţii.” Mai mult ca să nu 
mai merg la muncile agricole, că ştiam ce înseamnă şi cât de grele sunt. Că lucrasem în 
prima perioadă şi la Canal şi ştiam ce înseamnă munca la câmp. Iar la prăşit porumb 
ştiam ce înseamnă de acasă şi mai ales că acolo erau rădăcini de trestie de-alea groase, 
că îţi sărea sapa din ele ca din cauciuc. 

Dom'le, timpul o trecut, şi un doctor Antoniu?, din Bucureşti, profesor universitar, 
m-o văzut c-aveam aicea nişte varice, la picior. Şi îmi zice: „Băi, te operez şi-ţi fac 
piciorul ca de domnişoară”. „Bine, dom'le!” M-a internat în spital, seara mi-o făcut 


26. Ioan Bonea, născut la 23 iunie 1922 în Terebeşti, Satu Mare. A fost arestat la 25 martie 1949 
şi condamnat la 7 ani de închisoare corecțională. A executat pedeapsa în închisorile Peninsula 
şi Gherla. A fost eliberat la 27 martie 1956. A fost rearestat la 1 februarie 1960 şi condamnat la 
12 ani de închisoare corecțională. A executat pedeapsa în închisorile Constanţa, Jilava, Galaţi 
şi Ostrov. A fost eliberat la 4 august 1964. Informaţii din fişele matricole penale din AANP. 

27. Simion Eugen Antoniu, născut la 2 ianuarie 1908 în Roman, Neamţ. A fost arestat la 29 aprilie 
1961 şi condamnat la 4 ani de închisoare corecțională. A executat pedeapsa în închisorile Jilava, 
Luciu-Giurgeni, Galaţi şi Ostrov. A fost eliberat la 25 iunie 1964. Informaţii din fişa matricolă 
penală din AANP. 

clismă, m-o pregătit de operaţie, ca noaptea să vină la mine, mă trezeşte şi zice: „Măi, 
nu te mai operez, că o venit ordin şi de mâine ne dă drumul din colonie”. Asta era în '64. 


Deci aţi ieşit cu decretul de grațiere din 1964. 

Da, când au fost eliberaţi toţi deţinuţii politici... Şi, într-adevăr, de ziua următoare nu 
ne-o” mai scos la lucru. Şi după, o început să strige liste de câte 80 de inşi, pe care îi lua 
cu bacul pe Dunăre până la Brăila. Şi acolo ne făcea forme de eliberare. Asta o început 
la sfârşitul lu’ mai, iar în 3 august mi-o venit şi mie rândul, căci n-avea” niciun punct de 
reper. Dăduse' drumu” înaintea noastră la vieţaşi, care au fost condamnaţi la muncă 
silnică pe viaţă, deci nu te puteai orienta că-ţi dă drumul după mărimea pedepselor sau 
după atitudinea pe care ai avut-o. Nu, era aşa cum le veneau dosarele. 

Şi am venit acasă. M-am dus direct la Cornățel... mama şi tata trăia’ încă şi în ziua 
următoare am venit la Alba Iulia, să-mi văd soţia şi fetiţa. Pe 5 august făcea trei ani... 
Socrii şi soţia locuiau la casă particulară şi când am ajuns la poartă... vă daţi seama că 
aveam nişte emoţii grozave, un trac fantastic. Cum voi fi primit de fetiţă? Cum mă va 
accepta ? Va avea rezerve faţă de mine ? Nu m-o văzut niciodată... Şi la poartă aud voce 
de copil. Socrul era în curte cu ea şi o certa, că o zis să nu facă ceva şi, na, ea, un copil 
de trei anişori... M-am oprit să-mi trag răsuflarea şi ascultam. Şi socrul îi spune: „Să 
ştii că dacă n-asculţi, nu te mai iubesc”. Da’ ea zice: „Şi ce dacă nu mă mai iubeşti, că 
mă iubeşte tatăl meu”. Dar socrul de acolo zice: „Hai, hai, pân” vine tatăl tău! ”. Dar 
ea: „Uite acuşi vine! ”. Domnule, să cad din picioare! Am deschis portiţa şi când m-o 
văzut, s-o repezit ca un bolid la mine, mi-o sărit în braţe: „Tati! Tati! E chiar ca-n 
fotografie, numa” n-ai păr! ”. Eram tunşi zero, că atunci nu te lăsa nimeni cu freză... 
Deci mi s-o luat o piatră de moară de pe suflet, că fetiţa m-o acceptat de la început, n-o 
avut rezerve... 

Ce aţi făcut după eliberare ? 

M-am angajat pe urmă ca electrician la montarea unei staţii de transformare şi 
câştigam foarte bine. Soţia era profesoară şi am tot încercat din nou să văd dacă pot să 
termin studiile, dar n-am reuşit. În 1968 o avut loc întâlnirea de zece ani de la terminarea 
facultăţii. În anuarul ăla figuram şi eu, că pe mine m-o' exmatriculat numa’ înaintea 
examenului de stat, la sfârşit. Şi ei întotdeauna m-au chemat şi pe mine, şi am fost primit 
cu multă bucurie, cu satisfacţie, dar eu am rămas rezervat. În sfârşit, m-au chemat şi la 
15 ani, şi atunci s-a întâmplat un lucru foarte interesant. V-am spus că prodecanul 
facultăţii de la început era un evreu, Ausländer. Şi cum stăteam noi la masă, o venit la 
fiecare din noi şi dădea mâna. A venit la mine şi când mi-o întins mâna... „Dom/le 
coleg, ne bucurăm că ne întâlnim.” Ne trata acum, chipurile, cum că suntem toţi 
profesori. Şi când a venit la mine şi mi-o întins mâna, zic : „Toată cinstea şi consideraţia, 
domnule profesor”. Da’ el zâmbind: „Da' pentru ce, dragul meu, că nu-mi aduc aminte 
să-ţi fi făcut niciun bine”. „Dar nici rău nu mi-aţi făcut, domnule profesor.” Şi-am plecat 
la un dans, invitat de o colegă. Nu ne-am învârtit de două ori că vine, ne opreşte din dans 
şi zice către ea: „Stai, dragă, că ăsta mi-a aruncat nişte cuvinte şi nu ştiu de unde să le 
iau, ce să înţeleg din ele. Iartă-mă un pic”. Şi m-o luat de după cap şi m-o scos afară. 
Eram în parcul din Cluj, la restaurantul ăla de-acolo. Şi zice: „Pentru ce mi-ai spus, 
dragul meu, că «Da” nici rău nu mi-aţi făcut, domnule profesor» ? ”. „Domnule profesor, 
aduce-v-aţi aminte că în 1958 au fost exmatriculaţi doi studenţi : eu şi încă unul, Bărcan 
Gheorghe ? ” „Ooo, mi-aduc aminte ! ” „Şi dumneavoastră, pentru a nu semna procesul 

verbal de exmatriculare, deşi eraţi prodecan şi secretarul de partid pe facultate, v-aţi dus 
şi v-aţi internat în spital şi aţi stat câteva zile, şi v-aţi pus piciorul în ghips numa” să nu 
semnaţi procesul.” Toate astea le-am ştiut de la secretariatul universităţii... O, s-o 
bucurat grozav. „Măi, şi ce-ai mai făcut?” „N-am putut face nimic, domnule profesor, 
că am fost pe la minister şi mi s-a spus că nu am cum să termin.” „Mă, acuma prorector 
îi Groze Sever. Îl cunosc foarte bine...” Groze era secretar UTC când am fost 
exmatriculat şi o semnat că-i de acord, la fel cum făcuse şi Oliviu Gherman”, care mai 
târziu o fost profesor la Craiova şi mare senator PSD, care era preşedintele Asociaţiei 
Studenţilor atunci. „Lasă, că el e prorector, şi gândeşte altfel acum, şi rector e un fost 
coleg de al tău, cu un an mai mic, Rus loan.” „O, îl cunosc bine pe Ion.” „Nu te duci 
la Alba, vii mâine dimineaţă la mine şi mergem împreună la el.” 

Şi ați reuşit să vă rezolvaţi situația ? 

Să vă spun... M-am dus la el, într-adevăr, foarte cumsecade, m-o primit cum nu mă 
aşteptam de frumos, cu „dom'le coleg”, cu „tu”, ca-ntre colegi, aşa. Şi zice: „Măi, uite 
ce faci ! Eu îs de acord să te lăsăm să îţi susţii examenul de stat, da” trebuie să-mi aduci 
de unde lucrezi o adeverinţă, numai atâta să-ţi scrie: «suntem de acord să-şi încheie 
studiile». Nu trebuie să scrie altceva”. Eu între timp lucram ca proiectant la o fabrică de 
aicea, da” aparţineam de Braşov, şi proiectam instalaţii de acţionări şi automatizări 
electrice. Am venit aici şi îi spun inginerului Cosma loan, care era mai tânăr decât mine 
cu vreo trei ani: „Dom'le, ştii că n-am încheiată situaţia studiilor, dar am rezolvat la 
Cluj. Dacă duc o adeverinţă că sunteţi de acord, mă lasă să-mi termin studiile”. Zice: 
„Ooo, dar trebuie să ceri voie de la Securitate”. M-am revoltat: „Dar cum, dom'le, da’ 
de ce să mă duc la Securitate, că eu nu-s angajatul lor, eu-s angajat aici”. N-o vrut să-mi 
dea, eu am insistat, da’ n-o vrut să-mi dea nicicum, că să mă duc... Da’ eu nu m-am dus 
la Securitate că ştiam că îmi cereau servicii în schimb, ceea ce nu eram de acord 
nicicum. 

În sfârşit, n-am terminat facultatea, dar lucram în acord şi câştigam destul de bine. 
Între timp am avut înc-o fetiţă. Fetele au învăţat foarte bine, pentru că le spuneam: 
„Măi, în mine nu puteţi avea nicio protecţie, decât prin voi înşivă, pentru că eu am 
anumite probleme...”. Nu le-am spus ce păţisem. Până când odată n-am avut încotro, că 
fetiţa cea mare o fost propusă de şefa pionierilor de la ea din şcoală să plece într-o tabără 
în Anglia. Ştia bine limba engleză, avea costum naţional, cânta frumos... na. Nu o lasă, 
că nu era nici soţia membră de partid, cu atât mai puţin io... Fetiţa o început să plângă: 
„Da', tata, spune-mi de ce, dacă dumneata eşti aşa de apreciat, de ce nu eşti membru de 


28. Sever Groze, decan al Facultăţii de Matematică, Fizică şi Chimie (1964-1966, 1968-1972), şi 
prodecan al Facultăţii de Matematică din cadrul Universităţii „Babeş-Bolyai” din Cluj-Napoca 
(1976-1980). http : //www.cs.ubbcluj.ro/www/index.php ? module =pagemaster&PAGE_user_ 
op =view_page&PAGE_id=71&MMN position = 245 : 245, accesat la 28 septembrie 2008. 

29. Oliviu Gherman, senator FSN (1990-1992), FDSN (1992-1996), PDSR (1996-2000, 2000-2004), 
preşedinte al FDSN (1992-1996), preşedinte al Senatului (1992-1996). http : //ro. wikipedia. 
org/wiki/Oliviu_Gherman, accesat la 3 august 2009. 

30. loan Rus, prodecan al Facultăţii de Matematică din cadrul Universităţii „Babeş-Bolyai” din 

brie 2008. 

partid, că uite acum zice că nu-i nici tata, nu e nici mama membru de partid”. Că la 
sfârşitul fiecărui an de serviciu ne dădea calificative de activitate şi la mine scria 
totdeauna „foarte bine” la activitate. La activitatea politică trăgea linie, dar profesional 
n-avea’ ce-mi face... Şi eu le arătam fetiţelor, să le încurajez : „Uite, io am foarte bine 
totdeauna, şi voi trebuie să aveţi numa” foarte bine ! ”. Şi atunci n-am avut încotro şi o 
trebuit să-i spun: „Măi Cătălina, uite dragă, eu am fost deţinut politic...”. Uite aşa, şi 
i-am povestit. Şi aşa o piatră de pe suflet mi s-o dus când am auzit: „Da”, tata, nu numa’ 
că nu-s supărată, da-s chiar mândră pentru treaba asta”. În sfârşit, nu s-o dus, o făcut 
facultate, o fost şefă de promoţie şi cealaltă o făcut facultatea şi eu am fost în privinţa 
asta foarte mulţumit. 

Cum aţi privit evenimentele din decembrie 1989 ? 

În 1989, în august, am ieşit la pensie. Terminase şi cea mică facultatea la Automatizări 
şi Calculatoare, cea mare o făcut Mecanică Fină tot în Timişoara, au fost repartizate 
foarte bine, iar după Revoluţie au plecat în Canada. Întâi a plecat cea mică: o prins 
evenimentele din 13-15 iunie la lacul Balaton, era în concediu, şi când o văzut ce-i în 
România o spus: „Gata, eu nu mai stau ! ”. Şi o rămas în Budapesta, nu cunoşte” niciun 
cuvânt în limba maghiară, dar ştia foarte bine engleza şi la vreo lună jumate şi-o găsit 
serviciu la cea mai mare firmă de import-export din Budapesta, care avea legătură 
directă cu Londra, şi o' pus-o secretară. 

A avut avantajul că ştia engleza. 

Da. Şi a fost grozav de bine apreciată şi îmi spunea: „Tata, am făcut cerere de 
emigrare în Statele Unite, în Canada, în Australia şi în Africa de Sud”. Şi am zis: „Măi, 
Liliana, da” de ce, că poate totuşi o să fie mai bine”. „Tata, nu vă ajunge suferinţa 
dumneavoastră? N-aţi plătit cu destulă suferinţă, vreţi să ne vedeţi şi pe noi aşa?” 
„Bine, mă, dacă voi aşa credeţi.” I-o' aprobat şi s-o dus în Canada, iar la un an de zile 
s-o dus şi cea mare, şi se fac 17 ani de când sunt plecate... Iar dacă au plecat, noi ne-am 
mulţumit să trăim ca nişte pensionari. 

Vă mai gândiţi la anii petrecuţi în închisoare ? 

Da, că am avut probleme de sănătate... Ţin minte ce m-a şocat, când m-am dus odată 
în Cluj, la Institutul Inimii, şi medicul de acolo, conferenţiar, nu ştiu de unde a aflat că 
am fost deţinut politic şi m-a întrebat odată când am fost numa’ noi doi în cabinet: 
„Domnu” Mitrofan, ce-aţi câştigat pentru că aţi suferit atâta timp în închisorile comu- 
niste ? ”. Dar eu m-am înseninat aşa la faţă: „Domnule profesor, un lucru extraordinar 
am realizat, că am prevăzut cu 50 de ani mai înainte: comunismul nu-i de neamul 
românesc şi comunismul nu poate dăinui în România. Asta-i o satisfacţie pe care nu şi-o 
poate imagina nimeni. Aveam satisfacția asta, că am prevăzut cu 50 de ani înainte, chiar 
dacă am suferit”. 

Nu v-aţi implicat în politică după Revoluţie ? 

De 17 ani sunt preşedintele Asociaţiei” din Alba şi cred eu că am realizat lucruri 
frumoase. Am scos şi cartea asta*?, am ridicat şase monumente memoriale la Cugir, la 


31. Asociaţia Foştilor Deținuți Politici din România. 
32. Asociaţia Foştilor Deținuți Politici din România, Filiala Alba, Noi nu am avut tinerețe. Cronica 
rezistenţei anticomuniste, 1945-1989, Alba Iulia, 2001. 

Ocna Mureş, la Sebeş, la Uioara de Sus, la Alba Iulia. În Galda de Sus am ridicat prima 
troiță în memoria a doi luptători care au murit luptând cu arma în mână împotriva 
Securităţii. Chiar în faţa casei unde au fost omorâţi, acolo am ridicat o troiță şi avem 
satisfacția asta... 

Eu vă mulțumesc mult ! 

Sănătate ! 


Pr. Teodor Stănescu 


S-a născut la 31 ianuarie 1928 în Bucureşti. Naţionalitatea: română. Religia: 
ortodoxă. Studii: Academia de Înalte Studii Comerciale şi Industriale - neterminată. 
Profesia : analist programator. A fost arestat la 9 mai 1949 şi condamnat la 8 ani de 
închisoare corecțională. A executat pedeapsa în închisorile Rahova, Jilava, Piteşti, Gherla, 
Malmaison şi Braşov. A fost eliberat la 30 aprilie 1957. La data interviului locuia în 
Aiud. Interviu realizat de Alin Mureşan la 12 august 2008. Transcrierea şi tehnoredac- 
tarea interviului - Constantin Petre. Editarea - Alin Mureşan. Interviul se află în 
AIO-IICCMER, având cota 167. 


Părinte, vă rog să vă prezentaţi în câteva cuvinte, pe dumneavoastră şi familia. 

Sunt Teodor Stănescu (nume de călugăr tot Teodor) şi m-am născut în Bucureşti, 
într-o familie de bucureşteni din moşi strămoşi. Taică-meu a fost de meserie tâmplar. Noi 
am fost şapte copii acasă : cinci băieţi şi două fete, şi ca să ne poată ţine pe toţi în şcoală, 
noi a trebuit să lucrăm cot la cot cu dumnealui în atelier, în aşa fel încât am învăţat foarte 
bine meseria de tâmplar. Provin dintr-o familie profund creştină. Taică-meu a fost 40-50 de 
ani epitrop al bisericii Mătăsari din Bucureşti. El a fost veteran al Primului, dar şi al 
celui de-al Doilea Război Mondial. Maică-mea a decedat în '45 la etatea de 46 de ani. 
Ea s-a născut în Ialomiţa, comuna Mihai Viteazu, dar strămoşii sunt ardeleni. Bunică-meu 
din partea lui maică-mea a fost din Codlea şi a făcut gimnaziul la Braşov, dar din cauza 
prigoanei austro-ungare, pe motive politice, a trebuit să fugă din Ardeal şi s-a stabilit în 
Bărăgan, în comuna Mihai Viteazu. A fost un profund luptător pentru credinţa în 
Dumnezeu, dragoste de neam şi ţară. A căutat să ridice satul din punct de vedere cultural 
şi material. Atunci când s-a sunat mobilizarea în '916, a ridicat tot tineretul satului şi a 
plecat la oaste şi a murit pe câmpul de luptă, conducând o companie. De aicea probabil 
că se trage şi activitatea mea, să zicem revoluţionară, pentru Neam, Ţară şi mai ales 
Credinţă. Acum, după '89, am aflat de la fraţii mai mari că părinţii mei făceau parte din 
„Oastea Domnului”. 

Ce studii aţi apucat să faceţi până să intraţi în închisoare ? 

Am urmat Liceul Comercial. L-am terminat în '47, cu ultimele diplome de bacalaureat 
pe care scria Liceul Comercial „Regele Mihai I”, pentru că după 30 decembrie '47 liceul 
a fost desfiinţat. În timpul războiului, Antonescu n-a mai editat manuale, în aşa fel încât 
trebuia să învăţăm pe notițe şi pe manuale vechi cumpărate de la cei dinaintea noastră. 
Am avut parte de nişte profesori excepţionali. 

Apoi am fost arestat în noaptea de 8 spre 9 mai 1949 ca student în anul al II-lea la 
Academia de Înalte Studii Comerciale şi Industriale, viitorul ASE. 


Care a fost motivul arestării ? 

Activitate în Frăţiile de Cruce. În Mişcarea Legionară oamenii nu se înscriau, ci erau 
cooptați. Eu am fost cooptat în Frăţiile de Cruce în '45. Cunoşteam Mişcarea Legionară 
încă din '40, pentru că unul din fraţii mei mai mari a făcut liceul la „Mihai Viteazu” şi, 
în '40, grupul din care făcea el parte a fost de gardă la Casa Verde!, la mormântul lui 
Moţa şi Marin. O săptămână trebuia să facă de gardă acolo fiecare grup şi m-a luat şi pe 
mine frate-meu cel mare şi am stat o săptămână la Casa Verde, în jurul Crăciunului şi am 
făcut de gardă. Deci, dinainte de a fi cooptat în Frăţiile de Cruce, eu deja cunoşteam 
multe lucruri despre Mişcarea Legionară şi despre Frăţiile de Cruce. Şi am activat până 
în '47, dar şi după aceea, chiar dacă ceva mai puţin... 

Dumneavoastră aţi fost arestat împreună cu colegii din liceu sau cu cei din facultate ? 

Grupul 76 FDC era condus de Mircea Dumitrescu?. El era coleg de clasă cu fratele 
meu, mai mare cu doi ani, şi din grupul acesta am fost arestaţi 18 tineri. 

Cine mai făcea parte din acest grup ? 

A fost Mircea Dumitrescu, îl cunoscusem pe Cornel Popovici” (care era nepotul lui 
Vasile Iaşinschi*), dar el a fost exclus din grupul nostru pentru că avea anumite greşeli. 
El a făcut parte din grupul lui Paul Caravia, şi au fost arestaţi şi ei. Au mai fost Sandu 
Ludu$, Adrian Băcilă”... 


m 


Casa Verde era sediul Mişcării Legionare. 

2. Mircea Dumitrescu, născut la 4 iulie 1927 în Buftea, Ilfov. A fost arestat la 9 noiembrie 1948 
şi condamnat la 15 ani de muncă silnică. A executat pedeapsa în închisorile Piteşti, Târgu 
Ocna, Jilava şi Aiud. A fost eliberat la 5 octombrie 1963, cu domiciliu obligatoriu în Valea 
Călmățui, Brăila. Informaţii din fişa matricolă penală din AANP. 

3. Cornel Popovici, născut la 15 septembrie 1928 în Piatra Neamţ, judeţul Neamţ. A fost arestat 
la 26 iunie 1949 ca student în anul I la Facultatea de Litere şi Filosofie şi condamnat la 3 ani 
de închisoare corecțională. A executat pedeapsa în închisorile Piteşti, Gherla, Poarta Albă şi 
Galeşu. A fost torturat în Piteşti în ianuarie-februarie 1950, după care a devenit agresor în 
Piteşti şi Gherla. A fost reţinut pentru cercetări după expirarea pedepsei în 1952 şi a fost 
implicat în procesul „Ţurcanu Eugen şi alţii”. A fost executat la 17 decembrie 1954 la Jilava. 
Alin Mureşan, op. cit., p. 185; fişele matricole penale din AANP. 

4. Vasile Iaşinschi (1892-1978). Farmacist, comandant legionar. Fost ministru al Muncii, Sănătăţii 
şi Ocrotirilor Sociale în al doilea guvern Ion Antonescu. A plecat în exil după 1941 şi a fost 
închis în lagărele din Berkenbriick şi Buchenwald. Fost ministru de Interne şi al Muncii în 
Guvernul legionar de la Viena (decembrie 1944 - mai 1945). Adjunctul lui Horia Sima în exil. 
A murit la 3 noiembrie 1978. http ://ro. wikipedia. org/wiki/Vasile_lasinschi, accesat la 30 ia- 
nuarie 2009 ; Nicolae Hristu, Octavian Daniel, Alexandru Mircea, Intelectualii şi Mişcarea 
Legionară, Editura Fundaţiei Culturale „Buna Vestire”, Bucureşti, 2000, pp. 154-155. 

5. Paul Caravia, născut la 8 septembrie 1927 în Bucureşti. A fost arestat la 17 mai 1949 ca 
student în anul II la Facultatea de Litere şi Filosofie şi condamnat la 8 ani de închisoare 
corecțională. A executat pedeapsa în închisorile Rahova, Jilava, Uranus, Gherla şi Văcăreşti. 
A fost eliberat la 11 februarie 1956. După 1989 a lucrat ca cercetător în cadrul Institutului 
Naţional pentru Studiul Totalitarismului şi a publicat mai multe cărţi. Alin Mureşan, op. cit., 
pp. 118-119; fişa matricolă penală din AANP. 

6. Alexandru Ludu, născut la 15 mai 1928 în Bucureşti. A fost arestat la 9 noiembrie 1948 şi 

condamnat la 8 ani de închisoare corecțională. A executat pedeapsa în închisorile Jilava, 

Piteşti, Gherla şi Aiud. A murit în detenţie la 17 decembrie 1952. Informaţii din fişa matricolă 

penală din AANP. 

Cum se face că aţi fost arestat abia în 1949 ? 


Vedeţi, activitatea Frăţiilor de Cruce nu era cunoscută nici de SSI (Serviciul Secret 
de Informaţii - n.n.) de pe vremea lui Antonescu şi nici de Securitatea comunistă. 


Vă referiţi la activitatea grupului dumneavoastră ? 

Da, grupul 76. Vedeţi, atuncea când Horia Sima a deschis porţile Mişcării Legionare, 
inclusiv ale Frăţiilor de Cruce, şeful grupului 76 din Bucureşti era avocatul şi doctorul 
în drept Gheorghe Antonescu, care nu a primit pe niciun aşa-zis septembrist, oameni 
care doreau atuncea să intre în Mişcarea Legionară. Pentru că în Frăţiile de Cruce nu te 
înscriai, erai cooptat, şi trebuia să-ţi fie analizată un timp îndelungat activitatea din punct 
de vedere religios (spovedit, împărtăşit, mers la biserică), din punct de vedere patriotic, 
din punct de vedere al pregătirii scolastice... Trebuia să fii un elev bun, silitor la învă- 
ţătură. Fac o mică paranteză : Eugen Cristescu, şeful Siguranţei Statului sub Antonescu, 
a dat dispoziţie după '41 să fie arestaţi toţi membrii Frăţiilor de Cruce din Bucureşti şi 
chestorii au venit şi i-au spus că au căutat şi n-au găsit niciun frate de cruce. Şi atuncea 
Eugen Cristescu a spus: „Arestaţi pe toţi premianţii ! ”. Asta ca exemplu de cine făcea 
parte din Frăţiile de Cruce... 

Deci noi nu eram cunoscuţi de Securitate. Am făcut parte din Frăţiile de Cruce aripa 
Radu Mironovici” - Alexandru Popşor!”, deci aripa aşa-zis codrenistă, care nu era cunos- 
cută. Ceilalţi, care au făcut parte din aripa simistă, au fost arestaţi în '48. Noi nu eram 
cunoscuţi de Securitate, tocmai din cauza aceasta, că n-au fost admişi în Frăţiile de 
Cruce cei care erau atraşi de festivism şi nu de trăirea intensă a credinţei şi a patrio- 
tismului. 


Şi atunci cum se face că aţi fost arestaţi ? 

Întâmplător. Mircea Dumitrescu împreună cu Sandu Ludu, Dumnezeu să-i ierte pe 
amândoi, au fost arestaţi întâmplător, mi se pare că într-o călătorie cu trenu’ spre Craiova 
sau de la Craiova încoace”. Sandu Ludu nu a mai putut rezista şi i-a spus lui Mircea 


7. Adrian Băcilă, născut la 17 februarie 1925 în Bucureşti. A fost arestat la 7 mai 1949 ca student 
în anul II la Facultatea de Litere şi Filosofie şi condamnat la 10 ani de închisoare corecțională. 
A executat pedeapsa în închisorile Piteşti, Gherla, Aiud şi Jilava. La expirarea pedepsei a fost 
internat administrativ pentru 60 de luni. A executat pedeapsa la Culmea şi Periprava. A fost 
eliberat la 5 mai 1964. Informaţii din fişa matricolă penală din AANP. 

8. Gheorghe Antonescu, născut la 6 mai 1922 în Bucureşti. A fost arestat la 23 iulie 1949 şi 
condamnat la 8 ani de închisoare corecțională, pedeapsă redusă ulterior la 7 ani de închisoare 
corecțională. A executat pedeapsa în închisorile Jilava şi Aiud. A fost eliberat la 3 iulie 1956. 
A fost rearestat la 20 august 1958 şi internat administrativ pentru 36 de luni. A executat 
pedeapsa la Culmea şi Periprava. A fost eliberat la 20 iulie 1961. Informaţii din fişele matricole 
penale din AANP. 

9. Radu Mironovici (1899-1979). Unul din întemeietorii Mişcării Legionare. A fost arestat la 
21 mai 1948 şi condamnat la 25 de ani de muncă silnică. A executat pedeapsa în închisorile 
Aiud, Jilava şi Timişoara. A fost eliberat la 1 august 1964. Nicolae Hristu et al., op. cit., 
p. 193; fişa matricolă penală din AANP. 

10. Alexandru Popşor, născut la 29 ianuarie 1916 în Ormeniş, Mureş. A fost arestat la 21 mai 1948 
şi condamnat la 15 ani de muncă silnică. A executat pedeapsa în închisorile Aiud, Baia Sprie, 
Cluj-tribunal şi Jilava. A fost eliberat la 17 mai 1963. Informaţii din fişa matricolă penală din 
AANP. 

Dumitrescu că el nu mai poate rezista... Sandu, săracu', suferea de Basedow! şi din 
cauza asta n-a mai putut şi ne-a divulgat. 


Dar ei au fost arestaţi din pură întâmplare ? 

Din întâmplare, da. Nu mai ţin minte, nu m-a’ interesat amănuntele acestea. Eu 
atuncea când am fost arestat eram şi student, şi salariat. În anul de foamete '47, când am 
terminat liceul, am fost angajat la cazierul judiciar, care funcţiona în cadrul Ministerului 
de Justiţie, în Tribunalul mare. 


Ce lucraţi acolo ? 
La dactiloscopie. Eram ajutor dactiloscop. Am învăţat şi meseria de dactiloscopie. 


Şi de unde aţi fost arestat ? 
De acasă. A venit Securitatea noaptea, a făcut percheziţie, a dat casa peste cap şi: 
„Hai să vii să dai o declaraţie ! ”. Şi declaraţia am dat-o opt ani (zâmbeşte - n.n.). 


Vă aşteptaţi la arestare sau a fost o surpriză ? 

Când au fost aduşi de la Craiova Mircea Dumitrescu sau Sandu Ludu s-au făcut că se 
leagă la pantof şi i-au şoptit şoferului adresa, ca să spună că sunt arestaţi, în aşa fel încât 
în ajunul arestării am primit mesaj că în noaptea respectivă este bine să nu dorm acasă. 
Colegul şi şeful meu, Pometcu Marcel!?, nu a fost acasă şi nu a fost arestat. A fost arestat 
şi condamnat ulterior... 

Deci mă aşteptam, dar nu credeam că va fi aşa de repede, imediat. Am vrut să nu 
dorm acasă, să mă duc să dorm la frate-meu, în Bucureştii Noi, da? am fost acolo, nu 
mi-a plăcut cum am fost primit şi am venit acasă. 

Unde aţi fost dus prima dată după arestare ? 

Prima dată la Rahova. 

Acolo a avut loc şi ancheta ? 

Da. A fost o anchetă dură, foarte dură, cu bătăi, cu schingiuiri... Am declarat numai 
pe cei care erau deja arestaţi. Lui Marcel Pometcu nu i-am divulgat adresa şi nu l-au 
găsit. Îi aranjase frate-meu cel mare să lucreze la un şantier de îmbunătăţiri funciare. 
De-abia la Piteşti a trebuit să-l spun şi l-au arestat pe el şi pe un alt camarad, Dumitru 
Simion”. Pe ei doi nu i-am declarat, doar pe toţi ceilalţi. Am recunoscut declaraţiile care 
deja erau recoltate de Securitate. 


Cât timp a durat ancheta la Rahova ? 

Păi câteva luni de zile. Cam prin iulie am ajuns la Jilava... deci vreo două-trei luni. 
La Jilava am fost încarcerat în camerele 9-12, dar pentru că aveau nevoie de tâmplari, 
m-am declarat tâmplar şi tot timpul am lucrat la atelierul de tâmplărie. Eram scoşi 


11. Boala lui Basedow-Graves este o afecţiune produsă prin funcţia excesivă a glandei tiroide. 

12. Marin „Marcel” Pometcu, născut la 25 noiembrie 1928 în Bucureşti. A fost arestat la 24 sep- 
tembrie 1951 şi condamnat la 15 ani de muncă silnică, pedeapsă redusă ulterior la 10 ani de 
muncă silnică. A executat pedeapsa în închisorile Jilava, Baia Sprie, Nistru, Gherla şi Aiud. 
La expirarea pedepsei, a fost internat administrativ pentru 36 de luni. A executat pedeapsa la 
Galaţi şi Periprava. A fost eliberat la 6 mai 1964. Informaţii din fişele matricole penale din AANP. 

13. Probabil Dumitru Simion, născut la 7 septembrie 1930 în Bucureşti. A fost arestat la 27 mai 
1954 şi condamnat la 15 ani de muncă silnică. A executat pedeapsa în închisorile Jilava şi Aiud. 
Nu deţinem informaţii despre data eliberării. Informaţii din fişa matricolă penală din AANP. 

dimineaţa înainte de număr, înainte de ora 6, şi introduşi în celule după număr, adică 
după ora 6 seara, tocmai ca să stăm cât mai puţin în infernul din camere. 


Cum aţi putea descrie aceste camere ? 

Camerele 9-12 erau în Reduit, una lângă alta. Se trecea printr-o ogivă dintr-una-n 
alta. Aveau ca dimensiuni cinci metri lăţime şi şase-şapte metri lungime. Într-o cameră 
de-asta am stat 80 de oameni. Era un adevărat infern acolo. Mâncarea era foarte proastă, 
bineînţeles, dar la ateliere aveam mâncare la discreţie şi pâinea ca la celulă. Seara toţi 
plecam cu gamelele pline şi le dădeam camarazilor din celulă. Aicea era împărţită mân- 
carea la cei tineri, ca Romică Teodoru!%, care era elev. 

Fortul 13 Jilava avea două funcțiuni în cadrul Securităţii : o funcţiune era aceea de 
depozit al Securităţii şi al Ministerului de Interne - după ce se termina ancheta, arestaţii 
erau depuşi la Jilava - şi de închisoare propriu-zisă. Când ni s-a terminat ancheta ne-a” 
trimes la Jilava şi când a ajuns dosarul la tribunal, pe data de 15 decembrie '49, am fost 
luaţi şi duşi la închisoarea militară Uranus. Acolo era raiul pe pământ. Era mâncare 
bună, aveam dreptul la pachet de-acasă şi la vorbitor... Singurul vorbitor pe care l-am 
avut în opt ani. 


Procesul când s-a judecat ? 
Procesul s-a judecat pe 29 şi 30 decembrie, iar sentinţa s-a dat pe 3 ianuarie '50. 


A fost secret sau public ? 

Nu, au permis accesul familiei. Familia a avut voie să intre şi martorii, bineînţeles. 
Da. Pe data de 3 ianuarie ni s-a citit sentinţa de condamnare. Mircea Dumitrescu a avut 
15 ani, 10 ani Băcilă şi 8 ani am avut eu. Ceilalţi au avut condamnări mai mici. 

Pe urmă, după proces, pe 6 ianuarie am fost readuşi la Jilava, dar de data asta încar- 
ceraţi la camera 6 Reduit. Camera aceasta avea tot lăţimea de cinci metri, da’ lungimea 
de vreo 12... nu ştiu dacă avea 15 metri. În această cameră am stat 217 oameni. Afară 
era un ger de crăpau pietrele şi noi stăteam din cauza căldurii animale în chiloţi şi maieu. 
Cei care au ajuns în această cameră vara, în '50, spun că au ajuns la 240 de oameni. 
Zilnic se scoteau pe pătură doi-trei-patru leşinaţi şi decedați. Lipsă de aer cumplită şi 
foamete şi mizerie... 

Şi cât v-au mai ţinut acolo ? 

Am stat până în martie-aprilie, când tot lotu’ nostru a fost dus la Piteşti. Vedeţi, cei 
de la atelier au intervenit ca să fiu luat de la camera 6-Reduit şi dus la atelier. Dar eu — 
aşa a vrut Dumnezeu - am spus că nu mă despart de camarazii mei, şi-n felul acesta am 
ajuns la Piteşti. 

Cu cine aţi mai fost dus la Piteşti ? 

Am fost cu Sandu Ludu, cu Mircea Dumitrescu, cu Adrian Băcilă, toţi... Nu mai 
mi-aduc aminte acuma de ceilalţi. Toți am fost împărţiţi în două : Piteşti şi Târgşor, unde 
s-au dus elevii. 

Şi la Piteşti unde aţi fost băgaţi ? 


14. Probabil Romulus „Romică” Teodoru, născut la 8 februarie 1931 în Bucureşti. A fost arestat 
ca elev la 7 mai 1949 şi condamnat la 3 ani de închisoare corecțională. A executat pedeapsa în 
închisorile Târgşor, Peninsula, Poarta Albă şi Galeşu. A fost eliberat la 27 aprilie 1953. 
Informaţii din fişa matricolă penală din AANP. 

La Piteşti am fost încarcerați la subsol. Nu mai ţin minte numărul camerei, da’ acolo 
în camera respectivă erau şi deținuți care trecuseră prin „reeducare”. Noi nu ştiam 
nimica de ceea ce s-a întâmplat la Piteşti. 


Nu circulau zvonuri în Jilava ? 

Nimica. Nimeni nu ştia nimica. Era doar la începutul masacrului de la Piteşti. În aşa 
fel încât am fost luaţi prin surprindere. Cei care trecuseră prin demascări aveau rolul să 
se dea drept legionari, să facă şedinţe şi aşa mai departe, ca să ne tragă de limbă, să ne 
determine să ne dezvăluim sufletele... 

Mai ţineţi minte cine era printre ei ? 

Mi-am impus ca să uit şi am uitat tot. Ţin minte doar atâta, că pe mine m-a tras de 
limbă un student de la Medicină din Cluj, care p-ormă m-a torturat şi m-a bătut, m-a 
pisat câteva săptămâni în regiunea lombară. O să vă dau radiografia de bazin în care se 
vede că osul pubian stâng s-a umflat şi dacă mă mai ţinea mult aşa puteam să mor... 

l-aţi uitat numele sau nu vreţi să-l spuneţi ? 

Nu, nu mai mi-aduc aminte. Nu mai mi-aduc aduc aminte... Mi-am impus să uit 
şi-am uitat tot. Da... Socotesc Piteştiul ca un coşmar şi din cauza aceasta coşmarurile 
cauţi să le uiţi. 

Şi m-au tras de limbă şi le-am spus... Pe ei îi interesa” ’ceia pe care i-am salvat de la 
anchetă. Şi am vorbit despre Pometcu Marcel şi Simion Dumitru, elev la Liceul Co- 
mercial, care, în baza declaraţiilor date de mine la Piteşti, au fost arestaţi şi condamnaţi. 
Da' nu m-am întâlnit cu ei în închisoare, nici cu Marcel Pometcu, nici cu Dumitru 
Simion. 

Nici după aceea, în libertate ? 

Acv’ în libertate, da. În libertate sunt în relaţii bune cu Dumitru Simion. Marcel a 
murit. Simion a fost arestat după un an şi nu ştiu dacă a trecut prin Piteşti, nu l-am 
întrebat. Nu cred să fi trecut prin Piteşti... Nici Marcel n-a trecut prin Piteşti. 

Ce s-a întâmplat la Piteşti în cameră în acea perioadă ? 

Deci după ce ne-au tras mult de limbă, cât timp am fost la subsol, a venit acea 
caravană medicală şi ne-a făcut radioscopiile. Mircea Dumitrescu era grav bolnav de 
plămâni, avea TBC, în aşa fel încât a scăpat de iadu' de la Piteşti, că a fost dus la Târgu 
Ocna. Noi toţi ceilalţi am trecut prin iad... Aicea la subsol a fost nu numai lotul nostru, 
au mai fost şi alte loturi. A fost între noi şi Alexandru Ghica”, prinţul Ghica, student în: 
ultimul an la Medicina din Bucureşti. Cum să spun? Ne-am manifestat în mod liber. A 
fost ca un fel de descătuşare sufletească, ca între fraţi, ca între prieteni. Şi din cauza asta 
şi-au recoltat din plin ceea ce a făcut baza demascărilor ulterioare. 

După ce s-a terminat treaba asta la subsol, am fost luaţi de acolo şi duşi la parter, mi 
se pare, într-o cameră mare, unde jumătate din cameră avea paturi de fier şi cealaltă 
jumătate saltele pe ciment. Noi am fost aşezaţi pe saltelele de pe ciment. Aicea am stat... 
nu ştiu, vreo zi, două, trei, până a intrat Ţurcanu vijelios în cameră şi ne-a ţinut un 


15. Alexandru A. Ghica, născut la 25 decembrie 1924 în Bucureşti. A fost arestat la 28 octombrie 
1948 ca student în anul VI la Facultatea de Medicină şi condamnat la 15 ani de muncă silnică, 
pedeapsă redusă ulterior la 13 ani. A executat pedeapsa în închisorile Jilava, Piteşti, Gherla, 
Baia Sprie şi Dej. A fost eliberat la 24 octombrie 1961. Informaţii din fişa matricolă penală din 
AANP. 

discurs: „Bandiţilor, din cauza voastră noi toți suntem în închisoare şi din cauza voastră 
nu ne dă drumu”. Trebuie să vă schimbaţi! Aţi fost minţiţi...”. Şi bâzdâgănii de genu’ 
ăsta. Şi a început un masacru... Timp de câteva oare ne-au bătut, ne-au umplut de 
sânge... Pă jos era numai sânge... Apoi am fost puşi să stăm în poziţii obligatorii, ne 
obligau să mergem în şir indian şi cu hainele noastre să frecăm cimentu', care era ca o 
oglindă... Şi când treceam prin dreptul celui care m-a tras de limbă, studentul de la Cluj, 
ăsta mă pisa cu bocancu”. 


Cine era şef acolo ? 

Şef de colectiv era Mărtinuş Alexandru!'S, împreună cu unv’ sau alţi doi. Ei deja 
notaseră pe hârtie de sac de ciment ceea ce le spusese studentul de la Cluj. Cum să 
spun? Am căutat să acopăr, dar n-a fost posibil, că m-au torturat mult, mult, mult de tot, 
şi pe urmă m-au trimes sus la camera unde era amenajat să se scrie declaraţiile. Am dat 
declaraţiile, pe urmă a început demascarea interioară : să îţi baţi joc de familie, de 
religie, de toate lucrurile acestea. Prin faptul că eram fiu de tâmplar, prin faptul că am 
fost mulţi copii acasă, eu am beneficiat oarecum de lucrurile acestea, în aşa fel încât 
m-au lăsat mai domol, la un moment dat. Când am dat declaraţiile m-a” mai bătut ca să 
mai dau şi altele, dar n-am avut ce să dau şi mai m-au iertat de astea. Dar, în schimb, 
torturarea cu demascarea interioară, să-i spui pe gardienii care s-au purtat omeneşte cu 
tine... Ce gardieni omenoşi cu noi? 

Care a fost tortura cea mai îngrozitoare pe care a trebuit să o suportați ? 

Pisarea cu bocancu”. Pentru că la un moment dat când ăsta mă lovea... Vedeţi, prima 
bătaie o suporţi cum o suporţi, da” a doua bătaie peste vânătăile respective este mult mai 
dureroasă. Şi tot aşa, crescendo, atât bătăile, cât şi poziţiile incomode în care erai obligat 
să stai. Dar v-am spus, le-am uitat... Le-am uitat şi am iertat, că sunt bun creştin. Adică 
aşa mă socotesc eu, aşa doresc să fiu: bun creştin. 

În ce măsură se poate realmente, sufleteşte, ierta aşa ceva ? 

Vedeţi, iertarea îmbracă două aspecte: eu îl iert, dar el trebuie să-şi recunoască 
greşala. Eu îl iert pentru că sunt creştin şi aşa spune Mântuitorul, dar dacă el nu-şi 
recunoaşte greşala, asta este treaba lui... 


După ce aţi dat informaţiile în scris, a urmat demascarea interioară ? 

Da, da. Ce se întâmplă? Declaraţiile astea erau date la Securitate. Unii, din cauza 
torturii, au fabulat, dar majoritatea au fost obligaţi să dea declaraţii reale. N-am fost 
pregătiţi în timpul libertăţii pentru închisoare, pentru anchetă, pentru astea. Şi am 
acţionat fiecare după cum am putut. 


Cât timp aţi fost bătuţi, vi s-a cerut să vă loviți colegii de lot ? 
Nu-mi amintesc să fi fost obligat să îmi bat prietenii sau camarazii. Nu-mi amintesc. 
V-am spus: am uitat şi am vrut să uit. Am şters cu buretele tot ceea ce a fost. Am avut 


16. Alexandru Mărtinuş, născut la 31 ianuarie 1921 în Paşcani, laşi. A fost arestat la 15 mai 1948 
şi condamnat la 15 ani de închisoare. A executat pedeapsa în închisorile Suceava, Piteşti, Gherla 
şi Jilava. Unul dintre primii adepţi ai „reeducării”, informator şi unul din liderii comitetelor de 
agresori. A murit în condiţii neelucidate în 1954. Alin Mureşan, op. cit., pp. 155-156; Dorin 
Dobrincu (editor), Listele morții. Deținuți politici decedați în sistemul carceral din România 
potrivit documentelor Securităţii, 1945-1958, Polirom, Iaşi, 2008, p. 172 ; fişa matricolă penală 
din AANP. 

o perioadă de timp când am fost demonizat sau cam aşa ceva... Nu mai eram eu. Ceea 
ce scrie în cartea dumneavoastră, din declaraţiile altora... nu-mi aduc aminte să fi făcut 
lucrurile acestea, dar din moment ce le declară, se poa’ să fie adevărate. Nu ştiu. Eu nu 
mi le-amintesc. 

Demascările erau publice sau erau doar în faţa celor din comitet ? 

Demascările exterioare erau secrete, în faţa comitetului. Demascările interioare erau 
publice, ca să fie hazul la întreaga cameră. Şi să-ţi baţi joc de familie, de tine, şi aşa mai 
departe, ca să le produci hazul lor... 


Vă mai aduceţi aminte care a fost cel mai urât lucru pe care l-aţi auzit în aceste 
demascări ? 

Am auzit multe lucruri şi mi-e scârbă să le pomenesc. De exemplu, despre prinţul 
Sandu Ghica. Săracu” a fost bătut şi torturat aşa de mult pentru că avea numele acesta de 
Ghica. Şi ca să scape de tortură a început să fabuleze nişte lucruri ieşite cu totul şi cu 
totul din comun. Despre maică-sa, despre soră-sa, la Cairo, cu măgăruşi şi cu alte... (dă 
din mână a lehamite - n.n.). Dar numai fabulaţii. Şi din cauza aceasta prinţul Ghica s-a 
sinucis după '64. M-am întâlnit cu verişoarele lui la Asociaţie, şi ele locuiesc tot în 
Drumul Taberei, şi pe drum le-am spus că l-am cunoscut pe Sandu Ghica şi ele mi-au 
spus că s-a sinucis. Bănuiesc că Securitatea l-a şantajat să facă anumite lucruri împotriva 
voinţei lui, să devină informator sau nu ştiu ce, şi că dacă nu acceptă treaba asta o să 
divulge declaraţiile făcute de el la Piteşti... 


Dar demascările interioare erau şi ele trecute pe foaie la un moment dat ? 

Nu, nu. S-ar putea întâmpla, pentru anumiţi, deci ca şi Sandu Ghica, să le treacă pe 
hârtie ca să poată fi şantajaţi, în funcţie de ordinele date de Nicolschi, cu Ţurcanu şi 
ceilalţi. 

Pe cine mai ţineţi minte din acea cameră în care aţi fost bătut ? 

Am fost acolo vreo 60, dar nume nu mai mi-aduc aminte. Când eşti cu capu’ cât 
găleata... (râde - n.n.). S-ar putea să fi fost şi Cornel Pop”, nu mai ţin minte. Când eşti 
în tortură, este inhibată şi memoria. 


Dar dintre cei care au luat bătaie alături de dumneavoastră, vă mai aduceți aminte 
pe cineva ? 


Păi instinctul de conservare nu-ţi mai dă voie să-nregistrezi ce se întâmplă. Aşa, ca 
imagine, îi văd, da’ ca nume, nu. Mi se pare că acolo a fost şi Cenţi... Glodeanu Inocenţiu!S. 
Nu ştiu dacă am fost împreună. El are memorie mai bună. Eu nu-mi aduc aminte. 


17. Cornel Pop, născut la 3 septembrie 1924 în Gârbău, Cluj. A fost arestat la 5 februarie 1949 ca 
student în anul IV la Facultatea de Medicină şi condamnat la 15 ani de muncă silnică. A executat 
pedeapsa în închisorile Piteşti, Gherla, Râmnicu Sărat, Văcăreşti şi Jilava. A devenit agresor în 
Piteşti după ce a fost torturat. A fost implicat în procesul „Ţurcanu Eugen şi alţii”, condamnat 
la moarte şi executat la 17 decembrie 1954 la Jilava. Alin Mureşan, op. cit., pp. 173-174; 
Cicerone loniţoiu, Victimele terorii comuniste. Arestaţi, torturați, întemnițați, ucişi. Dicţionar. 
P. Q, Maşina de scris, Bucureşti, 2006, p. 299; fişele matricole penale din AANP. 

18. Inocenţiu Glodeanu, născut la 1 mai 1929 în Şoimuş, Mureş. A fost arestat la 23 august 1949 
ca student în anul II la Facultatea de Drept şi condamnat la 8 ani de temniţă grea. A executat 
pedeapsa în închisorile Piteşti, Gherla şi Aiud. A fost eliberat la 12 mai 1956. Informaţii din 
fişa matricolă penală din AANP. 

După cât timp v-au dus de acolo din cameră ? 
Mai ştiu eu cât? Nu mai țin minte. V-am spus, când eşti cu capul... 


Dar unde ați fost mutat vă amintiți ? 

Bănuiesc că la camera 4-Spital, nu mai mi-aduc aminte să mai fi trecut prin altă 
cameră. 

Şi pe cine ați găsit acolo ? 

I-am găsit pe făgărăşeni. Făcuseră liceul la Făgăraş, la „Negru Vodă”!?. 

Ce s-a întâmplat în camera 4-Spital ? 

E, aicea la 4-Spital, ca să ne zdruncine idealul, l-a” adus pe Dragoş Hoinic? să afirme 
că Corpul Studenţesc Legionar s-a transformat într-o agentură de spionaj american la noi 
în ţară. Eu am simţit că a căzut cerul pe capul meu. Unchiu-meu avea salonul de dans 
al satului, o cameră mare, şi acolo am organizat şi-am dat un spectacol. Şt.O. Iosif are 
o piesă de teatru, Vin zorile. Este vorba despre Ardeal. Un preot ortodox este anchetat 
de jandarmi şi în zori trebuia să fie executat. Şi în timpu” anchetei, anchetatorul îi 
propune să renunţe la ideile lui, la patriotismul lui şi să treacă de partea austro-ungarilor, 
de partea autorităţilor. La care preotul răspunde : „Cum să pun fier roşu de trădător de 
neam pe fruntea copiilor mei? ”. Şi mi-a” rămas în minte cuvintele acestea. Şi-atuncea 
când Dragoş Hoinic a spus că Corpul Studenţesc Legionar a fost transformat într-o 
agenţie de spionaj, m-am gândit: „fier rog’ de trădător de neam...”. Şi în momentul 
acela am urât Mişcarea Legionară. Băcilă Adrian era în cameră acolo la 4-Spital, 
împreună cu Voinea Octavian?!, tot sub demascări, şi m-am dus la el şi l-am întrebat dacă 
el ştia despre treburile acestea şi mi-a mărturisit că da. Şi atuncea l-am bătut pe Băcilă 
Adrian... E singurul moment pe care mi-l aduc aminte. 


L-aţi bătut fără să vi se ceară lucrul acesta ? 


Fără să mi se ceară lucrul acesta. Adică l-am bătut din convingere. Că m-a minţit. 
I-am zis: „Cum m-ai minţit ? ” (oftează adânc - n.n.). Băcilă, săracu”, era excepţional, 
cu mult superior mie şi la mulţi. Da... am făcut fapta asta mârşavă de care îmi pare 
nespus de rău. Da, şi de-atuncea eu am urât Mişcarea Legionară. 


19. Liceul „Radu Negru” Făgăraş. 

20. Dragoş Hoinic, născut la 12 ianuarie 1921 în Frasin, Suceava. Unul dintre curierii comandan- 
tului Mişcării Legionare, Horia Sima. A fost arestat la 8 mai 1948 şi condamnat la 20 de ani 
de muncă silnică. A executat pedeapsa în închisorile Malmaison, Piteşti, Gherla, Jilava, 
Văcăreşti şi Aiud. A fost implicat în procesul „Negulescu Valeriu şi alţii” şi condamnat în 
1957 la 25 de ani de muncă silnică. A fost eliberat la 1 august 1964. Cicerone Ioniţoiu, 
Victimele terorii comuniste. Arestaţi, torturați, întemnițați, ucişi. Dicţionar. H, I, J, K, L, 
Maşina de scris, Bucureşti, 2003, pp. 57-58; fişa matricolă penală din AANP. 

21. Octavian Voinea, născut la 23 aprilie 1922 în Panciu, Vrancea. A fost arestat la 15 mai 1948 
ca student în anul II la Politehnica din Bucureşti şi condamnat la 25 de ani de muncă silnică. 
A executat pedeapsa în închisorile Jilava, Piteşti, Gherla, Râmnicu Sărat şi Aiud. Torturat în 
Piteşti în 1950, a fost obligat ulterior să devină şi el agresor. A fost cercetat şi condamnat la 
moarte în procesul „Ţurcanu Eugen şi alţii”, dar i s-a comutat pedeapsa la 25 de ani de muncă 
silnică, pentru a fi folosit ca martor în procesul „Negulescu Valeriu şi alţii” din 1957. A fost 
eliberat la 1 august 1964. Alin Mureşan, op. cit., pp. 213-214; Mărturia lui Octavian Voinea 
redactată de Gheorghe Andreica, Masacrarea studenţimii române, volum editat de Gheorghe 
Andreica în regie proprie, f.e., f.l., f.a., pp. 277-278; fişa matricolă penală din AANP. 

A fost momentul în care aţi cedat, practic. 
Da, da, da. Vedeţi, am rezistat la tortura fizică, dar n-am putut rezista la tortura 
psihică. C-asta a fost o tortură din partea lui Ţurcanu. Nu m-am putut stăpâni. 


Nu v-aţi gândit nicio secundă că ceea ce spune Hoinic e o minciună din cauza 
torturilor la care a fost şi el supus ? 

Păi da? dacă l-am întrebat pe Băcilă Adrian şi mi-a spus că ştia? Atunci treaba 
aceasta era adevăr mărturisit de Hoinic şi afirmaţie confirmată de Băcilă Adrian. Am mai 
Stat de vorbă şi cu alţi studenţi trecuţi prin Piteşti, care mi-au confirmat că-ntr-adevăr 
făceau spionaj. Din momentul acela am devenit un duşman, dacă se poate spune aşa, al 
Mişcării Legionare, al lui Horia Sima, în special. 

Țurcanu a observat schimbarea dumneavoastră ? 

Păi da’ categoric, că era în văzul tuturor, nu în mod subversiv. În văzul tuturor m-am 
dus şi am făcut treaba asta. 


Nu a încercat să vorbească cu dumneavoastră în particular ? 
Nu, nu, nu. M-a lăsat să-mi văd de treabă. 


Nici alții din comitet n-au vorbit cu dumneavoastră ? 

Ei, ce rost avea ? Nu. Ne suspectam unii pe alţii. Sistem comunist : lipsa de încredere. 
Păi io l-am văzut de mai multe ori pe Ţurcanu când s-a zbârlit la Mărtinuş, care era mâna 
dreaptă a lui, şi Mărtinuş a început să tremure. Îi era teamă de el, că în permanenţă 
puteai să cazi din vârful piramidei. 

Şi treaba că gardienii tremurau în faţa lu” Ţurcanu... Regulamentul de funcţionare al 
închisorilor prevedea să le zici gardienilor „Să trăiţi ! ” şi ei erau zei. Ei, nu o dată l-am 
auzit pe Ţurcanu înjurând pe gardienii care au greşit, nu ştiu ce au făcut, au mutat 
oameni sau ştiu eu ce or mai fi făcut. Nu o dată l-am auzit pe Ţurcanu spunând: 
„Bandiţilor, nu o să muriţi când vreţi voi, o să muriţi când vreau eu”. Ţurcanu avea 
puteri nelimitate în Piteşti. Şi directorului închisorii îi era teamă de el. 

Deci n-aţi avut nicio discuţie cu Țurcanu sau cu altcineva care să vă fi dat indicaţii 
despre cum să vă purtaţi ? 

Nu, nu, nu. Nu-mi aduc aminte. Ştiu eu? Nu-mi aduc aminte să fi spus cineva să fac 
ceva... Ceea ce mi-a dat să fac a fost macheta închisorii. 

Asta s-a întâmplat mai târziu ? 

Păi în perioada parterului şi la 4-Spital. Când am ajuns la 4-Spital eu lucram la 
macheta respectivă. 

Cine şi de ce v-a cerut să faceţi această machetă ? 


Păi, după câte am înţeles io, şi la alte închisori s-a cerut să se facă o machetă de genul 
acesta. Deci era o măsură luată de minister pentru toate închisorile?. Dar această 


22. Machetele principalelor închisori au fost realizate de către deţinuţii de încredere ai Biroului 
Inspectii, la iniţiativa şefului acestuia, colonelul Tudor Sepeanu. Conform mărturiei acestuia, 
machetele îi serveau pentru a putea explica mai bine subalternilor din Bucureşti cum se lucra 
cu informatorii, dar şi pentru a stabili dispozitivul informatorilor din cadrul penitenciarelor 
Aiud, Văcăreşti, Gherla, Ocnele Mari, Craiova, Piteşti, Târgşor, Timişoara, Caransebeş, 
Târgu Ocna şi Galaţi. Arhivele Naţionale Istorice Centrale (în continuare ANIC), fond CC al 
PCR, Secţia Administrativ-Politic, dosar nr. 33/1953, f. 50. 

machetă era demontabilă, modulată în aşa fel încât să se poată lua un etaj, îl puneai 
deoparte, vedeai, şi aşa mai departe. 

Şi ați lucrat doar dumneavoastră ? 

Singur am lucrat... câteva săptămâni. 

Unde lucraţi ? 

La baie. Camera de lângă 4-Spital. 

Camera lui Țurcanu de la baie ? 

Da, da, da. Când avea nevoie Ţurcanu de camera respectivă mă lua şi mă băga la 
cameră, ca să-i dea altă întrebuințare. 

În timpul acesta mai aveau loc bătăi în 4-Spital ? 

Păi de unde pot să ştiu? Că acolo ştiai ce se întâmplă în camera ta. 

Dar cât aţi stat la 4-Spital şi făceaţi macheta, aţi mai văzut bătăi în cameră ? 

Ba da, am văzut şi bătăi. Am văzut şi torturarea lui Tavi Voinea, batjocorirea lui, 
treaba cu penisu' în gura lu’ Tavi... Teatru jucat să-i satisfacă pă ei : Leonida” , Mărtinuş, 
Ţurcanu. Aicea la 4-Spital doar Băcilă şi cu Voinea erau torturați. Şi mi se pare c-au mai 
băgat pe câţiva... Nu mai mi-aduc aminte... Câţi ani sunt? 60 de ani de atunci. 

Care a fost motivul sau pretextul pentru care îl torturau pe Voinea ? 

Păi ştiu io? Habar n-am. Nu ştiu, nu ştiu. 

Vă aduceţi aminte ce gândeaţi, ce simţeaţi în momentele în care îl vedeaţi pe Voinea 
batjocorit ? 

Îi acuzam pe cei care şi-au bătut joc de el. Da’ nu puteam să vorbesc ceva, că pe urmă 
o păţeam şi eu la fel ca el. Dar ce să-ntâmplă ? Treaba asta când au făcut-o, au pus nişte 
cearşafuri, ca să nu vedem noi ce să-ntâmpla acolo. Ăsta era un spectacol pentru ai lor. 

- Şi atunci cum se face că aţi văzut ce s-a întâmplat cu el ? 

Eu n-am văzut. Din cele povestite de ei acolo, că vorbeau, chiar dacă în şoaptă, dar 
se-auzea în cameră. Nu? Ne-am dat seama de scârboşenia care s-a întâmplat. Poate s-or 
fi întâmplat lucruri şi mai grave de ceea ce am dedus noi, dar n-am văzut. 

Ce s-a întâmplat cu dumneavoastră după 4-Spital ? 

Păi s-a terminat cu Piteştiul şi ne-a” dus la Gherla. 

Țineţi minte că la un moment dat au venit şi doi deţinuţi unguri acolo în cameră ? 

Nu, nu-mi amintesc. 

Dar pe Tache Rodas” vi-l amintiţi ? 


23. Titus Leonida, născut la 26 septembrie 1928 în Dofteana, Bacău. A fost arestat la 17 aprilie 
1949 ca student la Politehnică, pentru că înființase o organizaţie anticomunistă, şi condamnat 
la 8 ani de închisoare. A executat pedeapsa în închisorile Gherla, Piteşti, Culmea, Jilava şi Dej. 
Susţine că în urma anchetelor de la Iaşi şi Galata a înnebunit. Începând cu vara anului 1950 a 
fost folosit în Piteşti ca agresor. A fost eliberat la 29 mai 1956. Din documentele de arhivă, se 
pare că după eliberare nu a fost informator al Securităţii. Alin Mureşan, op. cit., pp. 145-146; 
ACNSAS, fond Reţea, dosar nr. 10659, passim; fişa matricolă penală din AANP. 

24. Constantin Rodas, născut la 14 noiembrie 1924 în Drăgăneşti, Prahova. A fost arestat prima dată 
în august 1944 şi închis în lagărul de la Slobozia de unde a reuşit să evadeze în septembrie 1945. 
A fost rearestat la 17 mai 1948 şi condamnat la 5 ani de închisoare corecțională. A executat 


Nu, nu. Nici nu mi-l aduc aminte. 


De la sfârşitul lui martie până în mai a mai fost un lot torturat în cameră, din care 
a făcut parte şi Tache Rodas, care spune că aţi bătut şi dumneavoastră. E interesant că 
tocmai amintirile din perioada asta le-aţi reprimat. Nu vă mai aduceţi aminte nimic din 
perioada aceasta ? 

Nu, nu. Şi îmi pare nespus de rău că nu-mi aduc aminte. Nu... 


Cum vă explicaţi că aţi uitat cu predilecție amintirile legate de perioada în care aţi 
lovit şi dumneavoastră ? 

(oftează - n.n.) Păi v-am spus adineaurea : socotesc că am fost atunci demonizat, nu 
mai eram eu. Eram altul, era altu-n mine. 


Credeţi că atunci când aţi acționat nu eraţi cu totul conştient ? 

Bănuiesc că da. Lucru” acesta foarte cinstit, foarte sincer îl spun. Nu, nu-mi aduc 
aminte. Nu neg ceea ce afirmă Rodas despre mine. Să poa’ să fi făcut lucrul acesta. Nu 
ştiu, da” eu m-am întâlnit cu Rodas de nenumărate ori. Am lucrat şi bisericuţa aceea de 
la Mislea cu el... 


La Gherla ce s-a întâmplat, aţi fost scos direct la ateliere sau aţi mai stat în cameră 
o perioadă ? 

Păi câteva zile bănuiesc că am fost la celulă. Pă urmă pă toată lumea ne-a scos în 
fabrică şi acolo erau dintre deţinuţii vechi care conduceau fabrica. Un legionar Câm- 
peanu35 conducea, şi câteva zile am lucrat ca oricare altu” şi pe-ormă m-a pus... nu mai 
ţin minte. Da’ ştiu c-am fost o perioadă de câteva luni de zile şefu” schimbului II, iar 
p-ormă m-a” băgat la carceră pentru o aberaţie. La Gherla, fabrica prevedea aşa : cel mai 
mare număr de deţinuţi era la metalurgie mecanică. Pă urmă era tâmplăria, pe urmă era 
fabrica de nasturi, din copită şi din sidef, atelierul de perii, pensule şi bidinele, vopsitorie 
şi parcă mai era câte ceva... 

Toată fabrica avea comenzi de la Armată. La tâmplărie comanda mare era de rastele 
pentru arme, dar şi alte comenzi de mai mică importanţă. Şi a venit o comandă de nu ştiu 
câte zeci de mii de lopeţi de zăpadă, din acelea curbe. Lopeţile respective erau făcute din 
două bucăţi: leafa şi coada. După ce s-a dat comanda, a trebuit făcut un lot pentru 
omologare. S-a venit cu căruţa din depozitul care era în exteriorul fabricii, manevrat de 


pedeapsa în închisorile Ploieşti, Târgşor, Poarta Albă, Peninsula, Jilava, Piteşti, Gherla, 
Văcăreşti şi Aiud. Începând cu 15 mai 1953 a fost internat administrativ pentru 12 luni în 
penitenciarul Gherla. La 11 iulie 1954 i s-a reactivat o pedeapsă de 15 ani din 1942, din care 
i s-a scăzut 1 an şi 4 luni, cât stătuse în închisoare fără condamnare. A fost eliberat la 17 februa- 
rie 1956. A fost arestat a treia oară la 13 mai 1958 şi condamnat la 20 de ani de muncă silnică. 
A executat pedeapsa în închisoarea Aiud, fiind eliberat la 1 august 1964. A trecut prin „reedu- 
carea” de la Piteşti şi Gherla, fiind torturat în ambele închisori, şi prin reeducarea nonviolentă 
de la Aiud. Alin Mureşan, op. cit., pp. 198-199; fişele matricole penale din AANP. Un interviu 
cu Constantin Rodas va fi publicat într-un volum ulterior. 

25. Probabil Gheorghe Câmpeanu, născut la 27 aprilie 1901 în Valea Dosului, Alba. A fost arestat 
la 4 februarie 1950 şi condamnat la 6 ani de închisoare. A executat pedeapsa în închisorile 
Sibiu şi Gherla. A fost eliberat la 2 februarie 1956. Informaţii din fişa matricolă penală din 
AANP. 

deţinuţii de drept comun. Mătase lucra cu ăia de drept comun afară. Tomuţă Octavian”, 
care era un geniu în materie, a inventat o maşină care să dea la rindea scafa de la lopată. 
Lemnul trebuia prins într-un dispozitiv, ca să poată fi rindeluit pe freză. Au făcut cele 
zece lopeţi, dar când au trasat trasatorii, ăia n-au trasat numai zece, au trasat 20-30-50- 
-100 de lopeţi. Au venit de la armată la omologare, le-a plăcut felul cum au fost executate 
lopeţile, da” nu le-a plăcut materialu’, că era ud. Şi atunci imediat s-a băgat tot materialul 
în uscătorie. După o săptămână ăia din schimbu” I le-a” scos din uscătorie, în schimbu” 
meu s-au trasat, s-au decupat la banţig, la abricht şi în schimbu” III a ajuns la dispozitivu” 
care să dea la rindea. Unele din lopeţi le prindea dispozitivu”, altele nu le prindea, că era 
mai îngust. Au raportat gardianului care răspundea de fabrică, ăsta s-a dus şi i-a spus lu’ 
Mihalcea”, cel care răspundea de fabrică, şi Goiciu? ne-a sculat la 12 noaptea pe mine 
şi pe trasatori: „Bandiţilor, unde sunt şabloanele ? ”. Şi trasatorii au scos şabloanele : 
„Nu astea, altele... Sabotaj! Glonţ! ”. „Altele n-avem.” Ne-a pus cătuşele la mâini şi la 
picioare, lanţuri, şi ne-a băgat la carceră. Timpu' liber la carceră, ziua în fabrică. Şi a 
început lucru” din nou. Acum trasatorii ştiau toată treaba şi au găsit scânduri cu trasaju” 
vechi, nedecupate. L-a’ chemat pe Benedek, care era maistru principal pe toată fabrica, 
un ungur foarte bine pregătit, foarte bun meseriaş, a văzut, l-a chemat pă Mihalcea, i-a 
arătat şi şi-a dat seama că în timpul când a fost uscat s-a concentrat cu doi centimetri. Pe 
trasatori i-a iertat şi pe mine m-a mai ţinut cu lanţurile la picioare şi la carceră... 


Cât ați stat la carceră ? 
Păi mi se pare că vreo zece zile. Nu ştiu cât. Dar a fost greu. Nu era niciun avantaj 
să fii şef. Era o pacoste să fii şef, pentru că răspundeai de tot ce se întâmpla în fabrică. 


Cum erau carcerele ? 

Carcerele erau nişte coşciuge în picioare. Te băga’ acolo la carceră şi te sprijineai cu 
genunchii de uşă şi cu spatele de zid, dar ca să nu te mai sprijini, ulterior au băgat cuie 
din exterior, aşa fel încât să stai în permanenţă în picioare, nerezemat... Teroare mare. 

Altă dată m-au băgat la Zarca Gherlei, în castelul Martinuzzi. Asta este o construcţie 
mai veche decât celularul Gherlei. Când m-a” scos de-acolo, toamna târziu, octombrie- 
-noiembrie, afară ploua, era frig, şi trebuia să mă lupt cu scândurile astea, dulapii ăştia 
de fag, groşi de şase centimetri, ca să trasez parii de cort. Şi singur să te lupţi cu dulapii 
ăia de sute de kilograme, să-i întorci şi pe faţă şi pe dos, ca să n-aibă noduri, să n-aibă 
crăpături... Da! a trecut. 


26. Gheorghe Mătase, născut la 20 noiembrie 1924 în Petricani, Neamţ. A fost arestat la 5 mai 
1948 şi condamnat la 10 ani de muncă silnică. A executat pedeapsa în închisorile Piteşti, 
Gherla, Aiud, Iaşi şi Jilava. A fost eliberat la 23 ianuarie 1957. Informaţii din fişele matricole 
penale din AANP. 

27. Octavian Tomuţă, născut la 8 mai 1924 în Daia, Sibiu. A fost arestat la 24 mai 1948 ca student 
în anul IV la Politehnică în Bucureşti şi condamnat la 10 ani de temniţă grea. A executat 
pedeapsa în închisorile Piteşti, Gherla, Văcăreşti, Jilava, Culmea şi Aiud. A fost martor în 
procesul „Țurcanu Eugen şi alţii” din 1954. La 17 februarie 1958 a fost internat administrativ 
pentru 24 de luni. A fost eliberat la 17 februarie 1962. Alin Mureşan, op. cit., pp. 199-200 ; 
fişele matricole penale din AANP. 

28. A se vedea nota 25 de la p. 34. 

29. Petrache Goiciu, comandant al penitenciarelor Galaţi (1949-1952) şi Gherla (1952-1959), 
Andrei Muraru (coord.), op. cit., pp. 319, 332. 

Țurcanu mai era în închisoare atunci ? 
Mi se pare că nu mai era. Nu ştiu, habar n-am. 


În Gherla aţi mai avut de-a face cu demascările ? 
Nu. N-am ştiut absolut nimic ce s-a întâmplat la Gherla. 


Cât timp aţi stat în Gherla ? 
Păi după Gherla am fost luat şi dus la Malmaison pentru o anchetă legată de nişte 
colegi de liceu, care fugiseră peste hotare. Asta a fost prin '54, '55, cam aşa ceva. 


Şi de la Malmaison ? 
M-au dus la Braşov şi apoi m-am eliberat. 


Pentru ce aţi fost transferat la Braşov ? 
Pentru ancheta asta. M-au cercetat şi la Malmaison şi la Braşov. 


Ştiaţi că urmează data eliberării ? 

O aşteptam, da” nu prea eram sigur dacă mă eliberează sau nu. 

Şi ce-aţi făcut când aţi ieşit din închisoare ? 

M-am dus acasă. 

V-aţi gândit că s-ar putea să nu vă mai găsiţi familia ? 

Taică-miu începuse să-mi facă parastase, credea că am murit. Dar eu ştiam că noi 
suntem toţi longevivi. Taică-meu a murit la 83 de ani, frate-meu cel mare a murit acum 
câţiva ani la 84 de ani, eu am intrat în 81, frate-meu mai mare ca mine, Jean, 83; toţi 
suntem longevivi. 


Cum a fost întâlnirea cu familia ? 

Am fost primit - cum să spun? - nu pot să zic că cu răceală, da” nici cu prea multă 
efuziune, pentru că au avut de suferit din cauza mea, în special fraţii. Casele bătrâneşti 
au fost naţionalizate. Deşi taică-meu era muncitor şi decretul de naţionalizare îl excludea, 
prin faptul că io eram deţinut politic, ne-a fost naţionalizată casa. Şi taică-meu timp de 
zeci de ani a trebuit să plătească chirie în propria casă. Din '52 până în '95, când le-am 
scos de la naţionalizare a plătit chirie în propria casă. 

În ce fel v-aţi refăcut viața după eliberare ? 

Când am ieşit din închisoare a trebuit să lucrez. Eu le-am spus că vreau să-mi ajung 
din urmă colegii şi să mă apuc să învăţ şi să intru la facultate, dar a trebuit să muncesc 
pentru existenţă. Prima dată am lucrat cu taică-miu şi cu frate-miu în Balta Brăilei. Se 
făcea acolo cea mai mare orezărie. Am lucrat vreo lună şi ceva, două, ca muncitor 
necalificat. Taică-meu era angajat ca inginer şef de lot, cu patru clase primare şi se lăuda 
cu treaba asta (zâmbeşte - n.n.). În fine. E, pe urmă pe unde mă duceam ca să mă 
angajez, nu mă primea nimeni. În curte la noi stătea domnu’ Mirea, un consătean şi 
oarecum rudă cu maică-mea, Dumnezeu s-o ierte. Când am intrat în închisoare el era 
şeful Administraţiei Financiare a sectorului II Negru. Bucureştiul era împărţit în patru 
sectoare şi sectorul II Negru era sectorul cu cea mai mare activitate economică. Şi când 
m-am întors era în Ministerul de Finanţe, şeful corpului de control al ministrului şi 
fusese la „Teleconstrucţia” în inspecţie şi i-a găsit cu multe nereguli şi le-a spus: „Îl 
angajaţi, nu dau drumu” la hârtii ; nu-l angajaţi, dau drumu” la hârtii”. Şi-atunci, în felul 
ăsta, am fost angajat la „Teleconstrucţia”. 

Am luat-o de jos, am fost angajat ca magazioner. Pe lângă lucrările de specialitate de 
telecomunicaţii, „Teleconstrucţia” avea şi un sector care construia clădirile în care se 
montau centrale telefonice sau radioreleele pă vârf dă munte. Se numea Sectorul 9 
clădiri. lo am fost angajat acolo şi şantierul la care lucram în Bucureşti a avut printre 
altele şi reparația capitală a Poştei Centrale, de pe Calea Victoriei, Palatul Poştelor. De 
la subsolul II până la acoperiş. Pentru că atuncea trebuia să se sărbătorească centenarul 
mărcii poştale româneşti“. Eu eram pe post de magazioner şi ne aprovizionau trei 
servicii: Serviciul Aprovizionare Teleconstrucţia, al Poştei şi Direcţia Generală de 
Aprovizionare şi Desfacere a ministerului. Alergam cu trei camioane după materiale şi 
mă ajuta un fost inspector poştal care atentase la pudoarea operatoarelor pe care le 
controla. L-au retrogradat şi ăluia i-am dat cheile la magazie şi io aprovizionam. Ziua 
alergam şi noaptea lucram la ataşamente cu şeful de şantier. Adică făceam măsurători la 
ceea ce s-a lucrat, ca să ştim ce plătim şi ce încasăm. Din cauza asta atuncea m-am 
îmbolnăvit de astenie nervoasă. 

Apoi s-a desfiinţat Sectorul 9 clădiri şi-am trecut la echipament. Lucrătorii de la 
echipament trebuiau să cunoască legile de bază ale electricităţii. Marea lor majoritate 
erau foşti elevi care nu au intrat la facultate şi s-au angajat la „Teleconstrucţia”. E, am 
lucrat p-ormă ca normator, mi s-a promis că mă pun şef de birou dacă organizez serviciul 
producţie... Trebuia să aprovizionezi toate punctele de lucru. Erau 40 de maiştri şi sute 
de puncte de lucru în ţară: de la batiu (unde se pun utilajele pentru centrala telefonică) 
până la şaibe şi piuliţe. Dacă lipsea ceva, în provincie stăteau muncitorii. Şi pe urmă am 
trecut la Oficiul de Calcul, unde am format un colectiv de şapte oameni: economişti, 
ingineri, maiştri, da? nu cunoşteau meserie şi am lucrat singur. 


N-aţi mai reuşit să vă continuaţi studiile ? 
Păi ce se-ntâmpla ? Ai mei căutau să scape cât mai repede de mine şi din cauza asta 
m-au căsătorit. 


Cum adică v-au căsătorit ? 

M-au căsătorit. Aşa am zis, da (zâmbeşte - n.n.). Mi-a fost prezentată o tânără, 
absolventă a ASE-ului. Fusese asistentă universitară la catedra de socialism ştiinţific la 
Facultatea de Mecanică din Politehnică, dar pentru că era fată cuminte, cinstită, n-a 
rezistat acolo şi æ dat-o profesoară de socialism ştiinţific la Liceul „Iulia Haşdeu”. 

Dar n-am stat căsătorit cu ea decât nouă luni, pentru că fiind profesoară de socia- 
lism ştiinţific, trebuia să-şi ia carnetu' roşu şi trebuia să aleagă între bărbat şi carnetu” de 
partid. Nu putea altfel să devină membră de partid. Şi părinţii ei vreau cu tot dinadinsul 
să ne despartă. Noi am acceptat despărţirea în ideea că ne despărţim din punct de vedere 
juridic, dar să continuăm relaţiile. Dar eu am făcut cererea de divorţ, la proces am luat 
totul asupra mea, în aşa fel încât să n-aibe nicio greutate. M-a iubit foarte mult. Când am 
divorţat era în sesiunea de bacalaureat la unul din liceele din Bucureşti şi din cauza 
supărării a avut o criză de rinichi. A făcut piatră la rinichi instantaneu... da. Şi a trebuit 
să renunţ. 


Dar de ce aţi întrerupt relaţiile după aceea ? 
Păi părinţii ei o urmăreau mai abitir decât pe o fată de 16 ani. Ea mi-a cerut să 
divorţez, că i s-a” pus două probleme : ori renunţă la mine, primeşte carnet şi rămâne în 


30. Centenarul mărcii poştale româneşti a fost sărbătorit în 1958. 

învăţământ, ori rămâne cu mine şi nu primeşte carnet. Treaba asta n-au ştiut-o părinții 
ei şi o cam terorizau. Au crezut că eu am fost necinstit faţă de ea înainte de a ne căsători 
şi din cauza asta acceptaseră să ne căsătorim. Pe urmă când s-a pus problema cu partidul, 
gata : să scape de mine, ca după aceea şi ei tot să interesau de mine, că ce mai fac... Că 
m-am purtat cu totul şi cu totul deosebit faţă de societatea de atuncea în care trăiam. 

E, nu m-am mai văzut cu ea şi m-am recăsătorit cu nevastă-mea, contabilă. Când 
m-am Căsătorit cu ea era secretara Liceului Industrial Bocşa Română şi venea în Bucureşti 
cu situaţiile la Ministerul de Învăţământ. A stat la o mătuşă de-a ei care era şefa 
personalului din biroul de cadre de la „Teleconstrucţia”. 

Şi am doi copii. Cel mare este inginer mecanic şi cel mic este inginer fizician. Noi 
toţi fraţii am avut şi avem înclinații către tehnică şi de mici am îndrumat copiii către 
ştiinţele exacte, fără ca ei să-şi dea seama. Şi-au însuşit artificii de calcul privind 
matematica şi pe urmă s-au dus la şcoală să s-arate cât de deştepţi sunt ei. Înmulţiri 
prescurtate, înmulţirea cu 11, cu 25 şi aşa mai departe, şi-n felul acesta ei şi-au căpătat 
un prestigiu şi au învăţat matematică. Au intrat din primul foc la facultate, deşi atunci se 
intra greu. De cel mare s-a ocupat nevastă-mea şi de cel mic m-am ocupat eu. Cel mic 
a făcut liceul pe platformă la Măgurele şi Facultatea de Fizică. 

Când aţi ieşit la pensie ? 

În *88. Trebuia să ies la pensie în ianuarie-februarie, dar nu mi-au dat drumu” decât 
în iunie sau iulie '88. 

Aţi simţit că sunteţi urmărit de Securitate după eliberare ? 

A, am fost urmărit tot timpul de Securitate. Până când ? Până prin optzeci şi ceva. La 
un moment dat le-am spus că mai bine nu mai ieşeam din închisoare. Şi când le-am spus 
treaba asta, în momentul acela m-au eliberat, m-au lăsat în pace (râde - n.n.). 

Nu au încercat să vă racoleze ca informator ? 

Da, sigur. Îmi cereau să le dau informaţii. Şi ce se întâmplă? Am acceptat, da” 
informaţiile pe care le dădeam, le dădeam despre membrii de partid (râde - n.n.). Şi era 
iarnă, ţin minte, era un colonel Bucur, tot mereu veneau îmbrăcaţi în civil, şi i-am dat 
materialu’, şi el s-a uitat la el: „Asta este porcărie ! ”. Şi m-a beştelit şi a aruncat nota 
în sobă. M-aşteptam să fiu arestat, da? nu m-a arestat. 


Cum au reuşit să vă convingă ? Vă vorbeau frumos sau au încercat să vă şantajeze 
cu Piteştiul ? 

Nu, treaba a pornit de la Gherla, din camera în care am stat după ce s-a întrerupt 
munca în fabrică. Am intrat toţi la cameră şi cei din cameră, cu unu” Gheorghiu, au vrut 
să mă bată pe motiv că am trecut prin Piteşti şi am fost student... Că am trecut prin 
Piteşti şi că aş fi fost informator. Da’ nu eram informator. Şi de-acolo a pornit toată 
treaba. Io am bătut în uşe, că vor să mă bată şi m-a” luat de-acolo... Avădani”! şi m-a 
determinat să conlucrez cu ei. 


31. Constantin Avădani, născut la 4 martie 1925 în Mihălăşeni, Botoşani. Sublocotenent de 
Securitate, ajutorul şefului Biroului Inspecţii din Gherla, apoi el însuşi şef al Biroului; 
implicat în „reeducare”. A fost arestat la 24 martie 1953 şi condamnat la 6 ani de muncă silnică 
pentru acţiuni de teroare. A executat pedeapsa la Bucureşti şi Ocnele Mari. A fost eliberat la 
13 noiembrie 1957. Octavian Roske (coord.), Mecanisme represive în România. 1945-1989. 
Dicţionar biografic. A-C, INST, Bucureşti, 2001, p. 162; Doina Jela, op. cit., p. 35; Mircea 

Deci angajamentul l-aţi dat când eraţi încă în Gherla. 

Da. Pentru că mi-am dat seama că Horia Sima a vrut să facă jocul americanilor, să 
umple închisorile de deţinuţi politici. Acesta este adevărul. Şi p-ormă mi-am dat seama 
că Mişcarea Legionară s-a împărţit în două : în cei care au crezut în idealurile întemeie- 
torilor Mişcării Legionare şi în cei care au profitat după suferinţele şi martirajul Mişcării 
Legionare, care sunt simiştii. Da’ asta este altceva. Pe mine la ora actuală mă interesează 
în mod cu totul şi cu totul deosebit ceea ce fac eu pentru credinţa în Dumnezeu, 
dragostea de Neam şi Ţară, idealurile pentru care am intrat în închisoare şi pentru care 
am suferit. N-am suferit din interes personal, ci din dăruire pentru aceste idealuri. Am 
stat în adormire cu aceste idealuri până în '89, pentru că nu mai credeam că voi trăi să 
scap de comunism, dar după '89 am revenit la idealurile din tinereţe. Şi din '89 şi până 
în prezent am luptat şi lupt pentru aceste idealuri. 


Ați început să daţi informaţii de acolo de la Gherla ? 
La Gherla nu. Am fost luat la Malmaison pentru... anchetă, vorba vine. 


Acolo era anchetă sau vă cereau să daţi informaţii ? 

Nu. Cum să proceda? Celulele în care eram erau sonorizate. Erau cu microfoane. 
Stăteam de vorbă cu cei cu care veneam în contact şi convorbirile noastre erau înregis- 
trate. Şi pe urmă ei ne puneau să ne semnăm. Ei scriau ce era acolo şi noi nu vedeam 
ceea ce au scris, doar semnam. 


Vă instruiau să duceţi discuţiile într-un anume sens ? 

Nu, nu, nu. Niciun fel de... cum să spun, şcolarizare în privinţa asta, nimic. 
Discutam liber. Da' am scăpat de ei în '82-'83, când le-am spus că mai bine nu mai 
ieşeam din închisoare. Mi-a părut şi-mi pare nespus de rău că n-am ajuns la Aiud. Că eu 
peste tot când m-a’ arestat şi am fost anchetat şi trecut de colo-colo, m-am declarat 
student şi funcţionar în dorinţa de a ajunge la Aiud. Şi n-am ajuns la Aiud, am ajuns la 
Piteşti. Dacă ajungeam la Aiud era cu totu’ altceva. Asta a fost nenorocirea mea, din 
punct de vedere al conştiinţei... Da. 

În libertate, după ce au început să vă caute iar, ați mai dat informaţii ? 

Da. Adică atuncea când am ieşit din închisoare, nu numai eu, toţi cei care ieşeau din 
închisoare trebuia să dea o declaraţie că nu spun nimic şi aveam obligaţia ca lunar să ne 
prezentăm la Poliţie (sic ! ), că Poliţia era subordonată Securităţii. Şi atuncea ne obligau 
să spunem cu cine ne-am mai întâlnit şi aşa mai departe. 


Cui dădeaţi aceste informaţii ? 

Ăluia care mă ancheta. S-au schimbat mai mulţi. Dar pe ei îi interesa starea de spirit 
şi dădeam informaţii numai despre membrii lor de partid. 

Cu alţi foşti deținuți v-aţi mai întâlnit în libertate ? 

Da. După ce-a ieşit din închisoare, Titus Leonida, care avea o memorie bună, deşi 
zice că nu ştiu ce, m-a căutat la taică-miu acasă, în Ilarie Chendi 12. Nu m-a găsit. 
Probabil că eu eram la servici” şi a avut faţă de familie o ieşire care i-a pus pă gânduri. 
Le-a spus că de-aia am luptat eu împotriva comunismului, pentru că aveam o situaţie 


Stănescu, Titică Predescu, Procesele reeducării (1952-1960). Statul şi dreptul, instrumente de 
represiune ale dictaturii comuniste, Fundaţia Culturală Memoria, filiala Argeş, Piteşti, 2008, 
pp. 121, 196; fişa matricolă penală din AANP. 

familială bună. Eu m-am născut în casele bătrâneşti, din moşi-strămoşi. Curtea era lungă 
de 75 de metri, erau patru corpuri de clădire, stânga-dreapta, şi apartamentu-n care 
stăteam noi avea mezanin şi deasupra balcon. Taică-meu a fost un om muncitor. Şi 
uitându-se Leonida la casă, a început să spună cu voce tare ceea ce gândea. Că taică-su, 
inginer la calea ferată, probabil n-avea aşa o situaţie. 

Şi Leonida Titus organiza în Piteşti acele acţiuni de defăimare împotriva credinţei 
creştine, împărtăşirea cu fecale şi toate bâzdâgăniile astea, toate enormităţile astea. El le 
organiza şi el le aplica. El îi punea şi pe ceilalţi să facă treburile acestea... 


Nu credeţi că era şi el la rândul lui pus de către alţii ? 

Nu, nu, nu, nu! Nu, nu Țurcanu. Nu Ţurcanu. Leonida nu ieşea din camera 
4-Spital. Cel care ieşea din camera 4-Spital era numai Ţurcanu. El stătea cu noi acolo şi 
el le făcea. 

Eu am lucrat 30 de ani la Teleconstrucţia şi făceam şi deplasări prin ţară. M-am 
întâlnit fugitiv cu el în minister. Da’ p-ormă, când am făcut o deplasare la Iaşi, a căutat 
să să-ntâlnească cu mine, m-am dus şi i-am făcut o vizită acasă. În lipsa lui am stat de 
vorbă cu nevastă-sa, care mi s-a plâns de comportamentu” lui infect de turnător al 
Securităţii, că-şi terorizează familia cu turnătoriile lui, cu toate astea... Nevastă-sa era 
foarte revoltată împotriva lui, dar pentru că avea copil cu ea nu putea să-l lase şi îi era 
teamă că dacă l-ar fi lăsat să n-aibă şi alte repercusiuni asupra ei. 

În Drumu” Taberei, într-un bloc apropiat, a locuit Bordeianu Virgil?. E, m-am întâlnit 
şi cu el. Vedeţi, Securitatea ne lua periodic la întrebări, cu cine ne-am mai întâlnit şi 
ce-am vorbit. Din cauza asta, eu timp de 30 de ani, glonţ, de acasă la servici” şi de la 
servici” acasă. Tocmai ca să nu mă întâlnesc cu nimeni, că dacă mă întâlneam nu ştiam 
ce-a declarat, ce-a spus celălalt şi-n felul acesta... 

Cu Bordeianu m-am întâlnit de mai multe ori în mijloacele de transport în comun. Eu 
nu l-am recunoscut, el m-a recunoscut, da” stătea în expectativă să vadă atitudinea mea 
faţă de el. Pe urmă am intrat în discuţie, am vorbit cu el. Şi el lucra în chimie şi îl elogia 
pe ministru’ Florescu*, ministru’ Industriei Chimice sau cum era atuncea. Şi elogia 
partidu’ şi guvernu”... la care eu tăceam. 


Pentru că nu ştia care e legătura dumneavoastră cu Securitatea ? 

Nu, nu, nu, vorbea din convingere. Ce să întâmplă? El, după '89, a dispărut din 
Bucureşti de teamă să nu fie tras la răspundere de ceea ce a făcut şi-n închisoare, şi-n 
afară de închisoare. M-aţi înţeles ? 


32. Virgil Bordeianu, născut la 15 iunie 1926 în Boroaia, Suceava. A fost arestat la 3 iulie 1948 
şi condamnat la 6 ani de muncă silnică. A executat pedeapsa în închisorile Suceava, Piteşti, 
Peninsula şi Baia Sprie. A fost eliberat la 6 octombrie 1953. Rearestat la 16 februarie 1956, 
implicat în al doilea proces al reeducatorilor şi condamnat la moarte, pedeapsă redusă ulterior 
la muncă silnică pe viaţă. A executat pedeapsa în închisorile Jilava şi Aiud. A fost eliberat la 
17 aprilie 1964. După eliberare, a lucrat ca informator al Securităţii. Alin Mureşan, op. cit., 
p. 114; ACNSAS, fond Informativ, dosar nr. 155.109, vol. 2, passim ; fişele matricole penale 
din AANP. 

33. Mihail Florescu (Iacobi Iancu), născut la 28 ianuarie 1912 în Roman, Neamţ. Membru PCR 
din ilegalitate, a deţinut mai multe funcţii în statul comunist: ministru adjunct la Ministerul 
Industriei Metalurgice şi Industriei Chimice (1951-1952), ministru al Industriei Chimice 
(1952-1957) şi ministru al Industriei Petrolului şi a Chimiei (1957-1965). http : //ro. wikipedia. 
org/wiki/Mihail_Florescu, accesat la 2 februarie 2009. 

De unde aţi aflat că a dispărut după '89 ? 

Pentru că înainte vreme ne vedeam întâmplător la piaţă, la pâine şi după aia a 
dispărut complet. Şi la Asociaţie nu l-am văzut niciodată. 

Au fost mai mulţi foşti deținuți care nu s-au dus din ruşine la Asociaţie... 

Nu, de teamă ca să nu fie maltrataţi. Astea sunt părerile mele şi convingerile mele. 
Adică una este cei care au acţionat la Piteşti din constrângere şi alta este cei care au 
acţionat la Piteşti şi după Piteşti din convingere. Şi îi pun pe acelaşi plan atât pe Virgil 
Bordeianu, cât şi pe Leonida Titus. Bordeianu este moldovean şi avea gospodărie la ţară, 
asta o ştiu dinainte de '89, şi după aceea, prin '90-'91 a dispărut din Bucureşti. Eu timp 
de 12 ani am stat la aceeaşi categorie de salarizare, la „Teleconstrucţia”, pe când el era 
promovat. Aşa-mi spunea el. 


Securitatea nu v-a cerut niciodată să vă întâlniți cu alţi foşti deținuți ? 

A, da, da, da. Mi-au spus o dată şi au vrut, da” până la urmă au renunţat. Trebuia să 
mă văd cu un băiat care lucra la mecanică. Nu mai mi-aduc aminte cum îl chema, da’ 
pân’ la urmă au renunţat. Îl cunoşteam şi mă cunoştea. 


Şi de ce au renunţat ? 
Habar n-am. Nu ştiu. 
Cum v-aţi simţit când v-au cerut să vă turnaţi un fost coleg de suferinţă ? 


(oftează - n.n.) Io nu aveam altă posibilitate decât să accept lucrurile respective, da” 
pân’ la urmă nu s-a făcut nimic... Era o revoltă în mine cum nu se putea, că uite am ajuns 
să fiu un trădător. Nu, făceam lucrurile astea, cum să spun... le făceam cu ură, cu ură 
faţă de mine. Nu ştiu dacă mă puteţi înţelege... Îmi era scârbă de mine că fac lucrurile 
acestea, da” n-aveam încotro. 

Ați fi vrut să rezistaţi în vreun fel, să-i înfruntaţi ? 

Fără îndoială. Dar nu era posibil. Ce se-ntâmplă? Ar fi trebuit să îmi bag familia 
într-o situaţie de nesuportat pentru ei. Adică ar fi trebuit să intru în închisoare din nou. 

După '89 am muncit la monumentul de la Balaciu”. ÎI ştiţi ? Acolo este un monument, 
un disc mare din beton, cu diametru” de 20 de metri, ridicat de la sol vreun metru şi 
jumătate, care se sprijină pe 12 raze. Iniţiatorul acestui monument a fost părintele Adrian 
Făgeţeanu'5. Discu” are în interior un alt disc înierbat, cu diametrul de cinci metri, în 


34. Localitate în judeţul Ialomiţa. 

35. Pr. Adrian Făgeţeanu (nume de mirean Alexandru Făgeţeanu), născut la 16 noiembrie 1912 în 
Deleni, Basarabia. Licenţiat în Drept şi Teologie. Comisar în cadrul Ministerului de Interne şi 
ulterior şeful Siguranţei Fălticeni. S-a călugărit în 1943 la Mănăstirea Putna. După 1947 s-a 
apropiat de grupul „Rugul Aprins”. A fost arestat la 7 noiembrie 1951 şi condamnat la 8 ani 
de temniţă grea. A executat pedeapsa în închisorile Suceava, Jilava, Făgăraş, Poarta Albă, 
Peninsula şi Aiud. A fost eliberat la 28 septembrie 1956 şi s-a stabilit la Mănăstirea Lainici. 
Rearestat la 25 februarie 1958 pentru reluarea legăturilor cu membrii grupului „Rugul Aprins” 
şi condamnat la 20 de ani de muncă silnică. A executat pedeapsa în închisoarea Aiud. A fost 
eliberat la 29 iulie 1964. A slujit în mai multe parohii şi a trecut pe la Mănăstirile Viforata, 
Antim, Cheia şi Lainici. În prezent s-a retras la schitul Locurele. Ioan Ciupea, Virgiliu Ţârău, 
Florentin Olteanu, Andrea Dobeş, Robert Fiirtâs, Cosmin Budeancă, Făgăraş - închisoa- 
rea poliţiştilor, vol. II, Mega, Cluj-Napoca, 2007 ; http : //www.crestinortodox.ro/Parintele_ 
Adrian_Fageteanu-53-23831.html ; http : //www.rostonline.org/rost/aug-sep2006/fageteanu- 
marturisitorul. html, accesate la 30 ianuarie 2009 ; fişa matricolă penală din AANP. 

care s-a adus cu traista ţărână din toate locurile unde s-au sacrificat martirii neamului. 
Monumentul se numeşte „Mormântul celor fără de mormânt”. 

(oftează - n.n.) A fost o tragedie viaţa mea (se frământă - n.n.). Cum să spun? La 
Balaciu am lucrat doi ani. În fiecare an de Ziua Eroilor se întrunesc deţinuţii şi merg 
acolo. Pe urmă la Mislea, am participat de la primul cui până după sfinţirea troiţei. 
P-ormă, biserica de la Institutul Agronomic din Bucureşti: de la iarbă verde până la 
sfinţirea bisericii. Acolo am construit o troiță din încrucişarea a două trupuri de stejar. 
La biserica Sapienţei... Deci în permanenţă eu mi-am descătuşat sufletu”, idealul şi 
conştiinţa tinereţii mele. 

De ce aţi simţit nevoia să faceţi toate gesturile acestea ? 

Păi ca să-mi trăiesc a doua tinereţe. Da' vreau să vă spun o treabă: după '89, când 
m-am întâlnit cu Mircea Dumitrescu, Dumnezeu să-l ierte, şi cu Romică Teodoru, primu” 
lucru a fost de a-mi mărturisi păcatele mele. Şi mi le-am mărturisit faţă de ei şi pe urmă 
le-am mărturisit, bineînţeles, şi sub patrafir, la părintele Nicu Crăcea5, şi pe urmă la 
părintele Tică Voicescu”. E, calvar (oftează - n.n.). Şi din 2003 sunt la Aiud la schit. 
N-am putut să fiu la Aiud în timpu” detenţiei, sunt acuma la Aiud aici (zâmbeşte - n.n.). 


Nu credeţi că toate gesturile pe care le-aţi făcut după '89 au şi semnificaţia de a vă 
răscumpăra într-un fel din greşelile făcute ? 

Da, fără îndoială, fără îndoială că da. Când m-am întâlnit cu Mircea Dumitrescu şi 
mi-am mărturisit păcatele, mi-a spus că să stau în banca a doua. Adică să mă ocup de 
partea materială, să nu mă ocup de partea spirituală a idealului tinereţii noastre. 
Monumentul de la Aiud a fost conceput ca şi comemorare, dar pe parcursul executării am 
vrut să ne rugăm şi s-a transformat interiorul monumentului în biserică... să ne rugăm 
în permanenţă. Apoi a fost necesară construirea acestei case monahale şi mai departe am 
spus că nu este suficient numai să comemorăm şi să ne rugăm, este strict necesar ca să 
ducem mai departe flacăra idealului pentru care s-au jertfit martirii noştri şi pentru care 
noi am intrat în închisoare. Şi din cauza aceasta, aicea la Aiud, câte zile mi-o mai da 
Dumnezeu, lupt ca să se constituie o citadelă a ortodoxiei şi regenerării sufletului 
neamului nostru românesc -— idealul pentru care am intrat în închisoare. 


36. Pr. Nicolae Crăcea, născut la 28 iunie 1914 în Băneasa, Teleorman. A fost arestat la 31 mai 
1948 şi condamnat la 5 ani de muncă silnică. A executat pedeapsa în închisorile Jilava şi Aiud. 
A fost eliberat la 24 august 1953 şi hirotonit preot în 1955. A fost rearestat la 12 noiembrie 
1959 şi condamnat la 16 ani de temniţă grea. A executat pedeapsa în închisorile Jilava, Ocnele 
Mari, Văcăreşti şi Aiud. A fost eliberat la 25 iunie 1964. A slujit în parohiile Ciocăneşti, Ilfov 
şi Stoieneşti, Prahova. Vasile Manea, Preoţi ortodocşi în închisorile comuniste, ediţia a III-a, 
revăzută şi adăugită, Reîntregirea, Alba Iulia, 2004, p. 86; fişele matricole penale din AANP. 

37. Pr. Constantin Voicescu, născut la 5 august 1924 în Bucureşti. A fost arestat la 28 ianuarie 
1949 şi condamnat la 4 ani de temniţă grea. A executat pedeapsa în închisorile Jilava, Piteşti 
şi Târgu Ocna. La expirarea pedepsei a fost internat administrativ pentru 24 de luni. A executat 
pedeapsa în închisorile Târgu Ocna şi Jilava. A fost eliberat la 14 iunie 1954. A fost rearestat 
la 30 octombrie 1958 şi condamnat la muncă silnică pe viaţă, pedeapsă redusă ulterior la 
25 de ani de muncă silnică. A executat pedeapsa în închisorile Jilava şi Aiud. A fost eliberat 
la 25 iunie 1964. Licenţiat în Teologie (1969), a fost hirotonit preot în 1973. Vasile Manea, 
op. cit., p. 268; „Pr. Constantin Voicescu - repere biografice”, în ROST, nr. 25-26 (martie- 
-aprilie 2005), pp. 8-14; fişele matricole penale din AANP. 

Când am venit aicea, casa asta era într-o groapă, cum să excavase pământul pentru 
temelie. Ca să intri înăuntru trebuia să mergi pe un dulap de patru metri. Nu erau uşi, 
ferestre, se intra în corpul clădirii şi din corp se vedea cerul prin acoperiş. Acoperişul 
era făcut, da” era făcut prost, la mansardă nu erau prevăzute lucarnele. Aşa că a trebuit 
să modificăm acoperişul şi am muncit mult. Şi acuma trebuie să facem demersuri ca să 
ni se dea teren pentru mănăstire: o catedrală care va avea subsol, iar în subsolul 
catedralei va fi organizat un mare osuar. Trebuie făcute săpături pentru descoperirea 
osemintelor celor care au fost îngropaţi... nu înmormântați aicea. În jurul bisericii 
acareturile, şi tot aicea trebuie să se construiască un memorial al durerii şi un institut de 
cercetări a totalitarismului secolului XX în ţara noastră. Dar nu este suficient numai să 
le realizăm din punct de vedere arhitectural. Vedeţi, acuma lucrez pentru consolidarea 
râpei aicea. Râpa o ia la vale şi casa a început să o ia şi ea la vale. Au apărut crăpături. 
Întâmpin foarte multe greutăţi, da. Dar lucrul cel mai greu nu este construcţia, cel mai 
greu este constituirea cetăţii spirituale. Aicea trebuie să vină preoţi de înaltă ţinută 
morală şi duhovnicească. Nebuni pentru Hristos. Aicea trebuie să vină intelectuali, 
adevăraţi intelectuali, care să lupte pentru dezvăluirea adevărului. Aicea la Aiud trebuie 
să vină neamul nostru la un izvor de apă vie, ca să se regenereze neamul nostru. E, 
idealuri mari, dar posibilităţi puţine. 

Prima dată am căutat să mergem să obţinem terenul de aici, de la Aiud. Ne-au dat 
imediat terenul de aicea, dar titlul de proprietate trebuie să-l dea judeţul. Şi subprefectul 
care răspunde de fondul funciar este maghiar şi n-a vrut în ruptul capului să ne dea titlul 
de proprietate. Ş-atuncea Dumnezeu ne-a luminat mintea şi, ca să scăpăm, am adoptat 
calea concesionării. Concesionarea terenului poa” să o dea primăria de aicea. Şi am 
obţinut pe 24 aprilie 2008 concesionarea a 11 000 şi ceva de metri pătraţi, toată râpa şi 
partea de jos, ca să se poată construi clădirile de care avem nevoie. Multe, multe 
greutăţi, bani... multă bătaie de cap. 

Spuneţi-mi, vă rog, de ce v-aţi hotărât să vă călugăriţi ? 

Da. Vedeţi dumneavoastră, biserica de la Sapienţei, biserica de la Agronomie, 
monumentul de la Balaciu... La Aiud am venit în 2003 şi de atuncea sunt în contact cu 
mănăstirea. Părintele Iustin" de la Petru Vodă a tot insistat să mă călugăresc. Călugăria 
trebuie să o faci cu asentimentul familiei, cu asentimentul soţiei. Vedeţi, este o situaţie 
groaznică în sufletul meu şi din acest punct de vedere. Şi prima, şi a doua oară când 
m-am căsătorit i-am spus soţiei că o căsnicie, o familie reuşită, trebuie să se bazeze pe 
patru pietre unghiulare. Piatra din capul unghiului este sinceritate totală şi reciprocă. Şi-s 
multe de spus privind la „sinceritate totală şi reciprocă”. Trebuie să ajungi în aşa fel încât 


38. Pr. Iustin Pârvu, născut la 10 februarie 1918 în Poiana Teiului, Neamţ. A intrat la mănăstire 
în 1936, iar între 1942 şi 1944 a fost preot misionar pe frontul de Răsărit. A fost arestat la 
15 mai 1948 şi condamnat la 12 ani de muncă silnică. A executat pedeapsa în închisorile 
Suceava, Baia Sprie, Cavnic, Văcăreşti, Gherla, Aiud şi Jilava. A fost internat administrativ în 
1959 pentru 36 de luni, pedeapsă prelungită ulterior cu alte 36 de luni. A executat pedeapsa 
în închisorile Culmea, Periprava şi Aiud. A fost eliberat la 6 mai 1964. A fost muncitor 
forestier, preot monah la Mănăstirea Secu, vieţuitor la Mănăstirea Bistriţa, preot slujitor şi 
duhovnic la Mănăstirea Secu, întemeietor, stareţ şi duhovnic al Mănăstirii Petru Vodă. Vasile 
Manea, op. cit., p. 193; http : //www.credo.ro/tacere-si-marturisire.php, accesat la 30 ianuarie 
2009 ; fişele matricole penale din AANP. 

dintr-o singură privire să ştii ceea ce gândeşte şi ceea ce este în sufletul celuilalt. 
Izvorâtă din sinceritate totală şi reciprocă este încrederea totală şi reciprocă. Vi le spun 
acestea pentru că aveţi 25 de ani şi... Pe urmă plăcerea de a munci. Nu se pot împăca 
unul căruia îi place să muncească şi altul leneş. Tot mereu vor fi disensiuni. Şi a patra 
piatră unghiulară este unicitatea de gânduri, de idei, de sentimente. Lucrurile acestea i 
le-am spus lu” nevastă-mea. I-am spus că sunt fost deţinut politic, le-a acceptat, da’ le-a 
pus în cui, le-a uitat. Eu la serviciu eram socotit şi eram numit „Bombonel”. Un coleg 
de-al meu pe care l-am ajutat mi-a zis odată: „Bă Stănescule, eşti o bomboană de 
băiat ! ”. Şi de atuncea mi-au zis Bombonel. Respectivul a ieşit inginer în telecomunicaţii 
şi răspundea de centrale telefonice de la toate ambasadele din lume ale ţării noastre, pă 
linie de Securitate (râde - n.n.). Nevastă-mea era poreclită la servici” „Aurica minci- 
noasa”. S-a căsătorit din interes cu mine şi copiii nu i-a crescut cu dragoste de Dumnezeu. 
Cel mic să declară ateu. Au fost botezați, în fine... da. Nevastă-mea nu vrea să se 
spovedească şi să se împărtăşească, deci din punct de vedere spiritual... o catastrofă în 
familie. Ca s-o determin să accepte pasul acesta (la început a crezut că este o aberaţie 
de-a mea şi a acceptat-o, ca pe urmă să-şi dea seama că este definitiv) trebuie din pensia 
mea să-i dau nişte bani ca să îşi plătească cheltuielile de întreţinere şi celelalte. Şi-n felul 
acesta este o oarecare armonie... 

Dar de ce aţi vrut, totuşi, să vă călugăriţi ? 

De ce am vrut să mă călugăresc ? Toți care se călugăresc vor să găsească în mănăstire 
linişte sufletească. Dar în mănăstirile noastre, în bună parte nu există liniştea aceasta. 
Dar am ajuns la concluzia că prin haina monahală mă pot apropia mai mult şi mai bine 
de Dumnezeu. Şi să lupt, că toată viaţa am fost un luptător. Să lupt pentru idealurile 
tinereţii. Vedeţi, părintele Iustin socoteşte Aiudul ca Athosul românesc. Izvor de apă vie, 
nu? Sunt idealuri frumoase, pe care trebuie să le realizăm, pentru care trebuie să 
luptăm, nu? 

Deci aţi venit în căutare de linişte sufletească ? 

(oftează adânc - n.n.) Uffff... Nu! Să m-apropii mai mult de Dumnezeu. În viaţa 
mirenească poţi să lupţi pentru credinţă, nu ? Da’ una este în viaţa mirenească şi alta este 
în viaţa călugărească. De-abia aştept să mă descătuşez de problemele astea de construcţii 
materiale şi, cât mă mai hărăzeşte Dumnezeu, să mă dedic mai profund, mai puternic, 
luptei pentru Hristos. Este o luptă, nu? 

În 2002 a început construirea acestei clădiri. Cel care s-a ocupat de această clădire a 
fost un fost deţinut politic de profesie tipograf, Cociş, cu care a fost împreună părintele 
Iustin, mi se pare că la Baia Sprie. Cociş a murit în iarna 2002/2003. Aicea era o casă 
aproape părăsită, în care-şi făcuseră cuibar toţi derbedeii din Aiud. Când am fost la 
părintele Iustin, după Paştele lui 2003, era foarte îngrijorat de soarta acestei case, că vine 
iarna şi ce se întâmplă cu casa asta ? N-am promis nimica părintelui Iustin, dar am reţinut. 
Eram programat pentru tratament. M-am dus la Bucureşti, m-am interesat... De 30 de ani 
eu sunt foarte, foarte grav bolnav, da' nu mă îngrijesc. Am hepatită cronică persistentă 
de tip C. Mă lupt din '77 cu ciroza. Am poliartroză foarte avansată. Acum mai am şi O 
infecţie în corp, a apărut şi leucocetoză şi multe altele. Le neglijez. Mi-am lăsat sănătatea 
în grija lui Dumnezeu. 

Da’ trebuie să lupt, da. Am socotit Aiudul ca o misiune pă care trebuie să o 
îndeplinesc. E, da” tre” să fiu smerit. Şi mă străduiesc să fiu smerit. Sunt un om păcătos. 

Trebui” să mă mântui de păcate. Da. Întâmpin greutăţi, multe greutăţi aicea, dar trebui’ 
să lupt (oftează - n.n.). 

Familiei i-aţi vorbit despre Piteşti ? 

Nu-i interesează. Nu-i interesează trecutul meu. 

E trist asta... 

Foarte trist. Da” vedeţi, acest fenomen nu este unilateral. Este cam general la toţi ai 
noştri. Din ce cauză? Pentru că nevestele... - cum să spun? — n-au vrut să ne înţeleagă. 

Sau n-au putut. 

Nu! Şi poate că n-au putut. Vedeţi, Lauric*, un comandant legionar, mi se pare 
simist, când a ieşit din închisoare, nevastă-sa i-a spus să-i lase copiii. Şi din cauza asta 
nu le-a vorbit. Deşi şi nevastă-sa a avut de suferit... Mircea Dumitrescu, săracu”, tot aşa. 
Băiatul lui nimic... nevastă-sa, Dumnezeu s-o ierte, a murit tânără, cu mult înaintea lui. 
Tot aşa, toţi ai noştri. 

Părinte, aveţi regrete ? 

Da. Foarte mari. Şi cel mai mare regret este că n-am ajuns la Aiud şi-am ajuns la 
Piteşti ca să îmi fie scârbă de mine. 

N-aţi reuşit niciodată să vă împăcaţi cu dumneavoastră, să vă liniştii ? 

Da. Am căutat şi caut în permanenţă ca prin fapte să mă-mpac cu mine însumi. Clar? 

Aţi reuşit măcar într-o anumită măsură ? 

Da. Dar până când închid ochii trebuie să fac în continuare acelaşi lucru : să lupt. Şi 
lupt. Sunt un om sentimental, de multe ori. Când în timpul liturghiei, spre sfârşit, să 
spune „Tatăl Nostru”, în timpul acestei rugăciuni sunt sugrumat de lacrimi, pentru că 
trăiesc această rugăciune. 

Dar resentimente aveţi ? 

Păi la ce aş avea resentimente ? N-am resentimente. Tot ceea ce am făcut şi fac, fac 
din convingere. Nu fac dintr-un interes. Aicea la Aiud n-am venit ca să iau măriri, să iau 
elogii şi-aşa... Aicea la Aiud am venit să dau. Şi când dai, când dăruieşti, nu poţi să ai 
resentimente. 

Nu mă refeream la perioada aceasta, ci la toată viaţa dumneavoastră. De pildă, 
ce-aţi făcut în Piteşti probabil nu aţi făcut de bunăvoie... 

Nu, nu, nu, nu, fără îndoială. Păi da’ asta am spus, că Piteştiul este piatra mea de 
moară pe suflet. 

Aveţi resentimente faţă de cineva pentru ce s-a întâmplat la Piteşti ? 

Nu. Pentru că toţi am fost în aceeaşi oală, în acelaşi cazan şi i-am iertat şi mă rog la 
Dumnezeu să mă ierte şi pe mine. 

Care credeţi că a fost scopul pentru care s-a organizat „experimentul Piteşti” ? 


39. Filon Lauric, născut la 27 aprilie 1908 în Calafindeşti, Suceava. Pictor şi avocat. A fost arestat 
la 9 iunie 1948 şi condamnat la 7 ani de închisoare corecțională. A executat pedeapsa în 
închisorile Jilava, Aiud, Piteşti, Poarta Albă, Peninsula şi Iaşi. A fost eliberat la 6 iulie 1958. 
A fost rearestat la 12 decembrie 1958 şi condamnat la 25 de ani de muncă silnică. A executat 
pedeapsa în închisorile Jilava şi Aiud. A fost eliberat la 1 august 1964. Informaţii din fişele 
matricole penale din AANP. 

(oftează - n.n.) Vedeţi, scopul este cel iudaic. Noi, românii, ne-am mândrit că suntem 
singurul popor din lume care ne-am născut creştini. Din simbioza dacilor cu romanii a 
ieşit poporul român. Dacii erau monoteişti şi credeau în nemurirea sufletului, în aşa fel 
încât foarte uşor şi-au însuşit credinţa creştină. Romanii erau deja creștinați de Mântuitor 
şi de apostoli. Şi prin simbioza lor noi ne-am născut creştini. Şi am spus-o într-un 
interviu care mi s-a luat prin '97-'98 că cel mai mare rău pe care l-a făcut comunismul 
la noi în ţară este că l-a scos pe Dumnezeu din sufletul neamului nostru românesc. Noi 
eram un popor credincios şi prin credinţa noastră trăiam ca-ntr-o familie, familia de 
sânge şi marea familie a satului, nu ? Toate afacerile să făceau pe faţă... pe unde îţi iese 
vorba, îţi iese şi sufletul. Deci la baza societăţii stătea încrederea în oameni. Această 
încredere s-a spulberat. Şi astăzi marea majoritate spun că n-au încredere nici în cămaşa 
de pe ei. N-au încredere nici în ei. La Piteşti a trebuit distrus acest suflet românesc şi pe 
om să-l transforme în fiară. Homo homini lupus%. 


Credeţi că a reuşit acest „experiment ” ? 


La suprafaţă da. În profunzime, ba. Este aşa sau nu? Că dac-ar fi reuşit şi în 
profunzime, astăzi nu mai eram creştin. Nu mai îmbrăcam haina monahală... 


40. Dicton latin provenit dintr-un vers al dramaturgului Plaut (cca 250-184 î.Hr.), cu sensul „omul 
este lup pentru om”. 


Botoşani 


Gherasim Avieriţei 


S-a născut la 19 iunie/iulie 1937 în Mănăstirea Doamnei, judeţul Botoşani. Naţionali- 
tatea: română. Religia: ortodoxă. Studii : liceale. Profesia : muncitor. A fost arestat la 
1 martie 1958 şi condamnat la 4 ani închisoare corecțională. A executat pedeapsa în 
închisorile Botoşani, Iaşi, Gherla şi Periprava. A fost eliberat la 1 septembrie 1959. La 
data interviului locuia în Botoşani. Interviu realizat de Alexandru Matei la 9 februarie 
2008. Transcrierea, tehnoredactarea şi editarea interviului - Adrian Sandu. Interviul se 
află în AIO-IICCMER, având cota 358. 


Pentru început, v-aş ruga să-mi spuneţi câteva cuvinte despre părinţi, despre familie. 
Părinţii mei au fost agricultori... Am fost patru fraţi, acum nu mai am nici unul. 
Dumneavoastră ce simpatii politice aţi avut înainte de 1945 ? 

Cum să vă spun? Am fost mereu contra comuniştilor. Părinţii mei îi urau, treburi din 
astea... şi eu aveam o antipatie faţă de comunişti de când m-am trezit. Se auzea ce era 
la ruşi, că vine colhozorile şi trece toată lumea la grămadă cu gamela. Se auzea” vorbe, 
vă daţi seama. Şi eu n-am participat în rânduri cu UTC-işti, absolut deloc. Şi la vârsta 
de 19 ani am avut nişte probleme cu procesul colectivizării, cum era atunci. Era’ 
avansate treburile astea în 1958. Pe 1 martie era o votare, şi eu înainte cu câteva zile, în 
săptămâna aceea, am avut nişte discuţii cu învățătorii satului care umblau cu colecti- 
vizarea. Am ajuns la discuţii că ei vrea’ să aducă lumea la grămadă, vrea” să ia pământul 
oamenilor... În sfârşit, un dialog cu cuvinte... mai de ceartă. Şi apăi la câtă neînțelegere 
o fost cu învățătorul ăsta comunist... Şi era atuncea un agent de Securitate la noi în sat 
care mai înainte fusese simpatizant al legionarilor, dar când o' venit comuniştii s-o dat 
după dânşii şi ăsta m-o turnat că am înjurat noua orânduire şi-am spus că îi omor pe toţi 
care vin şi umblă să facă colectivizare. Şi pentru asta m-o” arestat. 


Cum a decurs arestarea ? 

Pe 28 februarie o' venit doi de la Securitate până-n sat, că stăteam în vale aicea aşa... 
Şi-mi amintesc că era aşa o zăpadă, că nu au putut să vină cu maşina până în sat, şi o” 
lăsat-o la şosea, şi o” venit cei doi ofiţeri de m-o” arestat pe mine şi pe fratele meu. 


1. Pavel Avieriţei, născut la 24 iulie 1933 în Mănăstirea Doamnei, Botoşani. A fost arestat la 
1 martie 1958 şi condamnat la 4 ani de închisoare corecțională. A executat pedeapsa în 
închisorile Gherla şi Periprava. A fost eliberat la 1 septembrie 1959. Informaţii din fişa 
matricolă penală din AANP. 

Când am ajuns la maşină şi-am intrat, unv’ dintre dânşii îmi spune: „Băi, tu ai 
batistă la tine ? ”. „Ba da.” „Leagă ochiu” lv’ frate-tău ! ” Când am auzit aşa m-am gândit 
că vrea să ne împuşte: „Asta n-am să fac niciodată! Păi dacă ai să ne împuşti, îm- 
puşcă-ne, dar cu ochii deschişi, ce rost are să ne mai legi la ochi? ”. A înjurat ei di tăti 
şi ne-o” legat pe mine şi pe frati-miu la ochi. Noi aşteptam din moment în moment să 
tragă, căci eu credeam că vrea să ne împuşte de ne-or legat. Dar la dânşii asta era metoda 
lor de a aresta: ei aveau nişte ochelari anume ca să îţi puie la ochi, care nu videai prin 
dânşii, dar atuncea o venit neprăgătiţi şi numa” ne-o' legat la ochi. Nu ştiam eu proce- 
durile lor, aşa că am fost duşi ca pe o mâţă în sac. Şi când am ajuns ne-o” băgat într-o 
celulă... pe mine în altă parte ca pe fratele meu. Nu ştiam unde sunt. A doua zi dimi- 
neaţă, singur într-o celulă acolo, cu vreo trei paturi suprapuse, geamurile mai mari, date 
cu vopsea pe dinăuntru, vedea’ afară ziceaţi că-s perdele. Ştiţi ? Sus ultimul oberliht era 
de sticlă şi mă sui pe al treilea rând de paturi să văd afară, să-mi dau seama pe unde sunt. 
Eram încă acasă, că trecea râul din Botoşani pe acolo... Era atuncea un pavilion luat de 
Securitate pentru anchetă, da” eu nu ştiam de el. Cred că a fost o cazarmă cândva. Da’ 
mi-am dat seama unde sunt. 

Ce vă mai amintiţi din timpul anchetei ? 

La vreo săptămână a început ancheta... ori de zi, ori de noapte, depinde când te 
chema”. Şi apoi tortură... M-o’ luat ziua atunci prima dată şi a început să mă întrebe, 
cum aveau metodele lor. Şi aveau notat acolo, te întreba” şi trebuia să recunoşti după 
dânşii... Acuma asta eu n-am făcut-o niciodată. Ei mai mult vroia” afară din ceea ce ai 
spus să le oferi şi alte detalii: „Băi, eu ştiu că tu nu eşti vinovat. Te-o învăţat cineva ?”. 
„Da, dom'le, m-am certat, am avut nişte schimburi de cuvinte, i-am zis astea, dar nu mai 
mult de atâta.” Ce spunea” ei acolo mai mult, nu recunoşteam. „Uite, dacă tu spui cine 
te-o învăţat, noi îţi dăm drumul acasă.” Dar ei spunea’ motive din astea, că dacă te 
vedea” slab de fire şi turnai pe alţii, ei puteau aresta mai mulţi şi de la trei în sus se forma 
o organizaţie, deci nu mai erai singur. La organizaţie erai condamnat pe acelaşi articol 
de lege, dar la altă literă. Cum eram noi condamnaţi atuncea articolul 209, punctul I, 
punctul II, litera A era „delict de uneltire” care delict de uneltire era condamnare de la 
3 la 7 ani, deci cu circomstanţe (sic ! ) atenuante puteai ieşi la 3. Dar puteai să iei şi la 
maximul, la 7 ani, depinde cum te învârteai. Dar dacă te încadrau în organizaţie, de la 
trei persoane în sus, tot 209 era articolul, dar punctul I, litera C sau nu ştiu care, că 
nu-mi amintesc care venea, de te băga’ la organizaţii, „crime de uneltire contra orânduirii 
sociale”. Ştiţi? Şi te lua? pe urmă de la 7 la 25 de ani sau depinde cum era... 


Vă aduceţi aminte cine erau anchetatorii ? 

Din Securitate. Aici care i-am avut eu, era unu’ Axinte, tot din meleagurile ăstea de 
pe aicea, dar tot aista mă bătea. Ce să spun ? Poate alţii o” făcut altfel, da? pe mini el mă 
tortura în fel şi chipuri. O murit el... 


Cât v-au ţinut în anchetă ? 

Eu aproape trei luni am avut anchetă. Pe 28 februarie m-o” arestat şi ancheta o durat 
până pe 22 mai, tot '58. Aveau fel de fel de metode. După o perioadă de bătaie o” început 
să nu mai deie mâncare. Mi-aduc aminte o dată că în cursul luni lui martie, nu 
recunoşteam ce vroiau ei, pentru că îmi dictau ei şi nu era adevărat, ş-apăi mi-a” tăiat 
raţia de mâncare. Şi cum era un coridor lung, un hol mare, lung, îi auzeam cum umblă 

pe hol. Era vizetă cu vizor acolo, pe care ei te vedeau dacă te uitai afară, da' eu măcar 
dacă nu puteam să văd, mai auzeam cum umblă gardienii pe hol. Şi când veneau ăştia cu 
mâncarea, veneau cu chirpici de mămăliguţă sau cu varză şi îţi dădea prin vizetă. Da’ 
mie timp de o săptămână nu mi-a” dat deloc mâncare, numa’ îmi dădea’ oleacă de apă 
şi o feliuţă de pâine dimineaţa, şi încolo, în cursu' zilei, nu-mi dădea’. Într-o zi la unul 
dintre bucătari - pe care nu-i vedeam şi nu ştiam câţi erau sau dacă erau dintre deţinuţi, 
dar dacă erau dintre deţinuţi, erau de la drept comun, că pe ai noştri nu-i scotea’ afară 
să vadă lumina - i s-o făcut milă şi mi-o dat mămăligă pe vizor. El cum mi-o dat-o, am 
şi mâncat-o goală, aşa, imediat, nu mi-a mai trebuit nimic. Nu o durat nici trei minute : 
„Bă, dă mămăliga încoa” ! ”. „De unde să îţi mai dau eu?” Crezând că sunt legionar, nu 
a mai întrebat ce e cu mine... şi asta a fost. 

Și v-au făcut şi proces ? 

Da, pe 22 mai '58 am avut procesul. Şi în aceeaşi zi, la Botoşani, ne-o” şi condamnat. 

Ați fost încadrat într-o organizaţie ? 

Nu, că eram doar eu şi fratele meu în boxa acuzaților. Am fost încadraţi la „delict de 
uneltire”, deci am scăpat de o pedeapsă mai mare. 


Procesul a fost unul public ? 
© fost câţiva civili, care i-o” adus ei probabil, că ei când condamna” mai aducea’ pe 
cineva să vadă lumea ca să nu mai facă. 


Avocatul apărării a spus ceva ? A încercat să vă apere ? 

Avocatul a fost din oficiu. Deci nu m-o interesat ce-o spus, că am ştiut că e degeaba. 
Judecătorii erau veniţi de la Tribunalul Militar şi cel care te anchetase acuma era 
procuror. 


Și ce pedepse aţi primit ? 
Patru ani de închisoare corecțională, patru ani de interdicţie şi confiscarea averii. 
Fratele meu a primit la fel, numa” fără confiscarea averii. 


După proces v-au mutat într-o închisoare ? 

După sentinţă ne-o” mai ţinut o săptămână şi ceva, iar pe 2 sau 3 iunie ne-o” dus la 
Iaşi, că atuncea Botoşaniul era numa” pentru anchetă. Pe urmă am înţeles că o fost aicea 
şi o cameră de execuţie... Şi vă spun că ne-a’ dus cu ochelarii în dubă şi nu ştiu cum 
ne-o” dat jos, dar am înţeles că eram pe Copou, unde era o fostă puşcărie militară. Şi 
până am intrat acolo, tot mereu cu ochelarii pe ochi am fost. 


Cum erau condiţiile de la Iaşi ? 

Am ajuns aci în timpul verii, era cald, vă daţi seama. Ne-o” băgat într-o cameră plină 
de deţinuţi luaţi în urma colectivizărilor... Suprafaţa camerei aceea era trei pe patru 
metri, avea două rânduri de paturi faţă în faţă, metalice cum era” la armată şi trei 
suprapuse. Şi noi eram 48 de inşi în camera aceea, câte trei în pat, cât încăpeau, şi restu' 
dormeau unu” peste altu” pe jos. Geamurile erau cu jaluzele şi-or mai bătut şi cartoane 
din ăstea. Şi când ne dădea? mâncarea pe vizete, fierbinte, eram toţi cu pieile goale. 
Curgea grăsimea din noi, aşa, se topea de căldură ce era. Care eram tineri, rezistam mai 
bine, apăi stăteam unu”, doi pe rându' trei de pat, unu” de o parte şi unv’ de o parte, şi 
cu cearceafurile'le dădeam în jos de mai făceam ceva aer. Iar alţii care erau mai slăbuţi, 
leşinau de la căldură ce era şi îi scoteam cu pătura. Alţii mai mureau, alţii îi mai aducea’ 
înapoi... 

Asta ne era greu, cu căldura, şi după ce am îndurat vreo săptămână şi ceva zile, apăi 
mi-aduc aminte că o ieşit unv’ Chiriţoiu?, care era tot din partea Iaşiului şi o zis. Şi l-o” 
bătut... Şi când o venit caraliu”, am spus că dacă nu vine comandantul, noi fortăm uşa 
şi ieşim afară, că nu mai stăm să murim. O’ venit şi ne-o” scos din camera aceea şi ne-o’ 
băgat în alt pavilion, într-o cameră mare de vreo 32 de metri, aşa. Păi când ne-o’ băgat 
aproape 100 de inşi, eram puţini, aveam şi paturi, deci era bine. Era şi baie, aveai unde 
să te duci, altfel să mişti... Dar n-o durat o săptămână, că s-o umplut şi acolo, şi am 
ajuns vreo 300 şi ceva. La fel dormeam tot câte trei în pat şi pi jos unu” peste altul... Şi 
asta o durat după aceea până în iarnă, prin ianuarie-februarie '59. O bucată de timp 
tineam minte toate zilele, toate evenimentele, dar pe urmă am început să le pierd. 


Şi de la Iaşi unde v-au trimis ? 

O venit un ordin să ne mute la Gherla. Şi ţin minte că un caraliu întreba: „Care e cu 
A să-şi spuie numele ! ”. Nu striga el, ca să nu se audă numele celor care eram acolo 
închişi. Aveau metode întregi ca să nu ştim... Şi-o spus şi frate-miu numele că era trecut 
pe tabel: „Ia-ti bagajul şi ieşi afară! Ia-ţi bagajul şi ieşi afară ! ”. L-am sărutat, ne-am 
luat rămas bun. Am ştiut că pleacă, da” nu ştiam şi unde. Oricum destul de supărat eram, 
dar n-aveai ce face altceva. M-am dus la baie, m-am spălat oleţică pe faţă, supărat că a 
fost dus şi frate-miu de "colo, şi aud că vine şi mă strigă şi pe mine. Dar ei nu trecuseră 
corect, numele meu era Avieriţei, dar nu era Gherasim, nu înţelegeai, era Gheorghe 
probabil. Şi s-o dus la grefă, o văzut că-s eu, o venit înapoi şi pe urmă m-o strigat. Când 
m-o strigat, am sărit, mi-am luat bagajul, dar ce aveam eu acolo, că eram în hainele 
noastre... Am ieşit, ne-o” băgat în dubă şi ne-o' dus la gară. Acolo ne-a” suit în duba 
vagon şi ne-o” dus la Gherla. 


Cât aţi stat la Gherla, vă mai amintiţi ? 

La Gherla am stat până în mai '59. Aici am avut nişte condiţii destul de grele. Tot aşa 
nu încăpeam unde dormeam. Erau rânduri de mozaic şi ţin minte că intram câte doi pe 
un rând din ăla. 

Şi în timpul "cela cât am stat la Gherla o venit un control medical şi ne-o” verificat, 
ne-o' făcut vizita la toţi, şi care o” fost sănătoşi ne-o” scos pentru munci. În mai, pe 20, 
parcă aşa îmi aduc aminte. 


Şi unde v-au dus ? 

La Galaţi. Ne-o” suit la vagoane de animale cum era”, vagon-bou din astea cum ducea’ 
animalele înainte, tot înfundate, şi ne-o” dus până în Galaţi. De aici ne-o” suit în bacuri 
şi ne-o” dat jos în Tulcea, de unde ne-o” luat nişte maşini. Atunci am ştiut şi eu pentru 
prima dată de bac. Vedeam, că atunci când ne-o” dat jos din vagoane nu ne-o' mai pus 
ochelarii la ochi. Era coloana mare, şi vedeam că ni duce... care era mai în faţă, tot intra 
într-o cabinuţă, tot dădea drumv’ şi nu mai îl vedeai unde intră. Ştiţi ? Atâta că la bac 
era o singură cabină şi acolo când intrai erai în apă, că bacul era în apă. Şi pân’ în Tulcea 
am tras o frică mare în bacul 'cela cu ce cărau ei marfă, probabil. 


2. Probabil loan Chiriţoiu, născut la 8 martie 1919 în Stănileşti, Iaşi. A fost arestat la 18 de- 
cembrie 1957 şi condamnat la 4 ani de închisoare corecțională. A executat pedeapsa în închi- 
sorile Iaşi şi Gherla. A fost eliberat la 31 august 1959. Informaţii din fişa matricolă penală din 
AANP. 

Şi de la Tulcea ne-o' dus la Periprava, unde am ajuns pe 21 mai, că ştiu că era 
sărbătoarea sfinţilor Constantin şi Elena. 

Cum ați fost primiţi la Periprava ? 

Am ajuns acolo, ne-o' tuns la zero şi ne-o' băgat în colonie. Şi comandantul coloniei 
o vorbit cu noi şi ne-o pus să stăm pe bagaj afară la soare şi zicând: „Uitaţi-vă unu” la 
altul, vedeţi cât de departe sunteţi ? Ei, eu aci în două-trei zile vă fac de n-o să vă mai 
cunoaşteţi”. Atât eram bucuroşi că vroia să ne deie mâncarea... Dar numa’ în ziua aceea 
ne-o făcut roşi, frumoşi. Că noi stând atâta numa” la cameră, între ziduri, cât ne-o ţinut 
acolo în soarele puternic din timpul verii, a doua zi dimineaţă nu mai vedeam cu ochii. 
Eram toţi umflaţi şi a început să se ia pielea de pe noi. 

Şi ne-o ţinut acolo în Periprava, la prăşit, la munci agricole, până la 1 septembrie 
1959. Dar în timpul ăsta, a fost o grațiere atuncea. 

Era greu la munci acolo la Periprava ? 

Da, că tot timpul cât ne-a’ scos la prăşit o’ fost iar multe bătăi. Oriunde or fost bătăi, 
dar acolo era o serie de băieţi, erau studenţăraie... Noi mai mâncam porumb aşa crud, 
gol, şi dacă ne vedea” pe toată brigada ne bătea. Când ne întorceam seara în colonie, ne 
scotea” în poartă şi ne bătea’. Aveam escorta din Securitate care ne coordona. 

Brigadierii vă băteau ? 

Nu brigadierii ne făceau probleme”, că doar ei erau oameni ca şi noi. Era un 
brigadier Vanghelie? îi spunea, parcă din partea Bucureştiului. Un om micuţ aşa de 
mărime, dar parcă nu era aşa de negru ca primaru’ Vanghelie, că ăsta pare mai întunecat 
oleacă... 

Apăi bătăi o” fost multe din ăstea. Odată ştiu că am luat o bătaie puternică din cauza 
unui student. O fost şi vina băiatului ăsta atuncea. El o vrut să se ducă pentru treabă, 
să-şi facă necesităţile, în păpuşoi mai încolo, în porumb. Noi stăteam acolo şi era escortă 
şi-n faţă, şi-n spate, şi în laterale, şi ne păzeau. El a trecut de escortă şi se ducea mai 
departe : „Stai, unde te duci ?”. El şi-a dat pantalonii jos şi le-a arătat fundu”. Ăia s-o" 
supărat şi © tras o rafală de pistol de rachetă. O venit rapid de la colonie o maşină cu mai 
mulţi securişti, de la unitate de acolo, ne-au înconjurat şi ne-o” dus pe timpul zilei, în pas 
alergător până la colonie. Şi când am ajuns - bataie puternică. Direct ne-o” băgat în 
colonie şi apăi câte unul la poartă, bataie la tălpi. Atuncea am scăpat de bataie, da’ nu 
numa” eu. Un băiat care era în brigadă cu mine făcuse armata cu comandantul coloniei. 
Ei s-o" cunoscut, dar nu o vorbit cu dânsul... Şi comandantul când l-o văzut, o spus că 
restul rămâne pentru mâine să se bată. Ştii? Şi dacă o scăpat acela de nu l-a mai ales 
pentru Securitate, să ia bătaie, am scăpat şi eu, că eram în urma lui, şi aşa n-am mai luat 
bataie ca toţi. 

Cine era comandant la Periprava ? 

Nu-mi amintesc cum îi spunea. 

Ce ne puteţi spune despre oamenii pe care i-aţi întâlnit la Periprava ? 


3. Probabil Nicolae Vanghele, născut la 4 noiembrie 1923 în Bucureşti. A fost arestat la 28 martie 
1958 şi condamnat la 4 ani de închisoare corecțională. A executat pedeapsa în închisorile Jilava, 
Gherla, Periprava şi Salcia. A fost eliberat la 26 martie 1962. Informaţii din fişa matricolă 
penală din AANP. 

Păi nu numa” studenţi se arestase”, că erau şi preoţi, şi judecători, şi de tăti felul de 
oameni, până şi ofiţeri. Pentru că-mi amintesc de un fost ofiţer, un căpitan de artilerie, 
care când mai povesteam noi una alta, pentru ce ne-o” arestat, ce-am înţeles, ce-am făcut, 
vorbe” aiurea aşa, ofiţerul ăsta ne-a spus că de ce l-au arestat pe el. Cică el, când plecau 
ruşii atuncea, o plecat cu o serie de ofiţeri ruşi până la gară, şi când venea înapoi îl 
întâlneşte pe un alt ofiţer de-al nostru. Şi ăsta îi zice: „Unde ai fost, bre?”. „Am fost 
la gară.” „Dar la ce?” „Am petrecut prieteni...” „Dar ce prieten eşti tu cu ruşii?” „Păi 
cum nu? Dacă noi le dăm lor grâu şi ei în schimb ne ia’ petrolul.” Şi ăsta s-o dus şi l-o 
spus la Securitate, şi pentru vorba asta i-o” dat şapte ani de puşcărie. 

Ați pomenit de o grațiere în timp ce vă aflaţi acolo. 

Da, în 23 august '59 a fost. Noi am aflat ceva, dar nu mai aveai încredere, că zvonuri 
se auzeau oricând... da” în rest, cât am stat de la arestare până la venirea acasă, n-am 
avut drept de corespondenţă, absolut nimic. Nu ştiau unde suntem, nici pachete, nici 
nimic... 

Și cum aţi fost eliberat ? Vă mai amintiţi acest episod ? 

Spre 1 septembrie o' venit anchetatori din toate regiunile şi luau la întrebări pe cei 
care vroia! să le deie drumu” acasă. Dar nu aşa simplu, trebuia să-ţi iei o obligaţie 
oarecare. Şi aşa i-am văzut eu pe cei care-i chema’ în poartă şi îi ancheta” că veneau 
înapoi bucuroşi că scapă acasă. Vin, aşa, îl ia şi-l cheamă şi pe frate-miu şi pe încă unu”, 
consătean de-acolo. Vin şi ei: „Bă, plecam acasă”. „Plecaţi.” Dar eu nu ştiam care-i 
treaba, de ce spun ei că pleacă acasă. 

După aia, mă cheamă şi pe mine şi mă ia la întrebări: „De unde eşti ?”. „Sunt din 
Botoşani.” „Nu din Suceava?” „Nu, din Botoşani.” „Spune regiunea prima dată! Şi 
pentru ce eşti arestat ? ” „Delict de uneltire contra ordinii sociale.” „Nu mă, dar tu spune 
ce-ai făcut.” „N-am făcut nimic, domn'e, pentru aista motiv sunt arestat şi condamnat, 
dar n-am făcut nimic, n-am dat în cap la nimeni, n-am furat nimic, n-am făcut nimic.” 
„Bă, ia ascultă aicea ! Noi îţi dăm drumu” ţie acasă... Când te duci acasă, când cineva 
va dori să-ţi vorbească, să îţi spuie ceva, ai să vii să ne spui nouă?” „Nu, asta n-am să 
o fac.” „Păi de ce, bre?” „Aşa bine. Dă-apăi eu n-am făcut nimic şi uite aşa m-o spus 
altu”, şi acuma să mă duc să spun şi eu pe altul să facă puşcărie ? Dom'le, asta n-am să 
fac niciodată. Poate omv’ glumeşte... Da’ asta n-am s-o fac. De ce să spun c-o fac ? N-o 
fac.” „Aicea o să-ţi putrezească oasele.” „Dacă aşa o vrea Dumnezeu... Dar astă treabă 
n-o fac.” Mi-o tras un picior în fund şi : „Du-te în pizda mă-tii, că aci o să-ţi putrezească 
oasele ! ”. Eu după episodul ăsta mă duc speriat la baracă. Acolo frate-miu o fost domn, 
mă tot încuraja: „Mergi acasă! ”. „Oi mergea, dar mie mi-a spus că nu-mi dă drumul, 
ba mai mult, mi-o mai tras şi un şut...” Şi de asta mă gândesc, care o spus c-o’ să facă 
ce-o” spus ei, le-o” spus că le dă drumu” acasă. Ştiţi? O’ semnat câte un act, dar n-o” 
făcut toţi, dar am ştiut că au făcut-o unii ca să scape. Şi fratele meu o făcut-o, bietu’... 
Şi-o făcut bine până la urmă. 

Și ați reuşit să vă eliberaţi fără să vă luaţi un angajament ? 

Eu n-am vrut să semnez, că nu m-am temut de moarte deloc şi n-am vrut s-o fac. Mie 
o’ spus că nu-mi dă drumu”, da” până la urmă mi-o” dat drumu” şi mie, că n-au avut cum 
altfel. Cred că s-o” socotit ei că: „Dacă îi dăm drumul lu” frate-su”, să-i dăm drumu” şi 
lu” ăstalalt, că tot se aude în sat de dânsul”. Că ei doreau să nu se ştie nimic... 

Şi pe 1 septembrie, de dimineaţă, când mă pregăteam pentru muncă, s-o făcut un 
careu, o venit comandantul şi cu cineva de la secretariat, cu tabelul cu aceia care erau 
propuşi pentru mers acasă. Erau înscrişi în ordine alfabetică, cum o’ fost chemaţi la 
anchetă, numai eu n-am mai fost trecut în felul ăsta. S-a strigat în ordine alfabetică, 
inclusiv pe frate-miu, iar ne-am luat rămas-bun ca şi de la Iaşi... El s-o dus să-şi ieie 
bagajul şi s-o pus la rândul "celora care urmau să fie eliberaţi. Şi ultimul, al 84-lea, mă 
strigă şi pe mine. Că am fost 84 de inşi care am scăpat cu decretul de grațiere, nu uit 
numărul ăsta. 

Şi când am văzut una ca asta, m-am dus şi eu la rând. Apăi ne-o” băgat într-o cameră 
goală, din club, că aşa îi spunea, şi ne-a dat ordinu’ : „Nu ieşiţi nimeni la geam să faceţi 
semne”. Că pleca la lucru o brigadă dintre cei care rămăseseră acolo. Şi eu atuncea am 
spus: „Noi ce rost are să mai ieşim, doar nu mai avem pe nimenea afară”. Dar ceilalţi 
n-au ascultat, care mai aveau prieteni, şi o' ieşit la geamul ăla de un metru. Ne-o” ţinut 
ziua aceea acolo, ne-o” dat hrană rece, şi după ce o plecat brigada, ne-o’ dus la centru, 
tot în Periprava, de unde trebuia să luăm vaporul. 

În noaptea aceea s-o stârnit oleacă de furtună pe Dunăre şi n-o” putut să ne ducă în 
seara aceea. Şi cum eram băgaţi tot cei 84 de inşi într-o singură cameră care era acolo, 
aşteptam să ne ducă la vapor. Şi nici nu a trecut prea mult timp că o venit un ofiţer beat, 
o intrat înăuntru şi la care era prin apropierea lui îi striga: „Drepţi ! ”. Te întorceai cu 
faţa spre dânsul şi stăteai în nemişcare. Dar nu exista dintre atâţia inşi să nu facă unul 
olecuţă ceva. „Care icneşte, mă? Care e acela, mă? Culcaţi! Drepţi! ” Ne-o chinuit 
toată noaptea aceea şi care mai ieşea afară, îl mai şi bătea. La un moment dat o mai 
chemat un subofițer şi ăla s-o opus până la urmă. „Dumneata dacă vrei să-i baţi, bate-i, 
eu nu mai bat pe nimeni, că ăştia îs liberi acuma.” Mi-a dat şi mie una... 

A doua zi de dimineaţă ne-au suit pe un vaporaş, „23 august”, aşa se numea, şi câţi 
eram noi de mulţi, ştiu că s-o lăsat tot la apă, dar am ajuns într-un final la Galaţi. Aici 
un ofiţer ne-o dat bani pentru drum, pentru tren, că ştia unde merge fiecare, în ce 
direcţie, şi aşa ne da banv’. Colegii s-o” dus în cadrul lor, cu un pahar de băutură, şi s-o' 
Suit în tren fără bilete şi toţi au plecat, fiecare la casa lui, în direcţiile lor. Eu cu frate-miu 
ne-am scos biletele, şi aşa flămânzi ne-am urcat în tren. 


Dar pe tren oamenii nu v-au văzut de unde veniți, să vă ajute ? 

Eu aveam de acasă un fular, ceva mai bun, încă era cu tichet pe dânsul, dar nefolosit. 
Şi în Galaţi, pentru că ni se terminase toată mâncarea şi nu aveam niciun ban, şi pentru 
că mi-era ruşine, îl trimit pe un coleg care era cu noi: „Du-te, spune pe aicea prin oraş 
de unde vii şi ia o bucată de pâine ! ”. Şi în tot Galaţiul ăla o umblat şi nu i-o dat nimeni 
un ban pentru o bucată de pâine... Nu i-o dat nimeni şi dacă am văzut aşa, am rămas 
flămânzi pe tren. N-am mai mâncat nimic până în Vereşti“. Noi eram bucuroşi că venim 
acasă, om ajunge noi, ce era greu trecuse... Când în trenul de Vereşti-Botoşani, celălalt 
cetăţean care era cu noi din sat, mai în vârstă, a recunoscut doi evrei care erau pe la 
abator, nu ştiu pe unde stăteau cu serviciul, şi a intrat în vorbă cu ei: „De unde vii?”. 
Ăista spune : „Vin de la puşcărie”. Când o auzit aşa, unul dintre ei, aista care vorbea cu 
dânsul, s-o repezit la valiza celuilalt c-avea ceva de mâncare acolo, o deschis-o şi ne-o 


4. Localitate în judeţul Suceava. 

dat, jidanu”. Ştii? Şi am fost uimit că la atâţia români ceream să ne dea ceva şi nu, n-o 
vrut să ne deie, şi uite ăsta... Cam aşa s-a întâmplat şi tot noaptea aceea am ajuns acasă. 


Cum v-a întâmpinat familia ? 
Vă daţi seama, nu le venea să creadă. Cel puţin de mine se auzea că-s mort. Că dacă 


nu porţi corespondenţă, vorbe se aud fel de fel, şi câte şi mai câte. Şi când ne-o” văzut. 
Na, oricum am suferit... 


Securitatea v-a mai căutat ? 

Noi am fost luaţi în primire de Securitate imediat după ce am venit. Nu era săptămână 
să nu vie Securitatea în sat şi fratele meu fugea, bietu”, de acasă... Şi eu nu ştiam de ce 
fuge. Că el o semnat, bietu”, ca să scape... Pe urmă mi-am dat seama că el nu vrea să 
îi vază. Şi văzând că o fugit azi, că fuge mâine, l-o’ lăsat în pace după aceea. Deci mulţi 
© semnat aşa, da’ n-or făcut nimic. Şi se auzea şi la televizor că spunea şi Ticu 
Dumitrescu c-o găsit semnături... Da” una e când găseşti semnătura c-o fost de acord, că 
l-o' obligat să semneze, şi n-o” mai colaborat, nu te-ai dus şi-ai turnat pe nimenea. Când 
torni pe cineva ai de scris, nu se pune una cu cealaltă, şi asta o făcut o serie de deţinuţi. 

Cu învățătorul care v-a turnat v-aţi mai întâlnit ? 

M-am mai întâlnit după ce-am venit acasă, da” am căutat să mă abţin, că nu vroiam 
să mai ajung înapoi pe unde am fost, fiindcă eram căsătorit, aveam copii şi trebuia să-mi 
văd de treburile mele, altfel ei doar asta aştepta”. Şi ce puteam să-i fac? Să-i iau zilele ? 
Probabil c-a avut ceva de la Securitate pe treburi de-ăstea, că era în serviciul lui, în sat 
acolo, director de şcoală, dar nu ştiu ce s-o întâmplat cu el, să vă zic mai multe detalii. 
Bineînţeles că mă întâlneam şi cu el, dar acu’ o murit... 

Și v-aţi angajat ? V-aţi găsit de lucru ? 

Păi după aceea am căutat de lucru pe la CAP-işti, da” n-am prea găsit. M-am angajat 
şi prin Botoşani, dar a trebuit să plec că nici n-am găsit o muncă stabilă din cauza 
arestării. Şi pentru că era” mai puţine locuri de muncă pe vremea aceea, am plecat în 
Vatra Dornei şi m-am angajat ca muncitor acolo. Da’ nu am mai muncit mult după asta, 
că eu nu făcusem încă armata, aşa că după aceea m-am angajat, am lucrat o perioadă, 
oleacă de timp până în '60, câteva luni, nu mai ţin minte, şi apăi am primit ordin de 
încorporare. Când m-o’ chemat la comisariat şi am intrat, am văzut că şi anchetatorul o 
venit acolo, şi m-au luat în interes la munci, pentru că eram deja trecut prin toate ăstea, 
oricum eram mai silit, şi mă supuneau la orice. Şi la DGSM m-au trimis, la Direcţia 
Generală a Serviciului Muncii, cum era atuncea. 

Şi am făcut numa” zece zile de instrucţie, cum era atunci. Am fost încorporat în 
martie şi la 1 mai am fost avansat cu două grade excepţionale şi de la înlocuitor de 
comandant de brigadă la comandant de brigadă, că aşa se numea la munci, că fostul s-o 
lăsat la vatră. De acuma aveam în subordine şi băieţii mai vechi şi UTC-işti, fel de fel. 
Şi la un moment dat mă întreabă comandantul : „Dar tu de ce nu eşti UTC-ist?”. M-am 
gândit: „Uite că nu sunt. De ce să fiu? ”. N-am spus că eu am făcut puşcărie politică, 
i-am spus: „Am o familie, sunt căsătorit, şi să te duci pe la şedinţi, treburi de-asta nu 
mai pot...”, „Dar aicea vrei să te faci ?” „Vreau.” De ce să-i spun că nu vreau ? O venit 
secretarul de partid care era cu organizarea, tot de tip militar: „Ei, fă-ţi adeziune! ”. 
Şi-mi face el acolo. Eu am ştiut că degeaba, dar nu i-am spus că am fost deţinut politic. 
M-o chemat şi pe mini la câteva şedinţe înainte de a primi carnet, da” n-au avut cum să 


BOTOŞANI 101 


mi-l deie. Pesemne că o” trimis dosarul la Botoşani, să-i ieie de aicea datele, tot. Când 
o venit, şi o trebuit să-mi deie carnetul, ne-o chemat şi ne-o dat carnetele de UTC la o 
serie, mie îmi spune: „Tovarăşu' caporal, dosarul dumneavoastră o vinit curat ca foaia 
de hârtie. Numai scrie pe dedesupt duplicat. Nu ştiu care e motivul, da” nu putem să-ţi 
dăm carnetul”. „Foarte bine.” Eu ştiam că n-are cum, dar nu puteam să le spun lor că 
nu vroiam să se afle despre trecutul meu ca inamic al sistemului. Că încolo o duceam 
destul de bine. Eram comandant de brigadă la transport, băieţii o duceau bine cu mine, 
mă înţelegeam frumos, ce-mi trebuia mie carnetul lor? 


Și după eliberarea din armată ce aţi făcut ? 

Apăi m-am dus iar înapoi la Vatra Dornei, m-am angajat, am stat acolo prin părţile 
acelea până în '65 parcă sau aşa ceva... Pe urmă am venit şi m-am angajat în Botoşani 
unde am găsit loc de muncă, am primit transfer, şi m-am stabilit aici până la pensie. 
Din '80 până în '99 am lucrat numa” la distribuții gaze. Am avut o muncă uşoară... Şi 
în '99 m-am pensionat. 


Copiii dumneavoastră au avut de suferit ? 

Au fost persecutați faţă de alţii, că ei n-o” avut dreptul să fie cu alţi copii ai căror 
părinţi erau membri de partid, copii UTC-işti, n-o” avut dreptul să fie în treburile ăstea. 
Au încercat, dar n-au mai ajuns la facultate, pentru că o’ fost persecuții. Am avut copii 
care o' făcut numa” profesionala şi am fata asistentă aicea, că o fost mai restrânsă de 
altele treburi... la facultate n-o mai ajuns. 


Cum a fost la Revoluţie aici în Botoşani ? 

Eiii, a fost destul de bună pentru mini, numa’ că o fost înfricoşătoare. Nici nu am 
putut să cred că a venit o aşa schimbare. Cum să nu vie, că am văzut că toată lumea ţipa 
libertatea şi bucuria şi o' venit toţi la palat aicea. M-am dus şi eu, dar a doua zi nu mai 
intram nici în pat, că mă temeam. Zic: „Cine dracu’ m-o pus să mă duc ? Pe mine mă 
află, una două mă ie”. Puteam să mă duc să mai capăt şi un carnet de revoluţionar, că eu 
m-am dus cu un interes mai mult ca alţii. Alţii poate nici n-or fost acolo, dar eu m-am 
temut să mă mai duc, că de abia am spus de unde venisem şi care îmi era trecutul. Dar 
ce rost are să mai spui de acu’ înainte ? 

V-aţi implicat în politică după '89 ? 

Nu m-am înscris în niciun partid politic. Ce nevoie să mai mă înscriu dacă noi suntem 
în Asociaţia Foştilor Deținuți Politici? Eu zic că e destul. 


Aţi regretat vreodată că ați fost închis, că v-aţi pierdut anii de tinereţe ? 

Am regretat atunci, pe moment, dar acum nu am regrete, că n-am făcut nimic rău, 
n-am făcut nimic ca să zic că am avut vreo vină. Deci aş fi regretat dacă aş fi lovit pe 
cineva, dacă ar fi avut cineva de suferit de vorba mea, dar aşa am fost o victimă închisă 
aiurea, şi oriunde şi oricând cu pieptu' deschis spuneam c-am făcut puşcărie când mă 
întreba şi pentru ce-am făcut... Nu puteam să am o ruşine pentru treaba asta. N-am fost 
hoţ, n-am fost criminal. 


Cu cei care v-au bătut v-aţi mai întâlnit după '90 ? 


Dar n-am vrut eu să mă mai întâlnesc. Da’ de unde să-i cunosc ? Gardienii venea’ şi 
te scotea’ afară şi te bătea”. 


Dar cu securiştii ? 

Păi după eliberare pe mine nu m-au mai şicanat securiştii, pe mine nu m-o” mai 
chemat. Numai dacă am fost urmărit aşa, dar nu m-o” chemat înapoi prea des. Dacă eu 
am plecat din localitate... Şi mai cu seamă, eu cred că aveau treabă cu cei care semna’ 
ceva cu dânşii. Mai vroia să deie declaraţia, nu mai vroia, dar pe mine nu mai avea 
niciun rost să mai mă cheme. Mă chema să mă ancheteze din nou, cu gândul să mă ieie 
iară, dar altceva ce? 


Eu vă mulțumesc frumos pentru interviu şi vă doresc sănătate. 
Şi eu vă mulţumesc. 


Vasile Balanovici 


S-a născut la 25 aprilie 1927 în lonăşeni, comuna Truşeşti, judeţul Botoşani. Naţiona- 
litatea : română. Religia : ortodoxă. Studii : liceale. Profesia : contabil. A fost arestat la 
15 mai 1948 şi condamnat la 12 ani de muncă silnică. A executat pedeapsa în închisorile 
Botoşani, Suceava, Târgşor, Jilava, Gherla, Nistru şi Aiud. La expirarea pedepsei a fost 
internat administrativ pentru 24 de luni. A executat pedeapsa în închisorile Galaţi şi 
Periprava. A fost eliberat la 17 mai 1962. La data interviului locuia în Botoşani. Interviu 
realizat de Alexandru Matei la 8 februarie 2008. Transcrierea şi tehnoredactarea inter- 
viului - Andrei Lascu. Editarea - Alexandru Matei. Interviul se află în AIO-IICCMER, 
având cotele 351, 352. 


V-aş ruga, în primul rând, să-mi spuneţi câteva cuvinte despre familia dumneavoastră 
şi despre dumneavoastră. 

Tata, Toader, a fost agricultor şi negustor în timpul vieţii, iar mama, Evdochia, a fost 
casnică. Am mai avut un frate care o plecat în '42 voluntar în armată, chiar dacă n-avea 
vârsta încă, şi s-o dus în Răsărit şi-acolo o rămas, pe undeva pe la Cotul Donului. Alţi 
fraţi n-am avut. Cât despre mine, am fost săpător cu ziua, muncitor angajat, electrician, 
contabil... De toate am făcut. Am avut la bază Liceul Comercial, contabilitate. Şi am 
învăţat meseria de electrician dintr-un noroc, ca să spun aşa. 

Ați activat politic sau aveaţi simpatii politice înaintea de venirea comuniştilor ? 

Eu am intrat în puşcărie cu o simpatie legionară. Asta-i adevărul ! 

Când aţi intrat în Frățiile de Cruce ? 

Între '44-'46, prin această perioadă. Cel care s-o ocupat direct de mine era un fost 
învăţător al meu, Mihai Puşcaşu!. Propriu-zis nu ne făcea educaţie şi nici nu ne vorbea 
despre Legiune. El ne educa în spiritul moralei creştine, ortodoxe. Şi bineînţeles accent 
pe o istorie, să-i spun aşa, cu coloratură naționalistă. 

Îmi puteţi povesti despre momentul arestării dumneavoastră ? 

Am fost arestat la 15 mai '48. Atunci s-o” făcut arestări masive în toată ţara. Noaptea 
la 12. Bineînţeles, mi-au înconjurat casa. Seara eu am fost prin oraş şi am văzut că un 


1. Mihai Puşcaşu, născut la 14 iunie 1925 în Truşeşti, Botoşani. A fost arestat la 23 iulie 1947 
şi condamnat la 12 ani şi 6 luni de temniţă grea. A executat pedeapsa în închisorile Jilava şi 
Aiud. La expirarea pedepsei a fost internat administrativ pentru 48 de luni. A executat 
pedeapsa în închisorile Culmea şi Periprava. A fost eliberat la 22 iunie 1963. Informaţii din 
fişa matricolă penală din AANP. 

consătean al meu tot îmi dădea târcoale. Îl chema Niculei” şi era din Truşeşti. Avea părul 
roşu, îl porecleau toţi Schneider. He, he! E mort acuma, Dumnezeu să-l ierte! Adică el 
nu era turnător, el era, cred că, agent al lor. Şi m-o urmărit să ştie de unde mă ia. Atât, 
nu altceva. Nu pot să spun că, domnule, m-o turnat, că el n-avea cu ce să mă toarne. Dar 
mă miram ce-i... Şi pe urmă mi-am dat seama că el era informator al Securităţii şi m-o 
urmărit. M-o dus până acasă, că nu ştiau unde stau eu în oraş. 


Când v-au arestat au fost brutali ? 

Cum să spun? Uite, civilizaţi nu pot să spun că au fost, domnule. E, bine, na, 
noaptea la 12, între 12 şi 1 era, nu-i chiar aşa mare civilizaţie, dar nu s-o” comportat 
brutal. Atâta-mi zice”: „Numai mergeţi până la Poliţie, daţi o declaraţie şi veniţi înapoi 
acasă. Nu-i problemă”. Bineînţeles, pe drum doi m-au însoţit, iar aceştia mi-a” spus că 
sunt mulţi acolo şi nu ştiu ce-au de gând. Şi m-au dus. Într-adevăr, c-au arestat mulţi care 
n-aveau nicio legătură cu noi. Mulţi o” fost arestaţi, toţi pe care îi bănuia”, prieteni de-ai 
noştri, nu ştiu ce, că ăştia au zis: „Domn'e, că au contigenţi...”. Le-o' dat drumul la 
unii la o lună, la alţii la trei luni. 

Au mai fost arestaţi şi alți colegi ai dumneavoastră ? 

Da, păi de la mine de la şcoală, de la liceu am fost 35 de inşi. Lotul „Botoşani”. Iar 
învățătorul o făcut şi el 15 ani de puşcărie. Dar el în alt loc, nu cu noi. 


Și care au fost motivele arestării ? 
Activitate legionară. Aşa s-o spus. Da’, adică noi ce-am făcut? Dacă-i vorba să vă 
spun ce-am făcut: ne-a educat. Şi ne făcea o educaţie moral-religioasă. 


Unde v-au dus la anchetă ? 

Am fost anchetați întâi aici, la Botoşani, iar ancheta se făcea cu aceleaşi metode, că 
şi aici toţi aceşti anchetatori erau comunişti. Cred că erau instruiți, că aceleaşi metode de 
bătăi erau şi la Timişoara, şi la Oradea, şi la Bucureşti, şi la Botoşani. Deci cu pusul cela 
sub picioare, să te bată, aceleaşi metode. La Timişoara o fost o sârboaică? care îi bătea 
la testicole, în rest, aceleaşi metode. Deci undeva erau învăţaţi toţi la fel. 


Vă duceau zilnic la interogatoriu ? 

Nu zilnic, de ce să mint, însă te sâcâiau mereu. Şi tratamentul în perioada asta a 
anchetei, în afara bătăii, băgau vreo 20 de inşi într-o cameră, pe-un pat aşa făcut cât 
juma” de cameră, fără nicio pătură, fără nimic. Cu hainele noastre, aşa am stat. Şi aici, 
în Securitatea de la Botoşani, şi în închisoare la Suceava tot la fel. Nu ne-o” dat nici pat, 
nimic, nimic, nimic. La închisoare la Suceava dormeam pe duşumea în hainele noastre, 
jos. Când am ajuns eu la Târgşor, ne-o” dat câte-o pătură în primul an. 


2. Vidoza „Vida” Nedici, născută la 4 mai 1924 în Becicherecu Mic, Timiş. Locotenent. A lucrat 
la Securitatea din Timişoara ca translatoare şi anchetatoare. Era vestită pentru cruzime şi 
pentru metoda de tortură preferată : bătaia cu creionul la testicule. A fost arestată la 15 iunie 
1950 şi condamnată la muncă silnică pe viaţă pentru „înaltă trădare”, fiind acuzată de spionaj 
în favoarea Iugoslaviei titoiste. A executat pedeapsa în închisorile Jilava, Mislea, Ocnele Mari 
şi Văcăreşti. A fost eliberată la 15 decembrie 1955. După eliberare a fugit în Iugoslavia de 
frica deţinuţilor pe care îi torturase îngrozitor şi care juraseră să o ucidă. Într-un interviu 
recent, Nedici a susţinut că nu s-a ocupat niciodată cu anchetele, rolul său fiind doar acela de 
translator. http : //www. evz.ro/index.php ? zone =articole&iask = detalii-articol&item = 853115 
&page = Femei-de-paza-la-portile-Gulagului-romanesc&current_date = 2009-05-20, accesat la 
15 august 2009; Doina Jela, op. cit., p. 194; fişa matricolă penală din AANP. 

Cum s-a derulat procesul ? 

S-a ţinut în martie '49 la Suceava în penitenciar, la subsol. Acolo o venit instanţa 
judecătorească, Tribunalul Militar Iaşi. Nu îmi mai aduc aminte, 9 sau 11 martie. La noi 
încă o fost tot mai liniştit, mai nu ştiu ce, dar am să vă dau un caz, lotul „mediciniştilor” 
de la Iaşi, când îl întreabă pe şeful lor*, zice: „Recunoşti că...” şi: „Da, recunosc”. 
Şi-o aruncat haina de pe el şi a arătat toate vânătăile: „Uitaţi-vă aici argumente. Poţi 
recunoaşte ? ”. Bineînţeles, o” suspendat şedinţa, şi a doua zi iar i-a dus. ÎI întreabă: 
„Recunoşti ?”. Zice: „Da. Am argumente noi, toată noaptea, uitaţi-vă aici...”. Îi mort 
ăsta care o făcut aşa ceva, dar pot să vă spun că era medicinist în anul VI şi-am lucrat 
cu el întâmplător pe urmă la mină pe Valea Nistrului. O făcut acolo adevărate minuni, 
ca medic. Cu condiţiile de acolo, o făcut operaţii de apendicită... Ei, în sfârşit. 


Mai ţineţi minte cine era preşedintele Tribunalului ? 

Nici n-am ştiut numele. Ştiu numai atât, că unul din acuzaţii din lotul nostru aduce 
un argument. Zice: „Domn'e, chiar dacă ar veni mâine legionarii la putere, eu nu mai 
sunt legionar! ”. Şi procurorul: „Auziţi! Auziţi ce-i în mintea lui”. Procurorul... de 
colo, repede. Sau, vă dau un citat din unul din apărătorii noştri, care zice: „Domn'e, 
marele Lenin a spus că cel mai greu lucru pentru un avocat este să apere ceea ce el însuşi 
condamnă”. El ne apăra pe noi... 


Și care a fost sentinţa ? 

12 ani. Doi mi-o" dat administrativ, după expirarea pedepsei, şi-am executat 14. 
Activitate legionară... Legal se spune „uneltire împotriva orânduirii sociale”, şi aşa mai 
departe, articolul 209 din Codul Penal. Însă dedesubtul, adică ceea ce se poate constata 
în dosar: activitate legionară. Că ceea ce ne învăţa învățătorul, v-am spus, nu ne învăţa 
decât probleme religioase şi probleme istorice naţionale. Nu ne-o vorbit niciodată despre 
Corneliu Zelea Codreanu. Dar profesorul o fost încadrat şi el la activitate legionară. Nu 
ştiu dedesubturi. Poate chiar el intenţiona ca între timp să facă pasul, să ne spună: 
„Uite, v-am pregătit...”. 

Unde v-au trimis după ce s-a terminat procesul ? 

De la Suceava la Târgşor, unde am stat vreun an. La Târgşor a fost un regim mai 
blând. Era „reeducare” stil Makarenko. O parte din noi, şi în special moldovenii, spre 
ruşinea noastră, erau şefii „reeducării” acolo. Am avut un băcăuan, îi mort, acum nu 
vreau să-i mai spun numele, era şeful „reeducării”*. Eu nu am făcut parte nici din grupul 
„reeducării ”, dar nici din grupul 'celora ostili „reeducării”. Eram un grup care ne căutam 
de treaba noastră. Adică nici pe-aceia nu-i criticam, nici pe ceilalţi nu-i lăudam. Însă, 


3. Dumitru Moisiu, născut la 3 iunie 1919 în laşi. Medic. A fost arestat la 15 mai 1948 şi 
condamnat la 20 de ani de muncă silnică. A executat pedeapsa în închisorile Iaşi, Aiud, Nistru, 
Baie Sprie şi Deva. A fost eliberat la 14 ianuarie 1963. Informaţii din fişele matricole penale 
din AANP. 

4. Ion Stoian, născut la 7 ianuarie 1929 în Vasile Roaită, Bacău. A fost arestat ca elev la 16 mai 
1948 şi condamnat la 8 ani de muncă silnică. A executat pedeapsa în închisorile Suceava, 
Târgşor, Gherla, Ploieşti şi Jilava. Adept al „reeducării” încă de la Suceava, a fost principalul 
susţinător al ei la Târgşor, unde nu avea accente violente. Ajuns la Gherla în decembrie 1950 
a devenit unul din cei mai cunoscuţi şi sadici agresori, fiind planton şi şef de cameră. A fost 
condamnat la moarte în procesul „Ţurcanu Eugen şi alţii” şi executat la Jilava la 17 decembrie 
1954. Alin Mureşan, op. cit., pp. 193-194; fişele matricole penale din AANP. 

într-adevăr, spre ruşinea noastră, trebuie să recunosc, cred că 90% erau moldoveni. Că 
aici trebuie făcută o menţiune: de la Suceava încă o luat fiinţă aşa zisul ODDC-ul, 
Organizaţia Democrată a Deţinuţilor Comunişti”, care, până la urmă, când au ajuns la 
Piteşti, le-o" rupt maxilarele... pentru că ei erau cu metode blânde, metode democratice, 
dacă vrem aşa. Ei, la Piteşti acolo s-o mers cu scosul măselelor. 

Cu cine v-aţi întâlnit la Târgşor ? 

În afară de cei care eram elevi din lotul nostru? Numai aceia care ne-o” dus acolo, 
şi eram mulţi. Păi, am întâlnit acolo băieţi, că oameni... Şi exact cu aceeaşi treabă, cam 
ce-am făcut eu, şi cum m-o încadrat ei în Codul Penal, de la Arad, Nădăbanf, abia a luat 
5 ani. Eu 12. Unul din Bucureşti, care cam aceeaşi treabă a făcut-o, adică l-o instalat 
drept şef de grup, nu ştiu ce, trei ani. Adică diferențieri. La Suceava s-o” dat nişte 
condamnări aşa... Motivul nu îl ştim, dar s-o spus pentru că tăţi erau de-ai noştri. 

Și după ce a trecut anul de la Târgșor ? 

Nu-mi mai amintesc exact, da” de-acolo, bineînţeles prin Jilava, prin nu ştiu ce, am 
ajuns la Gherla. 


La Jilava cum a fost ? 

La Jilava n-am stat decât o săptămână, dar la Jilava era un regim groaznic. Adică în 
afară de Reduit, care e sub pământ, nu vorbesc de condiţii... Că am stat în Reduit, că 
aşa-i spunea acolo. 

Câţi eraţi în celulă ? 

Aoleu. Nu mai încăpeam. Că aşa era la Jilava! Şi ce era noutate, cum nu era la 
celelalte, când coborai de la poarta închisorii până-n închisoare, cu parii: „Dă-i! ”. Dar 
fără motiv. E, şi mai am de spus următorul lucru : am întâlnit în închisoare om condamnat 
la 20 de ani muncă silnică, fost poliţist”, şi jura că nu i-a tras mai mult decât o palmă la 
un comunist evreu, şi pentru aia şi-a luat condamnare pentru crime împotriva umanităţii. 
Apoi am întâlnit zeci de condamnări pentru crime împotriva umanităţii : ostaşi în termen 
sau gardian care o însoţit aşa-zisele vagoane a morţii, cu evrei. Domnule, eu nu spun că 
ăia s-o” purtat ca nişte domnişoare, dar nu s-o” purtat mai rău decât gardienii noştri cu 
noi. Dar n-am auzit de nici unul condamnat, n-am auzit nici unul c-o păţit ceva. Dim- 
potrivă, am auzit că au pensii, vorba aceea, de la 15 milioane în sus. 

Însă am aici, în mahalaua unde trăiesc, foşti gardieni de la puşcărie care au peste zece 
milioane, din câte o scăpat câtă o vorbă factorul... Şi am vecin inginer agronom, cu 
vechime completă, care are opt milioane. Şi aceia au 12, 15. Deci e mai important în 


5. Este vorba de ODCC, Organizaţia Deţinuţilor cu Convingeri Comuniste. 

6. Fredolin Nădăban, născut la 8 decembrie 1930 în Satu Nou, Arad. A fost arestat la 3 iunie 
1948 şi condamnat la 5 ani de închisoare corecțională. A executat pedeapsa în închisorile 
Arad, Timişoara, Târgşor şi Peninsula. A fost eliberat la 17 septembrie 1953. A fost rearestat 
la 21 februarie 1959 şi condamnat la 25 de ani de muncă silnică. A executat pedeapsa în 
închisorile Timişoara, Arad şi Aiud. A fost eliberat la 1 august 1964. Corneliu Cornea, 
Luptători şi martiri ai rezistenței anticomuniste din judeţul Arad, 1945-1989, Multimedia, 
Arad, 2007, p. 167; fişele matricole penale din AANP. 

7. Posibil Constantin Gh. Teodorescu, născut la 14 octombrie 1907 în Avereşti, Neamţ. A fost 
arestat la 18 martie 1949 şi condamnat la 4 ani de temniţă grea pentru lovirea a doi ostaşi 
sovietici. A executat pedeapsa în închisorile Făgăraş, Jilava şi Gherla. A fost eliberat la 
8 octombrie 1955. Informaţii din fişele matricole penale din AANP. 

România să fii gardian la puşcărie, decât să fii inginer agronom, medic, profesor sau mai 
ştiu eu ce. Îi mai important. Poate de-asta tineretul astăzi fuge. 


Şi de la Jilava v-au trimis la Gherla ? 
Da, la Gherla. 


Cât ați stat acolo ? 

Acolo am stat puţin, dar bine. Adică am intrat imediat. Acolo erau transferați studenţii 
„reeducaţi” şi înfiinţau un nou Piteşti. Adică era înfiinţat, că eu am găsit acolo persona- 
lităţi care au fost ucise. Nume pot să vă dau, nu cred că mai trăiesc, că erau toţi mai în 
vârstă ca mine. Un doctor în drept, Bourceanut, de pe la Galaţi. N-am mai auzit de 
dânsul. Un maior, Ionescu’, din ce-mi aduc aminte. Cât i-or chinuit acolo „reeducaţii” 
aceia... Un preot greco-catolic, Nicoară!0, un preot armean Keropian Papken!. Domn'e, 
ce-o” chinuit... Însă acolo, pe unul din lotul meu, Octav Obreja!?, atâta 1-0” „ucis”, atâta 
l-o’ chinuit, până o-nnebunit. Şi nebun o ieşit şi din închisoare. Îi mort acum... Vorba 
aceea, o minte sănătoasă nu crede. Dacă începi şi-i spui ce făceau aceia, nu crede. 

Eu am avut noroc, un fel de-a spune noroc. Când am intrat în foşălaie la dânşii, era 
un pat cu trepte. Întâi te „ucideau” şi apoi să spui tot ce n-ai spus afară. Pe urmă, printre 
alţii, am avut doi botoşeneni, amândoi din lot cu mine, care erau acolo în conducere, 


8. Vasile Bourceanu, născut la 4 iulie 1917 în Găneşti, Galaţi. Doctor în drept şi filosofie. A fost 
arestat la 5 ianuarie 1949 şi condamnat la 4 ani de temniţă grea. A executat pedeapsa în 
închisorile Gherla, Poarta Albă, Capul Midia şi Jilava. La expirarea pedepsei a fost internat 
administrativ pentru 12 luni. A executat pedeapsa în închisoarea Văcăreşti. A fost eliberat la 
3 august 1953. A fost rearestat la 8 aprilie 1961 şi condamnat la 5 ani de închisoare 
corecțională. A executat pedeapsa în închisoarea Jilava. A fost eliberat la 28 iulie 1964. 
Informaţii din fişele matricole penale din AANP. 

9. Romeo Ionescu, locotenent-colonel(?)/maior, originar din Dâmboviţa. A fost arestat în 1949 
şi condamnat la 3 ani de închisoare pentru tentativă de trecere frauduloasă a frontierei. 
Torturat şi batjocorit în Gherla. Se pare că a mai fost arestat în 1958 şi condamnat la 10 ani de 
închisoare. Cicerone Ioniţoiu, Victimele terorii comuniste. Dicţionar. H, 1, J, K, L, p. 164; 
Octavian Roske (coord.), Mecanisme represive în România. 1945-1989. Dicţionar biografic. 
H-L, INST, Bucureşti, 2004, p. 225; ***Memorialul ororii. Documente ale procesului 
reeducării din închisorile Piteşti, Gherla, Vremea, Bucureşti, pp. 227, 251, 543, 547. 

10. Virgil Nicoară, născut la 16 august 1901 în Ciunga, Alba. A fost arestat la 11 martie 1949 şi 
condamnat la 3 ani de închisoare corecțională. A executat pedeapsa în închisorile Gherla, 
Poarta Albă şi Peninsula. La expirarea pedepsei a fost internat administrativ pentru 6 luni. A 
executat pedeapsa în colonia Capul Midia. A fost eliberat la 8 februarie 1953. Informaţii din 
fişele matricole penale din AANP. 

11. Pr. Papken Keropeian (nume de mirean Kerop Keropeian), născut la 15 iunie 1895 în Bardizag. 
Hirotonit preot în 1936, a fost preot paroh în Focşani, Bălţi şi Constanţa. A fost arestat la 
9 septembrie 1948 şi condamnat la 6 ani de închisoare corecțională pentru înlesnirea trecerii 
de frontieră. A executat pedeapsa în închisorile Constanţa, Gherla şi Văcăreşti. A fost una 
dintre victimele cele mai chinuite şi batjocorite din închisoarea Gherla. A fost eliberat în 1955, 
însă şi-a petrecut restul vieţii la spitalul din Cernica, grav bolnav de TBC. A decedat în 1961. 
Alin Mureşan, op. cit., p. 145; fişa matricolă penală din AANP. 

12. Octav Obreja, născut la 5 martie 1923 în Truşeşti, Botoşani. A fost arestat la 24 aprilie 1948 
şi condamnat la 15 ani de muncă silnică. A executat pedeapsa în închisorile din Iaşi, Gherla, 
Nistru, Jilava şi Aiud. A fost eliberat la 20 aprilie 1963. Informaţii din fişa matricolă penală 
din AANP. 

dintre deţinuţi. Conducere, un fel de-a spune. Şi unul dintr-înşii, Ţurcanu, o fost con- 
damnat la moarte, iar celălalt, Bărgăoanu!?, s-o apropiat de mine şi spunea : „Băi Vasile 
băi, treci cu noi, bă, terminăm cu bandiții ăştia! Băi, ai văzut ce-o” făcut prizonierii 
care-o” fost în Rusia, care o' venit cu «Tudor Vladimirescu», cu «Horia, Cloşca şi Crişan», 
sunt pe posturi mari. Uite, eu cunosc pe unul Dobrin, care din puşcărie, acuma-i ofiţer 
de Securitate. Trebuie să facem tot! ”. Deci asta era la dânşii. 


Și dumneavoastră cum aţi scăpat ? 

Deci eu am scăpat. Să vă spun cum : o venit aşa-zis” domnul colonel Zeller!*, evreu 
ungur, şi o triat pentru mină. Şi-o luat după dosare, după vârstă, nu vorba ca să se uite 
la om, şi aşa am ieşit şi noi. Şi când eram încolonaţi şi ne ţinea el discursul de plecare, 
o venit ăsta care-o fost consătean! chiar cu mine, care-o fost condamnat în lotul 
Ţurcanu, cu o listă, unde eram cinci, şi o auzit unul din noi. Zice: „Ăştia-s în reeducare, 
n-ar trebui să plece”. Şi, mă iertaţi... zice: „Aia la muma lor... Tot la moarte merg”. 
Adică, şi asta-i una. Dar noi ştiam că n-avem altă scăpare. Oriunde ne ducea’, ţinta lor 
era să termine cu noi. Colonelul Zeller era în Direcţia Generală a Penitenciarelor, nu 
oricine a vorbit. Şi-aşa am scăpat, şi am ajuns la mină în Valea Nistrului. 


Cine era comandantul lagărului acolo ? 
Nu-mi amintesc sigur numele... Zoltan! parcă-l chema. 


Şi cât ați stat acolo ? 

Trei ani. Când am ajuns era vară, şi era bine şi - cum să vă spun? - am avut mare, 
mare noroc, că acele cabane nu erau încă terminate ca lumea, n-aveau bucătărie, şi ne-au 
ţinut două săptămâni fără să intrăm în mină şi cu mâncare de la combinat. Două 
săptămâni să stai degeaba şi să primeşti mâncare de la combinat... Şi ne-o” pus pe 
picioare, pe noi, care, vorba aceea, eram nişte arătări. Asta ne-a ajutat extraordinar de 
mult pe urmă când am intrat. 


Care era regimul în această colonie de muncă ? 


13. Gheorghe Bărgăoanu, născut la 15 ianuarie 1925, în Botoşani. A fost arestat la 3 iulie 1948 şi 
condamnat la 5 ani de închisoare corecțională. A executat pedeapsa în închisorile Suceava, 
Gherla şi Jilava. A fost eliberat la 14 septembrie 1953. Informaţii din fişa matricolă penală din 
AANP. 

14. Ludovic Zeller (1896-1952). Locotenent-colonel, membru PCdR din 1930. A fost comisar-şef 
la Chestura Poliţiei Oradea (ianuarie 1945 - martie 1946), comisar-şef la Chestura Poliţiei 
Sighet (martie-septembrie 1946), comisar-şef, chestor şi inspector-şef al Inspectoratului 
Regional de Siguranţă Oradea/DRSP Oradea (aprilie 1948 - mai 1950). A condus represiunea 
împotriva răscoalelor ţărăneşti din Arad în vara lui 1949. A fost subinspector general şef al 
DGP (august 1950 - iulie 1951), şeful corpului de control al DGPCUM (iulie 1951 - iunie 
1952). S-a sinucis la 3 iunie 1952. Marius Oprea, Banalitatea răului. O istorie a Securităţii 
în documente. 1949-1989, Polirom, Iaşi, 2002, p. 136, n. 127; Doina Jela, op. cit., p. 9%; 
Mihai Burcea et al., op. cit., pp. 181-184. 

15. Constantin P. „Usturoi” Ionescu, născut la 27 iunie 1927 în Truşeşti, Botoşani. A fost arestat la 
22 mai 1948 şi condamnat la 8 ani de temniţă grea. A executat pedeapsa în închisorile Gherla, 
Jilava şi Văcăreşti. A fost condamnat în procesul „Țurcanu Eugen şi alţii” şi executat la 17 de- 
cembrie 1954 la Jilava. Alin Mureşan, op. cit., pp. 137-138 ; fişa matricolă penală din AANP. 

16. Confuzie între locotenentul Ion Maier, comandantul coloniei Nistru (1951-1954) şi Szabó 
Z6ltân, comandantul coloniei Baia Sprie. Andrei Muraru (coord.), op. cit., pp. 387, 394. 

Cum să spun? Mâncare nu pot să spun că dădea’ suficientă şi bună, dar regimul era 
ca atare. Şi să vă spun o întâmplare mai haioasă, dacă vreţi. N-avea voie să te ţie în 
infirmerie acolo. Trei-patru zile era exagerat. Şi-o venit un ofiţer politic!” în verificări 
şi-o găsit pe unul că de două săptămâni stă în infirmerie. Şi zice : „Băi, ce doctor eşti 
tu, băi ?”. Şi doctorul Moisiu! îi spune : „Boala care-o are el nu se poate trata decât cu 
medicament francez”. I-a spus el şi numele. „Nu se mai importă medicamentul respectiv 
şi n-am ce-i face.” „Bă, sunteţi nişte dobitoci, bă! Bă, însamnă că un medicament 
superior sovietic l-a înlocuit, bă, dar voi nu ştiţi, bă! Sunteţi nişte dobitoci! ” Aşa i-a 
spus „domnul” ofiţer politic medicului. 

Cât aţi fost acolo la mină aţi suferit vreun accident ? 

Nu, da’ o întâmplare de-acolo am să vă spun. O murit într-un accident de muncă unul 
din deţinuţi, Boieroiu!”, de prin Prahova. Un vlăjgan de doi metri şi ceva. Era la început, 
în primele luni. Şi când l-o' scos mort, noi încă aveam mineri civili care să ne instruiască, 
că nu ştiam noi, şi civilul acela, maistru, a început să se tragă de cap şi să plângă: 
„Dumnezeule, m-am nenorocit, accident mortal în timpul meu ! ”. Şi gardianul îi spune: 
„Lasă, mă tovarăşe, ce te plângi? Un bandit mai puţin”. Asta ca să vă daţi seama cam 
cum ne tratau ei pe noi. Deci dintr-o întâmplare de-asta îţi dai seama... 


Care a fost reacţia deţinuţilor când s-a aflat că a murit Stalin ? 

Păi am să vă spun o întâmplare când a murit Stalin. Eram la mină şi o venit un lot 
nou, printre care un macedonean, profesor de istorie, Puiu Aristide”. Şi din vorbă în 
vorbă, ne-a spus el multe, că toate astea care apar prin ziare, că nu ştiu ce sunt, poveşti, 
că toate lucrurile se aranjează în secret între Apus şi Rusia. Şi printre altele a spus: 
„Băi, în '53 moare Stalin”. Asta în decembrie '52... „Hai, domnule, nu mai zi prostii ! ” 
„Băi, dacă nu moare Stalin în '53 să mă scuipaţi pe mine.” Şi-ntr-adevăr, în '53 Stalin 
o murit, domn'e. O spus că aveau ei garanţii, nu ştiu de unde. Ei, na! 


Care era norma de lucru acolo la mină ? 

Ei, nu ştiu cât! 110 vagoane, vagonete să iasă. Nu ne scotea’ din mină până nu făceam 
aşa-zisa normă. Până nu ieşeau, nu ieşeam nici noi din mină. Erau multe mizerii. Vă dau 
aşa numai un exemplu : ieşeai din mină, de cele mai multe ori fără să mai faci baie şi vă 
daţi seama cum ieşeam, că era mină de plumb... Se ducea fiecare în dormitor, în barăcile 
acelea care le-aveam, şi acolo am stat fără foc, iarna. Dar eram tineri, ne-ncălzeam. Nu 
pot să spun că am suferit de frig, c-am murit de frig. Da' vă daţi seama că nu era bine. 
Dar ce făceau ei? Nu tot timpul, dar o repetau mai des. Peste-o oră, când se culca toată 


17. Probabil locotenentul Trofim, poreclit de către deţinuţi „Heghemonu”. Ibidem, p. 395. 

18. Dumitru Moisiu, născut la 3 iunie 1919 în Iaşi. A fost arestat la 15 mai 1948 şi condamnat la 
20 de ani de muncă silnică. A executat pedeapsa în închisorile Iaşi, Deva, Jilava, Aiud, Baia Sprie 
şi Nistru. A fost eliberat la 14 ianuarie 1963. Informaţii din fişele matricole penale din AANP. 

19. Dumitru Boieru, născut la 20 martie 1926 în Valea Călugărească, Prahova. Mecanic. A fost 
arestat la 29 decembrie 1949 şi condamnat la muncă silnică pe viaţă. A executat pedeapsa în 
închisorile Constanţa, Aiud şi Nistru. A murit la 17 august 1952 în colonia Nistru. Informaţii 
din fişa matricolă penală din AANP. 

20. Aristide Puiu, născut la 14 aprilie 1914 în Gratimacea, Grecia. A fost arestat la 21 iunie 1952 
şi condamnat la 10 ani de temniţă grea. A executat pedeapsa în închisorile Constanţa, Aiud, 
Gherla şi Nistru. A fost eliberat la 18 iunie 1962. Informaţii din fişele matricole penale din 
AANP. 


110 EXPERIENŢE CARCERALE ÎN ROMÂNIA COMUNISTĂ 


lumea: „Alarmă! Toată lumea pe platou! ”. Şi după ce-ajungeam pe platou ne luau 
gardienii la bătaie că ce căutăm acolo... Şi aia pentru umilinţă, pentru bătaie de joc. 
Eh... 

Cât aţi stat acolo, a evadat cineva ? 

E, o fost o evadare faimoasă şi aici, ca şi la Târgşor. Dar ce-am tras atunci noi după 
evadarea aceea şi la aceasta... Şi la evadarea asta o” plecat trei inşi. Marin?! şi nu ştiu 
cum îl chema pe oltean, ofiţer de meserie, el o condus. Şi erau un moldovean, un 
ardelean, şi-un bănăţean. Miron, din Moineşti, moldoveanul, ardeleanul Ion Coţofană?, 
şi pe bănăţean îl chema Românul, din familia Românul. Românul a fost în Rusia 
militar, şi-o avut de-a face numai cu partizanii, şi era cunoscător al problemei. 


Cum s-a produs evadarea ? 

La ieşirea din mină era un singur gardian, dar n-avea’ voie deţinuţii să iasă până 
acolo. Trenul era împins până aproape. Şi ei ce-au făcut? Au luat exploziv, trotil de-ăsta 
care se-mpuşca prin mină, o' adunat mai multă vreme, şi-o” pus în vagoneţi. Şi fitil 
calculat, c-acela dacă era ofiţer ştia el foarte bine. Şi când o ajuns la gura minei... o 
explozie, şi un vagonet o sărit. Şi n-o durat mult, altă explozie ! Şi i-o” paralizat pe toţi. 
Dacă era una singură, şi aici a fost judecată, era una singură, o fost ceva, nu ştiu ce, dar 
când o' văzut că se repetă, toţi s-o” speriat. Gardianul o fost aruncat, chiar o fost rănit. 
N-o murit, în tot cazul. Şi în timpul ăsta s-a” strecurat în munte şi duşi o’ fost. Dar i-o” 
prins repede... 


In ce an s-a întâmplat toate acestea ? 


Cred că în '54%. Dar pot să vă fac o paranteză. Am vrut să vă spun mai întâi de ce-o 
fost groaznic după aceea. În aceeaşi noapte o' evadat de la mina Baia Sprie? alţi oameni. 


21. Marin Ţucă, născut la 9 noiembrie 1921 în Ionești, Gorj. A fost arestat la 2 iulie 1948 şi 
condamnat la 15 ani de muncă silnică. A executat pedeapsa în închisorile Baia Sprie şi Nistru. 
A evadat la 5 iunie 1953 din colonia Nistru. A fost prins la 29 august 1953, condamnat la 
moarte şi executat la 29 mai 1954. Informaţii din fişele matricole penale din AANP. 

22. Miron Nicolae, născut la 12/13 octombrie 1925 în Târgu Trotuş, Bacău. A fost arestat la 
28 noiembrie 1949 şi condamnat la 15 ani de temniţă grea. A executat pedeapsa în închisorile 
Aiud, Gherla şi Nistru. A evadat la 5 iunie 1953 din colonia Nistru. A fost prins şi condamnat 
la muncă silnică pe viaţă, pedeapsă comutată ulterior la 25 de ani de muncă silnică. A executat 
pedeapsa în închisorile Oradea, Craiova, Jilava, Piteşti, Târgu Ocna, Dej şi Văcăreşti. A fost 
eliberat la 2 august 1964. Informaţii din fişele matricole penale din AANP. 

23. loan Coţofan(ă), născut la 9 ianuarie 1930 în Soroştin, Sibiu. A fost arestat la 20 octombrie 
1949 şi condamnat la 25 de ani de muncă silnică. A executat pedeapsa în închisoarea Nistru. 
A evadat la 5 iunie 1953. A fost prins şi condamnat la muncă silnică pe viaţă, pedeapsă comutată 
ulterior la 25 de ani de muncă silnică. A executat pedeapsa în închisorile Oradea, Jilava, Gherla 
şi Craiova. A fost eliberat la 1 august 1964. Informaţii din fişa matricolă penală din AANP. 

24. Petru Românul zis „Budu” sau „Budiu”, născut la 18 iulie 1921 în Domaşnea, Caraş-Severin. 
A fost arestat la 30 ianuarie 1950 şi condamnat la 15 ani de temniţă grea. A executat pedeapsa 
în închisorile Timişoara, Gherla şi Nistru. A evadat la 5 iunie 1953. A fost prins şi condamnat 
la 25 de ani de temniţă grea. A executat pedeapsa în închisorile Oradea şi Gherla. A fost 
eliberat la 3 august 1964. Cicerone Ioniţoiu, Victimele terorii comuniste. Arestaţi, torturați, 
întemnițați, ucişi. Dicţionar. R, Maşina de scris, Bucureşti, 2007, p. 173; fişele matricole 
penale din AANP. 

25. Evadarea a avut loc la 5 iunie 1953. 

Şi s-o crezut că e o legătură. O fost o coincidență care să mărească chinul nostru. Ei, 
ce-am tras noi după evadarea aceea să nu... 


S-a înăsprit regimul de detenție în cadrul coloniei ? 

Regim crud! Altfel nu pot spune. Că acolo, vorba aceea, primeam o supă de 
„nicivo”. Adică de nimic, supă de nimic. Avea trei frunze de varză deasupra şi restul apă. 
Umpleai burta şi atât. Şi cu amenințări... Comandantul puşcăriei până acolo mergea, că 
aproape pe toţi i-a ajuns cu pistolul la tâmplă. Bine, poate nici nu avea cartuş în pistol, 
dar numai: „Mă, te-mpuşc, mă, spune! ”. „Ce vrei să-ţi spun?” Dar asta era pentru 
teroare. Şi pe lângă asta o' fost nişte percheziţii, c-acolo la mină aveam saltele, cu paie, 
bineînţeles, dar saltele. Până şi paiele din saltele le-o” scos că să vadă hârtii, secrete, ceva 
comunicări, că-şi închipuiau, cum v-am spus, că îs în legătură. Nu era nicio legătură. O 
fost coincidenţă. 

Au avut loc acolo şi greve ? 

Da, am participat şi eu la grevă. 

Care au fost motivele care au dus la declanşarea ei ? 

Marea majoritate din noi acuma aveau silicoze de gradul unu, pentru că se perfora 
fără apă, numai ici, colo mai dădeau ei apă, şi din praf se făcea silicoza. Şi-atunci : 
„Domnule, tot mor. Nu?”. Şi-n plus medicii noştri, Petraşevici?, care o ajuns în 
America, şi Moisiu, ăsta de care v-am spus că arăta argumentele convingerii, ne-o' 
spus: „Băi, dacă vă duceţi din mediul ăsta, silicoza de gradul I se vindecă de la sine”. 
Şi-atunci sigur că oamenii, domnule, na... Deşi speranţa... nu era nicio speranţă. Cum 
v-am spus, „tot la moarte merg”. Deci nu exista vreo şansă... 

Şi când a izbucnit greva ? 

Nu, ca timp nu vă pot spune. 

Dar cine a fost conducătorul grevei ? 

Nu ştiu, un ungur, Zoltan sau aşa ceva. Şi acolo, să vedeţi, erau câţiva deţinuţi 
unguri. Ăia erau toţi maiştri bucătari. Aşa vă spun, pentru cultură generală: pe 
bucătarul-şef îl chema Nica Peter”. Şi spuneau oamenii care îl cunoşteau că el era 
asimilat la unguri. Nu era ungur el. Şi: „Băi, dar tu nu eşti ungur! ”. „Bă, şi negru sub 
unghie dacă ar fi român, io-i tai degetul.” Îi proteja directorul lor. Cum vă spun: 
maistru, bucătar-şef, ungurii erau... 


Cum s-au manifestat greviştii ? 


26. În realitate, 14 oameni au evadat la 6 iunie 1953 din colonia de munca Cavnic. Andrei Muraru 
(coord.), op. cit., p. 391. 

27. Cornel Petrasievici, născut la 7 mai 1916 în Scăiuş, Caraş-Severin. Doctor în medicină. A fost 
arestat la 10 decembrie 1948 şi condamnat la 15 ani de muncă silnică. A executat pedeapsa în 
închisorile Baia Sprie, Aiud, Nistru, Jilava, Cluj-tribunal, Jilava, Văcăreşti, Piteşti, Dej şi 
Gherla. A fost eliberat la 6 decembrie 1963 cu domiciliu obligatoriu în Lăteşti, Bărăgan. După 
eliberare a reuşit să plece din ţară. Cicerone Ioniţoiu, Victimele terorii comuniste. Dicţionar. 
P Q, p. 186; fişele matricole penale din AANP. 

28. Petru Nica/Nyika, născut la 29 iulie 1921 în Lunca de Jos, Harghita. Muncitor. A fost arestat 
la 29 martie 1949 şi condamnat la 15 ani de muncă silnică, pedeapsă redusă ulterior la 7 ani 
şi 6 luni. A executat pedeapsa în închisorile Cluj, Gherla, Nistru şi Baia Sprie. A fost eliberat 
la 12 mai 1956. Informaţii din fişa matricolă penală din AANP. 

„Nu intrăm în mină! ” Şi, bineînţeles, am stat. „Nu intrăm în mină!” Unii n-au 
participat la grevă, că n-a participat toată lumea. S-o încercat o grevă a foamei, dar tot 
n-au făcut-o toţi. Am avut pe urmă la Aiud. Dar până la urmă, vorba aceea, şi acolo... 


Câţi apreciaţi că aţi participat la această grevă ? 
Mai mult de jumate din efectivul minei. 

Și care era efectivul minei cu aproximaţie ? 

Erau vreo 150, nu eram mai mulţi. Era o mină mică. 
Și care au fost revendicările ? 


Domnule, condiţii, apă la perforatoare ca să nu fie praf, şi intrăm în mină. „Lucrăm. 
Dacă nu, nu lucrăm. Nu intrăm în mină. Faceţi ce vreţi.” 


Și cât a durat greva ? 
Nu mi-amintesc, ce să vă spun, dar n-a durat mult. Nu, n-o durat... 


Și s-a trecut la represiuni ? 
Da, ne amenințau, dar - cum să vă spun? - cum ne tratau gardienii şi nu ştiu ce... 
Dar ne-o” dus la Aiud. Pe mine, că nu ştiu pe toţi unde i-o” dus. 


Aţi fost singur dus la Aiud ? 

Nu singur, cu mai mulţi. Bine, acuma am avut în aceeaşi celulă şi spioni, care 
spionau pentru străini şi care erau de multe ori răscumpăraţi. Unul, nu-mi amintesc 
numele, parcă Solomon sau Samoilă sau nu ştiu cum, o spus: „Nu domnule, pe mine nu 
mă lasă. Vă garantez că nu mă lasă, mă răscumpără”. Zice unv’ : „Cum te răscumpără ? ”. 
„Păi” zice, „dau doi-trei spioni ruşi şi mă cumpără pe mine şi pe alţii. Fac schimburi ei. 
Nu te teme că mi-o” dat mie muncă silnică pe viaţă, dar nu fac eu aici. Nu renunţă ei la 
mine”. Şi-ntr-adevăr, într-o bună zi a venit un ofiţer de Securitate care l-o luat, şi-l duce 
să-l bărbierească, să-l îmbrace, şi s-o auzit că l-o° schimbat cu alţii. Da’ noi n-am putut 
verifica. El, ce ne-a povestit, că printre alte misiuni a avut şi o misiune în Palestina, în 
Israel. O învăţat idiş, s-o tăiat împrejur, bineînţeles, că trebuia să fie de-ai lor... Şi când 
şi-o încheiat misiunea, asta era culmea, de-acuma se pregătea omul să se reîntoarcă şi un 
evreu din România l-o recunoscut. „Au, legionari-s aici! Au venit, ăştia, ne-au ajuns ! ” 
He he he... El, bineînţeles, om cu experienţă, s-o topit, o întins-o, nu l-o° mai prins. Dar 
misiunea era încheiată. În sfârşit, despre regimul din puşcărie cred că sunteţi supra- 
-lămurit din mărturii. 

Şi la Aiud cât ați stat ? 

E, în Aiud am stat până-n '*60 când m-o” dus la Periprava, şi de acolo m-am eliberat. 

Ce puteţi să-mi spuneţi despre regimul de la Aiud ? 

La Aiud era regim sever. Păi dacă te uitai pe geam, că erau jaluzele, nu puteai să te 
uiţi aşa, dar dacă cumva te-apropiai să te uiţi, te vedea gardianul: „La «neagra» trei 
zile ! ”. Apăi trei zile la „neagra” era 80% moarte... Şi asta pentru că te-ai uitat pe geam. 
Şi am fost la „neagra”, dar am avut noroc, pentru o zi. Domnul gardian m-o văzut pe 
mine cu urechea de perete, dar m-am făcut că nu fac nimic. Şi altul pândea, când unul 
vorbea la morse, şi când mişca vizeta, gata, te făceai că stai. Şi nu era el sigur gardianul 
că ce faci: „N-am vorbit, domn”e, dar iaca : întreabă. Ce, cum să vorbesc ? ”. Pentru că 
nu era el sigur că eu vorbeam prin morse la perete. Ei, totuşi, o zi de „neagra”. O zi de 
„neagra”, nemâncat, nu conta. 

În privinţa tratamentului, am beneficiat de faptul că ei ne întrebau: „Ce-ai fost, măi, 
afară? ”. „Preot.” „Eh, roagă-te la Dumnezeu să-ţi deie mâncare ! Dacă-ţi dă El, nu-ţi 
mai dau eu. Roagă-te de mine să-ţi dau...” Ştiţi, pentru umilinţă. „Ce-ai fost, măi, 
afară ? ” „General.” „Ia, dă cu mâna... sau pupă ciubota mea şi îţi dau un supliment.” 
Şi-i mai dădea un polonic. Dar când a auzit: „Ce-ai fost, bă? ”. „Ţăran.” „Elev.” A, nu 
ne dădea nimic. Pentru umilinţă. Era groaznic. 

Dar ei nu ne scoteau din „porci”, din „criminali”, din „bandiţi”. Cu bătăile nu vă mai 
spun. Ei, în sfârşit. Cu pedepsele la fel. Şi eu pun următoarea întrebare : domnule, cei 
care au respectat regulamentul de funcţionare a penitenciarelor din vremea aceea, nu din 
timpul ista, jos pălăria, bravo lor. Dar cei care nu l-au respectat şi au făcut ei regulamentul 
lor, să înjure, să bată, să nu ştiu ce, eu n-am văzut nici unul tras la răspundere. Crime 
împotriva umanităţii. Domnule, nu este lot cred că, în România, de unde să nu fie morţi 
în anchetă. Şi eu n-am auzit nici unul condamnat. Deci am întâlnit ostaşi în termen care 
i-o” însoţit pe ei la trenul morţii. Ce-a putut să-i facă ostaşul acela să spunem de la Iaşi până 
la Paşcani ? Ce-o putut să-i facă, domn'e ? Ei, condamnat 20 de ani muncă silnică. 


Cu cine mai eraţi în celulă la Aiud ? 

La început am stat „coloraţi”, pe urmă ne punea’ pe meserii. Ei, acolo aveau grijă. 
Aici am avut ocazie prin puşcărie să stăm cu profesori universitari, cu oameni de cultură, 
nu ştiu ce. Sigur, ăia vorbeau, că ne obligau să stăm în anumite poziţii, dar de vorbit nu 
puteau să-ţi lege gura. Şi noi învăţam, şi-atunci ei şi-o” dat seama. De exemplu am stat 
numai cu elevi de liceu. Ei, cât puteam unul de la altul învăţa? Aproape un an am stat 
aşa, aiurea. Pe urmă, pe meserii... 

Când a avut loc Revoluţia din Ungaria s-a modificat regimul de detenţie ? 

S-o înăsprit regimul, şi-o venit un lot de militari care s-o” revoltat şi ei, nu ştiu ce. 
Prin morse aflam de toate. Foarte rar îi scotea’ afară, mai rar ca pe noi. Ei, chipurile, 
au făcut un început de revoltă. Dar pe chestia asta regimul în închisoare s-o înăsprit. Şi 
de-acuma cu morse era foarte greu de vorbit. Pentru că gardienii se încălţau cu şoşoni 
care să nu se audă când vin, că era pe culoarele acelea scândură şi dacă ar fi mers cu 
cizmele lor îi auzeam. Dar se încălţau cu şoşoni şi veneau şi trăgeau cu urechea, şi 
ridicau vizeta încet, dar ce făceau gardienii la urma urmii, domn'e... Chit că făceau 
abuzuri şi ei, dar venea domnu” asistent sanitar şi ne pândea şi ne turna şi ne băga la 
„neagra”... Ce părere aveţi de acel asistent sanitar ? 


Cum îl chema pe asistent ? 

Ei, nu ştiu cum îl chema, de ce să vă mint că îl chema Costică sau Mitică. Nu ştiu. 
Asistent la Aiud, nu s-o întâmplat nu ştiu unde... Asistentul sanitar sau felcer cum îi 
spunea, el asculta, ne pândea şi chema gardianul. „Uite "cela ce-o făcut ! ” Ştiţi ? Ei, ăsta 
ar merita decorat şi el. Ştiţi ? Na, o făcut omul o faptă. Nu vorbesc de comportamentul 
medicilor, că era impus. 

În perioada în care aţi stat la Aiud, au avut loc greve ? 

Cum să vă spun ? Eu am fost şi acolo cam de mijloc, nici grevist, nici antigrevist. Am 
căutat... că ştiţi cum e în ocazii de-ăstea : unii o iau hăis, unii cea, iar unii stau pe loc. 
Ei, eu am fost aşa şi de-asta nici n-am prea fost informat. Că se ţineau discursuri prin 
morse: „Fraţilor, unirea, facem şi învingem”. Ce să învingi, domnule, când eşti în 
mâinile lor? Ce să învingi? Dar na, fiecare încerca. Dar n-o’ fost cu efecte. Mai cu 

efect o fost când unul din deţinuţi, Popa T. Ioan” - l-am cunoscut de la mină — o simulat 
că vrea să evadeze. De ce spun c-o simulat, pentru că doar nu era tâmpit să se gândească. 
Dar el s-o pregătit de moarte, în sensul că şi-o luat o cămaşă curată pe el. S-o pregătit 
cu ce-avea el mai bun pe-acolo. Şi când a ieşit afară la plimbare, că ne scotea”, nu zilnic, 
dar ne scotea’ zece minute în ţarc, bineînţeles păziţi, o fugit în gardul de sârmă. Gardul 
de sârmă avea vreo trei metri, şi după gardul de sârmă era un zid de patru metri, 
imposibil de escaladat. Şi când el se agăța pe gardul ăla de sârmă, ostaşul o tras în inimă 
direct. Cu lunetă, bineînţeles. Domnule, eu cred că şi acolo e discuţie, adică putea să-i 
tragă în picioare. De ce nu? Bineînţeles, ostaşul a fost avansat, concediu nu ştiu cât, şi 
aşa mai departe. Deci se încurajau asemenea acte. 

Și în 1960 v-au trimis la Periprava ? 

Da, şi am stat doi ani. Aici am muncit. Eu am avut noroc că acolo erau mai multe şi 
am fost dat la grădinărie. Nu era voie să mănânci din roşii, să nu ştiu ce, dar era 
imposibil, pentru că acolo roşiile aşa din picioare creşteau, că solul de acolo-i... vorba 
aceea: toată murdăria Europei e în Deltă. Şi acolo-i pământ gras. Dacă vă spun: 
curpenii de roşii aşa cresc de parcă-s arbuşti. Şi roşiile, roşii. Ei, şi mai furai... 

V-aţi mai întremat aici ? 

Da. Mâncarea era slabă, i-adevărat, dar o roşie, un castravete, un ardei, sigur, ne-am 
refăcut. Şi în aer liber... În mai '62 am venit acasă. 

Îmi puteți povesti despre ziua eliberării ? 

Ne-o” chemat, bineînţeles, şi ne-o” anunţat dinainte să avem îmbrăcăminte. Că şi 
dădea' voie să scrii acasă, să-ţi răspundă, şi mi-o” trimis de-acasă o salopetă. Am cerut 
o salopetă, că ştiam că tata o murit între timp cât eu am fost în puşcărie, şi i-am spus în 
scrisoare mamei, salopetă, ca să fie ieftină. Şi mi-a trimis o salopetă nouă. M-am 
îmbrăcat cu dânsa, pentru că hainele pe care le-aveam eu erau nişte zdrenţe. 


Dar cât aţi fost închis nu aţi avut vreo ştire de la părinţi ? 

Primul an da, la Târgşor am scris vreo două scrisori, da? pe urmă n-o mai ştiut 
nimeni nimic de mine până la Periprava. Bineînţeles, mama nu mi-o scris, eu am aflat pe 
alte căi că tata o murit. Tata o murit în '55, şi eu am aflat cam prin '60, când am plecat 
de la Aiud. Ei, sunt multe, aşa... 


Cum a fost drumul de la Periprava până acasă ? 
Până la Galaţi trenul cu schimbare, nu mai ştiu unde... 
Dar pe drum oamenii şi-au dat seama că sunteţi deținut ? 


Nu, o salopetă... Cine ştia de mine, ce-i cu mine? Nu ştia nimeni nimic. Eram 
cu un coleg, Staicu%, din Bacău. Tat-su o fost comandantul pompierilor, dar acuma 


29. Ioan T. „Tetea” Popa, născut la 14 ianuarie 1910 în Teiuş, Alba. A fost arestat la 22 ianuarie 
1941 şi condamnat la muncă silnică pe viaţă pentru participare la rebeliune. A executat 
pedeapsa în închisorile Aiud, Nistru şi Baia Sprie. În 10 iulie 1957, la Aiud, fiind bolnav şi 
nemaiputând suporta detenţia, s-a prins de sârma ghimpată simulând o tentativă de evadare şi 
a fost împuşcat de santinelă. http : //www.miscarea.net/1-perceli].htm, accesat la 13 ianuarie 
2008 ; Cicerone Ioniţoiu, Victimele terorii comuniste. Dicţionar. P, Q, p. 324 ; fişele matricole 
penale din AANP. 

30. Dan Constantin Staicu, născut la 13 iunie 1929 în Focşani, Vrancea. A fost arestat la 17 mai 
1948 şi condamnat la 12 ani de muncă silnică. A executat pedeapsa în închisorile Târgşor, 

familia lui era la Focşani. Şi am venit până la Focşani. El a rămas la Focşani şi eu am 
venit singur. 

Ce s-a întâmplat când aţi ajuns acasă ? 

Acasă când am venit, pentru că spusese” mulţi de şocurile ăstea pentru cei de-acasă, 
m-am dus la mătuşa mea de-aici din oraş. Dar mătuşa mea nu era pe-acasă, şi-am vorbit 
cu verişoară-mea să se ducă la mama acasă. Şi nici nu ştiam unde stă mama, pentru că 
părinţii mei erau în Truşeşti când eu am fost arestat. Dar bine, aş fi găsit-o eu. Şi zic: 
„Du-te şi vorbeşte cu dânsa şi printre altele spune-i că ai auzit că vin acasă, nu ştiu ce. 
Şi ia-o din vorbă-n vorbă şi spune-i... Şi după ce o pui la curent o scoţi afară în drum 
şi m-arăţi pe mine vis-a-vis”. M-am gândit că o femeie bătrână, nu ştiu ce, după atâtea 
necazuri, acuma să facă alt necaz... 

Şi, în plus, cu regimul alimentar. Tot doctorii noştri ne-au spus: „Domn'e, trebuie 
să fii prudent, să nu te apuci să mănânci, să bei...”. Ei, mama... Vorba aceea, îs multe 
de spus aici, dar nu interesează materialul. Adică aveam neamuri foarte bogate, dar ea 
lucra cu ziua la alţii, deşi avea neamuri care putea’ s-o ţână. Mama era lipoveancă, nu 
era ortodoxă română, şi neamurile ei care erau de aceeaşi religie cu dânsa erau bogaţi, 
nu ştiu ce. Dar Biserica Ortodoxă Română o ajuta pe mama... Vinea la mama lunar şi-i 
aducea câteva kilograme de făină, o bucată de brânză, de la biserica din mahala. Şi ea 
le-a spus: „Măi fraţilor, eu nu-s de credinţa voastră”. „Mătuşă, noi ştim cine eşti mata 
şi lasă-ne pe noi să te-ajutăm.” Dar neamurile care erau foarte bogaţi nu s-au îngră- 
mădit... O luau cu ziua, dar numai o luau cu ziua. Ei, neamurile, fraţi, surori... Ne-o 
spus tot un văr de-al meu: „Când trebuia să vie mamă-ta la lucru la noi, ai mei mâncau 
repede dimineaţa. Hai, hai repede c-apoi vine şi Dochiţa şi trebuie să-i dăm şi ei! ”. 
Soră ? Şi de rit vechi... Ei sunt mai credincioşi decât... (râde - n.n.). 

Când aţi ajuns acasă nu v-aţi dus direct la Miliție ? 

Da, bine, era obligatoriu. 

Și v-aţi angajat ? 

Foarte greu. Foarte greu, că unde te duceai: „Buletinul ? ”. Buletin n-aveam. Mi-o 
spus unul că „ăştia” vroiau să mă trimită-n Bărăgan. Şi o trebuit să aduc martori că mă 
cunosc din Botoşani şi nu ştiu ce. Şi să vedeţi, că printre alţii, mama avea un chiriaş, 
contabil la penitenciar. Dar un om foarte cumsecade. Când se ducea în spatele casei să 
folosească veceul mergea în vârful degetelor nu cumva să ne deranjeze pe noi. Şi printre 
alţii l-am rugat şi pe dânsul: „Uite, domnul Pintilie, am nevoie de nişte martori aşa...”. 
„Lasă că-ţi dau eu.” Şi-ntr-o bună zi, a doua zi sau a treia zi, vine la mine şi îmi dă un 
plic. „Mata te duci la Militie şi dai plicul ăsta ! Spui că e de la mine, că eu nu pot veni.” 
M-am dus. Şi pe urmă mi-o arătat ăla. Atâta m-o lăudat omul ăla, el membru de partid, 
din '45, om cu greutate. Adică o contat pentru mine extraordinar de mult... Ei, pe urmă 
am mai găsit eu un om la care am stat la gazdă, tot membru de partid. Dar acuma să vă 
spun tot una hazlie cu membrii de partid. Nu face obiectul nici asta, dar mă iertaţi... Un 


Gherla, Nistru, Aiud, Jilava şi Galaţi. La expirarea pedepsei a fost internat administrativ pentru 
24 de luni. A executat pedeapsa în colonia Periprava. A fost eliberat la 17 mai 1962. Cicerone 
Ioniţoiu, Victimele terorii comuniste. Arestaţi, torturați, întemnițați, ucişi. Dicţionar. S, Maşina 
de scris, Bucureşti, 2008, p. 325; fişele matricole penale din AANP. 

coleg al meu, Ibănescu?!, din Botoşani, şi el fost condamnat, da’ numai la trei ani, o 
trebuit să facă reabilitarea. Printre alţii, el, domnule, caută un evreu martor: „când aduc 
evreu, eu, acuzat de legionarism, acia e nedemn”. Şi îl întreabă : „Domnule, îl cunoşti ? ”. 
„Da... băiat bun, băiat cinstit, om de iniţiativă, toată lumea spune. Dar eu ştiu?” Şi 
procurorul spune : „Domnule, poţi să-ţi aduci un om serios martor ? ” (râde - n.n.). Asta 
v-am spus-o aşa, de cultură generală... 

Și până la urmă unde v-aţi angajat ? 

Am început cu ziua, cu greu, la Uzina Electrică. Eram săpător la gropi, la plantat 
stâlpi. Şi m-o” ţinut vreo lună de zile şi o' zis că: „Domnule, dacă n-aduci niciun act, noi 
nu putem. Nu ştim cine eşti, mata ne spui, dar na.”. Am arătat biletul de eliberare. „Dom- 
nule, ăsta nu e act. Adu-mi act de la Miliție, să fie în regulă, buletin. Fără buletin nu te 
putem angaja nici zilier.” Şi m-am dus din nou la Securitate şi am spus : „Domnule, uite, 
aşa, aşa...”. Şi, în sfârşit, cu mare greutate, am depus actele. Nu exagerez, da’ cred că 
de zece ori. Şi când mă duceam: „Veniţi poimâine şi depuneţi iar! ”. De ce? Nu ştiu. 
N-aveau ei încă dezlegare. Ei, şi pe urmă mi-a dat buletin şi m-am angajat zilier. Am 
lucrat vreo şase luni zilier la Uzina Electrică. Şi s-o făcut un curs de calificare pentru 
muncitorii care erau angajaţi şi, în sfârşit, m-o” tolerat şi pe mine. Fără pretenţii să-mi 
dea ei calificare, dar să asist, să-nvăţ meseria. Şi atunci m-o acceptat inginera. Şi după 
şase luni, după ce s-o terminat cursurile care se făceau de la 4 până la 7 seara când s-o 
terminat, chiar dacă muncitorii nu vroiau să vie, atunci a venit o comisie de la Suceava. 
Şi am luat cu brio examenul, al doilea. Primul o luat secretarul UTC, bineînţeles, şi-al 
doilea am luat eu, pentru că, mă iertaţi de comparaţie, în ţara orbilor, cel cu un ochi e 
rege. Eu aveam liceul, şi aci băieţii ăştilalţi erau cu patru clase. 

Ei, şi-aici vă spun o întâmplare, dar asta nu face parte numai din metodele comu- 
niştilor, face parte din metodele româneşti, aşa spus. O plecat un evreu în Palestina. Nu 
ştiu ce, calificat... M-am dus la director, care era un fin al tatălui meu, şi am vorbit: 
„Uite, mă duc, e un post bun la întreţinere, io am condiţii, sunt calificat, mi-o garantat 
că reuşesc”. Aştept o zi, două săptămâni, după două săptămâni un nepot al directorului, 
necalificat, angajat pe post. Bine... Ştiţi cum mi-o spus mama: „Măi, poate şi tu dacă 
erai în locul lui făceai la fel, că ai fi ţinut la un nepot al tău, n-ai fi ţinut la un străin, 
chiar dacă-i mai bun”. E, astea-s lucrurile. 

Când v-aţi căsătorit ? 

M-am căsătorit în al doilea an. În '63 m-am căsătorit, cu o fostă colegă de liceu care 
o rămas şi ea nemăritată până la vârsta aceea. 

Aveţi copii ? 

Am doi copii. 

Ei au avut de suferit de pe urma detenţiei dumneavoastră ? 

Nu pot să spun c-au avut de suferit, dar aş minţi. Bine, plăceri n-au avut, dar ei au 
aflat târziu, şi băiatu-i mai mic, şi cum îs băieţii mai iscoditori, când tot îmi făceam acte 
pentru reabilitare... 

În ce an aţi început această reabilitare ? 


31. Dumitru Ibănescu, născut la 19 septembrie 1926 în Vorniceni, Suceava. A fost arestat la 22 mai 
1947 şi condamnat la 3 ani de închisoare. A executat pedeapsa în închisorile Jilava, Aiud şi 
Târgşor. Cicerone Ioniţoiu, Victimele terorii comuniste. Dicţionar. H, I, J, K, L, p. 103. 

Înainte de '80, dar anul exact nu mi-l mai amintesc. Am adus trei martori, toţi 
membri de partid, unul din mahala, unul de la servici”, şi... oameni corecţi, cinstiţi, au 
vorbit frumos. Şeful judecătorilor care mă judecau, preşedintele, cum se cheamă: „Ce, 
bă, de-acum te crezi...”. Zic: „Eu aşa simt, dar dumneavoastră analizaţi, dumneavoastră 
hotărâți”. Nu i-o convenit răspunsul, el s-o aşteptat să spun: „Da, eu îs...”. E, şi m-am 
dus după vreo câteva zile să-mi deie copie după decizie: „Ce, bă, tu vrei să o pui la 
icoană...”. Zic: „Da, o pun la icoană”. Ce să-i spun? 

Au încercat cumva să vă racoleze ca informator în tot timpul aceasta ? 

Da. Prin '80 era la modă să se asculte „Europa Liberă”, „Vocea Americii,” nu ştiu 
ce... Eu ascultam în fiecare seară. Dar la slujbă le spuneam colegilor: „Eu n-ascult, că 
am copiii de şcoală, şi-apoi aud şi vorbesc la şcoală”, căci copiii erau în cealaltă cameră. 
Dar eu ascultam cu regularitate. Şi era unul dintre noi care era informator. Cum l-o’ 
prins ei informator, Securitatea ? Era un beţiv, şi l-o” prins furând o jumătate de spirt la 
un magazin, aici pe strada Unirii, şi de-acolo l-o’ luat la poliţia economică, în conlucrare 
cu Securitatea : „A, eşti cutare ?”. Angajament! I-o” dat până şi de-asta de înregistrat. 
Şi când m-o” chemat la Securitate mi-o” arătat tot ce-am spus. „Da, domnule, am spus 
de Iorga. Domnule, eu nu l-am condamnat. Iorga în cultura românească a fost un titan, 
domn'e...” „Hă, da” voi l-aţi împuşcat.” „Domn'e, eu am să vă spun o treabă. Am aflat-o 
în puşcărie, că KGB-ul l-o împuşcat pe Iorga ca să compromită dreapta românească, pe 
de-o parte, şi să scape de Iorga, că o fost părintele naţionalismului în România.” „Hă, 
vorbeşti prostii, legionarule.” „Ei, na, domnule, eu aşa am auzit.” Şi mai mult de-o lună 
de zile m-o” purtat zi de zi la Securitate. 

Sediul Securităţii era vizavi de grădina publică. Unde-i Poliţia, acolo, jumate de 
clădire era Securitatea. Şi o lună de zile, zi de zi m-o' chemat. Şi, printre altele, acolo 
au încercat să mă convingă, dar nu mi-am luat angajament. Eu lucram acuma la protecţia 
plantelor, în agricultură. Şi acolo erau aviatorii care veneau şi furau benzină şi vindeau. 
Dar mai târziu, un ofiţer de la poliţia economică, indirect, s-a gândit şi zice : „Domnule, 
uite, ştii despre asta?”. Zic: „Domnule, eu am auzit. Eu n-am văzut, că eu n-am ce 
căuta la avion. Eu îs contabil, la avion n-am ce căuta. Dar am auzit că se cumpără acolo 
benzină”. Ei, şi el: „Domnule, dacă ne spui, dacă faci nu ştiu ce...”. Dar întâmplarea 
o făcut că la două-trei zile o venit comandantul flotilei Iaşi la noi la unitate să vorbească 
cu directorul. Şi eu eram la director cu nişte acte la semnat. Şi ăla întreabă: „Domnule 
director, îmi daţi voie să dau un telefon ? ”. Şi ridică telefonul şi vorbeşte cu comandantul 
Securităţii. Şi zice: „Băi, vezi că p-acia nu ştiu ce, băi, îs băieţii noştri. Vezi să nu 
păţească nimic”. Şi-am înţeles din discuţie că i-o garantat ăla că nu păţesc nimic. 
Bineînţeles, aviatorii şi-o” luat poziţie, când s-o dus ăsta de la poliţia economică. E, 
oamenii erau tari pe poziţie de-acum. Sunt multe de-astea de spus. 

Când v-aţi pensionat ? 

În aprilie '90. Am lucrat în ultimii ani contabil. Bine, şi aici - cum să vă spun? - am 
avut colegi de liceu care majoritatea au făcut studii superioare şi erau pe posturi. De 
exemplu aici n-aş fi putut fi eu angajat contabil dacă nu mă ajuta un fost coleg care era 
director în consiliul judeţean, şi a spus: „Băi, du-te acolo, că-i garanţia mea! ”. Zic: 
„Băi, dar mâine-poimâine vine unul şi spune că...”. „Băi, tu du-te acolo! Eu am vorbit 
cu directorul, am vorbit cu tot, du-te acolo!” 

Ei, mai mult decât atâta, apropo de colegi care m-au ajutat, deşi am avut colegi care 
le-am dat bună ziua şi: „Cine eşti dumneata, domn'e, să-mi dai mie bună ziua ? ”. Ştii ? 

Ca să înţeleg eu că el n-are ce vorbi cu mine. Eu i-am dat „bună ziua”, atât. Ei, dar altul 
care m-o ajutat, directorul băncii de investiţii din Suceava. Eu lucrasem la IRE” şi 
trebuia să iau transfer, şi nu mi-o” dat transferul. Şi întâmplător mă întâlnesc cu acest 
director, fost coleg de liceu. Zic: „Băi Mircea, uite, aşa, aşa...”. „Băi, ai nimerit extra- 
ordinar.” „De ce?” „Păi azi după masă vine directorul de la IRE la mine să aranjăm 
premiile.” Şi zice: „Ei au destule hibe ca io să spun «nu»”. A doua zi mă trezesc cu 
telefon de la director, de la Suceava. „Alo, domnu’ Balanovici, domnule, unde să-ţi 
trimit transferul, acasă sau la unitate ? ” Zic: „Domnu', unde vrei mata, numai trimite-l”. 
He, he, he... Adică vreau să vă spun că şi oamenii, domnule, unii sunt foarte înţelegători. 
Că doar ei mă ajutau nu că vai de mine, mă ajutau omeneşte. 


Cum a fost pentru dumneavoastră ziua de 22 decembrie '89 ? 

Eu n-am ieşit de-acasă. Adică slujba era alături, că şi de-asta am venit acolo contabil, 
că aveam copiii mici, ca să îi supraveghez, şi mă uitam la televizor. Dar atât. Şi-mi 
aduceau veşti printre alţii şi ăla care v-am spus că din cauza lui o lună de zile am mers 
la securitate... Ei erau foarte bine informaţi. Aşa am auzit că s-o” încolonat oamenii, s-o” 
dus. În turla bisericii de pe Unirii, Securitatea instalase mitraliere, şi dacă veneau până 
când o zburat Ceauşescu se trăgea în plin. Dar am auzit, n-am văzut, nu ştiu. Şi nu mi-o 
spus unul care să fi participat... 

După '90 v-aţi înscris într-un partid politic ? 

Nu, am fost consilier judeţean din partea AFDPR-ului în perioada '96-2000. Şi m-am 
dezgustat de politică... 

V-aţi mai întâlnit cu foşti agenţi ai Securităţii ? 

Da, păi da’ ăştia pe aici care am avut de-a face cu dânşii după, mă salută, ne salutăm. 
El îmi spune: „Să trăiţi! ”. Eu îi spun: „Să trăiţi!”. 

Dar cu foştii gardieni v-aţi mai întâlnit ? 

Nu, n-am cum. 

Aţi regretat vreodată că aţi intrat în Frăţiile de Cruce ? 

Eu nu regret viaţa care am dus-o. Cu toată puşcăria, cu toată mizeria, toate greutăţile, 
vorba aceea, nu regret. Pentru că-mi dau seama că dacă aş fi rămas în viaţa asta afară, 
ajungeam mai rău. Tatăl meu a fost de copil un calic. O luat „Virtutea militară” în război 
şi aşa o ajuns chiabur. Cu „Virtutea militară” i-o” dat o mulţime de facilităţi. Şi eu, ca 
fiu de chiabur, vă daţi seama ce-aş fi avut de tras. Că cunosc alţi consăteni... Şi nu ştiu 
cum aş fi reacţionat dacă rămâneam acolo. Adică din atâtea mărturii, domnule, nu 
oricine poate fi martir. Nu poate orice om. Şi eu nu ştiu. Ori aş fi ajuns un călău... Nu 
ştiu, nu vreau să spun că eu eram martirul cutare, nu, domnule, nu ştiu, de ce să zic? 
Dar nu mă simt în stare, după cum judec eu şi după cum am reacţionat eu la problemele 
puse de viaţă, nu cred că eram în stare de martiraj. Pentru că, poate aţi citit cărţi, 
domnule, acolo a fost greutate mare... Dar pot să vă spun în trei cuvinte rezultatul. 
Fanatismul, indiferent de coloratură, duce la intoleranţă. Deci v-am lămurit... 


Eu vă mulțumesc frumos. 


32. Întreprinderea de Reţele Electrice. 


Ion Maluş 


S-a născut la 16 martie 1923 în Mănăstirea Doamnei, judeţul Botoşani. Naţionali- 
tatea : română. Religia: ortodoxă. Studii : şcoala medie de tracţiune. Profesia : mecanic 
CFR. A fost arestat la 12 martie 1948 şi condamnat la 7 ani de închisoare corecțională. 
A executat pedeapsa în închisorile Suceava, Gherla, Poarta Albă şi Peninsula. A fost eli- 
berat la 29 mai 1955. La data interviului locuia în Botoşani. Interviu realizat de Alexandru 
Matei la 9 februarie 2008. Transcrierea, tehnoredactarea şi editarea interviului - Constantin 
Vasilescu. Interviul se află în AIO-IICCMER, având cotele 355, 356. 


Domnule Maluş, cu ce se ocupau părinţii dumneavoastră ? 

Părinţii mei au fost agricultori. Tata o făcut războiu”, în '913 o fost în Bulgaria, şi o 
primit cinci hectare de pământ de la Regele Ferdinand pentru faptu' că o fost în război, 
iar eu am crescut la ţară. 


Aveaţi opțiuni politice înainte de 1945 ? 

Păi, în '40 am fost încadrat la gimnaziu” industrial şi atunci se recrutau elevii cei mai 
buni, cei care erau premianţi, în mănunchiu” de prieteni, prima organizaţie legionară. 
Nu intra oricine... Eu am fost recrutat împreună cu frate-meu! şi am intrat în mănunchiu” 
de prieteni într-o toamnă. Pedagogu’ era Ciornei Alexandru, care era basarabean şi se 
ocupa de organizaţia asta, cum era în fiecare liceu. Aici am primit educaţie, iar după 
6 septembrie '40, când o venit Mişcarea Legionară, am avut ocazia şi fericirea să merg 
la Bucureşti, când o fost deshumarea Decemvirilor, a Nicadorilor şi a Căpitanului. Când 
m-am dus eu erau deshumaţi, de-acuma. Atâta vreau să vă spun: Bucureştiu” era tot 
verde ! După ce i-o” scos de la Jilava, i-o” înmormântat la Casa Verde făcută de Mişcarea 
Legionară. Era o ordine perfectă, n-a scos nimeni nicio vorbă până la Casa Verde. Acolo 
era făcut cavou” şi pentru Ionel Mota şi pentru Vasile Marin, care au murit în Spania, 
luptând contra comuniştilor. 

Având în vedere orientarea dumneavoastră, ce aţi făcut după 23 august 1944 ? 

După 23 august, înainte de a intra la calea ferată, am venit de la Adjud, unde eram 
fochist, acasă, la părinţi. Când am venit, am făcut cerere de concediu nelimitat, fără 
Salariu. Aici învățătorii erau refugiaţi toţi, copiii umblau pe străzi, aşa, fără niciun 
rost... Şi atunci m-a chemat prefectu' şi am făcut un curs de specializare de două 
săptămâni de pedagogie şi am deschis şcoala primară de la Drăgăşani?. Acolo existau 


1. Pentru detalii, a se vedea interviul cu Vasile Maluş din prezentul volum. 
2. Localitate în judeţul Botoşani. 

două posturi: eram eu şi cu o cetăţeancă. De acolo am primit ordin şi am venit la 
Stânceşti?, unde am deschis şcoala primară de acolo. La Stânceşti am girat ca director de 
şcoală primară. Aici am stat câteva luni de zile şi am revenit la calea ferată, c-o venit 
învăţătoru” care o fost în refugiu. Mi-au spus să rămân mai departe, da’ n-am vrut, 
fiindcă nu era meseria mea. 


V-aţi reluat meseria în care eraţi calificat... 

Da. Deci după terminarea gimnaziului am intrat la calea ferată şi am făcut aşa-zisul 
„an special”, de specializare, că aşa era atunci. Pe urmă, după '45, am candidat la şcoala 
de mecanici, la Timişoara. Atunci eu eram în conflict cu Gafencu, şefu' depoului la care 
lucram ca lăcătuş. Eram văzut rău de el, fiindcă eu ţineam cu muncitorii şi le dădeam ore 
suplimentare. Şi el m-o scos de la birou şi m-o băgat iar la şmotru. Am avut norocu” 
c-am plecat la şcoala medie, la Timişoara, şi-am făcut şcoala acolo. Am dat examenu” şi 
am reuşit al doilea pe ţară. 


Când s-a întâmplat acest lucru ? 

Asta s-o întâmplat în '45, toamna. La sfârşitu” lu” decembrie am plecat la Timişoara, 
la şcoala medie de tracţiune, şi am făcut un an de zile. După ce am terminat şcoala, ca 
şef de promoţie, am venit la Botoşani, unde trebuia să dau examenu” practic de loco- 
motivă. La depou' Botoşani nu m-o” mai primit, pentru că eu eram în ceartă cu acest şef. 
Şi m-o' dat la depou” Dorneşti?, unde eram mecanic plin. Şi duceam trenurile în 
Bucovina, sus, la Rădăuţi, până-n fundu’ munţilor, încolo. 

Când aţi început să aveţi necazuri cu comuniştii ? 

Pentru asta am să revin la nişte lucruri pe care nu le-am spus. Eu mă pricepeam la 
pictură şi din cauza asta am fost văzut rău la Botoşani, pentru că am făcut un ziar de 
perete. Era cu o locomotivă cu un peisaj, pe-acolo... Şi l-am afişat în staţie, iar dedesubt 
am scris: „Trăiască Regele Mihai, Regele României! ”. Atunci încă nu era’ instalaţi 
comuniştii, da” secretar de fabrică era o evreică, o jidoafcă, care-mi zice : „Mata eşti om 
de valoare, eşti cu pregătire, ce stai unsuros şi faci aicea ? ”. Eu lucram sub locomotive 
şi acolo e mizerie. „Dumneata nu ştii că Eminescu a scris «Împărat şi proletar» şi 
«Scrisoarea a III-a» ?” Zic: „Da, ştiu, că Eminescu e la doi kilometri depărtare de 
mine. Însă tot Eminescu a spus că «cine a îndrăgit străinii, mânca-i-ar inima câinii ! »”. 
Cum i-am spus asta, a doua zi m-o” chemat la organizaţia UTC din Botoşani şi mi-o’ zis: 
„Du-te, domn'e, şi vezi de treabă ! ”. Şi mi-am văzut de treabă, da’ după aceea am început 
să fiu filat. De acolo mi s-o tras mie... 


Când aţi fost arestat ? 

În 1948, prin luna lu’ martie. La un moment dat am plecat cu un tren de călători şi 
când am revenit la depou’ Dorneşti văd doi indivizi venind la locomotivă, care-mi fac 
semn să mă dau jos: „Noi suntem de la Siguranţă. Mergi cu noi! ”. „Şi unde merg?” 
„O să vezi, matale.” O” chemat instructoru”, am predat locomotiva şi am plecat cu o 
maşină d-aia americană, jeep. Şi pe 12 martie m-o” ridicat de-acolo şi mă duceau spre 
Suceava. Într-o vale, într-un sat, îmi spune unu” din ei: „Băi Jane, spune tot ce ştii, că 
noi te ducem înapoi, pe locomotivă”. Zic: „Nu, acuma merg pe drumu” pe care vreţi 


3. Localitate în judeţul Botoşani. 
4. Localitate în judeţul Suceava. 
5. Este vorba despre Ipoteşti, judeţul Botoşani, localitatea natală a lui Mihai Eminescu. 

dumneavoastră”. Şi m-au dus la Suceava. Acolo am fost impresionat de placa aceea pe 
care scria „Închisoarea corecțională Suceava”. Şi ăştia mi-au zis : „Aicea să-ţi putrezească 
oasele ! ”. „Nu cum vreţi dumneavoastră, cum vrea Cel de sus.” Şi am intrat acolo, da’ 
până la urmă au primit dispoziţie şi am revenit la Botoşani, într-o casă de boieri de pe 
Dobrogeanu Gherea. M-o’ băgat unde era lotu’ din Botoşani. 

În ce condiţii aţi fost închis la Botoşani ? 

Pe mine m-au băgat la camera 23, şi acolo era un pat de fier, fără nimic. În timpu” 
ăsta am stat acolo înghesuiți. Eu eram cu un halat de cânepă făcut de mamaia, de-acasă. 
Săraca, ea mi-a făcut halatu' când eram mecanic de locomotivă. Şi aveam cufăraşu” "cela 
cu care m-o' luat de pe locomotivă. Când am intrat acolo am zis că de-acuma s-a 
terminat, şi am început să plâng. Mă gândeam că de-acuma am plecat de pe locomotivă, 
când mi-era mie mai drag. Şi cum am adormit, acolo o apărut prin perete chipu’ lu’ 
Corneliu Zelea Codreanu. Asta o spun exact, o apărut, aşa am văzut... 


La Botoşani aţi fost anchetat ? 

Da, după aceea m-o' chemat la anchetă şi cât m-o” bătut, cât m-o” sucit... M-au bătut 
la tălpi, încât mi se umflaseră picioarele. M-o’ bătut aşa de tare încât m-o' târâiat pe 
holu' “cela pe-o pătură, că nu mai stăteam în picioare. Băteau la mine acolo şi după ce 
mă băteau ziceau: „Spune tot ce ştii! ”. „Domn'e, c-am fost legionar când am fost, am 
fost, dar de Dumnezeu nu mă lepăd niciodată, chiar dacă mă tăiaţi bucățele ! Să ştiţi, eu 
de Hristos Dumnezeu nu mă lepăd!” Şi Mişcarea Legionară era cu Hristos, era cu 
Dumnezeu. „Împuşcaţi-mă, orice mi-aţi face, nu-mi pasă ! ” După ce mă băteau, râdeam 
de ei! Ei se mirau: „Măi, de unde are moralu’ ăsta ?”. Şi Ruckenstein, căpitanu” de 
Securitate din Botoşani, îmi zicea : „Măi, moşu” Gheorghe şi mătuşa Catinca te doreşte 
să vii acasă, măi. Tu declară...”. „Da, am să declar.” Şi nu mai ştia ce să facă cu mine. 
O venit şi s-o uitat pe vizor să vadă ce fac eu în celulă. Eram cu picioarele tare umflate, 
era sânge coagulat acolo... Şi cum m-au dus în celulă, eu eram foarte comic, am început 
să râd. În celulă erau şi doi preoţi, Andronic” de la Piatra-Neamţ şi Ilinescuă de la Iaşi, 
care plângeau când mă vedeau. Ei plângeau şi eu râdeam ! Eu când le-am spus cum m-o' 
bătut, am şi glumit: „Pân' la urmă mi-o” dat şi pârjoale şi-am mâncat mâncarea lui 
Ruckenstein ! ”. 


6. Israil Ruckenstein, în 1949 era căpitan, şeful Serviciului Judeţean de Securitate Botoşani. 
A condus anchetele loturilor din judeţul Botoşani reţinute la închisoarea Suceava. Doina Jela, 
op. cit., p. 246; Marius Oprea, Banalitatea răului..., p. 180; Dan Lucinescu, Jertfa (Transfi- 
gurări), ediţia a II-a, Siaj, Bucureşti, 2008, p. 69. 

7. Pr. Cezar Andronic, născut la 20 iulie 1902 în Călugăreni, Neamţ. Preot paroh în Galu, 
Vânători şi Piatra Neamţ. A fost arestat la 15 mai 1948 şi condamnat la 12 ani de muncă 
silnică, pedeapsă redusă ulterior la 7 ani de temniţă grea. A executat pedeapsa în închisorile 
Suceava şi Aiud. A fost eliberat la 13 mai 1955 cu domiciliu obligatoriu la Răchitoasa, până în 
aprilie 1956. Vasile Manea, op. cit., p. 29; informaţii din fişele matricole penale din AANP. 

8. Pr. loan Ilinescu, născut la 15 septembrie 1915 în Iaşi. Preot paroh în Niculina, Iaşi. A fost 
arestat la 27 mai 1948 şi condamnat la 15 ani de muncă silnică, pedeapsă redusă ulterior la 
12 ani. A executat pedeapsa în închisorile Baia Sprie, Văcăreşti, Cavnic, laşi şi Aiud. La expi- 
rarea pedepsei a fost internat administrativ pentru 48 de luni. A executat pedeapsa în închisorile 
Jilava, Galaţi şi Periprava. A fost eliberat la 6 mai 1964. Vasile Manea, op. cit., p. 133; 
informaţii din fişele matricole penale din AANP. 

Cine era acolo anchetatorul dumneavoastră, doar acest Ruckenstein ? 

Când am ajuns eu acolo era un anchetator de la Iaşi care nu mai ştia ce să facă cu 
mine, iar ei voiau să încheie dosaru'. Şi la un moment dat l-a chemat pe celălalt, pe 
Ruckenstein, ca un fel de ajutor. Ăsta era înalt, solid, şi avea ceasu' legat cu o sfoară la 
brâu: „Bă, tu eşti mecanic de locomotivă, măi, ce te prosteşti, mă, tu? Declară, măi, 
că io-ţi promit că-n 48 de ore eşti pe locomotivă ! ”. „Ei, asta am vrut să aud! ”, îi spun 
eu. „Băi, eu am chinuit, am bătut şi am săgetat şi ţărănişti, şi liberali, şi legionari. Asta 
e meseria mea!” Şi zic: „Da’ bună meserie ai! Ei, dacă se purtau aşa cu mine şi 
dumnealor, cei care mă ucid aicea şi m-o' făcut în halu’ ăsta... Nu le e ruşine obra- 
zului ? ”. „Aţi văzut, măi, c-aţi greşit? Acuma declari ? ” „Declar.” Şi atunci îmi dă vreo 
două coli de hârtie: „Nu-mi ajung, domn'e, dă-mi mai multe”. „Da’ scriem noi!” 
„Domn'e, eu nu sunt analfabet, poate am mai multă şcoală ca dumneata, te rog, dă-mi 
să scriu eu! Da’ să nu mă deranjaţi, că dacă mă deranjaţi o rup, nu scriu nimica ! ” „Nu, 
nu !” Şi mă apuc eu şi scriu acolo o nuvelă... „Eh, am terminat.” „Semnează ! ” Semnez 
eu şi nici n-am ridicat bine tocu' şi harşt! , mi-a luat hârtiile şi şi-o” făcut din ochi unu” 
la altu’. Când o' citit ce-am scris acolo, s-o” învineţit la faţă, s-o” îngălbenit şi m-o” pus 
iar la morişcă... 

Ce metode de tortură foloseau ? 

Păi îţi puneau un băț după picioare şi veneai cu capu” în jos şi cu tălpile în sus. Şi te 
băteau la tălpi. Ei, şi m-o” pus seara acolo. Şi la un moment dat eu am dat capu” jos, 
mi-am impus o voinţă şi n-am mai făcut nicio mişcare : „Băi, piere, băi! ”. Şi m-o” luat 
de-acolo, m-o” întins pe jos şi cu o cureluşă îmi dădeau pe la ureche. Da’ io zic: „Nu 
vă e ruşine obrazului ? Vă dă statu” galoanele ăstea şi voi vă bateţi joc ! ”. Când le-am 
mai spus şi asta, m-o” luat cu pătura şi m-o” dus la camera aceea unde erau toţi, lotu’ 
Botoşani. Da’ mie nu-mi păsa. Balanovici”, care vedea cum mă târâiau pe mine cu 
pătura, pe-acolo, s-o-ngrozit ! În cameră erau mulţi din Botoşani. Erau fraţii Cantemir”, 
care erau studenţi, Apreotesii, avocat de prin Călăraşi... Şi s-au adunat toţi împrejuru” 
meu: „Măi Jane, declară! ”. Atunci m-a derutat Balanovici: „Se ştie tot! Declară, 
măi ! ”. Ei, şi m-am dus a doua oară şi-am declarat exact ce declaraseră şi ei, că mi-o” dat 
şi declaraţiile celorlalţi. Şi după opt luni şi ceva şi după ce m-o” „ucis” pe mine vreo trei 
săptămâni, acolo, s-o-ncheiat dosaru' şi a venit procesu’ care o fost la Suceava. 

Care erau acuzaţiile care vi se aduceau la proces ? 

M-o’ făcut legionar şi m-o” încadrat la articolu” 209", care intra în general. 


Și cum s-a desfăşurat procesul ? 


9. Pentru detalii, a se vedea interviul cu Vasile Balanovici în prezentul volum. 

10. loan Cantemir, născut la 20 ianuarie 1925 în Botoşani. A fost arestat la 28 mai 1948 şi 

condamnat la 15 ani de închisoare. A executat pedeapsa în închisorile Carasu, Piteşti, Gherla, 
Baia Sprie, Aiud, Jilava, Iaşi şi Ostrov. A fost eliberat la 24 mai 1963. 
Gheorghe Cantemir, născut la 27 iulie 1926 în Botoşani. A fost arestat la 5 mai 1948 şi 
condamnat la 6 ani de închisoare corecțională. A executat pedeapsa în închisorile Piteşti, 
Peninsula, Gherla şi Baia Sprie. A fost eliberat la 3 mai 1955. Informaţii din fişele matricole 
penale din AANP. 

11. Articolul 209 din codul penal comunist se referea la „crima de uneltire împotriva ordinii 
sociale”. A fost articolul cel mai frecvent invocat de către instanţele de judecată comuniste în 
desfăşurarea proceselor politice. 

Eram vreo 35 sau 37, numai din „lotu’ Botoşani”. În completu' de judecată erau şi 
muncitori. Eu aveam avocat din oficiu. Când ám ajuns eu, procuroru”, criminalu” "cela, 
zice: „Tovarăşu Maluş, te-o făcut statu? comunist mecanic de locomotivă şi...”. „Nu 
comuniştii m-o” făcut mecanic de locomotivă, că io am fost mecanic înainte de a fi 
comuniştii ! ” Şi atuncea a zis: „Ăsta este nereeducabil ! ”. 


Ce condamnare aţi primit ? 

Sentința o fost de şapte ani închisoare corecțională. Şi după ce m-o” ridicat pe mine, 
în timpul procesului, o’ făcut o percheziţie acasă, la părinţi. S-o” dus direct în pod, că 
o' avut informaţii unde avem cărţi din doctrina legionară, o' ştiut exact. Mamaia pusese 
în pod nişte saci cu lână şi într-un singur sac o pus cărţile ăstea şi l-o pus într-un colţ. 
Ăştia când o intrat în podu' casei, o' căutat peste tot, da când să ajungă la sac, 
Ruckenstein a zis: „Ah, la naiba, că n-are nimica ! ”. Că dacă găseau cărţile, îmi ridicau 
părinţii şi atunci era condamnare mare, pentru că o vorbă dacă spunea cineva şi te 
condamnau ! Mulţi au stat în puşcărie fără să fie judecaţi, au stat şi cinci ani fără 
judecată. 

Unde v-au închis după proces ? 

După proces m-o” băgat într-o cameră, nu mai ştiu pe unde. Am mai stat cât am mai 
stat pe-acolo, şi în puşcărie o început „reeducarea” făcută de Bogdanovici!?. „Reedu- 
carea” nu era ceva forţat, dădeau cărţi, d-astea, însă n-o prins, o” fost numai câţiva la 
care o prins. 

L-aţi întâlnit pe Bogdanovici ? Îl puteți descrie ? 

Da, l-am întâlnit. Nu era om prost. El era un băiat înalt, foarte inteligent. O fost şefu' 
Frăţiilor de Cruce de la Iaşi, parcă. După câte am înţeles eu, el o făcut chestia asta cu 
„reeducarea” cu scopul de a scăpa din puşcărie, şi n-o fost forţat s-o facă. În fine, înspre 
toamnă o venit ordin şi toţi muncitorii o” fost trimişi la Gherla, iar io, fiind muncitor, am 
plecat la Gherla. 


Cât ați stat la Gherla ? 

Am stat un an şi vreo opt luni. Am ajuns toamna şi-am stat la celula 20 şi la celula 62. 
Un an şi vreo patru luni am stat izolat acolo. Nu ştiu care o fost criteriu”, că m-o” băgat 
direct la izolare ! 

Și ați fost singur în celulă ? 

În celulă am fost patru, da? doi au murit din cauza condiţiilor care au fost acolo. 
Numai doi au scăpat de acolo. Era unv’ Păduraru, unv’ Belcescul?, care o fost cu fanfara 
la Letea, iar celălalt era din Voineşti, nu ştiu de unde, că nu-i mai rețin numele. 


12. Alexandru „Şura” Bogdanovici, născut la 8 iunie 1924 în Soroca, Basarabia. A fost arestat la 
20 mai 1948 ca student la Facultatea de Drept din Iaşi şi condamnat la 18 ani de închisoare. 
A executat pedeapsa în închisorile Suceava şi Piteşti. Iniţiatorul „reeducării” fără violenţă de 
la Suceava din toamna lui 1948, a intrat în conflict cu Eugen Ţurcanu, care avea să se răzbune 
pe el torturându-l până la moarte, pe 15 aprilie 1950. Alin Mureşan, op. cit., pp. 106-110; 
Dorin Dobrincu (editor), op. cit., p. 124. 

13. Probabil Mircea Mihai Belcescu, născut la 20 august 1918 în Grajduri, laşi. A fost arestat la 
19 august 1951 şi condamnat la 6 ani de muncă silnică. A executat pedeapsa în închisorile Iaşi, 
Jilava, Gherla, Caransebeş şi Aiud. A fost eliberat la 9 iunie 1956. Informaţii din fişele 
matricole penale din AANP. 

Care era regimul de detenţie din Gherla ? 

Director era evreu’ Lazăr’, care era foarte sever, iar regimu” era prost, da’ nu chiar 
cum o fost după aceea. Dimineaţa ne dădeau un terci, nişte mălai din ăla în loc de pâine, 
sau chiar pâine. Dădeau şi nişte ciorbă d-asta, de varză şi de morcovi. De fapt cu asta ne 
ţineau... 

Da’ să vă povestesc un lucru pe care nu l-o scris nimeni în cărţi. Într-o zi, cum eram 
în celula 62, mă uitam la careu. Pe geam vedeam toate mişcările din careu: "cela, pentru 
că încă nu venise ordinu’ să se pună obloane la geamuri. Şi am văzut acolo, în careu’ 
"cela, cum Lazăr şi cu temnicerii cu ciomege în mână băteau deţinuţii. Venise un lot de 
studenţi, poate că erau vreo 100, pe care atâta i-o bătut acolo... Le spunea: „Culcat! 
Sculat ! ”. Când unul nu se mai putea scula se ducea peste el şi îl lovea cu ciomagu” ! Asta 
am văzut eu, cu ochii mei! Toţi aceia or intrat la TBC. 

Şi la un moment dat or venit în Gherla „reeducaţii” de la Piteşti, în frunte cu 
Ţurcanu!5. 'Terminaseră „reeducarea” acolo şi-au venit la Gherla cu iadu’ ! Era tortura 
la camerele 88-89, acolo îi adunau... 


Aţi participat şi dumneavoastră la aceste evenimente ? 

Nu. Pe mine m-o' scos în mod provizoriu de la celula 62 şi m-o” dat să lucrez la 
cizmărie. Acolo o venit armata de turnători asupra mea, da” când o’ văzut poziţia mea, 
m-o” băgat înapoi, da’ la o altă cameră. Şi din camera aceea trebuia să mă ducă la 
camera 89, la tortură. Era precis, asta am ştiut. Ei, şi în timpu” ăsta s-a auzit un semnal 
în puşcărie ca toţi deţinuţii să fie pregătiţi pentru verificare la medic, că merg la Canal. 
© deschis uşa şi am plecat şi eu... Pe un culoar exista o cameră lungă şi într-un colţ era 
doctoru” care făcea examinarea medicală, iar în alt colţ era directoru” puşcărieiis, 
căpitan, care se uita la fiecare. Domnule, când am ajuns în dreptu” lui s-o repezit la mine 
şi m-o îmbrăţişat! El, care era un tiran acolo în Gherla! Dumnezeu i-o luat minţile : 


14. Iosif Tiberiu Lazăr, născut la 21 octombrie 1915 la Budapesta, Ungaria. Locotenent-major, 
director la penitenciarul Gherla (4 februarie 1949 - 5 iulie 1950); director la penitenciarul 
Tecuci (5 iulie - 28 septembrie 1950) ; director la penitenciarul Făgăraş Central (1 octombrie 
1950 - 21 decembrie 1951) şi Făgăraş Raional (25 iunie - 21 decembrie 1951). Din cauza 
evadării a 3 deţinuţi din Penitenciarul Făgăraş, a fost destituit şi mutat disciplinar în funcţia de 
şef al Serviciului producţie al Coloniei de muncă Peninsula - Valea Neagră (21 decembrie 
1951 - 25 aprilie 1952); comandant al Coloniei Peninsula - Valea Neagră (25 aprilie 1952 - 
martie 1953); şef al Biroului producţie la formațiunea 0665 Oneşti (martie 1953 - 1 iunie 
1954). Trecut în rezervă la 1 iunie 1954. AANP, fond Serviciul Cadre şi Învăţământ, dosar 
personal 701 — Lazăr Iosif Tiberiu. 

15. Eugen Ţurcanu, născut la 8 iulie 1925 în Dârmoxa, Suceava. A fost arestat ca student în 
anul III la Facultatea de Drept din Iaşi la 25 iunie 1948 şi condamnat la 7 ani de închisoare 
corecțională. A executat pedeapsa în închisorile Suceava, Jilava, Piteşti şi Gherla. S-a apropiat 
de acţiunea de „reeducare” de la Suceava abia în al doilea val al adeziunilor, însă odată ce a 
făcut-o s-a confundat cu ea. A devenit principalul pion al acţiunii violente declanşate la Piteşti, 
fiind direct responsabil pentru moartea mai multor deţinuţi. Implicat în procesul care îi poartă 
numele, a fost condamnat la moarte şi executat la Jilava, la 17 decembrie 1954. Alin Mureşan, 
op. cit., pp. 200-208 ; fişele matricole penale din AANP. În realitate însă, Țurcanu a ajuns la 
Gherla spre sfârşitul „reeducărilor” de aici, lotul pe care l-a întâlnit intervievatul fiind, 
probabil, cel sosit în vara lui 1950, condus de Alexandru Popa „Ţanu”. 

16. Constantin V. Gheorghiu, director al penitenciarului Gherla în perioada 1950-1952. Andrei 
Muraru (coord.), op. cit., p. 332; Doina Jela, op. cit., p. 127. 

„Ionică, ce faci Ionică? ”. Eu îi fusesem fochist la Cernăuţi. Eram ca şi copilu” lui. 
„Ce-ai păţit? ” „Păi dumneata ti-au înflorit bostanii "ceia pe umăr şi nu ştiai că eu stau 
la celula 62 de un an jumătate ?” Domn'e, când m-a îmbrăţişat o fost un gest extraor- 
dinar ! După aceea doctoru' i-o făcut semn să mă treacă. Când ajung la comisie, la masa 
aceea lungă, acolo era Zeller!”, ăla cu „reeducarea” pe ţară în toate puşcăriile. 


Cum arăta, îl puteţi descrie ? 

N-aş putea să mai spun, că memoria asta vizuală nu prea m-ajută. Şi Zeller ia dosaru' 
meu şi arată acolo, unde era scris cu roşu: „Nu poate să plece la Canal”. Da’ directoru' 
Gheorghiu zice : „Ăsta o fost copilu” meu la Cernăuţi. Nu ştiu ce-o făcut, dar este 
mecanic de locomotivă şi Canalu’ are nevoie de mecanici de locomotivă”. Directorul de 
acolo m-o salvat şi m-o trecut... După ce am trecut prin comisia asta, am venit la parter 
să facem baie, să ne pregătim, că eu aveam nişte pantaloni scurţi cusuţi de mine, aveam 
un bocanc de 42, unv’ de 41... Ei, şi unu’ Gheorghe Bărgăoanu!t, cu care am fost coleg 
la gimnaziu şi cu care am fost bun prieten, o fost şefu' turnătorilor de la Gherla ! Şi cred 
că ăla trebuia să mă bage pe mine la camera 99, că în timpul ăsta a apărut comandantu' 
Gheorghiu şi mi-a zis: „Bă, ce-ai făcut? Ai furat bocanci din cameră? ”. La care eu 
zic: „Domnu comandant, nu-i adevărat, domn'e, ia uite ce am eu în picioare! ”. El s-a 
uitat şi apoi i-a făcut semn lu’ Bărgăoanu şi-a zis: „Am eu grijă de-acuma ! ”. Şi aşa am 
plecat la Canal. 

Când aţi ajuns la Canal ? 

Domn'e, cred că-n '52, cu câteva luni înainte de a muri Stalin!”. Când am ajuns eu 
la Canal, tot atunci o ajuns şi unu’ din „reeducaţii” ăştia care erau cu torturile, unu’ 
Grama”, de la Suceava. Eu am fost la Peninsula?! şi când am ajuns acolo, ăştia ne-au luat 
în primire. Erau turnătorii care se ocupau de „reeducare” şi acolo. Erau puşi tot de 
Ţurcanu. Şi m-au dat chiar la brigada 13-14, unde era tortura, iar brigadier era Enăşescu 
(sic !)?. Acolo se băteau deţinuţii şi cânta acordeonu”, ca să nu s-audă cum răcneau ei... 


17. A se vedea nota 14 de la p. 108. 

18. A se vedea nota 13 de la p. 108. 

19. Moartea lui I. V. Stalin a survenit la 5 martie 1953. Din fişa matricolă penală reiese că martorul 
a fost transferat la Poarta Albă la 23 iunie 1951. 

20. Octavian Grama, născut la 21 noiembrie 1927 în Războieni, Iaşi. A fost arestat la 24 mai 1948 
şi condamnat la 7 ani de închisoare corecțională. A executat pedeapsa în închisorile Aiud, 
Gherla, Peninsula, Jilava şi Văcăreşti. A decedat la 2 octombrie 1953 la Văcăreşti. ACNSAS, 
fond Penal, dosar nr. 12697, vol. I-III, passim; Alin Mureşan, op. cit., p. 134; fişele matri- 
cole penale din AANP. 

21. Colonia Peninsula (Valea Neagră) a fost înfiinţată în 1949 cu scopul de a asigura forţă de 
muncă pentru lucrările de la Canal. A fost desfiinţată în 1954 pentru a fi reînfiinţată în anul 
următor. Din 1949 până în 1954 majoritatea celor închişi aici au fost deţinuţi politici - foşti 
membri ai partidelor politice, legionari şi internaţi administrativ. Conform mai multor surse 
numărul deţinuţilor închişi aici simultan, într-o perioadă dată, s-a cifrat între 2 000 şi 8 500 de 
oameni. Andrei Muraru (coord.), op. cit., pp. 231-238. 

22. Simion „Sică” Enăchescu, născut la 25 iunie 1925 în Lunca Corbului, Argeş. A fost arestat la 
8 aprilie 1949 şi condamnat la 5 ani de închisoare corecțională. A executat pedeapsa în 
închisorile Piteşti, Peninsula, Constanţa, Poarta Albă, Rahova şi Aiud. A fost unul dintre 
principalii conducători ai acţiunii de „reeducare” de la Peninsula. A fost eliberat la 3 aprilie 
1954. Alin Mureşan, op. cit., p. 130; fişa matricolă penală din AANP. 

Aveau libertate de la Securitate şi mergeau noaptea prin barăci şi culegeau deţinuţii pe 
care-i ştiau ei şi-i aduceau acolo, la bătut. 

Când am ajuns acolo, pe mine m-au dus la punctu' 3, la săpat. Da’ aveam 37 de 
kilograme, ce era să fac io? Nici nu puteam ţine lopata. Când ajung acolo, brigadieru' 
Enăşescu îmi zice: „Bă, banditule, bă, tu ştii că tre” să-ţi faci norma de cinci metri cubi 
de pământ? ”. „Bandită e mă-ta, bă, nu eu!” „Cum ?” „Cum! Că tu nu eşti bandit ca 
şi mine, mă? Tu pentru ce eşti aicea?” „Stai tu de vorbă cu mine...” Şi mi-a făcut un 
morman de pământ acolo şi când o venit să vadă la fiecare, io stăteam cu lopata în mână: 
„Dacă te apropii de mine, numai în cap îţi dau ! ”. Băieţii de-acolo când or văzut, au zis : 
„Ăsta e nebun! Ăsta nu ştie ce-l aşteaptă! ”. Şi vine un doctor şi-mi spune : „Măi băiete 
măi, pân” la colonie te-mpuşcă! Să fii atent, să stai la mijloc, să nu stai la margine! ”. 
Că mergeam distanţă de vreo doi-trei kilometri, şi aveau nişte suliţi d-alea cu care mă tot 
înţepau, ca să calc alăturea şi să tragă în mine. Aşa era ordinu”... 


Pe parcursul detenţiei la Peninsula aţi asistat personal la acte de cruzime faţă de 
deţinuţi ? 

Domnule, când am intrat în colonie, la brigada 13-14, am văzut acolo un aspect 
tragic. Au bătut aşa de tare un profesor, până o făcut pe dânsu”, săracu” ! Şi l-o” pus după 
aceea să se şteargă... L-au bătut ăştia care erau în brigadă, teroriştii ăştia, „reeducaţii”, 
Enăşescu, cu şefu' de echipă, cu toţi care erau acolo. 

Dumneavoastră ați avut de suportat astfel de tratamente ? 

Vă spun acum... Ei ne dădeau mâncare în nişte gamele d-alea de război, ciuntite pe 
fund şi ruginite. Şi când au venit cu mâncarea, ne-au dat nişte fasole. Da' când au 
adus-o, mie nu mi-au pus lingură şi io am zis: „Ce, io-s porc, domn'e? De ce nu mi-aţi 
pus lingură ? ”. De-acuma io am fost notat... Domn'e, m-o” scos afară, în faţa brigăzii, 
şi n-am să-l uit pe Voicu, şefu” de echipă, care era ardelean. Atâta m-o bătut, c-am stat 
vreo trei zile imobilizat, n-am putut să mai merg pe şantier. Nu ştiu ce se mai întâmpla 
cu mine dacă nu era minunea lu’ Dumnezeu, că eu aşa socot, că n-a fost altceva, când 
a sunat trompeta şi s-a anunţat: „Toţi deţinuţii care sunt meseriaşi, să meargă în faţa 
biroului administrativ ! ”. Atunci am mers şi eu. Şi cum stăteam acolo, în şir, un cetăţean 
trecea pe la fiecare în parte... Am aflat după aceea cum îl chema. Era brigadieru' Şişu?. 
Când ajunge la mine mă întreabă: „Da” tu ce meserie ai, băi? ”. „Mecanic de locomo- 
tivă.” „Băi, voi sunteţi încrezuţi, da” nu prea sunteţi meseriaşi buni. Da’ de unde eşti tu 
venit aicea, băi?” „De la brigada 13-14.” „Aoleoo !” Şi-o pus mâinile în cap, da? m-o 
şi luat cu dânsu'... 

Și aţi dus-o mai bine după ce aţi plecat din brigada 13-14 ? 

Domn'e, am dus-o bine acolo, c-aveau nevoie de meseriaşi la excavaţia asta. Mi-o” 
dat mâncare. Până şi cearceaf aveam acolo! Lucram la punctu” de excavaţie, eram cu 
intervenţiile. Luam rocile de piatră cu excavatoarele şi le puneam în vagoane, iar de-acolo 
le cărau mai departe. Acolo eu umblam prin colonie şi eram bine văzut. În perioada asta 
trece într-o zi Vasile (fratele său - n.n.) pe sub geamu' meu, chiar unde eram eu în 


23. Traian Şişu, născut la 5 noiembrie 1920 în Bucureşti. A fost arestat la 29 martie 1948 şi 
condamnat la 8 ani de închisoare. A executat pedeapsa în închisorile Saligny, Peninsula, Poarta 
Albă şi Jilava. A fost eliberat la 26 martie 1956. Informaţii din fişa matricolă penală din AANP. 

brigadă. O aflat că sunt acolo şi-am vorbit cu dânsu!. Ne întâlneam rar, că nu prea aveam 
voie, da” ne întâlneam... 

Şi odată m-am dus la punctu” sanitar, care era situat mai pe un dâmb, unde era şi 
gardu’. Şi acolo l-am găsit pe frate-meu care stătea întins pe o masă şi tremura. Doctoru' 
mi-a zis: „Du-te şi strânge penicilină de la legionari, că moare frate-tău ! ”. Mi-amintesc 
că am mers prin barăci, pe unde am ştiut, şi o dat băieţii penicilină. Era insuficientă, da” 
era bună de moment, să oprească... 

După moartea lui Stalin aţi observat vreo schimbare a regimului de detenţie ? 

Da. După ce-o murit Stalin, m-o” chemat la brigada asta acest Zeller. M-am dus 
într-o cameră, acolo, la administrativ : „Dumneata ai fost bătut la brigada 13? Parcă 
te-aş cunoaşte de undeva...”. „Nu ştiu dacă mă cunoşti.” „Şi cum o fost?” „Uite aşa, 
domn'e, o fost...” Şi eu i-am spus acolo şi el o notat tot. Ca după aceea să văd cu ochii 
mei cum o plecat de-acolo, din colonie, un număr de inşi cu lanţuri la picioare. Erau toţi 
teroriştii pe care i-o” dus şi i-o” judecat... Murise Stalin când s-a petrecut treaba asta”. 

În fine, cam asta o fost cu Peninsula, că apoi s-o închis Canalu’, n-a mai funcţionat. 
Nu mai puteau să înainteze ca să facă legătură la Valea Neagră. N-o’ mai putut, c-o' dat 
acolo de nişte roci de piatră şi sub rocile acelea venea apă mereu. Spuneau că o apă din 
Bulgaria venea pe-acolo. Era acolo şi o brigadă de spărgători de normă. Domnule, le 
dădeau şi ciocolată să mănânce, ca să poată să meargă mai departe, însă n-o” mai reuşit, 
şi atuncea s-o închis Canalu'. Şi-o” găsit tapi ispăşitori 11 ingineri, c-o” făcut proiectu' 
greşit, c-o trebuit să treacă prin valea aceea... O’ cerut la proces să fie executaţi şi au fost 
executaţi nevinovaţi !25 

Unde aţi fost dus după închiderea coloniilor de la Canal ? 

După aceea m-o” luat de-acolo şi m-o dus la Ovidiu, la un centru mecanic de 
cercetări. M-am dus la Ovidiu tot cu brigada lu Şişu. Acolo am făcut reparaţii la două 
locomotive Riz, locomotive care mergeau pe linii decovil, linii înguste, şi cărau material. 
Aveam doi mecanici buni, aveam şi un inginer, da’ aveam şi de-ăştia, intelectuali, care 
mai mult nu puteau... Domn'e, eu eram comic, probam locomotive, fluieram toată ziua, 
eram o distracţie pentru colonia aceea. Şi nu ştiu cine nu mă simpatiza. După aceea a 
venit o macara mare, o Skoda de vreo 70 de tone, de-aia cu cazan cu aburi, cu chestii... 
Am reparat şi macaraua aceea. 

În timpu” ăsta m-am întâlnit iarăşi cu Vasile, care era şi el acolo, şi l-am ajutat să-şi 
facă dantura. Am mers la doctor cu Şişu şi i-o făcut dantura acolo. El era şi cam 
flămând, şi eu am scos o ladă de marmeladă de sub pat şi i-am dat şi lui, pentru că după 
ce făcusem reparaţiile alea eu am cerut să fiu dat la birou' de proiectări, deoarece 


24. Probabil confuzie a intervievatului, întrucât Ludovic Zeller s-a sinucis în 1952. Deţinuţii respon- 
sabili cu „reeducarea” la Peninsula nu au fost judecaţi, ci au fost transferați la Aiud şi puşi în 
poziţii importante în fabrică. Dumitru Lăcătuşu, Alin Mureşan (editori), Casa terorii. Documente 
privind penitenciarul Piteşti (1947-1977), Polirom, Iaşi, 2009, p. 134, nota 2. 

25. Procesul sabotorilor s-a desfăşurat între 29 august şi 1 septembrie 1952 şi printre alte pedepse 
au fost pronunţate şi cinci condamnări la moarte. Inginerii Nicolae Vasilescu-Colorado, Aurel 
Rozei-Rozemberg şi mecanicul Nichita Dumitru au fost executaţi la 13 octombrie 1952. Andrei 
Muraru (coord.), op. cit., p. 209. 

26. Localitate în judeţul Constanţa. 

cunoşteam desenv’. Şi probabil că le-am adus venit fain cu reparaţiile, că acolo m-o” pus 
cu procesu’ tehnologic. Eram foarte bine, lucram la un heliograf, dacă ştiţi. 

Și de aici, de la Ovidiu, unde aţi mai fost dus ? 

Păi, într-o bună zi a apărut Securitatea în colonie şi m-au dus la Constanţa, într-un 
beci, unde era răcoare. Şi acolo mă-ntreabă: „Cum de eşti simpatizat atât de mult 
acolo? Eşti legionar ? ”. „Da, domnule, da” pentru ce am venit aicea, că doar n-am furat 
găini? Da’ io am muncit şi-am fost corect şi-mi văd de treaba mea, îmi ispăşesc 
pedeapsa şi mă împac cu justiţia şi mă lăsaţi în pace. Am să fac pedeapsa şi mă lăsaţi în 
pace. Ce mai vreţi de la mine ?” Şi nu m-o” mai dus înapoi, m-o” dus iarăşi la Gherla. 

În ce an se întâmpla asta ? 

În 1955, înainte de a-mi termina pedeapsa de şapte ani. Când am ajuns la Gherla am 
Stat câteva luni într-o cameră şi de-acolo m-o” dus la puşcăria veche, când mai aveam o 
lună sau două până la expirarea pedepsei. Pe toţi cei cărora le expirau pedepsele îi 
duceau acolo. 

Şi într-o bună zi o' venit şi m-o' ridicat, iar la ieşirea din puşcărie era cabina unde 
stătea securistu”. Acolo era un hârdău cu fasole, iar eu eram flămând... Mi-o” dat o 
gamelă, iar eu am zis: „Mai dă-mi una”. „Băi, da’ te duci afară!” „Ce ştiu eu ce-i 
afară? Dacă n-am să am nici asta ?” Când am ajuns la cel care făcea biletele de ieşire, 
ăla zice: „Ei, de-acuma eşti tovarăş cu noi”. „Nu, că nu sunt tovarăş cu dumneatale, 
domne.” Zice: „Da’ uite, îţi fac...”. „Nu, io nu ies din puşcărie!” „Da' de ce?” 
„Până nu scrieţi pe bilet că pot să-mi practic meseria pe care o am, eu nu ies!” „Bă, tu 
eşti nebun! ” Şi-o scris pe bilet, şi am ieşit afară din puşcărie în 1955, prin luna lui 
iunie”, cam aşa... 

Cât aţi fost închis, aţi primit vreo veste de la familie ? 

Cât am stat la Securitate, aici, înainte de anchetă, am primit. Primeam pachet de trei 
kilograme lunar. Şi la Gherla am primit un pachet de la tata, dar părinţii erau mai săraci. 
Atuncea ne-o' dat voie şi am scris scrisoare în care am cerut pachet cu maxim trei 
kilograme de alimente de bază, consistente: făină (sic!), zahăr... Şi mi-o” trimis 
pachetu' ăsta de acasă. Şi cu pătura aceea, în care era pachetu', mi-am făcut eu pantaloni 
în celulă, că n-aveam pantaloni pe mine. Şi cu ăştia am mers la Canal. Atât, timp de 
şapte ani de zile n-am mai avut nimic... 

Ce aţi făcut după eliberarea din închisoare, când aţi ajuns acasă ? 

Când am ajuns acasă mamaia era în faţa casei. Eu am coborât dealu” şi am venit şi-am 
deschis portita şi ea m-a îmbrăţişat. Apoi o venit şi tataia... Erau oameni buni, nu mi-o” 
spus niciodată că „ce-ai făcut”, că „ai greşit”... Nu, fiindcă erau şi ei legionari, da” erau 
cu sufletu'. Apoi ce să fac eu, unde să mă duc? Am cerut servici” la depou, da’ acolo 
era secretar cu cadrele unu’ Gheorghiu care mi-a zis: „Jenică, n-avem post”. Atunci mă 
duc la regionala a VIII-a, la Iaşi, că pe bilet scria să mă primească înapoi. Acolo era 
Budura, cel care fusese directoru' Canalului şi ceruse condamnarea celor 11 ingineri. 
Când am ajuns la Budura, ăsta zice: „Bă, ce-i cu tine ? ”. „Iovarăşu” director, să trăiţi ! 
Am venit din puşcărie.” „Da' ce-ai făcut, băi ?” „Legionar. ” „Spui cu atâta sinceritate ? ” 
„Da. Dacă veneau la mine poate mă făceam UTC-ist, da’ n-o venit nimeni şi atunci 


27. Potrivit fişei matricole penale din AANP, Ion Maluş a fost eliberat la 29 mai 1955. 

m-am făcut legionar ! ” „Băi, da” tu nu eşti şefu” de promoţie de la Timişoara unde ţi-am 
fost eu profesor?” „Da.” „Dacă ştiam eu, nu mai erai tu şef de promoţie...” El fusese 
directoru' grupului şcolar CFR de la Timişoara. Şi zice: „Da’ ai fost pe la depou?”. 
„Am fost, da' Gheorghiu, care e secretar acolo, a spus că n-are post. Să vă spun drept, 
el vindea pâine la Cernăuţi, când am făcut eu stagiu'.” „Du-te înapoi la depou, că vei 
intra pe post de turnător.” Şi m-am întors la depou, la Gheorghiu. În urmă o şi venit 
radiograma : „Urgent, angajarea ! ”. „Jenică, uite ce e, ai să intri pe post de turnător.” 
„Da, da, mulţumesc...” 

Acolo eu îi preparam la matematică pe cei care mergeau la şcoala de şefi de echipă, 
la şcoala de maiştri, pentru că învârteam matematica. Eram foarte bine văzut de toţi. Şi 
într-o bună zi Patache, unv’ care era maistru, se duce la şefu' de depou şi-i spune: 
„Domn'e, eu nu pot să-l comand p-ăsta, că ăsta e mai deştept ca mine ! ”. Atunci Budura 
a dat o nouă telegramă şi m-a pus şef cu circulaţia la depou. Atunci şef de depou era 
Tătaru, comunist basarabean. Totuşi el nu s-o legat de mine. Când s-o făcut situaţia pe 
ţară, o apărut depou' Botoşani fără nicio defecţiune. Am luat drapelu” de producţie pe 
ţară, datorită acestui fapt... 

V-aţi căsătorit după eliberare ? 

M-am căsătorit. Soţia era funcţionară, contabilă în birov’ unde lucram eu. A rezultat 
şi un copil, care este inginer mecanic. Am vrut să-l bag la Drept şi n-o putut să intre din 
cauză că n-o avut origini sănătoase... O făcut TCM-u”, Facultatea de Mecanică. 


După eliberare aţi mai avut probleme cu Securitatea ? 

Cu Securitatea am avut probleme înainte de a veni la Spitalu” Judeţean care s-o pus 
în funcţiune. Lucram la Spitalu' de Adulţi ca mecanic cu înaltă calificare şi într-o zi am 
fost chemat la birov’ de primire. Acolo, un cetăţean îmbrăcat în haine de piele, Axinte 
îl chema pe el: „Tovarăşu' Maluş ? ”. „Da, eu sunt.” „Tovarăşu” Maluş, mata eşti un boţ 
de aur aicea.” „Da, şi ce-i?” „Da” tre’ să fii şi patriot.” „În ce sens, domn'e ? Dacă-s 
boţ de aur nu-s patriot, domn'e ? lo muncesc aicea cinstit pentru un salariu, ce vrei să 
fac?” „Nu, da’ să ne ajuţi şi pe noi, că stai printre doctorii ăştia, să observi ce vorbesc 
ei...” „Domn'e, nu ţi-e ruşine obrazului, mă pui să trag oamenii de limbă, nu? Dacă-n 
puşcărie eu n-am făcut aşa ceva, domn'e... De zece ori dacă muream şi nu făceam şi 
acuma vii dumneatale ? Cum ai venit cu propunerea ? ” „Vezi că stai de vorbă cu doctorii 
ăştia. Este unv’ Buhuş, care are gura cam mare, să spui despre acela. Să vii în data de... 
la gară, da” să fie numai între noi.” Şi în data pe care o spus-o el, am apărut în gară exact 
la 10 fără câteva secunde: „Aaa, să cunoaşte că eşti legionar! Băi, iar te ţii de prostii, 
băi ?”. „Da' ora-i oră, ce vrei?” Domn'e, şi mă duce la Miliție, în gară. Acolo mai era 
unu” care stătea la masă. Ăla era căpitan de Securitate, nu ştiu cum îi mai spune. Şi zice : 
„Bă, ascultă, tu trebuie să fii patriot! ”. Domn'e, când am trântit cu pumnu' în masa 
aceea... „Băi, ai spus că între patru ochi! Vezi că au mai apărut doi ochi aicea. Da’ tu 
cine mama dracului eşti de vii şi mă cercetezi pe aicea?” Când am început să răcnesc 
acolo, oamenii de pe peron o' început să întindă gâtu', să vadă ce se întâmplă acolo. 
Ăştia : „Linişteşte-te ! Linişteşte-te ! Hai, gata, nu-ţi mai cerem nimic, îţi vezi de treabă. 
Vii în data de... la Prefectură! ”. 

Domn'e, acolo, acest căpitan de Securitate şi Axinte, mă bagă într-o cameră: 
„Tovarăşu” Maluş, mata eşti om de caracter. Când o să ne vedeţi pe stradă puteţi să ne 
salutaţi, nu vă mai facem nimic. Duceţi-vă şi vedeţi-vă de treabă...”. De atunci nu s-o” 

mai legat de mine. După treaba asta m-am dus la doctoru' Buhuş şi i-am spus, deşi mi-o 
spus Axinte să nu spun: „Bă, ţine-ţi gura şi înscrie-te în Partid, că ăştia te bagă la 
puşcărie ! ”. Şi s-o înscris în Partid... Asta o fost în anii '80, înainte de pensionare. 

Când v-aţi pensionat ? 

M-am pensionat în 1985. M-o’ mai ţinut un an jumătate în plus, nu-mi dădeau 
drumu” de-acolo, că eram în direcţia sanitară, ajunsesem tehnician-mecanic principal pe 
judeţ. Spitalu” Judeţean, din punct de vedere tehnic, io l-am pus în funcţiune : centrală 
termică, aparatură de sterilizări... Aveam şi vreo patru ingineri sub comanda mea. 


Cum ați privit lucrurile după 1989 ? 

Eu am privit lucrurile astea, aşa, cu semnu” întrebării, şi n-am avut tendinţă de 
răzbunare, nu m-am dus să-l iau de gât pe acela... Pe căpitanul care m-a luat la întrebări 
cu Axinte l-am văzut dup-aia prin centru, după '89. De multe ori m-am întâlnit cu el, 
mergea cu o geantă. El încă avea misiune, da” nu i-am zis nici măcar „dă-te încolo ! ”. Să 
ştiţi un singur lucru: nu mi-e frică de Securitate nici la ora actuală. S-au mai făcut 
greşeli, dar crezul meu este acelaşi. Vă spun punctul meu de vedere: pe viitor altă 
Salvare pentru neamu” ăsta nu va fi până când nu se va reveni la educaţia dinainte a 
tineretului. V-am spus dumneavoastră, că eu am fost sincer. Cam aici e finalu’... 


Vă mulțumesc frumos pentru interviu. 
Şi io vă mulţumesc. 


Vasile Maluş 


S-a născut la 10 februarie 1922 în Stânceşti, judeţul Botoşani. Naţionalitatea : română. 
Religia : ortodoxă. Studii : liceale. Profesia : specialist în instalaţii termice şi hidraulice. 
A fost arestat la 23 octombrie 1949 şi condamnat la 15 ani de muncă silnică, pedeapsă 
redusă ulterior la 3 ani închisoare corecțională. A executat pedeapsa în închisorile Iaşi, 
Aiud, Baia Sprie, Cluj-tribunal, Jilava, Poarta Albă, Peninsula şi Galeşu. A fost eliberat 
la 26 iunie 1954. La data interviului locuia în Botoşani. Interviu realizat de Alexandru 
Matei la 9 februarie 2008. Transcrierea, tehnoredactarea şi editarea interviului - Constantin 
Vasilescu. Interviul se află în AIO-IICCMER, având cotele 353, 354, 355. 


Domnule Maluş, din ce familie proveniţi ? 

Dintr-o familie de ţărani get-beget, din Stânceşti. Mai am un frate, Ion, şi o soră, 
Maria. Tata avea două clase primare, dar, deşi era cu două clase primare, citea ziaru” şi 
făcea comentarii politice ! 

Aţi avut simpatii politice înainte de 1945 ? 

Înainte de 1945 eu am fost în Frăţiile de Cruce. Am intrat în noiembrie '40 şi a ţinut 
până în ianuarie, când Antonescu o făcut rebeliunea. Că rebeliunea nu a fost făcută de 
noi, o fost făcută de Antonescu, cu oamenii lui, cu intenţia de a distruge... El o vrut să 
fie comandant, să conducă el. O făcut greşală mare, o distrus atunci aproape tot tineretu”. 
O băgat tineret în puşcărie, care o” stat şi sub comunişti... 


Dumneavoastră aveaţi o antipatie pentru comunişti ? 

Antipatie... Da’ io de la 15 ani ştiam ce este comunismu' şi citeam. Era atunci 
„Bunavestire”, erau nişte reviste din care prindeam. Iar taică-meu era ţăran, dar avea şi 
citea reviste din astea. Pe el îl interesa tot ce este nou, da’ nu-i plăcea de liberali şi de 
ţărănişti. Nu-i plăcea pentru că veneau şi taxau, puneau prea multe taxe, aşa cum fac şi 
astăzi, de fapt. Doar vedeţi, cam ăsta este sistemu” liberal. Şi în afară de asta nu 
respectau legile nici atunci, aşa cum nu le respectă nici acum. Făceau abuz de putere. 
Totuşi, faţă de bolşevici... Boala asta, comunismu”, care o pătruns la noi, în România, 
şi pe care eu am urât-o de atunci, o rămas şi este şi la ora actuală parcă mai adâncă. De 
ce? Pentru că acuma s-o” dat pe faţă şi merg pe faţă. 


Când aţi luat contact pentru prima dată cu comuniştii ? 


Înainte nu i-am cunoscut, numa’ auzeam. Dar prima dată i-am întâlnit la Iaşi. Când 
eram pe front o' apărut în faţa mea. Am căzut prizonier acolo, că aşa o fost: ai noştri 

o' trădat şi eu am rămas undeva... Eu eram la un post înaintat, pe Copou, la comanda- 
mentu’ corpului 4 armată. Acolo aveam de întreţinut două linii telefonice între două 
divizii. Am trimis băieţii pe linie, iar eu am rămas la centrala corpului. Şi aici am luat 
contactu’ cu ei prima dată... O apărut în faţa mea un monstru dintr-ăsta bolşevic, cu 
căciulă dintr-aia ţuguiată, aşa cum vedeam noi în filme, şi cu manta. În august, când 
afară erau 30 de grade, el era în mantaua aceea... Avea barbă şi păduchii îi mergeau pe 
barbă... Aşa cum eram, în situaţia asta cu ameninţarea, cu pistolu” în faţă, îmi era milă 
de acest om. L-am văzut în ce situaţie era, nu ştiam dacă el are de gând să mă împuşte 
sau nu, da' o-ncercat cu balalaica lui şi n-o luat foc! Atunci mi-o luat pistolu” şi mi l-o 
pus în frunte. Acuma ce să fac? N-am mai zis nimic, asta e legea războiului, el avea 
puterea. Vedeam moartea, nu mă gândeam la nimic... În timpu” ăsta, când acela voia să 
mă împuşte, o venit sergentu” care avea şi el pistol şi o vrut să-l împuşte pe ăsta, dar el 
nu şi-o dat seama că pe la spate venise un căpitan rus şi l-o prins. I-o luat pistolu' şi 
l-o-mpuşcat în ceafă. Aici vine aspectu’ cel mai rău... Că l-o împuşcat, e legea războiului 
şi gata: nu-i nimic, am pierdut, am pierdut, da’ după ce-o căzut jos, i-o tras cu ciubota 
în cap. Eee, asta o fost civilizaţia bolşevică, iar ei veneau să ne-o imprime în ţară. Ăsta 
o fost un aspect. Nu pot să-i înghit şi sunt periculoşi oricând. 

Comunismu' ar trebui desfiinţat cu un proces cum o fost la Nürnberg procesu' pentru 
hitlerişti. Exact acelaşi proces trebuie făcut ! Dar eu zic aşa : comunismu” doar n-o venit 
din Rusia, o venit din America, de acolo e venit, acolo s-a pregătit. Şi dacă punem 
problema cine l-o pregătit, ştim! Şi atuncea ştim că Marx, Engels... sunt evrei! Şi ei 
spun că s-o făcut holocaust, da” nu se gândesc la holocaustu’ nostru pe care l-o’ făcut ei 
în toată lumea ! 

Şi ce aţi făcut după 23 august, ați fost luat prizonier sau v-aţi întors acasă ? 

Nu, n-am plecat. Am reuşit să scap de ruşi, da’ era ordin, iar eu eram în armată, 
eram ostaş al ţării române şi trebuia să-mi apăr ţara. N-am făcut ce-au făcut mulţi, că eu 
puteam să plec acasă. În ziua de 9 mai eu mă aflam la Brno!, eram într-o misiune cu 
montarea unei centrale telefonice la comandamentul unui regiment. Şi acest regiment era 
din divizia lui Mociulschi?. Eu cu generalu’ Mociulschi am lucrat foarte mult prin munţii 
Tatra, pe unde avea el acţiunile. Chiar ne cunoşteam bine. Mociulschi era aspru cu cei 
care nu-şi făceau datoria. Încolo era blând, cu inimă largă. Însă pe cei care părăseau 
frontu' i-ar fi împuşcat ! 

Când aţi ajuns în ţară ? 

Am venit în '45 şi am stat cam un an... În '47 încă eram tot pe-acasă, dar de-acuma 
încercam să găsesc altceva de făcut. N-am putut să mă duc nicăieri, şi un an de zile am 
stat şi am lucrat cu părinţii la câmp. Pe urmă am plecat la o şcoală de picheri, în calea 
ferată. Şi m-am dus la Bucureşti, am făcut şcoala, şi după aceea am fost repartizat. 

Dar în '47 am avut o chestie, că de aicea mi se trage, adică m-o” descoperit. Practic 
n-o fost nicio activitate, de-abia începeam să ne formăm. Şi-am început să ne cunoaştem 


1. Localitate în Cehia. 

2. Leonard Gh. Mociulschi (1889-1979). General de divizie, arestat şi învinuit pentru crimă de 
război, a fost achitat în şedinţa Tribunalului Poporului din 31 mai 1946. A fost rearestat în 
1948 şi au urmat o serie de internări administrative. A executat pedeapsa în închisorile Jilava, 
Castelu, Galeşu şi Oneşti. A fost eliberat în 10 octombrie 1955. Ioan Ciupea et al., op. cit., 
vol. III; fişele matricole penale din AANP. 

un, doi, trei, pe-acolo, dar printre care o” pătruns şi trădători. Şi ne-o” lăsat până când 
ne-am organizat. În sfârşit, noi nu eram decât vreo patru, iar pe urmă mai găsisem eu 
vreo doi. De-acuma îmi venea să plec în munţi, să iau o armă şi să plec în luptă contra 
comuniştilor. Da’ pe urmă s-o-ntâmplat minunea asta şi s-o descoperit totu”, iar cei care 
am avut legătură am fost arestaţi. 


Când v-au arestat ? 

Păi în '47 eu am plecat la Bucureşti, am dat examen, am intrat, am terminat şcoala 
şi am fost repartizat la districtul 5 Tulcea, secţia 9 Medgidia. Şi-n noiembrie '49 am 
venit la nunta sorei mele, deşi aflasem că fratele meu căzuse”. Fusese descoperit, iar pe 
mine mă căutau, însă nu mă găsiseră, pentru că frate-meu n-o spus unde sunt. Şi atunci 
m-o” arestat, în noiembrie '49. Şi din noiembrie trei luni am stat aici, la Securitate, cu 
toţi de-ai noştri. Cu Ruckenstein“, cu Feller’, şi cu unu” Lungu, un bătăuş. 


Cum s-a produs arestarea, vă mai aduceţi aminte ? 

Io am mers atunci în gară şi am primit rudele care veneau de la Dorohoi. Acolo am 
avut nişte căruţe de la Stânceşti. Şi i-am ridicat pe ăştia în căruţe şi veneam cu muzică 
din oraş. Când am ieşit să ne încolonăm cu nunta şi să mergem spre Stânceşti, vine un 
şlepcar la mine şi-mi cere buletinu”. Nu-l cunoşteam, da” era o mutră destul de hidoasă. 
Zic: „Ce? De ce trebuie să-ţi dau eu buletinu' ? ”. „Pari suspect ! ” Şi o scos pistolu': 
„Coboară, eşti arestat ! ”. Toată lumea o văzut treaba asta şi s-o înspăimântat. Eu contam 
că pot să discut cu oameni, da” pe mine m-o urcat într-o trăsură, o tras coviltiru' şi m-o 
dus la Securitate. 


Cu trăsura v-a dus la Securitate ? 

Da, cu trăsura. Omu” avea trăsură acolo. Nu erau maşini atunci, aia era maşina. Şi 
la Securitate am spus : „Uite ce e, domn'e, ai văzut situaţia cu nunta. Lasă-mă să mă duc 
acolo. Ai cuvântu' meu de onoare că mă duc acolo, fac faţă la nuntă şi apoi plec, vin aici 
şi mă predau. Mă duc şi eu acolo, ca să nu fie dezastru”. Atunci s-o repezit în mine şi 
o început să mă buşească şi să mă lovească cu picioru'. M-o trântit de un perete şi o 
început: „Banditule, mi-am rupt trei perechi de cizme alergând după tine, bă, bandi- 
tule ! ”. Săracu”... (râde - n.n.). 

În timpu” ăsta nu ştiam nimic din ce ar fi spus ceilalţi, care au fost arestaţi înaintea 
mea. Şi-n principal şefu' nostru, care a fost aici şi o căzut, unu” Puşcaşuf. A fost un băiat 
minunat, învăţător. Un om credincios, bun. Era mult mai tânăr ca mine, da’ activ, iute, 
inteligent. Şi sigur că ancheta o trecut... Greu o fost, pentru că acolo se macină sufletu”, 
iubirea de ceilalţi şi toate cele. Şi când greşeşti acolo şi la suferinţă dai nişte oameni pe 
care poţi să nu-i dai... 

Cât a durat ancheta ? 


3. Ion Maluş a fost arestat la 12 martie 1948. Pentru detalii, a se vedea interviul cu acesta în 
prezentul volum. 

4. A se vedea nota 6 de la p. 121. 

5. Moritz Feller, şeful Secţiei a VIII-a Anchete Penale din cadrul Securităţii Suceava în ianuarie 
1958. Cunoscut ca torţionar sadic, a torturat mai multe persoane, unii murind din cauza 
schingiuirilor sale. Înlăturat din Securitate, s-a pensionat ca salariat civil. Doina Jela, op. cit., 
p. 116; CPADCR, Raport final..., p. 489; ACNSAS, fond Informativ, dosar nr. 103126, 
vol. 1, f. 131. 

6. A se vedea nota 1 de la p. 103. 

Trei luni de zile o fost greu... Mă anchetau de două ori pe zi. Ultima dată o' văzut 
că nu au efecte şi ştiau că de-acuma o' fost oameni care o' turnat, o' spus mai multe 
chestii. Şi ei n-o” putut să afle de la mine asta, şi atunci ce-au făcut? Într-o noapte, la 
ora 12, au făcut o înscenare. O’ adus două maşini americane, jeep-uri. Că asta o' dat 
americanii, o dat jeep-uri şi le-o” dat şi cătuşe care se strângeau automat. O’ dat 
americanii, să fie ei sănătoşi acolo. Şi eu eram ţinut într-o casă, cum era acolo, că 
n-aveau un sediu special. O’ ocupat o casă forţat, o” dat afară pe ăia, şi mai era’ în curte 
altă casă care era legată printr-un culoar de clădirea mare unde erau ei cu birourile lor. 
Şi mă scot de acolo. Farurile de la maşină erau spre mine, motoarele mergeau ; totu’ era 
pentru intimidare. Şi mă duc în birou la Ruckenstein. Şi acolo era Feller şi cu Lungu. 
Toţi erau cu pistoalele în mână, pistoale-mitralieră. În mijloc era o masă, iar ei stăteau 
lângă perete. Şi atunci mi se adresează Ruckenstein: „Banditule, în noaptea asta te 
împuşcăm ! ”. Şi eu fac: „Şi? Ce vreţi să fac eu acuma? Împuşcaţi-mă, domne! ”. Şi 
ăsta: „Banditule! Uite fanaticu’, banditu’ ! ”. În sfârşit, a început lupta. Ruckenstein, 
cât era de mare, avea o mână subţirică, mititică. Mi-o tras pumni, o dat cu palmele, da’ 
când am ajuns la Lungu... Ăsta era un nenorocit din Cătămărăşti, un kilometru mai 
departe de Stânceşti. Şi acela m-o făcut praf... Da’ nu ştiu cât o durat, că eu de abia pe 
la vreo 10 ziua m-am trezit, acolo. O’ trimis un doctor să vadă dacă mai trăiesc... M-o 
luat şi m-o verificat acela, mi-o luat tensiunea, mi-o luat toate. M-au lăsat în ziua aceea, 
nu mi-au mai făcut nimic. Şi pregăteşte Feller un alt birou, undeva, şi mă pune să dau 
ultima declaraţie. Feller s-o comportat mai fin... Atunci mi-a pus pe masă, în birouaşu' 
lui, un castron cu mere, şi zice: „Hai, domnu’ Maluş, hai să dăm o declaraţie. Hai 
să-ncheiem programu?...”. „Ce declaraţie să dau? Eu n-am niciun fel de declaraţie de 
dat. Eu pot să declar că nu sunt vinovat cu nimic ! ” „Uite ce e, măcar să spui aşa, ceva, 
că ai fost, că ai avut... Atâta poţi? ” „Da, sunt, am fost şi probabil voi fi, dacă oi mai 
trăi...” Cam aşa i-am spus. Şi atunci: „Hai şi scrie! ”. „Ce trebuie să scriu?” „Spune 
că eşti aşa şi că ai fost într-o organizaţie şi ai făcut cutare şi cutare...” „Să nu mă obligaţi 
să spun nume, că nu cunosc pe nimeni. Eu am cunoscut atât: pe frate-meu, Jan. Noi am 
fost şi atât. Două întâlniri, atât am avut, şi pe urmă eu am plecat la Bucureşti, la şcoală, 
şi după ce am terminat şcoala am aflat că ar fi fost arestat.” „Scrie asta acolo.” Şi atât 
am scris, la care el zice: „Hai să mai scrii ceva ! ”. „Nu! Dacă mai insistaţi nu mai scriu 
NIMIC, O rup şi pe asta! ” Şi-am pus mâna pe ea s-o rup. „Nu, las-o aşa. Semneaz-o!” 
După aceea mi-o spus: „Ştii că eşti condamnat la 15 ani muncă silnică ? Dar uite ce e, 
ai dreptu” să faci o contestaţie la Iaşi, acuma, când mergi acolo”. 

După anchetă v-au transferat la Iaşi ? 

Da, de la Botoşani m-o' dus la Iaşi, la Securitate, unde am mai stat două zile şi din 
nou o început dur, dur... Am primit bătaie şi acolo, că nu erau mulţumiţi de declaraţie. 
Şi le-am spus: „Asta este, chiar dacă mă-mpuşcaţi, da” io atâta ştiu...”. Şi atunci m-o” 
dus. În ziua de ajunu” Anului Nou, când afară ningea frumos şi s-auzeau urături, mi-o” 
pus cătuşe la mâini şi m-o” băgat în jeep-uri dintr-astea. Afară era frig, era-n 31 decembrie 
1949 spre 1 ianuarie. Şi am trecut pe la Universitatea „Alexandru loan Cuza” şi m-a 
apucat o nostalgie a Anului Nou. Mergeam şi-mi aduceam aminte cum ne trimetea tataia 
cu trăistuţa cu colaci... Şi mergeam cu urătura prin sat, pe la moşu” Gheorghe, pe la 
moşu' Haralambie, pe la toţi ăştia. Uitasem de-acuma de ceea ce se va întâmpla. 

Pe urmă am ieşit din laşi, am coborât, am urcat... Era întuneric şi deodată m-am 
trezit undeva, la nişte porţi. O strigat acela: „Stai! ”. A ieşit, o somat, şi o' spus că-i 

Securitatea. Repede s-o” deschis nişte uşi metalice. Acolo o fost mănăstire, Galata, şi 
acolo m-o” băgat. La vreo lună de zile am cerut gardianului să-mi deie o hârtie să fac 
contestaţie, pentru că sunt condamnat. Şi o mers acolo, la grefă, şi sigur că mi-o’ 
acceptat contestaţia, pentru că aveam dreptu” s-o fac. Şi am făcut contestaţia şi m-am 
liniştit. Aşa m-am liniştit, încât am făcut aproape toţi anii! (râde - n.n.) 

În aprilie m-o” luat şi m-o” băgat iarăşi într-o dubă şi am mers două săptămâni până 
la Bucureşti. Pe urmă, de la Bucureşti, m-o” dus la Jilava, şi acolo aşteptau să formeze 
un lot, să mă ducă la puşcăria respectivă, unde trebuia. Şi atunci m-au ales: „Ce 
meserie ai?”. „Io sunt funcţionar.” Şi n-am ştiut ce să fac şi m-am trezit la Aiud. 

La Aiud ați lucrat şi în fabrică ? 

La Aiud am stat trei luni în celulă, iar după aceea am intrat şi în fabrică. Am lucrat 
un an de zile în fabrică, c-aveau nevoie de meseriaşi. Şi s-o întâmplat că, într-adevăr, eu 
eram în domeniu. Acolo erau gardieni doi fraţi, Maier? îi chema. Unu” era şef pe secţie, 
unu' era mai aşa... Şi ăla o deschis uşa şi zice: „Bă, care eşti meseriaş aici?”. Eu 
terminasem gimnaziu”, da? ca să zic că lucrasem practic undeva... Ştiam mai mult 
teoretic decât practic, da” nici cu practicu” nu mă dădeam bătut. Însă eu consideram că 
încă nu ştiu. Şi era acolo unv’ de la Braşov ; fusese martor la un proces, la Braşov. Şi 
când o intrat Maier pe uşă, acela era alb de tot la faţă. El deja făcuse 12 ani de puşcărie 
până atunci! Maier îl cunoştea pe el şi-i zice: „Tu nu poţi să mai intri în fabrică, tu de 
abia ai venit, tre' să stai aicea”. Da' el zice: „Uite, ăsta-i meseriaş!”. Că io mai 
discutasem cu el şi i-am spus că sunt cu gimnaziu industrial. Şi atunci m-o scos şi m-o 
dus în fabrică. Da’ m-o dus întâi la director, că directoru” avea nevoie de meseriaşi, 
pentru că încolo erau profesori universitari, ingineri, doctori, preoţi, colonei, generali... 
Asta era în Aiud, nu era altceva. Şi atunci am ieşit cam 40 de oameni. M-am dus acolo 
şi era un maistru civil ungur, Mareş. Şi mergea şi tot scuipa, tot scuipa şi zice: „Să facă 
un pas în faţă cel care este meseriaş”. Pentru că o spus acela dinăuntru că eu sunt 
meseriaş, mi-am zis „hai să fac eu”. Şi în fabrică mi-o” dat o probă şi am executat proba 
aceea. Şi era un cetăţean care era lovit la mână şi care tot nituia într-un loc, acolo. Elo 
văzut că eu am terminat proba pe care mi-o” dat-o, c-o fost cu dichis... Mi-o dat piesa 
şi zice: „Fă piesa asta şi spune-mi ce materiale să-ţi aduc”. Am pus mâna pe aia, am 
văzut că era tablă de 0,75 şi am zis: „Îmi dai tablă de 0,75, mi-aduci compas, mi-aduci 
echer, mi-aduci vinclu, foarfecă şi ciocan de lemn”. Şi mi-o adus de toate. 

Ce piesă trebuia să faceţi ? 

Se făceau sobe dintr-astea, sobe-masă. Şi se vindeau foarte mult, erau foarte fru- 
moase, foarte bune. Eu am terminat, şi pe urmă acel om, despre care vă spuneam, o 
spus: „Mata, dacă ai nevoie să te duci până afară, poţi să te duci, că acuma-i liber, te 
poţi duce afară, la WC”. Când am auzit treaba asta, zic: „Uite, domn'e, acum parcă aş 
fi în libertate”. Şi atunci m-am simţit un pic liber... 

Era un preot de la Iaşi, Ilinescu&, care după ce am terminat treaba, o venit şi mi-o 
spus: „Fii atent, că aici sunt turnători ! ”. Zic: „Nu-i nimic, lasă că ştiu eu ce să fac...”. 
Eu ştiam de-acuma, eram orientat. Cât am venit pe dube am aflat că sunt printre noi 
oameni care ne toarnă şi ca să primească un polonic cu mai multă mâncare... 


7. Cei trei fraţi Maier, Vasile, Gheorghe şi Toader erau printre cei mai temuţi gardieni de la Aiud. 
8. A se vedea nota 8 de la p. 121. 

Cu cine ați mai fost închis în celulă ? 

Acolo am stat cu doi preoţi. Unu” era de la Vaslui şi unu” de aici, din Botoşani, de 
la Leorda, Lazăr era prenumele lui. Dar nu amândoi au fost la nivel. Într-adevăr, unu” 
era preot, iar unu' nu prea a fost preot... În fine, majoritatea oamenilor era pur şi simplu 
flămândă. Şi tot timpu”, ba miroase c-o să fie cutare, ba c-o să fie cutare. Nimeni nu este 
perfect în viaţa noastră, afară de Dumnezeu. 

Cât aţi stat la Aiud ? 

La Aiud am stat un an de zile şi după aceea m-o” trimis la Baia Sprie, pentru 
exterminare, că acolo trebuia să ajungem, la 500 de metri sub pământ. Am ajuns acolo 
prin martie °51 şi am stat un an de zile, pentru că în '52 am venit la proces la Iaşi. 

La mină prima dată am cerut să fiu perforator. Aveau nevoie de oameni care să 
monteze nişte ţevi, că de-acuma acolo era fostu' ministru al minelor şi-al petrolului, 
Bujoiu”. Din partea deţinuţilor el era şefu” minei, şefu” nostru. Şi el trebuia să organizeze 
toate treburile astea. De-acuma se băgase apă la perforatoare şi aer. Înainte se lucra pe 
uscat şi inhalai tot prafu” "cela. Acolo minerii nu trăiau decât până la 38-40 de ani, 
fiindcă era roca aceea foarte dură, cu oxid de plumb. 

Şi-am lucrat o bucată de vreme. Şi era unu’, un maior care o fost în Aiud, Petrescu, 
care tot turnător o fost şi acolo şi aici. Şi el era un fel de responsabil de toată activitatea 
din mină a deţinuţilor : dacă ei făceau treabă, dacă nu făceau treabă, dacă nu cumva se 
organizează, în special legionarii, fiindcă ei spuneau că se organizează legionarii. Le era 
frică că se organizează, chiar dacă ei se întâlneau şi întrebau „ce mai face mama, ce mai 
face tata ? ” sau „de unde eşti ? ”. Ei interveneau imediat : „Ce faci ? Faci organizaţie ! ”. 
Noi n-aveam voie să stăm unv’ cu altu’ de vorbă, că îndată făceam organizaţie ! Aşa o 
fost, le-o” fost frică şi le e frică de noi şi la ora actuală. Şi noi nu suntem aşa de hidoşi, 
din contră, poate că suntem chiar mai civilizaţi decât mulţi alţii şi mult mai blânzi. Şi noi 
suntem cu credinţa în Dumnezeu, credem în Dumnezeu şi prin El vom învinge pe toţi 
duşmanii noştri. Îi vom învinge, chiar dacă om muri noi, dar nu-i nimic... 

Cum decurgea activitatea în mina de la Baia Sprie ? 

Vă spun... Cineva i-o spus lu' Bujoiu: „Vezi că ăsta e meseriaş”. „Şi cum îl 
cheamă ? ” „Maluş.” Şi când am ieşit din mină, văd că vine Bujoiu la mine, mă ia de braţ 
şi facem plimbări pe acolo: „Uite ce e, ai putea să faci prelungire la perforatoarele cu 
apă?”. „Da.” Zice: „Da' avem şi decovilu”, linia... Ai putea să faci întreţinerea ei ? ”. 
„Da, aş putea să fac şi asta.” „Bine, atunci te ocupi de prelungirea conductelor metalice.” 
Că pe urmă ei vin de acolo cu furtune până la perforatoare, că lucrau patru-cinci 
perforatoare în abataj. Abatajele erau mari, aveau deschidere cam de 20 de metri, aşa. 
Erau lungi, lungi, dar noi mergeam după filon. Nu vedeai, că era întuneric. Ca să 
observi acolo îţi trebuia un reflector, ceva, să pătrunzi în partea cealaltă. Şi noi lucram 


9. Ioan Bujoiu (1894-1956). Inginer de mine, profesor la Institutul Politehnic, fost ministru al 
Industriei şi Comerţului în 1937 şi 1939, iar în 1938 titular la Departamentul Economiei 
Naţionale. Urmărit pentru implicarea în organizaţia „Sumanele Negre”, a fost arestat la 14 aprilie 
1948 şi condamnat la muncă silnică pe viaţă în procesul „Marii finanţe”. A executat pedeapsa 
în închisorile Aiud, Baia Sprie, Satu Mare, Jilava şi Văcăreşti. A decedat la 20 mai 1956 în 
penitenciarul Văcăreşti. Cristina Anisescu, Nicolae Mărgineanu. Un psiholog în temniţele 
comuniste. Documente preluate din arhiva CNSAS, Polirom, Iaşi, 2006, pp. 67-68; fişele 
matricole penale din AANP. 

cu lămpaşele alea cu carbit. După asta mi-o” dat încă doi oameni, pe părintele Ilinescu 
şi pe Dianu Romulus”, dacă aţi auzit, mare ziarist. Şi ce ştia să facă Dianu Romulus la 
calea ferată? Ce ştia părintele Ionică să facă la calea ferată? Sau la ţevi? Dianu 
Romulus ţinea lampa şi ăstalaltu”, fiind mai tânăr un pic, mai ţinea la conductă, că aveam 
cleşti dintr-ăia cu lanţ. Şi-l puneam pe el: „Sări cu picioru' acolo!”. Şi dincoace 
înşurubam eu, ca să putem face treabă. Şi toate astea le aduceam eu de la orizontu' 11, 
urcam pe o suitoare acolo, era complicat... O fost bine şi pentru mine şi pentru aceştia 
doi, c-am făcut aşa, că eu dacă mai rămâneam la perforatoare, aşa cum eram, foarte slab, 
la vreo 46-47 de kilograme, atât mai rămăsese din mine. Iar perforatoru” trebuia să-l 
împingi, fiindcă roca era foarte dură, şi oboseai. Pe urmă îţi sărea în faţă toată apa aceea, 
iar noi n-aveam haine de protecţie, n-aveam nimic. 

Ce vă mai amintiţi despre cei cu care lucraţi la mină ? 

Dianu Romulus cunoştea foarte multă muzică şi ne mai distram. El intra cu Beethoven : 
„Acuma auzi vioara, au... tiii...”. Şi pe urmă: „Ia, intră acuma tromboanele: bu, bu, 
bu, bu, bu, bu. Şi pe urmă tobele: buf! buf! buf!”. El făcea toate astea şi ne scotea 
din mreaja întunericului, nu a întunericului din mină, a întunericului din noi. Acuma 
vedeam altă lume, ne vedeam într-o sală de teatru, într-o sală de concert. Şi vedeam 
multă lume acolo. Mai aveam şi câte o evadare de-asta... Evadam într-un loc ascuns, ca 
să nu ne vadă Petrescu. El nu ştia chiar unde suntem, că noi eram şi aici, eram şi acolo, 
eram şi la conducte... Dar peste tot era treaba bună, nu deraiau vagoneţii, pe toate le 
reparam. Unde vedeam, mergeam repede, vedeam ce este şi reparam, iar pe urmă: „Mai 
avem ceva ?”. „Nu.” „Gata, hai să trecem în sud.” Şi acolo treceam pe la ventilatoare, 
unde era foarte greu de trecut. Acolo doi trebuia’ să împingă la uşă, că erau nişte 
ventilatoare care trăgeau aer şi-l trimiteau pe galerie. Mai ajungea şi pe galerie, pe 
undeva, dar în fund tot nu pătrundea, fiindcă galeriile erau lungi. De exemplu, când 
ajungeai în fund transpirai imediat. Erau 40 de grade temperatură acolo, în special în 
abataj. Jos erau 38-39, da-n abataj erau 40! Acolo nu se putea sta cu cămaşă, cu izmene, 
cu chiloţi sau cu ceva pe tine. Acolo se stătea cum te-o făcut mama ! Cu o batistă, ceva, 
pe faţă şi-ncolo... aşa! Şi tot ce sărea, făcea răni. Picăturile care cădeau de sus iritau. 
Ei dădeau cu mitilic d-ăla, de se făcea albastru, ca să mai scăpăm de asta. 


Ce program de lucru aveaţi la mină ? 

Noi veneam dimineaţa din şut, că intram seara, la 6. Ne luam „la revedere” de la 
soare când pleca corfa în jos. Ne uitam ultima dată la soare: „De acuma, ce-o vrea 
Dumnezeu ! ”. Şi intram în bezna aceea, jos, la 500 şi ceva de metri... 

Cât aţi fost la Baia Sprie s-a întâmplat ceva deosebit ? Au avut loc greve ? 

În perioada în care am fost eu n-o fost grevă. Nici în Aiud. Am auzit după ce am 
plecat, dar de-acum eu eram pe Canal. Dar în mină am făcut Învierea. A fost o Înviere 
frumoasă acolo, n-am să uit niciodată. Pentru Învierea aceea din mină merita făcut un 
scenariu şi pus pe peliculă. Erau mai mulţi părinţi în mină, erau vreo 10-12 preoţi în 
şutu' nostru. Mai târziu unu’ o fost împuşcat afară, da? după ce-am plecat io. El era 


10. Romulus Dianu, născut la 20 aprilie 1906 în Bucureşti. A fost arestat la 12 octombrie 1945 şi 
condamnat la 20 de ani de închisoare, pedeapsă redusă ulterior la 10 ani de muncă silnică. A 
executat pedeapsa în închisorile Aiud, Baia Sprie, Craiova, Poarta Albă şi Gherla. A fost 
eliberat la 10 octombrie 1955. Informaţii din fişa matricolă penală din AANP. 

bolnav, n-o vrut să intre în mină şi l-o' băgat să facă ceva pe lângă sârma ghimpată. Şi 
atunci ordinu” a fost să-l împuşte, şi l-o-mpuşcat...!! 

Revin la Înviere... Io eram şi cu aducerea sfrederelor, mă duceam la orizontu' 11 şi 
de acolo aduceam sfredere care erau ascuţite, sau care aveau vidia, că se lucra cu vidia 
şi trebuiau trase la un polizor. Şi aduceam sfredere şi coboram, că distanţa dintre un 
abataj şi un altu’, de sus, era de 40 de metri. Nu era chiar o joacă pe o suitoare 
dintr-aceea, în întuneric. Lampa se stingea pentru că era curent şi trebuia să te urci aşa, 
să te ţii pe o scară de fier. Şi atunci am adus vreo şase sfredere lungi, aşa. Şi le-am înşirat 
pe-o sârmă şi acolo au fost puse ca nişte clopote. Şi cum era linişte şi întuneric în abataj, 
noi eram într-o groapă unde venea sterilu’ de la orizontu' 11. Şi atunci, la ora 12 
noaptea, s-o aprins o lumină acolo, în groapa aceea. Era, aşa, o pâlnie şi acolo erau toţi 
preoţii. O’ găsit nişte saci, nu ştiu ce, şi © făcut un fel de îmbrăcăminte pentru preoţi. 
Şi au zis: „Veniţi să luaţi lumină ! ”. Printre pietroaiele 'celea am mers şi-am luat lumină 
de-acolo. Şi atunci s-o făcut slujba şi s-o spus „Hristos a Înviat ! ” încât s-a auzit sus, la 
suprafaţă. O-nceput Securitatea şi o adus acolo trupe cu pistoale-mitralieră, da? n-o 
intrat în mină. În mină n-o pătruns nimeni, că le era frică că de-acuma e revoluţie şi dacă 
intră-n mină, îi lovim ! Noi aveam târnăcoape, aveam de toate... Ei ştiau totu”, pentru că 
funcţiona corfa. Şi o venit timpu” când trebuia să ne evacueze, după programu' normal 
de lucru. Şi ne-o” scos afară, da’ când ieşea corfa, ieşea cu „Hristos a înviat! ”. leşeam 
cântând, nu ne-a fost frică de nimic. Fiecare corfă ieşea cu câte 12 sau 14 oameni, că mai 
mulţi nu încăpeau. Corfa, adică liftu’ "cela, putea să oprească la fiecare orizont. Când 
treceam cu corfa se vedeau orizonturile, ca nişte etaje. Când am ieşit afară, am intrat pe 
o alee unde era” nişte boscheţi. Ei, pe toată partea asta, până la poarta lagărului nostru, 
era soldat lângă soldat cu pistoale-mitralieră şi mitraliere. Am intrat în partea unde 
trebuia să ne spălăm, am mers la duşuri, ne-am spălat, şi nu ne-o” spus nimic. Am trecut 
prin toate astea, ne-am dus înăuntru şi de-abia acolo, după ce ne-am strecurat toţi, ne-au 
blocat în interior. Şi asta o fost spre duminică, că duminica n-am lucrat în mină. 

De la Baia Sprie unde v-au trimis ? 

La un an după aceea, prin martie, m-o” scos şi m-o' dus cu vreo patru pistoale- 
-mitralieră. Puteau numai să mă ieie de-un deget să mă ducă şi mă duceam, nu era nevoie 
de acele pistoale-mitralieră. M-o” trimis la Cluj, ca să mă rejudece. Am ajuns la Cluj pe 
un ger foarte mare. Când am coborât era dimineaţă şi apăruse soarele în dealu' Feleacului. 
La Cluj am stat o lună de zile, iar după o lună de zile am cerut să mă ducă la grefă, că 
eu eram pentru judecare. Şi la grefă, când se uită acolo, zice: „Da' ce cauţi la noi? 
Banditule, ce cauţi aici ?”. „Da' ce, eu am venit aici?” „Tu eşti la laşi, acolo să te 
duci!” „Păi daţi-mi drumu”, că mă duc!” Şi am mai stat acolo, că trebuia să mai vină 


11. Pr. Gheorghe Şerban din Corbii de Jos, Constanţa. A fost condamnat în 1949 pentru ajutorul 
dat în mişcarea de rezistenţă din pădurea Babadag, Dobrogea. I s-au dat sarcini la suprafaţă şi 
a fost trimis în zona interzisă deţinuţilor, foarte aproape de gardul coloniei şi a fost împuşcat 
de un gardian în ziua de Paşti a anului 1951, sub pretextul că a încercat să evadeze, motivul real 
fiind, se pare, faptul că a protestat în faţa ofițerului politic Alexandru împotriva muncii forţate 
din mină. Constantin lonaşcu, Rezistenţa anticomunistă din Dobrogea, Ex Ponto, Constanţa, 
2000, p. 408; Vasile Manea, op. cit., pp. 244-245; Ion Diaconescu, Temniţa, destinul 
generației noastre, vol. I, Nemira, Bucureşti, 1998, pp. 91-92. Pentru detalii despre moartea 
Pr. Şerban, a se vedea şi interviul cu Virgil Totoescu, din prezentul volum. 

oameni şi din alte părţi. Şi trebuia să ocupe vagonu’ dubă care era blindat, era cu totu’ 
din fier masiv ! M-o’ scos şi cu acela m-o” trimis la Jilava, unde am ajuns prin martie '52. 
Când am ajuns la Jilava, de-acuma nu mai erau aşa de urâcioşi cei de-acolo... Se schim- 
base treaba, probabil se mai aflase ceva prin străinătate. De data asta ne-o' primit foarte 
frumos, nu cum am fost primit altădată, cu măciuci şi cu bâte şi cu chestii de-astea. M-o' 
primit şi am rămas într-o cameră cu paturi, cu cearceafuri, încât am rămas surprins. Pe 
urmă am intrat la comisie, că trebuia să ajung la Iaşi. Până când s-o format iarăşi lot 
pentru Iaşi, sau pentru Moldova, o trebuit să mai stau şi acolo două sau trei săptămâni, 
cam aşa ceva. Şi în beciurile "celea a' Jilavei, acolo la Fortu' 13, luai cunoştinţă cu toată 
situaţia. Era îngrozitor, dar am suportat tot. Până la urmă am ajuns la Iaşi unde am avut 
vreo 12 chemări la proces. 

Când a început procesul ? 

Acuma era prin aprilie, tot în '52. O durat mult, că n-aveam procedura completă, mai 
trebuia ceva. De exemplu, eu eram acuzat de anumite chestii, da” eu eram atunci în 
servici”. În primu” rând că eram la Bucureşti, la şcoală, când mie mi se imputau nişte 
chestii acolo. Şi o' cerut adeverinţă de-acolo, 'da' până când venea de la Bucureşti 
adeverinţa că eu am fost acolo, iarăşi treceau două-trei săptămâni. Pe-urmă c-am fost în 
servici la Medgidia, tot aşa... Deci dura. Am stat până prin mai, cam aşa ceva. 

La proces am avut o avocată din oficiu, doamna Pântea, din Botoşani. Ea s-o oprit 
acolo şi i-o cerut gardianului să mă cheme la bară: „Cheamă-l pe acela până la bară! 
Lasă-l să vină până la mine ! ”. Şi atunci ea mi-o spus: „Ai un dosar foarte curat, să nu 
mai recunoşti nimic”. Şi la proces mi-o” dat trei ani, care erau aproape făcuţi. 

M-o’ judecat şi pe urmă m-o” trimis înapoi la Jilava, unde am stat cam două luni, aşa. 
Ei, acuma iarăşi am călătorit vreo trei săptămâni pe tren, cu o dubă dintr-asta. C-o 
trebuit să meargă pe toată Moldova până când s-o ajuns la Bucureşti. Culegeau încontinuu 
până când se făcea de nu mai aveai unde să stai în dubă. Când am ajuns la Bucureşti 
aveam picioarele umflate, pentru că n-aveam loc, stăteam în picioare. Eu aveam nişte 
pantofi a căror talpă se desprinsese. Şi apa de la sudoare trecea de rama asta şi ajungea 
sus... Numai de la sudoare era, să ştiţi, aşa de bine era etanşată, încât nu pătrundea acolo 
Nici aer, nici nimic. 

În sfârşit, am ajuns la Jilava, la comisie. Când m-o văzut doctoru' o spus: „Nu, ăsta 
se refuză, se duce înapoi la Aiud”. Când am auzit de Aiud, m-am îngrozit din nou! Eu 
voiam să ies undeva, să mă duc pe Canal. Şi acolo era un căpitan de Securitate căruia 
i-am spus: „Domn'e, eu nu mă mai pot duce, eu vin de trei săptămâni cu duba asta! 
De-aia mi s-o' umflat picioarele, c-am stat în picioare aproape două săptămâni, nici 
n-am dormit...”. Şi doctoru' i-o făcut semn, ca să-mi deie drumu”. Şi mi-o dat drumu” 
şi m-am dus la Canal. În sfârşit, şi acolo am ajuns greu de tot, nu spun... 


Unde aţi fost dus la Canal ? 

Întâi am ajuns la Poarta Albă şi acolo am stat o noapte. În noaptea aceea ne-o’ sculat 
şi-am tras la o şişcorniţă!?, am tocat de-astea, de pus la cazan. Erau tot felu’ de 
buruieni ; dintr-asta se făcea mâncarea acolo. Făceau un fel de ciorbă acolo. Şi am stat 
până la ora 12 de-am terminat toată treaba. Am făcut nişte grămezi care se-ncinseseră şi 
ieşeau aburi din ele. După aceea m-o' trimis într-o cameră în care erau numai nişte 


12. Maşină de tocat paie sau coceni. 

scânduri, acolo. M-am întins oleacă şi la ora cinci, deşteptarea! O’ venit să ne aducă 
mâncarea ceea, da’ n-aveam vase în care să primim mâncarea. N-am-avut, n-am primit ! 
Dar înainte de asta o' venit brigadieri de la toate brigăzile, ca să colecteze oameni. 
Trebuia să caute, în special, nişte turnători, ceva. Şi o venit şi la mine un brigadier 
de-ăsta şi zice că ce-am făcut eu în viaţa mea ? Şi i-am spus: „Printre altele am fost şi 
pe la calea ferată”. „Ce-ai făcut la calea ferată ? ” „Păi asta...” „Vii la mine! Te iau la 
mine în brigadă! ” Probabil că eu eram în brigada lui şi dimineaţa trebuia să ies cu 
brigada, numai că la poartă, când să iasă brigada lui, ne-o” strigat pe mine şi pe 
Alexandru Păunescu, un învăţător cu care venisem prin toate treburile şi era prieten bun 
cu mine. Şi ne-o' oprit acolo până seara fără să ne mai dea ceva de mâncare. Seara ne-o" 
dat o porţie cu nişte slănină, cu nu ştiu ce, şi ne-o” trimis la Peninsula ! 

Descrieţi puţin perioada detenţiei de la Peninsula. 

Păi, acolo ne-o' spus: „Aici aveţi dreptu” să vă duceţi să faceţi baie”. Ne-o” lăsat 
liberi, ca să mergem să facem baie, fiindcă nu eram decât vreo opt sau aşa ceva. Io l-am 
întrebat pe-ăla de acolo, de la baie: „Nu este pe-aici Maluş Ion, un frate de-al meu ?”. 
„Ba da, este.” Şi m-am dus la dânsu”, iar când l-am găsit, dormea. Şi-apoi împreună cu 
el am mai discutat, am mai stat, că nu m-o forţat nimeni. Pe urmă m-am dus la brigadă, 
c-o venit şi-o anunţat: „Vă duceţi la brigada cutare şi cutare! ”. Da’ pe urmă tot m-am 
întâlnit cu el, că fratele lucra la o brigadă la excavatorişti. Şi i-am zis: „Măi, da” tu nu 
poţi să mă iei şi pe mine acolo, să-i spui lui şefu” "cela să mă ieie şi pe mine acolo ?”. 
Pe acela îl chema Şişu'?, o fost aviator în viaţa lui. Sigur că nu m-au putut scoate, pentru 
că eu aveam 15 ani încă. Deşi m-am judecat, tot cu 15 ani am ajuns acolo, de-aia nu m-o’° 
primit nici în Poarta Albă. Şi atunci Şişu o vorbit cu un altu”, fost comandor de marină, 
sau aşa ceva: „Băi, vezi că rămân aceştia doi şi uite ce slabi sunt, mai ai tu grijă de 
dânşii ! ”. Acela o început să ne înjure şi zice: „Lasă că veniţi voi încoace la mine, 
vă-nvăţ eu...”. Da' “cela făcea doar teorie, aşa. Şi ne-o băgat undeva, pe o alee, să 
curăţăm nişte pir dintr-acela, de pe cărare. Şi ne-o zis: „Pe la 10 veniţi la cantină, acolo, 
şi o să vă dau ceva!”. Când am ajuns acolo, iar o început să ne înjure: „Ce-i? Ce 
căutaţi voi aicea ? Ia plecaţi de aici! ”. Şi ne trimitea în direcţia unde trebuia să primim 
mâncare. Ne dădea şi pâine, ne dădea şi-un peşte, acolo, şi ne-am întremat. 

Pe urmă m-o’ scos la cioplit piatră. Făceam cuburi de piatră pentru stadionu’ de la 
Constanţa. Cred că am făcut vreo 60 de cuburi de-acelea, sau paralelipipede, mă rog, de 
diferite mărimi. Şi acolo m-am îmbolnăvit, trecând calea ferată. Trebuia să te urci pe 
nişte platforme şi acelea ne duceau unde se făcea adunarea de unde trebuia să ne ducă în 
colonie. Trecând pe calea ferată, m-am atins într-un şurub de la o jantă de-acolo şi m-am 
lovit la picior. Am şi acuma semnu” acolo. Şi nu m-am dus la infirmerie, pentru că eram 
obosit de pe şantier şi am adormit. Acolo, aproape, era şi lada de gunoi şi erau muşte, 
fiindcă era vară, cald... Şi muştele o' venit, o” depus acolo, m-o” infectat, şi-am dat în 
septicemie. Norocu' o fost că fratele o fost acolo şi o intervenit el şi s-o” găsit 
medicamente, penicilină... Şi era director Lazăr’. Era evreu, o fost director la Gherla 
şi o ajuns director la Canal, dar acuma se purta altfel acolo. În perioada mea s-o purtat 
altfel, eu aşa ştiu. Şi doctoru' i-o spus: „Mai am medicamente pentru două ore, dacă nu, 


13. A se vedea nota 23 de la p. 126. 
14. A se vedea nota 14 de la p. 124. 

dumneavoastră o să răspundeţi că moare în accident de muncă. Acesta va fi notat ca 
accident de muncă...”. Şi s-o temut ăsta şi m-o scos din colonie şi m-o băgat la un spital 
civil, în exterior. Erau cu mine doi inşi cu pistoale-mitralieră care stăteau pe la geamuri 
şi pe la uşă. Acolo am dus-o binişor vreo două săptămâni, că veneau surorile şi asistentele 
cu ciocolată... Mi-au făcut operaţie, m-o” tăiat, o' scos puroiu', am făcut tratament şi 
m-0' adus înapoi. 

Ați mai fost şi în alte colonii de muncă pe Canal ? 

Da. Pe urmă am plecat cu fratele meu la Ovidiu, în altă colonie. După aceea m-o' 
trimis la Coasta Galeş. Pentru că eu eram meseriaş, am fost trecut în brigada de 
meseriaşi, de-acolo. Veneam de la Ovidiu şi eram socotit meseriaş, pentru că acolo 
reparam radiatoare de tractoare, chestii dintr-astea. Şi tot aşa ceva o trebuit să fac şi la 
Coasta Galeş... Era un atelier acolo şi tot operaţii de-astea făceam. Acolo am făcut 
treaba asta până când o murit Stalin. Dar înainte de asta apăruseră nişte broşuri şi au 
ajuns şi la noi broşurile "celea. Scria că pe Canalu’ făcut circulă, de-acuma, vapoare ! 
Când am văzut asta: „Măi, da” noi am terminat asta ? Poate o' mers pe altă parte şi o° 
terminat...”. Era minciună gogonată, aşa cum minciuni sunt şi la ora actuală, nişte 
mincinoşi ! 

Cum aţi aflat de moartea lui Stalin ? 

În dimineaţa aceea, când răsărea soarele şi trebuia să plecăm noi, trăgeau clopotele 
prin satele de pe acolo. Noi nu ştiam aicea : „Măi, ce se întâmplă, ce sărbătoare o fi 
acuma ? ”. Nici milițienii care ne duceau şi nici ostaşii nu ştiau. Da’ pân’ la urmă cineva 
dintre ei totuşi a fi aflat ceva şi cu frică o spus cuiva... Şi îndată, o singură sclipire o fost, 
nu ştiu dacă o spus cuvântu” întreg „Stalin”, că atunci noi am ştiut: „O murit Stalin! ”. 
Şi o' ştiut şi gardienii atunci, de la noi au aflat toţi... Şi eram cu toţii bucuroşi c-o murit 
Stalin, şi noi, şi gardienii. Şi atunci s-o” schimbat treburile. De-acuma pe Canal n-am 
mai lucrat, m-o” luat şi m-o” dus înapoi, la Peninsula, iar acolo o' început să vină comisii 
de la Bucureşti. Şi s-o” făcut că ei o' greşit cu noi şi o' început să zică că au fost greşeli 
şi nu ştiu ce... Da’ noi am murit, am lăsat acasă părinţi, soţii, copii, şi vai de capu' lor, 
poate o' murit acasă. Şi o parte dintre noi o murit acolo şi-o parte eram aşa cum eram. 

În tot timpul cât ați fost închis, aţi primit vreo veste de la părinți ? 

De la părinţi am primit cât am fost în Peninsula, aceea a fost singura dată. Am primit 
un pachet limitat, cu nişte alimente şi cu ceva, acolo, o cămaşă... Nu mai ştiu, o chestie 
dintr-asta. 


De la Peninsula v-au şi eliberat ? 

Acuma, în '54, o' venit comisie de-acolo şi o-nceput să facă anchete. Şi ne-o' izolat 
undeva pe toţi ăştia care eram pentru eliberare şi o' pus nişte garduri înalte acolo. 
Trebuia să ne elibereze, pentru că eu deja făcusem doi ani în plus şi dosaru' nu era 
încărcat cu nimic. Dacă eram prezent o dată cu fratele meu la proces, categoric luam cel 
puţin 12 ani. Acolo o durat cam o lună de zile şi prin iulie-august s-o terminat. Am fost 
chemat acolo, la grefă, şi şi-o” cerut scuze: „Tovarăşu' Maluş, acuma ai să intri în 
libertate. Hai să îţi dăm hârtia ! Te duci acasă, intri înapoi în slujba matale în care ai fost 
acolo şi gata. De-acuma ai să devii un om al societăţii noastre”. Aşa o' fost promisiunile 
acolo... 


Vă mai amintiţi momentul eliberării ? 

Am ieşit pe poartă cu hainele zdrenţuite. Prin august am ajuns acasă, cu vreo 700 de 
lei, că s-o” strâns nişte bani de la Baia Sprie, de la Aiud, de unde lucrasem. Da’ puţin, 
pentru că munca noastră era pentru mâncarea pe care ne-o dădeau acolo şi pentru plata 
gardienilor care ne păzeau. Deci ei câştigau din treaba asta, nu-i plătea statu”, tot noi 
munceam şi-i plăteau pe cei care ne păzeau şi ne ţineau închişi. 

După ce m-am eliberat a început alt calvar, pentru că am intrat în altă puşcărie, mai 
mare. Am văzut peste tot frică, peste tot dezastru. Eram mereu sub ochii şi urechile 
Securităţii. Timp de doi ani am avut domiciliu forţat la Stânceşti, unde am lucrat cu 
părinţii la câmp. În timpu” ăsta am încercat la diferite întreprinderi prin Botoşani, cum 
era SMT-u”. Şi mă întrebau: „Da’ unde ai mai lucrat? ”. „Am lucrat la Aiud, am lucrat 
la Baia Sprie, în mină, şi am mai lucrat şi pe Canal.” „Nu, vii mata? mai târziu? Mai 
vii pe la noi...” „Da, mai vin...” 

Până la urmă unde v-aţi angajat ? 

Până la urmă m-am întâlnit în plin centru cu fostu' meu director de la gimnaziu” 
industrial, ingineru” Popovici Vasile. Şi mă-ntreabă : „Ce faci, Vasile? ”. „Păi, am venit 
acasă şi încerc să îmi găsesc de muncă, da' nu mă mai primeşte nicăieri.” „Hai cu 
mine ! ” Şi acolo nu mai erau decât vreo 50 de metri şi era’ nişte birouri la construcţii. 
Acolo era director un subinginer care când l-o văzut pe Popovici: „Să trăiţi, dom’ 
inginer ! ”. „Mă, vezi, băiatu' ăsta o fost la mine, o fost elevu’ meu. Fii atent, este un 
băiat bun şi ai să vezi că are să facă treabă bună aici. Să-i daţi de treabă, că e băiat bun! ” 
Şi atât. El o plecat. Şi în sfârşit m-o” angajat. În plus, şefu” organizaţiei de bază era un 
consătean de-al meu, coleg de şcoală. Şi era şi la sindicat, că aşa era, sindicatu’ era 
Partidu’ ! Şi ăla când mă vede, zice: „Vasile, ce faci?”. „Băi, uite ce e, m-o trimis 
domnu” inginer, directoru' ăsta al vostru, să fac o cerere, să lucrez la voi.” „Hai, băi, 
vino încoace ! ” Am început cu greu, la săpături, la chestii... Io ştiam sudură, ştiam mai 
multe, c-am învăţat pe Canal. Întreprinderea avea nevoie de instalatori şi atunci m-o” 
băgat la o echipă de instalatori. Până la urmă am ajuns pe la uzinele textile. Am făcut 
lucrări bune şi pe urmă am trecut pe industriale, dar o venit şi m-o luat Suceava. 

La Suceava trebuia făcută o lucrare mare pentru Securitate, un adăpost cu subsol 
antiatomic, să nu moară comuniştii, în special primii secretari şi cine mai era pe-acolo, 
cei mai mari. Ei trebuia să se bage acolo, să fie adăpostiţi, iar poporu'... las” să moară ! 
Şi-am făcut lucrarea acolo. Primea aer condiţionat de-afară, trecea pe nişte filtre, 
cărbuni... era lucrare mare. Şi acolo o venit ăştia de la Suceava, Iaşi, că erau foarte 
mulţumiţi de mine. În primu” rând că lucram cu un singur om şi dădeam producţie destul 
de mare, dublu decât ar fi dat altu’. 

Nu aţi mai avut probleme cu Securitatea ? 

Când o fost la predare, o venit un colonel al Securităţii de la Bucureşti, să ieie în 
primire lucrarea şi o-ntrebat: „Cine o făcut lucrarea ? ”. Eu eram în urma lui, da’ n-am 
spus că eu sunt. Şi atunci colonelu' zice: „Domn'e, unde este? Adu-l încoace”. I-o 
plăcut foarte mult lucrarea. „Domn'e, uite ce e, ai nişte mâini de aur! Mergi cu mine la 
Bucureşti, îţi dau apartament în buricu” centrului, două camere, trei camere, patru 
camere, îţi dau ce vrei dumneata. Vino, că am o lucrare la Bucureşti! Am nişte golani 
acolo care nu fac treabă.” „Nu, am părinţi aici şi trebuie să-i ajut.” Ştiam eu că dacă 
intram în cloaca lor... asta îmi mai trebuia! Dacă afla el că eu sunt legionar, era vai de 
mine. Dezastru, ce mai! Ăştia când auzeau de noi, parcă am fi fost... Într-un fel ei aveau 

dreptate, pentru că noi cam aşa aveam de gând, să nu-i iertăm niciodată pe comunişti. 
Am luptat cu ei, slavă Domnului, am avut oameni care o' luptat în munţi, săracii. S-o” 
dus acolo nişte copii, o' luat armele în mână, s-o” dus şi-o” îmbătrânit acolo. 

În fine, după aceea trebuia să vin înapoi, că am fost transferat. laşu' n-o mai vrut 
să-mi deie drumu”, o spus: „Vino, lucrezi la mine şi-ţi dau apartament în laşi”. Am 
renunţat şi la Iaşi. „Domn'e, da’? am o obligaţie faţă de întreprinderea de la care am 
plecat, că eu am plecat cu transfer. Trebuie să mă duc înapoi acasă.” Am mai făcut o 
lucrare acolo, o cantină, şi, în sfârşit, am venit cu bani mulţi de acolo. Acolo am luat 
salarii mari şi de-acuma aveam şi bani la CEC. 

V-aţi căsătorit ? 

Da. Atunci am cunoscut-o pe viitoarea mea soţie, care era refugiată din Basarabia. Şi 
în '57 m-am căsătorit, iar după un an de zile s-o născut fiica mea. După două luni de 
zile, după naştere, soţia o murit, că la spital nu o fost tratată cum trebuie... Pe fiică-mea 
am dus-o la o cumnată de la Făgăraş şi acolo a stat un an de zile. După aceea am dus 
tratative, o fost cam greu să le iau înapoi fata, dar am spus că mă recăsătoresc şi trebuie 
să iau fata acasă. O fost greu, dar, în sfârşit, am învins. 


Fiica a avut de suferit din cauza condamnării dumneavoastră politice ? 

Nu, nu ştiu. Nici ea nu ştie că ar fi suferit, după cum am întrebat-o eu. La şcoală nu 
era prea bine văzută, da” nici nu i-o” făcut necazuri. Dar ea ştia de pe la vreo 11-12 ani 
că eu am fost... Mai târziu o reuşit la facultate, la Iaşi, şi într-o zi o venit pe-acolo unu” 
care ne cunoştea şi ştia situaţia mea. Şi-o trimis să vin acolo, să îmi comunice o veste 
foarte plăcută. El să ocupa cu „lista pentru butelii” şi cu toate treburile, dar era şi 
agentu’ Securităţii. Şi am venit şi o spus: „Doamna Maluş (dar se uita şi la mine), vă 
aduc o veste extraordinar de bună”. Da’ noi bucuroşi: Măi, ce-o fi spunând, de ce-i aşa 
de bucuros omv’ ăsta? „Fiica dumneavoastră va fi primită ca membru de partid ! ” Era 
deja în UTC, dar acolo nu avea nicio activitate. Şi pe urmă o” făcut ei toate investigaţiile 
prin vecini... 

Au existat tentative de racolare a dumneavoastră de către Securitate ? 

Eu am fost foarte mult căutat în toată perioada de 29 de ani pe care i-am făcut în 
construcţii. Am fost chemat lunar acolo şi ameninţat. Spuneau că-mi leagă tinichele de 
coadă dacă nu... merg. Şi ultima dată m-o' chemat prin august. De-acuma eram la 
pensie şi m-o” chemat să fiu omu” lor, să le divulg, adică să fiu turnător la dânşii. Era 
comandantu” Crăciun, care o fost la urmă la Bucureşti. Şi zice: „Domn'e, dumneata ai 
oameni, du-te şi vezi! Du-te la toate cozile, pune oameni acolo şi o să vie să-ţi aducă 
informaţii. La colţ se înjură, la colţ se spune tot... Şi eu am spus şi spun toţi. Du-te acolo 
şi ai să vezi”. „Da' dumneavoastră de ce vă este frică? Aveţi şi aviaţie, aveţi tancuri, 
sunteţi cea mai puternică armată din ţară. Dumneavoastră sunteţi armata tării!” O 
zâmbit ticălosu?... Şi mi-o spus: „Ei, bine, uite ce e: în august, când te chem aicea, nu 
mai scapi. Bem o cafea şi batem palma! ”. „Nu, nici atunci!” „Ai să vii...” Şi nu m-o 
mai chemat, că el era chemat de-acuma la Bucureşti, că s-o-ntâmplat revoluţia... 

În ce ipostază v-a prins revoluţia din '89 ? 

În *89 de-acuma eram la pensie. Am ieşit din '84, dar am mai lucrat o perioadă că 
m-o chemat şantieru'. Că oraşu' ăsta, Botoşani, mai mult de trei sferturi io l-am încălzit ! 
Toate centralele termice, spitalele, tot ce este... Şi pe urmă a venit Revoluţia când eu 

eram acasă. Aicea, prin Botoşani, umblau grupe dintr-astea, de milițieni cu ostaşi 
securişti înarmaţi. Şi treceam pe lângă ei şi-i sfidam cu privirea: „Ce păzesc ăştia, ce 
vor? Acolo mor oamenii, ei de ce mai păzesc aici? ”. Şi ţin minte că atunci se dădea 
într-un singur loc nişte arpacaş, dar amestecat cu tot felu’ de chestii. Ploua afară şi stătea 
lumea la rând. Şi-am ajuns şi eu acolo şi atunci am spus: „Cu ăsta am să fac şi eu un 
parastas pentru cei de la Timişoara...”. Şi "ceia din rând, de-acolo, s-o” uitat la mine 
ca la... 

Erau speriaţi... 

Nu, de-acuma trebuia să ies, că mi-a spus unu': „Domn'e, du-te repede de-aici, că 
ăştia te sfâşie acuma ! ”. Şi am ieşit de-acolo. Am aşteptat şi pe urmă o venit un cunoscut 
de-al meu şi mi-o spus: „Vezi că ai la poartă o maşină, stă undeva, la vreo 50 de metri 
şi te urmăreşte”. Până când o fost Revoluţia în Bucureşti şi s-o terminat, maşina aceea o 
fost acolo. Eu am văzut-o, am trecut pe lângă dânsa ; stătea un civil culcat acolo... 

După 1990 v-aţi înscris în vreun partid politic ? 

Io n-am mai avut activităţi, n-am fost nicăieri. O’ fost alegerile şi am văzut ce s-o 
întâmplat, mi-am dat seama că Iliescu, comunistu”, o pus mâna şi o adus oamenii lui şi 
o făcut treaba... 

V-aţi mai întâlnit cumva cu foştii torționari sau cu foştii gardieni ? 

Da, pe unv’ singur l-am întâlnit, un gardian care o fost la Iaşi, în timpu” procesului. 
Şi acela o fost un om foarte cumsecade. Am simţit că acest gardian are altfel de fire şi 
are sentimente mai creştine. Era om în toată puterea cuvântului. Ne lăsa uşa deschisă să 
ieşim afară, în curte, pe mine şi pe unu’, Mucea!$. Şi el încuia poarta şi stătea pe stradă. 
Şi el mi-aducea mâncare, îmi aducea acolo nişte sufertaşe şi mâncam acolo. Şi-n timpu’ 
cât o stat acest om acolo, m-am simţit protejat. După ce am ieşit, m-am întâlnit cu el în 
Botoşani, vindea lozuri în plic. Şi merg la dânsu': „Dă-mi un loz”. „Da, de care?” 
„Dă-mi d-ăsta mai mare. Mata n-ai fost miliţian la Iaşi?” „Ba da.” „iti aminteşti de 
mine şi de Mucea?” „Sunteţi acei doi care aţi fost acolo?” „Da, eu sunt unu” dintre 
aceia.” Am dat mâna şi l-am felicitat: „Dumnezeu să-ţi ajute! Eşti un om... Şi numai 
atât ai ajuns, să vinzi nişte bilete ? ”. Probabil că şi el o fost scos afară din cauza asta, că 
nu era prea în ton cu cerinţele, nu era eficient ! În rest Feller e pe la Suceava, Ruckenstein 
e la Bucureşti, se plimbă liber pe stradă, deşi noi n-am fost vinovaţi, am fost vinovaţi că 
nu i-am iubit pe ruşi, pe comunişti. Că cine sunt eu? Eu sunt legionar, am fost şi sunt, 
deşi nu am fost decât în Frăţiile de Cruce. Dar ceea ce am învăţat de-acolo mi-a intrat 
în inimă, mi-a intrat în suflet, iar eu mor şi n-o să-mi pară rău niciodată! Chiar dacă 
muream pe unde am fost... 

Vă mulțumesc frumos pentru interviu. 

Şi eu vă mulţumesc şi sper că poporu' nostru o să iasă din necazurile astea. Dumnezeu 
să ne ajute! 


Amin |! 


15. Dumitru Mucea, născut la 9 octombrie 1924 în Cernăuţi, Bucovina. A fost arestat la 19 februa- 
rie 1952 şi condamnat la 10 ani de închisoare, pedeapsă redusă ulterior la 5 ani de închisoare 
corecțională. A executat pedeapsa în închisorile Iaşi, Jilava, Aiud şi Gherla. A fost eliberat la 
ll noiembrie 1955. Informaţii din fişa matricolă penală din AANP 

Nicolae Ciurică 


S-a născut la 15 februarie 1931 în Mărăşeşti, judeţul Mehedinţi. Naţionalitatea : 
română. Religia: ortodoxă. Profesia : agricultor. A fost arestat la 22 aprilie 1954 şi con- 
damnat la 25 de ani de muncă silnică. A executat pedeapsa în închisorile Craiova, Jilava, 
Oradea, Timişoara, Baia Sprie şi Gherla. A fost eliberat la 30 iulie 1964. La data interviului 
locuia în Teregova, Caraş-Severin. Interviu realizat de Andrei Lascu şi Horaţiu Groza la 
13 septembrie 2007. Transcrierea şi tehnoredactarea interviului - Adrian Sandu. Editarea — 
Andrei Lascu, Cosmin Budeancă. Interviul se află în AIO-IICCMER având cotele 218, 219. 


[Andrei Lascu]: Spuneţi-mi vă rog, cum aţi intrat în legătură cu grupurile de 
partizani ? 

În 1949 simţeam că tata are ceva legături cu oameni de tipu” ăsta. Am ieşit odată la 
munte cu tata şi cu doi cai. Şi-am dat pe o scurtătură, prin Pădurea Olanului, pe un drum 
mai ferit. Şi, deodată, ne-o” ieşit opt oameni în cale. Tata dă mâna cu ei, se sărută cu ei, 
dau mâna şi cu mine şi pleacă cu caii mai alături din plaiu” ăsta, din drumul din pădure, 
să nu fim văzuţi. Mi-am dat seama că asta o urmărit. O dat povara jos de pe cai, şi în 
desagii care era pe cai am văzut că era” alimente. Că nu ştiam eu ce avea tata pe cai. Şi 
atunci mi-am dat seama că am trecut pe acolo, pe drumul ăla mai ferit, pentru că tata 
avea întâlnire cu oamenii ăştia. Acolo l-am cunoscut pe colonelul Uţă!, pe Mătuşoniu, 
cum îi ziceau toţi, şi pe-o parte din grupul lui. Şi zice colonelul către tata : „Nene Ioane, 
ce încredere poţi să ai în băiat? ”. Şi el, tata spune: „Am siguranţă şi încredere, că îl 
cunosc. E un băiat secret, nu discută cu nimeni”. Şi din acel moment, încet-încet, am putut 
să fiu omul de legătură al grupului de partizani, că tata a fost arestat în 1949 spre '50, 
un an de zile?. Eu rămân acas” şi în timpul ăsta eram folosit de către grupul de partizani 
ca om de legătură... 


1. Ion Uţă, născut la 22 decembrie 1891 în Caracal, Olt. Colonel, a luptat în ambele războaie 
mondiale. Fost prefect al judeţului Severin. După mai 1947 a organizat o mişcare de rezistenţă 
în zona Munţii Ţarcului şi Cernei. A fost ucis la 7 februarie de către Securitate care a încercuit 
baza partizanilor de lângă Mehadia. Theodor Bărbulescu, Liviu ŢȚăranu, „Rezistenţa antico- 
munistă - Cazul colonelului I. Uţă”, în Memoria, nr. 44-45, pp. 127-129. Cicerone Ioniţoiu, 
Rezistenţa armată anticomunistă din munţii României 1946-1958, Gândirea Românească, 
Bucureşti, 1993, passim ; CPADCR, Istoria comunismului din România. Documente perioada 
Gheorghe Gheorghiu-Dej (1945-1965), volum editat de Mihnea Berindei, Dorin Dobrincu, 
Armand Goşu, Humanitas, Bucureşti, 2009, pp. 129-130. 

2. Ion Ciurică, născut la 17 iulie 1897 în Mărăşeşti, Mehedinţi. A fost arestat la 15 martie 1950 
şi condamnat la 1 an închisoare corecțională. A executat pedeapsa în închisoarea Craiova. 

[A.L.]: Şi în ce consta activitatea dumneavoastră ca om de legătură ? 

Îi ajutam cu alimente, cu anumite scrisori... Mi-aduc aminte că mi-a” dat o scrisoare 
şi-am dus-o la un fost maior în rezervă, adică deblocat, că l-au dat afară, Ionescu? de la 
Baia de Aramă. Atunci de vreo două ori am mers în comuna Sacuf. Nu ştiu cum mai e 
acum, cum o0' mai fi botezat-o comuniştii... Constantin Daicovici parcă-i spune acu”. Am 
fost la Ion Avram’. El era un mare proprietar, fost deputat la ţărănişti pe vremea vechiului 
regim, până n-a” venit comuniştii. Şi în '50 primesc o scrisoare de la partizani s-o duc 
lu” Avram la Sacu. Şi m-am dus cu scrisoarea unde mai fusesem şi altă dată, la acest om 
care făcea parte din organizaţia colonelului. Şi după ce i-am dat scrisoarea i-am spus : 
„Nene Ioane, vezi, dacă m-a văzut cineva cumva şi întreabă, să spui că am vrut să cumpăr 
nişte porumb. Un cetăţean vrea să cumpere nişte porumb...”. N-am terminat vorba bine 
şi latră cânile. La poartă doi milițieni. „Bună ziua ! ” „Bună ziua ! ” Intrară înăuntru şi 
imediat dăteră cu ochii de mine şi mă întrebară cum mă cheamă. Le-am spus. „Ce cauţi 
aici?” „Vreau să cumpăr nişte porumb.” Zice: „Mergi cu noi”. Ducându-mă de la casa 
lu” Avram spre postu’ de Poliţie în comuna Sacu, zice către mine unv’ dintre ei: „Unde 
îi tata dumitale ? ”. Zic: „E arestat”. „Şi unde e arestat?” „Am auzit că la Craiova.” Tata 
era în Craiova atunci. Zice : „Vrei să te întâlneşti cu tata dumitale ? ”. „Cum să nu vreau 
să mă întâlnesc cu tata?” „Păi atunci nu mai mergem la mine la post, mergem la 
Craiova.” Ei nu era’ de la postul din Sacu, era’ veniţi, probabil, pe urmele mele din 
Oltenia. Nu ştiu. 

[A.L.]: Şi aţi plecat cu ei ? 

Da. Şi eu mi-am dat seama că îs gata. Mi-am dat seama că am căzut, am intrat în 
capcana lor. Eu eram învăţat şi instruit de către partizani că trebuie să mă feresc şi ce 
trebuie să spun dacă se întâmplă ceva. Eram destul de tânăr, da’ destul de descurcăreţ, 
cred eu, şi istet, pentru că de multe ori am făcut treburi bune şi nu m-au putut prinde. 

Era un tren cam pe la 4 după-amiază, care şi-acuma merge. Nu era linie electrificată 
pe vremea aceea. Ne-am urcat în tren şi zice către mine unu” : „Fii atent. Nu eşti arestat, 
dar nu ai voie să părăseşti compartimentul fără aprobarea noastră”. „Nu, domnule”, am 
spus eu. Şi îmi dam seama că s-a terminat totul şi am căzut. Şi mi-am făcut planul că 
trebuie să depun orice efort şi chiar cu riscul vieţii să scap din mâinile lor. Şi mergând, 
i-am observat că-s cam obosiţi, cucăie... Ajungând la Teregova - nu eram teregovan pe 
vremea aceea da’ cunoşteam zona foarte-foarte bine - am zis către unul dintre ei, că 
celălalt cam dormita, cucăia : „Domnule, eu vreau să merg la toaletă”. Mi-a dat din cap, 
a confirmat să plec, să mă duc. Dar după mine o plecat şi el. Eu n-am avut nevoie de 


A fost eliberat la 14 martie 1951. A fost rearestat la 31 iulie 1954 şi condamnat la 6 ani de 
muncă silnică. A executat pedeapsa în închisorile Craiova, Poarta Albă, Jilava şi Gherla. A fost 
eliberat la 28 iulie 1960. Informaţii din fişa matricolă penală din AANP. 

3. Constantin Ionescu, născut la 23 octombrie 1914 în Baia de Aramă, Mehedinţi. A fost arestat 
la 13 aprilie 1950 şi condamnat la 8 ani de închisoare corecțională, pedeapsă redusă ulterior 
la 7 ani de închisoare corecțională. A executat pedeapsa în închisorile Jilava, Gherla, Dej şi 
Poarta Albă. A fost eliberat la 8 ianuarie 1957. Informaţii din fişele matricole penale din 
AANP. 

4. Localitate în judeţul Caraş-Severin. 

5. Ioan D. Avram, născut la 27 decembrie 1892 în Sacu, Caraş-Severin. A fost arestat la 15 august 
1952 şi internat administrativ la Peninsula. A fost eliberat la 17 august 1953. Informaţii din 
fişa matricolă penală din AANP. 

toaletă, dar mi-am făcut toate planurile şi eram hotărât să săr din tren să scap de ei. 
Lucru care l-am şi făcut... 

Undeva, cam în dreptu” unui loc de îi zice Valea lu’ Ban, trenul mergea un pic mai 
încet, urca, că urcă panta până la gara Poarta. Şi acolo, domnule, în loc să intru la 
toaletă, am izbit uşa de la ieşire şi-am sărit din tren. Am căzut destul de rău că m-am 
lovit la genunchi, la coate, deşi bineînţeles că am ţinut cont să săr în sensul de mers al 
trenului, să nu mă bage sub roţi... Nu a mai mers trenul prea mult şi s-a oprit, că a tras 
alarma. Da’ degeaba, că eu m-am dus. Asta era prin luna iulie 1950. Iarbă, câmp verde, 
păduri verzi... aici îs terenuri foarte accidentate şi pomicultură şi n-au putut să mai mă 
găsească. Cred că nici n-a” mai încercat ei, că n-avea” cum. 

[A.L.]: Unde v-aţi dus după evadarea aceasta ? 

Am ajuns la Muntele Olanu, proprietatea lu’ tata până în 1949 când a intrat în 
patrimoniul statului. De acolo plecasem cu cei care îmi dăduseră biletu’, şi acolo aveam 
întâlnire cu partizanii din grupul colonelului Uţă. Le-am spus întâmplarea şi zic: „Ce 
vrei să faci acuma ? ”. „Păi eu fac ce ziceţi. Pot să mă duc să mă prezint şi să spun: «Mi-a 
fost frică şi-am sărit din tren şi m-am prezentat.»” „Bine, te duci, te prezinţi, da” tu ştii 
prea multe şi dacă te bat şi te schingiuie cum fac ăştia şi vei spune ? ” „Domnule, eu n-am 
să spun. Da’ eu ştiu ce se poate întâmpla?” Şi toată treaba asta a durat trei zile. O 
discuţie între mine şi ei, dar ei n-a” luat o hotărâre, că numa” trei era” cu care m-am 
întâlnit, care îmi dăduseră scrisoarea. Şi am căutat să ne întâlnim cu toţi cei care 
rămăsese din grupul colonelului, încă şapte, că în total erau zece. Şi ne-am întâlnit şi s-a 
luat hotărârea ca să rămân în grup, să nu mai mă duc, că risc să fiu condamnat sau mai 
ştiu eu ce s-ar fi putut întâmpla cu mine. Treaba era că aş fi putut să spun din cauza 
bătăilor, a schinjuirilor, pentru că ăştia nu se jucau, ăştia te schingiuia”. 

În sfârşit, rămân în grup, depun jurământul şi hotărăsc ei: „Mă, Nicolae e destul de 
tânăr. Dacă se întâmplă vreo nenorocire şi cade undeva încercuit şi moare, noi avem o 
responsabilitate faţă de nea Ion”. Adică de tata, care era la închisoare. Şi în situaţia asta 
rămân în vara lu” 50 cam mai mult la adăpost în pădure, la cazemata unde erau ei, şi care 
niciodată nu era singură. Rămâneam doi, trei, unu, doi, câţi rămânea’ cu mine. Şi aşa 
până toamna... 

[A.L.]: Dar nu au venit să vă caute ? 

Ba da. Toamna, în 1950, la 1 noiembrie, marţi spre miercuri noaptea, parcă văd şi 
acum. Veneam cu Işfănuţ DumitruS zis Sfârloagă din Domaşnea, pentru a lua ultimile 
alimente pentru iarnă, din comuna Domaşnea. Ne duceam la un cetăţean, Gheorghe 
Sârbu, zis Bogiu, cu doi cai, să luăm alimente. Şi-am fost vânduți de-o femeie a cărui 
fost soţ murise în luptă. Ghiţă Urdăreanu” îl chema pe el. Fost soţ, că în momentul când 


6. Dumitru Işfănuţ „Sfârloagă” (1906-1952). Ţăran. A făcut parte din grupul de rezistenţă 
condus de colonelul Ion Uţă începând din 1948. După prinderea acestuia, a constituit un alt 
grup, alături de Dumitru Mutaşcu şi fraţii Duicu. A murit în urma unei confruntări cu 
Securitatea în comuna Sadova Nouă, la 29 septembrie 1952. CPADCR, Istoria comunismului 
din România..., p. 306, nota 26; CNSAS, „Bande, bandiți şi eroi”. Grupurile de rezistenţă 
şi Securitatea (1948-1968), Editura Enciclopedică, Bucureşti, 2003, p. 358. 

7. Gheorghe Urdăreanu „Tunariu”, născut la 26 mai 1902 în Cornereva, Caraş-Severin. Membru 
în grupul de partizani al fraţilor Duicu, ulterior în organizaţia colonelului Ion Uţă, iar după 
25 ianuarie 1949 în grupul notarului Gheorghe Ionescu şi avocatului Spiru Blănaru. A fost ucis 

a intrat în lupta asta anticomunistă, nu mai era soţul ei, că erau despărțiți. Şi-această 
femeie ştia despre noi şi ne-a adus alimente, dar ne-a şi vândut. Marţi spre miercuri 
noaptea, pe 1 noiembrie, am fost încercuiți în comuna Domaşnea de trei cordoane de 
Securitate, de armată. Şi Dumnezeu ne-a scăpat pe amândoi din această încercuire... 

[A.L.]: Şi unde v-aţi dus după ce aţi scăpat ? V-aţi întors la restul grupului ? 

Da, am ajuns la grupul de partizani. Da’ din momentul ăla eu nu am mai fost protejat, 
să zic aşa. Văzând că m-am descurcat atât de bine, şi-am ieşit din cele trei cordoane 
şi-am participat efectiv în toate acţiunile lor în ăi’ patru ani de zile... Ba mai mult, 
datorită şi tinereţii, pentru că eram tânăr — mai era încă unu’ de vârsta mea, Balica 
Gheorghe, care a fost prins şi condamnat la moarte, restul era” oameni mai în vârstă, 
30, 40, 50 de ani — şi datorită probabil şi tinereţii, şi mediului în care trăisem, că nu am 
trăit la câmpie, că tot în munţi, tot în dealurile astea, cunoşteam mersul terenului, şi 
m-am descurcat destul de bine, şi de-aia am şi rezistat patru ani. Aşa a fost prima mea 
plecare, de am ajuns în grupu’ de partizani. 

[A.L.]: Cam de câte ori aţi avut astfel de situaţii, să fiţi înconjurați ? 

Am fost încercuit de şapte ori. Eram odată într-o încercuire la Poiana Roşului, din 
comuna Verendin, şi un ofiţer şi-a dat seama că ce face el nu face bine. Deci, iacătă un 
bun român. Şi a simulat o cădere şi i s-a descărcat pistolul... o rafală de pistol. Domnule, 
numa” bine că ne-a alarmat, ne-a dat un semn. Înţelegi ? Puțin mai trebuia şi ne 
încercuia. Şi-am ieşit, am fugit. De şase ori am scăpat din încercuirile Securităţii şi a 
şaptea oară am fost prins. 

[A.L.]: Grupul dumneavoastră a avut vreo tactică de luptă ? Doreaţi să faceţi 
anumite acţiuni împotriva autorităţilor ? 

Da, bineînţeles. Noi pe primul plan căutam să împiedicăm colectivizările, căutam să 
sabotăm tot ce puteam, acţiunile comuniştilor în zona noastră. Sigur că dacă nu ar fi 
murit colonelul Uţă, intenţia lui, pe care au descoperit-o şi ăştia, era să dea o lovitură 
asemănătoare cum a fost cea din Ungaria. 

[A.L.]: Deci, până la urmă, intenţionaţi să începeţi o revoluţie ? 

Da' bineînţeles. Şi căutam în moduri paşnice să comunicăm cu comuniştii, adică în 
sensul că să-i anunţăm : „Măi, linişteşte-te, nu mai face prostii. Vezi că noi suntem unde 
suntem şi oricând te putem pedepsi”. Şi am şi făcut-o. Unii au înţeles, s-au retras, alţii 
n-au înţeles, fapt pentru care aici în zona noastră au fost mulţi în situaţia asta... Spre 
exemplu, cred că şi dumneavoastră aţi auzit, sau poate nu, de Lazăr Cernescu, Lazăr de 
la Rusca”. Era un cetăţean din Rusca, un ţigan, muzicant... Cânta el aşa primitiv cum 


de Securitate în lupta de la Pietrele Albe, din 22 februarie 1949. A fost deshumat de IICCR 
în 17-18 iunie 2009. www.crimelecomunismului.ro ; CPADCR, Istoria comunismului din 
România..., p. 119. 

8. Gheorghe I. Balica, născut la 23 aprilie 1931 în Văliug, Timiş. Mecanic. A intrat în grupul lui 
Dumitru Işfănuţ în 1951 şi a fost prins în Lăpuşnicul Mare la 10 noiembrie 1952. A fost închis 
în penitenciarul Caransebeş începând cu data de 11 martie 1953 şi executat la 12 august 1953. 
CNSAS, „Bande, bandiți şi eroi ”..., pp. 180, 358-359; fişa matricolă penală din AANP. 

9. Lazăr Cernescu (1918-1948), informator al Securităţii din Rusca. A fost ucis de partizani. 
Pentru detalii a se vedea Ionuţ Costea, Mizbiografia în comunism şi postsocialism, Argonaut, 

cânta pe vreun instrument, şi în 1948, maiorul de Securitate Kling”, care avea sediul în 
Lugoj a vrut să meargă la Cornereva pentru ceva cercetări, arestări, ceea ce făcea’ 
comuniştii la ora aia. Şi oamenii colonelului Uţă îl anunţă pe colonel că Kling va merge 
la Rusca-Cornereva!!. Cornereva e un teren mai accidentat, un teren propice pentru o 
acţiune din asta, şi-atunci colonelul a trimis vreo câţiva oameni ca să-i ţină calea lu’ 
Kling şi să-l achite, să-l termine, pentru că ăsta făcuse multe arestări şi schinjuise, şi 
merita să fie pedepsit. Pentru treaba asta s-au dus vreo cinci ingi şi i-a ţinut calea în Mala 
Neagră. Aşa-i spunea acolo, undeva către Cornereva. Era un drum de putea să meargă 
cu un GAS din ăsta, şi într-adevăr, trecând drumul ăsta prin pădure, oamenii colonelului 
au găsit un teren propice, într-o curbă unde putea” ei să observe, au tăiat un fag, da” nu 
de tot, atât cât să-l împingă chiar în momentul în care vine maşina. Când a’ văzut 
GAS-ul ăsta - că pe vremea aia era” puţine maşini — a' împins fagu’ ăla, maşina s-a oprit. 
Nu şi-au dat seama că-s traşi într-o cursă. Şi ăştia a’ început să tragă în maşină. Acv’ eu 
nu ştiu exact dacă a murit careva, da' maiorul Kling scapă. Maşina ia foc şi arde... Acest 
Lazăr, cetăţean din Rusca, trece mâ'ne zi pe acolo şi se uită şi vede o caschetă. Cascheta 
era a lu’ Kling. O ia sub mână şi se duce cu ea acasă la Lugoj. Kling când i-a dat 
cascheta, l-a studiat, a stat cu el de vorbă, şi l-a recrutat ca omul lui. Şi-a devenit mâna 
dreaptă a lu” Kling. Da” el, acest Lazăr Cernescu, la originea lui era un fel de simpatizant 
legionar până atunci, din vechiul regim vreau să spun. Şi, domnule, vine acasă şi-ascultă 
şi face tot ceea ce-a spus Kling şi bagă oameni în puşcărie. 


[A.L.]: Dar care era modul lui de acţiune ? 

Făcea o listă: Popescu, Constantinescu, cutare, cutare... Dădea ăstora şi la fiecare 
spunea: „Uite ăsta, un revoluţionar, un duşman al poporului...”. Şi-i aresta”, îi bătea’, 
îi schinjuia”. Alţii rămânea” închişi, alţii venea” acasă, şi s-a aflat că acest Lazăr face 
treaba asta. S-a aflat de la oamenii care alimenta” pe partizani, ca şi tata, că tot partizan 
a fost şi tata, şi socru'!?. Şi oamenii care alimenta” acest grup de partizani, care era în 
frunte cu colonelul Uţă, îi spunea” colonelului şi celorlalţi: „Bă fraţilor, ce faceţi, mă, 
cu Lazăr, că uite, ăsta îşi bate joc de noi. Noi suntem oamenii voştri, vă ajutăm, vă dăm, 
da” voi îi lăsaţi să se râdă de noi, să-şi bată joc de noi? ”. Deci, într-un fel, noi eram puşi 
într-o situaţie dificilă. Va să zică: eu îţi dau, sunt alături de tine, dar tu nu iei măsuri 
împotriva celor care ne terorizează pe noi... 


[A.L.]: Vreți să spuneți că, într-un fel sau altul, oamenii vă cereau să... îi potoliţi, 
să zicem aşa ? 

Sigur că da. Sigur. Să-i linişteşti... Şi atunci colonelul, care era un om foarte 
calculat, a făcut o scrisoare: „Băi Ioane, du-te cu scrisoarea asta la noapte, mâ'ne 
noapte, când poţi, şi pune-o acolo unde crezi că Lazăr o găseşte : la şură, la fereastra lui. 
Să dea de ea. Şi scrii acolo: «Măi Lazăre, fii atent, noi ştim asta, asta, asta. Oricând te 


Cluj-Napoca, 2008, passim ; Ion Gheorgheosu, Nu tulburaţi liniştea codrilor mei..., Dalami, 
Caransebeş, 2005, pp. 186-254. 

10. Zoltan Kling, şeful Sigurantei judeţene Lugoj (1947) ; şeful statului major al jandarmeriei din 
Lugoj (1948); şeful Securităţii din Lugoj (1948-1950). Implicat în operaţiunile împotriva 
partizanilor din Banat. Octavian Roske (coord.), Mecanisme represive... Dicţionar biografic. 
H-L, p. 363. 

11. Localitate din judeţul Caraş-Severin. 

12. Gheorghe Berzescu „Grigorescu”, socrul lui Nicolae Ciurică, nu a fost arestat. 

putem trage la răspundere, oricând te putem lua, oricând te putem achita. Linişteşte-te ! ”. 
Deci l-a avertizat de vreo câteva ori cu anumite scrisori. Scrisorile, când Lazăr le-o 
găsit, le-o dus lu’ Kling. Şi mai al dracu’ o fost Lazăr după treaba asta. Şi într-una din 
zile, în toamna lu” '49, Lazăr trece de la Rusca peste deal la Domaşnea cu mamă-sa, cu 
vioara la el, să cânte. Nu era de meserie, da’ totuşi... Oamenii din Rusca ştiu de plecarea 
lui şi anunţă oamenii de legătură a’ partizanilor : „Bă, fii atent că Lazăr acu” se duce la 
Domaşnea, ia vedeţi, nu puteţi...”. Şi colonelul atunci trimete vreo câţiva inşi şi-i ţin 
calea peste dealu' ăsta, Padeş, care desparte Rusca de Domaşnea. Şi îl ia pe Lazăr. Lu’ 
mamă-sa îi dă drumul şi pe Lazăr îl ia’ şi îl duc undeva la Cornereva. Apoi judecată, şi 
s-a sfârşit cu el. Adică a murit. Când cineva din grupul ăsta a fost prins, a spus unde e 
Lazăr mort şi s-a dus Securitatea şi l-a găsit. Şi ăsta a fost primu erou al lor, al 
comuniştilor. Aşa au zis ei, că-i erou. L-a” scos de acolo din vreo peşteră mâncat pe 
jumătate sau cât o fi fost mâncat de vulpi şi, în sfârşit, Lazăr Cernescu de la Rusca a 
rămas în istoria neamului românesc, mai ales prin poemele făcute de Dan Deşliu?. 

Aşa am considerat noi să mai luăm măsuri împotriva celor care ne făcea” rău. Şi după 
ăsta a' mai urmat şi alţii, şi alţii, şi alţii. Şi afară de asta, domnilor, noi nu eram hoţi, 
nu eram criminali, nu eram bandiți, cum ne-or zis ei. Eram oameni cu frica lu’ 
Dumnezeu, nu făceam rău la nimeni, dar... 

[A.L.): Dar, totuşi, eraţi implicaţi într-o luptă pe viaţă şi pe moarte... 

Da. Nu puteai altfel. Atunci când am rămas şi eu cu ei în munte, cu Biblia în faţă şi 
cu crucea, am jurat credinţă, şi în jurământul nostru şi în statut se spunea aşa: 
„Trădătorul se pedepseşte cu moartea”. Vă rog să reţineţi : „trădătorul se pedepseşte cu 
moartea”, indiferent cine este. Dacă eu eram prins că aş fi un trădător, ei nu putea’ către 
mine să vorbească: „Măi Nicolae, păi ce faci, mă? ”. ...nu ştiu ce, nu ştiu cum... Nu 
exista! Glonţul! Trădătorul se pedepseşte cu moartea. Ăsta era un jurământ. Şi, în 
continuare, dacă eu eram trădat de neam, neamurile mele de gradul întâi, de tată, de 
mamă, de frate, şi scăpam din trădarea aia, nu eram prins, trebuia să ia măsură să-i 
pedepsească grupul, nu eu. Aveam această înlesnire. Adică eu să nu-i pedepsesc pe tata, 
pe neamu' de gradul întâi al meu. Dar grupu' îi pedepsea. Nu cu altceva, cu glonţul... 
Trădătorul trebuia să fie pedepsit. Dar dacă trădătorul nu era neamul meu şi eu scăpam 
din încercuirea, din trădarea aia, eram obligat să iau eu măsuri. Şi dacă nu puteam 
singur, trebuia să fac apel la alţii să mă ajute şi să pedepsim trădătorii, pentru că altfel 
s-ar fi înmulţit, pentru că aşa e românul nostru... să te trădeze. Mai ales de voie, de 
nevoie, pe bani. Şi aşa s-a petrecut. 

[A.L.]: Cât timp ați activat ca partizan ? 

Păi, cum v-am spus, eu am stat în acest grup de partizani patru ani de zile : din '50 
până în '54. Şi de şapte ori am fost încercuit, da” nu încercuire aşa, să-i văd la distanţă, 
încercuit cum ar fi în casa asta. 

Odată am fost vândut şi m-am dus şi m-am culcat în cercul lor, domnilor, lucru care 
pare de necrezut. Vă vine cu de mirare. M-am dus exact unde mă aşteptau ei, da” eu nu 
ştiam că sunt vândut de-un coleg de-al meu pe care l-a” prins cu două-trei zile înainte. 


13. Dan Deşliu (1927-1992), poet român. În context intervievatul se referă la poemul Lazăr de la 
Rusca, publicat prima dată în ziarul Scânteia în 1949 şi apoi în volum, în noiembrie acelaşi an. 
Ionuţ Costea, op. cit., pp. 76-77. 

Şi el de bătaie o spus. Atunci când Duicu Nistor! a fost rănit în cap, şi a murit pân” la 
Caransebeş. Am din arhivele Securităţii, ştiţi dumneavoastră, că ei când făcea' treabă 
sau nu făcea’ treabă, făceau un raport la şefii lor. Şi din arhivele Securităţii de la 
Bucureşti, de la CNAS (sic !)15, mi-a venit o carte!6, care pot să v-o arăt. Şi scrie în 
cartea asta întâmplările alea. Ştiţi ? Şi ca să te duci noaptea şi să te culci acolo unde te 
aştepta” ei... Şi bineînţeles c-am intrat acolo între trei posturi şi dimineaţa am luat 
contact unu” cu altul, şi doar Dumnezeu ne-a scăpat pe amândoi, că doi am fost acolo. 
Eram cu Stănescu Gheorghe”. Lucru mare ! Uitaţi, dacă dumneavoastră vreţi, în carte 
scrie exact întâmplarea care s-a petrecut atunci. Nu îl cunosc pe omul ăsta care a scris-o, 
care mi-a trimes-o, Silviu Moldovan!'E, aşa ceva. Aici sunt şi o parte din fotografiile celor 
care au murit, dar nu numa” de la Teregova, din toată ţara. Uitaţi, aici e Stănescu 
Gheorghe, cu care am fost io prins, atunci când ne-am culcat în cercul securiştilor. Şi 
acesta sunt eu, Ciurică Nicolae, la 23 de ani când m-o prins. Uitaţi cum am arătat eu la 
prinderea mea”. Am avut un ZB şi-un pistol de buzunar. Aici pe masă sunt grenade şi 
cartuşele pe care mi le-au confiscat. Aşa am fost eu la vârsta aia... 


[A.L.]: Acolo este probabil un adăpost ? 
Da. Ăsta este capacul unui adăpost. Că noi făceam adăpostul în pământ şi simulam, 
acopeream cu un capac ca şi cum ar fi nişte pietre. 


[A.L.]: Făceați un camuflaj... 

Camuflaj, da. Aici este un cod al nostru, secret şi nişte declaraţii... cum şi-au depus 
ei jurământul. Aici este o notă... Noi în anumite situaţii nu furam, dar în anumite situaţii 
ne duceam şi luam alimente de acolo de unde puteam şi le cântăream şi lăsam bon. Dam 
un bon de decontare magazionerul respectiv : „Băi, ce-ai acolo ? ”. „Zahăr.” „Pune aicea 
50 de kile! ” ...sau cât luam noi. Şi îi dădeam bon de marfa aia. 


[A.L.]: Spuneți-ne cum aţi fost prins dumneavoastră. Aţi fost trădat ? 

Da. De Curescu Victor? ăsta care a făcut trădarea în 1952. Fusese prins în 28 august, 
şi la 1 septembrie eu aveam întâlnire cu tata. El ştia de întâlnirea asta, c-o stabilisem 
împreună. Şi îl prinde pe el între timp... Eu nu pot să-l condamn, săracul, pentru că, 
dom'le, cine n-o fost pe acolo, nu poate să condamne. Şi el o recunoscut şi o spus: 
„Domnule, Ciurică are întâlnire cu tată-su pe data de... în locul de...”. Şi fără să ştim 


14. Nistor Duicu „Boeru”, din Domaşnea, Caraş-Severin. Membru al grupului condus de Dumitru 
Işfănuţ. A murit la 28 august 1952 în urma unei confruntări cu Securitatea la Verendin. 
CNSAS, „Bande, bandiți şi eroi ”..., p. 150. 

15. Consiliul Naţional pentru Studierea Arhivelor Securităţii. 

16. CNSAS, „Bande, bandiți şi eroi ”..., ed. cit. 

17. Gheorghe Stănescu, născut la 1 februarie 1908 în Mărăşeşti, Mehedinţi. A fost arestat la 
22 aprilie 1954 şi condamnat la muncă silnică pe viaţă, pedeapsă redusă ulterior la 25 de ani 
de închisoare. A executat pedeapsa în închisorile Craiova, Jilava, Galaţi, Făgăraş, Aiud şi 
Ostrov. A fost eliberat la 27 iunie 1964. Informaţii din fişele matricole penale din AANP. 

18. Silviu Moldovan este şeful Serviciului Cercetare în cadrul CNSAS. 

19. A se vedea imaginea în anexă. 

20. Victor Curescu „Gudulea”, născut la 4 octombrie 1925 în Verendin, Caraş-Severin. A fost 
arestat la 11 martie 1953. A fost închis în penitenciarul Caransebeş. A fost executat prin 
împuşcare la 13 august 1953. Decesul a fost înregistrat la Sfatul Popular Caransebeş la 
10 noiembrie 1964. Informaţii din fişa matricolă penală din AANP. 


154 EXPERIENŢE CARCERALE ÎN ROMÂNIA COMUNISTĂ 


noi o’ venit securiştii şi or pus, aşa spun ei aici în carte, trei posturi : cinci oameni într-o 
parte, cinci într-alta şi cinci mai în pădure. Ei o” ştiut că tre' să vin în punctul ăsta. 
Numa” vedeţi dacă puteţi să citiţi exact ce declară acest tip din arhive. 


[Horaţiu Groza]: „1952 septembrie 3. Notă referitoare la cercetările efectuate de 
către Regiunea de Securitate Timişoara asupra lui Curescu Victor, zis «Gudulea», fost 
membru al «bandei Sfârloagă» ; rezoluţia lui Alexandru Drăghici. 


3 septembrie 1952 


Notă 


DGSS - Regiunea Timişoara raportează : 

Din cercetările efectuate asupra banditului Curescu Victor zis «Gudulea», fost 
membru al bandei Sfârloagă, care a fost prins în dimineaţa zilei de 28 august a.c. în 
jurul comunei Verendin, raionul Mehadia, în pădure, a reieşit că banditul Ciurică 
Nicolae, pe data de 1-2 septembrie a.c. are întâlnire cu tatăl său, Ciurică loan la stâna 
din muntele Buza Osli. 

În urma celor declarate de banditul Curescu Victor, la această stână au fost 
instalate trei posturi de pândă a câte cinci ostaşi conduse de câte un ofiţer. 

La pânda condusă de sublocotenentul de securitate Worody Emerick din Regiunea 
Timişoara, în dimineaţa zilei de 1 septembrie a.c. între orele 6,00 - 7,00 şi-au făcut 
apariţia bandiții: Ciurică Nicolae, Stănescu Gheorghe şi Işfănuţ Dumitru, la cca 
20 de metri, apropiindu-se de pândă la o distanţă de cca şase-şapte metri, iar banditul 
Sfârloagă se afla la o distanţă 60-70 de metri în urmă. În momentul când bandiții 
şi-au făcut apariţia, şeful pândei dormea cu încă doi ostaşi, iar sergentul Prezaru 
Teodor şi ostaşul Radu din trupele de Securitate erau trezi şi-au observat bandiții. 
Sergentul a înarmat pistolul şi a spus ostaşului Radu să trezească şi pe ceilalţi ostaşi, 
iar el cu cotul a trezit pe şeful pândei. Şeful pândei, trezindu-se, a ridicat capul, în 
care moment bandiții l-au observat, văzându-i cascheta. În acelaşi moment, şeful 
pândei a somat pe bandiți, iar sergentul Prezar Teodor a deschis focul asupra lor, 
trăgând două cartuşe, iar al treilea cartuş a făcut dublă alimentare...” 


Vedeţi ce înseamnă puterea lui Dumnezeu ? Ei spun c-a făcut pistolul dublă alimen- 
tare. Adică s-a blocat 


[H.G.): „...nemaiputând funcţiona pistolul. Şeful pândei a deschis şi el foc, trăgând 
de asemenea două cartuşe, iar al treilea cartuş a făcut dublă alimentare, nemaiputând 
funcţiona pistolul. Nu se poate verifica câte cartuşe în realitate a tras şeful pândei, 
deoarece un încărcător plin cu cartuşe l-a pierdut, neputând fi găsit. Sergentul Prezaru 
Teodor, văzând că nu mai funcţionează pistolul, a sărit asupra bandiţilor împreună cu un 
alt ostaş şi au urmărit pe banditul Stănescu Gheorghe timp de cca. două ore, pierzându-l 
din vedere...” 

Asta-i minciună. 

[H.G.]: „...în nişte viroage foarte accidentate. 

Şeful pândei împreună cu un alt ostaş nu au luat măsuri de urmărire a celorlalţi 
bandiți şi au plecat la o altă pândă, care se afla la cca un kilometru de pânda lor, să 
anunţe despre apariţia bandiţilor. Banditul Sfârloagă a fugit înspre o poiană cu ferigă tot 

în muntele Buza Osli, unde se aflau încă patru posturi de pândă şi la o distanţă de cca 
100 m a fost observat de un post de pândă şi fiind urmărit de ostaşul Bratu Gheorghe, 
care intenţiona să-l lase să intre în poiană pentru a putea fi prins în cerc, însă banditul 
apropiindu-se la cca cinci-şase metri de pândă, a descoperit pânda şi s-a ascuns după doi 
fagi groşi care aveau între ei o distanţă de 50 de cm. A luat pistolul şi-a intenţionat să 
deschidă foc asupra pândei, însă ostaşul Bratu a deschis foc înaintea banditului trăgând 
două rafale de pistol automat a câte şapte cartuşe fără să lovească pe bandit şi în felul 
acesta a reuşit să dispară deoarece circa 20-25 de secunde pânda nu a acţionat. Această 
pândă a fost condusă de sublocotenentul, din trupele de securitate, Fedor. 

Bandiţii Ciurică Nicolae şi Stănescu Gheorghe, în timpul acţiunii, au tras un foc de 
armă, după care au aruncat armamentul (două arme Z.B., 58 cartuşe Z.B. şi un pistol cu 
butie cu şapte cartuşe P.P.S.). Au mai aruncat hainele de pe ei, adică un cojoc scurt şi 
pălăriile din cap: una căciulă, doi saci de merinde, una traistă cu circa 35 kg făină de 
porumb, un burduf cu cca 3 kg de brânză, două capse pirotehnice pentru material 
exploziv, un tub de penicilină a 200 000 de unităţi, o sticlă cu spirt denaturat şi diferite 
scrisori. ”” 

Deci aici îi treaba, minciuna, că am aruncat armamentul... 

[A.L.]: Dar ce s-a întâmplat în realitate ? 

Păi ce să se întâmple ? Spune de Işfănuţ Dumitru, zis Sfârloagă, care şi el făcea parte 
din grupul nostru, însă el n-a fost acolo, numai eu cu Stănescu am fost. Şi spune că pe 
Sfârloagă l-a văzut la o distanţă de nu ştiu câţi metri şi, totodată, că s-ar fi dus la al 
doilea post unde a vrut să se adăpostească după doi fagi. Nu! Sfârloagă n-a fost acolo 
cum n-aţi fost dumneavoastră. Eu am fost! Şi scrie că am aruncat armamentul. Min- 
ciună ! Cum să arunci armamentul ? Atâta am rămas, cu sacul de merinde, cu cartuşe şi 
cu pistolul, că pe vremea aceea aveam un pistol mitralieră Kleimer cu 32 de cartuşe. Şi 
când am scăpat dintre aceste trei posturi a câte cinci oameni, aceşti 15 inşi zbierau, 
domnule : „Stai! Stai! ”. Şi când zbiară 15 oameni, vă daţi seama dumneavoastră... Şi 
am trecut pe lângă postul ăsta care era în adâncime, în pădure, după cum am auzit 
focurile. Cum de nu m-au nimerit, nu ştiu, da’ eu am tras în timpul când fugeam prin 
pădure. Am tras două încărcătoare de pistol. Încărcătorul care s-a golit l-am aruncat, 
n-am mai avut timp să-l bag în sacul de merinde. Şi am băgat altul şi m-am trezit la vreo 
2-300 de metri prin pădure, şi mi-am dat seama că n-am o opincă... Mi-a sărit o opincă 
din picior şi aveam capu” gol, eram numai într-un flanel, cu pistolul în mână şi cu sacul 
de merinde. Şi-am fugit fără să-mi dau seama că acolo în pădure, în jos, unde aveam noi 
nişte alimente într-o poiană cu ferigă, a' fost alţi 20 de inşi la pândă. Eu nu mi-am dat 
seama de asta. Da’ nu intenţionam să mă duc să văd de alimente, că nu mă interesa aia, 
dar a fost pe traseul meu... În orice caz, numa’ puterea lui Dumnezeu a fost, şi eu am 
Simţit-o tot timpul când am fost fugit că suntem ajutaţi, că nu se poate explica altfel, 
domnilor. 

Dar să vă spun de la început. Am venit noaptea de pe munte eu cu Stănescu. Am 
intrat în pădure... din marginea pădurii vreo 20 de metri, nici atât, şi ne-am culcat 
amândoi, eu ştiind că dimineaţa am întâlnire cu tata. Şi am dormit vreo două ore acolo. 
Dimineaţa, când s-a făcut ziuă, auzim clopotele de la oi, porniseră ciobanii oile pe 
marginea pădurii şi câinii lătrau. Şi zic eu cum stam culcat: „Măi nea Gheorghe” - că 


21. CNSAS, „Bande, bandiți şi eroi ”..., pp. 147-148. 

era mai în vârstă omv’ - „hai să ne băgăm mai în pădure, că ne miroase (sic!) câinii şi 
ne văd ciobanii” ...lucru de care noi ne feream. Noi nu umblam să ne vadă lumea, decât 
oamenii noştri. Şi el spune: „Hai”. Şi când îmi ridic capu”, văd cascheta şi atunci el 
somează şi trage, da nu numa” unu”, că trag toţi. Şi sigur că nu m-or putut vedea toţi pe 
mine, toţi 15: cinci într-o parte, cinci şi cinci într-alta. Dar trăgea” pentru intimidare. 
Şi am fugit în jos în pădure, ne-am dus în adâncul pădurii, bineînţeles, că nu puteai să 
ieşi în sus, în gol. Şi Dumnezeu ne-a scăpat pe amândoi. 

[A.L.]: Şi ei nu v-au urmărit ? 

Păi aici în carte spune că l-a? urmărit pe Stănescu după ce nu i-a mers pistolul, două 
ore prin pădure. Îi vorba ăluia, să se laude. Cum puteai tu să fugi ? Păi ei nu era’ în stare 
să ridice capul când auzeau focurile noastre. 

[H.G.]: Aşa au scris raportul... 

Raportu’, sigur că da. Un oarecare tip din Buziaş, Chiriţă Gheorghe, fost sergent 
într-un batalion de intervenţie pe vremea aceea în zonele astea, mă pomen’ că trimite 
vorbă prin cineva. „Măi, îl cunoaşteţi pe Ciurică de la voi de la Teregova ? ” „Da.” „Băi, 
să-i spui că datorită mie trăieşte.” „Păi cum datorită dumitale ? ” „Domnule, eu am fost 
sergent în batalionul de intervenţie, şi în situaţia cutare unde o fost încercuit, am căutat 
să-l salvez. Am tras cu puşca mitralieră peste el, nu să-l împuşc.” Io i-am spus tipului, 
care mi-a spus: „Băi, mulţumesc. Bine că mi-o salvat viaţa”. Şi mai de altă dată iar aşa 
îmi trimite vorbă, şi până la urmă, într-o bună zi, mă pomenii că deschide poarta şi vine 
acest Chiriţă Gheorghe la mine. Dă mână cu mine, spune cine este, şi îmi povesteşte 
încercuirea aia unde am avut conflictul. Era adevărat ce spunea, în sensul că a fost acolo. 
Zic: „Domnule, îţi mulţumesc foarte mult dacă-i făcut aşa. Nevastă, adă o ţuică, o cafea 
să servim omul ! ”. Şi a trecut pe la mine de vreo două-trei ori. Ultima dată când o trecut 
o fost cu băiatul lui, un băiat la vreo 30 de ani. Adusese aici în comună nişte animale cu 
un ARO cu remorcă după el. Când a plecat înapoi, dumineca, s-a abătut la mine. E, 
cunoscându-l, că mai fusese, zic către nevastă: „Adu un pahar de ţuică ! ” ...cum e la 
noi obiceiul. Bănăţenii nu imediat te roagă cu mâncarea. Ştii? Mai bine mâncare ar 
trebui decât ţuică. Dar, mă rog, aşa-i obiceiu”. Îi dădui un pahar de ţuică. Lui îi cam 
plăcea. Şi bea unu”, bea două, bea trei... s-a cam ametit şi începuse el să vorbească cam 
ce nu trebe, adică să spuie adevărul. Că nu era adevărat că el mi-a salvat viaţa mie, şi eu 
vedeam nişte treburi că nu-s chiar aşa. Şi atunci copilul când vede zice: „Hai, mă tată, 
hai să mergem ! ”. „Ce mă, tu mă comanzi pe mine?” Zice tată-su. Şi apoi, către mine : 
„Ei, dacă asculta” ei de mine, n-ai mai fi acum aici. Erai mort”. Adică dacă ascultau de 
el ăia care au fost cu el în situaţia aia. Şi ăsta este adevărul... 

[A.L.]: Vă era frică atunci că veţi fi prins ? 

Păi noi îi spuneam colonelului: „Cum să ne prindă, Mătuşoniule ? ”. Că noi toţi îi 
ziceam Mătuşoniu, nu-i spuneam „domnule colonel”, ca să nu se ştie... Umblam, ne 
întâlneam cu tot felul de lume şi nu trebuia să ştie nimeni că el îi colonelu'. Se ştia că-i 
un colonel Uţă, da’ nu trebuia să-l cunoască cine e. Vedeţi dumneavoastră, trebuia să fim 
cât se poate de secreţi. Şi: „Cum să mă prindă, Mătuşoniule ?”. „Păi foarte bine. Te 
prinde.” „Păi nu mă poate prinde.” Că pistolul de buzunar nouă ne era după centură la 
fiecare. Altul îl ţinea în port, eu îl tineam la brâu. Când nu-l aveam aici după centură 
parcă simţeam că ne lipseşte ceva... „Mi-l pun la cap şi gata.” „Păi nu poţi să te împuşşti, 
că n-ai timp.” „Cum n-am timp? Mă otrăvesc.” Că aveam stricnină. „N-ai timp!” 

„Cum n-am timp?” „Măi, dormi, se suie securistu' călare pe tine... Eşti viu, mă 
Nelule ? ” „Ei, da, în situaţia asta, sigur.” „Ei şi dacă eşti viu, ce faci?” „Nu spun 
nimic.” „Nu, trebuie să spui ceva, dar fii atent ce spui; să nu spui sub nicio formă 
oameni de-ai noştri. Să cauţi să spui un om, doi eventual... Dacă spui trei e prea mult, 
pentru că tu trebuie să inventezi, trebuie să minţi, şi dacă spui un neadevăr şi spui prea 
multe, te încurci. Că ăştia te ia la declaraţie zi şi noapte, sute de declaraţii...” Că aşa s-o 
şi petrecut. „Da pe-acela care-l spui să fie omu” lor, să merite să sufere, să merite să fie 
închis şi să spui că ăla ţi-o dat şi te-o ajutat. Sub nicio formă să nu spui un om care cât 
de puţin te-o cunoscut sau te-o ajutat, pentru că ăla spune pe altul şi aşa înseamnă că faci 
o puşcărie întreagă numai cu oameni băgaţi de tine.” 


[A.L.]: Revenind la momentul când aţi fost prins dumneavoastră. 

Eu am fost prins... adormit. M-am dus la un cetăţean, unde am fost vândut, da’ nu 
de proprietarul casei, de altcineva care o știut”. 

[H.G.]: Şi a suferit şi proprietarul ? 

Proprietarul? a luat cinci ani de închisoare şi el, şi soția”. 

[A.L.]: Şi în anchetă ați respectat ce v-a spus colonelul ? 

Aşa am făcut eu. Am spus doi: unu' din comuna Cornereva, care era informatorul 
lor şi-l cunoşteam, îi ştiam activitatea, da” el pe mine în viaţa lui nu m-o văzut. Belcotă 
Ştefan, zis „Danciu””. 

[A.L.]: Deci aţi turnat un turnător, cum s-ar zice... 

Da, am turnat un turnător. Acest turnător al Securităţii spunea toate întâmplările ce 
se petrecea”. Şi după ce l-am băgat în puşcărie, l-a' confruntat cu mine. Da’ înainte de 
a mă confrunta cu el m-a” întrebat: „Măi, ce ţi-a dat Belcotă Ştefan, zis Danciu, din 
Cornereva ? ”. „Domnule colonel, tot ce mi-a trebuit: mâncare, informaţii, haine şi 
muniţie.” I-am băgat şi muniţie, ceva mai grav ! „Deci ţi-a dat cartuşe să ne împuşti pe 
noi, cu alte cuvinte ?”, zice securistul către mine. „Da! Mi-a dat cartuşe, dar nu v-am 
împuşcat.” Zice : „Măi Ciurică, tu faci o confuzie. Belcotă mai sunt mulţi în Cornereva... 
alt Belcotă este”. De ce? Pentru că ăsta dădea declaraţii, spunea că e omul lor, şi 
într-adevăr era al lor. El nu mă cunoştea pe mine, în viaţa lui nu mă văzuse, da’ eu îl 
văzusem de zeci şi zeci de ori, pe diferite găuri dintr-un pod sau de undeva şi eram 
informat de oamenii noştri că-i turnătorul Securităţii. „Nu, domnule, ăsta este!” „Păi, 
pe ce ne poţi dovedi că ăsta este?” Zic: „Păi îl cunosc foarte bine”. „Ei, cum arată?” 
Şi-am spus cum arată. Invalid de mână... nu mai rețin exact ce mână avea invalidă, 


22. Toma Duicu zis Toma lui Roman, din Corner&va. 

23. Ilie Urdăreanu, născut la 8 septembrie 1910 în Cornereva, Caraş-Severin A fost arestat la 22 aprilie 
1954 şi condamnat la 5 ani de muncă silnică. A executat pedeapsa în închisorile Timişoara, 
Jilava, Dej, Aiud şi Gherla. A fost eliberat la 20 aprilie 1959. Informaţii din fişa matricolă 
penală din AANP. 

24. Stana Urdăreanu, 21 decembrie 1915 în Cornereva, Caraş-Severin. A fost arestată la 22 aprilie 
1954 şi condamnată la 5 ani de muncă silnică. A executat pedeapsa în închisorile Timişoara, 
Jilava, Mislea şi Miercurea Ciuc. A fost eliberată la 20 aprilie 1959. Informaţii din fişa ma- 
tricolă penală din AANP. 

25. Ştefan Belcotă, născut la 12 aprilie 1923 în Cornereva, Caraş-Severin. A fost arestat la 20 mai 
1954. A trecut prin penitenciarul Timişoara. A fost eliberat la 11 martie 1955. Informaţii din 
fişa matricolă penală din AANP. 

stânga sau dreapta, dantură pusă albă. Ei, când am spus că-i invalid : „Ăsta €...”. Şi l-a” 
confruntat cu mine. 

Dragii mei, când l-a” confruntat cu mine, era şi ofiţerul care-l ancheta... Leiter, 
Leiten, ceva nume de neamt sau de jidan din Timişoara. Pe mine mă ancheta unu Bahtoş, 
Bartoş şi un oarecare Ardeleanu. Doi aveam care mă ancheta”. Şi era’ şi ei în birou. Şi 
îl întreabă pe acest Belcotă : , ÎI cunoşti ? ”. Dragii mei, în momentul acela îşi dă drumul 
în genunchi şi face o cruce aşa ca la Maglavit, şi plângând spune : „Domnule căpitan, să 
dea Dumnezeu să nu mai calc iarbă verde dacă am văzut omul ăsta în viaţa mea”. Ăsta 
era adevăru', că el nu mă văzuse pe mine niciodată. Căpitanul care era anchetatorul lui 
zice: „Băi Belcotă, al dracu” să fiu eu dacă ăsta e telefon ! ”. Şi a pus mâna pe telefonul 
de pe masă. „Trăzneşte-mă, Hristoase, arhanghelu' Mihail, trăzneşte-mă dacă ăsta e 
telefon... Vezi, mă, că nu mă trăzni nimeni, mă? Ce spune Ciurică îi sfânt. Las’ că ai 
să spui tu...” 

Şi atunci mă întreabă pe mine: „Ce ţi-a dat?”. „Mi-a dat mâncare, informaţii, 
muniţie, haine.” „Dar ce mâncare?” Zic: „Nu mi-a dat mâncare caldă”. „Păi de ce nu 
ţi-a dat mâncare caldă ? ” „Păi să nu ştie soţia, se păzea de soţie.” Eu n-aveam interes să-i 
bag soţia lui, eu aveam treabă cu el, că el era turnătorul. Mi-a” dat drumul mie în celulă. 

După 11 luni, la Timişoara, a fost procesul bănăţenilor şi a lu’ acest Belcotă. Eu eram 
condamnat deja de Tribunalul Militar Teritorial Bucureşti, la Craiova. Eu crezusem că 
Belcotă ăsta a simţit prezenţa mea şi că el m-ar fi turnat şi pentru asta imediat l-am spus. 
Între timp aflasem că nu-i el vinovat de trădarea mea, şi la proces, când m-a întrebat 
despre el, am spus adevărul: „Domnule preşedinte şi onorată instanţă, Belcotă Ştefan 
n-are nicio vină în problema mea. Am profitat de ocazie să-l bag în puşcărie, ştiind că-i 
agentul Securităţii”. Şi judecătorul l-a achitat. Avocatul lui a vrut să ia cuvântul, da’ a zis 
judecătorul: „Nu mai e nevoie, l-a apărat Ciurică”. Şi-a plecat acasă după 11 luni. 


[A.L.]: Ancheta dumneavoastră unde a fost ? 

Eu am fost anchetat de Timişoara şi pe urmă după ce s-o terminat la Timişoara, m-a” 
anchetat şi Craiova. De ce? Pentru că eu de origine sunt din Oltenia: Baia de Aramă, 
Mehedinţi. Şi m-a” dus la Craiova şi m-a” anchetat şi acolo. 

[A.L.]: Cine era anchetator la Craiova vă mai amintiţi ? 


Toma Popescu%, un zbir pe vremea aceea, şeful anchetei Securităţii din Craiova. Îmi 
spune de la început: „Băi banditule, pe noi nu ne interesează ce-ai făcut la Timişoara. 
O luăm de la început”. Şi a' început torturile la Craiova. 

Dragii mei, trebuie să vă spun că şi după arestarea mea, când m-au prins, m-au bătut 
de nu duce un tren marfar bătaia pe care am luat-o : legat, cu mâinile şi cu picioarele şi 
cu un par, o pălugă, băgată, cu fundu-n sus, pus pe două mese, şi bătut la fund şi la 


26. Toma Popescu, născut la 1 aprilie 1923 în Perieți, Olt. În 1947 a fost numit comisar ajutor la 
Serviciul de Siguranţă din Târgu Jiu. A fost scos din muncă în 1948 pentru că şi-a împuşcat 
mortal un coleg de serviciu din neglijenţă. A fost reîncadrat foarte curând şi a devenit şeful 
biroului anchete din Securitatea Târgu Jiu. A fost şeful biroului anchete penale din DRSS 
Oltenia (1952-1963), şeful serviciului informaţii interne (1963-1964), locţiitorul şefului 
Direcţiei regionale MAI Oltenia, şeful Inspectoratului de securitate judeţean Mehedinţi (din 
februarie 1968). Doina Jela, op. cit., p. 233; Florica Dobre (coord.), Securitatea. Structuri, 
cadre, obiective şi metode (1967-1989), vol. II, Editura Enciclopedică, Bucureşti, 2006, 
pp. 71, 95-96. 

picioare până când leşinam, ca să spui ce-am făcut, unde am fost şi toate întâlnirile 
şi relaţiile care le-am avut, şi oamenii, lucru pe care dacă l-aş fi putut face, era destul 
de grav... 


[A.L.): Şi procesul unde a avut loc, tot la Craiova ? 

Da, m-a condamnat Tribunalul Militar teritorial Bucureşti la Craiova. 

[A.L.]: Ştiţi cumva şi cine a fost judecătorul care v-a condamnat ? 

Dragii mei, dacă vreţi să ştiţi cine m-a condamnat, îi am aici. Ăsta este complexul 
(sic!) de judecată care m-o condamnat pe mine. Sentința asta e din arhive. Da’ când 
m-a” dus la proces, deja io eram condamnat. 


[A.L.]: Ne-aţi spus că două nume le-aţi dat anchetatorilor. Care a fost a doua 
persoană ? 

Da, am spus doi. La fel l-am spus pe altul de la mine, de la Baia de Aramă, 
Bengescu Ion”. Ăsta era un mare comunist, da” el mă cunoştea şi-l cunoşteam, că era de 
la mine, şi trebuia să mai spun pe cineva. Şi l-am spus pe ăsta, pentru că era un comunist 
înfocat. Da’ nu mă ajutase şi nu era omul meu. Şi cu atât mai mult trebuia să nu-l 
ancheteze şi să nu ia în consideraţie declaraţiile mele Toma Popescu, ofiţerul de 
Securitate. De ce? Pentru că un frate al lui, Romulus Bengescu, şi unu’ Gheorghiţă 
Zgândăr au fost luaţi în 1949 de către grupu’ de partizani, pentru că era amândoi 
activişti de partid, secretar al organizaţiei de bază... Şi i-a” bătut partizanii cum i-a” 
bătut, după câte ştiu eu, că eu n-am fost atunci acolo de faţă. Dar se zice că Luţă Vasile”, 
un verişor de-al meu care era fugit şi era tot din Baia de Aramă, îl întreba pe Zgândăr : 
„Bine, măi Gheorghiţă, de ce ai făcut tu treaba asta, bă? De ce slujeşti tu interesele 
comuniste? De ce faci treaba asta? ”. Că făcea numai prostii, turnătorii, şi ce făcea’ 
comuniştii la vremea aceea, când căuta” să bage oamenii în puşcărie. Şi zice ăsta : „Păi, 
Romulus mă învaţă”. „Ia dă-i tu vreo două bâte lu’ Romulus.” Şi aşa i-a pus să se bată 
ei între ei. Gheorghiţă Zgândăr rămâne în viaţă, iar celălalt, Bengescu, dimineaţa era 
mort, din cauza bătăilor. 

Şi eu l-am spus pe fratele lui Bengescu, pe Ion Bengescu. Şi am spus că mi-a dat şi 
mi-a dres... Şi Bengescu zice către Toma Popescu: „Domnule căpitan, cum puteţi 
dumneavoastră să vă închipuiţi că puteam să alimentez pe ucigaşul fratelui meu? Că 
ăştia l-au omorât pe fratele meu”. Ce spunea Bengescu era un neadevăr, dar anchetatorul 
n-a ţinut cont de treaba asta şi l-a ţinut şi pe el până la procesul meu; atunci l-am scos 
şi pe el. Am spus adevărul: „Am profitat de ocazie să-l bag în puşcărie”. 

Dar de ce am făcut treaba asta ? Să-i scap şi pe Bengescu şi pe Belcotă? La Craiova 
am fost dus de trei ori la tribunal să ne judece... în trei zile. Şi de ce ne-a’ dus trei zile? 
Pentru că şi ortacu' meu, Stănescu Gheorghe, care a fost prins odată cu mine, a băgat pe 
unv’ Zamfirescu Ilie în puşcărie, spunând că el a fost omul nostru, omul lu’ Stănescu. 


27. Ion Bengescu, născut la 25 aprilie 1914 în Orzăşti (?), Caraş-Severin. A fost încarcerat în 
închisoarea Craiova la 5 noiembrie 1954. A fost eliberat la 23 noiembrie 1954. Informaţii din 
fişele matricole penale din AANP. 

28. Vasile Luţă, născut la 4 octombrie 1916 în Floreşti, Mehedinţi. A fost arestat pentru o lună în 
aprilie 1949 şi a fugit în munţi la scurtă vreme după eliberare. S-a alăturat grupului condus de 
Dumitru Işfănuţ prin ruda sa, Ion Ciurică. A fost prins în decembrie 1949. CNSAS, „Bande, 
bandiți şi eroi ”..., pp. 421-425. 

Dar nici ăla n-a fost omul lu” Stănescu, cum n-aţi fost dumneavoastră, însă era’ consăteni 
şi se cunoşteau. Din contră, şi ăsta era tot un comunist înfocat. Şi acesta, la prima 
instanţă, prima dată când a mers la judecată, spune aşa : „Domnule preşedinte şi onorată 
instanţă, eu am fost omul Securităţii”. „Păi cu ce ne poţi dovedi treaba asta? ”, zice 
judecătorul. „Vă dovedesc prin căpitanul cutare, locotenentul cutare...” O serie întreagă 
de securişti cu care a fost pe teren după noi, ca ghid. Că el îi dirija. „Şi am fost îmbrăcat 
în uniformă, domnule preşedinte, să nu mă cunoască lumea. Am fost omul Securităţii.” 
Şi atunci s-a amânat procesul să-i cheme martori pe ofiţerii ăştia. Şi, într-adevăr, or 
venit, dar ofiţerii n-or declarat în favoarea lui. După ce-o depus jurământul cum se 
depunea pe vremea aceea, zice un căpitanul : „Tovarăşe preşedinte, într-adevăr, Zamfi- 
rescu Ilie a mers cu noi în nenumărate rânduri pe teren, dar niciodată n-am prins nimic, 
n-am văzut nimic după informaţiile lui. Probabil că ne-a derutat în loc să ne ducă acolo 
unde era’ bandiții”. Noi eram socotiți bandiți pe vremea aceea, deşi în sacii de merinde 
de la fiecare aveam fie Noul Testament, fie Biblia, şi nu făceam la nimeni rău. Că mai 
făceam câte un rău la câte un comunist care trebuia” liniştiţi, eram obligaţi s-o facem, că 
pentru aia plecasem, pentru aia luptam... Şi Zamfirescu Ilie a luat 12 ani de închisoare, 
dar numa’ până la recurs, că a dovedit că nu era vinovat şi a plecat acasă. 

Şi să vă spun ceva aici : ducându-ne cu duba de la penitenciar la Tribunal, am fost în 
dubă cu tatăl meu. Şi nu am vorbit nimic, n-am spus nimic că m-ar fi ajutat sau ceva şi 
lui i-a” dat şapte ani închisoare numai pentru că mi-era tată. El mai făcuse un an de 
închisoare mai înainte şi acuma i-a” mai dat şapte ani. Şi tata îmi spune: „Măi Nicolae, 
dacă poţi, scapă-i, măi, pe Bengescu şi pe ălalalt, că ăştia-s oameni care ne fac de ruşine, 
să fie alături de noi în închisoare”. Şi-atunci am zis: „Tată, eu pot să-i scap, să spun 
adevărul, dar dacă ăştia se întorc şi mă întreabă: «Bine, mă banditule, dacă nu ţi-a dat 
Bengescu, aşa cum ai spus până acum, atunci cin” ţi-a dat ?»”. Pentru că eu am acoperit 
toată lumea, toţi oamenii din spatele meu şi trebuia să spun de cineva. Şi pân” la urmă 
am făcut treaba asta cu riscul de a fi din nou anchetat, da’ Dumnezeu m-a scăpat şi nu 
mai m-au anchetat. 


[A.L.]: Ce condamnare aţi primit ? 

Am fost condamnat de Tribunalul Militar Bucureşti la 25 de ani muncă silnică. 
[A.L.): Şi cât aţi executat ? 

Am executat zece ani, trei luni şi opt zile, până la venirea decretului, în anul '64. 


[A.L.]: Prin ce locuri aţi trecut în cursul detenţiei ? 

Păi am trecut prin Securitatea Timişoara, Securitatea Craiova, după aceea puşcăria 
Jilava, Gherla, Baia Sprie şi din nou la Gherla, de unde m-am şi eliberat. 

Să vă povestesc ceva de la Gherla. Prin '59-'60 erau anchetați nişte comisari care 
erau şi ei deţinuţi. Şi îi întrebăm : „De ce vă cheamă? ”. Şi ne spun nouă: „Domnule, 
se face o anchetă, se cercetează activitatea lui Gheorghiu-Dej”. Dej era în viaţă, era 
preşedintele Adunării Naţionale. Şi comuniştii lui, Securitatea, îi făcea' dosar, domnule, 
şi îi întreba pe aceşti comisari, chestori de poliţie. Şi zic ei: „Ne întreabă despre viaţa 
şi activitatea lu’ Gheorghiu-Dej, şi am simţit că dacă le dăm cu puţinelu”, câte ceva, câte 
ceva, parcă e mai bine”. Şi într-o bună zi îi adună pe toţi chestorii ăştia şi îi bagă separat 
de noi şi le dă alimentaţie mai bună. Le-a’ scos orzul şi în loc le-a” dat brizură de grâu, 
grâu fiert. Că s-a şi constatat din punct de vedere medical că orzul reduce materia 

cenuşie. Da” zic eu către ei după ce-or venit: „Bă, de ce n-aţi cerut peşte ? ”. Că peştele 
îi mai bun, ăla şi hrăneşte... Asta era la Gherla. 


[A.L.): La Baia Sprie aţi fost la mină ? 
La mină, da. M-a’ dus la mină, şase luni. Şi după şase luni am reuşit, cu ajutorul lui 
Dumnezeu, să plec de acolo, tot pentru că eu în mină n-am vrut să lucrez. 


[A.L.]: Puteţi să ne povestiţi despre condiţiile de lucru de la mină ? 

Domnilor, eram 800 de oameni, 400 într-un schimb, 400 în celălalt schimb, că 
schimbul era de 12 ore... Pedepse pentru nimic. Pentru orice te pedepsea”, la celulă, la 
„neagra”, şi eu eram de principiul să nu lucrez. Nu-mi făceam norma. Şi aveam acolo 
supraveghetor din partea lor. Erau milițienii îmbrăcaţi în haine de miner care cobora” jos 
cu noi la 400 de metri adâncime, numai în chilot şi casca în cap: căldură mare, la 40 de 
grade... Noi acolo fie vară, fie iarnă, umblam numai într-un chilot, care era roşu din 
cauza apei acidulate. Şi tot din cauza apei eram numai exeme... Apa asta atât era de 
acidulată încât unde cădea pe şinele ălea de la vagonet... în timp găurea şina, dom/le. 

[A.L.]: Dumneavoastră munceaţi efectiv sau eraţi ajutor pe lângă mineri ? 

Nu, eu nu. Am avut şef de echipă, am avut perforatori, vagonetari, am avut maiştri 
din partea deţinuţilor, însă eu nu am fost calificat în nicio formă de muncă. Eu eram la 
rulaj. Rulajul însemna minereul dus de acolo de la frontul de lucru. Noi trebuia să băgăm 
în rostogol, că aşa îi spunea, rostogol. Mergeam 7, 8, 10, 15 metri lungime cu roaba şi 
duceam acolo minereul. Şi trebuia să dăm 14 tone, 15 tone la un moment dat, de minereu 
pe schimb. Şi cu roaba la 15-20 de metri, un om... Era foarte greu. 


[A.L.]: Lumina cum era ? 

Lumină aveam, că erau becuri cu electricitate. Păi aveam apă acolo, pentru că veneau 
conductele cu apă la perforatori. Era o muncă istovitoare şi mâncarea era proastă. 
Mâncam după cum lucram, cu cartela, dacă ne da cartelă. Cel care era fruntaş în muncă, 
lucru pe care eu nu l-am făcut, n-am vrut să-l fac, pentru că, totuşi, aş mai fi putut lucra, 
că eram tânăr, dar n-am vrut să lucrez... să dau plumb comuniştilor să facă cartuşe să ne 
împuşte pe noi ? Nu le-am muncit. Aveam un principiu... Ca dovadă n-am avut niciun fel 
de scrisoare în legătură cu familia în zece ani, dar nici n-aveam cu cine. Tata era în 
puşcărie ca şi mine, mama era moartă, fraţii... 

[A.L.): Şi erați pedepsit pentru că nu vă făceaţi norma ? 

Mă pedepsea” adeseori pentru rea-voinţă în muncă, pentru că nu lucram. Iar pentru 
asta îmi da câte şapte zile de izolare la „neagra”. Când te băga la „neagra” pentru şapte 
zile, în ziua aceea îţi dădea mâncare ce era atunci la cazan, proastă, că nu era mâncare 
bună. Dar a doua şi a treia zi nu-ţi mai da nimic, decât o cană cu apă caldă. Ailaltă zi 
iar îţi dădea mâncare, şi aşa stai acolo... Mâncarea era mizerabilă. Cam nimic : o zeamă, 
o ciorbă de copite de cai, că de-aia ne dădea’ nouă acolo. 

[A.L.): A fost, practic, o politică de exterminare... 

Da, domnule, că spun că eram supuşi exterminării, nu eram trataţi ca nişte oameni. 
Ca dovadă, un deţinut care trebuia să moară... preotul Cioară”, mi-aduc aminte, dacă nu 
mă înşel... Şi îl scoate un miliţian: „Hai măi, să sapi, să greblezi fâşia asta”. Că era’ 


29. Probabil Pr. Gheorghe Şerban din comuna Corbii de Jos, Constanţa. A se vedea nota 11 de la 
p. 138. 

două rânduri de gard cu sârmă ghimpată şi între sârmile ălea era o fâşie care era 
greblată, arată, ca un strat, că dacă cineva ar fi fugit, când păşea, îi vădea urma. Şi 
dacă-l vedea, îl executa, dar dacă ar fi ieşit noaptea, nu-l vedea şi atunci se ducea. Dar 
nu se putea, că din loc în loc era ciuperca, pasarela aia de unde îşi comunicau ei între ei. 
Şi îl scoate pe preotul ăsta ziua un miliţian. Sigur că preotul n-a ştiut că de ce-l scoate, 
a ştiut că-l scoate să grebleze acolo. Da’ l-o° dus să facă treaba asta spre un post, şi în 
prezenţa lu’ miliţianul ăsta, care era aproape de deţinut, cel din prepeleac întinde pistolul 
şi-l împuşcă. Şi strigă ăsta: „Iovarăşe, e cu mine”. N-a ţinut cont şi l-o împuşcat pe 
preot şi-o murit acolo. Deci ăla trebuia împuşcat... Conducerea ştia şi probabil că ăla 
care l-o dus, miliţianul, n-o fi ştiut. 

[A.L.]: Dar milițianul avea ordin să-l ducă acolo, şi cel din prepeleac să-l împuşte 
pe preot ? 

Da... 

[A.L.]: Cât aţi fost la Baia Sprie aţi auzit sau aţi participat la vreo grevă ? 

Da, am participat la câteva greve cât am fost acolo, aproximativ şase luni. 


[A.L.]: Povestiți-ne cum a fost, cum s-au desfăşurat... 

Dragii mei, am prins un Paşte în mină la Baia Sprie şi ne-am pomenit cu un deţinut 
dintre noi - nu ştiam că-i preot, că eram 400 în schimb - că zice: „Măi, la noapte să 
căutaţi să vă faceţi norma şi să terminăm lucru cât se poate. Şi să veniţi la abatajul 12 la 
ora 12 fix, să ne adunăm să facem o slujbă”. Abatajul ăla era mare, la 400 de metri 
adâncime, era mai larg. Gata ! Ne-am dus, dragii mei, şi a fost o slujbă care numai în vis 
se poate... Nici nu vă puteţi imagina. S-a” atârnat sfredere din ălea lungi cu care 
perforam de conductele de apă şi aer care venea” de la suprafaţă şi a început slujba. 
„Veniţi şi luaţi lumină!” Şi în sfrederele ălea se bătea, şi sunetul ăla era aşa de 
puternic... O slujbă extraordinar de frumoasă a fost. Miliţienii care a fost cu noi au 
anunţat imediat la suprafaţă şi a venit conducerea acolo, noaptea. A venit ofiţerul politic, 
ofiţerul producţiei, cică a fost şi comandantul... N-a zis nimeni, nimic, nu ne-a” deranjat. 
Dimineaţa când am ieşit afară, plini de noroi, cum am ieşit din mină, toată suita era 
acolo cu pistoale, mitraliere... Am ieşit din corfa aia, ne-au înconjurat. Şi spune co- 
mandantul : „Preoţii să treacă deoparte. Să nu ne puneţi în situaţia să vă luăm după 
dosare”. Şi au trecut, dragii mei, 43 de preoţi. Nici n-am ştiut că sunt atâţia între cei 
400 de deţinuţi. Au trecut deoparte şi i-a” băgat în lanţuri la „neagra”. Noi am mers 
liniştiţi în colonie, ne-am dus în sala de mese, am mâncat ce-am mâncat, ce ne dădea’, 
şi ne-am dus şi ne-am culcat. Şi se bate talanga să intre schimbul celălalt, schimbul de 
zi. Schimbul de zi n-a vrut să intre. De ce? Ei, ţanţoşi: „Cine vrea să intre să treacă 
într-o parte, cine nu, în cealaltă”. Toţi a trecut acolo unde nu intră. A’ început să-i bage 
şi pe ăia în lanţuri, dar n-avea” nici lanţuri şi nici „negre” atâtea. 

Şi i-a” băgat pe toţi în barăci şi æ scos paturile afară, ca să n-aibe paturi. Ştiţi ? Seara 
la 12, când să intrăm în mină, când ne-au dat masa, vorba să fie de masă, că tot flămând 
erai şi după, am mâncat, n-am zis nimic, da” nici noi n-am intrat în mină. Şi aşa am stat 
şapte zile. Ne-a” întrebat care e motivul pentru care nu lucram: „Aţi băgat preoţii în 
lanţuri, în izolare. Când îi scoateţi pe preoţi din izolare...”. A şaptea zi ne-a” spart greva. 
I-a” scos pe preoţi din izolare, i-a” prezentat în faţa noastră şi atunci am început să intrăm 
în mină. Asta a fost una dintre grevele la care am luat parte la Baia Sprie. 


[A.L.]: Aveţi vreo întâmplare mai deosebită din timpul detenţiei ? 

O întâmplare care pentru mine e mare, dar care pentru mulţi poate n-are importanţă... 
Într-una din zile, intru în mină, şi la o masă era un miliţian, Szilagy, un maghiar, că 
acolo erau mai mulţi milițieni maghiari. Şi mă uit aşa la masă... Şi mă cheamă miliţianu” 
ăla şi zice către mine: „Ce te uiţi, mă, aicea?”. Zic: „Am ochi, domnule sergent- 
-major, de-aia mă uit”. „No, când vorbeşti cu mine ia poziţie di drepţi.” Zic: „Domnule 
sergent, poziţie de drepţi ia” soldaţii dumitale. Mata să ştii că io sunt deţinut politic, nu 
sunt militar”. „No, fac eu la tine raport.” Şi caută să-mi ia tichetul după care mâncam, 
că mâncam după cum lucram. Da’ eu după cum lucram ar fi trebuit să nu mănânc nimic, 
că nu prea lucram, nu vroiam să lucrez. Şi zic: „Lasă, domnule, că îţi spun eu cum mă 
cheamă, că n-am tichetul la mine”. Aveam tichet, dar tichetul era să mănânc, şi nici nu 
era al meu, că era tichetul lu’ şeful bucătar. Şeful bucătar era din organizaţia din care 
făceam şi eu parte. Roşeţ Tudor“, tot din Teregova. Tudor Ciorăi îi spune, Ciorăi era 
batjocura (porecla - n.n.) din sat. Şi el îmi dăduse tichetul, eu mâncam pe tichetul lui, 
că lui nu-i trebuia tichet, că era la bucătărie. Aşa că îi spun numele meu, îi spun cum mă 
cheamă. „Fac eu la tine raport! ” Şi mi-o făcut raport şi îmi dă şapte zile de „neagra”. 
A doua zi dimineaţa strigă: „Ciurică Nicolae! ”. Nu mă prezint. Strigă ofiţerul de 
servici: „Nu-i Ciurică ? ”. „Nu-i! Nu se prezintă.” Acu” deţinuţii noştri nu spunea’ : 
„Băi, vezi că te cheamă” ...sau să mă toarne. Mai strigă încă pe unv’, Voicu Constantin. 
Nici ăla nu se prezintă. Voicu era un băiat tânăr, învăţător de prin Moldova, da” nu mai 
rețin de unde. Şi când intrăm în mină zic: „Bă Voicule, ce-ai făcut? De ce te cheamă? ”. 
Zice: „Păi mi-a dat trei zile de «neagra»”. „Păi de ce?” Zice: „Mă, alaltăieri fiind în 
mină, o trecut Mână Neagră”. Cine era Mână Neagră? Ofiţerul cu producţia... Noi nu 
ştiam cum îi cheamă, dar le puneam nume după cum arătau : Târnăcop, Căscănel, Mână 
Neagră... Îi mai botezam aşa noi. Ştiţi? Pe care îi ştiam le ziceam numele. Şi Mână 
Neagră fiind ofiţer cu producţia se ducea prin mină. Şi acest Voicu era fără chiloţi şi sta 
pe o scândură, din cauza căldurii, cu eczema... cum eram noi. „Mă, şi m-am pomenit 
cu el lângă mine şi n-am putut să mă scol în picioare să-l salut. Cum să-l salut dacă eu 
nu aveam nimic, nici chilot pe mine? Şi pentru că nu l-am salutat mi-a dat trei zile de 
«neagra».” Zicea: „Da' tu ce-ai făcut? ”. „Păi ce să fac? Uite asta. Am avut o discuţie 
cu Szilagy, şi îmi dădu şapte zile.” „Păi ce facem?” „Măi, eu zic să nu ne ducem până 
nu vorbim, până nu ieşim la raportul comandatului.” Am un lapsus... mi-aduc eu aminte 
şi cum îl chema pe comandant”. 

Şi-a” trecut vreo trei zile în care ne-a tot chemat ofiţerul de servici care era şi nu 
ne-am dus. „Ciurică! Voicu!” Nu se prezenta nimeni. A treia zi ne ducem la raport. 
Raportul îl ţinea într-o baracă, cum era” barăcile în colonie. Acolo trebuia să te prezinţi 
cine eşti, să ştie comandantul cu cine stă de vorbă. Era o formulă: „Să trăiţi, domnule 
comandant, sunt deţinutul cutare”. Intră Voicu prima dată şi-l aud... (imită vocea 
comandantului - n.n.): „Să majorează pedeapsa de la trei zile la şapte zile. Imediat bagi 


30. Tudor Roşeţ, născut la 15 februarie 1922 în Teregova, Caraş-Severin. A fost arestat la 5 martie 
1949 şi condamnat la 20 de ani de muncă silnică. A executat pedeapsa în închisorile Gherla, 
Nistru, Baia Sprie, Aiud, Galaţi, Botoşani şi Periprava. A fost eliberat la 24 iunie 1964. 
Informaţii din fişa matricolă penală din AANP. 

31. Începând cu 1953 comandant al coloniei Baia Sprie a fost Szab6 Z6ltân. Kondrât Norbert, 
„(Colonia de muncă Baia Sprie (1950-1955)”, în Cosmin Budeancă, Florentin Olteanu (coord.), 
op. cit., pp. 75-81. 

în lanţuri”. Dragii mei, când l-am auzit aşa, eu eram pentru o cauză acolo, nu eram 
dintr-o întâmplare, c-am zis o vorbă. Dacă am stat patru ani cu arma în mână şi-au 
fluierat cartuşe pe lângă mine, odată am simţit aşa o căldură la cap, mi-a venit sângele 
aşa la cap. Intrai eu. „Să trăiţi, domnule comandant, sunt deţinutul Ciurică Nicolae, 
condamnat 25 de ani, acte de teroare”, că pentru asta eram condamnat, că aşa au zis ei 
acolo: crimă contra umanităţii. Şi zice comandantu” : „Imediat bagi în lanţuri, de la 
şapte zile la zece zile”. leşii afară, da nu m-am dus spre celularul unde trebuia să mă duc 
la „neagra”, cum o zis el, şi-am luat-o spre baracă. Un miliţian care fusese la uşă pune 
mâna pe mine. Eu nu mă las tras de el. Mai pune şi altul şi pun mâna patru inşi pe mine, 
mă iau pe sus, unul de supt o mână, unul de ailaltă, unul de un picior şi trag piciorul şi 
izbesc cu el într-un miliţian de i-au sărit toate tinichelele de pe piept şi-o căzut jos. 
Miliţianul din prepeleac care o văzut întâmplarea, bate alarma, sună peste tot, în tot 
cercul. lasă şi comandantul afară. Domnilor, dragii mei, mi-am dat seama de gravitatea 
faptului că nu-i un lucru aşa simplu să faci aşa ceva, şi că te împuşcă imediat. Şi am făcut 
pe nebunul, pentru că văzusem mulţi în puşcărie care făcea’, era’ nebuni, săracii, 
înnebuniseră, şi-am jucat un pic teatru de ăsta, de nebun. Da’ nu poţi să faci pe nebunul 
dacă nu eşti nebun, n-ai cum. Da” eu l-am făcut trei zile. După trei zile am epuizat toate 
metodele care le văzusem eu. 

Domnilor, mi-e şi greu să mai mi-amintesc... M-au pus în lanţ, cu cătuşe la mâini, 
m-au lovit. Stând acolo în cătuşe şi cu lanţ, trântit acolo între ei, toţi în jurul meu, îi luam 
pe toţi pe rând şi le spuneam ce auzisem eu că spunea” nebunii către ei. Domnule, era’ 
stupefiaţi, miraţi ce se petrece cu mine. Îi vedeam aşa că nu le era totuna, că dintr-odată 
sunt nebun. M-o’ băgat într-o celulă la „neagra”. Acolo „neagra” e o celulă mică, cu lanţ 
la picioare şi cătuşe la mână. Era întuneric, jos umezeală, cimentul ud... Şi ce mi-o venit 
mie? Bat cu genunchile în uşă: top, top, top. Vine miliţianul: „Ce-i, mă banditule?”. 
Vă rog să mă iertaţi de expresie : „Vreau să mă piş, mă, bagu-mi în gura lu’ mumă-ta...”. 
Domnule, eram nebun, ce mai... Jucam teatru că-s nebun şi nebunu” spunea orice, ştiţi 
dumneavoastră. E, o plecat. A treia, a patra, sau nu ştiu a câta oară bat tot cu genunchile. 
Vine iar şi-mi spune să mă urinez... Unde? Într-un butoi de ăla de carbit, gol, care 
pentru aşa ceva era băgat acolo. Mă desfăcu la pantaloni, că eu eram legat cu mâinile la 
spate. Ce, mi-a mai venit mie să urinez ? 

Dragii mei, cum v-am spus, după trei zile nu mai puteam să fac pe nebunul, epuizasem 
toate metodele. Şi zic în gândul meu: „Aici îmi rămân oasele”. Pentru că nu era pentru 
ei o mare problemă un deţinut. Mureau pe capete... Îi arunca” în râpă, sau ştie Dumnezeu 
unde îi ducea”. 

Şi mă gândesc să mă fac că-s bolnav de plămâni, să simulez asta, că dacă erai cu-o 
boală din asta mai grea, nu te mai ţinea” la mină. Măi, da” mă gândii eu, ăştia au aparate, 
au specialişti, cum pot să zic eu că sunt bolnav de plămâni. Nu-i bun. Dragii mei, şi ceea 
ce am simulat, nici nu vă puteţi închipui: epilepsie. Văzusem bolnavi de epilepsie prin 
celule, prin puşcărie în decursul anilor. Ăia îşi întorc ochii pe dos, îşi muşcă limba, fac 
o formă de clăbuc, da” cu sânge dacă-şi muşcă limba şi se strâmbă ca toţi dracii. Urât! 
Bă, da' toate le fac, mă gândii eu. 

Acolo la „neagra” te culcai de la ora 10 pân’ la 5. Şi îmi luaseră cătuşele de la mâini, 
şi noaptea mă culcam pe-o scândură, care avea la capăt o bucată de lemn aşa, să şadă 
scândura un pic mai ridicată. Şi dimineaţa îţi luau scândura de acolo şi stăteai în 
picioare. Şi pentru asta îmi luaseră cătuşele de la mână, dar lanţurile, nu! Cum să fac 

eu să am sânge în gură? Mi-am dat un pumn în nas. N-o venit sânge. Îmi dădui a doua 
oară, simţii sângele în gură. M-am întins jos şi cu picioarele am început să bat în butoiul 
ăla de carbit. Şi lanţurile zdrăngănea”, şi butoiul zdrăngănea, eu cu sânge la gură... 
Miliţianul aude tropăiala, vine, deschide vizorul şi începe să strige : „Doctorul, doctorul, 
doctorul, doctorul ! ”. Nu mai nimerea cheia să descuie mai repede. Şi intră doctorul, tot 
deţinut, unul Georgescu, maior de marină de prin Constanţa. Şi zice miliţianul : „Moare? 
Moare ? ”. „Nu, nu, nu. Peste maxim cinci minute îşi revine.” Şi doctorul îmi dă o palmă 
aşa peste obraz: „Măi Ciurică, măi Ciurică...”. Şi cam cinci minute potrivii eu, şi mă 
făcui că îmi revin. Ştii ? 

[A.L.]: Dar doctorul nu şi-a dat seama ? 

Nu şi-a dat seama. Tocmai asta vroiam să zic, că nu şi-a dat seama, domnule. Şi asta 
m-a salvat pe mine din mină. Cu primul lot de inapţi mi-a” dat drumul la Gherla. Şi, 
după terminarea muncii de acolo de la mină cu deţinuţii, a venit şi doctorul Georgescu 
la Gherla şi-o venit chiar în celula unde eram eu. Aveam 39 de kilograme, atuncea. Îi 
dai seama? La înălţimea mea... că acum am 95. Eram slab, distrofic. Tot timpul la 
vizitele medicale îmi punea un diagnostic : distrofic. Da’ ziceam şi eu câteodată: „Ce e 
aia distrofic ?”. „Băi, slăbit în ultimul hal.” Nu-mi dădea? nimic, nicio mâncare sau 
ceva. Şi mă întreabă doctorul Georgescu când mă întâlneşte: „Cum îi mâncarea ? ”. 
„Proastă, domnule doctor.” „Cu sănătatea cum stai?” „Domnule doctor, cum mă 
vedeţi.” „Dar cu boala ? ” Zic: „Ce boală ? ”. „Cu epilepsia.” „Păi n-am nicio epilepsie.” 
„Păi bine, mă, dar...” Şi i-am povestit. „Băi, dar am crezut că tu eşti epileptic. Am scris 
în fişa medicală, «bolnav de epilepsie».” „Domnule doctor, puteai să scrii şi nebun, tot 
atâta, că nu mă interesează, n-am nici pe dracu'.” Asta e o întâmplare printre atâtea pe 
care le-am petrecut. 


[A.L.]: De la Gherla v-aţi şi eliberat ? 


Da, m-am eliberat după şapte ani. Da’ de puşcărie am făcut zece ani, trei luni şi opt 
zile... 


[A.L.]: După Revoluţie în ce fel s-a schimbat viața dumneavoastră ? 


Acuma, aici, altă treabă foarte interesantă. La mine, după Revoluţie, a' venit tot felul 
de oameni. Vine Duţă Gheorghe“?, vice-preşedintele foştilor deţinuţi politici din Caraş- 
-Severin, de la asociaţia unde sunt eu acum. Eram membru în comitetul lor... Vine la 
mine o dată, vine de două ori, mai mult decât atât, vine cu bunuri, cu cadouri, cu ţoale 
din ălea vechi. Şi: „Bă Ciurică, dacă ştii, ai oameni mai necăjiţi...”. „Bine, mă...” 
Eram în bune relaţii. Şi vine mereu şi mă întreabă de Maranu”?. Într-una din zile, iară 


32. Gheorghe. I. Duţă, născut la 2 aprilie 1921 în Drăganu, Argeş. Jandarm, prizonier în Uniunea 
Sovietică, înrolat în Divizia „Tudor Vladimirescu”. Căpitan de Securitate, participant la 
represiunea din Banat. A fost arestat la 26 iulie 1957 şi condamnat la 10 ani. A executat pe- 
deapsa în închisorile Jilava şi Aiud. A fost eliberat la 31 iulie 1964. Ioan Ciupea er al. , op. cit., 
vol. III. 

33. Petru Grozăvescu „Măranu”, născut la 16 aprilie 1914 în Teregova, Caraş-Severin. A fost 
arestat 1947 şi eliberat după 6 luni. A fost rearestat la 28 iulie 1950 şi condamnat la 10 ani de 
închisoare corecțională. A executat pedeapsa în închisorile Timişoara, Jilava, Poarta Albă, Valea 
Neagră, Aiud, Nistru, Alba Iulia şi Gherla. La 19 iunie 1959, când trebuia să fie eliberat, a 
fost internat administrativ pentru 36 de luni. A executat pedeapsa în închisorile Culmea şi 

vine cu unv’ Bârea, tot din comitet de acolo. În sfârşit, mănâncă, beau nişte ţuică aci la 
mine, dar nu vorbea. „Băi Ciurică, hai să-ţi zic pe-a dreaptă. ” Dar el era băut. „Zi, mă, 
nea Duţă, care-i a dreaptă? Până acu” de care fură, strâmbe? ” Zice: „Bă, eu am fost 
după tine”. „Unde ai fost după mine? Cum ai fost după mine? Nu eşti fost deţinut 
politic?” Zice: „Băi, uite care e treaba. Eu am fost jandarm în timpul războiului. Am 
fost plecat pe front, am căzut prizonier şi-am venit în ţară cu divizia «Tudor Vladi- 
mirescu»”. Ăla care era cu el, nu ştia de treaba asta, căsca gura. „Şi-am venit cu divizia 
«Tudor Vladimirescu», şi m-a” primit în jandarmerie din nou, şi după aceea am fost 
trecut la Securitate şi-am fost comandant de companie... Şi am fost şi aici în Teregova, 
ca şi comandant de companie, dincolo de pod, la sălaşul lu’ Ion Savu. Eram acolo în 
1952 la sălaş cu oamenii mei. Şi primesc un telefon de la garnizoană din Caransebeş să 
mă deplasez la Verendin, să iau legătură cu sursa...” — vă dau cu cuvintele lui, sursa era 
informatorul - „şi acolo vor fi doi bandiți şi să mă duc să-i arestez. Şi am dat telefon la 
batalion la Caransebeş să-mi trimeată tenişi.” „Păi de ce, mă, nea Duţă să-ţi trimeată 
tenişi ?” „Păi, încalţ tenişi să nu fac zgomot.” Domnule, când l-am auzit zicând vorba 
asta mi-a venit aşa... Da’ tot îl luam cu ţuica: „Hai, mai ia o ţuică!”, şi nu ştiu ce. Şi 
zice: „Ne-a” adus tenişi, şi m-am deplasat la Verendin şi am luat legătura cu sursa”. 
„Sursa cine era? ” Țuruc, socrul lu’ Victor Curescu, ăla care vă arătai eu. Că socrul lui 
l-o vândut atunci. Zice: „Şi am luat legătura cu sursa, şi în zorii zilei era încercuită 
zona. Văd sursa şi îi fac semn că nu-i nimic, şi el mi-arată să fiu atent în tufe. Când mă 
uit mai bine... Nistor Duicu se bărberea, iar Curescu Victor era lângă el. Am somat, am 
deschis foc şi l-am rănit pe Nistor Duicu, care moare până la Caransebeş, şi Curescu 
Victor este prins viu”. Domnule, când mi-a spus vorbele ăştia... Eu l-am informat pe 
Duicu%, ăsta care l-aţi cunoscut: „Uite, bă, cine l-a împuşcat pe frate-tău. Nu poate să-l 
fi împuşcat el direct, dar oamenii lui! Sub comanda lui...”. Şi îi povestesc ce vă 
povestesc matale acum. Dar el îmi spune mie: „Măi Nicolae, scrie tu o hârtie şi o să 
semnez eu, că tu ştii ce ţi-o spus”. Şi-am făcut eu hârtia asta şi-am dat-o la asociaţie, la 
preşedintele care era pe vremea aia... Nu mai rețin cine era. Şi s-a pus în dezbatere 
problema asta. Şi Duţă când vine acolo îi spune: „Domnule, dumneavoastră aţi fost 
ofiţer de Securitate”. „Da! ” El o fost după mine, prin munţi, prin păduri, şi acuma era 
ca fost deţinut... i 

După părerea mea, problema este dureroasă, da” de ăştia trăbă să ne ocupăm şi să se 
ocupe cine vre”. Domnule, dar nu ne ocupăm de ăia care ne-a' bătut, ne-a” torţionat, 
ne-a” distrus şi-au pensii şi trăiesc, domnule. Uite, într-o carte aci găsesc altu’ c-a 
participat la prinderea mea, şi spune că e bine-mersi, şi e adresa din Oraviţa. O mai trăi 
acu? Nu ştiu. Dar nimeni nu-i caută. Şi îs cu pensii mari... 

[H.G.]: Au început să fie căutaţi între timp, să ştiţi. 

Să dea Dumnezeu. 

[H.G.]: Ştiţi care este problema ? Încadrarea juridică. Crimele în țara asta sunt 
prescrise după 15 ani. Şi dacă cineva a împuşcat pe cineva nu poate fi condamnat. Dacă 
este crimă împotriva umanităţii se schimbă încadrarea juridică. Şi-i condamnă şi dacă 
are 88 de ani, nu contează. 


Periprava. A fost eliberat la 10 iunie 1962. Cicerone Ioniţoiu, Victimele terorii comuniste. 
Dicţionar. F-G, p. 300; fişele matricole penale din AANP. 
34. Se referă la Petru Duicu. Pentru detalii, a se vedea interviul cu acesta în prezentul volum. 

Asta aş vrea eu. Asta aş dori, domnule. Da' să vă spun altceva. Domnule, sunt 
chemat odată după Revoluţie, cu mai mulţi deţinuţi, să mergem să vizităm Aiudul. Şi mă 
duc şi eu la Aiud. Domnule, ne trezim la poarta puşcăriei sute de foşti deţinuţi politici. 
Iese un civil care chipurile ar fi fost comandant, nu îi mai ştiu numele, ne salutăm. „Bine 
aţi venit. Vă rog frumos să intrăm în serii, pentru că sunteţi foarte mulţi şi nu putem să 
vă băgăm pe toţi odată.” Şi-am intrat vreo 150 în seria aia. Noi am ieşit, intră alţii. Ne 
ducem... băi fraţilor, o puşcărie modernă, aranjată, pusă la punct, cu televizor, cu 
bibliotecă. Deținuți cu pachete, slănini şi mâncare şi de toate. Şi când ieşim ne însoţeşte 
acelaşi om, civil, şi mă cam potrivesc de el să fiu mai aproape, să îi vorbesc două minute. 
Zic: „Domnule comandant, aş vrea să vin şi la anu” dacă se poate”. „Da, dacă se orga- 
nizează şi vi se dă posibilitatea să veniţi să vizitaţi puşcăria de la Aiud, cu cea mai mare 
plăcere.” „Dar, domnule comandant, un lucru : n-aş mai vrea să îi văd pe oamenii ăştia 
aici.” El mirat: „De ce ?”. Aş vrea să îi văd aici pe ăi’ care ne-or băgat pe noi în puşcărie 
la vremea aia, nu pe ăştia. Ăştia sunt nişte hoţi care au furat, sau ce-o” fi făcut, dar 
ăia...”. Şi când am zis vorba asta nu-i plăcu, da” nu zise nimic. Păi ăsta era unu” din ăia ! 


[A.L.]: În final să mai revenim puţin la problema celor împuşcaţi. Există în zonă 
partizani executaţi. Ştiţi şi unde sunt înmormântați ? 

Pe ăştia doi care a' fost omorâţi în luptă la Pietrele Albe (Urdăreanu Gheorghe şi 
Anculia Petre” - n.n.) i-a” adus aici în faţa primăriei, i-a rezemat de-un nuc, pe vremea 
aceea micuţ... acu’ e un nuc mare. Două-trei zile a' stat răstigniţi acolo morţi şi de-acolo 
din munte i-a” tras după cai... Vă daţi seama ? Un om să îl pui ca pe-un lemn şi să îl tragi 
după cai, ce se poate întâmpla cu el? O’ fost înmormântați în apropierea cimitirului, da” 
s-o făcut gard şi acuma deja sunt în cimitir. Ştiu familiile lor, dar sunt vreo doi de care 
nu se ştie unde sunt. 


[H.G.]: Au fost împuşcaţi ? 
Ăştia de spun eu au fost împuşcaţi în luptă. Dacă vreţi, mergem să vă arăt exact. 


[A.L.]: Am vrea să mergem să şi filmăm locul. 

La locu” acela noi am ridicat o troiță şi am făcut şi-un monument, asociaţia noastră, 
a foştilor deţinuţi politici din Caraş-Severin. 

Ei, dar mai sunt mulţi care i-a” luat. Spre exemplu, unde trebuia să mă duc eu... nu 
m-am dus şi s-a dus altul, şi a murit acolo în luptă şi unv’ rănit la cap a murit până la 
Caransebeş. Da’ unde îi înmormântat nu se ştie. 

Mai e unul Mutaşcu Dumitru zis Fus%, din Verendin, cu care-am stat vreo trei ani de 
zile împreună, îi mort şi el. Era un bărbat solid mare, lung, înalt. Fiind pământul 
îngheţat la vremea aceea, toamna, i-au tăiat picioarele şi l-au băgat într-o râpă acolo, ca 
pe-un animal. Nimeni nu ştie... 


35. Petru Anculia „Miloi”, născut la 1 mai 1919 în Teregova, Caraş-Severin. Membru în grupul lui 
Spiru Blănaru, a murit în timpul confruntării cu Securitatea din 21/22 februarie 1949. Cicerone 
Ioniţoiu, Victimele terorii comuniste. Arestaţi, torturați, întemnițați, ucişi. Dicţionar. A, B, 
Maşina de scris, Bucureşti, 2000, p. 43. 

36. Dumitru Mutaşcu „Fus”, născut la 6 februarie 1906. Partizan din Verendin, Caraş-Severin. A 
fost condamnat la moarte în contumacie. A fost împuşcat mortal într-o confruntare cu 
Securitatea la 28 noiembrie 1954. Cicerone loniţoiu, Victimele terorii comuniste. Arestaţi, 
torturați, întemnițați, ucişi. Dicţionar. M, Maşina de Scris, Bucureşti, 2004, p. 439. 

[H.G.]: Azi pomenit de troita de la Pădurea Verde, e tot pe locul unde au fost 
împuşcaţi ? 

Da, zice că acolo este locul unde a' fost împuşcaţi o parte din ei. Da’ vedeţi 
dumneavoastră, că în decurs: anu” ăsta a împuşcat doi-trei, anu” ălalalt alţii... Acolo, la 
Pădurea Verde, în Timişoara. Acolo au fost împuşcaţi şi îngropaţi. Sunt persoane de la 
Asociaţia Foştilor Deținuți Politici de la Timişoara care ştiu detalii. Şi în tot anul se face 
slujbă acolo, de Ziua Eroilor. 

[A.L.]: Aici la dumneavoastră în zonă au fost foarte multe victime. 

Domnule, comuna asta a fost o comună fruntaşă din punctul ăsta de vedere : rezistenţa 
anti-comunistă. Au fost în comuna asta 22 de persoane cu arma-n mână în grupul 
colonelului Uţă. Bineînţeles că acuma nu mai e nici unu”, toţi au murit. Dar nu mai sunt 
nici din care ne-au ajutat pe noi. lacătă, eu fiind mai tânăr, şi mai e unv’ la Domaşnea 
din cei care am fost cu arma în mână. Mai suntem doi din zeci care au fost... Toți sunt 
morţi. Fie că sunt morţi prin condamnare, fie în luptă, fie că au venit acasă şi au murit 
după eliberare, că oamenii au fost bătrâni, bolnavi. Da, foarte mulţi... 


[A.L.]: Noi vă multumim. 


Maria Cristescu 


Născută la 10 februarie 1914 în Aciliu, judeţul Sibiu. Naţionalitatea: română. 
Religia : ortodoxă. Studii : şapte clase. Profesia : casnică. A fost arestată la 15 septembrie 
1951 şi condamnată la patru ani închisoare corecțională. A executat pedeapsa în închiso- 
rile Timişoara, Caransebeş, Dumbrăveni, Târgşor şi Mislea. A fost eliberată la 13 sep- 
tembrie 1955. La data interviului locuia în Teregova, Caraş-Severin. Interviu realizat de 
Andrei Lascu şi Horaţiu Groza la 14 septembrie 2007. Transcrierea şi tehnoredactarea 
interviului - Adrian Boagiu. Editarea - Adrian Sandu. Interviul se află în AIO-IICCMER, 
având cota 224. 


[Andrei Lascu] : Povestiţi-ne cum era în perioada '46-'47 când au început comuniştii 
să fie mai agresivi ? 

Destul de greu o fost. Bărbatu”! meu n-o mers la votare, când s-o votat. Ştii ? În cât 
o fost? 

[Horaţiu Groza): În 1946. 

El n-o făcut nimic, da” n-o mers. Atunci eu m-am dus şi am votat, dar nu cu ei, cu 
comuniştii. Am venit acasă, o fost seara, am mâncat şi ne-am culcat. Şi ne pomenim că 
bate la geam. El zice: „leşi tu! ”. Când ies, îs poliţia... Şi o întrebat de el. Zic: „Nu-i 
acasă”. „Unde-i ?” „Îi dus la Timişoara deunăzi.” Eu le-am spus că nu las pe nimeni 
înăuntru dacă nu-i el, şi când o” văzut, atuncea or plecat. Şi s-o” dus la Nistor” şi Ion 
Duicu? ca să-i aresteze. Atuncea ei or plecat, s-o” dus acolo la unv’ la sălaş şi ©’ stat 
acolo de frică să nu îi aresteze. 

Atuncea m-or luat pe mine la post şi m-o” bătut rău de tot. „Unde-s?” „Nu ştiu, 
dom'le, nu ştiu.” Atuncea o mânat un soldat cu mine, să îmi arăte că mi-a făcut groapa 
pân’ mă "puşcă. M-am dus acasă cu un securist, am luat şi fata, că copilu’ o fost la 
şcoală, la liceu, şi ne-am dus acolo. Atuncea pe mine m-o” închis şi pe fată o’ întrebat-o, 


1. Ilie Cristescu, născut în 1910 în Domaşnea, Caraş-Severin. A făcut parte din grupul de 
luptători anticomunişti condus de colonelul Ion Uţă. A fost împuşcat în luptă la 7 februarie 
1949. Cicerone loniţoiu, Victimele terorii comuniste. Arestaţi, torturați, întemnițați, ucişi. 
Dicţionar. C, Maşina de Scris, Bucureşti, 2002, p. 265. 

2. A se vedea nota 14 de la p. 153. 

3. Ion Duicu, ţăran din Domaşnea, Caraş-Severin. A făcut parte din grupul de partizani con- 
dus de Spiru Blănaru. A fost împuşcat la 21 februarie 1949 în timpul ciocnirii cu trupe de 
Securitate de la Pietrele Albe. Cicerone Ioniţoiu, Victimele terorii comuniste. Dicţionar. D, E, 
p. 159. 

dar ea n-o spus nimic. O zis: „Nu ştiu. N-am văzut pe tata de când o plecat. Nu ştiu”. 
Şi atunci mă opreau numa” pe mine. M-o’ făcut scroafă ordinară, minuni, şi iar m-o” 
bătut. Pân' la ziuă tot aşa o fost... 


[H.G.]: Cum vă băteau ? 

Mi-o” dat în cap, că şi astăzi sufăr, asta mă omoară. O’ dat în cap până m-o” trântit 
jos şi atunci s-o” pus cu picioarele pe mine, doi. Şi încă mi-o” dat ei mâna de m-am 
sculat, că nu m-am mai putut scula de jos, aşa am fost foarte bătută. Ne-am dus acasă şi 
la vreo câteva zile iar m-o” luat: „Unde-i ?”. Să spun unde-i şi cine ştie de ei. „Nu ştiu, 
dom'le. Nu ştiu nimic. Poţi să mă "puşti, nu ştiu nimic. Eu nu ştiu unde-i...”, am zis eu. 
Iar m-or mai bătut, după aia mi-o” dat drumul. 

[A.L.]: Dar soţul dumneavoastră fugise la partizani ? 

Să-mi mai amintesc şi eu, că am uitat, că e multă vreme... Bărbatul meu o fost cu 
colonelul Uţăf, s-o întâlnit şi o fost cu ei. Da’ bărbatul meu n-a făcut nimica, n-o atacat 
pe nimeni. El numa’ că i-o fost frică că îl arestează, de aia o plecat. Ştii? 

Şi atuncea m-o” luat şi m-o” adus aici la Caransebeş. Şi eu am spus aşa: „Nu bag pe 
nimeni nici dacă mă "'puşcă”. Şi nici n-am băgat pe nimeni, domnu”. Absolut, fiindcă 
ce-am trecut io... M-o’ bătut... M-o' legat de mâini şi de picioare, şi mi-o” băgat un par 
între mâini şi între picioare şi m-o” trântit jos. M-o’ luat cu o vână aşa şi m-o” bătut până 
când n-am mai ştiut de mine. Când m-am trezit eram într-un coridor, acolo la Securitate, 
toată udă, că o' aruncat apă pe mine. O’ crezut c-am murit... Atunci m-o” ţinut, că n-am 
putut să merg pe picioare pân” la puşcărie. M-o’ ţinut vreo patru zile în camera de gardă 
cu ofiţerii acolo, că o fost plin. Nu mai încăpea de oamenii ce-o” fost acolo arestaţi. Şi 
m-o” dus la închisoare, m-o” ţinut câtva acolo şi mi-o” dat drumu” acasă. 

Şi când am vrut să vin acasă, n-aveam bani, n-aveam nimica. Atunci m-am dus la 
gazda copilului şi mi-o dat nişte bani să vin acasă. Şi până când l-o’ omorât pe el, în '49, 
tot aşa am păţit. 

[A.L.]: Dumneavoastră ați aflat cum s-a întâmplat când l-au omorât ? 

Când l-a’ omorât pe el, la noi parcă n-a mai fost uşa încuiată, domnule. Parcă îmi 
vine să tremur şi acuma. Veneau, se băgau, aprindeau becu’, ne înjura”, plecau. Bărbatu' 
meu a fost aicea... Nu ştiu dacă aţi auzit dumneavoastră, către Oraviţa, la un moş. O avut 
grijă de ei, i-o primit. Ştii? Şi cum s-a întâmplat, nu ştiu, că o’ venit odată, i-o” 
înconjurat, şi i-o" "puşcat patru odată”: bărbatu' meu, Uţă, un băiat din Luncaviţa şi 
bietul moş care o fost cu sălaşul. Şi i-o” tras după cai, toţi plini de noroi de... i-o” tăiat 
o mână până jos. Şi sara i-o” adus... 

[H.G.]: Cine ? Soțul dumneavoastră nu mai avea o mână ? 

N-o mai avut o mână. Mi-o spus primarul, că eu n-am fost acasă când l-o’ adus. Ştii ? 
Io nu l-am văzut, numa” fata. O luat pe fată, pe mama soacră, şi ele l-o” văzut. I-o” ţinut 
acolo... să ferească Dumnezeu, că o vrut să moară soacră-mea în coastă acolo când l-o 
văzut aşa distrus, plin de noroi. Cum bag seama i-o” tras după vite de acolo până i-o’ 
încărcat la camion şi i-o” dus. Da’ unde i-o dus numa” ei ştiu. 


[H.G.]: Şi nu ştiţi locul unde or fost înmormântați ? 


4. A se vedea nota 1 de la p. 147. 
5. Cei patru erau Ilie Cristescu, colonelul Ion Uţă, Pantelimon Irimescu din Luncaviţa şi Mihai 
Careba, proprietarul sălaşului. 

Nu. Pe toţi patru odată acolo i-o” îngropat... 

[H.G.]: Dar n-aţi auzit niciodată vorbindu-se că i-ar fi dus undeva ? 

O fost un soldat, un băiat din Ardeal, şi zice: „Tanti, ştii unde i-o îngropat? ”. „Nu 
ştiu, dragă.” „În cimitirul eroilor la Caransebeş. Da’ te rog frumos să nu mă spui.” „Vai 
de mine, cum să te spun?” Atâta ştiu. Atâta mi-o spus băiatul ăla. 

După un an, Securitatea tot o crezut că vin cumva ăia fugiţi şi-i prinde. Ce judecată 
or avut ei... Eu am fost la băiat să-i duc haine curate, că eu le spălam, şi i-am mai dus 
şi mâncare. Şi o' spus vecinii că o' venit doi domni, o' bătut un ceas la fereastră şi la 
poartă. Tot aşa or umblat şi o' vrut să mă ridice cu domiciliul forţat, numa” n-am fost 
acasă. Oricum, două familii o' arestat atunci, o' ridicat şi i-o” dus la Bărăgan. Şi când 
am venit eu acasă mi-o” spus de oamenii ăia, dar ei o' fost duşi, şi am scăpat. Nici 
atuncea, până o murit el, nu mi-o” dat pace. 


[H.G.]: Ce vârstă aveaţi dumneavoastră atunci ? 

Când o murit bărbatu' meu, eu am avut 35 şi el o avut 39. Cu patru ani o fost mai 
mare ca mine. Ce o fost pe capul meu când l-o’ omorât! Când am auzit cum o fost... Cel 
puţin să-l fi lăsat să-l fi îngropat eu... Mă duceam şi eu la crucea lui şi plângeam şi 
spuneam de-acasă. I-o” luat aşa cum o” fost de distruşi şi pe toţi i-o” băgat grămadă... 


[H.G.]: Din păcate despre foarte mulți nu se ştie unde sunt. Dar măcar după ce a 
murit Soțul v-au lăsat în pace ? 

După ce o murit el, or mai venit. Am avut 20 de oi, şi mi-au fost dragi mieii şi 20 de 
miei mi-o” luat... Brânză am avut de vândut, un butoi de 80 de kile. Ştii? Cu butoi cu tot 
o’ luat. Şi 200 de litri de rachie. Apăi di prin casă mi-o” luat masă, un dulap. Mi-o” luat - 
cum să vă spun? - de la recamiu (recamier - n.n.), de la mobilă, mădrenţile (mobile - 
n.n.) ălea. A” lăsat casa goală. Vai şi amar. Să ferească Dumnezeu pe toată lumea, că de 
când mă culc şi îmi dă în gând ce am făcut, nu mai poci nici să dorm (plânge - n.n.). 

[H.G.]: Şi până la urmă v-au arestat şi pe dumneavoastră... 

Să vă spun eu dumneavoastră, că nu mi-i drag să mint, că n-am minţit niciodată şi 
mi-s muiere bătrână. Ei tot o” vrut să mă aresteze, dar n-o” avut cu ce, că nu m-o” prins 
cu nimic. Mama lui Duicuf o venit la mine să-i cos ceva pentru băiatul ei. Şi i-am cusut 
la maşină şi nu se apuca ea să spună, da’ o spus la aia de le-o dus cămaşa şi o pereche 
de izmene, şi aia s-o dus drept la Securitate şi m-o pârât şi atunci m-o’ şi arestat. Da’ nu 
mama lu’ Duicu m-a pârât, ci una care o ştiut de ei. 


[H.G.]: Vorbiţi de Duicu zis Boieru ? 

Da, de fraţii lui. 

[H.G.]: Or fost împuşcaţi doi dintre ei. 

După bărbatu” meu i-o "puşcat şi pe ei. O murit Ion Duicu cu Gheorghe Cristescu zis 
Galea’ şi Nistor o fost fugit. Şi am văzut că pe pari i-o adus. I-o' tras în jos de la pădure 
după cai şi atuncea i-o” legat şi pe pari i-o” adus... 


6. Petria Duicu „Boieriu”, născută în 1894/1896 în Cornereva, Caraş-Severin. A fost arestată la 
25 septembrie 1951 şi internată administrativ pentru 24 de luni. A executat pedeapsa în 
închisorile Dumbrăveni şi Caransebeş. A fost eliberată la 20 octombrie 1953. Informaţii din 
fişele matricole penale din AANP. 

7. Gheorghe Cristescu „Golia”, născut la 13 octombrie 1933 în Domaşnea, Caraş-Severin. 
Partizan din zona Domaşnea. A fost ucis de Securitate la 21 februarie 1949. Cicerone Ioniţoiu, 

[H.G.]: Şi pe bază că aţi cusut hainele alea v-au arestat ? 

Or venit şi m-o” arestat şi m-o” judecat. Dar la judecată la urmă o' zis că mi-s contra 
regimului, că mi-o” împuşcat bărbatu”, şi cu aia m-o” acuzat. 

[A.L.]: Cu cine mai eraţi când v-au judecat ? 

O’ mai fost patru băieţi, da'-s toţi morţi. Săracii, mai tineri ca mine... N-am fost 
judecaţi ca un lot, ci aşa luaţi şi condamnaţi. Pătru Ionescu? să zic că ar fi fost principalul 
vinovat în ochii lor. Asta era în 1951. 

[A.L.]: Și ce condamnare v-au dat ? 

Patru ani am făcut, domnu”, niciun ceas... 

[A.L.]: Şi prin ce închisori aţi trecut ? 

Pe la Târgşor. Am lucrat când ne-o” dus acolo. Atunci tot o fost câta mai uşor, că nu 


s-o” atins de noi. Aicea erau şi de drept comun, da’ noi n-am fost cu ei la un loc. Noi 
am dormit aparte. 

[A.L.]: Cât timp ați stat în Târgşor ? 

Am lucrat cam un an şi ceva acolo la maşină, şi atunci îndată o venit un ordin şi ne-o” 
ridicat pe toate, că o' mai fost acolo când m-am dus eu mai înainte de mine. Multe fete, 
săracele, studente... Şi odată o venit un ordin să scotă toate politicile din dreptul comun. 
Şi ne-o” închis două săptămâni şi atunci o’ venit cu duba şi ne-o” dus pe toate la Mislea. 
Acolo am fost 900 de muieri. Da’ nu ne-o" bătut nime’, nu pot să spun. 


[A.L.]: Cum era mâncarea la Mislea ? 

Vai şi amar. Arpacaş cu apă. Nici sare nu punea în el. Dimineaţa ne da un cauc, că 
aşa se spune la noi, cam cum faci la câini. Asta dimineaţa. La amiază ne da arpacaş cu 
apă cu sare, sara ne da un ceai. Şi niciun sfert de pită nu ne-o” dat. Era o directoare” când 
m-am dus eu, o femeie foarte cumsecade. Şi dacă o văzut că se poartă frumos cu noi o° 
luat-o şi o° adus un câine de jidan. Nu mai ştiu cum îl chema”. Vai de mine ! Când venea 
în atelier numa! la noi se uita. Şi ieşeau fete din astea, săracele: „Domnu” director...”. 
„Ce iasă din mâinile voastre ? Că, de-ar fi după mine, v-aş pune pe toate la perete şi cu 
puşcă mitralieră v-aş curăța pe toate.” M-am dus către fata aia: „Nicoleta, n-ai de 
lucru ? E un câine de om”. 


[A.L.]: Ce ași lucrat la Mislea ? 
La croitorie. Eu am ştiut de acasă să cos. 
[A.L.]: Cu cine vă mai amintiţi că aţi stat în detenţie ? 


Victimele terorii comuniste. Dicţionar. C, p. 264; CNSAS, „Bande, bandiți şi eroi”... 
pp. 422-423. 

8. Petru Ionescu „Armean”, născut la 14/15 octombrie 1919 în Domaşnea, Caraş-Severin. A fost 
arestat la 18 august 1951 şi condamnat la 25 de ani de muncă silnică, pedeapsă redusă ulterior 
la 10 ani de muncă silnică. A executat pedeapsa în închisorile Caransebeş, Timişoara, Jilava, 
Baia Sprie şi Oradea. A fost eliberat la 2 aprilie 1955. A fost rearestat la 1 septembrie 1955 
şi condamnat la 5 ani de închisoare corecțională. A executat pedeapsa în închisoarea Timişoara. 
A fost eliberat la 5 octombrie 1955. Informaţii din fişele matricole penale din AANP. 

9. Între 1944 şi 1953 la comanda închisorii s-a aflat căpitan Elena Tudor. Andrei Muraru 
(coord.), op. cit., p. 398. 

10. Între 1953 şi 1954 la comanda închisorii s-a aflat locotenent-major Dobra Stan. Ibidem. 

Eiii, am fost cu o babă, săraca, bătrână era, dintr-un sat vecin cu noi, născută lângă 
Domaşnea, în Rusca, mama Lina o chema. Şi ea săraca cum o' bătut-o avea degetele 
toate înnodate, că i-o” rupt degetele de la mână. O fost o muiere grasă, o slăbit de n-o 
mai putut nici să meargă. Şi tot ziceam cătră ea: „Hai cu mine! Însăilezi şi dumneata, 
că mori de foame, că eu n-am ce să-ţi dau, că n-am ce mânca nici eu, dar să-ţi dau 
dumitale”. „Nu poci, Mario, nu poci.” „Haide cu mine! Încearcă ! ” Şi am luat-o, da’ 
ce să poată, săraca ? O slăbit până n-o mai putut şi o murit acolo. 

Lucram câte o săptămână de noapte şi câte una de zi, că n-o” mai fost nici maşini. Şi 
după ce o murit, când am venit din tură am avut nişte fete din Moldova, una din Piatra 
Neamţ şi una di la Bacău, tot politice, studente o' fost. Şi ele o' fost libere. Ştii? Şi zice: 
„Nană Marie, să ştii că baba Moacă! o murit”. „Domnişoară Maricica, cum ?” „O murit, 
am îmbrăcat-o noi.” M-am rugat de miliţiancă, o fost o fată bună. Că nu s-o” purtat fetile 
urât cu noi. „Doamnă, arată numa! să văd baba, c-am plâns după ea, că mai vorbeam cu 
ea...” Cică: „Nu pot să ţi-o arăt. Vrei să mă bagi şi pe mine ? ”. O’ îngropat-o. Eu m-am 
dus în dormitor şi i-am strâns ce a avut ea într-o straiţă şi le-am luat la mine, la patul 
meu. Şi vine miliţianca: „Unde-i patul lu’ baba Moacă?”. Şi i-or arătat. „Unde i-s 
hainele ? ” Atuncea m-am sculat eu: „Doamnă, îs la mine. Că dacă mă “liberez i le duc 
eu acasă”. „Nu, nu, dă-mi-le, că i le trimetem noi! ” Dar nu i-o” mai trimis nimic, nici 
că-i moartă, nici hainele... 

O fost şi fata ei închisă la Mislea. Şi când m-am dus eu... n-am vrut să-i spun că o 
murit, dar până la urmă o trebuit să-i spun. Şi i-am spus că i-a’ luat hainele. Şi după ce 
am venit, am întrebat-o că o primit ceva? „Da' ce?” Nici n-o” dat de ea că-i moartă. Or 
murit şi acolo... 

[A.L.]: Vă mai amintiţi şi alte astfel de cazuri ? 

Era una, deasupra de mine, toată noaptea tuşa (imită tusea - n.n.). Frida o chema. 
„Doamne, că nu mai pot să dorm, că tu toată noaptea tuşeşti.” „Aaa, Mario, nu te 
bucuri, că asta e închisoare.” O fost prin Jilava dusă... Ştii ? Povestea că o curs apa pe 
păreţi şi cu cana le-o” dat câtă apă să se spele pe obraz. 

O' adus odată cinci fete de la Bucureşti, şi săracele, dacă n-am căpătat pachet, dacă 
n-am căpătat scrisori, n-am căpătat nimic. Şi eu n-am putut să mai mănânc arpăcaş, şi 
ziceau: „Marie, să nu arunci arpăcaşul, să ni-l dai să-l mâncăm noi, că facem jurnă 
pentru dumneata”. Ştiţi ce-i aia jurnă? Curăţenie. Da, că făceam cu rândul. Făceam în 
dormitoare, făceam în sufragerie, făceam în ateliere. Da’ cinci fete, săracele, parcă le 
văd, milă mi-o fost de ele... 

[A.L.]: Vă aduceți aminte cum era de sărbători ? 

Domnu”, am lucrat în continuu. Ce să fi făcut? Şi aşa ne suduia şi ne scuipa şi... 
parcă cine ştie ce am fi făcut noi. Oameni fără Dumnezeu. Da’ fetele se rugau săracele, 
se puneau în genunchi seara şi se rugau la Dumnezeu. 


[A.L.]: Dar nu vă auzeau gardiencele, să vă oprească ? 


11. Probabil Magdalena Moacă „Olariu”, născută în octombrie 1897 în Rusca, Caraş-Severin. 
A fost arestată la 18 decembrie 1951 şi condamnată la 3 ani de închisoare corecțională. 
A executat pedeapsa în închisorile Timişoara, Dumbrăveni şi Târgşor. A murit la 5/15 octom- 
brie 1953. Informaţii din fişa matricolă penală din AANP ; Dorin Dobrincu (editor), op. cit., 
p. 162. 

Nu, nu. Eram în dormitor, când ne culcam. 

[A.L.]: Cu măicuțe, cu călugărițe nu aţi fost ? 

Nu, n-am avut măicuţe, n-au fost. 

[A.L.]: Şi de la Mislea v-aţi şi eliberat ? 

De aci de la Mislea mi-a” dat drumul. Şi când m-am "liberat era un ofiţer şi mi-o” dat 
nişte bani, c-am lucrat patru ani. Şi zice ofiţerul: „Ei, ai luat salariul la un ofiţer pe o 
lună”. Dar atuncea nu mi-o mai fost frică nici mie şi am zis: „Am luat la un ofiţer pe 
o lună, dar la mine e pe patru ani...”. Aşa i-am spus. Atuncea m-o” luat cu maşina, mi-o” 
făcut percheziţie să n-am ceva şi m-o” dus la Câmpina şi de acolo m-o eliberat Securitatea. 
În '51 am fost arestată şi am scăpat în '55. O fost destul de greu, domnu”. 

[A.L.]: Cum a fost întoarcerea acasă ? 

Când am venit acasă ? Vai şi amar! Tatăl meu vitreg, mort. Mama mea paralizată. 
Bietul copil s-o dus şi el şi s-o băgat în servici” să trăiască. Vai şi amar! Mâncare de 
unde? Că la ţară dacă nu lucri n-ai ce mânca. Da’ uite că Dumnezeu ne-o ajutat, ne-o 
scăpat din toate. 

Am vrut să vă mai spun câte ceva, dar am uitat. Şi dumneavoastră ce faceţi cu ce să 
înregistrează ? 

[A.L.]: Le scriem într-o carte, să citească şi tinerii despre cum a fost... 

Păi dacă ar fi vrut, demult ar fi ştiut. Dar acuma nu mai... Eu îs şi bătrână, nu mai 
ţin minte. Şi nu văd, domnu”. Că, uite, mă uit la dumneavoastră şi vă văd, dar altfel... 
[H.G.]: Când vă amintiţi ceva, când vă vine ceva în minte, să scrieţi undeva ! 

Doar dacă îi pun pe ei să scrie, că eu nu văd să scriu. Ştiu să scriu, că am şapte clase, 
da” nu văd. O vrut băiatul să mă ducă să mă opereze, dar nu or vrut. Mi-s bătrână, 
lua-m-ar Dumnezeu şi pe mine... 


[A.L.]: Noi vă multumim. 


Petru Duicu! 


S-a născut la 16 martie 1927 în Domaşnea, judeţul Caraş-Severin. Naţionalitatea : 
română. Religia: ortodoxă. Studii: şapte clase. Profesia: agricultor. În 1949 a fost 
condamnat în contumacie la 20 de ani temniţă grea A fost arestat la 30 ianuarie 1950 şi 
condamnat la 25 de ani de muncă silnică. A executat pedeapsa în închisorile Lugoj, 
Timişoara, Gherla, Alba Iulia şi Nistru. A fost eliberat la 28 iulie 1964. La data 
interviului locuia în Teregova, Caraş-Severin. Interviu realizat de Andrei Lascu şi Horaţiu 
Groza la 14 septembrie 2007. Transcrierea şi tehnoredactarea interviului - Adrian Boagiu. 
Editarea - Adrian Sandu, Cosmin Budeancă. Interviul se află în AIO-IICCMER, având 
cotele 220, 221. 


[Andrei Lascu]: Cum s-a întâmplat să plecaţi alături de fraţii dumneavoastră în 
munți ? 

Dom'le, de la alegerile din 1947 ei or fost pârâţi de unul de la noi, din Domaşnea, 
şi atuncea or plecat în pădure şi-or făcut o organizaţie. Erau aici oameni care o’ fost pe 
front, Moise Budu?, Ciulicu?, mai mulţi care o” fost şi o” văzut ce înseamnă comunismul. 
Frati-miu ăsta mare - pe cuvântul meu - o spus: „Mai bine să mori decât să ajungem 
cum e în Rusia”. „Dar cum e în Rusia ?”, întrebam noi. „În Rusia populaţia n-are ce 
mânca... ce fură de la colectiv, prin buzunare, prin cutare.” „Păi ce mănâncă ? ” „Caşa.” 
„Da” ce-i aia caşa?”, întrebam eu. „Caşa îi porumb. Aveau o moară, o învârtea” cu 
mâna, şi făcea uruială şi fierbeau aia şi o mâncau.” Aia mânca populaţia rusească, că 
aşa-i unde era colectiv, colhoz, cum spuneau ei. Au dat peste un activist sau un securist, 
cum o fost la noi, şi ei aveau bunurile lumii... 


1. Pe parcursul interviului intervine şi Nicolae Ciurică. Pentru detalii, a se vedea interviul cu 
acesta din prezentul volum. 

2. Moise Jurchescu „Budu”, născut la 6 august 1912 în Domaşnea, Caraş-Severin. A fost arestat 
la 17 februarie 1949 şi condamnat la 8 ani de închisoare. A executat pedeapsa în închisorile 
Aiud, Cavnic, Alba Iulia, Peninsula, Dej şi Gherla. A fost eliberat la 11 iulie 1956. Informaţii 
din fişa matricolă penală din AANP. 

3. Probabil Tudor Cristescu „Ciulicu”, „Filipescu”, născut la 16 mai 1916 în Domaşnea, Caraş- 
-Severin. A fost arestat la 17 februarie 1949 şi condamnat la 8 ani de închisoare corecțională. 
A executat pedeapsa în închisorile Peninsula, Cavnic, Aiud, Gherla, Jilava şi Timişoara. A fost 
eliberat la 31 august 1955. Informaţii din fişa matricolă penală din AANP. 

Aşa că fraţii mei au făcut o organizaţie, da? mai mulţi o' fost, nu numa” ei. Toţi 
oamenii care o' fost pe front şi au văzut mizeria. Şi o spus fratele meu că mai bine să moară 
decât să stea sub comunişti. Şi o murit săracu' în luptă, atunci când m-o” prins pe mine. 


[A.L.]: Cum s-a întâmplat când v-au prins pe dumneavoastră ? Unde eraţi ? 

Eram în 30 ianuarie '50, la pădure sus, într-un bordei. Era zăpada maaaare, ninsese 
şi noi eram în bordei acolo, jucam domino. Era ziuă şi aveam o fereastră deasupra pe 
unde ieşeam, da’ plantasem fagi de ăia tineri, de ăia de ţin frunza şi iarna. Numa” că o 
venit Securitatea peste noi acolo deasupra şi-o văzut geamul. 


[A.L.]: Dar cum au ştiut să vină acolo ? 


După ce am scăpat eu de la puşcărie, unv’ care o fost în Securitate, nepotul meu, al 
cărui tată murise când m-o” prins pe mine, mi-o spus: „Ştiţi cum v-o prins? Cine v-o 
trădat? ”. „Nu ştiu.” „Un pădurar. Păduraru” o fost trimes prin pădure să vadă unde-i 
apă, că o ştiut că lângă apă te pui, că fără apă nu poţi trăi. Şi să vadă dacă apa îi 
murdară...” Şi la noi o fost nenorocirea că am fost aproape de un drum. O’ trecut şase 
securişti când lucram noi acolo. Numa” că noi, când o” trecut, nu am lucrat, am stat, aşa 
că au trecut pe lângă noi... Era prăpastie şi de o parte, şi de alta şi drumul trecea pe 
aici... Şi numa” pe sus puteam intra la bordei, pe unde am şi băgat apa cu jgheabul. Şi 
o” venit acolo şi odată am auzit noi ceva pe deasupra. Frate-miu, Nistor“, iese la geam : 
„Ooo, Securitatea ! ”. Securiştii au sărit în râpa aia. Erau pe burtă acolo. Am trecut peste 
ei, or aruncat ai noştri grenade... Era iarnă, zăpada mare, n-aveai pe unde să mergi. Şi 
ne-am băgat jos pe un ogaş, crengi, zăpada mare... Frate-miu Ion” era cu unv’ Cristescu 
Gheorghe$, zis Galea, or luat-o mai înainte şi i-o’ secerat, i-o” împuşcat, cred că cu o 
puşcă mitralieră. O’ fost morţi pe loc atuncea, o' căzut şi i-am văzut. 

Care am trecut pe acolo ştim cum a fost. Alţii nu ştiu şi degeaba le spui, că nu te cred, 
zic că minţi. Văzând că securiştii de pe drum sunt după mine: „Stai! Mâinile sus! ”. 
Am vrut să mă împuşc, că ştiam că bine nu e... Am avut o armă ZB, o curăţisem, o 
unsesem, şi i-am băgat o cârpă pe ţeavă să nu intre murdărie pe ea. Da' atunci când am 
vrut să mă împuşc, nu mi-am dat seama că e cârpa pe ea şi când am tras s-a spart ţeava. 
A pus mâna pe armă Petru Budu’ şi: „Să nu te împuşti!”. Îi mort el... El mi-o adus 
mâncare cu Ghiţă Galea. Până la urmă am ridicat mâinile sus, au sărit pe noi, ne-au legat 
cu mâinile la spate. O scos şi pe morţi de acolo, pe cei doi... 

[A.L.]: Cu ei ce s-a întâmplat ? 

I-o” adus aici în comună când ne-o' adus şi pe noi. I-o' legat de mâini şi de picioare 
şi i-o” luat pe pari. Securiştii i-o" adus. Ziceau unii că ne-o" pus pe noi. Da’ noi nu-i 
aduceam, chiar dacă ne puneau. Şi se schimbau mereu, că omul mort e greu. Zăpada era 
mare... Şi cum ne-o” legat cu mâinile la spate, aşa, ne-o 'gerat mâinile. Norocu' o fost 
că ne-o” dat apă rece. Cum am stat la nea Gheorghe Munceanut lângă o masă, securiştii 


A se vedea nota 14 de la p. 153. 
A se vedea nota 3 de la p. 169. 
A se vedea nota 7 de la pp. 171-172. 
A se vedea nota 24 de la p. 110. 
Gheorghe Munteanu, născut la 28 martie 1920 în Domaşnea, Caraş-Severin. A fost arestat la 
1 februarie 1949 şi condamnat la 12 ani de închisoare corecțională, pedeapsă redusă ulterior 
la 10 ani de închisoare corecțională. A executat pedeapsa în închisorile Timişoara, Gherla, 

pe afară... Când mi-o făcut percheziţie, mie mi-o rămas o lamă de cartuş ascunsă. Şi 
cum am stat aplecat în lighean, simt cartuşile aici. Nu ştiam ce-i tare, şi când observ: 
lama de cartuş... cinci cartuşe. M-am uitat să nu observe ăştia, şi le-am plasat lângă 
piciorul mesei, să nu mă mai prindă cu ele. 

Şi ne-o' dus pân” la vale de sat şi ne-o” întors înapoi să nu vadă lumea. Până la urmă, 
seara, o venit după noi Kling”, ăla de o înnebunit, de o mâncat rahat din WC. Şi Kling 
ne-a luat în primire, ne-o legat cu mâinile la spate, şi ne-o dus cu două GAZ-uri din ălea, 
cum avea armata. 


[A.L.]: Vă mai amintiți unde v-au dus ? 

La Caransebeş. Ne-o” dat jos la Securitate la Caransebeş. Acolo un securist: „Care-i 
Duicu de aici ?”. „Eu! ”. „Aaaa! ” Şi m-o belit. M-o bătut cu mâinile legate. „Am umblat 
după tine prin nori!” Că n-o ştiut că prin ceaţă, că nu-s norii pe pământ, că e ceaţă. 

[A.L.]: Acolo la Caransebeş v-au şi anchetat ? 

Nu, am ajuns la Lugoj la Securitate, şi acolo am fost anchetat binişor, noaptea când 
ne-o prins... Eram cu unu” Ion Apătru într-o cameră, la ei în birouri acolo. Şi vine la 
mine : „Duicu, de când nu ai văzut părinţii ? ”. „Dom'le, cum am plecat de acasă.” Şi 
părinţii mei susțineau tot aşa, că le-o” spus că dacă mă vede să mă predau, că eu scăp. 
Mama nu credea în minşiunile lor. Şi zicea ăsta: „Dacă eşti sincer, eu acu’ îţi aduc pe 
mama”. Mama! era la spitalul de nebuni, că s-o făcut că-i nebună săraca. Eu am crezut 
că minte. 

După un timp aud maşinile cum pleca” de la Securitate şi aud gura lu’ mama la ei în 
birou. „Bătrâno, vrei să vezi copiii ? ” „Păi cum să nu?” „De când nu i-ai văzut? ” „De 
când or plecat de acasă.” „Bătrâno, eu ţi-i aduc. Duicu Petre, vino încoaşe ! ” Era o uşă 
între noi... Şi era” ăştia, Kling cu mai mulţi subofiteri de a lui. Şi mă dusei şi văzui pe 
mama: „Sărut mâna, mamă”. „Să trăieşti! Ce-i cu tine?” „Mama, uite, ne-o' prins. 
Ion îi mort. Ghiţă Galea îi mort. Petru Budu îi cu mine aici prins. Cred că l-o’ prins şi 
pe Nistor.” „Oooo! Da, v-aţi luat după Ion.” „D-apăi îi mort.” „D'apăi de unde ai 
hainele alea ? ” „Mamă, neica Ion ni le-a adus, da’ de unde nu ştiu, mamă. Mamă, o spus 
neica Ion că ne împuşcă dacă plecăm. Ştii, aşa a spus, da” noi n-am avut curaj.” „Da, 
da” dacă tu nu făceai aproape nimic, erai liber acum.” „Mamă, n-am. avut curaj.” Da’ 
toată mâncarea tot de la ea o fost... La urmă o’ luat” pe mama. 


[A.L.]: Cum s-a desfăşurat ancheta ? 


Mă întreabă de Cornereva, că ştia” că acolo s-o” dus când o' fugit ei. „Dom'le, n-am 
fost la nima’. N-am fost la nima’. Am trecut noi noaptea, dar ziua n-am stat la nima’, că 
ne era frică pe-acolo, că am avut rude şi nu ne-am dus acolo.” 

Mă întreabă de un radio, că noi cât timp am stat la sălaşu” unde au dat de noi, aveam 
un radio, dar fără baterii. Ei l-o’ găsit şi mă întreabă: „Îl cunoşti ?”. Mă uit la el, mă 
fac că-l măsor. „Nu-l cunosc.” 


Nistru şi Aiud. A fost eliberat la 27 noiembrie 1957 cu domiciliu obligatoriu în comuna 
Lăteşti, Bărăgan. A fost rearestat la 12 septembrie 1958 şi internat administrativ pentru 48 de 
luni. A executat pedeapsa în închisorile Culmea şi Periprava. A fost eliberat la 12 septembrie 
1962. Informaţii din fişele matricole penale din AANP. 

9. A se vedea nota 10 de la p. 151. 

10. A se vedea nota 6 de la p. 171. 

Şi acolo, în timpul anchetei ăsteia, m-am trezit că mă întreabă - da’ şi Dumnezeu te 
învaţă, că eram copil la 20 de ani: „Ai cunoscut pe Armaş”, zis Iepurele, de la Lunca- 
viţa ?”. „N-am auzit, dom'le. Că noi am trecut pe la Luncaviţa, dar nu ne-am băgat în 
comună...” Şi mă ia şi îmi arată pe unu într-o haină de piele. Puţini aveau atunci, da’ acu 
şi ţiganii au haine de piele. Era Armaş ăsta, zis Iepurele. Şi zice: „Şi pe omu” ăla care 
ţi l-am arătat nu l-ai cunoscut? Nu l-ai văzut niciodată? ”. „Dom'le, s-ar putea să-l fi 
văzut, nu zic că nu l-oi fi văzut, că am fost şi eu de vreo două ori la Caransebeş, da’ 
dânsul nu-i de pe la noi, că îi îmbrăcat în haine de piele, or, noi umblăm ţărăneşte...” 
„Cum nu-l cunoşti, că aţi luat radio... ?” „Domile, n-am luat niciun radio.” 

Dar Armaş ăsta, prost, când ne-o” băgat la Lugoj acolo jos la celule, se apucase să 
strige: „Mă, Petre! Mă, Petre! ”. Eu îl lăsai. Mi-am zis: „Mă, să nu spui nimic!”. 
Mi-era că ascultă cineva. Nu erau pe atunci casetofoane, da” aveau ăştia... turnătorii pe 
care-i folosea”. Şi eu îl aud că tot strigă: „Petre! Petre ! ”. Şi la urmă nu mai poci şi zic: 
„Mă omule, lasă-mă în pace! Eu n-am de unde să te cunosc. Ce ai cu mine? Lasă-mă 
în pace! Ce mă bagi pe mine în căcaturile dumitale ? ”. I-am dat de înţeles să nu cumva să 
spună ceva, că mi-era că aude cineva. Da’ nu i-am putut spune: „Lasă, că nu spun eu”. 

Pe urmă aduce două boţi, una mie, una lui Iepurele, şi mă pune să mă bat cu el. Zice 
către mine: „Dă-i în el! ”. Eu mă apuc să dau, da’ când o ajuns bota, n-am dat. Ştii? 
Către el: „Dă-i în el! ”. Să deie el în mine. El iar n-o dat. Simula el, aşa, simulam şi eu. 
„Dă-i! Dă-i!” N-am dat. Şi o luat el botele şi o dat şi în mine şi în el. Eu m-am trezit 
când o aruncat apă pe mine. 

M-a! mai ţinut cu el, m-o” mai întrebat... Apoi l-o’ dus şi la Timişoara, şi tot nimic 
n-o ieşit. Lui i-o” dat drumul, că nu i-o” găsit nimic şi când am scăpat m-am dus pe la 
el. M-a sărutat şi pe cap că cică: „Numai un cuvânt dacă spuneai, era jale”. „Păi cum 
să spun? Cum puteam io să spun? Da’ dumneata ce-ai strigat la mine ? N-ai văzut că 
spun că nu te cunosc?” „Am crezut că spui.” Şi aşa o scăpat bietul om. 

[A.L.]: De la Lugoj unde v-au trimis ? 

La Timişoara. Altă anchetă. Acolo zi şi noapte numa” anchetă. M-am şi spânzurat cu 
brăcinarii de la izmene, da’ s-o” rupt. Nu mai puteam să îndur... Declaraţii dădeam o 
dată, iar altă dată că să mă prindă să torn. N-o’ reuşit... Hai să mă bage cu un turnător. 
Mă bagă peste unv’ Gavrilă Ion!?. Ăsta era de la Azuga. O evadat cu unv’ Banda”, şi s-a 


11. Probabil Ilie Armaş „Epuru”, născut la 23 iulie 1897 în Luncaviţa, Caraş-Severin. A fost 
arestat la 9 septembrie 1952 şi internat administrativ pentru 60 de luni. A executat pedeapsa 
în închisorile Capul Midia, Poarta Albă şi Peninsula. A fost eliberat la 22 ianuarie 1954. 
Informaţii din fişa matricolă penală din AANP. 

12. Ion Gavrilă „Alimăşteanu”, născut la 28 noiembrie 1913 în Azuga, Prahova. A fost arestat la 
12 februarie 1949 şi condamnat la 10 ani de temniţă grea. În acelaşi an mai primeşte o 
condamnare de 6 luni pentru evadare. A executat pedeapsa în închisorile Sibiu, Făgăraş, 
Ploieşti, Gherla şi Codlea. În 14 noiembrie 1959 i s-au grațiat pedepsele, dar a fost menţinut 
în arest preventiv. La 12 decembrie 1959 a fost condamnat la muncă silnică pe viaţă, pedeapsă 
redusă ulterior la 25 de ani de muncă silnică. A executat pedeapsa în închisorile Codlea şi 
Gherla. A fost eliberat la 27 iulie 1964. Informaţii din fişele matricole penale din AANP. 

13. Ion Banda „Giurgiulescu”, născut la 12 noiembrie 1905 în Rusca, Caraş-Severin. A fost arestat 
la 15 septembrie 1950 şi condamnat la 10 ani de închisoare corecțională. A executat pedeapsa 
în închisorile Caransebeş, Gherla, Dorobanţu, Peninsula, Poarta Albă, Galeşu, Gherla, Oradea, 
Aiud şi Galaţi. A fost eliberat la 12 noiembrie 1957. A fost rearestat la 25 februarie 1959 şi 

dat drept ofiţer din armata veche. O zis că-i maior. Şi fiind ofiţer din armata veche, el 
avea o condamnare de drept comun. Şi Securitatea ce-o găsit de cuviinţă? Să-i dea 
drumul din închisoare cu o condiţie : „Băi, uite, te băgăm într-o zonă unde sunt bandiții 
ăştia, partizanii ăştia ascunşi. Da' tu ai misiunea să ni-i predai. Pentru treaba asta vei fi 
iertat de pedeapsa de dreptul comun”. Şi vine acest Gavrilă Ion în Conereva adus de 
Securitate. Ei ştia? cam unde-i focarul nostru, cuiburile noastre. Şi atunci îl plasează, ca 
şi cum l-ar plasa din întâmplare, la un oarecare Ghiţă Picură de la Conereva. Ştii? Şi 
ăsta îl primeşte : „Dom'le, bună ziua, eu sunt aşa, maior din armata veche, sunt urmărit 
de Securitate. Sunt nou aici în zonă aş vrea să mă întâlnesc neapărat cu ăştia fugiţi, cu 
colonelul Uţă!*”. Picură era urmărit, că era omul lv’ colonelul Uţă. Securitatea ştia 
treaba asta, dar nu-l prinsese cu nimic ca să-l înhaţe. Ştii ? 

[A.L.]: I-a întins o cursă, cum s-ar zice. 

Exact, i-a întins o cursă. Şi atunci Picură: „La mine n-o venit nimeni. Nu ştiu, da’ 
dumneata mai stăi pe aicea, că dacă cumva...”. Şi iacătă vin la Picură o parte dintre 
oamenii lu’ colonelul Uţă, între care era şi fratele lui. Gata, bucurie mare pe aşa-zisul 
maior Gavrilă. Şi spune : „Mă fraţilor, eu sunt maior, nu ştiu ce, şi vreau neapărat să mă 
întâlnesc cu domnul colonel”. Ăştia bucuroşi că prind un om bun, îl ia’. Mai mult decât 
atât, după câteva zile i-a” dat şi un pistol. Şi au fost discuţii între oamenii ăştia fugiţi şi 
aşa-zisul maior. Şi cică Ghiţă Galea ar fi zis cătră el: „Domnule maior, nu vă supăraţi, 
eu am fost sergent în armată, dar dumneavoastră sunteţi cam pe dinafară de anumite 
treburi militare”. Zice: „Da, dar eu am fost ofiţer cu administraţia”. Ştii ? Şi o început 
să o dea cotită. Şi şi-a” cam dat seama ăştia că nu-i ceva curat şi atunci nu l-a? dus la 
colonel aşa repede. Æ’ zis: „Domnu' maior, nu vă supăraţi, domnu” colonel e un om 
foarte atent, foarte aspru, foarte categoric. Nu cumva, să feară Dumnezeu, să fiţi... ceva, 
pentru că pe aici vă rămân oasele”. Colonelul era aproape, dar ăsta nu ştia. Şi îi zic: 
„Uite, mâine seară ajungem unde-i domnul colonel. Să nu vă supăraţi, da” dacă vede 
şeful că v-am dat şi pistol, se supără. Vă rugăm daţi-ne pistolul până când vă dă 
dumnealui”. Le-o dat pistolul, însă el şi-o dat seama că e jumătate descoperit. Şi într-o 
noapte dispare. El a dat nişte indicaţii că pe Cerna undeva în sus, la sălaşul unui cetăţean 
pe nume Laitin!5 — îi şi într-o carte numele ăsta trecut — era un grup de şapte-opt-zece 
inşi. Şi Securitatea în frunte cu acest Kling, din Herculane, o ia pe picioare, pentru că 
nu era, ca acum, drum. Şi s-au dus vreo câţiva kilometri, poate vreo 30-40, a părăsit 
Cerna şi a luat-o în stânga către Bogâltin, s-a dus la sălaşul lu' Laitin ăsta, unde i-a 
încercuit. Zăpada mare, dar din fericire n-au fost opt, că au fost numa” doi inşi: acest 
Armaş Nistor'S zis Gârbin şi mai unul. Ăsta o picat mort în conflictul cu ei şi pe Gârbin 


internat administrativ pentru 24 de luni. A executat pedeapsa în închisorile Jilava, Culmea şi 
Periprava. A fost eliberat la 25 februarie 1961. Informaţii din fişele matricole penale din AANP. 

14. A se vedea nota 1 de la p. 147. 

15. Probabil Pasel (?) „loniţă” Laitin, născut la 6 octombrie 1905 în Cornereva, Caraş-Severin. 
A fost arestat la 7 martie 1949 şi condamnat la 6 ani de închisoare corecțională. A executat 
pedeapsa în închisorile Poarta Albă, Peninsula, Jilava şi Lugoj. A fost eliberat la 5 martie 1955. 
Informaţii din fişa matricolă penală din AANP. 

16. Armaş Nistor, ţăran din Cornereva, Caraş-Severin. Partizan în grupul colonelului Ion Uţă. A 
participat la luptele contra Securităţii de la Valea Roşului, a fost rănit, dar a reuşit să scape. 
Ulterior a fost arestat şi condamnat. A fost semnalat la Peninsula. Cicerone Ioniţoiu, Victimele 
terorii comuniste. Dicţionar. A, B, p. 8l. 

l-a” rănit şi s-a dus, spun ei. Şi pe urme de sânge, din cauza viscolului, nici câinele n-a 
putut să-l mai urmărească şi l-a pierdut. El o murit săracu' din gloanţele ălea, în zăpadă 
şi dezbrăcat. Şi lu” acest turnător Gavrilă, nu-i dau drumul ăştia, nu-l iartă de pedeapsa 
de drept comun şi îl folosesc în puşcărie ca turnător, ca omul lor... 

Şi când mă uit în celulă la Gavrilă ăsta: două pături, perină cu paie. Când l-am 
văzut, imediat mi-am dat seama pentru ce-i băgat. Noi eram pe un prici, dacă avea un 
metru jumate, scândură goală, acolo. Şi, la urmă, el se apucă să mă tragă de limbă. 
„Ce-i cu dumneata? Mă, să ai grijă să spui, că dacă nu spui îi rău, că pe mine m-or 
bătut. Păi de ce să faci dumneata puşcărie? Eu dacă aş şti, aş scăpa uşor acum.” Îi 
spusei: „Frate-miu Ion mi-o adus de mâncare”. Ce spusesem la Securitate aia i-am spus 
şi lui. Dom’le... cutare... cutare. La amiaz”, când vine masa, lui îi dă juma de kilogram 
de pită şi îi umple gamela de mâncare, mie îmi dă 250. Tu ştii cum erau gamelele alea ? 
Vai şi amar. Altele erau sparte, curgeau... Gamele care trebuiau aruncate de la armată. 
Şi lui îi căuta, că erau doi cartofi... Îi căuta încet, şi îi punea gros, cât mai gros îi da, 
şi îi umplea ras. Zice el: „Că eu fac curăţenie, mă scoate...”. Altădată: „Au, mă doare 
la stomac...”. Bătea la uşă şi îi da drumul. Eu dacă aş fi bătut mă înjura, dar lui avea’ 
ordin să-i dea drumul să noteze ce i-am spus eu. 

Îi spusesem că am stat la un cioban de la Sibiu, pe munţi, pe Retezat încolo. I-am 
spus cum spusesem şi la Securitate. „Mă, da îmi pare rău, că nu ştiu cum l-o chemat.” 
Ion auzeam că strigă la el, şi aşa am spus şi la securişti. „Da dacă ştiam acum, nu era 
bine, că scăpam uşor ? Da’ nu ştiu...” A trebuit să joc teatru... Păi dacă nu jucam teatru, 
băgam oameni la puşcărie! Am băgat pe vreunul la puşcărie? Pe oricine puteţi să 
întrebaţi... 

Şi zicea” securiştii: „Spune, domn'e, că dumneata scapi! Dumneata nu eşti de vină. 
Dumneata dacă spui, scăpi uşor”. „Dom'le, eu n-aş spune dacă aş şti? Nu ştiu.” 

©’ băgat pe unii acolo... Pe Moater Martin”. L-o” acuzat că o împuşcat el nişte 
oameni, cutare. I-am zis: „Păi cu ce le poţi dovedi ? ”. Că şi către mine o' zis că am luat 
parte la Lazăr Cernescu!%. Şi am zis: „Aduceţi-mi dumneavoastră mie aici martori că 
am luat parte. Eu am stat în pădure”. Ei o' crezut că şi eu spun ca Moater. „Am stat la 
ăla... la ăla... la ăla.” Că Moater o spus: „Am stat la neamţu” cutare..”. Şerbauer Ion!? 
îl chema. Şi la unv’ Haimail Mihai” de la Gărâna de aici. Şi se trezeşte Moater că îl pune 


17. Martin Moater „Ciumagu”, născut la 4 august 1912 în Slatina-Timiş, Caraş-Severin. Partizan 
în grupul lui Spiru Blănaru. A fost arestat la 27 decembrie 1949 şi condamnat la 25 de ani de 
muncă silnică. În 1950 mai primeşte o pedeapsă de 3 luni închisoare corecțională. A executat 
pedeapsa în închisorile Timişoara, Gherla, Baia Sprie, Nistru şi Aiud. A fost eliberat la 29 iulie 
1964. Informaţii din fişele matricole penale din AANP. 

18. A se vedea nota 9 de la pp. 150-151. 

19. loan Şerbauer, născut la 24 februarie 1911 în Brebu Nou, Caraş-Severin. A fost arestat la 
20 (?) decembrie 1949 şi condamnat la 1 an şi 6 luni de închisoare corecțională. A executat 
pedeapsa în închisorile Gherla şi Peninsula. A fost eliberat la 28 iulie 1951. Informaţii din fişa 
matricolă penală din AANP. 

20. Mihai Haimail, născut la 30 martie 1898 în Brebu Nou, Caraş-Severin. A fost arestat la 
28 decembrie 1949 şi condamnat la 3 ani de închisoare corecțională. A executat pedeapsa în 
închisorile Gherla, Peninsula, Poarta Albă şi Galeşu. A fost eliberat la 30 mai 1953. Informaţii 
din fişa matricolă penală din AANP. 

faţă cu ei. Şi spune : „Tu prietena mea băgat pe mine. Eu ţinut la tine şi tu băgat pe mine 
la puşcărie ? ”. I-am întâlnit în puşcărie pe nemți : unv’ patru ani şi unv’ trei ani jumate. 
Şi aşa ©’ vrut şi cu mine să facă, da? Dumnezeu m-o înzestrat bine. 

[A.L.]: Cu cine ați mai stat la Timişoara în celulă ? 

Cu domnul doctor Moisiu?! de la Iaşi. Zic către el: „Domnu' doctor, am amețeli 
când dau să plec”. „Băiete, tu crezi că dacă eu îs medic nu-s tot aşa? Anemie. N-avem 
mâncare, corpul nu-i hrănit.” Şi ne avertiza : „Dacă ieşiţi afară gata cu mâncarea grasă, 
că te poţi bolnăvi. Ia mâncare slabă, încet, aşa, nu cu grăsime prea multă. Pân' se învaţă 
corpul, stomacul. Că dai într-o diaree, dezinterie...” Aşa ne spunea domnu” doctor. 

Acolo îmi spunea’ ăştia că s-o spânzurat unu”. S-o spânzurat de gratii săracu'. 36 de 
oameni erau într-o cameră şi nu l-o văzut nimeni, toţi o' dormit în timpul ăla când s-o 
sculat el să se ducă să urineze... Că aşa era. Dacă ieşeam o dată să urinăm era mare 
lucru, că numa” apă era mâncarea. Dădeam să ne sculăm de jos cădeam înapoi, că se 
învârtea pământul cu noi de foame. 

Şi când s-o terminat ancheta, m-o” dus la gref: „Recunoşti dosarul ?”. „Dom/le, să 
fie citit ! ” Şi mă apucai să spun: „Domile, eu n-am dat nicio declaraţie aşa, că eu nu am 
avut cum să am legături cu americanii. Nu-i adevărat asta...”. Şi trăgea cu roşu în 
dosar... Şi s-o” ţinut de cuvânt, şi după o zi sau două m-o” dus la proces. 

[A.L.]: Vă mai amintiţi când a fost procesul ? 

Cam în toamnă sau în iarnă ne-o” condamnat. Şi mi-aduc aminte că atunci când să ne 
aducă de la Tribunal la închisoare, s-o rupt un arc la dubă. O fost unv’, Dumitru 
Vârteluţă, care era chiar deasupra de arc, şi l-o lovit rău la picior scândura aia care o fost 
la camion chiar deasupra de roată. Abia l-am dus pe jos... 


[A.L.]: Şi ce pedeapsă ați primit ? 
Un an şi opt luni am fost fugit şi am făcut 14 ani jumate de închisoare?. 


[A.L.]: De la Timişoara unde v-au dus ? 

De la Timişoara, chiar în toiul iernii, cum am fost îmbrăcat, ne-o” pus într-o dubă şi 
ne-o” dus la Gherla. Şi acolo ne-o” băgat în carantină. Ce însemna carantina? O cameră 
cu mozaic goală. Nu scândură, nu nimic. Şi acolo a trebuit să dormi 30 de zile. Eu am 
avut norocul că am avut un cojocel di-ăla, că mi l-o dat unul: „le-l, că poate îţi prinde 
bine ! ”. Şi cojocelul ăla m-o salvat pe mine, că am dormit pe el acolo, 30 de zile. 

După aia ne-o” băgat într-o cameră mare, unde am dat peste doi consăteni: Horăscu 
Nicolae Răzvan? şi Mitru Cristescu”. Îi văd, dau mâna cu ei, da’ mi-o” spus ei să nu 


21. A se vedea nota 18 de la p. 109. 

22. Conform fişei matricole penale, a fost condamnat la 25 de ani de muncă silnică. 

23. Nicolae Horescu, născut la 19 septembrie 1900 în Domaşnea, Caraş-Severin. A fost arestat la 
7 noiembrie 1949 şi condamnat la 8 ani de temniţă grea. A executat pedeapsa în închisorile 
Aiud şi Gherla. A fost eliberat la 4 noiembrie 1957 cu domiciliu obligatoriu la Olaru, Bărăgan. 
A fost rearestat la 12 septembrie 1958 şi a fost internat administrativ pentru 24 de luni. A 
executat pedeapsa în închisorile Culmea şi Periprava. A fost eliberat la 22 septembrie 1960. 
Informaţii din fişele matricole penale din AANP. 

24. Dumitru P. Cristescu, născut la 12 iunie 1907 în Domaşnea, Caraş-Severin. A fost arestat la 
1 februarie 1949 şi condamnat la 4 ani de închisoare corecțională. A executat pedeapsa în 

spun că suntem dintr-o comună, dintr-un judeţ, că era chestia cu bătăile, cu turnătoria 
acolo în puşcărie. Era un preot cu care am plecat, Popescu Sebastian”, de lângă 
Timişoara, făceam rugăciune cu el dimineaţa şi seara. La un moment venea licheaua aia 
de planton să te scotă să dai lustru pe sală, că se spăla sala, şi pe urmă, cu două petice, 
cu picioarele, frecai să lucească. Şi odată o dat plantonul peste noi când făceam rugăciune, 
criminalul ăla de turnător. O stat în uşă, nu ne-o deranjat. Şi Moater iese afară şi când 
vine înapoi: „Mi-a dat o gamelă de arpacaş”. Era planton unv’ Iacob Cimpoca%, legio- 
nar, care i-o dat gamela de arpacaş. Şi o început să îl tragă de limbă: „Mă, eu-s 
legionar...”. Da’ Moateş: „Şi eu-s legionar...”. Într-o dimineaţă vine plantonul. „Moater 
Martin, Popescu Sebastian. Aci ţi-i bagajul.” Le-a făcut bagajul şi i-o scos afară pe 
amândoi. L-o luat la „reeducare” pe Martin, da” cred că pe popă l-o' omorât, că n-am 
mai auzit nimic de el de atunci din '51, de primăvara, de când am plecat... 

După vreo doi ani îl aduce pe Moater la mină. Au! Şi avea nişte cizme din alea cu 
curele aicea, de le strângeai. Şi ne-o spus că i-o” ţinut cu capu” la părete şi nu le-o” dat 
voie să urineze şi s-o” urinat în cizme. Şi i-o” pus să beie urină din cizme. Vai şi amar ! 
Criminalii ăia care o' condus. Da' administraţia spunea că nu ştie ce fac deţinuţii... Cum 
nu ştie? Cum n-o’ ştiut? Că ei o” dat cheile la criminalul ăla... Trebuia miliţianul să ţină 
cheile, nu criminalul ăla. 


[A.L.]: Asta era la Gherla ? 

La Gherla. În '51 am avut noroc, am fost salvat de Dumnezeu, că am ieşit din Gherla, 
că pe mulţi i-or luat şi i-or împuşcat. O fost cu zece ani, Luminosu”, din Lugoj, ăsta de 
la noi, Puşchiţă Petru, zis Liber, cu 15 ani... Şi i-o” luat şi i-o” împuşcat. O’ luat şi pe 


închisorile Gherla, Poarta Albă, Peninsula şi Galeşu. A fost eliberat la 27 aprilie 1953. Infor- 
maţii din fişa matricolă penală din AANP. 

25. Posibil Pr. Sebastian Popescu, născut la 16 februarie 1908 în Luciu, Buzău. Preot paroh în 
Lăstuni-Dumitreşti, Vrancea. A fost arestat la 15 septembrie 1950 pentru legături cu grupul de 
rezistenţă armată „Vlad Ţepeş II” şi condamnat la 20 de ani de muncă silnică. A executat 
pedeapsa în închisorile Râmnicu Sărat, Galaţi, Gherla, Baia Sprie, Cavnic, Satu Mare, Jilava, 
Caransebeş, Aiud, Botoşani şi Ostrov. A fost eliberat la 31 iulie 1964. Vasile Manea, op. cit., 
p. 212; fişele matricole penale din AANP. 

26. Iacob „Ilie” Cimpoca, născut la 18 mai 1917 în Teregova, Caraş-Severin. A fost arestat la 
29 decembrie 1949 şi condamnat la 20 de ani de temniţă grea. A executat pedeapsa în 
închisorile Aiud, Nistru, Gherla, Timişoara, Aiud, Lugoj, Salcia şi Periprava. A fost eliberat 
la 30 iulie 1964. Informaţii din fişele matricole penale din AANP. 

27. Gheorghe V. Luminosu, născut la 27 iulie 1914 în Fădimac, Timiş. A fost arestat la 16 februarie 
1949 pentru legături cu grupul colonelului Uţă şi condamnat la 10 ani. A executat pedeapsa în 
închisorile Timişoara şi Aiud. A fost ridicat din ordinul lui Alexandru Nicolschi pentru 
reluarea cercetărilor şi executat fără sentinţă la 2 august 1949 lângă Timişoara. Înregistrarea 
decesului s-a făcut 8 ani mai târziu într-un registru secret. Cicerone Ioniţoiu, Victimele terorii 
comuniste. Dicţionar. H, 1I, J, K, L, p. 389; Marius Oprea, Banalitatea răului..., pp. 328-331 ; 
fişa matricolă penală din AANP. 

28. Petru Puşchiţă „Liber”, născut la 20 martie 1915 în Domaşnea, Caraş-Severin. A fost arestat 
la 23 februarie 1949 şi condamnat la 15 ani de muncă silnică. A executat pedeapsa în închi- 
sorile Timişoara şi Aiud. A fost ridicat din ordinul lui Alexandru Nicolschi pentru reluarea 
cercetărilor şi executat fără sentinţă la 2 august 1949 lângă Timişoara. Cicerone Ioniţoiu, Victi- 
mele terorii comuniste. Dicţionar. P, Q, p. 498; fişa matricolă penală din AANP; Marius 
Oprea, Banalitatea răului..., p. 331. 

Smultea Gheorghe? de la Teregova, cu 20 de ani, tata lu’ Vlădescu Mircea”, iar din închi- 
soare o fost împuşcat. Şi ăştia o” fost condamnaţi la moarte... Spiru”! şi ăsta de la noi, 
Puşchiţă Petru? zis Mutaşcu din Domaşnea. Au mai fost Ghimboaşă” de la Teregova, con- 
damnat tot la 20 de ani, Ungureanu Teodor”, Gheorghe Popovici* şi Aurel Vernichescu$ — 


29. Gheorghe Smultea, născut la 17 martie 1928 în Teregova, Caraş-Severin. Membru al grupului 


30. 


31. 


32. 


33. 


34. 


35. 


36. 


de rezistenţă condus de Spiru Blănaru. A fost arestat la 23 mai 1949 şi condamnat la 20 de ani 
de muncă silnică. A fost ridicat din ordinul lui Alexandru Nicolschi pentru reluarea cercetărilor 
şi executat fără sentinţă la 2 august 1949 lângă Timişoara. Cicerone Ioniţoiu, Victimele terorii 
comuniste. Dicţionar. S, pp. 266-267; Marius Oprea, Banalitatea răului..., p. 331; fişa 
matricolă penală din AANP. 

Mircea Vlădescu „Cocora”, născut la Luncaviţa, Caraş-Severin în 1921 (?). Plugar. Membru 
al rezistenţei armate din Banat. A fost rănit în luptă la 7 februarie 1949. Nu deţinem informaţii 
despre condamnarea sa. www.totalitarism.ro/articole/articol_34.doc, accesat la 16 octombrie 
2009. 

Spiru Blănaru (1919-1949), avocat, unul din principalii lideri ai rezistenţei armate antico- 
muniste din Banat. Născut în Galaţi, s-a stabilit în comuna Domaşnea, unde a locuit la familia 
lui Nicolae Horescu (cu fata căruia s-a şi căsătorit). A absolvit Facultatea de Drept din 
Bucureşti. A fugit în munţi în 1948 alături de Petre Domăşneanu şi Gheorghe Ionescu. A fost 
capturat în 12 martie 1949, condamnat la moarte şi executat la 25 iunie 1949 la Pădurea Verde, 
lângă Timişoara. Cicerone Ioniţoiu, Victimele terorii comuniste. Dicţionar. A, B, p. 202, 
http : //www.hotnews.ro/stiri-arhiva- 10201 50-serial-sfintii-inchisorilor-spiru-blanaru-erou- 
martir-rezistentei-anticomuniste.htm, accesat la 24 octombrie 2008. Doina Magheţi, Spiru 
Blănaru. Portret din fragmente salvate, Marineasa, Timişoara, 1998, passim. 

Petre Puşchiţă, născut la 31 august 1910 în Domaşnea, Caraş-Severin. A fost arestat în 
septembrie 1948 şi condamnat la 3 luni de închisoare. A reuşit să evadeze din arest şi s-a 
alăturat grupului de partizani condus de Ion Uţă. A fost arestat la 13 martie 1949 şi condamnat 
la moarte. A fost executat la 16 iulie 1949 în Pădurea Verde, lângă Timişoara. Cicerone 
Ioniţoiu, Victimele terorii comuniste. Dicţionar. P, Q, p. 498. 

Nicolae P. Ghimboaşă, născut la 3 iunie/iulie 1901 în Teregova, Caraş-Severin. Membru al 
grupului condus de Spiru Blănaru. A fost prins la 22 februarie 1949 şi condamnat la 20 de ani 
de muncă silnică. A fost executat la 2 august 1949 la Timişoara. Cicerone Ioniţoiu, Victimele 
terorii comuniste. Dicţionar. F G, p. 208 ; Octavian Roske (coord.), Mecanisme represive în 
România. 1945-1989. Dicţionar biografic. D-G, INST, Bucureşti, 2003, pp. 443-444. 
Teodor Ungureanu, născut la 16 februarie 1916 în Petricani, Neamţ. A fost arestat la 18 martie 
1949 şi condamnat în contumacie la 20 de ani de muncă silnică. A executat pedeapsa în 
închisoarea Timişoara. Deşi în acte apare ca făcând parte din lotul „Teregova”, executat la 
2 august 1949, în realitate, Ungureanu a fost ucis în torturi în timpul anchetei de la Timişoara 
încă din 3 aprilie 1949. Dorin Dobrincu (editor), op. cit., p. 92; Marius Oprea, Banalitatea 
răului..., p. 330, n. 535; fişa matricolă penală din AANP. 

Gheorghe Popovici, născut la 3 iunie 1906 în fosta localitate Sfântu Gheorghe, Timiş. A fost 
implicat într-o organizaţie care-şi propunea răsturnarea regimului comunist printr-o revoltă în 
mai multe judeţe din vestul ţării în noaptea de 18-19 martie 1949. A multiplicat manifeste şi 
a ascuns în casă armament. A fost arestat la 25 iunie 1949 şi condamnat la muncă silnică pe 
viaţă. A fost executat la 2 august 1949. Cicerone loniţoiu, Victimele terorii comuniste. 
Dicţionar. P, Q, p. 401 ; fişa matricolă penală din AANP. 

Aurel Vernichescu, născut la 24 mai 1898 în Vârciorova, Caraş-Severin. Inginer. Urmărit de 
Securitate, s-a refugiat la Vârciorova în luna mai 1947, unde a format un grup de rezistenţă 
armată. A fost arestat la 25 iunie 1949 şi condamnat la muncă silnică pe viaţă. A executat 
pedeapsa în închisoarea Timişoara. A fost ridicat din ordinul lui Alexandru Nicolschi pentru 


184 EXPERIENŢE CARCERALE ÎN ROMÂNIA COMUNISTĂ 


toţi luaţi în acelaşi transport şi împuşcaţi în aceeaşi zi. Necondamnaţi i-o” luat din 
puşcărie şi i-o” împuşcat la Pădurea Verde, la Timişoara. 

[A.L.]: Petru Puşchiţă aţi spus că era din Domaşnea. Ştiţi dacă mai are rude în 
viață ? Că poate aflăm unde e înmormântat... 

Copilul lui, Ion Puşchiţă. Da’ el ştie unde e tată-su' mort? Oricum, la Pădurea Verde 
a fost împuşcat. De unde să ştie ? Acolo unde a căzut... Avem monument. Pe 16 iulie 
mergem acolo. Şi anul ăsta am fost la monument. 

[A.L.]: Ghimboaşă mai are pe cineva ? 

Are fraţi, are mulţi fraţi. Da’ nu ştii unde îs înmormântați. Numai pe securişti dacă 
ai pune mâna să îţi spună. 

Şi o mai fost unu’ de la Plugova, Cristescu Gheorghe”, ăsta Dinescu Petre şi 
Artimescu Petru” zis Tică, de la Mehadia. Or fost în Securitatea Timişoara şi o' dispărut 
de acolo, nefiind condamnaţi la moarte... 

Să vă spun un caz cu Tică ăsta. Dom'le, văd unde era Tică acolo... Eram singur 
într-o celulă, dar care nu mai avea geam. Era’ geamuri ca la biserică, aşa, de fier, da’ 
sticlă nu era nimic. În toiul iernii. Apă nu aveam, că n-aveam vas. Seara şi dimineaţa ne 
scotea’ să urinăm la WC, ziua ne urinam pe pereţi în celulă. Pe cuvântul meu vă spun. 
Era frig, şi pe cuvântul meu: pe pereţi ne pişam. Puţea! N-aveam ce face. Băteam la 
uşă, ne înjura... Strigam: „Dom'le, du-ne la WC! ”. „Ce pizda mă-tii ! ” Te înjura, nu-ţi 
dă drumul. Nu numai pe mine, că şi bătea oamenii... Şi trebuia să te pişi pe pereţi, că 
n-aveai cum. Însă eu am găsit o gaură în uşă. M-am uitat prin uşă acolo şi am tras, că 
era o scamă de pătură cre'că băgată acolo... Şi am pus ochiul, cum pun la armă. Şi am 
văzut tot coridorul de la numărul 1, că eu am fost chiar în cap. Coridorul era lung. Şi 
uitându-mă eu, îl văd pe Tică. Îl ştiam, că noi am mai fost cu ei, ne-am întâlnit cu ei pe 
aici, am stat cu ei, am plecat, ei o' rămas de noi... Şi odată strig: „Mă, Tică! Mă, 
Tică! ”. „Da.” „Mă, Tică, să ştii că m-o” prins şi pe mine.” Şi îi spun numele... „La ce 
cameră eşti? ”, mă întreabă. „La 22 ! ” Şi să vezi ce se întâmplă! Noroc că săracu' n-o 
spus... Că odată apare miliţianul la colţul ăla şi aruncă ochii către mine în timp ce Tică 
tot vorbea. Miliţianul asculta la ăla de era lângă el. Se uita la mine, eu cu ochiul către 
el... Şi se uita către mine... parcă m-o bănuit. Eu n-am mai zis nimic, da’ Tică, săracu', 
continua... Şi miliţianul o ascultat la uşă, s-o apropiat încet, şi odată intră peste el. Eu 
când văzui că intră, am băgat scama încet acolo în gaura aia la uşă. Ce să fac ? Mă gândii 
că vine şi la mine. Şi dă-i bătaie, şi dă-i bătaie lui Tică. Huai, Doamne! Doamne! „Mă, 
cu cine ai vorbit?” „Dom'le, nu mi-o spus. Nu ştiu cu cine. Unu” striga la mine” şi 
cutare. Da’ eu îi spusesem număru” camerei... M-am gândit pe urmă: „Mă, da’ ce 


reluarea cercetărilor şi executat fără sentinţă la 2 august 1949 lângă Timişoara. http :// 
www.miscarea.net/Brisca.htm, accesat la 21 decembrie 2008. Marius Oprea, Banalitatea 
răului..., p. 330; fişa matricolă penală din AANP. 

37. Gheorghe „Gogu” Cristescu, născut la 18 iulie 1911 în Plugova, Caraş-Severin. Partizan în 
mişcarea de rezistenţă din Munţii Semenic. A fost arestat şi a trecut prin închisoarea Timişoara. 
Potrivit fişei matricole penale a decedat la 29 octombrie 1950 în Lugoj. Cicerone Ioniţoiu, 
Victimele terorii comuniste. Dicţionar. C, p. 265; fişa matricolă penală din AANP. 

38. Tică Artimescu. A fost arestat la 7/8 februarie 1949 pe Valea Bolvaşniţei, împreună cu grupul 
Domăşneanu. A fost condamnat. Cicerone Ioniţoiu, Victimele terorii comuniste. Dicţionar. A, 
B, p. 86. 


CARAŞ-SEVERIN 185 


prostie făcui eu că-i spusei numărul camerei”. Da’ n-o spus nimic săracu”. Nimic, nimic. 
Şi bate, şi bate, până s-o săturat de bătut. Atunci nu era oprit să stai pe prici. Am auzit 
după ce am plecat noi că nu mai aveai voie să stai numa” în șezut. Da’ atunci nu te oprea 
nimeni să stai culcat. Da” eu ce să fac? Mă gândeam că vine la mine. Că de asta vă spun, 
Dumnezeu te învaţă cum să procedezi, că nu eu am fost deştept... Mă pun pe priciul ăla 
şi stau înghemuit acolo. Cum s-o sătura de bătut aud uşa: „Zang!”. Drept la mine o 
venit, nu s-o abătut la nicio cameră. Şi deschide uşa. Am sărit de pe prici şi mă fac că 
dau cu mâna pe la ochi. Către mine: „Cu cine ai vorbit?”. „Dom'le, n-am vorbit cu 
nima’. Eu îs singur aici, cu cine să vorbesc? N-am cu cine.” „Cum n-ai vorbit ? ” „N-am 
vorbit, dom'le, cu nima’. Nu vedeţi că eu n-am pe nima’ aicea ? ” „Te prind eu pe tine! ” 
O rămas că eu am dormit... Te învaţă Dumnezeu ce să faci. Că noi numa” cu puterea lu’ 
Dumnezeu am trăit, să ştiţi. 

[A.L.]: Azi lucrat şi în mină ? 

Da, din 'S1, primăvara, până în '54, toamna. Da’ mina noastră, Valea Nistrului, o 
fost cu noroc, că o fost mai uşoară. Tu ai lucrat la Baia Sprie... (i se adresează lui 
Nicoale Ciurică - n.n.). Aia a fost mină periculoasă unde o lucrat Nicolae. Era 600 de 
metri în pământ. O’ adus un lot la noi... Ce am văzut eu pe ei la baie... numa” răni pe 
picioare, pe aici pe la gât, numa” albastru de metil cum da după ce ieşea’. Numa’ răni 
era” pe ei. Te speriai dacă îi vedeai la baie, că trebuia să faci baie acolo. 


[A.L.]: Zilnic vă duceau la baie ? 

Acolo, la mină, zilnic trebuia să te ducă, ieşeam ca porcu’ de acolo. Ne-o” mai dat 
şi săpun. Aaaa, la puşcărie la Gherla un an de zile nu ne-o” dat săpun, nu ne-o” dat 
nimic. Unu” o găsit o piatră în curte şi o zis: „Bă, eu mi-am luat săpun”. Cămăşile erau 
pe noi ca salopeta de negre... Le spălam cu apă rece. Şi când o” văzut că trebe să ne dea 
drumul, înainte de '64, în fiecare săptămână zicea” : „Rufe la spălat! Rufe la spălat! ”. 
Atunci am văzut noi că ne dă drumul, că se purta” frumos. 


[A.L.]: Dar, în general, la Gherla cum se comportau gardienii ? 
Se purtau rău, că dacă se purta’ bine, îl băga’ cu noi la rând. 


[A.L.]: N-aţi avut niciun gardian mai bun, care să nu se comporte rău cu dumnea- 
voastră ? 

Nu, eu nu prea pot să spun că am avut. Tot la celulă eram, da' nu mai ţin minte care 
era şef de cameră. Şi până la 10 seara nu aveai voie să stai pe prici, numa’ în picioare. 
Pe dunga patului puteai sta, da” culcat nu. Nuuu! La urmă ne-o” dat şi nouă o bancă. Pe 
urmă o’ spus că să nu mai stăm pe pat... Şi unu, odată, m-o prins pe pat, e drept. 
Dom'le, m-o înjurat de Dumnezei şi toate alea. M-am aşteptat la raport, că îţi făcea’ 
raport şi duminica Istrate” era cu bătăile. Venea pe raport: 25 la fund sau şapte zile de 
izolare. Asta era plata şi m-am aşteptat să vină şi la mine. Am fost lângă camera unde se 
bătea, lângă camera şefului de secţie. Auzeam ţipete. Acu” mi-am strâns şireturile la 
bocanci, că aveam nişte bocanci din ăia, rupturi de la armată, şi am zis: „Acuma vine 


39. Constantin Istrate, născut la 28 iunie 1926 în Mălini, Suceava. Fost învăţător, locotenent-major 
de Securitate, a lucrat la penitenciarul Gherla între 1957 şi 1961. Era şeful grupei care executa 
condamnările la moarte. Mulţumim colegului Mihai Burcea pentru informaţii ; Doina Jela, 
op. cit., p. 148. 

rândul! Acum vine rândul! ”. Da’ nu mi-o făcut raport. Trecu o duminică, trecu a 
doua... şi nu mi-o făcut raportul. Am avut noroc. 


[A.L.]: Era frig la Gherla ? 

Daaa. La noi acolo o' fost paturi cu patru saltele şi 10-15 fără saltele. Am dormit o 
iarnă la celula 44 cu ghetele goale. O’ îngheţat caloriferele şi geamurile. Seara venea un 
miliţian şi bătea gratiile cu un ciocan de lemn, dar la noi îngheţase geamul şi miliţianul 
începe să tipe pe noi: „Băi, de ce aţi deschis geamul ? ”. „Noi nu îl putem deschide”, am 
zis. Se duce el să tragă şi nu poate să-l deschidă. Şi vine ofiţerul care număra: 
„ Iovarăşu”, tovarăşu”, nu se poate deschide geamul aici”. „Lasă-i în pizda mă-sii aşa ! ” 
Şi aşa am stat toată iarna... Aveam vreo două saltele sau trei, nu mai ţin minte, patru 
rânduri de paturi militare, cu gratii de fier. Şi era înaltă celula. Ne-am culcat doi pe 
gratiile ălea, că să putem se ne mai încălzim. Puneam o pătură sub noi, că te tăia fierele 
alea şi noi eram slabi, numa” oasele pe noi. Şi aşa am stat toată iarna la camera 44, la 
celulă. 


[A.L.]: N-au murit dintre colegii de celulă ? 

Ba mureau, săracii. Mureau zi şi noapte. La Gherla, acolo, eram la o celulă aproape 
de bucătărie, la colţ, şi vara era căldură mare. Aveam obloanele date aşa de numa’ în sus 
vedeai. Da’ noi făceam găuri prin ele sau le mai aranjam să vedem în curte, că nu puteai 
să te uiţi numa” la cer. Era o cameră mare deasupra de bucătărie şi le-o” tras geamurile 
acolo. Mureau de cald de la bucătărie şi în plus era şi afară cald. Ei erau mulţi în camera 
aia, vreo 100 şi ceva... Erau mai mulţi tineri, studenţi şi se sufocau. Şi strigau: „Daţi 
geamurile jos! ”. „Nu mai pot de cald!” Că le-o lipit complect... Şi la noi le-o” lipit 
atunci, da” noi eram la colţ. Şi ţipă ăştia acolo: „Dom'le, chemaţi comandantul, că dacă 
nu veniţi noi aruncăm ăstea jos! ”. Ce să vină să-i dea drumul? Nimic! Şi or dat 
obloanele jos. Şi la urmă vedem că vin ăştia, Securitate sau ce-o fost, cu pompierii, cu 
pompe de apă. Ei când or văzut, or blocat cu saltele în geam. 


[Nicolae Ciurică] : Tu vrei să spui treaba cu frontieriştii ? 
Da. Când o’ aruncat obloanele... 


[Nicolae Ciurică)] : Hai, mă! Cu frontieriştii o plecat din alta, că şi eu tot la celulă 
am fost, tot pe colţ, aşa cum spui tu. 
Da' nu mai ştiu cum o fost. Ştiu că atunci o fost... 


[Nicolae Ciurică] : Frontieriştii erau cu noi, da” vedeţi dumneavoastră, unii dintre ei 
erau chiar membri de partid care o’ vrut să treacă frontiera şi i-o” prins şi adus printre 
noi. „Pentru ce eşti condamnat? ” „Frontieră.” Nu era totuna cu noi, cu organizaţiile. 
Erau condamnări mici. Şi la un moment dat ce or găsit ei de cuviinţă ? I-or luat dintre 
noi, i-or strâns pe toţi şi i-or băgat în camere mari de 70-80, 100 de oameni. Erau nişte 
camere mari pe colţ, la etajul III. Noi eram pe colţ şi ei dincoace. Atuncea ei nu s-or dus 
când o' venit gardienii să-i bage la izolare şi or blocat uşile cu paturi. Copii tineri. Şi 
când or blocat uşile, domnule, or început să zbiere la fereastră. Domnule, era’ la 
geamuri ca puii de rândunică la cuib, or dat obloanele jos şi o” început să zbiere în cor: 
„Jos cu teroarea lui Goiciu® ! ”. Goiciu îl chema pe comandant. Dom'le, cum noi eram 


40. A se vedea nota 29 de la p. 78. 

lângă ei, eu eram cu generalul Marin Anton“! în celulă şi cu unw Spiridon“, din lotul ăla 
de la Prundul Bârgăului. Acolo era o unitate de tancuri şi vreo 20 de tanchişti. Cu ocazia 
revoluţiei din Ungaria s-a” vorbit cu locotenentul Mărgineanu”, ca el să ia comanda şi 
să plece 20 de tancuri să elibereze Gherla şi Aiudul. Vă daţi seama ? Adică cu tancurile ! 
Şi ultimul tanchist care a fost recrutat de către locotenentul Mărgineanu, Ion Tripovici, 
i-a turnat. I-a” arestat şi le-o” dat: 20, 15 ani, dæ pe Mărgineanu l-o’ condamnat la 
moarte. Şi din întâmplare era” cu noi în cameră trei din tanchiştii ăştia. Dom'le, noi eram 
oameni mai frecaţi de puşcărie, mai uzaţi, dar Spiridon ăsta, nici una, nici alta, se repezi 
la oblon şi dete cu oblonu' jos. Dragii mei, de la revolta asta, cum spune el că o' venit 
pompierii, o venit şi procurorul general. Nu venea nimeni până atunci... O venit un 
procuror să dialogheze cu ei. Cu noi nu, că noi nu ne-am dus la fereastră, am stat 
liniştii, însă cum vă spun erau la toate geamurile ca puii de rândunică şi zbierau la 
procurorul general : „Jos cu teroarea lui Goiciu ! ”. Şi or venit cu pompierii şi cu apă, şi 
aşa i-o’ liniştit. S-o' băgat apoi peste ei şi a început bătaia. Dragii mei, din data aia, vreo 
doi ani de zile a fost o bătaie cruntă pe toată puşcăria, nu numai pe frontierişti. Venea’ 
şi te scotea” din celulă, fără să fii vinovat: „Tu! Tu ieşi afară! ”. Şi îţi da 25 la fund. 
Sara, după stingere, ei nu mai avea’ voie să intre în celulă, dar la noi s-a întâmplat de 
foarte multe ori să te cheme. Sau deschidea' vizeta aia pe care îţi băga gamela cu 
mâncare şi îţi cerea mâna şi îţi dădea la palmă. Şi oamenii se supuneau. Apăi am învăţat 
minte şi n-am mai dat mâna afară. 


[Horaţiu Groza]: Cu ce vă băteau ? 
[N.C.]: Cu bețe, cu coada de mătură. Aveau pregătite cozi de mătură, ciomege. 


[H.G.]: Dădeau tare ? 
"Ai de mine! Da’ noi mai săream, ăştia tineri. La noi mai mergea, la ăştia tineri, da’ 
erau bătrâni, săracii. Bătea' la ei... 


41. Anton Marin, născut la 19 octombrie 1898 în Iveşti, Galaţi. General de aviaţie, participant la 
ambele războaie mondiale, a condus mai multe şcoli de ofiţeri de aviaţie, cavalerie, artilerie şi 
Şcoala Superioară de Război. Şef de Stat Major al Corpului Aerian în lupta pentru recucerirea 
Basarabiei şi Bucovinei de Nord. După 23 august 1944 a condus apărarea capitalei. A fost 
arestat la 23 aprilie 1948 şi condamnat la 20 de ani de muncă silnică. A executat pedeapsa în 
închisorile Aiud, Jilava, Gherla, Văcăreşti şi Dej. A fost eliberat la 17 aprilie 1964. Cicerone 
Ioniţoiu, Victimele terorii comuniste. Dicţionar. A, B, p. 67 ; fişele matricole penale din 
AANP. 

42. Spiridon Coşereanu, născut la 21 octombrie 1935 în Soarş, Braşov. A fost arestat la 18 de- 
cembrie 1956 şi condamnat la muncă silnică pe viaţă pentru insurecție armată, pedeapsă 
redusă ulterior la 25 de ani de muncă silnică. A executat pedeapsa în închisorile Gherla, 
Luciu-Giurgeni şi Ostrov. A fost eliberat la 3 martie 1964. Informaţii din fişa matricolă penală 
din AANP. 

43. Teodor Mărgineanu, născut la 11 ianuarie 1932 în Caşva, Mureş. Locotenent la UM 03425 
Prundu Bârgăului, conducătorul grupului care dorea să se opună regimului cu armament din 
unitatea sa militară. Răscoala urma să aibă loc în noaptea de 17/18 decembrie 1956. A fost 
arestat la 20 decembrie 1956 şi condamnat la moarte. A fost executat la 26 iunie 1957 la 
Gherla. CPADCR, Istoria comunismului din România..., pp. 597-601 ; fişa matricolă penală 
din AANP. 

[N.C.]: Aţi întrebat de frig... doi ani de zile am iernat în pantaloni, şi numa” în 
chiloţi. Dom'le, ca nima’ pe lume eram îmbrăcat: pantaloni scurţi şi cu izmene, cu 
indispensabili lungi. Ne scotea” la plimbare fără încălțăminte... Îţi spunea’ să te pregăteşti 
pentru plimbare şi îţi da drumul la camera respectivă. Eee, de la etajul 3 sau la 4, 
mergeai în vârful degetelor până jos cu galenţi în mână, cu papucii în mână şi acolo îi 
luai în picioare, te învârteai de trei ori, patru ori şi pe urmă te băga’ în cameră. 

Să vă spun alta... Pregătirea pentru baie: aşa, numa” câteva aspecte. Ne ducea' la 
baie şi când dam cu săpun pe noi sau cu ce dam, atuncea ne scotea’ afară. Dădeau un pic 
de apă, te ungeai cu săpun, nici nu erai ud bine, te scotea’ afară. Da’ la noi în cameră 
s-a-ntâmplat şi altfel: după ce ieşea ultimul din cameră, miliţianul s-a dus şi a dat 
drumul la robinet. Gherla îi cu apă la robinet, da’ nu apă potabilă, că îi sărată, nu poţi 
să o bei. Îți da apă de la ciubăr să bei. Şi da drumul la robinet, curgea, se umplea 
chiuveta, şi pe urmă se făcea în cameră apă până la prag, şi când veneam noi de la baie : 
„Cine a lăsat deschis? A, Dumnezei şi soarele... !”. Şi eram obligaţi să ne culcăm în 
apă. Numai bine: TBC-ul. Eu prinsesem un loc la o masă din asta şi mă puneam pe 
stinghia aia, da’ asta a fost o dată, de două ori, că altă dată o trebuit să stau şi în apă. 
O" vrut să-şi bată joc de noi, aia e. 

[N.C.]: A fost teroare, dom'le... Zbirul în perioada când spune el, era locotenentul 
Istrate“. Ăsta era un tip mic, moldovean, se ţinea în permanenţă ţanţos... Ăsta era cu 
bătaia, iar Mihalcea“ era cu fabrica. Mai era’ milițieni groaznici : fraţii Şomlea“$. Şi 
mai era un miliţian micuţ, de zicea că e de la Mănăstirea Nicula, peste deal de la Gherla. 
Am un lapsus, da’ îmi aduc eu aminte cum l-o chemat. Ăsta era un om mai cumsecade. 
Măi, cum îl chema pe ăsta ? 

Nu mai ţin minte. 

[N.C.]: Noi îi spuneam cât îi ceasul. „Măi, da? de unde ştiţi aşa exact?” Noi: 
„După soare”. Dacă ai stat ani de zile în aceeaşi celulă, marcasem după soare. Camera 
noastră era cătră cimitir. Într-o zi vine ăsta şi zice: „Mă, vă pun o întrebare : dacă îmi 
spuneţi cum mă cheamă şi de unde sunt, deseară vă dau un ciubăr de mâncare”. Dom'le, 
şi acolo toată puşcăria comunica prin „morsă” (Sic ! ), şi cu vecinii ăilalţi care nu puteam 
aşa, comunicam cu alfabetul surdo-mut, cu o mână. Când eu terminam cuvântul făceam 
cu mâna aşa semn şi el bătea că a recepționat. Când nu înţelegea cuvântul, bătea de mai 
multe ori şi eu repetam. Şi la morse tot la fel. 

A, C, u, m, V, T, e, a, u... şi îi spuneai ce vreai. Şi am aflat cum îl cheamă, iar ziua 
îi spunem : „Dom'le, mata eşti din Nicula. Te cheamă aşa şi aşa. Ai copii, aşa şi aşa”. 
Dom'le, erau oameni în jurul lu’ ăla care îl cunoştea” şi care o” fost închişi. Şi s-a ţinut 
de cuvânt într-o dimineaţă... Dom'le, vă spun că se purta mai omeneşte. N-a bătut pe 
nimeni şi nu ştiu să fi făcut raport. Petrică îl chema, Petrică şi nu ştiu mai cum, nu mai 
rețin numele. De multe ori el spunea: „Bună dimineaţa, domnilor ! ”. Rar aşa ceva în 
închisoare. Nu se întâmpla des... 


44. A se vedea nota 39 de la p. 185. 

45. A se vedea nota 25 de la p. 34. | 

46. Fraţii Şomlea erau gardienii cei mai de temut din Gherla. Potrivit Doinei Jela, fraţii Şomlea ar 
fi murit călcaţi de tren. Doina Jela, op. cit., p. 274. 

[H.G.]: A stat mult acolo la puşcărie ? 
[N.C.]: Şapte ani în Gherla. 


[H.G.]: Pentru că cei care erau de treabă erau schimbaţi. Probabil avea şi el 
anumite camere şi le evita pe cele cu turnători. Se ferea să nu fie descoperit. 


» 


[N.C.]: Într-o zi ne întreabă: „Ce noutăţi aveţi?”. „A murit Petre Groza”. 
„Cum ?” „Da, dom'le, a murit Petre Groza.” „Dom'le, nu ştiu nimic, da” mă informez.” 
Şi pleacă. Se duce în timpul zilei şi vine: „Aşa e! A murit! ”. Cineva ne informase pe 
noi de peste drum (râde - n.n.). Vizavi de noi era cimitirul de la Gherla, şi în capătul 
celălalt începea strada Gherlii. Şi un drac de student din Bucureşti, nu-i mai rețin 
numele, din cameră de la noi, stătea tot timpul la fereastră ! Bâzdâcăia pe-acolo, şi cum 
oblonul nu prea era pe poziţie, noi tot îi făceam observaţie: „Băi, fii atent că ne 
pedepseşte toată camera pentru tine”. Şi o luat legătură peste cimitir cu o fată, la o 
distanţă destul de mare. El ne-o spus de moartea lui Petru Groza. Şi când am văzut că 
poate să comunice cu fata asta şi ne poate aduce un serviciu, am început să-i facem noi 
paravan, să-l protejăm. Şi la un moment dat comunica el cu fata cu o batistă. Făcea 
morse cu batista şi ea cu o perdeauă. După câte îmi amintesc, dacă trăgea amândouă 
colţurile era o linie, şi numa” ăl de jos sau ăl de sus, o parte, era punct. Dom/le şi 
comunică mult cu el, îşi fac declaraţii de dragoste... El îi spune: „Sunt student din 
Bucureşti mă cheamă aşa aşa”. „Eu sunt fata lu’ cutare, doctoru”' veterinar aşa, aşa...” 
Un nume de neamţ avea fata. Şi la un moment dat, cam vizavi de noi era un prepeleac 
din ăla, un post, o turelă unde era un miliţian. Ăla bate în fierul ăla, vine la el un caporal 
de schimb, şi arată fereastra şi fata. 

Şi, domnule, în momentul când i-o” descoperit, n-a” identificat exact camera. Ori 
camera asta, ori asta... aşa că n-a ieşit nimic. Da’ fata a fost arestată şi condamnată la 
şapte ani, însă nu i-o făcut pe toţi, că o venit decretul. Dar ce se întâmplă? Înainte de 
a fi descoperită treaba, o întreabă băiatul - că acuma eram toţi complici şi îl învăţam ce 
să vorbească cu ea — „Tu cunoşti pe ofiţerul politic de la noi de aicea ? ”. „Nu îl cunosc. 
Cum îl cheamă? ” Îl chema Momir sau Vomir®, aşa ceva, cum îi zice la partea asta de 
anatomie... ceva asemănător. Şi îi spune ăsta: „Tu ştii ce faci? ”. „Ce ?” „Fă-te pretină 
cu el.” „Cum să mă fac eu pretină cu ofiţerul politic al vostru?” Zice: „Caută să-l 
cunoşti. Când merge pe stradă pleacă cu bicicleta şi când treci pe lângă el fă-te că te 
poticneşti şi cazi de pe bicicletă. El, dacă îi cavaler, imediat caută să-ţi dea ajutor şi intri 
în vorbă cu el. Şi te faci pretină cu el”. Aşa face fata şi îi spune: „Să ştii că am reuşit. 
În ziua cutare am făcut asta şi asta”. Îs multe de povestit (râde - n.n.). 

[H.G.]: Îs curios dacă s-o” mai fi întâlnit... 

Vezi, mai uiţi. 

[N.C.]: Păi eu la Timişoara, după ce m-o anchetat şi m-o condamnat eram la Popa 
Şapcă“. Şi ne ducea la plimbare. La etajul II cred că erau femeile. Şi era o miliţiancă la 


47. Petru Groza (1884-1958), avocat, om politic. Preşedinte fondator al Frontului Plugarilor 
(1933-1953), prim-ministru în mai multe guverne comuniste (6 martie 1945 - 2 iunie 1952), 
preşedinte al Prezidiului Marii Adunări Naţionale a Republicii Populare Române (2 iunie 1952 - 
7 ianuarie 1958). CPADCR, Raport final..., pp. 794-795. 

48. Vomir, locotenent-major la închisoarea din Gherla. Doina Jela, op. cit., p. 305. 

49. Închisoarea din Timişoara era pe strada Popa Şapcă. 

femei, o fată drăguță, avea 23 de ani. Eu aveam 24 de ani, n-aveam mai mult, arătam şi 
eu mai altfel. leşeam tot ultimul din cameră, în urma celorlalţi, şi mă leg de miliţianca 
aia. Nu ştiu de pe unde Dumnezeu am făcut rost de o bucată de hârtie, capăt şi un creion, 
şi-mi dau numele meu: Ciurică Nicolae din Teregova - pentru că nu era alt teregovean 
la ora aia - condamnat la 25 de ani. Şi mă făceam că îmi place de ea. Ea îşi spune 
numele : Ileana şi nu ştiu cum. Fusese barmană până atunci. Şi o rog să facă legătură cu 
Stana Urdăreanu“, gazda unde mă prinsese pe mine. Şi, domnule, m-a ajutat femeia 
asta. A doua oară când îmi comunică îmi spune : „Vezi, mâine când ieşi să fii ultimul şi 
te bagi la spălător”. Când mă duc la spălător: Urdăreanca. Femeia asta la care fusesem 
prins era acolo. Am schimbat câteva vorbe cu ea, puţine, pentru că eu vream să o învăţ 
ce să vorbească, dar ce s-o mai învăţ, că acuma era la penitenciar, trecuse perioada de 
cercetări şi spusese ce avea de spus. Era prea târziu. Însă, totuşi, vreau să spun de 
bunătatea ei... Şi şase luni am stat în Timişoara la Popa Şapcă acolo. Îs o serie întreagă 
de episoade şi întâmplări din viaţa noastră. Însă ălea în perioada de doi ani de zile de la 
Gherla, a fost groaznic... 


[A.L.]: Cu ce vă ocupați timpul în închisoare ? 

Învăţam. Am ştiut Luceafărul tot, 99 de strofe. Acum dacă mă întrebaţi... nu-l mai 
ştiu. Am ştiut calendarul lui Damaschin, iar l-am uitat. Am ştiut când sunteţi născut: 
dumneavoastră îmi spuneaţi anul, luna şi eu vă spuneam : luni, marţi, miercuri. Spuneam 
exact când îi lună plină. Că vă spun ce o fost: am ajuns din întâmplare cu preoţi. Am 
fost cu Nicoară”! în carantină. 

[H.G.]: Cei mai mulți erau greco-catolici, nu ? 

Şi ortodocşi ©’ fost. Şi doi din camera aia am fost internaţi la infirmerie, de formă, 
că nu îţi dădeau medicamente. Acolo am şi păţit-o cu Nicoară. Dom'le, aveam un 
carneţel făcut de la medici şi învăţam engleza. Nicoară, săracu”, se uita în carneţel şi se 
plimba. Şi odată spune: „Fii atent că se uită! Fii atent că se uită! Aşa îi spune în 
româneşte... Aşa îi spune în englezeşte...”. Şi îmi aruncă mie carnetul. Da’ el vroia să 
ne facă atenţi la vizetă. Miliţianul se uita şi l-o văzut, da” n-o văzut carneţelul, că era mic 
scris. Şi vine, pune mâna pe el. „Vino aici!” Îl controlează: „Ce-ai avut acolo ? ”. „Păi 
n-am avut nimic.” „Nu, că te-am văzut eu că te uiţi!” Da’ carneţelul era la mine. Şi 
altădată, tot la infirmerie iarăşi am scăpat. Spune: „Să fiţi atenţi că e percheziţie”. Că 
se auzea pe sală: „Fiţi atenţi că se aude zgomot mare la uşă”. Nicoară o avut carnetul 
la el şi mi-l aruncă mie... Eu aveam perină cu paie şi l-am băgat între faţă şi burduful ăla, 
unde era’ paie. Şi o dată zdrang cu uşa. Miliţienii cât lumea peste noi... Şi căuta prin 
perine, că noi, când ştiam că-i percheziţie, ne mai ascundeam în saltea ce aveam, şi o 
coseam. Înţelegi ? 

[N.C.]: Asta când am avut saltele, că la început... 

Aaa! Da, când am avut, că înainte n-aveam. Am stat pe rogojini şi pe scândură goală 
la Gherla. Dormeam numa! pe o parte. Şi la perchiziţia asta stăteam înghesuiți, eu ştiind 


50. A se vedea nota 24 de la p. 157. 

51. Ioan Nicoară, născut la 1 ianuarie 1913 în Cănicea, Caraş-Severin. A fost arestat la 10 februarie 
1949 şi condamnat la 6 ani de închisoare corecțională. A executat pedeapsa în închisorile 
Poarta Albă, Peninsula, Gherla şi Oradea. A fost eliberat la 7 februarie 1955. Informaţii din 
fişa matricolă penală din AANP. 

că am carneţelul acolo. „Toată lumea la geam ! ” Eu ce să mă scol. Vine la mine: „De 
ce nu te scoli?”. „Nu pot, dom'le, îs bolnav de plămâni. Nu pot.” Spune gardianul : 
„Nu vre” să se scoale”. „Lasă-l în pizda mă-sii ! ” (râde - n.n.). Le era frică de plămâni... 
Le era frică să se apropie de noi. Şi vine altul. Prima dată controla paturile şi dacă găsea 
ceva la pat întreba: „A cui e patul ăsta?”. Înţelegi ? Mai vine unu': „De ce nu te-ai 
sculat ?”. „Nu pot, îs bolnav.” „Mă, lasă-l în pizda mă-sii acolo!” 

Îi controlează pe toţi şi am scăpat, am rămas necontrolat, că o păţeam : 25 la fund sau 
şapte zile de izolare, că asta era plata. Nu se discuta. Şi îi zic lu’ Nicoară: „Da” pă cum 
să mă scol mă ? Numa” să fi tras de mine şi tot nu mă sculam”. Da’ se fereau când auzeau 
de TBC. 

Iar odată aveam pe unul bolnav de apă la plămâni, la spitalul militar din Constanţa. 
Suna a plin... Ne-o învăţat să controlăm domnu doctor Ganga lon*? de la Miceşti, o 
comună la trei kilometri de Alba Iulia. Şi îl găsiră pe ăla bolnav. Săracu” nu prea putea 
nici mânca. Îl controlăm noi: „Bate! ”. „Sună a plin la el. La mine nu sună a plin.” Noi, 
ca doctorii. Controlam de parcă noi eram medici. Mă, şi raportăm miliţianului : „Domnu' 
şef, să aduceţi doctor că avem un om bolnav aici”. „Da' ce are, mă?” „Are apă la 
plămâni.” „Da' ce, voi sunteţi doctori?” „Domn' şef, aduceţi doctori! ” Doctorii era” 
şi civili, da” era” şi de-a” noştri doctorii. Şi ne spunea” toate noutăţile că asta e asta... Ne 
aducea’ ştiri. Să făcea’ că te caută şi ne spunea”, ne şoptea' de toate. De la ei ştiam. Şi 
la urmă, să vedeţi. Aduce doctor: „Mă, doctore, ia vezi mă ce face ăsta, că ăştia spun 
că îi bolnav de plămâni! Mă doctore, ce are?”. „Are apă la plămâni.” „Păi cum, ăştia 
sunt toţi doctori ? Păi şi ăştia ştiu ? ” O spus la miliţian : „Aici îs toţi doctori. Păi domnu’ 
şef, noi i-am învăţat ca să ştie”. Că noi de la doctori am învăţat, că doar n-am învăţat de 
la alţii. Ne învăţa să cunoaştem medicamentele pe gust. Da. Asta e sulfamidă, antine- 
vralgic... 

Da’ să vă spun ce s-o mai întâmplat la noi în cameră... Era unu” Tira T. Avram”. Nu 
l-ai cunoscut pe subinginer ? 

[N.C.]: Ba da. Ăla de făcuse multă grevă. 

Aşa, văd că ştii. O făcut greva foamei. Săracu” nu mai putea, era slăbit rău şi o trebuit 
să-i dea vitamina C. 


[N.C.]: Cred c-o murit, săracu.”... 

Nu ştiu. I-o” dat vitamina C, da’ erau nişte pastile micuţe, semăna cu Luminalul, şi 
o' fost toate Luminal, n-o fost vitamina C. I-o dat Luminal de ăla de somn. Şi întreabă 
doctoru': „Ce mai face Tetira ?”. „Ce să facă? Domn” doctor, nu se mai scoală.” Se 
duce doctoru” la el. „Ia, ce medicamente ţi-am dat?” „Mi-aţi dat vitamina C.” „la dă 
medicamentele încoace ! ” Îi dă medicamentele. Le gustă doctoru' şi îşi dă cu pumnii în 


52. loan Gangă, născut la 30 iulie 1923 în Miceşti, Alba. A fost arestat la 9 iunie 1950 şi 
condamnat la 10 ani de temniţă grea. A executat pedeapsa în închisorile Uranus, Rahova, 
Jilava, Aiud, Nistru şi Piteşti. A fost eliberat la 7 februarie 1959 cu domiciliu obligatoriu la 
Lăteşti, în Bărăgan. Cicerone loniţoiu, Victimele terorii comuniste. Dicţionar. F G, p. 119; 
fişele matricole penale din AANP. 

53. Avram Tira, născut la 4 iulie 1918 în Gurba, Arad. A fost arestat la 5 iunie 1951 şi condamnat 
la 20 de ani de muncă silnică. A executat pedeapsa în închisorile Timişoara, Jilava, Baia Sprie, 
Cavnic, Arad, Lugoj, Aiud şi Gherla. A fost eliberat la 24 iunie 1964. Informaţii din fişele 
matricole penale din AANP. 

cap: „Tăte medicamentele ce are să mi le daţi încoace ! ”. „Păi ce-i, domn’ doctor? ” „Îi 
Luminal.” Doctoru” le cunoştea pe gust. „Pă' cum, domnu” doctor? Păi eu vitamina C 
i-am dat.” Toate or fost Luminal în ambalaj de vitamina C. A făcut reclamaţie că îl 
omora dacă continua. 

Am mai stat cu Cliante Gheorghiu“, nu ştiu dacă ai stat şi tu, secretarul lu” Auschnitt, 
care o avut fabrica de locomotive de la Reşiţa. El ştia 12 limbi străine şi învăţam de la 
ăsta... El o spus: „Eu şi dumneavoastră vă predau. Ce ştiu dau şi la alţii”. Ştia suedeză, 
norvegiană... 

[N.C.]: Eu când m-am eliberat vorbeam engleză foarte bine. 

Da, şi eu. 

[N.C.]: Da’ nu gramatical. După ureche, fonetic. Am făcut engleză cu copilul lu’ 
Vaida-Voievod% , Mircea Vaida îl chema. Şi după ce am făcut engleză cu el am continuat 
cu generalul Marin Anton, un om de-o cultură rară. Orice limbă vreai să înveţi se putea 
învăţa, greu, pentru că n-aveai creion, n-aveai hârtie, şi n-aveai dreptul să înveţi nimic. 
Te pedepsea’ dacă te prindea că înveţi. N-aveai voie să faci nimic. Era” croitori care ar 
fi vrut să-şi descoase pantalonii şi să-i coase cu mâna ca să treacă din timp... Vroiau să 
stai, să te tâmpeşti. Atât aveai voie : te plimbai şi să stai pe scaun. La ora 5 deşteptarea, 
la ora 10 culcarea, stingerea. 

Şi noaptea veneau, se uitau la vizetă să vadă ce faci. Aaaa, o fost teroare mare, mare. 
Da, şi unii m-au acuzat că am colaborat cu ei. Păi noi, toţi deţinuţii, am colaborat cu ei : 
că noi am stat şi ei or dat. Asta colaborare am avut cu ei. Dar toţi deţinuţii... Să nu 
credeţi că numa’ pe mine m-o” tratat mai bine... Asta o fost. 


[A.L.]: Noi vă mulțumim. 


54. Probabil Gheorghiu Cleantu. Avocat, profesor de engleză, funcţionar la Nunţiatura Apostolică. 
A fost arestat în 1949 pentru presupuse legături cu străinătatea şi condamnat la 25 de ani de 
muncă silnică. A executat pedeapsa în închisorile Ministerul de Interne, Jilava, Aiud, Piteşti 
şi Dej. Cicerone Ioniţoiu, Victimele terorii comuniste. Dicţionar. F G, p. 184. 

55. Alexandru Vaida-Voievod (1872-1950), preşedinte al Consiliului de Miniştri, ministru al 
Afacerilor Străine şi ministru de Interne, preşedinte al PNȚ (6 mai - 21 noiembrie 1933). loan 
Scurtu (coord.), Structuri politice în Europa Centrală şi de Sud-Est (1918-2001), vol. II, 
Editura Fundaţiei Culturale Române, Bucureşti, 2003, p. 289. 

56. Probabil Mircea Vaida, născut la 17 iunie 1902 în Cehoslovacia. A fost arestat la 22 februarie 
1956 şi condamnat la 10 ani de temniţă grea, pedeapsă redusă ulterior la 6 ani de temniţă grea. 
În 1958 a primit o nouă pedeapsă de 20 de ani de muncă silnică. A executat pedeapsa în 
închisorile Jilava, Codlea, Gherla şi Botoşani. A fost eliberat la 29 iulie 1964. Informaţii din 
fişa matricolă penală din AANP. 


Ion Udrea 


S-a născut la 25 decembrie 1920 în Vârciorova, judeţul Caraş-Severin. Naţionalitatea : 
română. Religia : ortodoxă. Studii: şcoala de învăţători. A fost arestat la 7 martie 1950 
şi condamnat la zece ani închisoare corecțională, pedeapsă prelungită în 21 ianuarie 1959 
cu încă 36 de luni de internare administrativă. A executat pedeapsa în închisorile 
Timişoara, Gherla, Culmea, Periprava, Aiud şi Jilava. A fost eliberat la 20 ianuarie 1962. 
La data interviului locuia în Teregova. Interviu realizat de Andrei Lascu şi Horaţiu Groza 
la 14 septembrie 2007. Transcrierea şi tehnoredactarea interviului - Constantin Petre. 
Editarea - Adrian Sandu, Cosmin Budeancă. Interviul se află în AIO-IICCMER, având 
cotele 222, 223. 


[Andrei Lascu]: Care era părerea oamenilor despre comunişti ? 

Ce să vorbească ? Eu am fost la şcoală şi acolo am învăţat destul de mult. Ceea ce am 
ştiut io despre comunism era de la şcoală. S-a predat în timpul ăla despre comunism 
destul de bine. Încă am fost învăţător şi am învăţat despre ei, adică cunoşteam problema 
lor încă de la terminarea celui dintâi război mondial. Ştiam cum a fost trimis comunismul 
din Rusia în timpul războiului mondial. Cunoşteam absolut tot programul şi toate lucrurile 
astea. Nu era vorba că nu-l cunoaştem. Comunismul a fost străin de zona noastră, 
de-aci... 

[A.L.]: Când aţi avut prima oară probleme cu autorităţile ? 

Nu mai m-aduc bine datele precis, dar în or'ce caz, pe la început, atuncea or fost 
refugiaţi la noi din Basarabia. Eu eram în învăţământ deja şi a venit un notar, o fost 
intelectual, un preot cu familia... Am avut vreo trei-patru învăţători fugiţi la noi în 
comună. Deci am avut cunoştinţă de venirea lor acolo. Şi am primit ordine de la 
inspectorat ca să îi repartizăm la diferiţi cetăţeni în Vârciorova. Şi acolo au stat mai mult 
timp, vreo doi, trei sau patru ani. 

[A.L.]: Părinţii dumneavoastră cu ce se ocupau ? 

Erau ţărani. Cunoşteau şi ei destul de bine cum e cu comunismul. La noi tata o fost 
socotit chiabur şi avea impozite, avea de predat cote serioase, însă nu producea pământul. 
La Vârciorova pământul e slab şi nu producea atâta cât trebuia să predea cote. Şi trebuia 
să le duci... Să ducea prin Bărăgan, cumpăra, şi să ducea şi plătea acolo. Deci cumpăra 
şi achita tot acolo şi atuncea ducea numai hârtiile. 

[A.L.]: Dumneavoastră aţi avut simpatii politice ? 

Simpatii politice erau. Tata meu o fost la început liberal, io însă n-am fost scris în 
niciun partid, pentru că unchiul meu m-a sfătuit să nu intru în politică, pentru că nu e 

bine. Eu să am o singură politică : cine mă ajută cu şcoala, cu ăla să ţin. Deci din cauza 
asta nu m-am înscris. Sigur că atuncea la noi o' fost şi legionarii... 

[A.L.]: Aveaţi cunoştinţe apropiate, prieteni, legionari ? 

Sigur că da. Colegi de la mine din clasă or fost în Mişcarea Legionară. Însă ce s-a 
întâmplat? La noi în comuna Vârciorova o fost un inginer, Vernichescu!, şi ăsta s-o 
înscris printre primii la legionari, atuncea când s-o creat, prin '23?. Fiind student, a 
făcut parte din primele organizaţii ale lor, cu Horia Sima, cu toţi acolo, dar a avut un 
necaz. Ei o' fost prinşi şi condamnaţi şi, din cauza asta, el o fost socotit trădător de către 
legionari. Aşa că în comuna noastră Mişcarea o fost trecută pe linie moartă. 

Nu mai mi-aduc minte date aşa bine, dar Vernichescu împreună cu Uţă?, au fost 
urmăriţi. Vernichescu înainte de a fugi la Vârciorova, o fost inginer la Lugoj, pă timpu 
lu' Groza. Şi ei au fost într-o propagandă pe la... nu mai m-aduc aminte, undeva pe la 
Lugoj, şi s-o iscat o ceartă între ţărănişti şi comunişti. Şi de acolo a pornit lupta dintre 
ei... Ş-atuncea l-or urmărit până în Vârciorova. Tatăl lui a fost preot în Vârciorova, şi el 
cunoscut, şi mama lui bătrână, era cunoscută bine. Şi aşa a fugit el şi o venit la 
Vârciorova. 


[A.L.]: Care a fost motivul pentru care aţi intrat dumneavoastră în conflict cu noile 
autorităţi ? 

Ce-a fost? La un moment dat, înainte de alegerile din 1946, or venit de la Caransebeş 
doi delegaţi. Ei s-au prezent că sunt delegaţi din partea stăpânirii şi or început să facă 
propagandă. Şi or rămas acolo două săptămâni de zile în propagandă. Unu dintre ei, da’ 
am uitat cum dracu îl cheamă, o fost legionar, dar a trecut la Partidul Comunist... Dar 
n-au fost primiţi de oamenii din Vârciorova, nu i-au prea înghiţit. Comuna Vârciorova a 
avut o pregătire politică bine pusă la punct. 

Şi mi-au cerut să facă o serbare cu copiii, să poată vorbi, să facă propagandă. Şi în 
fiecare zi ţineau, şi plecau din casă în casă. Rezultatul însă ce-o fost? Vârciorova o fost 
centru de votare înainte, da’ ei ne-o! trimis pe noi acuma la Poiană. Şi sigur rezultatele 
care au fost nu mai erau bune pentru ei. Sigur, ei au simţit că rezultatele la alegeri nu 
le-au fost favorabile, şi au început să-mi spună mie - Cazacu s-o numit unu din ei - că 
învățătorii au fost împotrivă, că am făcut propagandă şi nu ştiu ce, treburi de-astea... Şi 
că serbarea n-am făcut-o bine, că trebuia să o fac cu intrare, cu bilet. Şi io i-am spus că 
la noi nu-i obiceiul să se pună intrare. 

[A.L.]: Şi din cauza asta au ajuns să vă aresteze ? 

Păi motivul... ce-a fost? S-a aranjat un fel de luptă. A venit o delegaţie la noi acolo, 
şi era vorba să pornească o mişcare de rezistenţă. Şi din acel moment am fost urmărit... 

[A.L.]: Dar cum trebuia să acționeze această mişcare ? Care era scopul ei ? 

Mişcarea trebuia să înceapă într-o anumită zi, într-o anumită dată, iar o delegaţie 
trebuia să vină la o anumită oră în Vârciorova, să aducă armament şi muniţie şi toate 
treburile. Trebuia să ne întâlnim într-un anumit loc, lângă un nuc. Doi vârcioroveni au 
fost delegaţii noştri care trebuiau să vină. Şi trebuiau să vină ăi după Valea Zărnii, du 


1. A se vedea nota 36 de la pp. 183-184. 
2. Mişcarea Legionară a fost înfiinţată la 24 iunie 1927. 
3. A se vedea nota 1 de la p. 147. 

pân’ partea aia d-acolo, noi de acia, alţii de la Teregova, şi să ne întâlnim toţi acolo şi 
să începem să ocupăm punctele cheie. O fost într-adevăr, nu o glumă... 

Dar a fost o trădare p-acolo. M-am dus acolo, când să vină... nu vine nimeni. 
Atuncea mi-am dat seama că trebuie să fie ceva la mijloc. Am aştepta” o oră în plus faţă 
de ora la care trebuia să vină şi după aia m-am tras d-acolo şi am plecat spre sălaşul meu. 
Când am ajuns la sălaş au început să s-audă de la distanţă nişte maşini, c-or venit cu 
maşinile, or pătruns în sat. Şi atunci eu nu m-am dus, ca să nu mă găsască. 

Or venit şi cu un avion şi când eu am ajuns la sălaş, avionul o trecut păstă sat. S-a dus 
în locul unde trebuia să ne întâlnim noi, şi mereu umbla păstă ţarnă, păstă tăt pe unde 
trebuia noi să ne întâlnim. Deci ştiau locul. Şi trecea avionul... O mers la casa fostului 
primar, care a fost primar în timpul primului război mondial. Şi să cobora avionul de 
ajungea aproape până la creasta casei. Io stăteam şi mă uitam de sus de la sălaş. Noaptea 
am durmit acolo, la sălaş. Ei or venit, or făcut razie pân sat, nu ştiu ce... Dimineaţa 
m-am hotărât să revin în sat, să văd ce s-o întâmplat. 

O întreb pă soţie dacă o fost cineva sau am fost căutat? Nu, n-am fost căutat. Dar o' 
ridicat atuncea vreo 20-30 dintre săteni. Am fost într-o situaţie destul de grea, că nu 
ştiam ce să fac. Să mă duc ? Să nu mă duc ? Era zi de şcoală, trebuia să mă duc la şcoală, 
ca să nu mă dau de gol. Dacă lipsesc, ce dracu am făcut? Şi am lăsat soţia acasă şi m-am 
dus la şcoală. 

Ei puseseră posturi în diferite părţi. Eu nu am văzut postul. Nu ştiu dacă o fi fost, sau 
pe mine m-a” lăsat. Da’ când să intru, mulţi cetăţeni : „Da' de ce te duci ? ”. „Mă, io nu pot 
să nu mă duc. Da’ dacă nu ştiu nimica despre asta ? ” Şi m-am dus acolo. Când am ajuns 
la şcoală, am văzut că erau venite două sau trei maşini. Am intrat... Io credeam că n-o” să 
vină copiii, dæ cea mai mare frecvenţă de copii am avut-o atuncea la şcoală (râde - n.n.). 

Când am intrat acolo, unu” îmi spune: „Domnuw' învăţător, la noi o fost domni de 
cătane care o” venit aici”. „Şi ce-or întrebat ? ” „Ne-o” întrebat că unde eşti dumneata ? ” 
Şcoala fiind mai mică, geamurile erau jos, şi pă geam am văzut c-o venit un ofiţer, s-o 
uitat în clasă, o văzut că sunt... Era şeful Securităţii de la Lugoj. Şi m-am gândit: „Măi, 
ce să fac eu? Cum să fac eu acuma ?”. A reuşit primarul ca să mă înştiinţeze că am fost 
urmărit şi notarul mă cheamă înăuntru. M-am dus acolo, era şefu' Securităţii, maioru' 
Kling*. Şi a început să mă întrebe, nu ştiu ce, una alta... Notaru' îmi spune: „Domnu' 
învăţător, vii după masă încoace, că avem o şedinţă”. Şi îmi face şi un semn că trebuie 
să plec. Şi eu, ca să ies, zic: „Măi, auzi că bat copiii, zbiară p-aci, pe-afară. Le-am spus 
să nu iasă dinăuntru, şi uite, au ieşit afară. Mă duc să-i bag în clasă”. Am ieşit de-acolo 
fain şi m-am dus în clasă. Şi în clasă m-am gândit mă cum să fac io ca să plec. Am văzut 
că era un securist planton din jos de şcoală şi unu” în partea de sus. La un moment dat 
iar o venit unu' şi m-o privit să vadă dacă sunt acia. 

Eu mă gândeam, îmi făcusem planul că dacă nu pot cumva să plec, să fug, să sărpă 
geam în grădina şcolii, că era o mică grădină, şi pe urmă, de acolo s-ar fi putut trece că 
nu era supravegheată partea de acolo. Şi să trec păstă apa care era acolo în spate şi să ies 
cumva. Şi când m-am uitat acolo, nu era pază în partea de jos. Probabil or făcut v'un 
schimb între ei. Cum n-am măi văzut pă nimeni, le-am spus copiilor: „Pregătirea ca să 
plecaţi acasă ! ”. Şi n-am măi făcut rugăciunea, cum să făcea, şi le-am dat drumu” acasă. 
Doi copii or plecat în sus, doi copii în jos, şi de la uşă, p'intre ei, m-am strecurat şi eu, 


4. A se vedea nota 10 de la p. 151. 

şi am pornit pas grăbit spre casă. Aşa am avut un noroc cumva şi am scăpat, că totuşi ar 
fi fost cam greu să fug. Şi aşa am scăpat. 

M-am întâlnit pe drum cu soţia primarului, o vrut să stea de vorbă, n-am stat de 
vorbă cu ea, am plecat repede. Acasă când m-am dus i-am spus soţiei: „Sunt urmărit”. 
Prin spatele casei am ieşit şi m-am dus la un ţigan, prieten bun, şi el m-o ascuns într-un 
loc deasupra grajdului. Şi pe urmă s-o dus ţiganu” să vadă ce e pe acolo pe la primărie, 
nu ştiu ce. Şi aşa am scăpat, şi am ieşit de la ţigan. 

[A.L.]: Şi cât aţi stat ascuns acolo ? 

La ţigan am stat aproape două zile. Că după aceea o fost mulţi urmăriţi. Şi or venit 
din nou şi iar or făcut arestări. Or ridicat vreo 30-40 de inşi, de oameni din comună. Or 
venit la mine acas” o patrulă rapidă şi or întrebat : „Unde-i domnu” învăţător ? ”. „Păi ce 
mă-ntrebaţi pe mine unde-i? E la şcoală, unde să fie?” „Nu, c-o plecat de la şcoală.” 
„De unde să ştiu eu?” 

Atuncea l-or ridicat pă tata şi l-or dus la Sfat şi l-or ţinut acolo. Şi cică: „De ce nu 
vine băiatu” încoace ? ”. „Păi de und! să ştiu eu? Eu ştiu că e aicea. Aicea o plecat, nu? 
O venit la şcoală. Ce, n-o venit la şcoală ? ” Seara o mai făcut ceva ridicări şi l-au lăsat 
pă tata să vină acasă. El suferea puţin cu stomacul şi tot bea la bicarbonat şi tot râgâia. 
Şi or întrebat atuncea : „Da’ cu ăsta ce facem ? ”. Şi l-au lăsat acasă, să-mi spună mie că 
ei n-au nicio treabă cu mine, dar că trebuie să le predau cheile şcolii, pentru că ei vor să 
facă anchetă şi să aibă unde. După asta, numai o zi am mai stat la ţigani şi-am venit 
acasă... 

O” venit şi or făcut percheziţie şi acasă şi eu atunci eram ascuns în cuptor. Era un 
dulap cu acte, că eu făceam dosarele pentru văduvele celor care mureau pă front. Şi era 
toată arhiva la mine. Şi a venit şi o ridicat tot şi arhiva. Or găsât şi carnetu' meu de la 
şcoala militară şi tot vorbeau între ei, însă eu îi auzeam de unde eram ascuns. Şi un 
sergent mai al dracu’ spune: „Ehe, cum ţi-ar ciurui ăsta curu” tău...”. Că io am fost 
totdeauna premiant la trageri, la treburile astea. Atuncea văzând că ei au plecat, m-am 
mutat de-acolo într-o şură în curte şi m-am băgat între lemne. Am stat vreo două-trei zile 
ascuns acolo, şi păstă vreo trei zile am plecat, primind ştire de la un văr al meu, că e 
plecat şi el, că o fost şi el urmărit. Atuncea i-am trimis vorbă şi noaptea a venit ţiganu”, 
m-a luat şi am plecat în codru... Toate ăstea au fost prin martie, când cu primele alegeri. ..5 


[Horaţiu Groza]: Și cât ați stat în pădure ? 

În pădure cu vărul ăsta am stat aproape un an. 

[A.L.]: Cum stăteaţi ascunşi acolo în pădure ? 

Ne-am făcut bordei undeva în pământ. Şi am plantat brazi, curăţaţi şi băgaţi în 
pământ ca să mascăm zona. Şi era o stâncă ieşită mult afară şi noi ne-am făcut pat de 
cetină, şi am stat acolo. 

[A.L.]: Şi cu mâncarea cum vă descurcaţi ? 


Mâncarea ne-o făceam noi. Or fost persoane cu care ne întâlneam din când în când 
şi care ne aduceau de mâncare şi treburi din astea, că eram la trei km de sat, în partea 
aia spre Borlova$. 


5. Potrivit fişei matricole penale, a fost arestat la 7 martie 1950. 
6. Localitate din judeţul Caraş-Severin 

[A.L.]: Şi cum v-au prins ? V-a vândut cineva ? 

N-a fost o vânzare propriu-zisă. Am fost până la urmă văzuţi de nişte ciobani. Era 
aproape o poiană, dar cam pustiu aşa, şi-o” venit ciobanii şi câinii ne-or mirosit şi o 
început să latre. Şi ciobanu” o fost elevul meu mai înainte puţin, ardă-l focului să-l bată, 
o venit acolo şi o văzut ascunzişul : „Păi dumneata eşti şi aici? ”. „Păi aicea.” Da’ eu 
i-am spus: „Bă Mariane, ai grijă să nu vorbeşti, nimic să nu spui. Să nu-i spui nimica, 
că noi zburăm, că păţăşti urât”. Ei s-o” dus, noi imediat am şi plecat d-acolo. Ăsta s-o 
dus la cumnatu-su, peste o săptămână de zile s-or dus în sat şi imediat s-o împuţât treaba. 

[H.G.]: S-a auzit şi au venit după dumneavoastră ? 

Au venit după noi, da” noi n-am fost acolo, pentru că am ştiut. Ce se întâmplase? 
V-am spus că erau plantați brazi, era mascat locu” ăsta, şi când o venit ăla băiatu’ şi le-o 
arătat unde suntem noi, ei or înconjurat locu”, şi bată-i Dumnezeu, exact unde era 
cazemata noastră s-au oprit. Noi am avut cazemata în pământ complet, şi pă deasupra 
păstă tot acoperită. Da” nu mai eram în ascunziş, că v-am zis că am plecat, da’ nu la o 
distanţă prea mare. Asta o fost toamna, şi noi eram fixaţi să stăm toată iarna acolo. Da’ 
ei punctu' ăsta mereu l-au vizitat, unde am fost noi acolo. Şi odată au pus mâna pă un 
puiet, şi s-o ţânut ca să nu alunece, să nu cadă, şi puietu” ăla s-o smuls şi o ajuns ăla la 
cinci metri jos, într-o râpă. O căzut acolo. Nu ştiu unde am fost noi atunci, că am fost 
undeva... 

[A.L.): Erau mulți cei care au venit să vă prindă ? 

Era venită după noi o companie mare. Şi lor le-o arătat cineva unde eram acum 
ascunşi, da’ n-o fost Marian, o fost altcineva, de care noi n-am ştiut că ne cunoaşte locul. 
Şi-au venit într-o dimineaţă şi ne-o' înconjurat. Prietenul ăsta al meu, o ieşit afară din 
bordei, că ne făcusem în altă parte, şi deodată ne-am trezit că strigă: „Stai! ”. El o şi 
întins-o în pădure. Or tras după el... Pă el l-or prins la o distanţă mai mare, da’ pe mine 
m-or prins atunci acolo. În cele din urmă m-am predat, că n-am avut încotro. Ce po’ să 
fac? Şi aşa ne-au prins. 

Se apropia anul de când o fost începutul. Ceilalţi or fost judecaţi, or fost condamnaţi 
câţiva la moarte, c-o fost făcută legătura cu ceialalţi de la Teregova... O fost un singur 
proces. 

[H.G.]: Pe dumneavoastră v-au bătut când v-au anchetat ? 

Nu. 

[A.L.]: La proces ce pedeapsă aţi primit ? 

La zece ani am fost condamnat, dar am făcut 13. De ce? Ei căuta? mai mult 
legionari. Pe-ăştia au avut ei grozav supărare. Eu am avut noroc cu unche-miu, că nu am 
fost în Mişcare. C-am fost simpatizant... aia a fost cu totul altceva. Şi acolo la judecată 
m-a” condamnat, şi eu am primit cea mai mare pedeapsă, zece ani. 

[A.L.]: Dar câți aţi fost în lot ? 

Am fost patru inşi... unu” care o mai ştiut şi doi care ne-o” adus ceva p-acolo. Da’ am 
avut mare noroc că nu am căzut de prima dată, că eram condamnat la moarte. În afară 
de asta nici nu ştiu cât aş fi rezistat la bătaie. Nu cred c-aş fi rezistat... 

[A.L.]: Şi care era capul de acuzare ? 

Pe mine m-au băgat la „crimă de uneltire”. Zece ani corecțională, că n-au putut să-mi 
dea mai mult... Nu au avut motive. 

[A.L.]: Unde v-au trimis prima oară după proces, la ce penitenciar ? 

La Timişoara am stat mai mult, că aici ne-au şi judecat. De la Timişoara am plecat 
la Gherla. Aici am lucrat în fabrică şi s-a ajuns într-o fază în care s-or împărţit puşcăriaşii 
pă partide. Şi atuncea ţărăniştii şi cu liberalii, când or venit de la Canal, i-or trimis la 
Sighet, acolo unde-or fost Maniu şi cu toţi. Eu am plecat de la Gherla şi m-au trimis la 
Aiud. Când m-au trimis la Aiud, eu mi-am dat seama că sunt inculpat ca legionar. 

[A.L.]: Cât timp aţi stat la Aiud ? 

Doi ani sau nu mai ştiu cât am făcut la Aiud. Şi am intrat la un moment dat în greva 
foamei, ca să mă scoată dintre legionari. Eu n-am avut condamnare legionară, pă 
sentinţă nu am fost. Am făcut vreo patru, cinci, şase zile, acolo, dar m-au hrănit forţat. 
Însă eram informat de toată treaba. „Mă, vezi că dacă faci ceva, să fii legat cu mâinile 
la spate.” E şi urât al dracu” să-ţi bage furtunu” pă gât. De trei ori, cam la trei zâle îţi 
dădea’ mâncarea, în rest era post... Şi îmi dădea’ un fel de lichid cu fel şi fel de 
concentrate, nu ştiu ce erau acolo. 


[A.L.]: Şi a avut vreun rezultat greva ? 

După această grevă m-au scos din celular, că eu am fost pe celular, aveam camera la 
parter, vizavi de WC. Şi după ce am făcut greva, o venit un maior din părţile Aiudului, 
şi i-am zis: „Domn'e, nu vă supăraţi, eu n-am fost condamnat legionar”. „Hei, şi acum 
toţi fugiţi de legionarism.” „Da’ n-am fost legionar, că n-am fost legionar.” Şi am spus 
că am pus problema aşa cum i-am spus-o lui unche-mio. Şi apăi m-o scos din celular şi 
m-o dus în Zarcă, în secţia aia veche. Şi d'acolo urma să mă întoarcă înapoi la Gherla. 
Dar când o venit duba, n-am fost numai eu singur, şi am rămas şase inşi, n-am mai 
încăput în dubă. Şi ne-a’ spus că o să vină din nou duba şi ne duce după aceea. Domn'e, 
mai duce pe dracu’. Ha, ha, ha (râde - n.n.). Am stat jumătate de an şi nu m-a mai dus. 
De ce? La Gherla s-o întâmplat o dată o revoltă din asta. Şi tocmai în momentul ăla 
n-am mai putut să ajung... 

[A.L.]: La Gherla cum a fost ? 

La puşcărie în Gherla n-am dus-o rău. Eu am fost şefu' vopsitorilor, când am lucrat 
la atelier. Am fost vopsitor şi am condus o grupă de copii, 12-13, nu mai ţin bine minte, 
care erau vopsitori. Şi tot ce se producea în fabrică acolo se vopsea de către noi. Eu am fost 
mai specialist la şpaclu. Trăgeam cu şpaclu, cu ăla lat, şi aducea material prost, şi trăgeam 
de ieşea ca dulapul ăsta de-aici, aşa îl scoteam din şpaclu. Am fost bun şpăcluitor. 

[A.L.]: Mâncarea cum era ? 

Dădea' varză. O băga’ în butoaie şi turna’ apă peste ea în butoaie. Şi cartofii... 
Mâncarea cea mai bună era când aveam fasole uscată. Asta era cea mai bună (râde - 
n.n.). Am zis că noi când ieşim, îi făcem fasolei monument (râde - n.n.). Asta o fost. 
Ce să facem ? După aceea şi cartofii îs răi când îs uscați, nu îs aşa de buni. 

[A.L.]: De la Gherla v-au mai dus pe undeva ? 

De acolo la Gherla m-a’ dus la Jilava, unde am stat vreo trei luni de zile, şi după aia 
ne-a’ dus la Canal. Şi cam aproape un an şi jumătate am stat la Canal. 

[A.L.]: Unde anume v-au dus la Canal, în ce lagăr ? 

Am fost la Periprava. Acolo am fost la grădinărie. La grădini am dus o viaţă destul 
de bunişoară. Şi după ce m-am dus acolo, ne-o” cetit o hârtie : s-a fixat loc de muncă la 
Periprava trei ani de zile, şi asta a fost în plus faţă de sentinţa iniţială de zece ani. 

[A.L.]: Au mai fost şi alții în situaţia asta, care să primească pedepse în plus faţă 
de condamnări ? 
Păi da... Acolo la Periprava erau toţi din ăştea. 


[A.L.]: Cum erau condițiile acolo ? 

Am fost toţi într-un siloz din ăsta... Eu n-am vrut să ies la lucru şi până-n urmă m-or 
convins ca să mă duc. 

[A.L.]: Câţi eraţi într-o baracă din aceea, într-un siloz ? 

Vreo 50-60 eram într-un siloz din ăsta, şi parcă ţin minte că erau vreo cinci-şase 
silozuri. Erau mai multe. Şi nu ştiu de ce dracu’ m-au băgat, că io nu trebuia să fiu 
acolo, că eram şi cu mâna, că io-s invalid. 

[A.L.]: Ce munci trebuia să faceți acolo la Periprava ? 

Lucram la animale, că acolo s-aduceau cai, vaci şi toate ăstea, ca să se sacrifice 
pentru deţinuţi. Şi am stat şi la vaci. Scotea” numai vitele afară... Carnea deţinuţilor era 
mai puţină, dar se mai găsea, faţă de cum era la puşcărie. La puşcărie era mai puţintică. 

Am lucrat la cules de roşii, la grădinărie. Acolo era o viaţă mai bună, practic, dar era 
muncă. Pe-ormă o venit un inginer, Matei” îl chema, de-aicea de la Zărveşti. Fusese 
închis, că o fost legionar. Şi el a avut doi ani de facultate de-asta de grădinărie, şi o 
trebuit de nevoie să îl scoată din puşcărie ca să pregătească materialul de acolo, că or fost 
bolile astea care or apărut la roşii, la ardei, la toate zarzavaturile astea. 

[A.L.]: Cu familia aţi avut legătură în perioada asta ? Aţi putut să trimiteţi acasă 
scrisoare sau să primiţi vreodată pachet ? 

Singura dată când am primit pachet o fost când am fost la Canal. Atuncea au dat o 
carte poştală şi am scris. 

[A.L.]: Familia a avut de suferit cât aţi fost închis ? 

Soţia mea n-a fost condamnată pentru asta, că n-a făcut nimica. Ea o fost fugită la 
Vârciorova, la o mătuşă a ei. Ea nu a mai putut şi o divorţat. S-au băgat pe fir securiştii. 
lo am venit tot la ea, că n-am ştiut ce îi, dar nu ne-am mai putut împăca. 

[H.G.]: Au reuşit comunişti să vă dezbine şi familia... 

Categoric, categoric. 

[A.L.]: Privind acum în urmă, ce părere aveţi despre cei care v-au trădat atunci ? 

Nu ştiu dacă au trădat. lo n-am crezut niciodată că mă vor trăda pă mine vărşorovenii 
mei. Că io am fost privit cu totul special la Vârciorova, am fost ca un rege al Vârciorovei. 
Ei, şi uite că m-or trădat. Prin ce? Prin prostie, prin gură. Gura bate fundu’... 

[A.L.]: Adică n-au făcut-o intenţionat ? Au făcut-o din prostie, nu din rea voinţă ? 

Nu din rea voinţă, aşa-i părerea mea. 

[A.L.]: Bine. Noi vă mulțumim. 

Nu vă pot spune prea multe, că memoria mea e foarte slabă... 


7. Probabil Ioan Matei, nascut la 10 septembrie 1924 în Zarveşti, Caraş-Severin. A fost arestat 
la 27 octombrie 1952 şi condamnat la 18 ani de muncă silnică, pedeapsă redusă ulterior la 
7 ani de închisoare corecțională. A executat pedeapsa în închisorile Baia Sprie, Nistru, Aiud, 
Jilava, Timişoara, Gherla. La expirarea pedepsei a fost internat administrativ pentru 48 de 
luni. A executat pedeapsa în închisorile Aiud, Culmea şi Periprava. A fost eliberat la 25 octom- 
brie 1963. Informaţii din fişele matricole penale din AANP. 

S-a născut la 29 iunie 1942 în Siculeni, Harghita. Naţionalitatea : maghiară. Religia : 
romano-catolic. Studii: Academia de Studii Economice. Profesia : economist. A fost 
arestat la 26 februarie 1983 şi condamnat la şase ani de închisoare, pedeapsă redusă 
ulterior la patru ani. A executat pedeapsa în închisorile Rahova şi Aiud. A fost eliberat 
la 25 februarie 1987. La data interviului locuia în Miercurea Ciuc. Interviu realizat de 
Andrei Lascu la 2 iunie 2007. Transcrierea, tehnoredactarea şi editarea interviului — 
Andrei Lascu. Interviul se află în AIO-IICCMER, având cota 152. 


V-aş ruga să îmi spuneţi cum aţi ajuns dumneavoastră să fiți arestat ? 

Pot să vă spun că în anii '80 am fost trei persoane: Borbely Ern6!, Biro Katalin şi 
cu mine; am protestat împotriva orânduirii socialiste, mai ales împotriva politicii lui 
Ceauşescu : politica lui economică, politica lui socială şi politica lui naţională. În 
anii '80 noi am înfiinţat aşa-numita - cum să vă spun în româneşte? - „Societate a 
ungurilor din România”, şi sub numele acestei societăţi am făcut nişte proteste în 
Miercurea Ciuc, împotriva lui Ceauşescu. Cum am spus, în primul rând am vrut să 
demascăm politica lui Ceauşescu împotriva poporului, inclusiv poporului ungur, dar în 
general împotriva poporului, pentru că era sărăcia aceea care a persistat în anii '80 în 
România, iar în al doilea rând am formulat nişte subiecte sau nişte fraze în care am 
remarcat românizarea Ardealului. Adică prin transformarea şcolilor din limba de predare 
maghiară în limba de predare română, prin interzicerea ocupării posturilor-cheie de către 
unguri şi ocuparea posturilor de către români. Deci, în alte cuvinte, nişte discriminări. 
Am înşirat nişte discriminări în acest sens şi am fost prinşi. 

Mai exact cum aţi protestat ? Ce anume aţi făcut ? 

Noi am făcut un caiet, şi-n caietul respectiv noi am scris toate gândurile noastre, ceea 
ce am conceput noi şi ce am stabilit noi. Şi am vrut să facem o revistă clandestină şi să 
tipărim această revistă şi să o dăm pentru ambasade, pentru media, pentru societăţi de 
televiziune, pentru reviste, ziare şi aşa mai departe, prin Ungaria, prin Austria, ca să afle 
ce există în România. Şi noi am scris toate gândurile noastre, cum putem dovedi, şi ce 


1. Borbely Ern6, născut la 30 martie 1951 în Miercurea Ciuc, Harghita. A fost arestat la 23 noiem- 
brie 1982 şi condamnat la 5 ani şi 10 luni de închisoare, pedeapsă modificată ulterior la 7 ani, 
apoi la 4 ani şi 8 luni. A executat pedeapsa în spitalul Bucureşti şi Aiud. A fost eliberat la 
22 iulie 1987. Informaţii din fişa matricolă penală din AANP. 

fel de articole trebuie să scriem ca să le dovedim ce există în România. Şi acest caiet a 
fost ridicat de Securitate. 


Dar cum au aflat de existenţa caietului ? Au fost informatori care le-au spus despre 
acțiunile dumneavoastră ? 

Au fost informatori. De obicei acei oameni care umblau, care au fost însărcinaţi să 
divulge ceea ce au aflat... 

Dar dumneavoastră aţi apucat să arătaţi cuiva caietul ? 

Nu, nu. Vă spun eu cum s-a-ntâmplat... Era vorba că istoricii români au scris nişte 
teorii în privinţa continuității şi în privinţa ungurilor. Istoricii unguri au răspuns prin 
articole şi noi am început să studiem aceste articole şi noi am început să împrăştiem 
aceste articole ca să discutăm noi despre ce este. Probabil că un fotograf sau cineva a dat 
la Securitate şi au început să ne fileze pe noi, adică să ne urmărească pe noi. Şi la un 
moment dat ne-au prins. Deci aşa s-a întâmplat. 


Dumneavoastră când aţi fost arestat ? 

În '83. Prima dată au fost prinşi, au fost arestaţi, domnul Borbely şi domnişoara Biro 
şi după trei luni am fost arestat şi eu. Întârzierea arestării mele a fost datorită faptului că 
fratele meu a fost prim-secretar şi primarul Miercurea Ciucului. Ş-atunci n-au vrut să mă 
aresteze aşa de repede, au aşteptat şi cine ştie ce au discutat ei acolo între ei... După 
aceea şi eu am fost arestat... 

Și unde aţi fost anchetați ? 

Prima dată am fost anchetați aici, în Miercurea Ciuc, şi dup-aceea în Bucureşti la 
departamentul Securităţii, sub comanda lui domnul Vasile?. Era colonel pe vremea aceea... 
Deci, domnul Borbely şi domnişoara Biro au fost anchetați de domnul colonel... nu-mi 
aduc aminte... cred că era... ceva, un nume jidan, Konig’... Şi eu de domnul colonel Popa“. 

Şi-am fost dus în Bucureşti şi la Departamentu’ Securităţii am stat acolo timp de 
Il luni. Acolo am fost anchetați până ce a fost alcătuit rechizitoriul. 


Procesul şi condamnarea unde au avut loc ? 

Am fost prima dată condamnaţi pe Ghencea, la Tribunalul Militar din Bucureşti, 
condus de preşedinte, colonelul Valeriu Sitaru şi după aceea a fost definitivată sentinţa la 
Tribunalul Militar Superior. Am fost condamnaţi pentru complot împotriva orânduirii 
socialiste. Domnul Borbely a primit şapte ani, eu am primit şase ani şi Biro a primit cinci 
ani. Bineînţeles, cu clemente, pentru că am fost condamnaţi pentru aşa-zis complot şi cu 
circumstanţele atenuante am primit noi aceste condamnări. Mă rog, ăsta a fost un proces de 
concepţie, totul, pentru că la ceea ce am făcut noi nici nu trebuia să facă nimic propriu-zis. 


2. Vasile M. Gheorghe, colonel, şef Direcţia Anchete Penale în 1985. În 1968 era şef al Serviciu- 
lui III. A mai fost locţiitor şef serviciu operativ I, şef Serviciu operativ la Serviciul II; 
Direcţia a XIII-a Anchete Penale (ianuarie 1969 - aprilie 1972). ACNSAS, fond Documentar, 
dosar nr. 8852, vol. 36, ff. 1, 32; vol 37, f. 3; vol. 36 (COTĂ SRI: 10817, vol. 36), f. 1. 

3. Adrian Konig, colonel, ofiţer I la Serviciul I din Direcţia a IV-a Anchete Penale ; ofiţer I la 
Serviciul I din Direcţia a X-a (iulie 1967 - aprilie 1968): maior, anchetator prim, Biroul 3, 
Serviciul II, Direcţia a VIII-a Anchete Penale (1966) ; ofiţer al Direcţiei Anchete în 1986-1989. 
ACNSAS, fond Documentar, dosar nr. 8852, vol. 1, f. 179; vol. 36, ff. 2, 19; vol. 37,f.3. 

4. Mihai Popa, locotenent-colonel, ofiţer al Direcţiei Anchete în 1985. ACNSAS, fond Docu- 
mentar, dosar nr. 8852, vol. 19, f. 152. 

Și după proces ce s-a întâmplat ? 

Deci, noi am stat în arestul Securităţii, pe vremea aceea, şi după ce a rămas definitivă 
condamnarea, ne-au dus în afara Bucureştiului, la Penitenciarul Rahova, unde am stat în 
secţia specială numărul 5. 

Toți trei sau numai bărbaţii ? 

Şi fata, întrucât a primit cinci ani. Şi între timp, Ceauşescu a dat... Cum să vă spun? 

Decret de amnistie ? 

Decret de amnestie. Ea a scăpat după opt luni de zile, iar noi am rămas în penitenciar 
şi am rămas cu patru ani, respectiv patru ani şi opt luni pentru că a fost amnistiată o 
treime din pedepsele noastre acordate. Şi-aşa am rămas definitiv în penitenciar şi de la 
Bucureşti ne-au dus la Aiud şi am stat acolo restul pedepsei până la ultima zi... 


Care a fost regimul dumneavoastră de detenţie la Aiud ? 

A fost... Regimul a fost foarte greu, foarte greu. A fost o secţie separată de deţinuţi 
comuni, şi a fost o secţie specială, aşa zisă 1B, la parter. Noi am stat acolo în şase celule, 
toţi deţinuţi politici. Au mai introdus acolo nişte oameni care au săvârşit nişte probleme 
cu subminarea economiei naţionale, şi i-au băgat la noi ca să se demascheze... 

Câţi deţinuţi politici erau în acea perioadă la Aiud ? 

Deci noi am fost în jur de 35-40. Uitaţi, aicea am eu o listă cu foştii deţinuţi politici 
în anii '80. Nu numai în Aiud, în România. Noi în anii '90 am făcut o întâlnire cu ei şi 
politicii din anii '80 de la penitenciarul Aiud, participanţi la seminar, am făcut o întâlnire 
şi am vizitat şi Aiudul. Deci, cum să vă spun? În anii '80 au fost foarte puţini oameni 
care au putut să facă manifestări împotriva lui Ceauşescu, pentru că imediat-imediat au 
fost prinşi şi au fost puşi la o parte. 

Dacă vreţi să notaţi câteva nume, cred că despre Radu Filipescu“ aţi auzit, despre 
Dumitru Iugaf... Scaleţchi”, care a fost acum închis, am fost colegi de facultate. Sau 


5. Radu Filipescu, născut la 26 decembrie 1955 în Târgu Mureş, Mureş. Dizident român, a 
răspândit manifeste prin care chema lumea la demonstraţii în Piaţa Palatului. A fost arestat la 
7 mai 1983 şi condamnat la 10 ani de închisoare. A executat pedeapsa în închisorile Jilava, 
Rahova şi Aiud. A fost eliberat la 18 aprilie 1986 ca urmare a intervențiilor organizaţilor pentru 
apărarea drepturilor omului, printre care şi Amnesty International. A fost rearestat la 12 de- 
cembrie 1987 pentru iniţiativa de a organiza un Referendum cu privire la conducerea ţării, 
reţinut şi anchetat violent la Departamentul Cercetări Penale a Securităţii până la 22 decembrie 
1987. A fost arestat a treia oară în dimineaţa zilei de 22 decembrie 1989 şi eliberat în aceeaşi 
zi. Informaţii oferite de domnul Radu Filipescu, căruia îi mulţumim ; http : //ro. wikipedia.org/ 
wiki/Radu_Filipescu, accesat la 3 august 2009. 

6. Dumitru luga, născut la 21 aprilie 1942 în Mateeşti, Vâlcea. A fost arestat la 10 septembrie 
1983 şi condamnat la 6 ani de închisoare. A executat pedeapsa în închisorile Aiud şi Jilava. A 
fost eliberat la 9 septembrie 1989. Informaţii din fişa matricolă penală din AANP. 

7. Florentin Scaleţchi, născut la 11 septembrie 1954 în Constanţa. În 1985 a fost acuzat de 
tentativă de deturnare a vaporului pe care îl conducea în calitate de comandant de navă. A fost 
arestat la 17 martie 1985 şi condamnat la moarte, pedeapsă redusă ulterior la 20 de ani. A 
executat pedeapsa în închisorile Bucureşti, Spitalul Jilava, Aiud şi Galaţi. A fost eliberat la 
23 decembrie 1989. http : //www.oado.ro/index.php ?unde= about, accesat la 23 iulie 2009 ; 
fişa matricolă penală din AANP. 

Iancu Luciană, care a fost director la Teatrul de Stat din Constanţa, sau Iancu Marin”, 
care a fost şeful gărzii lui Ceauşescu... 


Și a fost şi el închis ? 
A fost, da. Acuma este general în rezervă... Puteţi lua legătura cu dânsul... cu ce s-a 
întâmplat la Aiud. Deci cam asta a fost. 


Dumneavoastră, ca deţinuţi politici, aţi avut parte de un tratament mai violent ? 

Nu se poate vorbi, nu se poate generaliza... Că fizic ne-au terorizat, nu. Psihic ne-au 
terorizat. Mai ales psihic ne-au terorizat. Ei au fost foarte pregătiţi. 

Era un colonel în penitenciarul Aiud, Lazăr, care ştia cum trebuie să facă. A ţinut 
legătura cu Securitatea centrală a Bucureştiului, că ei mereu ţineau legătura între ei, şi 
ne urmăreau şi ştiau care este slăbiciunea mea, care este slăbiciunea colegului meu, 
şi-aşa mai departe... Unu” avea slăbiciunea familiei, celălalt avea slăbiciunea libertăţii, 
sau, mă rog... 


Aveaţi voie să deţineţi materiale scrise sau aşa ceva era interzis ? 

Nu, era interzis creionul, notițe şi-aşa mai departe. 

Deci n-aveaţi altceva în program, decât să staţi în celulă şi-atât ? 

Puteam să jucăm şah la penitenciar. La Securitate nu puteam. Da’ nu aveam voie să 
utilizăm creion... Penitenciarul avea o bibliotecă şi cei care au fost informatori au avut 
acces la bibliotecă, da. 


Dumneavoastră n-aveaţi acces ? 
Nu. Şi noi am cerut de la ei, de la turnători, cărţi, şi citeam de la ei... 


Ați sesizat uşor existența informatorilor în rândurile deţinuţilor ? 

Cum să nu ? De obicei, când am intrat la Securitate au încercat să ne facă informatori. 
La o adică, eu, cum să vă spun... şi eu am fost informator, dar care a fost informarea 
mea : adică ce se-ntâmplă-n celulă, ce se-ntâmplă la locul de muncă, dacă au fost scoşi. 
De exemplu, la Aiud, am avut în general 11 locuri de muncă, şi noi am fost 40 de inşi, 
să zicem aşa, când eram cei mai mulţi... Şi era un favor pentru un deţinut politic ca să 
ajungă să lucreze, pentru că să stai la celulă... De exemplu dacă stăteai la celulă trei ani 
de zile era deja ceva durere, începeai să devii aiurit, aşa. 

Şi-atunci, ce-am vrut să remarc eu. Eu am fost singurul care a conştientizat despre ce 
este vorba cu informaţia. O singură dată am dat o declaraţie, şi de aia eu zic că am fost 
informator. Am dat declaraţia şi după aceea am negat. Şi era o chestie foarte interesantă, 
pentru că toţi deţinuţii de acolo au aflat că eu am negat şi am respins să dau declaraţie, 
să dau informaţie, şi-atunci toţi deţinuţii, toţi colegii mei, au venit la mine şi au fost 
deschişi faţă de mine, cu toate problemele. După aceea... Au spus ce dureri au, au fost 
foarte deschişi. Era o chestie foarte... Cum să spun? Foarte frumoasă. Şi pentru asta, 
domnul Lazăr, deci securistul, colonelul, a făcut un referat către Bucureşti că eu am 


8. Lucian lancu, născut la 3 februarie 1940 în Constanţa. A fost arestat la 17 martie 1985 pentru 
complot şi condamnat la 10 ani de închisoare. A executat pedeapsa în închisorile Aiud şi Jilava. 
A fost eliberat la 23 decembrie 1989. Informaţii din fişa matricolă penală din AANP. 

9. Marin lancu, născut la 9 iulie 1938 la Hârseşti, Argeş. A fost arestat la 4 mai 1981 pentru 
trădare şi condamnat la 6 ani. A executat pedeapsa în închisoarea Aiud. A fost eliberat la 
22 august 1986. Informaţii din fişa matricolă penală din AANP. 

negat, am respins să dau declaraţie. Această scrisoare, acest referat este în dosarul meu 
şi am scos de acolo. Deci am o copie legalizată, în acest sens, aşa că pot dovedi. 

Dar nu asta am vrut să vă spun. Am vrut să spun că ei au profitat de slăbiciunea 
oamenilor de acolo. Am fost priviţi nu ca oameni... ca animale. 


Dar eraţi înjuraţi sau ce fel de manifestări aveau de spuneţi că eraţi priviţi ca 
animalele ? 

Au fost şi cazuri de asemenea... Cum vă spun. De exemplu, au făcut nişte poze despre 
noi, în ţinută de deţinut cu dungi. Ştiţi? Şi au pus nişte numere, nu numele: Buzas, de 
exemplu, era deţinutul numărul 273. Şi-aşa mai departe... Deci au străduit să ne ţină în 
regim ca şi pentru deţinuţi de drept comun, să salutăm şi să raportăm aşa ca ăştia de la 
drept comun, iar pe de altă parte n-am avut dreptul la plimbare, ca deţinuţii de drept comun, 
n-am avut dreptul la muncă, n-am avut dreptul la citit, n-am avut dreptul la vizite. 


Drept la pachete aveaţi ? 
Depinde. Depinde. În cinci luni două pachete. Da, şi vizită... în trei luni o vizită. Un 
vorbitor. Deci asta am avut. 


Dumneavoastră aveţi cunoştinţă de cineva care să fi suferit intervenţii violente din 
partea Securităţii în urma manifestărilor anticomuniste ? 

Da. De exemplu am avut un coleg, profesor, Pall Bela, din Idrău. E decedat. Ăsta a 
fost bătut în penitenciarul Aiud zdravăn, cu toate că era bolnav. Deci, odată am stat în 
celulă şi am auzit nişte zgomote, că alături uşa celulei se deschide, şi scoate pe cineva. 
Şi-acest om bolnav a fost trântit la pământ, şi-a fost bătut, bătut. Şi au strigat: „Duşmanul 
poporului ! ”, „Duşmanul ţării ! ”. Şi-aşa mai departe... El nici n-a putut să facă nimica, 
pentru că era bolnav, şi numai atâta că: „Vai! Vai! Lăsaţi-mă! Lăsaţi-mă! ”. Şi era o 
durere, să ştiţi, că n-am putut să fac nimic, n-am putut să-l ajut. Numai am auzit prin uşa 
celulei... După aceea câtva timp a fost scos din penitenciarul Aiud şi-a fost dus la 
Bucureşti, şi după aceea a decedat. 

Deci, se poate spune că a decedat în urma bătăii ? 

Din cauza detenţiei, din cauza detenţiei. 

Vă mai amintiţi şi de alți colegi ? 

De Oloieru Dragoş!. Nici nu este scris aicea. Era învăţător din Rădăuţi. Am stat cu 
dânsu' într-o celulă. A fost condamnat la opt ani de închisoare. Şi era vorba că în 
septembrie, dacă are o comportare bună, poate să plece din penitenciar. Şi nu au lăsat... 
au amânat pe dânsu'. Odată eram sus în pat şi în timpul nopţii aud ceva zgomot. Mă 
trezesc şi mă uit jur împrejur şi văd că Oloieru este jos, lângă WC, caută ceva aşa... Deci 
pur şi simplu a înnebunit. Înţelegeţi ? Dimineaţa am raportat, pentru că mereu era apel. 
Şi i-am zis la plutonieru” major că uite ăsta e bolnav. L-au luat de-acolo şi după câteva 
zile, nu ştiu unde, ori acolo în penitenciarul Aiud, ori în Bucureşti, a decedat, din cauza 
asta, din cauză că au amânat. Cu toate că avea o comportare bună... 

Deci... asta este. 


Eu vă mulțumesc. 


10. Dragoş Oloieru, născut la 8 septembrie 1924 în URSS. A fost arestat la 4 decembrie 1981 şi 
condamnat la 8 ani de închisoare, pedeapsă redusă ulterior la 5 ani şi 4 luni. A executat 
pedeapsa în închisorile Botoşani, Bucureşti, Aiud şi Spitalul Jilava. A decedat la 22 martie 
1985 în penitenciarul Jilava. Informaţii din fişa matricolă penală din AANP. 


Nagy Benedek 


S-a născut la 29 mai 1937 în Cluj-Napoca. Naţionalitatea: maghiară. Religia: 
romano-catolică. Studii : Facultatea de Istorie (1954-1956; 1967-1971). A fost arestat la 
24 noiembrie 1956 şi condamnat la 5 ani de închisoare corecțională pentru instigare şi 
agitaţie publică. A executat pedeapsa în închisorile Gherla, Deva, Periprava şi Salcia. A 
fost eliberat la 22 noiembrie 1961. La data interviului locuia în Miercurea Ciuc. Interviu 
realizat de Andrei Lascu în 2 iunie 2007. Transcrierea şi tehnoredactarea interviului — 
Adrian Boagiu. Editarea - Adrian Boagiu, Cosmin Budeancă. Interviul se află în 
AIO-IICCMER, având cotele 153, 154. 


V-aş ruga, în primul rând, să vă prezentaţi. 

Am 70 de ani, sunt născut la Cluj, de unde familia mea a fost îndepărtată în 1949, 
după care am locuit în comuna Sâncrăieni-Ciuc, respectiv Miercurea Ciuc, actualul judeţ 
Harghita, unde am terminat şi liceul, în 1954, şi am vrut să mă fac cercetător în istorie 
şi profesor de istorie. În vara anului 1954 am intrat la Facultatea de Istorie a Universităţii 
„Bolyai” din Cluj. Am mers destul de bine în anii I şi II, iar în anul III de studii, 
1956-1957... au apărut problemele. 


Acestea au fost determinate de revoluţia din Ungaria ? 

Da. În toamna lui '56, în urma vârtejului produs de dezvăluirile de la Congresul 
al XX-lea al Partidului Sovietic, şi regimul comunist din România a fost nevoit să facă 
unele concesii minore şi formale, ca de exemplu înfiinţarea asociaţiilor studenţeşti, care 
să nu fie formal dependente de Partidul Comunist. Astfel, în vara şi în toamna lui '56, 
cam în toate centrele universitare a început să fie exploatată această oportunitate în forme 
diferite, între care şi prin înfiinţarea unor organizaţii libere de partid şi de UTM. 

La 23 octombrie a izbucnit revoluţia din Ungaria. Universitatea „Bolyai” din Cluj era 
o universitate relativ mică, cu vreo 1 500 de studenţi, iar „Babeşul” avea cam 3-4 000 pe 
vreme aceea. Şi am început să lucrăm, sub „scutul” asociaţiei studenţeşti pe Facultatea 
de Istorie-Filologie, adunând şi structurând pe capitole doleanţele şi revendicările 
studenţilor, respectiv viziunile noastre cu privire la o viaţă internă deschisă şi democratică 
în Universitatea noastră. Şi noaptea ascultam radiourile în cămin, urmărind cu disperare 
evoluţia evenimentelor din Ungaria. 

Care era starea de spirit printre studenţii din Cluj ? 

Cei mai disperaţi şi mai temperamentali dintre noi au încercat să treacă fraudulos 


graniţa, ca să-i ajute pe studenţii din Ungaria. Când am auzit că sub şenilele tancurilor 
sovietice au ajuns muncitoare şi studenţi... consternarea a întrecut orice limită şi am 

spus: „Aici trebuie făcut ceva ! ”. Dar am fost conştienţi de faptul că fiind o minoritate 
nu putem face mare lucru fără a ne câştiga de partea noastră şi studenţimea română. Am 
făcut demersuri, legături prieteneşti, spontane, mai mult decât organizate, dar am avut 
legături cu colegii de la „Babeş”, de la Istorie, de la Drept, şi am plănuit o manifestaţie 
comună. Şi discutam cine să meargă înainte. Noi am zis: „Mergeţi voi, românii, 
înainte ! ”. Ei au zis: „Mergeţi voi, ungurii, că sunteţi mai decişi, mai hotărâți! ”. Din 
păcate tovarăşii au aflat de pregătirile noastre şi a urmat diversiunea. Tovarăşa rector, 
Raluca Ripan!, profesoară la Facultatea de Chimie, de la „Babeş”, a lansat sloganul: 
„Ungurii de la «Bolyai» vor Ardealul ! ”. A fost o diversiune perfidă, căci nici gând nu 
era de acest lucru, dar a fost de ajuns să se sperie colegii români şi să se distanţeze de 
noi. N-au mai venit la întâlnire, au venit mai puţini... ezitau. Noi lucram de zor asupra 
unui Proiect de Program al Asociaţiei Studenţeşti de la Facultatea de Istorie-Filologie a 
Universităţii „Bolyai”, chiar şi după data de 4 noiembrie, data începutului înăbuşirii 
sângeroase a revoluţiei din ţara vecină. Noi tot am continuat să lucrăm pe Proiectul de 
Program sperând că prin forțarea situaţiei depresurizăm forţa răzbunării de dincolo. Asta 
fără însă să ieşim din cadrul vieţii interne a universităţii, pe care am vrut, înainte de 
toate, să o democratizăm. Ne era absolut evident faptul că trebuie să forţăm desprinderea 
de sistemul sovietic în învăţământul superior. Gândiţi-vă, în '56 au intrat la facultăţi 
elevii cu zece clase, care aveau 16-17 ani. A fost o absolutizare insuportabilă a marxis- 
mului, obligarea învăţării limbii ruse şi în facultăţi. Era parcă înaintea revoluţiei bolşevice 
din 1917, nu s-ar fi întâmplat nimic. Conducerea comitetului Asociaţiei Studențești era 
format din 16 persoane. Comitetul a numit, din rândurile lui, un subcomitet însărcinat cu 
redactarea proiectului de program, care, în circa două săptămâni a devenit un amplu 
document, în fapt primul program al autonomiei universitare din România. Documentul 
ar merita o analiză profesională, şi nu numai politică, chiar şi după cinci decenii. 

Ce idei vă animau, totuşi ? 

Cred că noi toţi am crezut în posibilitatea că în situaţia dată vom putea să împingem 
sistemul universitar către valorile occidentale liberale, existente până în 1948 şi în 
România. Aceasta a fost principala caracteristică a proiectului nostru de program. Am 
vrut să ne desprindem de ideologia comunistă sovietică. Căminele erau denumite 
„Puşkin”, sau după o ilegalistă unguroaică... Nu, domnule, dacă e vorba de o eroină 
pentru căminul de fete, noi aveam pe Zrínyi Ilona?, care a apărat cetatea Munkacs 
împotriva asediului habsburgic. Dacă este vorba de scriitori, noi îl avem pe Móricz 
Zsigmond, cel care a zugrăvit viaţa ţărănimii sărace poate ca nimeni altul... Noi nu 
avem nevoie de alţi sfinţi, şi mai ales de comunişti. De fapt, noi am primit ca sarcină — 
considerată ulterior ca neoficială şi chiar negată - pe linie de asociaţie studenţească, ca 
să culegem, în mod sistematic, de la studenţi, toate „propunerile”, de fapt revendicările 
referitoare la îmbunătăţirea vieţii interne universitare, să le structurăm pe domenii de 


1. Raluca Ripan (1894-1972), chimistă, membră titulară a Academiei Române, rector al Univer- 
sităţii „Babeş” din Cluj-Napoca între 1951 şi 1956. http : //ro. wikipedia.org/wiki/Raluca_Ripan ; 
http : //www.cs.ubbcluj.ro/www/index.php ? module =pagemaster& PAGE_user_op = view_ 
printable& PAGE_id = 72&lay_quiet= 1, accesate la 23 iulie 2009 

2. Zrínyi Ilona (1643-1703), contesă, eroină în istoria maghiară. http : //hu. wikipedia. org/wiki/ 
Zr%C3%ADnyi_Ilona, accesat la 23 iulie 2009. 

3. Zsigmond Móricz (1879-1942), scriitor maghiar. 

activitate, elaborând astfel un document, care va putea servi ca „materie primă” la 
discuţiile din minister privind o iminentă reformă a învăţământului superior din România. 
Tocmai pentru acest lucru a fost înlăturat, nu peste mult timp, Miron Constantinescu“. 
Aşa am şi făcut: am trecut toate revendicările studenţeşti în proiectul nostru de program, 
care a avut mai multe capitole : organizatoric, politic, ştiinţific, cultural, social şi sportiv. 
Am cerut, printre altele, ca căminele studenţeşti să fie transformate din nişte hoteluri 
ordinare, adică să redevină, conform tradiţiilor noastre democratice din Transilvania, 
„colegii populare”, cu viaţa lor internă proprie, cu biblioteci şi cluburi, ca foruri ale 
autoeducării şi autoinstrucţiei. Am vrut, înainte de toate, calitate şi performanţă, pe baze 
cu adevărat ştiinţifice. Noi ne-am dat seama că sistemul în care ne bălăceam este unul de 
un nivel foarte scăzut şi închistat. Am dorit să fim exigenţi, în primul rând, cu noi înşine. 

Când am terminat lucrarea, primii care l-au citit, câţiva profesori de prestigiu, în care 
am avut încredere, l-au considerat drept un document just, profund democratic, şi chiar 
primul program al autonomiei universitare din România. Rectoratul universităţii avea o 
înţelegere cu organele de partid, ca aceştia din urmă să nu intervină în chestiunile interne 
ale universităţii, că le rezolvă dânşii. Această înţelegere a fost însă călcată în mod brutal 
de către organele de partid şi Securitate din Cluj, iar în noaptea de 17-18 noiembrie 1956 
s-au efectuat primele arestări din rândul conducerii asociaţiei studenţeşti. 


Cine a fost arestat atunci, vă mai amintiţi ? 

A fost arestat preşedintele Asociaţiei, Várhegyi Istvan” ; era mai în etate decât noi, cu 
vreo cinci-şase ani. El a fost exmatriculat în '52, reprimit şi reabilitat la facultatea de 
Istorie a Universităţii „Babeş”. Avea soţie şi copil şi a fost corector la revista literară 
„Utunk”. A devenit coleg cu noi în septembrie 1956, când i s-a permis să se transfere în 
anul III la Istorie, de la „Babeş” la „Bolyai”. Eu l-am propus preşedinte al comitetului, 
ceea ce s-a dovedit a fi ulterior un „mare păcat”. Ceilalţi aveam 18-19 ani, eram studenţi 
de anul II şi III la Istorie şi la Filologie. Vârhegyi era un om cu idei radicale şi, fiind 
corector, avea acces la maşina de scris. El a introdus aceste idei în forma finală a 
proiectului program. El nu a apreciat realist condiţiile şi nici raportul de forţă de după 
4 noiembrie 1956. Parcă îşi căuta un destin de kamikaze... Deci, au fost arestaţi trei din 
comitetul de cinci ce redactau proiectul de program. 


4. Miron Constantinescu (1917-1974), membru PCR din 1936. Sociolog, comunist din ilegalitate, 
academician. A fost membru CC al PCR (1945-1960; 1969-1974), membru al Biroului Politic 
al CC al PCR (1945-1957), membru al Secretariatului CC al PCR (1952-1954; 1972-1974). 
Unul dintre puţinii intelectuali din vechea structură a partidului, a fost redactor-şef (1944-1945) 
şi director la Scânteia, ministrul Minelor şi Petrolului (1948-1949), şeful catedrei de „Mate- 
rialism dialectic şi istoric” (1948-1951) şi de „Istoria filosofiei” (1950-1951) la Universitatea 
din Bucureşti, ministrul Învăţământului (1956-1957; 1969-1970), preşedintele Consiliului de 
Stat al Planificării (1949-1955), directorul Institutului de Istorie a Partidului (1958), rectorul 
Academiei de Ştiinţe Social-Politice „Ştefan Gheorghiu” (1970-1972), vicepreşedinte al Consi- 
liului de Stat (1972-1974). Florica Dobre (coord.), Membrii CC al PCR, 1945-1989. Dicţionar, 
Editura Enciclopedică, Bucureşti, 2004, pp. 175-176. 

5. Istvan Vârhegy, născut la 23 martie 1932 în Cluj-Napoca, Cluj. A fost arestat la 18 noiembrie 
1956 şi condamnat la 7 ani de închisoare corecțională. A executat pedeapsa în închisorile 
Cluj-tribunal, Gherla şi Salcia. A fost eliberat la 26 ianuarie 1963. Informaţii din fişele matri- 
cole penale din AANP. 

Luni, 19 noiembrie, am declanşat o grevă polonezăí în secţiile Facultății de Istorie- 
-Filologie. Studenţii intrau în sălile de curs, dar nu acceptau şi cadrele didactice, drept 
protest pentru arestările efectuate. Între timp a fost schimbat rectorul Universităţii, 
ilegalistul Ladislau Bányai Baumgarten’. A fost avansat ministru adjunct al învăţământului 
(„picat în sus” cum se spunea pe atunci), iar juristul Takács Lajos? a fost numit în locul 
lui. Bânyai era un bolşevic dur, dar şi el a fost influenţat de documentele Congresului 
al XX-lea al Partidului Sovietic şi a apărat, din ce în ce mai categoric interesele uni- 
versităţii. Takács, în schimb, a fost un „tovarăş de drum” cu „merite” în parlamentul 
anilor 1946-1949, iar ulterior ajuns vicepreşedinte al Consiliului de Stat al RSR. 

Noi am format delegaţie după delegaţie pentru ca să se intervină pentru eliberarea 
colegilor noştri. Am aflat însă, cu o întârziere considerabilă, de evenimentele de la 
Timişoara, unde au fost arestaţi de la Politehnică peste 1 500 de studenţi, aruncaţi în 
camioane şi duşi în tabăra diviziei de tancuri sovietice din Becicherecu Mare”, goală 
pentru că divizia lor fusese aruncată dincolo, în Ungaria. Ne-am dat seama din cele 
întâmplate la Timişoara că suntem o insuliţă, o cantitate neglijabilă pentru puterea 
pornită să înăbuşe orice mişcare. Am intrat în mai toate sălile de curs din cele cinci secţii 
(istorie, maghiară, română, rusă, psihologie) ale facultăţii şi spuneam la colegi : „Băieți, 
hai că am pierdut partida, şi dincolo, şi aici, şi să salvăm ce se mai poate salva, în primul 
rând să nu periclităm universitatea noastră! ”. Majoritatea colegilor refuzau sistarea 
grevei poloneze, şi era să fim chiar scuipaţi de ei... Aveam promisiuni ferme din partea 
conducerii universităţii privind eliberarea colegilor arestaţi, când s-a sistat greva. A venit 
şi ziua de sâmbătă, 24 noiembrie, când am fost chemat la Rectorat şi arestat pe drum, în 
faţa Teatrului Maghiar, dus cu o maşină şi aruncat în beciul securităţii din Cluj. Aveam 
19 ani şi jumătate. Nu aş fi crezut că în următorii cinci ani nu voi mai fi liber... 


Cum s-au desfăşurat anchetele ? 

Ancheta mea a durat 100 de zile, în cap. Mi-am dat repede seama că acuzarea va avea 
un suport ideologic naţionalist, adică, toate acuzaţiile vor aluneca către naționalism. Cu 
toate că revendicările din program nu aveau încărcătură naționalistă, cu toate că nici eu 
nu eram un naţionalist, dar nu puteam nega faptul că m-a revoltat măcelărirea tineretului 
din Ungaria. Arma Securităţii aceasta a fost: „Sunteţi naționaliști! Aţi vrut Ardealul ! ”. 
Au considerat naționalism faptul că am cerut ca căminele să poarte numele unor per- 
sonalităţi ale istoriei proprii. Au considerat că acele „colegii populare” de pe lângă 
liceele confesionale din secolele XVII-XVIII-XIX au fost leagăne ale naţionalismului 
maghiar. Ceea ce nu era adevărat. Dar diversiunea Securităţii a trebuit să învingă. 


6. Studenţii sunt prezenţi în sala de curs, dar profesorii nu ţin cursuri. 

7. Lâszl6/Ladislau Bányai (1907-1981), profesor la facultatea de istorie din Cluj (1946-1957), 
rector al Universităţii „Bolyai” din Cluj-Napoca (1952-1956), ulterior director general al unui 
departament pentru naţionalităţi în cadrul Ministerului Învăţământului şi Culturii. http :// 
www. edrc.ro/docs/docs/maghiarii/d001-024.pdf, accesat la 23 iulie 2009. 

8. Takács Lajos/Ludovic (1908-1982), profesor la Universitățile din Cluj şi Bucureşti, specialist 
în drept internaţional. Rector al Universităţii „Bolyai” din Cluj (1947-1952) şi al celei din 
Bucureşti (1956-1959). Membru supleant în CC al PCR (1965-1979) şi membru în Consiliul 
de Stat (1961-1975). http : //ro. wikipedia. org/wiki/Lajos_Tak %C3%AIcs, accesat la 27 iulie 
2009; Florica Dobre (coord.), Membrii CC al PCR..., pp. 563-564. 

9. Localitate în judeţul Timiş. 


212 EXPERIENŢE CARCERALE ÎN ROMÂNIA COMUNISTĂ 


Campania pentru desfiinţarea universităţii maghiare a fost lansată, iar odată cu înăbuşirea 
mişcărilor de după '56 a început şi jocul pe cartea naționalistă a regimului comunist. 


Procesul s-a desfăşurat la Cluj ? 

Simulacrul de proces a avut loc la 27 februarie 1957, la tribunalul Regiunii Militare 
a III-a şi a durat aproape zece ore. Eram patru în boxa acuzaților: Várhegyi Istvan, 
Koczka György, Kelemen Kalman! şi subsemnatul. Avocaţilor apărării nu le-au dat 
voie aproape deloc să vorbească. Nu a fost admis niciun martor al apărării. Preşedintele 
completului era un judecător militar de naţionalitate maghiară, Macskasy Pavel, care nici 
româneşte nu vorbea bine. A fost transferat la Cluj de la Timişoara, unde a condamnat 
sute de oameni nevinovaţi. A încercat să ne ridiculizeze. Pe tatăl meu l-au ameninţat, 
pentru că lua notițe, că îl bagă în boxă dacă mai notează ceva. 


Dar procesul se desfăşura cu uşile deschise ? 

Da, au venit mulţi studenţi şi studente care aruncau cu pachete de ţigări şi mici 
buchete de ghiocei şi viorele către noi, cei din boxă. Am văzut pe părinţi, cu lacrimi în 
ochi... Ceea ce nu am putut uita în anii care au urmat... 


Și care a fost sentinţa ? 

La începutul procesului am fost al patrulea, ultimul acuzat, dar pe parcurs am avansat 
pe locul doi, pentru că am avut „o atitudine recalcitrantă” şi pentru nesinceritate. Pentru 
că au fost colegi, care au considerat că strategia de a face „mea culpa” este mai bună. 
În ziua aceea nu s-au dat sentinţele. Asistenţa nervoasă a fost împinsă cu patul armelor 
de către soldaţi afară din sală, după care am fost scoşi şi noi şi duşi înapoi cu duba la 
Securitate. Sentinţele s-au dat peste trei zile, la 2 martie când am fost iar aduşi la 
Tribunal. Pedepsele au fost: şapte, cinci, trei, trei ani, închisoare corecțională, pentru 
delictul de instigare şi agitaţie publică, conform articolului 327, aliniatul 3, Cod Penal. 
Eu am primit cinci ani. Când am auzit, parcă m-au trăsnit 6 000 de volţi. Da’ cei cu trei 
ani nu au avut nici ei noroc, că după trei ani au fost duşi în Bărăgan, cu domiciliu 
obligatoriu, şi s-au eliberat odată cu mine sau şi mai târziu... Comuniştii nu se înduioşau 
de autocritică. 


Si după proces ? 

Peste două zile am fost dus la Gherla şi depus în camera de tranzit nr. 109 din vechea 
clădire, fostul castel al întemeietorului principatului transilvănean, călugărul György 
Martinuzzi!2... În vecinătatea acestui castel a fost construit de împăratul Franz Iosif”, 


10. Koczka Gyârgy/Gheorghe, născut la 28 iulie 1938 în Caransebeş, Caraş-Severin. A fost arestat 
la 18 noiembrie 1956 şi condamnat la 3 ani de închisoare corecțională. A executat pedeapsa în 
închisorile Cluj şi Gherla. A fost eliberat la 17 noiembrie 1959 cu domiciliu obligatoriu la 
Rubla. Informaţii din fişa matricolă penală din AANP. 

11. Kelemen Kalman, născut la 12 octombrie 1938 în Târgu Mureş, Mureş. A fost arestat la 
18 noiembrie 1956 şi condamnat la 3 ani de închisoare corecțională. A executat pedeapsa în 
închisorile Cluj şi Gherla. A fost eliberat la 17 noiembrie 1959 cu domiciliu obligatoriu la 
Fundata. Informaţii din fişa matricolă penală din AANP. 

12. Gheorghe Martinuzzi (Georg Utjessenovicz-Martinuzzi, 1482-1551), guvernator al Transil- 
vaniei între 1541 şi 1551. Călugăr şi arhiepiscop de Esztergom, a fost cel care a ordonat 
construirea cetăţii din Gherla, care avea să devină închisoare. http : //ro. wikipedia. org/wiki/ 
Gheorghe_Martinuzzi, accesat la 1 iunie 2008. 

13. Franz Josef (1930-1916), împărat al Austro-Ungariei. 

după înăbuşirea revoluţiei de la 1848-1849, un penitenciar modern, cu mai multe etaje 
şi cu plasă de sârmă între etaje, zis şi „Sing-Sing”!“. Din camera de tranzit am fost mutat 
în această clădire mare în data de 22 mai 1957. Am avut noroc pentru că în camera de 
tranzit am fost cu profesorul universitar Dr. Venczel József", sociolog, prieten al 
părinţilor, care m-a pregătit sufleteşte la ceea ce să mă aştept... În clădirea mare am stat 
doi ani, până în mai 1959, şi am prins, poate, cel mai dur regim de teroare. 

Ați apucat acolo şi revolta frontieriştilor din '58 ? 

Da, am fost în camera 58 de la etajul 1, cu vreo 30 de condamnaţi politici, de toate 
vârstele şi ocupațiile. La 14 iulie 1958 m-am alăturat celor ce băteau în uşa de fier a 
celulei scandând : „Jos teroarea! Libertate ! ”. Eram disperat în ultimul grad, pierzând 
instinctul ultim de apărare a vieţii măcar. Dar iar am avut noroc cu două feţe bisericeşti 
romano-catolice : Hajdú Leander, OFM!S din Şumuleu Ciuc şi Eröss Lajos”, fost director 
de cabinet al episcopului Márton Áron’. Ei m-au liniştit, m-au apărat... 

Revolta a izbucnit împotriva condiţiilor groaznice din penitenciar, împotriva terorii 
care a atins apogeul în '58. Mâncarea era foarte slabă, lături murdar gătite, medicamente 
nu ne dădeau, pachete şi vorbitoare nici vorbă, încă din toamna lui '57... Nu ne duceam 
la plimbare cu săptămânile, au tras obloanele, nu aveam aer. Dormeam în paturi 
suprapuse, câte patru. N-aveai voie să discuţi, nici să te rogi... Făceam tăblițe de săpun 
pe care scriam cu o bucăţică de sârmă versuri, cântece, cuvinte în limbi străine, pe care 
le memoram. Dacă te prindea”, întâi te omora’ în bătaie, apoi te pedepseau cu şapte până 
la 14 zile de izolare, care puteau fi fatale. 

Revolta a început la ultimul etaj, în camera mare, 114, a frontieriştilor. Aceştia erau 
majoritatea copii tineri, care fie din aventurism, fie din motive politice, au încercat să 
treacă graniţa spre Iugoslavia sau spre Ungaria şi au fost prinşi. Fi au început să 
manifeste, să ceară condiţii suportabile de detenţie şi să arunce jos obloanele, saltelele 
aprinse. Manifestarea a fost preluată şi amplificată din ce în ce mai mult în celulele din 
clădire. Scandările se auzeau şi în afara penitenciarului, în oraş. Am aflat, prin morse, 
prin ţevile de încălzire, că au fost aduse unităţi militare din mai multe locaţii, amestecate, 
pompieri şi procurori din Dej şi Cluj. 


14. Închisoare celebră din Statele Unite ale Americii. 

15. J6zsef Venczel (1913-1972), sociolog, profesor universitar, scriitor. A fost arestat în 1947 şi 
internat în lagărul de la Piteşti pentru un an. A fost rearestat la 17 februarie 1950 şi condamnat 
la 12 ani de muncă silnică. A executat pedeapsa în închisorile Jilava, Aiud, Piteşti, Cluj- 
-tribunal, Gherla şi Dej. A fost eliberat la 11 ianuarie 1961. http ://ro. wikipedia. org/wiki/ 
J6zsef_Venczel, accesat la 17 noiembrie 2009 ; fişele matricole penale din AANP. 

16. Ordo Fratrum Minorum, Ordinul Franciscan 

17. Er&ss Lajos/Ludovic, născut la 10 octombrie 1919 în Bârzava, Harghita. A fost arestat la 
21 august 1951 şi internat administrativ pentru 24 de luni. A executat pedeapsa în închisorile 
Cluj şi Galeşu. A fost eliberat la 23 septembrie 1953. A fost rearestat la 2 decembrie 1954 şi 
condamnat la 6 ani de închisoare corecțională. A executat pedeapsa în închisorile Cluj, 
Gherla, Salcia şi Periprava. A fost eliberat la 30 noiembrie 1960 cu domiciliu obligatoriu la 
Lăteşti. Informaţii din fişele matricole penale din AANP. 

18. Áron Márton (1896-1980). Arhiepiscop Romano-Catolic al Ardealului. A fost arestat la 
21 iunie 1949 şi condamnat la muncă silnică pe viaţă. A executat pedeapsa în închisorile Jilava, 
Aiud şi Sighet. A fost eliberat la 24 martie 1955. http : //ro. wikipedia. org/wiki/%C3%81ron_ 
MYC3%Alrton, accesat la 27 iulie 2009 ; fişele matricole penale din AANP. 


214 EXPERIENŢE CARCERALE ÎN ROMÂNIA COMUNISTĂ 


Frontieriştii aceştia erau nişte kamikaze, iar dintre ceilalţi deţinuţi li s-au alăturat din 
ce în ce mai mulţi. Am devenit exact ca în octombrie-noiembrie 1956, afară, cu toate că 
ştiam că raportul de forţe este copleşitor în defavoarea noastră. Înăbuşirea mişcării şi 
răzbunarea au fost groaznice! În camera 58 au intrat înjurând şi urlând vreo 20 de 
„caralii”, cu bâte, ciomege. Am fost tras în jos, colegii mai în etate, preoţii, s-au culcat 
pe mine... şi aşa am stat, cu burta pe ciment, vreo şase ore. Aşa m-au scăpat de bâtele 
şi cizmele paznicilor. Şi nimeni din cameră nu a turnat pe cei care băteau uşa şi scandau 
cu frontieriştii... 

S-au răzbunat gardienii ? Ce ştiţi că li s-a întâmplat frontieriştilor ? 

De afară se auzeau urletele, gemetele, plânsul şi strigătele de moarte ale frontieriştilor 
şi ale celor care au fost prinşi că au solidarizat cu ei. Au fost distruşi, a fost un măcel. 
Pe unii i-au omorât pe loc, pe alţii i-au nenorocit în bătaie. Toţi erau obligaţi să coboare 
coridoarele înguste, între cordonul gardienilor înarmaţi cu fiare, bâte, picioare de mese, 
şi care loveau neîncetat. Cei mai mulţi nu au ajuns jos, la parter, că au căzut sub lovituri, 
răniţi, morţi sau inconştienţi... Unii au murit, alţii au fost puşi în lanţuri, duşi la alte 
penitenciare şi ulterior condamnaţi la ani grei de puşcărie. Mulţi au rămas schilodiţi pe 
viaţă. S-a tras până către seară... Se auzeau multe focuri de armă. Ceea ce s-a întâmplat 
în penitenciarul din Gherla la 14 iulie 1958 a fost o crimă multiplă, fără seamăn prin 
sălbăticimea şi cruzimea ei. 

Ce alte momente importante vă mai amintiţi de la Gherla ? 

În primăvara lui '59 au încercat să mă racoleze. Am fost scos dintr-o cameră şi băgat 
într-o altă cameră în care erau iehovişti şi evrei. Primii erau pentru credinţa lor, iar 
ceilalţi pentru „subminarea economiei naţionale”. M-au băgat într-un mediu în care nu 
eram cunoscut şi nici eu nu cunoşteam pe nimeni. După o săptămână am fost scos şi 
băgat într-o cameră de anchetă lângă poarta principală. În cameră a intrat un tânăr 
locotenent de Securitate, îmbrăcat elegant şi cu mustață. A făcut semn gardianului care 
a ieşit din cameră. Când am rămas în doi m-a servit cu o ţigară şi mi s-a adresat în limba 
maghiară. S-a prezentat cu numele de Domokos şi mi-a spus că a fost recent numit ca 
adjunct al ofițerului politic de la penitenciarul Gherla... Şi că, într-o dimineaţă, când a 
venit la serviciu, a văzut o doamnă, cu un pacheţel, plângând, la poarta penitenciarului. 
După ce a intrat pe poartă şi-a dat seama că doamna îi părea cunoscută. Uitându-se pe 
listele de deţinuţi a văzut numele meu şi şi-a amintit că pe la 12 ani a fost la noi în casă, 
la Cluj. Şi fiind la joacă la noi cu alţi copii, a fost servit cu cafea cu lapte şi frişcă... I-am 
răspuns foarte hotărât: „Domnule, eu nu vă cunosc şi nu-mi amintesc de numele 
dumneavoastră ! ”. Atunci a început să-mi amintească de nişte detalii ale locuinţei noastre 
familiale din Cluj, de unde noi am fost izgoniți în 1949, iar casa a fost naţionalizată. Că 
tatăl meu fiind din Miercurea Ciuc, aşa am ajuns cu toată familia în comuna Sâncrăieni, 
am intrat la liceu, în Miercurea Ciuc, în 1950, şi printr-o admitere reuşită la facultate, 
am ajuns iar la Cluj în 1954... 

Şi la un moment dat mi-a spus următoarele securistul: „Uite, va fi un decret de 
amnistie în vară, dar un decret selectiv. Decretul se va da la a XV-a aniversare a 
regimului democrat-popular. Iar dumneata, care reprezinţi, prin faptele săvârşite, un 
pericol pentru regim, trebuie să dovedeşti şi să dai nişte garanţii că nu vei constitui o 
problemă pe viitor şi atunci te pot propune pe lista acelui decret. Totul se rezumă la a 
semna o hârtie. Gândeşte-te, eu vreau să te scap, dar nu te pot trece pe lista celor ce 
urmează să fie graţiaţi, decât...”. 

Timp de o săptămână gardianul m-a luat în fiecare dimineaţă din cameră şi m-a 
condus în camera aceea fără jaluzele de lângă poartă, în care era o mică masă, un scaun, 
hârtie, toc şi cerneală, un pachet de ţigări „Carpaţi” fără filtru şi o cutie cu chibrituri. 
Gardianul ieşea, lăsându-mă singur până după-amiază. Eu mă uitam prudent pe geam, 
fumam ţigările. Ofiţerul intra din când în când şi mă întrebă: „Te-ai răzgândit ? ”. După 
vreo cinci zile i-am răspuns, apăsând fiecare cuvânt: „Domnule, nu pot, îmi pare rău! ”. 
EI a ridicat din umeri, ca Pilat din Pont, spunând: „Eu am vrut să te scap. Şi mie îmi 
pare rău...”. Şi am fost dus înapoi în celulă. 

Politrucul nu m-a minţit cu decretul. Într-adevăr, a fost un decret în vara lui '59, după 
care, la apelul de dimineaţă au fost strigaţi şi scoşi dintre noi cu condamnări similare 
deţinuţi. Au fost scoşi din ce în ce mai mulţi, dar eu nu am fost strigat. Se pare că 
majoritatea au fost cu condamnări până la opt ani, cu problemele colectivizării şi, 
probabil, cei care au semnat câte un angajament. În tot cazul, eu am mai rămas încă doi 
ani şi jumătate în detenţie, până ce mi-am ispăşit întreaga pedeapsă. 

Deci, atunci, în '59, am fost încercat de Diavol... cum a spus şi lu’ lisus: megki- 
sértettek... 

Ispitit... 

Da, ispitit. A fost marea ispită a Diavolului pentru mine, dar am scăpat cu ajutorul lui 
Dumnezeu şi, poate, datorită educaţiei primite acasă şi exemplului văzut la părinții mei. 
Am rezistat tentației sfidând pierderea anilor tinereţii, poate a vieţii, unei tentaţii puse 
foarte abil şi ademenitor în condiţiile disperate în care eram. 

Şi după o lună de zile am fost îmbarcaţi în vagoane şi duşi la colonia de muncă forţată 
din Delta Dunării, Periprava. Eram vreo 600 de deţinuţi în 12 vagoane, prima garnitură 
dintre politici. Aceasta a fost în 22-23 mai 1959. Pe drum am crezut, când trenul s-a 
îndreptat către Moldova, că ne vor duce în Siberia. Dar în Tulcea ne-au transbordat 
într-un bac, până la Periprava. 

Care au fost condiţiile de transport până la Tulcea ? 

N-aveam aer şi ne cocoțam la gemuleţul ăla pentru boi... şi am venit până la Ciceu!’ 
şi am văzut că a început să meargă către Ghimeş2. A m crezut că ne duce în URSS, în 
Siberia, şi plângeam cu toţii... Eu pregăteam deja o bucăţică de hârtie pe care scriam 
câteva cuvinte, un mesaj către părinţi. Venind dinspre nord, Deda, Gheorghieni, Topliţa, 
Ciceu, credeam că trecem prin Sâncrăieni, şi mă gândeam să arunc biletul, că şeful de 
gară era prieten cu tata... Dar trenul a început să meargă către Mihăileni, Nădejdea, 
Livezi, către Ghimeş. Am zis: „Gata, ne scoate din ţară”. N-am ştiut unde mergem, dar 
ne-a' dus în Delta Dunării, în Periprava. 

Ce impresie v-a făcut Periprava ? 

Când am ieşit la suprafaţă din fundul bacului şi am păşit pe uscat, totul a părut nou, 
aerul proaspăt, soarele strălucea. În lagăr de asemenea, totul a fost nou şi proaspăt, noi 
fiind prima garnitură atunci. N-a fost înaintea noastră nimeni. Era' amenajate barăci, 
paturi, saltele umplute proaspăt... 


Eraţi scoşi la muncă ? 


19. Localitate în judeţul Harghita. 
20. Localitate în judeţul Bacău. 

Am fost dus la muncă. Noi am fost încântați de acel soare la început, dar după 
primele zile ne-am umflat de la soare, mâncarea a fost slabă, noi slăbiţi încă din 
penitenciar... Norma de prăşit la porumb, care nu se vedea de stuful care creştea mult 
mai repede, era mare, la început 2 500 metri pătraţi, iar mai târziu circa 3 000 metri 
pătraţi pe ziua de lucru de 12 ore. După aceea ne-au dus la construit diguri de pământ. 
Aici norma „republicană” era de 3,2 metri cubi de pământ săpat, încărcat în roabă şi 
cărat pe dig. Beam apa Dunării, a apărut dezinteria, şi au început să moară oamenii, mai 
ales cei bătrâni şi cei slabi, pe capete. Concomitent au început să ne şi bată seara, la 
intrarea în colonie, pentru nerealizarea normei. 

De la Periprava am fost duşi, în septembrie 1959, în Insula Mare a Brăilei, în vestita 
colonie Salcia. 

Era mai bine ca la Periprava ? 

Era şi mai greu. Salcia a fost o colonie de muncă mare. La un moment dat eram în 
jur de 10 000 de deţinuţi politici. În Insula Mare a Brăilei mai erau şi alte colonii în care 
lucrau politicii: Grădina, Luciu-Giurgeni, Stoeneşti. În colonia Salcia a fost şi un 
„Spital” pentru deţinuţi, cu medici deţinuţi, numai medicamente nu prea erau. Acolo era 
să-mi pierd braţul stâng, datorită unei injecții alterate dată împotriva gripei. Era chinin 
metan german rămas din timpul războiului. Am făcut un flegmon, iar infecția urca spre 
inimă şi creier. S-a fixat şi ziua când să mi se taie braţul stâng... 

Dar nu erau antibiotice, să vă trateze ? 

Nu mai erau, că peste medicii-deţinuţi a fost un plutonier securist, care a fost, de 
fapt, directorul spitalului. Se zvonea că acest plutonier a vândut şi cota aceea redusă de 
antibiotice ţăranilor din comunele învecinate, de peste Dunăre, Dăeni şi Gârliciu, să-şi 
facă un ban... 

Şi am scăpat datorită unei coincidenţe norocoase : a sosit în control o brigadă foarte 
numeroasă de procurori şi ofiţeri superiori de toate felurile cu un elicopter din Bucureşti. 
Eu deja aveam o febră de 41 grade şi zilnic scoteam din braţ 4-500 de grame de puroi... 
Eram slăbit de tot. La un moment dat a apărut comandantul coloniei în uşa salonului 
spitalului şi spunea: „Toată lumea la pat, cu pătura până peste gură şi să nu uitaţi că 
aceştia o” să plece, şi pe urmă tot cu mine aveţi de a face! ”. 

A venit brigada şi ne întrebau cu silă vădită, ce avem ? Nimeni n-a spus nimica. Eu 
ameţeam, tremuram de slăbiciune, dar m-am hotărât şi ţinându-mă de pat, am ieşit la 
raport şi am zis: „Sunt deţinutul cutare şi raportez că am ajuns în acest hal, fără 
medicamentele necesare, şi o să-mi pierd braţul, şi poate şi viaţa. Dar prea multă lume 
mă cunoaşte afară, ca odată, cândva, să nu fie întrebate persoanele responsabile pentru 
dispariţia mea”. Asta am spus. Pentru moment s-a făcut linişte, s-au uitat unii la alţii şi 
au ieşit afară. S-a făcut o linişte de mormânt, iar după vreo oră s-a dat alarma. Noi am 
rămas în paturi şi nu ne-am mişcat până a doua zi. Nici mâncare nu ne-a dat nimeni. 
Auzeam cum pleca elicopterul seara, iar dimineaţa venea. Am aflat dimineaţa că a fost 
schimbat comandantul coloniei?! şi mai mulţi dintre gardienii gradaţi. A dispărut şi plu- 
tonierul cu medicamentele spitalului. S-a îmbunătăţit hrana şi au apărut medicamentele. 


21. În perioada respectivă comandanţi ai coloniei au fost următorii : It. Mihai Damian (1957-1959), 
cpt. Dumitru Malangeanu (1959-1960) şi cpt. Marin Nica (1960-1963). Andrei Muraru 
(coord.), op. cit., p. 145. 

Pe mine au început să mă îndoape cu injecții de antibiotice, iar flegmonul a început să 
dea înapoi şi aşa am scăpat. A fost la limită... 


Când v-aţi eliberat ? 

Pe 22 noiembrie 1961, când a expirat condamnarea de cinci ani. Am fost eliberat din 
colonia Stoeneşti, tot din Insula Mare, prin centrul de triere de la Ostrov, un fort pe o insulă 
mică pe Dunăre. Am avut mari emoţii, chiar şi după ce m-am urcat singur pe vaporul ce 
mergea la Tulcea, că mă vor rearesta şi trimite la domiciliu obligatoriu în Bărăgan. 

Şi atunci când m-am eliberat, pe lângă biletul de eliberare şi vreo 200 de lei, 
„contravaloarea” a 30 de luni de muncă forţată, am fost pus să semnez şi o declaraţie, în 
care scria că: „Nu voi spune nimănui nimic despre locurile de detenţie pe unde am 
trecut, ce am văzut şi pe cine am cunoscut, în caz contrar, dacă nu voi respecta cele de 
mai sus, consimt să fiu aspru pedepsit de legile RPR”. Acest text a fost semnat de toţi cei 
ce erau eliberaţi, dar prea puţini l-au şi respectat... Şi asta au depus-o ei la arhivă, şi 
de-acolo am scos-o eu şi am găsit data de 22 noiembrie '61, când m-am eliberat şi am 
semnat-o. 

Aveţi vreo zi din detenţie, care să fi rămas mai puternic întipărită în memorie ? 

Sunt multe zile memorabile în aceşti cinci ani. Fiecare zi avea aproape istoria ei. Nu-i 
adevărat că nu se întâmpla nimica în puşcărie, se întâmplau foarte multe. Suferințele 
fizice şi psihice şi lupta pentru supravieţuire, căderile în disperare au istoricul lor de zi 
cu zi. Totuşi, îmi vine acum în minte o zi din vara fierbinte a lui '59. Eram în Deltă, la 
prăşit în lanul de cucuruz. La amiază ne aşezam la masă, stând „turceşte” şi mâncând 
zeama chioară de fiecare zi. Se strângea cordonul soldaţilor. La un moment dat a venit 
o furtună violentă, cu mult praf şi puţină ploaie. Când a trecut, am văzut la câţiva metri 
de locul unde stăteam o jumătate de pagină de ziar, adusă de vânt. Probabil a fost 
ambalajul mâncării tractoristului civil. Trăgându-ne fundul, câte puţin, câte puţin, am 
reuşit să ne apropiem de ziar şi să punem mâna pe el. Eram cu asistentul universitar 
David Gyula? din Cluj, cu poetul Páskándi Geza?” şi cu încă câţiva camarazi, şi am 
încercat să ne uităm pe bucata de ziar. Erau fragmente din cuvântările de la şedinţa mare 
de „unificare” ale celor două universităţi din Cluj, „Babeş” şi „Bolyai”. Ştirea a fost o 
bombă pentru noi, o veste tragică în fond, pentru că ştiam că Universitatea noastră a fost 
desfiinţată. S-a făcut o tăcere mormântală, şi a zis unul dintre noi: „De acum vom fi 
uitaţi ! Pentru că baza noastră va dispărea. Nu va mai fi cine să-şi ridice glasul pentru 
noi...”. Deci instituţia pe care o reprezentam, care credeam că stă în spatele nostru, a 
dispărut. Am aflat după mai mulţi ani că „unificarea” a fost făcută cu o cruzime 
nemaipomenită de Ceauşescu şi a început marele joc al manipulării societăţii cu un 
naționalism feroce. O strângere de inimă am simţit atunci şi cred că nu numai eu. Asta 
a fost o zi de care îmi amintesc. 


22. David Gyula/luliu, născut la 13 august 1928 în Araci, Covasna. A fost arestat la 12 martie 
1957 şi condamnat la 7 ani de închisoare corecțională. A executat pedeapsa în închisorile Cluj, 
Gherla, Periprava, Salcia, Luciu-Giurgeni şi Ostrov. A fost eliberat la 9 martie 1964. Informaţii 
din fişa matricolă penală din AANP. 

23. Páskándi Géza, născut la 18 mai 1933 în Viile, Satu Mare. A fost arestat la 19 martie 1957 şi 
condamnat la 6 ani de închisoare corecțională. A executat pedeapsa în închisorile Cluj, 
Gherla, Periprava, Salcia, Luciu-Giurgeni şi Ostrov. A fost eliberat la 26 ianuarie 1963. 
Informaţii din fişa matricolă penală din AANP. 

O altă amintire memorabilă a fost ultima noapte de detenţie în centrul de tranzit 
Ostrov. Acolo în celulă a fost băgat lângă mine un bărbat foarte inteligent care mi-a 
vorbit toată noaptea, până în zori, ca să am grijă că aici am o ultimă şansă, ca să declar 
tot ce am tăinuit până acum. Că ei ştiu tot şi voi fi rearestat când ajung în portul Tulcea 
şi o să mă condamne la alţi ani... şi vorbea, şi spunea, şi mă ruga, şi mă ameninţa, şi mă 
provoca întruna, până aproape de ora deşteptării. Cred că era un agent de prima clasă, 
cu sarcina de a mă mai scutura ultima oară. Încerca să bage groaza şi spaima în mine, cu 
toate că ştiam bine, că n-aveam ce să declar în plus. 

Ce a urmat momentului eliberării ? 

Am ajuns acasă, la Sâncrăieni-Ciuc, lângă Miercurea-Ciuc, în zorii zilei de 23 noiem- 
brie 1961, după aproape cinci ani şi jumătate. Ajuns în faţa porţii mari, tipice zonei, am 
avut o pornire neaşteptată: am îngenuncheat şi am sărutat pământul din faţa porţii... 

Mi-am găsit părinţii îmbătrâniţi prematur de umilinţele suferite. Cele patru surori, 
din copile s-au făcut fete mari, dar nici uneia nu i s-a dat voie ca să intre la facultate din 
cauza mea. 

După două luni de odihnă şi refacere în mijlocul familiei, că am vrut să mă refac un 
necalificat la unitatea de prelucrare a lemnului din localitate, dar şi aceasta la intervenţia 
tatălui meu, care era şi medic al fabricii. La început am fost legător la secţia parchet. 
După câteva luni, la insistenţele unui maistru, fost coleg de şcoală, am fost trecut la 
atelierul de rebobinat motoarele electrice ale fabricii. Acolo am lucrat aproape un an. 

În toamna lui 1962, împreună cu un coleg din atelier am fost convinşi ca să dăm 
admitere la cursul postliceal electroenergetic de trei ani din cadrul Grupului Şcolar „Iosif 
Rangheţ” din Bucureşti, un grup şcolar uriaş în vecinătatea actualei staţii de metrou 
„Tineretului” şi a Liceului „Şincai”, unde nu se cerea autobiografie şi dosar de la 
candidaţi. Şi am dat admiterea acolo, cu toate că în viaţa mea am fost slab la matematică 
şi fizică... da' am reuşit. 

În această şcoală erau foarte mulţi pedepsiţi ai sorții, cu dosare proaste, cu părinţi în 
puşcărie, care vroiau să li se piardă urma. La „I. Rangheţ” am găsit multă înţelegere şi 
chiar ne-am făcut educatori la şcoala profesională, în schimbul hranei şi cazării gratuite. 

În 1964 m-am căsătorit în Bucureşti cu o fostă absolventă a şcolii, originară tot din 
Miercurea-Ciuc, cu al cărei tată am fost în puşcărie la Stoeneşti. În 1965 ea s-a dus ca 
să nască acasă la Miercurea Ciuc iar eu absolvisem şcoala în iunie şi cu toate că aveam 
o ofertă bună de lucru în Bucureşti, că mi s-au oferit două posturi, m-am dus după soţie 
şi copil la Miercurea Ciuc, angajându-mă ca tehnician electroenergetic în cadrul Trustului 
Minier „Mureş” din localitate. 

Nu aţi mai încercat să vă continuaţi studiile ? 

Doar începând din anul 1966, când ni s-a părut că avem oarece şanse de reprimire la 
facultate. La 1 martie 1966 am fost primit în audienţă de rectorul Universităţii „Babeş- 
-Bolyai” din Cluj, istoricul C. Daicoviciu şi îndrumat cu destulă empatie şi bunăvoință, 


24. Centrul Şcolar Mediu de Energie Electrică şi Industrie Electrotehnică „Iosif Rangheţ”, 
Bucureşti. 

25. Seiwardh László, născut la 10 iulie 1908 în Miercurea Ciuc, Harghita. A fost arestat la 3 martie 
1960 şi condamnat la 8 ani de închisoare corecțională. A executat pedeapsa în închisorile 
Târgu Mureş, Jilava, Ostrov, Gherla şi Luciu-Giurgeni. A fost eliberat la 14 aprilie 1964. 
Informaţii din fişa matricolă penală din AANP. 

ca să solicit reprimirea, printr-un memoriu detaliat la minister. Timp de un an şi jumătate 
mi-au tot cerut fel de fel de completări la memoriu, precum şi o listă de 50 de nume de 
persoane, care pot da referinţe despre persoana mea. 

Şi o doamnă distinsă de la comisia de înmatriculare din minister mi-a zis : „Domnule, 
mai aveţi răbdare, pentru că vin atâtea referinţe bune... Eu n-am văzut laolaltă atâtea 
referinţe bune pentru cineva”. Printre cei 50 eu am dat şi maghiari, şi germani, şi evrei... 
de toate, şi din toate ocupațiile, din toate mediile. Dar cred că decisiv a fost cuvântul dat 
de domnul Daicoviciu, şi de ministrul învăţământului, Ştefan Bălan. 

La urma urmei am fost reprimit şi reînmatriculat la Facultatea de Istorie a Universităţii 
„Babeş-Bolyai” din Cluj, în anul III, curs F.F., în august 1967. Ulterior s-au prevăzut şi 
opt examene de diferenţă, fiindcă destul de multe s-au schimbat în concepţia istorică 
între 1956 şi 1967. Între februarie 1968 şi iunie 1971 am luat toate examenele anilor 
III-IV şi examenul de stat. În afara câtorva excepţii am găsit destulă bunăvoință şi 
înţelegere din partea cadrelor didactice. 

Imediat ce am luat examenele anului III am părăsit industria minieră şi am fost ajutat 
să trec ca muzeograf-etnograf la Muzeul Judeţean Harghita din Miercurea-Ciuc. Şi din 
luna mai 1968 nu s-a mai pus nicio piedică din partea cenzurii ca să pot publica cu 
numele meu. Astfel, cu o escală la difuzarea judeţeană a filmului, am ajuns corespon- 
dentul judeţean al cotidianului central în limba maghiară „Elsre” între martie 1973 şi 
august 1974. În urma unui decret prezidenţial, nepublicat, în care se prevedea că în presa 
centrală să poată lucra numai membrii de partid, mi s-a făcut oferta să mă duc la Deva 
sau Petroşani şi acolo să mă fac membru de partid, că acolo nu mă cunoşteau, că acolo 
nu puteam rămâne, că lumea mă cunoaşte că am fost deţinut politic. Şi urma să fiu tot 
corespondent judeţean, da’ am spus: „Nu, plec”. Mi-am pierdut postul, devenind şomer 
pentru moment, cu familie şi cu doi copii mici. 

Ulterior, s-a găsit un director de liceu român, care a avut curajul să mă angajeze ca 
profesor suplinitor de istorie-geografie în clasele V-VIII la secţia maghiară a liceului. 
După trei ani, în urma unui concurs, am fost numit titular la Liceul de construcţii de la 
marginea oraşului, unde m-am stabilizat şi am lucrat timp de 16 ani, adică până în iunie 
1990, când în urma alegerilor de la Duminica Orbului, 20 mai 1990, am fost ales 
deputat, pe lista UDMR, în Parlamentul României. Şi iată-mă, fostul deţinut politic, abia 
tolerat şi numai în periferie, membru al primului legislativ liber ales... 

În vârtejul vieţii politice mi-am dat repede seama că nu sunt destul de viclean şi 
destul de versat pentru „marea politică”. Datorită sincerităţii şi principialităţii a fost 
frântă cariera mea politică după mai puţin de cinci ani. În decembrie 1994 am scris un 
pamflet politic cu titlul „Nu suntem toţi vinovaţi”, în care am criticat pe preşedintele de 
onoare al Uniunii, Episcopul László Tokes. Cu toate că textul a fost destinat strict pentru 
uz intern, adică în cadrul Grupului UDMR de la Cameră, László Tökes şi anturajul său 
l-au făcut public, împotriva voinţei mele. Ce m-a determinat ca să scriu acest pamflet? 

În câteva numere din iunie 1994 ale cotidianului „Tinerama”, ziar al regretatului 
coleg de detenţie Max Bănuş?, au apărut două angajamente olografe şi câteva declaraţii 
tot olografe ale lui László Tökes, date organelor de Securitate din Dej, Braşov şi Cluj. 


26. Max Bănuş, născut la 29 martie 1926 în Bucureşti. A fost arestat la 27 septembrie 1958 şi 
condamnat la 5 ani de închisoare corecțională, pedeapsă majorată ulterior la 8 ani de închisoare 
corecțională. A executat pedeapsa în închisorile Ministerul de Interne, Jilava şi Salcia. A fost 
eliberat la 7 ianuarie 1962. Informaţii din fişa matricolă penală din AANP. 

Consternat de cele aflate, am afirmat că această comunitate a maghiarilor din România, 
merită un preşedinte de onoare nepătat ! I-am cerut ca să dea în judecată ziarul, iar în 
caz contrar să nu mai rămână în înalta funcţie de preşedinte de onoare al Uniunii. El mi-a 
promis acest lucru, dar nu l-a făcut nici după jumătate de an. 

În urma publicării în trei limbi : în maghiară, română şi engleză a textului pamfletului, 
împotriva voinţei mele, la 27 decembrie 1994, scandalul a căpătat proporţii nebănuite. 
Au avut loc mai multe şedinţe de mediere, la care, dacă insistam, poate UDMR-ul se 
rupea în două. Eu însă m-am sacrificat ca să păstrez unitatea Uniunii cu toate că familia 
mea a primit mai multe ameninţări, iar copiii — elev şi studentă - la fel. 

La 27 februarie 1995, prin votul majoritar al Consiliului Reprezentanţilor Unionali ai 
UDMR, mi-a fost ridicată calitatea de membru al Uniunii - primul şi singurul caz de 
până acum -, ca peste trei luni, la Congresul al V-lea din 29 mai 1995 să fie anulat 
verdictul de excludere ; mai mult, Congresul mi-a confirmat şi calitatea de deputat 
UDMR până la expirarea mandatului din noiembrie 1996, când însă m-am pensionat la 
59 ani şi m-am retras din viaţa publică. 

După un an şi jumătate, conducerea Uniunii şi ierarhiei maghiare - mai puţin 
episcopul László Tokes - m-au rechemat şi m-au trimis să reprezint cultele istorice 
maghiare - opt eparhii — în cadrul Secretariatului de Stat pentru Culte. De atunci a trecut 
exact un deceniu şi mă aflu la 71 de ani tot acolo, dar deja cu gândul retragerii. „Poliţele” 
anilor de detenţie încep să se facă simţite din ce în ce mai mult. Totuşi, pentru mine este 
o mare satisfacţie că am putut să fiu util încă un deceniu. 


Va mulțumesc. 


Eu vă mulţumesc pentru posibilitatea de a putea rememora câte ceva din cele trăite de 
mine, şi care pot fi privite şi ca o învăţătură pentru cei mulţi care vin după noi. 


Vorzsak Janos 


S-a născut la 13 martie 1941 în Tulgheş, judeţul Harghita. Naţionalitatea maghiară. 
Religia: romano-catolică. Studii: universitare. Profesia: inginer. A fost arestat la 
13 aprilie 1959 şi condamnat la 7 ani de închisoare. A executat pedeapsa în închisoarea 
Gherla. A fost eliberat la 10 octombrie 1963. La data interviului locuia în Miercurea 
Ciuc. Interviu realizat de Andrei Lascu la 2 iunie 2007. Transcrierea şi tehnoredactarea 
interviului — Andrei Lascu. Editarea - Andrei Lascu, Cosmin Budeancă. Interviul se află 
în AIO-IICCMER, având cota 155. 


V-aş ruga să-mi spuneţi cum aţi ajuns să intraţi în conflict cu regimul comunist ? 

În anul 1956, în timpul revoluţiei din Ungaria, am fost şi noi entuziasmați de 
mişcările de acolo şi ne-am gândit că probabil revoluţia se va porni şi aici, în România. 
Că de fapt situaţia era aceeaşi, trupele sovietice mi se pare că tot erau şi aici, încă nu 
plecau nici din România, şi situaţia economică, situaţia socială ce bântuia şi aicea era la 
fel ca şi acolo. În zilele acelea un coleg de-al meu şi cel mai bun prieten al meu a primit 
o scrisoare anonimă de undeva, în care cineva ne-a atenţionat ca să ne pregătim şi noi că 
probabil şi la noi va porni o revoluţie, o mişcare asemănătoare ca şi în Ungaria. Revoluţia 
a' făcut-o tinerii, şi la noi tot de tineri o să fie nevoie... Noi am discutat treburile acestea, 
problema, într-un grup restrâns, numai patru elevi eram, şi am aşteptat alte scrisori ca 
să ne mai dea şi instrucţiuni. N-am ştiut ce să facem, dar tot am discutat ce-am auzit, am 
schimbat părerile, am vorbit ce ştiam despre evenimente şi ce-am ascultat la radio. Şi alte 
scrisori n-au venit... Între timp revoluţia a fost înăbuşită şi în Budapesta, noi n-am mai 
avut ce să facem, ne-am văzut de treburile noastre, n-am mai discutat de treaba aceasta. 


Eraţi la şcoală în acea perioadă ? 

Da, eram la Şcoala Medie Mixtă din Miercurea Ciuc, că aşa se numea. Eram în clasa 
a VIII-a atunci sau a IX-a. Dup-aceea nici n-am mai discutat de treaba aceasta, însă am 
început să scriem şi noi versuri, cum au făcut şi altă dată elevii de şcoală medie... 
Fiecare a-ncercat să scrie cât mai frumos, cât mai multe, şi am mai băgat şi problemele 
noastre sociale, probleme naţionale de atunci. Am încercat să scriem în aşa fel cum n-au 
scris poeţii oficiali de atuncea. Între timp, în anul 1959, un coleg de-al nostru care a 
participat şi el la şedinţele acestea în timpul revoluţiei, a fugit de-acasă. Nu ştiu nici 
astăzi ce neplăceri a avut, da” a plecat de-acasă şi-a lăsat o scrisoare să nu trimeată după 
el poliţia (sic! ), fiindcă are nişte scrieri în bagajul lui care dacă ar fi descoperite ar fi 
problemă... Cum, necum, scrisoarea aceasta a ajuns în mâna poliţiei, da” poliţia nu s-a 
ocupat de treaba aceasta, nefiind competentă, şi a predat la Securitate. Şi Securitatea 

a-nceput să cerceteze... A” ţinut vreo două săptămâni cercetările acestea, au fost anchetate 
acolo diferite persoane, aproape toţi profesorii, mulţi elevi, nu ştiu ce. El plecase pân’ 
la Sfântu Gheorghe şi de-acolo a venit acasă. Scrieri au găsit ei... era” nişte poezii în 
care, cineva cu rea-voinţă putea să vadă că e ceva duşmănos, da” cu bunăvoință... nu era 
niciun fel de duşmănie în ele (râde - n.n.). Dar până la urmă i-a” dat drumul şi lui, şi 
prietenului lui. I-a ţinut acolo la Securitate mi se pare o zi, şi i-a” dat drumul. Şi timp 
de două săptămâni după aceea nici nu s-a' ocupat de noi şi odată a apărut o trupă de 
securişti... 

De unde erau aceşti securişti, din Miercurea Ciuc ? 

Securitatea de-aicea nici nu a fost implicată. Erau ofiţeri în civil, de la Securitatea din 
Târgu Mureş. Nu mai ştiu... un maior i-a condus. A avut şi trupe înarmate cu ei, 
probabil că se gândea că noi deja suntem înarmaţi, şi, probabil, că o să-i primim în aşa 
fel... Dar a intrat în şcoală şi ne-au căutat pe noi care ne ocupam cu poezii, vreo trei 
băieţi. Şi ne-au arestat şi ne-au luat imediat. 

Unde v-au dus după arestare ? 

Ne-au luat imediat, ne-au dus la Târgu Mureş şi ne-au băgat acolo la Securitate. Pe 
urmă, după noi, a-nceput să curgă profesorii şi elevii... Colegul acesta care a fugit 
de-acasă a scris un roman de autobiografie în care, ca şi într-un roman, a băgat acolo 
ce-a gândit el: cum vroiam noi să ne luptăm în revoluţie şi cum vroiam noi să ajungem 
la arme, cum să le procurăm, şi fel şi fel de treburi din acestea despre care s-ar putea să 
fi vorbit atuncea, cu trei ani mai demult, în '56. Da’ noi niciodată nu ne-am gândit la 
treaba aceasta... Şi un căpitan de Securitate care m-a anchetat, mi-a dat romanul acesta-n 
mână, era scris direct, era manuscrisul colegului nostru. Şi am citit acolo treburile 
acestea şi am zis: „Domnule, dar cum puteţi să ne judecaţi după un roman din acesta ? ”. 
Zice el: „N-ai grijă că ştim noi ce să scoatem din acesta”. Şi au scos într-adevăr ce 
vroiau, că au făcut o organizaţie duşmănoasă. 


Cum s-au purtat cu dumneavoastră în anchetă ? 

În timpul anchetelor am avut odată o întâmplare foarte interesantă. Am avut un 
anchetator care era specialist de literatură. ÎI chema Suciu. El era, mi se pare, locotenent- 
-major, şi m-a-ntrebat de poeziile mele. El a ştiut foarte bine ungureşte, şi a citit poeziile, 
şi a şi explicat... Şi a făcut procesul verbal pe româneşte şi vroia să îl iscălesc. Eu n-am 
vrut să iscălesc că am zis să-mi traducă ce-a scris el, că io nu-nţeleg totul şi mi-a tradus 
în două-trei cuvinte şi gata. Atunci i-am zis că până când nu îmi traduce totul, toată 
foaia, nu iscălesc nimic. El n-a tradus, eu n-am iscălit, şi a-nceput să mă pălmuiască. 
M-a zguduit, nu ştiu ce, şi asta a făcut în fiecare zi... Când m-a” dus la el la anchetă, 
fiecare vers, fiecare poezie care a ajuns în mâna lui a fost tradusă şi a scris un proces- 
-verbal despre poezia respectivă. A scris vrute-nevrute... Acuma nici nu mai ştiu cum o° 
fost traduse. Şi odată nu ştiu ce s-a-ntâmpat, da” când a-nceput să mă zguduiască i-am 
prins mâna şi el a căzut, da' nu pe jos, că s-a prins de masă până la urmă. Şi-a-nceput 
să urle... În momentul acesta uşa din spatele meu s-a deschis, m-au apucat de-o mână şi 
m-a” scos afară din birou. E, a fost ofiţerul, un sublocotenent, sau nu mai ştiu cine era 
şi cum îl chema, că niciodată nici nu am aflat, şi a fugit cu mine spre închisoare şi 
m-a-ntrebat aşa zguduit şi el ce s-a-ntâmplat: „Ce-ai făcut, măi, că ăsta putea să 
te-mpuşte ! ”. „Eu n-am făcut nimica, na, nu ştiu cum s-a dezechilibrat, şi până la urmă 
a-nceput să urle...” 

Atuncea am tras o frică serioasă, că m-am gândit că probabil el o să spună că eu l-am 
atacat şi nu ştiu ce s-a-ntâmplat, şi probabil că o să fie o pedeapsă serioasă pentru treaba 
aceasta, dar interesant că nu s-a-ntâmplat nimic. S-a terminat. Am avut noroc. Cum şi 
cum nu, am avut noroc. După aceea m-a” băgat la izolare, de vreo două ori, dar cam 
atâta. Acolo la izolare a fost şi mai greu decât afară, dar... dar a trecut. 

No, s-a şi terminat cu treaba aceasta cu poeziile, nu s-a” mai ocupat cu poezii. M-a” 
dus la alt ofiţer care era un căpitan, şi ăsta s-a ocupat numa’ de revoluţia din '56 şi cu 
romanul respectiv. Acolo nu trebuia să mă întrebe nimica... El a avut totul în roman, şi 
a scos ce-a vrut el, şi-a făcut o frumoasă organizaţie antiguvernamentală, să zic aşa. Asta 
a fost o întâmplare interesantă de care am vorbit eu, că sublocotenentul acesta m-a scos 
de la necaz, probabil c-aş fi avut necaz mare după întâmplarea aceasta. Până la urmă, 
înainte de proces cu vreo două-trei zile, m-au dus la un căpitan care vroia să mă convingă 
ca să iscălesc toate procesele verbale acestea în legătură cu poeziile. N-am vrut să fac 
treaba aceasta. A venit şi comandantul, că până la urmă... io am văzut că are rang superior. 
Era colonel, mi se pare, da’ era un om destul de bătrân deja, păr alb avea. A trecut şi el 
prin biroul acela şi m-a întrebat de unde sunt. Eu am zis că din Miercurea Ciuc. I-a făcut 
semn să mă lase în pace. N-a mai încercat că mă convingă, şi omul a zis că o să primesc 
pedeapsă mult mai mare dacă nu iscălesc, şi fel de fel de treburi din acestea. N-am 
iscălit, şi aşa m-a” judecat şi pentru acelea. Şi pentru poezii am primit cinci ani, şi pentru 
organizaţie am primit şapte ani, dar pedeapsa mai mare trebuia executată. Aşa că 
degeaba n-am iscălit procesele verbale... care, de fapt, erau nişte prostii scrise acolo... 
ce a scris anchetatorul, dar în timpul acela nu prea a contat nimic. 


V-au mai bătut până la proces ? 

Numai atuncea în timpul anchetării, când n-am vrut să iscălesc procesele verbale. 
Altă dată nu. Ăstălalt, căpitanul de care am vorbit, niciodată nu s-a atins de mine. El a 
râs când am zis că nu se poate aşa ceva şi asta nu-i drept: „Poţi să vorbeşti tu orice, că 
uite ce am în mână. Şi fac ce vreu...”. Avea romanul. Şi într-adevăr aşa a fost. 


Câte persoane aţi fost acuzate în această organizaţie ? 

Unsprezece persoane eram acuzaţi pe baza acestui roman. Dar au mai fost şi alte 
prostii din acestea pe care le-au făcut ei. De exemplu, profesorii erau judecaţi după fel 
de fel de prostii din acestea, că au organizat o trupă de folclor naţionalist... Nu ştiu ce 
fel de prostii ziceau ei acolo. Pe urmă, un inspector şcolar a făcut nişte denunţări 
împotriva profesorilor noştri. Fel de fel de treburi din acestea... Dar Securitatea a avut 
dibăcie ca să facă din toate treburile acestea o organizaţie integrală. Şi 11 persoane am 
fost condamnaţi. 

Ce condamnări au primit ceilalți, vă mai amintiţi ? 

Un profesor a primit 20 de ani, unu' 15, ceilalţi opt, şapte şi cinci... Eu am primit 
şapte ani pentru „uneltire împotriva societăţii socialiste”. Înainte de proces Securitatea 
ne-a băgat în organizaţie şi aşa se numea articolul : „crimă de uneltire împotriva societăţii 
socialiste”. Asta atrăgea după sine cam 20-25 de ani, cam aşa ceva. Dar interesantă 
treabă a fost că în timpul procesului, advocaţii ne-au acuzat toţi... Că nici ei n-au 
îndrăznit să spună că duşmanul acesta nu e duşman de fapt. Aşa era mentalitatea în 
timpul acela, era frica avocaţilor, care nici cu un cuvânt n-au îndrăznit să ne apere. Ei 
ne-au acuzat tot timpul. Erau puşi din oficiu, că noi nu i-am plătit, că n-am avut bani. 

Însă colonelul procuror, care trebuia să ne acuze, ne-a apărat... nu direct, dar indirect 
ne-a apărat. Apărarea ne-a acuzat şi acuzarea ne-a apărat... (râde - n.n.). Cam asta era 
situaţia. A fost o situaţie absurdă. A zis că articolul în care ne-a’ băgat nu este corect şi 
trebuie să ne bage în alt articol, în care zicea numai atâta : „uneltire împotriva societăţii 
socialiste”. Şi aşa am primit şapte ani, altfel primeam 20. 

Mai ţineţi minte cum îl chema pe acest procuror ? 

Pe procuror nu-mi aduc aminte, şi nu scrie în niciun document care-l deţin eu. Era 
un colonel procuror, dar cum îl chema habar n-am. Era în cadrul Tribunalului Militar din 
Cluj, numai s-ar putea să fi fost din Târgu Mureş, da’ asta nu ştiu sigur. 

Ce mai puteţi să-mi spuneţi despre modul cum s-a desfăşurat procesul ? 

Preşedintele tot timpul ne numea duşmani, altfel nici nu ne spunea decât „duşmanii 
poporului” şi noi nici nu eram judecaţi. El a ţinut o cuvântare înaintea începerii procesului 
şi deja acolo ne-a numit „bandiţi”, „duşmanii poporului” şi aşa mai departe. De fapt, 
după cum am auzit, omul acesta nici nu a terminat Dreptul, dar a fost maior judecător. 
Pe preşedinte îl ştiu, că el a semnat actul judecății, îl chema Mockaszy Pavel. Dar, după 
mine, era un clovn. După ce-a făcut el acolo... 

De fapt tot procesul a fost un nonsens care acuma, în zilele noastre, cred că ar fi un 
cabaret. Aşa ceva nu există... ce a fost atuncea. În fiecare zi a fost un proces. Au judecat 
20, 30, 40 de oameni, şi majoritatea erau „duşmani ai poporului” (râde - n.n.). Dacă 
a-njurat undeva sau a purtat pălărie, de exemplu. Am stat împreună în închisoare în 
Târgu Mureş cu un secretar de partid în cadrul comitetului judeţean sau raional Târgu 
Mureş, că ce era atunci, judeţ sau raion, nu mai ştiu... Coro Daniel îl chema... Şi o parte 
din acuzaţiile lui, cu care l-a” acuzat, era că poartă pălărie... Şi asta cu toate somaţiile 
pe care le-a primit, că un membru de partid sau un membru de partid din conducere nu 
e frumos să poarte pălărie, că trebuia să poarte şapcă din aia leninistă. Da... (râde - n.n.). 
Şi asta era, de exemplu, o problemă mare în anii aceştia. Noi, ce să zic, cel puţin am 
discutat ceva şi am simpatizat cu revoluţia, putea să ne numească „duşmani”. Dar pe toţi 
ne-a numit „bandiţi”. N-am fost „domnul”, cum le zice’ la deţinuţii de drept comun, 
nouă ne-a’ spus: „Banditule! Măi, banditule! ”. Asta era la modă. 


Unde v-aţi executat pedeapsa ? 

Din Târgu Mureş majoritatea tineretului am fost duşi la Gherla, unde funcţiona o 
fabrică de mobilă în cadrul MAl-ului... Ministerul Afacerilor Interne, că aşa se numea 
atuncea. Am lucrat din greu într-adevăr. 

Care erau condiţiile de detenţie de la Gherla când aţi fost dumneavoastră ? 

Foametea era extraordinară. Acolo, în fabrică, condiţiile de muncă au fost ca şi în alte 
părţi, în fabrici, numai că mâncarea era foarte slabă şi timpul de lucru era cam lung... 
Zece ore era program de lucru, dar câteodată, fără niciun motiv, ne-a’ ţinut acolo 12 ore, 
13 ore. Dar noi eram tineri şi am trecut şi prin acesta. 


La ce oră începea programul de muncă ? 

Programul începea la 6. Între timp era un 10-15 minute când ne-a’ dat de mâncare şi-atât. 

Mâncarea era mai bună în fabrică sau era la fel ca la închisoare ? 

Masa era un pic mai bună la fabrică, că ne dădea’ pâine un pic mai mare, ne dădea’ 
un mălai care se numea turtoi şi asta era o bucată mai măricică decât la celular. Cam asta 
era situaţia. 

La Gherla aţi început munca în fabrică imediat ce aţi ajuns sau mai târziu ? 

Cum am ajuns în Gherla mi se pare că trei-patru zile dacă am stat într-o celulă mare, 
unde eram mai mult de 100, şi de-acolo ne-a’ scos imediat în fabrică. Majoritatea eram 
tineri, foşti elevi de şcoala medie, studenţi, muncitori. Foarte mulţi tineri erau din Braşov, 
de exemplu, din Bucureşti... 

Şi după trei-patru zile ne-a? scos în fabrică. Acolo am făcut şi curs de calificare 
pentru tâmplari. Ne-a” învăţat cum şi ce trebuie să facem. Fiecare a învăţat o fază de 
lucru, că în fabrică nu trebuia să fii specialist, să fii tâmplar. Ai învăţat o fază şi ai lucrat 
la faza aceea. După aceea te-a” pus la altă fază, ai învăţat faza aceea... a mers treaba. 
Până la urmă această meserie mi-a plăcut şi aceasta am ales şi după aceea. 


Câţi ani aţi lucrat în fabrică acolo ? 
În fabrică, trei ani, trei ani şi o lună sau două... asta nu mai ştiu exact. 


Ați avut ocazia să îl întâlniți pe Goiciu cât aţi stat acolo ? 

Da. Când am ajuns acolo, Goiciu, comandantu” de închisoare, ne-a ţinut o cuvântare. 
Şi-a zis că: „Să băgaţi bine-n minte c-aţi ajuns la Gherla! De-aicea nu ieşiţi vii! Decât 
oasele voastre ©’ să iasă...”. Aşa ceva ne-a zis. Şi aşa s-a vorbit şi în diferite lagăre, în 
Delta Dunării, în Balta Dunării, în Sighet, peste tot unde erau lagărele acestea. Ei aşa 
credeau atuncea, da?’ noi am ieşit până la urmă. 

Acolo la Gherla erau şi bolnavi, că acolo funcţiona un spital mare şi din toate lagărele 
acestea de exterminare şi de muncă forţată, bolnavii, care a' avut noroc, a fost aduşi 
acolo. Spun care a' avut noroc că o parte a' murit acolo unde-a' fost. 


Aveţi vreo întâmplare deosebită care v-a rămas în memorie din închisoarea de la 
Gherla ? 

Am avut o zi care ţin minte mult, era, mi se pare, în '61. Lucram la predarea mobilei, 
la ultimele faze. Era mobila executată deja, gata, şi trebuia finisată ca să o predăm la 
depozit. Lucram acolo patru oameni în atelierul respectiv, eu şi trei băieţi din Maramureş, 
care erau un pic mai în vârstă decât mine, fraţii Chindriş. A venit un plutonier, securist, 
care s-a legat de mine. Avea obiceiul acesta să se lege de cineva. Şi a-nceput să mă 
provoace ca până la urmă să-i spun ceva mai... ne la locul lui, ca să mă bage la izolare 
după aceea. Tot mă-ntreba de una, de alta, ca să vadă dacă ştiu bine româneşte. Eu ştiam 
cât ştiam acolo, că jumătate erau unguri, jumătate erau români, saşi mai erau câţiva, dar 
nu prea am învăţat încă bine româneşte. Şi el tot mă provoca ca să scoată din mine, ca 
probabil să râdă sau nu ştiu ce vroia să facă. Dar a fost om din ăsta care tot timpu” făcea 
aşa... un răutăcios care provoca oamenii cu fel de fel de prostii, şi până la urmă, dacă 
ăla se enerva sau vorbea urât cu el, atunci îl băga la arest. Şi asta-nsemna stat o săp- 
tămână-două la celulă întunecată. Se numea... 


La „neagra”.. 

Da, la „neagra”, da. Şi la neagra nu-ţi dădea decât apă şi o dată pe zi o bucăţică de 
pâine. Şi cam asta însemna treaba aceasta. Io nu am făcut nimica, i-am răspuns, i-am 
răspuns, dar tot nu m-a lăsat în pace şi o dată am dat cu ciocanul pe tejghea mai tare. 
Când o' observat băieţii ceilalţi trei că e ceva ne la locul lui, o' venit cu ciocanele aşa 
către noi. Şi nu ştiu ce s-a întâmplat cu plutonierul acesta, s-a speriat şi imediat a fugit 
din atelier. No, io m-am gândit că o să am eu de-a face cu acesta, şi că o să am probleme 
mari. Interesantă treaba, că eu n-am păţit nimic, şi plutonierul respectiv n-a mai venit 

niciodată acolo... A fost scos din fabrică. Probabil c-a fost mutat în altă parte, s-ar putea 
că ori o fi cerut el, ori i-a spus la vreun superior care a mai auzit probabil şi de alte 
afaceri ale lui, că îi enerva pe deţinuţii, şi, probabil, de-aia l-a mutat în altă parte. Că s-a 
mai întâmplat aşa ceva... 


Ştiţi cum îl chema pe acest plutonier ? 

Eu numa” atâta ştiu că noi îl chemam Ţinţ. Că tot aşa zicea: în loc de cinci spunea 
„tinţ”. Habar n-am de unde era, da” vorbea destul de urât, şi tot mă-ncerca pe mine ca 
să vorbesc. Era ardelean, da” putea să fie român, putea să fie şi ungur, da’ ştiu că toată 
lumea „Ţinţ” îl poreclise şi îl ştia de „Ţinţ”. Cam asta... Şi mai sunt şi altele, dar acum 
nu prea mi-aduc aminte. 

Ați primit vreodată pachet sau să trimiteţi carte poştală ? 

Toate legăturile cu lumea exterioară erau interzise până-ntr-un timp. Cam până-n '61, 
mi se pare. Până la 1961 nu primeam nici pachete, nici scrisori, n-aveam dreptul să 
scriem. În '61, mi se pare, a apărut posibilitatea aceasta ca să putem primi în fiecare trei 
luni câte-un pachet de cinci kilograme. Până atunci nici familia nu avea dreptul să ştie 
despre noi nimic. Absolut nimic nu ştia, nici atâta: dacă trăim sau nu trăim... Nici 
despre mine n-au ştiut părinţii nimic. Odată, după un an jumate după proces, într-o 
noapte, un ofiţer securist din Miercurea Ciuc a apărut la casa noastră, a bătut la fereastră 
şi i-a spus lui tatăl meu că a aflat atâta despre mine că trăiesc, dar să nu vorbească la 
nimeni despre treaba aceasta, că atunci îl duce şi pe el acolo unde sunt eu... No, asta a 
fost. 

Dar securistul a avut legătură cu cineva sau de unde ştia de dumneavoastră ? 

Aflase el de la colegi, probabil, de undeva... probabil din Târgu Mureş sau nu ştiu 
de unde. Asta a fost o treabă interesantă pentru părinţi. Atunci au primit prima veste 
despre mine... A doua veste a primit tatăl meu. El a trimis o scrisoare la Hruşciov, ca să 
se intereseze unde sunt eu (râde - n.n.). N-a ajuns scrisoarea la Hruşciov, că n-avea cum 
să ajungă acolo, da’ a ajuns la Ambasada Uniunii Sovietice din Bucureşti. Asta e o treabă 
foarte interesantă. Ambasadorul din Bucureşti a aflat de undeva că eu mai trăiesc, şi a 
scris o scrisoare oficială lui tatăl meu şi a scris că n-are dreptul să afle unde sunt, dar a 
aflat că mă aflu în viaţă. Şi asta a fost o treaba tot foarte valoroasă pentru părinţii mei. 


Ce aţi făcut după ce aţi fost eliberat ? 

După ce am scăpat, la şcoală n-au primit cererea mea ca să pot termina şcoala, că 
trebuia să fac clasa a XI-a şi să dau bacalaureatul. N-au stat de vorbă cu mine, nici la 
comitetul raional de partid, nici de lucru nu a vrut să-mi dea. La toţi directorii aceştia 
de fabrică sau de altceva le era frică ca să stea de vorbă cu noi. Până la urmă, nefiind altă 
soluţie, am fost nevoit ca să scriu o scrisoare la Comitetul Central, la Gheorghiu-Dej. 
Peste vreo două săptămâni, mi se pare, a apărut cineva de la Comitetul Central aici la 
Miercurea Ciuc, m-a chemat la forţele de muncă şi am primit şi de lucru; m-a chemat 
şi la şcoală. Şi aşa, cu greu, am reuşit să termin şcoala medie, şi până la urmă am dat 
examen de admitere la Facultatea de Industria Lemnului din Braşov şi peste cinci ani am 
şi terminat. Şi-am lucrat în industria lemnului până la pensionare. Am mai făcut şi o 
afacere privată după '90, dar nu prea a mers bine. Dar am lucrat până la pensionare 
şi-acuma sunt pensionar. 

Am reuşit să construiesc şi o casă, în timpul tinereţii, că am lucrat mult în cadrul 
construcţiilor ca ajutor de zidar, ajutor de dulgher, şi pe urmă am învăţat şi tâmplăria, 

şi aşa am reuşit să îmi fac casă. Am patru copii, fiecare dintre ei a terminat o şcoală 
superioară, sunt şi căsătoriţi, am şi şase nepoți... 

Cum percepeţi acum perioada detenţiei ? 

Închisoarea a fost grea, dar întrucât ştiam că nu cei care ne-au băgat la închisoare au 
dreptate, ci noi, şi-am cunoscut lume multă, am cunoscut oameni din alte părţi, despre 
care numai am auzit, dar până atuncea nu m-am întâlnit cu ei, am reuşit să îmi fac 
prieteni la nevoie, în cazuri foarte grele, şi-am cunoscut oameni care într-adevăr erau 
oameni cu litere mari... Numa’ acolo se cunoaşte aşa ceva... Am învăţat mult acolo, mai 
mult decât aş fi putut învăţa în viaţa liberă. Acolo sunt nişte situaţii speciale, în care nu 
toată lumea ştie să se poarte aşa cum trebuie să se poarte. Poate fi din orice parte... şi 
din partea cealaltă, a securiştilor, că şi dintre ei o” fost câţiva, într-adevăr nu mulţi, care 
la nevoie a fost om. Rar o’ fost între ei, între securişti, dar o' fost. Şi din partea noastră 
erau unii care... nu prea au dat examenul aşa cum trebuia. Şi de atuncea pot să preţuiesc 
şi eu viaţa mai altfel decât aş fi prețuit dacă n-aş fi trecut prin treburile acestea. 

A fost o epocă absurdă, după mine, şi prin ce-am trecut noi a fost o absurditate 
serioasă. Conducerea de-atunci probabil a crezut că o să schimbe lumea, dar n-a reuşit 
să schimbe lumea... Atâta pot să spun. 

Ați mai avut rude sau cunoştinţe apropiate care au fost închise ? 

Nu. În timpul colectivizării au fost câţiva unchi ai mei duşi la Securitate şi bătuţi 
pentru că nu vroiau să intre-n colectivă, dar cam atâta. Aşa, să fie judecaţi... aşa ceva 
nu ştiu, n-a” fost. 

Vă mulțumesc... 

Cu plăcere, cu plăcere... N-am ce să vă spun mai mult... Cam asta a fost în linii mari. 


lalomiţa 


Ion Ciubotă 


S-a născut la 20 septembrie 1919 în Cârligi, comuna Onişcani (actualmente Filipeşti), 
judeţul Bacău. Naţionalitatea: română. Religia: ortodoxă. Studii: liceul teoretic. 
Profesia : contabil. A fost arestat la 26 mai 1958 şi condamnat la 20 de ani de muncă 
silnică. A executat pedeapsa în închisorile Constanţa, Aiud, Salcia şi Stoeneşti. A fost 
eliberat la 2 august 1964. La data interviului locuia în Feteşti, Ialomiţa. Interviu realizat 
de Andrei Lascu la 27 iunie 2008. Transcrierea şi tehnoredactarea interviului - Andrei 
Lascu. Editarea - Constantin Petre. Interviul se află în AIO-IICCR, având cota 417. 


Vă rog, pentru început, să-mi spuneţi câteva date despre familia dumneavoastră. 

Locuiesc în Feteşti, sunt căsătorit şi am un copil. Îs măritat aici. Sunt originar din 
Bacău, dar în timpul războiului regimentul avea comandamentul aicea şi aşa m-a agăţat 
cucoana. Am fost economist la IAS Feteşti, contabil. Asta-i meseria mea, iar acum sunt 
pensionar. 

Părinţii mei au fost ţărani, ambii neştiutori de carte. Tata a fost prizonier în primul 
război mondial şi-a stat pe la Nancy şi alte localităţi din Franța’. Noi eram cinci fraţi şi 
aveam cinci hectare de pământ. Înainte, pe vremurile acelea, ţăranul, săracul, muncea 
până îşi producea hrana şi putea să trăiască. Se lucra cu boii, cu vacile, iar grâul se 
vindea în Occident; noi eram grânarul Europei, iar acuma avem tot felul de mijloace 
tehnice pentru agricultură şi cumpărăm grâu. 

În timpul războiului unde aţi luptat ? 

Am luptat pe front şi-n est, şi-n vest. Am fost militar de profesie. Am fost rănit la 
Odessa, internat la spital la Tiraspol, după care am venit acasă, la regiment, în laşi. De 
la regiment m-a” trimis la şcoala militară de la Făgăraş pentru un an de zile, unde am 
absolvit al cincilea din 981 de candidaţi şi m-au oprit în şcoală ca instructor. Acolo 
făceam şi cu nemţii, şi cu românii. Noi am fost curve de când ne ştim. Am luptat cu 
nemţii şi am tras în ei ca în câini. Eu sunt cinstit, n-am nimic de ascuns. 

E, de acolo m-a” luat iar pe front. Cum a! venit ruşii æ zis: „Lăsaţi şcoala! ”. Şi am 
plecat pe front cu Regimentul 34 Constanţa, ca şi comandant de pluton. Am făcut o 
incursiune la Careii Mari, până la Ghenci?, şi am prins hortişti şi nemți fără să trag un 


1. Unii din militarii români luaţi prizonieri în timpul primului război mondial de către Puterile 
Centrale au fost internaţi în Franţa, în provinciile Alsacia şi Lorena, care atunci aparţineau 
Imperiului German şi trimişi în zonele militare la detaşamentele de muncă. 

2. Localităţi în judeţul Satu Mare, printre ultimele din care s-au retras trupele germane la 
sfârşitul anului 1944. 

foc de armă. Dup-aia a fugit nemţii de-acolo. Ei ocupau orice fermă, orice post 
militar, că trebuia să oprească trupele române, ca să se retragă grosul coloanelor lor. 
A doua zi a urmat şi Careii Mari. Pe urmă am luptat în Ungaria, iar în localitatea Torna 
Gyorgi?, chiar în dimineaţa zilei de Crăciun, pe 25 decembrie 1944, am fost rănit şi 
am fost dus la spital la Miskolc. A vrut să-mi amputeze mâna, că dacă este pericolul 
să se cangreneze ţi-o taie de tot. Îți dai seama în ce situaţie eram. Aşteptam că era’ 
mesele pline de răniţi, vai de capul lor. Şi-am întâlnit un ofiţer doctor cu care am stat 
la Ungheni, la Regimentul 13 Dorobanţi, când am luptat în partea cealaltă, la ruşi. Şi 
ne-am recunoscut, ne-am îmbrăţişat, mi-a făcut acte de plecare, mi-a curăţat rana, mi-a 
pus o atelă la mână şi de-acolo am plecat direct la Oradea Mare, unde am mai stat în 
spital vreo săptămână. 

Acolo am văzut că treaba nu merge bine, şi am spus: „Domnule, vreau să plec în 
ţară, în altă parte”. Şi mi-a” dat drumul să mă duc la Arad, c-un tren de marfă, cum era 
pe timpul ăla. Cu noi a trimis un delegat basarabean, căruia îi plăcea băutura. Eu aveam 
mărci, că în mărci eram plătit, şi am zis: „Hai să luăm ceva de băut! ”. Şi am luat nişte 
palincă ardelenească. S-a îmbătat ăla, i-am luat toate actele şi m-am oprit la Făgăraş, 
unde făcusem şcoala. Acolo am stat două luni jumate cu mâna-n gips, după care am 
plecat în concediu acasă. 


Când aţi avut prima oară probleme cu regimul comunist ? 

Propriu-zis, mai întâi cu ruşii am avut un conflict, la început, la mine acasă. Ca să 
vin acasă m-am urcat într-un tren de marfă care mergea la ruşi, pe ruta Valea Prahovei, 
de unde lua benzină. Trenul nu s-a oprit în comuna mea, ci cu o staţie mai departe. Am 
sărit din mers şi ruşii când a’ văzut, a' tras în mine, dar nu m-a” lovit. Am fugit şi m-am 
ascuns, iar apoi am venit acasă la părinţi. Ca şi mine, fratele meu a fost şi el pe front. 

În comuna noastră şef de gară era un militar rus şi, la un moment dat, venea în sat 
la noi. Aveam pe unul care avea o mică prăvălioară cu băuturi, îi spărgea pe-acolo, făcea 
scandal. Şi vine la mine porcul ăla să-mi ia stiletul, că noi aveam stilet. Şi zic: „Hai să 
ţi-l dau, dar dă-te mai încolo”. Şi era un şanţ mai adânc, aşa. l-am dat una-n gură, s-a 
dus dracu-n şanţ, şi-am şi plecat. Am plecat la regiment. Codoşii, căţeii, m-au turnat, că 
noi întotdeauna ne-am făcut de râs, dom'le. Noi nu ne iubim unii pe alţii. Noi ne cântăm, 
ne turnăm unul pe altul, de-asta noi o ducem prost în ţara asta. M-a” dat în judecată şi 
am fost judecat de Curtea Marţială de la Bucureşti. Dar pe timpul ăla era” oameni drepţi 
şi corecţi şi n-am avut nicio problemă cu lovirea unui ostaş sovietic. 

De la regiment a dat afară o serie întreagă de ofiţeri şi subofiteri din armata română, 
cu şcoli, cu pregătire, şi-a băgat pe-ăştia de la „Tudor Vladimirescu” şi de la „Horia, 
Cloşca şi Crişan”. Ne-a” schimbat cu codoşii ăştia care a” vrut să transforme ţara în 
republică sovietică. 


Apoi, cred că aţi avut necazuri şi cu comuniştii români... 


Da. M-a” trimis delegat la alegerile din '46 în comuna Topalu, judeţul Constanţa, cu 
un grup de soldaţi. Eu trebuia să fac ordine acolo şi să o menţin. În timpul ăsta primesc 


3. Posibil Torna, actualmente în Slovacia. 
4. Divizii constituite în Uniunea Sovietică din prizonieri de război români care au fost trimise în 
România şi au fost instrumentalizate de sovietici pentru a impune comunismul. 

ordin de la jandarmeria din Constanţa să dau afară opoziţia. „Dom'le, nu fac treaba asta. 
Nu-i de competenţa mea.” Era acolo un prefect Victor Duşa5, un roşu, un comunist 
ordinar. Mi-a dat ordin: „Dacă nu-i dai afară, te dau eu afară pe tine din armată”. Am 
vorbit cu delegaţii, erau mai în vârstă, profesori, doctori, oameni serioşi. Mai mulţi 
ţărănişti era’. Şi zic: „Dom'le, aveţi cuvântul meu de onoare că eu stau la numărătoare 
să vă spun care-i rezultatul”. S-a” făcut alegerile, io făceam cu ochiul la ăia care venea 
să voteze, şi la unitate am lipit ochiul pe la toate birourile pe-acolo, că tata a fost țărănist 
şi eu am fost tot țărănist. Şi le-am comunicat: 82% a fost la ţărănişti. Blocul Democrat 
cum era atunci. Da’ „soarele” ne-a ars 45 de ani. Ruşii ne-a’ înfometat şi ne-a’ furat tot, 
ne-a! luat tot ce-a mai fost bun. Nu numai că am plătit daune de război, dar ne-a’ furat 
şi ce-a mai rămas. Am ajuns nişte amărâţi, ne-a’ confiscat averile, ne-a” băgat în colectiv. 

Ei, după o serie întreagă de lucruri de-astea, m-a” simţit pe mine că nu prea sunt cu 
ruşii. Că după bătaie de ce nu m-am predat la ruşi. Şi în sfârşit m-a” dat afară din armată 
în 1947. Mă făcea antonescian şi aşa am fost scos. Şi m-a” dat afară, cu litera E (?), care 
era cea mai periculoasă din Codul Muncii. 

Am plecat la ţară. Am venit aici acasă cu nevastă-mea şi am ocupat un post foarte 
bun, aicea la Feteşti, am fost şeful serviciului comercial pe tot raionul Feteşti, cum era' 
raioanele pe timpul ăla. Am dus-o bine, până când „căţeii”... Şi-am plecat la Bicaz, să 
câştig o bucată de pâine. Acolo pe malul drept erau civili, iar pe cel stâng deţinuţi politici 
care lucrau la construirea hidrocentralei. Prima dată am fost dactilograf, pe urmă m-a’ 
pus contabil cu materialele. Era o iarnă friguroasă, domnule, şi chemasem şi soţia cu 
copilul... 

Şi am dat telefon acasă la mine, la Cârligi, şi am vorbit să mă duc acolo unde am 
lucrat contabil la baza de recepţie, unde se aduna” cerealele. Lua” de la cetăţeni, ţin 
minte, nu le lăsa” nimic la oameni. După un timp, am primit iar telefon de-aicea de la 
Feteşti să mă prezint la serviciu. Am revenit la Feteşti şi mi-au dat iarăşi postul pe care 
îl avusesem înainte. Da’ nu după mult timp a' arestat din Feteşti vreo patru inşi cu care 
eram prieten. 

Împreună cu Dinescu Ştefan, economist la cooperaţie, şi cu încă alţi cetăţeni, ne-am 
adunat într-o seară şi-am zis: „Ce facem, mă, cu ăştia? Facem o organizaţie sau nu 
facem ? ”. Şi cineva ne-a’ turnat şi ne-a’ prins. 

Pe dumneavoastră când v-au arestat ? 

M-a” arestat în noaptea de 26 mai 1958. Veneam de la liceu şi un codoş de-ăştia care 
a' fost prezent, mai ales când era vorba de remunerare de-asta murdară, zice: „Stai, 
bre ! Uite, avem o maşină aicea, mergem amândoi, şi te duc acasă, la Feteşti”. Pe cei de 
la Securitate îi aprovizionam, eram „prieten” cu ei, dar acuma era altă treabă. Am ajuns 


5. Victor Duşa, secretar al Comitetului Judeţean de Partid din regiunea Dobrogea. Unul din 
responsabilii de colectivizarea agriculturii în Dobrogea. Biroul Politic al Plenarei CC al PCR 
din 16-17 iulie 1956 l-a acuzat că a făcut parte dintr-un grup antipartinic. Doina Jela, op. cit., 
p. 112. http : //www.procesulcomunismului.com/marturii/fonduri/ioanitoiu/rmunti/docs/ 
rezistenta_2.pdf, http : //www.sferapoliticii.ro/sfera/115/art11-document.himl, accesate la 
12 februarie 2009. 

6. Ştefan Dinescu, născut la 20 mai 1919 în Lupşanu, Călăraşi. A fost arestat la 15 aprilie 1958 
şi condamnat la 25 de ani de muncă silnică. A executat pedeapsa în închisorile Constanţa, 
Jilava şi Aiud. A fost eliberat la 1 august 1964. Informaţii din fişa matricolă penală din AANP. 

pe strada Anghel Saligny, o stradă lăturalnică, pustie şi întunecoasă, am intrat într-o 
maşină, şi pe banca din spate era” doi civili cu pistoale mitraliere. Eu încerc să mă dezic 
şi-mi spune: „Din momentul de faţă eşti arestat, nu mai vorbeşti nimic ! ”. M-a apucat 
o transpiraţie... Vă daţi seama în ce situaţie eram. M-a’ dus la Securitatea din Feteşti 
unde m-a” băgat într-o cameră. Mă păzea un plutonier pe care îl cunoşteam. „Ce dracu, 
bă, de ce m-a” arestat?” „Mă, dai o declaraţie şi-ţi dă drumul.” 

Îmi face inventarul, confiscă tot ce-am avut la mine, verighetă, ceas, bani, şi pe la ora 
două noaptea pe mine şi pe Zamfirescu Constantin”, care era tot contabil la cooperativa 
de consum, ne urcă-ntr-o maşină de-asta neagră, ne pune ochelari şi mergem la Con- 
stanţa. Dar n-am plecat pe şoseaua care merge la Hârşova, ci a luat-o de-a dreptul, pe 
câmp. Şi era” nişte hârtoape pe-acolo, că mi-a venit rău din cauza gazelor, şi din cauza 
situaţiei mele... 

Ei vorbeau între ei aşa, dar ca să auzim noi: „Măi, îi ducem până la Orşova, acolo-i 
aruncăm pe-amândoi în Dunăre şi nu ştie nimeni de ei”. Ca să ne-nspăimânte. Securiştii 
au făcut diversiunea asta de când se ştiu ei. Când m-am dat jos, şoferul spune, aşa, pe 
şest: „Vezi-ţi de treabă, nu se-ntâmplă nimic”. După ce am ieşit de-acolo am stat la 
Hârşova vreo două ore pân-au mâncat, au benchetuit, şi am ajuns la Constanţa pe la 
8 dimineaţa. Dar ăia: „Ce faci, băi, ai mai adus nişte de-ăştia care sunt împotriva regi- 
mului ? ”. „Da, mă, am adus. Am recrutat oameni noi.” Şi m-a” băgat în beciul Securităţii. 


Puteţi descrie cum era arestul Securităţii din Constanţa ? 

Acolo era” nişte celule foarte mici şi un scăunel pe care mâncai. Asta era toată 
mobila, acolo dormeai, acolo făceai de toate. 

Pe mine m-a” băgat într-o celulă, pe-ălălalt în altă celulă. Şi-acum” a început diver- 
siunea. Ei țipa’ unul la altul, trăgea” cu pistoale pe-acolo, zicea: „Omoară, măi! Trage! 
Trage! Omoară, c-ăştia-s duşmanii noştri şi duşmani ai poporului! ”. Nu-mi dădeam 
seama ce poa’ să facă securiştii, dar până la urmă m-am obişnuit cu sistemul ăsta. 

Am făcut greva foamei, să-mi spună şi mie de ce m-a” arestat. M-a” urcat la etajul III 
tot la Securitate, şi-acolo mai venise” şi alţii, colegi de-ai mei, Perdichi Gheorghe&, de 
exemplu, şi mulţi alţii. Un ofiţer care se căsătorise atunci, săracu”, l-a arestat şi pe ăla. 
A fost bătaie de joc. Crime, domnule... Asta a fost crimă împotriva umanităţii. Asta-i 
genocid ce-a” făcut cu ţara noastră, criminalii ăştia de securişti, bolşevicii români care 
s-au vândut. 


Acolo la Constanţa au avut loc şi anchetele ? 


Da. Am fost dus la anchetă cu ochelarii negri. Anchetator era „domnul” locotenent 
Iliescu Ion. Aşa s-a recomandat. S-a purtat foarte manierat o vreme. Stăteam faţă în faţă, 
mi-a luat datele personale şi la un moment dat a început tirada : „De ce-am bătut ostaş 


7. Constantin Zamfirescu, născut la 24 februarie 1911 în Grămeşti (?), Suceava. A fost arestat la 
4 iunie 1958 şi condamnat la 10 ani de temniţă grea. A executat pedeapsa în închisorile 
Constanţa, Jilava, Aiud, Salcia, Periprava, Luciu-Giurgeni şi Ostrov. A fost eliberat la 24 iunie 
1964. Informaţii din fişa matricolă penală din AANP. 

8. Gheorghe Perdichi, născut la 1 iulie 1913 în Grebena, Grecia. A fost arestat la 15 mai 1948 şi 
condamnat la 10 ani de închisoare corecțională. A executat pedeapsa în închisorile Aiud şi 
Nistru. A fost eliberat la 1 iulie 1954. A fost rearestat la 5 august 1958 şi condamnat la 10 ani 
de închisoare. A executat pedeapsa în închisorile Constanţa, Jilava, Aiud, Ostrov şi Luciu- 
-Giurgeni. A fost eliberat la 2 august 1964. Informaţii din fişele matricole penale din AANP. 

sovietic ? ”. „De ce nu m-am predat la ruşi ? ” „De ce am făcut şedinţă pe malul lacului 
Borcea ? ” Acesta era braţul Borcea. Şi o serie întreagă de întrebări la care eu n-aveam 
ce să spun. „Domn'e, n-am făcut nimic, eu n-am omorât pe nimeni, n-am făcut niciun 
rău.” Anchetele s-au ţinut numai noaptea, şi în timpul acesta bătea c-o riglă de-aia cu 
muchie. Dădea peste cap, peste ochi, pe unde nimerea. 


Cine vă bătea, anchetatorul sau altcineva ? 

Anchetatorul, anchetatorul... Domnu” locotenent, care a ajuns mare. M-a chemat 
de-atâtea ori, dar şi eu n-am scris niciun rând, nicio declaraţie. Pe toate le-a” scris el, 
ce-a vrut. Eu doar le-am semnat, că dacă refuzai, te bătea de mureai. Te obliga să 
semnezi. Nici măcar să-mi citească declaraţia... 

Într-o altă zi vine la mine caraliul şi zice : „Gata, hai la anchetă ! ”. Am ieşit, m-a dus 
prin labirintele alea pe-acolo că nu vedeai nimic. La camera de anchetă era întuneric, dar 
mi-a băgat lumina aia puternică pe faţă încât n-am mai văzut în faţa ochilor. În dreapta 
cum am intrat era încă un locotenent securist, coleg cu ăsta, Coja îi spune, şi încă unul 
pe care nu l-am cunoscut. Şi-a spus: „Domnule, ăsta e. Nu vrea să recunoască nimic”. 
„Lasă-mă pe mine ! ” M-a bătut, domnule, cu alea de cauciuc (vâna de bou - n.n.) până 
am leşinat. Eram terminat... a pus apă pe mine să mă trezesc. 


Cam cât apreciaţi că a durat anheta ? 

Am fost anchetat şi torturat şapte luni şi 20 de zile, încontinuu. Şi mi-a spus: 
„Domnule, dacă nu recunoşti, noi dozăm pedepsele... Copiii n-o” să-ţi mai fie primiţi în 
şcoli” — şi aşa a fost - „soțiile vor fi nişte curve pe trotuar”. Ştiam că aşa ©’ să facă... 

Procesul unde a avut loc ? 

Procesul a avut loc la Constanţa şi s-a ţinut cu uşile închise în prezenţa unei asistenţe 
compusă din securişti şi activişti de partid. Eu făcusem greva foamei să vie cineva din 
partea soţiei. Am avut pe doctoru” Emil Paul, Dumnezeu să-l ierte, s-a zbătut pe-acolo 
şi a intrat, el şi nevastă-mea. 

Câţi eraţi în boxă ? 

Lotul era compus, cred, din 26 de persoane. Eram tot lotu’ băgaţi acolo. La început 
am fost doar patru inşi din toţi 26. Ăştia ai mei au dat declaraţie că a’ colaborat cu mine, 
că am fost la şedinţa aia, şi-am hotărât să facem pe dracu’... Restu’ erau tot pentru 
asemenea şedinţe pe care le-a’ avut. I-a” bătut ca să spună ce-a” scris ei acolo, că trebuia 
să fie clar. 


Când a avut loc procesul, vă mai amintiţi ? 

Procesul s-a ţinut în zilele de Sfântul Ion, când era şi ziua mea onomastică, şi de 
Bobotează. Ne-au spus: „O să deliberăm, după două săptămâni, şi o să vă spun care-s 
pedepsele”. Şi ne-a' dus la închisoarea din Constanţa, pe strada V.I. Lenin, Regina 
Maria, cum îi spune acum. Era o mizerie, domnule. Noaptea cădeau milioane de ploşniţe 
pe noi. Eram vreo 200 de inşi într-o cameră cu paturi suprapuse pe două rânduri. Nu se 
mai putea trăi. Vai de mama noastră cum a fost! 

Şi îi cunoşteam pe paznicii ăia de acolo şi i-am spus unuia: „Băi, ce faci? Păi da’ 
nu mă cunoşti ? ”. Dar el: „Futu-ţi dumnezeul... ! ” şi bate... Nu trebuia să cunoşti pe 
nimeni, Chiar dac-ai fost prieten cu el. Că pe unul dintre ei l-am instruit eu la şcoala 
militară. Şi ăla m-a bătut şi nu i-am făcut rău în viaţa mea. 


Și ce sentinţă aţi primit ? 

20 de ani muncă silnică, confiscarea totală a averii şi zece ani degradare civică. 
Avocatul nostru, pus de ei din oficiu, mai mult ne condamna, ne băga la apă. Exact nu 
mai ţin minte ce dracu’ spunea... Zicea că tre’ să fim cuminţi, să ne vedem de treabă, 
că ţara noastră acuma a intrat pe alt făgaş şi aşa e democraţia populară. 

V-au mai ţinut la Constanţa după pronuntarea sentinţei sau v-au trimis în altă parte ? 

Am stat acolo până aproape de toamnă, apoi ne-a’ luat şi ne-a” dus direct la Aiud. 

Nu ați trecut prin Jilava mai întâi ? 

Nu, direct la Aiud, unde închisoarea e groaznică, domnule. Clădirea era o fortăreață 
făcută de Maria Tereza. Avea trei nivele plus parter şi alte dependinţe. Majoritatea 
deţinuţilor de la Aiud erau legionari, iar în Zarca erau închişi oamenii periculoşi, cum 
îi considerau ei. 

Comandantu' închisorii era bestia de Crăciun Gheorghe”. Trăieşte şi azi, trăieşte 
bine. Mai era Koller", de etnie evreu, iar paznicii erau maghiari şi nu ştiau o boabă 
româneşte. Deci ne păzea’ în ţară la noi ungurii. 

Prima dată, îmi aduc aminte, m-a” băgat pe celular, la celula 322. La început am fost 
patru, cinci, şase inşi, dar în '59 s-au făcut câte 12 în celulă, care avea suprafaţa de 
3 metri pe 2. N-aveai nici cum să răsufli. Era o mare murdărie acolo, necesităţile ţi le 
făceai în cameră, într-o tinetă, tot în cameră se aducea şi apa de băut. Mâncarea era 
proastă, proastă, proastă. Dădea' ciorbă din coji de cartofi, din foi de varză, din copite 
de cai, copite de vaci. Chiar burţi de vaci cu excrementele necurăţate, dar omul trebuia 
să mănânce ca să trăiască. 

La noi a fost cum a fost, dar ce-a fost la Piteşti, ceva de groază. Am nişte cărţi de la 
Piteşti. Domnule, e ceva... te-ngrozeşti de suflet. Nu-ţi vine să crezi c-ar putea să fie 
omul mai rău decât animalul. Atâta răutate a’ acumulat securiştii ăştia, pentru că ei la 
şcoală învățau şcoala crimei, domnule, să lupti împotriva propriului tău popor, a fraţilor 
şi a surorilor. 


Cu ce vă ocupați timpul la Aiud ? 

Acolo în celulă vorbeam între noi. Erau oameni cu studii, era” foarte mulţi preoţi, şi 
ortodocşi, şi catolici, profesori, ingineri, toate categoriile de oameni. Învăţam şi noi de 
la ei, istorie, poezie de-a’ lui Eminescu... Mi-aduc aminte că era una de 96 de strofe şi 
pe urmă alta de 102. Da’ cu ce să scriem? Că n-aveai nimic. N-aveai voie să ai nimica 
de scris, niciun pai. Aveam bocancii ăia, pe care ni i-a” dat ei, cu talpa plată, netedă, de 
cauciuc. Omu”... ingenios, domnule, săracu'. Şi dădeam cu puţiri săpun pe talpa aia, 
frecam puţin peretele, se făcea alb. Şi cu un păişor aşa scriai acolo: poezii, tot ce-aveai 
de scris. Am învăţat o serie întreagă de poezii de Radu Gyr". Şi-uite aşa am dus-o la 
Aiud în condiţiile astea. 


9. A se vedea nota 11 de la p. 149. 

10. A se vedea nota 21 de la p. 30. 

11. Radu Demetrescu (Radu Gyr, 1905-1975). Poet, dramaturg, eseist, gazetar, doctor în litere şi 
conferenţiar universitar. A fost arestat la 4 iunie 1945 şi condamnat la 12 ani de închisoare, 
pedeapsă redusă ulterior la 6 ani. A executat pedeapsa în închisorile Jilava, Aiud şi Văcăreşti. 
A fost eliberat la 6 iulie 1956. A fost rearestat la 18 iulie 1958 şi condamnat la muncă silnică 
pe viaţă, pedeapsă redusă ulterior la 25 de ani. A executat pedeapsa în închisorile Aiud şi 
Văcăreşti. A fost eliberat la 24 mai 1963. Informaţii din fişele matricole penale din AANP. 

Într-o zi m-a prins gardianul c-am scris pe-o sticlă, m-a văzut pe vizetă. Mi-a vorbit 
mai mult ungureşte decât româneşte : „Cum te cheamă ? Bine. Lasă că o să citeşti tu în 
altă parte. Să te saturi! ”. Mă ia şi mă duce la izolare, unde am stat zece zile. Era vara, 
prin luna lui iulie. Izolatoru” era exact pe lângă coşul de la bucătărie şi din cauza căldurii 
de la bucătărie şi de la coşul ăla nu puteai să mai respiri. Am stat acolo o noapte, numai 
în chiloţi, întins pe ciment, că nu mai puteam de cald. L-au adus acolo şi pe unul, 
săracu', Țânţu Ion!’ din Prahova. L-a’ băgat şi pe el acolo, s-am învăţat „Rapsodia 
Toamnei” cu el pe-acolo. Stăteam cu gura la uşă ca să putem să respirăm. Şi la izolare 
îţi dădea o juma” din raţia obişnuită... la trei zile o dată. 

Domnule, altă dată, de Crăciun, în '58 sau în '60, eram împreună cu preoţii — erau 
oameni foarte pregătiţi acolo, părintele Sofian Boghiu”... - făceam rugăciunile pentru 
ziua Naşterii Domnului. Iar m-a prins pe mine... „Ce faceţi, mă? ” Am zis: „Ne rugăm, 
că suntem creştini ortodocşi, şi pentru duşmani, şi pentru toţi. Că noi suntem români, 
credincioşi, noi n-am făcut crime, păcate de moarte”. „Bine, lasă...” Îmi ia numele şi 
vine şi m-a dus la Zarca, unde pe dreapta şi pe stânga erau numai celule pentru ăştia pe 
care îi prindea că nu respectă regulamentu” închisorilor. Şi era un frig, domnule, acolo... 
Şi, de exemplu, noaptea trebuia să stai cu mâinile pe piept. 

Aveaţi pat acolo, la izolare ? 

Acolo nu, acolo nu. Era o celulă înaltă de trei metri, foarte îngustă, dar lungă. Sus 
de tot era un oberlicht, un geam, iar jos era un godin spart. Era atât de frig că pereţii erau 
numai stele, parcă era Calea Lactee, peste tot numai steluțe... Jos îngheţat, sus îngheţat 
şi se făcea şi curent, domnule, şi nu se putea trăi, nu se putea. Seara ne dădea o pătură roasă 
de vremi, un petic aşa, nici nu era mai mare, ca să dormi acolo pe el, pe jos pe ciment. 

Şi reuşeaţi să dormiţi ? 

Dar cine dormea ? Dacă dormeam, muream. C-alături de mine a murit un preot din 
Ciulniţa. Am vorbit cu el prin morse. Am stat acolo şi-am suferit că nu mai puteam. 
Trebuia să alergi toată ziua şi toată noaptea ca să nu îngheţi. Într-o noapte nu mai 
puteam, eram obosit, nemâncat, iar frigul era insuportabil. Am adormit şi spun cinstit, 
parcă mi-a apărut, aşa o lumină puternică albă şi Maica Domnului, parcă a venit la mine 
şi-a zis: „Scoală, că îngheţi şi mori! ”. M-am trezit speriat şi-am luat-o la fugă prin 
celulă, c-altfel muream, domnule. Organismul meu depunea ultimul efort, simţeam că e 
cald, adică îţi dădea organismul tot ce mai putea ca să scapi de necazul ăsta. Şi ne-a” scos 
după opt zile. Când am intrat în celular, în celula unde stăteam, ziceam că sunt la 
Intercontinental. Vorbesc serios. Era’ acolo băieţii noştri, mă aştepta”. Ne dădea’ câte 
100 de grame de pâine pe zi, la toţi deţinuţii, şi din puţinul ăla mi-au oprit şi mie, 
domnule, puţină pâine de la fiecare, puţin turtoi. Şi m-a” pus pe roate. Am suferit 
atuncea foarte mult c-am stat în nesimţire, am avut temperatură, cred, peste 40 de grade. 
N-a” avut ce să-mi facă, că la spital nu te băga’. 


12. Ioan Ţânţu, născut la 7 iulie 1912 în Fărcaşele, Olt. A fost arestat la 30 iunie 1959 şi internat 
administrativ pentru 24 de luni. A executat pedeapsa în închisorile Craiova, Periprava şi Salcia. 
A fost eliberat la 24 septembrie 1960. Informaţii din fişa matricolă penală din AANP. 

13. Pr. Sofian Boghiu (Serghie Boghiu), născut la 7 octombrie 1912 în Cuconeştii Vechi, Basarabia. 
A fost arestat la 13 iunie 1958 şi condamnat la 15 ani de muncă silnică pentru apartenenţa la 
grupul „Rugul Aprins”. A executat pedeapsa în penitenciarele Jilava, Aiud, Galaţi şi Ostrov. 
A fost eliberat la 29 iulie 1964. Informaţii din fişa matricolă penală din AANP. 

Acolo a fost şi Aurel Marin!t, mare medic, domnule. A murit din cauza comuniştilor. 
După ce i-a” dat drumul, că a intervenit Occidentul, securiştii l-a” lichidat. 


Cumunicaţi şi cu deținuți din alte celule ? 

Comunicam prin morse perfect, căci învăţasem la Constanţa. Vorbeam aşa cu 
ingineru' Corbu” din Brăila şi ştiam cam tot ce se întâmplă în celular. Da’ se murea... 
Alături de noi era un inginer care era bolnav-bolnav, şi nu venea nimeni să-i dea o 
pastilă. Era acolo o jidoavcă, medicu’ penitenciarului. Am bătut toţi prin geamuri ca să-l 
ajutăm, că eram solidari acolo, şi l-a' mutat de-acolo în altă parte. 


De care colegi de detenţie vă mai amintiţi de la Aiud ? 

În celulă la Aiud am mai stat cu Neicu Constantin!S, economist din Carmen Sylva, 
Constanţa, cu preot Bumbac Ştefan!” tot din Constanţa, Zărnescu Vintilă!5, Cioară Ion”, 
Sopitco%, Mocanu Teodor şi alţii. 

Pe dumneavoastră v-au mai dus şi altundeva de la Aiud ? 

În *61-62 ne-a’ dus la Salcia. La Aiud am stat trei ani şi la Salcia încă trei ani. 


Care erau condiţiile de viaţă acolo ? 


14. Aurel Marin, născut la 23 noiembrie 1918 în Ungureni, Galaţi. Medic specialist ORL. A fost 
arestat la 24 septembrie 1958 şi condamnat la muncă silnică pe viaţă. A executat pedeapsa în 
închisorile Jilava şi Aiud. A fost eliberat la 21 octombrie 1961. După eliberare a murit în mod 
suspect. http : //www. radugyr.ro/index.php ? menu =evocarikevo = 6, accesat la 12 februarie 
2009 ; fişa matricolă penală din AANP. 

15. Mircea Corbu, născut la 3 aprilie 1924 în Koblenz, Germania. A fost arestat la 20 noiembrie 
1950 şi internat administrativ pentru 24 de luni, pedeapsă prelungită cu alte 24 de luni. A 
executat pedeapsa în închisorile Gherla şi Ocnele Mari. A fost eliberat la 5 iunie 1954. A fost 
rearestat la 13 martie 1958 şi condamnat la 20 de ani de muncă silnică. A executat pedeapsa 
în închisorile Gherla, Galaţi, Aiud şi Ostrov. A fost eliberat la 1 august 1964. Informaţii din 
fişele matricole penale din AANP. 

16. Constantin Neicu, născut la 18 februarie 1909 în Carmen Sylva, Constanţa. A fost arestat la 
29 ianuarie 1959 şi condamnat la 25 ani de muncă silnică. A executat pedeapsa în închisorile 
Jilava, Aiud, Ostrov şi Constanţa. A fost eliberat la 2 august 1964. Informaţii din fişa matricolă 
penală din AANP. 

17. Pr. Ştefan Bumbac, născut la 3 aprilie 1910 în Tortoman, Constanţa. A fost arestat la 29 ianuarie 
1959 şi condamnat la 12 ani de închisoare corecțională. A executat pedeapsa în închisorile 
Jilava, Aiud, Ostrov, Luciu-Giurgeni şi Constanţa. A fost eliberat la 2 august 1964. Informaţii 
din fişa matricolă penală din AANP. 

18. Vintilă Zărnescu, născut la 2 noiembrie 1930 în Petru Vodă, Constanţa. A fost arestat la 
27 mai 1957 şi condamnat la 25 de ani de muncă silnică. A executat pedeapsa în închisorile 
Constanţa, Aiud şi Ostrov. A fost eliberat la 2 august 1964. Informaţii din fişa matricolă penală 
din AANP. 

19. Ion Cioară, născut la 22 noiembrie 1932 în Vlădeni, Ialomița. A fost arestat la 29 ianuarie 
1959 şi condamnat la 20 de ani de muncă silnică. A executat pedeapsa în închisorile Aiud, 
Ostrov şi Constanţa. A fost eliberat la 2 august 1964. Informaţii din fişa matricolă penală din 
AANP. 

20. Alexandru Sopitco, născut la 18 februarie 1923 la Botoşani. A fost condamnat pentru prima 
oară în 1941. Probabil a mai fost reţinut între 1 iulie 1954 şi 9 noiembrie 1955. A fost rearestat 
la 15 aprilie 1958 şi condamnat la 10 ani de închisoare. A executat pedeapsa în închisorile 
Constanţa, Aiud şi Jilava. A fost eliberat la 27 iunie 1964. Cicerone Ioniţoiu, Victimele terorii 
comuniste. Dicţionar. S, p. 293; fişa matricolă penală din AANP. 

Salcia era o colonie de muncă pentru exterminare. Spre deosebire de Aiud unde 
închisoarea era împrejmuită cu zid, aici era înconjurată cu garduri de sârmă ghimpată. 
Erau acolo nişte saivane de oi, cu geamuri mici, construite pentru adăpostul animalelor. 
Le-au curăţat şi au băgat acolo paturi din astea metalice. Acolo am stat cu mulţi din 
Bucureşti. Era unv’ Bucescu Constantin?!, Dumnezeu să-l ierte, care-a murit acum vreo 
trei luni, am citit în „Memoria”. 

Ce munci făceaţi acolo ? 

Acolo am făcut diguri, în Insula Mare a Brăilei. Domnule, ne scotea” la treabă pe 
ploaie, pe zăpadă, pe ger, pe vânt, pe furtuni. Dar mai ales iarna era nemaipomenit de 
frig, domnule. Trebuia să urcăm cu roaba plină cu pământ. Am stat şi cu părintele 
Serghie Vasile??, săracu!'. Mai făceam rugăciuni. Cu el am lucrat la pământ acolo. Da’ te 
măsura’ şi dacă nu-ţi făceai norma se dădeau 25 la fund şi stăteai noaptea la carceră. 
Nu-ţi dădea’ nici mâncare şi a doua zi te scotea” iar la treabă. 


Dumneavoastră aţi fost pedepsit pentru neîndeplinirea normei ? 

Nu se putea să scap. Că eu am fost cam rău de gură. Nu îmi plăcea’ mie, i-am dat 
dracu”... Făceam, domnule, la diguri, cu caralii lângă noi. Am cărat pământ şi a căzut 
roaba peste mine, că era ploaie, şi dacă ploua cum dracu” să urci la dig cu roaba când noi 
eram ca nişte scheleţi (sic!) ? 

Au murit deținuți la lucru, la dig ? Aţi văzut vreodată vreun caz din acesta ? 

Oho, a' murit, domnule. Eu nu i-am văzut, dar de murit ştiu c-au murit foarte mulţi, 
însă nu ştiu unde îi duceau să îi îngroape, că noaptea dispăreau. Era foarte secret totul. 
Toate astea le hotăra unul Nica, comandantu” lagărului ăla de la Salcia. 

Apoi ne-a’ mutat la Stoeneşti, o altă colonie care aparţinea de Salcia. Acolo am lucrat 
la munca câmpului, la prăşit porumb, la adunat recoltele... Eram cu părintele Murgeanu 
din Făgăraş. Domnule, cânta preotul ăsta că plângea” şi pietrele. 

Ne-a” pus odată să scoatem pietroaie, bolovani de râu din vasele ancorate ca să pavăm 
şoseaua până-n colonie. Era asta prin septembrie-octombrie, frig ! M-am lovit pe-aici, 
peste degete, curgea numai puroi după mine... Nu mai puteam. Te loveai cu ciocanul ăla 
când băteai în piatră. Şi popa ăla cânta, săracu”, şi plângea’ şi marinarii ăia care era” cu 
vaporul. 

Cum era mâncarea la Stoeneşti ? 

Îmi aduc aminte că odată, cum umblam noi pe-acolo, un doctor din Timişoara a prins 
un şarpe, l-a jupuit, l-a copt şi mânca din el: „Gustaţi! ”. Am gustat şi eu numa’ de 
curiozitate... mirosea a peşte. 


21. Constantin Bucescu, născut la 10 ianuarie 1931 în Bucureşti. A fost arestat la 16 iulie 1959 şi 
condamnat la 15 ani de muncă silnică. A executat pedeapsa în închisorile Jilava, Aiud, Ostrov 
şi Giurgeni. A fost eliberat la 29 iulie 1964. Informaţii din fişa matricolă penală din AANP. 

22. Pr. Vasile Serghie, născut la 3 iunie 1913 la Gohor, Galaţi. A fost arestat la 16 iulie 1958 şi 
condamnat la 12 ani de muncă silnică. A executat pedeapsa în închisorile Iaşi, Aiud, Salcia, 
Luciu-Giurgeni şi Ostrov. A fost eliberat la 31 iulie 1964. Informaţii din fişa matricolă penală 
din AANP. 

23. Marin Nica, între 1957 şi 1960 locotenent-major, a fost comandant la secţia Grădina, care 
aparţinea de formațiunea Ostrov. Între 1960 şi 1963 căpitan, comandant la Salcia. Andrei 
Muraru (coord.), op. cit., pp. 139, 145. 

Şi la câmp acolo fiind, ne-a’ pus să scoteam sfeclă. Am mâncat sfeclă de-aia, cum 
eram eu amărât de foame, şi m-am îmbolnăvit de dezinterie. Gata, şi nu mai puteam să 
mai lucrez, m-au ajutat băieţii. Norocul meu c-a venit la unv’ un pachet şi-am mâncat 
trei măsline, doar atât am mâncat, şi n-am mai avut nimic. Parcă Dumnezeu mi-a dat... 
Domnule, s-a suferit aşa în închisoare, nu vă puteţi imagina ce-a” putut să facă nenorociţii 
ăştia din noi. Ce le-am făcut sistemului ăsta comunist? Le-am făcut ceva? Nu le-am 
făcut nimic. 


Cu apa cum vă descurcaţi acolo ? 

În ce priveşte apa, că era pânza freatică la suprafaţă, eram obligaţi ca în fiecare 
dormitor să avem butoaie, să punem izma broaştei şi să facem ceai de izmă. Că altfel nu 
era bună apa aia, era infectă. Era' şi îngrăşăminte chimice... Mai luam mătrăgună care-i 
o plantă care face fructe, nişte bobiţe negre aşa micuţe, şi noi ne făceam din el sirop deşi 
era considerată otrăvitoare. 

Cât aţi fost închis aţi întâlnit vreun gardian mai bun, mai cumsecade ? 

Dom'le, la Aiud am avut un gardian mai bun; îmi aduc aminte că odată a deschis 
vizeta şi-a zis aşa: „Domnule, n-a ieşit ăla care doreaţi dumneavoastră, Goldwater, aşa 
că o să mai staţi aci. Ce să vă fac ?”.2 Era unul împotriva comunismului, Goldwater, 
americanu’. Şi-a plecat. Restul a’ fost nişte javre. 

I-am şi notat. Ia să vedem unde sunt călăii, că eu aşa le zic. La Salcia: Anton”, 
căpitan Nica, locotenenţii majori Pavel Ştefan şi Pavel Ion?5, sublocotenent Cârlig Petre — 
ăsta foarte periculos ; Ion Szabo, un maghiar; căpitan Dumitrescu, locotenent Iliescu 
Toader, locotenent Popa Ion, miliţian Covrig, miliţian Tectea Florin, doctoru' Săriu, 
locotenent Tănase Constantin, plutonier Buzoacă Aurel, locotenent Manciulea Petre%, 


24. Barry Morris Goldwater (1909-1998), fost senator al Arizonei (1953-1965, 1969-1987) şi 
candidatul Partidului Republican la alegerile prezidenţiale din SUA în 1964. http : //www. 
findagrave. com/cgi-bin/fe.cgi ? GRid= 30224&page = gr, accesat la 28 iunie 2009. 

25. Gheorghe Anton, căpitan, comandant al lagărului Stoeneşti, pedepsit cu avertisment pentru 
comportamentul violent şi pedepsele aplicate deţinuţilor. Doina Jela, op. cit., p. 32; Andrei 
Muraru (coord.), op. cit., pp. 148-149. 

26. Ioan Pavel, născut la 7 septembrie 1925 în Beştepe, Tulcea. Tâmplar. Între anii 1952 şi 1953 
locotenent-major, comandantul formațiunilor Salcia, Dăeni şi Ostrov. Când a fost comandant 
la Ostrov, s-au comis grave abuzuri asupra deţinuţilor. Pentru acestea a fost arestat la 25 martie 
1953 şi condamnat la muncă silnică pe viaţă pentru „acte de teroare”. A executat pedeapsa în 
închisorile Jilava, Văcăreşti, Ocnele Mari şi Craiova. A fost eliberat la 16 octombrie 1957. 
Andrei Muraru (coord.), op. cit., pp. 123, 134, 135; Doina Jela, op. cit., pp. 214-215; fişa 
matricolă penală din AANP. 

27. Ion V. Popa, născut la 2 ianuarie 1922 în Arpaşu de Sus, Braşov. Locotenent la Salcia. A fost 
arestat la 25 martie 1953 (potrivit altor surse în 1955) şi condamnat la muncă silnică pe viaţă 
pentru abuzuri în serviciu. A executat pedeapsa în închisorile Jilava şi Văcăreşti. A fost eliberat 
la 14 iunie 1955. Andrei Muraru (coord.), op. cit., p. 143; Doina Jela, op. cit., p. 2291; fişa 
matricolă penală din AANP. 

28. Petru Manciulea, născut la 10 noiembrie 1926 în Slatina, Olt. Locotenent MAI la Salcia. A 
fost arestat la 7 aprilie 1953 şi condamnat la muncă silnică pe viaţă pentru „acte de teroare”. 
A executat pedeapsa în închisorile Jilava, Văcăreşti şi Ocnele Mari. A fost eliberat la 25 august 
1957. Doina Jela, op. cit., pp. 168-169; fişa matricolă penală din AANP. 

sergent Chirţău Nicolae, sublocotenent Enache Dumitru%, colonel Albon%, colonel 
Slobodă”!, locotenent Albulescu, plutonier Buzoacă Mircea, sergent Baltag Toader, 
sublocotenent Duma Grigoraş, Prunescu'?, plutonier Silişte, maior Maxim*, plutonier 
Crăciun Stancu, miliţian Bucoveanu'4 şi alţii. 

La Aiud nu-i ştiam, că mulţi erau maghiari şi eu n-aveam relaţii chiar aşa bune cu ei. 


Dumneavoastră când aţi fost eliberat ? 
Am fost eliberat în '64, cu Decretul 411. Ne-a’ eliberat în funcţie de pedepse. Eu am 
fost cam ultimu”, că am avut pedeapsa 20 de ani. 


Au venit şi v-a anunţat sau cum s-a întâmplat ? 


Nu... secret. Numai chema” câte patru-cinci la poartă. Veneai acolo : „Cutare, cutare 
te pregăteşti că plecaţi acasă”. Lor le era frică, că cine ştie ce dracu... 


Aţi mai avut probleme după eliberare ? 

Păi am ajuns în Feteşti şi nu mi-a” dat servici” nicicum. Mă tot amâna' şi voiau să-mi 
facă al doilea proces, domn'e. Mă chema’ cam la fiecare lună nenorociţii ăştia de 
securişti : „Ce mai e pe-acolo? ”. M-am luat eu tare de ei. „Domnule, nu mă întrebaţi 
nimic! Sunteţi plătiţi pentru asta. Munciţi şi alergaţi să vedeţi care-i treaba. Nu. mă 
întrebaţi pe mine ce-i pe la Feteşti sau pe la Fabrica de conserve.” „Într-adevăr eşti 
împotriva noastră, a regimului.” „Sunt, n-am cum să nu fiu! M-a dat afară din armată, 
m-a arestat nevinovat, n-am făcut nimic. Copilul n-a fost primit în şcoli deloc...” A fost 
la şcoala de tractorişti, şi după ce am venit eu l-am dat la şcoala de mecanică. Şi n-a” vrut 
să-l primească în altă parte. 


Aţi spus mai devreme că vroiau să vă facă alt proces... 


29. Dumitru Enache, născut la 9 mai 1924 în Broscăuţi, Suceava. Sublocotenent la Salcia. A fost 
arestat la 30 iulie 1954 şi condamnat la 10 ani de muncă silnică pentru abuzuri în serviciu. A 
executat pedeapsa în închisorile Jilava, Ocnele Mari şi Văcăreşti. A fost eliberat la 16 octombrie 
1957. Doina Jela, op. cit., p. 113; fişele matricole penale din AANP. 

30. Augustin Albon, născut la 22 mai 1910 în Turda, Cluj. În 1931 a fost condamnat 1 an şi 6 luni 
pentru activitate comunistă. Colonel în MAI, a făcut parte şi din Siguranţă. În. 1949 coman- 
dantul trupelor de pază la Canal. Din 1954 director general al penitenciarelor. A fost cel care 
a iniţiat „stâlpul infamiei” la Canal. Pentru abuzurile sale a fost arestat la 16 iunie 1953 şi 
condamnat la 9 ani de temniţă grea. A executat pedeapsa în închisorile Jilava, Craiova, Poarta 
Albă şi Jilava. A fost eliberat la 17 octombrie 1955. Andrei Muraru (coord.), op. cit., pp. 212, 
222 ; fişa matricolă penală din AANP. 

31. Ioan Slobodă, locotenet-colonel în MAI, şeful Direcţiei Lagăre şi Colonii de Muncă în 
perioada 1953-1954. În 1968 a fost trecut în rezervă pentru abuzuri. Doina Jela, op. cit., 
pp. 255-256. 

32. Tudor Prunescu, născut la 24 ianuarie 1925 în Urecheşti, Gorj. Deţinut de drept comun, 
condamnat pentru tâlhărie. A fost recrutat ca gardian la Salcia. A fost condamnat la muncă 
silnică pe viaţă în 1955, dar grațiat în 1957. Doina Jela, op. cit., p. 237. 

33. Dumitru Maxim, maior de Securitate. Doina Jela, op. cit., p. 175. 

34. Gheorghe D. Bucoveanu, născut la 9 martie 1925 în Socariciu (actualmente Unirea), Călăraşi. 
Plutonier la Salcia. A fost arestat la 25 martie 1953 şi condamnat la 25 de ani de muncă silnică 
pentru abuzurile săvârşite. A executat pedeapsa în închisorile Jilava şi Ocnele Mari. A fost 
eliberat la 25 august 1957. Octavian Roske (coord.), Mecanisme represive... Dicţionar 
biografic. A-C, p. 373 ; fişa matricolă penală din AANP. 

Mi-a’ făcut alt proces. A chemat vreo şapte-opt inşi şi sub presiune a’ dat declaraţii. 
Toate au fost înscenări. 


Dar îi cunoşteați măcar pe cei care v-au turnat ? 

N-am vrut să mă duc să caut pe cei care m-au turnat. Nu mă mai interesează să mai 
ştiu care dracu! a fost... Am fost chemat la Securitate până-n '89, în luna noiembrie, că 
pe urmă a fost Revoluţia şi nu m-a” mai chemat. 

După aceia i-aţi mai văzut pe respectivii securişti ? 

Borfaşii ăia? Da’ cum nu? „Domnu Ciubotă...” „Fir-aţi ai dracu’ de scârbe ordi- 
nare ! ” Nişte nenorociţi, domnule. Câini. Nişte câini, domnule. Eu-s de acord pentru 
poporul tău să te lupti, cum am luptat eu pe front, că am făcut frontul şi-am fost rănit pe 
ambele fronturi, şi-am trăit cum am putut, dar pentru ţara mea, că eu am fost sub faldurile 
tricolorului românesc, eu am depus jurământ, nu cum a depus Marin Dragnea”, care 
acuma e şeful veteranilor de război din Bucureşti. Ăla a fost trădător pentru mine. Ăştia 
trebuia scoşi afară. 

Am primit chiar ieri o decorație de la Armată, de la Ministerul Apărării Naţionale. 
Că am luptat şi am avut mari rezultate pe front. Pentru faptele de arme pe care le-am 
făcut am fost decorat cu „Virtutea Militară” clasa a II-a, cea mai mare decorație care se 
dă gradelor inferioare. „Virtutea Militară” de război, apoi „Crucea Comemorativă”, 
„Victoria”3 din cel de-al doilea război mondial, dată de ruşi, că am fost decoraţi de ruşi. 
Am primit şi medalia pentru a 80-a aniversare a Marii Uniri şi diploma de cetăţean de 
onoare al municipiului Feteşti... 

Aveţi regrete acum, după atâţia ani ? 

Aici în localitate sunt mulţi escroci. Toţi ăştia sunt foşti comunişti. Eu n-am nimica 
cu comunismul, eu respect omul care a fost comunist şi rămâne comunist. Ai o ideologie, 
da’ să nu te duci de la comunişti la baptişti, la mama dracu... 

Iar Iliescu ăsta trebuia împuşcat de mult, domnule. Ăsta a fost cel mai mare nenorocit, 
din cauza lui am ajuns aşa. Din cauza lui Revoluţia a fost o mascaradă, apoi au fost 
mineriadele astea, şi de aceea suntem în urmă, domnule. 

Pe Ceauşescu l-a omorât tot el împreună cu comuniştii lui. E păcat să omori un om... 
A fost şef de stat, cum a fost, a fost. Şi apoi câtă lume a murit după ce l-a omorât pe 
Ceauşescu. Iliescu a fost mai rău decât Ceauşescu, pentru că era şcolit pe la Moscova, 
era deştept. Ca şi nenorocitul ăsta de Adrian Năstase, că şi-a făcut buncăr acasă... Cât 
a furat ăsta, domnule, şi nu-l pedepseşte nimeni. Pedepseşte pe-ăştia care-au furat doi 
ştiuleţi sau o găină... 


Vă mulțumesc pentru interviu. 


35. Marin Dragnea, născut la 30 mai 1923 în Siliştea-Gumeşti, Teleorman. A fost luat prizonier 
pe frontul de Est în 1942. S-a întors în ţară cu Divizia „Tudor Vladimirescu” în 1944. În 
perioada comunistă a fost avansat până la gradul de general-maior şi a deţinut importante 
demnități în domeniul sportului. În 1990, generalul-locotenent (în rezervă) a fost ales în 
funcţia de preşedinte al Asociaţiei Naţionale a Veteranilor de Război. http : //ro. wikipedia. org/ 
wiki/Marin_Dragnea, accesat la 12 februarie 2009. 

36. Pobeda, decorație militară sovietică. 


Tudor Pascu 


S-a născut la 15 aprilie 1941 în Celaru, judeţul Dolj. Naţionalitatea : română. Religia : 
ortodoxă. Studii : şcoala de maiştri. Profesia : tehnician. A fost arestat la 10 august 1959 
şi condamnat la 16 ani de muncă silnică, pedeapsă redusă ulterior la 7 ani de muncă 
silnică. A executat pedeapsa în închisorile Craiova, Periprava, Salcia, Luciu-Giurgeni, 
Grindu, Stoeneşti şi Strâmba. A fost eliberat la 24 iunie 1964. La data interviului locuia 
în Slobozia. Interviu realizat de Andrei Lascu la 27 iunie 2008. Transcrierea şi tehno- 
redactarea interviului - Andrei Lascu. Editarea - Alin Mureşan. Interviul se află în 
AIO-IICCMER, având cota 416. 


Cum s-a întâmplat să aveţi probleme cu regimul comunist ? 
Eram fiu de învăţător, înscris la Liceul „Ioniţă Asan” în Caracal. Eram copil 
mediocru. Noi aveam un profesor de istorie care fusese acuzat c-ar fi fost legionar. 


Ştiaţi dacă era într-adevăr legionar ? 
Noi îl admiram şi îl respectam, pentru că el făcea orele de istorie altfel decât ceilalţi 
profesori. 


În ce an se întâmpla asta ? 

În '59, eram în ultimul an de liceu. Şi cum s-a întâmplat necazul cu comuniştii: am 
avut un coleg care era cuprins în această situaţie înaintea mea. Şi noi care eram gaşcă, 
să zic aşa, vorbeam foarte multe despre ce e mai bine şi ce e rău. Spuneam: „Domnule, 
trebuie să înţelegem că răul nu trece decât prin ceea ce ai făcut rău”. Şi răul pentru noi 
era că toată vara ieşeam la recoltat grâu, la treierat grâul, şi noi - la care părinţii trăiau 
numai din salariul pe. care-l aveau - ne duceam şi munceam cu ziua. Şi ceilalţi, care erau 
copii de comunişti, nu se obişnuiau cu munca. „Măi, noi de ce suntem atât de amărâţi 
şi ăştia nu vin şi ei?” Vorbeam când stăteam la maşina de treierat... 

Aveam 17-18 ani, şi într-o bună zi fiind la şcoală vine unul Popescu Paul!. El era din 
Slatina. Acuma e, dacă nu mă înşel, şef la deţinuţi la Bucureşti?. Situaţia era de-aşa 
natură că trebuia să te ascunzi chiar dacă gândeai altfel decât comuniştii. Trebuia să stai 
departe. Ăştia ne considerau fricoşi, şi-atuncea am luat hotărârea să formăm şi noi o 
organizaţie anticomunistă. Şef era Popescu Paul, iar eu ascultam tot ce se spunea. 

La sfârşitul anului m-am dus acasă. Eu eram urmărit de cum am plecat de la şcoală, 
de la Caracal, şi mare lucru nu făceam, decât că spuneam cu bună ştiinţă că ăla este 


1. Pentru detalii, a se vedea interviul cu Ioan Paul Popescu din prezentul volum. 
2. De fapt, loan Paul Popescu a fost preşedintele AFDPR Filiala Olt. 

profesorul mai bun decât profesorul care ne este dat. Şi am plecat la cules porumb şi vine 
la o vecină, o femeie de vârstă 30-35 de ani, o fetişcană: „Matale îl cunoşti pe Tudorel 
Pascu ?”. „Păi îl cunosc, e cu mine la cules de porumb.” Vecina a venit apoi la mine: 
„Fii cuminte, că te urmăreşte Securitatea. E rău de tine dacă te prinde cu prostii”. 

Şi, în sfârşit, am plecat cu puţină... nu frică, da’ reţinere, pentru că nu vedeam nici 
din partea colegilor un mod de a schimba situaţia în care suntem. Şi ce-o” să ne facă? În 
sfârşit, ne-am dus. A mai venit unul: „Băi, vezi că ne-a” urmărit aseară când am fost în 
parc...”. Acuma, asta a fost o ruşine, după mine: comuniştii n-au putut să facă altceva mai 
bun decât să ia nişte copii care n-au dat nici cu o piatră într-un geam ? „De ce m-ai arestat? 
Ce-am făcut ? L-am omorât pe tata ? L-am omorât pe Dumnezeu ? Pe cine am omorât? ” 

În sfârşit, s-a stricat vorba între noi şi eu le spun colegilor ce se întâmplă între mine 
şi anumite persoane, ca să fie puşi în temă, că trebuia să-i informez şi ei să mă informeze 
pe mine. Şi vine timpu” şi hotărăşte Securitatea să mă aresteze. Tatăl meu şi el a fost, la 
rândul lui, acuzat de legionarism. Şi-a” venit la control să găsească armament. S-au dus, 
s-au uitat prin podul casei, prin podul şurii, n-au găsit nimic. Şi eu nu ştiu cum caut 
într-o zi la paie şi, dom'le, dau de ceva tare cu vârful degetelor. Şi când scot afară 
de-acolo... era pistolu” pe care-l căuta Securitatea. Da’ pe capul lui tata, nu pe capul 
meu. Şi eu mă duc şi-i spun lui tata: „Mă tată, ai căutat ceva ?”. „Păi ce te interesează 
pe tine?” „Păi poate ştiu să te ajut”. Şi bănuiala lui tata: „Mă, tu cumva ştii, ai dat din 
întâmplare...”. „Tată, eu am căutat să scot paie şi când am tras cu trăgătorul de paie în 
şură, a căzut ceva într-o cârpă făcută sul.” 

După un timp prinde curaj Securitatea şi începe să caute scandalul şi la mine. Şi, în 
sfârşit, a trecut, până când într-o duminică vine securistul care răspundea de zona 
noastră şi intră cu Securitatea. Şi îmi spune securistu” din comună: „Şi cu cine-ai mai 
fost ?”. Da’ eu: „Cu Papa Pius de la Roma”. „Mă iei la mişto?” „Păi dacă de trei zile 
mă tot întrebi ce-am făcut? Ce putea să facă unul de vârsta mea?” 

Şi când plec, mă ia din casa bătrânească, mă scoate afară într-un hol micuţ: „Dar 
spuneţi, ce-aţi făcut de v-aţi hotărât să fiţi împotriva comunismului ? ”. Şi unul îi spune, 
dacă nu mă înşel, chiar Paul: „Ce să facem, ce-ai fi făcut şi dumneata, că nici dumneata 
nu eşti breaz”. Probabil auzise şi el ceva vorbindu-se prin timpul războiului... În sfârşit, 
ne spune: „Hai, urcă-te în maşină! ”. Mă urcă în maşină şi apoi i-a zis lui mama: 
„Uită-te bine la el, că n-ai să-l mai vezi un timp! ”. Mama a-nceput să plângă. Lui tata 
i-a făcut semn „că nici tu nu eşti breaz...”. Şi m-a luat frumos şi m-a dus la miliția 
comunei. M-a dat jos din maşină şi m-a băgat într-un birou. Şi a-nceput ancheta 
încetişor... 

V-au agresat fizic ? 

Nu, nu, n-am luat nicio palmă. Discuţia a fost tot timpul verbală... Şi eu am avut un 
principiu : „Măi, în mâna lui e toată puterea”. Şi dorinţa mea era ca io să pot să scap şi 
să mă duc să pun pe mama şi pe tata la adăpost. Că pentru mine mi-am dat seama că nu 
mai e ieşire decât sus pe deal. Şi am început să le înnod, cum spunem noi. Răspunsurile 
erau cu două înţelesuri. Întotdeauna n-am dat niciun răspuns clar la întrebarea pusă de 
anchetatori. 

Și nu erau nemulțumiți de răspunsuri ? 

Nu, pentru că nu găsea’ motiv să mă bată. Eu când venea... „Bună ziua.” „Bună 
ziua.” În rest, mai mult de-atât nu le-am spus. În primul rând eram foarte atent cu cine 
stăteam în cameră. N-am spus nimic nici măcar în acuzaţiile pe care mi le aduceau. 

Cât a durat ancheta ? 
Ancheta a durat din martie sau aprilie, când ne-a’ arestat, până în august, când s-a 


terminat procesul. Pe 6 august '59... 

Unde a avut loc ancheta ? 

M-a” luat şi m-a” dus la Craiova. Şi procesul a avut loc tot la Craiova. Judecata a fost 
începând cu şeful de lot, Popescu Paul. Şi-a-nceput: „Popescu Paul, pentru ce eşti 
acuzat ? ”. „C-am călcat cu picioru' în baltă.” Ei credeau că ăsta face mişto de el. Puteţi 
să-l întrebaţi pe Popescu, e din Olt, acolo locuieşte. Ce-au înţeles ei şi ce-am înţeles noi 


a fost, totuşi, diferit... 

V-a apărat cineva în timpul procesului ? 

A fost un avocat din oficiu. 

Și-a făcut datoria ? 

Nu, că atunci când mi-a” dat mie 16 ani, a venit la mine avocata: „Ce părere aveţi, 
tovarăşu” Pascu ?”. „Păi o părere foarte frumoasă. Nu vezi cum dau ăştia anii de 
puşcărie, parcă ei ar trăi în pădure?” 

Ați avut dreptul să faceţi recurs ? 

Am făcut. 

Și s-a întâmplat ceva ? 

S-a întâmplat, că mi-a” redus detenţia de la 16 ani la 7 ani. Şi pe ăştia şapte i-am făcut 
toți’. 

După proces ce s-a întâmplat ? 

Ne-a’ luat, în sfârşit, ne-au dus la penitenciarul de la Craiova, penitenciar cu maximă 
securitate, şi am început să căutăm o scăpare. 


Pe unde aţi mai fost închis ? 

De la Craiova am plecat la Jilava. Acolo ne-a” plimbat prin cimitiru” foştilor deţinuţi 
politici care au fost împuşcaţi, şi credeam că ne vine şi nouă rându”. Dar acolo n-am stat 
decât trei săptămâni sau trei luni şi ne-a” dus. Ni s-au făcut bilete de tren să ajungem la 
Periprava. Da’ înainte de-a pleca pe Dunăre s-ajungem la Periprava am stat la Brăila la 
stuf. Ordinea cam asta este, dar trebuie să mă înţelegeţi, au trecut atâţia ani... nu mai 
rețin exact. 

Cât timp ați lucrat la stuf, aţi stat în lagăr sau pe bac ? 

Am fost şi la stuf, da” la stuf nu ştiu din ce motiv nu m-au lăsat să stau la brigada care 
era cu stufu’. M-a” băgat să spăl vasele la bac, fiindcă deţinuţii mâncau în nişte vase şi 
trebuiau spălate. Am fost spălător de vase până când a venit un locotenent-major şi ne-a 
selectat ca să mergem la Grindu, în agricultură. Ne-a” luat de la bac şi ne-a’ adus la 
Grindu. 

Aici am cunoscut oameni grei, era un grup de deţinuţi politici în frunte cu Înalt Prea 
Sfinţia Sa Bartolomeu Ananiaf, ajuns înaintea mea la Grindu. El era bolnăvior, şi noi 


3. Tudor Pascu a fost închis aproape 5 ani, între 10 august 1959 şi 24 iunie 1964. 

4. ÎPS Bartolomeu Anania (Valeriu Anania), născut la 18 martie 1921 în Glăvile, Vâlcea. 
Mitropolit al Clujului, Albei, Crişanei şi Maramureşului, scriitor, poet şi dramaturg. A fost 
arestat în perioada războiului pentru activitate legionară. S-a călugărit la 2 februarie 1942 la 

aveam acolo un fel de dispensar în care se duceau cei bolnavi, astmatici, mă rog, fiecare 
cu boala lui. Şi noi am plecat să culegem grâul, să săpăm porumbul, iar ei stăteau acolo. 
Eu nu m-apuc acuma să-l critic pe Anania Bartolomeu, da’ era un tip foarte strâns la 
mână, nu dădea orice. De exemplu, acolo se primea” pachete. Mie, de exemplu, îmi 
trimitea mama fără ţigări. Lui îi trimetea soţia sau cine-i trimetea ţigări pe care le 
valorifica: două ţigări, o mămăligă. Sau două pâini, o juma’ de ţigară. Chestiuni 
de-astea. Noi: „Domn'e, dar dumneata nu te gândeşti că o să se îmbolnăvească, nu-i 
ajunge mămăliga care-i rămâne? ”. „Ce, l-am pus eu să înveţe să fumeze?” Io l-am 
întâlnit la o şedinţă mare, la un congres, şi m-am luat de el. Şi vine şi-mi spune: „Nu 
m-aşteptam de la dumneata să fii atât de...”. 

Cum erau cazaţi deţinuţii la Periprava ? 

Aici erau pe margini barăcile pentru deţinuţi şi locu” unde stătea” milițienii, soldaţii 
în termen care ne păzeau. La Periprava am stat aproape doi ani. Într-o zi am plecat să 
prăşim. Fiecare lua rândul cu sapa în mână şi intra în acţiune. Şi la un moment dat mă 
pomenesc singur. Ce s-a întâmplat cu mine? N-am avut niciodată intenţia să evadez, 
pentru că ştiam că nu sunt şanse. Şi mă duc la prăşit şi mă pomenesc singur. Eu eram iute 
la mână cu sapa, ăilalţi erau... nu mai tăntălăi, dar mai comozi. Ce fac? Nu tu soldaţi 
în jurul meu, nu tu deţinuţi. Eu ieşisem din rând şi o luasem pe deal la vale. M-am 
gândit: „Înainte nu mai mă duc. Mă duc înapoi şi poate e vreun soldat. Mă duc şi zic 
şi eu : «M-am dus să-mi fac treaba mare, şi am rămas în urmă»”. Să înţeleagă şi el că sunt 
şi situaţii de genul ăsta. Şi am avut noroc cu militarul ăla, Dumnezeu să-l ierte, c-am 
auzit c-a murit. M-a luat şi m-a băgat dincolo de el... 

Domnule, multe s-au făcut... În Periprava era o gaşcă de-asta de soldaţi care păzeau. 
Şi am avut un prieten din Bucureşti, Simion Gheorghe, Mişu îi ziceam noi, care la un 
moment dat a venit la mine şi mi-a spus: „Măi Tudorică, eu la noapte evadez”. „Măi, 
ce avantaj ai tu, că de prins tot te prinde?” Că s-a mai întâmplat înaintea lui iarăşi un 
caz. Toate hotărârile luate de unv’ singur şi împotriva voinţei tale nu duc decât la 
dezastru. Şi nu-ţi aduce niciun avantaj. Cum te-a” prins, cum te-a” băgat încă cinci ani. 

Şi îl prinde un băiat, un militar în termen, şi-l bagă în celula de izolare pentru 
evadați. Ce să facă? "Ţipa de foame că nu are ce mânca. Şi mă cheamă. Eu făceam de 
planton. Aşa era obiceiul: să aibă grijă cei care rămân în interior, să păstreze lucrurile 
colegilor şi să fie treaba bună. El era în partea opusă clădirii în care eram eu planton. 
Aud: „Nichi”. Aşa-mi ziceau colegii. „Nichi, Nichi ! ” Zic: „Ăsta e Nelu”. „Ce fac, bă, 
că sunt nemâncat de două săptămâni. Nu mi-a’ dat nimic la izolare ! ” „Băi Mişule, cine 


Mănăstirea Antim din Bucureşti. Student la Conservator, Medicină şi Teologie, a condus greva 
studenţească anticomunistă din Cluj din 1946. A fost arestat la 13 iunie 1958 şi condamnat la 
25 de ani de muncă silnică. A executat pedeapsa în închisorile Jilava, Piteşti şi Aiud. A acceptat 
să redacteze volumul reeducării din Aiud. A fost eliberat la 1 august 1964. În perioada 
1965-1976 a fost director al cancelariei Episcopiei Ortodoxe Române din America şi Canada, 
iar între 1976 şi 1982 directorul Institutului Biblic din Bucureşti. Valeriu Anania, Memorii, 
Polirom, laşi, 2008, passim ; Cicerone Ioniţoiu, Victimele terorii comuniste. Dicţionar. A, B, 
pp. 40-41 ; fişa matricolă penală din AANP. 

5. Simion Gheorghe, născut la 16 februarie 1920 în Isaccea, Tulcea. A fost arestat la 17 ianuarie 
1958 şi condamnat la 25 de ani de muncă silnică. A executat pedeapsa în închisorile Constanţa, 
Jilava, Gherla şi Periprava. A fost eliberat la 22 iunie 1964. Informaţii din fişa matricolă penală 
din AANP. 

e politai?” „Unul Zaharia. Ce facem acuma?” „Păi se duce Nichi la bucătărie şi-ţi 
aduce mâncare.” Şi mă duc, dar de la unitatea militară, că de la noi n-aveam de unde. 
Şi am ajuns la bucătărie şi îi şoptesc la un deţinut, că acolo la bucătărie erau deţinuţi. Îmi 
face ăla un pacheţel cu patru mămăligi, nişte brânză, ce-o fi fost, nu mai ţiu minte. Ce-a 
putut să-mi dea de la bucătărie. Şi încep să-mi fac loc şi mă duc frumos şi i-am dat lui 
Mişu. Ăsta imediat trage pe geam, c-avea o sfoară... Fiecare loc de detenţie avea 
secretele lui şi nu puteai să intri în inima unuia până nu se ştia cine eşti şi de unde vii. 

Şi vine ofiţerul de serviciu tocmai atunci: „Păi, domnule deţinut, spune-mi şi mie 
cine a fost ăla care ţi-a adus pachet”. „Nu mi-a adus niciun pachet.” „Mă, spune! ” „Nu 
ştiu, domnule, n-a fost.” Până la urmă îl face pe ăsta să spună: „Domnule, a fost 
cutare”. Adică eu. Seara mă cheamă ofiţerul de servici” şi ne ducem împreună la 
comandant$ : „Ce faci? De-aia te-am pus noi planton, ca tu să faci pe... ?”. „I-a fost şi 
lui foame, dacă de patru zile nu a mâncat nimica. Dumneavoastră să fiţi în locul lui ce-aţi 
face ?” „Păi ce, eu l-am pus să facă ce-a făcut? Eu fac ce face el?” Şi mă bagă şi pe 
mine la celulă. 

Gata, lucrurile erau sigure. Vine ofiţerul de servici” şi ne ia pe fiecare: „De ce eşti 
în celulă? De ce eşti acolo? De ce n-ai ajuns dincolo? ”. Când ajunge la mine îi spun: 
„Domnule, eu sunt bolnav de plămâni. Domnule, îmi curge sânge din plămâni. Du-mă 
la doctor ! ”. N-avea” ei voie să ţie deţinuţi politici bolnavi la izolare. Mă duce la doctor. 
Era un băieţandru de 22-23 de ani şi mă întreabă: „Ce ai? ”. „Domnule doctor, am făcut 
prostia să dau o bucăţică de pâine unui coleg, că era nemâncat de trei zile. Şi eu sunt 
bolnav.” „Ce boală ai?” „TBC.” Şi începe să mă tragă de limbă. „Cum ţi se pare boala? 
Ce curge? Pe unde curge?” Şi îmi cască gura şi vede o măseauă cariată, cu sânge. 
Imediat doctorul ăsta îi spune la ofiţer: „Ăsta nu are ce căuta aici. Cât trăiesc eu ca 
doctor aici, să mi-l băgaţi la celule! ”. Asta a fost când a evadat Simion Gheorghe. 


Cum petreceaţi sărbătorile în închisoare ? 

Făceam sărbătorile de iarnă cu Bartolomeu şi cu încă vreo cinci preoţi într-o baracă, 
pe ascuns. Stăteau unii, făceau pe plantonu”, să vadă dacă vine echipa de caralii. Multe 
lucruri se făceau pe ascuns. Şi de multe ori aveai câştig de cauză, alteori n-aveai câştig 
de cauză... 

Prin ce închisori sau lagăre aţi mai trecut ? 

Am fost pe la Stoeneşti, Strâmba. Am lucrat şi la un dig pe-aicea prin Ialomiţa... 
Ne-a” mai plimbat. Nu există puşcărie în care eu să nu fi fost prezent. 

De unde v-aţi eliberat ? 

De la Periprava. Ce se întâmplă, domnilor : sunteţi tineri şi o să întâlniți multe în 
viaţă. Eu am să vă spun şi am să vă rog să căutaţi întotdeauna în jurul dumneavoastră 
s-aveţi grijă să nu faceţi lucruri de care să vă fie ruşine. Eu, de exemplu, după ce am ieşit 
din închisoare am pus soarta vieţii mele în răspunderea mea. Şi în funcţie de asta mi-am 
condus viaţa, că altfel eram un ratat. Eu nu terminasem nici liceul, eram în clasa a X-a. 


V-au primit înapoi la liceu după eliberare ? 


6. În perioada în care intervievatul s-a aflat la Periprava, comandanţi au fost locotenent-colonel 
Dumitru Condurache (august 1957 - septembrie 1960) şi maior Ion Ficior (octombrie 1960 - 
septembrie 1963). Andrei Muraru (coord.), op. cit., p. 139. 

M-a” primit la fără frecvenţă. Am reluat de la clasa a X-a la fără frecvenţă. Şi mi-a 
fost foarte greu. 

Și după ce aţi terminat liceul, aţi reuşit să vă găsiţi un loc de muncă ? 

Am lucrat. Am lucrat ca muncitor necalificat la drumuri şi poduri în Craiova, unde 
am făcut şi liceul. Dup-aia m-am dus şi-am lucrat în învăţământ, dar n-am spus că am 
fost deţinut politic. Nu că n-am vrut, dar lasă să caute ei şi dacă mă găsesc, bine de ei, 
dacă nu, e binele meu. Şi m-am dus şi m-am angajat ca profesor suplinitor. Predam 
matematica şi fizica în comuna Sânmartin, judeţul Mureş”. Şi acolo am stat doi ani, că 
cineva m-a depistat şi m-a reclamat că sunt fost deţinut politic. 

A trebuit să-mi caut alt loc de muncă, pentru că nu se putea să te duci acolo şi să ştie 
elevul că „tovarăşul meu a fost deţinut politic şi anticomunist”. Vorbesc de elevii mai 
mari... Ce să fac acuma ? Pe capul părinţilor nu mai puteam sta. Am venit la Combinatul 
Chimic Brăila şi m-am angajat ca muncitor necalificat. Colegii de muncă erau mai 
relaxaţi şi nu erau aşa de curioşi să vadă ce-am făcut la 18 ani... 

Mi-am luat slujbă ca muncitor necalificat, m-am pus cu capul pe umeri şi dă-i bătaie 
şi învaţă să-ţi ridici calificarea, că nu-ţi ajungeau banii. Şi între timp mă căsătoresc cu 
soţia, care era brăileancă. Şi vroiam să fac şcoala de maiştri. Şi la Brăila nu erau locuri 
să te trimită la şcoala de maiştri. Şi vin la Slobozia, unde era un director general care 
fusese coleg de închisoare cu mine. 


Aţi fost chiar împreună ? 

Chiar împreună. Iovănel$ îl cheamă. El când era elev sau student la Severin a spus că 
decât la comunişti, mai bine la nazişti. Dar mi se pare c-a murit. El s-a făcut că nu mă 
cunoaşte. 

Şi v-aţi angajat la Slobozia ? 

Da, la Slobozia am lucrat la Combinatul de aici. Ulterior am făcut şcoala de maiştri 
aicea şi pe urmă am lucrat la azotatul de amoniu, în interiorul combinatului, şi pe urmă 
la o fabrică de pe aici, unde am stat 10-11 ani de zile. Necazuri, toate le-am avut pe 
şestache. Dar eu am învăţat în închisoare şi după că e mai bine să aştepţi să vină 
duşmanul la tine decât să te duci tu peste el. Aşa mi-am făcut concepţia de viaţă... 

Copii aveţi ? 

Am patru copii. Cum să vă spun? Nu există părinte mai fericit ca mine când vă spun 
că am patru copii licenţiăţi : un inginer în chimie la Cernavodă, două economiste şi anul 
ăsta îmi termină facultatea de sport ultimul dintre ei. Şi vă daţi seama, am cea mai mare 
bucurie. Pot să trăiesc 20 de ani, dar bucurie ca ştirea că am patru licenţiaţi care au fost 
convinşi că ce-am făcut am făcut bine... nu este. Mi i-am educat în aşa manieră încât ei 
să nu facă prostii necontrolate : „Vă e sete, vă e foame, nu vă duceţi să faceţi lucruri de 
care mai târziu să vă fie ruşine”. Fetiţa băiatului meu a luat locul I în clasa I şi el mi-a 
spus: „Tată, ţi-am urmat exemplul pe care ni l-ai dat şi lucrurile au ieşit bine...”. 


Mulţumesc. 


7. Probabil comuna Sânmartin, azi în judeţul Harghita. 

8. Constantin lovănel, născut la 16 iulie 1922 în Hinova, Mehedinţi. A fost arestat la 24 sep- 
tembrie 1953 şi prevenit până la 28 octombrie 1953. Informaţii din fişa matricolă penală din 
AANP. 


Gheorghe Răduţă 


S-a născut la 24 ianuarie 1929, în Mihail Kogălniceanu, judeţul Ialomiţa. Naţiona- 
litatea : română. Religia : ortodoxă. Profesia : strungar. A fost arestat la 28 mai 1948 şi 
condamnat la 7 ani închisoare corecțională. A executat pedeapsa în închisorile Galaţi, 
Peninsula şi Gherla. A fost eliberat la 23 mai 1955. La data interviului locuia în Țăndărei, 
Ialomiţa. Interviu realizat de Andrei Lascu la 27 iunie 2008. Transcrierea şi tehnoredac- 
tarea interviului — Andrei Lascu. Editarea - Andrei Lascu, Cosmin Budeancă. Interviul 
se află în AIO-IICCMER, având cota 418. 


V-aş ruga în primul rând să îmi spuneţi câteva cuvinte despre situația familială. Mai 
aveaţi fraţi, surori ? 

Părinţii au decedat, nu mai sunt. Am fost nouă fraţi... mai trăim vreo trei, dintre care 
am avut fericirea să trăiesc şi eu până acuma, deşi am trecut prin situaţii... 

Părinţii ce erau ? 

Ţărani. 

Aveaţi pământ mult ? 

Am avut 30 de pogoane. La atâţia copii, nu era mult. 

După venirea comunismului ce s-a întâmplat ? V-au obligat să intraţi cu el la 
colectiv ? 

Tata a fost printre cei care au intrat aproape ultimii din comună, să zic. 


A fost constrâns ? 

A fost strâns, constrâns. Alerga prin porumburi, prin astea, dormea pe câmp. Şi până 
la urmă n-a avut ce face şi a trebuit să intre. A’ confiscat animalele, a’ confiscat 
pământul... Eu pe timpul ăla nu ştiu ce-au făcut ei, că eram închis. Eram elev în clasa 
a VIII-a de liceu, cum era atunci, a XII-a acuma. 


Dar pentru ce aţi fost arestat ? 

Pe timpul ăla pusese” ruşii un steag roşu în turnul catedralei Sfântul Neculai din 
Brăila, deasupra. Şi am fost printre cei care am avut curajul sau, ştiu eu, imboldul... 
M-am urcat şi l-am dat jos de acolo. Am fost omul căruia i-a plăcut... am simţit nevoia 
să mă implic. Totdeauna am fost, sunt şi voi muri cu crezul ăsta creştin, român şi 
anticomunist. Astea au fost principiile de bază. 


Aveaţi vreo simpatie politică în perioada aceea faţă de vreun partid ? 

Simpatie politică? Eu n-am stat mult pe gânduri. Noi am avut o organizaţie creştin- 
-naționalistă pe Brăila. Mulţi au murit pe-acolo-şa prin închisori, nu ştiu dacă mai 
trăieşte vreunul. Erau ceva studenţi... nu m-am mai găsit cu nimeni. 


Dar erau legionari sau nu ? 

Tot ce era român era legionar. Aşa se spunea... Nu spunea că eşti de-al lui Titel 
Petrescu, de-al lui Maniu sau Brătianu... Pe toţi... „bandiţii”. Tot ce era român era 
legionar, pentru că alţii care să lupte contra comunismului n-au fost în ţara asta. Şi ăştia 
au luptat cu toată fiinţa lor. Chiar şi viaţa şi-au dat-o. 

Şi era o organizaţie atunci înfiinţată, Uniunea Elevilor din România. Şi de-aici a 
pornit lupta mea, din holul liceului din Brăila unde am făcut eu. Eu am venit printre cei 
mai din urmă, şi încet aşa m-am băgat şi eu în hol acolo şi când am văzut numai steaguri 
roşii peste tot, am avut un moment de tresărire. Şi am zis: „Ce-i cu atâtea steaguri roşii 
aici? Unde suntem? Da’ în ţara noastră tricolorul nu mai este ? ”. Imediat comuniştii 
începători au fost cei mai răi... Şi, în sfârşit, imediat s-a întrerupt toată adunarea festivă, 
cum era atunci, de înfiinţare a UAER!. A doua zi profesorii au început să-mi spună: 
„Vezi că se interesează Siguranţa Statului de tine. Ce te-a făcut să zici aşa ceva ? Ce te-a 
făcut? ”. „Aşa am crezut eu. Aşa am simţit.” Erau profesori care unii te aproba”, alţii 
ziceau că le faci rău. Cum ar fi şi acuma: unii te aprobă, alţii te dezaprobă. Dar eu am 
fost ăla care am fost hotărât în toată treaba... 

Şi când aţi fost arestat, în ce dată ? Vă mai amintiţi ? 

În '48, în 14 mai '48 am fost arestat?. Eram în vacanţa de vară şi eram pe câmp, 
ajutam părinţii la strânsul recoltei. Şi a venit cine era atunci, primaru”, şeful de post, a 
dat pe-acasă şi a întrebat de mine. Mama săraca, Dumnezeu s-o ierte, când a aflat că s-a 
interesat de mine, a luat-o înainte pe jos, că erau vreo patru kilometri până la câmp, să 
ajungă să mă anunţe să plec undeva să m-ascund. Da’ au venit ăia pe câmp înainte. Şi 
întreabă şefu' de post pe tata: „Neică Lupaşcule” - că aşa îl chema pe tata, Lupaşcu 
Răduţă - „ai un fecior la liceu pe la Brăila?”. „Da.” „Ce-a făcut că, uite, îl caută 
jandarmii ? ” Dar eu, până să răspundă tata: „Eu sunt ăla”. „Păi mergi cu noi.” „Merg.” 
Şi m-a suit în căruţă să mă ducă de la câmp la primăria Kogălniceanu, acolo-şa. Pă drum 
o vedem pe mama venind să m-anunţe să fug, să m-ascund... Mai bine că nu am fugit. 
Unde era să fug ? Când ei pusese” stăpânire pe toate... Tot punea mâna pe mine. Şi zic: 
„Opriti căruța! Uite, mama mea”. Zice: „O cunoaştem”. Şi æ luat-o şi pe dânsa. Şi pă 
drum eu am început să cânt „Deşteaptă-te, române ! ”. Ăia tremurau. Cum erau politrucii 
la început, slugi credincioase. Am cântat şi „Trei culori”, dar mai mult „Deşteaptă-te, 
române ! ”. Ei — să tac, eu - nu. „Dacă vouă vă e frică, mie nu mi-e frică.” 

În sfârşit, m-a” dus la Kogălniceanu la post, la primărie, şi de-acolo m-a” luat şi m-a” 
dus la Țăndărei, că aici era o reşedinţă a judeţului. Am stat şi aici vreo câteva ore şi 
de-aici a' primit ordin să mă ducă la Călăraşi. Şi m-a” dus la Călăraşi şi acolo m-aştepta 
şeful Securităţii, al inspectoratului regional de la Siguranţa Statului, că aşa se numea. Şi 
m-a primit: „Ia uite banditul ăsta ! Ia uite, mă! ”. Că altfel nu ştia decât să spună că eşti 
bandit. Zic: „Ce mare bandit vedeţi la mine? Un copil”. „Copil, da” voi aveaţi în cap 
să îi omorâţi pe Ana Pauker, pe Gheorghiu-Dej.” „Da. Dacă era contra ţării, contra 


1. Uniunea Asociaţiilor de Elevi din Romania. 
2. Potrivit fişei matricole penale din AANP a fost arestat la 28 mai 1948. 

românismului, poate.” Şi de la Călăraşi m-a” luat şi m-a” dus la Constanţa, la Siguranţa 
regiunii Constanţa. Acolo am stat vreo cinci zile, şi pe urmă m-a” luat şi m-a” dus înapoi 
la Brăila, că acolo căzusem eu. 

Şi cu toate că eram un copil, m-a” luat cu trenul. Şi îmi pusese cătuşele la mâini. Şi 
într-un compartiment se uita lumea. Şi zic: „Luaţi-mi, băi, cătuşele astea de la mâini. 
De cine vă e frică? Fug io? Eu nu fug, domnule”. Şi mi-a’ luat cătuşele de la mâini. Şi 
începuse lumea, ba unul să-mi dea un biscuite, ba unul nu ştiu ce... Incepuse să se 
zvonească atunci că au început arestări. 

Și unde v-au anchetat ? Bănuiesc că imediat după arestare au început şi anchetele ? 

Da, m-a’ anchetat. Era oarecum teroare, da” nu prea. Era doar la începutul terorii. 
A început la Siguranţa Statului Brăila, că v-am spus că am dat steagul roşu jos de pe 
catedrală, şi mă luase’ de atunci ăştia în vizor. 

Și procesul când l-aţi avut ? 

Proces a fost chiar în '48, la 14 mai. La Galaţi. La Tribunalul Militar Galaţi. 

Și ați fost singur sau aţi făcut parte dintr-un lot ? 

Am fost vreo 40. Şi la ultimul cuvânt, că aşa spunea, am zis: „Am fost, suntem şi 
vom muri creştini, români şi anticomunişti”. Era o sală plină numai de activişti de partid 
şi comunişti, care când noi spuneam aşa, tremura” toţi şi tropăia'... Chiar şi şeful 
Tribunalului Militar, era un procuror gras, voinic - l-am văzut pe urmă în închisoare - 
pieptul şi burta-i ajunsese de-aici la genunchi, i-acoperea tot... Era hidos tare. 

Deci a ajuns şi el în închisoare după aceea ? 

Da. 

Mai ştiţi cum îl cheamă ? 

Nu mai ştiu. Era român, că toate păcatele românii le-au făcut pentru români. Vorba 
aia, neagra închisoare ce-a fost sortită pentru români. Era vorba de Jilava. 

Ați avut avocat pentru apărare ? 

Erau vreo şase-şapte avocaţi. Da’ întâi se apăra” pe ei. Cum să-i apere ei pe aşa 
bandiți. Ce să facă? A fost un simulacru de proces. 

Şi ce pedepse s-au dat ? 

Şeful de lot a luat 20 de ani, iar eu 7 ani. 

Recurs aţi făcut după ? 

Ce recurs? 

Și din pedeapsă cât aţi executat ? 

Toţi şapte. Am făcut Brăila, Galaţi tribunal, şi de la Galaţi pe Canal patru ani, şi la 
Gherla. Am şi acuma semnele de la roabă, de la Canal. Că eu fiind de statură mică nu 
puteam să duc o roabă de-aci 50 de kilometri... şi puneam o sfoară pe gât şi mai m-ajuta. 

Unde anume aţi fost la Canal ? 

La Peninsula. Dar, să-mi fie iertat: n-am regretat niciodată c-am făcut atâta închi- 
soare, şi pentru ce-am făcut. Nu! Eu totdeauna m-am mândrit c-am fost român. N-am 
regretat. Şi chiar dac-aş fi regretat... Jelui-m-aş şi n-am cui. Cui era să mă jelui? 


Spuneţi-mi care era regimul de viaţă de la Peninsula ? 

Regimul de viaţă? Eram pe brigăzi. Am lucrat la cariera de piatră de la Ovidiu, am 
lucrat la centrul mecanic a' Canalului... Muncă fizică foarte multă. 


Care era norma de lucru ? 

Nici nu mai rețin aşa câţi metri cub de pământ... 

Dar reuşeaţi să o faceţi vreodată ? 

Făceai. Era, de exemplu, dac-aţi auzit de el, Mircea Ionescu-Quintus”... Am fost cu 
el. Eu atuncea lucram la atelierul centrului mecanic. Şi era Quintus, care avea un palton 
jegos pe el, parcă-l văd. Eu lucram la strung şi el lua şpanul de pe tăvile alea şi-l ducea 
cu roaba. Şi eu căutam să-l ajut. Şi zicea: „Nu, nu, asta-i meseria mea”. 


Dar ce făceaţi acolo la strung ? 
Piese. Acolo era centrul mecanic al Canalului, pentru escavatoare, chestii... că s-au 
tăiat stâncile alea pe-acolo. 


Ce fel de oameni eraţi acolo la atelier ? 

Erau şi legionari. Eu învăţasem strungăria acolo de la unul din Iaşi, Sandu Cher- 
chelegiu, de la Uzina Nicolina Iaşi. Mare om, mare om. Era un om voinic şi vrednic. Şi 
era o hală lungă de vreo 50 de metri, şi nu ştiai când era gardianul în capul ăsta, când 
era în capul ălalaltu!. Şi ăla m-a luat şi m-a învăţat meserie pe mine. 


Vă mai aduceţi aminte şi de alte persoane cu care aţi fost pe-acolo ? 

Mai proeminente aşa, Quintus. Mai era unu, nea Florea. Dom'le, eram cu oameni de 
care nu ne feream. Începuse s-apară şi turnătorii, codoşii, tântarii, cum îi numeam noi. 
Dar erau macedonenii... Ăştia foarte hotărâți a fost. Dacă un ţânţar de-ăsta, cum îi 
spuneam noi, se da de partea ailaltă, păi macedonenii nu se lăsa” toţi până când nu-l 
aducea” înapoi. Macedonenii au fost oameni foarte hotărâți în închisoare. Mie mi-a 
plăcut de activitatea lor. 


Pe brigadieri cum îi priveaţi ? Aţi avut o părere bună sau o părere rea despre ei ? 

Eu am avut un locotenent brigadier, foarte cumsecade. Uite, că nu-i mai ştiu numele. 
Sunt 50 de ani de-atunci. Era foarte cumsecade. Veneam odată de la carieră pe jos şi 
trebuia să trecem pe un podeţ acolo. Şi un gardian nu ştiu cum a făcut că a dat p-alăturea 
şi-a căzut de pe pod pe la mijloc. A căzut cu armă cu tot. Şi ăsta atuncea s-a' dus să-l 
ajute. „Nu, nu, nu... Să nu v-apropiaţi de mine. Nu v-apropiaţi.” Totuşi, ai noştri l-a” 
scos de-acolo. 

Şi mai era unul Bogdănescut, un mare criminal român. Ăsta era de pe la Brăila. Era 
şef de salon, de chestii... Erau vreo trei barăci de-astea, de pedepsiţi, că aşa se numeau. 


3. Mircea Ionescu-Quintus, născut la 18 martie 1917 în Kerson, Ucraina. A fost arestat la 16 august 
1952 şi internat administrativ pentru 60 de luni în închisorile Peninsula şi Borzeşti. A fost 
eliberat la 30 aprilie 1954. Informaţii din fişa matricolă penală din AANP. Senator din partea 
Partidului Naţional Liberal în legislaturile 1996-2000, 2004-2008 şi preşedinte al partidului 
între 1992-2004. 

4. Ion T. Bogdănescu, născut la 14 februarie 1922 la Ulmi, Brăila. A fost arestat la 30 noiembrie 
1948 şi condamnat la 5 ani de închisoare corecțională, pedeapsă redusă ulterior la 4 ani. A 
executat pedeapsa în închisorile Cluj, Piteşti, Peninsula, Jilava şi Aiud. Deşi nu există date 
despre o eventuală torturare a sa, la Peninsula a fost şeful brigăzilor de studenţi 13-14, fiind 
principalul coordonator al torturilor şi culegerii de informaţii de la deţinuţi. A fost eliberat de 
o comisie specială a MAI la 10 februarie 1953. După eliberare a continuat să colaboreze cu 

Când făceai rău tare, te ducea acolo-şa. Şi-acolo te chinuia! tare ăia, printre care era şi 
Bogdănescu. O matahală de om. Era tot deţinut, da’ era în stare de mult rău... de mult rău. 

Şi primea ceva în schimb ? Avea un tratament mai bun, o situaţie mai bună ? 

Avea, polonicu” în primul rând... 

Ați trăit şi vreun moment pozitiv ? Vi s-a întâmplat în toată perioada asta şi ceva mai 
bun ? 

Bun? Ce bun? Cel mai bun a fost pe Canal când am lucrat la carieră la Ovidiu. 
Acolo era unul, Arghiroiu parcă, unu” mărunţel, cu ochelari. Repara aparate de-astea, 
manometre, chestii, socoteli. Mă dusese să învăţ de la el... El era deţinut, dar era rău şi 
corect. Şi eram singurul care-i rezistam. El era bun, căuta să te formeze ca om, dar noi 
încă nu pricepeam treburile astea. 

Aţi spus că ați fost patru ani la Canal. Ce făceaţi iarna acolo ? 

Săpam cu târnăcopul şi duceam cu jugul ăla de gât. 


Ce haine aveaţi ? Cum era îmbrăcămintea ? 
Ne mai înfăşuram cu tot felul de toale... Nu-i păsa nimănui. Era frig. 


Şi alimentaţia cum era ? 

Alimentaţia ? După cum munceai. Era turtoiul mai mare sau mai mic, după muncă. 
Dar nu cam proastă... Proastă. Când îţi dădea’ nişte boabe de linte, aia era bună. 

De sărbători, de Paşte, de Crăciun vă dădeau voie să primiţi pachet de acasă ? 

N-am avut niciodată pachet de-acasă. Ne trimitea”, dar nu-l primeam. Mi-aduc 
aminte de la Gherla, că era un cimitir aproape de închisoare, şi nu ştiu ce sărbătoare 
aveau ei, că se aprindea” acolo lumânări de parcă ziceai c-a luat foc cimitirul. Erau 
catolici şi erau credincioşi. Dar cred că de Paşte era, că noi am început să cântăm din 
închisoare „Hristos a înviat ! ”. Şi toţi a' amuţit şi ne-a” ascultat pe noi. Şi-năuntru bătea’ 
gardienii în uşi să tăcem din gură. Noi nu. Şi am cântat „Hristos a-nviat! ”. 

La Gherla aţi stat în celulă sau aţi fost scos şi la muncă în ateliere ? 

Acolo da, avea’ atelier... Dar n-am fost în atelier. Am stat mai mult în celulă. 


Câte persoane eraţi în celule ? 

Am stat în saloane, că erau două-trei saloane mari ca de-aci în fund acolo-şa şi 
dormeam unv’ lângă altul. Şi era de-aşa natură că dacă te întorceai, trebuia să anunţi 
toată lumea să se întoarcă. Dormeam pe ciment. Inghesuiţi. Şi era? geamurile bătute în 
tablă, peste tablă erau rogojini, închis şi în părţi, şi în faţă, şi nu vedeai decât în sus o 
bucată de cer. Izolare totală. 

În saloanele astea aveaţi tinetă ? 

Da, tinetă. Şi venea” să le ia ei. Dar văd că ştiţi şi numirile, tinetă, chestii... 

Am mai auzit... În Gherla aţi prins şi „reeducarea” ? 


Eu nu. Se terminase. A fost mare nenorocire şi cu „reeducarea”. Erau şefi de lot care 
ziceai că se spintecă cerul şi ei nu pot să dea înapoi. Şi, totuşi, făceau cumva şi-i 


regimul, ca informator. A murit la 3 martie 2000. Alin Mureşan, op. cit., pp. 110-111 ; 
ACNSAS, Fond Reţea, dosar nr. 189164, vol. 1-3; Bianca Felseghi, Alin Mureşan, „Mărturii 
despre un torţionar clujean”, în Ziua de Cluj, nr. 1171, 1 octombrie 2008; fişa matricolă 
penală din AANP. 

îngenuncheau. Pân-acolo ajungeau, că luau excrementele şi le amesteca”, şi pe urmă îi 
punea să le mănânce... Domnule, oare cineva poa” să mai judece ororile comunismului ? 
E adevărat că lumea asta a avut parte de două mari nenorociri : fascismul şi comunismul. 
Dar eu cred că comunismul le-a întrecut pe toate... Siberia a întrecut tot, nu? Multă 
teroare a fost. Şi, totuşi, românaşii noştri s-au comportat bine. Puţini trădători am avut. 
C-au fost care şi cedau... 

Totuşi, i-aţi acuza, i-aţi condamna pe cei care au cedat în asemenea situaţii ? 

Nu. N-ai cum. Te puneai pe tine în locul lor... Ce-ai fi făcut? Nu mâncai amestecul 
ăla de-acolo, când biciul şedea la fundul tău ? 

Dar cei care-au făcut-o fără să fie constrânşi ? Cei care au trădat de-afară, care nu 
erau în închisoare ? 

Cine mai sunt ăia care-a” trădat de-afară ? Trădători am avut de când lumea. Învinşi 
şi învingători... 

Cum vă petreceaţi timpul la Gherla în celulă ? 

Discutam noi între noi. 

Prin morse comunicaţi cu ceilalți ? 

Se mai bătea prin calorifere în morse. 

În general exista ajutor între deţinuţi ? 

Au fost oameni pe care i-am ajutat. Şi pe duşmani i-am ajutat. Mi-aduc aminte de 
preşedintele de tribunal de la Galaţi, v-am spus de el, unul cu burtă, care ne condamnase 
la ani grei de închisoare ca s-arate cât de devotat este el regimului. Şi l-am întâlnit în 
închisoare şi l-au văzut colegii: „Hai să-i facem noi, ăştia tinerii, ceva, să-l pedepsim”. 
Şi şeful nostru zice: „Nu! Din bucata mea de pâine am hrănit un om şi-un câine”. 
Şi-atunci, din fărâmiţa aia de turtoi luam şi-i dădeam şi lui, şi-i făceam câte-o grămadă 
de fărâmituri de-astea şi-i dădeam, c-avea burta mare... 

Unde se întâmpla asta, în ce penitenciar ? 

Asta la Galaţi. Şi el atunci odată a stat şi s-a gândit, că nu era om prost, fusese şeful 
tribunalului, şi a zis: „Da' de ce faceţi tot efortul ăsta, că din bucata voastră de pâine 
îmi daţi şi mie în plus? ”. Şi ăştia: „Noi nu suntem ca voi. Noi suntem altă generaţie, 


z” 


umană”. 

Dumneavoastră când ați fost eliberat ? 

După şapte ani, în 14 mai 19555. 

Ziua eliberării probabil o aveați calculată. A venit eliberarea chiar în ziua în care 
trebuia ? 

Da, chiar în ziua aia a fost. 

Cum a decurs ? Vă mai amintiți detalii ? 

Mi-aduc aminte. Eu când am ieşit de la Gherla am văzut un om care era ca o umbră 
a mea. Mă urmărea să vadă ce fac, cu cine iau legătura. Eram liber, da’ tot sub escortă 
eram... Eu mi-am văzut de treaba mea, am mers înainte, şi totuşi, când am ajuns în 
Feteşti, am văzut pe cineva pe peron care-l mai cunoşteam, după atâţia ani. Şi-am ieşit 
să stau de vorbă cu el. Ala când m-a văzut s-a oprit puţin. Zic: „Tu eşti, Ioniţă? ”. „Da, 


5. Potrivit fişei matricole penale din AANP a fost eliberat la 23 mai 1955. 

eu sunt.” „Ce-i cu tine?” „Uite, merg acasă.” Şi-a mers şi el cu mine şi-am venit cu el 
de-acolo până acasă. Pe drum îmi spunea el: „Trăieşte cutare, a murit cutare..”. Îmi 
murise” şi mie vreo doi fraţi, între timp. N-aveai de unde să ştii c-a' murit... 

Când să dau colţu” la o stradă, ca să intru pe strada mea, în colţ era cineva. Şi zic să 
nu-i sperii, să le fac vreun şoc. Şi îl trimet pe ăsta înainte şi anunţă. „Vezi c-am venit cu 
Gheorghiţă de la Feteşti. Vine acasă.” „Bine, mă, vine, vine, dar unde e ?” Ei tot spera’ 
că sunt şi eu. Şi-am venit acasă după şapte ani. 

După ce v-aţi întors acasă cum v-aţi refăcut viaţa ? 

Cum să-mi refac? Am venit de-acolo şi învăţasem, cum v-am spus, meserie la 
strung, de la Sandu Cherchelegiu. El m-a luat cu el şi m-a învăţat. Şi când am venit în 
Țăndărei, eu auzisem că este un SMTS. Eu nu ştiam ce e ăla SMT... Şi m-a luat cel cu 
care venisem de la Feteşti: „Mă Gheorghiţă, dacă zici că ştii meserie, ai învăţat, te iau 
eu şi te duc acolo şi te angajează ăia”. Şi m-a angajat acolo. Învăţasem meserie bună şi 
am fost priceput în felul meu... Şi aveam şi liceul industrial, care m-a ajutat. 

Aţi mai avut probleme cu Securitatea ? Au mai venit să vă verifice, să vă ia la întrebări ? 

Am avut. Venea din când în când Securitatea şi se interesa de mine, se interesa la 
servici”. Mai venea şi câte unul de-ăsta care ca să se acopere începea la strung... Şi mă 
întreba ce mai fac, ce mai dreg, ce mai s-aude. Începea să mă tragă de limbă. Da” eu 
eram ăla care mi-era frică să mai vorbesc. 


Cu salariul nu aţi avut probleme din cauza detenţiei ? 


Nu, n-am avut, pentru că ştiam meserie şi-mi vedeam de treabă. Că n-aveam altă 
alternativă decât să muncesc... 


Copiii au avut probleme la şcoală ? 

Nu. Am patru copii: două fete, una în învăţământ, profesoară, una a făcut liceu' 
sanitar, e asistentă la Bucureşti. Şi am doi băieţi poliţişti în Slobozia... Şi sunt copii cu 
care mă mândresc, dar i-am ferit de viaţa mea, nu prea le-am spus multe. Am zis: să nu 
facă şi ei ceva din ce-am făcut eu. 

Dar după '89 aţi discutat ? Le-aţi spus despre problemele astea ? 

Le-am spus, le-am spus. Le-am explicat eu. 

Privind acum în urmă aveţi remuşcări, regrete pentru ce s-a întâmplat ? 

Să ştie toată lumea că nu mi-a părut rău niciodată de ce-am făcut, că dacă am luptat, 
am luptat să fie bine pentru ţara asta şi poporul ăsta, şi nu regret niciodată ce-am făcut. 
Şi pe lângă moarte am trecut de multe ori... Şi dacă nu m-a învins moartea n-are (sic!) 
cum să mă învingă comuniştii, decât omorându-mă. Dar deocamdată m-a” lăsat viu. 
Şi-ar fi fost păcat să mă învingă prin trădări. Vorba unui cântec: „Noi n-am avut 
tinereţe,/ Să spumege viaţa în cupe.../ Nici lauri, nici crini şi nici roze,/ Pentru noi n-au 
vrut să zâmbească./ Tot cerul de-atunci de moloz este,/ Luceafărul tânăr, de iască””. Noi 
am sperat într-un Luceafăr. 


6. Stațiune de Maşini şi Tractoare. 

7. Textul poeziei este : „Noi nu am avut tinereţe/ Să spumege viaţa în cupe.../ Priveam cum din 
crengi pădureţe/ Un fruct de otravă se rupe.// Nici lauri, nici mirt şi nici roze/ N-au vrut 
pentru noi să zâmbească./ Tot cerul de atunci de moloz e,/ Luceafărul tânăr, de iască.” (Radu 
Gyr, Noi nu am avut tinereţe). 


256 EXPERIENŢE CARCERALE ÎN ROMÂNIA COMUNISTĂ 


Dacă ajunge undeva mesajul ăsta, să le spuneţi la toţi c-aţi găsit un fost deţinut politic 
care a făcut şapte ani, dar nu-i pare rău de ce-a făcut. Nu i-a părut rău niciodată. Îmi 
părea rău dacă făceam şi vedeam că poporul ăsta trăieşte bine şi eu îi vroiam răul... Dar 
io nu i-am vrut răul. 


Am înțeles. Vă mulțumesc mult. 


Olt 


Dumitru Florea 


S-a născut la 7 martie 1936 în Mărunţei, judeţul Olt. Naţionalitatea: română. 
Religia : ortodoxă. Studii: Şcoala Militară de ofiţeri tehnici auto. Profesia : subinginer 
mecanic. A fost arestat la 1 august 1959 şi condamnat la 4 ani de închisoare corecțională. 
A executat pedeapsa în închisorile Piteşti, Giurgeni şi Ostrov. A fost eliberat la 31 iulie 
1963. La data interviului locuia în Caracal. Interviu realizat de Alexandru Matei la 
21 noiembrie 2007. Transcrierea şi tehnoredactarea interviului - Adrian Sandu. Editarea - 
Alexandru Matei, Cosmin Budeancă. Interviul se află în AIO-IICCMER, având cotele 
269, 270. 


Despre instaurarea comunismului ce vă mai amintiţi, ca şi copil ? 

Pot să remarc aici o treabă dinainte de asta, din timpul războiului. Eu n-am avut nici 
copilărie, nici tinereţe, să ştiţi. Copilăria mea s-a făcut în timpul războiului, când tatăl 
meu era în război şi trăiam numai cu mama, întrucât cel de-al doilea frate a venit după 
şapte ani. A fost destul de dificil şi v-aş face o remarcă pe care o rețin din timpul 
copilăriei... Aveam cinci-şase ani şi păşteam boii, iar mama culegea la fasole prin 
porumb. Între timp eu mă necăjeam foarte tare pe boi întrucât drumul acela pe care îi 
păşteam, care era printre lanurile de porumb, avea iarbă, dar boii nu se mulţumeau decât 
să rupă din porumbii care erau alăturea. Ştii? Şi a apărut o patrulă de nemți. Nemţii s-au 
bucurat, da’ eu n-am înţeles niciun cuvânt de la ei... M-au văzut aşa nespălat şi-aşa 
chinuit şi au început să rupă din lanul de porumb, de la vecini, să dea la boi, să-i sature. 
Şi i-a” săturat ei, i-o” mai liniştit, că n-o” mai dorit să tragă la porumb toată ziua... Iar 
mama sta ascunsă în porumb de frică. Erau militari şi nu ştia ce se poate întâmpla... 

Apoi tiu minte din 1946. La toate gardurile erau soarele şi ochiul. Asta mi-aduc 
aminte, c-aveam zece ani. 


Vă referiţi la perioada alegerilor din '46... 

Da. Şi se făcea propagandă electorală ca şi-acuma. Şi eram copil, nu puteam să-mi 
dau seama despre ce e vorba. Dar erau semnele electorale : ochiul şi soarele. Şi ţiu minte 
că şi mama, şi tata, şi toţi vecinii noştri spuneau: „Duceţi-vă şi ştergeţi soarele ăla, mă ! 
Şterge, mă, soarele ăla, că n-aduce nimic bun ! ”. Va să zică ţăranii, aşa cum se considerau 
ei, neinformaţi, erau foarte conştienţi, fiindcă văzuseră din timpul războiului ce era în 
Uniunea Sovietică... Majoritatea dintre ei erau oameni care făcuseră războiul şi văzuseră 
prin ce treceau colhoznicii din Uniunea Sovietică. Şi din cauza asta ei spuneau: „Băi, 
să votaţi ochiul, bă! ”. Întotdeauna ei plecau de la un capăt al satului la celălalt şi 
spuneau: „Să votăm ochiul! Mergem la votare să votăm ochiul! Ochiu', ochiu”, 

ochiu ! ”. Ceea ce Partidului Naţional Ţărănesc atuncea nu i s-a recunoscut şi a avut 
dreptate cine a numărat voturile... Asta a fost ce rețin eu de atunci. Deci a fost o repulsie 
a mediului sătesc împotriva comunismului. Se gândeau la asta şi spuneau c-au realizat 
mai târziu, când nu mai erau proprietari, când nu mai aveau pământul lor. Atât! Puțin, 
mult, cât avea”, dar era al lor şi-l muncea” şi-l păzeau... 


Părinţii dumneavoastră aveau proprietate funciară ? 

N-aveau o proprietate funciară mare... Aveau o proprietate de mijloc, aşa. Şi bine- 
înţeles că ei ţineau de averea lor şi ţineau de proprietatea lor şi n-au vrut să treacă la 
colectiv. Şi probabil că ăsta a fost motivul pentru care am avut probleme... 

Şi fac o digresiune: când am dobândit carnetul de UTM-ist, aici la Liceul „Radu 
Greceanu” şi mi l-a văzut tata, a spus: „Îţi iau gâtul ! ”. Tatăl meu aşa a zis: „Să ştii 
Că-ţi iau gâtul ! ”. „Dar, tată, nu sunt comunist. Uite, aşa ne înregimentează pe toţi acolo. 
Nu vezi ? Pe ăştia îi face pionieri, pe ăştia îi face şoimi de patrie (sic ! )... Nu ştiu ce se 
întâmplă cu sistemul ăsta politic, încă nu-l cunoaştem. Nu ştim ce vor de la noi. Vor 
supunere totală...” Ce-am putut eu să-i explic aşa lui atuncea. Şi el: „Nu trebuia! ”. 
„Păi mă dă afară din liceu...” Eu am făcut liceul în Slatina, şi eram în gazdă, pe strada 
Cazărmi, numărul 25, şi tatăl meu, pentru că existau cotele obligatorii şi nu aveai pâine, 
venea cu două mămăligi. Poate nu mă credeţi... Venea cu două mămăligi pe săptămână 
ca să termin liceul. Şi tatăl meu, care nu avea decât patru clase primare mi-a spus : „Tu 
trebuie să înveţi ! ”. „Da, tată, oi învăţa.” Şi vă spusei, n-am avut nici copilărie, nici 
tinereţe, nu m-am bucurat de ele... 

Ați spus mai devreme că aţi avut probleme din cauza colectivizării. În ce au constat 
acestea ? 

Trebuia să mai urmez încă un an la Academia Militară şi m-au trecut în rezervă. Asta 
a fost toată situaţia. Între timp, fiind în rezervă, am dobândit o calificare de subinginer 
mecanic recunoscută şi în viaţa civilă şi-un carnet de conducere. Atâta am obţinut de la 
ei după trei ani de studii. Deci am fost trecut în rezervă şi pot să înţeleg că părinţii nu 
se treceau la colectiv... 


Și când aţi fost arestat ? 

La 1 august 1959, cu toate că mandatul este întocmit pe data de 2 august. 

Cum a decurs arestarea ? 

Aveam un post temporar la CEC Drăgăneşti, şi au venit şi mi-a” spus: „Mergeţi cu 
noi la Securitate ! ”. Securitatea nu era departe atunci. Şi ei mă ţineau de mână. „Staţi, 
mă fraţilor... Merg ca un om cinstit. Ce aveţi voi cu mine ?” „E, lasă acuma, nu mai e 
treaba aşa. Acuma mergi cu noi.” M-am dus acolo, mi-au luat actele, mi-au luat 
buletinul, orice alte acte care le aveam, şi: „Acu stai aici ! ”. Şi-au început presiunile. 


Vă mai amintiţi cumva cine v-a arestat ? 
M-a arestat căpitanul Ionescu! şi cu locotenentul Zărnescu?. 


1. Posibil Ion Ionescu, locotenent-major de Securitate în comuna Drăgăneşti, Olt. Doina Jela, 
op. cit., p. 145. 

2. Posibil Nicolae Zărnescu, în 1981 era locotenent-colonel, şeful Biroului III din Inspectoratul 
Judeţean de Securitate Olt. Un colonel Nicolae Zărnescu este semnalat ca adjunctul coman- 
dantului Securităţii Tulcea în ultimii ani ai regimului. http : //www.securisti.ro/old/ls_oprea_ 
sz.html, accesat la 25 ianuarie 2009; Doina Jela, op. cit., p. 309. 

Și care a fost motivul arestării ? 

Motivu” pentru care am fost arestat este uneltire împotriva ordinii sociale. Da” acuma 
vă spun eu de ce ne-a arestat’. Circula o rugăciune parafrazată, „Tatăl nostru”... Şi zicea 
aşa : „Tatăl nostru de la Moscova, / Desfiinţează-se împărăţia ta, facă-se ca în America./ 
Pâinea noastră cea mică şi neagră fă-o mare şi mai albă./ Şi ne iartă nouă greşelile 
noastre, precum şi noi credem în minciunile voastre./ Nu ne băgaţi pe noi în puşcării, 
care ale voastre în veci vor fi”. Asta circula şi am ştiut-o şi eu.. 

Și-aţi spus-o pe undeva ? 

Da, le-am spus-o la mai mulţi. Dar pe ceilalţi care o auziseră de la mine îi arestase” 
deja, i-am găsit acolo. „Măi, da” voi dă ce?” „Păi noi i-am spus că o ştim de la tine” 
(râde - n.n.). 

Ancheta cum a decurs ? 

De fapt a fost o pre-anchetă la Drăgăneşti. S-a lăsat cu pumni şi bineînţeles bruscat 
de fiecare dată. Ziceam: „Domnule, da” nu e mare lucru... Ce-am făcut? E o poezie, 
un banc. Au râs”. Noi nu realizam că îi deranjează atât de mult, sau ăsta era doar un 
motiv ca să se impună comunismul cât mai feroce în România. Ăsta era probabil 
adevăratul motiv... 

Arestările din '59 au fost un rezultat al plecării armatei sovietice din România... 

Probabil că de asta s-a făcut. Şi ei aşa au motivat atuncea şi reducerile de la forţele 
armate. Şi eu eram cel mai indicat să fiu dat afară, mai ales că eram ca un fel de şef de 
promoţie pe-acolo. În sfârşit... aşa s-a întâmplat. 

Să revenim la ancheta de la Drăgăneşti. Ce s-a întâmplat după aceasta ? 

De la Drăgăneşti au căpătat avizul Securităţii regionale din Piteşti şi au găsit de 
cuviinţă să ne ducă la Piteşti. Eh, şi în noaptea de 1 spre 2 august ne-a’ pus într-un 
camion „Steagu' roşu”, încătuşaţi şi culcaţi pe jos. Eram îmbrăcaţi cum apucasem fiecare, 
pe timpul ăla. Eu eram într-o cămaşă, un maieu, o pereche de pantaloni, pantofi şi ciorapi. 
Atâta aveam pe mine, n-aveam altceva. Bineînţeles că Dumnezeu probabil s-a răzbunat 
pe noi şi probabil a zis că suntem vinovaţi că ne-a şi plouat zdravăn de la Drăgăneşti la 
Piteşti... 150 de kilometri ne-a plouat încontinuu şi n-au găsit de cuviinţă să ne dea cătuşele 
jos sau cel puţin să ne aşeze în fund. Nu! Am stat numai culcaţi pe podeaua camionului... 
Era un camion de la secţia de morărit a raionului Drăgăneşti, cum era atuncea. 


Și la Piteşti v-au dus tot la Securitate ? 

Da. Ce să vă spun? Ne-a’ despărţit pe fiecare dintre noi şi-am fost cazat în camera 
numărul 12 de la sediul Securităţii Piteşti. Era o cameră cam de 2 metri jumate pe 4, în 
care erau trei paturi şi şase persoane, ca în final să fim nouă, dar care n-aveam nimic 
comun unii cu alţii. Şi stăteam acolo... 


Vă mai amintiţi cu cine aţi fost acolo închis ? 
Se remarcă preşedintele Tribunalului Regional, Iuga”, care era arestat atunci, preşe- 
dintele Tribunalului Piteşti, Cârstocea, un preot de la Malaia, Marinescu‘, şi un preot de 


3. Ion Iuga, născut la 28 ianuarie 1913 în Tilişca, Sibiu. Jurist. A fost arestat la 5 septembrie 
1959 şi eliberat la 21 iulie 1960 din penitenciarul Piteşti. Informaţii din fişa matricolă penală 
din AANP. 

4. Nicolae Marinescu, născut la 1 noiembrie 1913, în Malaia, Vâlcea. Preot paroh în Racoviţa, 
Vâlcea. A fost arestat la 15 decembrie 1950 şi internat administrativ pentru 24 de luni. A 

la Câmpulung Muscel, Gâlcă’. Apoi stareţu Mănăstirii Frăsinei, Combei Ştefan$, care 
a venit ulterior, şi avocatul Tănăsescu”, de la mine din comună. A fost băgat şi el acolo, 
dar era cu altă cauză şi cu alte probleme, pentru că lucra ca jurist consult nu ştiu la ce 
unitate. Şi-a fost introdus şi el acolo la noi în celulă... 

Cât apreciaţi că a durat ancheta la Piteşti ? 

Păi a durat până în octombrie. Eu am fost la Securitate până în ziua procesului... 


Şi anchetele se desfăşurau ziua sau noaptea ? 

Şi ziua, şi noaptea ne anchetau, că să recunoaştem că suntem un fel de organizaţie 
grozavă. „Dom'le, nu suntem niciun fel de organizaţie.” Aicea am ţinut morţiş, sus şi 
tare, că nu suntem niciun fel de organizaţie. Şi vă rog să mă credeţi că până la urmă au 
zis: „Domnule, ăştia nu s-au organizat... ”. Şi dovadă au fost şi pedepsele, care iniţial au 
fost mai mici. 


V-au dat un nume la organizaţie ? 

Nu, nu ne-a! dat niciun nume. S-au edificat ei că nu e nimic... Că uitai să vă spun: 
de acolo de la Drăgăneşti, porniseră mai mulţi, se umpluse maşina cu învăţători, cu fel 
şi fel de secretari de şcoli... Şi eu eram capul răutăţilor, şi plus că mai era cineva din 
Slatina, care şi ăla a fost tot capul răutăţilor. În fond eu n-am mai putut suporta şi pe ăla 
l-am spus: „Dom'le, de la elf am aflat poezia”. El era inspector pe CEC în toată 
regiunea şi venise întâmplător la Drăgăneşti. Şi atuncea am aflat poezia de la el şi pe 
urmă am spus-o şi eu la alţii, şi aşa mai departe. A circulat poezia... 


Cine v-a interogat la Piteşti ştiţi ? 
Enache”, îl tiu minte. Era un tip solid, tip înalt, şi era tăiat la mâna stângă. Nu ştiu 
cum să vă spun... Mâna stângă o avea agăţată de gât, în bandulieră aşa. Fusese rănit în 


executat pedeapsa în închisoarea Capul Midia. A fost eliberat la 17 februarie 1953. A fost 
rearestat la 31 ianuarie 1959 şi condamnat la 15 ani de muncă silnică. A executat pedeapsa 
în închisorile Piteşti, Jilava, Oradea şi Aiud. A fost eliberat la 30 iulie 1964. Vasile Manea, 
op. cit., p. 161 ; fişele matricole penale din AANP. 

5. Aurel Gâlcă, născut la 23 iulie 1902 în Câmpulung Muscel, Argeş. A fost arestat la 18 noiembrie 
1950 şi internat administrativ pentru 24 de luni. A executat pedeapsa în închisorile Braşov şi 
Aiud. A fost eliberat la 6 martie 1953. A fost rearestat la 17 octombrie 1959 şi depus în 
penitenciarul Piteşti la 8 decembrie 1959. A fost eliberat la 9 mai 1960. Vasile Manea, op. cit. , 
p. 117; fişa matricolă penală din AANP. 

6. Simion Combei, stareţ al mănăstirii Frăsinei (1927-1947). http : //www.lavrentie-sovre.eu/ 
istoric %20Frasinei. htm, accesat la 10 mai 2009. 

7. Nicolae Tănăsescu, născut la 30 august 1922 în Mărunţei, Argeş. A fost arestat la 10 septembrie 
1959 şi condamnat la 15 ani de muncă silnică. A executat pedeapsa în închisorile Piteşti, Jilava, 
Galaţi şi Ostrov. A fost eliberat la 30 iulie 1964. Informaţii din fişa matricolă penală din AANP. 

8. Constantin Coşoi, născut la 25 aprilie 1933 în Bălteni, Olt. A fost arestat la 4 august 1959 şi 
condamnat la 5 ani de închisoare corecțională. A executat pedeapsa în închisorile Piteşti, 
Luciu-Giurgeni şi Ostrov. A fost eliberat la 20 ianuarie 1963. Informaţii din fişa matricolă 
penală din AANP. 

9. Gheorghe Aurică Enache, născut la 21 septembrie 1928 în Boldeşti, Prahova. Maior. De 
profesie mecanic motoare. A intrat în MAI în septembrie 1948. A participat la majoritatea 
acţiunilor de urmărire şi capturare a grupului „Arsenescu-Arnăuţoiu” între 1948 şi 1958. A 
fost grav rănit la mâna stângă la 20 martie 1958, la încercuirea bordeiului în care se ascundeau 
luptătorii Constantin Jubleanu şi Maria Plop. Din 1959 a fost anchetator la Secţia a IV-a din 

lupta cu fraţii Arnăuţoiu şi Arsănescu la Nucşoara. Zicea : „Bă bandiţilor, nu vă potoliţi 
odată? Tu vezi că eu sunt rănit aici, c-am luptat împotriva bandiţilor, împotriva 
nenorociţilor ? ”. „Da” nu ştiu de ce, noi n-am ajuns aşa departe ca să fim consideraţi 
duşmani ai regimului. Probabil că dumneavoastră aşa ne consideraţi, aşa este şi aşa scrie 
în doctrina dumneavoastră. N-aveţi decât.” „Ai fost UTC-ist? ” „Am fost, dar n-am avut 
activitate deosebită.” Că aşa era obligaţia atunci, să avem în buzunar un carnet de ăla, 
de UTM-ist. Dar acuma eu vă spun că la anchetă a fost deosebit de greu, foarte greu... 

V-au bătut şi la Piteşti ? 

Păi bineînţeles. Foarte greu. Păi da’ nu puteai să pleci de acolo... Eu îi spuneam lu’ 
preotu' Marinescu : „Părinte, eu sunt nevinovat. Ce-am făcut eu ? Mai nimic...”. „Taică, 
odată intrat aicea, nu scapi. Eu am mai făcut cinci ani şi ăştia nu m-au judecat niciodată. 
Administrativ am mai făcut cinci ani.” Şi-am zis: „Părinte, e nebunie la oamenii 
aceştia! Cum ai mai făcut cinci ani şi nu ţi-a recunoscut? ”. „Da, da, da. Ascultă un 
pic... Trebuie să te duci acolo să semnezi pentru ăla, că dacă nu semnezi, te omoară.” 
N-am ascultat pe preot şi m-a omorât prima dată... Şi a doua oară am spus: „Domnule, 
scrie, că semnez tot”. 


Dacă nu e cu supărare, puteţi povesti şi cum v-au bătut ? 

Dom'le, Enache nu mai putea să bată, că vă spui, avea o mână... zicea c-a fost rănit 
în luptele cu bandiții. Dar veneau alţii şi te băteau. Păi m-a bătut şi m-a adus în pătură. 
Asta este toată treaba... 


Mai ţineţi minte cine erau cei care vă băteau ? 

Aaa... nu mai ştiu. Erau subofiteri, şi erau, în orice caz, drogaţi de băutură. Mulţi 
din ei erau conştienţi, gândeau: „Dom'le, nu trebuie bătuţi chiar aşa...”. Sau ştiu eu ce 
gândeau ei? Sau unii erau drogaţi... Asta era toată treaba. 


Deci v-au ţinut până în octombrie. Când a avut loc procesul ? 

Parcă pe 10... Nu mai tiu minte, că nu sunt în posesia hotărârii. O am pe aci pe la 
mine, dar nu mai ţiu minte. 

Cum a decurs procesul ? 

Era Tribunalul Militar de la Craiova, în deplasare la Piteşti. Ne-a aliniat acolo toţi 
care am mai rămas: Coşoi, eu, Savu, Dima Alexandru! şi Lavric Mihai?. Şi ne-a’ 
băgat la uneltire contra ordinii sociale, articolul 209, punctul 2, litera a. 


cadrul Direcţiei Regionale de Securitate Argeş. A fost locţiitor şef al Secţiei a IV-a (mai 1966) 
şi şeful Secţiei a II-a la Inspectoratul de Securitate Olt (august 1968). Florica Dobre (coord.), 
Securitatea..., vol. I, pp. 250-251 ; CNSAS, „Bande, bandiți şi eroi ”..., pp. 337, 432-433 

10. Vâcu Savu, născut la 1 februarie 1930 în Mărunţei, Olt. A fost arestat la 4 august 1959 şi 
condamnat la 3 ani de închisoare corecțională. A executat pedeapsa în închisorile Piteşti, 
Gherla, Luciu-Giurgeni şi Ostrov. A fost eliberat la 2 august 1962. Informaţii din fişa matricolă 
penală din AANP. 

11. Alexandru Dima, născut la 28 decembrie 1929 în Coman, Olt. A fost arestat la 2 august 1959 
şi condamnat la 3 ani de închisoare corecțională. A executat pedeapsa în închisorile Luciu- 
-Giurgeni, Piteşti, Jilava şi Gherla. A fost eliberat la 31 iulie 1962. Informaţii din fişa matricolă 
penală din AANP. 

12. Mihai Lavric, născut la 31 octombrie 1943 în Mărunţei, Olt. A fost arestat la 2 august 1959 
şi condamnat la 4 ani de închisoare corecțională. A executat pedeapsa în închisorile Piteşti şi 
Mărgineni. A fost eliberat la 2 august 1963. Informaţii din fişa matricolă penală din AANP. 

A fost proces public ? 
A fost tata la proces, în rest n-a fost nimeni. Absolut nimeni. 


Procurorul cum s-a comportat ? 
Procurorul... nu ţin minte cum îi cheamă. Nu mai ştiu. Păi da’ el scria acolo şi câţi 
ani trebuie să se dea. Mie mi-a dat şapte prima dată. 


Avocat al apărării aţi avut ? 
Am avut, am avut (râde - n.n.). Ce putea să zică avocatul? 


De preşedintele tribunalului vă mai amintiţi ? 
Era un tânăr locotenent-major. Şi mai erau doi asesori populari, locţiitorul meu politic 
de la batalion şi comandantul de companie, Drăghici şi cu Traşcă!5, sau cam aşa ceva. 


Câţi ani de închisoare v-au dat ? 


Iniţial şapte şi pe urmă patru la recurs. În final, după recurs, eu şi cu Lavric Mihai 
am primit câte patru ani, iar Cogoi cinci. El avusese zece iniţial şi i-a” redus la cinci. 

După proces ce s-a întâmplat ? Unde v-au dus ? 

După proces pe mine m-a’ dus înapoi la Securitate. Eram acolo şi vine un securist, 
un căpitan cu mustață, un om destul de solid. A deschis vizeta de acolo: „Cine e 
Dumitru Florea ? ”. „Eu.” „Te ia mama dracu” dacă mai faci prostii ! ” Eu mă duc liniştit, 
mi-am văzut de treabă. „la un pachet de ţigări.” Şi mi-a dat un pachet de ţigări 
Mărăşeşti. Eu nu l-am cunoscut cine era, da' mama mi-a spus când m-am eliberat. „Mă, 
m-am dus la Gheorghe, că ştii că sunt văr al treilea cu el.” „Care Gheorghe?” „La 
Ciurescu.” „Aşa...” „M-am dus la el şi-am zis să se intereseze şi el de tine, că era acolo, 
la Securitate la Piteşti.” „Şi el ce ţi-a zis?” „Ştii ce mi-a zis, maică? Că ei sunt patru 
în birou şi scriu unul despre altul” (râde - n.n.). Aşa i-a spus lu’ mama. „Mamă, să ştii 
că o să ţin minte asta toată viaţa. Te-a ferit, să ştii. A venit şi-a întrebat de mine.” Eu nu-l 
cunoşteam, el nu mă cunoştea. Eram rude, da” din sate diferite, fiindcă satul meu se 
numeşte Gigurtu, iar el era din satul Mărunţei, care era şi denumirea comunei. Asta a 
“fost toată treaba.. 

După aia, de la Securitate ne-a” dus în închisoarea din Piteşti. Ţiu minte şi acuma, în 
camera numărul 53. 


Cu cine aţi mai stat în acolo în închisoare ? 

Aoleu, erau foarte mulţi acolo. Erau peste 150 de inşi. 

Aţi întâlnit şi personalităţi ? 

Am stat cu State Aurelian!4. El era din Godeni, Muscel. Cu el mă mai întâlnisem. Că 
am uitat să vă spun : eu am mai fost arestat o dată în Bucureşti, în '58, dar decât o zi şi-o 


13. Posibil Dumitru Traşcă. Strungar. Angajat în Direcţia Regională a Securităţii Poporului Bucureşti, 
încă din 30 august 1948, când a primit gradul de sublocotenent şi funcţie la Domnești. Doina 
Jela, op. cit., p. 283. 

14. Aurelian State, născut la 29 aprilie 1921 în Godeni, Argeş. Absolvent al Şcolii de ofiţeri de 
rezervă. A căzut prizonier la Sevastopol la 12 mai 1944 şi s-a întors în ţară după 12 ani. A fost 
arestat la 13 februarie 1958 şi condamnat la 18 ani de muncă silnică. A executat pedeapsa în 
închisorile Văcăreşti, Jilava, Piteşti, Oradea şi Aiud. A fost eliberat la 1 august 1964. A fost 
ucis în septembrie 1983. Cicerone Ioniţoiu, Victimele terorii comuniste. Dicţionar. S., p. 361 ; 
fişa matricolă penală din AANP. 

noapte... M-a’ luat din gară. Din gară m-a” luat. Şi eu să vreau să mă sui în tren. 
„Domnule, am bilet, vreau să plec...” „Nu, mă, mergi cu noi! Mai stai de bilet acuma.” 


Dar motivul care a fost ? 

Nu ştiu nici acu’. M-au dus la Uranus şi acolo l-am cunoscut pe State Aurelian. Şi, 
bineînţeles, n-am rămas cu nicio impresie. Nu mai ştiu ce mi-a spus el atuncea. Multe 
n-am putut discuta, că noi ne feream şi unii de alţii. Adică dânsul probabil se ferea de 
mine că m-a văzut mai tânăr... Era singur şi acuma m-a” băgat acolo peste el. Vreau să 
vă povestesc despre State Aurelian, mai târziu. Şi a doua zi dimineaţa îmi dă drumul. 


Când v-au dat drumul nu v-au zis nimic ? Nu v-au zis de ce v-au arestat ? 


Absolut nimic! Nimic, nimic. „Pleacă, bă! Pleacă de aci! ” Era cineva la poartă şi 
mi-a dat drumul să plec. Eu n-am văzut, dom'le, nu ştiu. Dar nici n-am mai întrebat de 
ce m-au arestat. Am plecat acasă, de frică... Am luat trenul şi-am plecat. De frică n-am 
spus nici acasă... 

Descrieţi puţin condiţiile din închisoarea Piteşti. 

La Piteşti erau paturile aşezate pe trei, suprapuse pe trei. Şi-am dormit în pat cu 
profesorul de istorie Enache", profesor universitar la Iaşi, şi cu avocatul Enciulescu!S, 
din Bucureşti. Aşa, cu personalităţi mai deosebite, cu profesorul universitar Musceleanu 
am mai stat. Şi vă spusei că acolo l-am văzut şi pe State Aurelian, dar era în cârje. El 
ce făcuse, acest domn State ? Fusese prizonier de război în Uniunea Sovietică şi pentru 
crime împotriva umanităţii condamnat la 25 de ani. După 13 ani i-a” dat drumul. Făcuse 
la Vorkuta 13 ani, şi cum a trecut graniţa l-au priponit din nou şi l-au dus la Uranus. L-au 
chinuit, la Piteşti l-au chinuit iar, şi a sărit de la etajul IV, că ăia n-aveau acolo decât 
plasă de muşte, n-aveau grilaj pe timpul ăla. Şi cu mâini sucite, picioare... şi n-a primit 
nicio asistenţă medicală. Şi aşa i s-au sudat oasele... Femurul de la piciorul drept nu era 
sudat nici atunci. Totuşi, nu se infecta. Vedeţi dumneavoastră că Dumnezeu totuşi a ţinut 
cu noi. Ne-a şi chinuit, dar a şi ţinut cu noi... Şi amzis: „Domnule State, suntem în '59 
acuma, da’ mai mă cunoaşteţi ? ”. „Mă puiule, parcă te-aş cunoaşte...” Şi pe urmă mi-a 
povestit absolut cum a trecut el prin lagăr, cum a vrut să evadeze şi l-au prins la graniţa 
cu Iranul împreună cu un alt fost „criminal împotriva umanităţii”, Gulan Aurelian”. 


15. Ioan Enache, născut la 23 ianuarie 1911 în Truşeşti, Botoşani. A fost arestat la 22 august 1958 
şi condamnat la 8 ani de închisoare corecțională. A executat pedeapsa în închisorile Iaşi, 
Gherla, Piteşti, Periprava, Salcia, Luciu-Giurgeni şi Ostrov. A fost eliberat la 4 octombrie 
1962. Informaţii din fişa matricolă penală din AANP. 

16. Io(a)n Enciulescu, născut la 7 ianuarie 1912 în Olteniţa, Călăraşi. A fost arestat la 10 mai 1958 
şi condamnat la 10 ani de temniţă grea. A executat pedeapsa în închisorile Malmaison, Jilava 
Gherla, Periprava, Luciu-Giurgeni, Salcia şi Ostrov. A fost eliberat la 22 iunie 1964. Cicerone 
Ioniţoiu, Victimele terorii comuniste. Dicţionar. D, E, p. 216; fişa matricolă penală din 
AANP. 

17. Gheorghe Aurel Gulan, născut la 11 mai 1922 în Olteniţa, Călăraşi. Absolvent ca şef de 
promoţie al Şcolii Militare de ofiţeri de infanterie. A căzut prizonier la Sevastopol la 14 mai 
1944. La 4 februarie 1948 a participat la greva ofiţerilor români. A fost judecat de NKVD şi 
condamnat la 25 de ani de muncă silnică şi trimis în lagărul Vorkuta. A fost repatriat la 
30 noiembrie 1955. A fost arestat la 13 februarie 1958 şi condamnat la 8 ani de muncă silnică. 
A executat pedeapsa în închisorile Jilava, Salcia, Luciu-Giurgeni, Ostrov, Galaţi şi Gherla. A 
fost eliberat la 31 iulie 1964. Cicerone Ioniţoiu, Victimele terorii comuniste. Dicţionar. F G, 
p. 306; fişa matricolă penală din AANP. 

Alimentaţia din închisoare cum era în '59 ? 

Ce să fie alimentaţia? Era alimentaţie ca să supravieţuim... Pentru că trebuie să 
înţeleagă toată lumea: aveai o condamnare mai mică sau mai mare - noi eram un 
exemplu - eram arestaţi şi băgaţi pentru exterminare, nu pentru altceva. Să fie clară 
treaba! Ai zis ceva împotriva comunismului ? E societate tabu, n-ai voie să-i zici absolut 
nimic. Şi-atunci, dom'le, dacă aşa stau treburile, eu am înţeles... Pe urmă noi eram mai 
tineri şi ne pretam să mergem şi la muncă. Şi ne-am dus la muncă după aia. 


Unde v-au dus la muncă ? 

Ne-a” recrutat de la închisoare, ne-a” băgat în vagoane din ălea, bou-vagon, şi ne-a’ 
dus pe la Bucureşti, pe acolo - cum îi spune? - pe la Ghencea. De acolo s-a” făcut 
absolut toate repartiţiile... Pe urmă am mai poposit şi vreo săptămână la Jilava pentru că 
probabil n-aveau mijloace de transport, şi după aceea am ajuns la Luciu-Giurgeni, cu 
bacu' „Girondins de Bordeaux”. Era un bac închiriat — eu ştiu ? - de la marina franceză, 
sau de la cine era închiriat, şi noi stăteam acolo pe acel bac. 

Eraţi mulți deținuți acolo ? 

Eram în jur de 700-800 de inşi pe el, fiindcă paturile erau suprapuse. În toate 
hambarele ălea ale bacului, paturile erau suprapuse pe patru. Acolo am dormit tot cu 
acest profesor Enache şi cu avocatul Enciulescu... 


Și ce munci eraţi puşi să prestaţi ? 

Eram duşi la orez, la orezării, să jumulim buruienile. Apa avea aproximativ 70-80 de 
centimetri. În perioada aia, în octombrie-noiembrie, era destul de rece. 

Şi cât ați stat acolo ? 

Am stat şi o parte din iarnă, şi după aceea, când eram acolo, ţin minte că a venit 
maiorul Ioaniţiu!8, care era comandantul acestei colonii. „Încolonarea, bandiţilor. Fir-ar 
mama voastră a dracu’, dacă nu vă omor!” Ne-am încolonat, timoraţi toţi aşa, că 
n-aveai motive, nu puteai să fii mai curajos... Nu puteai. Şi ne încolona pe toţi care 
eram, şi aveau o prăjină de salcie aşa, şi mai dădea ca în nişte animale, în cei pe care 
reuşea să îi ajungă din coloană. 

Şi pe urmă ne-a îmbarcat şi ne-a trimis mai departe la Grădina, Salcia, Stoeneşti, în 
coloniile din Balta Brăilei. Eu am rămas la Grădina, şi acolo am întâlnit pe prietenul 
deosebit al lui State Aurelian, Păcurar Aurelian care era bucureştean, stătea pe strada 


18. Alexandru Dumitru loaniţescu. Maior. Născut la 10 iunie 1925 în Băiculeşti, Argeş. Tehnician 
tâmplar, a absolvit şcoala de ofiţeri MAI de la Deva în 1950 şi a lucrat în cadrul MAI ca şi 
comandant de companie, şef de birou de pază, şef de birou Informaţii Frontieră. În martie 
1956 a fost transferat în cadrul Direcţiei Generale a Penitenciarelor, ca locţiitor al coman- 
dantului pentru pază şi regim la închisorile Cluj-tribunal (1956-1956) şi Aiud (1956-1958). A 
fost comandantul coloniei de muncă de la Culmea (1958-1960) şi comandantul coloniei 
Luciu-Giurgeni (1 mai 1960 - 30 noiembrie 1962). Suspectat că sustrăgea alimente de la 
cantina unităţii şi că folosea metode „neregulamentare” faţă de subordonați, a fost retrogradat 
şi numit locţiitor al comandantului pentru pază şi regim la Periprava. În 1964 a fost trecut în 
rezervă, şi a revenit 3 ani mai târziu în cadrul MAI ca ofiţer de serviciu, apoi ca locţiitor al 
comandantului pentru pază şi regim la penitenciarul Piteşti. Andrei Muraru (coord.), op. cit., 
pp. 128-129. 

Olimpului 58. Şi cu el am discutat mai multe, fiindcă State Aurelian nu putea să fie scos 
la muncă, aşa cu infirmităţile care îi rămăsese de la Uranus... 


Dacă facem o comparaţie între alimentaţia de la închisoare şi alimentaţia din colonii, 
care a fost mai bună ? 

Nu era nici una bună. Era tot acel arpacaş, tot acea bucată de mămăligă sau feliuţă 
de pâine, sau, dacă ieşeai la muncă, un 250 de grame de pâine. Asta era dacă erai apt de 
muncă sau dacă nu erai internat. V-aş da o scenă: acolo, la Grădina, era cineva foarte 
dotat în limbi străine, Ianculescu'?. El era întâmplător la poarta coloniei şi-i zice un 
caraliu : „Băi banditule, ia vino încoace. Ia pâinea asta, du-te la bucătarul şef, şi spune-i 
că e veche, să-ţi dea una proaspătă ! ”. Erau pâini negre, de două kilograme. Ianculescu 
ăsta ce face ? Se duce şi-i zice : „Băi Mirceo2, mă trimese caraliu' cutare să iei pâinea asta 
şi să-i dai două mai proaspete ! ”. Mircea Vasu, că aşa îl chema pe bucătarul şef, era avocat 
de profesie, din Deva. Şi el s-a ascuns după porumb şi repede a mâncat acea pâine proaspătă. 
Şi acum cine murea? Ianculescu. Toţi doctorii în frunte cu Antoniu”, cu Rociu2, toţi 
doctorii ăştia s-au aşezat pe el. „Păi ce să-ţi facem ? Să te tăiem pe viu?” Era în prag să 
facă ocluzie intestinală. Totuşi, după un chin de vreo cinci-şase ore a reuşit să facă un 
vânt şi atuncea doctorii s-au potolit. „Gata, eşti salvat de la ocluzie intestinală.” Şi eu îi 
ziceam : „Bine, mă lancule, nu te-ai gândit şi la mine, că mi-era şi mie necesar un colţ din 
acea pâine ? De ce nu ne-ai dat şi nouă un pic ? ”. Şi mai era fiul lu’ Marin”, tot din Osica : 
„Să ne fi dat şi nouă, Iancule, câte un colţ acolo, că nu vezi ce-ai păţit? ”. În sfârşit... 

Să vă mai dau de la Luciu-Giurgeni o scenă care m-a impresionat tare de tot. Avocatul 
Enciulescu, cu care am stat şi acolo, era un fumător înrăit, după câte spunea el. Da’ nu 
l-am crezut capabil să-i ceară la un ostaş din gardă chiştocul de la ţigare, să tragă şi el 
un fum. Şi ostaşul ăla l-a reclamat. Îi spune caraliului, lu’ Donea Alexandru” : „Dom'le, 
ăsta mi-a cerut să-i dau ţigara”. Acest caraliu s-a dus, a rupt dintr-o salcie o bucată aşa, 
o cracă cu grosime ca de-o mână... Dom'le, şi l-a scos acolo în faţa brigăzilor de muncă 
şi l-a bătut, dom'le, până a leşinat. Atuncea am ţipat noi toţi: „Băi nenorocitule, bă, tu 


19. Gheorghe C. Ianculescu, născut la 25 februarie 1927 în Cioroi, Olt. A fost arestat la 22 iunie 
1959 şi condamnat la 8 ani, pedeapsă redusă ulterior la 5 ani. A executat pedeapsa în închisorile 
Jilava, Gherla, Luciu-Giurgeni, Ostrov şi Periprava. A fost eliberat la 19 iunie 1964. Informaţii 
din fişa matricolă penală din AANP. 

20. Mircea Vasu, născut la 10 septembrie 1926 în Arpaşu de Jos, Sibiu. A fost arestat la 5 iunie 
1957 şi condamnat la 10 ani de muncă silnică, pedeapsă majorată ulterior la 15 ani de muncă 
silnică. A executat pedeapsa în închisorile Deva, Gherla şi Salcia. A fost eliberat la 22 iunie 
1964. Informaţii din fişa matricolă penală din AANP. 

21. A se vedea nota 27 de la p. 61. 

22. Octavian Rociu, născut la 4 noiembrie 1919 în Râul Alb, Dâmboviţa. A fost arestat la 10 de- 
cembrie 1960 şi condamnat la 10 ani de închisoare corecțională. A executat pedeapsa în 
închisorile Jilava, Galaţi şi Ostrov. A fost eliberat la 29 iulie 1964. Informaţii din fişa matricolă 
penală din AANP. 

23. Marin Filip, născut la 9 noiembrie 1936 în Balş, Dolj. A fost arestat la 23 septembrie 1958 şi 
condamnat la 5 ani de închisoare corecțională. A executat pedeapsa în închisorile Timişoara, 
Gherla, Periprava, Salcia, Luciu-Giurgeni şi Ostrov. A fost eliberat la 26 ianuarie 1963. 
Informaţii din fişa matricolă penală din AANP. 

24. Alexandru Donea, plutonier, gardian în lagărul de la Grădina. Doina Jela, op. cit., p. 101. 

ştii ce faci acolo ? Ştii ce faci în situaţia asta? Ai, mă, şi tu copii ? ”. Şi l-a lăsat. Au tras 
rachete roşii, a venit comandantul să vadă ce se întâmplă, şi noi am spus: „Păi îl 
omoară, dom'le. Îl omoară, dom'le. De ce îl omoară, că n-a făcut nimic ?”. Da’ toţi cu 
o voce, aşa... 


Asta în ce an se întâmpla ? 

În toamna lu” 60. Şi v-aş mai reda o scena de la Grădina. Am fost duşi la muncă, la 
dig. Acolo de fiecare dată erau şi oameni bătrâni, care nu putea” face norma, cei trei 
metri cubi care trebuiau să fie transportaţi cu roaba pe dig. Şi îi ajutam pe toţi să facă 
absolut tot ce este posibil ca să nu mai fie şi ei bătuţi, pentru că aşa se întâmpla: cine 
nu făcea norma era dat pe listă de către brigadier. Brigadierii ăştia erau cei mai bine 
întreţinuţi. Ei dădeau lista la poartă, şi îşi lua omu” portia de şapte-opt-zece curele de 
ventilator pe fundul gol. Şi noi, dacă eram mai tineri, îi ajutam să-şi facă norma. Mai 
făceam şi prin măsurători... Unii brigadieri era mai înţelegători, alţii nu erau înţelegători 
deloc. Şi în '61, în luna mai - mi-a rămas aşa întipărit, adică era şi normal să îmi rămâie — 
ne-a scos la prăşit de sfeclă, că trebuia şi aia prăşită. Şi era o sfeclă mică şi trebuia să 
o şi rărim. Şi era atuncea în Balta Brăilei un soare atât de puternic... N-avem niciun pic 
de umbră, da’ ne dădea’ voie să ne dezbrăcăm, să ne lăsăm bustul gol. Şi aveam un 
prieten, Gigel. Îl arestase” când era în clasa a XI-a la Liceul „Matei Basarab” din 
Bucureşti. Şi îi zic: „Gigel, caută şi tu două bețe prin sfecla asta, să spânzurăm şi noi 
o cămaşă şi să băgăm capu' la umbră, că, uite, a venit arpacaşul, să-l mâncăm la 
umbră...”. Aşa a făcut Gigel. A luat două bețe şi am spânzurat cămaşa mea acolo. În 
timp ce noi mâncam din castronul ăla, a venit şeful gărzii, cu arma: „Dă, mă, cămaşa 
jos ! ”. „N-o dau. Cu ce te incomodează ? Şi n-ai voie să intri aicea cu arma. Stai acolo 
pe cordon, vezi de treabă! ” „Auzi, mă, să dai cămaşa jos ?” „N-o dau, dom'le.” Zic: 
„Ne deranjaţi acuma, facem vreo indigestie”. Chiar aşa i-am luat. L-a chemat tot pe acest 
subofițer, Donea Alexandru, care era acolo cu noi, şi se sfătuiesc ei că n-am vrut să dăm 
cămaşa jos. Şi-am stat mereu cu capul la umbră să ne mâncăm arpacaşul. Şi a tras 
racheta roşie comandantul gărzii, şi-a venit comandantul coloniei, Bolbea Nicolae”. 
Acesta era un tip rău, fiindcă era spân, nu-i creştea fir de barbă. Şi a venit acest Bolbea, 
care avea şi-o voce piţigăiată, şi-a zis: „Care sunt ăia, mă, fir-ar mama lor a dracu” să 
fie? Care sunt ăia ?”. „Ăştia doi bandiți sunt.” „Mi-i dai mie, că-i împuşc dacă fug.” 

A venit cu şareta cu cal, cu centură, diagonală, pistol aici, pistol aici - două pistoale - 
şi cătuşe. Mi-a pus mie la mâna dreaptă, lu’ Gigel la mâna stângă. Şi a făcut proces- 
-verbal cu şeful gărzii c-a luat doi deţinuţi de acolo. Ne-a pus în faţa calului şi ne-a 
încătuşat de dârlogi, şi eram spânzurat cu cătuşele. Uitaţi, se vede şi acuma (arată mâna 
dreaptă unde se vede un semn - n.n.). Şi a început să dea bice la cal. Gigel era 
bucureştean, nu ştia, da? eu eram de la ţară, şi i-am zis: „Băi, pune mâna aicea pe 
dârlogi şi pe zăbale şi ţine calu’ să nu fugă”. Calu” l-am ţinut, că era slab în gură, 
probabil. Şi îi zic: „Hai să ţipăm la el acum, că n-aude decât el”. Şi am început: „Bă 
nenorocitule, ai şi tu copii, bă! Nemernicule! Tu ştii, bă, că asta e crimă împotriva 
umanității? O să vezi tu ce-o să păţeşti! Ai să vezi...”. Şi să ştiţi că pe undeva a mers, 
că zice: „Bine. Mergeţi pe acolo pe alături, şi eu merg cu voi. Da' să mergeţi mai 
repede ! ”. Şi a scos cătuşele, după aproximativ un kilometru, aşa. Şi-am ajuns la colonie. 


25. Nicolae Bolbea, locotenent-major, comandantul lagărului Grădina (1961-1963). Andrei Muraru 
(coord.), op. cit., p. 130. 

Ştiam ce ne aşteaptă... „Gigele, suferi la bătaie ? ” „Ce să facem acu’ ? N-avem ce face.” 
Într-adevăr, ne-a despuiat şi-a început să dea cu acele curele de ventilator vestite. Erau 
foarte groase, aveau dimensiuni destul de mari... Şi am numărat până la şase sau şapte, 
că pe urmă n-am mai numărat, n-am mai ştiut, atâta a dat. 

Şi ne-am pomenit duşi apoi într-o cameră de izolare. Ne-am trezit acolo. Era nisipul 
cam de o jumate de metru, iar priciul, patu’ de dormit care se numea prici, era spânzurat 
de perete şi încuiat acolo. Îl desfăcea’ la ora 10 seara şi îl strângea” la 6 dimineaţa. Şi 
când ne-am mai revenit zic: „Bă Gigele, hai să facem greva foamei”. El: „Eu n-o fac, 
că nu pot”. „Eu o fac.” Şi am făcut greva foamei. Vin şi mă întreabă: „De ce faci greva 
foamei ? ”. „Fiindcă sunt chinuit.” Şi am dat în scris. Se aducea ceaiu” de dimineaţă şi 
feliuţa de pâine şi le ţinea pân’ la 12. La 12 venea, se uita bine la el, îl examina, îl lua. 
Aducea mâncarea, arpacaşul ăla, îl lăsa până seara. Seara iar venea, se uita, lăsa cana de 
seara până dimineaţa. Şi aşa mai departe. Până la urmă a văzut că nu mănânc... Am zis : 
„Domnule, nu încercaţi să mă alimentaţi artificial, fiindcă n-o să aveţi nicio şansă. Îmi 
voi provoca vărsături... Nu vreau”. Şi după trei zile a venit un procuror, nu mai rețin cum 
îl cheamă, şi-a zis aşa: „Da ce ai dumneata ? ”. „Nu ştiu dacă mai arăt tânăr sau bătrân, 
da’ ăştia ne chinuie mult aicea şi probabil că şi dumneavoastră ştiţi de chinurile pe care 
le suferim.” „Da, sunt aici.” „Nu mai vreau să muncesc pentru regimul comunist. Să 
mai remarcaţi că am făcut treburi mari în Balta Brăila. Am făcut dig, am asanat... Nu pot 
să mai muncesc.” „Păi, te trimet la celulă.” „Aşa scrie acolo la mine: temniţă grea. 
Bun, trimeteţi-mă acolo. Trimeteţi-mă unde oi vrea dumneavoastră.” Şi până la urmă 
le-a dat un ordin şi a zis că să stau mereu în colonie. Şi am scăpat, şi-am stat în colonie. 

Totuşi, ca să nu mai am scandal cu ei, am vorbit cu doctorul care era acolo la noi: 
„Dom'le, trimete-mă să fac o operaţie de amigdalită la Salcia”. Era spitalul la doi 
kilometri jumate, trei. Şi erau încadraţi acolo ca medic şef, doctorul Antoniu din 
Bucureşti, iar ca orelist era Rociu, care fusese şi orelistu' lu’ Gheorghiu-Dej. Şi tiu 
minte că el m-a operat pe mine şi pe încă unv’, dar nu-l mai rețin pe băiat. Şi mai mult 
pe viu ne-a făcut o gaură şi ne-a dat amigdalitele afară... 

Şi vreau să vă mai spun că din cauza anchetei de la Piteşti, eu am rămas cu nişte crize 
de epilepsie. Aceste crize se manifestau temporar, şi au fost şi-n timpul detenţiei, şi cât 
am fost la muncă, şi probabil că şi asta a influenţat de nu mai m-a” trimes la niciun 
penitenciar. Şi din colonia Grădina m-am şi eliberat. 


În ce an se întâmpla asta ? 
În 1963. M-am eliberat la termen, tot în luna august. 


Şi cum a decurs eliberarea ? 

M-a” luat de la Grădina şi m-a” dus la Piatra Frecăţei cu barca. M-a” trecut acolo, şi 
la Piatra Frecăţei m-a” ţinut o noapte. Şi într-o celulă vecină cu a mea era un fioros, foarte 
bine legat, cu nişte mustăţi aşa mari. Era cam lider acolo. Şi eu mai deschideam uşa, 
aşa. Şi el ţipa mereu la mine : „Dă, mă, şi mie o ţigară! ”. „Da” nu înţelegi, mă, că n-am 
țigări ? De unde să-ţi dau ţie ţigară ? N-am nicio ţigară, vezi de treaba ta.” Şi parcă m-a 
marcat, aşa, pe timpul nopţii. În sfârşit, nu prea am dormit. 

Dimineaţa vine omu” la mine. Nu am văzut până atuncea, că se purta cămaşa scoasă 
afară din pantaloni. Şi zice : „Ia zi, banditule, unde vrei să pleci, în ce ţară? Ca să ştii 
că eşti indezirabil”. „Dom'le, din ţara asta nu plec. O-ţi pleca dumneavoastră care sunteţi 
de aici. Eu nu plec, n-am de ce. Păi de ce să plec din această ţară?” „Tot bandit ai 

rămas, nu te-ai reeducat.” „Păi, acolo am fost la exterminare, nu la reeducare. Da’ noroc 
c-am avut pedeapsa mai mică, şi-n ultimul timp, un an jumate, n-am mai muncit.” 

Şi vreau să vă spun că ne-a dat biletul de eliberare şi m-a întrebat: „Dom/le, în ce 
gară cobori ? ”. Şi îmi dăduseră foi de drum la Drăgăneşti de Olt. „Dar de la Drăgăneşti 
până acasă cât ai?” „Şapte kilometri.” „Şi cu ce te duci?” „Cu autobuz.” „Câte 
biletu’ ? ” „3 lei şi 50” Şi mi-a dat şi trei lei şi jumate şi m-a dus la un bac din ăsta care 
făcea transpoarte, şi m-a îmbarcat pe el până la Brăila. Pe bac vine un cetăţean, un 
subofițer de Securitate, că ei erau la ordinea zilei, şi îmi zice: „Ia arată, bă, biletul! ”. 
Şi îi zic: „Ştiţi cum se zice acuma, că sunt liber? «Arătaţi-mi biletul.» Ia uite, bă!”. 
I l-am arătat. Ce, te pui cu prostu’ ? N-ai ce să-i faci. Îi dai biletu’ şi-ţi vezi de treabă. 
Cum am ajuns în gară în Brăila am cumpărat şi eu un pachet de ţigări Mărăşeşti. 


Drumul de la Brăila până acasă cum a fost ? 

Erau vagoane de clasa a III-a, şi m-am dus şi am fumat o ţigare, şi m-a apucat o 
durere de stomac... Şi m-am dus într-un compartiment liber şi m-am culcat aşa. După 
mine a venit un cetăţean, cu bagaje multe. Zic: „Mă scuzaţi, că mă cam doare stomacul. 
Fumai o ţigară şi nu-mi căzu bine, că n-am fumat de mult”. Eram tuns, eram jerpelit, 
aşa... Hainele cu care plecasem: o cămaşă, o pereche de pantaloni şi pantofii. Şi aveam 
o cipilică pe cap, făcută cu un cârlig de Mărin Filip? (râde - n.n.). „Dom/le, de unde 
vii? Ce-ai fost?” „Dom'le, staţi un pic, că n-am timp de vorbă. Nu mai mă ispitiţi 
atâta...” „Dom'le, atunci spun eu despre mine. Nu ştiu în ce măsură recepţionezi...” 
„Ziceţi ! ” „Eu am fost într-o cursă lungă.” „Marinar ? ” „Marinar...” „Şi acuma, dom'le, 
să ştiţi, trebuia să mă duc la clasa I, că aşa am biletul.” „Păi de ce nu vă duceţi acolo?” 
„Venii că te văzui pe dumneata.” „Păi ce v-am impresionat eu?” „Lumea se uită. 
Brăilenii sunt obişnuiţi, c-au mulţi pe aicea prin raza asta. Ai fost politic?” „Da.” 
„Merg şi eu la Bucureşti. Uite care e treaba : eu-ţi dau dumitale 20 000 de lei.” Mă făcu 
să râd. „Dom'le, cin’ te puse să mi-i dai, dom'le? Cin’ te puse să-mi dai mie banii 
ăştia? Cine? Înseamnă că până în Bucureşti ăştia mă priponesc iar.” „Dom'le, sunt om 
serios.” „Lasă-mă în pace pe mine, lasă-mă în durerea mea şi vezi de treaba dumitale.” 

Am ajuns în Bucureşti: „Hai să mănânci ceva! ”. „Nu, nu mănânc. Nu mănânc.” 
Mi-a dat doi covrigi şi mi-am văzut de treaba mea. M-am dus acasă... leşinuri, mama, 
tata... În sfârşit, a fost o treabă destul de tristă. 

Ați reuşit să vă angajaţi după eliberare ? 

Ah, nu, mai târziu mult. Am lucrat pe la uzina de aluminiu, că era în construcţii atuncea 
şi începuse şantierul, şi am lucrat pe la fundaţii pe acolo, până în '64, spre sfârşit. 

Am gresat şi maşinile de la IRTA? , că era autobaza Slatina. Şi pe urmă, prin '64, 
directorul de atuncea, Dănică (Danciu Gheorghe - n.n.), zice: „Bă, ia vino încoace, 
c-am auzit eu de tine. Vino să-ţi dau o maşină”. Şi mi-a dat un „Steagu” Roşu” prăpădit. 
Mulţumit, mă duc şi eu cu maşina să fac treabă. Şi pe acest director l-a chemat primu” 
secretar al raionului şi l-a dat afară. A plecat repede informaţia de la Grosu, şefu” de 
cadre, la securistu” care era acolo. Şi zice Dănică: „Păi de ce? Păi, dom'le, e muncitor, 


26. Marin Filip, născut la 9 noiembrie 1936 în Balş, Dolj. A fost arestat la 23 septembrie 1958 şi 
condamnat la 5 ani de închisoare corecțională. A executat pedeapsa în închisorile Timişoara, 
Gherla, Periprava, Salcia, Luciu-Giurgeni şi Ostrov. A fost eliberat la 26 ianuarie 1963. 
Informaţii din fişa matricolă penală din AANP. 

27. Întreprinderea Regională de Transport Auto. 

e vai de capu' lui... Are şi el o calificare”. Şi l-a dat afară pe Dănică. L-a făcut revizor 
tehnic în final. 

Dar ce vreau să vă mai spun cu acest om din trenu’ de la Brăila la Bucureşti. M-a 
întrebat de unde sunt, cutare, şi nicio lună de zile n-a durat şi a venit la mine acasă. 
„Acum mă crezi că sunt om de bună credinţă ?” „Te cred.” „Mă numesc Săvulescu.” 
„Săvulescu să vă cheme.” Că uitai să menţionez, da’ la Securitate la Piteşti eu stătusem 
cu un văr de-al lui, cu Săvulescu, care era tot bucureştean. Şi când a văzut în ce hal 
eram, sărăcia în care zăceam şi toate ălea. Ia uite... şi mi-a dat banii. 


Şi cât aţi lucrat la IRTA ? 

Ca şofer am stat la IRTA până în 1969. Şi vreau să vă spun că am fost detaşat, fiindcă 
mă urmăreau. Şi directorul Popa de la Piteşti, care e de aicea dintr-un sat, Cocoreşti, îmi 
spunea : „Băi, după tine vin toată ziua ăştia să se intereseze”. „Dom'le director, eu vă 
cred...” „Hai să te trimet la Lotru.” M-a făcut şef de formaţie, mi-a dat 200 de maşini 
atunci şi m-a trimes la hidrocentrala Lotru-Ciunget. Şi vă spun, am fost cel mai bine 
văzut. Toţi şefii de şantier ziceau: „Dom'le, nu ne-a servit nimeni până acum ca 
dânsul”. Şi am fost chemat şi la directorul general Cocoş?5, care era membru în CC: 
„Băi tinere, n-auzi, toţi te laudă...”. „Dom'le, da, sunt aci să-i servesc. Am 100 de 
basculante şi 100 de camioane.” Şi i-am servit bine... 

Totuşi, urmărirea a fost, şi în '69 m-am mutat la ICIL?” aici în Slatina. L-am întâlnit 
pe director, care era de provenienţă maghiară. Veneam de la Corabia, fusesem acolo 
într-un control şi am aşteptat la ocazie, şi a venit el cu o Volgă. Şi m-a întrebat el: „Ce 
lucraţi, tovarăşul ? ”. Şi i-am spus: „Dom'le, lucrez aşa, aşa. Da’ nu prea îmi convine, 
că, uite, trebuie să stau numai pe drum”. „A, păi nu veniţi la mine la ICIL dacă sunteţi 
de specialitate ? ” „Dom” director, viu, dar am bube în cap.” „Ce bube ai?” I-am spus. 
„A, lasă la dracu’, că la mine nu mai vine niciun securist. Îi dau afară! ” Şi m-am dus. 
Şi aşa era... Mă urmăreau, dar cine mai scria despre mine, treaba lor. 


Dar la Securitate nu v-au mai chemat ? 

M-au chemat. Da’ să vă spun altceva. Copilu” meu care e acuma la Craiova, era în 
clasa a IV-a sau a V-a. S-a dus cineva la el, l-a luat de urechi aşa şi a zis: „Mă, tu ştii 
că tac-tu a făcut puşcărie fiindcă şi-a omorât nevasta ? Să fii atent ce face pe acolo”. Şi 
copilul a venit acasă în stare de şoc. Nu te iei la un copil de clasa a V-a... Atuncea eu 
când am venit de la serviciu acasă am zis: „Florinel ce face? Ce face băiatul meu ? ”. 
„Păi ce să facă... uite aşa, aşa, aşa.” Dimineaţa mă duc la Miliție, acolo la poartă, şi 
zic: „Dom'le, merg la Securitate, chemat aci”. Că de fapt ei asta au dorit. Mă duc acolo 
la ei, îl găsesc pe un subofițer. „Bine ai venit, tovarăşul Dumitru.” „Pardon, «domnul». 
Să-ţi intre odată bine în cap, «domnul».” Băgă capul iar în scripte acolo, ce făcea el, 
apare comandantul Iancu. „Tovarăşul Dumitru, bine ai venit pe aici pe la noi, că de când 
vă aşteptăm...” „Dom'le comandant, dom'le colonel, eu sunt domnul Dumitru. Dacă 


28. Gheorghe Cocoş (1932-1999), membru al Comisiei Centrale de Revizie a CC al PCR (1974- 
-1979); deputat de Vâlcea în MAN (1969-1975); maistru (1954) şi inginer-şef adjunct pe 
şantierul Hidrocentralei „V.I. Lenin” Bicaz (1961) ; director general de şantiere pentru con- 
strucţia hidrocentralei (1967) şi director general al Hidrocentralei de pe Lotru (1971) ; adjunct 
al ministrului Energiei Electrice (ianuarie 1972). Informaţii de la colegul nostru Mihai Burcea, 
căruia îi mulţumim. 

29. Întreprinderea de Colectare şi Industrializare a Laptelui. 

nu-mi zici altfel, treaba dumitale cum vrei să-mi zici, da? tovarăş nu sunt! Nu sunt, 
pentru că nu suport eu aşa ceva. Şi am o rugăminte: învăţaţi-l pe căpitanul Soare, sau 
ce e el, maior, să facă muncă de Securitate, dom’le. Eu n-am bătut fetele lui niciodată, 
domnule.” Şi n-au mai venit după mine niciodată. 

Vreau să spun că mi-am văzut şi dosarul de la Securitate, la CNSAS. Şi am citit în 
dosar că ne-au ascultat şi telefonul. Eu n-am ştiut că mi-au ascultat telefonul, da’ am citit 
acolo. Şi i-am rugat: „Daţi-mi şi mie convorbirile”. „Nu le avem.” „Hai, dom’le, că nu 
mă despart de nevastă, chiar dacă o fi făcut un pas alături...” (râde - n.n.). 

Când s-a întâmplat acest incident cu băiatul, când v-aţi dus la Securitate ? 

Prin '82-'83, cam aşa ceva. Şi n-am mai avut treabă cu ei decât că mi-au ascultat 
telefonul şi m-au urmărit oamenii lor aşa, pe ici, pe colo. 

Când v-aţi pensionat ? 

M-a pensionat în 1996, obligatoriu, la 60 de ani. Eu n-am ştiut că există lege ca cei 
cu studii superioare să mai fie lăsaţi în funcţie. Şi în 1996 m-au pensionat, practic m-a” 
dat afară. Directoarea care era atuncea, Alexandrina Neculă, activistă de partid. I-am 
spus: „Dumneata ai fost la comitetul judeţean PCR, dumneata mă dai pe mine afară ? 
Eu vreau să merg la 62 de ani, că aşa e legea. Am şi eu copil student, mai tre” întreţinut, 
ce să fac?”. 

Când v-aţi căsătorit ? 

M-am căsătorit imediat după închisoare. 

Soția a avut de suferit de pe urma condamnării dumneavoastră ? 

Nu. O ştiam mai dinainte, am fost prieteni... N-a avut. Dar vreau să spun că toţi care 
fuseseră căsătoriţi primeau la închisoare hotărâri de divorţ, şi unii era” atât de decep- 
ționaţi... Mi-aduc aminte de domnul Dumitru Constantin“, de lângă Popânzăleşti, Dolj. 
Când m-am eliberat mi-a spus aşa: „Florine, te rog să-i spui la soţia mea să-mi trimeată 
Antideprim, Carpaxin şi Madiol”. N-am putut să mă duc, da’ i-am scris o scrisoare, 
pentru care am primit mulţumiri de la el în 1964. 


Se transmiteau astfel de mesaje prin cei care erau eliberaţi ? 

Da. Şi vreau să vă mai spun că am fost la domnul Bălăceanu Stolnici”! în casă, pe 
strada Orlando, numărul 4. Acolo stă dânsul şi-acum. M-a primit cineva în pridvor. „Cu 
cine doriţi?” „Cu domnul doctor.” „De ce?” „Să mă vadă pe mine, şi să-mi vadă şi 
soţia.” Şi i-am dus veşti de la profesorul Musceleanu. Nu ştiam că dânsul are un 
asemenea statut. Asta este. 

Dumneavoastră cât aţi fost închis aţi primit pachet sau scrisoare de la părinţi ? 

Cât am fost la muncă n-am scris decât o dată acasă şi am primit un singur pachet, o 
singură dată. Şi o ştire, atâta tot. Că n-aveai ce ştire să primeşti, fiindcă acele pachete 
erau foarte controlate. Cei care s-au angajat mai mult la muncă, au scris de mai multe 


30. Constantin V. Dumitru, născut la 12 aprilie 1933 în Izvoarele, Olt. A participat la revolta din 
comună împotriva colectivizării. A fost arestat la 15 ianuarie 1961 şi internat administrativ 
pentru 60 de luni. A executat pedeapsa în închisorile Piteşti şi Periprava. A fost eliberat la 
9 mai 1964. Cicerone Ioniţoiu, Victimele terorii comuniste. Dicţionar. D, E, p. 191; fişa 
matricolă penală din AANP. 

31. Constantin Bălăceanu Stolnici, născut la 6 iulie 1923 în Bucureşti. Om de ştiinţă, medic 
neurolog, profesor universitar, membru de onoare al Academiei Române. 

ori. Dar eu n-am scris şi pentru că-mi dădeam seama că posibilităţile părinţilor erau 
foarte reduse să-mi trimeată un pachet. 


Cum v-au găsit evenimentele din decembrie '89 ? 

Decembrie '89? Pe canapea acasă. Şi i-am zis lu” nevastă-mea când a apărut Iliescu : 
„Ăsta e reciclat la Moscova”. „Tu le ştii pe toate. Tu să-ţi vezi de treaba ta, că ăsta e om 
cumsecade.” Aşa a zis nevastă-mea. N-o pârăsc, da’ zic ceea ce s-a întâmplat atunci. Aşa 
a zis. Şi acuma zice: „Bă, ce dreptate ai avut. De unde ai ştiut? ” (râde - n.n.). 

După '89 v-aţi implicat în politică ? 

Da, în PNȚ, pentru că acolo îi întâlnisem pe toţi oamenii care au suferit. Şi erau de 
la Partidul Naţional Țărănesc, în parte, şi de la legionari, pentru că legionarii aveau 
cazare aparte la Aiud. Cu această ocazie l-am cunoscut pe domnul Paul Popescu:?, care 
a candidat în '92 la senatori, şi a fost pe locul I şi eu pe locul VI, aşa... L-am cunoscut 
pe Valentin Argeşeanu”, care făcea poezii lu’ Ceauşescu în perioada de dinainte de 
Revoluţie, şi care a fost şi preşedintele organizaţiei PNŢ-CD pe Olt. Şi l-am rugat pe 
domnul Paul Popescu să fie preşedinte PNŢ-CD Olt la următoarele alegeri, însă dânsul 
n-a vrut să se implice. 

V-aţi mai întâlnit în perioada asta cu cei care v-au bătut ? 

Nu mai m-am întâlnit. Ce să vă spun? Mi-am văzut dosarul de la CNSAS şi vreau 
să fac o remarcă aicea. M-a asistat doamna, domnişoara Şoavă, la etajul IV. Şi mi-a zis: 
„Să ferească Dumnezeu să mai vină comuniştii înapoi”. „Eu vă văd tânără, speraţi în 
treaba asta ? Îi văd pe toţi ceilalţi care sunt aicea, tot tineri, îi văd aşezaţi în grupuri, 
navighează pe internet. Or fi cercetători, or fi ceva acolo. Mai speraţi aşa ceva?” 
„Păi...” N-a ştiut, am încurcat-o. 

Şi când să plec, să vină cu mine cu liftul. Şi i-am zis: „Ştiu şi eu să cobor cu liftul, 
că numai cu ochelari de tablă mă ducea! la Piteşti. În toate anchetele, numai cu ochelari 
de tablă. Ştiu să cobor cu liftul, sunt şi eu cetăţean civilizat, ştiu să apăs, să mă duc la 
parter”. Am stat acolo circa şase ore să studiez, 96-98 de pagini. Şi am cerut copie şi nu 
vor să-mi dea. 

Şi vreau să fac următoarea remarcă. Nu înţeleg pe ce-au luat banii securiştii înainte 
de Revoluţie. Ca să scrie căpitanul, maiorul Soare: „Dumitru Florea... în 1961 făcea 
agitaţie printre ţăranii din comuna Mărunţei să nu se treacă la colectiv”. Şi vă spusei că 
între 1959-1963... Păi, dom'le, dacă dumneata eşti informat, ştii ceva despre mine, de 
ce scrii prostii ? De ce scrii prostii dumneata ? Şi pe ce iei banii ? Şi aia se ducea de la 
Soare la Iancu, se ducea la Drăghici", şi toţi care asistau scriau: „Să-l mai urmărim”. 


32. Pentru detalii, a se vedea interviul cu Ioan Paul Popescu din prezentul volum. 

33. Valentin Argeşanu, născut la 24 aprilie 1950 în Verguleasa, Olt. Merceolog şi poet (din 1975). 
Membru PNŢ-CD din 1990 şi deputat PNŢ-CD în legislatura 1992-1996 şi 1996-2000. http :// 
www.cdep. ro/pls/parlam/structura.mp ? idm = 74&cam = 2&leg = 1996&pag =0&idl = 1, acce- 
sat la 8 ianuarie 2009. 

34. Alexandru Drăghici (1913-1993), lider comunist, fost ministru de Interne, ministru al Securi- 
tăţii Statului, vicepreşedinte al Consiliului de Miniştri, deputat şi membru al prezidiului Marii 
Adunări Naţionale. A fost înlăturat în aprilie 1968 din toate funcţiile de partid şi de stat în 
urma luptei pentru putere din interiorul Partidului Comunist. Florica Dobre (coord.), Membrii 
CC al PCR..., p. 231. 

„Să îl urmărească cutare.” Erau numai nume conspirative acolo, numa’ nume conspi- 
rative. Ce-am făcut eu, dom'le, cu atâtea nume conspirative? Şi unii din ei ştiţi ce-au 
declarat : „Se cunoaşte că a fost duşman al poporului”. Unii dintre ei... Da’ alţii ziceau : 
„Dom'le, a spus că nu mai face nimic, că ştie ce-a păţit”. 

Eu vă mulțumesc frumos. 

Am trecut sumar prin toată treaba. Să ştiţi că am multe evenimente de spus, da' 
întârziem prea mult şi am şi eu treabă. Vă rog să mai veniţi la Caracal, să vă mai spun... 


Ştefan Nicolescu 


Născut la 27 iulie 1932 în Constantineşti (azi Scomiceşti), judeţul Olt. Naţionalitatea : 
română. Religie: ortodoxă. Studii: Şcoala pedagogică din Craiova. A fost arestat la 
11 iunie 1959 şi condamnat la 18 ani de muncă silnică, pedeapsă redusă ulterior la 5 ani. 
A executat pedeapsa în arestul Securităţii Piteşti. A fost eliberat la 13 iunie 1960. La data 
interviului locuia în Slatina. Interviu realizat de Alexandru Matei la 21 noiembrie 2007. 
Transcrierea şi tehnoredactarea interviului - Alin Mureşan. Editarea - Adrian Sandu, 
Cosmin Budeancă. Interviul se află în AIO-IICCMER, având cota 270. 


Am putea începe interviul cu o scurtă prezentare a familiei dumneavoastră ? 

Părinţii mei, Irina şi Constantin, au fost ţărani, buni gospodari, făceau parte din elita 
Satului, aşa, între ţărani. Noi am fost 14 copii la părinţi. Fiindcă eu am fost cel mai mic, 
am cunoscut doar nouă dintre ei. 

Ce proprietare funciară aveau părinţii ? 

A, proprietatea părinților? Orice caz, au avut vreo patru-cinci hectare de pădure pe 
care nu le mai avem nici astăzi, iar teren arabil iarăşi vreo 12-13 hectare. În prezent, în 
urma anului '89, am mai rămas şase fraţi pentru vreo opt hectare de teren arabil şi un 
hectar de pădure. 

Ați fost prea tânăr să aveţi simpatii politice ? 

Nu, n-am făcut parte din niciun partid şi nici astăzi n-am apartenenţă la vreun partid. 

Înainte de 1947, care a fost percepția dumneavoastră sau a celor din zonă despre 
venirea comuniştilor ? 

Păi, to'mai aicea e - cum să zic eu? - motivu’ pentru care am fost mai târziu arestat. 
După alegerile din noiembrie 1946, în sat, eu cu încă cinci colegi de-ai mei cam 
de-aceeaşi vârstă, tineri între 14 şi 18 ani, am creat o organizaţie, după ei subversivă, pe 
care am denumit-o „Oltul vorbeşte”. Şi desfăşuram activităţi în sat care erau, totuşi, 
simțite şi de către autorităţi. Se ducea atunci o propagandă acerbă pentru instaurarea 
comunismului. Ei lipeau afişe, scriau lozinci, noi le rupeam. Şi noaptea scriam pe 
ulucile gardului lozinci ca: „Trăiască PNŢ!”, „Trăiască PNL! ”, pentru că tocmai 
atunci fuseseră alegerile şi eram influenţaţi probabil şi de atitudinea majorităţii populaţiei 
din sat de-acolo, care erau toţi împotriva comunismului. 

Şi pentru că au observat ei că nu pot rămâne lozincile la îndemâna oricui, mai joase 
sau aşa accesibile, le-au pus între doi stâlpi, între doi pomi, la înălţime, lipite sau scrise 
chiar cu vopsea pe scânduri. E, noi tineri fiind, formam aşa, o piramidă, unu” se agăța 
de-acolo de aia, şi ne-agăţam toţi, trăgeam, şi din cauza greutăţii rupeam scândura. 

Am găsit la dosaru’ prin care-am fost judecaţi că erau adrese ale autoritățile, 
consiliului sau comitetului provizoriu, nu mai ştiu cum se numea atunci, prin care se 
plângeau de ruperea afişelor, a lozincilor, şi de scrierea altora. Şi mai era ceva. De 
exemplu, veneau activişti cu maşini. Maşinile erau o raritate pe vremea aia. Dar noi 
eram foarte bine organizaţi, adică eram gata oricând să acţionăm. Când veneau activiştii 
se duceau în capu” satului, că era o clădire, un conac al fostului moşier. Ce discutau, ce 
făceau, nu ştiu, da” dacă-i prindea noaptea, noi îi pândeam, şi bolovani erau destui, că 
era o şosea pietruită, şi bombardam cu pietre maşinile respective. A fost consemnată 
şi-asta în adresele făcute de organele locale. Deci cam astea erau acţiunile noastre. 

Şi-apăi mai târziu, noi, cu influenţă în sat, fiecare cu personalitatea sa, influenţam 
într-un mod foarte - cum să zic eu? - precis oamenii să nu se înscrie în GAC-uri. În 
problema asta erau implicaţi şi părinţii noştri, ai acestora din grup. Sau îi îndemnam pă 
cei tineri ca noi să nu meargă la şedinţele care erau atunci, ale UTC-u’, de exemplu. Şi 
chestii din ăstea. Deci lucruri mărunte, dar le făceam, şi eram foarte satisfăcuţi că 
reuşeam. Asta era în anii până prin '48-'49, aşa. 

Vă mai aduceţi aminte cum aţi primit vestea morţii lui Stalin ? 

În '53 când a murit Stalin e un episod important. Eram la un regiment de grăniceri 
la Bârlad, de fapt un regiment de specialităţi al grănicerilor, al Ministerului de Interne, 
şi la moartea lui m-am bucurat foarte mult, şi probabil c-atât de zgomotos, că m-au 
arestat în cadru” unităţii şi m-au ţinut şapte zile sub pază strictă într-o carceră, acolo. 
Făceau cu schimbu' cu automate din astea PPS-eu, cum erau atunci. Probabil expri- 
mându-mi bucuria asta c-a murit Stalin, pentru ei eram un pericol mare, mă gândesc. 
Dar după şapte zile, după ce m-au mai chestionat, blând în orice caz, că n-am mâncat 
nici bătaie, mi-au dat drumu”. M-am dus din nou în companie, da’ după alte două-trei 
săptămâni m-au trimis la Bucureşti, la o unitate de muncă, o unitate aparte pe lângă 
regimentu’ de Securitate Bucureşti. Deci m-au dat mai jos, cum s-ar zice. Şi-am lucrat 
acolo la Bucureşti la canalizări, de la Băneasa spre Otopeni. Lucram de-a lungu' şoselei 
p-acolo... Iar dup-aia m-au trimis la Piteşti tot c-un pluton din cadru” unităţii respective. 
Şi unde credeţi c-am lucrat şi-am construit? La sediu' Securităţii din Piteşti (râde - n.n.), 
unde dup-aia io mi-am petrecut mai târziu anu”. 

Când au avut loc evenimentele din Ungaria din 1956 unde eraţi ? 

În '56 eram directoru' şcolii de la Gârbova, raionu Sebeş, şi ascultam la radio tot 
posturile străine cu un profesor sas, care dup-aia a plecat în Germania. Dar am avut 
încredere unu-n altu’, că era periculos totuşi ca să asculţi radio. Am fost acolo, am 
ascultat, i-am admirat, în sfârşit, ne-am îngrozit... Asta a fost situaţia în '56. 


Pe dumneavoastră când v-au arestat ? 

Eu am fost arestat în 11 iunie 1959. Era ziua de Înălţare, o sărbătoare. Eram la 
Scorniceşti şi de-acolo am fost „înălţat”, ca să zic aşa, în ghilimele. Şi de către cine? 
De către un anume căpitan Ionașcu, care era şefu” Securităţii de la Potcoava, cu încă un 
alt ofiţer, care mi-am închipuit - şi-am aflat mai târziu - că era de la Securitatea 
argeşeană, de la regiune. Am fost luat de către doi milițieni cu automatele pregătite. 
Probabil că erau informaţi că: „Ăsta este un şef de organizaţie”. Şi în mintea lor asta 
înseamnă că eram pericol mare. Şi când am intrat în primărie, într-un birou acolo, m-au 
şi pocnit, aşa, fără niciun avertisment... Mi-au pus legătura la ochi, mi-au pus cătuşele 
la mâini şi m-au luat cu o maşină, am făcut înconjoru' satului, am trecut peste dealu' 

Constantineşti, unde ceilanţi ai mei erau deja arestaţi şi ţinuţi acolo, i-a” luat cu maşina 
asta şi pe ei şi ne-a’ dus la Piteşti, la sediu’ Securităţii. 

Se făcuse noapte deja când am ajuns. Aveau acolo o cameră, poate că de mărimea 
asta, şi deasupra cu grătar, pentru că vedeam stelele. Au fost foarte mulţi arestaţi atunci, 
că n-am fost numa” noi, cei şase, acolo, în noaptea aia. Erau aduşi mereu şi băgaţi acolo 
la înghesuială. Primu' contact cu Securitatea, în afară de palmele şi pumnii primiţi la 
Scorniceşti, ne-a convins că avem de-a face cu nişte călăi. Era acolo un căpitan al 
Securităţii, Zamfirescu!, de care ştiam că îi executa pe cei condamnaţi la moarte. Aşa era 
atunci legea cu suta de mii, cu cei care - cum să spun eu? - făceau delapidări. Ăsta a 
venit, a deschis uşa de la camera unde eram priponiţi, ne-a pus un reflector în faţă, de 
nu vedeam nimic, şi zice: „Domnilor, cine ştie o limbă străină? Franceză, engleză, 
germană? ”. Ne gândeam: „Măi, da’ ce să fie? Ce să fie ? ”. Eu eram tânăr atunci, da’ 
un bătrân, cam ca mine acuma, zice: „Eu, domnule”. „Ce limbă ştii? ” „Franceza.” 
L-au scos afară şi dă-i cu: „Dumnezeii mă-tii, ştii limba imperialiştilor, a burgheziei ? ”. 
Şi l-a bătut acolo... Îl vedeam cum îl lovea şi cu pumnii, cu picioarele, până l-a dat jos, 
şi-apăi l-a luat şi l-a aruncat peste noi, pă sus. Era solid Zamfirescu ăsta, era un zdrahon. 
L-am prijonit noi pe bătrân, în sfârşit, şi l-am pus pă unde-a apucat să stea... Deci asta 
a fost prima impresie, sau primu” contact. Sigur că asta era pentru intimidare, ca să ne 
arate că: „Uite, noi suntem cei de care tre” să ascultați de-azi-nainte şi să vă înfricoşaţi 
în acelaşi timp”. 

Cum s-a desfăşurat ancheta ? 

Păi se-nţelege : bătaie cât cuprinde... Şi noaptea, dă foarte multe ori. Cel mai mare 
chin, ceea ce ne chinuia nu numa” pe mine, da’ pă toţi deţinuţii de-acolo, era teama asta 
că noaptea te cheamă la anchetă. Şi-asta însemna de fapt bătaie, bătaie cruntă, aşa, în 
timpu” nopţii. De ce? Pentru că fiecare trebuia să accepte şi să semneze ceea ce-ţi dictau 
ei, ceea ce le convenea lor. La noi faptu' că am fost luaţi toţi odată a însemnat că 
organizaţia noastră a fost cunoscută de ei mai dinainte, şi că cineva dintre noi, dintre cei 
şase, a trădat, pentru că au ştiut absolut toate amănuntele. 

Şi bătaia pentru ce mai era, dacă ştiau ? De exemplu, să străduiau ei să ne scoată o 
organizaţie teroristă legionară. E, da” asta n-a prea mers, pentru că aveam vârste foarte 
mici pe vremea aceea. Dup-aia, vroiau să ne facă o organizaţie care aşteptam şi nişte 
arme, să fim înarmaţi. E, şi pentru asta bătaie: „De unde trebuia să primim arme ? ”. Şi 
unul dintre noi, un anume Dumitru Crăciun?, a cedat, săracu', deşi era mai mare ca mine 
cu vreo doi sau trei ani şi-a semnat că urma să primim armament, ca să răsturnăm 
guvernu’. Bineînţeles că n-aveam noi nici puterea, nici nu ne dusese gându' până la 
guvern. Dup-aia altă bătaie, că de unde trebuie să vină armamentu’, şi tot aşa. Deci din 
una în alta, şi bătăile au continuat până la încheierea anchetei, până au făcut ordonanța 
de învinuire. 

Mai ţineţi minte şi în care celulă ați stat ? Mai ales că ați lucrat acolo... 


Io mai ştiam cum era construcţia, că între ziduri la celule era un vid, şi-apăi că erau 
zidurile dă cărămidă, cum erau instalate pârghiile de manevrare a ferestrelor... Astea 


1. Zamfirescu, plutonier la Securitatea din Piteşti în 1950. Doina Jela, op. cit., p. 308. 

2. Dumitru „Titică” Crăciun, născut la 7 aprilie 1921 în Mogoşeşti, Argeş. A fost arestat la 
11 iunie 1959 şi condamnat la 15 ani de muncă silnică. A executat pedeapsa în închisoarea 
Piteşti. A fost eliberat la 13 iunie 1963. Informaţii din fişa matricolă penală din AANP. 

toate le ştiam. Dar ajuns acolo, vă spun, ştiu că am fost la un etaj, da’ al câtelea nu ştiu, 
pentru că nu ieşeai decât cu ochelarii negri la ochi, şi-ţi punea cătuşe la spate şi te 
conducea caraliu'. De-asta spun că nu ştiu număru” celulei, dar era o celulă foarte mică, 
cu trei paturi: două pă zidu' ăsta şi unv’ aici. Aşa. Dar nu stăteam trei inşi acolo, că 
eram şi 15, şi 18, şi 22. Stăteam călare unu peste altu’. Ziua n-aveai voie să stai la 
orizontală, iar în timpu” verii mi-amintesc că aveau geamurile sus - în sfârşit, era un 
sistem special acolo - şi venea aeru' doar aşa cum ar curge nişte apă pă perete. Şi 
ne-ncolonam aşa, făceam o roată, şi treceam cu nasv’ pă lângă perete ca să luăm aer. 
Regimu” a fost foarte crud... 


Cum era regimul alimentar ? 

Nu ştiu dacă putem vorbi de mâncare, că unu' din scopurile lor în afară să te 
înfricoşeze, să te extermine din punct de vedere moral, era şi să te distrugă din punct de 
vedere fizic. Niciodată nu puteai să zici că ai mâncat. Bineînţeles, mâncarea „preferată”, 
adică mâncarea obişnuită, era arpacaşu”, ceaiu' dimineaţa, şi seara ceva terci. Dar ţin 
minte că în '59, în ziua de Crăciun, deci în 24 decembrie, nu ne-a dat nimic. Şi tot 
deschideau caralii vizeta la celulă şi striga’: „Astăzi ajunaţi, bandiţilor ! ”. 

Şi, bineînţeles, seara la 10 aveai voie să te întinzi ca să te odihneşti, şi noaptea, cât 
o fi fost ceasu”, că nu ştiu cât a fost, în orice caz probabil pe la jumătatea nopţii, ne-au 
deşteptat şi ne-au dat mămăligă cu marmeladă. Bineînţeles, n-am mâncat... Cineva 
dintre noi, că eram mulţi, 17-18, aşa, a mâncat, totuşi, şi a doua zi a făcut diaree. Nu 
i-a tratat nimeni şi a' dus-o foarte greu. Deci asta era una din metodele lor. Ar fi vrut 
probabil să ne îmbolnăvească pe toţi. Nu ştiu ce s-a-ntâmplat. 

Cât aţi stat acolo aţi întâlnit vreo personalitate politică sau culturală ? 

Sigur că da. Era de exemplu avocatu' Radu Livezeanu” de la Vâlcea, fostu' şef al 
tineretului țărănist, pă care îl tot chema’ la două-trei zile şi-l băteau ca să semneze o 
scrisoare de dragoste pentru regimul democrat popular. A venit şi fratele lui, Octav 
Livezeanuf, care era ambasador al României nu ştiu pă unde, ca să-l lămurească. L-a 
chemat într-un birou acolo să semneze, ca să poată fi eliberat. E, n-a semnat, n-a vrut. 
Era foarte dârz. Parcă-l văd şi-acuma c-o mustăcioară neagră... 

Apoi generalu’ Marinescu, fost comandant al apărării antiaeriene în anii războiului, 
iarăşi un om dârz şi ăsta, care n-a cedat în niciun fel. Cu Constantin Noica$ am stat o 


3. Radu Livezeanu, născut la 11 septembrie 1909 în Râmnicu Vâlcea, Vâlcea. Avocat, deputat din 
partea PNȚ Vâlcea. A fost arestat pentru prima dată în perioada martie-iulie 1947. A fost reares- 
tat în 1948 şi condamnat la 7 ani de închisoare. A executat pedeapsa în închisorile Jilava, Aiud 
şi Peninsula. A fost eliberat la 6 aprilie 1955. A fost arestat a treia oară la 30 ianuarie 1959 şi 
condamnat la 25 de ani de muncă silnică. A executat pedeapsa în închisorile Piteşti, Jilava, 
Galaţi, Craiova, Botoşani şi Văcăreşti. A fost eliberat la 28 iulie 1964. Octavian Roske (coord.), 
Mecanisme represive... Dicţionar biografic. H-L, p. 459 ; fişele matricole penale din AANP. 

4. Octav Livezeanu (1902-1975), ziarist cu simpatii de stânga, membru al guvernului Groza. A depus 
mărturie în favoarea lui Ion Dumitrescu, şi a aprobat actul de acuzare al generalului Nicolae 
Stoenescu. Octavian Roske (coord.), Mecanisme represive... Dicţionar biografic. H-L, p. 458. 

5. Cornel Marinescu-Pleşoiu, născut la 13 iulie 1905 în Craiova, Dolj. Ofiţer de stat major, 
participant la luptele de la Odessa, şef de cabinet al mareşalului Ion Antonescu. A fost arestat 
(1952-1954), Octavian Roske (coord.) Mecanisme represive... Dicţionar biografic. M, p. 123. 

6. Constantin Noica (1909-1987). Doctor în filosofie. A avut domiciliu obligatoriu la Câmpulung 
Muscel (1949-1958). A fost arestat la 11 decembrie 1958 şi condamnat la 25 de ani de muncă 

perioadă. Fusese adus de la Bucureşti şi la fel îl chemau şi-l băteau ca să semneze o 
scrisoare de dragoste pentru regim. Aşa-i ziceam noi : scrisoare de dragoste. M-aş putea 
mândri că am stat foarte mult de vorbă cu Noica. De fapt, „de vorbă”, zic eu, că el 
vorbea şi eu ascultam... Adică era o plăcere să asculţi ceea ce spunea el. Mă ducea şi 
prin antichitate, şi prin filosofie, şi prin actualitate... Şi cu preotu”” de la Malaia, care 
era vestit pentru acţiunile lui. Dar ceea ce m-a impresionat foarte mult a fost un bărbat 
de la Nucşoara, care nu făcuse parte din grupu' de partizani, ci făcea legături el pentru 
partizani. Îl aduseseră de la Bucureşti aci la Argeş, dar era aşa, ca o epavă, şi cu inima 
deplasată din stânga spre dreapta din cauza bătăilor. Şi-acu-l băteau mereu ca să mai 
spună nu ştiu ce legături şi alte chestii... În orice caz, în sediu” Securităţii acolo, noaptea 
în special, auzeam ţipete, urlete, vaiete. Băteau pă rupte în fiecare noapte. 

Ce m-a marcat foarte grav a fost bătaia pă care-a mâncat-o un ţăran, Dimat, din 
Oteşti, în nordu’ judeţului nostru. Noaptea l-a’ luat şi l-a” bătut în aşa hal, că ceea ce 
vedeam noi prin filmele cu Gestapo-ul e nimic. N-am cuvinte... M-a marcat. Adică nu 
pot să uit cum l-au adus pă urmă noaptea şi l-au aruncat în celulă jos, acolo. Am sărit 
toţi care-am fost acolo, să-i facem ceva cu batiste, să-l îngrijim. Era ca şi mort... L-au 
bătut pentru că nu s-a înscris în colectiv, şi, bineînţeles, era un om de frunte al satului, 
că ei îi luau pă fruntaşii satului, ca să-i sperie şi p-ăilalţi sau să zică: „Uite, cutare 
s-a-nscris la colectiv ! ” 

Aşa a fost şi cu tatăl meu. Când io am fost arestat, l-a’ luat pă el şi l-a” ţinut 24 de 
ore, l-au bătut şi l-au forţat să semneze cererea pentru gospodăria colectivă. Sau aveau 
ei diferite alte metode, că scopul lor cel mare era să înfricoşeze populaţia, să facă aşa 
cum sunt directivele partidului. Lansau ei, de exemplu : „Vedeţi, ăştia n-or să mai vadă 
soarele sau poate chiar or să fie condamnaţi la moarte. Aşa o să păţiţi toţi...”. Lansau 
diferite zvonuri. 


Cât timp apreciaţi că a durat ancheta ? 

Ancheta propriu-zisă a durat până în octombrie 1959, când am fost judecaţi. 

Unde aţi fost judecaţi, la Piteşti ? 

Da, de către Tribunalu' Militar Craiova în deplasare la Piteşti. Când am plecat, când 
m-a” scos din celulă, la poartă mi-a” pus lanţuri la picioare şi cătuşe la mâini. 

Ce vă mai amintiţi despre desfăşurarea procesului ? 


Preşedintele tribunalului era un anume căpitan Vlas”, care nu făcea altceva decât să 
execute ceea ce i se spunea. Prima ordonanţă dă învinuire ne-a plasat activitatea între 


silnică. A executat pedeapsa în închisorile Jilava, Piteşti şi Văcăreşti. A fost eliberat la 8 august 

1964. Cicerone Ioniţoiu, Victimele terorii comuniste. Arestaţi, torturați, întemnițați, ucişi. 

Dicţionar. N, O, Maşina de scris, Bucureşti, 2005, pp. 155-156; Stelian Tănase, Anatomia 

mistificării, Humanitas, Bucureşti, 2003, pp. 209, 394, 420, 454-455. 

A se vedea nota 4 de la pp. 261-262. 

Iancu I. Dima, născut la 4 martie 1905 în Oteşti, Argeş. A fost arestat la 11 aprilie 1959 şi 

condamnat la 10 ani de închisoare corecțională. A executat pedeapsa în închisorile Piteşti, 

Ocnele Mari, Jilava, Aiud şi Ostrov. A fost eliberat la 25 iunie 1964. Informaţii din fişa matri- 

colă penală din AANP. 

9. Probabil Vasile Vlas, colonel de Securitate, participant la reprimarea rezistenţei din Munţii 
Apuseni în 1949. A condus un tribunal în care a pronunţat 3 condamnări la moarte şi la închi- 
soare, totalizând 360 de ani, Doina Jela, op. cit., p. 303. 

anii 1949 şi 1959. Astea au fost concluziile din 14 octombrie '59. E, noi n-aveam 
experienţă, dar am învăţat de la cei cu care stăteam în celulă, că au fost şi avocaţi, au fost 
şi alţii care au mai fost închişi şi mai "nainte, să nu cedăm, pentru că vroiau să ne scape 
ca minori şi să ne scoată ca învinuiți majori. Noi trăgeam înapoi, pentru că aflasem că, 
minori fiind, pedeapsa va fi mai mică. Şi, totuşi, la proces am avut primii doi, eu şi încă 
unw!, 18 ani condamnare, şi ceilalţi câte 15 ani fiecare. 

Procesul a fost cu public ? 

Nu. În sală am fost numa’ noi şi cu ofiţerii care ne-au dus la... aşa-zisa judecată. 
Procuroru' era tot militar. Era şi el tot tânăr, că toţi erau tineri acolo. Avocat nu țin minte să 
fi avut, da’ am aflat că am fi avut unu” pentru toţi, din oficiu, de la Barov’ de la Piteşti. 


După proces unde v-au dus ? 

Pă mine m-a” dus din nou la Securitate la Piteşti, iar pă ceilalţi am aflat că i-a” dus 
la închisoarea de la Piteşti. Aflând eu că la închisoare acolo stai mai liniştit, în sensu’ că 
nu te mai cheamă la anchetă, nu te mai bate, probabil, i-am cerut la anchetatoru' meu, 
care se numea Ispas, şi era locotenent-major, să mă trimeată şi pă mine la închisoare. Şi 
a zis: „Nu! Tu eşti pasăre rară! ”. Cu ce scop m-or fi ţinut acolo, nu ştiu, că nu mi-au 
cerut nici să informez, adică să spionez, să fac pe informatoru’, nu mi-au cerut nimic, 
decât m-au ţinut acolo, exact un an de zile. 

Dz’ eu cu acest proces am avut un mare noroc, că la Scomiceşti am stat în gazdă cu 
nevastă-mea la o femeie căreia îi zicea după poreclă „Majoroaica”, pentru că bărbatu' ei 
fusese major în armată, şi avea ca ginere un procuror militar Popescu, care era din Teiuş, 
comuna Scornicești. Ăsta era la procuratura militară şi avea grad de general, deci era 
influent. Şi pentru că ne cunoscusem înainte dă arestare, nevastă-mea cu un frate al meu 
din Bucureşti a reuşit să meargă la el noaptea, că stătea în cartieru' ăla unde se intra mai 
greu. Şi el i-a învăţat ce să facă, ce să scrie pentru recurs, şi a făcut în aşa fel, a dat 
dispoziţia ca dosaru' nostru să încapă pă mâna lui şi a returnat dosaru” la instanţă, cu 
nişte indicaţii acolo că ce trebuie să mai facă. Şi ne-au judecat a doua oară în iunie 1960, 
şi atuncea ne-am ales cu câte cinci ani de închisoare fiecare. 

A doua zi m-au scos la poartă şi mi-au dat drumu” acasă, pentru că prin rejudecare, 
ne-au dat înapoi ca fiind minori, că activităţile s-au desfăşurat între '46-'48, aşa, şi ne-a” 
băgat într-un decret de amnistiere, de grațiere, da” nu ştiu număru” decretului. Era un 
decret mai înaintea anilor '58, aşa. Şi ne-a’ eliberat. 

Cum a decurs ziua eliberării ? 

Simplu. M-au scos la poartă, mi-a” dat biletu’ de eliberare, că era făcut, mi-au dat 
13 lei pentru autobuz, pentru care am semnat că o să trimit biletu' înapoi pentru 
decont. Şi-am plecat din Piteşti la ocazie, bineînţeles, că nu ştiam io dacă sunt autobuze 
şi cum merg. 

Şi unde v-aţi dus ? 

Păi nici nu ştiam unde să merg. Eu nevasta o lăsasem la Scornicești, dar mi-am închipuit 
că nu mai e acolo. Aşa a şi fost... A fost dată afară din învăţământ, şi-atuncea am mers 
în satu’ meu natal, în Constantineşti. Ea nu era nici acolo, da” am fost la părinţii mei, 


10. Ion Stanciu, născut la 3 mai 1931 în Mogoşeşti, Olt. A fost arestat la 18 iunie 1959 şi 
condamnat la 18 ani de muncă silnică. A executat pedeapsa în închisoarea Piteşti. A fost 
eliberat la 13 iunie 1960. Informaţii din fişa matricolă penală din AANP. 

la soacră, şi am aflat unde e. Ea având pe soţu' unei verişoare inspector - aşa, lanţu' 
slăbiciunilor - a reuşit să se încadreze ca educatoare în Pleşoiu, o comună alăturată în 
raionu' Slatina. Şi cineva din satu” meu de-acolo i-a dat telefon că să vină ca să ne 
întâlnim. 

A doua zi trebuia să mă prezint la Miliție la Scorniceşti. Un vecin avea o motoretă pă 
vremea aia şi l-am rugat să meargă cu mine. După vreo şase kilometri, prin satu’ 
Mogoşeşti, el mi-a zis: „Uite că vine şi Gabriela! ”, adică nevastă-mea. Venea pă jos de 
la şoseaua naţională. Şi mă tot uitam, da' n-am cunoscut-o decât când a venit lângă noi 
acolo. Aşa m-am întâlnit cu ea, şi am plecat apoi mai departe la Miliție. M-am prezentat 
acolo, şefu' de post mi-a luat biletu’ de eliberare, pă care scria că „poate lucra în cadrul 
instituţiilor de stat”, şi mi-a scris pe el un „nu” : „Nu poate lucra în cadrul...”. Probabil 
c-aşa a avut ordin. 

Cum v-aţi descurcat după eliberare ? 

Eu am ieşit de la închisoare cu vederea foarte slăbită. Aşa, la un metru distanţă, nu 
cunoşteam omu”. Asta pentru că acolo în celulă unde m-au ţinut era un bec mic, poate de 
15 waţi... 

Am venit aici la Slatina, unde aveam o soră, şi m-a dus la o doctoră ca să mă 
consulte, să-mi dea nişte medicamente pentru vedere. Şi aflând ea că vin de la-nchisoare, 
că i s-a povestit ce mi s-a-ntâmplat, n-a vrut să mă consulte, pentru că i-a fost teamă. 
Atunci am plecat la Timişoara, unde am avut o altă soră, şi-acolo am spus că am citit, 
am studiat nopţi întregi, pentru că vreau să mă pregătesc pentru facultate şi uite ce s-a 
întâmplat... 

În sfârşit, după medicamentaţia dată şi după respectarea unor reguli (să nu mă vadă 
soarele, să port ochelari), mi-a revenit vederea. Acolo în Banat, cumnatu” avea şi el 
cunoştinţe, şi m-a dus la o fermă de stat, la Gospodărie Agricolă de Stat, la Periam. 
Director era Ioan Bobu, frate cu Emil Bobu”. Cumnatu-meu i-a spus ce-am păţit, ce-am 
făcut, şi ăla m-a angajat contabil pentru cantină. După o lună de zile tot el m-a chemat 
să fac cerere de demisie. Mi-a spus: „A venit Securitatea şi mâine te cheamă la personal 
şi te dă afară...”. Am făcut cererea, am fost la casierie imediat, mi-am luat banii, şi-am 
plecat. Apoi m-am angajat aici la Slatina, la cărat navete, sticle. Pe vremea aia se 
colectau sticle de la restaurante, de la magazine. Am lucrat trei zile şi m-a” dat afară şi 
de-aci. A zis că n-am voie să lucrez acolo. Ce-am mai făcut ? M-am dus iar în Banat, tot 
la Periam. Iar m-a angajat directoru” şi iarăşi după nicio lună de zile, am făcut cerere şi 
mi-a dat un avans de bani şi-am plecat acasă (râde - n.n.). 

Și aţi reuşit să vă angajaţi definitiv undeva ? 

A, definitiv? M-am angajat definitiv la întreprinderea de morărit Oltu' Drăgăşani, 
secţia Arceşti. Aici era o moară mare şi directoru” întreprinderii era un anume Pavel. Se 
zicea atunci că fusese mare activist de partid. Aci m-am încadrat ca planificator principal, 
că ăsta era postu’. Şi s-a dus contabilu” şef de la Drăgăşani la un securist, care i-a zis 


11. Emil Bobu, născut la 22 februarie 1924 în Vârfu Câmpului, Botoşani. Strungar în fier, 
membru al PCR din 1945. Procuror la Procuratura Generală al RPR din 1952; membru 
supleant al CC al PMR (25 iunie 1960 - 23 iulie 1965), membru al CC al PCR (23 iulie 1965 - 
22 decembrie 1989), membru al CPEx. al PCR (28 noiembrie 1974 - 22 decembrie 1989). 
Florica Dobre (coord.), Membrii CC al PCR..., p. 102. 

directorului să mă dea afară. Şi ăsta, directoru”, probabil ştiind că eu îmi făceam meseria 
cum trebuie, că eram conştiincios, a zis că rămân pe răspunderea lui. Şi-am rămas acolo 
trei ani şi jumătate, aproape patru, până-n '64. Având un frate la Bucureşti care lucra la 
Editura Didactică şi Pedagogică, deci prin Ministeru’ Învăţământului, cu multe relaţii, 
cunoştinţe, el a trimis o telegramă din partea ministerului să fiu încadrat la şcoala de 
şapte ani Pleşoiu, cu data de 1 octombrie. Şcolile începuseră deja... Şi-aşa am făcut, că 
m-am încadrat aci, că meseria mea era de învăţător. 


V-au mai căutat cei de la Securitate ? Aţi mai fost arestat ? 

Nu, n-am mai fost arestat. Şi chemat am mai fost o singură dată aicea, la Slatina. Au 
intenţionat ei, probabil, să mă facă să accept, cum ziceau ei, colaborarea, ca să mă ducă 
la Piteşti. Şi am refuzat. Dar am refuzat cu teamă... Şi când am plecat, că a zis că pot 
pleca, m-am temut că o să mă prijoane cineva pă scări să mă bumbăcească, da' nu 
s-a-ntâmplat aşa ceva şi nici n-am mai fost chemat niciodată de-atunci. 


Copiii au avut de suferit la şcoală de pe urma dumneavoastră, pentru acel an de 
închisoare ? 

Păi, copilu” l-am avut în '68, deci nu când am fost arestat. A urmat şcoala şi nu a avut 
niciun fel de problemă. Nevastă-mea în continuare a intrat şi ea în învăţământ, normal, 
a fost titulară, numai eu am fost în provizorat, dar am fost ţinut până la pensie. În 1990 
am ieşit la pensie, cu patru ani mai "nainte, c-a fost dat un decret... 

Ce vă mai amintiţi de evenimentele din 1989 ? 

Era vacanţă, dar eu eram de servici” la instituţie, că se făcea de servici, şi-am dat 
drumu” la radio. Ştiam ce se-ntâmplă, că urmăream şi-acasă, că aveam un aparat pă 
„Vocea Americii”, altu’ pă „Europa Liberă”, altu’ pă Bucureşti. Şi la şcoală aveam un 
aparat în cancelarie şi când i-am dat drumu” auzeam evenimentele respective, tot cu: 
„Jos cutare ! ” „Jos cutare ! ”. Io am crezut că e vreo piesă de teatru, ceva, şi nu-mi venea 
a crede. Vizavi era un profesor al şcolii noastre, şi-avea şi televizor. Şi ştiind că eu sunt 
de servici”, a venit şi m-a strigat: „Domnu' Nicolescu, veniţi să vedeţi! ”. „Ce să 
văd ?”. „Păi, uite aşa.” „Hai, dom'le, că glumeşti.” „Nu! ” Nu ne venea a crede. M-am 
dus la televizor şi în curte la el ca să vedeţi cât de mare bucurie am avut atunci, un 
căţelandru se tot gudura şi-mi venea să-l iau să-l pup pă căţel... (râde - n.n.). Aşa de 
mare bucurie am avut... 

După 1990 v-aţi înscris în vreun partid politic ? 

Nu, în niciun partid. Dar sigur că sunt membru al AFDPR-ului, am activat aci. N-am 
vrut să mă implic în politică... Cum să spun eu? Am şi o vârstă, şi tot timpu” am zis, 
şi-acuma am aceeaşi concepţie : tineretu” ar trebui să fie cei care se implică. Aşa cum io 
mă laud că pă vremea mea, când eram tânăr, săream şi garduri, şi grădini, şi peste tot, 
aşa, că aveam un curaj nemaiîntâlnit. 

Ați spus că v-aţi văzut dosarul după '89. Ce altceva ați mai găsit acolo ? 

Da, mi-am văzut dosarw de la CNSAS, adică dosarele, că sunt două, şi am văzut 
acolo c-am avut telefonu” ascultat, şi mi-am reamintit foarte multe lucruri pă care le 
uitasem din decursu’ vieţii mele. Am mai aflat de-acolo că nevastă-mea era odată într-o 
rochie albastră, că purta un geamantan, că la telefon vorbea cu număru' cutare, cu 
doamna cutare, că se văita că ce să faci cu jumăta” de pachet de unt, că n-avem făină, că 
n-avem nu ştiu ce, şi-aşa mai departe. Toate erau acolo înscrise. Eu eram „obiectivul” şi 

ceilalţi era fie’ soţia, fie „fata obiectivului”, şi-aşa mai departe. Şi ultima consemnare, 
ultima informare găsită în dosar era din aprilie '89. Eu am crezut că de prin anii '70 sau 
mai târziu, n-o să mai fiu urmărit, deşi aveam o teamă, să ştiţi, şi mă feream. Şi-aşa 
informatorii respectivi se cam săturaseră şi ei, probabil, să mă tot urmărească. Unii mă 
pasau că să fiu dat la altcineva, că e vecin cu mine, alţii să plângeau că nu vorbesc... Şi 
se dădeau indicaţii de către ofiţer că ce să facă: „Fiţi atenţi, că este aşa, că e pă 
dincolo...”. Chestii din astea. Multe lucruri foarte mărunte şi fără importanţă, zic io, 
chiar pentru ei. 


Eu vă mulțumesc frumos pentru interviu. 
Da, şi eu. Bucuros de cunoştinţă. 


Ioan Paul Popescu 


S-a născut la 4 septembrie 1943 în Osica de Sus, judeţul Olt. Naţionalitatea : română. 
Religia : ortodoxă. Studii: Facultatea de Filosofie a Universităţii Bucureşti. Profesia : 
sociolog. A fost arestat la 10 august 1959 şi condamnat la 20 ani de muncă silnică, 
pedeapsă redusă ulterior la 12 ani de muncă silnică. A executat pedeapsa în închisorile 
Craiova, Jilava şi Mărgineni. A fost eliberat la 23 iunie 1964. La data interviului locuia 
în Slatina. Interviu realizat de Alexandru Matei la 21 noiembrie 2007. Transcrierea, 
tehnoredactarea şi editarea interviului - Alexandru Matei, Cosmin Budeancă. Interviul 
se află în AIO-IICCMER, având cotele 271, 272. 


Domnule Popescu, spuneţi-mi, pentru început, câteva cuvinte despre familia dumnea- 
voastră. 

Tatăl meu a fost învăţător la ţară, iar mama mea casnică. Tatăl meu a avut - nu ştiu 
cum să spun? - poate privilegiul, poate ghinionul să fie trimis în judeţul Caliacra. 
Terminase şcoala normală în 1925 şi absolvenţii din acel an au fost trimişi în cele două 
judeţe din Dobrogea ocupate de români după războiul balcanic. Erau puţini români 
acolo : primarii, poliţiştii, pretorii, învățătorii, personalul din dispensare, secretarii din 
primării... Întreaga administraţie era românească. Restul erau bulgari. Şi pentru că a 
trebuit să vină de acolo după ce românii au retrocedat cele două judeţe bulgarilor, a fost 
socotit un om cu experienţă în ţinuturile poliglote. Şi în timpul războiului l-au trimis în 
Basarabia, ca învăţător. Acolo a cunoscut tatăl meu ce înseamnă comunismul, pentru că 
basarabenii deja trăiau în comunism. Şi revenit în 1944 în ţară, era printre puţinii oameni 
din sat care putea să explice celor din jur ce înseamnă comunism. 

Părinţii au făcut parte din vreun partid politic ? 

Tatăl meu n-a făcut niciodată politică. Sigur, a fost întotdeauna la vot, da” nu a fost 
înscris în niciun partid. În perioada interbelică a votat când cu liberalii, când cu ţărănişti 
după cum era curentul de opinie care se forma înainte de alegeri. Adică tot cam aşa cum 
se votează şi în zilele noastre. Dar era un anticomunist convins şi totdeauna a vorbit 
împotriva comunismului. Îşi luase şi obiceiul de a asculta posturile de radio străine, în 
special „Europa liberă”. Seara tatăl meu se retrăgea şi aveam un aparat din ăla primitiv 
cu căşti, şi numai el putea să asculte. După ce se termina emisiunea la „Europa liberă” 
în casa noastră veneau o mulţime de vecini şi tatăl meu le spunea ce a auzit. Ştiţi, pe 
vremea aia se vorbea mult despre venirea americanilor. Toţi românii sperau că vor veni 
americanii să ne salveze de comunism, lucru care, din păcate, nu s-a întâmplat. Evident, 
eu am primit în familie o educaţie anticomunistă. Şi asta nu ştiu în ce măsură mi-a 
folosit, pentru că în august 1959 am fost arestat... 

Dumneavoastră când aţi început să „comentaţi ” împotriva regimului ? 

Aici este necazul. Eu am început la sfârşitul clasei a VIII-a de liceu, deşi nu ar fi fost 
cazul, pentru că eram prea mic. Şi am comentat manualul de economie politică ce se 
preda pe atunci în licee, deşi eu trebuia să o învăţ doar în clasa a XI-a, numai că deja 
citisem manualul. Şi făceam comentariile împreună cu alţi colegi de liceu, cam de 
aceeaşi vârstă cu mine, la internat, fiindcă eram în Caracal la internat, la Liceul „Ioniţă 
Asan”. Securitatea a aflat, pentru că doi dintre colegii noştri au turnat. Era un băiat de 
clasa a X-a şi un băiat mai în vârstă, care avea vreo 24 de ani şi era, în vremurile alea, 
elev la seral. Era, probabil, şi un foarte apropiat colaborator al Securităţi. Eh, vremea a 
trecut. Grupul în care eu mă aflam s-a organizat, am făcut o organizaţie numită 
„Vulturul”. Şi toţi am depus un jurământ scris, inclusiv cei doi care ne turnau la 
Securitate. 

Mai ţineţi minte în ce consta acel jurământ ? 

Nu. Nu, şi nu am avut posibilitatea să îl mai revăd. Nu înţeleg de ce. Mi-am văzut 
dosarele de la CNSAS, dar jurământul nu mai există. Nu l-am găsit în dosare. 

Care era scopul acestei organizaţii ? Ce intenţionaţi să faceţi ? 

Scopul organizaţiei noastre era destul de clar: venise vremea ca în România să se 
facă gospodării colective. Eu îmi amintesc că în 1956 tatăl meu chiar s-a hotărât să vândă 
pământul pe care familia noastră îl avea. Spunea atunci taică-miu că el nu va duce cu 
mâna lui pământul în colectiv. Nu era mult, erau două hectare. A venit un ţăran de la noi 
din sat, hotărât să cumpere pământul nostru şi tatăl meu i-a spus: „Nea Vasile, eu îţi 
vând pământul ăsta, nu mă tocmesc. Dacă vrei, îmi dai banii pe care îi cer, altfel nu ţi-l 
vând. Dar mi-e teamă că dumneata n-o să scoţi banii pe care mi-i dai mie dacă îmi 
cumperi pământul. Fiindcă o să-l lucrezi câţiva ani şi-n România vor fi colective şi o' să 
îţi ia comuniştii pământul”. Nea’ Vasile a râs şi a spus: „Cum, domnule învăţător? 
Pământul ăsta pe care îl cumpăr eu de la dumneavoastră, cu acte făcute la notar, să mi-l 
ia cineva ? Păi ce? N-am şi eu topor în curte ? ”. Şi a cumpărat pământul. A avut şi topor 
în curte, dar a trebuit să subscrie la colectiv cu tot pământul cumpărat. Mie acum îmi 
pare rău că tatăl meu a vândut pământul. Dacă nu îl vindea aş fi avut şi eu acum două 
hectare de pământ. Astfel nu le am... 

Bun. Aşa că se punea problema colectivelor şi oamenii începuseră să se sperie. Se 
spunea pe atunci, şi aşa vorbeau toţi oamenii, că nu va fi posibil să se facă colective în 
România, pentru că ei se vor revolta. Iar noi, copiii, am crezut ca aşa o să se întâmple. 
Ne-am organizat în speranţa că şi noi vom putea să contribuim cu ceva în momentul în 
care populaţia se va revolta împotriva ideii de colectivizare. Sigur că nu am mai apucat, 
pentru că cei doi au turnat. E momentul să spun cum îi cheamă: Ion Pârvu, era cel de 
24 de ani, şi Pricop Dragoş... Ei turnau la Securitate tot ce făceam şi tot ce discutam. 
Şi surprinzător, deşi erau membrii organizaţiei noastre, nu au fost arestaţi. Şi în dosarul 
meu nu se găseşte nici măcar un cuvânt despre ei ca membri ai organizaţiei. Deci erau 
de pe atunci oamenii Securităţii. Şi când au socotit ei că au strâns destule probe 
împotriva noastră ne-au arestat. 


Vă mai amintiţi când s-a întâmplat asta ? 
Pe 6 august 19591. 


1. Conform fişei matricole penale, a fost arestat la 10 august 1959. 

Și cum a decurs arestarea ? 

He, s-a întâmplat că au venit noaptea la ora 0 şi 20 de minute. Eram în vacanţă, în 
Sat. Au venit cei de la Securitatea din Caracal şi i-a condus şeful de post din comună 
până la noi acasă. Sigur că ne-au trezit din somn. Au făcut o percheziţie şi după circa o 
oră m-au luat, m-au legat la ochi cu propria mea batistă, m-au legat la mâni cu o sfoară, 
că nu au avut cătuşe, m-au urcat într-o maşină şi m-au dus la Caracal. 

Între timp ei îi aduseseră la Caracal şi pe ceilalţi colegi ai mei, deci pe ceilalţi membri 
ai organizaţiei, culeşi fiecare din satul lui. La Caracal am stat câteva ceasuri într-o celulă 
a Securităţii, după care, spre dimineaţă, ne-au urcat pe toţi în aceeaşi maşină, de 
asemenea legaţi la ochi şi la mâini, şi am plecat spre Securitatea din Craiova. 

Se lumina de ziuă când a oprit undeva maşina pentru că era o bostănărie. Era luna 
august şi tocmai se făcuseră pepenii. Şi au furat de acolo ofiţerii de Securitate atâta 
lubeniţă, încât noi cei arestaţi, că eram şase, mai că nu aveam loc în maşină. Dar era şi 
porumbu' bun de fiert. Au furat şi foarte mult porumb... Ăsta a fost un mare ghinion 
pentru noi, pentru că ofiţerii de Securitate care ne însoțeau în maşină, până atunci ne 
loveau doar cu palma - şi e foarte greu să iei palme fără să vezi de unde vine palma - 
dar a fost şi mai rău când au început să folosească pentru a ne lovi foile de la ştiuleţii de 
porumb. 

Când am ajuns la Securitate la Craiova - cred că la fel au păţit şi ceilalţi colegi ai 
mei - când a venit rândul meu, m-au scos din maşină, tot aşa, legat la ochi şi la mâini, 
m-a luat cineva de păr şi am urcat pe nişte scări două etaje. Cu o mână mă ţinea de păr, 
cu cealaltă şi cu picioarele mă lovea. Şi asta până am urcat scările şi m-a dus într-un 
birou. Cum am ajuns în birou, a venit un plutonier şi m-a întrebat: Cum mă cheamă ? 
Ce e tata? Ce e mama? Cu ce mă ocup eu? De unde sunt? Şi la fiecare întrebare luam 
două palme. Vreo şapte-zece întrebări, deci şapte-zece perechi de palme. A terminat, a 
ieşit. A intrat un alt plutonier. Aceleaşi întrebări, aceleaşi palme. 

Ați putea descrie cum arătau plutonierii aceştia ? 

Hei, mi se păreau foarte mari. Eu eram copil atunci, încă nu împlinisem vârsta de 
16 ani şi mi se păreau mari, foarte mari. Şi s-au perindat, da” nu mai rețin câţi, pentru 
că la un moment dat am leşinat. M-am trezit nu ştiu când, târziu, în după-amiaza zilei. 
Şi când m-am trezit, a venit un alt plutonier la mine. Credeam că urmează aceleaşi 
întrebări şi aceleaşi palme, şi m-am ferit instinctiv. Dar nu. Acest plutonier a pus mâna 
pe umărul meu şi a zis: „Bă banditule, dacă ai nevoie de ceva, să baţi la uşă ! ”. Şi a ieşit. 
După jumătate de oră, mi-am revenit eu mai bine, şi chiar am bătut la uşă şi am vrut la 
toaletă. M-au dus într-o celulă care avea WC, şi după aceea m-au mutat într-un alt birou 
în care era şi o oglindă. M-am privit în oglindă şi am rămas stupefiat să constat că de la 
foile alea de porumb toată faţa mea era plină de zgârieturi şi de sânge. Nu aveam unde 
să mă spăl, dar nu mai avea importanţă. Da’ necazul e că m-au ţinut într-o celulă WC, 
timp de două zile şi două nopţi, după care, în sfârşit, m-au trimis într-o celulă, să zicem, 
populată. Aşa era Securitatea de la Craiova. Se construise de curând un sediu nou al 
Securităţii şi era, să zicem, o Securitate modernă. Celulele aveau 1,20 m pe 3,60 m. Şi 
aveau trei paturi suprapuse. 

Câţi eraţi într-o astfel de celulă ? 

Sigur că stăteam mai mulţi acolo... Până la 11. Când am ajuns erau opt, eu am fost 
al nouălea şi au mai venit între timp doi. Eu fiind foarte tânăr şi sănătos pe vremea aia, 

nu am avut loc nici sub pat, dar am avut loc sub fereastră, într-un spaţiu între paturi şi 
fereastră. Deci paturile astea metalice aveau 80 de centimetri lăţime şi 2 metri lungime, 
şi dintr-un metru şi 20 cât avea lăţime celula, mai rămâneau pe lungime 40 de centimetri. 
Mergeam aşa, mai în dungă. Şi pentru că avea 3,60 metri lungime, de la pat până la uşă 
mai era un metru, şi de la pat până la fereastră mai era în jur de jumătate de metru. Şi 
acolo, în spaţiul acela de jumătate de metru, am dormit eu trei luni de zile cât a durat 
ancheta. 

Da” ancheta mea a fost mai simplă, pentru că am nimerit în această celulă cu oameni 
în vârstă, care mai făcuseră ani de închisoare. Fuseseră arestaţi prin '47-'48, eliberaţi 
în '55 şi arestaţi din nou în '58-'59, când a fost acel mare val de arestări. Şi ei au insistat 
foarte mult ca ori de câte ori merg la anchetă, pentru că nu am ce să ascund şi oricum 
ei ştiu — că deja Securitatea ştia cam tot ce am făcut - ar fi mai bine să semnez tot ce ei 
cer să semnez. Şi mi-au mai spus să stau liniştit, pentru că deşi o să primesc o pedeapsă 
foarte mare, aşa vreo 12-15 ani, n-o să facem închisoare mai mult de un an. Mă rog, 
eram copil şi se purtau cu mine cum te porţi cu un copil. 


Cine vă spunea aceste lucruri ? 

Asta mi-o spunea un avocat al cărui nume, îmi pare rău, nu l-am reţinut. Şi era foarte 
în vârstă şi tare bolnav. Mai era acolo un căpitan de cavalerie, nici lui nu i-am reţinut 
numele, şi un frate de-a” lu’ Geo Saizescu?, cel care a fost regizor, mă rog. Şi oameni 
obişnuiţi... 

Eh, important e că în acea celulă care avea o fereastră mică, printr-un spaţiu îngust, 
puteam să privim afară. Eu eram tânăr şi sănătos şi puteam să mă caţăr pe pat şi să 
privesc afară, şi vedeam cum aduceau arestaţii. Veneau maşinile cu arestaţi şi erau 
totdeauna pline. Era exact perioada în care îi arestau pe ţărani pentru că nu voiau să se 
înscrie la colectiv. Şi am văzut lucruri care efectiv m-au îngrozit. Țăranii arestaţi erau 
destul de pregătiţi pentru închisoare. Oricum, mai experimentați decât mine, care, fiind 
vară, nu aveam decât pantaloni, o cămaşă, pantofi şi o pereche de ciorapi subţiri. Ei 
veneau pregătiţi şi aveau şi căciuli. Pe cei care aveau căciuli nu îi mai legau la ochi, le 
înfundau căciula pe cap. Şi când îi scoteau din maşină, se-aşezau nişte caralii, plutonieri 
de Securitate, din metru în metru, de la maşină până la intrarea în Securitate, pe o 
distanţă de 15 până la 20 de metri. Şi cum scoteau pe unul din maşină, cel care îl scotea 
îi dădea un pumn în ceafă şi un picior în spate. Şi îl proiecta la celălalt. Şi celălalt făcea 
la fel şi tot aşa până când intrau înăuntru. Mai departe nu vedeam... 

Într-o zi am avut surpriza să îl văd chiar sub fereastra noastră pe un căpitan de 
Securitate, Mitran? îl cheamă, care era de la mine din sat. Era vară, avea o cămaşă albă 


2. Geo Saizescu a avut doi fraţi în închisoare, amândoi închişi la Craiova în perioada la care se 

referă martorul. Ştefan Saizescu, născut la 18 mai 1916 în Oprişor, Mehedinţi. A fost arestat 
la 11 februarie 1959 şi condamnat la 20 ani de muncă silnică. A executat pedeapsa în închisorile 
Cluj, Craiova, Oradea şi Aiud. A fost eliberat la 1 august 1964. 
Nicolae „Colin” Saizescu, născut la 29 aprilie 1921 în Oprişor, Mehedinţi. A fost arestat la 
12 februarie 1959 şi condamnat la 18 ani de muncă silnică. A executat pedeapsa în închisorile 
Craiova, Oradea, Aiud şi Ostrov. A fost eliberat la 4 august 1964. Informaţii din fişele 
matricole penale din AANP. 

3. Constantin Mitran, anchetator la Securitatea din Craiova în anul 1958. A promovat până la 
gradul de colonel. Doina Jela, op. cit., pp. 182-183. 

cu mânecă scurtă şi ochelari de soare din ăia închişi. Acest Mitran era fiul unei familii 
din Osica, una dintre cele mai sărace familii. Bunicul lor luptase în primul război 
mondial şi primise cinci hectare de pământ, dar nu i-a plăcut să muncească pământul, l-a 
vândut şi a băut banii. Şi a oprit şi el doar o litră de pământ. Oamenii aceştia erau atât 
de săraci încât în vremurile acelea, când se făcea grâul, se duceau şi secerau şi ei din 
loturile altor oameni câţiva saci de grâu, şi îl băteau cu un par, la modul primitiv, în 
curte. Făceau şi ei câţiva saci de grâu. Nu se supăra nimeni. Când se făcea porumbul 
intrau din nou în lanuri şi luau câte un sac, doi, de la fiecare. De asemenea nu se supăra 
nimeni, era destul porumb. Iar în timpul iernii, vecinii de pe strada lor le duceau pe 
rând, în fiecare seară un braţ de lemne şi ceva de mâncare. Făceau lucru ăsta vecinii, 
pentru că ei le rupeau gardurile ca să-şi procure lemne de foc. Şi le atacau şi curţile ca 
să le fure găinile şi ce mai găseau pe acolo. Să se hrănească şi ei. Ei, domnule, au venit 
comuniştii la putere şi familia asta a fost prima care s-a înscris la comunişti. Şi dintr-odată 
copiii acestui om au ajuns elevi de nota 10. Au terminat liceul cu 10 şi au intrat la facul- 
tate fără examen. Pe unul îl cheamă Ion Mitran“ şi l-a prins prăbuşirea comunismului în 
poziţia de redactor-şef la Era socialistă. Pe altul, tot ofiţer de Securitate, ataşat militar’ 
pe la Washington, şi Constantin Mitran, ofiţeru' de Securitate despre care am vorbit. Ei, 
acest om, Costică Mitran, a venit după câteva zile la mine în celulă. Mi-a pus şi el 
aceleaşi întrebări care mi s-au pus la arestare, mi-a dat aceleaşi perechi de palme. Şi să 
ştiţi că am avut prilejul să îl reîntâlnesc după eliberare, chiar în sat. S-a întâmplat să vină 
şi el pe acolo. M-a cunoscut, l-am cunoscut. Ne-am ferit unul de altul. Eu am luat-o pe 
o parte a drumului, el pe partea ailaltă, şi fiecare a întors capul în altă parte. Nu l-am mai 
întâlnit de atunci, din 1964. 


Ce puteți să-mi spuneţi despre modul în care se desfăşurau anchetele ? 


În legătură cu anchetele care se făceau acolo trebuie să vă spun că eu am scăpat mai 
uşor, numai cu palme. Ori de câte ori un coleg din celulă era chemat la anchetă, intram 
deja în alertă, pentru că ni-l aduceau după ore întregi, după patru-cinci ore, într-o 
pătură. Nu mai era în stare să meargă sau să vorbească. Nu ştiam cum să îl aşezăm în 
pat, nu mai aveam nici cum să dormim, pentru că nu mai putea să mai stea un al doilea 
sau al treilea alături de el în pat. În orice poziţie l-am fi aşezat, nu putea să stea, că era 
negru de la tălpi până-n creştet, datorită bătăilor. Îl duceam la WC pe braţe în fiecare zi. 
Şi după circa trei săptămâni îşi cam revenea... Ei, nu îşi revenea bine, că îl luau din nou 


4. Ion Mitran, născut la 23 aprilie 1930 în Osica de Sus, Olt. Ziarist. Membru de partid din 
octombrie 1957, redactor la secţiile Literatură şi artă şi Viaţa de Partid, şef al Secţiilor Viaţa 
de partid şi Propaganda şi redactor-şef adjunct la revista Lupta de clasă (1955-1972); loc- 
ţiitorul secretarului Comitetului de partid şi de presă şi edituri (din 1968), redactor-şef adjunct 
la revista Era socialistă (1972 - 25 mai 1984) ; redactor-şef al ziarului Scânteia (25 mai 1984 — 
22 decembrie 1989) ; membru al CC al PCR (22 noiembrie 1984 — 22 decembrie 1989). Florica 
Dobre (coord.), Membrii CC al PCR..., p. 399. 

5. Mircea Mitran, născut la 20 noiembrie 1933 în Osica de Jos, Olt. Între 1957 şi 1963 a urmat 
Facultatea de Filologie, Universitatea Bucureşti. Ambasador, Consilier Diplomatic al Ministru- 
lui Administraţiei Publice. A fost consilier la ambasada României din Washington (1985-1986), 
inspector general în Ministerul Educaţiei şi Învăţământului (1988-1989), ambasador extraor- 
dinar şi plenipotenţiar al României în Japonia (1990-1994). S-a pensionat în 1997 cu păstrarea 
gradului de ambasador. http : //www.romania-online. ro/whoswho/MitranMircea_r. htm, accesat 
la 6 ianuarie 2009. 

la anchetă. Şi fenomenul se repeta cu fiecare dintre ei. Eu, încă o dată spun, am scăpat 
uşor. Mulţi au murit la Securitate - da” nu din celula mea - pentru că nu au înţeles că 
trebuie să semneze. Deci care semnau ceea ce ei scriau în procesele verbale de intero- 
gatoriu scăpau mai uşor. Nu semnai, te băteau. Erau în stare să te şi omoare. Şi mulţi au 
murit pentru că nu au înţeles că trebuie să semneze. Nu au vrut să semneze sub nicio 
formă şi şi-au pierdut viaţa. 

Ancheta mea a durat destul de puţin, numai trei luni de zile, şi în octombrie 1959 
ne-au dus la Tribunal la Craiova. Tatăl meu a făcut atunci multe drumuri la Craiova, la 
Securitate, tocmai pentru a afla când o să fiu judecat. Şi întotdeauna i-au spus că o să îl 
anunţe, o să îl anunţe, dar nu l-au anunţat niciodată... 


Când a avut loc procesul ? 

Cred că în 21 octombrie 1959. 

Câţi eraţi în boxa acuzaților ? 

Şapte. Trebuia să fim de fapt şase, dar cei de la Securitate au aflat că un alt elev, care 
nu era în grupul nostru, nu era membru al organizaţiei, ar putea să spună ceva despre 
noi. Nu ştiu cum s-a întâmplat, dar cert e că l-au invitat la Securitate la Craiova. Şi 
ofiţerul anchetator în cazul nostru, Victor Fota$ îl cheamă, trăieşte şi acum, era pe atunci 
tânăr locotenent-major, l-a întrebat: „Ai văzut ce făceau colegii ăştia ai tăi? ”. Şi el a 
zis: „Da, bănuiam eu”. „la spune, mă băiatule, ce bănuiai tu?” Şi el s-a apucat să 
spună. Şi după ce a terminat i-a luat o declaraţie scrisă şi a zis ofiţerul : „Ştii ce? Acum 
e târziu să mai pleci acasă. Lasă, dormi la noi şi pleci mâine dimineaţă”. Şi l-au pus 
într-o celulă. Acolo l-au ţinut şi nici nu l-au mai anchetat. I-au dat şi lui nouă ani de 
închisoare pentru tăinuire. 

Aţi avut public în timpul procesului ? 

Nu. Procesul s-a desfăşurat cu uşile închise. Totuşi părinţii unui coleg de-al meu au 
reuşit să afle ziua procesului şi au fost prezenţi acolo. Numai părinţii unuia dintre noi. 
Restul nu au ştiut. Tatăl meu a primit după înştiinţarea că am fost judecat. 


Care era capul de acuzare ? 
„Organizaţie subversivă de tip fascist cu caracter legionar.” Aşa s-a citit acolo, aşa 
reproduc şi eu... 


Preşedintele tribunalului ştiţi cine a fost ? 

Nu ştiu cum îl cheamă. Nu am ştiut niciodată. Pe procurorul militar îl chema Prună”, 
da’ nu-i ştiu numele de botez. Hm. Şi-a făcut datoria de procuror, să spunem. Şi am avut 
un avocat din oficiu, care a vorbit şi a spus că ce am făcut noi e un lucru deosebit de grav 
şi merităm să fim pedepsiţi... Cam asta a fost tot. Asta a fost apărarea. 


Și câți ani de închisoare aţi primit ? 
20 de ani de muncă silnică, opt ani de degradare civică şi confiscarea în întregime 
a averii personale. Asta a fost în prima instanţă, dar prin februarie 1960 s-a judecat 


6. Probabil Victor Fota, adjunctul comandantului Securităţii din Craiova din 1970, când avea 
gradul de căpitan. S-a pensionat cu gradul de colonel. Doina Jela, op. cit., p. 118. 

7. Probabil Liviu Prună, căpitan magistrat, judecător în procesul lui Florin Pavlovici, în 1959. 
Florin Constantin Pavlovici, Tortura pe înțelesul tuturor, Cartier, Chişinău, 2001, pp. 41- 
-42, 44. 

recursul la regiunea a II-a militară Bucureşti. Ăştia au găsit că fiind minori, pedeapsa a 
fost prea mare. Şi, de exemplu, pedeapsa mea de 20 de ani s-a redus la 12 ani muncă 
silnică. Dar au rămas cei opt ani de degradare civică şi confiscarea averii personale. La 
toţi ni s-au scăzut atunci pedepsele. 

V-au dus la Bucureşti pentru recurs ? 

Nu, noi n-am fost la recurs. L-au judecat ei în absenţa noastră. Noi am primit doar 
rezultatul, pentru că am făcut recurs. Aveam dreptul să facem recurs şi ne-am folosit de 
acest drept. 

Și după proces unde v-au dus ? 

Imediat după ce s-a pronunţat sentinţa ne-au dus în penitenciarul de la Craiova. Eu 
am nimerit într-o cameră mare în care mai erau circa 120 de oameni în 35 de paturi, 
suprapuse tot pe trei rânduri. Fiind tânăr şi sănătos, nici acolo nu am avut loc într-un pat. 
Am făcut iarna '59-'60 în chiloţi, cu cămăşuţa cu mânecă scurtă şi cu ciorapii pe care îi 
aveam în picioare. Patru deţinuţi aveam două pături. Una o puneam jos şi cu cealaltă ne 
acopeream. Eram foarte mulţi, era supraaglomerat acolo. Erau nişte mirosuri greu de 
descris şi chiar dacă era iarnă, trebuia să ţinem geamurile deschise. Ningea pe noi, dar 
asta a fost... 

Cum era alimentaţia acolo la Craiova ? 

Cu privire la mâncare, dacă ar fi să judecăm după regimul de detenţie, trebuia să 
primim 1 400 de calorii pe zi. Aşa spuneau regulamentele de detenţie, pe care eu am avut 
curiozitatea să le citesc. Dar mâncarea sigur nu era atât de multă, nu erau 1 400 de 
calorii. Asta în cazul în care stăteam în celulă. Că, mai târziu, am fost la muncă şi 
primeam 1 800 de calorii. Dar nu era atâta mâncare. Cu siguranţă era mai puţină, şi 
aveau şi prostul obicei de a aduce pentru cantina închisorilor carne deja alterată. S-a mai 
întâmplat, în perioada aia cu colectivizarea şi după ce s-a făcut colectivizarea, că au tăiat 
boii şi caii. Păi, toţi caii care au fost tăiaţi în România au fost mâncaţi de deţinuţi în 
închisori. Deci ne hrăneau cu carne de cal... E bună carnea de cal. Are fibra cam lungă 
şi e cam tare, dar altfel e bună, e destul de gustoasă. Mongolii socotesc o delicatesă 
carnea de cal. Numai că şi aia era puţină, adică rară şi puţină. Şi de multe ori carnea era 
deja alterată. Slănina pe care o puteam cumpăra pe banii noştri, dintr-un fel de magazin 
al închisorii — dar aici nu vorbesc de Craiova, ci mai târziu, prin alte închisori - nu ne-o 
dădeau decât cu viermi. Dar se spune că şi viermii au foarte multe proteine... În sfârşit. 


Și de la Craiova pe unde aţi mai fost dus ? 

În 1960 eu mă aflam deja în închisoarea de la Mărgineni, în colonia de minori 
contrarevoluţionari. Închisoarea de la Mărgineni era foarte veche&. Acolo a fost închis şi 
Nicolae Bălcescu prin secolul XIX. Deci închisoare veche, dar modernizată. Avea chiar 
şi încălzire centrală iar în incinta închisorii exista o fabrică de mobilă. Era o închisoare 
pentru tot felul de specialităţi. 

Erați mulți deținuți acolo ? 

Păi se aflau în închisoarea asta, care avea în jur de 1 500 de locuri, peste 2 000 de 
deţinuţi, care lucrau în fabrica de mobilă. Şi erau aşa : criminali de drept comun care au 


8. Fostă mănăstire grecească, stabilimentul a devenit un fel de mănăstire cu regim corecţional în 
jurul anului 1840, dar a găzduit şi deţinuţi politici. Rolul de penitenciar l-a dobândit în 1869. 
Andrei Muraru (coord.), op. cit., p. 372. 

săvârşit crime abominabile şi erau condamnaţi la închisoare pe viaţă. Erau vreo 500 
de-ştia în 1960. Erau ofiţeri şi subofiţeri din Miliție, care au săvârşit şi ei vreo infracţiune 
şi au fost condamnaţi. Erau şi ăştia vreo 200. Erau minorii de drept comun, şi ăştia până 
la 200, şi alţii, în special delapidatori. În plus, mai eram noi, minorii contrarevoluţionari, 
care stăteam separat, în camere separate, şi care nu eram decât vreo 70. 


Și aveaţi uniforme speciale acolo ? 

Da, aveam zeghea obişnuită dar pe spatele nostru scria „CR” adică „contrarevoluţio- 
nari”. Pe spatele celorlalţi scria „DC”, adică „drept comun”. Eh, şi pentru că eram 
minori şi ne-au dus în această închisoare de drept comun, lucram în fabrică împreună cu 
deţinuţii de drept comun. Ne separau doar după ce se termina programul de lucru. 


Care erau relaţiile dumneavoastră cu cei de drept comun ? 

În general bune, dar foarte dezavantajoase pentru noi, pentru că în fabrică ei dacă 
făceau trei norme primeau două zile de libertate. Exista pe atunci un decret potrivit 
căruia unui deţinut care munceşte, dacă face trei norme i se socotesc trei zile, ziua 
executată şi încă două. Şi i se scădeau din pedeapsă. Dar asta era pentru deţinuţii de 
drept comun. Noi oricât am fi muncit nu primeam nimic şi necazul nostru era că deşi 
eram minori trebuia să muncim şi trebuia să facem tot trei norme, pentru că dacă nu le 
făceam nu aveau ceilalţi ce să lucreze. Şi atunci ne omorau ăia pe noi... 


Ce fel de mobilă făceaţi acolo ? 

Mobilă care se ducea la export. Eu am trecut prin toate halele acelei fabrici şi am 
învăţat să lucrez cu lemnul de la uscătorie până la secţia de montaj şi de ambalat mobilă. 
Deci am învăţat de toate acolo. Şi când am ieşit din închisoare în 1964 aveam şi o 
calificare de tâmplar categoria a IV-a. 


De la Mărgineni aţi mai fost pe undeva ? 

De la Craiova m-au trimis la Mărgineni, dar am făcut o escală de două nopţi la Jilava. 
Aveau dubele alea vagon care se ataşau la trenuri şi, mă rog, nu se puteau ataşa oricând. 
Am ajuns la Bucureşti, m-au dus la Jilava unde am stat două nopţi, după care m-au îmbarcat 
din nou şi m-au trimis la Mărgineni unde era colonia de minori contrarevoluţionari. 


De cine vă mai amintiţi de la Mărgineni ? 

Aici la Mărgineni pe post de maistru civil lucra, în anii aceia, fostul comandant de la 
Poarta Albă, Pavel Mihai”. El fusese condamnat în anii '50 împreună cu alţi caralii — 
ofiţeri şi subofiţeri - de la Poarta Albă, pentru mai multe crime pe care le-au săvârşit 
acolo. Au fost condamnaţi la muncă silnică pe viaţă. Asta în urma unor presiuni serioase 


9. Este vorba de Pavel Ion, născut la 8 septembrie 1925 în Beştepe, Tulcea. De profesie tâmplar. 
Locotenent-major, comandant al formaţiunii 0957 Ostrov între 1952 şi 1953. În această peri- 
oadă deţinuţii erau bătuţi fără nicio justificare, cu ranga de fier, cazmaua, lopata sau cravaşa. 
Ca urmare a torturilor, între iunie 1952 şi martie 1953 au murit 63 deţinuţi. A fost arestat la 
25 martie 1953. A fost judecat în 1955 şi condamnat la muncă silnică pe viaţă. A executat 
pedeapsa în închisorile Jilava, Văcăreşti, Ocnele Mari şi Craiova. A fost grațiat şi eliberat la 
16 octombrie 1957. A fost reîncadrat în MAI fiind numit ofiţer de serviciu la penitenciarul 
Tecuci. În mai 1958 a fost transferat la penitenciarul Târgşor, iar în aprilie 1959 a fost trecut în 
rezervă. Andrei Muraru (coord.), op. cit., pp. 123, 135-136; http : //www.crimelecomunismului. 
ro/pdf/ro/arhiva_documente/deplasare_salcia.pdf, accesat la 6 ianuarie 2009 ; informaţii din 
fişa matricolă penală din AANP. 

făcute din Occident în legătură cu crimele săvârşite de ei la Poarta Albă. Comuniştii, 
sigur, au fost nevoiţi să îi condamne la muncă silnică pe viaţă, dar după un an, doi, le-au 
redus pedeapsa la 25 de ani, iar după încă un an, doi, le-au redus la câţiva ani, şi după 
cinci ani erau toţi afară. Dar cum să îl trimiţi pe Pavel, fostul comandant, undeva în 
tară? Pentru că puţine sunt satele româneşti care să nu fi avut pe cineva la Poarta Albă. 
Şi sigur că omul ăsta ar fi fost linşat oriunde s-ar fi dus. Şi atunci, îl ţineau în închisoarea 
de la Mărgineni, pe post de maistru. Da, să ştiţi, era într-adevăr un criminal, pentru că 
într-o zi, cu 15 minute înainte de a se termina programul de lucru, un minor de-al 
nostru, contrarevoluţionar, s-a apucat să facă curăţenie la bancul lui de lucru. Acest 
maistru l-a văzut şi s-a repezit la el. L-a luat în biroul lui şi l-a bătut rău de tot. Noi, cei 
din halele învecinate, am aflat, şi ne-am strâns vreo 30 şi ceva din cei 70 câţi eram, în 
faţa acelui birou. Şi am început să ţipăm să nu îl mai bată pe colegul nostru. Au venit o 
mulţime de caralii, şi-au desfăcut diagonalele pe care le purtau ataşate la centură şi 
lovindu-ne, au reuşit să ne împingă din faţa biroului undeva în curtea fabricii. Ne-au 
înconjurat acolo şi nu ştiu de ce m-au ales tocmai pe mine şi m-au dus în biroul acelui 
maistru, unde era şi şeful caraliilor şi unde era şi colegul nostru plin de sânge. Şi chiar 
maistrul Pavel, deci fostul comandant, mi-a zis : „Mă banditule, ia tu cana asta, umple-o 
cu apă să se spele ăsta pe faţă! ”. Era plin de sânge. Şi eu am spus: „Nu”. „Cum adică, 
nu?” „Nu, pentru că ce aţi făcut este foarte grav şi noi o să vrem să fim scoşi la raport 
la comandantul închisorii, să ni se explice cum un angajat civil al acestei unităţi îşi 
permite să bată un deţinut politic.” Ceea ce bineînţeles că l-a înfuriat tare pe Pavel şi s-a 
repezit la mine. Norocul meu a fost că şeful caraliilor nu l-a lăsat să mă lovească. Între 
timp colegii mei au fost duşi la închisoare. Pe mine şi pe cel bătut ne-au dus direct în 
celular, fiecare în altă celulă. Am aflat că au mai luat încă doi dintre noi, care şi ei 
insistau să fie scoşi la raport la comandantul închisorii. Comandantul închisorii era un 
colonel din Moldova, îl chema Gheorghe Timofte”. Şi i-au adus şi pe ei în câte o celulă. 


Puteaţi să comunicaţi acolo ? 

Sigur, aveam posibilitatea să comunicăm în anumite momente. Vorbeam pe fereastră, 
că celulele erau foarte apropiate. Şi acolo am hotărât împreună că a doua zi de dimineaţă, 
după ce se face numărătoarea, să batem în uşă şi să cerem să fim scoşi la raport. Şi a 
doua zi, după numărătoarea de dimineaţă, noi am bătut în uşă şi am spus: „Vrem să fim 
scoşi la raport la domnul comandant”. „Bine, bă banditule.” „Bă”, că nu vorbeau cu 
„mă”. „Bine, bă banditule.” Dar nu s-a întâmplat nimic. A treia zi am făcut la fel şi în 
sfârşit a venit la noi, nu comandantul închisorii, care am aflat mai târziu că era plecat, 
nu era în închisoare, ci adjunctul lui, maiorul Sântion!. Era din Răşinari, da” nu îi mai 


10. Gheorghe Timofte, născut la 12 martie 1914 în Nicşeni, Botoşani. A fost comandant al coloniei 
Poarta Albă (2 decembrie 1949 — 18 februarie 1950; 3 mai 1950 - 23 mai 1951), comandant 
al penitenciarului Mărgineni (1955-1958, 1959-1967). Doina Jela, op. cit., p. 280; Andrei 
Muraru (coord.), op. cit., pp. 249, 377. 

11. Colonelul Ioan Sîmtion/Sîntion, născut la 29 noiembrie 1927 în Răşinari, Sibiu. A fost co- 
mandant la penitenciarul Sibiu (1956-1957) ; comandant la penitenciarul Codlea (1958-1959), 
locţiitor comandant pentru pază şi regim la penitenciarul Mărgineni (1959-1966) ; comandant 
la Penitenciarul Alba Iulia (1967-1968); comandant la Bârcea Mare - Deva (1968-1974). 
Andrei Muraru (coord.), op. cit., pp. 275, 459; informaţii de la colegul nostru Mihai Burcea, 
căruia îi mulţumim. 

ştiu numele de botez. Şi, de exemplu, când a intrat la mine în celulă, şi-a ridicat aşa 
frumos cascheta cu un deget şi a zis: „Ce vrei, bă banditule ? ”. Şi eu am repetat. „Vreau 
la raport, la domnul comandant al închisorii”. „Da, bă. 25 la cur şi am rezolvat.” Eu am 
crezut că e vorba de o glumă. A ieşit. După o jumătate de oră am auzit uşa unei celule 
în care se afla un coleg de al meu. După vreo 15-20 de minute altă uşă, şi tot aşa. În 
ordinea asta eu eram ultimul. S-a ajuns şi la mine. Am fost condus la o cameră care era 
pentru deţinuţii minori de drept comun. La intrare era medicul închisorii care m-a 
întrebat dacă sunt sănătos, dacă sufăr de vreo boală. I-am spus că nu. Eram sănătos, nu 
sufeream de o nicio boală. Şi a zis: „Intră”. Şi am intrat. Acolo maiorul Sântion îi 
aşezase pe minorii de drept comun ca la stadion pe paturile alea şi aşezase o masă lungă 
în mijlocul camerei. M-a întrebat: „Mai vrei, bă, la raport? ”. „Da”, am spus eu. Şi el 
doar atât a zis: „Umflaţi-l! ”. Şi s-au repezit câţiva caralii la mine. M-au luat aşa ca pe 
sac, m-au întins pe masă, unul s-a urcat pe grumazul meu, altul mă ţinea de picioare, alţii 
mă ţineau de mâini. Şi a venit acest maior cu o cravaşă de piele cu biluţe din alea de 
plumb la capăt. A smuls pantalonii de pe mine, mi-a rupt în două bucăţi chiloţii. M-a 
dezbrăcat. Şi a început să mă lovească. Am numărat şase lovituri, după care nu am mai 
putut să număr. Au fost 25 în orice caz. Deci s-a ţinut de cuvânt: 25 de cravaşe. Şi când 
a terminat şi m-am ridicat de pe masă, eram cam ameţit, da’ am putut să mă ridic singur. 
M-a întrebat din nou: „Mai vrei, bă, la raport? ”. Am răspuns: „Da”. Şi am fost condus 
la camera mea de un caraliu. Surprinzător, caraliu” ăsta plângea în spatele meu şi 
spunea : „Popescule, să dai cu nişte ulei, să nu te infectezi”. Desigur că era o prostie să 
dai cu ulei pe o rană deschisă, pentru că toată spinarea mea era numai o rană. Că unde 
lovea cravaşa, plesnea pielea. 

Frumos a fost de îndată ce am ajuns în cameră, că i-am găsit şi pe ceilalţi trei gata 
bătuţi. Toţi erau întinşi în pat şi îi oblojeau colegii. M-au oblojit şi pe mine. Pe loc am 
hotărât că vom intra în grevă de muncă. A doua zi de dimineaţă, după număr, când 
trebuia să plecăm la muncă, noi ne-am întors în cameră, toţi, şi-am declarat grevă de 
muncă, cerând să vină din nou comandantul închisorii să stăm de vorbă. Şi-a venit 
comandantul închisorii şi a discutat separat cu câţiva dintre noi, evident şi cu mine. Şi 
mi-a spus că sunt aşa de rău încât eu aş fi în stare să îmi omor şi părinţii. De ce a spus 
asta despre mine, nu înţeleg. Da, probabil mă vedea rău pentru faptul că nu cedez şi nu 
mă supun. Şi mi-a spus că nu o să scap fără 21 de zile de carceră. Iar eu, care cunoşteam 
regulamentul de detenţie, i-am spus: „Nu o să puteţi să faceţi lucrul ăsta pentru că nu 
vă permite regulamentul. Eu sunt minor şi nu puteţi să îmi daţi decât şapte zile”. La care 
el scurt a zis: „O să vezi tu”. Da’ nu se punea problema deocamdată să mă ducă la 
carceră, pentru că eram în grevă de muncă, şi asta trebuia să o rezolve în primul rând. 
Raportase deja la Direcţia Generală a Penitenciarelor şi era vâlvă mare cu greva asta. Noi 
ceream neapărat să vină un procuror militar să stea de vorbă cu noi. Şi pentru că nu s-a 
grăbit s-o facă, noi am întins puţin coarda şi am declarat şi greva foamei. Da’ în greva 
foamei n-am stat decât două zile, pentru că a venit comandantul închisorii şi a zis: 
„Bine, bă. O să vă aduc procurorul militar”. Şi noi am zis: „Păi ce garanţie ne oferiţi ? ”. 
„Ce garanţie să vă dau? Ce vreţi voi?” „Păi o garanţie.” Şi s-a angajat pe cuvântul lui 
de cinste că va aduce procurorul militar. Noi am încetat greva şi el s-a ţinut de cuvânt. 
Am stat în total 11 zile în grevă de muncă până când, în sfârşit, a catadicsit el să ne facă 
această promisiune... 

Şi, după două săptămâni, a venit procurorul militar. A stat de vorbă cu vreo 18 dintre 
noi. Noi ne-am organizat foarte bine şi fiecare a vorbit pe altă temă în faţa procurorului 
militar. Şi am avut revendicări destul de serioase. În primul rând am cerut să nu ni să mai 
spună bandiți. În regulamentul de detenţie scria că suntem deţinuţi şi dacă nu ni se 
cunoaşte numele, să ni se spună „domnule deţinut” nu „bă banditule”. Doi: am cerut ca 
alimentele pe care ni le vând pentru cei 50 de lei pe care îi primim din familie în fiecare 
lună să nu mai fie alterate. Am cerut de asemenea să se respecte până la capăt regu- 
lamentul de detenţie şi, de exemplu, dimineaţa, după deşteptare, după ora 5 până la 7 
când ieşeam la muncă, să ne lase să stăm jos pe o bancă sau pe pat. Pentru că ne ţineau 
în picioare. Şi seara până la stingere trebuia să stăm tot în picioare. Şi să nu mai fim 
bătuţi, bineînţeles. Aşa. Şi să ştiţi că am obţinut. Şi în legătură cu alimentele : gestionarul 
ăla al magazinului a fost arestat şi a fost condamnat pentru delapidare la 18 ani de 
închisoare. Păi ne vindea alimentele alterate, biscuiţii mâncaţi de şoareci şi chestii de 
astea. Nu ştiu de unde le lua şi la ce preţ le aducea, dar nouă ni le dădea pe bani buni... 


Mai ţineţi minte numele procurorului care a venit ? 

Nu. Nu, şi nu cred că l-am ştiut, pentru că nu s-a prezentat. Şi nici noi nu am avut 
intuiţia asta de a întreba „cum vă cheamă, domnule ? ”. 

Repercusiuni după acest incident au fost ? 

Da. În cazul meu au venit cele 21 de zile de carceră, dar într-un mod special, pentru 
că oricum regulamentul de detenţie nu permitea. După ce s-a terminat cu greva, după ce 
s-a stat de vorbă cu procurorul, a venit un caraliu într-o seară şi mi-a făcut un raport în 
care a scris că eu le-aş fi cerut colegilor de cameră să încingem o horă, că s-a făcut hora, 
şi în felul acesta am deranjat închisoarea. Şi a propus să mi se taie următorul vorbitor, 
că aveam la şase luni un vorbitor. Şi comandantul a scris acolo că aprobă şapte zile de 
carceră, cu mâncare la trei zile o dată. Aşa era regimul sever la carceră. Primeam apă 
în fiecare zi, şi la trei zile o dată, 1 400 calorii. Şi am făcut şapte zile şi mi-a dat drumul. 
Am venit în cameră şi a doua zi pe seară a venit din nou caraliu” şi mi-a făcut alt raport. 
Nu mai ştiu pentru ce, nu am mai găsit nici în dosarul de la CNSAS ce mai scrie şi în 
raportul ăla. Din nou comandantul a aprobat şapte zile. Am mai făcut şapte zile. M-am 
întors. Am mai stat 24 de ore şi din nou, un alt raport. Şi în sfârşit, în felul ăsta, toată 
luna decembrie 1960 am făcut-o practic la carceră cu regim sever. A fost atât de rău 
comandantul Timofte, încât a dispus ca în celula în care sunt închis să se toarne pe jos 
motorină, să se spargă geamul şi să se închidă caloriferul. Într-o astfel de celulă-carceră, 
exista un prici care se ridică în perete, dar era de fier, fără saltea, fără nimic. La ora 10 
când se dădea stingerea, îl dădeau jos din perete şi eu trebuia să mă culc direct pe fierul 
gol. Şi îmbrăcat bineînţeles „STAS”, cum zice regulamentul : adică pantaloni şi tunică 
de zeghe, şi o manta de iarnă tot de zeghe. Atât, nu mi-a permis altceva, cămaşă, chilot 
sau alte chestii. Şi bineînţeles, era decembrie, afară totul era îngheţat, era zăpadă, şi eu 
cu geamul spart, ca nu cumva să se încălzească cât de cât camera aia. Dar am suportat. 

Şi încă o chestiune urâtă de tot, pe care a făcut-o acest comandant, a fost în februarie 
1962, când în camera minorilor de drept comun s-au descoperit păduchi şi a dat dispoziţie 
ca şi în camera noastră să ni se ia hainele. Ei nu au mai avut posibilitatea să ne facă haine 
de zeghe pe care să scrie contrarevoluţionar, şi ne dăduseră voie să purtăm haine de 
acasă. Şi mie taică-miu îmi trimisese printre alte şi o pufoaică. Şi era februarie şi era 
foarte bună pufoaica aia, şi mă duceam cu ea în fabrică. Şi a venit comandantul şi mi-a 

luat-o. Şi eu l-am întrebat: „Domnule comandant, pentru ce mă dezbrăcaţi ? ”. Era un 
om voinic, acest Timofte, şi s-a uitat de sus aşa la mine, şi a spus: „Păi nu te cheamă 
Paul Popescu ?”. „Ba da.” „Păi nu eşti tu ăla cu ideile tale?” „Ba da.” „Ei vezi, de aia 
te dezbrac, pentru ideile tale.” Nu glumesc. Ăstea au fost cuvintele lui. 

L-aţi mai întâlnit pe acest Timofte ? 

Nu, sigur că nu. Dar, surprinzător, l-am întâlnit pe pedagogul pe care îl aveam în 
închisoare. După ani de zile, după ce am reuşit să îmi termin liceul la seral, am ajuns 
student la Facultatea de Filosofie, şi l-am întâlnit în sala de lectură a facultăţii. Era 
student la fără frecvenţă la filosofie. Nu i-am reţinut numele. 


Dar ce făcea acest pedagog în puşcărie ? 

Păi ce putea să facă ? Primea un salariu. Nu ştiu ce meserie avea. Deci, dacă el, mult 
mai târziu, pe vremea când eu am ajuns student, era şi el la fără frecvenţă, şi era un om 
peste 40 de ani... Presupun că avea, totuşi, studii medii. Şi ce putea să facă? Ce puteai 
să faci la închisoare ? Da’ era un post acolo şi primea şi el nişte bani. 

Acolo, la Mărgineni, în situaţia în care noi n-am mai putut să cumpărăm alimente, 
până s-a rezolvat problema, cu cei 50 de lei pe care îi primeam de acasă, ne-am hotărât 
să ne cumpărăm cărţi. Închisoarea avea o bibliotecă, dar aveau puţine cărţi acolo şi 
oricum nimic interesant. Or, noi eram tineri, ne plăcea să învăţăm, să citim, şi puneam 
toţi bani şi strângeam peste 1000 de lei: 50 de lei de la fiecare. Şi îi dădeam, să ne 
cumpere cărţile pe care noi le comandam, să ştiţi. 

Şi cam ce cărţi comandaţi ? 

Păi, de exemplu, în 1964 când am fost eliberat, eu am donat închisorii de la Mărgineni 
300 de volume, care erau ale mele. Printre care - şi o să regret toată viaţa - câteva 
volume din Hegel. Regret, pentru că mi-am închipuit că vin acasă şi o să le recuperez, 
o să găsesc să le cumpăr, dar nu le-am mai găsit. Nu am mai găsit să cumpăr Fenome- 
nologia lui Hegel. Am donat Istoria filosofiei, traducere din limba rusă, cinci volume 
masive. Nici pe aia nu am mai găsit să o cumpăr. În general, nu prea am recuperat cărţile 
pe care le-am donat în 1964, când am fost eliberat. Chiar şi pe această temă, pot să vă 
spun cât de răi au fost cu noi. Duceau la bibliotecă volumele cumpărate din banii noştri. 
Iar noi voiam să fim primii care să le împrumutăm şi să le citim. Nu ne lăsau. Veneau 
şi ne luau din cameră cărţile noi pe care reuşeam să le împrumutăm. 


Când v-aţi eliberat în 1964 ? 
În 23 iunie 1964, în urma acelui decret dat de Gheorghiu-Dej. 


Cum a fost ziua eliberării, vă mai amintiţi ? 

Mai eram în închisoarea de la Mărgineni şapte deţinuţi contrarevoluţionari. Eliberările 
din închisorile comuniste au început prin 1962. Au început cu legionarii de la Aiud. Aş 
putea să spun, da’ poate nu ne permite timpul, un lucru foarte interesant pe această temă. 
În 62, acolo la Aiud, se afla Nichifor Crainic”. Şi el a fost plimbat prin ţară, timp de 


12. Nichifor Crainic (lon Dobre, 1889-1972), scriitor, poet, ziarist, om politic, doctor în filosofie, 
academician şi teolog. A creat curentul „gândirist” şi a făcut parte din două guverne interbelice. 
A fost arestat la 23 iulie 1947 şi condamnat pentru crime de război la „detenţie grea pe viaţă”. 
A executat pedeapsa în închisorile Jilava, Văcăreşti şi Aiud. A fost eliberat la 24 aprilie 1962. 
Informaţii din fişa matricolă penală din AANP 

vreo două săptămâni, şi i-au arătat comuniştii ce au făcut ei din ţara asta. „Uite ce floare! 
Ce frumos arată ţara noastră, cu blocuri, cu pământuri fără haturi!?.” Adică cu gospodării 
colective. Şi întors după acest periplu prin ţară, Nichifor Crainic a fost adus în faţa 
deţinuţilor legionari de la Aiud, care au fost scoşi în curte şi şi-a început „speech-ul” cu 
următoarea frază. „Domnilor, ce am vrut să facem noi legionarii din ţara asta, să ştiţi că 
au făcut comuniştii.” Şi-a pus el ceva cenuşă în cap, a fost printre primii eliberaţi. Au 
fost eliberaţi şi toţi legionarii. Şi apărea pe atunci - sunteţi tânăr şi cred că nu ştiţi - o 
revistă care se chema Veac nou. Şi în această revistă care apărea, dacă nu mă înşel, lunar, 
Nichifor Crainic a publicat două articole, în care îşi pune cenuşă în cap. Deci el, un aşa 
mare ideolog al legionarilor, în sfârşit îi ridică în slăvi pe comunişti. Nu l-a iertat 
Dumnezeu, pentru că la puţină vreme după eliberare, după un an sau doi, a şi murit. 

Aşa deci, începuseră eliberările în *62. Se dădeau atunci nişte decrete care nu erau 
publicate şi noi ne trezeam aşa că 10, 15, 20 dintre noi pleacă odată. Şi rămăseserăm în '64, 
în toată închisoare, numai şapte contrarevoluţionari. Stăteam toţi într-o celulă. Şi în urma 
decretului din iunie 1964, am plecat patru, au mai rămas trei, dar până la 23 august au 
fost eliberaţi şi ei. Erau printre cei mai tineri şi ultimii veniţi, care făcuseră puţină închi- 
soare. Despre acest decret eu am aflat chiar în ziua în care s-a publicat. Eram în fabrică 
între deţinuţii de drept comun, şi un caraliu care ne supraveghea a trecut pe lângă mine 
şi mi-a şoptit la ureche: „Popescule, ai scăpat. Pleci acasă. S-a dat decret”. Deci am 
ştiut cu câteva zile înainte. Şi după câteva zile ne-au chemat pe cei patru care urmam să 
fim eliberaţi, ne-au băgat într-o altă celulă, ne-au tuns proaspăt, ne-au dus la magazie, 
da” în cazul meu, nu mai aveam cu ce să mă îmbrac, pentru că pantalonii de la uniforma 
şcolară îmi rămăseseră prea mici. Între timp mai crescusem şi eu... Şi mi-au dat o 
pereche de pantaloni făcuţi din pânză abrazivă, pe care o foloseam la şlefuitul mobilei. 
Aşa cum sunt pânzele abrazive de 10-12 centimetri, cusute între ele. I-am folosit la 
ieşirea din închisoare. Şi pentru că aveam 300 de lei, şi asta era o sumă frumoasă în 
1964, m-am oprit la magazinul din sat, din I.L. Caragiale, că acolo e închisoarea 
Mărgineni, şi mi-am cumpărat o pereche de pantaloni de doc. Mi-am cumpărat şi o 
pereche de pantofi. Cămaşă am avut. Şi m-am urcat în tren să vin acasă. Şi ştiţi ce am 
văzut din tren? Am văzut multe, multe biciclete şi pământuri fără haturi. Eu eram 
obişnuit, când m-au luat la închisoare, cu bucăţile mici de pământ, pe care le aveau 
ţăranii noştri şi cu haturile dintre ele. Eee, acum erau câmpuri cât vezi cu ochii, numai 
grâu sau numai porumb, nu mai existau haturile. Asta am văzut eu când am ieşit afară. 
Şi multe, multe biciclete. Românii noştri pe atunci foloseau bicicleta. În '64 erau puţine 
motociclete şi foarte puţine maşini, dar multe biciclete. Când am fost arestat, nici 
numărul bicicletelor nu era mare, dar acum era cu mult mai mare. Asta am văzut când 
am venit acasă. 

Cum a fost întâlnirea cu familia ? 

Eee. Acasă, tatăl meu a trimis-o pe maică-mea în pivniţă zicând: „Să scoţi vinul ăla 
pe care l-am îngropat eu când l-au arestat”. Erau cinci kilograme. Avea taică-miu şi ceva 
ţuică... Problema e că din momentul când am ajuns acasă şi au aflat oamenii din sat, au 
început să vină. Ca orice casă românească, şi casa noastră avea două intrări. Pe o parte 
intrau oamenii, schimbau câteva vorbe, beam un păhărel şi ieşeau pe partea ailaltă. Eu 


13. Hat - fâşie îngustă de pământ nearat care desparte două terenuri agricole aparţinând unor 
gospodării diferite ; hotar. 

am ajuns pe la orele 18 şi la orele 19 deja casa era plină de oameni şi aşa a fost până pe 
la trei de dimineaţă. 


Și cum a fost reintegrarea în societate ? 

Eu cred aşa : greu nu a fost la închisoare, pentru că acolo lucrurile erau foarte clare : 
eu eram banditul şi duşmanul poporului, el, caraliul, era comunistul, şi ne tratam 
reciproc ca atare. Lucrurile erau foarte, foarte clare. Ei, da’ când am ieşit afară, lucrurile 
s-au schimbat. Colegii mei nu mă vedeau... Dacă ne întâlneam, întorceau capul. Se 
fereau să vorbească cu mine. Eram un fel de ciumat. Da' să zicem că asta s-a rezolvat 
după un timp. Da' ce să mai spun? Că nu am găsit niciunde să muncesc ? Până la urmă 
am găsit ca muncitor zilier, să sap nişte şanţuri de irigaţii pe la Caracal. Mai târziu am 
obţinut chiar un post de muncitor necalificat la un IAS pe lângă satul meu. Aveam nevoie 
să fiu încadrat undeva ca să pot urma liceul la seral. Pentru că pe vremea aia dacă nu erai 
angajat muncitor, nu puteai să faci liceul la seral. Şi trebuie să vă spun că la un moment 
dat nu ştiu cine şi de ce a hotărât să mă dea afară din liceu, pentru că a aflat secretarul 
şcolii că eu n-aş fi muncitor necalificat, şi cică aş fi lucrat într-un birou. Deci aş fi 
funcţionar... Numai că profesorul de matematică m-a chemat după ore şi mi-a zis: 
„Popescule, vino tu cu mine! ”. L-am condus în drum spre cancelarie, şi mi-a spus: 
„Popescule, vezi că ăştia te dau afară pentru că nu eşti muncitor, aşa cum spui. Eşti 
funcţionar”. Nu eram funcţionar, eram muncitor necalificat. Dar vestea asta m-a speriat 
îndeajuns. Am venit acasă, tatăl meu luase leafa. Avea pe atunci 700 de lei pe lună. 
În *64, deci. Şi maică-mea mi-a făcut imediat bagajul, şi chiar în noaptea aia am plecat 
la Bucureşti (cu 600 de lei în buzunar). Tocmai se deschisese şantierul pentru construcţii 
de locuinţe în Drumul Taberii. Şi am lucrat ca muncitor necalificat la mai toate blocurile 
alea de zece etaje cu şase scări. „D” - uri se numeau. Am lucrat şi la restaurantul 
„Orizont”. 

Ei, şi ce s-a întâmplat? M-am dus la un liceu prin Ferentari, care avea limba rusă, 
pentru că eu la Caracal, la seral, făceam limba rusă, da” în Bucureşti mai toate liceele 
erau cu franceză, engleză, germană. Limba rusă mai puţin, chiar în 1964... Am găsit, 
totuşi, în Ferentari, un astfel de liceu. M-am dus la director şi l-am minţit. I-am spus că 
am lucrat pe un şantier la Caracal şi am fost mutat cu toată echipa în Bucureşti, în 
Drumul Taberii, că sunt elev la seral şi până când aduc eu actele să mă primească să 
particip la cursuri. Şi m-a primit. Eu am venit în următoarea săptămână acasă, m-am dus 
la şcoală să îmi iau actele. Nici vorbă să mi le dea. Mi-a spus secretarul şcolii: „Vezi-ţi 
de treabă. Te trimit de unde ai venit. Niciun act”. Sigur că m-am întors la Bucureşti, că 
nu puteam să lipsesc de la şantier, dar după câteva zile, directorul şcolii a venit şi mi-a 
spus: „Mă băiatule, dacă aduci acte mai rămâi aici, dacă nu, nu te mai pot ţine”. Şi nu 
am avut ce să fac, m-am învoit de la şantier şi am venit iar acasă, m-am dus din nou la 
liceu, din nou am fost refuzat. Secretarul şcolii a pus mâna pe telefon: „Alo, Săgeata? ”. 
Am dedus că dă telefon la Securitate. Şi m-am enervat. M-am dus şi eu tot la Securitate, 
domn'e, care în Caracal e pe strada Libertăţii... (râde - n.n.). Deci, m-am dus acolo. La 
intrare era un soldat, şi i-am spus: „Vreau să stau de vorbă cu comandantul Securităţii”. 
Mi-a răspuns că nu se poate, că este într-o şedinţă. Eh, m-am scărpinat oleacă în cap, 
m-am plimbat pe acolo, şi mi-a venit o idee. M-am întors şi i-am spus soldatului: 
„Domn'e, pe mine mă cheamă Paul Popescu. Mă cunoaşte toată lumea aici şi sunt venit 
într-o problemă urgentă”. Bietul soldat a făcut stânga împrejur şi după cinci minute mă 

aflam în faţa comandantului Securităţii, pe atunci căpitanul Lazăr Călărăşanu'*. M-a 
întrebat de ce am venit şi i-am spus. Trebuie să adaug că el e ofiţerul care m-a arestat... 
S-a uitat la mine şi a zis: „Tovarăşu' Popescu” - ei vorbeau cu tovarăşe - „tovarăşu' 
Popescu, aţi făcut cerere să vi să dea actele ?”. „Nu”, am spus eu. „Duceţi-vă la liceu 
şi faceţi cerere şi vă promit că până faceţi cererea aveţi şi actele.” Astea au fost cuvintele 
lui, nu glumesc. M-am oprit la prima tutungerie, am cumpărat o coală de scris, m-am 
dus şi în holul liceului am scris cererea, şi când m-am ridicat cu cererea să mă duc la 
secretariat, secretarul ieşea din cabinetul directorului cu actele mele semnate. I-am dat 
cererea, am luat actele, şi am plecat. În felul ăsta nu am mai pierdut încă un an de şcoală. 

Ei, şi-a fost bine. A fost bine până în anul următor când se pare că ăia de la liceul la 
care învăţam, au înţeles cam ce îi cu mine. Aveam într-adevăr o situaţie de excepţie, care 
îi cam deranja. Am luat un singur 9, în rest luam numai note de 10. Nici eu nu înţeleg 
de ce, că la liceu' din Caracal aveam note între 3 şi 8. Poate că acolo în Ferentari nu 
exista niciun fel de exigenţă, iar la ce ştiam eu era prea uşor. Şi oamenii ăştia când mi-au 
venit actele şi au văzut ce note am, m-au chemat la cancelarie. „Nu îmi explic eu cum 
aici ai note aşa de mari şi la Caracal aveai note atât de mici.” Eu nu am spus decât: 
„Domn'e, la Caracal sunt altele exigenţele”. Dar nu ştiu cum au aflat de trecutul meu, 
că m-au ameninţat că trebuie să plec de acolo. Mi-au spus clar: „Domn'e, dumneata ai 
altă situaţie, trebuie să o întinzi de aici ! ”. Şi am plecat până la urmă şi din Bucureşti, şi 
ultimul an de liceu l-am făcut la Balş. 


Ați încercat să vă continuaţi apoi studiile ? 

Am dat admitere la facultate, da? pe motiv că am fost deţinut politic nu am intrat, 
fiindcă în acel formular care trebuia să îl completezi când te înscriai şi depuneai dosarul 
era o întrebare: „Ai fost sau nu condamnat ?”. Şi eu, băiat cinstit, am scris: „Da, am 
fost condamnat”. „Şi pentru ce?” „Articolul 209, punctul 1, aliniatul 1 din Codul 
Penal.” Să ştiţi că am luat o notă foarte bună la scris... Am luat 6 jumate, şi în faţa mea 
erau doar trei note de 7. Notă mai mare nici nu a fost la scris. Am intrat la oral. Între 
timp ei văzuseră cine sunt. La scris nu au avut ce să îmi facă, pentru că nu au ştiut pe 
cine notează, dar m-au aranjat bine la oral. Mai aveam un coleg de închisoare” din 
Botoşani, care şi el dădea admiterea odată cu mine. Şi el reuşise să termine liceul, şi 
împreună am intrat la oral. El chiar avea 7 la scris, era printre ăia trei. Când i-a venit 
rândul, a răspuns înaintea mea. Nici nu a apucat să înceapă, că profesorul Paul Popescu 
Neveanu!S$, renumitul psiholog, preşedintele comisiei de acolo, a zis: „Lasă, mă băiatule, 
introducerile, că biletul ăsta a mai căzut şi altora. Ceva nou dacă ştii să spui”. Ăsta a 
priceput despre ce este vorba, a luat biletul şi l-a pus pe masă. Şi Neveanu a spus: „Hai 
să discutăm dacă am început”. La care el a zis: „Domn'e, eu nu am venit să discut. Eu 


14. Locotenent-colonel Lazăr Călărăşanu, ofiţer în Serviciul I din ISJ Olt inclusiv în 1974. 
Informaţii de la colegul nostru Mihai Burcea, căruia îi mulţumim. 

15. Eugen Hiloti, născut la 15 decembrie 1942 în Mihăileni, Suceava. A fost arestat ca elev la 
24 octombrie 1958 şi condamnat la 18 ani de muncă silnică, pedeapsă redusă ulterior la 4 ani. 
A executat pedeapsa în închisorile Suceava, Botoşani, Jilava, Aiud şi Mărgineni. A fost eliberat 
la 22 octombrie 1962. Informaţii din fişa matricolă penală din AANP 

16. Paul Popescu-Neveanu (1926-1994). Psiholog român. Doctor în psihologie la Universitatea 
din Leningrad. Profesor de psihologie la Universitatea din Bucureşti. Larousse. Dicţionar de 
psihologie, Univers Enciclopedic, Bucureşti, 1998, pp. 286-287. 

am venit să intru. Nu se poate, bună ziua! ”. Şi a ieşit afară. I-a dat nota 2. Eu, care 
aşteptam să răspund, m-am gândit că nu a făcut bine colegul meu de închisoare şi eu am 
să fac invers. Şi ori de câte ori m-au întrerupt, am continuat să vorbesc. Nu am tăcut sub 
nicio formă. Dar până unde credeţi că a mers mintea acestui Neveanu, ca să mă poată 
depuncta ? M-a întrerupt şi m-a întrebat: „Şi zici că citeşti presa socialistă ? ”. „Da”, am 
răspuns eu. „Ia spune-mi ce înseamnă presă socialistă în România ? ” Şi i-am enumerat 
totul, pentru că totul era presă socialistă. Deci ziarele, care erau destul de puţine, 
cotidiene şi periodice, toate revistele, că toată presa era socialistă. A văzut că nu reuşeşte 
cu afacerea asta, m-a întrebat: „Şi zici că citeşti Scânteia? ” „Da.” „Poţi să îmi spui ce 
publică Scânteia pe pagina a doua?” „Da.” Şi am început cu rubricile care apar 
permanent, pe urmă cu rubricile care apar periodic şi, în sfârşit, cu rubricile care apar 
întâmplător. La care el a zis: „Şi altceva?”. „Altceva nu mai ştiu să mai publice 
Scânteia pe pagina a doua.” „Bravo, mă băiatule. Extraordinar. Nota 7.” Şi evident că 
nu mi-a ajuns să intru în facultate. 

Imediat după m-au trimis la armată, şi firesc că am făcut-o la muncă. Am construit 
cale ferată prin Bărăgan. Am refuzat concediul de odihnă la vremea când trebuia să îl iau 
şi l-am cerut în timpul examenelor de admitere. Şi mi-au dat drumul. De data asta nu am 
mai răspuns la întrebarea dacă am fost sau nu condamnat. N-am scris nimic. Nici da, nici 
nu. Pentru că am fost în armată şi m-am dus la admitere cu amintirile din anul trecut, am 
luat o notă mică la scris, 5,50. Dar la oral am luat nota 10, pentru că nu au mai ştiut cine 
sunt, şi am intrat pe locul trei în facultate. Numai că după doi ani de zile au aflat, am fost 
chemat la personal şi mi s-a spus : „Dumneata ai săvârşit un fals pentru că nu ai scris aici 
că ai fost condamnat politic”. Şi eu am spus: „Da, e un fals prin omisiune, pe care 
Codul Penal nu îl pedepseşte”. Şi s-a ajuns la situaţia că trebuia să se ia o hotărâre în 
cazul meu, dacă mă exmatriculează sau nu din facultate. Au făcut hârtia către Ministerul 
Învăţământului. Pe vremea aia ministru era Paul Niculescu-Mizil!”. Şi am văzut rezoluţia 
lui Niculescu Mizil : „Dacă e student e greu să îl dai afară, dar de ce a intrat?”. Am 
intrat că am minţit... Adică nu am scris cine sunt. Şi am scăpat. Am terminat facultatea, 
dar datorită dosarului meu nu am primit dreptul să lucrez nici în presă, nici în cercetare, 
nici în învăţământul superior. 

Și în aceste condiţii ce aţi făcut ? 

Deci trebuia neapărat să merg la munca de jos. Eh, da” la munca de jos a fost şi mai 
greu. Am venit repartizat la Slatina, la „Aluminiu”, ca sociolog, pentru că eu am făcut 
sociologia. Şi Securitatea s-a şi pus pe capul meu că trebuie să devin informator. Şi de 
aici încep toate necazurile mele mult mai mari şi mai grele decât cele din închisoare... 


Practic, după eliberare aţi intrat într-o altă închisoare. 
Da. În închisoare măcar lucrurile erau clare : eu eram „banditul şi duşmanul poporu- 
lui”, ei erau comuniştii şi ne-a aflam în opoziţie 100%. Ştiam bine. 


17. Paul Niculescu-Mizil (1923-2008). Membru al PCR din 1945. Rectorul Şcolii Superioare de 
Partid „Ştefan Gheorghiu” şi director adjunct al Institutului de Istorie al PCR (1955). Între 
1956 şi 1968 a fost şeful secţiei de propagandă şi agitaţie a CC al PCR, ulterior fiind numit 
vice prim-ministru (1972-1981), ministru al Educaţiei şi Învăţământului (1972-1976), ministru 
al Finanţelor (1978-1981), preşedinte al Centrocoop (1981-1989). A fost membru al CC al 
PMR/PCR (1955-1989) şi al Comitetului Politic Executiv (1965-1989). Florica Dobre (coord.), 
Membrii CC al PCR..., pp. 432-433. 

Şi cât ați stat la „Aluminiu ” ? 

Păi, până la urmă mi-am făcut toată stagiatura la „Aluminiu”, pentru că atât am putut 
să rezist. Ei erau disperaţi că nu mă pot face informator, şi într-o dimineaţă, când m-am 
dus la serviciu, mi-am găsit biroul spart. Şi nu mai erau acolo niciunul din dosarele cu 
care lucram, nici măcar stiloul sau radiera. Nu ştiam ce s-a întâmplat, da' am bănuit, 
bineînţeles. Pe la ora 9 m-au chemat în biroul ofițerului de Securitate, care răspundea de 
uzină. Mai era încă un ofiţer de la judeţ, Gherghe Marin, căpitan. Mi-au spus că am uitat 
biroul nesigilat. Ceea ce nu era adevărat. Acolo exista obiceiul să sigilăm birourile când 
terminam programul, că, vai de mine, totul era secret de serviciu. Da’ ei îl spărseseră, 
luaseră totul de acolo. Şi-mi zic: „Noi te ajutăm. Ți le dăm pe toate. Vezi? Dacă venea 
un străin, un spion şi fura ? ”. Aiurea, ce să fure ? Tehnologia pe care o foloseam noi era 
singura cunoscută pe plan mondial, nu era alta. N-am făcut noi îmbunătăţiri şi n-avea 
nimeni ce să fure. După această situaţie am înţeles că e din ce în ce mai greu. Norocul 
meu a fost că am terminat stagiatura şi, nemaiputând face faţă presiunilor, am demisionat. 

Am şomat apoi câteva luni de zile, că au dat dispoziţie să nu fiu angajat. Nişte colegi 
de pe acolo, care am văzut în dosarele de la CNSAS că mă şi turnau la Securitate, m-au 
întrebat unde o să mă duc, dacă plec de la „Aluminiu”. Eram sociolog. Unde dracu' să 
mă duc, că posturi de sociolog nu existau. Şi le-am spus că o să mă duc muncitor 
necalificat la TCH!8, unde se făceau centralele pe Olt. Chestia asta a ajuns la Securitate 
şi am găsit în dosar rezoluţia pusă de comandantul Securităţii. „Să nu fie angajat la 
TCH.” Deci nici măcar acolo, ca muncitor necalificat. 

Am fost chemat la cabinetul de partid şi mi s-a spus că trebuie să mă întorc neapărat 
la „Aluminiu”, şi că dacă nu mă întorc, post în judeţ nu mai găsesc. Şi răspunsul meu 
a fost: „Domnule director, ţara are încă 41 de judeţe. Într-unu” din ele o să găsesc eu 
până la urmă de lucru”. Se pare că au înţeles că nu se poate şi au acceptat să fiu angajat 
pe un post cu studii medii, la Oficiul Judeţean de Turism. Eh, aici am avut necazuri mult 
mai mari. În vara lui 1977, un comando format din nişte studenţi arabi de la Craiova, au 
împuşcat pe teritoriul judeţului Olt un diplomat evreu. Fireşte că au fost prinşi foarte 
repede şi s-a aflat că au dormit în hotelul de la Slatina, care ţinea de OJT, şi nu fuseseră 
înregistraţi. De obicei, în fiecare seară, Securitatea venea la hotel şi vedea cine a venit 
şi s-a cazat. Ăştia dăduseră câte 100 de lei recepționerului de serviciu şi nu i-a înregistrat. 
Şi s-a constatat în felul ăsta că Securitatea nu are sub control OJT-ul. A venit un ofiţer 
de la Bucureşti şi a făcut imediat socoteala. „Ăştia sunt salariaţii. Cine are angajament, 
cine nu are ?” Eu nu aveam angajament. M-au dus într-un apartament în hotel şi mi-au 
pus în faţă trei hârtii : una era cu modelul de angajament pe care trebuia să îl scriu, alta 
era hârtia pe care trebuia să îl scriu, şi a treia era decizia de desfacere a contractului de 
muncă. Şi mi-au spus clar: „Din două una. Ori scrii angajamentul ăsta şi te faci 
colaborator, ori îţi iei decizia de desfacere a contractului de muncă şi te duci acasă”. Şi 
am stat acolo de la ora 14 până au revenit ei pe la 21 sau 22. Erau bine afumaţi, cu o 
sticlă de whisky în mână, începută. „Ce ai făcut, mă? ” Şi nu am avut încotro, am făcut 
angajamentul şi l-am semnat. Am făcut lucrul ăsta pentru că atunci copiii mei erau în 
ciclul primar şi nu mi-am mai permis să şomez, aşa cum am şomat după plecarea de la 
„Aluminiu”. 


18. Trustul de Construcţii Hidrotehnice. 

Dar a doua zi am şi plecat să îmi caut de lucru. Ei, domn'e, am avut mare noroc, că 
am găsit. Tocmai se înfiinţa un laborator de sănătate mintală în cadrul direcţiei sanitare 
pentru serviciul de psihiatrie. Şi ăştia tocmai se gândeau să facă un concurs pentru un 
post de sociolog, pentru că aveau în organigramă aşa ceva. M-am prezentat la concurs şi 
am plecat de la OJT. Când au venit la mine să îmi ceară să colaborăm, eu le-am spus: 
„Nu. Nu, că de data asta eu sunt într-un post în meseria mea”. Da. Dăduse Nicolae 
Ceauşescu un decret potrivit căruia fiecare trebuie să ocupe un post în raport cu pregătirea 
pe care o are. Şi ce îmi spuseră ei: „Tu ai studii superioare şi eşti pe un post cu studii 
medii. Nu ai ce să cauţi aici, şi ar trebui să lucrezi neapărat ca sociolog. Aşa că ori 
semnezi ori pleci”. Şi când au venit să îmi ceară prima colaborare le-am spus: „Nu. 
Acum sunt pe un post în meseria mea. Dacă vreţi şi puteţi, daţi-mă afară, că n-o să vă 
ştie doar «Europa Liberă» sau «Amnesty International». Vă promit eu că o să ştie tot 
mapamondul. Atât scandal sunt în stare să fac”. 

Asta i-a supărat foarte tare şi au fost nevoiţi să facă un raport. L-am găsit şi eu în 
dosarele pe care le am la CNSAS, de încetare a raporturilor cu informatorul, cu mine, 
pentru că refuz categoric să colaborez. Şi scriu ei acolo: „Timp de patru luni de zile a 
dat informaţii scrise şi verbale la Securitate înainte să spună că refuză să colaboreze”. 
Bun. Pe baza acestui raport, Ticu Dumitrescu, m-a declarat informator al Securităţii, 
deşi am de la CNSAS un certificat că nu am colaborat cu Securitatea. Pentru că nu s-a 
găsit nici măcar un rând scris de mine ca informator. Dar alt necaz... În 2004, când am 
citit eu acest raport, din care am aflat cum a fost cu mine, dosarul ăla numit de „reţea” 
avea trei pagini. Angajamentul meu, raportul prin care ei cereau încetarea raporturilor cu 
mine ca informator şi încă o pagină cu cinci nume. Nu cunosc nici unul din cele cinci 
nume, pe care probabil trebuia să îi spionez eu dacă acceptam să colaborez. Am văzut 
şi anu” ăsta dosarul. Are acum 65 de pagini. Şi am găsit două rapoarte ale unui ofiţer de 
Securitate de aici din Slatina, pe care nu îl cunosc şi nu mă cunoaşte, dar care scrie 
într-un raport că s-a întâlnit de şase ori cu mine şi de şase ori i-am dat informaţii scrise. 
Într-un alt raport scrie că s-a întâlnit de nouă ori cu mine şi de nouă ori i-am dat 
informaţii scrise. Eh, pe ăsta acuma o să îl chem în judecată. Dar ca să îl pot chema 
trebuie să îi aflu adresa. Şi să ştiţi că stă bine ascuns. De luni de zile caut să aflu unde 
locuieşte pentru că nu am pe cine să citez la tribunal. N-aş vrea să vă spun numele lui 
acum... Adică, de fapt, pentru el nu mai este o surpriză. Mai bine vi-l spun. Îl cheamă 
Pasă Lucian. Când oare a scris omul ăsta aşa ceva despre mine ? Pe atunci în niciun caz, 
că n-a lucrat niciodată la direcţia sanitară sau nu s-a ocupat de OJT sau de întreprinderea 
de aluminiu. Nici nu ştiu ce hram a purtat el prin Securitate. Cum de a putut şi când au 
fost scrise astea ? Că, iată, rezultă de acolo că eu am dat informaţii scrise la Securitate. 
De unde trag concluzia că cineva ţine neapărat să demonstreze că eu am fost informator. 
Eh, da’ să vedem ce o să facă în instanţă omul ăsta. Cum o să explice? Unde s-a întâlnit 
cu mine? Când s-a întâlnit? Ce informaţii am dat? Pentru că dacă i-am dat informaţii 
scrise, atunci ele trebuie să se găsească în dosarele celor pe care i-am turnat. Nu? Păi 
dacă ştie că s-a întâlnit de nouă ori cu mine şi de nouă ori i-am dat informaţii scrise, e 
posibil să nu ţină minte şi despre cine ? Sunt foarte curios cum va răspunde în instanţă. 
Dar nu pot să îl dau în judecată dacă nu îi aflu adresa. Şi între timp trebuie să merg din 
nou la CNSAS să iau copii după aceste rapoarte care au apărut acum. Foarte interesant... 


Până în 1989 ce aţi făcut ? 

Deci până în 1989 am trăit cu Securitatea în cârcă. Mă chemau de două-trei ori pe an 
la Securitate pentru că am refuzat colaborarea şi mă atenţionau în toate felurile. Ultima 
dată am fost chemat în ianuarie 1989... Şi înainte de povestea asta, în 15 noiembrie 
1988, când se împlinea un an de la revolta de la Braşov. M-am dus la serviciu şi mi-au 
spus colegii că a venit un ofiţer de Securitate şi a spus: „Să dea Popescu un telefon la 
Securitate”. Lăsase şi un număr. Am sunat şi mi-a răspuns chiar ofiţerul care răspundea 
de Direcţia Sanitară, şi mi-a zis: „Tovarăşu' Popescu, vă rugăm să veniţi până la noi”. 
„Când?” „Acum.” Şi m-am dus. Am aşteptat 15 minute şi nu a venit nimeni. Chiar 
m-am speriat şi am început să mă frământ. În total am aşteptat cam 45 de minute. N-a 
venit nimeni să mă ia de acolo şi m-am speriat rău, rău de tot. Mi-am zis: „ştia au de 
gând să mă aresteze”. Am venit acasă, am sunat-o pe nevastă-mea şi am rugat-o să se 
învoiască de la serviciu. A venit acasă şi mi-a făcut bagajul pentru arestare. Mi-a 
cumpărat trei baxuri de ţigări şi pastă de dinţi şi periuţă şi tot ce trebuie şi mi-am făcut 
bagajul ca pentru arestare. M-am dus la serviciu şi nevastă-mea a rămas acasă. După- 
-amiază m-a sunat din nou ofiţerul de securitate: „Tovarăşu' Popescu, nu v-am rugat, 
domn'e, să veniţi? Că vrem să vorbim cu dumneavoastră”. „Da, domn'e, am venit, am 
aşteptat 45 de minute. Am şi eu servici’... Nu puteam să stau mai mult şi am plecat.” 
„Veniţi acum.” „Când acum?” „Chiar acum.” „Vin, domn'e.” Şi m-am dus. Şi am 
aşteptat de data asta numai 15 minute. Nu a venit nimeni şi am plecat. Dar m-am dus cu 
sacoşa. Şi în fiecare zi, de două ori îmi dădeau telefon. Pe acel ofiţer de Securitate îl 
cheamă Voicu Ilie. Era locotenent-major pe atunci şi răspundea de Direcţia Sanitară. Mă 
duceam, aşteptam 15 minute şi plecam. Şi m-au ţinut sub această presiune psihică din 
15 noiembrie până în noaptea de Crăciun, pe 24 decembrie, când, în sfârşit, m-au primit. 
Când am ajuns acolo m-au primit şi am dat declaraţii de la orele 16 după-amiaza până 
la 4 de dimineaţă. Fiecare pagină de declaraţie trebuia să o semnez, şi am scris peste 
40 de pagini, răspunzând la întrebările lor. Numai că în dosar am găsit numai cinci. Unde 
sunt celelalte ? Nu ştiu. Au dispărut. Şi puneau întrebări de toată jena. De exemplu: 
„Asculţi posturile de radio străine ? ”. Trebuia să scriu : Întrebare : „Asculţi posturile de 
radio străine ? ”. Pe urmă să scriu: „Răspuns” şi eu răspundeam scurt: „Da”. Atât. „Ce 
posturi de radio ? ” Scriam: „Ce posturi de radio? ”. Răspuns. Şi le numeam: „Europa 
liberă”, „Deutsche Welle”, „Vocea Americii” şi „Moscova”. „Asculţi «Europa liberă» ? 
„Da.” „Ce emisiuni asculţi la «Europa liberă» ? ” Cutare, cutare, toate emisiunile le-am 
numit, mai puţin „Actualitatea românească”. M-au întrebat şi lucrul ăsta. „Cum, n-asculţi 
şi «Actualitatea românească» ? De ce nu asculţi ? ” Şi am scris acolo. Răspuns : „Trăiesc 
în România şi stăpânesc actualitatea românească mult mai bine decât cei de la «Europa 
liberă»”. Punct. Aşa le răspundeam. Foarte scurt. Dar a trebuit să răspund la destule 
întrebări, vă rog să mă credeţi. De la 4 după-amiază până la 4 de dimineaţă. Aşa. 

După care m-am trezit chemat de comandantul Securităţii. Ce vroiau ei de fapt? Să 
mă tragă de mânecă, să mă potolesc. E drept, că devenisem ceva mai obraznic după 
1985, după ce a apărut Gorbaciov şi se simţea că se clatină regimul. Şi am devenit slobod 
la gură şi ei mă chemau din ce în ce mai des şi încercau să mă intimideze din ce în ce 
mai tare. Şi să ştiţi că am avut curajul să îl întreb pe acel Lungu!?, că aşa îl chema pe 
comandantul Securităţii : dacă dânsul vede ce se întâmplă în toată Europa de Est? Şi 


19. Maior Nicolae Lungu, şef al ISJ Olt. Informaţii de la colegul nostru Mihai Burcea, căruia îi 
mulţumim. 

dacă înţelege ce se întâmplă, atunci pe oameni ca mine ar trebui mai degrabă să îi 
protejeze decât să îi intimideze. Ceea ce l-a înfuriat foarte tare. M-am ridicat şi am 
plecat. Sigur, era în ianuarie 1989, după „Scrisoarea celor şase”. Nu-mi mai era teamă 
ca voi fi arestat. 

După alte două săptămâni m-am trezit chemat de directorul Direcţiei Sanitare în 
cabinetul lui, unde l-am găsit şi pe comandantul Securităţii, care m-a întrebat: „Tovarăşu' 
Popescu, mai sunteţi neliniştit pe motiv că aţi fost chemat la Securitate ? ”. Şi eu i-am 
spus: „Ce vă imaginaţi, domn'e, că un om care e chemat timp de o lună şi jumătate, de 
două ori pe zi la Securitate, poate să doarmă liniştit ? ”. Şi a sărit în sus, s-a enervat. „Ce, 
domn'e? Dumneata nu vrei să laşi steagul jos? Cum vrei să mai procedez eu?” În 
sfârşit, a făcut acolo mult scandal, iar eu am tăcut. Şi ne-am despărţit pe fondul ăsta. S-a 
ridicat, a plecat, m-am dus şi eu la biroul meu. Dar de atunci nu m-au mai chemat. 

Pe fostul comandant al Securităţii l-am întâlnit în ianuarie sau februarie 1990 în 
cabinetul şefului meu de la psihiatrie. Eram înăuntru şi cineva a deschis uşa : era tocmai 
fostul comandant al Securităţii. Şi cum m-a văzut, a închis uşa şi a întins-o. L-am 
întrebat pe şeful meu: „Ce-i cu ăsta aici? ”. „Păi ce, nu ştii? Trebuie să îl pensionăm. 
Că el nu mai poate să rămână acum, cu funcţia pe care a avut-o.” Atuncea i-am spus 
doctorului: „Când mai vine, anunţă-mă din timp să nu mai fiu aci, că dacă mă mai 
găseşte, iarăşi nu intră şi nu o să îl poţi pensiona” (râde - n.n.). Şi aşa a şi făcut. Peste 
câteva zile, când a venit din nou, m-a anunţat: „Paule, nu mai veni în cabinetul meu că 
vine Lungu”. Şi l-au pensionat pentru boală. 

Copiii dumneavoastră au avut de suferit de pe urma dumneavoastră ? 

Nu. Copiii mei au fost prea mici, şi după anii '70, nici ei nu şi-au mai permis să 
persecute şi pe copii... 

Evenimentele din '89 v-au prins acasă ? 

Ahh, 1989? Da. Ştiam, fireşte, de la posturile de radio străine că pe 22 o să pice 
Ceauşescu. Nu mai era niciun secret. Şi m-am dus a doua zi la servici”, dar, din păcate, 
televizorul nostru de la LSM nu funcţiona şi am plecat la un prieten care locuia în 
apropiere, care şi el lipsea de la serviciu. Renunţase să se ducă la muncă tot pentru că 
şi el aştepta să pice Ceauşescu. El avea două aparate de radio plus televizorul. Pe 
televizor nu era nimic. Un aparat de radio îl tineam pe Bucureşti şi unul pe „Europa 
Liberă”. Şi în sfârşit la ora 1 se aprinde ecranul la televizor şi apare Caramitru cu 
ceilalţi. Ştiţi povestea... Eu imediat cum au apărut, am plecat acasă. Pe drum colegii mei 
de serviciu, care erau membri de partid, se întorceau de la Direcţia Sanitară, unde tocmai 
fuseseră la o şedinţă pentru a-şi exprima adeziunea faţă de tovarăşul Nicolae Ceauşescu, 
dar tovarăşul deja fugise. Am venit acasă, mi-am chemat nevasta, copiii şi i-am trimis la 
ţară. Eu am arborat tricolorul şi m-am dus să iau o maşină de ocazie spre Bucureşti. În 
Bucureşti m-am urcat în metrou şi acolo se spunea că sunt fântânile otrăvite: „Nu beţi 
apă! ”, „Veniti şi apăraţi Televiziunea ! ”. Şi m-am hotărât să mă duc şi eu la Televiziune. 
Acolo a fost foarte interesant. În spatele meu erau câţiva, mult mai în vârstă decât mine, 
şi avea fiecare sticluta cu votcă în buzunar. Pe monitoarele alea aşezate pe pereţii 
Televiziunii apăreau tot felul de minuni. Şi când nu aveau ce să ne spună, puneau muzică 
populară. Şi, la un moment dat, cânta Vicoveanca. Şi unul din bătrâneii din spatele meu 
zice: „Ia uite, domn'e, ţara arde şi baba se piaptănă”. Ei, se pare că existau microfoane 
şi ştiau ce se discută în curte, pentru că la mai puţin de două minute a apărut Petre 

Popescu. Şi Petre Popescu a spus: „Iovarăşi, ştiţi, nu avem în fiecare moment ce să vă 
spunem în legătură cu revoluţia. Şi în momentele în care nu avem ce să spunem, ne-am 
gândit să punem muzică. Spuneţi dumneavoastră ce să punem ? ”. Şi tot bătrâneii din 
spatele meu au zis. „Puneţi, dracului, altfel de muzică. Puneţi «Deşteaptă-te, române !»”. 
Şi au pus, şi „Deşteaptă-te, române ! ” a devenit imnul ţării. 

Deci se ştia ce se discută în curte. Bun. Şi la un moment dat s-a anunţat că vin 
teroriştii şi atacă Televiziunea. „Veniţi să apăraţi intrarea la Televiziune ! ” Şi m-am dus 
şi eu acolo. Numai că m-a luat un puşti de vreo 13-14 ani de piept şi a zis: „Bă, 
moşule” — eu aveam pe atunci vreo 46 de ani şi mi-am dat seama cât de bătrân sunt — 
„du-te, mă, acasă, că are cine să apere Televiziunea.” Şi m-a împins de acolo. N-aş fi 
plecat eu din curtea Televiziunii, dar la un moment dat a apărut Ion Iliescu. A ridicat 
pumnul aşa (arată pumnul strâns - n.n.) şi a zis: „Ceauşescu şi acoliţii lui au întinat 
valorile socialismului. Dar acum s-a terminat. S-a terminat pentru totdeauna. Pornim 
ferm pe calea socialismului ştiinţific”. Astea sunt cuvintele. Eu, în acel moment, m-am 
săturat de atâta revoluţie şi am plecat de la Televiziune. M-am dus la un coleg de al meu 
în oraş, unde din fotoliu şi cu un coniac în faţă am urmărit în continuare minunata 
noastră revoluţie... 

După 1990 v-aţi înscris în vreun partid politic ? 

Da. M-am îiiscris în PNȚ, dar nu de la început. Abia în noiembrie 1990, pentru că 
primul program cu care PNȚ a ieşit în faţă era un program pe care nu l-am recunoscut 
ca fiind al PNŢ-ului. Pe ţărănişti eu i-am cunoscut la închisoare şi ştiam destule despre 
ei. Citisem între timp şi o carte scrisă prin anii '80 de Ioan Scurtu despre PNȚ. Foarte 
interesantă acea carte. Şi nu le-am recunoscut programul. Ei cereau să se restituie numai 
pământurile din CAP-uri, deci nu toate averile confiscate de comunişti românilor. Ce 
PNȚ e ăsta? Mai târziu, în noiembrie, m-am înscris în PNȚ, pentru că după alegeri au 
venit cu programul normal şi cu „restitutio in integrum”. L-am întrebat pe Corneliu 
Coposu: „De ce aţi început cu acel program ?”. Şi mi-a spus: „Domnule Popescu, nu 
ştiţi că atunci, în ianuarie 1990, peste tot, pe noi ţărăniştii ne băteau oamenii cu pietre 
că am spus să se dea înapoi numai pământul din CAP-uri ? Dar dacă spuneam totul ? Ei, 
acuma s-au mai aşezat lucrurile, şi ne-am putut permite să spunem şi ce trebuie”. 


Acuma mai faceţi parte din PNȚ ? 

Am părăsit PNȚ, pentru că după moartea lui Corneliu Coposu acolo lucrurile s-au 
deteriorat cumplit. Infiltrările de foşti comunişti, chiar ofiţeri de Securitate, şi mai ales 
fii ai unor ofiţeri de Securitate au devenit foarte numeroase. De exemplu Roşca (Vlad 
Roşca - n.n.), care a fost ministru al Administraţiei Publice, este fiul unui colonel de 
Securitate ; Mihai Gheorghiu”, ăla care a stat în aprilie 1990 în spatele lu” Munteanu?! 


20. Mihai Gheorghiu, născut la 16 august 1967 în Bucureşti. Filolog. În perioada studenţiei s-a 
implicat în mişcarea studenţească, fiind vicepreşedinte al Ligii Studenţilor (1990-1991) şi unul 
dintre liderii Pieței Universităţii. A participat la acţiunile Alianţei Civice şi ale Fundaţiei Române 
pentru Democraţie, fiind membru fondator al acestora. Deputat PNŢ-CD de Bucureşti în 
legislatura 1996-2000. http : //ro. wikipedia.org/wiki/Mihai_Gheorghiu, accesat la 4 ianuarie 
2009. 

21. Marian Teofan Dragoş Munteanu, născut la 19 iunie 1962 în Grădiştea, Giurgiu. A înfiinţat în 
24 decembrie 1989 Liga Studenţilor, al cărui preşedinte a fost până la terminarea studiilor 
(1991). Membru fondator al Asociaţiei „21 Decembrie 1989” din Bucureşti şi lider al protestelor 

în piaţa Universităţii e fiu sau nepot de fost general de Securitate şi a ajuns deputat 
PNŢ-CD. La fel Iftene Pop”, un fost ofiţer de Securitate care în 1996, după ce a devenit 
deputat PNŢ-CD, se plângea în gura mare că Tinca? şi Meleşcanu nu au intrat în 
Parlament. Candidaseră pe listele PDSR. Cum adică? Ce să mai aştept eu de la un 
asemenea PNŢ-CD ? 


Eu vă mulțumesc. 
Cu plăcere. 


anticomuniste din 1990, finalizate cu intervenţia minerilor. Fondator al Uniunii Vatra Româ- 
nească şi Alianţei Civice. In 1991 a demisionat din Alianţa Civică şi a înfiinţat Partidul 
Mişcarea pentru România, de orientare naţional-democrată. http : //ro. wikipedia. org/wiki/ 


' Marian_Munteanu, accesat la 4 ianuarie 2009. 


22. 


23. 


24. 


Iftene Pop, născut la 15 martie 1937 în Rus, Maramureş. Ca student a fost arestat în 1959 
pentru participarea la o demonstraţie antisovietică, exmatriculat de la Universitatea din Cluj şi 
forţat la un an de muncă fizică pe un şantier de construcţie. După un an a fost reprimit la 
Universitatea din Iaşi. A fost procuror stagiar la Vălenii de Munte (1961-1963), expert în 
domeniul juridic al ONU la Ministerul Afacerilor Externe (1965-1969, 1972-1986), consilier 
juridic în Ministerul Muncii (1986-1989), vicepreşedinte (decembrie 1989-1990) şi Secretar 
internaţional al PNŢ-CD (1990-1993, 1998-2001), deputat PNŢ-CD (1996-2000). http : // 
europacrestina. zweipage.de/iftene_pop_onu_%E2%30%9Cdezvoltarea_si_intarirea_bunei_ 
vecinatati_24400994.html, accesat la 7 august 2009. 

Gheorghe Tinca, născut la 21 septembrie 1941 în Bucureşti. Ataşat-secretar II la Direcţia de 
Organizaţii Internaţionale, Ministerul Afacerilor Externe între 1966 şi 1971. A fost membru al 

decembrie 1996), ambasador la Praga din 2001. http : //www.romania-online. ro/whoswho/ 

Teodor Viorel Meleşcanu, născut la 10 martie 1941 în Brad, Hunedoara. A fost angajat în 
MAE în 1966, promovând până la rangul de ambasador. Între anii 1978 şi 1985 a fost secre- 
tar II la Misiunea Permanentă a României de pe lângă ONU şi alte organizaţii internaţionale de 
la Geneva. A fost senator PDSR (1996-2000), PNL (2004-2008, 2008-), ministru de Externe 

Suceava 


Alexandru Jauca 


S-a născut la 25 martie 1926 în Mirosloveşti, judeţul Iaşi. Naţionalitatea : română. 
Religia : ortodoxă. Studii: Facultatea de Drept. Profesia : jurist. A fost arestat la 13 mar- 
tie 1958 şi condamnat la şapte ani de închisoare. A executat pedeapsa în închisorile 
Botoşani, Aiud, Gherla, Stoeneşti şi Jilava. A fost eliberat la 9 iunie 1963. La data 
interviului locuia în Suceava. Interviu realizat de Alexandru Matei la 29 octombrie 2007. 
Transcrierea şi tehnoredactarea interviului - Constantin Vasilescu. Editarea - Andrei 
Lascu, Cosmin Budeancă. Interviul se află în AIO-IICCMER, având cotele 249, 250. 


Pentru început vă rog să-mi spuneţi câteva cuvinte despre familie : părinţi, frați... 

Sunt fiul lui Vasile Jauca, de profesiune învăţător. Mama era casnică. Am fost patru 
copii în familie : două fete şi doi băieţi. Dintre noi trăiesc toţi, mai puţin o soră mai 
mare. Am copilărit mai mult la ţară, pentru că tata a fost cam tot timpu” directorul şcolii 
din comuna Mirosloveşti, unde m-am născut, şi după aceea director şcolar în comuna 
Pătrăuți, judeţu” Suceava. Liceu” l-am făcut în Suceava, la „Ştefan cel Mare”, la fel ca 
şi fratele meu şi sora mai mică. Sora mai mare a urmat o şcoală normală şi a urmat 
cariera tatălui, ca învăţătoare. 

Am cunoscut, bineînţeles, perioadele cele mai grele ale istoriei României : perioada 
războiului cu toate avatarurile sale, cu toate sacrificiile sale, materiale şi morale. După 
aceea, în anul 1946, am terminat liceu” şi m-am înscris la Facultatea de Drept din Iaşi. 
Am făcut un an... laşu” era în parte distrus după bombardamentele din timpu” războiului, 
nu erau cămine, era o viaţă foarte grea. Şi din anul II m-am transferat la Facultatea de 
Drept din Cluj. Aci am urmat cursurile zilnice, am avut şi cămin. Tatăl meu era deja 
pensionar şi situaţia materială era destul de precară. Am absolvit facultatea şi am ajuns 
jurist şi, sigur, ca fiu de învăţător, patriot din Bucovina, mi s-a insuflat dragoste de ţară, 
de tradiţie, de tot ce este pământ românesc. 

Când au venit ruşii prima oară în zonă, vă amintiţi ? 

În "40, şi în Suceava au intrat în '44. În luna martie '44. Atuncea, în timpul 
războiului, noi ne-am refugiat, până-n 23 august în '44, pentru că ruşii obişnuiau să 
deporteze populaţia tânără. Atuncea am plecat în ţară. Ştii? Şi după 23 august am mai 
peregrinat prin ţară... Noi căutam aşa şi ne-ascundeam să nu ne prindă, pentru că de 
obicei, populaţia tânără cam reuşeau să o prindă şi s-o trimită, dacă nu în deportare în 
Rusia, la lucru în spatele frontului pentru săpatu' tranşeelor. Era şi o denumire cunoscută 
pe-atuncea, când te prindea”, că îţi spunea’ : „Davai rabotai! ”. Adică: „Hai la treabă, 
la muncă! ” 


310 EXPERIENŢE CARCERALE ÎN ROMÂNIA COMUNISTĂ 


Şi bineînţeles că după 23 august '44, în '45, s-a instalat deja regimu' comunist. 
Parţial. Ei erau supt oblăduirea Armatei Roşii, nu-i aşa? Funcţionau prin tot felu’ de 
sabotaje. Nu puteau altfel, şi a fost guvernu’ Rădescu, după aceea guvernu’ Sănătescu, 
şi prezenţa Regelui care căuta cât de cât să mai păstreze ceva din orânduirea veche. 

Care a fost reacția dumneavoastră faţă de comuniştii români ? Cum i-aţi perceput ? 

În zona respectivă de fapt comuniştii au fost numai câţiva. În zona noastră a Sucevii, 
cei care au militat la început în cadru’ Partidului Comunist au fost evreii care au fost 
deportaţi în Transnistria şi alţi evrei din alte zone ale Poloniei care s-au refugiat în zona 
noastră. Ei au ocupat în special Poliţia şi o parte din administraţia publică. Şi atuncea, 
cu ocazia asta, ei au înfiinţat nucleele Partidului Comunist, care după aceea au fost 
completate cu etnia românească. Şi primii care au intrat atuncea în aşa-zisu' Partid 
Comunist, că era Partid Muncitoresc, cum îi spuneau ei, au fost de la periferia oraşului... 
Primarul oraşului Suceava a ajuns să fie un trompetist, sau gornist, cum îi mai spuneau 
în alte locuri. 

Mai ţineţi minte numele lui ? 

Unu”, Bolohan îi spunea. El era, de fapt, un om cumsecade, dar ruşii au vrut să-l 
pună primar, şi, într-adevăr, l-au făcut primar. Sigur că după aceea a intrat în rândurile 
lor şi o parte din intelectualitate, şi o parte din oamenii care erau consideraţi mai puţin 
burgheji. Adică foşti funcţionari, mici funcţionari. De aici au recrutat ei administraţia în 
perioada interimatului... 

Cum aţi perceput abdicarea Regelui ? 

Desigur că până la plecarea Regelui existau încă speranţe. După plecarea lui, toată 
lumea a fost convinsă că s-a terminat o epocă şi a început o alta. Toate speranţele erau 
legate de Rege, de prezenţa lui, deşi şi până atuncea prezenţa sa a fost mai mult 
simbolică. Dar după plecarea lui efectivă s-a simţit o ruptură în cadru” societăţii 
româneşti. 

Dumneavoastră sau părinţii aţi avut proprietate funciară ? 

Nu, noi n-am avut. Tata a trăit numai din salariu. Am fost cotaţi pe vremea comu- 
niştilor ca mici burgheji. 

Dar simpatii politice înainte de '47 ? 

Tata a avut simpatii politice, a fost în Partidul Țărănesc. Aşa era. Şi mai mult ca 
simpatizant, nu ca activist. Eu eram prea tânăr ca să am simpatii politice la vremea 
aceea. Simpatiile politice au apărut după aia... 

Dar aţi activat într-o organizație anticomunistă când au venit comuniştii ? 

Nu, atuncea nu am activat. N-am făcut parte din aşa-zisa tinereţe legionară. Tata a 
căutat, pe cât posibil, să ne îndepărteze de această ideologie, să ne protejeze. Mai ales 
că el era partizanul unui liberalism şi era împotriva oricărei forme de dictatură. Mai ales 
că el a fost şi voluntar bucovinean în primu” război mondial, a luptat pe front pentru 
România Mare, şi nu-şi permitea să ne lase să activăm în cadru’ unei formaţiuni care 
avea alte orientări. Nu-i aşa? Şi sigur că noi am fost puţin îndepărtați de această sub- 
stanţă politică. 

Dumneavoastră când aţi fost arestat ? 

Eu am fost arestat mai târziu, în 1958. 


SUCEAVA 311 


Şi care au fost motivele ? 

Motivele ? Sigur, eu fiind student, am avut diferite manifestări... Şi motivele au fost 
că în '58 s-au făcut nişte arestări masive în toată România. A fost al doilea val puternic 
de arestări, după plecarea armatei ruseşti. După ce s-au retras ei din România, atuncea 
Dej s-a gândit să instaleze o perioadă de teroare, pentru ca să nu îndrăznească nimeni să 
se împotrivească sistemului. Deja în '58 Securitatea avea multe dosare de urmăriri, şi 
printre acestea, nici n-am ştiut de chestia asta, am fost şi eu trecut. Şi a fost trecut şi 
fratele meu!, şi un cumnat de-al meu?. 

Vă mai amintiţi ziua arestării ? 

În 13 martie 1958 am fost arestat. Dar eu bănuiam că aş putea să fiu arestat, pentru 
că în luna ianuarie a fost arestat fratele meu. De altfel, în urma anchetei fratelui meu, a 
rezultat că el a fost capul acestor organizaţii antistatale. 


Cum s-a desfăşurat ziua arestării aţi putea să detaliaţi ? 

Eu eram jurisconsult la un trust de construcţii din Suceava. S-au prezentat în birou. 
Zice: „Strânge-ţi toate lucrurile de aici! Trebuie să vii până la noi, la Securitate, să dai 
o declaraţie ! ”. Când i-am văzut... Eu ştiam de acum că fac parte din grupul acelora care 
trebuie să fiu arestat, mai ales că fratele meu şi un cumnat fuseseră arestaţi. Şi, 
într-adevăr, m-au vârât într-o maşină, mi-au pus ochelarii, şi atunci am ştiut precis că 
nu-i vorba de o declaraţie, ci e vorba efectiv de o arestare. 


Și unde v-au dus ? 

M-au dus la Securitate, aici în Suceava. Deşi Securitatea era la vreo sută de metri, 
m-au purtat vreun sfert de oră, ca să cred eu că cine ştie unde mă duc. Asta făcea parte 
din tactica lor psihologică... 

Cum aţi putea descrie arestul Securităţii din Suceava ? 

Închisoarea Securităţii din Suceava era sub pământ. Într-o zonă apropiată de noi, 
chiar la vreo 50 de metri de aici, se găseşte fosta închisoare a Securităţii. Era în pământ, 
betonată. Înălţimea unei celule era vreo trei metri, dintre care până la fereastră era doi 
metri. Deci nu se putea ajunge la geam, nu vedeai nimica. Şi fereastra era chiar la 
nivelu' pământului. Înăuntru un pat de beton pe care era aşezată o scândură groasă de 
lemn, şi pe această scândură o saltea. Când m-am apropiat de dânsa era toată plină de 
mucegai. Era şi normal, că igrasie aveam. Exista şi o sobă, dar deşi era în luna martie 
şi la noi în martie este încă iarnă, totuşi era încălzită un pic. Dar era un frig grozav, de 
altfel am şi răcit atunci puternic până m-am obişnuit cu temperatura respectivă. Şi la 
urmă, la 30 de ani, totuşi organismul este mai rezistent şi te poţi adapta... 


Acolo v-au şi anchetat ? 


1. Gheorghe Jauca, născut la 19 martie 1923 în Brăteşti, Iaşi. A fost arestat la 19 februarie 1958 
şi condamnat la 25 ani de muncă silnică. A executat pedeapsa în închisorile Suceava, Botoşani, 
Aiud şi Jilava. A fost eliberat la 20 iulie 1963. Informaţii din fişa matricolă penală din AANP. 

2. Petru Poenaru, născut la 5 noiembrie 1923 în Bucecea, Botoşani. A fost arestat la 23 noiembrie 
1956 şi condamnat la 1 an închisoare corecțională. A executat pedeapsa în închisorile Suceava, 
Jilava şi Gherla. A fost eliberat la 22 noiembrie 1957. A fost rearestat la 14 martie 1958 şi 
condamnat la 22 de ani de muncă silnică. A executat pedeapsa în închisorile Suceava, Botoşani, 
Aiud şi Jilava. A fost eliberat la 20 iulie 1963. Informaţii din fişele matricole penale din AANP. 

M-au ţinut două zile fără să-mi spună absolut nimica, şi după două zile abia m-au 
scos la anchetă. Şi ancheta pornea de la datele biografice, pe unde am umblat, ce am 
făcut... 


Cine erau cei care vă puneau întrebările ? 

Primu' anchetator a fost un maior, Velcescu. La început mi se părea că este destul de 
politicos, şi când am început să spun că nu cunosc nimic de nicio organizaţie contra 
regimului, antistatală, cum îi spuneau ei, a început să se inerveze şi a spus: „Tu negi, 
nu-i aşa ? Dar noi avem timp aici, nu ne grăbim. Ai să stai aici până ai să recunoşti ! ”. 

Au exercitat şi coerciţii ? 

Sigur că au fost coerciţii. Prima dată, prima fază a coerciţiilor a existat în sensu’ că 
m-a întrebat ce am căutat la Cluj în '56. Eu terminasem facultatea în '51. Şi zic: 
„Domn'e, la Cluj m-am dus în '56 pentru că nu-mi dădusem examenu” de stat şi m-am 
dus să mă întâlnesc cu profesoru’ Aurelian Ionașcu? să-mi dea un subiect pentru examenu' 
de stat”. Atunci el s-a repezit la mine: „Minţi, ticălosule ! Te-ai dus să iei legătura cu 
cei care au fost alături de rebelii din Ungaria ! ”. 

Înainte de asta îi spusesem : „Domn'e, dumneavoastră o să vreţi să vă mărturisesc 
nişte fapte inexistente, nu-i aşa ? Şi sigur că eu voi nega, şi atuncea veţi încerca prin forţă 
şi prin violenţă să scoateţi nişte mărturisiri”. El imediat m-a întrerupt şi mi-a spus: 
„Cum vorbeşti aşa ceva? Doar eşti jurist. Nu-i aşa? Nu ştii că cercetările abuzive în 
timpu” anchetei se pedepsesc ?”. Zic: „Eu ştiu asta, le cunosc, dar nu ştiu dacă le 
cunoaşteţi dumneavoastră, sau în ce măsură”. Şi, într-adevăr, în momentu’ când i-am 
spus că nu m-am dus la Cluj ca să iau legătura cu vreun fost coleg sau prieten, care a avut 
simpatie sau, eu ştiu, legătură cu rebelii din Ungaria, s-a repezit la mine şi a început să 
mă pălmuiască. Şi atuncea pur şi simplu i-am spus: „Confirmaţi ceea ce singur 
recunoaşteţi ? Cunoaşteţi că în Codu’ Penal se pedepsesc cercetările abuzive ! ”. În 
sfârşit s-a calmat atuncea. După aceea ancheta a durat zile întregi şi noaptea nu mă lăsa’ 
să dorm... Aveau o metodă de a produce zgomote fantastice. Probabil că erau puse în faţa 
uşii nişte difuzoare speciale care amplificau zgomote care erau, probabil, de la un aparat 
pe care-l aveau ei acolo. În permanenţă erau zgomote... Nu, noaptea nu se putea dormi. 


Eraţi singur în celulă ? 

Singur în celulă. Păi am stat şase luni de zile singur în celulă. Şi după aia au început 
să mă ia şi noaptea la anchetă. Şi tot felu’ de metode foloseau, între care : te punea’ să 
faci genuflexiuni ; cum îţi dădea’ o declaraţie şi n-o semnai, venea imediat bătaia. Te 
lovea” în toate poziţiile. Şi în special lovituri la picioare. 

Mai era cineva cu maiorul Velcescu sau era singur ? 

Velcescu o fost singur. Dar, în general, pe tot timpu” anchetei, mă aducea gardianu’, 
mă lăsa, stăteam câte o jumătate de oră, aşteptam, şi pe urmă venea anchetatoru”. Aveam 
un scaun acolo pe care stăteam, şi după aceea începea ancheta. Cu unv’ singur era, 
niciodată n-au fost mai mulţi. Cel puţin în ancheta mea... Fratele meu mi-a povestit că 
a avut o anchetă mai cumplită, pentru că au vrut să-l facă din capu' locului şeful 
organizaţiei. Şi atuncea sigur că erau probleme... Ce se întâmplă? În cadru’ unei 
organizaţii - eu, ca jurist, ştiam - trebuie să existe elemente. Pentru ca să existe o 


3. Aurelian lonaşcu (1903-1990), profesor de drept la Universitatea din Cluj-Napoca. http : // 
www.history-cluj.ro/SU/Ro/SU_prezentare.htm, accesat la 22 iulie 2009. 

organizaţie, trebuie să existe elemente concrete: un nume al organizaţiei, anumite 
întâlniri concrete, manifeste, şi bineînţeles, în primu” rând, trebuie să existe persoane pe 
care să reuşeşti să le introduci în organizaţie. Or, când nu exista o organizaţie, toate 
acestea ei căutau totuşi să le obţină. Şi atunci, dacă nu exista organizaţia, le obțineau 
prin forţă. Pentru că în anchetă, atâta timp cât persoanele arestate nu se cunosc între 
dânsele, este foarte greu să faci o organizaţie. Şi atunci trebuie să ajungă la mărturisirea 
unuia dintr-înşii, că totuşi se cunosc. Aşa cum a fost şi cazu’ nostru. De exemplu, în cazul 
nostru au fost zece persoane, dintre care cinci erau din Suceava şi cinci din Rădăuţi. Şi 
toată legătura o făceau prin fratele meu care era revizor contabil şi verifica şi prin zona 
Rădăuţi. Dar noi nu ne cunoşteam cu ăştia din Suceava, nicicum cu cei din Rădăuţi. 

Prima dată eu n-am acceptat că a existat o organizaţie, că am cunoştinţă de vreo 
organizaţie sau că am făcut parte din ea. Că prima dată, prima acuză care mi s-a adus, 
asta a fost, că am făcut parte dintr-o organizaţie. După aceea, probabil, s-au consultat ei 
cu procurorii şi m-au vârât la nedenunţare. C-am cunoscut de existenţa unei organizaţii 
dar n-am denunţat-o. Numai şi numai pentru ca să nu poată să-mi dea drumu”, întrucât 
eu m-am opus la orişice formă de mărturisire directă sau indirectă. Pentru că, de altfel, 
după felu’ cum dibuiau ei în anchetă, eram convins că n-au elemente pentru organizaţie. 
Că eventual ştiam ceva, într-adevăr, că la anumite întâlniri cu diferiţi cunoscuţi din 
Suceava, prieteni din ăştia, am vorbit împotriva sistemului, a regimului. Am criticat 
regimu”, am vorbit împotriva lor, că nu ne feream... Deşi ştiam că se fac arestări masive 
în ţară şi Securitatea este omniprezentă, cu toate acestea, sigur că aveam încredere în 
unii dintr-înşii, şi chiar dintre cei care au fost arestaţi. Unii au cedat, probabil, în peri- 
oada anchetei, şi au mai mărturisit anumite lucruri. Şi atuncea, sigur, în cazul acesta, ei 
aveau un aşa-zis material ca să ne trimită în judecată, dar nu exista un material concret, 
cu elemente care să conducă la formarea unei organizaţii. 


Când v-au arestat eraţi căsătorit ? 

Nu eram căsătorit. Asta a fost încă o parte bună că nu am fost căsătorit şi nu s-a 
finalizat cu destrămarea familiei. 

Şi după anchetă v-au judecat ? 

A avut loc un proces, dar procesele erau formale. 


A existat public sau a fost cu uşile închise ? 
A avut... Au fost câţiva dintre rude, care au vrut să vină şi care au putut. Însă alt 
public n-a existat. 


Unde a avut loc procesul ? 

În luna iulie 1958 am fost judecaţi de Tribunalu’ Militar din Iaşi în deplasare la Botoşani, 
că atunci deja o parte din închisoarea din Botoşani era transformată în închisoare politică. 
Ea a fost închisoare de drept comun şi pe urmă, după aceea, o parte din închisoare au 
transformat-o în politică. Erau vreo două clădiri care erau numai cu politici. 


Cine era preşedintele tribunalului ? 

Era preşedinte de instanţă, nu al Tribunalului. A fost un căpitan. Îi ştiam şi numele, 
da’ acuma i l-am uitat numele, să vă spun drept. Şi avea doi asesori, tot militari erau, şi 
procuror pe unv’ Radu Alexandru. Pe ăsta îl cunoşteam, că era din Suceava, de aici. Pe 
judecător nu-l cunoşteam. Şi procurorul a făcut un rechizitoriu voluminos, în care erau 
trecute tot felu” de lucruri, de fantasmagorii. Era menţionat, printre altele, că trebuia să 

primim din Statele Unite armament; doctoru' Tudoraş“ trebuia să aducă medicamente 
pentru organizaţia noastră şi noi trebuia de fapt să finalizăm acţiunea prin fuga în munţi. 
Că atunci era la modă. Ştiţi? (râde - n.n.) 

Apărarea cum s-a comportat ? 

Apărarea... Meşad, avocatu' care m-a apărat pe mine era din Botoşani, şi i-a spus 
tatălui meu, şi după aceea, când m-am eliberat, am aflat şi eu, că nici n-a avut posibi- 
litatea să vadă dosaru' ! Majoritatea avocaţilor au cerut circumstanţe atenuante. O singură 
avocată din Botoşani, o femeie care îl apăra pe doctoru” 'Tudoraş, s-a purtat lamentabil. 
Şi sigur că noi toţi am negat existenţa faptelor de care eram acuzaţi... 

Şi în trei ore şi jumătate procesu’ a fost terminat! Ne-a” dat 205 ani închisoare la 
toate cele zece persoane. Articolu” 209 din Codu” Penal, care începea cu pedeapsa capi- 
tală, pedeapsa cu moartea. 

Dumneavoastră ce pedeapsă v-au dat ? 

Mie mi-a dat cea mai mică pedeapsă, şapte ani, pentru nedenunţare, pentru că maximu’ 
de pedeapsă la nedenunţare era zece ani. Şi mi-a” dat şapte ani pentru că n-am vrut să 
declar nimic, n-am vrut să recunosc absolut nimic. Şi fratele meu a primit 25 de ani. 


După ce v-au judecat, v-au trimis în altă parte ? 


Domn'e, în primu' rând la Botoşani am mai avut încă o încercare din punct de vedere 
procedural, aşa, juridic... 


Aţi avut drept la recurs ? 

Da. Ei nu voiau să ne dea să facem cerere de recurs. Ne spuneau că avocaţii noştri fac 
recursu’. Şi eu le-am spus: „Avocatu' nu face recurs numai dacă eu sunt de acord cu 
recursul. El nu poa” să facă recurs fără acceptul meu” (râde - n.n.). Şi atuncea am zis : 
„Dă-mi mie hârtia să fac recurs ! ”. N-au vrut să ne dea. De fapt a fost şi o slăbiciune din 
partea noastră, da” nu ştiam în ce stadiu ne aflăm şi pe mâna cui ne încredinţează ei. Şi 
n-au vrut să ne dea hârtie să facem recurs şi atunci am fost trei inşi care am declarat greva 
foamei. Atunci am avut şi eu o experienţă cu adevărata grevă a foamei. Şi din momentu’ 
ăla ne-a' izolat pe toţi trei într-o celulă. 


Cine erau ceilalți doi care se aflau alături de dumneavoastră ? 


A fost unw din Rădăuţi, Luchian’, şi Pogluţ VasileS, tot din Rădăuţi... Şi în fiecare 
zi căuta” să ne facă să mâncăm. Pe vizetă ne punea mâncarea, da’ noi am refuzat-o... 


Dar cum era mâncarea acolo, la Botoşani ? 


4. Radu Tudoraş, născut la 7 ianuarie 1926 în Târgu Neamţ, Neamţ. Medic. A fost arestat la 
12 martie 1958 şi condamnat la 22 ani de muncă silnică. A executat pedeapsa în închisorile 
Suceava, Botoşani, Aiud, Gherla şi Jilava. A fost eliberat la 20 iulie 1963. Informaţii din fişa 
matricolă penală din AANP. 

5. Iie Luchian, născut la 1 decembrie 1926 în Mureşeni, Mureş, domiciliat în Rădăuţi. A fost 
arestat la 4 martie 1958 şi condamnat la 20 ani de muncă silnică. A executat pedeapsa în 
închisorile Suceava, Botoşani, Aiud, Gherla, Periprava, Salcia, Văcăreşti şi Jilava. A fost 
eliberat la 20 iulie 1963. Informaţii din fişa matricolă penală din AANP. 

6. Vasile Pogluţ, născut la 11 februarie 1928 în Hălăuceşti, Iaşi. A fost arestat la 28 februarie 
1958 şi condamnat la 22 de ani de muncă silnică. A executat pedeapsa în închisorile Suceava, 
Botoşani, Aiud, Gherla şi Jilava. A fost eliberat la 21 iulie 1963. Informaţii din fişa matricolă 
penală din AANP. 

Mâncarea era proastă. Mâncare din asta de cartofi, fasole, varză... Era mai mult o 
zeamă din asta, aşa. Era mâncarea cu care ne obişnuiseră încă din perioada de arestare, 
dar sigur că atuncea când am fost în anchetă, uneori mai alterna’, ne mai dădea’ şi 
mâncare mai bună, ca să putem să rezistăm, că într-adevăr era foarte greu... 


Și cât a ţinut această grevă a foamei ? 

Zece zile. Şi după zece zile ne-a” dat, într-adevăr, hârtia. Dar până la urma urmelor 
când am ajuns de am cunoscut care sunt avatarurile acestor proceduri, am ştiut că hârtiile 
noastre n-au ajuns la instanţa superioară, deşi recursurile noastre au fost respinse din 
capu” locului, de cum au ajuns la instanţa de recurs din Bucureşti. 

Şi sigur că după ce ni s-a respins recursu’, ne-a’ pregătit pentru detenţie. Ne-au dezbrăcat 
de hainele civile şi ne-au dat cele mai mizerabile zeghe, din alea de puşcăriaş. Erau cele 
mai mizerabile, pline toate de păduchi. Atunci am cunoscut păduchii. Ne-au umplut de 
păduchi, de nu ştiam ce să facem. Am strigat: „Aşa nu se poate ! E bătaie de joc în halu’ 
ăsta ! ”. Şi, în sfârşit, la insistenţele noastre, ne-au dat DDT. Şi sigur că DDT-ul acela 
ne-a iritat corpurile, pentru că a trebuit să dăm în cantităţi foarte mari ca să-i distrugem. 

Pentru că la Botoşani eram numai într-o perioadă de tranziţie şi trebuia să ne trimită 
la o închisoare din ţară, ne-au luat saltelele şi ne-au lăsat pe paturile care erau numai de 
metal. Şi am dormit aşa trei săptămâni. Apoi, o altă înjosire groaznică la care am asistat, 
în momentu' când ne-au transferat de la Botoşani, până la gară, pân’ la trenu'-dubă care 
era atuncea, ne-au pus lanţuri la picioare. În momentu’ când am ajuns în gară, când 
ne-au dat jos din maşinile lor, am asistat atuncea la zăngănitu” lanțurilor acelea... Aveam 
o sfoară cu care le tineam ca să putem să mergem, că altfel te împiedicai. 


Cum era acest tren-dubă cu care v-au transportat ? 

În primu” rând existau nişte celule, şi în celulele astea ne-au vârât câte jumătate din 
organizaţie. Câte cinci eram într-o celulă din astea, zece persoane în două celule. Dar erau 
atât de strâmte, încât era sus un loc pentru bagaje şi a trebuit să stăm şi acolo sus. Nu se 
putea altfel. Apă din când în când ni se mai dădea, că muream de sete, nu altceva ! Înghesuiţi 
aşa ca nişte sardele, aşa stăteam. Claie peste grămadă unii peste alţii, nu te puteai mişca. 
Într-o condiţie fantastică eram. Vă puteţi închipui în ce hal am călătorit până la destinaţie ? 


Și care a fost această destinaţie ? 

Aiud. Destinația noastră a fost închisoarea Aiud. Şi, în sfârşit, după ce am ajuns, am 
Stat în carantină patru luni de zile pe jos. După patru luni de zile eu şi o parte din 
organizaţia noastră, din lotu’ nostru, am intrat iarăşi în peregrinare. O parte au rămas în 
Aiud şi au intrat în celularu” principal, printre care fratele meu, cumnatu” meu, şi o parte 
am fost transferați la Gherla. N-am înţeles despre ce e vorba, pentru ce ne-au despărţit. 
Unii spuneau că criteriul a fost că la Aiud erau numai legionarii şi simpatizanţii legionari 
şi dincoace erau de alte ideologii, şi aşa mai departe. În orice caz, ne-au despărţit... Şi 
atunci, la sfârşitul anului '58, am intrat la închisoarea din Gherla. 


Cum puteţi aprecia : la Gherla era mai bine ca la Aiud ? 


Nenorocirea a făcut că în perioada lu’ septembrie 1958 a fost o rebeliune a aşa-zişilor 
frontierişti, cei care încercaseră să treacă frontiera spre Iugoslavia. Exista o cameră 


7. Este vorba de răscoala frontieriştilor de la Gherla din iulie 1958, când o serie deţinuţi 
condamnaţi pentru trecerea frauduloasă a frontierei au pornit o amplă mişcare de protest faţă 
de tratamentul la care erau supuşi în închisoare. Revolta a fost înăbuşită violent, iar regimul 

mare, 189, erau majoritatea tineri, şi ăştia au făcut o grevă. Au rupt partea exterioară a 
ferestrelor, că erau nişte jaluzele făcute în aşa fel încât nu puteai să vezi decât numai în 
Sus, şi nu se putea vedea şi în jos, să nu poată lua contact deţinuţii cu persoanele din afara 
închisorii. Şi atunci au făcut grevă care s-a soldat cu represiuni sângeroase. Au fost 
atuncea şi ucişi câţiva dintre grevişti, că au tras într-înşii cu automatele. Întâi au adus 
pompierii să-i calmeze cu tunurile de apă prin fereastră, pe acolo, că v-am spus că au 
distrus jaluzeaua, au aruncat-o jos. Şi pe urmă a început represiunea asta. Şi în urma 
represiunii în toate închisorile politice din ţară s-a instaurat bătaia. Pentru orice abatere : 
bătaie! Nu mai era ca înainte... Înainte exista carcera. Pentru abaterile din cadru’ 
închisorii: carcera. Acuma s-a instaurat bătaia pentru cea mai mică abatere. Îţi găseau 
o bucăţică de hârtie? Îţi găsea că ai scris ceva? Bătaie. 


Cine era cel mai mare bătăuş la Gherla ? 

La Gherla bătăuşi erau toţi. Şi gardienii... Cel mai feroce la Gherla în perioada când 
am fost eu era locotenentu” Istrate. De altfel de locotenentu' Istrate vorbeşte şi Paul 
Goma cu cartea lui despre Gherla. Povesteşte ce bătaie a luat din cauză că i-a găsit o 
bucăţică de hârtie, ceva. Pentru chestia asta l-a bătut cu vâna de bou... 


Pe dumneavoastră v-a bătut ? 

Eu am fost bătut mai târziu, când am ajuns iar la Gherla. Dar asta e o chestie mai... 
îndelungată, a fost mai târziu. Eu de la Gherla am plecat, m-o” trimis la Stoeneşti, în 
Insula Mare a Brăilei, la muncă. 


Când a fost asta ? 

Asta în '59, prin toamna anului '59. Şi am stat iarna în saivanele de oi. Au evacuat 
saivanele de oi şi acolo au vârât paturi improvizate şi pe noi. Într-un singur saivan din 
"cela mare, puteau să intre sute de oameni. Un saivan forma un lagăr ca să nu se poată 
lua legătura între deţinuţi. 

Și ce trebuia să faceţi acolo, iarna ? 

Munceam la înălţarea digului. Şi trebuia în fiecare zi să mergem patru kilometri până 
la marginea insulei, până la țărm. Acolo erau digurile făcute deja de foştii deţinuţi de 
drept comun şi acuma pe noi, politicii, ne-a” pus să le înălţăm. S-au gândit ei că nu e 
suficient de înălţat. Aici a fost într-adevăr o muncă ce poate să ne-amintească de 
perioadele de sclavagism... 


Cum era o zi de lucru la dig ? 

Păi o zi de lucru începea cu mersul până la țărm, până la dig. Acolo erau gropi: unii 
săpau gropile şi încărcau roabele şi cu roaba trebuia să te urci pe dig. Şi interesant, că 
pe dig n-au vrut să pună nişte dulapi din ăştia ca să meargă roaba mai uşor, şi atuncea 
roaba dacă era prea tare încărcată, se afunda, pământu' fiind afânat... Vă puteţi închipui 
ce forţă trebuia să depui ca să poţi să ridici şi să urci cu roaba sus pe dig? 

Şi vă puteţi închipui numai drumu până la dig care era aproape patru kilometri, 
dus-întors. Îmi amintesc când ne întorceam în formaţiile alea şi striga: „Ţine aproape, 


din Gherla a fost ulterior înăsprit. Pentru detalii, a se vedea interviul cu Alexandru Maier, 
sanitar în Gherla în acel timp. Cosmin Budeancă (coord.), Experienţe carcerale..., vol. I, 
Polirom, Iaşi, 2007, pp. 193-209. 

8. A se vedea nota 39 de la p. 185. 

domnule comandant! ”. Eram încadraţi de gardieni cu automate şi câini, pentru că acolo 
puteai să fugi, eventual, şi erau multe lanuri din astea şi te ascundeai prin ele, şi atunci 
aveau nevoie de câini. Eu eram mai tânăr, şi am putut să mai rezist, da” erau oameni în 
vârstă care îi duceam noi în cârcă, aproape, ca să poată să meargă. De abia putea' să 
meargă. 

Despre alimentaţie ce puteţi să-mi spuneţi ? 

Mâncarea era proastă aşa ca la închisoare, iar apa de băut era din Dunăre. Mergeau 
cu butoaile, aduceau, şi beam apa... De altfel, când am fost duşi acolo în lagăr, întâi ne-a 
făcut un careu mare şi a apărut un maior, comandantu” de acolo, care ne-a spus: „Fiţi 
atenţi! Aţi venit aici... Nu vă dăm mâncare mai bună! Prin munca voastră veţi plăti 
aeru' !” 

Cine era acest comandant ? Cum îl chema ? 

Era un maior. Nu-mi amintesc numele şi nu l-am mai văzut după aceea în lagărul 
nostru. În felu” acesta am fost primiţi acolo. 


Aveați normă de lucru ? 


Da, şi dacă nu ţi-o făceai erai oprit în poartă şi acolo erau bătăile. Cei care nu-şi 
făceau norma erau reclamaţi de la locu’ de muncă ş-atuncea li se aplicau zece lovituri. 

Aveaţi şi brigadieri în detaşamente ? 

În detaşament, nu. Cât am fost noi nu erau brigadieri, era, propriu-zis, numai unu’ 
care ţinea cont de repartizări. Încolo restu’ eram supravegheați la muncă direct de către 
gardieni. 

La Stoeneşti cât aţi stat ? 

N-am stat mult acolo pentru că au început îmbolnăvirile. A dat pur şi simplu tifosu' 
exantematic şi febra tifoidă în noi, datorită apei din Dunăre şi a condiţiilor de igienă total 
necorespunzătoare. Şi au început oamenii să moară. Eu am stat cam şase luni de zile 
acolo şi cât am stat am văzut cum jumătate din saivanu” nostru era transformat în aşa-zisa 
infirmerie. Şi am avut şi neşansa că atuncea în zonă nu era niciun medic. Nu era decât 
un student la medicină, Ion Boilă”, fratele lu’ Matei Boilă. Şi atuncea când m-am 
îmbolnăvit eu, m-am întâlnit cu dânsu' şi i-am spus: „Uite măi, m-am îmbolnăvit şi eu”. 
Şi atuncea el a reuşit să-mi procure nouă pastile de talazol, cum era pe atuncea, nişte 
sulfamide, pentru că aveam o infecţie a intestinelor. Şi în felu” acesta am putut să 
supraviețuiesc. 

Dar acolo, în primu” rând, supraviețuirea era să nu munceşti, să stai la pat. Spre 
deosebire de alţii, eu mi-am dat seama de asta, eram conştient. De altfel vorbisem şi cu 


9. Ioan Boilă, născut la 20 august 1927 în Cluj-Napoca, Cluj. A fost arestat la 31 ianuarie 1956 
şi condamnat la 8 ani de închisoare corecțională. A executat pedeapsa în închisorile Piteşti, 
Jilava, Gherla, Salcia, Galaţi, Botoşani şi Dej. A fost eliberat la 29 decembrie 1963. Informaţii 
din fişele matricole penale din AANP. 

10. Pr. Matei Boilă, născut la 17 aprilie 1926 în Blaj, Alba. A fost arestat în 1946 (pentru două 
săptămâni), în 1952 (internat administrativ pentru 60 luni, din care a executat puţin peste un 
an) şi în 1956 (condamnat la 10 ani, a fost eliberat după 8 ani). A trecut prin majoritatea 
închisorilor şi lagărelor comuniste. Pentru detalii, a se vedea interviul cu acesta în Cosmin 
Budeancă (coord.), Experienţe carcerale..., vol. II, Polirom, Iaşi, 2008, pp. 107-125. 

dânsu' şi n-am mai ieşit deloc la lucru. Au urmat bătăi... mă trânteau jos din pat. Da’ 
nu m-am dus la lucru. N-am vrut, n-am acceptat! Zic: „Măi, mă omorâţi aici! Decât 
să mor acolo pe dig, să mă omorâţi aici! ”. Mi-a spus Boilă că erau cam 13 morţi la 
infirmerie. Şi-mi zice tot el: „Am să caut să nu te duc la infirmerie că acolo mori! În 
infirmerie eşti terminat”. Aşa. Şi bineînţeles că am avut voinţă şi n-am mai acceptat să 
mai mănânc nimic. Mâncarea o refuzam, o dădeam la alţii care puteau să mănânce şi 
care erau încă sănătoşi. Şi aveam un deţinut care-mi dădea felia de pâine dimineaţa şi 
cafeaua şi cu atâta am trăit. Dacă n-ai un pic de voinţă eşti pierdut în situaţii din ăstea... 
Şi, în sfârşit, când au văzut că boala face ravagii, m-au lăsat în pace, şi cu primu” lot de 
inapti am fost trimis înapoi la Gherla. 

La Gherla m-au vârât într-o cameră jos, la parter, pentru carantină, care era fixată la 
o lună de zile, până ne distribuia pe camere. Şi imediat, a doua zi, a venit un gardian şi 
a spus: „Să vă desemnaţi un şef de cameră ! ”. Că în închisoare exista întotdeauna un şef 
de cameră, dintre deţinuţi. Şi toţi au zis: „Domnule, dumneata eşti mai tânăr, tre” să fii 
şef de cameră”. Vă puteţi închipui? Oamenii toţi ăştia erau bolnavi, nu puteau să stea, 
şi atuncea, vrând-nevrând, se întindeau pe pat. Dar consemnu” era că n-ai voie să stai pe 
pat, şi n-ai voie să stai nici măcar la marginea patului. Erau puse un fel de banchete şi mese 
lungi, în camerele astea mari pe care puteai să stai, dar pe pat nu. Şi într-o zi deschide 
uşa un gardian, Todea, şi zice: „Tu eşti şef de cameră ?”. Zic: „Da”. „De ce-i laşi să 
stea pe pat?” „Păi, sunt bolnavi. Ce să fac eu, că nu pot să-i ţin în picioare?” „leşi 
afară ! ” Şi atuncea m-au bătut cu o coadă de mătură, că aveau toţi cozi de mătură făcute 
din esenţă tare. Şi m-au bătut, iar la urma urmei, după ce m-au bătut, mi-au zis să-ntind 
palma. Şi mi-o dat câte una, ca final, în palma stângă şi în palma dreaptă. Ştii? O 
lovitură a fost aşa de zdravănă încât în partea astalaltă a mâinii era totul vânăt. Asta a 
fost, vorba aceea, pentru că am fost şef de cameră o lună de zile la Gherla (râde - n.n.). 

Şi sigur că m-am ferit ca în perioada respectivă să fac bravuri pe acolo, pentru că 
erau porniţi pe exterminare. Se vedea clar... 

La Gherla cât aţi stat a doua oară ? 

Am stat până la sfârşit, până-n anu' 1963. 

Vă amintiţi şi când v-au eliberat ? 

Da, în 9 iunie 1963. Eu n-am ieşit cu decretu’ din '64. Am ieşit cu un an înainte de 
apariţia decretului, pentru că dosaru” nostru a intrat în lucru la Procuratura Generală. A 
fost dintre noi unu' Luchian, fost ofiţer de grăniceri, pe care l-au bătut groaznic în 
anchetă la Suceava, şi care o ţinea tot timpu” în greva foamei. Greva foamei, greva 
foamei. A făcut şi greva apei. Greva apei este foarte periculoasă, în câteva zile poţi să 
mori. Şi atunci a venit un procuror de la Bucureşti şi, în sfârşit, probabil că-n '63 
începuseră să se pregătească de ieşirea deţinuţilor, graţieri, nu ştiu ce, şi atunci am 
beneficiat de un recurs extraordinar. Şi Tribunalu’ Suprem, cum era atuncea, colegiu' 
militar, ne-a casat sentinţa de condamnare, da’ ne-a trimis spre reanchetare. 

Asta când se întâmpla ? 

În luna martie '63. Şi atuncea nu ne-au pus în libertate, ne-au trimis la reanchetare 
şi de data asta am trecut prin Jilava... În orice caz, la Jilava n-am stat decât zece zile, aşa, 
până ne-a venit trenu’ care trebuia să ne ducă spre Botoşani. Şi la Botoşani, reanchetarea 
a durat până-n luna iunie când ne-a” pus în libertate. 


Mai ţineţi minte cum a decurs ziua eliberării ? 

M-a” chemat pur şi simplu şi a’ spus: „Ăsta ţi-e bagaju'! ”, că bagaju’ meu iniţial 
care-l aveam, hainele civile, mă însoțeau oriunde plecam. Şi mi-a” dat bagaju” şi un bilet 
de eliberare care-l am şi acuma acasă. Îl ţin ca amintire... (râde - n.n.). Şi a' zis: „Te 
duci acasă”. Şi acasă sigur că am cerut parchetului, procuraturii militare, să-mi elibereze 
o dovadă. Interesant, că pe urma reanchetării s-a stabilit că n-am comis nicio infracţiune. 
Frumos din partea lor ! 


Frumos, dar câţiva ani de închisoare tot aţi făcut... 

Da, cinci ani şi trei luni i-am făcut, şi am trecut prin atâtea şi atâtea nenorociri... În 
orice caz, perioada de înfometare am cunoscut-o din plin. Chiar în închisoare erau 
perioade în care luni de zile, trei-patru luni de zile nu ţi se dădea decât zeamă de varză. 
Varza era aşa, felii, plutea prin apă. Era o perioadă în care deţinuţii de abia se puteau 
mişca. Pentru ce era făcută înfometarea asta ? Probabil avea un scop : distrugerea fizică, 
dar în special distrugerea psihică, a individului. 

În închisoare aţi putut afla ceva despre familie ? 

Numai în ultimu” an. 

Dar n-aţi primit niciun pachet, nicio ştire ? 

Nimic! De altfel să ştiţi că la deţinuţii politici a existat aşa-zisa moarte civilă. 
Moartea civilă ce înseamnă? Izolarea totală de societate, inclusiv de familie. Nu ştie 
nimeni de tine... Eşti dispărut de pe lista oamenilor în viaţă. 

Dar informaţii de afară primeaţi ? 

Am ştiut doar unele informaţii... Dar multe dintre astea, eu vă spun, erau fantezii, iar 
multe dintr-însele ni se introduceau. Exista şi în închisoare un sistem de manipulare, nu 
numai afară. Şi îţi mai transmitea” câte o ştire din asta. Revenind la început, mi-amintesc 
că eram la Botoşani şi venise un frizer să ne bărbierească. Bineînţeles că ne bărbierea în 
prezenţa gardianului, care stătea de multe ori mai aproape sau mai departe. Şi frizerul 
era, întâmplător, un evreu de la dreptu’ comun. Şi pe scaun era doctoru' Tudoraş şi-l 
bărbierea. Şi la un moment dat îi suflă doctorului Tudoraş : „Americanii au debarcat în 
China. Au înaintat câteva sute de kilometri în China. Gata, s-a terminat cu lagăru'”. 
Bineînţeles că i-a dat o gogoaşă (râde - n.n.). A fost ceva conflict atuncea prin Pacific, 
prin Marea Chinei, dar n-a fost nicio debarcare a americanilor, nimica. Toate erau 
transmise prin aceşti indivizi de pe la dreptu’ comun, şi unele erau transmise chiar şi de 
către foştii deţinuţi politici care reuşeau ei să-i racoleze, şi să ne mai povestească. Din 
când în când auzeam de decrete de grațiere, de amnistii, de nu ştiu ce, care astea toate 
erau transmise de dânşii. Şi în special le transmiteau în preajma sărbătorilor, pentru ca 
să aibă linişte, să nu cumva să apară conflicte în detenţie chiar în perioada sărbătorilor 
şi să le strice lor zilele. Ştii? Şi atuncea lansau în închisoare câte un zvon din ăsta: 
„Măi, acuma se pregăteşte un decret de grațiere masiv ! ”. Şi, interesant, când a apărut 
decretu’ de grațiere din '64, după cum povesteau cei care au fost atunci închişi, n-a 
existat niciun zvon din ăsta... 

Vă puteţi aminti o zi mai deosebită din detenţie, o zi care v-a marcat ? 

În primu' rând în închisoare te omoară uniformitatea, monotonia. Şi zile mai 
deosebite... Ar fi foarte greu să-mi amintesc o zi mai deosebită, pentru că toate erau cam 
la fel pe planu' existenţial, adică al subzistenţei, al supravieţuirii. Doar una dintre 
frumoasele zile care aş putea s-o rememorez, a fost întâlnirea pe care am avut-o cu un 

preot romano-catolic, Mărtinaş!!, fost paroh din laşi, care a fost el condamnat cu lotu’ 
francez. Era de o cultură deosebită. 

Ce v-a marcat la părintele Mărtinaş ? 

Părintele Mărtinaş, în afară de faptu' că era de o cultură deosebită, a fost profesor de 
franceză şi de istorie la Seminaru’ Catolic care-l aveau în Genova, în Italia. Şi la acest 
seminar, când era el profesor, a fost în vizită Nicolae Iorga şi a ţinut o prelegere în limba 
italiană. Şi spune el: „Eu vorbeam italiana curent, şi l-am ascultat, şi doar două greşeli 
de accent a avut, restu’... perfect în limba italiană! ”. Aşa. N-am stat decât trei luni 
împreună la Gherla, prin '60, şi începusem să învăţ cu dânsu” limba esperanto. Cunoştea 
şi această limbă esperanto... Discuţiile cu aceşti oameni deosebiți erau foarte fructuoase 
şi aveai ce să înveţi de la dânşii. 

Sigur că sunt multe zile... Mi-amintesc că eram cu un preot greco-catolic în cameră 
la Gherla, şi a fost bătut pentru că ţinea slujbe duminica. Cineva l-a reclamat şi a fost bătut 
crunt. L-au scos afară şi l-au bătut. Groaznic l-a” bătut. Nu mai ştiu cum îl chema... 

Mai ţineţi minte cine l-a denunțat ? 

Cine ştie? Aveam şi noi acolo uscături. Erau mulţi. Mulţi erau identificabili pentru 
că de multe ori se cereau la medic, ieşeau cu prioritate afară... şi aşa mai departe. 

Şi a doua întâlnire pe care am avut-o a fost cu Gavrilă (sic !) Carp!?, un urmaş al lui 
Petre Carp, şi care ne-a povestit despre viaţa lui Petre Carp, şi totodată de bogăţia 
intelectuală pe care o avea la moşia lor de lângă Vaslui. O bibliotecă mare cu ediţii 
princeps legate-n piele... Acest Petre Carp era abonat la Editura „Hachette” din Franţa, 
din Paris. Biblioteca lor a fost una dintre cele mai extraordinare biblioteci de care s-a ales 
praful, să ştii. Şi, printre altele, povestea şi despre o panoplie de arme de vânătoare, 
două englezeşti şi trei belgiene, toate la comandă, cum erau pe vremea aceea, de o 
valoare extraordinară de care îşi amintea tot timpu”. Zicea: „Ce s-o fi întâmplat cu 
dânsele ? Dacă au intrat pe mâna unor necunoscuţi au fost aruncate la fier vechi”. 

Gavrilă Carp a fost ultimu” administrator delegat al Băncii Româneşti. În perioada 
interbelică Banca Românească era a doua bancă după Banca Naţională. El era economist 
în Franţa, deşi familia lor, se ştie foarte bine, erau filogermani. Şi cunoştea la perfecţie 
limba germană şi cunoştea la perfecţie şi limba franceză. Atunci am aflat şi eu de Banca 
Mondială, de Banca de Reconstrucţie, când au luat fiinţă. Pentru că Banca Românească 
şi băncile româneşti, pân’ la plecarea Regelui, primea” prospecte prin intermediul unor 
bănci elveţiene. Atuncea am aflat şi eu de Planu' Marshall, care era oferit ţărilor din 
răsărit, numai că Uniunea Sovietică s-a opus ca Planu’ Marshall să-i privească şi pe 
dânşii, să se îmbunătăţească şi viaţa lor. 


Revenind la ziua când v-aţi eliberat. Aţi plecat direct acasă de la închisoare ? 


l1. loan Mărtinaş, născut la 14 martie 1914 în Butea, Iaşi. A fost arestat la 10 iulie 1950 şi 
condamnat la 15 ani de temniţă grea, pedeapsă redusă ulterior la 12 ani de temniţă grea pentru 
legături cu „grupul de spionaj” de la Legația Franţei. A executat pedeapsa în închisorile Jilava, 
Aiud, Poarta Albă, Gherla şi Periprava. A fost eliberat la 6 iulie 1962. Informaţii din fişele 
matricole penale din AANP. 

12. Grigore Carp, născut la 29 iunie 1888 în Sinaia, Prahova. A fost arestat la 19 august 1955 şi 
condamnat la 8 ani de temniţă grea. A executat pedeapsa în închisorile Jilava şi Gherla. A fost 
eliberat la 16 august 1963. Informaţii din fişa matricolă penală a AANP. 


SUCEAVA 321 


Da. Domn'e, a fost greu pentru mine, că am venit până în Iscani, şi din Iscani pe jos, 
peste dealuri. 

Se observa că eraţi deținut ? Se uita lumea la dumneavoastră ? 

Io ştiu? S-o' fi uitat, m-o fi văzut cineva. Nu ştiu, n-am reţinut. 

V-aţi găsit uşor de muncă după eliberare ? 

Domn'e, după eliberarea noastră, urma să ne încadrăm în muncă undeva, că nu puteam 
să ne câştigăm altfel existenţa. Şi aici vreau să revin asupra unei situaţii din timpu’ 
anchetei, când anchetatoru”' şef, un evreu, Feller!?, mi-a spus clar în timpu’ anchetei : 
„Vezi, Jauca, când te vei elibera vei veni tot la noi să-ţi dăm servici”. Tot de noi o să ai 
nevoie”. Şi, într-adevăr, fiind considerat nevinovat, m-am dus să-mi iau postu’ meu care 
l-am avut la trustu' de construcţii. Nu m-au primit, pentru că toate serviciile de cadre de 
atunci erau subordonate Securităţii. Atunci a trebuit să-mi găsesc un alt servici” şi m-am 
dus şi m-am încadrat ca economist la o societate de cariere balastiere. După câţiva ani de 
zile asta s-a desfiinţat şi un jurisconsult principal de la o societate de transporturi de aici, 
din Suceava, mă cheamă şi îmi spune: „Uite, eu am aprobarea să intru în magistratură 
ca judecător. Nu vrei să vii în locu’ meu ca jurisconsult? Fă o cerere!”. Am făcut o 
cerere şi mi-o respins-o şi de data asta. N-au vrut să mă primească. Într-adevăr, acest 
judecător a fost mai târziu preşedintele Curţii de Apel din Suceava, şi poate să confirme. 
Deci n-au vrut să mă primească pentru faptu' că n-am vrut să mărturisesc în anchetă, 
Chiar dacă mi s-a casat sentinţa, mi s-a anulat sentinţa de condamnare. 

În anu” 1964 am dat în judecată şi statu” român, ca să-mi plătească despăgubiri pentru 
toată perioada cât am stat arestat. Bineînţeles că n-am obţinut nimic. Şi pentru această 
îndrăzneală, peste tot unde mergeam puneau rezoluţia negativă. Şi toate acestea datorită 
Securităţii... Şi îmi amintesc că atunci când am dat în judecată statu’ român am fost 
chemat la Securitate şi comandantu', cum era atuncea, colonelu' Munteanu, mi-a spus 
clar: „Măi Jauca, tu crezi că noi o să-ţi plătim despăgubirile pentru cât ai stat în 
închisoare ? Dacă nu te linişteşti îţi facem alt dosar. Noi putem să-ţi facem oricând alt 
dosar...”. Asta era poziţia faţă de foştii deţinuţi politici, stigmatizaţi din capu” locului ! 

Stigmatizaţi am fost şi pe linia justiţiei, dar şi pe linie instituţională. În 1988, când 
m-am pensionat, în baza legislaţiei în vigoare la data respectivă, am cerut să-mi 
recunoască perioada de cinci ani ca vechime în muncă, fiind nevinovat. Nu mi-au 
aprobat-o şi atunci am făcut o plângere la Oficiu” de Pensii de atunci. Asta este decizia 
pe care am primit-o : nu se recunoaşte. M-am adresat cu o plângere la Casa Centrală de 
Pensii. Şi de acolo mi-a răspuns că nu se recunoaşte. Am făcut reveniri repetate, şi la un 
moment dat, într-o revenire din asta, am făcut şi un memoriu la Ministerul Justiţiei şi am 
spus: „Domnule, cercetaţi, la Casa Centrală de Pensii din Bucureşti nu se găsesc jurişti. 
Cum poate să invoce atâtea enormităţi, că eu am fost condamnat ? În momentu' când o 
condamnare este desfiinţată de o instanţă superioară, nu mai există condamnarea, omu' 
e nevinovat! ”. Şi în sfârşit, probabil că la intervenţia Ministerului Justiţiei, mi s-a 
aprobat şi mi s-a recunoscut cei cinci ani şi trei luni ca vechime în muncă. Ca să vedeţi 
cum se lucra atuncea, în perioada regimului comunist, pe linia legislaţiei şi a drepturilor, 
pe care dumnealor le invocau în ultimu” timp, că sunt la curent cu toate problemele şi că 
respectă toate drepturile şi libertăţile. Ce să mai vorbim ?... 


13. A se vedea nota 5 de la p. 133. 

V-aţi refăcut viața familială, v-aţi căsătorit ? 
Sigur că m-am căsătorit (râde - n.n.). M-am căsătorit şi am o fată medic, care nu mai 
este în ţară, e plecată în Statele Unite. 


Ea a avut de suferit la şcoală ? 
N-a avut. Ea a intrat în facultate acuma, după 89. După '89 n-am mai avut probleme. 


După eliberare ați mai fost urmărit sau chemat la Securitate ? 

Am avut probleme... Atunci când am dat în judecată statul, mi-a” mai făcut nişte 
percheziţii, că aş avea nişte materiale subversive. Şi mi-o” luat, printre altele, şi dosaru' 
care-l aveam eu cu procesu’. Ştii? Şi l-o’ distrus ca să nu mai am nicio posibilitate de a 
face ceva. Erau toate ca nişte pretexte. 

Cine erau cei care v-au făcut percheziții, îi mai ţineţi minte ? 

Era unv’ Maier... Toţi erau din vechea Securitate. 

În decembrie '89, când a izbucnit revoluţia, eraţi în Suceava ? 

Eram în Suceava. M-am dus şi eu atuncea când se forma consiliu” ăsta, FSN-u”. Şi 
bineînţeles că am observat din capu” locului că sunt neglijat şi că foştii deţinuţi politici 
nu au nicio şansă să mai reintre în viaţa normală a societăţii. Îmi povestea un fost senator 
care a fost şi preşedintele FSN-ului aici. Zicea: „Domn'e, am discutat cu Brucan şi o 
spus că să nu facă parte niciun fost deţinut politic din acest organism”. Da, şi atunci era 
evident. Numai cei care nu au vrut să vadă n-au văzut, n-au observat că de fapt n-a fost 
nicio revoluţie, că a fost o lovitură de stat. L-au înlăturat pe Ceauşescu şi iniţial voiau să 
facă tot un socialism cu faţă umană, ă la Gorbaciov, şi pe urmă au văzut că treaba nu 
merge, că şi în Uniunea Sovietică se petrec lucruri asemănătoare, şi atunci au luat-o pe 
„panta democraţiei” şi au acceptat să fie mai multe partide, pluripartitism... 

Dumneavoastră v-aţi înscris într-un partid politic după '89 ? 

Da, am fost în Partidu’ Liberal, dar m-am lămurit şi cu liberalii. Pentru că-n mo- 
mentu' când în fruntea partidului... chiar dacă e fost deţinut politic, dar dacă ai dovezi 
clare că e fost informator al Securităţii, cum a fost cazul lui Quintus, s-a terminat. Păi 
înseamnă că aceste partide, ca să poată să se introducă în activitatea politică a ţării, au 
trebuit să aibă şi un accept de undeva. Şi acceptul acesta s-a văzut clar. Nu-i aşa? Primu' 
deputat liberal de Suceava în '90 a fost o profesoară Iulia Leo Miza, mare activistă PCR 
în cadru” Liceului „Ştefan cel Mare”, iar soţul ei a fost cândva securist, într-adevăr în 
rezervă, dar fost ofiţer de securitate. Şi a ajuns deputată liberală în primu” parlament al 
României după revoluţie. Păi vă puteţi închipui? Cineva spunea chiar: „A fost aleasă, 
dar cu voturile FSN-ului ! ” (râde - n.n.). Şi avatarurile astea, transformările astea sunt 
mai vizibile ca oricând acuma, când le vezi în retrospectivă. Ştii ? 

Când s-a format la Suceava Asociaţia Foştilor Deținuți Politici ? 

Asociația? Chiar atuncea în '90, când s-a format la Bucureşti. Noi suntem chiar 
de atunci. Eu sunt al doilea preşedinte. Primu’ a fost un inginer, Marchidan Ioan’, 
până-n '97, şi din '97 sunt eu sunt preşedintele AFDPR-ului. Am şi eu zece ani. 


14. loan Marchidan, născut la 11 iulie 1923 în Rădăuţi, Suceava. A fost arestat la 10 iulie 1950 şi 
condamnat la 1 an şi 6 luni închisoare corecțională. A executat pedeapsa în închisorile Iaşi, 
Jilava, Aiud şi Suceava. A fost eliberat la 19 februarie 1952. Informaţii din fişele matricole 
penale din AANP. 

V-aţi mai întâlnit cu foşti securişti sau cu cei care v-au anchetat ? 

După '90 singuru” cu care m-am întâlnit, cu care am avut discuţii, a fost Feller. L-am 
şi acuzat în presa locală, care se implica atuncea mai mult decât acuma. Am avut articole 
în presă în care l-am acuzat pe acest Feller, care pur şi simplu în anchetă mi-a spus: 
„Domnilor, o să vă dăm nişte pedepse că o să vă îngroziţi. Şi voi, da’ şi cei de afară! ”. 
Prin urmare el singur a recunoscut că pedepsele mari care le vom primi, condamnarea 
noastră va avea şi efect asupra celor de afară. „Să-i îngrozim... şi pe voi, şi pe cei de 
afară. Numai să-i liniştim, să nu mai îndrăznească cineva să vorbească împotriva 
regimului.” Şi a mai zis: „Măi Jauca, pedepsele noi vi le dăm. De aici nu te scoate nici 
prim-secretaru' ! ”. Astea sunt cuvinte pe care le-am scris şi în presa locală în '92. Prin 
urmare până şi Partidu’ era pus la index când era vorba de pedepsele date de Securitate. 
„Noi vi le dăm...”, ceea ce înseamnă că este dovedit clar că pedepsele erau date în plic 
de către Securitate, nu de judecător. Judecătoru' era un manechin, era un instrument 
docil în mâna Securităţii. El deschidea plicu' şi în plic erau pedepsele stabilite pentru 
fiecare. Asta a fost nenorocirea. 


Dar cu foşti turnători din închisoare v-aţi mai întâlnit ? 

Nu. Nu m-am întâlnit cu nici unv’ din aceştia. Sigur că ei aveau atunci tot interesu’ 
ca să introducă între noi oameni care să ne facă viaţa amară... 

Eu vă mulțumesc frumos că mi-aţi acordat din timpul dumneavoastră şi îmi cer scuze 
dacă v-am trezit amintiri neplăcute. 

Şi eu vă mulţumesc! 


Vasile Pânzariu 


S-a născut la 12 ianuarie 1930 în Burdujeni, judeţul Suceava. Naţionalitatea : română. 
Religia : ortodoxă. Studii: Liceul Comercial. Profesia : tâmplar mecanic. A fost arestat 
la 28 august 1950 şi condamnat la 10 ani de muncă silnică. A executat pedeapsa în 
închisorile Iaşi, Jilava, Gherla, Baia Sprie, Cavnic, Poarta Albă şi Văcăreşti. A fost 
eliberat la 24 august 1960. A fost rearestat la 22 septembrie 1970 şi condamnat la 6 ani 
de închisoare. A executat pedeapsa în închisorile Botoşani, Văcăreşti şi Aiud. A fost 
eliberat la 29 aprilie 1972. La data interviului locuia în Suceava. Interviu realizat de 
Alexandru Matei în Suceava la 29 octombrie 2007. Transcrierea şi tehnoredactarea 
interviului - Constantin Vasilescu. Editarea - Alin Mureşan. Interviul se află în AIO- 
-IICCMER, având cotele 251, 252. 


Pentru început vă rog să vă prezentaţi. 

Eu sunt născut pe 12 ianuarie 1930 în Burdujeni. Acuma e cartier al oraşului 
Suceava. Şcoala primară am făcut-o în Burdujeni. După patru clase de şcoală primară am 
venit la Gimnaziu’ Comercial în Suceava. Asta se-ntâmpla în timpu” războiului. În primii 
ani ai gimnaziului a venit refugiu”, şi pe 26 martie în '44 era ultimu” tren care venea 
dinspre Cernăuţi, aicea. 

Tata era factor poştal şi toată lumea care era în servici” era concentrată, mobilizată, 
şi în special familiile lor erau obligate să fie deportate. Am părăsit Burdujenii, casa 
natală, deschizând toate porţile la grajduri, la grădină, la toate vitele, găinile. Tot ce era 
le-am dat slobode, că plecase foarte multă lume, nu numai noi. Deci a rămas în urmă 
toată averea care s-o strâns într-o viaţă de om. Menţionez că noi am fost o familie 
numeroasă. Am fost şase fraţi şi două surori, iar eu am fost mezinu”. Ei, fiind într-o 
familie în care fraţii au urmat studii, au studiat la Liceul „Ştefan cel Mare”, aveam acces 
la diverse cărţi, în casă întotdeauna se discutau diverse lucruri artistice, cântece, deci eu 
de mic am fost introdus în forma asta a cunoaşterii. 

Unul din fraţi, Dumnezeu să-l ierte, că o murit în '40, care ajunsese şi el oficiant la 
poşta din Suceava după ce terminase liceu”, a fost mare amator de literatură. Colaborase 
la revistele locale, era o revistă Cetatea Sucevei de aicea, şi nişte cântece care se cântau 
la ora aceea erau şi pe versurile lui... 

În sfârşit, aşa familie am avut, mai mult trăită în natură, cum se spune, într-o viaţă 
sănătoasă de tot, pentru că majoritatea erau vânători şi pescari. Tata avea 5 000 de 
hectare de pădure care le arenda periodic pentru vânat. 

Ei, şi am prins de mic pofta şi gustu’ frumos al literaturii şi comportamentu”, relaţia 
dintre semeni. Se punea tare mare bază pe chestia asta... Dacă eu nu spuneam unui vecin 

„bună ziua” sau „bună dimineaţa” şi eram pârât la mama şi la tata, luam câte un centiron. 
Trebuia să respect lumea din jur ; era educaţia care, deşi nouă copiilor ni se părea că era 
ceva în plus, mai târziu ne-am dat seama că era o reglare, o canalizare foarte firească şi bună. 

Ei, trec anii, venim din refugiu, vine vremea secetei din '46-'47, a greutăților, mi-am 
continuat şcoala, am terminat cinci clase de Liceu Comercial şi când eram într-a VI-a, 
înainte de Crăciun, pentru că nu aveam de lucru şi pentru că eram amator de literatură 
de la fraţi, mă-nfundam în bibliotecă. Şi am dat peste o carte a lui Păstorel Teodoreanu!, 
Tămâie şi otravă, care era publicată în 1942, în timpu' războiului. Şi acolo am găsit, 
domn'e, două fabule care m-o” amuzat şi mi-o” plăcut foarte mult: Momiţa republicană 
şi Măgarul şi libertatea. Deci eu de la vârsta aceea, de atunci, eram introdus în forma 
bolşevismului. Am făcut o intrare importantă ca să înţelegeţi că de când aveam cunoştinţă 
de forma asta, ştiam că trebuie, că era justificată şi motivată atitudinea noastră când ei 
au venit cu tancurile peste noi şi ne-au oprimat. 

Părinţii aveau simpatii politice ? 

Nu. Tata era foarte interesat de politică, da’ nu ca s-o facă el, ci ca informaţie 
zilnică : toată ziua era cu ziaru”, citea şi se informa. Chiar dacă era factor poştal simplu, 
da” era foarte interesat. 

Dar dumneavoastră aveaţi ? 

Simpatii politice n-am avut, nu m-am ataşat de niciunu”. O fost un lucru tare curios. 
Bine, eu am avut fraţii care era unv’ cuzist — ăsta care o murit —, altu’ n-avea nuanţă, 
unv’ era tot cam cuzist, că-i era profesor A.C. Cuza?. Ştiţi? Ei, da restu’ nu. Io, n-o 
să mă credeţi, nu m-am afiliat la nicio formă politică. 

Ei, şi în atmosfera aceea, după război, vin tancurile, vine oprimarea, şi în '46 s-o' 
falsificat alegerile. După alegeri eram edificat, a venit şi abdicarea Regelui... Lumea 
toată găsise unicu' motiv de rezistenţă în forma regală, că alta nu mai era. Că ce se 
întâmplase ? O parte din liberali, ca Tătărăscu, s-au dat cu ei. Dar fraţii ne spunea’ : 


1. Alexandru O. „Păstorel” Teodoreanu (1894-1964). Avocat, scriitor, epigramist. A fost arestat la 
3 octombrie 1959 şi condamnat la 6 ani de închisoare corecțională. A executat pedeapsa în închi- 
sorile Gherla şi Jilava. A fost eliberat la 31 aprilie 1962. Stelian Tănase, op. cit., 2003, p. 422 ; 
http : //www.humanitas.ro/pastorel, accesat la 10 august 2009 ; fişa matricolă penală din AANP. 

2. Alexandru C. Cuza (1857-1947), profesor de economie politică, om politic, academician. A 
înfiinţat mai multe partide şi mişcări naţionaliste, cea mai cunoscută fiind Liga Apărării 
Naţional-Creştine (1923). , 

3. Gheorghe Tătărescu (1886-1957), om politic, prim-ministru între 1934 şi 1937 şi 1939 şi 1940. 
A colaborat cu Partidul Comunist, fiind o perioadă vicepreşedinte al Consiliului de Miniştri şi 
ministru de externe în guvernul Petru Groza. A fost arestat la 5/6 mai 1950 şi a fost deţinut în 
penitenciarul din Sighetu Marmaţiei până în primăvara lui 1952, când a fost transferat la 
Bucureşti, pentru cercetări în ancheta grupului „Pătrăşcanu”, fiind folosit ca martor al acuzării. 
A fost internat 8 luni la Spitalului „Victor Babeş” datorită unor probleme de sănătate, iar după 
terminarea cercetărilor a fost cazat un timp la o vilă conspirativă a Securităţii din Predeal şi din 
toamna lui 1954 la o vilă a Securităţii de lângă Bucureşti. A fost eliberat la 6 iunie 1955 şi 
numit în Comitetul Român pentru Repatriere. ANIC, fond CC al PCR, Secţia Cancelarie, 
dosar nr. 36/1954, f. 2; ACNSAS,. fond SIE, dosar nr. 29274; Flori Stănescu, „Gheorghe 
Tătărescu (1886-1957)”, în Arhivele Totalitarismului, anul III, nr. 4/1995, p. 189; http :// 
enciclopediaromaniei. ro/wiki/Gheorghe_T%C4%83t%C4%83rescu, accesat la 17 august 2009. 
Mulţumim Andreei Dobeş pentru informaţiile provenind din arhive. 

„Mă băieţi, fiţi atenţi că de acuma înainte vine buclucu' mare. Că de acuma se urmăreşte 
nivelarea gândirilor, nivelarea caracterelor şi deasupra lor să domine scoarţa totalitară. 
Şi astfel o să fie transformat omv’ într-un robot, să fie condus deja de ei”. Ei, asta o 
rămas în noi şi am simţit-o şi la dărâmarea formei regale, care mai ţânea un fir de 
democraţie. Noi le ştiam toate acuma, avem 16-17 ani. 

Și cum aţi intrat în conflict cu noul regim ? 

Ei, prin '48 mă exmatriculează pe chestia că am introdus în şcoală cartea lui Păstorel 
Teodoreanu, ca „element reacţionar”. Teoriile şi treburile lor. Ei, n-am mai avut ce face. 
Chiar nici n-au apucat să-mi deie la mână ceva acolo. Şi tata mi-a spus: „Stai acasă, că 
vedem noi ! ”. 

Eu sunt exmatriculat, dar noi aveam legături cu colegii din toate judeţele şi ne mai 
întâlneam. Aveam colegi la Liceu’ Comercial, la Liceu” Industrial, la Liceu” „Ştefan cel 
Mare” şi la „Doamna Maria”, liceu” de fete. Ei, noi ne cunoşteam între noi prin păreri, 
prin informaţii, prin radiouri, că toate serile ascultam posturile străine de radio. Deci noi 
ne cunoşteam ca atitudine şi forme de reacţie. Da' ce se întâmplase? Noi nu ştiam, 
n-aveam cunoştinţă de actele şi angajamentele secrete care fuseseră la Yalta şi Potsdam‘. 
Noi n-am ştiut că am fost cedaţi ca zonă de influenţă sovietică până-n centru’ Europei şi 
am tot trăit cu impresia că ajutoru' puterilor democrate (America, Anglia) ne va salva. 
Şi ei ducea” propagandă anticomunistă, antibolşevică, sub pretextu’ că vor veni şi ne vor 
ajuta. Era” vremurile când se aştepta să vie americanii... promisiuni fără acoperire. 

Şi o venit '48, cu arestările masive : legionari, ţărănişti, liberali, toate partidele. Ce 
se întâmplase ? Un lucru pe care mai târziu l-am înţeles. Partidele istorice nu au luat 
neapărat atitudine făţişă împotriva bolşevicilor. Nu! Ei s-o” simţit vizaţi şi i-au condamnat 
pe toţi pentru ce au fost, nu pentru atitudinea de luptă armată sau pe orice altă formă de 
luptă împotriva bolşevismului. Şi s-a” urmărit două lucruri : pe oamenii din componenţa 
trecutului istoric trebuia să-i macine şi să-i distrugă, ca să vie noua clasă pe care o 
preconizau ei, bolşevizată, robotizată. Ş-atunci s-o trecut şi au inventat procese, fie c-o' 
fost adevărate, fie că nu. Dacă tata o muncit o viaţă şi avea gospodărie bună în sat, pe 
trudă, pe muncă, era considerat burghez. „Stai, da’ tu ai luat de la noi şi ţ-ai făcut!” 
Sistemu”' ăsta era. Ei, dar ei ne-au speculat forţa de muncă, ne-au exploatat puternic prin 
arestări masive, ca să le producem lor bunuri, produse; canale, Salva-Vişeu5, Bicazu', 
Canalu”, chestii din astea, iar totodată şi să ne macine prin condiţii de înfometare. Şi au 
reuşit... 

Şi noi am trăit cu sentimentu' ăsta, că trebuie să facem ceva. Şi am format un grup 
de vreo 12 inşi, băieţi de la mai multe licee, o fost anu” '49, când prin o serie de colegi 
urmăream să luăm legătura cu luptătorii din munţi, cu Gavril Vatamaniuc$, cu ăştia din 


4. Este vorba de întâlnirile dintre Statele Unite ale Americii, Marea Britanie şi Uniunea Sovietică 
de la Yalta (februarie 1945) şi Potdsam (iulie 1945) în care s-au luat deciziile majore privind 
situaţia Europei postbelice. 

5. Şantier construit în primii ani de ai regimului comunist de către „voluntari”. 

6. Gavril Vatamaniuc, născut la 25 noiembrie 1924 în Suceviţa, Suceava. A dus o rezistenţă anti- 
comunistă activă în zona Suceviţa, împreună cu fraţii Ion şi Gheorghe Chiraş, dar şi cu Vasile 
Motrescu (din 1954). A fost arestat la 18 octombrie 1955 şi condamnat la muncă silnică pe 
viaţă. A executat pedeapsa în închisorile Suceava, Jilava, Botoşani şi Gherla. A fost eliberat la 
3 august 1964. http : //www.odaiadesus. ro/eroi. html, accesat la 16 februarie 2009. Informaţii 
de la colegul nostru Alexandru Matei, căruia îi mulțumim. 

„Gărzile Decebal””, că era cea mai mare organizaţie. A noastră o fost o organizaţie 
purice faţă de a lor. Ne-am vorbit, ne-am aranjat, băieţii în special, fără fete, că 
momentu' oportun e să luăm legături cu luptătorii din munţi, să-i aprovizionăm cu 
alimente, cu ce au ei nevoie, ca să poată duce lupta lejer, iar în sate să ducem propaganda 
împotriva bolşevizării. 

Bine, noi am fost mai mulţi care ne cunoşteam cu atitudine antibolşevică. Majoritatea 
tineretului era la ora aceea, dar acei care am căzut în grupu’ ăsta am fost cam 12. Noi 
ne cunoşteam, făceam semne în juru’ penitenciarului, că nu era cu obloane atuncea, că 
să aibe curaj, chestii din astea. Chiar dacă mai suportam anumite chestii, că ne vedeau, 
ne urmărea paza pe acolo, ne cotonogeau. 


Vă asumaţi nişte riscuri... 

Da, riscam. Noi am fost conştienţi că atitudinea noastră e periculoasă şi poate ne 
aşteaptă şi moartea, dar am acceptat-o punând mai sus decât orice necesitate eliberarea 
de sub tăvălugul bolşevizării, religia asta utopică, satanică care o prostit şi o tâmpit o 
lume întreagă. 

Domn'e, prin august 1949 ne-o' aprins şi mai tare la arii. Şi nu s-o petrecut numa’ 
la noi prin Calafindeşti, Rădăuţi, Stroieştit, că era ordin venit de sus. Asemenea fapte 
s-o” întâmplat şi în Banat, în mai multe locuri. Adică ei voiau să ia cote peste măsură de 
la recolta muncită şi trudită de oameni, cât credeau ei de cuviinţă, cam trei sferturi. Ei, + 
şi pentru că lumea s-a opus, că era munca şi proprietatea lor, au înconjurat ariile cu 
batalioanele de Securitate şi în momentu' când lumea s-o pus şi o venit din sat cu copii, 
cu toată familia, o pârâit cu mitralierele, o' tras. Sigur că lumea sub mitraliere cedează. 
N-ai cum... 

Și cum ați reacționat dumneavoastră la aceste evenimente ? 

În mai '50 am închegat organizaţia, ăştia 12. Ne-am întâlnit în lunca Sucevei, pe 
cetatea Sucevei, era frumos. „Măi băiete, noi suntem a nimănui? Tre” să ne denumim 
şi noi cumva ca să ştim despre ce e vorba!” Că studenţii de la Iaşi, printre care era' 
Remus Leonida, Marta şi încă unu”, ne-o” avertizat ca să nu facem registre, liste, chestii, 
să ne prindă cu ele ca să avem bucluc după aceea, să ne aresteze. Ei, şi noi am discutat 
acolo: „Da, băi, da? cum ne numim noi? Ce facem cu grupul ăsta?”. Şi fiind sub 
cetatea Sucevei, am dat denumirea „Cetatea lui Ştefan”. Şi aşa o răma'. 


Și cum s-a întâmplat de aţi fost prinşi ? 
Colegele care ne-au cunoscut cu atitudinile noastre, una din Vereşti, Donici Eugenia’, 
şi a doua din Horodnic, din Rădăuţi, Catrinel Popescu”, terminaseră liceul şi acum voiau 


7. „Gărzile Decebal” au fost înfiinţate de medicul Gheorghe Vasilache în februarie 1949. Scopul 
organizaţiei era pregătirea pentru luptă armată împotriva regimului comunist în eventualitatea 
izbucnirii unui nou război. Organizaţia avea peste 300 de membri şi a avut ramificații în 
majoritate judeţelor din Bucovina şi nordul Moldovei. La începutul lunii septembrie 1949 
membrii organizaţiei au fost arestaţi şi judecaţi în loturi între octombrie 1950 şi august 1953. 
Dorin Dobrincu, „Rezistenţa armată din Bucovina. Gărzile Decebal şi grupul Grigore Sandu 
(1949)”, în Memoria, nr. 51-52 (2-3/2005), Bucureşti, pp. 33-48. 

8. Localităţi din judeţul Suceava. 

9. Eugenia Donici, născută la 5 decembrie 1928 în Vereşti, Suceava. A fost arestată la 25 august 
1950 şi condamnată la 6 ani de muncă silnică, pedeapsă transformată ulterior în 6 ani de 
temniţă grea. A executat pedeapsa în închisorile Suceava, Iaşi, Jilava, Mislea şi Miercurea 
Ciuc. A fost eliberată la 28 august 1956. Informaţii din fişele matricole penale din AANP. 

să meargă la o facultate la Iaşi. Eugenia era un fel de simpatie a mea, eram mai apropiaţi, 
o dragoste de asta mai mult fugitivă, să zic. Ei, şi ea când pleacă pe 19 august din gară 
de la Burdujeni îmi spune : „Băi Vasilică, uite care e situaţia. Eu la ce facultate crezi c-o 
să merg ?”. „Da' ce să spun eu? Unde ai tu tendinţa, unde ai doru”, unde ai preferința.” 
Şi-n timpu” ăsta vine trenv’ şi ea pleacă: „Bă, am vrut să-ţi spun ceva, da’ lasă că ai să 
afli tu”. Şi asta o fost vorba de despărţire... Ce-o făcut? S-o dus la colega ei din 
Horodnic, Catrinel Popescu, care era proaspătă contabilă la topitoria de in, şi îi face o 
propunere şi cad de acord ca să facă nişte manifeste despre 23 august. Nu mai ştiu 
amănunte prea multe, dar au făcut un manifest excepţional de usturător împotriva 
bolşevismului, a comunismului. Şi ce fac? Dacă ne spunea” nouă, noi eram mai iniţiaţi 
în chestii de ăstea de subversivitate. Ele s-o” hotărât şi au scos maşina de scris din fabrica 
de in şi au dus-o la ele acasă. Se duc şi tipăresc manifestele, fără să ştie prostuţele că toate 
maşinile aveau nomenclatura lor la Securitate... Şi o răspândit în sat manifeste, şi mai 
mult prin Botoşani. Eu nici până azi nu ştiu cum arătau manifestele ! Pe 22 spre 23 august 
dau fetele manifestele şi dimineaţă, pe 23 sau pe 24, le înhaţă. Pentru că imediat când 
o' apărut manifestele, s-o alarmat Securitatea, o' luat după bătaia maşinii de scris şi le-o” 
prins în câteva ore. Le-o' cercetat şi, torturate, o' deconspirat oamenii. Nu ştia” de noi 
că suntem organizaţi, numa’ ştia? că suntem anticomunişti. Şi Securitatea de abia o 
aşteptat ca să formeze nucleu” în juru' lor şi o reuşit. Pe mine m-au luat la o săptămână 
de când m-am despărţit de ea. De altfel, eram urmăriţi dinainte, ştiam că eram urmăriţi... 


Cum a decurs ziua arestării ? 

Trebuie să mai menţionez că de 23 august n-am ştiut ce s-o întâmplat. De 23 august 
am venit la soră-mea la Suceava. Aici în oraş am avut o soră căsătorită şi veneam pe jos, 
că nu erau autobuze. Şi am mers acolo la ea şi mi-o dat 50 de grame de rachiu de caise. 
Şi ea ca soră şi ca mamă, că tocmai i se născuse o fetiţă, cred că avea o sensibilitate. M-o 
văzut pe mine cam agitat, şi ştia că io vorbeam şi bombăneam împotriva comuniştilor 
aproape pe faţă. Şi-mi spune: „Măi băiete, vezi cum umbli tu. Măi băiete, vezi ce faci ! 
Unde mergi tu acuma ? ”. Zic: „Mă duc să văd chermeza ! ”. Că era de 23 august. Şi am 
plecat de la ea de acolo, dar când o ajuns la poartă o început să lăcrămeze. Zic: „Da' 
ce-i cu tine, ce te-o apucat ?”. „Nu, nu, nu ştiu ce... Băi, vezi să nu păţăşti ceva! ” Na, 
io m-am rupt de ea cum eram tânăr, viguros... 

Ajung lângă stadion, acolo era un spaţiu, o poieniţă între pomi unde se făcea 
chermeza. Am ajuns acolo pe la ora 12, 12 şi ceva. Cânta muzică, chestii, zbânţuială, 
tineret, că aşa-i întotdeauna. Am mai stat, m-am învârtit pe acolo, mă uitam, când 
deodată văd că pe stradă prind să treacă camioanele batalionului de Securitate de la 
Fălticeni. Ne-o derutat, că era 23 august şi întotdeauna sărbătorile legale la ei erau cu 
pază vigilentă. N-am dat importanţă. Pe la vreo două se anunţă la megafonu' 'cela de 
acolo: „Atenţiune ! Atenţiune ! Chermeza ia sfârşit ! ”. Şi o' început să înjure copiii, să 
arunce cu una-alta, cum era tineretul. Eu am râs. O venit Miliția să împrăştie lumea. 
Cine să ştie de ce? 


10. Ecaterina Popescu, născută la 12 ianuarie 1930 în Horodnicul de Sus, Suceava. A fost arestată 
la 25 august 1950 şi condamnată la 3 ani de închisoare corecțională. A executat pedeapsa în 
închisorile Suceava, Iaşi, Jilava şi Mislea. A fost eliberată la 23 august 1953. Informaţii din 
fişele matricole penale din AANP. 

Şi venind înapoi pe jos spre Burdujeni, vedeam că din când în când trecea’ în dreapta 
şi-n stânga camioane cu batalioanele de Securitate de la Dorohoi, unu” de la Fălticeni... 
Se intersectau. Eu ajung în gară la Burdujeni, unde trebuia să se ţie spectacol, serbare 
şi un bal. S-o anulat şi acela. Ajung acasă. Trece asta, şi pe 26 mă duc iar pe la Suceava. 
Am stat pe la sora, am umblat pe acolo, sora iar m-a avertizat... şi mă întorc din nou 
acasă. Când mă întorc în gară la Burdujeni, pentru că nu le dăduse” voie de 23 august, 
s-a aprobat să se ţină acum un bal. Eu nu eram amator de dans, deşi muzica îmi plăcea. 
Sora o încercat de vreo câteva ori să mă înveţe, dar am călcat-o pe picioare, m-o-njurat... 
În sfârşit. Am stat un pic acolo ascultând muzica şi când să ies în faţa gării afară, văd 
un jeep al Securităţii. Şi eu în zeflemea, aşa, dau cu piciorul în roată şi plec. Nu era 
nimeni în jeep, dar le cunoşteam jeep-urile, că eram localnic. Şi am luat-o frumos pe jos 
până acasă. Am făcut vreo 800 de metri până acasă. Cred că ei o' controlat, ştia” 
itinerariul, o' văzut că am plecat. 

Ajung acasă pe noapte şi zic: „Mamaie, io mă duc să mă tund”. „Măi băiete, n-ai 
mâncat. Ai venit acuma, unde mergi tu la ora asta ? Ia-ţi un pulover pe tine ! ” Şi am luat 
un pulover fără mâneci, cum era sara mai rece, şi m-am dus. Frizeria nu era departe, la 
vreo două-trei sute de metri. Am ajuns la frizerie, m-am tuns. Când am ieşit de la 
frizerie, se-nchina ziua cu noaptea. Trebuia să trec prin faţa primăriei, a postului, şi de 
la distanţă am văzut o coloană mare, civili şi militari, care veneau spre mine. Io n-am 
băgat de seama, ca de atâtea ori. Am trecut pe lângă ei şi la vreo şapte-opt metri după 
ce am trecut, din spate, deodată, ca ulii o° sărit pe mine şi m-o” prins de mâini, de 
picioare... Tăţi o” tăbărât pe mine. Ce se întâmplase ? Ei m-o” urmărit pas cu pas după 
ce am venit eu. Ei nu mă cunoştea” pe mine, da” şăfu' de post mă cunoştea. Şi eu am 
ajuns în gura lor, exact la doi paşi de Primărie, acolo m-a” arestat. Şi atuncea m-o” luat, 
mi-o” dat câţiva pumni... M-a” arestat. 

Îi ştiaţi pe cei care v-au arestat ? 

Şefu' de post, era podpraporshchik!, aşa-i spunea, un fost rusnac şi mai era cu vreo 
câţiva militari, plus doi-trei de la Securitate : locotenentu” Radu Dan, de aicea, local, 
care m-o şi anchetat, şi locotenentu' evreu” losub Avram din Dorohoi... M-o’ luat rapid, 
da? nu m-o' ţânut acolo la milițieni mai mult de 20-30 de minute, cu înjurături, cu 
astea... Şi m-o” transferat imediat la Suceava. 

Când să ajung în luncă, la podul de oţel, cum eram în jeep, mă gândisem eu să încerc 
să sar, că jeep-ul n-avea geam. Când eşti în primejdii de ăstea te tâmpeşti, nu mai ţii cont 
de pericol. Am avut de multe ori în viaţă chestii de-astea... Ei, dar totuşi am fost precaut, 
m-am gândit că nu pot prin gemuleţu” "cela mic... chiar dacă ţâşneam eu, cu cătuşe şi la 
mâini, mă izbeam cu viteză de un stâlp de pe margine, ceva, praf mă făceam. Gata, mi-am 
dat seama că de acuma s-o-nchis capacu”. Odată luat, salutare, nu mai scăpi din gheare. 

Ei, am ajuns la Securitate la Suceava, da’ nu m-a” ţinut nici acolo decât vreo 20 de 
minute. Acolo, în schimb, o trecut tovarăşu' colonel Popigg!?, şefu” Securităţii. Ăsta este 


11. Hloanpânopuuk = Sublocotenent în armata rusă, http ://en. wikipedia. org/wiki/Podpra- 
porshchik, accesat la 4 august 2009. 

12. Adalbert Popigg, colonel, şeful Serviciului Judeţean de Securitate Suceava (1948-1950). A 
condus cu brutalitate anchetele din penitenciarul Suceava. A fost arestat şi condamnat la 8 ani 
de închisoare pentru că fusese informator al Siguranţei. Marius Oprea, Banalitatea răului..., 
p. 188, nota 255; Doina Jela, op. cit., p. 235; Dan Lucinescu, op. cit., pp. 69, 75-76. 


330 EXPERIENȚE CARCERALE ÎN ROMÂNIA COMUNISTĂ 


tot evreu. O dat nişte dispoziţii acolo, fără să fiu încă lovit, nimic. Şi mă depozitează 
imediat, singur, în penitenciar, unde era pază asigurată. 

Între timp, o' început să culeagă şi pe ceilalţi colegi. Şi în vreo câteva zile o’ fost 
majoritatea culeşi şi arestaţi. Ei, şi ne-o” luat pe rând. Uimirea era mare: cum suntem 
noi aicea? De unde? Cine ne-o vândut? Cin’ ne-o trădat? Şi tăţi dădeam vina unu” pe 
altu’. Ne făcea’ şi confruntări la anchetă... Ce se întâmplase? Fetele ne cunoşteau. 
Căzând, arestându-ne, noi ne uitam unu” la altu’, nu ştiam adevărata cauză. Bătăi n-am 
avut prea multe, pentru că n-avea” nici de ce, pentru că era deja clarificată povestea. 
Bineînţeles că pumni şi picioare şi bătăi am luat, dar nu în stil prea mare... 


Cât a ținut ancheta ? 

Ancheta o ţinut cam vreo opt luni, până-n '51, prin mai. Şef de secţie era unv’ Marici 
Petru, un poleac (polonez - n.n.), cel mai mare bătăuş. O ucis şi o-mpuşcat cu mâna 
lui oameni. Eu nu eram în anchetă la el, dar el fiind mai în vârstă, o cunoscut din familia 
noastră pe fraţii mei mai mari, şi probabil, ca o răzbunare, ce-o fi fost, m-o scos din 
celulă fără să-mi spuie nimica, cum eram dezbrăcat, că fusesem arestat vara, şi m-o dus 
unde fusese capela de rugăciune a penitenciarului şi o dat ordin la un gardian, Bizubeac, 
să mă dezbrace. Am rămas numa'-n izmană. Şi m-o luat, domn'e, la pumni din senin, 
fără să-mi spuie sau să mă întrebe nimic. Şi m-o bătut bine, m-o călcat în picioare şi după 
aceea îi spune: „Bagă-l unde ţi-am spus ! ”. Şi m-o târâit acolo jos, că era o celulă nouă 
făcută la iluminator, mai îngustă, ca d-un metru şi ceva, o celulă de pedeapsă. 

M-o băgat acolo pe 5 ianuarie '51 descult, în cămaşă şi izmană, şi înăuntru nu era 
geam, era’ numa” vergelele şi atât, ca să nu poţi evada. Nu ningea tare, da” pe jos era tot 
umed de la zăpada care se topise înăuntru. Şi m-o ţinut descult acolo până când mi s-o' 
umflat picioarele. Mai puneam mâinile, mi s-o" umflat şi mâinile. Şi vizeta se vedea când 
să mişca acolo, cât am putut eu să mai fiu atent. Şi am stat nemâncat acolo toata ziua, 
că nu mi-a dat nimic până sara. Şi la un moment dat, domnule, n-am mai sâmţât nimica, 
intrase frigu' în mine şi am căzut în nesimţire. Am căzut acolo şi nu m-o scos atuncea. 

Numa” zgomotu” de când mi-a dat mâncarea prin uşă m-o făcut să tresar oleacă. Io 
intrasem în amorţeală, nu mai simţeam frigu', nimica. Şi cân’ am dat să mă ridic am 
văzut ca prin vise că o strecurat o gamelă cu terci. leşea aburu’ din el şi s-o făcut c-o 
scapă şi-o vărsat-o peste picioare la mine, că eram lângă uşă. lo n-am simţit nimica 
atuncea imediat. O trântit iar uşiţa, iar după o bucată de vreme, când am dat izmana de-o 
parte, era tăt roşu de jos până sus. Am căzut în neştire... Şi nu ştiu când şi cum am ajuns 
în aşa-zisa infirmerie. Şi vine un felcer de-al penitenciarului: „Mă, ce-i cu dumneata ? 
Ce s-o întâmplat? ”. Se făcea că nu ştie nimica! Ei, după asta mi-am revenit... 

De la ancheta de la Suceava ne-o’ îmbarcat în nişte autocamioane speciale tip dubă, 
tot lotu’, păzit foarte bine cu armată, ne-o” deplasat la Iaşi, la închisoarea militară de pe 
Copou. În timpu” ăsta, şefu' la penitenciaru' de acolo era Zgâmbău!“. 


Cei de la Iaşi cum s-au purtat cu dumneavoastră ? 


13. Petre/Petru Marici, sublocotenent la Securitatea Rădăuţi în septembrie 1948. Este semnalat la 
Suceava în 1949. A anchetat lotul „Gărzile Decebal” şi obişnuia să bată familiile care 
adăposteau luptătorii. A executat personal mai multe persoane condamnate la moarte, împuş- 
cându-i în ceafă. Doina Jela, op. cit., p. 171; CPADCR, Raport final..., p. 490. 

14. Zgâmbău, prim-gardian la închisoarea din Iaşi în 1950. Andrei Muraru (coord.), op. cit., 
p. 346. 

Acolo eram cazaţi pentru proces, deci nu s-au purtat nici bine, nici rău cu noi. Asta 
era prin primăvară, prin mai, iunie, aşa ceva, ne-o” ţinut vreo două-trei luni la Copou şi, 
cu două săptămâni înainte de proces, din grupu' nostru ne-o” luat la Securitatea din Iaşi 
pe mine, din fete probabil, şi pe mai vreo câţiva. N-am ştiut, că eram izolaţi. Ei ne-o” 
avertizat ca să recunoaştem tăt ceea ce ne-o' spus ei, că suntem organizaţi împotriva... 
Că ne-am grupat şi am avut ceva împotriva lor... Ca şi cum noi am vrea să negăm ceva. 
Ştii ? Şi să spunem că suntem vinovaţi, că ne cerem iertare, că am greşit faţă de partid, 
cutare. De asta ne-a” dus acolo. Şi am ajuns sub observaţia locotenentului Leferman!5, 
tot evreu. Eu eram un tânăr informat bine faţă de ceilalţi, aşa că m-o” făcut pe mine şef 
de lot şi acu’ de mine avea” grijă. Şi ne-o" ameninţat ei la proces acolo, da” ştiam că ne 
condamnă ori spui una, ori spui alta... 

Când a avut loc procesul ? 


Pe 26 septembrie în '51, la laşi. Şi condamnările au fost între doi şi zece ani, pe 
motiv de „crimă de uneltire împotriva orânduirii socialiste” (sic !). 


Cum s-a purtat avocatul apărării ? 

Avocatu' apărării mai mult o acuzat decât să facă altceva. Spunea : „O” fost tineri, o’ 
greşit, trebuie reabilitaţi. Trebuie să se ţâie cont că sunt tineri şi pot fi readuşi la calea 
bună, faţă de alţii care-s bătrâni...”. Şi o trecut. Noi de abia aşteptam să scăpăm de 
proces şi să ne ducă la munci, că aşa era circulaţia. 

Dumneavoastră ce condamnare aţi primit ? 

Eu zece ani, restu” între doi şi zece ani. Eugenia o primit şase ani şi cealaltă colegă 
a ei trei ani. Ş-un coleg de al meu imediat după mine o primit opt ani. El era anv’ I la 
Academia Comercială, Seliuc Nicolae!S, un băiat excepţional şi la eliberare o murit, 
săracu” de el. Şi după aceea eşalonat, după cum o' crezut ei, Securitatea... 


Procesul a fost cu public ? 

O fost cu public, dar oamenii intenţionat au adus vreo câţiva studenţi, activişti, 
UTC-işti de ai lor. Plus o' fost părinţii, o' fost anunţaţi ca să transmită mai departe 
pedeapsa... Nu era prea multă lume, da” nici nu mai reţân acuma. În primu” rând că noi 
grijă de asta n-am prea avut. 

Ei, şi de acolo, prin toamna lui '51 ajungem la Jilava, pe fort la Reduit, la camera 8 
parcă. Acolo la Reduit m-am întâlnit cu colonelu” Cârlan Vasile” , sucevean din Bosanci 


15. Lara Leferman (lon Chiper), locotenent-major, şeful Biroului Anchete al Securităţii Iaşi în 
1950. Octavian Roske (coord.), Mecanisme represive... Dicţionar biografic. H-L, p. 430; 
Doina Jela, op. cit., p. 161. 

16. Nicolae Seliuc, născut la 9 septembrie 1928 în Costâna, Suceava. A fost arestat la 27 septembrie 
1950 şi condamnat la 8 ani de muncă silnică. A executat pedeapsa în închisorile Suceava, Iaşi, 
Jilava, Caransebeş şi Gherla. La expirarea pedepsei a fost internat administrativ pentru 36 de 
luni. A executat pedeapsa în închisorile Gherla, Culmea şi Periprava. A fost eliberat la 
27 septembrie 1961. Informaţii din fişele matricole penale din AANP. 

17. Vasile Cârlan, născut la 4 decembrie 1896 în Bosanci, Suceava. Colonel, fusese decorat de 
două ori cu Ordinul „Mihai Viteazu”. A organizat rezistenţa armată anticomunistă din Munţii 
Bucovinei şi Călimani. A fost arestat la 26 martie 1950, după ce fusese condamnat în 
contumacie la muncă silnică pe viaţă, pedeapsă redusă ulterior la 12 ani şi 6 luni. A executat 
pedeapsa în închisorile Jilava, Aiud, Craiova şi Gherla. A fost eliberat la 18 noiembrie 1962 
cu domiciliu obligatoriu la Lăteşti, Bărăgan. Cicerone Ioniţoiu, Victimele terorii comuniste. 
Dicţionar. C, p. 70; fişa matricolă penală din AANP. 

de aicea, care o fost cu un grup armat, cu Mărgineanu!t, cu Gheorghe Munteanu”, şi 
care au dus lupte... 


V-au ținut mult la Jilava ? 

Mult nu ne-o’ ţinut la Jilava, însă înfometați şi slăbiţi cum eram acolo, umblam prin 
juru’ Reduitului, că ne mai scotea’ câte oleacă la plimbare. Eram vreo 150 de oameni 
împreună, poate mai mult. Şi aruncau de la dreptu’ comun în juru’ Reduitului coji de 
morcov, de ceapă, şi ne aruncam pe ele de foame... 

Ei, la Jilava dorinţa unui deţinut întotdeauna era de a termina, de a merge undeva la 
lucru, să se relaxeze. Indiferent ce, muncă de ocnaş, numai să ai ocazia să nu mai stai 
izolat, cum am stat acolo câte o juma” de an izolaţi câte unu’ sângur. Adică să ai 
satisfacția să stai la discuţii în comun... 


Și unde aţi fost transferat de la Jilava ? 

La Gherla. Prin noiembrie m-au dus la Gherla. N-am ştiut atuncea de ce ne-o” selecționat 
vreo câţiva din lotu’ nostru şi ne-o" trimis la renumita cameră 101. Pe mine şi încă doi 
colegi de lot m-o” trimis acolo. Noi ziceam : „Măi, bine c-am scăpat, că este de lucru 
la Gherla, este fabrică... ”. Şi era camera bine organizată, era’ priciuri cu saltele de paie, 
nu era’ paturi. Ni s-o părut Rai faţă de Jilava. Când am intrat acolo, ne-am recomandat, 
că erau vreo 12 în cameră. Când colo, ăia erau torţionarii care erau veniţi de la Piteşti 
să continue „reeducarea”. Şi era’ : Măgirescu%, Livinschi?, Mărtinuş?, Stuparu”, unu” 


18. Sava Mărgineanu, născut la 15 februarie 1898 în Braşca, Suceava. Avocat. A fost arestat la 
28 noiembrie 1949 şi condamnat la 3 ani de închisoare corecțională pentru găzduirea unui 
fugar. A executat pedeapsa în închisorile Iaşi, Jilava şi Aiud. La expirarea pedepsei a fost 
internat administrativ pentru 36 de luni. A executat pedeapsa în închisorile Aiud, Galeşu şi 
Peninsula. A fost eliberat la 27 mai 1954. Informaţii din fişele matricole penale din AANP. 

19. Gheorghe Munteanu, născut la 20 noiembrie 1915 în Stroieşti, Suceava. Preşedintele organi- 
zaţiei PNL din comună, la 17 noiembrie 1949 l-a împuşcat pe primarul comunist care teroriza 
satul. Ascuns de consăteni, a fost condamnat în contumacie în 1955 la 15 ani de închisoare. A 
fost arestat la 5 martie 1961, rejudecat, şi condamnat la 25 de ani de muncă silnică A executat 
pedeapsa în închisorile Suceava şi Botoşani. A fost eliberat la 29 iulie 1964. Cicerone Ioniţoiu, 
Victimele terorii comuniste. Dicţionar. M, p. 407; fişa matricolă penală din AANP. 

20. Eugen Măgirescu, născut la 13 februarie 1922 în Scorţeni, Bacău. Absolvent al Facultăţii de 
Drept din laşi. A fost arestât la 15 mai 1948 şi condamnat la 12 ani de muncă silnică. A 
executat pedeapsa în închisorile Jilava, Bacău, Piteşti, Gherla, Aiud, Galaţi şi Periprava. A 
trecut prin „reeducarea” de la Piteşti, fiind pe rând victimă şi agresor. A fost eliberat la 11 mai 
1963. Alin Mureşan, op. cit., pp. 153-154; fişa matricolă penală din AANP. A publicat o 
carte despre experienţa sa, Moara dracilor. Amintiri din închisoarea de la Piteşti, Fronde, 
Alba Iulia - Paris, 1994. 

21. Mihai Livinschi, născut la 26 iunie 1926 în Bucium, laşi. A fost arestat la 21 mai 1948 ca 
student în anul I la Facultatea de Drept din Iaşi şi condamnat la 7 ani de închisoare corecțională. 
A executat pedeapsa în închisorile Suceava, Piteşti, Gherla, Văcăreşti şi Jilava. A fost unul 
din principalele ajutoare ale lui Eugen Ţurcanu, alături de care a stat de la Suceava. A fost 
condamnat la moarte în procesul reeducatorilor din 1954 şi executat la Jilava la 17 decembrie 
1954. Alin Mureşan, op. cit., pp. 147-148; fişele matricole penale din AANP. 

22. A se vedea nota 16 de la p. 72. 

23. Laurenţiu Stuparu, născut la 7 noiembrie 1923 în Ruşi Munţi, Mureş. A fost arestat la 21 ianuarie 
1950 şi condamnat la 8 ani de închisoare corecțională. A executat pedeapsa în închisorile 
Gherla, Lugoj, Cavnic şi Baia Sprie. A fost eliberat la 18 ianuarie 1958. Informaţii din fişele 
matricole penale din AANP. 

Nae Constantin?*, Henteş?5, care o’ făcut parte din grupu' de la Piteşti. Livinschi ăsta era 
şefu” lor. 

Ei erau hrăniţi bine, lucrau pe afară, veneau înăuntru... Două săptămâni de zile, prin 
noiembrie, ne-o” ţânut liberi, discutam orice şi ne-am împrietenit cu ei. Noi n-aveam de 
unde să ştim ce se întâmplă cu noi; habar n-am avut, nu ştiam. Mulţi, săracii, o' căzut 
victime. Şi şmecheri ! Fiecare lua în primire deţinutu” din zona care îi era cunoscută, ca 
să poată da relaţii. Ştii? De la noi erau Livinschi, Măgirescu, Stuparu, Mărtinuş! 
Mărtinuş ăsta era venit tot de la Iaşi, era student acolo. Şi acu” prin discuţii începea : 
„Lasă, bă, că scăpăm noi, ne organizăm mai bine. Măi, da” pe afară dacă am mai avea 
pe cineva...”. Şi mulţi, săracii, o” căzut. Ştii? Ei, şi după vreo două săptămâni, cât era 
perioada de depistare, când ei acumulau, strângeau informaţii, trecea’ la acţiune: „Ori 
ne cerem scuze şi iertare faţă de Partidul Comunist că am greşit faţă de el, ori crăpăm cu 
toţii aici”. Fără să mai discute ! Acelaşi care vorbea frumos înainte... Era acolo în afară 
de noi un grup de liceeni din Ploieşti : unul Morcovescu?5, Dungă Valentin?” şi mai încă 
vreo câţiva tineri. Unuw' dintre ei, parcă Dungă, când o văzut că ăştia o' scos ciomegele 
şi o început să-i pocnească, o sărit la uşă şi o început să bată în uşă. Şi gardianu’ când 
o venit, zice: „Bă, nu v-ajunge? Ce, nu vi-i bine? Că vă iau şi eu imediat la trei 
parale ! ”. Când am văzut chestia asta... „Măă! Am intrat în moara lor. Cine dracu’ ne 
apără? Cum ne apără?” Ei, şi o° început discuţii... Da’ n-o” durat decât vreo trei-patru 
zile, şi am avut norocu” că o’ venit şi m-o” luat la mină, domnule, şi m-o” scăpat... Da’ 
am luat vreo câteva ciomege şi io acolo. Şi atât. 

Unde aţi fost transferat, la ce mină ? 


La mină la Baia Sprie. Era prin noiembrie-decembrie. Şi am stat pentru refacere vreo 
câteva săptămâni de zile, şi începând cu '52 am intrat în mină. 

Cât timp aţi lucrat în mină ? 

Din '52 până-n '55, în mai. La subteran am lucrat, da' acolo am scăpat de cei de la 
Gherla. Acolo mulţi dintre torţionarii de la Gherla care cedase” şi-o” revenit. Au avut o 
cădere, le-o părut rău, şi şi-au revenit. Da’ mulţi care n-o” mai putut să-şi revie au 
continuat mai departe... Ăia erau izolaţi de noi, se temeau. 


Pe cine ați mai întâlnit acolo ? 


24. Constantin Nae, născut la 2 iunie 1933 în Feteşti, Ialomița. A fost arestat la 25 martie 1950 şi 
condamnat la 2 ani de închisoare corecțională. A executat pedeapsa în închisorile Galaţi şi 
Gherla. A fost eliberat la 22 aprilie 1952. Informaţii din fişa matricolă penală din AANP. 

25. Nicolae Henteş, născut în Călineşti-Oaş, Satu Mare. Arestat ca elev de către Securitatea din 
Târgu Mureş în 1949 şi condamnat de către Tribunalul Militar Cluj. O parte din detenţie a 
execut-o în penitenciarul Gherla unde s-a alăturat echipei lui Ţurcanu. Cicerone loniţoiu, 
Victimele terorii comuniste. Dicţionar. H, 1, J, K, L, p. 44. 

26. Paul Morcovescu, născut la 17 octombrie 1934 în Bucov, Prahova. A fost arestat la 24 martie 
1951 şi condamnat la 4 ani de închisoare corecțională. A executat pedeapsa în închisorile 
Ploieşti, Braşov, Jilava şi Gherla. A fost eliberat la 19 august 1954. Informaţii din fişele 
matricole penale din AANP. 

27. Valentin Dungă, născut la 15 noiembrie 1932 în Ciopleni, Basarabia. A fost arestat la 
24 martie 1951 şi condamnat la 2 ani de închisoare corecțională. A executat pedeapsa în 
închisorile Ploieşti, Braşov, Jilava şi Gherla. A fost eliberat la 22 martie 1953. Informaţii din 
fişele matricole penale din AANP. 

La mină am avut marea bucurie că ne-am întâlnit cu marile somităţi ale neamului 
românesc. Acolo erau condamnările grele începând cam de la zece ani în sus, deşi o' mai 
luat ei şi sub zece ani, dacă erau buni de muncă, de exploatat”. Ei, acolo printre 
personalități, ca să vă daţi seama, şefu’ din partea deţinuţilor era renumitu’ inginer 
Bujoiu%. În afară de el, foarte multe mari personalităţi. Am ajuns să fiu în acelaşi 
schimb cu Ion Caraion“, şi cu mulţi alţii. Şi ce se întâmplă? Imediat când am ajuns în 
contact cu ei, au avut grijă de noi, că cei din conducere mergeau pe metode de distrugere 
indiferent unde te aflai. La mină mâncarea era bună, că era locaţia şi a Direcţiei 
Penitenciarelor, şi a Ministerului Minelor. Era o mâncare excepţională, da’ intenţionat 
dădea’ cinci-şase luni numa’ chiftie, slănină, macaroane, fasole, şi după aceea varză 
amară şi acră. Mina era radioactivă, era bauxită şi minereu’ de plumb, uraniu... da’ nu 
am văzut un strop de lapte cât am stat acolo. Ei, dar deţinuţii aveau grijă de colegii care 
veneau la mină să nu se înfunde prea mult în mâncare. 

Trebuie să povestesc un caz să vedeţi unde duce foamea. Un cetăţean care o fost pe 
la circu’ Globus, aşa îl ştiam eu înainte în Bucureşti, o venit de la Canal, că mulţi 
veniseră de la Canal. Deţinuţii mai vechi îi lua” în primire pe cei nou-veniţi din zona lor 
şi îi proteja” ca să nu mănânce prea mult deodată, că crăpa’ maţele dacă nu te mai puteai 
abtine. Ei, şi ăsta din Bucureşti când o venit în sala de mese, deşi era observat de alţii, 
nu s-o putut abtine şi tot lua din gamele. Fără exagerare, cred c-o mâncat aproape o 
juma” de găleată de iahnie de fasole. O adunat-o din ce rămânea pe masă, şi cu alte 
porţii. Era un om, totuşi, voinic, masiv. Ei, n-o durat mult şi s-o dus vestea, şi norocu” 
o fost că am avut medicii noştri buni, Marcoci”!, Georgescu, în sfârşit. L-o” văzut şi au 
avut grijă de el repede, că pleznea... 

Aţi prins şi grevele de la mină ? 

Da, în '54 a fost o grevă mare. N-o mai fost nici într-o mină grevă cum am făcut noi. 
Greva foamei neagră, aşa era denumită la noi atuncea. Parcă a fost pe 14 iunie, după 
evadare din '53*2... Menţionez că-n '53, pentru trei luni am fost detaşat ca să deschidem 


28. De fapt, ordinul Ministerului Afacerilor Interne din 5 septembrie 1950 prevedea că deţinuţii 
repartizaţi la muncă în colonii erau cei cu condamnări definitive „de până la 5 ani inclusiv şi 
cei condamnaţi cu pedepse de până la 10 ani inclusiv, cu condiţia ca timpul ce îl mai aveau de 
executat să nu depăşească 5 ani inclusiv”. AANP, fond Secretariat, dosar nr. 24/1950-1954, 
f. 1, apud Andrei Muraru (coord.), op. cit., p. 388. 

29. A se vedea nota 9 de la p. 136. 

30. Ion Caraion (Stelian Diaconescu) (1923-1986). Poet şi ziarist. A fost arestat la 22 noiembrie 
1950 şi condamnat la 4 ani de închisoare corecțională. A fost rejudecat ulterior şi i s-a înlocuit 
pedeapsa iniţială cu o alta de 6 ani de închisoare corecțională, redusă şi ea la 5 ani. A executat 
pedeapsa în închisorile Jilava, Poarta Albă, Peninsula, Baia Sprie şi Cavnic. A fost eliberat la 
20 septembrie 1955. A fost rearestat la 26 martie 1958 şi condamnat la muncă silnică pe viaţă, 
pedeapsă redusă ulterior la 25 de ani de muncă silnică. A executat pedeapsa în închisorile 
Jilava, Gherla şi Aiud. A fost eliberat la 17 aprilie 1964. Din 1981 a primit azil politic în 
Elveţia. Informaţii din fişele matricole penale din AANP. 

31. Sergiu Marcoci, născut la 4 iulie 1917 în Bardau (?), Iaşi. A fost arestat la 27 martie 1948 şi 
condamnat la 12 ani de temniţă grea. A executat pedeapsa în închisorile Aiud, Baia Sprie şi 
Oradea. A fost eliberat la 13 februarie 1958. Informaţii din fişele matricole penale din AANP. 

32. Probabil o confuzie a intervievatului. Cea mai mare grevă de la Baia Sprie a avut loc la 
începutul anului 1953. Andrei Muraru (coord.), op. cit., p. 390. 

mina la Cavnic. Triunghiul minerilor o fost Baia Sprie, Cavnic, Valea Nistrului. Noi 
am produs ţării extraordinar de multe bunuri şi lucruri pe care nimeni nu le recunoaşte, 
pe sângele nostru, pe suferinţa noastră. 

Am fost în camioanele cu pedepsiţi, cu disidenţi, că aşa eram denumiti, şi am deschis 
mina de la Cavnic. Am stat vreo câteva luni şi pe baza unui diagnostic al unui medic de 
acolo m-o-ntors din nou la Baia Sprie. În intervalu” ăsta cât am stat io la Cavnic, a evadat 
un grup de paişpe inşi*. Şi după asta la Baia Sprie o’ început persecuțiile în urma 
evadării de la Cavnic. 

În ce constau aceste persecuții ? 

V-am spus, îţi dădea’ un interval mâncare mai cum trebuie şi după aceea te trecea” cu 
zamă de varză, cu nişte fire de arpacaş, şi să lucrezi în subteran. Şi durează o zi greva... 
O” gândit că e glumă. Intră şi schimbu” II în mină, se opreşte mina, funicularu”, că aici 
era vorba de exploataţia care aproviziona afară. Se oprise” cărucioarele 'celea care 
mergea” cu minereu” sus pe cablu. Şi o' văzut că nu-i glumă, şi o-nceput cu amenințările. 
O’ ales capii dintre noi, i-o” smuls de prin fiecare baracă, din fiecare cameră, i-o” băgat 
în lanţuri, şi i-o” izolat într-un loc. Vreo 200 şi ceva de inşi. Dar ei în lanţuri continuau 
greva. Ei, o' intrat în grevă şi cei care erau spitalizaţi, plus cei de la suprafaţă, medicii... 
Ţăţi o” intrat în grevă! Ei, erau vreo câţiva care o” încercat să spargă greva, da’ n-o' 
reuşit. A treia zi o venit procuratura de la Cluj. O trecut prin faţa noastră, n-am cedat, 
am cerut să vie un consul rus de la ambasadă. Şi: „Nu, nu se poate, că vin ai noştri”. 
Au venit şi de la Bucureşti, era înţăsat. Dar a treia zi, a patra zi, o' procedat altfel. 
Acuma oamenii cădeau, nu mai se puteau ţâne, că era greva foamei neagră. Noi am 
refuzat şi apă, şi mâncare, tot! Mulţi ieşiţi din mină, nemâncaţi, alţii chiar dinainte şi o” 
început să cadă. 

Ei, şi scotea’ câte o cameră una după alta şi în faţa bucătăriei era” puse cazanele. 
Obligase' bucătarii, da? mai mult gardienii o' făcut mâncare. Şi fierbea carnea, iar apoi 
te scotea’ acolo din baracă, te duceai cum puteai, ne tineam unu” pă altu’. Procuroru” 
venit de la Cluj sau de la Bucureşti ne întreba: „Mâncaţi? Aţi iniţiat un sabotaj 
naţional”. După ei cam asta era, sabotaj naţional, pentru că era a patra zi când nu se mai 
rula nimica şi avea’ perdere. „La a treia ordonare dacă refuzaţi, tragem în plin!” Şi 
începe să spuie : „Pentru prima dată vă ordon: Mâncaţi ! ”. Ne uitam în pământ. Pentru 
a treia oară... A patra oară... „Daţi-i drumu” la baracă!” Şi o fost unu” care era, 
săracu', mai neputincios, şi au vrut să-l smulgă gardienii. Şi el, săracu”, s-o adresat 
colegilor: „Fraţilor, cui mă lăsaţi ? ”. Şi l-o” tras înapoi să intre în baracă cu ei. 

Ei, vine ziua a cincea. Eram toţi la pământ, nu mai ieşeam. Era chestia gravă de tot. 
Începuse” acuma să dea alimentare forţată, băgau furtunele pe gât şi pe fund să te 
alimenteze forţat. Avuse” grijă şi o” adus tot soiu’ de medicamente, o” mărit paza, o° mai 
adus un batalion de Securitate... 

Ei, şi-n a şasea zi vine, dom'le, consulu” rus. Şi o intrat pe la fiecare baracă, i s-o 
spus fiecărui ins să deie declaraţie. O împărţit la tăţi şi o' dat declaraţii: să ne deie 
scrisori, că n-avem relaţii cu familia, drepturi umane. „De azi înainte se dă liber de la 


33. În realitate, colonia de muncă de la Cavnic a fost înfiinţată în 1951. Ibidem, p. 388. 
34. Este vorba de evadarea din noaptea de 6 iunie 1953, printre cei 14 numărându-se Ion Ioanid, 
Miltiade Ionescu, Ion Pantazi. Ibidem, p. 390. 

baracă la baracă, nu se mai fac persecuții. ” Într-adevăr, noi am biruit cumva pentru o 
clipă, pentru o săptămână, două, că după aceea iar © început persecuții. După aceea un 
lot pedepsit s-o dus la mină în lanţuri, pe la Aiud şi prin alte părţi... 

Cum ați resimţit în închisoare moartea lui Stalin ? 

Moartea lui Stalin m-o prins încă la Baia Sprie. Acuma trebuie să complectez (sic ! ) 
un lucru ca să să-nţeleagă. Ce se întâmplase ? Deşi eram în subteran, zâua n-o videai, că 
lucrai noaptea, şi noi aveam o stare de spirit extraordinară. Se formase o stare de omenie, 
de putere, de comportament şi de disciplină umană încât era greu să fie spartă. Când s-o” 
deschis minele, înainte de a ajunge noi acolo la Baia Sprie, tot personalu” care era băgat 
de Securitate ca să ne observe cum lucram, adică mineri civili sau maiştrii civili care ne 
supraveghea” pe noi, era” tăţi verificaţi şi li se spusese că suntem cei mai mari criminali 
şi bandiți ai ţării, să nu intre în contact cu noi şi să nu discute cu noi. Asta o durat vreo 
câteva luni. Şi după ce-o” văzut cine este lumea de acolo, o” început să intre în contact 
şi s-o” lipit de noi, aşa că noi aveam informaţii de afară prin civili : informaţii prin ziare, 
prin presă. Şi aici mă reîntorc la 5 martie”. Mă aflam în mină şi la două ore după ce 
intrasem, am primit vestea : „o crăpat Stalin”. Şi noi de bucurie am început să batem prin 
conducte, prin morse - că acolo la mină erau conducte de aer comprimat şi de apă: „O 
murit Stalin! ”. Mina vuia... 

După m'ezu' nopţii s-o mai potolit lumea şi un vrâncean care mai târziu o evadat, 
Cojocaru Simion% - erau doi fraţi, Cojocaru Ion? şi Simion, nişte ţărani grozavi — stătea 
oleacă să se odihnească, că noi ne păz'am, ne protejam. Între timp se vede (sic ! ) venind 
lanterne şi l-o’ surprins. „Bă! Tu ce faci aici?” Şi unu”, „Cap de cal” îi spunea, un 
gardian înalt, voinic, da’ prost... Zice: „Băi Cojocaru Simion, te mănâncă carcera ! Iar 
eşti puturos şi nu lucrezi. Treci acolo la lucru! ”. Şi ăsta n-are de lucru şi spune: 
„Domnu” plutonier, am visat c-o murit Stalin”. „Nu ştiu. Tu treci la lucru acolo, 
lasă-mă-n pace! ” 

Vine dimineaţa, ieşim afară, ne scoate schimbu”. Ofițerii şi tot grupu” lor, oficial, o” 
primit vestea c-a murit Stalin a doua zi pe la ora 9. Politicu’, unu” Pintea, ne-a anunţat : 
„O murit tovarăşul Stalin, funeralii, chestii”. Da” ăsta, „Cap de cal”, zice: „Uite, că 
ăsta din mină ştie de pe la ora 12 c-o murit Stalin”. El imediat şi-o data sama: „Măi, 
cine dracu” i-o informat ? Noi n-am fost informaţi oficial şi ăştia din mină sunt informaţi 
acum !”. Şi: „Da’ cine ţi-o spus asta ?”. „Cojocaru Simion.” Şi l-o' luat pe Cojocaru 
din somn şi l-o’ dus acolo la anchetă. „Băi, ia spune, banditule, cine ţi-o spus ţie c-o 


35. Moartea lui I. V. Stalin a survenit la 5 martie 1953. 

36. Simion Cojocaru, născut la 10 decembrie 1925 în Bârseşti, Vrancea. A fost arestat la 24 noiem- 
brie 1950 şi condamnat la 25 de ani de muncă silnică. A executat pedeapsa în închisorile Galaţi, 
Gherla, Baia Sprie, Cavnic, Aiud, Oradea, Jilava şi Tecuci. La 6 iunie 1953 a evadat, dar a fost 
prins la 6 august 1953. În 1954 a fost rejudecat şi condamnat la încă 5 ani de închisoare corec- 
ţională, pedeapsă contopită cu prima. A fost eliberat la 4 august 1964. Informaţii din fişele 
matricole penale din AANP. 

37. Ion Cojocaru „Macovei”, născut la 20 ianuarie/iunie 1921 în Bârseşti, Vrancea. A fost arestat 
la 24 noiembrie 1950 şi condamnat la 15 ani de muncă silnică. A executat pedeapsa în 
închisorile Galaţi, Baia Sprie, Cavnic, Bârlad, Jilava, Gherla, Salcia, Periprava şi Luciu- 
-Giurgeni. La 6 iunie 1953 a evadat de la Cavnic, dar a fost prins. A fost eliberat la 22 iunie 
1964. Informaţii din fişele matricole penale din AANP. 

murit Stalin?” „Şi e adevărat?” „Da”. Până la urmă: „Dă-l în mă-sa! Pleacă la 
cameră! ”. 

Dumneavoastră unde ați fost trimis de la Baia Sprie ? 

Am stat până-n '55, în mai. Acuma se prinsese firu’ că trebuia să deie în '55 o 
amnistie. Şi ei aşa procedau întotdeauna : înainte începeau o relaxare, se simţea prin 
închisori, prin lagăre. Pe noi ne-o' trimis la Poarta Albă, da” nu mai era muncă, numa’ 
un lagăr de refacere, spital, aşa era socotit, că noi eram câţiva bolnavi de inimă. Şi ne-o" 
trimis un lot mare de vreo sută şi ceva de inşi cu dubele. Caraion plecase mai înainte de 
acolo la nişte investigaţii. Şi l-am găsit pe el şi pe Ovidiu Papadima, marele nostru 
critic literar, la Poarta Albă. După aceea m-am despărţit de ei şi toamna s-o lansat un 
zvon că nişte nave americane tre” să intre în Marea Neagră, nu ştiu ce, şi ne-o’ luat 
noaptea, fără bagaje, ne-o' suit în bou-vagon şi ne-o” adus din nou la Jilava. 

În timpul revoluției din Ungaria erați tot în închisoare ? 

Da, înainte de revoluţia din Ungaria am ajuns în Gherla. Am prins acolo şi greva 
frontieriştilor din '58%, când Istrate“ o tras înăuntru, în camera mare unde erau 
frontieriştii, şi a împuşcat un maghiar în burtă. Ei, după aceea s-o introdus pedeapsa cu 
bătaia pentru orice mişcare. Îţi fărâma” oasele, te scotea” să te speli la baie şi pe trepte 
erau gardieni până jos. Şi cu ciomege, cu lemne de mătură: „Arde-i! Dă-i! ”. Şi descult 
te lua”, nu dădea’ voie să fii îmbrăcat. Când mergeai, treceai prin culoarul ăsta cu 
gardieni şi: „Poc!”. Mergeai mai repede, luai mai multe, stăteai mai încet, tot multe 
luai! Şi când ajungeai, tot pocnit, dădea” drumu” la apă să te speli rapid. Şi dădea’ 
drumu când la apa caldă, când la apa rece, şi când erai cu săpunu' tăt pe tine: „Hai! 
Pas alergător! Dă-i drumu' înapoi ! ”. Nişte chestii... 

Cât am stat acolo m-o” văzut că scriam pe perete poezii, că aveam o aşchie de la un 
os luat din gamelă, şi cu ăla scriam pe perete. Şi noi scriam întotdeauna pe perete, pe alb, 
că nu se putea distinge de la distanţă, până memorizam poeziile. Şi m-o” prins acolo şi, 
cum avea’ instrucţiuni: „Gata! Ai şapte zile de Neagra! ”. Neagra era jos, la parter, 
vizavi de unde era baia. Neagra cum era? Poate aţi mai auzit şi ştiţi. Aveam numa” sus 
un geam, înăuntru nimic, numa” beton. Îţi stingea' lumina de sus, aprindea” un bec 
numa” de control, din când în când. Şi cum m-o trântit înăuntru - acuma îmi vine şi să 
râd — am început să dau cu mâna ca să mă aşez şi eu undeva acolo. Când colo, domn'e, 
dau peste ceva moale! Era’ nişte paie de la o pătură sau de la o saltea veche, umede, 
putea’ toate acolo. Ei, şi apoi dau peste un picior sau o mână! Era un mort acolo! Băi 
frate, îţi închipui, cât am stat acolo în beznă, am fost cu un cetăţean mort. Da’ nu m-o' 
ţinut hoţii mult acolo. Ştiu eu, cât să fi fost? După vreo şase-opt ceasuri m-o' scos de 
acolo. Ei, şi am aflat mai târziu că acolo era un maghiar, unu” tânăr, care murise, şi până 
să-l ducă la morgă sau să-l îngroape, l-o” lăsat provizoriu acolo. 


38. Ovidiu Papadima, născut la 23 iunie 1909 în Mihai Viteazu, Constanţa. Doctor în litere, 
eseist, critic şi istoric literar. A fost arestat la 2 august 1952 şi condamnat la 4 ani de temniţă 
grea. A executat pedeapsa în închisorile Jilava, Craiova, Poarta Albă şi Gherla. A fost eliberat 
la 7 octombrie 1955. Informaţii din fişa matricolă penală din AANP. 

39. A se vedea nota 7 de la p. 315. 

40. A se vedea nota 39 de la p. 185. 

La Gherla cu cine v-aţi mai întâlnit ? 

La Gherla m-am reîntâlnit după vreme multă cu Seliuc Nicolae. M-am bucurat că am 
fost în aceeaşi cameră. Dar mai e un lucru de menţionat: nu ne-o” lăsat în pace nici în 
detenţie, nu am scăpat de urmărirea şi supravegherea comportamentului nostru nici în 
închisoare. În noaptea de Sânziene, în noaptea de 23 spre 24 din 1957, probabil pentru 
că ştiam că e hramul la noi, la Suceava, la părinţi, în noaptea aceea visez moartea 
mamei... Şi atunci, pentru că începusem să scriu de la mină pe pereţi şi în memorie, am 
scris un poem. Visasem un prohod mare care urcă la Burdujeni spre cimitir, cu sute de 
femei într-un şir indian. Ş-am întrebat acolo: „Mama unde-i? Mama unde-i ?”. Ş-am 
întrebat pe toate femeile în doliu până-n capăt şi n-am mai găsit-o pe mama. Şi atunci 
cineva îmi spune: „Măi, s-o întâmplat. De acuma trebuie să fii pregătit, cu mama ta...”. 
Ei, şi acum am făcut poemul "cela. Şi de abia după şapte ani o-nceput să ne deie scrisori 
acasă, şi o venit sora, o venit tata şi lucru” întâi care-l întreb: „Mama?”. Şi toţi 
prefăcuţi, cu capu-n jos: „Mă, e bine...”. Şi ea era moartă, dar ei îmi spunea’ că e 
bine... Şi eu ştiam în sinea mea, ştiam că e moartă, eram pregătit. 

Ei, şi după aceea se eliberează Seliuc şi îi dau în scris ceva, ca să ducă într-o 
căptuşală de haină. Şi-n loc să-l găsăsc eu acasă în '60, în august, el era în domiciliu 
obligatoriu. 

Ei, dar pe 8 mai '58, nu voi uita niciodată, vedeam de sus de la o cameră mare unde 
eram cu colegu' ăsta că a venit o comisie de la Bucureşti, că se vedea o Volgă mare, 
albastră. După vreo două ceasuri vine un gardian : „Pânzariu, vino-ncoace ! Ia o zeghe 
mai bună şi vino-ncoa! ! ”. Noi — surprinşi... les, mă duce jos, mă traversează prin curtea 
închisorii şi mă duce la administraţie, într-un birou mare cu canapele, la director. Erau 
vreo trei-patru ofiţeri printre care în mijloc era unv’ civil, solid, de vreo 50 de ani, 
îmbrăcat bine, şi spune: „Luaţi loc, domnu' Pânzariu ! ”. Băi, da’ io după atâta vreme, 
după opt ani, când te uiţi în frumuseţea aceea de acolo, eram cam timid: „Da' nu iau 
eu loc”. „Lasă, ia loc!” Şi atuncea spune el din mijlocu” ofiţerilor care erau acolo, că 
era şi ofiţeru' politic de la Gherla: „Domnu” Pânzariu, eu sunt colonelu” Munteanu“, 
vin de la Suceava. Şi noi ca să dăm dovadă că ne interesăm de voi, în special tinerii, vrem 
să vă creem condiţii. O trecut, acuma ştiţi ce aţi fost, ştim şi noi, sunteți bine pregătiţi, 
avem nevoie de voi, că voi sunteţi viitorul. Uite, o să vă pregătim. Mai aveţi puţân până 
la eliberare, poate ieşiţi mai devreme, trebuie să vă pregătim viitoru”, că avem grijă şi de 
dumneavoastră”. Şi după o discuţie din asta, că afară îi bine, o să fim încadraţi şi noi, 
zice: „Da” ţie îţi place literatura ?”. Da’ circula” deja prin închisoare poeziile mele... 
Măi, şi deodată m-o trecut un frison şi atunci mi-am dat seama că pentru asta m-o 
chemat. „Eh, îmi place literatura.” „Da” tu n-ai încercat să scrii?” Io zâc: „Na, cine 
n-o încercat cât îi tânăr, elev? Face un vers fiecare...”. „Nu, nu”, zice el, „da' mai 
serios.” „Nu, n-am scris.” Mă, şi atunci schimbă placa: „Măi banditule mă, mai 
criminalule măi, nu ţi-e ruşine ? Lasă că ai să putrezeşti aici ! ”. 


Dar de ce vă întreba dacă nu aţi scris ceva ? 


41. Probabil Nicolae I. Munteanu, locotenent-colonel. A fost încadrat în MAI în 1945 şi a fost 
şeful Direcţiei Regionale MAI Suceava între 1952 şi 1963, când a fost propus pentru eliminarea 
din funcţie. Florica Dobre (coord.), Securitatea..., vol. I, pp. 219, 238. 

Să vă spun. În '54 de la mină se eliberează un consătean, Dumitru Lupoaie“?. Fusese 
arestat pentru „Gărzile Decebal”, o avut patru ani, i-o făcut, s-o eliberat, dar el de la 
mină învățase deja vreo câteva poeme de ale mele. Printre ele, învățase „Străinul”, în 
care mi-am imaginat personalizarea gândirii care e prezentă la Înviere în comună, pe 
lângă părinţi. Şi ce se întâmplă? La înmormântarea mamei în '54 - pe care au am visat-o 
în *57 — el se credea dator, dar nu ştiu să îi fi cerut vreodată, şi a ieşit de la Burdujeni 
şi o recitat poezia mea „Străinul”. Şi urechile Securităţii l-o' depistat şi a doua zi l-o' 
şi-nhăţat (râde - n.n.). Şi l-o” bătut de l-o’ topit... „Ce-i, băi? A cui e?” Zice: „Păi 
e a lui Vasile Pânzariu”. „Dar de unde o ştii ?” „Mi-o zis-o, domn'e.” Şi ofiţerul venise 
acum în Gherla ca să confirm eu, să mai facă încă un dosar ca să nu-mi mai deie drumu”. 
Şi io am avut o inspiraţie atuncea, aşa m-o trecut un fior, şi la un moment dat le-am 
spus: „Nu, domn'e, n-am scris. Am încercat când eram mai tânăr doar”. „Cine o scris 
«Străinul» ?” „Nu ştiu, da? poate circulă. Aici în anonimat prin închisoare poate să 
circule sub zeci de nume. Eu habar nu am, nu ştiu nimic.” „Biserici şi dumnezei... Dă-i 
drumu”, pleacă ! ” (râde - n.n.). Mi-o” dat drumu” şi nu am avut timp să-i spun colegului 
pentru ce m-au scos, că l-au luat şi pe el separat la anchetă. Şi am avut un noroc, că el 
cam şi-o dat sama de chestia asta şi tot n-o recunoscut. Ş-am scăpat. Dacă recunoşteam 
atuncea, nu mă eliberam în '60. 

Deci v-aţi eliberat în '60 ? 

În *60, la termen. Pe 24 august, cu două zile înainte, c-am avut doi ani bisecți şi o° 
ţânut cont de asta. Şi m-am eliberat, am ajuns acasă... Am avut un noroc că n-am mai 
stat mult şi mi-am găsit o femeie printr-o cunoştinţă de acolo. Şi la vreo două-trei 
întâlniri mă căsătoresc cu ea imediat. Ea-i din Stutca, de aici de la noi, o fată excepţională. 
Uite, acuş avem 50 de ani de căsătorie, peste doi ani. 

Mulţi înainte ! 

Şi o suferit săraca din cauza mea, o fost dată şi ea afară. Era cofetar-patiser a-ntâia, 
făcuse practica la Capşa, în Bucureşti. Când o plecat de aici, o luat-o un unchi de-al ei 
la Bucureşti, o făcut şcoala de cofetărie-patiserie şi o trimis-o la Capşa pentru practică. 
A venit înapoi pregătită bine fata. 

Dumneavoastră cu ce v-aţi ocupat după eliberare ? 

Eu nu terminasem nici liceul, cum v-am povestit. Când vin înapoi, nu mai aveam 
acces şi atuncea m-am gândit: „Mă, indiferent, în orice meserie, în orice funcţie, acolo 
unde voi fi, voi munci corect şi cinstit, chiar şi la curăţatul haznalelor şi la WC-uri. Şi 
aceea e o muncă utilă. Şi acolo mă duc, însă nu vreau să fiu informatorul Securităţii”. Şi 
atunci m-am dus şi m-am canalizat într-o meserie. Aveam un cumnat care era pe la mobilă 
şi am intrat şi m-am calificat în meseria de tâmplar. Am ajuns în câţiva ani de zile printre 
primii : am fost manipulant, am fost şi şef de secţie, veneau tăţi la mine, tăţi mă stimau. 


Aţi mai avut probleme cu Securitatea ? 


42. Dumitru Lupoaie, născut la 24 octombrie 1927 în Uideşti, Suceava. A fost arestat la 24 noiem- 
brie 1949 şi condamnat la 7 ani de muncă silnică, pedeapsă redusă ulterior la 6 ani de muncă 
silnică. A executat pedeapsa în închisorile Suceava, Piteşti, Gherla şi Baia Sprie. A primit o 
nouă condamnare de 6 luni închisoare corecțională în 1956 pentru că a ameninţat un ofiţer cu 
bătaia. A fost eliberat la 11 iulie 1956. Informaţii din fişa matricolă penală din AANP. 

Cum nu? Şi după '89 m-o” şicanat. O’ pus foarte mulţi informatori prin juru’ 
fiecăruia dintre noi, inşi care le-o” cedat de prima dată. La eliberare ai o fişă pe care o 
semnezi că n-ai să divulgi pe unde ai trecut, exact ca ăştia care sunt în servicii secrete. 
Ei, dar atunci © întrebat, când ai ajuns aici la servici: „Domnw Pânzariu, uite, îţi 
creem condiţii, îţi continui şcoala...”. Ei, de câte ori m-o' întrebat, le-am spus: 
„Domn'e, căutaţi-vă oamenii potriviţi ! ”. Salutare şi am plecat. O dată, de două ori şi ei 
mă salutau pe stradă. Ei mă salutau... 

Pe informatorii care dădeau note despre dumneavoastră îi ştiţi ? 

Informatorii mei sunt bine, stau la bloc unde stau şi eu. Şi aveau o tehnică grozavă. 
Io n-am ştiut că pe scara mea veneau şi dădeau informaţii. Ei, după revoluţie era uşa 
deschisă, şi văd nişte fire şi că s-adună colonei de două ori pe săptămână: miercurea şi 
joia. Era unv’ care m-o anchetat a doua oară, Teodor Guşiţă. Ei, şi am întrebat: „Da” 
ce faceţi aici, domnu” colonel ? ”. O murit acum doi ani. El o venit şi şi-o cerut iertare 
de la mine: „Domnu” Vasilică, spune şi de mine ceva bun într-un ziar, doar ştii că eu 
m-am purtat bine”. Într-adevăr, la a doua condamnare n-am avut bătăi sau lucruri 
d-ăstea. 


Când aţi fost arestat a doua oară ? 

În *70. Ne-am întâlnit vreo 300 de ingi din Timiş, Suceava, şi noi am bănuit că poate 
din cauza reformei culturale a lui Ceauşescu, ca să ne înfricoşeze dinainte. Nu, domn'e, 
că o fost altceva. Ei o” vrut să facă un raport la nivel de ţară asupra unor nebuni şi tâmpiţi 
care nu s-au acomodat cu ei şi mai rezistă încă în ţară. Mi-am dat seama de asta citind 
volumul cinci din dosarul meu de la CNSAS. Zarca de la Aiud o fost refăcută, o fost 
burduşită cu microfoane şi cu personal ca să te tragă de limbă, un an, doi, trei, şi ne-o" 
dat diverse condamnări, numa” ca să fim sub controlu' lor acolo... 


Dar care a fost pretextul arestării ? 

În *70, prin ianuarie, am citit eu vreo câteva versuri la un cenaclu” literar. Io 
mergeam, că doar nu mă putea opri nimeni. Şi odată m-au rugat să citesc şi eu dintr-a 
mele. Am citit: „Băi nea Vasile, da’ mata’ ai talent”. Şi atunci Radu Mareş, care era 
conducătoru” cenaclului, ia şi mă comentează pe mine în ziaru’ Zori noi. Eu i-am spus 
să nu mă comenteze c-am citit acolo... Şi a doua zi o şi venit Securitatea la el, l-o’ dat 
afară, şi a început urmărirea mea operativă. Şi pe 8 mai cere percheziţie la mine acasă. 

Când erau inundaţiile mari în Moldova, pe 4 mai, vin de la peşte, că eram pescar şi 
vânător din familie, şi acasă mă aşteaptă doi inşi îmbrăcaţi bine, voinici, sănătoşi : 
„Maior Nicolae Dorneanu, maior Guşiţă. Avem ordin de la procuratura militară: per- 
cheziţie ! ”. Na, nu puteai să te opui. Ei, mi-o” făcut percheziţie, mi-o” luat tot ce era 
hârtie, nu s-o” uitat dacă e literatură sau nu, mi-o” burduşit tăt, mi se face proces-verbal 
şi eu semnez. Mi-am dat sama când am cercetat la CNSAS că înainte cu câţiva ani de a 
se întâmpla percheziţia asta, când eu am crezut că mi-am pierdut un caiet şi m-am certat 
cu soţia din cauza asta, de fapt mi-l luase Securitatea. Am găsit o notă pe care scria: „În 
ziua de... având în vedere pregătirea dumneavoastră, luaţi instrumentaru”, pătrundeţi în 
locuinţa tovarăşului şi sustrageţi lucrările lui literare”. Când mai dau o filă, găsăsc 
caietu' acolo! Deci în lipsa mea o’ intrat şi acasă... 

După percheziţie m-au mai chemat de vreo câteva ori, îmi făcea’ anchetă în stare de 
libertate şi pe 22 septembrie m-o luat de la lucru domnw colonel Guşiţă: „Domnu' 
Vasilică, mergeţi să mai daţi o declaraţie ! ”. Şi tot declaraţii am mai dat, că m-o” arestat 

şi n-o durat mult până m-o” judecat. Prin noiembrie s-o deplasat Tribunalu’ Militar de 
la Iaşi aicea la Suceava, unde e Palatu’ Justiţiei. Concomitent cu mine o mai fost arestată 
o persoană din Suceava, tot un scriitor, bătrân, fusese ofiţer pe front, învăţător şi 
profesor, Teofil Dumbrăveanu?. 


A fost un fel de proces al literaţilor ? 
Da, bine, ei au dat senzaţia asta, de proces al literaţilor... 


Cum a fost ancheta aceasta față de prima ? 

Ancheta era lejeră, s-o văzut că era ceva numa” de formă, înscenat. Au selecționat 
şase din poeziile mele din ultimii şase ani. Şi eu am avut poezii cu caracter ironic la 
adresa totalitarismului pe care nu le difuzam, nu circulau, stăteau la mine. Cel mai mult 
s-au legat de una cu hala de carne: „Atenţiune, prosperitatea să nu se răstoarne,/ Să nu 
se piardă tradiţia,/ Anunţaţi Miliţia/ Că-i moarte de om la hala de carne”. Dar erau doar 
poezii ironice la adresa comportamentului social, nu era ceva de agresiune. 


Procesul a fost public ? 

O fost public, dar la mine nu dădea’ voie oamenilor să vie la boxă şi lumea o spart 
cordonu' şi o' venit. Nu le-o convenit, da’ na... Şi o dat sentinţa în lipsa mea maioru' 
Hoza, de la Iaşi. Şi după revoluţie tot el mi-o dat manuscrisele înapoi. 


De data asta aţi fost închis la Aiud ? 

Da. Am primit şase ani şi când am ajuns în Aiud dreptu’ comun o şoptit printre 
garduri către noi: „Măi, fiţi atenţi că tătă Zarca e plină cu microfoane ! ”. Şi noi: „Da' 
poa’ să fie microfoane în toate locurile, ce am de spus, spun oricum”. Nu dădeam 
importanţă. Ştii? După aceea am găsit în dosarul meu raportu’ celor cu care eram eu în 
cameră. Cine era’? Era şefu' Securităţii din Bicaz, Petrescu Gheorghe“ şi cu şefu” 
UTC-ului din Bacău, Stamatin lon%. Cu ăştia am stat eu în celulă! Ei o' motivat că o” 
fost condamnaţi că o” făcut nişte scrisori împotriva lu’ Ceauşescu şi o’ dat-o pe la 
ministere, pe la regionalele de partid şi o” fost prinşi şi le-o” dat 18-20 de ani condamnare. 
Şi probabil din cauza discuţiilor m-o” eliberat pe mine primu” din Aiud. 

Când aţi fost eliberat ? 

Asta se întâmplă în 29 aprilie '72, la un an şi opt luni. De ce? Pentru că ei probabil 
că studiau informaţiile. Şi am avut o discuţie cu securiştii ăştia doi, da’ fără să ştiu. Ei 
citeau într-adevăr numa” Marx şi Engels, că aveau libertate la cărţi acolo, la scrisori de 
acasă, pachete. Ei, şi în discuţia asta, eu am spus la un moment dat: „Şi poporu' rus 
aşteaptă o altă formă socială şi s-o răsturna asta”. Ei spunea” că ruşii ne-o” eliberat şi 
ne-o” adus libertatea: „Ce libertate, domn'e ? Orişicâtă libertate ţi-ar aduce un străin, 
eşti ocupat, domne”. Nu ştiu ce premoniţie am avut eu de atuncea că i-am spus la 
Petrescu Gheorghe: „Domn'e, aşteaptă 15-20 de ani şi o să vezi dumneata şi ruşii ce 


43. Teofil Dumbrăveanu, pseudonimul literar al lui Teofil Lianu (1908-1997), scriitor, poet. 
http : //astra. iasi. roedu. net/texte/nr 3527. html, accesat la 27 octombrie 2008. 

44. Gheorghe Petrescu, născut la 23 ianuarie 1931 în Oneşti, Bacău. A fost arestat la 3 iulie 1970 
şi condamnat la 18 ani de închisoare. A executat pedeapsa în închisorile Bacău, Văcăreşti şi 
Aiud. A fost eliberat la 21 iulie 1977. Informaţii din fişa matricolă penală din AANP. 

45. Ion Stamatin, născut la 12 august 1932 în Oneşti, Bacău. A fost arestat la 3 iulie 1970 şi 
condamnat la 18 ani de închisoare. A executat pedeapsa în închisorile Bacău, Văcăreşti şi Aiud. 
A fost eliberat la 21 iulie 1977. Informaţii din fişa matricolă penală din AANP. 

reforme ©’ să facă”. Şi probabil că ei luând discuţiile mele a’ spus: „Băi, uite, ăsta e de 
partea noastră”. Ceauşescu făcea pe naţionalistul atunci şi cred că de asta m-o” eliberat. 

Soţia, săraca, o venit la mine în iarnă cu nişte opincuţe rupte, era persecutată, dată 
afar’ de la laborator. O venit cu un pachet şi nici n-o' vrut s-o primească, săraca. Vaaai, 
câte n-o păţit şi ea! 

Ei, şi înainte de Anv’ Nou, vine o comisie de la Bucureşti. Ştiau ei ce au pus la punct. 
Şi intră prin tăte celulele, că s-auzea cum troncăneau. Se opreşte la noi, unde eram cu 
ăştia doi, securiştii şi încă un maghiar. Şi ne întreabă: „Tu cum te numeşti ? Tu cum te 
numeşti ? ”. „Pânzariu.” „Aaa, eşti din Suceava, domn’ Pânzariu. Uite, am venit să-ţi 
comunicăm ceva. Nu vă agitaţi” - că mulţi făceau agitaţie, grevă pe acolo - „că dosaru 
matale o ajuns la conducătoru” statului şi s-o stabilit că mata” nu eşti vinovat.” Şi o închis 
şi-o plecat. Înainte de Anw Nou ei întotdeauna lansau chestii de ăstea. Cu abdicarea 
Regelui, de 23 august, de 1 mai - numai baliverne. 

Dar trece o lună, două, trei şi pe 29 aprilie: „Pânzariu, fă-ţi bagajul ! ”. Şi erau nişte 
gardieni cumsecade din cei vechi, pe care i-am cunoscut dinainte. El, săracu”, aproape 
lăcrămând când dă uşa: „Dom” Vasilică, pleci acasă”. „Cum, domn'e? Nu se poate! 
Uite, am primit pachet. Ce fac, dau la oameni?” Zice: „Ai să dai la oameni, că io nu 
te opresc, da? nu acuma. După ce pleci mata”, ca să nu am eu bucluc”. M-am dus la 
ofiţeru” politic : „Domnu Pânzariu, având în vedere comportamentu' dumneavoastră şi 
uite, la nivel de stat, io nu pot spune nimic... atâta că-ţi doresc sănătate şi dacă vei 
publica să-mi trimiţi şi mie o carte... ceea ce ştiu că n-ai să faci”. Şi aşa ne-am despărţit. 

Ați avut probleme să vă angajaţi după a doua eliberare ? 

Încă nu era desfăcut contractu’ de muncă şi imediat m-o* primit în acelaşi loc. Când, 
la un moment dat, îmi vine citaţie. Ei ce-o” făcut? O’ casat sentinţa, care era definitivă, 
şi m-o” trimis în rejudecare, ca să nu rămâie dosaru!. Şmecherii ! S-o amânat de vreo trei 
ori, că nu venea Radu Mareş. Ei, când o venit el, pe 8 septembrie, Tribunalu’ Militar de 
la Iaşi dă sentinţă de achitare a tuturor şi cu toate drepturile de recuperare, morale şi 
fizice. Când ajung acasă îmi spune un avocat de la noi, unu’ Mihai Burlacu“, fost deţinut 
şi el: „Măi Vasilică, trage o fugă la Iaşi şi ia copie, băi, că ai dreptu”, şi sentinţa este 
definitivă, pentru drepturi morale şi materiale ! ”. Şi mă duc la Iaşi şi Tribunalu’ îmi dă 
copie imediat. Când vin acasă, Securitatea a doua zi: „Auzi, tovarăşu” Pânzariu, nu ţi-e 
bine ? Vrei a treia condamnare? Vezi-ţi de treabă ! ”. 

Unde v-a prins Revoluţia din 1989 ? 

Eram la lucru. M-o’ luat oamenii pe sus, o-nregistrat o poezie de a mea p-acolo. Am 
fost cotat şi revoluţionar, dar am renunţat repede, că atunci când am văzut cine studiază 
revoluţia şi cine o fost revoluţionar, n-am mai refăcut dosaru', pentru că eu am toate 
drepturile de unde trebuie. Şi io am de la foştii deţinuţi mai mult decât ei de acolo şi să 
nu spună că profit din două locuri. 


|» 


V-aţi înscris în vreun partid politic ? 
Nu! Nu, asta trebuie să menţionez, că prin firea, structura mea, n-am fost înclinat 
spre politică, spre partide. Am fost un cetăţean care am dorit drepturi sociale, echitate 


46. Mihai Burlacu, născut la 29 octombrie 1912 în Burdujeni, Suceava. Avocat. A fost arestat la 
3 aprilie 1950 şi reţinut în închisorile Suceava şi Iaşi. La 1 septembrie 1952 a fost internat 
administrativ pentru 60 de luni. A executat pedeapsa la Peninsula. A fost eliberat la 27 mai 
1954. Informaţii din fişele matricole penale din AANP. 

între semeni. Aşa am făcut indiferent de unde vine. Şi acuma îmi dau sama şi pot spune 
că politica o fost transformată în trambulină de parvenire. Adică e culoarul prin care se 
poate ajunge la scopuri personale de îmbuibare. La ora actuală este o continuitate 
instituţională - asta o reuşit Iliescu să facă - a formei vechi, deghizate şi mascate în 
formă democratică, pentru că evoluţia şi vremurile o’ cerut-o. Dar izul şi comportamentul 
tot îl au. Că dacă nu s-o făcut măturarea la vreme, cum se face la orice ogradă, s-o mers 
înainte aşa. Şi la ora actuală trecutu” este prezent în conducere. Şi ei vin şi decid 
soarta... Iar ceilalţi care sunt tineri nu sunt toţi buni, aceea-i greşala mare. Nu tot ce-i 
tânăr înseamnă că-i bun. Sunt şi buni, şi răi, trebuie să-i alegi. Sub pretextu’ tineretului 
şi-o” strecurat progeniturile cum o' vrut fiecare. 

Ei activează şi acuma, e o prelungire instituţională, ceea ce n-o sesizat lumea, nici cei 
din „Piaţa Universităţii”. Ei n-o” schimbat nimica, decât o' mimat schimbarea, dar îşi fac 
treaba lor cu acelaşi personal. Încă mai greu şi mai grav e că şi progeniturile lor ies în 
faţă. El ce spune? Zice: „Păi da” şi Partidu’ Comunist îi liber! ”. 

Mi-aţi spus că v-aţi văzut dosarul de la CNSAS. Ce aţi găsit acolo ? 

Am şase volume de urmărire operativă din '48-'49 până la revoluţie şi mi-am dat 
sama cum operau ei. De ce apar cinci-şase volume ? Îţi făcea” o perioadă un volum de 
urmărire operativă pe un număr de patru-cinci ani. Cu cheltuiala asta imensă cu 
informatori, cu telefoane, cu poşta. Şi ce făcea’? Când s-apropia termenu', făcea’ 
comitetu” Securităţii unde erai arondat şi trăgeau concluzia : „De ce naiba nu putem noi 
să-l tragem de partea noastră? ”. Că încercase” şi cu mine ca şi cu alţii ca să mă atragă 
să fiu informator şi de fiecare dată când am fost solicitat, de la prima ieşire din 
închisoare, am spus clar: „Căutaţi-vă oameni potriviţi predispuşi pentru asta. Cu mine 
nu se poate ! ”. Nu mai umblam cu jumătăţi de măsură. Ei dădea’ raportu’ la Bucureşti 
şi ăia ziceau: „Mai este nevoie să-l urmărim”. Şi de asta începea alt volum, alt volum, 
şi alt volum... 

Aveţi vreun eveniment care să vă fi marcat mai tare în timpul închisorii ? 

Un lucru care m-a marcat pe mine, ca dovadă că sunt imparţial, a fost şefu” lagărului 
de la Baia Sprie, un fost gardian iniţial, Vanciu”. A fost gardian, apoi l-o’ trimis şase 
luni la studii la Jilava şi l-o” făcut director tehnic. Ăsta era voinic, înalt, de undeva de 
prin Botoşani. Am publicat despre el şi o întrebat lumea că de ce. Părerea mea e că o' 
fost şi oameni care şi-au greşit cariera sau chiar dacă au luat-o pe asta, în momentu’ 
oportun o” salvat lume, în anumite împrejurări. Avea” obiceiu” de ne pedepsea’ dacă nu 
făceam normele. Şi deţinuţii s-o” prins cu asta, el pedepsea, venea şi spunea, da’ n-ave” 
tăria asta să ducă pân’ la capăt pedeapsa. Era foarte bun la suflet. Şi de Paşte în '53 
ne-adună acolo-n Săptămâna Mare: „Băi, fiţi atenţi aicea! V-am adunat... Dacă voi o 
să fiţi oameni cumsecade, vă vedeţi de lucru, vă fac o surpriză acuma de Paşti. Aţi 
auzit? ”. „Să trăiţi ! ” Chiar a doua sau a treia zi prin bucătarii pe care-i aveam acolo s-a 
dat ordin de s-o făcut pască şi ouă. Ne-a dat şi liber în seara aceea ca să ne vedem unv’ 
cu altu”, iar în mină s-o făcut un festival subteran, la 800 de metri acolo. S-o cântat 
„Hristos a înviat! ”, s-au adunat preoţii şi ortodocşi, şi catolici... Erau foarte mulţi 
catolici la mină. Ei, şi am venit afară şi am avut voie să ne întâlnim cu celălalt schimb. 
Am trăit nişte momente... L-o turnat şi pe el, probabil, cineva şi după două luni dispare. 


47. Constantin Vanciu, ofiţer de Securitate la mina Baia Sprie. Doina Jela, op. cit., p. 297. 


344 EXPERIENŢE CARCERALE ÎN ROMÂNIA COMUNISTĂ 


Ş-am aflat de el că l-o’ condamnat la doi ani pentru colaborare sau nu ştiu cum o fi... 
(râde - n.n.) 

După eliberarea mea mă-ntâlnesc cu el în Suceava, la Mestecăniş acolo, vizavi de 
biserica Sfântu’ Dumitru... L-am văzut îmbrăcat ţărăneşte, îmbrăcat mai rău, şi cu o 
femeie cu batic. Şi zic: „Uite, băi, ce bine samănă ăsta cu Vanciu ! Ia să mă duc să dau 
o bere”. M-am dus şi am spus la doamna să-i deie nişte bere, dar nu a vrut s-o ieie. Şi 
zice: „Dar cine mi-o dă?”. A venit la mine: „Domn'e”, zice, „mă cunoaşteţi ?”. El 
cum să cunoască ? Era imposibil, că eram schimbat. Şi atunci îl întreb : „Aţi fost undeva 
în Ardeal, pe la mină? ”. „Da, domn'e, am fost!” Ei, asta a fost... 


Vă mulțumesc frumos pentru interviu. 


Mulţumesc şi eu tare mult pentru că vă ocupați de un interval în timp, în istorie, ce 
s-o neglijat. Noi suntem văduviţi de-un interval de 50 de ani de zile. 


Virgil Totoescu 


S-a născut la 23 iulie 1921 în Măriței, judeţul Suceava. Naţionalitatea: română. 
Religia: ortodoxă. Studii : liceul. Profesia : contabil. A fost arestat la 23 iunie 1948 şi 
condamnat la 12 ani de muncă silnică. A executat pedeapsa în închisorile Sighişoara, Aiud, 
Baia Sprie şi Periprava. A fost eliberat la 23 iunie 1962. La data interviului locuia în 
Siret, Suceava. Interviu realizat de Alexandru Matei la 7 februarie 2008. Transcrierea şi 
tehnoredactarea interviului - Constantin Petre. Editarea - Alexandru Matei, Cosmin 
Budeancă. Interviul se află în AIO-IICCMER, având cotele 343, 344, 345. 


Spuneţi-mi pentru început câte ceva despre familia dumneavoastră, vă rog. 

Tata, Gheorghe, avea să moară în 1923 în urma unui accident. El a fost director 
şcolar şi în familia lui ei erau patru fraţi. Bunicu a fost preot şi au avut înclinații 
muzicale. Ş-aveau orchestra lor pe care o făceau, da’ nu fiind un mijloc de existenţă. În 
perioada aceea aşa era educaţia aici în Bucovina, cât şi în Transilvania, ca acolo unde 
existau posibilităţi să se înveţe la un instrument muzical să existe câte o formaţie 
muzicală familială. Tata cânta la flaut şi la vioară, un altu’ cânta la vioară, altu’ la 
violoncel şi altu” la pian. Aveau o orchestră de cameră a lor. Şi el având şi înclinații către 
organizarea corurilor a fost obligat în 1922, dacă nu greşesc, sau la începutul lui '23, 
când s-a făcut reforma agrară, să organizeze partea artistică. I-a venit ordin din partea 
Inspectoratului. A venit guvernul aici, la Calafindeşti!, că era perioada când s-au făcut 
împroprietăririle, şi acolo e un obicei, ca la Paşti sau la sărbătorile mari religioase 
să-mpuşcau cu ţăcăluşele. Nu ştiu dacă ştiţi ? "Țăcăluşele sunt o ogivă din fontă, care are 
două găuri, una prin care se încarcă cu praf de puşcă şi se bate, şi una prin care se bagă 
un fier roşu, care dă o explozie ca o bubuitură de tun. Şi unu” dintre acestea a avut o 
fisură pe care ei n-au observat-o şi când a explodat, i-a rupt lu” tati picioru?. A fost dus 
la Cernăuţi în spital şi-n trei zile - antibiotice nu erau - a făcut septicemie şi a murit. Şi 
mama, Lucreția, a rămas cu noi, trei copii. Adică eram eu, aveam un an şi ceva, fratele 
meu ăsta mijlociu, Aurelian, avea şase ani şi fratele meu cel mare, Nicolae, care avea opt 
ani. Cel mare a murit în prizonierat în Rusia şi celălalt, fost inginer, a murit la Piteşti în 
1988. Şi mama atuncea s-a mutat din Calafindeşti la Siret, şi a fost numită în învăţământ. 
Şi de-atunci am rămas aici. 


Înainte de 1947 dumneavoastră aveaţi simpatii politice ? 
Am făcut parte din Mişcarea Legionară. 


1. Localitate în judeţul Suceava. 

Când ați intrat în Mişcarea Legionară ? 

Ca frăţior de cruce la 1933-'34. Şeful grupului a fost Voloşniuc, care era student, şi 
după aceea l-am avut pe Ovidiu Găină?. El a murit în Argentina sau în Brazilia. E originar 
din Solca, Câmpulung, din partea asta. 

Cum au perceput bucovinenii intrarea trupelor sovietice în România ? 

Domn'e, eu personal am fost pe front în perioada aceea de timp. Eu am fost încorporat 
în 1942 şi am luptat pe frontul de Est. Am făcut la 17 Vânători de Munte. Pe mine m-a 
prins 23 de august pe front, în zona Târgu Neamţ. Eu am vrut să plec pe front, da’ ei 
m-au oprit în ţară ca instructor la noul contingent. Noi am fost încorporaţi două 
contingente odată, 1942 şi '43, şi toţi am fost vărsaţi la vânătorii de munte. Majoritatea 
din zona noastră au fost la vânătorii de munte. Şi-am fost la garnizoana care o aveam la 
Piatra Neamţ şi de acolo am plecat pe front. Ruşii intraseră de-acuma. 

Am fost trimis pe linia aceasta fortificată, da' partea unde am fost eu n-a fost 
fortificată. Şi am să vă spun un fapt: eram în linia I unde comandantu' de unitate, care 
mă cunoştea, m-a respectat ca om, şi mi-a spus: „Măi, treci la comandament ! ”. Ş-am 
trecut la comandament şi lucram cu cifrul. Ordinele care veneau de la marile unităţi le 
descifram şi i le prezentam lui. Sau rapoartele care le făcea el, eu puneam textul pe cifru, 
îi raportam lui şi el le trimitea după aceea. Ştiţi ? Acest cifru se schimba, în general, la 
o săptămână, două săptămâni, ca să nu fie interceptat, să nu fie decodificat de către 
spioni. În 21-22 august ne pregăteam retragerea la Tuşnad, pe munţi, ca să opunem 
rezistenţă, şi a venit aşa-zisul 23 august, care este mult lăudat de unii şi condamnat de 
alţii. Şi eram în comandament când am auzit: „Pregătiţi-mi hărţile pentru retragere ! ”. 
Ştiţi că hărţile militare sunt la scară mică, pentru a putea cuprinde pe ele toate formele 
de relief, şi eventual ca să fie folosite în timpul luptei. Şi atunci am spus în comandament 
următorul lucru: „Ne-am pecetluit soarta pentru 100 de ani”. Ăsta a fost reacţia mea la 
acel moment. Ceilalţi de acolo, ofiţerii şi cei care erau acolo s-au uitat îngroziţi la mine. 
N-am spus-o eu de la mine şi a fost o inspiraţie şi într-adevăr aşa şi a rămas. Din '44 
până acum sunt 64 de ani. Vedeţi în ce situaţie ne găsim ? Va mai trebui cel puţin 30 de 
ani să ne putem redresa moral, fiindcă criza nu se rezolvă până nu se petrece o revoluţie 
morală şi spirituală. De aceea rolul Mişcării — şi aici este bătălia mare, nu pe formă, ci 
pe fond - e să reuşim să facem lumea să înţeleagă un lucru: „Să nu jertfim veşnicia 
pentru o clipă”. Adică trebuie să ne cenzurăm tot timpul şi gândul, şi vorba, şi fapta. 
Adică-i războiul nevăzut pe care ni-l recomandă Sfinţii Părinţi. Să nu acceptăm în mintea 
noastră, şi-n actele noastre, şi-n vorbele noastre ceea ce contravine învăţăturii creştine a 
voii lui Dumnezeu. 

După 23 august aţi luptat şi pe frontul de vest ? 

Nu. Cred că Dumnezeu a vrut să supraviețuiesc. Ne-am retras, am fost dezarmaţi de 
ruşi pe Valea Trotușului, pe la Oneşti. În zona aceea ne-am retras şi ruşii ne-au luat 
prizonieri. Cred că eram câteva zeci de mii de oameni. Le-am spus la cei pe care i-am 


2. Ovidiu Găină (Stan M. Popescu), născut în Solca, Suceava. După ianuarie 1941 s-a retras în 
exil împreună cu alţi legionari şi a fost închis în lagărul de la Rostock şi apoi la Buchenwald. 
După război s-a refugiat în Argentina unde a activat ca profesor de psihologie socială la 
Facultatea de Psihologie şi Psihopedagogie, Universitatea del Salvador din Buenos Aires. A 
înfiinţat, condus şi editat începând cu 1980 revista Scrisori Legionare, şi a colaborat la 
Carpaţii, Înşir'te Mărgărite, Cetatea Luminii, Drum, Curierul, Totalite ş.a. Nicolae Hristu 
et al., op. cit., pp. 126-127. 

avut în grupa mea de mitraliere, când eram în linia I, următorul lucru: „Acuma ne-am 
retras, n-am plecat cu comandamentul, am plecat aşa cum ne-a luat vântul”. Când am 
ajuns aproape de Piatra Neamţ, deşi era deja după 23 august, deasupra noastră au apărut 
avioanele rusăşti şi trăgea” cu mitraliera în noi. Nemţii se retrăgeau pe Valea Bistriţei în 
sus, prin Piatra Neamţ. Da’ nu era posibil ca să ne retragem cu ei, nici să luptăm cu ei 
fiindcă ne dezarmaseră. Când au ajuns trupele noastre de la Piatra Neamţ în zona aceea, 
aproape de Oneşti, au început să dirijeze coloanele înspre Roman. Parte au murit în 
prizonierat, parte au făcut unităţi din ei şi i-au trimis pe frontul de apus. 

Era un moment de repaus şi le-am spus la oameni: „Ne oprim în păpuşoi!”. 
Coloanele au plecat, eu aveam hartă, busolă, şi am venit până la Întorsura Buzăului 
numai prin munţi. Ne apropiam de sate să vedem dacă nu sunt trupele ruseşti, că ei 
pătrunseseră, ne depăşiseră de-acuma, şi să nu ne ieie prizonieri. Şi lumea ne dădea 
mâncare. Să ştiţi că ne dădea. Şi de acolo s-au pus primele trenuri în circulaţie şi-am 
plecat. Familia mea era în Sighişoara. De-acolo m-am prezentat la Jupăneşti” la partea 
secundară. Ştiţi partea secundară ce înseamnă ? E parte de rezervă a unei unităţi unde se 
păstrează şi se fac aprovizionările, unde se trimit oamenii dacă se recrutează. Da-i spune 
partea secundară că nu-i partea activă în front. Am ajuns acolo şi de-acolo s-a refăcut 
Divizia a IV-a Vânători de Munte. Şi plecam înspre vest, când am ajuns pe la Dej, dacă 
nu mă-nşel, şi comandantul de divizie a fost arestat. Şi nu ne-a” mai trimis pe noi pe 
nimeni înspre front, ci ne-au trimis spre garnizoană. Şi pe măsură ce mergeam spre 
garnizoană au început demobilizările la contingentul cel mai mare, adică la cei mai 
vârstnici. Când au ajuns la contingentul meu, eram la 41 de km de Piatra Neamţ, adică 
de garnizoană, am fost demobilizat şi eu. Exact pe 14 sau 16 decembrie, adică cu 
aproape şase luni înaintea terminării războiului. Şi am primit, cred că-l am şi acuma, 
ordinul de lăsare la vatră. Şi atunci m-am întors la Sighişoara. Aici, uitându-mă odată pe 
geamul unde erau ai mei, văd un fost frate de cruce, Luca Victor, care şi el era refugiat 
la Dumbrăveni, unde se găseau studenţii refugiaţi din părţile Bucovinei, din părţile 
acestea, unde majoritatea erau legionari. Dac-aţi citit Strigat-am către Tine, Doamne 
scrisă de Aspazia Oțel Petrescuf. 

Am intrat imediat în legătură cu el şi cu activitatea din zonă. Se pregăteau depozite 
de muniţie, pentru că arme se găseau pe toate drumurile. Mai ales în Sighişoara a fost un 
centru unde s-au adunat din dezarmări foarte mult armament nemţesc. De-acolo s-o” luat 
şi mitraliere şi puşti mitraliere şi lucruri de ăstea şi s-au făcut nişte depozite de muniţie 
în zonă, pentru o eventuală rezistenţă, dacă-ar fi fost o contraofensivă cu perspective de 
câştig. Că ăsta a fost şi cuvântul de ordine din Apus. Şi am avut activitate în cadrul 
Frăţiilor de Cruce şi în cadrul organizaţiei politice. 


Cum a fost percepută apariția comuniştilor, în perioada respectivă ? 


3. Localitate în judeţul Gorj. 

4. Aspazia Oțel Petrescu, născută la 9 decembrie 1923 în Cotul Ostriţei, Basarabia. A fost 
arestată la 9 iulie 1948 ca studentă la Facultatea de Litere şi Filosofie şi condamnată la 10 ani 
de temniţă grea. A executat pedeapsa în închisorile Mislea, Dumbrăveni şi Miercurea Ciuc. La 
15 iulie 1958 a fost internată administrativ pentru 48 de luni. A executat pedeapsa în închisorile 
Mislea, Jilava, Botoşani şi Arad. A fost eliberată la 15 iulie 1962. După decembrie 1989 se 
implică în comemorarea martirilor şi mucenicilor din temniţele comuniste. „Aspazia Oțel 
Petrescu. Repere biografice”, în Rost, an VI, nr. 64, iunie 2008, pp. 12-13; fişa matricolă 
penală din AANP. 

Domnule, lumea a luat-o de bună declaraţia lui Mihai, a Regelui. S-a încheiat 
armistițiu şi lumea era bucuroasă că s-a terminat un război. Da’ n-au fost pregătiţi să-şi 
deie seama ce-nseamnă comunismul. Da' când au început jafurile, când au început 
violurile... Fugeau femeile din faţa lor. Când veneau în casă îţi luau ceea ce vroiau ei, 
împuşcau.... Toate lucrurile acestea au avut un ecou oribil în opinia populaţiei româneşti. 
În oraşe, însă, cum v-am spus, în Bucureşti şi-n alte părţi, în momentul ăla, a fost un 
curent... n-aş putea spune dacă procomunist, dar de bucurie că s-a terminat războiul. 

Dumneavoastră când aţi fost arestat ? 

Eu pe 23 iunie 1948. Am fost prins în Piteşti în urma activităţilor de acolo. Ai mei 
erau acolo şi când începuseră arestările eu am plecat înspre Piteşti. Aveam pe fratele de 
care v-am spus mai înainte că era în Piteşti. M-am dus, şi între timp ei au avut informaţii 
că aş putea fi acolo şi într-adevăr m-au găsit. 

Îmi puteți povesti cum s-a desfăşurat arestarea ? 

Domn'e, în momentul arestării eram cu cumnata mea şi veneam de la o operă. Eu am 
avut un presentiment că mi se întâmplă ceva... Şi când ne întorceam spre casă, ei 
înconjuraseră deja casa. Ştiau unde stă fratele, şedea cu socrii împreună şi cu soţia. Când 
am intrat înspre curte ne-au pus pistolu-n spate: „Mâinile sus ! ”. Ş-aşa am intrat în casă 
cu mâinile sus. 

Cine erau cei care v-au arestat ? 

Acela care mi-a pus pistolu-n spate era un agent de poliţie Moldovan. Era un bărbat 
de vreo 35 de ani, cam aşa. Mi-e greu ca să-i pot descrie acum fizionomia şi astea. 

Și în afară de acest agent Moldovan mai erau şi alţii ? 

Au fost mai mulţi. A participat şi poliţia din Piteşti care a înconjurat casa. După aceea 
am reconstituit. Cum am venit pe stradă, el a stat pe partea cealaltă, noi am venit pe 
trotuarul casei, şi în clipa în care am intrat pe poartă, ăla a trecut din partea aceea. El 
a avut ca misiune să mă imobilizeze pe mine. El a trecut, ceilalţi erau de jur-împrejur, 
nu puteai să faci absolut nimica. Şi mi-a pus pistolu-n spate. Nici nu m-am aşteptat. 

Unde v-au dus după arestare ? 

Mi-au pus cătuşele şi am fost dus la Sighişoara. Cu Moldovan acesta am mers. 

Cu ce v-au dus, cu trenul sau cu maşina ? 

Cu trenu'. Compartimentu' în care am fost era gol. 

Şi ați discutat cu el ? 

Nu. Nicio discuţie. El la un moment dormita şi mi-a venit prin gând să cobor, dar cu 
cătuşele... Ştiţi ? 

Cum eraţi îmbrăcat ? 

Eram civil, cum eram aşa. Într-un costum de haine, că era doar vara, 23 iunie. Şi m-a 
dus la Sighişoara, unde mama mea; era arestată, soția mea era tot arestată... 

Dumneavoastră când v-aţi căsătorit ? 

Eu m-am căsătorit cu trei luni de zile înainte de arestare. Soţia era gravidă, copilul s-a 
născut la termen şi eu nu l-am cunoscut. Când m-am întors, fiica dădea admitere la liceu, 
avea 14 ani (râde - n.n.). 


5. Lucreția Totoescu a fost reţinută doar câteva zile şi eliberată. 
6. Hildegarde Totoescu a fost reţinută câteva zile şi eliberată. 

La Sighişoara unde v-au dus ? 

Era o casă civilă, o vilă săsească, din care i-o scos pe aceia, şi jos au făcut nişte 
celule. Am fost băgat întâi sub o scară, pe un scaun acolo, că era ca o celulă, o debara, 
n-aş putea spune exact, şi după aceea m-au băgat în celulele acelea de jos. S-au 
improvizat, cum era beciul, să zicem de mărimea camerei acesteia, au făcut un perete din 
scândură, şi l-au împărţit în trei sau în patru celule. Pentru aer aveai trei găuri făcute cu 
un burghiu... Şi erai băgat înăuntru. Nici mobilier sau pături sau lucruri d'ăstea. Nimic 
înăuntru. Şi aicea a început ancheta. 


Cât a durat ancheta ? 

A durat mult, fiindcă de aicea, propriu-zis ancheta principală a fost dusă la Mediaş, 
fiindcă acolo, la Mediaş, am stat un timp cu Chioreanu” şi Mocanu. Nistor Chioreanu 
a fost comandant legionar, şefu' Ardealului după 1940, şi un apropiat al Comandantului 
(Horia Sima - n.n.), a lui Petraşcu? şi a celorlalţi din conducerea Mişcării. Eu am avut 
o perioadă de activitate cu el. Şi cu 'Ian Mocanu ne cunoşteam din 1940 din Bucureşti. 
El este acela care a condus greva studenţilor din 1938 de la Cernăuţi. Atunci 70 de 
studenţi au fost condamnaţi, că tot Centrul Studenţesc a cerut la deschiderea anului 
universitar eliberarea Căpitanului şi intrarea în normalitate, că începuse dictatura lui 
Carol. Şi era unul dintre studenţii cei mai buni ai lui Traian Brăileanu!. El a început 
reeditarea operelor lui Brăileanu şi aşa a apărut Teoria comunităţi omeneşti, după aceea 
a mai apărut înc-una, mi-s” pare Arta guvernării. El a avut o activitate foarte frumoasă 
în ceea ce priveşte domeniul lui, ca sociolog şi filosof. Primele traduceri din Kant el le-a 


7. Nistor Chioreanu (1907-1998). Avocat, doctor în Drept. Comandant legionar, şeful Regiunii 
Ardeal în timpul guvernării legionare. Refugiat în Germania după 1941, a fost închis la 
Buchenwald. A fost arestat la 21 iulie 1948 şi condamnat la 20 de ani de muncă silnică în lotul 
„Marii finanţe”. A executat pedeapsa în închisorile Aiud, Gherla, Râmnicu Sărat, Jilava şi 
Cluj. A fost eliberat la 1 august 1964. A publicat volumul de memorialistică Morminte vii, 
Institutul European, Iaşi, 1992. Octavian Roske (coord.), Mecanisme represive... Dicţionar 
biografic. A-C, p. 466; fişa matricolă penală din AANP. 

8. Sebastian Mocanu (1916-2001). Publicist, scriitor. A fost închis la Buchenwald. Întors în ţară, 
a fost arestat la 7 iunie 1948 şi condamnat la 16 ani de temniţă grea. A executat pedeapsa în 
închisorile Aiud, Codlea şi Baia Sprie. A fost eliberat la 2 iunie 1964. Nicolae Hristu et al., 
op. cit., p. 324; fişa matricolă penală din AANP. 

9. Nicolae Petraşcu (1907-1968), profesor, secretar general al Mişcării Legionare. Paraşutat din 
Germania la 8 noiembrie 1944, a fost arestat la 15 octombrie 1945. A fost unul dintre sem- 
natarii acordului de neagresiune semnat între comunişti şi legionari în decembrie 1945, 
nerespectat de către părţi. A fost rearestat la 26 mai 1948, a fost implicat în procesul „Marii 
finanţe” şi condamnat la muncă silnică pe viaţă, pedeapsă comutată ulterior la 25 de ani de 
muncă silnică. A executat pedeapsa în închisorile Jilava, Văcăreşti, Malmaison, Uranus şi 
Aiud, unde a trecut prin „reeducare” între 1962 şi 1964. A fost eliberat la 1 august 1964. A 
fost găsit spânzurat şi cu venele tăiate în 1968. Gheorghe Jijie, Un dac cult : Niculae Petraşcu, 
Elisavaros, Bucureşti, 2005, p. 440; Cicerone Ioniţoiu, Victimele terorii comuniste. Dicţionar. 
P-Q, pp. 187-189; fişa matricolă penală din AANP. 

10. Trăian Brăileanu (1882-1947). Sociolog, profesor universitar. Ministru al Educaţiei Naţionale, 
Cultelor şi Artelor în perioada guvernării legionare (6 septembrie 1940 - 21 ianuarie 1941). 
A fost arestat după rebeliunea din ianuarie 1941 şi, după un timp, a fost pus în libertate. A fost 
rearestat de comunişti în 1946, a fost depus la închisoarea Aiud şi asasinat la 10 iulie 1947 (din 
alte surse 3 octombrie 1947). Nicolae Hristu et al., op. cit., pp. 55-56. 

făcut la noi. El a fost şi ministrul Educaţiei Naţionale în 1940 şi a murit la Aiud, în '47 
dacă nu mă-nşel, sau '48. Şi de aceea ancheta s-a făcut acolo la Sighişoara... 


De câte ori vă duceau la anchetă ? 

Zilnic te aducea” cât aveau ei nevoie. Adică după ce-i descopereau pe cei după care 
voiau să meargă. Şi dacă erai implicat în latura aceasta te chema. Care nu, nu. Aici la 
Sighişoara am stat de vorbă cu ăsta, Crăciun", care era atunci comandantul Securităţii 
din zona de sud a Ardealului. Ne-a trimis vorbă printr-un locotenent. Era în toamna 
lui '48 şi s-a militarizat vechea poliţie. Şi mi-a zis că dacă le fac jocul am şi maşină şi 
toate. Şi i-am spus aşa: „Domnule, când am intrat în Mişcarea Legionară am intrat 
dintr-o convingere. Dacă vă voi vedea peste ani de zile că realizaţi ceva superior 
Mişcării, atuncea s-ar putea să fac pasul, până atunci, nu”. 

La aceste anchete vă băteau ? 

Da, cum să nu... Erau diferite sisteme. Era şi ăsta pe rangă, morişca, cum se spune. 
Te băteau, leşinai, turna” apă pe tine, te scula”, cu coaste rupte... Era un cetăţean, Florea 
Nicolae!?, care era un funcţionar şi ne-a pus toată casa la dispoziţie în perioada activităţii 
noastre pe care am avut-o în zona aceea. I-a” rupt şi coastele în timpul anchetei... Pentru 
mine a fost ceva mai bine, prin faptul că am fost arestat mai târziu şi căzuseră restul. 
Ancheta a fost mai uşoară decât a celorlalţi care au fost prinşi de la început. Dar au fost 
şi greşeli, nu se poate spune... Noi n-am avut experienţa de-a fi subversivi. Noi am fost 
învăţaţi să fim deschişi şi a ne spune crezul, de-a recunoaşte faptele. Şi sigur că aici am 
avut un adversar foarte abil, că au avut consilieri veniţi de la ruşi, care conduceau, şi de 
aicea au apărut şi anchetele violente, cu bătăile acelea, cu bătăi la testicole... 


Vă băteau ca să recunoaşteți ? 

Nu, nu, depinde pe firu’ pe care se găseau. De exemplu, eu am fost arestat în urma 
unui accident, aş putea spune. Era un cetăţean care purta numele Maftei, originar din 
Sighişoara. Era o familie respectabilă, care avea mai mulţi copii, printre care unv’ era 
elev şi era în mănunchiul de prieteni din Sighişoara. Un frate!” era student la Bucureşti 
şi mai avea încă nişte surori şi fraţi. El a fost arestat la Bucureşti când au început 
arestările din centrele studenţeşti. El a fost implicat într-un serviciu de informare al 
Mişcării, şi au ordonat percheziţie la el acasă, la părinţi. Şi cel care păstra arhiva 
FDC-ului era fratele lui. Şi acolo găseşte toată lista. Eu când am venit la Sighişoara, ei 
toţi erau arestaţi. Da’ o fost un accident pe linia aceasta. Am aflat asta în timpul 
anchetei. Au început celelalte arestări şi s-au descoperit celelalte legături cu organizaţia 
politică în care am fost implicat. Chestiunea aceasta a mers destul de lent, de uşor. 


Unde s-a ţinut procesul ? 
La Tribunalul Militar din Sibiu. În *49, prin aprilie. Exact ziua din aprilie nu pot 
spune, da’ în jur de 20 şi ceva am fost trimişi la Aiud. 


Cine era preşedintele Tribunalului ? 


11. A se vedea nota 11 de la p. 49. 

12. Florea Nicolae, născut la 13 august 1908 în Dârlos, Sibiu. A fost arestat la 19 iulie 1952 şi 
internat administrativ pentru 24 de luni. A executat pedeapsa în închisorile Peninsula, Borzeşti 
şi Oneşti. A fost eliberat la 7 mai 1954. Informaţii din fişa matricolă penală din AANP. 

13. Cornel Maftei. Nu deţinem alte informaţii despre acesta. 

Nu mai îmi aduc aminte. Erau militari. 

În boxa acuzaților câţi aţi fost ? 

A, eram mulţi. Noi am fost un lot mare. Cred că eram vreo 60. Spun de toţi, fiindcă 
eram şi cu Mediaşul împreună. Erau cei arestaţi din Sighişoara, după aceea ceilalţi de 
acolo. C-am avut activitate împreună cu ei, că un timp a funcţionat ajutorul legionar 
pentru cei care erau în închisori. Ştiţi c-a fost perioada foametei şi se colectau alimente, 
bani, că până în '47 spre '48 se putea’ aduce ajutoare pentru ceilalţi. Ei, şi oamenii 
aceştia, unii au crezut că e o chestiune uşoară, aşa, şi au trecut în declaraţiile lor c-au 
primit bani. Şi ei au spus: „Da, da, am mers la majoritatea, domnule. Au venit la mine 
şi i-am dat”. Şi pentru asta au fost condamnaţi. Deci ăştia au îngroşat numărul. 

Și pentru ce v-au acuzat ? 

Pentru activitate legionară, crimă de uneltire contra ordinii sociale. Ăsta era delictul 
juridic. 

Procesul a fost public ? 

A fost public. Domn'e, da' n-aş putea spune exact cine erau. Din familie care au 
putut veni, şi după aceea din ceilalţi... Curioşi n-aş putea spune.. Şi ţin minte că la un 
moment dat a venit Crăciun, înainte de a intra în instanţă, şi zice: „Aveţi grijă că dacă 
nu recunoaşteţi...” - adică declaraţiile din anchetă - „...tot la noi veniţi! ”. Asta ne-a 
spus. Şi în instanţă am recunoscut. Că m-a’ întrebat printre altele ce fel de educaţie 
făceam şi am spus: „Biblia, Îndreptarul FDC, Cartea Căpitanului”. Acestea au stat la 
baza educaţiei mele. 

Cine era avocatul apărări ? 

Domn'e, din oficiu. 

Procurorul a avut o atitudine dură faţă de dumneavoastră ? 

Nu pot spune c-a avut o atitudine violentă. Vorbesc că au căutat să ne intimideze în 
declaraţii, pentru că era un proces dinainte stabilit. Adică toate condamnările le-a dat 
Securitatea. 

Și care a fost sentinţa în cazul dumneavoastră ? 

Am fost condamnat la 12 ani de închisoare şi-am fost trimis la Aiud. Asta a fost prima 
pedeapsă, că după ce s-au terminat aceşti 12 ani am fost trimis la Periprava încă doi ani. 

Și de la proces v-au trimis direct la Aiud ? 

Direct la Aiud. O parte dintre noi. Elevii au fost trimişi la Târgşor, studenţii spre 
Piteşti, muncitorii şi ţăranii la Gherla, iar ceilalţi la Aiud. Ne-a” dus în lanţuri în Aiud 
şi-am purtat lanţuri şase luni de zile în Zarcă. Zarca este închisoarea veche. Celularul e 
mare, tot făcut de pe timpul ungurilor. Eram un lot, cei arestaţi la sfârşitul lui mai, în 
luna iunie şi la început de iulie. Eram, cred că, vreo 20 sau 30. Şi după şase luni ne-au 
tăiat lanţurile şi ne-a” dus în celular. 

Care erau condiţiile la Aiud ? 

Domn'e, la început dormeam pe jos. Când veneai în Aiud, nu te lăsa” cu cojoc. Pe 
mine când m-au ridicat de la închisoarea din Sighişoara, că fiecare tribunal în forma de 
organizare de dinainte a judeţelor avea în spate o închisoare, în corpul alipit oarecum de 
judecătorie sau de tribunal, unde erau reşedinţele. Şi când m-au ridicat eram într-un 
cojoc, un „Alain Delon”, cum să spune acuma, da” lucrat româneşte. Că un frate de-al 

meu a făcut multă închisoare, şi mama a avut grije şi i-a făcut şi pantaloni de cojoc şi 
cojoc din acesta. Şi mi-a trimis cojocul de-acasă, fiindcă în Sighişoara ne dădea’ dreptul 
să ne aducă familia şi mâncare şi schimburi şi ăstea. Şi eram cu cojoc când m-a” dus la 
Sibiu, da’ în Aiud când intrai nu te lăsa” cu cojoc. Mi l-a” luat şi-am rămas într-un 
pulovăr de grosimea asta... Şi-am iernat pe latura de nord, pe coada lungă, unde 
n-aveam soare deloc în celulă. Era un regim de exterminare. 

În iarna aceea n-am ştiut un ceas de căldură. Erau trei ţevi care treceau prin celulă. 
Una să zici cu apă caldă, alta cu retur şi una cu apă rece care trecea. Şi seara se dădea 
puţină căldură, din aceasta, da’ aci n-o simţeai deloc. De pătură am avut noroc cu un 
cetăţean care a reuşit să-şi bage două pături pe care le-a scos de la bagaj, a reuşit să le 
sustragă de la inventaru' lucrurilor rămase. Unu” Harja!f, originar din părţile Vasluiului, 
mi se pare era avocat, tot în lotul nostru. Şi ne-am cunoscut în timpul anchetei de la 
Mediaş. 

Cum era mâncarea ? 

De două ori pe zi mâncare, că ne-a' suprimat terciul de dimineaţă. A fost o perioadă 
când ne dădea’ numai ciorbe de ardei şi cartofi aşa mici nespălaţi. Io n-am avut o 
gamelă, am avut un castron din pământ făcut. Ştiţi ? O oală de pământ, cum se făceau 
înainte. Iar lingura, fiindcă încercai să iei totul, s-ascuţea, de duritatea oalei. Şi aicea am 
slăbit de am ajuns distrofic. 


Cu cine ați mai stat în celulă ? 

Ei, am stat cu mulţi. Am stat întâi cu de-ai mei, cu care am fost din lot. După aceea 
era sistemul acela de a te schimba. Am avut, aş putea spune, fericirea să-l întâlnesc pe 
Traian Trifan”, care era comandant legionar, doctor în drept, fost prefect de Braşov. Aş 
putea spune, unul dintre oamenii care au fost un principiu în tot ceea ce a spus şi a făcut 
în închisoare. Am să vă dau un caz: în 1941, când a izbucnit războiu', Aiudul era tot 
închisoare pentru legionari. Era o dispoziţie din partea lui Antonescu să plece pe front, 
cine vrea. Reabilitare prin moarte. Comandantul închisorii era un magistrat militar, 
Aurel Munteanu, un om care s-a purtat mizerabil cu oamenii. N-am fost în perioada 
aceea, da’ ştiu din povestirile celorlalţi. Şi-a scos toată închisoarea şi le spune că se pot 
reabilita plecând pe front, dar renunțând la grad, că mulţi erau ofiţeri de rezervă, dintre 
ăştea care erau mai în vârstă. Printre ei era şi Traian Trifan. Nu ştiu, locotenent sau 
căpitan. Unii se îndoiau, alţii ziceau: „Măi, poate e o şansă să reuşim”. Şi atuncea el a 


14. Ştefan Harja, născut la 14 aprilie 1907 în Bogdăneşti, Vaslui. Avocat. A fost arestat la 27 iunie 
1948 şi condamnat la 4 ani de închisoare corecțională. A executat pedeapsa în închisorile 
Sibiu, Aiud şi Rahova. Nu deţinem informaţii despre data eliberării. Informaţii din fişa matri- 
colă penală din AANP. 

15. Traian Trifan (1899-1990). Avocat, doctor în Drept, comandant legionar. A fost arestat la 
5 aprilie 1941 şi condamnat la 16 ani de muncă silnică, pedeapsă redusă ulterior la 12 ani. În 
detenţia de la Aiud a făcut parte dintr-un grup de credincioşi care l-a influenţat, printre alţii, 
pe Valeriu Gafencu. A executat pedeapsa în închisorile Aiud, Braşov, Codlea şi Gherla. La 
data eliberării a fost internat administrativ pentru 60 de luni. A executat pedeapsa în închisorile 
Popeşti-Leordeni şi Caransebeş. A fost eliberat la 26 ianuarie 1957. A fost rearestat la 12 sep- 
tembrie 1958 şi internat administrativ pentru 48 de luni. A executat pedeapsa în închisorile 
Culmea şi Periprava. A fost eliberat la 12 septembrie 1962. Sfântul închisorilor. Mărturii 
despre Valeriu Gafencu, adunate şi adnotate de monahul Moise, Reîntregirea, Alba Iulia, 
2007, pp. 39-44; fişele matricole penale din AANP. 

ieşit în faţă şi a spus următorul lucru: „Locotenentul sau căpitanul de rezervă Traian 
Trifan, înţelege să plece pe front cu gradul pe care-l are şi nu are nimic de regretat nici 
el, nici Mişcarea Legionară”. Deci a fost tonul pe care l-a dat. Cine a vrut să meargă pe 
linia aceasta de demnitate şi onoare, a mers. Cine a vrut să facă compromisuri putea să 
se ducă pe linia cealaltă, pe partea cealaltă, da” el n-a făcut-o. Ăsta e un moment. 

Altă dată, eu eram la mină, da” ne-a” povestit ceilalţi care erau în Aiud. Prin '52 erau 
întrecerile socialiste, stahanoviste. Dacă aţi auzit ? Venea câte un hrănit de-acela, care 
lucra într-un ritm şi el devenea normă pentru ceilalţi... Da” ăsta putea face un efort 
odată, că el venea numai pentru lucrul acela. Şi dă-ţi seama, ceilalţi după aceea să-şi 
însuşească acest stil de lucru, unde ajungeau? Se distrugeau, nu? Aiud e o închisoare 
mare, are patru nivele, adică trei etaje şi parterul. Sunt 312 celule şi câte o cameră mare 
la fiecare etaj. Adică ar deveni 316 de camere. Şi a' scos toţi cei care lucrau în fabrică. 
Ce era fabrica în Aiud ? Nişte ateliere uriaşe, în care înainte s-a folosit mâna de lucru din 
închisoare, deţinuţii îşi câştigau un venit suplimentar, îşi îmbunătăţeau şi viaţa şi 
beneficiau după aceea de o reducere din pedeapsă. Asta era pentru dreptul comun. Apoi 
s-au extins aceste ateliere şi au ajuns un fel de fabrică în care lucrau circa 2 000, 2 000 
şi ceva de oameni. Şi toată lumea aceasta a fost adunată pe nivelele celularului. Aţi văzut 
cum este coridorul "cela care e în faţa celulelor şi toată lumea a fost scoasă din celule... 
Şi l-a pus toată conducerea închisorii pe un cetăţean să-l provoace la întrecere socialistă 
pe Traian Trifan. S-a făcut o linişte de mormânt şi musca se-auzea. Şi-a primit răspunsu”. 
Vă redau ce mi s-a relevat mie. „Eu sunt rob. Robul este sub lege. Am cultul muncii, de 
aceea resping provocarea.” Ăsta a fost răspunsul şi altă dată ne-a mai spus şi el. M-am 
reîntâlnit după aceea cu dânsu' la Periprava. El terminase pedeapsa pe care a avut-o 
iniţial. Da” pe dânsu' l-au condamnat absolut degeaba, că la Braşov nici n-au fost lupte 
când a fost „rebeliunea”, au fost când cu răsturnarea lui Carol. Atuncea da. Dar ţinând 
seama de personalitatea sa, că el a fost prieten cu Ionel Moţa!'S, care l-a adus pe dânsul 
în Mişcarea Legionară... Şi ne-am reîntâlnit la Periprava şi el mi-a spus aşa: „Virgile” - 
că el a fost mai în vârstă decât mine - „ei nu se tem de asta, de asta...”. Adică de idee. 
Veneau periodic de la Centru, de la Bucureşti, cu avionul în Deltă şi căutau să vadă 
atmosfera şi l-au întrebat, şi el le-a spus : „Domnilor, io nu pun după viaţă punct, io pun 
virgulă...”. 

Revenind la Aiud, cum se manifestau paznicii, gardienii ? 

N-aş putea spune... Adică nu te bătea’. Perioada în care am fost eu nu te luau la 
bătaie. Însă se purtau brutal. Ei erau instruiți de dimineaţă când intrau în servici” cum să 
se poarte şi seara să raporteze lucrurile acestea. N-aveai voie să scrii, n-aveai voie să 
citeşti, n-aveai voie să faci nimică din lucrurile acestea. Da’ noi, totuşi, aveam activităţile 
noastre: scriam pe perete, scriam pe talpă, dădeam cu săpun, rădeam de pe perete... 
Într-un timp am avut DDT-u”, că ne-au dat, când erau dezinfecţiile. Şi pudrai şi după 
aceea cu un beţişor sau cu o sârmuliţă dacă o găseai, puteai scrie, să-nveţi poezii. 
Fiecare cu înclinațiile pe care le-a avut. Cine a avut preocupări spirituale şi de natura 
aceasta a putut învăţa evanghelii întregi. 


Cât ați stat în Aiud ? 
Până în septembrie '50. Pe 23 am fost duşi la mină cei cu pedepse mai mari de zece 
ani. Şi-aici am stat trei ani de zile, şi exact pe 25 septembrie m-am întors în Aiud. 


16. Ion Moţa (1902-1937) avocat, unul din fondatorii Mişcării Legionare. 

S-a făcut o selecţie sau v-au trimis aşa la mină ? 

Nu, a fost. Vineai în faţa unei comisii, întreba numele, nu te întreba” dacă vrei să 
mergi la muncă. 

Cine era în comisie ? 

Personalul lor. Nu mai mi-aduc aminte de ei, da” ca faptă vorbesc, că era o triere pe 
care o făceau, şi o primă condiţie era să ai pedeapsă mai mare de zece ani. Şi cum eu 
aveam 12 ani... 


Vă amintiţi cu cine aţi mai fost trimis în lot ? 

La Baia Sprie am fost dus cu un lot în care era şi Naidim Marin”, dacă vă spune 
ceva? Nu ştiu dacă aţi citit, e unul dintre apropiații lui Gafencu!8, sfântu” închisorilor. 
Şi el făcea parte din grupul acesta a lui Traian Trifan, Marian”, Ianolide?, din grupul 
de aşa-zişi mistici. Am avut cu noi somităţi din mineritul român. Bujoi[u]?, fost ministru 
al economiei la un moment dat... A fost Balş”, din familia Balş. Bujoi[u], şi-a făcut 
studiile în Franţa, Balş în Germania. 


La mină cum a fost ? 

Aici la Baia Sprie, vreo două săptămâni n-am intrat în mină. Domnule, ei au avut 
gând ca să ne extermine. Aici partea bună a fost următoarea : erai mai liber, ai avut o 
alimentaţie mai bună la început. Când am venit ne-au dat o alimentaţie ca să putem cât 
de cât intra, că majoritatea eram distrofici, în condiţiile în care am ajuns. 

Aveau un aparat de conducere al minei format din civili, şi colaborau cu ei. Şi ai noştri 
ne-au pregătit oarecum atunci în primele noţiuni de miner înainte de a intra : ce se poate 
petrece într-o mină, cum trebuie să intri, toate aceste cunoştinţe elementare pe care trebuie 
să le ai când ai intrat în mină. Şi a doua săptămână sau a treia am intrat în mină. 


17. Marin Naidim, născut la 6 martie 1922 în Râmniceni, Buzău. Învățător. A fost arestat la 
13 noiembrie 1942 şi condamnat la 25 de ani de muncă silnică. A executat pedeapsa în 
închisorile Aiud şi Baia Sprie. A fost eliberat la 28 iulie 1964. Informaţii din fişa matricolă 
penală din AANP. 

18. Valeriu Gafencu, născut la 1/24 ianuarie 1921 în Sângerei, Basarabia. A fost arestat la 
23 martie 1941 şi condamnat la 25 de ani de muncă silnică, pedeapsă redusă în 1946 la 6 ani 
şi 3 luni. A executat pedeapsa în închisorile Aiud, Galda de Jos, Piteşti, Văcăreşti şi Târgu 
Ocna. A decedat la 18 februarie 1952 de TBC pulmonar în penitenciarul Târgu Ocna. Sfântul 
închisorilor..., passim ; fişa matricolă penală din AANP. 

19. Traian Marian, născut la 19 noiembrie 1919 în Codlea, Braşov. A fost arestat la 5 aprilie 1941 
şi condamnat la 18 ani de muncă silnică. A executat pedeapsa în închisorea Aiud. A fost 
eliberat la 13 septembrie 1953. Informaţii din fişa matricolă penală din AANP. 

20. Ioan Ianolide, născut la 27 ianuarie 1919 în Dobrotești, Teleorman. A fost arestat la 19 octom- 
brie 1941 ca student în anul I la Facultatea de Drept şi condamnat la 25 de ani de muncă silnică, 
pedeapsă redusă în 1946 la 18 ani şi 9 luni. În 1959 i s-au mai adăugat încă 7 ani. A executat 
pedeapsa în închisorile Jilava, Târgu Ocna, Caransebeş, Aiud, Gherla şi Văcăreşti. A fost 
eliberat la 31 iulie 1964. Ioan Ianolide, Întoarcerea la Hristos. Document pentru o lume nouă, 
Christiana, Bucureşti, 2006, passim ; fişa matricolă penală din AANP. 

21. A se vedea nota 9 de la p. 136. 

22. Alexandru Gh. Balş (1898-1959). Inginer de mine şi director al Societăţii Lupeni. A fost 
arestat la 24 martie 1948 şi condamnat la 15 ani de muncă silnică. A executat pedeapsa în 
închisorile Jilava, Aiud, Baia Sprie, Nistru şi Piteşti. A decedat la 9 mai 1959 în penitenciarul 
Piteşti. Cicerone Ioniţoiu, Victimele terorii comuniste. Dicţionar. A, B, p. 116; fişele matricole 
penale din AANP. 

Cât de mare era colonia de la Baia Sprie ? 
Eram numai în trei barăci. 


Şi care era programul ? 

Era deşteptarea de dimineaţa, barăcile nu erau închise, şi eram liberi până noaptea. 
Noaptea să-nchideau barăcile. Puteam în cursul zilei să ne primblăm prin colonie. 
Mergeam, ne luam echipamentu' cu care intram în mină : aveam opinci, lampă de carbid 
cu care să poţi lumina, o lampă care ardea cu foc deschis, că aicea nu-i pericol de 
explozie a gazului metan care-i în minele de cărbune. Ştiţi ? Şi era un loc unde să lăsau 
lămpile. Mergeai îţi luai lampa, puneai carbid înăuntru, ţi-o pregăteai... 

Colonia era făcută la vreo 100 sau 200 de metri de gura puţului pe unde intram în 
mină. Noi am lucrat la început la Orizontul 12. La 1l a fost mai greu, de acolo se 
rambleia% jos. În mod normal minerii lucrau şase ore. Ştiţi ? Da’ noi lucram opt ore. Şi 
cu intratul şi ieşitul se făceau 12 ore. Fiindcă corfa cu care intrai la început era numai 
pentru şase oameni, şi până intrai 200 de oameni câţi eram noi... daţi-vă seama cât dura. 
Şi la ieşire tot acelaşi lucru era. După aceea o dublat-o. Două, cu etaj. Aici intrai în 
funcţie de locul de lucru : dacă intrai la exploatare sau la vagonetari. Că erau vagonetarii 
care duceau minereul de la rostogoale. Rostogoalele sunt nişte puțuri în care se aruncă 
minereul din zona filonului de unde se exploatează. Şi jos e un sistem de încărcare pe 
care încarci vagonetul, se duce pe linia puţului, ăstea se bagă pe ascensorul ăsta, pe corfă 
cum i se spune în termeni minereşti, cu care e scos la suprafaţă minereul care să exploata. 

Şi îţi dădea” şi hrană rece, la patru ore, să mănânci ceva. Să dădea’ două felii de pâine 
cu marmeladă, cu slănină sau chestii din acestea, care le avea’. Şi ceai puteai să-ţi iei, sau 
apă dacă vroiai ca să ai jos. Şi totdeauna îţi aducea” apă jos în mină pentru că aici munca 
era grea, temperatura era mare. Erau locuri de muncă în care lucrai dezbrăcat. Chiloţul 
(sic!) dacă-l aveai pe tine, restu’ nu puteai suporta. Veneai la locul de muncă şi trans- 
pirai deja. 

Şi a mai fost o nedreptate... adică o porcărie făcută acolo. Au închis unele puțuri de 
aerisire, de teamă să nu se evadeze şi aerisirea se face mai anevoios. Deşi era un 
ventilator special care absorbea aerul pe puţul principal, după aceea îl împingea pe 
orizonturi în locurile de abataj. Şi de multe ori s-oprea, să defecta. Daţi-vă seama că era 
greu sub aspectul acesta. Orizontu” din vest era de exemplu un orizont umed, cel de est 
era uscat. Acolo era risc, şi a fost o perioadă când se perfora pe uscat. Ce era perforatorul 
pe uscat? În locul unde lucrai era o rocă foarte dură, cuarţ foarte mult, una din cele mai 
grele zone. Minereul era împrăştiat în filonul acesta şi aveai mai multe sfredele. Începeai 
c-un sfredel de jumate de metru, după aceea dacă s-a înaintat în porţiunea aceasta, îţi 
făceai deschiderea, veneai cu un sfredel mai lung. După aceea la 1 metru, la 1 metru şi 
20, totu’ aşa cât să poată merge. Şi depindea pân’ la ce punct puteai să intri. Erau 
sfredele şi pân’ la 2 metri. De aceea am spus că la început perforarea s-a făcut pe uscat, 
adică nu s-a introdus apă. Pentru fiecare sfredel primeai o încărcătură de apă, care cât 
sfredelul să mişca, îl uda şi nu era praf. Pe când aşa ieşea prafu' şi aducea silicoza. Şi-a 
durat o perioadă lungă de timp până au cerut apă. În special inginerii noştri au pus 
problema aceasta, că nu aveai mască. 


În tipul cât aţi fost la Baia Sprie, nu s-au întâmplat greve, sau alte evenimente ? 


23. A rambleia - a umple cu rambleu golurile rămase într-o mină în urma exploatării. 

Am să vă spun un lucru. La un moment dat, în perioada de început, după ce-am 
lucrat un timp, noi fiind distrofici, medicii noştri ne-au consultat clinic şi ne-au găsit pe 
foarte mulţi cu infiltratie TBC, printre care am fost şi eu. A fost un grup destul de mare. 
Cred că eram vreo 20-30, poate mai erau şi alţii, dar care pân’ la urmă nu i-o” dus. Da’ 
vorbesc de cei care am fost izolaţi să ne trimită la Târgu Ocna. Şi a venit o echipă 
condusă de un jidănaş, Derner, şi cu încă doi, şi ne-au luat şi am fost duşi la un control 
radiologic la spitalul din Baia Mare. Aici au fost confirmate diagnosticele. Dom'le : 
ITN, ITN, ITN. Adică imaginea toracică normală. Acolo unde erau caverne, acolo n-au 
avut ce face, trebuiau să confirme boala. Şi cum nu mai aveam perspectiva să plecăm, 
pentru că au vrut să ne bage-n mină din nou, eu cu Tavi Popa? şi cu părintele Şerban? 
ne-am opus. Am spus: „Nu intrăm”. Am fost chemat de comandantu” lagărului şi i-am 
spus: „Domn'e, eu am familie, eu nu mă sinucid, nu intru! ”. 

Cine era comandantul lagărului ? 

Era un locotenent, Vanciu%, fost gardian la Suceava, când a început anchetele. A fost 
un om... să ştiţi, destul de cumsecade. El a spus: „Băi, ai să mai intri, ai să mai şi stai 
la suprafaţă”. Însă teama lui era „politicu'”, un locotenent, Alexandru sau Alexandrescu”, 
un fost cizmar de prin părțile Craiovei, de acolo. Îi spune şi mă cheamă ăsta. Avea o 
cămăruţă la capătul barăcilor unde îşi chema informatorii şi îşi avea el evidenţele lui. Şi 
i-am spus acelaşi lucru. 

Cu mine a fost Tavi Popa, ăsta, care făcea închisoare din '41. Domn'e, un om 
excepţional a fost. Un bărbat frumos, cu o voce excepţională. A mers la Corul Radio şi 
el n-a avut o cultură muzicală şi nici n-a pregătit nimica. Era atuncea - îmi scapă numele 
acuma - dirijorul corului de pe vremea aceea şi a început la pian să facă gamele cu el. 
Făcea octava... cobora, era un basist profund şi urca la tenor cu foarte multă uşurinţă. 
Nu vă spun, cu o gamă deosebită. Şi îi punea partitura întotdeauna lui cu note speciale, 
că numai el le putea lua. A fost un caz unic. 

Ştiţi reeducările "celea care le-a încercat Crăciun după aceea în Aiud? El a fost unul 
care n-a acceptat reeducarea. Avea un piept de cântăreţ şi o faţă neregulată, că Mircea 
Nicolau, care făcea caricaturi, nu i-a putut face caricatura, domnule. 

Şi noi seara când şedeam la suprafaţă, făceam diferite corvezi : tăiam lemne, curăţam 
cartofi pentru bucătărie... Şi după un timp, cei care aşchiau, trebuiau să steie un timp 


24. Octavian „Tavi” Popa, născut la 21 ianuarie 1923 în Făgăraş, Braşov. Student la Conservator 
şi membru în Corul Operei Române. A fost arestat şi condamnat în 1941, pentru activitate 
legionară. A fost rearestat la 26 iulie 1949 şi condamnat la 15 ani de muncă silnică. A executat 
pedeapsa în închisorile Jilava, Baia Sprie, Nistru, Gherla, Văcăreşti, Târgu Ocna şi Aiud. 
A fost eliberat la 21 iulie 1964. Cicerone Ioniţoiu, Victimele terorii comuniste. Dicţionar. 
P, Q, p. 331; fişa matricolă penală din AANP. 

25. A se vedea nota 11 de la p. 138. 

26. A se vedea nota 47 de la p. 343. 

27. Alexandru. Ofiţer de Securitate, locţiitor politic la Baia Sprie (1951-1952). Doina Jela, op. cit., 
p. 29. 

28. Mircea Nicolau, născut la 26 noiembrie 1914 în Bucureşti. Profesor de filosofie. A fost arestat 
la 12 iulie 1948 şi condamnat la muncă silnică pe viaţă, pedeapsă redusă ulterior la 25 de ani 
de muncă silnică. A executat pedeapsa în închisorile Jilava, Baia Sprie şi Aiud. A fost eliberat 
la 1 august 1964. Informaţii din fişa matricolă penală din AANP. 

afară, că au apărut ciupercile, prin zonele inghinale, la degete şi. trebuia să-i scutească 
medical. Medicii erau ai noştri, de acolo, şi-şi dădeau seama că nu mai pot lucra. Nu 
erau atunci încă presiuni aşa mari cum a fost la Canal. Ştiţi? La Canal te obliga’ şi 
medicul nu avea voie să te scutească ca să nu mergi la lucru. Şi făceam corvezile astea 
seara, curăţam cartofi, şi câteodată îl puneam pe Tavi să ne cânte. Eram mulţi scutiţi în 
sala de mese. Ei, şi avea o gamă de cântece frumoase, nu muzică din aceasta din zilele 
noastre. Şi milițienii care ne supravegheau îl rugau să cânte. E, şi mă-ntâlnesc după 40 de 
ani cu el, la prima întâlnire de la Aiud. Am fost cazaţi într-un internat al Liceului „Avram 
Iancu” din Aiud. Eram mulţi atuncea. Acuma ne adunăm tot mai puţini din bătrâni. 
Bine, 's în schimb ceilalţi, rude, familii, din tineret care vin. Noi venisem atunci mai 
"nainte din partea Sucevei, c-am fost mai mulţi. Şi vine un grup de macedoneni, care au 
plecat la o deshumare a lui Dabija, şi cu grupul "cela venise şi Tavi Popa. Şi la un moment 
dat, am spus: „Totoescu”. Şi el o zis: „Iotoescu nu poate fi decât Virgil”. Intră printre 
paturi, aşa, şi vine la mine şi zice: „Virgil! ”. Nu l-am recunoscut. Şi spune: „Măi, nu 
mă cunoşti ? ”. „Nu. Cine eşti?” „Tavi.” Daţi-vă seama ce lovitură a fost şi pentru mine 
să-l întâlnesc. Sigur, după aceea ne-am bucurat enorm, ne-am îmbrăţişat, sigur, după 
atâţia ani, şi-am mers după aceea împreună în oraş, până când am avut ceremonialul 
acela. După aceea ne-am întâlnit regulat la Bucureşti. El a murit acum vreo şapte, opt 
sau zece ani. 

Să revenim la Baia Sprie şi la refuzul de a mai intra în mină. 

Da. Şi am rămas acolo într-un ţarc, cum era un patrat, unde era colonia. Cum era 
patratul acesta, sub o stâncă era o baracă unde am stat eu, şi aicea era” baraca 2 şi baraca 3. 
În ordinea în care am venit, ne-a’ băgat: primul transport, primele dube, după aceea 
a doua, a treia, şi în partea asta era bucătăria şi sala de mese, iar în altă parte un WC. 
WC impropriu spus... o latrină de-aceasta comună cu mai multe găuri, fiindcă la atâta 
lume trebuia. Şi de pe punte curgea apă şi se făcea noroi. Şi-atuncea s-a luat hotărârea 
ca s-adune piatră şi să capteze apa aceasta, şi să facă o rigolă ca să o ducă în altă parte, 
ca lumea să poată merge pe acolo. Şi între baracă şi gard era o distanţă de patru metri, 
da’ dacă treceai te împuşca santinela de sus. N-aveai voie. Era chiar scris : „Trecerea pe 
dincoace aduce moartea fără somaţie”. Piatră nu se mai găsea aicea la noi, da’ se găsea 
foarte multă în partea aceea, adică între gard şi baracă. Şi cu tărgi s-aducea de-acolo. La 
ora 9 când s-a făcut schimbul sentinelei, securistul care era trupă, zice: „Uite acolo-i 
piatra! Acolo-i piatra ! ”. Mergeam cu miliţianul şi aveam două tărgi. Pe una încărcam şi 
alta o duceam. Ei, şi părintele Şerban a fost atuncea la încărcat. Şi cum şedea aşa aplecat 
şi punea piatra pe targă, s-a schimbat santinela, şi a pus pistolul mitralieră la ochi şi a 
tras, de la zece metri... Da’ nici nu ştiu dacă a fost zece metri. Miliţianul a strigat: „Nu 
trage, e cu mine ! ”. „Dă-te la o parte! ” A tras primul glonţ. Gheara n-a scos glonţul, că 
trăgea probabil o rafală. A scos, a alimentat din nou, a pus din nou... şi i-au intrat două 
gloanţe în zona rinichilor, în plămâni, fiindcă era aplecat. Pân' l-am adus la cabinetu' 
acela improvizat, unde-l aveam, părintele a murit. 

În condiţiile ăstea a fost împuşcat. Ş-atuncea a fost o revoltă. Adică lumea a început 
să huiduie : „Asasinilor...”, toate în felul ăsta. Ne-au strigat din soldaţii de dincolo de 
gard numele ’celuia care a tras, da” nu l-am reţinut. Era de prin părţile Satului Mare. I-au 
dat o permisie, c-asta era o faptă, o bravură, ca să aperi socialismul... 

Şi povesteau ceilalţi că s-a văzut o uniformă albastră care a trecut, că erau un gard de 
scânduri foarte înalt, şi-n partea lui se găsea un gard făcut din sârmă ghimpată de aceea 

în valuri, cum poate aţi văzut prin filme. Ştiţi ? Era gardu' înalt de patru metri şi sârma 
în spate. Şi miliţianul a tinut-o că nu este adevărat, c-a încercat să evadeze. Da’ nici nu 
se punea problema evadării. Şi pân’ la urmă din postul acela s-a făcut o cantină. Noi 
primeam 36 de lei, mi se pare, nu ştiu cât la sută din ceea ce se primea salariu. Că noi 
eram plătiţi de Ministerului de Interne. Şi el a ajuns şeful acolo. De aceea eu bănuiesc 
că la un moment dat a cedat şi l-au lăsat, că de altfel îl schimbau, dacă menținea mai 
departe că nu este adevărat. Cred că vroiau să-i astupe gura, că el ar fi spus afară 
lucrurile acestea. Da’ el era un om cumsecade. 


Spuneaţi de o revoltă care a izbucnit atunci... 

Da, ăsta a fost momentul, şi atuncea a fost, într-adevăr, un fel de revoltă. Huiduieli, 
lucruri din acestea, şi sigur că ei au venit imediat cu măsuri de intimidare. S-au dublat 
sentinelele, pistoalele mitralieră pe care le aveau ca să intimideze lumea, şi în felul acesta 
am rămas mai mult timp la suprafaţă, iar după aceea am mai reintrat şi în mină. Da’ nu 
m-a” mai băgat să lucrez în abataj, ci am lucrat pe galeria puţului la transportul minereului 
şi la introducerea vagonetelor goale pentru a fi încărcate şi pentru a fi duse şi scoase 
afară. Ăsta a fost un moment din perioada în care am fost eu. După aceea, alte elemente, 
adică alte evenimente mai deosebite să fi fost n-aş putea spune. 


Accidente au fost ? 

Au fost şi accidente mortale. Am să vă spun. De exemplu părintele... Cum îl chema ? 
Uite că l-am avut acum pe limbă şi l-am scăpat. Părintele Bej”. Nu, era altu”, da’ îmi 
scapă. Cu părintele Bej e altceva. Ah, da, părintele Codilă*... El era miop. A intrat la 
locul de lucru. Şi când intrai la locul de lucru trebuia întâi să cuptureşti. Ce înseamnă 
acolo cupturirea ? Rămânea' roci, care în timpul exploziei n-a’ căzut, şi care se menținea’ 
pe perete. Or, aceea dacă ar fi căzut ori te accidenta, ori mortală era. Şi atuncea aveai 
o rangă specială cu care băteai, şi unde suna a coptură, adică era roca dezlipită, sunetul 
era închis, avea o sonoritate închisă. După sunet îţi dădeai seama de siguranţă sau 
nesiguranţă şi căutai unde era deja fisurat, băgai ranga un cioc aşa, şi-o deplasai, şi-n 
felul ăsta ea cădea. Ştiţi ? Şi părintele a intrat, şi el cum era miop, când a bătut era o 
placă mare pe peretele lateral. Şi l-a prins dedesubt în cădere şi l-a omorât. 

Aici se presupune că pe dânsul nu trebuiau să-l bage-n mină, ţinând seama de miopie, 
sau trebuiau să-i asigure ochelari. Aicea a fost o discuţie între oameni, că a fost o chestie 
de punere la cale... Da' nu am argumente pe linia aceasta. Astea erau presupunerile 
noastre. 


Cum petreceaţi acolo sărbătorile ? 
Vreau să vă spun un lucru deosebit despre o Înviere din mină, despre Paştele din '51. 
Primul Paşte care a fost, că după aceea nu s-a mai putut face. A fost foarte, foarte 


29. Teodor Bej, născut la 4 mai 1921 în Cintei, Arad. A fost arestat la 15 mai 1948 ca student la 
Facultatea de Teologie şi condamnat la 15 ani de muncă silnică. A executat pedeapsa în 
închisorile Arad, Jilava, Baia Sprie, Nistru şi Aiud. A fost eliberat la 11 mai 1963. Informaţii 
din fişa matricolă penală din AANP. 

30. Teodor Codilă, născut la 24 ianuarie 1920 în Toboliu, Bihor. Diacon. A fost arestat la 
31 august 1948 şi condamnat la 12 ani de temniţă grea. A executat pedeapsa în închisorile Aiud 
şi Baia Sprie. A decedat la 2 mai 1953 la Baia Sprie. Informaţii din fişa matricolă penală din 
AANP. 

frumos. A fost organizat şi pus la cale, şi a fost, într-adevăr, o manifestare spirituală 
deosebită. S-a stabilit, şi la o anumită oră s-au dat semnale pe conducte, s-au făcut 
clopote din sfredele. Sfredelele erau făcute din oţel. Acele” mai scurte aveau un sunet, 
celelalte mai lungi alt sunet, şi în felul acesta, la un anumit semnal, oamenii au lăsat 
lucru şi s-au îndreptat spre anumite puncte care erau stabilite dinainte. Era perioada când 
milițienii nu intrau în mină. Numa” noi intram. După aceea au început să intre şi ei şi în 
special la sărbătorile mari. S-au adunat toţi şi după aceea a început slujba Învierii. 
Preoţii mai în vârstă o ştiu pe dinafară. Ştiţi ? Şi a avut loc slujba. Şi ca nişte lumânări, 
pe ţevile pe care venea aerul comprimat şi pe conducta de apă erau prinse lămpaşele... 
Erau ca nişte candelabre. S-a cântat „Hristos a Înviat! ”. Artificierii care intrau în mină 
cu dinamita erau civili. Erau găurile perforate şi se încărcau cu dinamită şi exploda şi 
rupea roca. Şi când au venit ăştia, au îngenuncheat şi ei alături de deţinuţi, în timpu” 
când s-a oficiat sfânta Înviere. Şi la ieşirea din mină lumea cânta: „Hristos a Înviat! ”. 
Era chiar ca o Înviere... Daţi-vă seama, să vii de la 400 de metri în sus cântând „Hristos 
a Înviat! ”. Deasupra puţului era o gură acoperită c-un capac făcut din scândură, pe care 
corfa o ia în sus, iar când să lasă în jos s-astupă să nu cadă ceva, om sau materiale. Şi 
ieşeau, domnule, cu corfa în sus cântând : „Hristos a Înviat! ”. Şi mergând spre colonie 
cântau: „Hristos a Înviat! ”. Şi-aceea de sus, milițienii, zice: „Măi, aţi înnebunit! ”. 
N-au ţinut seama de nimic. Au mers, s-au manifestat, da” de aici înainte intrau şi ei în 
mină şi n-a mai fost posibil. Singur te puteai retrage pe o galerie şi te puteai ruga în voie 
sau câţiva, aşa da, da o manifestare atât de vizibilă, sau atât de grandioasă n-a mai fost. 

Cât ați mai stat la mină nu aţi avut de suferit şicane din partea gardienilor ? 

Nu, domnule, ei în general nu se purtau rău. 

Aţi prins martie '53, moartea lui Stalin, acolo la Baia Sprie... 

N-a influenţat cu nimica. Am aflat mai târziu. 


Da” cum aţi aflat despre asta ? 

Domn'e, ne spuneau minerii. Adică de multe ori s-auzea, chiar dacă n-aveau voie, şi 
noi n-ajungeam la ziare. Dar să ştiţi că au fost unii dintre mineri, din maiştri minieri, 
care coborau cu noi şi care conduceau şi supravegheau exploatarea, şi dintre ei au fost 
mulţi care au informat. Ştiţi ? 

Care a fost reacţia colegilor când s-a aflat de moartea lui Stalin ? 

Domnule, sigur că n-aş putea spune că a fost o reţinere. Unii au început să spere mai 
mult, de la lucrul acesta, da” nu, sistemul a rămas... cum a rămas. 

Dar starea de spirit a gardienilor ? 

Nu, nu s-a manifestat sub nicio formă. N-aş spune că a fost o manifestaţie deosebită 
în momentul acela. A fost o informare, o speranţă care a apărut în rândul oamenilor că 
s-ar putea schimba ceva în mecanismul ăsta al crimei. 


Alte persoane cu care v-aţi întâlnit acolo vă mai amintiţi ? 
Şi cu Vişovanu?! am fost acolo. Ne-am cunoscut în '52. 


31. Aurel Vişovan, născut la 2 iunie 1926 în Sărmăşag, Sălaj. A fost arestat la 24 august 1948 şi 
condamnat la 10 ani de temniţă grea. A executat pedeapsa în închisorile Cluj-tribunal, Piteşti, 
Gherla, Baia Sprie, Aiud, Satu Mare şi Jilava. A fost eliberat la 7 noiembrie 1957. A fost 

Și în septembrie '53 v-au scos din mina de la Baia Sprie ? 

Da, da’ nu pe mine personal, c-un grup. Exact pe 25 septembrie '53. Am fost aduşi 
doi la lanţ, că n-aveau lanţuri suficiente, l-o prins de piciorul drept şi colegul prins de 
piciorul stâng. Şi unde te duceai şi la toate nevoile tot împreună... 


Dumneavoastră cu cine eraţi ? 

Eu am fost cu Doru Câmpeanu, un băiat care făcea închisoare din '42. Atuncea cu 
noi au venit şi ăi’ din marină. Mai mulţi au venit atuncea de la Baia Sprie. Dar atuncea 
au fost ridicaţi şi de la Cavnic şi de la Valea Nistrului, fiindcă au fost evadările de-acolo. 
A evadat atunci Ţucă Marin?, care a fost ofiţer de artilerie sau aşa ceva, şi care s-a 
pregătit şi a reuşit să evadeze de la Cavnic. Acolo a fost un grup mai mare, şi au fost 
condiţii mai bune decât aicea sau decât la Valea Nistrului. Şi atuncea au adus şi de acolo. 
Eram la ora aceea, cred că vreo 60 sau 80 de oameni în lanţuri în Aiud. 


Care a fost motivul pentru care v-au mutat de la Baia Sprie ? 

Domn'e, n-au spus nimica. Ei nu motivau niciodată lucrul ăsta. Cred că ne-au socotit 
periculoşi. În ce sens vorbesc, fiindcă nimeni dintre noi n-am fost violenţi pe linia 
aceasta. Am avut o conduită mai intransigentă, dar fără să fi avut dispute cu ei de natura 
aceasta. Da’ faptu' că întreţineam o anumită atmosferă... Ei îşi dădeau seama, c-aveau 
şi informatorii lor, domnule, şi îşi dădeau seama de felul cum comunicăm între noi, cum 
ne-ntâlnim, că ne rugam împreună. Şi toate lucrurile acestea erau o notă proastă sau 
bună pentru un informator şi pentru putere. 

Și până când aţi stat în Aiud a doua oară ? 

Am stat în lanţuri până în primăvara anului 1954, când ne-au tăiat lanţurile, şi când 
am văzut că i-a” adus şi pe ceilalţi din colonie. Da’ întâi ne-a’ băgat în celular şi ne-a’ 
pus câte unv’ la lanţ — deja în Aiud aveau lanţuri mai multe - şi ne-a’ dus pe toţi în Zarca. 
Şi aicea am ocupat parteru’ în întregime. Când ne scotea’ la program - vărsarea tinetelor 
şi aducerea apei - domn'e, era un zgomot de lanţuri, „zub, zub, zub”, cum se mergea 
repede cu ele. Şi ăstea băteau podeaua... Cum se auzea zgomotu' ăsta, era impresionant. 
Dar ce vroiam să spun e următorul lucru: într-o zi, cum aveam obloane la geam, noi le 
găuream, făceam găuri prin oblon şi vedeam la distanţă, şi am observat că au adus la baie 
câte 40-50 de oameni. Atuncea încă era o baie comună, că după aceea au făcut băile în 
celular, la capăt. O transformat o celulă şi a amenajat-o pentru baie. Şi-atunci te scotea’ 
celulă cu celulă, da” atunci dintr-o dată am rămas foarte surprinşi că pe cei pe care i-am 
lăsat la Baia Sprie i-am văzut în coloană duşi aicea la baie... Erau cunoscuţi de-ai mei, 


rearestat la 12 septembrie 1958 şi internat administrativ pentru 36 de luni. În 1961 a fost 
condamnat la 25 de ani de muncă silnică, pedeapsă redusă ulterior la 18 ani de muncă sil- 
nică. A executat pedeapsa în închisorile Culmea, Jilava, Satu Mare şi Aiud. A fost eliberat la 
1 august 1964. Informaţii din fişele matricole penale din AANP. 

32. Marin Ţucă, născut la 9 noiembrie 1921 în Ionești, Gorj. Ofiţer de artilerie. A fost arestat la 
2 iulie 1948 şi condamnat la 15 ani de muncă silnică. A executat pedeapsa în închisorile 
Oradea, Baia Sprie şi Nistru. A evadat împreună cu alţi trei deţinuţi la 6 iunie 1953 din colonia 
de muncă Nistru. A fost prins la 15 iunie 1953 şi condamnat la moarte. Decesul său a fost înre- 
gistrat în 1954. Andrei Muraru (coord.), op. cit., p. 392; Dorin Dobrincu (editor), op. cit., 
p. 175; fişele matricole penale din AANP. 

fraţi de cruce, printre care şi Virgil Procopovici*?. Şi ne-ntrebam: „Măi, cum de îi 
vedem pe ei aici ?”. Şi atunci am aflat eu că i-au retras pe legionari din coloniile de 
muncă din cauză că contactu” cu ceilalţi era defavorabil puterii. 


Și cât aţi stat la Zarcă ? 

Aicea şase luni. După şase luni de zile, adică după tăierea lanțurilor, m-a’ dus în 
celular. După care a început viaţa de celulă. 

Cum era viaţa de celulă în această perioadă ? Cu cine aţi mai stat ? 

Sigur că ne-am perindat... Cu cine am stat mult în celulă? V-am spus că m-am 
întâlnit cu domnu' Trifan şi am stat un timp cu el. A fost o perioadă fericită pentru mine, 
în sensu' că l-am cunoscut şi am comunicat sufleteşte unv’ cu altu”. La început am avut... 
un rodaj, care se petrece la-nceput. Ştiţi ? După aceea el mi-a acordat prietenia, era şi 
personalitate, iar eu eram un tânăr pe vremea aceea faţă de el, că el era cu cel puţin 20 de 
ani mai mare decât mine. Şi ne-am legat şi m-a onorat. Ştiţi ? 

La Aiud a avut loc o revoltă ? Eraţi acolo atunci ? 

Domnule, am fost şi imediat după grevă ne-a” luat 100 şi ne-a’ dus la Gherla. 


Când a avut loc greva mai exact, vă amintiţi ? 

În 1956, pe 25 martie, de Bunavestire. 

Și cum s-a desfăşurat ? 

Domnule, s-a stabilit intrarea în grevă şi tot celularul a intrat în grevă. Noi comunicam 
prin morse, aveam sistemul nostru de comunicare. Şi din celular a plecat greva foamei. 
Eu eram la etajul al II-lea, şi sub mine era un preot catolic, Iosif Gunciu%. Eram patru 
în celulă, la ora aceea. Eram cu Marineasa”, că am stat cu dânsu” în aceeaşi celulă, şi 
mai era încă doi, ăsta care a murit acuma de curând, era student la medicină? de la Cluj 
şi al patrulea... nu mi-l aduc momentan aminte. Şi comunicam. Am luat legătură cu 
etajul III şi cu etajul I, că noi eram la II. Şi s-a transmis în toate părţile... Greutatea era 
mare să reuşeşti să transmiţi, fiindcă celularul e în formă de T. Aici era coada lungă şi 
dincoace era partea din faţă a „T”-ului. Pe linia lungă puteai transmite, dar pe coadă erau 
luminatoarele şi nu aveai un mijloc de transmitere, nu aveai conductă pe care să baţi, ei 


33. Virgil Procopovici, născut la 16 aprilie 1923 în Bâlca, Suceava. Inginer. A fost arestat la 
11 iunie 1948 şi condamnat la 15 ani de muncă silnică. A executat pedeapsa în închisorile Baia 
Sprie şi Aiud. A fost eliberat la 7 iunie 1963. Informaţii din fişa matricolă penală din AANP. 

34. Pr. Iosif Gunciu, născut la 15 decembrie 1909 în Bucureşti. A fost arestat la 18 noiembrie 
1952 şi condamnat la 6 ani de muncă silnică. A executat pedeapsa închisorile Jilava şi Aiud. 
La expirarea pedepsei a fost internat administrativ pentru 60 de luni. A executat pedeapsa în 
închisorile Culmea şi Periprava. A fost eliberat la 17 noiembrie 1963. Informaţii din fişele 
matricole penale din AANP. 

35. Zaharia Marineasa, născut la 8 august 1920 în comuna Iablaniţa, Caraş-Severin. Ziarist. A 
fost arestat la 19 septembrie 1948 şi condamnat la 15 ani de muncă silnică. A executat 
pedeapsa în închisorile Aiud, Jilava, Timişoara şi Gherla. La expirarea pedepsei a fost internat 
administrativ pentru 36 de luni. A executat pedeapsa în închisoarea Periprava. A fost eliberat 
la 6 mai 1964. Informaţii din fişa matricolă penală din AANP. 

36. A se vedea nota 3 de la p. 105. Conform fişei matricole nu se afla la Aiud când a început greva, 
însă domnul Totoescu este sigur că l-a avut coleg de carceră. 

nu vin în legătură cu peretele ca să poţi vorbi la perete. Da' totuşi s-a reuşit să se 
transmită la toate celulele. 

Şi dimineaţa s-a intrat în grevă. Eram chiar de servici” în celulă şi când făcea’ 
numărătoarea dimineaţa, de prelua” serviciul cei de zi de la cei de noapte, i-am spus 
miliţianului : „De azi înainte intrăm în greva foamei, din următoarele motive: în primul 
rând nu avem asistenţă spirituală...” — că astea le-am scris noi - „că în orice închisoare 
din lume se găseşte pe masă Sfânta Scriptură or, noi n-aveam asistenţă spirituală din 
partea duhovnicului, nu ne-am spovedit şi nu ne-am împărtăşit o perioadă”. Deşi noi ne 
spovedeam şi ne împărtăşam la preoţii noştri, că era’ o mulţime de preoţi. Şi după aceea 
celelalte : „lipsa de contact cu familiile, lipsa scrisorilor”. Astea i-am comunicat, după 
aceea ne-au dat hârtie şi-am scris pe hârtie. Fiind mişcare spirituală, nu am avut numai 
revendicări materiale, ci am avut şi revendicări spirituale, care au contat în perioada 
grevei. Şi atuncea, la cinci zile, ne-au scos o parte, după criteriile lor, şi ne-au dus. Au 
vrut să spargă greva. Ei nu ştiau cât va dura greva. Noi ne-am stabilit-o pentru cinci zile. 
Şi în a cincea zi ne-au dus 100 la Gherla. 


Vă amintiţi cu cine aţi mai fost dus ? 
Cu George Manu”, profesorul, Nistor Chioreanu, dintre fruntaşii legionari, Maxim 
Virgil". Dacă aţi citit cartea Slavă pentru crucea purtată”. 


La Gherla cât ați stat ? 

La Gherla un an de zile şi ne-a ţinut în Zarca veche. Eram singur în celulă şi peste 
mine-l bagă pe doctorul Mija“. Domn'e, şi de câte ori ne pritocea” sau când aveau loc 
izolările, tot împreună am căzut. Doi ani de zile sau aproape trei ani de zile, am fost tot 
timpu'-mpreună. 

Cum era în Zarca de la Gherla ? 

Domnule, dacă vorbesc de milițieni, n-am avut un regim rău. Dacă nu le dădeai nicio 
ocazie... La început, de exemplu, făceam rugăciuni în comun, şi în special rugăciuni de 
noapte, că noi am avut un program, cel puţin în celula în care am fost eu, de rugăciune. 
Căutam să facem rânduiala ceasurilor care se practică în mănăstiri. Şi ne trezeam la 
12 noaptea şi ne aşezam în genunchi. Şi ne-au interzis să facem lucrul acesta. Dar te 


37. George/Gheorghe Manu, născut la 13 februarie 1903 în Bucureşti. Doctor în fizică, autorul 
primului tratat de fizică nucleară din România, conferenţiar universitar. A fost arestat la 21 mar- 
tie 1948 şi condamnat la muncă silnică pe viaţă. A executat pedeapsa în închisorile Văcăreşti, 
Gherla şi Aiud. A murit la 2 aprilie 1961 în închisoarea Aiud. Gheorghe Jijie, George Manu. 
Monografie, Elisavaros, Bucureşti, f.a. ; fişele matricole penale din AANP. 

38. Virgil Maxim, născut la 6 decembrie 1922 în Ciorani, Prahova. A fost arestat la 12 noiembrie 
1942 şi condamnat la 25 de ani de muncă silnică. A executat pedeapsa în închisorile Jilava, 
Gherla şi Văcăreşti. A fost eliberat la 1 august 1964. Informaţii din fişa matricolă penală din 
AANP. 

39. Virgil Maxim, Imn pentru crucea purtată, Antim Ivireanul, Bucureşti, 2008. 

40. Teofil Mija, născut la 11 septembrie 1923 în Bratei, Sibiu. A fost arestat la 25 mai 1950 şi 
condamnat la 15 ani de muncă silnică. A executat pedeapsa în închisorile Cluj, Aiud, Gherla, 
Jilava, Oradea şi Poarta Albă. A fost eliberat la 1 august 1964. Informaţii din fişa matricolă 
penală din AANP. Pentru detalii, a se vedea interviul cu acesta în Cosmin Budeancă (coord.), 
Experienţe carcerale..., vol. III, Polirom, Iaşi, pp. 143-157. 


SUCEAVA 363 


rugai întins, adică să nu se vadă. Ştiţi? Da’ n-aş putea spune că ei au fost răi sau că 
celula mea a fost violentată vreodată. 

Cum era alimentaţia în comparaţie cu cea de la Aiud ? 

La fel. Ştiţi, în închisoare a fost ceva ciclic. Erau perioadele când te-aducea” până pe 
marginea prăpăstiei, şi mureau foarte mulţi. De exemplu, în primăvara anului '50, când 
am fost în aceeaşi celulă cu domnu” Trifan, eu aveam picioarele umflate din toamnă. 
Aveam caşexie, adică distrofie în ultimul hal. Aice’ am ajuns. Şi docţoru' Ranca, 
medicul oficial a închisorii, a spus odată când era cu un grup mare care a fost acolo la 
vizita medicală, şi probabil miliţianul care era cu el era din zona Aiudului şi se cunoştea”, 
şi a spus public: „N-aveţi nici 900 de calorii. Dacă continuă în felul acesta, în trei luni 
muriţi cu toţii”. Şi au murit oameni pe care putea să-i salveze. De pildă Daneş Remus“, 
un asistent universitar din părţile Sucevei. Un cetăţean foarte dotat şi poet. 

Şi am să vă spun o întâmplare care mi-a povestit-o Tudor Popescu“. Era şi ăsta poet 
şi făcuse dreptu” la Iaşi. Se cunoşteau amândoi de la studii de la Iaşi. Era în acelaşi 
celulă cu el, în Zarca. Erau patru în celulă. Şi dintr-o traheită a trecut în tuberculoză şi 
a murit de tuberculoză. Şi vine medicu” închisorii şi i-a spus: „Daneş, io am medica- 
mente să-ntorc 100 ca tine, da’ n-am voie să-ţi dau”. Şi înainte de a muri a venit medicul 
în celulă la el şi l-a întrebat: „Ce vrei să-ţi aduc ? ”. Şi Remus a spus următorul lucru : 
„Adu-mi nişte mere”. A îndrăznit medicul să iasă în oraş să cumpere un top de mere şi 
a venit în celulă. Probabil era un miliţian, o cunoştinţă de-a lui, care nu l-a turnat, c-asta 
era chestiune de puşcărie pentru el, dacă se afla la Securitate. Le-a dat celorlalţi trei câte 
un măr şi lui i le-a dat pe toate celelalte. El n-a mâncat nimic şi a murit după aceea... 
Era exact înainte de Paşti când a murit, în Săptămâna Mare. Asta mi-a povestit-o Tudor 
Popescu. Am fost şi la mină cu el şi ne cunoşteam de acolo. După aceea ne-am întâlnit 
şi cu ocazia grevei, la Gherla. Am fost mult şi la Gherla împreună. A fost un martor al 
faptului în sine... 


Și după un an, de la Gherla v-au trimis înapoi la Aiud ? 

Da. La un an de zile a venit Koller® şi ne-au adus înapoi în Aiud, când au socotit ei 
că lucrurile s-au mai liniştit. Asta era o măsură, probabil şi de pedeapsă, dar în acelaşi 
timp şi cu gându' de-a sparge greva. 

Când a avut loc revoluţia din Ungaria, care era starea de spirit în închisoare ? 

Domnule, ce s-o observat la milițieni, s-a observat teamă. Deveniseră mai reţinuţi... 
Ştiţi ? Adică în rapoarte sau în chestii din acestea erau mai reţinuţi. 


Nu vă mai şicanau, nu vă băteau ? 


41. Remus Daneş, născut la 28 februarie 1917 în Mitocu Dragomirnei, Suceava. Profesor, doctor 
în litere şi teologie. A fost arestat la 18 august 1948 şi condamnat la muncă silnică pe viaţă. 
A murit la 19 aprilie 1950 în închisoarea Aiud. Cicerone Ioniţoiu, Victimele terorii comuniste. 
Dicţionar. D, E, p. 25. 

42. Tudor Popescu, născut la 24 august 1920 în Darabani, Botoşani. Avocat. A fost arestat la 
21 mai 1948 şi condamnat la 25 de ani de muncă silnică, pedeapsă redusă ulterior la 20 de ani 
de muncă silnică. A executat pedeapsa în închisorile Aiud, Baia Sprie, Nistru, Jilava, Gherla 
şi Deva. A fost eliberat la 1 august 1964. Informaţii din fişa matricolă penală din AANP. 

43. A se vedea nota 21 de la p. 30. 

Nu, nu, de bătut nu. Vă spun, personal nu ştiu să fi fost bătuţi oameni în perioada 
când am fost eu în Aiud. La Jilava s-a bătut groaznic. La Gherla s-a bătut. Goiciu“, care 
a fost director, a omorât oameni cu paru' acolo, domnule, în condiţiile acelea. Nu, dar 
aice”, nu. Din punctul ăsta de vedere, după aceasta, când a devenit Crăciun comandantu' 
închisorii, a venit personal din Securitate, personal special, au început trierile şi 
pregătirea reeducării. Da’ aici nu-i bătea, da’ îi izola şi-i înfometa. Spun că io am plecat 
în *60 din Aiud şi reeducarea propriu-zis începe prin '61-'62%. Eu n-am participat direct, 
dar ştiu. Cum îi cazul lui Tavi Popa, de care v-am spus, că să-mbolnăveşte, şi ajunge în 
Zarcă în condiţiile acestea. Şi alţii, mulţi, mulţi. Sau Traian Popescu“. Dacă aţi citit 
Fenomenul Piteşti” aţi putut să vă daţi seama de ce s-a petrecut. Da” prin izolare acţio- 
nau. Şi făceau rapoarte total nemotivate. „L-am prins la geam” sau „a comunicat cu 
celălalt”, „a bătut la perete”, sau „a vorbit la perete”. Chestiuni din acestea. Multe 
lucruri imaginare... Sau „s-a întins pe pat”, că era perioada când nu aveai voie să stai 
decât pe marginea patului. Io n-am prins perioada aceasta, dar mi-au povestit ceilalţi, că 
nu puteai să te rezemi de perete sau să te plimbi în celulă. 

Aşadar, în momentul revoluției din Ungaria, gardienii erau mai reţinuţi ? 

Mai timoraţi. Nu ştiau cum evoluează lucrurile. Atuncea a fost vizibilă vânzarea 
Apusului care a făcut-o cu ţările de aici. Era pecetluită soarta de la Casablanca, de la 
Teheran, de la Yalta şi celelalte care au urmat. 


Şi de la Aiud unde v-au mutat ? 

Am stat în Aiud până-n septembrie '60, când am fost trimis la Periprava. Iar tranzitul 
era prin închisoarea din Galaţi. 

Vă amintiţi cum a fost ziua când v-au trimis la Periprava ? 

Domnule, n-a fost nimic deosebit. Înainte de plecare te scotea’ din celulă, cu tot 
bagajul pe care-l aveai, sumanul care-l aveai cu tine, că restul bagajului era la magazie. 
Şi ne-a” dus, ne-a” izolat în secţie. Acuma eram o cameră întreagă cu cei care plecam. 
Aicea am stat pân’ s-a ajuns probabil la un anumit număr sau când venea duba cu care 
ne-a putut duce. Şi-am ajuns la Galaţi. Aici este un lucru de spus. Vreo trei zile am 
dormit în ţarcurile de plimbare, fiindcă între timp închisoarea s-a contaminat de dezinterie 
şi febră tifoidă. Şi-atuncea ne-au reţinut şi pe noi, nu ne-au dat drumu” mai departe, şi 
ne-au băgat în celule, în camerele de-acolo. 

Şi vreau să spun un lucru: şi aicea, pentru noi, a fost o perioadă bună. În ce sens? 
Ne-a’ băgat într-o cameră mare, în care erau toţi cei care au fost demnitari şi care n-au 
fost condamnaţi. Erau cei care au fost deputaţi, ţărănişti, liberali, din ceilalţi de după 
'22-'24, socotiți în doctrină contrarevoluţionari. Şi aice? m-am întâlnit cu Gheorghe 


44. A se vedea nota 29 de la p. 78. 

45. Se referă la reeducarea din perioada 1962-1964. 

46. Traian Popescu, născut la 27 august 1923 în Bucureşti. A fost arestat la 15 mai 1948 ca student 
la Politehnică şi condamnat la 20 de ani de muncă silnică. A executat pedeapsa în închisorile 
Jilava, Piteşti, Gherla, Văcăreşti şi Aiud. A fost eliberat la 18 aprilie 1964. Informaţii din fişa 
matricolă penală din AANP. Un interviu cu acesta va fi publicat într-un volum ulterior. 

47. Se referă probabil la Traian Popescu, Experimentul Piteşti. Reeducarea prin tortură în închi- 
sorile Piteşti, Gherla, Tg. Ocna, Canal. Atacul brutalităţii asupra conştiinţei, ediţia a II-a, 
revăzută şi adăugită, Criterion Publishing, Bucureşti, 2005. 

Flondor, guvernatorul Bucovinei în timpul lui Carol. El avea moşia la opt kilometri de 
Siret şi mai avea şi-n altă parte, într-un sat aicea, în Rogojeşti. Mi-a ieşit înainte şi zice : 
„Mă recunoşti ? ”. Ei ştiau că era un alt lot de-al nostru care veniseră mai "nainte şi nu 
plecaseră mai departe. Şi zice: „Mă recunoşti ? ”. Zic: „Nu. Doctoru' Vuc“? ”. Semăna 
cu doctoru' Vuc, cu care am fost în spital în Aiud. Zice: „Nu, Flondor”. El ştia de 
existenţa noastră. Mama, cum v-am spus, după ce a murit tata, a venit încoace. Şi zice : 
„Ştiam că era o învăţătoare care a rămas cu trei copii”. Da. Eu eram tânăr când vinea 
el... Adică venea regulat cu maşina aici, juca la cafeneaua din Siret cărţi, că era o 
cafenea jidovească. Avea un şofer, un neamţ, pe care-l aducea încoace. El a fost un om 
cumsecade. Am stat de vorbă cu el mult aici, c-am stat aproape două luni la Galaţi. 
Domn'e, şi omul mi-a plăcut, conduita lui. A fost un cavaler, să ştiţi, demn, nu mândru, 
da' demn, la locul lui, un tip raţional, inteligent. Şi-am stat de vorbă cu el şi a recunoscut 
în faţa mea: „Acei” pe care i-am apărat, aceia m-au băgat în închisori”. 

Şi tot de aicea să vă mai spun încă o întâmplare care merită reţinută. El a avut un 
băiet, Tudorel Flondor, care a fost prieten şi-a copilărit împreună cu Traian Coriciuc%. 
Traian Coriciuc este un camarad de-al nostru care a făcut 17 ani de închisoare, deşi a 
fost condamnat la doi ani pentru omisiune de denunţ. El a făcut parte din Frăţiile de 
Cruce care au căzut în 1947, în toamnă, aicea, în nordul Bucovinei. Şi vreau să spun că 
Traian a fost prieten cu băiatu' lui Flondor, erau în relaţii foarte bune. Casa lor era vizavi 
de moşia lui Flondor. Şi Traian Coriciuc, care era foarte bun la carte, a fost luat la 
Cernăuţi şi dat la liceu de către Flondor. Şi făcuse Liceul Comercial şi-a fost arestat în 
ultima clasă de liceu. Au trecut anii, s-a eliberat şi Flondor după un timp. Avea acuma 
vreo 82 sau 84 de ani şi trăsese la o familie, să zicem aşa, de vechi boieri, scăpătaţi 
în perioada asta de timp. L-a primit satu’, domnule, de parcă o fost o sărbătoare. C-a 
fost şi s-a purtat cumsecade cu oamenii, n-a fost să-i trateze cu brutalitate. A fost foarte 
apropiat de oameni. Ştiţi? Domnule, au pus covoare, ca-ntr-o zi de sărbătoare l-au 
primit. 


48. Gheorghe Flondor (1892-1976). Rezident Regal al Ţinutului Sucevei (7 februarie 1939 - 23 sep- 
tembrie 1940). A fost arestat la 14 aprilie 1952 şi condamnat la 10 ani de temniţă grea. A 
executat pedeapsa în închisorile Suceava, Jilava, Oradea, Aiud, Văcăreşti, Sibiu, Galaţi şi 
Botoşani. A fost eliberat la 11 aprilie 1962. http : //ro. wikipedia. org/wiki/Gheorghe_Flondor, 
accesat la 3 februarie 2009 ; fişa matricolă penală din AANP. 

49. Liviu Ion (Emilian) Vuc (Wuc), născut la 19 ianuarie 1913 (după alte surse, 12 ianuarie 1903) 
în Zorlenţu Mare, Caraş-Severin. Medic, conducătorul unui grup de rezistenţă armată din 
Banat între 1948 şi 1952. A fost arestat la 6 decembrie 1952 şi condamnat la muncă silnică pe 
viaţă, pedeapsă redusă ulterior la 25 de ani de muncă silnică. A executat pedeapsa în închisorile 
Timişoara, Jilava, Aiud şi Văcăreşti. A fost eliberat la 14 aprilie 1964. CNSAS, „Bande, bandiți 
şi eroi"..., pp. 180-181; fişa matricolă penală din AANP. 

50. Traian Coriciuc, născut la 30 mai 1925 în Rogojeşti, Botoşani. A fost arestat la 9 mai 1947 şi 
condamnat la 2 ani de închisoare corecțională. A executat pedeapsa în închisoarea Jilava. La 
expirarea pedepsei a fost internat administrativ pentru 12 de luni, pedeapsă prelungită ulterior 
cu 24 de luni. A executat pedeapsa în închisorile Jilava, Gherla, Piteşti şi Suceava. A fost 
eliberat la 27 august 1954. A fost rearestat la 12 septembrie 1958 şi internat administrativ 
pentru 36 de luni, pedeapsă prelungită ulterior cu 36 de luni. A executat pedeapsa în închisorile 
Constanţa, Culmea şi Periprava. A fost eliberat la 6 mai 1964. Informaţii din fişele matricole 
penale din AANP. 


366 EXPERIENŢE CARCERALE ÎN ROMÂNIA COMUNISTĂ 


S-a eliberat şi Traian Coriciuc şi cineva îi spune: „Măi, Flondor este în Suceava”. 
„Unde? ”, întrebă el. Era în serviciu în contabilitate, lucra la un trust de construcţii, se 
ocupa de toate materialele, cu toate procesele care erau acolo. Şi s-a învoit de la servici” 
şi-a plecat ca să-l întâlnească pe Flondor. Şi a mers la familia aia, a ajuns pe la ora 1. A 
ieşit doamna în faţă. „Domnu Flondor e la dumneavoastră?” „Da, da' s-a culcat 
acuma.” Zice: „Spuneţi-i c-a venit Traian Coriciuc”. Flondor: „Ai venit? ”. Şi Traian 
îi spune: „Probabil că sunteţi supărat pe mine”. Şi a zis Flondor: „Nu, voi aţi avut 
dreptate”. Adică a recunoscut că Mişcarea a avut dreptate. Da’ vreau să spun că a 
recunoscut în faţa unui tânăr şi e o problemă de demnitate, da’ nu s-a simţit înjosit, ci 
asta înfrumuseţează caracterul lui prin faptul de a recunoaşte că politica pe care a făcut-o 
între cele două războaie a fost fatală. 


La Periprava cât aţi stat ? 

Doi ani. Eu la-nceput acolo n-am lucrat, pentru că am venit distrofic. Am fost băgat 
într-un ţarc unde era infirmeria şi cronicii şi-am sta vreo câteva luni acolo. După aceea, 
din primăvară, am lucrat la grădina de zarzavat. Parte dintre ai noştri au construit vilele 
pentru administraţie. De exemplu Traian Coriciuc a lucrat la zidărie şi la lucruri de 
acestea, că erau de-ai noştri şi arhitecţi şi veneau să le facă planuri pentru Fundeni, 
pentru cercetările agricole. Era un lot de cercetare pe care-l făceau ai noştri. Mergeau cu 
Santinela încolo, că erau oameni de specialitate, inginerii agronomi, cadre universitare 
agronomii, şi ăştea spuneau cum să lucreze. 


La grădină cum era ? 

Acolo am avut o grădină de circa 150 de hectare în care s-a lucrat, şi să făcea şi 
export de produse de-acolo spre Austria. S-au realizat lucruri deosebite din punct de 
vedere al agriculturii, să ştiţi. S-a făcut irigarea pe care au proiectat-o ai noştri... Apa 
era din Dunăre, să trăgea şi să iriga’ zonele cu anumite culturi, care aveau nevoie de apă 
multă. Erau câte opt sau zece hectare de roşii pe araci. După aceea era harbuzărie, unde 
să cultivau pepeni. După aceea erau alte culturi care să făceau... 

Aicea m-am refăcut că am ajuns să consum multe legume. A fost perioada în care 
m-am refăcut şi când am ieşit afară, am ieşit refăcut. Să vă mai spun încă un lucru. Unii 
din cei care terminaseră închisoarea au fost internaţi administrativ, şi-au fost unii şi cu 
domiciliu obligatoriu în zonele în care au fost deportaţi bănăţeni. Cei care au fost 
ridicaţi, au primit câte doi ani, patru ani, cinci ani sau trei ani, după rapoartele care le 
făcea Securitatea la locu? de lucru de-acolo. Traian Coriciuc trebuia să termine în 
toamna lui '51. Un avocat de aicea din Rădăuţi care a fost şeful judeţului, după Iaşinschis!, 
Vasile Cârciu?, era mai mare decât mine. Şi-i spun: „Bădie, duci vorbă la mine acasă”. 
Că el trebuia să se elibereze, iar eu mai aveam încă. Deci asta era în toamna lui '61. Şi 
la toţi le-a” dublat pedeapsa fiindcă nu se terminase colectivizarea. Şi eu le-am dus vorbă 
acasă la ei. Am scris fără să ştie un pachet de scrisori, pe care le-am pus în diferite cutii 


51. A se vedea nota 4 de la p. 67. 

52. Vasile Cârciu, născut la 12 octombrie 1912 în Straja, Suceava. Avocat. A fost arestat şi internat 
în lagărul de la Vaslui în 1939. A fost rearestat la 15 aprilie 1952 şi internat administrativ 
pentru 60 de luni. A executat pedeapsa în închisorile Suceava şi Oneşti. În 1956 a fost 
condamnat la 5 ani şi 6 luni de temniţă grea. A executat pedeapsa în închisorile Aiud, Jilava 
şi Culmea. A fost eliberat la 6 mai 1961. Informaţii din fişele matricole penale din AANP. 

poştale, că altfel atrăgea atenţia acelaşi scris. Şi la foarte multe familii eu le-am trimis 
acasă înştiinţări în care le explicam care este situaţia, că ei sunt în viaţă... 

Cât aţi fost închis aţi primit veşti de la familie ? 

Când am ajuns în Aiud, în condiţiile în care eram dezbrăcat, pentru că acolo m-a" 
dezbrăcat, mi-a luat cojocu”, ne-a” dat voie în iarna lui '49 spre '50 să scri'm acasă patru 
rânduri. Trebuiai să scrii: „Trimiteţi: palton, două cămăşi, două izmene, un pulovăr 
sau ceva şi bocanci”. Dacă scriai ceva mai mult, nu dădea’ drumu” la scrisoare. Am scris 
şi eu acasă. Şi-acolo am primit fotografia fetei la un an şi ceva. Mama a tinut-o în braţe. 
Asta am primit-o şi pe dânsa îi scris „celula 122, etaj I”, unde v-am spus că n-am avut 
soare deloc în celulă. Şi am privit atuncea fotografia, da? nu mi-au dat-o. M-au dus la 
bagaj, mi-au dat bagajele, şi or tinut-o o bucată de timp. Şi pe ea era scrisă de Blazian? 
„Totoescu Virgil, etaj I, celula 122”. Blazian ăsta, un intelectual, un fost criminal, care 
şi-a ucis logodnica. Nu ştiu, terminase medicina sau aşa ceva, şi i-a injectat ceva şi-a 
omorât-o, şi după aceea i-a dizolvat corpul şi l-a făcut pachete de-stea macabre, pe care 
le-a împărţit prin tot Bucureştiul. El lucra la grefă acolo, dintre deţinuţii de drept comun 
care erau condamnaţi pe viaţă. Încă din perioada lui Antonescu era faptu”. 

Şi de-abia la Periprava am mai aflat de familie, şi-am primit o fotografie a fiicei, deja 
la 12 ani, şi-a mamei mele. Cum s-a întâmplat? Noi aveam o moştenire aice”, în 
Mănăstioara, care acum e un subcartier al Siretului. Avem o moştenire de la bunicu”, o 
grădină mare, de vreo 176 de ari, cam un hectar şi trei sferturi. Şi ai noştri, familia, au 
dat-o statului. Şi a fost un proces civil cu statu” pe linia aceasta şi ei mă citau pe mine. 
Şi eu refuzam. Am spus: „Refuz să semnez, fiindcă depinde de prezenţa mea la 
proces”, ca să fie procedura complectă. Dacă eu semnam, procedura era complectă, că 
m-au înștiințat, şi semnătura mea era de acceptare. Da’ eu n-am acceptat-o. Şi atuncea 
am primit prima dată o carte poştală să pot scrie acasă. Ştiţi? Şi atunci am primit trei 
pachete la Periprava, şi atuncea mi-a trimis şi fotografia. 

Dumneavoastră când v-aţi eliberat ? 

M-am eliberat în '62. 

Cum a fost ziua eliberării, vă mai amintiţi ? 

Eliberarea mea a fost în felul următor: eram la lucru la zarzavat. Era în iunie, triam 
ceea ce a rămas din timpu” iernii, şi a venit miliţianul de m-a anunţat. N-am fost numai 
io, au mai fost şi alţii. Colectivizarea s-a terminat, dacă nu greşesc, în martie sau în aprilie, 
şi io terminam pedeapsa. Şi noi toţi care am terminat în iunie, am fost primu” lot care s-a 
eliberat. Şi după mine eliberările au fost la termen. De exemplu părintele Capotă” se 
eliberează în '53 (în 1962 - n.n.), că şi el a fost la Periprava. Acolo ne-am cunoscut, da’ 
după aceea ne-am reîntâlnit aici... 


53. Blazian (?), profesor de limbă franceză, condamnat înainte de război pentru uciderea şi 
disecarea concubinei sale. Ca deţinut de drept comun, a devenit administrator al spitalului 
penitenciar de la Poarta Albă. Doina Jela , op. cit., p. 45. 

54. Pr. Alexandru Capotă, născut la 27 ianuarie 1919 în Cudalbi, Galaţi. A fost deţinut adminis- 
trativ între 1957 şi 1962 în coloniile de muncă de la Canal şi din Delta Dunării. Pentru detalii, 
a se vedea interviul cu acesta în Cosmin Budeancă (coord.), Experienţe carcerale..., vol. II, 
Polirom, Iaşi, 2008, pp. 246-258. 

Şi de la Galaţi am plecat cu vaporu”. Ne-a” pus în spate la cârmă, toţi câţi eram. Iar 
miliţianul era cu arma la locul lui. Pe Dunăre se merge o zi întreagă, pân’ la Periprava. 
O zi cu soare, să vezi toată vegetaţia de jur-împrejur, când n-ai văzut-o de-atâţia ani... 
în felul acesta a fost o feerie. 

Şi ne-au dat bagajele pe care le-am avut fiecare. Erau toate cârpe, erau complect 
distruse, petice peste petice, în halul acesta. Ne-a' dus la Militia din Tulcea şi acolo 
ne-au dat biletele de eliberare. Mi-a” dat atuncea biletu’ de eliberare, şi pe-sta de 
internare, de doi ani de zile, că sunt separate. 

Cum a fost drumul „eliberării ” către casă ? 

Eu mi-am dat domiciliu pentru Siret, că mama încă mai trăia, da' am trecut pe la 
Piteşti, pe la fratele. Când am venit în Piteşti, eu aveam adresa lor de la un pachet pe care 
mi l-au trimis de-acolo. Şi-am vinit la fratele. Acesta îşi făcuse o casă, o vilă cu trei 
apartamente, că a fost inginer constructor, şi a lucrat în construcţii acolo. Casa era pe un 
teren unde era o râpă. Şi am intrat, trebuia să trec printr-o curte, şi după aceea în spate 
se urcă acolo şi am mers şi lătra un câine pe care-l aveau ei acolo. Şi mama apare la geam 
sus la etaj. „Pe cine cauţi?” 

Nu v-a recunoscut ? 

Unde să mă recunoască după atâţia ani de zile? Io mi-am dat seama, şi zâc: „Pe 
voi”. După aceea m-a urcat sus, fratele s-a trezit, că am ajuns noaptea cu un tren care a 
ajuns pe la 2 sau 3 dimineaţă în Piteşti. Şi acolo am stat două zile şi după aceea am plecat 
spre Siret. 

Soţia a avut probleme cât timp aţi fost închis ? 

Soţia era în învăţământ şi a fost obligată să divorţeze. Şi unde intra, imediat îi 
desfăcea' contractul de muncă, când auzea de Totoescu. Fratele meu s-a dus în instanţă 
şi a declarat că eu am părăsit domiciliul. Procesul de divorţ a fost la Piteşti. Îmi povestea 
soţia că judecătoarea şi-a dat seama că e un proces politic, că soţiei i-a” dat lacrămi în 
momentul când s-a pronunţat divorţul... Şi-a dat seama că era ceva forţat. Şi imediat a 
fost numită în învăţământ la Capul Codrului. Adică cum a ajuns să fie numită aşa 
repede? Socru-mio (Petru Tomaşec - n.n.) a fost profesor şi fost coleg cu Iţcuş, tatăl 
comandantului Securității. Dumnezeu să-i ierte, c-am auzit c-amândoi îs morţi. Se 
cunoşteau de copii. Şi el era la inspectoratul general atuncea şi a intervenit şi-a numit-o 
la Capul Codrului în învăţământ. Şi a adus-o după aceea pe fiică-mea, care avea patru 
ani aicea la soacra. Şi cumnatu”, cât şi cumnata locuiau în casă la ora aceea. 


Cum a fost revederea cu soţia ? 

Când am ajuns eu în Siret, era „Ziua învățătorului” la raionu' din Rădăuţi. N-am 
venit direct aicea acasă, dându-mi seama că e în învăţământ şi tendinţa era să-i scoată:din 
învăţământ pe aceia care aveau oarece amestec în chestiunea aceasta cu deţinuţii. Am 


55. Dragoş Iţcuş. În 1968 locotenent-colonel, în 1970 locotenent-colonel, adjunct al şefului 
inspectoratului de Securitate al Municipiului Bucureşti. Cicerone Ioniţoiu, „Un om cât un veac 
încătuşat de un regim ateu — Petre Ţuţea”, în Ilie Popa (editor), „Experimentul Piteşti - 
Reeducarea prin tortură”. Opresiunea culturii tradiționale române în timpul dictaturiii comu- 
niste, Fundaţia Culturală „Memoria” Filiala Argeş, Piteşti, 2006, p. 280; Florica Dobre 
(coord.), Securitatea..., vol. II, p. 134. 

tras la o familie cu care eram în relaţii foarte bune şi după aceea m-am dus. Am venit în 
casă prima dată ca chiriaş, faţă de oficialități, şi m-am recăsătorit apoi, oficial după 
1989. Da’ noi am rămas tot timpul căsătoriţi, n-a fost o problemă de natura aceasta. 


Fata dumneavoastră ce a zis când v-a văzut ? 

Domn'e, cu dânsa m-am întâlnit la gazda unde am tras eu. A mers imediat şi-a 
anunţat-o şi atunci am văzut-o prima dată. Atunci ne-am văzut prima dată... Am stat de 
vorbă, sigur că da, şi după ce am venit la ei ne-am întâlnit zilnic. 

După ce aţi ajuns acasă v-aţi dus la Securitate, la Miliție ? 

Da, sigur, a trebuit să mă prezint, da. M-am prezentat. Erau două salariate care m-a” 
trimis la Sighişoara, unde am fost arestat, să-mi scot buletinul de populaţie. Şi era un 
locotenent-major şi zice: „Cum îl trimiteţi pe omul ăsta? De ce nu cereţi prin adresă 
datele de acolo şi completăm buletinu' aici? ”. Şi Securitatea a cerut să mă duc şi la ei 
la Rădăuţi. M-am dus la ei. Şi mă întreabă de ce am mai primit încă doi ani de zile. Zic: 
„Domn'e, nu ştiu”. El se uită acolo, şi zice: „Aicea scrie activitate legionară”. Zic : 
„Pentru activitate legionară se dă numai doi ani internare ? ”. N-a mai spus o vorbă, n-a 
mai spus nimica. Şi a scris pe spatele biletului: „Se va elibera buletin de...”. Şi-a 
semnat. 

Aţi reuşit să vă angajaţi ? 

Întâi am lucrat în construcţii şi după aceea am lucrat în contabilitate, probleme de 
plan, muncă şi salarii, la un spital de neuro-psihiatrie. Avea un sistem pavilionar în 
partea de sus a oraşului. Era o unitate dintre cele mai mari din ţară, erau 1 250 de paturi. 
Şi am lucrat acolo până în 1984 când am fost pensionat. 


Aţi mai avut probleme în timpul acesta ? 

Domn'e, sigur că am avut. Au fost şi situaţii din acestea. De exemplu când un fost 
primar de aicea mi-au făcut mie proces că „Tomaşec” — ăsta era numele de familie al 
soţiei - „trăieşte cu Totoescu” (râde - n.n.). Adică eu mă mutasem de acuma aici, şi 
soţia pleca la mare cu o colegă de-a ei şi eu le-am condus la autobuz, aici în Siret. Şi el 
m-a văzut când ne-am întâlnit, că mergea la primărie şi locuia chiar în apropiere unde 
era staţia de autobuz, pe vremea aceea. Da’ astea au fost lucruri mărunte... 

Apoi în momentu' 1968, când a fost revoluţia de la Praga, eu m-am dus la birou, da’ 
n-am ştiut ce e, că n-am ascultat radio dimineaţa. Şi la mine în birou erau adunaţi toţi. 
Unii din colegii pe care îi aveam acolo din teamă, alţii din servilism, fiindcă erau 
membri de partid. Unii pro, unii contra. Eu m-am ferit de la început. Am spus: „Nu, 
trebuieşte...”. Ei: „Nu, că ruşii o să vie peste noi şi...”. „Nu, domnule, trebuieşte actul 
înfierat.” Zic: „Chiar dacă vin peste noi, ne batem cu ei, o zi, un ceas, dar ne batem, 
nu cedăm...”. Şi la 9 ne-a! scos din birou, la club, ca să îl auzim pe Ceuşescu atunci când 
a scos Comitetul Central şi a înfierat. După masă eu tăiam lemne aici acasă. Mi-adusese” 
o maşină de lemne şi atunci nu erau drujbe, şi cu ferestreul zilnic tăiam, că lemnul e bine 
să-l tai vara pentru iarnă, să-l ai numai să-l bagi pe foc. Şi vine un vecin care era paznic 
şi spune: „Domn'e, a venit cineva de sus şi vrea să stea de vorbă cu dumneavoastră”. 
Zâc: „Unde-i ?”. Zice: „La Miliție”. Aicea nu era Securitate, da” era un securist, care 
se ocupa de probleme, avea un birou în cadrul Miliției. Zic: „Peste jumate de oră voi fi 
sus”. M-am dus, m-am schimbat, m-am spălat ş-am plecat. Era un ofiţer superior de la 
Securitate. El s-a prezentat, da’ ei nu-şi spuneau numele adevărat niciodată. Ştiţi ? Şi-a 


370 EXPERIENȚE CARCERALE ÎN ROMÂNIA COMUNISTĂ 


început că: „Ce părere am despre intrarea ruşilor în Praga ?”. Zic: „Domnule, am 
crezut c-o să vă scăldaţi cu curu-n două luntri” - i-am spus chiar aşa, expresie româ- 
nească - „să găsiţi o formulă de compromis pentru a aproba actul. Dar după ce a vorbit 
Ceauşescu la orele 9, mi s-a ridicat o piatră de pe piept, fiindcă asta mi-a fost poziţia în 
totă chestia aceasta”. Şi am avut o discuţie îndelungată şi el la un moment dat îmi bagă 
pumnul în gură că: „Aţi făcut închisoare...”. Zic: „Domnule, pentru fapte infamante : 
mi-am apărat valorile morale, materiale şi spirituale ale neamului meu. Timpul mie-mi 
dă dreptate. După 20 de ani de zile umblaţi pe la locurile istorice să vă legaţi de trecut, 
că eraţi ca o plantă care vă uscați, care-aţi fost smulsă din pământul ţării”. Ceauşescu 
umbla pe atunci pe la locurile istorice şi era primit în costume de epocă. N-a mai spus 
un cuvânt. Ne-am despărţit, sănătate şi... 


Cum arăta acest ofiţer ? 

Domn'e, era un om ca toţi oamenii. Părerea mea, în cazul de faţă, cred că era unul 
deja din generaţiile mai tinere, care erau deja mai instruiți, care aveau o şcoală făcută. 
Mulţi erau cu Dreptul. 

Am să vă spun despre o întâlnire pe care am avut-o cu ei, când am avut discuţii. Deci 
eu m-am eliberat în '62 şi o singură dată m-au chemat. Atunci o vinit mulţi, mulţi acolo, 
şi m-au chemat pe mine. Aveau dosarul meu cu activitatea în Frăţiile de Cruce. Şi 
întrebări : „Care erau criteriile de recrutare ? ”. Chestii... Le-am spus deschis : „Valoric. 
Trebuia să aibă caracter, credinţă în Dumnezeu, putere de dragoste, de prietenie, elevii 
buni la carte”. Toate lucrurile acestea i le-am enumerat şi ei îşi dădeau ochi uite aşa... 

Încă un lucru vreau să vă mai spun. Să ştiţi că eu nu folosesc minciuna şi caut să fiu 
cât mai real, nu mă las furat de naraţiune. Asta a fost prima întâlnire pe care am avut-o 
cu ei. După aceea un locotenent care era aicea, Dumnezeu să-l ierte, că a murit şi ăsta, 
a încercat să mă racoleze ca informator. I-am spus clar: „Domnule, nu”. Zice: „Bine, 
domnule, da? dacă vezi că e un pericol pentru graniţele statului...”. Zic: „Domn'e, 
atuncea ştiu ce am de făcut”. Şi cu asta am terminat. 

După aceea, după un număr de ani, au mai vinit. Nu mai ţin minte exact în ce 
perioadă, în orice caz, în jurul lui '70 a fost perioada aceea. Şi un colonel de Securitate 
mi-l prezintă mie pe maiorul Dumitriu: „Superiorul meu”... Adică era superior în 
probleme legionare. Era licenţiat în Litere, făcuse la Cluj, era un intelectual, şi era 
specialist în problema legionară. De aceea a spus „superiorul meu”. Superior în temă. 
Cu Dumitriu am avut mai multe discuţii pe linia aceasta, şi atuncea io le-am spus, printre 
altele, următorul lucru : „Domnilor, criza să ştiţi că nu este de sisteme, ci de oameni. 
Dacă nu se realizează oameni, şi oamenii nu se pot realiza decât într-un singur fel, prin 
legătură cu transcendentalul”. Şi le-am dat un exemplu din Pateric, unde se spune: „Doi 
sclavi lucrau alături şi a trecut stăpânul pe lângă ei, proprietarul, care avea dreptul de 
viaţă şi de moarte asupra lor. Şi unu spune : «Măi, să stăm, o trecut stăpânul». Şi celălalt 
"ce: «Măi, stăpânul meu e întotdeauna cu mine»”. Adică muncesc în condiţiile în care 
mă găsesc, trebuie să-mi duc crucea. Adică în sensul ăsta, el numa” atâta i-a spus. Şi 
acest lucru i l-am spus io: „Atunci lucrurile vor merge bine, când vor merge în felul 
acesta”. Şi le-am mai spus atuncea: „Domnilor, eu nu mă duc să trag pe nimeni de 
mânecă să spun cine am fost. Da' când sunt întrebat eu spun. Eu n-am făcut închisoare 
pentru fapte infamante”. 

Soţia mi-a spus când fiica să ridica : „Să ştii că tata se găseşte în închisoare nu pentru 
infracţiuni sau pentru lucruri de-astea. Tata are un ideal şi din cauza asta se găseşte în 

închisoare”. Şi eu când m-am întors i-am vorbit deschis despre valorile mele. M-a ajutat 
Dumnezeu ca să vin într-un moment când ea trecea la liceu... Avea o colegă care a fost 
genială la carte. O plecat din ţară, acuma e în Suedia. O fost la nişte congrese interna- 
tionale, a făcut biochimia, lucra în cercetare la Bucureşti, şi deşi familia era credincioasă, 
ea fiind influenţată de argumentarea materialismului şi în special de darwinism cocheta 
cu lucrurile acestea... E lucrarea lui Dumnezeu, că am venit la un moment de răscruce, 
când ea venea în contact deja cu biologia, cu lucrurile acestea, cu noile curente filosofice 
şi cu prezentările epocii. Şi m-a ajutat Dumnezeu să-i ofer toată argumentarea necesară 
pentru o poziţie creştină. Şi i-am spus: „Un creştin nu poate fi comunist”. Asta i-am 
spus-o. Şi a terminat liceul, a fost eminentă la carte şi-a mea a terminat prima, că tot 
timpul a fost prima. 


Ea n-a avut de suferit datorită trecutului dumneavoastră ? 

Nu. N-au făcut-o pionier la început, după aceea n-au făcut-o UTC-istă şi chestii din 
acestea, da” nu, n-a avut de suferit. Domn'e, poate dacă era într-un oraş mai mare, da’ 
aici era şi-o ruşine, pentru că oamenii se cunoşteau. Chiar dacă veneau din afară, aveau 
reţinere, fiindcă soţia mea era în învăţământ, cumnatu-meu a fost judecător un timp, 
după aceea a plecat. 

Când au fost alegerile din '46 el era judecător şi a fost şeful unei secţii de votare. El 
şi cu un coleg de-al său n-au făcut procesul verbal decât exact după rezultate. În secţia 
lui erau câteva voturi ale comuniştilor şi celelalte erau dincolo. Şi aceia au cerut să facă 
schimbarea şi a spus: „Nu! Procesul verbal pleacă aşa cum este”. Sigur, s-or făcut 
modificările după aceea sus. Şi au fost o serie de procese şi el a spus: „Eu nu mai 
rămân. Nu vreau să judec după ordine”. Şi a lucrat zece ani în agricultură, ţăran. 
Domn'e, a dat nişte rezultate c-au rămas speriaţi. I-a entuziasmat şi ei îl chemau să le 
arate cum de dă producţie aşa de mare la hectar şi lucruri de acestea. El lucra într-adevăr 
conştiincios. Ca intelectual se documenta, domnule, şi a avut colegi şi cunoscuţi ingineri 
agronomi care i-au spus: „Măi, aici aşa, aici aşa şi asta”. Şi el a fost primul care a 
introdus butaşi în cultură aici pentru sfeclă de zahăr, care i-a adus un venit mare. 
Într-adevăr a ajuns să aibă o independenţă. Zicea : „Măi, pentru mine era o bucurie când 
mă duceam să dau cotele. C-aveam”. După aceea, când s-apropia deja colectivizarea, nu 
mai puteai să faci nimic, au început întovărăşirile şi l-au numit şeful biroului stabiliri 
pensii, cu vechimile, cu lucrurile ăstea. Ştiţi ? 

Aţi menţionat mai devreme că vi s-a mai făcut un proces. Care au fost motivele reale ? 

Domnule, au mai fost în ţară în câteva locuri procese asemănătoare cum mi s-o făcut 
mie. Probabil lumea se orienta spre noi. Se năşteau speranţe în rândurile oamenilor şi au 
început să facă un cordon sanitar, să se caute să prezinte Mişcarea în lumina lor, sau în 
lumina vechii Siguranţe. 


V-au arestat ? 

Nu, nu, mă chemau în timpul liber, când ieşeam din servici” sau în timpul serviciului. 
Mă chemau la anumite ore, c-a durat vreo două săptămâni. Şi m-am trezit într-o zi că 
sunt chemat la ei de un ofiţer de securitate, un maior, Dorneanusf. Şi am stat de vorbă 


56. Posibil Nicolae Dorneanu. Locotenent-major la Direcţia Regională MAI Suceava în 1957 când 
a fost sancţionat pentru „folosirea unor metode nepermise”. Florica Dobre (coord.), Securita- 
tea..., vol. I, p. 458. 

cu el deschis, fără niciun fel de reţinere. El a scris vreo 20 de pagini, din dosarul pe care 
l-a avut în timpul declaraţiilor. Şi în discuţiile pe care le-am avut cu el, printre altele, au 
fost câteva momente care trebuie subliniate. La un moment dat el mă întreabă dacă ascult 
„Europa liberă”. Zic: „Dumneata n-o asculţi? ”. N-a spus o vorbă. Nu mi-a răspuns 
deloc. A avut răspunsul meu indirect afirmativ, da” în acelaşi timp l-am pus şi pe dânsul 
în postura aceasta. Adică omul voia să fie informat. După aceea m-a întrebat de ce-am 
fost legionar. Şi i-am spus... Într-o anumită măsură se repetă ceea ce i-am spus în '68 
ofițerului 'celuia despre ce a fost Mişcarea Legionară. I-am spus: „Domnule, Mişcarea 
Legionară a apărat valorile morale, materiale şi spirituale ale neamului meu. Mie mi-a 
făcut şcoala muncii, a corectitudini, a puterii de jertfă, a dăruirii. Ăsta a fost motivul 
pentru care am intrat în Mişcarea Legionară”. Şi când a fost procesul, să vedeţi cum vrea 
Dumnezeu... Eu eram necăjit că ei nu m-au lăsat să vorbesc. Dinainte mi-au spus că nu 
mă lasă să vorbesc. Au văzut că eram într-o stare sufletească în care am vrut să le fac un 
rechizitoriu public. O’ chemat toate instituţiile, adică şefii din instituţii din localitate. 


Când a avut loc acest proces ? 
Domn'e, cred că în'78. Cam aicea a avut loc. 


Și a fost chiar un proces ? 

Nu. Domnule, ce-a fost? A fost un proces public fără o implicare juridică, penală. 
Io chiar i-am spus directorului meu de la unitate : „De az’ înainte n-o să mai mergeţi la 
primul secretar să discutaţi problema Totoescu. Să fiţi foarte reţinut, fiindcă orice 
contact cu Totoescu e o notă proastă pentru dumneavoastră”. Şi lor le-am spus: „Aţi vrut 
să faceţi un cordon sanitar împrejurul meu ? ”. Şi ei şi-au dat seama la un moment dat că 
nu obţin ceea ce au vrut de la mine şi maiorul Dumitriu era cu încă un colonel, şi au 
încercat să mă facă să dau o declaraţie pe care să mi-o citească public. Dacă eu cedam, 
era o înfrângere a mea personală, cât şi o confirmare a declaraţiilor lor făcute în legătură 
cu Mişcarea şi cu poziţia mea. Şi eu l-am întrebat următorul lucru: „Domnule, de ce ne 
obligaţi pe noi care suntem 20 de milioane de creştini să lucrăm în zi de sărbătoare ? Noi 
nu vă cerem să credeţi în ceea ce credem noi, dar din respect pentru fiinţa omenească, 
ce are ceva curat în suflet, sunteţi datori să respectaţi omul. Nu e nici politic, nici 
economic. Că dacă guvernantul foloseşte o serie de mijloace de acestea brutale, împotriva 
lui se creează o barieră sufletească, o prăpastie. Al doilea lucru nu este economic că 
atunci dacă ne obligaţi să lucrăm în zi de sărbătoare, nu se lucrează ca lumea, şi acest 
fel de muncă urmează şi în săptămâna viitoare şi-n toată activitatea omului”. Asta i-am 
spus-o lui şi a consemnat-o în procesul verbal. Şi i-am mai spus înc-un lucru. „V-am dat 
noi 20 de milioane pe mâna dumneavoastră să creşteţi copii fără Dumnezeu? Nu.” Şi 
ce-a vrut Dumnezeu, că aici a fost mâna lui Dumnezeu. Nu m-au lăsat să vorbesc, da’ 
am avut un curent foarte favorabil din partea acelora care au asistat, a marii majorităţi. 
Unii au fost însă care au încercat să mă acuze: secretarul de partid din unitate, un 
învăţător, că noi aveam şi o şcoală în cadrul spitalului ăstuia mare. Au venit la el acasă 
unv’ dintre activiştii din partid de acolo şi un ofiţer de Securitate să-l determine să facă 
declaraţii împotriva mea, să spuie cutare şi cutare... „Nu pot spune, domnule. Omul ăsta 
nu face lucrurile acestea.” 

Nu de doctrina Mişcării era vorba, ci de mine ca persoană. Un fost primar de aice’ 
la fel s-a ridicat, şi alţi oameni. Directorul şcolii de aicea, care mă saluta întotdeauna 
când ne întâlneam — îl cunoşteam pe tatăl lui, care era mai în vârstă decât mine, da” eram 

în relaţii de respect unii faţă de alţii - s-a ridicat şi a spus: „Domn'e, io n-am avut 
onoarea să stau de vorbă cu domnu” Totoescu, da” din cât sunt informat este un om cult, 
un om deosebit”. Şi în timpul acesta, maiorul Dumitriu s-apucă să citească în sală de ce 
am fost legionar. Domn'e, şi io m-am dus necăjit de acolo că n-am putut vorbi. Şi eram 
în biserică la Sfânta Liturghie şi dintr-odată am început să zâmbesc. Adică Dumnezeu 
mi-a zis: „Măi, nu te supăra, că uite ce-ai făcut. Şi ce-a făcut el? ”. El a avut în faţă 
declaraţia şi în numele meu a citat în faţa tuturor. Altfel când aş fi putut eu într-un stat 
comunist să spun ce este Mişcarea Legionară ? Şi secretarul de partid, care era şi primar 
aice zice: „El ş-acum este legionar”. El a crezut că o să mă scol în picioare şi-am să 
spun: „Nu, nu, nu, nu!”. Eu am stat jos, am zâmbit şi nu i-am răspuns. Şi cu asta s-a 
încheiat. 

Da’, domnule, ce vreau să spun, e că oamenii au fost în general alături de mine. Au 
fost puşi unii care au vorbit contra, da? mi-am dat seama c-au fost puşi. Dar majoritatea, 
vă spun, curentul a fost favorabil. Da’ ei vroiau ca oamenii să se teamă să vie în legătură 
cu mine, că este o notă proastă pentru ei. 

În afară de aceste evenimente au mai fost şi altele ? 

Domn'e, nu exagerez, da' când plecam la mare ei erau după mine. Astea nu sunt 
poveşti. Odată la Eforie Sud eram cu băiatu' şi cu soţia. Şi noi duminică mergem la 
biserică, dimineaţa, după aceea mergeam să fac plajă. Şi au apărut doi cetăţeni civili. Şi 
îi spun soţiei: „Măi, ăştea pentru mine au venit”. Şi când să plec, chem gazda şi zâc: 
„Domn'e, vino, uite inventaru’, că noi mergem acuma spre gară”. „Nu, nu vin.” 
„Domn'e, te rog, vino, că poate să-ntâmplă ceva după aceea şi s-aruncă vina pe noi.” Şi 
el îmi spune atuncea : „Domnu' Totoescu, da’ vă rog frumos să nu mă spuneţi. Au fost 
doi de la Constanţa şi mi-au spus că sunteţi un om foarte periculos şi că dacă vine cineva 
să îi anunţ. Să punem un aparat de ascultat şi lucrurile acestea”. Omu” mi-a spus. 


Când s-a întâmplat asta ? 

Domnule, prin *80, poate mai repede, nu mai pot preciza anii. Într-un an eram la 
Eforie Nord. Am plecat aşa în necunoscut. Nimic, totul ocupat. Şi căutând aşa, dau peste 
un camarad de-al nostru, mai în vârstă decât mine, avea patru licenţe. Era un om 
deosebit, îl chema Mazilu“. Era originar din Brăila şi a fost chestor în 1940. Şi-au fost 
prinşi nişte comunişti, un jidan şi nu ştiu încă cine, difuzând nişte manifeste de-a lor, şi 
l-au dus la dânsu!. Şi le-a zis: „Măi, da” de ce faceţi lucru acesta ? ”. „N-avem de lucru, 
n-avem cutare, n-avem cutare.” Atuncea puteai să intervii din postul ăla prin relaţii, 
cunoştinţe, şi a sunat nişte cunoştinţe, şi zice: „Măi, angajaţi-i pe ăştia acolo”. Şi i-au 
angajat. Şi îi spunea lui Nicolschi: „Domnule, uite, noi aşa am procedat cu dumnea- 
voastră în timpul acela”. Şi ştiţi ce i-a spus Nicolschi? „Noi nu facem greşala voastră. 
Ne-aţi avut în mână şi ne-aţi scăpat. Noi nu vă scăpăm.” Da’ a fost o bucurie că m-am 
revăzut cu el, după câteva zeci de ani. 

Şi întâmplător găsesc un hamal, şi ei demolau o casă şi-a mai rămas bucătăria de 
vară. „Domnule, acolo puteţi dormi.” De mâncat mâncam în oraş, peste zi eram la plajă 
Sau la tratament şi era foarte bine. Şi-mi spune maiorul Dumitriu : „Cum ai putut sta, 


57. Sandu Mazilu, născut la 28 ianuarie 1912 în Ţibăneşti, Brăila. Profesor de filosofie. A fost 
arestat la 5 mai 1948 şi condamnat la 25 de ani de muncă silnică. A executat pedeapsa în 
închisorile Jilava, Baia Sprie, Nistru, Galaţi şi Aiud. A fost eliberat la 20 iulie 1964. Informaţii 
din fişa matricolă penală din AANP. 

domnule, acolo, în condiţiile acelea ? ”. Zic: „Domnule, numai ca să dorm”. Adică încă 
o confirmare că eram urmărit... Şi venise gazda de la Constanţa care demola acolo, cu 
nişte tineri, bărbaţi, şi a vrut să m-angajeze în nişte discuţii cu caracter de-astea... Nu, 
eu am evitat şi nu puteau să-mi facă nimic. Acuma-n fond dacă ei vroiau să mă aresteze 
sau să mă bage în închisoare, o puteau face oricând. Că ei puteau uşor să însceneze o 
încălcare cum i-a” făcut părintelui Calcius. Doar pe el pentru altele l-au băgat, că pe 
politici îi băga” pentru chestiuni de drept comun, c-a făcut speculă, c-a vândut cutare, că 
a cumpărat cutare, c-a deţinut valută, sau chestii de natura aceasta. 

Şi să vă mai spun un lucru. Altă dată mă dusesem la Piteşti la fratele meu. Era un 
document de familie pe care am vrut eu să-l am şi fratele mi l-a dat şi cumnata s-a opus. 
Acum am renunţat eu la lucrul ăsta... Şi când eram în tren spre Bucureşti apare 
cumnată-mea cu documentul. Şi mai apare un bărbat tânăr care se aşază lângă mine, în 
compartiment. Ea l-a prezentat. Probabil că a racolat-o ca informatoare. Poate au existat 
anumite presiuni, copilu”, soţu”, chestii din acestea. Şi am vorbit deschis cu el şi am 
făcut o critică obiectivă a regimului arătând în ce constă răul, de ce nu există progres, 
lucrurile acestea. Ştiţi ? Şi când ne apropiam de Titu, aproape la jumătatea călătoriei, la 
un moment dat mă întreabă: „Domn'e, care va fi rezultatul România-Cehoslovacia, la 
fotbal ? ”. Zic: „Domnule, cred că câştigăm cu 2-1”. Şi aşa a fost. Da’ ştiţi ce mi-a spus 
la plecare, când ne-am despărţit, că el s-a dat jos: „Domn'e, hai mai vină pe aici să mai 
stăm de vorbă”. Da’ nu ne-am mai întâlnit. Da’ pe cuvânt, l-am câştigat. Era un tânăr 
care deja era dintre ăştea instruiți. 

Şi înc-un lucru voiam să vă mai spun. Aicea e o cruce mare pe partea dreaptă, lângă 
cimitir. Un cetăţean a făcut-o în amintirea unui copil care i-a murit, şi din dorinţa lui de 
a înfrunta necredinţa. Şi au venit s-o dărâme. El era acasă şi când a văzut lucrurile 
acestea, a pus mâna pe cuţit şi-a spus: „Cine intră aici, îi iau capu'!”. Nu s-a băgat 
nimeni. Şi ce-au făcut? Altă cursă. Au spus: „Eşti chemat de primul secretar la 
Suceava”. Au pus mâna Securitatea pe el, l-au internat la casa de nebuni. Între timp a 
venit noaptea activul de partid şi cu un cablu, da’ cablu subţire, şi acela s-a rupt, că el 
i-a făcut şi o fundaţie adâncă la cruce. Şi au venit mulţi dintre tractorişti şi au spus: 
„Nu. Eu vă dau cheie, vă dau tractor, da” eu nu fac asta”. Ştiţi, care aveau respect faţă 
de cruce. Şi pân’ la urmă activul de partid şi cu şeful brigadierilor de aice”, care probabil 


58. Pr. Gheorghe Calciu-Dumitreasa (1925-2006). A fost arestat la 22 mai 1948 ca student în 
anul II la Facultatea de Medicină din Bucureşti şi condamnat la 8 ani de temniţă grea. A 
executat pedeapsa în închisorile Piteşti, Gherla, Jilava şi Aiud. După ce a fost crunt torturat, 
a acceptat să colaboreze cu echipele de agresori din Gherla, rolul său fiind acela de a strânge 
informaţii de la victime. În 1957 a fost implicat în al doilea proces al deţinuţilor din reeducare, 
moment în care şi-a revenit şi a acuzat autorităţile comuniste de înscenarea întregii acţiuni. A 
primit o nouă condamnare de 15 ani, care s-a contopit cu prima. A fost eliberat la 18 mai 
1963, cu domiciliu obligatoriu la Viişoara, Teleorman. După eliberare a absolvit Facultăţile de 
Filologie şi Teologie Ortodoxă. A predat la Seminarul Ortodox din Bucureşti, iar în 1978 s-a 
împotrivit public regimului şi demolării bisericilor din Bucureşti. Rearestat la 10 martie 1979 
şi condamnat la 10 ani, sub pretextul participării la înfiinţarea Sindicatului Liber al Oamenilor 
Muncii din România (SLOMR). A fost închis la Bucureşti şi Aiud, şi s-a încercat fără succes 
exterminarea lui. A fost eliberat la 21 august 1984 în urma presiunilor externe, iar la scurtă 
vreme după aceasta a plecat în SUA. Alin Mureşan, op. cit., pp. 117-118; ACNSAS, Fond 
Informativ, dosar nr. 155109, vol. 1-24. 

era membru de partid, a venit cu un tractor de acela mare şi cu un cablu gros şi au 
răsturnat-o. Eu am făcut o fotografie şi-am vrut s-o trimit în străinătate. 

Şi după aceea, când l-au internat acolo la casa de nebuni, a venit familia la mine, şi 
eu am făcut în numele lor o plângere la Procuratură şi-am arătat: „Nu poate fi nimeni 
internat fără aprobarea familiei. Or, ei n-au avut aprobarea familiei”. Până a ajuns hârtia, 
până a intrat în studiere, a durat, da” în trei zile el a venit acasă, imediat i-au dat drumu” 
acasă. 

El era mezelar de meserie, lucra la o bucătărie, şi când a depus certificatul medical 
ca să fie plătit, o colegă de-a mea de acolo din birou a spus: „Uite şi ăsta, cât scandal 
a făcut”. Că tot oraşu' ştia şi lumea era foarte agitată de măsura aceasta. Ştiţi ? Şi atuncea 
eu i-am spus: „Da, e explicabil că îl condamnaţi, că şi soţul dumneatale a fost amestecat 
în chestia asta”. Era activist de partid, da” era un om cumsecade. Eu cu dânsul am 
discutat probleme legionare deschis în anumite perioade de timp. 

Şi când vin odată de la serviciu acasă, soţia îmi spune: „Să ştii că am avut o vizită”. 
Zic: „Cine a fost? ”. Am crezut că e cineva cunoscut. Zice: „A fost doi de la Piteşti. 
Un colonel ş-un locotenent de la Securitate”. Au venit s-o întrebe de una, de alta... Şi 
le-a zis: „Da” vorbiţi cu el, că el vă spune”. „Asta vrem, să nu mai spuie.” Da’ io le-am 
spus: „Când sunt întrebat, io spun”. Au mers până-ntr-acolo încât l-au supravegheat pe 
fratele meu de la Piteşti şi au vorbit cu naşii de la Baia Mare, să exercite presiuni asupra 
mea ca să nu vorbesc. Dar le-am spus clar: „Domnule, eu mă mişc în limitele legii”. 

Am ajuns la un conflict cu primul secretar de aici, Dănilă. A fost o şedinţă de sindicat 
pe unitate, cu trimiterea delegaţiilor pentru nivelul oraşului, de aicea la judeţ şi mai 
departe. Şi s-apucă contabilul şef de la noi să mă treacă pe listă şi pe mine. Il cunoşteam 
de copil şi îi zâc: „Măi omule, n-ai avut altceva ce face? Să mă duc acolo să fac 
bătături ? Să stau atâtea ceasuri, s-aud toate inepţiile ? ”. Şi el îmi scoate hârtia scrisă de 
directorul unităţii şi de preşedinta sindicatului din oraş. Şi a trebuit să se refacă partea 
a doua, cu delegaţia. Adică eu trebuie să fiu şters din chestia aceasta. Domn'e, pe mine 
nu mă leza faptul acesta, da' mi-am dat seama că primul secretar începe o serie de 
atacuri împotriva mea. 

Mi s-a acordat un premiu republican, pe linie profesională, nu pe linie politică. Şi s-a 
legat că eu nu trebuie să primesc premiul republican. Şi atuncea am cerut audienţă la 
Miu Dobrescu“, cumnatul lui Ceauşescu. Era cadru universitar, nu ştiu dacă pe merit 
sau pe linie politică, şi era primul secretar la Suceava. Şi chiar m-a chemat Dănilă şi m-a 
înştiinţat : „Sunteţi chemat la Suceava”. Şi m-am dus la audienţă şi-am vorbit deschis cu 
el, fără niciun fel de reţinere. I-am spus cine sunt, c-am fost deţinut politic, şi i-am spus 
printre altele : „Domn'e, cum este posibil? M-alege o lume întreagă, reprezentanţii... ”. 
Că erau câteva sute de oameni care m-au votat să particip, şi eu nu voiam să mă duc. Şi 
el atuncea începe să mă ieie cu centralismul democratic : adică peste decizia poporului 
este o decizie superioară, şi să vadă în ce măsură s-a respectat sau nu strategia partidului. 
Eram periculos. Şi atuncea m-am ridicat şi am zis : „În cazul acesta aştept să fiu lovit 


59. Miu Dobrescu (1927-1994). Strungar. Membru de partid din august 1945. A fost educator şi 
secretar al comitetului UTM la Centrul şcolar CFR din Păltiniş (1949), prim secretar al 
Comitetului regional de partid din Iaşi (1966-1968), prim secretar al Comitetului judeţean de 
partid din Suceava (1972-1976), membru al Consiliului de Stat, preşedinte al Consiliului 
Central al UGSR (1987-1989). Florica Dobre (coord.), Membrii CC al PCR..., pp. 219-220. 

profesional”. El sare de-acolo, îmi iese înainte, îmi întinde mâna: „Nu veţi fi lovit 
profesional”. La două săptămâni îl trimite pe adjunctul său. Îmi scapă numele, era 
dintr-o comună de aci, din Grămeşti, un intelectual. Veneam spre casă şi m-ajunge 
maşina unităţii şi m-anunţă: „Întoarceţi-vă înapoi la Comitetul orăşenesc de partid că 
sunteţi chemat”. Zic: „Nu, mă duc întâi acasă şi îi spun soţiei că sunt chemat, ca să 
ştie”. Că eu veneam acasă la oră regulată. Şi m-am întors, iese contabilul şef de acolo, 
şi a fost chemat şi directorul. Şi-i transmite lu’ Dănilă ce-a spus Miu Dobrescu: să nu 
S-atingă de mine. 

Se pare că aţi avut probleme serioase de la eliberare până în '89. 

Ăstea au fost, da. Şi în ziua când a izbucnit deja revoluţia, că-ncepuse la Timişoara, 
mă duceam în oraş. Acuma ei au mobilizat gărzile patriotice... Şi unde-i spitalul, pe 
vremuri a fost judecătorie, şi o echipă de oameni vorbeau despre mine. Şi m-am întâlnit 
cu cineva care m-a întrebat: „Domnule, ce va fi?”. Zic: „E problemă de ore”. Mă 
întorc acasă şi când am dat drumul la televizor începuse şi la Bucureşti, a fost momentu’ 
când a fost manifestaţia de pe 21. Şi după aceea a urmat ceea ce a urmat. 

Aici cum a fost atunci, în decembrie '89 ? 

Aicea a fost o bătaie de joc. Nici nu m-am dus. Şi m-au chemat. Mie mi-era ruşine. 
Au năvălit în Primărie, au aruncat nişte portrete şi lucruri de-ăstea. Şi după aceea au 
baricadat şoseaua, că vin contrarevoluţionarii, teroriştii, c-au otrăvit fântânile, că-s 
62 000 de morţi. A fost o ruşine, domn'e. Păi asta a fost şi acuzaţia în proces împotriva 
lui Ceauşescu... 

V-aţi înscris în AFDPR după '90 ? 

M-am înscris în Asociaţia Foştilor Deținuți Politici, normal. Era firesc ca să mă 
înscriu. Dar, legat de Ticu, tocmai aicea a fost toată chestia, că ai noştri n-au vrut 
puterea nici unv’ dintre ei. Chiar Puiu Atanasiu, când ceilalţi au cerut drepturi, zice : 
„Noi n-am luptat pentru asta”. Puiu Atanasiu a murit acuma de curând, la 90 şi ceva de 
ani. Era judecător şi a fost prefectul judeţului Focşani în '40. Omul acesta a avut o 
atitudine unică în prizonierat, împreună cu un grup cu care era, când s-a” pregătit 
diviziile „Tudor Vladimirescu” şi „Horea, Cloşca şi Crişan”. La „Tudor Vladimirescu” 
au venit un general rus şi un adjunct de la Ministerul de Interne din perioada respectivă, 
să ţie conferinţe ofiţerilor şi să îi îndoctrineze, să-i „reeduce”. Şi după ce o parte dintre 
ei au vrut să facă pasu’, să intre, ca să scape de prizonierat, de condiţiile acelea 
groaznice, să se întoarcă în ţară, la familie, şi toate acestea, el a cerut cuvântul. S-a 
ridicat şi a arătat că se încalcă legile internaţionale, jurământul pe care l-au depus faţă de 
ţară, şi toate lucrurile acestea şi că este imoral să se înscrie să lupte cu fostul duşman, 


60. Constantin „Puiu” Atanasiu (1915-2007). Avocat, fost prefect al oraşului Focşani (6 septembrie 
1940 - 21 ianuarie 1941). În 1942 a căzut prizonier la Cotul Donului şi a trecut prin diferite 
lagăre din URSS (Oranki, Mihailovo, Karangada). A fost repatriat în decembrie 1950. La 
11 iulie 1951 a fost internat administrativ pentru 24 de luni, pedeapsă prelungită ulterior cu 
24 de luni. A executat pedeapsa în închisorile Poarta Albă, Capul Midia şi Peninsula. A fost 
eliberat la 13 octombrie 1954. A fost rearestat la 13 februarie 1958 şi condamnat la muncă 
silnică pe viaţă, pedeapsă redusă ulterior la 25 de ani de muncă silnică. A executat pedeapsa 
în închisorile Jilava şi Aiud. A fost eliberat la 1 august 1964. Radu Mărculescu, „Puiu Atanasiu”, 
în Puncte Cardinale, nr. 6, iunie 2007, p. 6. fişele matricole penale din AANP. 

indiferent care este regimul. A dezvoltat ideea şi a vorbit vreo 10 sau 20 de minute. Şi 
la un moment dat, ştiţi ce i-a spus.generalul? „Atanasiu, ce-am făcut eu într-un an de 
zile tu ai distrus în 20 de minute.” Şi după aceea l-au luat şi l-au izolat... De aceea, 
domnule, să citiţi cartea scrisă de Nae Cojocaru“. Ăsta a fost tot avocat, tot legionar, 
care a fost în prizonierat la ei. Ai noştri, mare parte dintre ofiţerii care au avut o atitudine 
exemplară s-au întors în ţară prin '52 sau '53, '54, şi i-au condamnat pentru atitudinea 
demnă pe care au avut-o în prizonierat şi i-au băgat în închisori. Domnule, dar tăria pe 
care a avut-o grupul în întregime, c-aicea a fost un grup de vreo 60 de ofiţeri, pe care ei 
i-au selecționat, că şi-au dat seama că îi pot influenţa pe ceilalți... 

Şi când cu greva, Nae Cojocaru a fost zidit de Goiciu într-o celulă făcută pe un 
coridor în celularu” mare de la Gherla. Şi l-au lăsat să-şi facă acolo nevoile... Şi printr-o 
gaură pe care au lăsat-o îi dădeau mâncarea. În ziua când am plecat, el îşi aminteşte că 
ne-a văzut în curtea mică de la Zarca. Acolo era un zid mare, da’ el fiind acolo la 
înălţime a avut posibilitatea să vadă. Şi a văzut când ne percheziţiona” în vederea 
întoarcerii la Aiud. Şi el s-a întors după aceea, dar a fost supus la nişte suplicii fantastice. 
A murit şi el... E o carte excepţională în care arată frumuseţea idealurilor. 

După 1990 s-a dorit o reîntoarce a Mişcării Legionare în viaţa politică românească ? 

Da. Am avut o discuţie cu cei din grupu’ Milcoveanu“?, cu Filon Lauric€. El a fost 
comandant-ajutor, un om cu un trecut foarte frumos în Mişcare. E originar din Cala- 
findeşti şi a fost de mai multe ori aicea în casă. La ora respectivă eu din păcate eram aici, 
însă le-am spus: „Măi, noi trebuie să facem un congres, să ne întâlnim cu toţii, undeva 
în munţi, unde o fi, să stăm o zi, două, cât o fi nevoie, să ne facem şi-o baie sufletească 
noi personal, fiecare dintre noi, să trecem pentru lucruri mărunte, omeneşti, petrecute, 
şi să fim cu toţii împreună”. Asta a fost una dintre ideile care pe mine m-a’ răscolit. 
Părintele Crăcea“* m-a căutat la Bucureşti, când am început activitatea pe linia aceasta, 


61. Nicolae Cojocaru (1912-1998). Avocat. A fost luat prizonier de ruşi şi condamnat la 12 ani de 
muncă silnică, pedeapsă majorată ulterior la 25 de ani. A fost trimis în lagăr la Vorkuta. În 
1952 a fost trimis în ţară. A fost arestat la 14 martie 1953 şi condamnat la 12 ani de închisoare 
corecțională. A executat pedeapsa în închisorile Jilava, Gherla şi Aiud. A fost eliberat la 1 august 
1964. A scris volumul memorialistic Filmul unei existențe. Amintiri. Nicolae Hristu et al., op. cit., 
pp. 83-85; fişa matricolă penală din AANP. 

62. Şerban Milcoveanu (1911-2009). Medic. A fost arestat la 17 aprilie 1952. A executat pedeapsa 
la Securitatea Bucureşti şi în închisoarea Jilava. A fost eliberat la 20 octombrie 1953. Potrivit 
lui Cicerone loniţoiu ar fi fost eliberat de la Aiud în 1964. Şerban Milcoveanu, Partidul 
Comunist şi Mişcarea Legionară în epoca fierbinte. Iulie 1945 - iulie 1948, Asociaţia Foştilor 
Preşedinţi ai Studenţimii Creştine Române, 1920-1948 şi Liga pentru Apărarea Adevărului 
Istoric, Bucureşti, 1996, pp. 102, 113, 144; fişa matricolă penală din AANP; Cicerone 
Ioniţoiu, Cartea de aur a rezistenţei româneşti împotriva comunismului, vol. II, Hrisovul, 
Bucureşti, 1996, p. 309. 

63. Filon Lauric, născut la 27 aprilie 1908 în Calafindeşti, Suceava. Pictor şi avocat. A fost arestat 
la 9 iunie 1948 şi condamnat la 7 ani de închisoare corecțională. A executat pedeapsa în 
închisorile Jilava, Aiud, Piteşti, Poarta Albă, Peninsula şi Iaşi. A fost eliberat la 6 iulie 1958. 
A fost rearestat la 12 decembrie 1958 şi condamnat la 25 de ani de muncă silnică. A executat 
pedeapsa în închisorile Jilava şi Aiud. A fost eliberat la 1 august 1964. Informaţii din fişele 
matricole penale din AANP. 

64. A se vedea nota 36 de la p. 85. 

tocmai să facem un senat legionar, în care să se ieie deciziile şi pe care toţi să-l urmeze, 
indiferent care sunt, într-o parte sau în alta, că a început procesul acesta anti-Sima şi 
pro-Sima. 

Filon Lauric - Dumnezeu să-l ierte! - a fost un om cumsecade. Mi-a trimis câteva 
numere din „Învierea”, revista lui Milcoveanu şi mai multe cărţi. Am scos coletul cu 
cărţi şi am frunzărit şi văd în conţinut o chestie pe care a folosit-o cu Biriş“. „Horia 
Sima s-a întâlnit cu Morozov“ şi Morozov i-a spus : „De ce nu actionezi ? ”. S-o’ întâlnit 
într-un parc, iar Biriş zice: „Eu am stat mai la distanţă...”.S” Iar pe ultima pagină văd 
scris „Asociaţia foştilor preşedinţi ai centrelor studenţeşti”, că el a fost preşedintele 
centrului studenţesc de la Suceava. Milcoveanu o fost la Bucureşti la medicinişti, că 
fiecare a făcut o asociaţie. Şi atunci s-au împărţit în codrenişti şi în simişti. 

Atuncea i-am dat telefon şi i-am spus următorul lucru: „Domnu' Filon, de ce nu 
folosiţi declaraţiile date la Piteşti, că sunt mai eclatante decât astea... De ce le folosiţi pe 
acestea ? Cui ajută acuzaţiile acestea ? Şi să ştiţi, când am intrat în Mişcare, n-am intrat 
nici pentru Codreanu, nici pentru Horia Sima”. Am intrat fiindcă am fost convins de 
valori, şi m-a atras personalitatea Căpitanului, dar adevărul este acesta: am fost cu 
sufletul meu de copil, am intuit anumite lucruri, care în structura mea le-am acceptat ca 
frăţior. Sigur că pe parcurs lucrurile acestea s-au cimentat, s-au cristalizat, au venit cu 
o lumină raţională care s-a impus. S-au dezvoltat sub forma aceasta. 

L-am vizitat la Bucureşti de câteva ori. 

Eram mai mulţi acolo şi s-a deschis iar o discuţie pe linia aceasta, şi el zice: 
„Mi-aduc aminte şi-acuma când mi-ai spus şi am rămas foarte surprins”. Şi i-am spus : 
„Domnu' Filon, noi am vorbit deschis”. Şi Dumitru Oniga“ le-a spus: „Măi, lăsaţi 
otrava la graniţă. Nu veniţi cu ea în ţară”. Şi noi n-am avut niciodată o dispută de natura 
aceasta în închisoare şi n-am avut nicio dispută confesională. Erau şi greco-catolicii. De 
pildă Ion Banea® era greco-catolic şi era a doua persoană pe care Căpitanul îl socotea că 


65. Victor Biriş, născut la 16 septembrie 1908. Avocat, doctor în drept. Secretar general în 
Ministerul de Interne în perioada guvernării legionare. A fost arestat în 1941. A fost rearestat 
la 8 octombrie 1951 şi condamnat la 25 de ani de muncă silnică. A executat pedeapsa în 
închisorile Constanţa, Jilava, Iaşi, Galaţi, Cavnic şi Aiud. A fost eliberat la 16 ianuarie 1963. 
Cicerone Ioniţoiu, Victimele terorii comuniste. Dicţionar. A, B, p. 196; fişa matricolă penală 
din AANP. 

66. Mihail Moruzov (1887-1940), şeful Serviciului Secret de Informaţii al Armatei Române până 
în 1940. Destituit de mareşalul Ion Antonescu, a fost închis la Jilava unde a fost asasinat de 
legionari în 26/27 noiembrie 1940. 

67. Învierea, nr. 3, iulie-septembrie 1993, p. 132. 

68. Dumitru Oniga, născut la 14 august 1925 în Stupea, Suceava. Inginer. În martie 1942 a fost 
arestat pentru apartenenţă la Frăţiile de Cruce şi condamnat la 3 ani de închisoare. A fost 
rearestat la 25 august 1948 şi condamnat la 8 ani de temniţă grea. A executat pedeapsa în 
închisorile Cluj şi Aiud. A fost eliberat la 3 iulie 1956. A fost arestat a treia oară la 12 sep- 
tembrie 1958 şi internat administrativ pentru 36 de luni, pedeapsă prelungită ulterior cu 36 de 
luni. A executat pedeapsa în închisorile Culmea şi Periprava. A fost eliberat la 8 mai 1964. A 
mai fost anchetat în 1989 la Suceava. Nicolae Hristu et al., op. cit., p. 326; fişele matricole 
penale din AANP. 

69. Ion Banea, născut în Vurpăr, Sibiu. La sugestia sa, apropiații îi atribuie lui Corneliu Codreanu 
apelativul de Căpitan. După mutarea lui Corneliu Z. Codreanu la Bucureşti, a rămas conducă- 
torul organizaţiei locale legionare (1930-1933), iar din 1934 ia conducerea grupului studenţesc 

are structura şi capacitatea sufletească şi intelectuală de a lua conducerea Mişcării. El a 
spus în câteva rânduri: „El gândeşte ca mine”. Noi n-am avut niciodată o problemă de 
natură confesională. Şi l-a” ajuns într-o situaţie cât să poate de tristă, să ne urâm, să ne 
criticăm... 

Când s-a înființat Partidul pentru Patrie aţi participat ? 

În *93. Eu personal nu am participat atunci, dar am fost la primul congres, în '95. Eu 
efectiv am început să activez în '94 spre '95. Am fost la câteva întâlniri după aceea a fost 
congresul la Sala „Brătianu”. Încă era părintele Voicescu”0, el l-a deschis şi a făcut 
rugăciune de începere. Şi le-am mai spus atuncea la unii şi la alţii: „Măi oameni buni, 
Horia Sima, cu toate greşelile şi cu toate părţile lui bune, face parte din istoria Mişcării 
Legionare, nu poate fi scos din ea. Cui îi ajută lucrul acesta ? La înălţimea Căpitanului 
e secular. Când apare o asemenea personalitate uriaşă, cu o structură sufletească pe care 
a avut-o el... Un ales al lui Dumnezeu. S-a şi greşit. Dar este foarte trist că se vine cu 
acuze directe, că el a avut anumite greşeli intenţionate, şi este foarte grav că introduceţi 
reaua credinţă”. 

Când am plecat de la congres, mergeam spre gazda unde am locuit zilele alea, eram 
cu Păun”, focşănean. O murit şi el acum vreo câţiva ani de zile. Şi a spus: „Domn'e, 
ai dreptate. Nu se poate, nu are rost, numai duşmanilor noştri le ajută”. 

V-aţi mai întâlnit cu foştii torționari ? 

Nici nu i-am căutat. lo nu mi-am cerut nici dosarul. N-aş vrea şi nu vreau să încerc 
nişte decepţii. Îmi dau seama de lucrurile acestea. Mie mi-au trimis informatori în casă 
pe care i-am ştiut şi le-am spus deschis. Unu' a venit cu întrebări de la Securitate: 
„Domnule, da’ poate dacă s-ar mai îndrepta anumite lucruri...”. Şi i-am zis: „Nu, 
domnule, comunismul este un cancer social, care trebuie să dispară”. Şi-a 'ajuns la 
urechile lor, precis. A venit cu întrebare precisă. Era un profesor de matematică. Şi ăsta 
a murit, Dumnezeu să-l ierte. 

M-a ajutat Dumnezeu. Vreau să vă spun că eu nu mă rog personal şi nu am niciun 
merit în privinţa asta, un nevrednic cum sunt. Dumnezeu m-a întărit de fiecare dată şi de 
multe ori m-a dus până pe marginea prăpăstiei şi: „Uite, dacă fac aşa te duci...”. Da’ 
eu nu făceam şi mă-ntorcea înapoi, adică să mă smerească. Să ştiţi, smerenia este o mare 
virtute şi Mântuitoru' spune : „Jugul Meu este bun şi sarcina mea este uşoară. Să-nvăţaţi 
de la Mine. Eu sunt blând şi smerit cu inima”. 


legionar din Cluj. Din 1935 este Şef al Regiunii Ardealul de Nord. Parlamentar pe listele 
Partidului Totul pentru Ţară în 1937. A fost arestat în primăvara anului 1938 şi asasinat la 
22 septembrie 1939 în închisoarea Râmnicu Sărat. Nicolae Hristu et al., op. cit., p. 33. 

70. A se vedea nota 37 de la p. 85. 

71. Nicolae Păun, născut la 18 mai 1912 în Buzău. Avocat, decorat pe ambele fronturi între 1941 
şi 1945. A fost arestat în august 1945 pentru activitate legionară şi deţinut în lagărul de la 
Slobozia. A fost eliberat în jurul datei de 20 septembrie 1945. A fost rearestat la 1 decembrie 
1948 şi condamnat la 15 ani de muncă silnică. A executat pedeapsa în închisorile Braşov, 
Aiud, Baia Sprie, Cavnic, Ploieşti, Jilava, Galaţi şi Periprava. La expirarea pedepsei a fost 
internat administrativ pentru 36 de luni. A executat pedeapsa la Periprava. A fost eliberat la 
9 mai 1964. În 1997 şi 1998 publică volumele Muntele suferinţei şi Un soldat pe baricada 
idealului legionar. Nicolae Hristu et al., op. cit., p. 223 ; Cicerone Ioniţoiu, Victimele terorii 
comuniste. Dicţionar. P. Q, pp. 124-125; fişele matricole penale din AANP. 

Şi vreau să vă mai spun câteva lucruri care trebuie să ne fie adânc-adânc întipărite în 
conştiinţa şi-n mintea noastră. Mântuitoru' spune clar: „Eu sunt Calea, Adevărul şi 
Viaţa. Nimeni nu poate veni la Tatăl decât prin Mine. Eu sunt lumina lumii. Cine nu Mă 
urmează pe Mine, umblă în întuneric. Cine n-adună cu Mine risipește. În afară de Mine 
nu puteţi aduce roadă”. Par nişte simple enunţuri. Sunt legi! Care nu pot fi modificate 
deloc. Dacă chiar înainte de venirea Mântuitorului, pe calea revelaţiei naturale, oamenii 
au intuit şi s-au apropiat de aceste principii, au generat perioade fericite. În măsura în 
care lumea s-a îndepărtat de ele, cum ne-ndepărtăm şi azi, că este o tendinţă de 
îndepărtare, toate acestea generează suferinţă. Nu vedeţi că îndepărtându-ne de Hristos 
am devenit nişte animale ? Ca o găină, să scociorâm totdeauna în pământ să găsim ceva. 
Să găsim ce? Mâncare, satisfacţii de acestea şi cu astea să ne încheiem existenţa... 

În încheiere, regretaţi cele ce vi s-au întâmplat ? 

Din viaţa mea ? Nu, deloc. Dacă m-aş naşte, m-aş duce exact pe acelaşi drum. Pot să 
spun lucrul acesta: mulţumesc lui Dumnezeu pentru suferinţa care mi-a dat-o, pentru 
anii care i-am suferit. El mi-a dus crucea, El a făcut lumină în sufletul meu unde au fost 
umbre şi unde au fost neînţelegeri. Suferinta pentru mine a fost un adevărat dar 
dumnezeiesc. Asta pot spune. 


Eu vă mulțumesc frumos pentru interviu ! 


Teleorman 


Tudorel Mareş 


S-a născut la 2 septembrie 1939 în Ştorobăneasa, judeţul Teleorman. Naţionalita- 
tea: română. Religia : ortodoxă. Studii : zece clase. Profesia : contabil. A fost arestat la 
11 august 1959 şi condamnat la 15 ani de muncă silnică, pedeapsă redusă ulterior la 8 ani 
de închisoare corecțională. A executat pedeapsa în închisorile Jilava şi Gherla. A fost 
eliberat la 1 august 1964. La data interviului locuia în Alexandria. Interviu realizat de 
Constantin Petre la 27 noiembrie 2007. Transcrierea şi tehnoredactarea interviului — 
Constantin Petre. Editarea - Constantin Vasilescu. Interviul se află în AIO-IICCMER, 
având cotele 294, 295. 


Domnule Mareş, părinţii dumneavoastră aveau apartenenţă politică ? 

Părinţii mei n-au avut apartenenţă politică. Tata era funcţionar şi mama casnică, dar 
cercurile în care se învârteau atunci, ca tineri, erau educate într-un spirit românesc, 
sănătos şi naţionalist. Vedeţi, educaţia pe care am primit-o noi în familie, cei care am fost 
în lotul ăsta, era anticomunistă, pentru că părinţii noştri n-au agreat niciodată ideea de 
comunism, nu i-au agreat niciodată pe ruşi ca eliberatori. 

Dumneavoastră cum aţi ajuns să vă implicaţi în acţiuni împotriva regimului comunist ? 

Păi, în anu” revoluţiei din Ungaria, în octombrie '56, mergând spre liceu, m-am întâlnit 
cu un prieten şi vecin, Ovidiu Orceag!, şi am început să discutăm, fiindcă unii dintre 
părinţii noştri mai aveau aparate de radio şi bineînţeles că mai ascultau şi posturile 
străine. Atunci au ascultat în special şi deşi ne avertizau să nu vorbim, că este extrem de 
periculos, noi o mai scăpam, fiindcă ne cunoşteam şi ştiam că n-o să ne putem turna unii 
pe alţii. Ei, şi începând de aici, Ovidiu zice: „Va trebui să facem şi noi la fel, să facem 
o organizaţie, să împărţim manifeste...”. „Da, Ovidiule, da’ tu ai văzut ce s-a întâmplat 
acolo ? Io-s de acord, dar trebuie să ştii cu cine umbli şi pe cine alegi.” Şi iată că Ovidiu, 
pe lângă Vişan?, pe lângă alţi câţiva băieţi, Ionel Neagoe”; Popescu Mihaif, Vasile 


1. Un interviu cu Ovidiu Orceag a fost publicat în Cosmin Budeancă (coord.), Experienţe 
carcerale în România comunistă, I, Polirom, Iaşi, 2007, pp. 111-122. 

2. Pentru detalii, a se vedea interviul cu Petre Vişan din prezentul volum. 

3. Ion Neagoe, născut la 27 septembrie 1941 în Alexandria, Teleorman. A fost arestat la 12 august 
1959 şi condamnat la 16 ani de muncă silnică, pedeapsă redusă ulterior la 9 ani de închisoare. 
A executat pedeapsa în închisorile Jilava, Luciu-Giurgeni şi Ostrov. A fost eliberat la 27 iunie 
1964. Informaţii din fişa matricolă penală din AANP. 

4. Mihai Popescu, născut la 16 august 1941 în Ţigăneşti, Teleorman. A fost arestat la 24 iunie 
1959 şi condamnat la 18 ani de muncă silnică, pedeapsă redusă ulterior la 12 ani de închisoare 

Alexandrescu’, a acostat să facă parte din organizaţie şi doi băieţi care erau la colonia de 
minori a Ministerului de Interne, aici, în Alexandria. 

Din ce motive erau internaţi la colonia de minori ? 

Cum să vă spun eu? Ei erau internaţi pentru infracţiuni de drept comun, erau 
delincvenţi minori, dar băieţii ăştia doi nu erau oricine, erau băieţi din familii foarte 
serioase, stăteau bine atât cultural cât şi material. Dar nenorocirea a fost alta. Unul din 
tatăl băieţilor, Kampf Sigmund, s-a înrolat în trupele SS când au venit nemţii, şi a rămas 
pe unde a vrut Dumnezeu, pentru că n-a mai venit acasă, iar copilul a rămas nesupra- 
vegheat. Totuşi, el a rămas cu ura aia împotriva ruşilor şi a comuniştilor, fiindcă i-au 
omorât tatăl. Cu Kampf am stat în puşcărie, l-am cunoscut la Jilava, în celula 1, după ce 
ne-au adus de la Securitate. În schimb, pe celălalt, Stockel Nicolae, nu l-am cunoscut, 
dar mi-a spus prietenul Vişan că era un băiat nemaipomenit, cuminte, raţional. Ei, şi cei 
doi erau foarte supravegheați la colonia de minori. Corespondenţa era absolut cenzurată, 
iar noi ştiam asta pentru că unul dintre colegii noştri de lot, Mihai Popescu, avea acolo 
un frate care era pedagog. Şi în momentu' când au intrat şi băieţii ăştia pe fir, Ovidiu 
Orceag.a început să ne spună: „Să strângem arme, să strângem ce putem, că altfel nu 
se poate ! ”. Nişte copilării. 

Cum se numea organizaţia ? I-aţi pus un nume ? 

Păi nu i-am pus niciun nume, iar până la urmă ăştia ziceau: „De-ia, d'alde Orceag”. 
Noi am vrut să-i dăm o tentă de cenaclu literar, da” n-a ţinut, şi ne-au băgat la şedinţe 
subversive, cu toate că şedinţele se ţineau dispersat, niciodată cu toţi... 

Cât timp a existat această organizaţie ? 

Ei ne-au lăsat de la revoluţia din Ungaria şi până-n primăvara lu” '59, când au arestat 
pe primii dintre noi, pe Orceag şi pe nu ştiu mai cine a fost atunci. Între timp ne-am 
văzut de treabă, fiecare şi-a făcut rostu’ lui sau căuta să-şi facă un rost în viaţă. Şi atunci, 
în *59, probabil au vrut ei să strângă şurubu' şi să dea drumu” la un pic de teroare ca 
să-nspăimânte oamenii, indiferent de categoria socială, şi astfel au început să facă 
arestări. I-au arestat pe ăştia, pe urmă i-au bătut de i-au snopit şi au zis şi de şedinţe, au 
zis şi că s-au făcut manifeste, ceea ce nu se întâmplase, da’ astea au fost numai scorneli 
de-ale lor, ca să înjehebeze un lot. De altfel ei au şi lansat tot felul de zvonuri. Spre 
exemplu, cum că dacă reuşeam să facem rost de armament şi de o motocicletă cu ataş 
voiam să trecem frontiera în Iugoslavia cu o prăjină şi cu un bec aprins, pentru ca 
grănicerii să tragă în becu’ aprins, să nu tragă în ăla care conduce motocicleta! Ce 
gândire, închipuiţi-vă... Nişte copilării. Şi au mai zis că voiam să săpăm un tunel şi că 
aveam aparate de emisie-recepţie, GHE-uri de-alea, de război. Au lansat zvonuri, ca să 


corecțională. A executat pedeapsa în închisorile Jilava, Ostrov, Luciu-Giurgeni şi Gherla. A 
fost eliberat la 29 iulie 1964. Informaţii din fişa matricolă penală din AANP. 

5. Vasile Alexandrescu, născut la 8 decembrie 1940 în Atârnaţi, Teleorman. A fost arestat la 
15 august 1959 şi condamnat la 15 ani de închisoare corecțională, pedeapsă redusă ulterior la 
6 ani. A executat pedeapsa în închisorile Jilava, Luciu-Giurgeni, Ostrov şi Gherla. A fost 
eliberat la 13 aprilie 1964. Informaţii din fişa matricolă penală din AANP. 

6. Nicolae Stockel, născut la 26 ianuarie 1942 în Comlăuş, Bihor, domiciliat în Alexandria. A 
fost arestat la 23 iunie 1959 şi condamnat la 15 ani de muncă silnică, pedeapsă redusă ulterior 
la 9 ani de închisoare corecțională. A executat pedeapsa în închisorile Jilava, Luciu-Giurgeni 
şi Ostrov. A fost eliberat la 2 august 1964. Informaţii din fişa matricolă penală din AANP. 

nu fie lumea indignată de arestări. Erau diversiunile lor, ca să potolească spiritele, şi 
lumea să ne înjure pe noi, nu pe ei. 


“Credea cineva propaganda care se făcea atunci ? 

Nuuu! Lumea ştia despre ce e vorba şi îşi vedea de treabă... Credeau securiştii, 
credeau activiştii, nişte puşlamale aduse din Bucureşti, nişte betivi, lichelele satelor şi 
oraşelor, barbugiii făcuţi primari şi secretari pe la sfaturile populare. Până la urmă i-au 
dat afară. S-au slujit de ei şi după ce şi-au făcut oameni, au făcut selecţie. Dar ăştia care 
erau potentaţii primăriilor şi ai instituţiilor unde comunismul era bine plantat erau nişte 
oameni de nimic, puturoşi, săraci, fiindcă nu le plăcea să muncească, erau beţivanii, 
erau scursura... Şi ca să nu se trezească daţi afară şi să se ducă iară la sărăcia din care 
plecaseră, erau zeloşi nevoie mare. 

Dumneavoastră unde vă aflaţi înainte de a fi arestat ? 

Păi, în '59 eram student în Bucureşti, la ASE, la Finanţe-Bănci, şi locuiam în gazdă 
la fratele unui coleg de-al meu, Drăguşin Valter, care plecase militar şi avea o cameră 
închiriată la Hotel „Capşa”. La „Capşa” erau atunci numai chiriaşi. Rămăsese numai 
cofetăria şi restaurantul, iar hotelu-l desfiinţaseră. Şi acolo la „Capşa” am avut onoarea 
să-l am vecin pe Eugen Simion”, fostul preşedinte al Academiei, care atunci era asistent 
la Universitate, la Litere. El e dintr-o comună de lângă Ploieşti şi este fiu de preot. 

El n-a păţit nimic, a ştiut să se poarte frumos, a fost promovat... 

N-a fost nici promovat, nici nimic. El şi-a văzut de treaba lui ! Blocul ăsta avea parter 
şi două etaje unde locuiau oamenii, iar lângă mine stătea Eugen Simion şi în cealaltă 
parte a blocului, care era în formă de U, stătea un alexandrean, Marian Teodorescu se 
numea. Terminase liceul aici, făcuse şcoala de Securitate şi locuia şi el tot acolo, dar 
fiind cam bolnăvior şi având o fire slăbuţă nu le-a plăcut şefilor lui de la Securitate şi 
l-au făcut redactor la ziarul sindicatelor, Munca. Ei, şi din când în când domnul Eugen 
Simion publica la Tânărul Leninist şi la Munca. Şi cine-i facilita să publice? Marian 
Teodorescu. Astea se găsesc în Arhivele Naţionale. 


În ce relaţii aţi fost dumneavoastră cu Eugen Simion ? 

Păi, când îmi mai trimiteau mie câte un pacheţel de acasă îi ciocăneam în zid, dar asta 
se întâmpla rar, că nici ăştia bătrâni n-aveau de unde. Bucatele erau drămuite, dar toamna 
mai primeam o butelcuţă de vin, prăjiturele şi alte chestii d-astea, ce puteau să facă şi ei 
prin casă. Şi mâncam, mai discutam, mai împrumutam cărţi, că asta mă interesa pe 
mine, să mai împrumut cărţi bune, pentru că el avea. El era căsătorit, iar nevasta lui era 
studentă. Stăteau într-o cameră destul de spațioasă pentru o persoană şi aveau pereţii 
căptuşiţi cu cărţi, fiindcă citea foarte mult. 

Puteţi să-mi povestiţi cum a fost momentul arestării ? 

Arestarea s-a petrecut într-o perioadă în care se pregătea colectivizarea, perioada de 
după revoluţia din Ungaria, care a avut răsunet nu numai în Ardeal, ci şi la noi, aici, pe 
Valea Dunării. Dintre noi, prima dată l-au arestat pe prietenul Vişan, iar pe mine m-au 
arestat de aici, de la „Capşa”. În seara aceea venise în vizită un văr de-al meu care a 


7. loan Eugen Simion, născut la 25 mai 1933 în Chiojdeanca, Prahova. Critic literar, editor, 
eseist, filolog, profesor universitar, membru al Academiei Române şi preşedinte al acesteia 
între 1998 şi 2006; http ://ro.wikipedia. org/wiki/Eugen_Simion, accesat pe 9 februarie 2009. 

murit, Dumnezeu să-l ierte, Mateescu Grigore se numea. El venise pentru că se certase 
cu nevasta, chestii de vârstă adolescentină... Şi, la un moment dat, cam între ora 1 şi 2, 
aud : cioc-cioc-cioc-cioc! Când am deschis, m-au luat în primire nişte dolofani în civil : 
„Tu eşti Mareş Tudorel? ”. „Eu sunt.” „Şi el cine e?” „E un văr de-al meu. Acuma a 
venit şi ne pregăteam să ieşim în oraş.” Eu mi-am dat seama despre ce este vorba... Unul 
din ei i-a luat buletinu” vărului, a notat nişte chestii şi dup-aia i-a spus: „Coboară cu 
dânsu” până jos”. A coborât cu un haidamac până jos, i-a” pus ochelari negri la ochi şi 
l-a” băgat în maşină. Voiau să vadă ce zice, poate se mai lega ceva de aici. Între timp 
mi-au luat buletinu” şi au început să-mi dea cărţile peste cap. Aveam un dulap pentru 
haine şi au început să umble şi prin dulap. Ce să găsească? Cărţile, atât... Mie mi-era 
teamă de un singur lucru, fiindcă o fată îmi dăduse o carte, Numerus clausus, şi îmi era 
frică din cauza asta, pentru că ştiam că e interzisă şi că e de natură periculoasă. 

Ei aveau maşina trasă pe strada Edgar Quinet. Era un GAZ cu care m-au luat şi pe 
mine şi m-au dus la sediul Securităţii, pe Rahova 37-39, şi m-au băgat într-o cameră, la 
intrare. Între timp îi dăduseră drumu” vărului meu, fiindcă îi luaseră toate datele. Când 
m-au luat eram încălţat cu nişte sandale romane... Tinerii purtau pe vremea aia şi cămăşi 
antijeg, pe care nu trebuia să le speli ca student, că nu prea aveai unde. Astea aveau 
gulerul mai închis, erau gri cu alb pepit, cu manşetă largă. Când aveam întâlniri noi ne 
împrumutam hainele unii de la alţii, cum s-a făcut şi se face... 

Și cât v-au ţinut acolo ? 

Am stat ce-am stat şi pe urmă mi-au pus ochelari negri şi m-au dus jos, la beci. Acolo 
se auzea un huruit groaznic şi eu mă întrebam ce huruie ? Am aflat când am ajuns în 
celulă... Când începeau să bată şi să schingiuiască dădeau drum” la un ventilator şi ăştia 
care trecuseră pe acolo îi ziseseră „moara” : „Gata, au dat drumu” la moară, scot la 
anchetă şi începe omoru” ! ”. 

Nu eraţi singur în celulă ? 

Nu eram singur, da’ fiecare îşi ţinea gura, fiindcă nu se ştia dacă era vreun turnător 
pe acolo. Cine ştie pe ce căi te deconspira’ şi spuneai fără să vrei cam ce dorea 
anchetatoru”'. Mai era acolo Aurel Dobrescu’, care fusese ministru şi acum era bătrân şi 
ramolit, săracu”, mai era un profesor de matematică din Orbeasca, Teleorman, domnu” 
Neaţă!, şi mai era un macedonean, pe care nu mai ţin minte cum îl chema. Ăsta era şef 
de cameră, da’ era dubios. Cam ăştia eram. 


Care erau condiţiile de detenţie la Rahova ? 
De la 5 dimineaţa şi până la 10 seara aveai voie să stai pe pat doar când mâncai. O 
aiureală. Era acolo o vizetă pe care se uitau, ca să nu stai pe pat. De mâncare dădeau un 


8. Lucrare a profesorului A.C. Cuza. Principiul „numerus clausus” enunţa limitarea numărului 
evreilor în cadrul sistemului de învăţământ superior românesc. 

9. Aurel Dobrescu, născut la 8 martie 1885 în Henig, Alba. Medic. Membru al PNȚ, deputat, 
senator şi fost ministru. A fost arestat la 28 iulie 1949 şi condamnat la 20 de ani de temniţă 
grea. A executat pedeapsa în închisorile Aiud, Râmnicu Sărat, Văcăreşti şi Botoşani. A decedat 
la 19 iunie 1963 în închisoarea Văcăreşti. Informaţii din fişele matricole penale din AANP. 

10. Ştefan Neaţă, născut la 15 aprilie 1905 în Orbeasca de Sus, Teleorman. A fost arestat probabil 
în 2 martie 1952 şi depus la penitenciarul Jilava. Nu deţinem date despre o posibilă condamnare 
sau despre data eliberării. Informaţii din fişa matricolă penală din AANP. 

terci nenorocit, nici nu puteai să zici ce mâncare putea să fie aia. Dormeai învelit cu 
pătura şi cu mâinile peste pătură, iar cu faţa spre vizetă, ca să vadă ce faci, pentru că la 
Braşov făcuseră un pistol din pâine şi îl negriseră cu carbocif. Cine l-a făcut a avut talent 
de sculptor, pentru că a reuşit să-i păcălească cu pistolu' şi a evadat. În sfârşit, l-au prins... 


V-au scos şi la anchetă ? 

Chiar a doua zi m-au scos şi am făcut cunoştinţă cu anchetatoru”, iar când m-am 
întors s-au mirat ăia că nu am venit mototolit: „Ce te-a întrebat? Ce-a făcut? ”. „Ce să 
mă întrebe ? Cum mă cheamă ? De unde sunt? Ce-am făcut? N-am făcut nimic.” „Ehe, 
băiete, ce te-aşteaptă ! ” „Ce-o fi, o fi! ” După treaba asta prima anchetă a fost noaptea. 
Era trecut de ora 1, pentru că la 10 dădeau stingerea. Atunci m-au şi bătut... La mâini 
mi-au dat cu un baston de cauciuc cu sârmă prin el. Ţineai mâinile întinse şi te loveau. 
Dacă prima dată au văzut că rezist, au zis: „Dă-i acolo, bagă viteză ! Lasă că spune el, 
vezi de treabă, îl înmuiem noi”. După ce m-am dus bine bătut şi la fălci, şi la fund, şi 
la tălpi, m-au pus în fund pe pat, da’ ce să stai, că era foc! Am vrut să mă scol în picioare, 
da’ parcă eram pe nişte perne d-alea care alunecau... Pân” la urmă mi-a spus cineva din 
celulă, de-acolo: „Băi, fă-te că leşini, că altfel te bat ăştia de iese zeama din tine! Nu 
fă pe erou”, încearcă varianta asta”. A doua oară m-au dus tot noaptea şi când a început 
cafteala am încercat varianta, am simulat leşinul şi m-au dus la doctor. Când m-am trezit 
mirosea a medicamente, probabil mi-au făcut o injecție, ca să-mi întărească inima... 


Cine vă bătea în timpul anchetelor ? 

Interesant este că nu bătea anchetatoru”. Anchetatoru” m-a bătut numai la palme, da’ 
aia era mângâiere. Când ceva nu-i convenea lui, sau când voia să spui ceea ce dorea el 
să scrie acolo, simula că e enervat şi atunci zicea : „Întinde palma ! ”. Şi atunci lovea el, 
da’ în rest, la fund sau la tălpi, nu lovea el, ci alţii. Şi nu în biroul lui, ci jos, da? nu ştiu 
în care celulă, fiindcă ochelarii ăia erau foarte strânşi. Când mi-i punea mai vedeam cât 
să nu mă împiedic pe scări, că de multe ori ne păcăleau: „Saltă picioru”, că e scară! ”. 
Sau: „Vezi că coborâm ! ”. Şi când tu săltai picioru”, cădeai în gol, pentru că atunci nu 
te mai ţineau: „Fii, bă, atent, bă! Ia uite-l, bă, ăsta să rupe căzând! ”. Ştiţi ? Era un fel 
de băşcălie... 

Mai ţineţi minte cum îl chema pe anchetator ? 

Căpitanu” Anghel Marin”, da’ nu cred că mai trăieşte, că era destul de înaintat în 
vârstă. El era român, în schimb şefu' anchetator era un maior ungur. Îl chema Marton 
şi el dirija: „Bate-l p-ăsta ! ”. Şi era bătaia la tălpi şi la fund. Se bătea şi la rangă. În alte 
părţi practicau alte metode, foloseau alte utilaje de-ale lor, după cum am văzut eu. Era 
un băț cam de peste 1 metru jumate, numai bun de ţinut în mână. Şi ăsta era din lemn 
de fag fiert, era o esenţă tare cu fibra creaţă, răsucită, ca să nu se rupă, să aşchieze. Şi 
cu ăsta băteau de rupeau! Nu puneau nici cearşaf, spre deosebire de Jilava unde puneau 
cearşaf. 


11. Marin Anghel, căpitan la arestul din strada Uranus, Bucureşti. Anchetator al lotului lui Vasile 
Luca. În 1960 a anchetat cu brutalitate pe Simina Mezincescu din lotul „Noica-Pillat”. A 
anchetat-o şi pe soţia lui Ion Mihalache, pe care a bătut-o pentru că nu a vrut să semneze o 
declaraţie redactată de el. Un maior Marin Anghel este semnalat ca şeful Serviciului XII filaj 
şi investigaţii în cadrul Inspectoratului de Securitate Judeţean Braşov în februarie 1968. Doina 
Jela, op. cit., p. 31 ; Florica Dobre (coord.), Securitatea..., vol. II, p. 51. 

Și atunci după ce aţi simulat leşinul v-au mai anchetat ? 

M-au mai scos la anchetă, da? ziua: „Păi, cum e cu ăla? Cum e?”. „Nu ştiu, 
domn'e, chemaţi-l să stea de faţă cu mine să vadă dacă am spus io sau am făcut io aşa 
ceva.” Şi într-o zi l-au adus la confruntare pe Orceag. Ne-am văzut unul pe altul şi pe 
urmă ne-au pus cu faţa la perete, iar pe el l-a întrebat anchetatoru” : „il cunoşti ? ”. Şi ăla 
a zis: „Îl cunosc”. Apoi m-a întrebat şi pe mine: „Tu-l cunoşti? ”. „ÎI cunosc.” „Este 
adevărat, mă, că ăsta, colegu' şi prietenu' tău, banditu’ ăsta care nu vrea să recu- 
noască...” a zis şi-a făcut şi-a dres? „Da, e adevărat.” N-a putut să mai reziste... Ei, 
după asta m-au mai scos de vreo două ori ziua, au început să mă-ntrebe de unu şi de altu” 
dintre cei arestaţi din lotu’ nostru, şi atunci mi-am dat seama că ancheta e terminată. 
Anchetatoru' era satisfăcut şi mi-am dat seama, pentru că mi-a şi zis : „Băi Tudorele bă, 
ai luat bătaie ca un prost, bă, că puteai să spui de la început. Acuma nu mai e cazu”, bă, 
că e suficient”. Acuma eram „Tudorel”. Ştii ? Îşi terminase treaba şi era satisfăcut. 


Ați fost supărat pe Orceag după treaba asta ? 

N-am fost supărat niciodată. Cum să fiu supărat când io ştiu prin ce-am trecut? Dacă 
nu-mi spunea colegu' de celulă, ăia fortau nota, mă băteau şi ziceam şi eu. Nu pot să zic 
că rezistam până la sfârşit. Mai rar oamenii care rezistau până la sfârşit. Oricum, n-am 
Stat mult în anchetă, că după ce s-a terminat ne-au băgat într-o celulă mare de tot, ne-au 
tuns şi ne-au dus cu dubele la Jilava. 


Descrieţi puţin închisoarea de la Jilava. 

La Jilava ne-au băgat într-un hangar mare de tot. Jilava de acum nu mai e cea de 
atunci. Înainte de a intra în Fortu’ 13 se deschideau uşile şi de-acolo te lua caraliu” şi te 
ducea pe secţie. În dreapta era secţia 1, în stânga era secţia 2. Întâi am fost dus la 
„şerpărie”, dar prin „şerpărie” să nu se-nţeleagă că erau şerpi de colcăiau acolo. Era 
aglomeraţie şi dormeai pe jos. În „şerpăria” asta am întâlnit un conjudeţean, Florică 
Rădulescu!?, care trăieşte şi acum la Perii Broşteni!?, spre Videle. El a fost fugar, a fost 
ascuns, pentru că a făcut parte dintr-o organizaţie cu tentă legionară, „organizaţie 
subversivă de tip fascist”. În fine, după asta m-au băgat pe secţia 1, la celula 1, iar alături 
era celula 0, unde erau condamnaţii la moarte. Noi ştiam câţi sunt, pentru că număram 
castroanele când ieşeam afară. 

Aici, în celulă, aţi mai întâlnit pe cineva cunoscut ? 

Aici am nimerit tot cu Florică Rădulescu, care era bătut bine. În celulă era semi- 
obscuritate şi era mai multă beznă decât lumină, fiindcă ne-au băgat acolo noaptea, iar 
când am intrat s-a sculat fiecare într-o rână şi când m-am uitat şi-am văzut figurile alea 
trase la faţă, nebărbierite, mi-am zis: „Mâine trebuie să văd pe cine cunosc io aici, că 
acum nu pot să-i disting...”. Ei, pe urmă au mai băgat pe încă cineva, pe nea Aurel 


12. Florian Rădulescu, născut la 23 martie 1923 în Perii Broşteni, Teleorman. A fost condamnat 
în contumacie fiind dispărut între 1949 şi 1955. A fost grațiat în 1955. A fost arestat la 
16 noiembrie 1956 şi prevenit la penitenciarul Jilava. A fost eliberat la 9 aprilie 1957. Informaţii 
din fişa matricolă penală din AANP. Mareş Tudorel l-a întâlnit în Jilava în 1959. E posibil să 
nu fi fost eliberat la data trecută pe fişă ori să fi fost rearestat ulterior, însă nu deţinem alte 
informaţii. 

13. Localitate în judeţul Teleorman. 

Cocean!“, care era tot cu tentă politică, făcuse parte din Partidul Social-Democrat al lui 
Titel Petrescu. Eram şi cu preotu' Gheorghe Nicolae!” din Viişoara, care era surd, 
săracu”, şi gardianu-i zicea: „Vino, bă, încoa'!”. El n-auzea şi făcea şi-n stânga şi-n 
dreapta: „Ce-a zis? Ce-a făcut? ”. 

Să vă povestesc un episod interesant cu părintele. Aveam un gardian căruia noi îi 
ziceam Viplă, pentru că avea dantura din tablă viplă, şi ăla-l scotea şi-l bătea de fiecare 
dată, îl punea să stea-n picioare, îl chinuia. Nu l-a omorât, dar îl adusese-n stare de 
nebunie. Stătea sus în pat şi eu vedeam cum rupea din cearşafuri, rupea din poalele la 
cămaşe şi le înnoda. Ei, atunci eu m-am gândit: „Ia să-l urmăresc pă amărâtu' ăsta, să 
văd ce vrea să facă...”. Şi într-adevăr, într-o noapte a vrut să se spânzure. Şi-a pus laţu' 
ăla de gât, l-a agăţat de belciugu” de la pat şi voia să se dea în jos, ca să... Atunci l-am 
apucat de picioare şi l-am tras în pat la mine: „Ce faci, părinte? Păi nu e voie. Viaţa 
numai Dumnezeu ne-o dă şi tot el ne-o ia. Vino încoace, părinte, şi stai aici ! ”. Tremura 
ca varga! L-am sculat pe nea Florică şi pe ceilalţi, pentru că ne era teamă să nu 
s-alarmeze caraliii şi să vină să vadă ce este. Pe urmă îl luau şi îl duceau unde nu 
cunoştea pe nimeni şi iar o păţea ca la început. Ei, până dimineaţa l-am potolit. ÎI luam, 
îl încurajam, îi spuneam de posibile decrete care urmau să vină, când mai zbura câte un 
avion îi spuneam că vine de la ONU! Şi aşa l-am redresat, i-am creat o stare de spirit 
aproape normală, că normal n-a mai rămas. A scăpat, da? dacă nu eram io atunci, se 
spânzura, bietu' părinte... După eliberare a fost preot la Viişoara, şi-a revenit. 


Aici aţi stat şi cu personaje cu notorietate ? 

La Jilava erau aduşi doi fraţi, era unu” pe care îl chema Ioan Eremia şi unu” pe care 
îl chema George Eremia”. George Eremia făcuse Teologia, da’ tatăl lor fusese activist 
comunist ilegalist. După instaurarea solidă a regimului, Ion a ajuns ministru” adjunct al 
lui Bodnăraş. Fusese promovat în poliţia comunistă, era colonel fără să treacă gradele 
ierarhice. Şi ăsta era sucit la cap, era un tip foarte deştept şi nu vorbea cu nimeni. În lot 
cu ei mai era şi colonelu” Ardeleanu'5, care fusese şefu' Academiei Militare, şi toţi 


14. Aurel Cocean, născut la 7 ianuarie 1910 în Suhaia, Teleorman. Membru al PSDI. A fost arestat 
la 16 august 1952 şi internat administrativ pentru 36 de luni. A executat pedeapsa în închisorile 
Dudu, Galaţi şi Lugoj. A fost eliberat la 15 iunie 1954. A fost rearestat la 4 aprilie 1959 şi 
condamnat la 7 ani de închisoare. A executat pedeapsa în închisorile Jilava, Galaţi şi Botoşani. 
A fost eliberat la 23 aprilie 1962. Informaţii din fişele matricole penale din AANP. 

15. Pr. Nicolae Gheorghe, născut la 7 februarie 1906 în Furculeşti, Teleorman. A fost arestat la 
14 septembrie 1959 şi condamnat la 6 ani de închisoare corecțională. A executat pedeapsa în 
închisorile Jilava şi Botoşani. A fost eliberat la 22 iunie 1964. Vasile Manea, op. cit., p. 120; 
fişa matricolă penală din AANP. 

16. Ioan Eremia, născut la 5 august 1913 în Constanţa. Ofiţer. A fost arestat la 17 octombrie 1958 
şi condamnat la 25 de ani de muncă silnică. A executat pedeapsa în închisorile Jilava, Râmnicu 
Sărat şi Aiud. A fost eliberat la 1 august 1964. Informaţii din fişa matricolă penală din AANP. 

17. Gheorghe Eremia, născut la 2 septembrie 1911 la Constanţa. A fost arestat în 23 octombrie 
1958 şi condamnat la 12 ani de muncă silnică. A executat pedeapsa în închisorile Jilava, 
Luciu-Giurgeni şi Ostrov. A fost eliberat la 26 ianuarie 1963. Informaţii din fişa matricolă 
penală din AANP. 

18. Aurel Ardeleanu, născut la 18 mai 1913 în Buteni, Arad. Colonel. A fost arestat la 17 octombrie 
1958 şi condamnat la 25 de ani de muncă silnică. A executat pedeapsa în închisorile Jilava, 

discutau şi erau împotriva regimului. Acuma că erau împotriva regimului e una, da’ dacă 
uneltiseră asta nu poţi s-o mai ştii, că în intimitate, la o cafea, mai vorbeau şi ei... Ăştia 
i-au făcut organizaţie şi gata, s-a terminat. 

Când s-a desfăşurat procesul dumneavoastră ? 

Procesul a avut loc în septembrie. De la Jilava ne-a’ luat şi ne-a’ dus la proces, pe 
Negru Vodă, unde ne-au judecat. Atunci m-am văzut cu toţi colegii, în boxă. Au chemat 
ca martori ai acuzării colegi mai mici, prieteni cu Orceag, ăia care stăteau în gazdă la 
Bucureşti. Ovidiu Orceag a fost şef de lot la noi. 


Dar ei cum au ajuns să depună mărturie, i-au forțat ? 

Ce-au inventat securiştii, aia au semnat! Unu” din ei e mare liberal acum, e consilier 
şi n-are pic de ruşine, se bate cu pumnu” în piept că el a fost arestat, că a fost anchetat 
de Securitate, Mandragiu Niţu îl cheamă, e profesor de matematică. Mai era un altu”, 
Pieleanu 'Tudor, profesor de istorie, mai era o fată, Jeana Cioacă, a terminat şi ea o 
facultate... Iată, ăştia care au venit ca martori ai acuzării au avut posibilitatea să termine 
şi să-şi vadă liniştiţi de viaţa lor, dar sunt sigur că au semnat angajamente pe oriunde au 
fost ei, de când au terminat liceul. Şi aceşti copii, pe care nu pot să-i acuz, pentru că ăsta 
a fost destinul lor, au mers aşa până-n '89... 

Și cum a fost în instanţă ? 

Domn'e, procuroru' arăta ca Goebbels!” ! L-aţi văzut vreodată în poze pe ministru’ 
nazist, Goebbels ? Avea o țărtăcuţă, un pomet şi un nas prelung. De unde arian? Nici 
pomeneală ! În fine, de la celula 1 a venit grefieru” şi mi-a citit : 15 ani de muncă silnică, 
cinci ani degradare civică şi confiscarea averii. Da' de unde avere? 


Nu aţi făcut recurs ? 

Eu am refuzat să fac recurs, dar au făcut avocaţii care, de fapt, erau inexistenţi, 
făceau mai mult rău decât bine clienţilor lor. Au luat banii de la bătrânii noştri care şi aşa 
erau amărâţi şi sărmani, şi n-au zis nimic. Pe mine chiar m-a felicitat avocatu”, Florea 
Tibacu, un avocat de excepţie : „Tudorele, ai vorbit exact cum trebuia să vorbeşti, pentru 
că eu şi dacă voiam nu puteam să vorbesc ca tine ! ”. Eu spusesem : „E o copilărie, trebuiau 
chemaţi şi atenţionaţi părinţii, iar ei să ne fi dat o bătaie acas”, şi să ne supravegheze mai 
drastic”. Mă rog, fiecare avocat în parte, angajat de părinţi sau dat din oficiu, a făcut 
recurs. Recursu' a fost admis şi pe urmă eu am căpătat opt ani de închisoare corecțională 
şi cinci ani de degradare civică. Adică n-aveam voie să votez, n-aveam voie să fiu ales, 
să aleg, să intru în organizaţii partinice sau nepartinice, în sindicat... 


Și unde aţi fost dus după proces ? 
Din nou la Jilava, dar la celula 36. Acolo am avut onoarea, plăcerea şi bucuria să cu- 
nosc o mulţime de oameni de mare valoare. Acolo l-am cunoscut pe Păstorel Teodoreanu”, 


Râmnicu Sărat şi Aiud. A fost eliberat la 1 august 1964. Informaţii din fişa matricolă penală 
din AANP. 

19. Paul Joseph Goebbels, ministrul german al propagandei în timpul celui de-al III-lea Reich. S-a 
sinucis împreună cu soţia sa, Martha, în bunkerul lui Hitler din Berlin, după ce aceasta şi-a 
otrăvit cei şase copii la sugestia soţului. 

20. A se vedea nota 1 de la p. 325. 

pe generalu’ Alexandru Vătămanu?!, pe Remus Niculescu”, critic de artă, pe doctorul 
Dinu Răileanu”, din lotul profesorului Noica?*. Acolo erau şi băieţii din lotu’ Basarab, 
cu Gelu Furtună... Pe ceilalţi nu i-am cunoscut, nu le mai ţin minte nici numele, da’ 
sigur că erau şi alţii. Erau ţărani de la colectivizare, erau din Teleorman, din Vâlcea, din 
toate categoriile sociale, că de-aia îi amesteca acolo. Am avut doi ţărani din Vâlcea care 
erau foarte apropiaţi de generalul Vătămanu. Pe unv’ îl chema Tiţă% şi pe unv’ Diculescu. 
Erau ţărani gospodari, foarte zdraveni şi dacă i-au dus la muncă au rezistat. Eu m-am 
ataşat cel mai bine de Păstorel, de doctorul Răileanu şi de generalul Vătămanu. 

Cu ce vă ocupați timpul acolo în celulă ? 

Păi, nu puteam să pierdem timpul degeaba şi ne grupam fiecare şi învăţam limbi 
străine. Decât să jucăm zaruri, foloseam fiecare secundă. De dimineaţă învăţam italiana 
cu generalu’ Vătămanu, şi după-amiaza învăţam franceza cu doctoru' Răileanu. Ei erau 
oameni în puterea vârstei, în jur de 40-45 de ani. Conu’ Păstorel, cum îi ziceam noi, 
mi-a spus: „lo n-am răbdare să vă-nvăţ pe voi gramatică sau altceva, dar ce vreau eu să 
te rog pe tine: când îmi sclipeşte o epigramă sau o poezie, pune mâna şi învaţ-o pe 
dinafară, ori scrie-o pe bocanc sau pe gamelă”. Erau gamele cazone pe care le dădeam 
cu săpun, pe urmă luam un petec de la zeghe şi dădeam pe pereţi, pentru că mai văruiau 
şi ei, fiindcă se prelingea apa şi nu puteau s-o lase să curgă mereu aşa. Apoi tamponam 
gamela şi scriam acolo şi pe urmă aveam timp să învăţăm pe de rost. 


Ce vă mai amintiţi despre Păstorel Teodoreanu ? 

Îmi aduc aminte cum povestea conu’ Păstorel o chestie pe care n-am spus-o la nimeni 
până acum. La un moment dat ne spunea cum l-au anchetat pe el: „Io fumam 100 de 
ţigări pe zi, fiindcă scriam şi noaptea, dar la Securitate îmi venea să turbez, pentru că 
anchetatorul mi-a aprobat doar cinci ţigări. Păi nu merge, domn'e, că io fumam 100, 
domn'e ! Nu m-a” bătut, da’ m-a’ torturat cu ţigările şi cu mâncarea. Îmi spunea : «Scrie 
acolo despre asta.» «Nu pot să scriu, că nu e aşa.» Ei, şi într-o zi mă duc la anchetator, 
probabil că era de serviciu, că avea banderola OS. Şi m-a ţinut acolo şi mi-a dat să 
fumez, încât acum îmi era mie amar după atâta foame. Şi-mi zice: «Uite, domnu’ 


21. Probabil Alexandru Vătămanu, născut la 24 decembrie 1898 în Titu, Dâmboviţa. Ofiţer. A fost 
arestat la 1 august 1959 şi condamnat la 5 ani de închisoare corecțională. A executat pedeapsa 
în închisorile Jilava şi Gherla. A fost eliberat la 29 iulie 1964. Informaţii din fişa matricolă 
penală din AANP. 

22. Remus Niculescu, născut la 4 octombrie 1927 în Bucureşti. A fost arestat la 17 decembrie 
1959 pentru legături cu Constantin Noica şi condamnat la 7 ani de temniţă grea. A fost închis 
la Jilava, Aiud şi Piteşti. A fost eliberat în 1964. Cicerone Ioniţoiu, Victimele terorii comuniste. 
Dicţionar. N, O, p. 130. 

23. Constantin „Dinu” Răileanu, născut la 27 aprilie 1902 în Bucureşti. Medic. A fost arestat la 
12 septembrie 1959 şi condamnat la 9 ani de închisoare corecțională. A executat pedeapsa în 
închisorile Jilava, Gherla şi Aiud. A fost eliberat la 1 august 1964. Informaţii din fişa matricolă 
penală din AANP. 

24. Lot constituit în jurul filosofului Constantin Noica. A se vedea nota 6 de la pp. 278-279. 

25. Probabil Ilie Tiţă, născut la 10 iulie 1913 în Drăgoeşti, Vâlcea. A fost arestat la 17 mai 1959 
şi condamnat la 10 ani de închisoare corecțională. A executat pedeapsa în închisorile Piteşti, 
Jilava, Gherla. A fost eliberat la 4 octombrie 1962. Informaţii din fişa matricolă penală din 
AANP. 

Teodoreanu ce vreau să îţi propun io. Pe cuvânt de onoare îţi spun, dacă-mi faci o 
epigramă până în momentu' în care eu am terminat ce am de spus, îţi dau 100 de ţigări. 
Pe loc, rapid, nu să te gândeşti...»” Păstorel râdea, era o figură bonomă, şi zice: „Când 
am auzit ce simplu e i-am zis imediat: «Aş răspunde pân’ la anul la tot felul de-ntrebări/ 
De-ar admite căpitanul să-mi mai deie cinci ţigări». «Domnu' Teodoreanu, îţi dau 100 de 
țigări !»”. Păstorel avea accent moldovenesc, dar moldovenesc dulce, nu vulgar. Şi i-a dat 
100 de ţigări. Zilnic veneau 100 de ţigări. 

Unde s-a petrecut episodul respectiv ? 

La anchetă la Malmaison. Ancheta se făcea pe regiuni. Bucureştenii erau la Malmaison, 
provincia era la Rahova, iar la Interne duceau specialităţile. Acolo erau cei paraşutaţi, dem- 
nitarii, puşcăriaşii grei, luptătorii din munţi, pe care voiau ei să-i stoarcă şi-i ţineau acolo... 

Să vă mai povestesc un moment tot de la Jilava, cu generalu’ Vătămanu, Păstorel şi 
cu mine. Era prin august şi ziua era lungă, iar io stăteam să ţin „de şase” la spionul de 
la vizetă, să văd când vine caraliu' să le fac semn şi să se scoale repede, că nu era voie 
să stai pe pat. Şi stând noi trei acolo, crăpam de căldură, da’ ei totuşi discutau, ca să nu 
adoarmă. Voiau să scrie şi să publice o carte de bucate cu preparate din carne de vânat 
asortată cu vinuri d-ale noastre sau cu vinuri franţuzeşti, pentru că am uitat să spun că 
domnul general Vătămanu avea o mare pasiune: vânătoarea. Pe vremuri, înainte de 
război, avea munţi închiriaţi în care era zona lui de vânătoare. De asemenea, el a fost 
unul dintre cei mai buni enologi din Ţara Românească. El a fost şi demnitar, a fost ataşat 
militar prin Italia. În fine, la un moment dat, respirând greu şi nemaiputând ei să 
vorbească din cauza oboselii, a zis conu? Alecu Vătămanu: „Coane Păstorel, ce 
*năduşală e. Nu mai vine seara odată, măcar să ne lase să ne-ntindem în pat... Văd că 
soarele nici n-are de gând să scapete”. La care conv’ Păstorel zice: „Ca un vis ar trece 
anu'/ Dac-am bea un vin de viţă/ Cu Alecu Vătămanu şi cu Mareş Tudoriţă”. Apoi mi-a 
făcut semn: „S-o bagi la bibilică, că io nu le ţin minte p-astea”. 

Descrieţi puţin condiţiile de detenţie de la Jilava. 

Era o căldură şi o zăpuşală încât simţeai că mori. Credeai că-nnebuneşti ! Nu era aer 
şi mai făceam ventilaţie cu cearşafurile, da2? de unde dracu”, că era pentru moment, după 
aceea se termina şi cu răcoarea şi cu tot. Erau numai 100 de grame de pâine, de mâncare 
era varză, fasole şi cartofi... Vorba vine, că într-o gamelă d-aia de fasole, găseai doar 
patru-cinci boabe. Cartofii îi fierbeau la popotele lor, îi dădeau la o maşină de curăţat, 
le luau coaja, alegeau pentru ei şi restu’ băgau la cazanu” nostru. Aia era mâncarea de 
cartofi, cum se zicea. Foamea era crâncenă, dar conv’ Păstorel a fost demn şi n-a cerşit 
niciodată. La fel generalu’ Vătămanu, la fel şi ceilalţi din lotu’ „Noica”. Toţi au fost 
demni, n-au cerşit, n-au ieşit la raport pentru supliment de mâncare sau mai ştiu eu ce. 
Când se dădea la toată lumea, toată lumea primea. Încă domnu” general Vătămanu mai 
dădea şi la băieţii mai tineri care erau prăpădiţi, mai dădea la bolnavi, sau la bătrânii care 
erau căzuţi de-a binelea. Le dădea din porţie câte patru-cinci linguri de arpacaş. 

Pentru necesităţile fiziologice eraţi scoşi din celulă sau aveţi tinetă ? 

Pentru necesităţi aveam un hârdău, căruia îi spunea tun, şi o tinetă. Mai era şi un 
hârdău mai larg unde te spălai, că dădeau o porţie de apă de juma” de kil, pentru că apa 
era la drămuială. Acelui hârdău îi spunea balie. Şi duceam astea pe rând, iar noi, cei 
tineri, le duceam în locul celor bătrâni, pentru că ei nu puteau, şi dacă le vărsau pe secţie 

îi puneau să scoată cămaşa şi să şteargă acolo chiar şi cu limba, numai să nu se mai 
cunoască urma. Era un ţigan, Mihai, şi dacă nu luai pasu' corect, ca pasu’ de front, şi-l 
luai anapoda, se bălăngănea hârdăul şi se vărsa, şi atunci era prăpăd! Când erau niţel 
mai viguroşi, de se mai întremau, mai mergeau şi ei. Ei, şi la un moment dat ne-au băgat 
în celulă un deţinut nou care avea un nas de acvilă, nişte ochi albaştri, bulbucaţi şi 
spălăciţi, cu firişoare roşii. Şi noul deţinut, domnul Gustav Finkelstein?%5, nu voia să-şi 
facă datoria şi să ducă tunv’ nici când era rându' lui ! El era colecţionar de tablouri de artă, 
de sculpturi, de tot felu” de minunăţii, inclusiv mobilă. Şi n-a vrut, domn'e. Noi ne-am 
rugat de el, da’ n-a vrut deloc. Îi dădea ţiganului pâine din turtoiu! lui, iar el ţinea post, 
numai să nu ducă rahatu” ! Mai ales când cădea de ziua sabatului, era prăpădul lumii ! 

Pentru ce era el arestat, era sionist ? 

Nu era sionist, era o jigodie. Domnule, fac o paranteză cu acest Finkelstein Gustav. 
El avea o colecţie extraordinară de manuscrise, de artă, de toate. Securitatea ştia de 
treaba asta, istoricii de la Muzeul de Istorie a Partidului ştiau şi ei. El avea nişte documente 
foarte preţioase pentru istoria PCR în perioada de ilegalitate, avea corespondenţă cu 
bulgarii, cu Dimitrov”, care a fost şeful Internaționalei Comuniste. Şi ce mai, nu voia 
să dea documentele la muzeu, celor de la istoria partidului. Şi ăştia au făcut raport: 
„Domn'e, nu putem noi să i le luăm, că jidanu' cere bani grei şi noi n-avem”. Şi atunci 
a intrat Securitatea pe fir: „Lasă, că o să vadă el pe dracu’ !”. Şi ce-au făcut? Când se 
ducea el acas”, l-au încadrat doi securişti, unu’ în spate, altu’ mai în faţă: „Hăăă, 
domnu” Finkelstein, nenea Gustav, ce mai faci, ce mai dregi? Mă, nea Gustav, nu te lasă 
comuniştii ăştia deloc în pace, vor să le dai manuscrisele, da? ce, ei nu pot să te 
plătească? Ai dreptate dumneata când îi înjuri”. „Da nu-i înjur...” „Ce nu-i înjuri, bă, 
ce nu-i înjuri?” Şi l-au luat ăia doi pe nenea Gustav, au tras GAZ-u”, l-au băgat în 
maşină, i-au pus ochelari şi l-au dus la Malmaison sau la Uranus... Şi mare filosofie nu 
era. La Securitate l-au sucit, l-au învârtit şi i-au făcut dosaru' lu’ nenea Gustav, l-au 
judecat şi l-au condamnat la trei ani cu confiscarea averii. I-au luat o mulţime: şi 
manuscrisele, şi picturile pe care le-au dus la Muzeul de Artă... Ăsta a fost Gustav. 

Ei, şi văzând că el nu vrea să ducă tunu', io n-am putut să mă abtin şi într-o zi l-am 
îmbrâncit în uşă. I-am dat un pumn şi el s-a dezechilibrat şi-a căzut în cur... da” ce-n cur, 
că a căzut pe oase, că era numai piele şi os. 


Şi nu v-a raportat ? 

Ooo, a început să bată în uşă şi mi-amintesc că era de serviciu un sergent-major care 
a venit imediat! Atâta prezenţă de spirit a avut acest Finkelstein, că atunci când a deschis 
ăla vizeta a spus: „Domnu: şef, mă omoară legionaru' ! Mă omoară legionaru' ! Strigă 
mereu că-i omoară şi pe jidani, şi pe ţigani ! Uite, a dat în mine, m-a trântit”. Ei, ăla era 
ţigan, al dracului, de-asta am spus că a avut prezenţă de spirit domnu” Finkelstein. Şi s-a 


26. Gustav Finkelstein, născut la 14 iulie 1898 la Istanbul, Turcia. A fost arestat la 22 februarie 
1960 şi condamnat la 4 ani de închisoare corecțională. A executat pedeapsa în închisoarea 
Jilava. A fost eliberat la 20 februarie 1964 cu domiciliu obligatoriu la Rubla, judeţul Brăila. 
Informaţii din fişa matricolă penală din AANP. 

27. Gheorghi Dimitrov, activist comunist, secretar al Cominternului şi prim-ministru în Bulgaria 
după al doilea război mondial. A murit în condiţii suspecte în 1949. 

dus până la ofiţerul de serviciu, a venit cu el şi m-au scos afar’. Aveam o bonetă d-aia de 
deţinut, care avea o pânză subţire pe dedesubt, iar ei mi-au rupt pânza aia, ca să nu ţină 
căldură, şi în felu” ăsta m-am trezit la neagra, cea mai crâncenă celulă de pedeapsă din 
Jilava. Mi-au bătut lanţuri şi m-au băgat la neagra şi mi-a făcut Adam, tiganul, un raport, 
încât mi-au dat 15 zile tocmai când era un ger afară de crăpau pietrele ! 

În noaptea aia a venit locotenentul Ştefan%, care a fost unul dintre cei mai mari zbiri, 
cu altă celebritate de tristă amintire, care era atunci de gardă, plutonierul Iamandi”, ţigan 
din Jilava. Şi ce-au făcut ? Ştefan mi-a dat câteva şuturi şi m-am dus târâş câţiva metri mai 
încolo. Noroc că avea cizma înfăşurată în şoşon, că altfel îmi rupea osul. Da' io am zis 
bogdaproste, m-am ridicat în patru labe şi am mers de-a buşilea spre perete. Şi-am luat 
şi 25 la cur, că d-aia vă spuneam că, spre deosebire de penitenciare, Securitatea nu punea 
cearşafu' umed. La închisori îţi puneau cearşaful, îl udau şi dădeau numai pe regiunea 
feselor. Că mai scăpau ei şi pe şira spinării sau pe picioare, asta e altceva, da’ în general 
aşa băteau. Şi eram pielea şi osu’, că intrasem în descamare. Deja avusesem o dată distrofie 
de gradu’ I, pe urmă urmează celelalte, când începe să mustească apa din celulele corpului 
şi să se umfle pielea. Ziceai că e gras, frumos, da’ când băgai degetu', rămânea groapă! 

Regimul alimentar la „neagra ” era diferit față de cel de pe secţie ? 

Mâncarea era o dată la trei zile, iar la două zile îţi dădeau apă caldă. Mâncarea de pe 
secţie o dădeau şi la cei izolaţi, dar spre deosebire de secţie, unde polonicarul mesteca, 
aici dădea gardianul care nu mai mesteca. Şi-ţi dădea un fel de zeamă fără mai nimic, 
noroc că era caldă. Atât... 

Puteţi descrie condiţiile în care aţi fost închis acolo la „neagra ” ? 

Păi când m-au luat eu aveam un cearşaf cu care mă înveleam la mijloc, că dacă ne 
puneau pe burtă pentru cine ştie ce infracţiuni făcute în celulă, să nu răcesc să mă 
nenorocesc la spate, şi eram încălţat cu nişte bocanci fără şireturi... Pe jos, la „neagra”, 
era gheaţă, pentru că erau crenelurile şi venea apă, se prelingea tocmai de sus. În interior 
era un pat militar pe care îl băgau la 10 seara şi-l scoteau dimineaţa, la ora 5. Puneau şi 
o saltea cu pleavă, da’ salteaua aia se lăsa-n jos, făcea burtă. Ştiţi? Şi atunci, ca să nu 
mai stau pe gheaţă, am rezemat-o de perete şi stăteam rezemat de capătul patului, cu 
fundu” pe bonetă. Din când în când mă mai sculam şi mai mergeam, făceam cercuri să 
nu îngheţ. Şi la un moment dat n-am mai mers ca să mă-ncălzesc, pentru că nu mai 
aveam putere. Ei, atunci am adormit şi-am visat ca aievea, cum parcă mă trăgea cineva 
de mână şi voia să mă scol... Era mama. Am visat-o pe mama trăgând de mine: 
„Tudorele, scoală, scoală că mori! Nu mai sta aici, scoală ! ”. Asta mi-e Sfânta Cruce 
c-aşa am visat... Şi atunci m-am trezit îngheţat şi pe urmă m-am târât, am mişcat patu’ 
ăla, am mai făcut puţină mişcare şi mi-am revenit. Eu am fost credincios de mic, nu 
habotnic, dar am crezut în Dumnezeu şi am crezut în cele sfinte ale neamului românesc, 
cred şi acum, şi cred până n-oi mai fi! Dup-aia n-am mai dormit, iar a doua zi, după ce 
şi-au încheiat ei programul cu masă, curăţenie, cu nu ştiu ce, a venit un doctor. Cine-o 


28. Ştefan, locotenent-major la Jilava în 1959. Se pare că juca rolul torţionarului „compătimitor” 
pentru ca apoi să se năpustească asupra deţinuţilor. Fusese înainte căruţaş în Jilava şi într-o zi, 
văzând scris pe perete numele „Seneca”, a vrut să-l scoată pe purtătorul acestui nume pe 
culoar să-l bată. Doina Jela, op. cit., pp. 274-275. 

29. Iamandi, originar din Jilava. Cel care executa sentinţele de condamnare la moarte prin 
împuşcare, în celula O de la Jilava, după 1954. Bătea deţinuţii cu ranga şi cu lanţul, ucigând 
în acest mod mai mulţi dintre ei. Ibidem, p. 140. 

fi fost doctoru” ăla, Dumnezeu ştie, că m-a dezbrăcat, s-a uitat, a dat din cap şi a plecat, 
iar a doua zi m-am trezit că m-au luat şi m-au dus de acolo. Am stat vreo zece zile. 

Unde aţi fost mutat de acolo ? 

Între ieşirea şi intrarea din Jilava, pe la poartă, unde erau două sau trei celule şi m-au 
băgat acolo. Dedesubt era o gaură pentru WC şi sus era o răsuflătoare, n-aveau geam, n-aveau 
nimic. M-au mai ţinut acolo cinci zile după care m-a dus în celula mea. Când m-au dus 
în celulă, băieţii strânseseră în fiecare zi câte o bucăţică, câte un dumicat şi mi-au dat... 


Ce se întâmplase cu Finkelstein între timp ? 

Cu o zi înainte de a mă readuce pe mine în celulă pe domnul Finkelstein l-au luat şi 
l-au mutat în altă parte. El trebuia să-şi facă datoria mai departe, să toarne, pentru că am 
aflat mai târziu că Finkelstein deja era turnătorul ofițerului politic al închisorii. Ofiţerul 
politic chema securiştii şi-i trimitea să verifice informaţiile pe care le primea de la 
Finkelstein despre cei care-i spuneau că sunt împotriva regimului. Îi spunea că au 
pistoale, că au îngropat mitraliere şi o să le scoată la luptă... Aiureli scoase de Finkelstein. 
Şi ăia nu găseau nimic când se duceau, pentru că nu era adevărat. 


Ați mai stat mult la Jilava ? 

La Jilava am stat un an şi două-trei luni, iar într-o zi ne-am pomenit că ne bagă într-o 
hardughie mare de tot, într-o altă celulă. Aici unii se cunoşteau din anchetă, iar alţii 
d-afară. Noi ne-am tras într-un grup şi pe urmă a venit şi Florică Rădulescu, că nu mai 
ştiam de el. Şi acolo erau hârdaiele pline cu mâncare, îţi luai gamela şi îţi puneai cât 
voiai. Era o mâncare groasă, arpacaş cu jumări, varză cu jumări, da' jumările erau 
mucegăite. Şi a venit doctorul Rinan şi ne-a spus: „Luaţi şi mâncaţi puţin. Să nu 
mâncaţi jumările. Voi nu vedeţi care e schepsisu' la bandiții ăştia ?”. Substratul la 
mâncarea groasă era să faci diaree, dizenterie, iar ei nu-ţi dădeau să înghiţi nicio pastilă 
şi-ţi dădeai ficatu” peste cap. Noi am mâncat, ne-am potolit foamea şi n-am mai luat, da’ 
unii băgau şi-n traistă, pentru că era spectru’ foamei, domn'e. Şi ce să mai, pân’ la urmă 
au început să ne ducă în loturi cu dube auto la gara Basarab, unde era o garnitură de tren 
care ne-a dus la Gherla. 

Eu am stat tot cu Păstorel şi cu Vătămanu, iar pe drum Păstorel şi cu mine am mâncat 
toată slana care era sărată potroacă. Am mâncat şi o bucată de marmeladă şi pâine, 
ne-am săturat şi pe urmă am mai mâncat încă o dată în trei zile, până am ajuns acolo. De 
apă şi de căldură nu mai vorbesc. Pielea parcă era opărită. La găină era bine... 


Ce vârstă aveaţi atunci ? 

Eu aveam 20, mergeam pe 21 de ani, da’ Păstorel era destul de-n vârstă, avea vreo 
65-66 de ani şi uite c-a rezistat! După ce i-au distrus ficatul l-au plimbat prin spitalele 
închisori, i-au dat voie să mai ia medicamente, iar de fumat nu mai avea să fumeze, decât 
ce-i băgam noi, că pe noi ne scosese” la lucru şi mai primeam pachete. 


La Gherla aţi fost scos la muncă ? 

Acolo ne-au scos la lucru, că trebuia să mai faci mişcare, trebuia să mai iei o carte 
poştală, să ştie părinţii de tine... Dacă-ţi făceai norma în fabrică, aveai dreptul la pachet, 
da’ norma era diabolică. De exemplu, când lustruiam mobilă, norma era de două ori mai 
mare decât la fabrica de mobilă din Pipera, în condiţiile în care mâncarea era proastă, 
niţel mai bună decât pe celular. Aveam un doctor, doctoru' Becherete%, oltean din Târgu 


30. Adrian Becherete, născut la 14 ianuarie 1925 în Vădeni, Gorj. Absolvent al Facultăţii de 
Medicină, ofiţer activ. A fost arestat la 21 mai 1959 şi condamnat la 15 ani de muncă silnică, 

Jiu, care făcea ce făcea şi când slăbeam noi ritmu’ la mobilă zicea: „Bă, hai să vă mai 
altoiesc pe la câte o celulă unde sunt ăştia cu TBC”. „Păi, dom” doctor, să nu păţiţi 
ceva.” „Lasă, că ştiu eu, că nu fac când vor ei, fac când ştiu io!” Făcea asta pentru că 
la ăştia cu TBC se ducea mâncare mai bună. Şi-i chema pe ăia, le făcea radiografii, şi 
în loc să scrie Petre Vişan, care era bolnav, scria Mareş Tudorel, şi când venea doctorul 
cel mare sau felcerul, i-arăta acolo: „Păi internează-l, lasă-l dracului ! Îi mai dăm ceva 
să-l punem pe roate şi pe urmă-l trimitem iar la muncă”. Ăştia aveau grade, dă-i dracu’, 
erau maiori, da” ei veneau îmbrăcaţi civil. 


În perioada în care aţi fost închis aţi avut contacte cu familia ? 
De mine n-au ştiut trei ani. Erau gata să-mi facă de petrecanie, fiin'că onor Securita- 
tea, din prea multă milostenie, a trimis un turnător d-al lor, un ţăran d-aici, să-i intoxice. 


Aţi aflat cum îl chema ? 

Nu. Părinţii n-au vrut să mi-l spună niciodată. L-au trimis la părinţi şi le-a spus: 
„Nu mai aşteptaţi, c-a murit Tudorel”. „Păi cum a murit?” „Păi, eu l-am văzut cu ochii 
mei. S-a agăţat de un fir electric la Jilava şi s-a electrocutat. L-au scos pe targă, era 
negru...” Au vrut să-i distrugă şi pe cei de acasă, iar ăştia erau hotărâți să mă-nmor- 
mânteze ca pe soldaţii de pe front. Ei erau cu trupul la Don, în pământ rusesc, şi ai lor 
le făceau ce le făceau aici, creştineşte. O căpăţână de pământ învelită în costumul pe care 
l-a purtat el şi aşa mai departe, după tradiţie. 

Cum apreciaţi detenţia de la Gherla în comparaţie cu cea de la Jilava ? 

La Gherla a fost şi bine, dar a fost şi rău, în sensul că noi am picat rău când am ajuns 
acolo, fiindcă în '58 avusese loc răscoala frontieriştilor. Acuma să ne ierte Dumnezeu, 
frontieriştii nu erau politici, da” ei au suferit alături de noi, iar ei i-au făcut politici tot 
ca să-i distrugă. Ziceau: „Aaa, vrei la capitalişti ? Lasă că-ţi arătăm noi capitalism ! ”. 


Pe cine aţi cunoscut aici ? 

Am fost prieten cu unu”, Zamfir Gheorghe îl chema, era din Ialomița. El scria 
versuri, nu ca un poet, da’ le rima şi îi plăcea să înveţe. Era sfidător cu caraliii, fapt care 
l-a făcut să stea foarte multe zile pe la izolator, şi să ia şi bătaie. La un moment dat, la 
Gherla, l-am cunoscut şi pe domnu” profesor Dinu Constantin Pillat”, feciorul poetului 
Ion Pillat*?, care făcea parte din lotu’ Noica şi care era mai în vârstă. Domnu’ 
profesor Dinu Pillat ne-a învăţat atât de multe... Avea atâta bunătate, atâta bun-simţ, 
atâta erudiție, încât îl puneai pe rană şi te vindeca. Am cunoscut acolo şi pe doi băieţi 
din lotul „albanezilor”. Ei erau din Alba Iulia şi aşa li se zicea lor, „albanezii” sau 
„academicienii”, că toţi erau studenţi la Academia Comercială : Olteanu Iuliu*, Sârbu 


pedeapsă redusă ulterior la 8 ani de închisoare corecțională. A executat pedeapsa în închisorile 
Craiova, Oradea şi Gherla. A fost eliberat la 17 ianuarie 1963. Informaţii din fişa matricolă 
penală din AANP. 

31. Constantin „Dinu” Pillat, născut la 22 noiembrie 1921 în Bucureşti. A fost arestat la 26 martie 
1959 şi condamnat la 25 de ani de muncă silnică. A executat pedeapsa în închisorile Jilava şi 
Gherla. A fost eliberat la 28 iulie 1964. Informaţii din fişa matricolă penală din AANP. 

32. Ion Pillat (1891-1945), academician, editor, poet tradiţionalist şi publicist român, nepot pe linie 
maternă al lui Ion Brătianu. http : //ro.wikipedia.org/wiki/lon_Pillat, accesat pe 9 februarie 2009. 

33. Iuliu Olteanu, născut la 1 mai 1929 în Galda de Jos, Alba. A fost arestat la 5 mai 1952 şi 
condamnat la 20 de ani de muncă silnică. A executat pedeapsa în închisorile Deva, Aiud, 

Septimiu”, nişte băieți extraordinari. Ei erau fără culoare politică, tot ca noi, da’ erau 
romano-catolici şi făcuseră un cerc în care spuneau rugăciuni şi organizau convorbiri. Pe 
şeful lor îl chema Gherasim Ţic, văr primar cu scriitorul Nicolae Ţic”, dac-aţi auzit de 
el. Ăsta a dispărut la un moment dat, a lins încolo, încoace, şi pe urmă nu l-au mai băgat 
ăştia în seamă. Aproape de eliberare l-am cunoscut şi pe prea bunul şi simpaticul Nicu 
Steinhardt*$, da’ a stat numai vreo două luni, pentru că el fusese pe Zarca, închisoarea 
aia teribilă unde mergeau cei pedepsiţi şi stăteau de la putrezeau oasele p-acolo. Înainte 
de eliberare, în aprilie '64, îl scoseseră pe celular, ca să se mai întremeze. El era evreu, 
dar se creştinase la Jilava. 

În final, vă rog să-mi vorbiţi puţin şi despre Nicolae Steinhardt. 

Era pâinea lu’ Dumnezeu, iar ca aspect spiritual era sfânt. Era milos, nu era zgârcit. 
Nici caraliii nu se apropiau de el, ca să-i facă vreun rău. Eu nici nu pot să apreciez 
gradul lui de cultură, erudiţia lui, câte lucruri i-a învăţat pe oamenii care credeau că 
nu mai există Dumnezeu, că nu mai există nimic... Ei spuneau că dacă ar fi Dumnezeu, 
cum ei n-au făcut nimic, i-ar lua p-ăştia şi ne-ar scăpa pe toţi şi aşa mai departe. El s-a 
înţeles foarte bine şi cu legionarii, pentru că legionarii îşi ţineau tabietul lor şi ăştia 
n-aveau ce să le facă. El n-a vorbit niciodată rău despre legionari. Rar când comenta 
despre crimele făcute de legionari, dar atunci venea şi spunea : „Oare să-i considerăm 
vinovaţi numai pe ei sau să mai considerăm vinovaţi şi pe alţii ? ”. Şi atunci el spunea că 
se referă la liberali, la Duca”, la Armand Călinescu“, la poliţia statului, la Eugen 
Cristescu“, la Moruzov“... Nu-i găseai cusur. Când îi mai reproşa cineva că „tot evreu 
ai rămas” şi nu ştiu ce, el îl îmblânzea şi spunea : „Eşti creştin ortodox, eşti catolic sau 
ce eşti ? ”. 

Vă mulțumesc pentru interviu. 


Gherla, Lugoj, Periprava şi Capul Midia. A fost eliberat la 23 iunie 1964. Informaţii din fişele 
matricole penale din AANP. 

34. Septimiu Sârbu, născut la 14 martie 1932 în Gârbova de Jos, Alba. A fost arestat la 27 mai 
1952 şi condamnat la 20 de ani de muncă silnică. A executat pedeapsa în închisorile Deva, 
Aiud, Nistru, Baia Sprie, Gherla şi Capul Midia. A fost eliberat la 3 august 1964. Informaţii 
din fişele matricole penale din AANP. 

35. Nicolae Ţic (1928-1992), scriitor, publicist şi scenarist român. 

36. Nicolae Steinhardt, născut la 29 iulie 1912 în Bucureşti. Doctor în drept, scriitor, critic literar. 
A fost arestat la 4 ianuarie 1960 şi condamnat la 12 ani de muncă silnică. A executat pedeapsa 
în închisorile Jilava şi Gherla. A fost eliberat la 3 august 1964. Informaţii din fişa matricolă 
penală din AANP. 

37.1.G. Duca, prim-ministru al României. În urma măsurilor dure luate de către guvernul său 
împotriva Gărzii de Fier, a fost asasinat de un grup de legionari la 30 decembrie 1933 la Sinaia. 

38. Armand Călinescu, prim-ministru al României. A fost ucis de către legionari la 21 septembrie 
1939, drept răspuns la asasinarea la 30 noiembrie 1938 a liderilor Mişcării Legionare aflaţi în 
închisoare. 

39. Eugen Cristescu, născut la 3 aprilie 1895 în Grozeşti, Bacău. Director al Serviciului Special 
de Informaţii între 1940 şi 1944. A fost arestat la 24 septembrie 1944 şi anchetat de autorităţile 
române, a fost preluat ulterior de sovietici şi dus în URSS. A fost de mai multe ori condamnat 
în lipsă sau în prezenţă. În 17 mai 1946 a fost condamnat la moarte, pedeapsă comutată la 
muncă silnică pe viaţă. A murit la 12 iunie 1950 în penitenciarul Văcăreşti. loan Ciupea et al., 
op. cit., vol. III. 

40. A se vedea nota 66 de la p. 378. 


Constantin Ungureanu 


S-a născut la 6 februarie 1924 în Poroschia, judeţul Teleorman. Naţionalitatea : 
română. Religia: adventist de ziua a şaptea reformist. Studii: gimnaziale. Profesia : 
muncitor. A fost arestat la 18 mai 1957 şi condamnat la 6 ani de închisoare corecțională. 
A executat pedeapsa în închisorile Ploieşti, Rahova, Uranus, Jilava, Tulcea, Periprava, 
Salcia, Vadu Oii, Luciu-Giurgeni şi Văcăreşti. A fost eliberat la 13 ianuarie 1963. La 
data interviului locuia în Alexandria. Interviu realizat de Constantin Petre la 27 noiem- 
brie 2007. Transcrierea şi tehnoredactarea interviului - Constantin Vasilescu. Editarea — 
Constantin Petre. Interviul se află în AIO-IICCMER, având cotele 291, 292. 


Domnule Ungureanu, vă rog să vă referii mai întâi puțin la perioada de dinainte de 
închisoare. 

Până la închisoare am fost, ca să zic aşa, salariat comercial, pentru că am fost băiat 
de prăvălie la Bucureşti, unde am venit din Alexandria prin 1939-'40. Pă vremea aceea 
se dădea încălţămintea pă bon. Nu luai ce-ţi plăcea şi cum îţi plăcea, ci pă tichet. Şi 
treaba asta se făcea prin poliţie, aşa că am ajuns şi eu, printr-o relaţie, la Circa 17 de 
Poliţie din Bucureşti, să-mi dea şi mie un bon. Mă-ntreabă funcţionara de acolo că ce 
lucrez. Zic: „Păi, băiat de prăvălie...”. Şi ce era asta ? Era o muncă salariată în sectorul 
comercial... 

Cât timp ați stat în Bucureşti ? 

Până în 1945 când m-am căsătorit şi m-am întors în Alexandria, iar aici am fost tot 
băiat de prăvălie. Iar prin căsătorie am devenit ginerele lu” Marin Ardeiaş!. Socru-meu 
avea un camion, zis 105, d-alea ruseşti, pe care l-a transformat în autobuz, şi m-a pus pă 
mine dă circulam cu maşina, nu ca şofer, ca proprietaru” maşinii, ca să zic aşa. Şi am 
făcut Bucureşti - Alexandria şi Alexandria - Bucureşti până-n 1946 când nu ne-a’ mai 
dat voie să mergem pe drumurile principale. Până atunci circulam şi noi, circula şi IRTA?, 
da” din '46 nouă nu ne-a’ mai dat voie. Atunci m-am mutat pă traseul Turnu Măgurele - 
Plopii Slăviteşti şi retur. Atunci, tot în '46, am primit acasă o adresă, o înştiinţare, că 
mi-a venit ordin dă militărie. Încorporarea mea s-a petrecut la 1 decembrie 1946 şi m-a’ 
dat la pompieri, la Turnu Măgurele, şi m-au pus ca şofer, deşi n-aveam camet. 


1. Marin I. Ardeiaş, născut la 12 februarie 1900, în Voievoda, Teleorman. A fost arestat la 17 mai 
1957 şi condamnat la 7 ani de închisoare corecțională. A executat pedeapsa în închisorile 
Ploieşti, Văcăreşti şi Jilava. A decedat la 31 martie 1958 în închisorea Jilava. Informaţii din 
fişele matricole penale din AANP. 

2. Întreprinderea Regională de Transport Auto. 


TELEORMAN 399 


Când aţi început să aveți probleme cu Securitatea ? 

Până în luna aprilie 1957 n-am avut treabă cu ei, chiar dacă m-a” mai chemat de vreo 
două-trei ori. 

În *57, pă centru, aci în Alexandria, m-am dus să dau un telefon la Câmpulung la un 
frate de-acolo. În timpul când eram în cabina telefonică, soţia mă aştepta să ies, şi un 
cetăţean a venit şi s-a interesat de mine. Şi-mi spune soţia: „Uite, cineva a-ntrebat dă 
tine”. Asta era joi seara... Vineri după-masă am plecat la Nenciuleşti” cu bicicleta. Când 
am ajuns la Adămeşti“, am dat pă la cineva care stătea cu casa-n şosea. Şi cum stăteam 
dă vorbă acolo am văzut două maşini cum trece (sic!). Atunci pă vremea aia numai 
Securitatea avea maşini... Ce mi-a venit şi zic: „Ăştia după mine trece”. Şi am stat 
ce-am stat aci şi am plecat la Nenciuleşti, la familia Uţă, am stat dă vorbă cu ei acolo ca 
seara să avem adunare, că eu sunt adventist reformist. 


Din perioada aceea sunteţi adventist ? 

Nu, mai demult, cam de prin 1945. V-am spus că-n 1939 eu m-am dus la Bucureşti. 
Patronu’ meu avea un laborator de produse zaharoase pă la uzinele Timpuri Noi, în 
partea aia. Io circulam cu tramvaiu” 1, că magazinu” era în Piaţa Unirii. În tramvai mi-a” 
furat actele din buzunar şi am venit acasă la Alexandria şi am stat să-mi scot altele vreo 
săptămână şi ceva. Aci mi-a venit în mână o broşură care-i spunea „Sfârşitul lumii”, care 
arăta dezastrele ce s-a” făcut prin bombele pe care le-a” dat americanii în Japonia, la 
Nagasaki şi la Hiroshima, şi ce pericol s-a făcut acolo şi ce distrugeri au fost. Aşa am 
venit în contact cu adventiştii şi am venit membru al bisericii adventiste, adică ţineam 
sâmbăta, nu duminica... Aicea în Alexandria era şi o casă de rugăciune. 

Să revenim la discuţia despre Securitate. Au continuat să vă urmărească ? 

Cum vă spuneam, cu Securitatea am avut de-a face după '57, deşi m-au mai vizitat 
ei şi după ce m-am 'liberat din armată. M-au mai cercetat pentru că io am un frate care 
e fugit din ţară de prin '46 în Germania. A stat câţiva ani dă zile în Germania, după aceea 
s-a mutat în Franţa. 


Fratele făcuse politică ? 

Frate-meu a fost voluntar în armată şi comandantu” lui era locotenent de rezervă. 
Înainte fusese şef-contabil la o cooperativă din Alexandria. Şi a fost o întâmplare că fiind 
fratele pă front, era trăgător la mitralieră. Şi în Ungaria au pus mâna nemţii pă locotenent, 
l-a” luat prizonier. Şi când îl ducea’ nemţii, el s-a uitat aşa înapoi şi frate-meu i-a făcut 
un semn, s-a lăsat în jos şi frate-meu i-a secerat p-ăia cu mitraliera. Şi a zis locotenentu' : 
„Ooo, tu eşti de acum pentru mine Dumnezeu care m-a salvat! ”. Şi când l-a” lăsat la 
vatră, l-a luat şi l-a pus gestionar la un magazin alimentar în cadru” uzinelor „23 August”. 
Şi n-avea treabă... Numai că aci el s-a împrietenit cu un evreu şi au hotărât să plece în 
Palestina. Pă drum i-a dibuit Securitatea. Da’ frate-meu s-a despărţit de evreu într-un 
Sat, într-o gară, că să duce până la WC şi dus a fost, nu s-a mai urcat în tren. Şi a luat-o 
pă altă parte şi a fugit în Ungaria şi de acolo a ajuns în America. 

Aşa, şi mai veneau ăştia de pă la Securitate, că: „Ce-ţi mai scrie fratele? Ce mai 
face? Ce mai drege ?”. Mai lua câte un tablou dă pă perete: „Ăăă, uite ce flori ai aci”. 
De fapt se uita şi-n spate să vadă dacă nu e ceva lipit acolo. Că fratele a făcut o greşală 


3. Localitate în judeţul Teleorman. 
4. Localitate în judeţul Teleorman. 

şi mi-a scris c-a fost Regele Mihai p-acolo, c-au vorbit şi că s-au înţeles că vor veni în 
România, că fac, că dreg... Şi ăştia au aflat, că doar nu venea corespondenţa prin ei? 

Şi mi-au făcut o propunere ca să ajung omu” lor, dar eu i-am refuzat. Nu-mi stă mie 
în caracter aşa ceva. Mai târziu, un ofiţer de Securitate, Anciuţa, a fost paznicu' meu zi 
dă zi, nu mă puteam mişca dă el. I-am uitat celălalt nume. Trăia la blocurile astea, pă 
strada gării. De fapt mai trăieşte, că l-am întâlnit şi acuma. 

Şi, în sfârşit, dacă a văzut că nu să leagă, în luna aprilie '57 m-au arestat şi am fost 
închis până-n '63. 

Dar pe ce motiv v-au condamnat ? 

Că sunt unealta americanilor, că vine (sic ! ) bandiții de americani peste noi şi eu nu 
vreau să pui mâna pă armă să lupt... Da’ dacă porunca este să nu ucizi? 


Cum a fost cu arestarea ? 

M-a” arestat şi în aceeaşi zi m-a” dus la Bucureşti la Securitate, pă Rahova. Dar 
d-acolo tot în aceeaşi zi m-a” dus la Ploieşti, că mai avea” unii arestaţi mai "nainte, vreo 
şapte-opt inşi de-ai noştri, adventişti reformişti. Tot aşa, că vine bandiții şi nu vrem să 
punem mâna pă armă. 

Şi v-au anchetat ? 

Da. La Ploieşti am stat o lună dă zile la anchetă, da’ abia dacă m-a” scos dă vreo două 
ori. Şi după o lună dă zile ne-a” adus la Bucureşti la Securitate, acilea la Uranus. Aci am 
stat mai mult de un an în anchetă. 

Vă mai amintiţi cine vă ancheta ? 

Nu mai îmi amintesc exact cum îl chema pe anchetator, în orice caz un om foarte dă 
treabă, era craiovean. Dă ce spun lucru ăsta? Că stând la anchetă acolo mi s-a rupt 
bluza dă pijama. Eram singur în cameră, că era o favoare să fie doi inşi în cameră. Dă 
vreo lună dă zile nu m-a” mai scos la anchetă. Şi într-una din zile am luat bluza aia dă 
pijama să şterg şi eu p-acolo pă jos. Era’ două paturi de beton şi WC-u’. Şi când iau să 
şterg cu ea pă jos, să dăschide vizeta şi-mi face semn să mă opresc. Mă cheamă să-i dau 
lui bluza aia dă pijama că alături e unu’ care de două zile e-n pielea goală. 

Eu avusesem o a doua bluză şi am cerut să fiu scos la bagaj să mi-o iau, că venise 
soţia de la Alexandria şi mi-a adus o sacoşă cu cămaşă, cu izmene... 

Şi aşa a avut o influenţă asupra mea că seara n-am putut să mai adorm. Şi ei când 
vede că nu ai adormit: „Ce faci, domn'e ? Adormi, domne ? Ce faci ? ”. „Care e logica, 
domnule ? Eu sunt aicea pentru că nu vreau să iau arma să te împuşc ! ” „Alături este ăla 
pentru că vrea să ia arma să te împuște ! Care e logica ? ” Ăla n-avea teamă să puie mâna 
pă armă. D-abia atât aştepta, să-i dea arma. S-au strâns acolo vreo trei ofiţeri şi m-am 
apucat cu ei la discuţii. Şi îmi spune unv’ : „Uite, îţi promit io că mâine vei fi scos la 
anchetă”. 

Şi într-adevăr, m-a” scos la anchetă, că de-o lună dă zile nu mai mă scosese”. Am 
discutat cu anchetatoru”, da? am avut oarecum baftă. Anchetatoru” meu era craioveanu” 
ăla. Şi mi-a spus: „Ce să te mai anchetez, domnule ? Am şi io cazuri dă anchetat. Nu 
în faţa casii mele, da’ a doua casă dă mine este un presbiter adventist şi cunosc situaţia”. 
Şi mi-a promis că mă va mai băga cu cineva şi-mi schimbă camera d-acolo. 


Spuneți că v-au ţinut un an de zile în anchetă. Dar ce voiau să afle de la dumnea- 
voastră ? Ce vă-ntrebau ? 

D-astea m-a-ntrebat, că de ce nu pun mâna pă arme. Că vine bandiții dă americani 
peste noi şi că io nu vreau să apăr partidu’ şi ţara. 

Şi într-adevăr, după ce s-a terminat ancheta, m-a” dus vizavi, tot acolo, la Uranus, 
unde cândva a fost un depozit dă armament, arsenalu’ armatii, iar acum era închisoare 
militară. Traversai strada doar... Unde fusese depozitul dă armament, era îngropat în 
pământ, iar camerele era sus aşa. Acolo, la închisoarea militară de la Uranus, nu aveai 
WC în cameră. Aveai oală pentru urinat şi pentru treaba mare şi trebuia să baţi în uşă şi 
să te scoată afară. 

Ş-am mai stat şi acolo câtva timp. Da’ aici eram în cameră de la doi la patru inşi. Tot 
aici era şi socru-meu, care era dă mult adventist, închis tot pe motiv că nu pune mâna pă 
armă, că vin bandiții dă americani peste noi. El era în cameră cu un evreu. 

Într-o duminică socru-meu a cerut să iasă afară. Şi probabil că plantonv’ s-a simţit 
deranjat şi l-a făcut uitat acolo. Şi era un curent acolo dă pericol. Dumnealui fiind 
transpirat, a răcit şi apoi l-a” băgat acilea. Şi, în sfârşit, după câtva timp i s-a blocat 
rinichii şi s-a vărsat urina-n sânge. Era pă moarte... Şi ca să nu moară la ei, la Securitate, 
l-a” transferat la Jilava. Că una e să mori la Securitate şi alta e să mori la Jilava. 


Și după ce a trecut anul unde v-au mutat ? 

La Jilava. Pă 27 martie 1958 ne-a’ transferat pe toţi ăştia, că eram 44 dă inşi. Din noi 
ăştea toţi făcuse un lot. Eu am fost arestat cam în acelaşi timp cu socru-meu, da’ pe 
dumnealui l-au ridicat de la Bucureşti. Unii erau deja arestaţi când am venit eu, iar pe 
ceilalţi i-au adus cu o lună mai târziu. 

Deci, dă la Uranus ne-au luat pă toţi şi ne-au dus la Jilava. Acilea ne-a’ băgat în 
camere diferite, pentru că aveam 21 dă zile dă stat în carantină. În curte, afară, acolo-şa, 
ne-a' dăzbrăcat şi ne-a' îmbrăcat în uniformă dă deţinuţi. Şi io m-am interesat dă 
socru-meu, căci pă dumnealui îl băgase' într-o cameră p-acolo pă undeva. Le-am zis : 
„Vă rog, dacă să poate, e un cetăţean care a venit. E bolnav, şi dacă vreţi să mă duceţi 
şi pă mine unde l-aţi dus pe dumnealui sau unde mă duceţi pă mine îl aduceţi şi pă el”. 
„Hăăă? Dă-i drumu!” 

De care colegi de detenţie vă mai amintiţi ? 

Aci era şi colonelu' Marian”, fost aghiotant al lu Ana Pauker. A fost şi şefu' 
Securităţii (sic !), că dacă era aghiotantu' lu’ Ana Pauker? Şi era deţinut şi el, căci 
căzuse tanti Ana şi a căzut şi el, că a ştampilat câteva paşapoarte la nişte evrei, să plece 
în Palestina. Bine, el nu era evreu, dar le dăduse la ăia paşapoarte să plece. 

El era şef de cameră aicea. În sfârşit, după ce m-a” băgat aici şi a văzut că sunt tânăr 
îmi dă al treilea pat, sus. Da’ când îl bagă şi pă tata acolo şi vede care e situaţia, ne face 
loc la trei inşi jos, că era” şi trei în pat, nu numa” câte doi. Şi ne face la două paturi trei 
persoane acolea jos. L-a’ băgat între mine şi un student de anu” VI de la Facultatea dă 
Medicină. Ăsta de a scris el... „Mustu' care fierbe”€. Şi s-a socotit ce scrisese el acolo, 
şi ce făcuse... împotriva comunismului. Şi-l condamnase şi pă el cu zece ani, dar el nu 
era în lot cu noi. 


5. Probabil Marian Dumitru, născut la 10 august 1917 în Oradea, Bihor. Fost colonel, membru 
PMR. A fost arestat la 28 august 1959 şi condamnat la 6 ani de închisoare. A executat 
pedeapsa în închisorile Periprava, Salcia, Luciu-Giurgeni, Galaţi, Jilava şi Gherla. A fost 
eliberat la 14 aprilie 1964. Informaţii din fişele matricole penale din AANP. 

6. Probabil inspirat după volumul cu acelaşi nume al lui Octavian Goga. 

Şi-i facem noi frecţie lui socru-meu şi uite aşa tremura dă nu mai avea cum... Şi zice 
medicinistul : „Domnu Ungureanu, dacă mâine te scoate la aer să nu ieşi, că nu ies nici 
io, vreau să-i fac un control”. Scosul la aer dura vreo zece minute şi apoi eram aduşi 
înapoi. Şi îi face un control şi zice : „Sub nicio formă să nu-i mai facem frecţie, că i s-a" 
blocat rinichii şi i s-a vărsat urina-n sânge”. 

Noi am ajuns la Jilava pă 27 martie '58, şi luni, pă 307, a murit. Sâmbătă n-avea cin’ 
să-l scoată la doctor, duminica... duminică. Luni ne-a’ scos la medicu” Securităţii. Eram 
şase inşi care ne-am dus la consult. Medicu’ Securităţii îi zice medicului care era 
deținut: „Viu dă la o nuntă şi nici n-am fost acasă să mă schimb, am venit direct aici. 
Du-te şi fă-i dumneata control ! ”. Da’ ăla îi spune: „Nu, nu, dumneavoastră să-i faceţi 
control, că eu toată noaptea am făcut respiraţie artificială la unu” grav bolnav. Până acu’ 
trebuia să-l trimeteţi la spital”. Şi vine felceru”' şi spune: „Domnule, moare ăla pă scaun 
acolo”. Şi, într-adevăr, că noi cum eram pă o canapea aicea şi cum sta el pă scaun, izolat 
acolo, o dată lasă capu'-n jos, şi-o lăsat ochii şi a murit. Că d-aia ne-a? scos şi ne-a” 
expediat dă la Securitate d-acolo, că el era pă moarte. Ne-au luat pă toţi şi ne-a” trimes. 
Ce să-l trimeată numai pă el? 


Și ce s-a întâmplat cu socrul dumneavoastră ? Au anunţat familia ? 

L-am luat mort d-acolo, l-am dăzbrăcat dă uniforma lor, a rămas în cămaşă şi 
izmene, l-am pus p-o targă, l-am băgat acolo p-un hol şi dus a fost. Şi dus e până-n ziua 
de astăzi. 

După aceea ne-a” băgat pă toţi într-o cameră şi până-n '58 am stat la camera 6 toţi 44 
dă inşi din lotul dă adventişti dă ziua a şaptea reformişti. După un timp a’ mai băgat peste 
noi cred şi pe ăştia care nu au vrut să să-nscrie la colective. Şi-n loc dă 44 ne făcusem 
acolo vreo o sută şi ceva dă inşi! 


Regimul alimentar cum era ? 

Mă duceam pă paturi pân’ la tinetă să urinez din cauza slăbiciunii. Ce să-ţi mai 
spun? Eram 12 inşi la pâinea de un kilogram! Vă daţi seama? Să trăieşti cu 80 dă 
grame dă pâine pă zi! Mâncam şi io mai bine dă două ori pă săptămână, când într-o zi 
dădea’ arpacaş cu marmeladă şi într-o zi nişte paste cu lapte. Restu’ nu mâncam, că 
băga' reziduri d-ălea dă la abator şi io sunt vegetarian şi nu mâncam. Deci mâncarea dă 
bază era mămăliga pe care o dădea”, ba mai luam şi nişte gogonele când dădea la masă. 
N-am mâncat niciodată ceva cu carne. 

Da” nici nu prea dădeau ei... 

Mai aducea”. N-aducea' reziduri de la abator? Unde le băga’? Nu le băga’ aci? Şi 
în legătură cu mâncarea să vă mai spun ceva despre un gardian care era dă pă lângă 
Turnu Măgurele. Că după ce ne-a băgat pă toţi acolo la o cameră... Vezi dumneata, când 
eşti singur în cameră la Securitate sau unde eşti, faci ce vrei, că nu te vede altu”, da” când 
eşti la un loc, parcă nu-ţi mai convine să faci ceva că te vede fratele... Şi vreo cinci-şase 
inşi din lotu’ ăsta al nostru a’ cerut mâncare dă la dreptu’ comun. Şi băiatu' ăsta, 
gardianul, după ce ia ăştia mâncare, deschide vizeta şi zice: „Vă făcurăţi credinţa dă... 
băcănie ! ”. Că ăsta era din zonă şi ne cunoştea oarecum, cunoştea credinţa noastră şi că 
nu mâncăm carne. Ăia a’ pus capu'-n jos şi şi-a” văzut dă treabă. Deci ca să trăieşti 
14 luni dă zile în Jilava cu 80 dă grame dă pâine pă zi, nu e chiar lucru uşor. Pâinea o 


7. Potrivit fişei matricole, Marin Ardeiaş a murit luni, 31 martie 1958. 

dădea’ dimineaţa, iar apoi mai dădeau două cuburi dă mămăligă dă patru centimetri 
pătraţi (sic ! ). Ne mai dădeau ceaiu” şi dă două ori pă săptămână ne da arpacaşu' ăsta cu 
marmeladă sau pastele. 

Noi eram imediat în stânga, în prima cameră, şi, în sfârşit, într-una din zile, spre 
sfârşitu' lunii aprilie '58, să dăschide uşa şi apare şefu' de secţie c-o listă: cutare, 
cutare... şapte-opt inşi îi cheamă afar’. ÎI întreb pă un băiat dă la Măgura, d-aicea : „Ce 
zice, mă? ”. „Dom” Costică, cred că ne scoate la muncă.” Parcă-mi părea rău că nu m-a’ 
scos şi pă mine: decât să stau acolo, mai bine afar’ la muncă. A doua zi din nou cu 
lista : cutare, cutare, cutare, cutare, cutare, cutare... Da’ io iar nu sunt pă listă. De fapt 
nu era nici unu” din lotu’ nostru pă listă. Io să ies şi eu. Ăla să mă împingă înauntru, eu 
să ies. Comisia pă holu’ ăla. „Ce e, mă? Ce e?” „Un sâmbotist d-ăia, vrea să iasă şi 
el.” „Dă-l mă afar’ ! ” Mă dă afară. „Eşti bolnav, domn'e? Suferi de ceva?” „Nu sunt 
bolnav, nu sufăr.” 

Şi aţi reuşit să mergeţi la muncă ? 

M-a! trecut şi pă mine pă lista aia pentru muncă. Asta să petrecea în jur dă 28 apri- 
lie '58. În orice caz pă doi mai ne-a’ scos pă toţi cei selectaţi şi ne-a’ băgat într-o dubă 
şi a plecat cu noi. Din lotul meu am fost luat numai eu, dar mai târziu a' început să-i mai 
scoată şi pă ei. 

Și unde v-a dus la muncă ? 

Ne-a’ băgat într-o dubă şi ne-a’ dus la Gara de Nord. Mai întâi ne-a’ băgat într-un 
vagon, ne-a’ pus o tinetă acolo să facem ce trebuie, ne-a’ dat o botă cu apă şi ne-a! ţinut 
până noaptea târziu când ne-a’ scos la peron. Ăştia care erau mai umblaţi, nu ca mine, 
S-au uitat la ceasurile alea, că era peronu' plin cu ele : „Ăăă, păi la orele astea pleacă-n 
direcţia cutare, în direcţia cutare...”. „Şi unde ne-o duce?” Că: „Ne-o duce pă la 
Brăila”, că: „Ne-o duce pă la...”. 

Ne-a” agăţat de un tren şi ne trezim dimineaţa. Unde? În port la Tulcea. Ne bagă 
într-un vas în care se cărase motorină, într-un bac din ăla, şi ne închide (sic!) acolo. 
„Da” să vedem unde ne-o da, la barăci sau la casa roşie...” Unde era conducerea, 
penitenciaru'. Şi ne-a” dus la barăci. 

Pă la 9 a venit comandantu” de acolo, s-a uitat la dosare, ia unv’ şi îl pune deoparte : 
„Tu vii cu mine la poartă! ”, zice către fostu' colonel Marian, aghiotantu' lu’ Ana 
Pauker care era şi el acuma deţinut. Un om dă treabă. El le fusese şef la ăia. Îi duce la 
poartă şi acolo îi zice: „N-am ce să-ţi fac decât să te pui brigadier. Du-te şi alege-ţi 
d-ăştia cu pedepse mai mici”. Mai mici... eram io cu şase ani. Că, dă fapt, în lotu’ meu 
de adventişti erau alţii, care au fost aduşi mai târziu, chiar şi cu 19-20 dă ani. 

Şi la el în brigadă mă bagă şi pă mine. Da’ asta să petrecea în cursu’ săptămânii. Şi 
vineri îi spui: „Domnu' brigadier, io mâine nu mai ies la treabă”. „De ce?” „Păi uite 
aşa.” „Ăăă, păi de ce nu mi-ai spus, mă, că eu am fost cu domnu” Victor? în anchetă ! ” 
Victor Dumitru era cumnatu-meu dă la Ploieşti. Zice: „Nu-i nimic, nu ieşi, nu ieşi! ”. 
Şi am stat acolo, dar n-am primit mâncarea. Şi neprimind mâncarea s-a sesizat ofiţeru' 
dă servici, s-a sesizat şi medicu” deţinut, care era ajutorul medicului penitenciarului. Şi 


8. Vasile D. Dumitru, născut la 7 aprilie 1925 în Ploieşti, Prahova. A fost arestat la 8 iulie 1953 
şi internat administrativ pentru 24 de luni. A executat pedeapsa în închisorile Salcia şi Brăila. 
Nu deţinem informaţii despre data eliberării. Informaţii din fişele matricole penale din AANP. 

zice ăsta: „XĂăă, păi de ce n-ai spus, mă, că şi io am fost cu domnu” Ardeiaş în 
anchetă ! ”. Cu socru-meu... 

Şi d-acuma bafta mea era că medicu” care era aci îmi oprea un castron dă mâncare, 
că ce primeam la câmp nu mâncam. El nu era neoprotestant, dar ştia despre ce e vorba. 

Ceilalţi deţinuţi se duceau duminica la muncă ? 

Nu, duminica era liberă. Şi am stat acilea la Tulcea trei luni dă zile la praşilă la 
porumb. Era porumb cât vedeai cu ochii. Într-o tarla d-asta dă porumb, la mijlocu” ei, 
am găsit pepeni. Nu era copţi, dar mai găseam şi câte unv’ mai pârguit. Brigadieru’ 
zice : „Băi, te spun io doctorului deseară ! ”. Într-adevăr îi spune doctorului când ajungem 
la colonie. Da’ io mai aveam voie de la doctor să mai iau izma broaştii şi mai făceam ceai 
sara când veneam aci. Mă duceam la bucătărie, care era acolo la baracă, luam un castron 
dă apă fierbinte, puneam aia peste ea şi prosopu' deasupra şi după aia era’ aburi în loc 
dă ceai. 

Într-una din zile când venim dă la câmp, comandantu” era acolo la poarta lagărului, 
iar ăştia făcea’ control dă era pericol! Şi mă găseşte pă mine cu izma broaştii aia. 
„Hăăă, banditu’, caută să introducă lucruri interzise.” Doctoru' era în curte, iar noi 
eram afară, unde ne făcea’ ăştia control ca să putem să intrăm. Şi doctoru” cere voie să 
fie scos la comandant şi-i spune : „Domnule comandant, uite despre ce e vorba, toţi care 
moare aci, moare dă dizenterie”. „Păi de ce n-ai spus, domne ? Păi spune să aducă tot 
ce trebuieşte da’ să lase la poartă. Şi le faci ceai.” 

Şi beleaua asta în final a avut o repercusiune favorabilă. De ce? Peste vreo trei zile 
găsim în curtea barăcilor 20 dă butoiaşe dă metal puse cu ceai. Şi acu’ obligatoriu toţi 
trebuia să-şi umple bidoanele cu ceai. Da’ aşa avea fiecare bidonaşu' lui. Că înainte 
dimineaţa puteai să bei apă, că o aducea dă la pădure, dă la Letea, dar după-amiază nu 
mai puteai bea, că o lua” din Dunăre. Şi era’ butoaiele puse la capu' locului, se mai 
scălda” şi ciorile-n apa aia din butoaie şi nu se mai putea bea. Trecea omv’ pe acolo şi 
lua apă şi-o bea. Da’ io ce făceam? Îți dădeam dumitale mâncarea, porţia mea dă 
mâncare dă acolo, că io n-o mâncam, şi-mi dădeai bidonw cu apă. 


Dar dumneavoastră de ce n-o mâncaţi ? 

Păi dacă o aducea cu rezidurile alea dă carne ? Nu mâncam. Să ştiţi dumneavoastră 
că nu e uşor, dar nici greu, pentru că eu o fac din convingere. Când n-o faci din 
convingere, atunci e un dezastru. 

Şi, hotărât lucru, într-una din zile, cum prăşeam acolo, pe locul unde se defrişase şi 
acu” era teren arabil, rămăsese un pâlculeţ de câţiva arbori, şi văd o rață sălbatică cum 
zboară. Zic: „Hopa, stai că asta are cuib aici”. Şi când mă duc acolo găsesc trei ouă! 
Hăăă! Bun. Le iau şi le bag în buzunar, da’ m-a văzut caraliu' şi mi le-a luat, dar am 
rămas şi eu cu unu”. În sfârşit, în orice caz, io seara l-am pus în castronu” pe care mi-l 
pusese doctoru' cu mâncare acolo şi l-am mâncat. 

Şi în luna septembrie am plecat d-acolo. 


In ce an ? 

Tot în '58. N-am stat aci decât două-trei luni. Pă data dă 8-9 septembrie au plecat 
vreo doi-trei inşi acasă, şi noi aşteptam să se deschidă porţile să ieşim la treabă, da” nu 
să mai dăschidea”. Şi vine comandantu' şi spune: „Fiecare brigadier îşi ia zece oameni 
cu cinci pături, se duce la magazie şi-şi ia hrană rece pă trei zile! ” Ăăă, să ştiţi că s-a 
dat decret dă 23 august, dar nu ne poate da drumu” d-aicea, că n-are mijloc dă transport 

şi o să ne ducă la Brăila să ne dea d-acolo drumu”. Ne-am dus, ne-a” dat mâncare pă trei 
zile că ne duce la Brăila. Ne-a” dat o bucăţică dă brânză, o bucăţică dă marmeladă şi una 
dă şuncă. Da’ când ne-a’ dat dă mâncare, oamenii cu ideea că ne dă (sic ! ) drumu” acasă, 
au mâncat! Eu am dat slănina şi mi-a” dat marmelada. Da’ io, dacă a zis el că e pă trei 
zile... pă trei zile! Şi am împărțit pă trei zile. Ăştia a mâncat tot... 

În sfârşit ne-a’ îmbarcat şi ne-a” dus. Am plecat şi ne trezim într-o dimineaţă. 
„Hopa! Aici suntem la Munţii Măcinului, la Salcia ! ” Într-adevăr acolo ne-am dat jos. 
Şi zice: „Cum aţi fost organizaţi acolo, sunteţi organizaţi şi aici! ”. Aici a fost mai 
înainte dreptu” comun şi i-a' mutat d-acolo. Şi eu eram într-o brigadă care era la munca 
câmpului. 

Însă cât am stat la Jilava, am avut baftă, că în cameră am stat cu un oarecare domnu” 
Dinu, fostu” croitor al curţii regale. Şi când a’ auzit ăştia aicea că ăsta e croitoru' curţii 
regale, l-a” luat şi l-a? pus şefu' atelierului, că era atelier dă croitorie. Şi acu” toată 
formațiunea aci-şi făcea uniformele. Şi era şi un tânăr, nu ştiu la ce facultate, care făcea 
ăla nişte chipiuri... Şi l-a” lăsat şi p-ăsta acolo. Şi aci domnu” Dinu le spune la ăştia : 
„Dacă l-aţi avea pă Ungureanu la grădina dă zarzavaturi...”. Că de ce? Făceau bulion şi 
îl puneau la butoaie, că era clădirea cât vedeai cu ochii. Şi după un timp nu mai mi-a” 
dat voie să ies la muncă pentru că eram distrofic, da’ io ieşeam. Şi medicu’ : „Nu că n-ai 
voie. Io răspund dă viaţa dumitale ! ”. Şi a mai luat-o p-ormă din brigadă în brigadă şi a 
strâns mai mulţi acolo şi nu ne-a” mai dat voie la muncă. 


Dar dacă nu munceaţi, mâncarea era tot aşa de slabă ? 

Era norma 24°. Aveam 125 de grame dă pâine pă zi. Ceilalţi primeau 250 dă grame 
dă pâine. Şi la mâncare era diferenţă. Dar într-una din zile, cum eram noi aci, vine 
comandantu' şi spune: „Băi, uite ce e, nu ne-a venit norma 31”. Dă fapt, aşa trebuia să 
vină la distrofici, mai bogată. Zice: „Uite ce facem: patru inşi astăzi, patru inşi mâine, 
patru inşi poimâine, dă servici” la bucătărie”. Şi mi-a venit rându” să intru şi eu. Şefu' 
bucătarilor, un oarecare Ciomoş!, după ce a trimes mâncarea la câmp, iese afară: „Pă 
dumneata să nu te văd prin bucătărie ! ”. Da' în faţa bucătăriei erau două fântâni, de unde 
luau ei apă, şi era şi un şanţ, unde spăla’ ei vasele şi hârdaiele care venea’ dă la câmp, 
iar apa să scurgea într-o groapă acolo. Era' nişte viermi acolo şi-o mizerie... Am pus 
mâna şi am făcut curat acolo, şi-am spălat... Şi zice: „Dumneata ce condamnare ai? ”. 
„Şase ani.” „Ioane, cheamă pe gardianu ! Uite bă, uite Teleormanu:' ! ” Vine ăsta: „De 
unde eşti, domn'e ?”. „Din Alexandria.” „Ăăă, păi când eram eu mai mic tata ne-a luat 
pă noi, de-a cumpărat nişte căciuli şi cojoace dă la unu Călin, iar încălţăminte am luat 
de la unv’ Ardeiaş.” Zic: „Păi e tata. Uite, a murit la Jilava”. „A-nceput ăla să plângă.” 
Ce om cumsecade, domn'e. Uite aşa... Mi-a dat ce aveau şi ei acolo, nişte arpacaş cu 
marmeladă... Am mâncat. Şi alţii, şi alţii... 

Între timp iar s-a făcut mizerie acolo şi n-a mai primit ăsta la bucătărie pă nimeni. Şi 
vine ajutoru” dă comandant - dacă te chema ăsta la poartă, te lua pă pătură - „Ciomoş, 


9. Norma 24 presupunea alimente cu valoare nutritivă de 2 400 de calorii. AANP, fond Secreta- 
riat, dosar nr. 2/1956, ff. 20-24. 

10. Gavrilă Ciomoş, născut la 5 octombrie 1927 în Mărtineni, Covasna. A fost arestat la 24 martie 
1958 şi condamnat la 8 ani de închisoare. A executat pedeapsa în închisorile Codlea, Gherla, 
Salcia şi Luciu-Giurgeni. A fost eliberat la 22 iunie 1964. Informaţii din fişa matricolă penală 
din AANP. 

ce e, mă, mizeria asta aici?”. „Păi că...” „Păi unde sunt oamenii?” „Nu i-am mai 
primit.” „De ce?” „Mă fură.” „Păi cum, mă, n-ai găsit alţii?” Zice ăsta: „Nu vrea 
brigadieru'”. Îl cheamă pă brigadier la poartă şi pe urmă la bucătărie. Şi ne-a dat patru 
oameni la bucătărie. Eram eu, un băiat din Piteşti, şi doi olteni pe care-i cunoştea 
comandantu'. Comandantu'", dă fapt, era un ţigan ursar. Făcea străchini, da” acu era 
ofiţer dă Securitate ! El nu era aşa rău cum era ajutoru' lui, politicu'. Şi-mi zice: „Să nu 
te prind că furi, că...”. Şi am stat la bucătărie permanent, am rămas câtva timp. 

Pe ceilalţi i-a” luat atunci la o colonie alături, la recoltat dă sfeclă. După un timp vine 
ordin ca să mai trimeată la recoltat dă sfeclă o brigadă. Şi ia d-aci şi ia şi din oamenii dă 
la grădina dă zarzavat, că aşa e când să fac transferuri d-astea, fiecare caută să mai scape 
dă jigodii, le trimit în altă parte. 

Dumneavoastră aţi rămas în continuare la bucătărie ? 

Acv io eram la bucătărie permanent dat, dar când vine ordin d-ăsta, trebuia oameni 
la grădina dă zarzavat. Şi strânge din nou brigada asta în care eram noi să ia oameni 
pentru grădina dă zarzavat. Şi eu am ieşit primu'! 'Ce: „Păi dumneata nu erai la 
bucătărie ? ”. „Ba da, dar nu mă interesează bucătăria, vreu să mă duc acolo.” Şi mă duc 
la grădina dă zarzavat şi ieşim afară 18 oameni. Dimineaţa când ajungem acolo majoru’ 
zice: „Care eşti deţinutu” Ungureanu ? ”. „Io sunt, domn'e.” Zice : „Te pricepi dumneata 
să faci bulionu” ? ”. Că v-am spus de domnu” Dinu ăsta, care le spusese când era el şefu' 
atelierului la croitori. „Domn'e major, io n-am făcut nişte cursuri speciale. O să fac asta 
şi dacă vă place... Dacă nu, puneţi pă altu”! ” Avea” trei cazane. În unu: era apă fiartă 
unde se spălau vasele şi două erau pentru făcut bulion, să-l pună la butoaie. Aveam ulei 
acolo, aveam tot ce-mi trebuie şi i-am făcut ăluia nişte bulion că a stat mâţa-n coadă. 

Într-una din zile comandant” a venit la formaţiune. Atunci nu era’ maşini ca acuma, 
era şaretă. A lăsat şareta să se ducă-n lagăr şi el a venit la grădină, că era aproape. Era 
o distanţă scurtă, ca de aici la coltu’ străzii. Când a venit, eu făcusem un castron dă 
zacuscă să mănânc. N-am ştiut eu cine e sus, pă unde băgam focu’ la cazane. Şi când scot 
castronu” să mănânc, cine era deasupra? Comandantu” ! „Ioane! Ionele! Ai, bă, nişte 
pâine p-aici, să vedem ce-a făcut banditu’ ăsta aicea ? ” A lins castronu”. Şi probabil că 
acasă a vorbit, că peste vreo trei-patru zile mă pomenesc cu trei coconuţe. Pă una o 
cunoşteam că era nevastă-sa, bucureşteancă, croitoreasă dă meserie. „Pă dumneata te-a 
găsit bărbatu-meu ? ” „Da, pă mine.” „Ia spune, domne, cum ai gătit aşa ? ” „Păi ce să 
vă spun, doamnă ? ” Faceţi practic, că una e să spui aşa şi alta e să faci. Cât îmi lua mie 
să fac un castron dă zacuscă ? L-am luat şi l-am făcut, c-aveam ulei acolo de la bulion. 
Iau ele şi gustă. Şi zice ea: „Păi a avut dreptate bărbatu-meu, domn'e! ”. L-a” lins şi 
ele! Şi mai mă pomeneam cu ele din când în când, venea’ special. Ce se mai poate 
pregăti pentru iarnă. Că acolo în grădină aveai tot ce voiai. Asta una la mână. Al doilea 
la mână, că ofiţerii şi subofiţerii aveau voie să cumpere dă la grădină pă bon. Şi io nu 
tineam cont ce-i scria lui pă bon, îi umpleam sacoşa ! 

Dar deținuții aveau posibilitatea să ia şi ei din zarzavaturi ? 

Nu putea” să ia, dar în orice caz mâncarea care ne venea acilea la grădină era tot din 
cazan, da' mai multă. Da’ la cadre le umpleam sacoşa. Nu mai putea” dă bucurie. Plus 
că le-am făcut nişte bulion foarte bun, şi gogonele, şi butoaie de varză acră. Scoteam 


11. Între 1957 şi 1959 colonia Salcia a fost condusă de locotenentul Mihai Damian. Andrei 
Muraru (coord.), op. cit., p. 145. 

cotoarele dă varză când toca’ varza şi ei mai venea” şi le lua’ şi le mânca’. Le mai coceam 
şi ardei pă la militari şi mai ducea” acolo. 

Da’ nu e bine nici să fii prea filotim, aşa ca mine. C-au prins alţii necaz pă mine. Le 
mai scoteam şi sfeclă de zahăr că era alături... O puneam seara la plecare sub cazanu' 
cu apă, puneam cărbunii, puneam cenuşa şi dimineaţa era coaptă. 

Era un caporal, şefu” bucătar d-acolo de la militari. Era d-aicea din Cervenia!?. Am 
vorbit cu el după ce am venit dă la penitenciar. Ăsta mai dădea ţigări şi chiştoacele la 
brigadier, iar ăla le dădea şi la brigadierii ăilalţi. Intram şi eu cu morcovi şi cu ardei 
acolo, le dădeam la ai mei. Aveam o stropitoare şi dacă era ăsta la poartă, l-auzeam : 
„Bă! Ce-i cu aia ?”. „Păi ca să luăm apă.” „Lasă c-aveţi fântână acolo...”. Atunci n-am 
dus-o rău. 


Cât ați stat acolo, la Salcia ? 

Păi am stat un an jumate, aproape doi ani. Şi n-am dus-o rău până într-o seară când 
vorbeşte la Radio „Europa Liberă” şi „Vocea Americii” despre ce crede brigadieru' 
Negreu, parcă aşa îl chema. Şi că o să dea socoteală... Şi vine ordin să mai trimeată o 
brigadă la sfeclă. Ăsta, dă frică să nu-l pună pă el brigadier la brigada asta, spune : „Noi 
suntem oamenii dă bază ai partidului”. Da’ nenorocirea când e să vină, vine. Ăsta 
organizează o discuţie cu un oarecare domn Georgescu, care era şefu' la spălătorie. Ăla 
acolo la baracă şi ăsta aici: „Bă dom’ Georgescu, bă!”. „Ce mai faci, bă, pă la 
Craiova ? Ce face Universitatea ? ” Da’ o sentinelă din post îl aude şi zice: „Păi ce, eşti 
oltean? ”. „Da, sunt oltean.” „Şi nu mă cunoşti ? ” „Du-te, mă.” „Păi nu sunt eu Nelu?” 
„Cum, mă?” „Nu sunt eu Nelu?” Cine era Nelu? Un vecin dă unde era nevasta lu’ 
ăsta, dă undeva dă lângă Craiova. Şi când se ducea p-acolo în vizită, stătea în faţa căsii 
acolo un copilaş, şi-i mai dădea câte o bomboană. „Ăhăhă ! ” Da” acu’ crescuse mare 
copilu”, şi era militar şi planton la Securitate acolo. Şi ăsta-i spune: „Fii atent c-am fost 
acasă, le-am spus că eşti aicea şi mai am o permisie de trei zile. Dacă ai posibilitatea să 
scrii un bileţel ţi-l duc io”. Dă câteva zile se-nfiinţase acolo o şcoală dă analfabeți, şi-n 
fiecare seară, după muncă, se strângea” la o baracă acolo. Că-nainte dacă te prindea’ cu 
o hârtie, era pericol, te băga’ la izolare. 

Acu” să te duci să ceri caiete şi creioane. Şi ăsta, brigadieru”, era ajutoru' profesorului. 
A intrat acolo, a luat o foaie, a scris-o şi a băgat-o-n buzunar. Sigur că comandantu” 
ascultase seara ce-a” vorbit ăia la radio. Şi vine comandantu' şi spune că o să trimită o 
brigadă la Avicola, şi c-o să ia şi d-aci de la şcoală un om, că ce rost are să stea doi inşi 
acolo? Ăsta, dă frică c-o să-l trimeată pă el şi o să-l oprească p-ăla, că e de carieră 
profesor, îi spune: „Noi suntem oamenii partidului, că noi suntem...”. Şi-i spune la 
comandant că ăla, militaru’, a luat un bilet să i-l ducă acasă. L-a turnat pă militar. 
Comandantul ia caporalu” dă schimb şi doi militari cu el şi pleacă şi face controlu”. Când 
ajunge la ăsta pune mâna pă automat: „Scoate biletu’ ! ”. Lasă în locu’ lui pe unul din 
ăştia doi care-i luase, îl ia şi-l duce. 

Când a’ venit brigăzile de la câmp şi a auzit, să-l mănânce p-ăsta. Şi l-a condamnat 
pe militar la urgenţă : şapte ani. Nu-mi amintesc exact cum îl chema pe ăsta de a turnat, 
da’ l-a pus brigadier la brigada asta care a trimis-o dincolo la recoltat dă sfeclă. Da’ pă 
drum deţinuţii i-au făcut dă petrecanie. A” ajuns cu el acolo aproape mort şi în două zile 
a murit. L-au omorât! 


12. Localitate în judeţul Teleorman. 

De la Salcia care a fost următoarea dumneavoastră destinaţie ? 

Păi am stat aci cât am stat, da m-a mutat şi pă mine d-aci. Ne-a” dus la Luciu- 
-Giurgeni, unde să trecea dincolo cu bacu' la Constanţa. Ne-a” dus la Vadu Oii. Am stat 
şi acolo ce-am stat, apoi ne-a! dus la Luciu-Giurgeni. 

Aici, într-una din zile, o parte din deţinuţi era” la munca câmpului, da” o parte dintre 
ei, care erau la un siloz, a' avut posibilitatea de a scris nişte bilete sau a’ luat legătura 
cu civili. Ei, şi la un moment dat ne pomenim într-o seară la poartă cu trei maşini. Un 
locotenent-colonel urât, doi ofiţeri şi ajutoru”, securistu' coloniei d-acolo. Ne-a’ strâns 
acolo după ce s-a făcut număru:' şi a intrat ăştia : „Păi ce faceţi, mă? Brigăzile fruntaşe 
să treacă la baracă! ”. În sfârşit. Ne-a” băgat într-o magazie acolo, într-o baracă d-alea. 
Atunci trebuia să meargă România la ONU... Şi zic ăştia: că noi suntem, că noi facem, 
că noi dregem. Să ridică un deţinut, tot din lot cu mine, da” luat mai târziu: „Să trăiţi, 
domnule colonel! Ce mă interesează pă mine ? Eu sunt plecat dă cinci ani de acasă. Ai 
mei nu ştie nimic dă mine, nici io nu ştiu nimic dă ei. Ei nu ştiu dacă mai trăiesc, eu nu 
ştiu care mai trăieşte din ei”. Şi a-nceput ăştia : că să face, că să judecă. Să ridică un alt 
deţinut: „Să trăiţi, domnule colonel. Io beat fiind într-o cârciumă la Turnu Măgurele, în 
Teleorman, am cântat «Trăiască Regele !». Şi pentru asta mi-a” dat zece ani! ”. „Asta a 
fost...” Să ridică un tânăr: „Să trăiţi, domnule colonel, sunt deţinutu” cutare, fost elev 
al Şcolii Militare. Pot să pun şi eu o întrebare ?”. „Da.” „Terenu” pă care muncim noi 
să cheamă «Vărsătură». Este al coloniei sau este al Ministerului Agriculturii? ” „Da’ dă 
ce-ntrebi ? ” „Pentru că-n ziua de..., la ora de..., s-a-ncărcat o remorcă cu saci dă orz şi 
s-a dus la dom” colonel? acasă! În ziua de..., la ora de..., s-a-ncărcat o remorcă de 
curcani şi s-a dus la dom” colonel acasă! În ziua de..., la ora de..., în incinta acestei 
colonii s-a tăiat un porc, s-a pus într-o căruţă, s-a pus lemne dasupra, s-a dus la dom’ 
colonel acasă ! ” Nevastă-sa lu” colonelu' era unguroaică şi acu” era în Ungaria, că era-n 
concediu acolo. Ăsta: „Ho! Ho! Ho! Că io nu sunt aici pentru oră dă raport. Dar toţi 
care are ceva dă raportat să să prezinte aicea”. Ăştia a' început să cam râdă. „Io sunt 
coloneluw'... Să ştiţi şi dumneavoastră, io când am vorbit un lucru, aşa este! Io mâine 
sunt aici şi toţi care aveţi dă raportat ceva să vă prezentaţi! ” Într-adevăr, gata, am 
terminat... „Ce pot face pentru dumneavoastră acuma ?” „Domnule colonel, să nu se 
mai dea deşteptarea la ora 4 dă dimineaţă.” „Să să dăschidă uşile la barăci - că nu să 
dăschidea uşa - să iese oamenii afară să îşi facă necesităţile, să spală, luăm masa.” „Să 
se dea deşteptarea la ora 6 şi, domnule colonel, noi vă promitem că la ora 7 suntem toţi 
încolonaţi de a ieşi pă poartă afară! ” 

Că dădea’ dăşteptarea la ora 4, unu’ mânca aicea şi altu’ să căca dincolo! Asta era 
treaba. Îl cheamă pă ofiţeru” dă serviciu şi-i spune: „Din ordinu’ meu, şi-ţi dau scris la 
poartă, începând dă mâine dimineaţă dai dăşteptarea la ora 6. Să se deschidă uşile la 
barăci, să se lase lumea să iasă afară să-şi facă necesităţile”. 

Şi la ora 7 toată lumea era încolonată pentru ieşire. Şi cu asta basta. A doua seară 
când venisem de la câmp nu mai era nicio maşină aci. Să face număru” şi iese majoru’ 


13. Între 1960 şi 1962 colonia Luciu-Gurgeni a fost condusă de Alexandru Dumitru Ioaniţescu. 
Pentru sustragerea de alimente de la cantina unităţii, pentru neachitarea unor articole de 
îmbrăcăminte confecţionate în croitoria unităţii şi pentru comportament neadecvat faţă de 
subordonați şi cadre a fost retrogradat şi numit locţiitor al comandantului pentru pază şi regim 
la Periprava până în 1964, când a fost trecut în rezervă. Ulterior a fost reactivat şi a funcţionat 
la penitenciarul Piteşti. Andrei Muraru (coord.), op. cit., pp. 128-129. 

c-un caiet: „Care ai dă raportat ceva ?”. Nu a mai ieşit nimeni la raport. Ce să mai... 
Dar totuşi iese unv’ care-l ţineam noi că e puţin mai... „Ia trece-mă pă mine acolo, 
domnu' maior! ” Şi-l trece p-ăla. Şi să deschide poarta şi cine intră? Colonelu”, cu alţi 
ofiţeri, şi cu o femeie după ei, care era doctoră. 'Ce: „Păi cin” ţi-a dat dumitale voie să-i 
scrii p-ăia care are dă raportat ceva? Dă caietu'-ncoace!”. Că era un caiet d-ăla 
studenţescu”', de 100 dă pagini. Te chema, scriai acolo şi te punea să semnezi ce-ai 
declarat! S-a umplut caietu' ! „Băi deţinut, fugi şi dă foc la sobă la bucătărie. Afară! 
N-are voie nimeni să intre decât când îl chem eu!” Şi am plecat la dormitor. 

Şi de aicea v-aţi eliberat ? 

Nuuu... Dă la penitenciarul Jilava m-a” pus în libertate. Că am stat la Salcia cam până 
prin iulie-august '62, când într-una din seri a venit doctoru” coloniei şi s-a uitat la mine 
şi zice: „Îţi iei bagajele”. De câteva zile apăruse acolo o boală din cauza apei: 
leptospiroză. 

Şi m-a băgat la baracă şi ne-am strâns acolo vreo şase persoane. Într-o noapte ne-a’ 
urcat în dubă şi au plecat cu noi. Ne-am trezit a doua zi la Bucureşti în faţa porţii 
închisorii de la Văcăreşti. Ne-a” dus aici şi ne-a’ internat în spital pentru trei luni dă zile. 
Aşteptam ca prin octombrie-noiembrie să ne trimeată înapoi la colonie. Nu ne-a’ mai 
trimis la colonie. Ne-a” băgat într-o sală unde erau mai mulţi. În colonie ne dăduse şi 
nouă voie să citim ziaru”. Şi într-una din zile eu le povesteam acolo în cameră unde eram, 
că am avut un vis, că citeam presa... Şi zic: „Băi, eu ies la raport că noi avem dreptu’ 
să citim presa. Noi venim dă la colonia dă muncă, nu venim din lagăr”. Da’ ălalaltu” 
zice: „Tu nu ştii cine intră, mă, astăzi ? ”. Intra de tură un major care dacă îţi dădea una, 
te lua cu făraşu”... În sfârşit, după ce s-a făcut număru”, ies eu la raport, şi să dăschide 
vizeta şi aruncă înăuntru două ziare. Şi zice ăsta: „S-a îndeplinit visul la Ungureanu”. 

La Văcăreşti cât aţi stat ? 

Păi trebuia să stau trei luni, da” am stat vreo şase. Nici noi nu ne-am putut da seama 
de ce ne-a! ţinut atât de mult. De fapt noi ne-aşteptam să ne trimită înapoi ca vindecaţi, 
că nu ne mai făcea niciun fel de tratament. Eu trebuia să fiu liber în '63 şi credeam că 
o să mă trimeată la colonie... 

Vă mai amintiţi când aţi fost eliberat ? 

Şi în preajma Anului Nou '63, într-una din zile, era o zăpadă afară dă... pericol. Se 
deschide uşa şi un ins îmbrăcat cu uniformă de-aia rusească, căciuli şi pufoaice de-alea. 
„Câţi sunteţi aicea?” „17 oameni.” „Pă câte paturi?” „Pă opt paturi.” „Cam mulţi! 
Cam mulţi!” Vine unv’ şi scoate un tabel: „Ungureanu Constantin! ”. „Prezent! ” 
„Bagaju' şi afară ! ” Cutare, cutare... Vreo cinci-şase inşi. „Uite mâncare aci.” „Luaţi şi 
mâncaţi ! Făceţi-vă bagaju”, să nu mai aveţi nimic schimbat între voi ! ” Că mai schimbau 
între ei cămăşi, cutare. Am luat şi am mâncat şi ne-am gândit: „Să ştii că s-a dat decret 
dă 30 decembrie”. În sfârşit, ne-a’ băgat acolo într-o cameră. Asta era într-o sâmbătă 
seara. Şi vine un ofiţer de la Securitate : „Domnilor, să ştiţi că n-aveţi voie să vă duceţi 
direct acasă. Vă duceţi la Securitatea din localitatea de unde aţi fost luaţi şi d-acolo vă 
pune în libertate. N-aveţi voie să vă duceti acasă ! ”. Până să ne facă acte, până nu ştiu ce, 
a trecut timpu”. Ne băgă într-o dubă... Vine şi la ei schimbu”, intră schimbu' II, tura II. 
Ăştia zic că merg şi ei cu noi până-n oraş. Da’ le spun eu: „Cu o singură condiţie. Până 
acuma noi am stat acolo şi dumneavoastră aţi stat aici, la uşă. Acu' dumneavoastră staţi 
acolo şi noi la uşă!” 

Şi am stat cu uşa dăschisă şi mă uitam ce s-a făcut pă stradă p-acolo. Zice unu: „Da' 
să vezi pă Griviţa ce s-a făcut! ”. Şi, într-adevăr, ne-a” dus la gară. Patru inşi eram dă la 
Alexandria, care venea’ cu trenu’. Eram aşa amărâţi... lo mai aveam încălţăminte şi 
îmbrăcăminte, dar era câte unu” că ajunsese dă n-avea. Cine a avut rudă în Bucureşti şi 
a avut posibilitate, a anunţat comandantu' şi i-a adus îmbrăcăminte. 

Locomotiva la trenu” cu care să venim noi s-a dus să dezăpezească un alt tren. Pân' 
să vină s-a făcut 11 noaptea. Noi stăteam acolo în gară, în sala dă aşteptare, şi ne uitam 
cum stătea lumea gătită ca după sărbători. Noi, patru prăpădiţi dă la Alexandria... În 
timpul ăsta a venit militaru” care era acolo împreună cu altu’ după el, şi când au auzit 
despre ce este vorba, s-a dus şi ne-a adus nişte gogoloaie d-alea de floricele, d-alea dă 
alviţă. „Ia, bă!” 

În sfârşit, a venit trenu’, ne urcăm, apucăm într-un vagon compartimentat, intrăm noi 
acolo... Unu” trebuia să se dea jos la Roşiori şi trei să mergem la Alexandria. Da’ să urcă 
şi unu” c-o geantă cum era pă vremea aia, „diplomat”. M-am gândit: „Bă, nici aicea nu 
ne lasă-n pace? Şi acu’ să ţine după noi?”. lo am dat un telefon la cineva şi ăsta a 
ascultat la telefon. Şi să urcă în tren după noi. Şi zice că ne-ar întreba şi el ceva. 
„Domn'e, uite, io sunt inginer petrolist. Sunt din Bucureşti şi acuma merg la Videle. Şi 
am şi eu un frate. Nu ştiţi nimic dă el?” Am stat eu şi m-am uitat aşa la el şi mă gândii: 
„Păi bine, dumneata inginer petrolist te-ai dus la Videle? Păi petrolu e-n Prahova! ”. 
Şi-i spui: „Domne, nu te supăra, da’ io ştiu că petrolu' e-n Prahova. Ce cauţi dumneata 
la Videle dacă eşti bucureştean...”. „Ăăă, păi să vezi dumneata ce este acuma, când om 
intra în câmpu' ăla plin de sonde ! ” Şi a avut dreptate omu”. Şi l-am mai întrebat eu: „Şi 
cum îl cheamă pă fratele ? ”. Păi aşa. Eu: „Da, îl ştiu”. Profesorii o” fost scoşi de la noi 
din brigadă. „A fost cu mine-n brigadă, da’ l-a” scos dă la noi, că au zis că intelectualii 
sabotează munca. Şi pă ei i-a” făcut brigăzi aparte la Stoeneşti.” 

Aşa că eliberarea a fost în ianuarie '63. Am împlinit toată pedeapsa, fără trei luni 
dă zile. 

Ați avut probleme cu autorităţile şi după eliberare ? 

Cum să nu am? Ba mai veneau şi acas’ la mine... Şi asta a durat din '63 până-n '89. 
Mă urmărea ăsta de vi l-am spus. Noroc că aveam WC-u' în cas”, că altfel, vorba aceea, 
să ţinea după mine şi la WC. 

Şi i-am întâlnit dă câteva ori, că io locuiam pă centru acilea. P-ormă s-a demolat aci 
şi mi-a” dat apartament, da” io n-am vrut să primesc. Adică n-am vrut să semnez că sunt 
de acord cu demolarea. Şi m-a” chemat la primu' secretar şi mi-a spus că n-o să se 
împiedice el de mine. Da’ l-a chemat pă cumnată-meu, pă Ilie Ardeiaş. Era şefu' 
atelierului dă cizmărie în cadru” cooperativei „Răsăritul” şi îi încălţa la comandă. Şi l-a 
chemat: „Bă, uite, eu îi dau un apartament "colea. Dacă nu o să îi ofer o cameră şi-o 
sală la Adămeşti sau la Poroschia! şi o să-l pui să semneze că refuză. Io nu mă iau dă 
el! ”. Şi ăla zice: „Nu-ţi ajunge, mă, cât ai făcut? Vrei să mai faci iar? Du-te, mă, şi 
vezi-ţi dă treabă ! ”. Şi atunci mi-a dat un apartament aci pă strada Gării. 

Casa asta în care stau acuma am cumpărat-o în '81. Ca să ţi-o spun pă cinstite, nu-mi 
vine să stau, nu prea pot să mă astâmpăr. La bloc acolo nu puteam... 


Vă mulțumesc frumos. 
Cu plăcere. 


14. Localitate în judeţul Teleorman. 


Petre Vişan 


S-a născut la 31 august 1936 în Alexandria, judeţul Teleorman. Naţionalitatea : 
română. Religia : ortodoxă. Studii: şcoală profesională. Profesia : mecanic/electrician. 
A fost arestat la 10 august 1959 şi condamnat la 15 ani de muncă silnică. A executat 
pedeapsa în închisorile Rahova, Jilava, Luciu-Giurgeni şi Strâmba. A fost eliberat la 
25 iunie 1964. La data interviului locuia în Alexandria. Interviu realizat de Alexandru 
Matei la 29 noiembrie 2007. Transcrierea şi tehnoredactarea interviului - Constantin 
Petre. Editarea — Alin Mureşan. Interviul se află în AIO-ICCMER, având cotele 298, 299. 


Părinţii dumneavoastră făceau parte din vreun partid ? 

Aveau simpatii către ţărănişti, că şi eu mai târziu am avut simpatie pentru ei, deşi 
n-am fost membru țărănist. Părinţii mi-au dat o educaţie sănătoasă, cum era înainte... 

Când au apărut pentru prima dată comuniştii în zona dumneavoastră ? 

Comuniştii au apărut în zonă dă mult, da’ copil fiind, atunci chiar nu mă interesa, 
deşi părinţii discutau cu vecinii, cu fraţii. Acolo la noi era o femeie venită din Rusia şi 
povestea pă furiş cum e acolo. Şi s-a dus vestea, de toată lumea vorbea c-o să mâncăm 
la cartelă, c-o să fie rău, c-o să ne ia pământu”, c-o să ne ia fabrici, o să fie arestări... 
ceea ce s-a şi întâmplat. 


Dumneavoastră când aţi fost arestat ? 
Am fost arestat pă 10 august 1959. 


Din ce motiv ? 

Motivu' - „organizaţie subversivă împotriva ordinii sociale”, actul de acuzare. 

Puteţi să descrieţi momentul arestării ? 

Eu atuncea lucram la Bucureşti, la Sala Congreselor, cum îi spunea atunci (acum îi 
spune Sala Palatului). Era o sărăcie cruntă pe vremea aceea, că lua’ grâul după arie 
comuniştii şi nu-ţi mai lăsa” decât un sac, doi acolo, şi fiecare îşi lua ochi de fiară şi se 
uita pe unde putea să câştige o buca’ dă pâine. Şi având un unchi la Bucureşti, m-a luat 
şi zice: „Mă, 'ai să lucrezi cu mine tubulatură de ventilaţie”. La Sala Palatului era” nişte 
tubulaturi prin care venea aer din afară pân nişte ventilatoare şi trecea pân nişte bazine 
de apă, sa fie aer fără praf... Era un aer curat, plăcut. Acolo am lucrat şi chiar d-acolo 
m-a” arestat. 

În data de 10 august pe la 12 serveam masa în fostu’ Palat Regal. Stăteam câte patru 
la masă, cu alţi colegi, şi a venit sectoristu' la mine. Mai "nainte, nu v-am spus, mai 
arestase” de-ai noştri şi io auzisem. Eu eram la Bucureşti cu încă un prieten, care a fost 

cu mine în lot, Mareş Tudorel!, care era student şi locuia pe Edgar Quinet, adică la fosta 
Capşa, la etajul II. Şi a venit ăsta, sectoristu”, la mine la sala de mese şi zice: „Ai servit 
masa ?”. „Nu, că de abia m-aşez...” „No, mănâncă, nicio problemă”. Şi-a plecat. Gata, 
am bănuit, e ceva. Şi când m-am uitat la uşă, am văzut două persoane, doi civili, care 
încadrase” uşa. Vă daţi seama că n-am mai putut să mănânc. Am ciupit io ceva şi am 
ieşit. M-a” încadrat ăştia doi de la uşă, şi-ncă unu” care mergea în faţă şi să tot uita la 
mine. Zice: „Mergem la atelier să-ţi iei bagajul”. „Păi de ce, domn'e ?” „Ai să vezi.” 
Şi m-a” dus, mi-am luat bagajul. Aveam şi io o cutie de table, am luat-o şi p-aia, şi când 
am ieşit pe uşă, zic: „Domn'e, unde mergem?”. „Ai să vezi.” Şi m-a” dus aici pe 
Lutherană, unde erau un IMS de-sta, şi în maşină şoferu' cu un căpitan de Securitate, 
Anghel Marin?, care mai târziu mi-a fost anchetator. 

Ăştia deja deschisese” uşa să intru în IMS. În fine, m-au aruncat acolo. IMS-urile au 
două canapele şi un culoar ; în faţă erau şoferul cu încă o persoană. Mi-au pus ochelari 
de tablă, de nu vedeam deloc. „Domn'e, nu văd nimic.” „Lasă, mă, acolo.” Anghel 
Marin se uita la mine... Şi m-a” dus pe urmă la Securitatea Rahova, în faţa unui zid alb. 
Şi acolo: „Hai jos! ”. Tot cu ochelarii. M-a” luat ei de braţ: „Lasă capu' jos!”. Mă 
loveam: „Ce faci, bă? Fii, bă, atent, bă!”. Nu vedeam, mă împiedicam: „Ce faci, 
mă? Ia uite la ăsta!”. Zic: „Păi, domn'e, nu văd!”. „Cum, bă, nu vezi?” Aşa, 
batjocură, cum aveau obiceiul, pe care eu nu-l ştiam, că d-abia acum intrasem... Şi m-a’ 
dus la cameră, dar mai mişcam puţin ochelarii ş-am văzut un coleg din Alexandria lângă 
mine, Vasile Victor. Aleooo, pă ei îi arestase”! Că un alt prieten, tot de la Alexandria, 
Ene Vasile, căruia noi îi ziceam Becu, între prieteni, îmi trimisese un bilet şi mi-a spus 
c-au fost arestaţi de-ai noştri... Şi am stat acolo cât am stat şi pe urmă ne-a” luat şi ne-a’ 
dus într-o cameră mare unde era un plutonier, cu o masă cu acte în faţa lui şi o masă 
alături cu un scaun. Mi-a spus să mă dezbrac la pielea goală. M-am dezbrăcat şi mi-a 
luat el şi mi-a inventariat tot. Aveam vreo 900 de lei la mine, aveam un pachet de Carpaţi 
cu şapte ţigări, ceva acte şi nişte mărunt, dar aveam şi biletu' ăla de la prietenu” ăsta din 
Alexandria. Şi mă gândeam: „Cum să fac să-l...”. Că inventaria” orice hârtiuţă. Şi îl 
urmăream pe el când îmi completa datele mele şi am prins biletu’ ăla uşor, am strâns 
uşor în mână să nu fac nici zgomot... (plânge - n.n.), am dus mâna la gură şi l-am 
înghiţit. Şi mi-am zis : „Becule, ai scăpat”. 

Şi, în fine, mi-a făcut inventaru’, mi-a pus ochelarii la ochi şi m-a dus într-o celulă 
din beciul de la Rahova, la camera 20. Acolo mai erau patru persoane. Unu” era din Titu, 
cu care m-am întâlnit mai târziu la Luciu-Giurgeni, şi mai era unu”, şefu” contabil de la 
Valea Roşie, care făcuse o delapidare de peste 100 de mii... Pă el l-a” adus în urma mea, 
de fapt. A întrebat: „Unde sunt io aici?”. „Securitatea Rahova”, i-au spus ceilalţi 
colegi. „Aaa, de ce mi-o fi fost frică n-am scăpat”. Că-l băga’ la subminarea economiei 
naţionale că trecea peste 100 de mii’. Şi stătea şi se gândea ce întrebări o să-i pună. Io 
parcă eram de pe altă lume, nu mai judecam, nu mai gândeam... 


Ancheta cât a durat ? 

Păi deja îi arestase' p-ăştealalţi, iar pă noi de la Bucureşti ne-a’ luat ultimii. M-a” luat 
întâi pă mine şi apoi pă Mareş Tudorel... Deja ştia” tot. Pe mine mă întrebau doar ca să 
confirm. lo n-am prea recunoscut, că multe erau înflorite, erau exagerate. 


1. Pentru detalii, a se vedea interviul cu Tudorel Mareş din prezentul volum. 
2. A se vedea nota 11 de la p. 387. 
3. Cei găsiţi vinovaţi de delapidări mai mari de 100 000 de lei erau condamnaţi la moarte. 

Când vă scoteau la anchetă, ziua sau noaptea ? 

Păi şi ziua şi noaptea, depinde de cum considerau ei. 

Vă băteau în timpul anchetelor ? 

Ei, mie mi-a” dat... n-am vrut să recunosc şi zice: „Mă, şi io am fost muncitor, mă. 
Va fi rău, fii atent”. Şi-a deschis uşa unv’ Florin. lo m-am sculat, şi când mi-a dat un pumn 
în cap, probabil am căzut pă scaun ş-un moment am văzut negru, n-am ştiut de mine. Nu 
ştiu cât a durat. Când m-am trezit io, ei erau amândoi în faţa mesei lângă mine: „E, ce 
zici? ”. Nu ştiam ce să răspund, nu mai ştiam ce e cu mine. Ş-atâta a fost... Pe urmă 
dosaru' deja era făcut. Mi-a” dat să citesc şi să semnez pe fiecare pagină. Le am acasă, 
că am văzut dosarele de Securitate. Am şi xeroxat vreo 700 de pagini. Prima dată am 
văzut patru volume în 2003 şi anv’ trecut am văzut încă şase volume cu procesu’ nostru. 

Câţi erați în lot ? 

Am fost 16. De fapt 13, da’ ne-a’ mai băgat în plus un preot“, o fată, Roman Maria’, 
care a venit pă la Timişoara, şi pe domnul Dragodan;, fratele lui Constantin Dragodan’. 
I-au băgat cu noi, deşi ei n-aveau niciun amestec în ce aveam noi. 


Când a avut loc procesul ? 
Procesu’ a avut loc în toamna lu” '59, cred că aproape de 1 octombrie. 
Și unde a fost ? 


La Tribunalul Militar Bucureşti. Uite, chiar nu mai mi-aduc aminte dacă era şi 
domnu' Dragodan în boxă sau nu... Nu, nu era, ăştia trei nu erau. Eram doar 13. 


Ați avut avocat ? 

Am avut, da’ i-a’ spus: „Aveţi cinci minute”. 

Ați avut public în sală ? 

Numai câte cineva din familie. Numai din familie, atât. 

Și care a fost sentinţa ? 

După proces ne-a’ dus la Jilava şi într-o zi ne-a’ strigat pe toţi, că eram răspândiţi pân 
secţii, pân celule. Eu eram la camera 17 atunci, pă secţia I. Da”, curios, nu v-am spus... 
când m-a” băgat pentru prima dată la Jilava, s-a deschis o uşă acolo şi am intrat. Parcă 
şi-acum îi am în imagine, erau bătrâni ca mine acuma, şi mă ia unu de gât: „Pe unde 


4. Probabil Ion Vişan, născut la 4 septembrie 1913 în Radu Vodă, Giurgiu. Preot paroh în 
Alexandria. Se pare că a fost internat administrativ pentru 24 de luni, între 4 iunie 1959 şi 
14 iunie 1959. Vasile Manea, op. cit., p. 266. 

5. Maria P. Roman, născută la 12 august 1939 în Alexandria, Teleorman. A fost arestată la 
25 iunie 1959 şi condamnată la 4 ani de închisoare corecțională. A executat pedeapsa în 
închisorile Jilava, Miercurea Ciuc şi Arad. A fost eliberată la 4 octombrie 1962. Informaţii din 
fişa matricolă penală din AANP. 

6. Mihai Dragodan, născut la 21 iunie 1921 în Alexandria, Teleorman. A fost arestat la 24 iunie 
1959 şi condamnat la 10 ani de muncă silnică. A executat pedeapsa în închisorile Văcăreşti, 
Jilava, Luciu-Giurgeni, Ostrov, Gherla, Periprava şi Galaţi. A fost eliberat la 22 iunie 1964. 
Informaţii din fişa matricolă penală din AANP. 

7. Constantin Dragodan, născut la 6 octombrie 1919 în Alexandria, Teleorman. A fost arestat la 
27 noiembrie 1942 şi condamnat la 25 de ani de muncă silnică. A executat pedeapsa în 
închisorile Jilava, Piteşti, Târgu Ocna şi Aiud. A fost eliberat la 31 iulie 1964. Informaţii din 
fişa matricolă penală din AANP. 

să-l mai duci pe băiatul ăsta? ”. Eram cel mai tânăr din cameră... Şi-mi face cineva 
semn: „Mergeţi la dom’ ministru ! ”. M-am dus la el şi m-apucă de obraz: „Câţi ani 
ai?”. Zic: „Păi luna asta împlinesc 23 de ani”. Zice: „Mă, tu nu ştii de ce eşti aici. Noi 
am avut funcţie”. Nu ştiam eu cine e... „Am cutreierat lumea în lung şi-n lat, da’ tu eşti 
tânăr, s-ar putea să scapi, să spui ce vezi aici. Şi să mai ţii minte un lucru: românul nu 
este în stare să se conducă.” Pă cuvântu' meu dacă nu l-am înjurat atunci, în sinea mea. 


Dar cine era ? 

Era ministru’ Răducanu, cum e acum ministrul Culturii. 

Şi când v-a venit sentința ? 

A mai durat. Sentința am primit-o când eram la camera 24, cred că pân ianuarie sau 
februarie. Şi când a deschis vizeta, ieşeam şi noi, bandiții... „Citeşte şi semnează ! ” 
15 ani muncă silnică. 

V-a afectat aflarea sentinţei ? 

Am avut momente de vream să mor... Aia era’ cu ciomegele pe noi când ieşeam cu 
tinetele cu necesităţi. Acolo mi-am şi distrus stomacul, că io nu puteam face nevoile cu 
omv’ lângă mine. Eram într-o celulă de-aia câte 70, deşi ea era de zece sau 15 inşi. Eram 
permanent năclăiţi, că nu era aer şi la geamuri erau obloane. Şi nu mai mâncam, nu 
mai... M-au observat cei vechi în celulă. Eu am fost muncitor, da' am stimă pentru 
intelectuali, că ei a' făcut tot ce mişcă la ora asta. Şi era un profesor universitar care mă 
întreba : „De unde eşti ? Pentru ce eşti arestat ? Ce-ai făcut ? Fii atent, foarte curând vei 
fi acasă”. În teroarea aia, să auzi o chestie de-asta... A mai venit şi altu’: „Ce faci? 
Ce-ai lucrat? Foarte curând vom fi acasă”. M-a’ scos din starea aia. „Ce, mă, te 
pierduşi ? Eşti băiat tânăr. Eu sunt aci de opt ani”. Altu” era de patru ani... „N-are nimic, 
ne scăpăm. Dacă ne pierdem moralu’, suntem pierduţi. Să ne păstrăm moralul ! ” 


Cum era mâncarea în Jilava ? 

Mâncarea era: arpacaş, varză, cartofi şi fasole. Astea le repeta’. 

Aveaţi apă la discreție ? 

Aveam un bazin cu picioare, cu două mânere, de vreo 25-30 de kilograme, pe care îl 
umpleam în fiecare dimineaţă. Aveam balia’, unde te mai spălai pe mâini, tineta, unde 
urinai, şi tunu”, unde făceai treaba mare ; cine făcea de servici”, trebuia să fie cu alea la 
uşe dimineaţa. 

Trezirea era la ora 5, că bătea o toacă deşteptarea. Şi imediat care ştia că e de 
servici”, trebuia să fie cu tunu”, tineta şi balia la rând. Şi când auzeai zăvoarele, erai 
gata, dar dacă vărsai din astea, atâta îţi trebuia. Mergeam pă culoar, clăteam, umpleam 


8. Posibil Ion N. Răducanu (1884-1964). Doctor în economie politică. Profesor la Academia de 
Înalte Studii Comerciale şi Industriale, rector între 1930 şi 1940. Deputat în mai multe 
legislaturi şi membru al Delegației Permanente a PNȚ, ministru al Muncii şi Asigurărilor 
Sociale între 1928 şi 1930, ministrul Lucrărilor Publice şi Comunicaţiilor între 1930 şi 1931. 
În 1947 a fost scos din învăţământ, iar în 5/6 mai 1950 a fost arestat şi trimis la penitenciarul 
Sighet, unde a rămas până în 1955. A fost eliberat în toamna lui 1955 de la Malmaison. A fost 
rearestat la 10 octombrie 1958 şi condamnat la 20 de ani de temniţă grea, pedeapsă redusă 
ulterior la 10 ani de închisoare corecțională. A executat pedeapsa în închisorile Văcăreşti, 
Jilava şi Botoşani. A fost eliberat la 30 august 1963. Cicerone Ioniţoiu, Victimele terorii 
comuniste. Dicţionar. R, p. 68; fişa matricolă penală din AANP. 

9. Vas mare, făcut de regulă din doage şi folosit mai ales pentru spălatul rufelor (regionalism). 

bazinul, ăia deşertau şi clăteau tunu” şi tineta... Cam opt oameni eram. Şi erau bătrâni 
care nu putea”, aşa că eu eram zilnic la alea: „'ai, te rog, mâine sunt eu la balie sau la 
tun, "Ai, te rog io...”. Erau profesori universitari, ingineri, arhitecţi : „Te rog io, nu pot, 
ştiţi. ..”. „Da, dom” profesor.” 

Gardienii erau din loc în loc. Iarna aveau şube şi pâslari peste cizme. Regulamentu’ 
era privirea în pământ şi mâinile la spate ; dacă te mai uitai aşa, îţi dădea câte un ciomag, 
câte un ghiont, depinde. „Hai, mă, hai! Repede! Repede! Hai, tăceţi, bă!” 

Care era gardianul cel mai rău dintre toți ? 

Cel mai rău era locotenentu' Ştefan!0. Avea vreo 40 de ani, era bine legat, scund. Şi 
ăsta ştiţi ce făcea ? Era’ trei zăvoare, le deschidea uşor, că era’ unse cu vasilină, şi intra. 
Şi cum era” două unghiuri moarte, mai puteai să stai pă pat cu ochii la vizetă. Chiar eu 
am păţit-o. Era înainte de Crăciun, în '59... Pă mine dă tânăr m-a’ cam durut picioarele 
şi mai stăteam pă pat, deşi n-aveai voie pân” la 10 seara. Când s-a deschis uşa, m-a văzut 
când m-am sculat. „Afar! Afar'!” Şi m-a dus în ciomege şi cu pumni. Lovea cu 
cizmele... Ştii ce doare aici? Fuuu! „Vino-ncoa”, futu-ţi dumnezeu” mă-tii! Ce mi-ai 
făcut? Mi-ai făcut secţia de râs ! ” Sergentu' major Ungureanu! mi-a făcut raport şi mi-a 
dat trei zile de izolare. Şi m-a dus la „neagra”. A doua zi era Crăciunu!. A deschis o uşă, 
m-a băgat acolo... întuneric; am luat-o şi eu uşor-uşor, am dat de un perete, am luat-o 
aşa de jur împrejur, că treia să circuli permanent, că era 24 decembrie şi îngheţai. Am 
măsurat că era’ şapte paşi şi jumătate, până întâlneam zidu’. Şi aşa, pe lăţime, era” cinci 
paşi. Circulam permanent... Pe jos era un fel de mâzgă şi mai cădea câte o salamandră 
d-aia cu burta roşie, că era” lipite de tavan din cauza umezelii. Şi am stat trei zile la 
„neagra” pentru că m-am întins zece minute pe pat, că n-am stat mai mult de zece 
minute, că erai supravegheat permanent pă vizetă. 

Şi după câteva luni de zile, prin mai-iunie 1960, ne-a’ strigat: „Afar'! Afar ! 
Afar” ! ”. Bagajul scos afar’. Ne-a” scos acolo la poartă, ne-a’ încolonat câte cinci, ne-a’ 
urcat la dubele astea auto şi ne-a’ adus unde era calea ferată, ne-a’ băgat în dube de-astea 
vagon şi ne-a! dus la muncă la Luciu-Giurgeni. 

Cu ce v-au dus acolo ? 

Cu trenul. Ne-a’ dus până acolo şi am coborât la gara Basarab, că Luciu-Giurgeni era 
la v'o patru kilometri. A” venit caralii şi trupele de Securitate cu puşti mitraliere şi ne-a 
înconjurat cu puşti mitraliere. „Jos, câte cinci ! ” Ne-a’ dat jos p-un câmp mai departe de 
gară şi ne-a” încolonat. Şi altu” zice: „Hai, mai în faţă! Câte cinci! Hai şi tu, cinci, 
cinci, cinci, cinci, cinci! ”. Până ne-a’ aşezat pe toţi: „Ţineţi-vă de braţ şi înainte 
marş ! ”. A’ avut v'o două-trei căruţe şi pe cei care nu prea putea” merge i-au suit în 
căruţe şi, în fine, am ajuns la colonie. Ne-a” băgat pe poartă şi ne-a” lăsat liberi. Nu 
ne-a’ zis nimic până seara. Ne-am întâlnit prieteni... 

Cum aţi putea descrie colonia de la Luciu-Giurgeni ? 

Am acasă de la un coleg care a fost acolo, Bercea Radu!?, care a participat la multe 
expoziţii, nişte caricaturi cu Luciu-Giurgeni. Mi-a zis: „Pentru voi, pentru asociaţie, 


10. A se vedea nota 28 de la p. 394. 

11. Ungureanu, plutonier-major, gardian în Jilava, semnalat între 1957 şi 1959. Ibidem, p. 293. 

12. Radu Bercea, născut la 29 august 1939 în Cuciuru Mare, Cernăuţi. Pictor şi caricaturist. A fost 
arestat la 30 aprilie 1959 şi condamnat la 20 de ani de muncă silnică, pedeapsă redusă ulterior 
succesiv la 15 ani de muncă silnică, apoi la 5 ani de închisoare corecțională. A executat 

pui şi tu pe-acolo. Le expui pe-un carton mai gros”. Le am acasă, încă nu le-am expus, 
că noi avem sediul la prefectură şi nu vreau să găuresc, să nu ne dea afară de acolo. 

Să vedea că e nou acolo. WC-u’ afară, mai multe cabine fără uşi, pat cam de 40 de 
centimetri, două scânduri colo, două colo... Ne-am strâns pă prietenii: „Bă, de unde? 
De unde? Hai, mă, la baraca asta! Hai la aia! Hai la aia ! ”. Şi a doua zi, pe la 9 ne-a 
servit câte o cană dă ceai şi ne-a’ dat câte o bucat dă mămăligă. Noi am avut pe drum 
hrană rece: o bucat' de slănină cu sare şi am mâncat-o din prima zi. Şi a' început 
apoi cu fluierele : „Adunarea ! Adunarea ! Toată lumea în faţă... ”. Era o baracă în formă 
de U. „Toată lumea aici! Hai! Hai! Hai! Hai! Hai! Pe câte cinci! Pe câte cinci.” Şi 
ne-a’ aşezat 1000 de oameni, câţi eram acolo, şi-a” făcut brigăzile. Eram câte 50 de 
oameni în brigadă, iar eu am fost brigada a VIII-a. Când ne-a’ pus pă brigăzi, ne-au zis 
că vine comandantu” : „Nu mişcă nimeni! Bă, fiţi atenţi: în libertate, munca e o cinste 
şi-o datorie de onoare, aicea munca este obligatorie. Aţi venit aici să munciţi. Să n-aud 
că «sunt bolnav». Aţi venit aici să munciţi. Aţi fost repartizaţi pă brigăzi, dă mâine 
începem munca”. A doua zi ne-a repartizat la una din lucrări, şi-a treia zi a' început să 
ne ducă la muncă. 


Brigadierul dumneavoastră cine era ? 
Brigadier la noi era un ţăran din Moldova, Braga”. 


Și ce vă puneau să lucraţi ? 

Prima dată ne-a’ dus la canale d'astea dă irigări. Că pe alea, cu timpu” să depune un 
mâl galben de vreo 25-30 de centimetri şi nămolu' ăla, mâzga aia, trebuia luată cu 
lopata, şi era foarte greu. Era un preot catolic, nu mai mi-aduc aminte cum îl chema: 
„Mai uşor! ”. Ăştea, şefii de punct, securiştii şi ostaşii care ne înconjuraseră: „Hai! 
Hai! Hai! ”. Preotu': „Mai încet! Mai încet că mor”. A şi murit pân’ la urmă... Deci 
prima victimă a fost un preot catolic. Probabil dă efort, că el suferea cu inima. A’ 
fluierat, am oprit, şi am rămas doi de pază până l-a” luat. Unde-l ducea, nu să ştie. 

Şi am început munca în plin. De dimineaţă până seara la 6, când era încetarea 
lucrului. Şi am făcut diferite munci. La orezărie a fost groaznic. Se planta în nămol... 
Era câte un om din metru în metru, şi după ce terminai o parcea, te muta la alta. Da’ 
şefu' de punct nu te lăsa nici să ridici capu”. Dacă se mai întindea câte unu”, îl lovea cu 
ciomagu': „'tu-ţi dumnezău' mă-tii ! ”. 

Cum îl chema pe şeful de punct ? 

Era un ţigan, sergent-major... Şi comandantu” era tot un ţigan, loaniţiui* să numea. 
Era locotenent-colonel de Securitate, o fiară de om. Bine, să cunoştea că şi ăsta de la 
orezărie, şefu”' de câmp, tot ţigan era. 

Doamne, şi aveam apa trecută de genunche şi stând zilnic în apă se forma” nişte băşici 
ca ov’ de porumbel, ca nuca. Picioarele ne era” ca şi cum ai băga o carne în putrefacție. 


pedeapsa în închisorile Iaşi, Salcia şi Luciu-Giurgeni. A fost eliberat la 27 aprilie 1964. 
www.radubercea.ro ; fişa matricolă penală din AANP. 

13. Gheorghe Bragă, născut la 19 noiembrie 1917 în Mândrişca, Bacău. A fost arestat la 17 aprilie 
1959 şi condamnat la 20 de ani de muncă silnică, pedeapsă redusă ulterior la 7 ani de 
închisoare corecțională. A executat pedeapsa în închisorile Bacău, Jilava, Galaţi, Periprava, 
Salcia şi Luciu-Giurgeni. A fost eliberat la 10 ianuarie 1963. Informaţii din fişa matricolă 
penală din AANP. 

14. A se vedea nota 18 de la p. 266. 

Noi am plantat orezu’, am smuls iarba, că mai creştea iarbă, l-am şi secerat, şi-am avut 
parte şi de treierat... Acolo am avut şi un accident, prin '62. 

Cum s-a întâmplat ? 

L-am secerat, şi să făcea’ nişte snopi, că el nu creşte prea înalt. Eram cinci inşi care 
deserveam o batoză. Şefu' de punct simţeam eu că parcă are o simpatie pentru mine, că 
eram mai tânăr. Mai "nainte lucrasem cu el, când am făcut cărămidă, şi simţeam eu că 
parcă să uita altfel la mine, faţă de alţii, simţeam io că parcă eram favorizat. Şi pă mine 
m-a pus să car pleavă de la batoză, cu două coşuri. Şi tre'ia să te mişti repede să duci 
coşurile, că se umpleau. Am cerut şi noi voie să ne descălţăm, c-aveam bocanc căptuşit 
şi ne rodea, şi ne-a dat voie. Io ridicând coşurile, am călcat cu călcâiu' într-un colţ de 
sapă şi mi-a retezat... Aoleo, mamă, m-am înverzit şi curgea sânge. A venit ăsta şi parcă 
mă compătimea : „Ce păţişi, mă? Ce păţişi ?”. Zic: „Nu ştiu”. „'Ai, stai colea ! ” Şi-am 
Stat în cortul ăla. În închisoare, de unde medicamente ? Medicamentele era’ scuipatu' şi 
urina. Şi s-a” urinat colegii ăia pă rană, dă cu scuipat, curgea sânge de nu mai aveam 
putere... Pân' la colonie era’ cinci-şase kilometri. Şi a venit cu o căruţă, brigadieru' a 
băgat-o în cordon, m-a suit în căruţă şi patru colegi au mers în urma căruţei până-n 
colonie. În colonie aveam un medic de-al nostru, deţinut, e pân Franţa acuma, da’ nu 
mai mi-aduc aminte cum îl cheamă. Mi-a zis: „Ce-ai păţit?”. „Dom” doctor, uite aşa, 
aşa...” „N-am, mă, decât nişte apă oxigenată să-ţi pun.” Mi-a pus acolo, a sfârâit un pic. 
Zice: „Fii atent. Îti dau trei zile concediu, să vedem dacă aprobă civilu’”. Medicu’ 
securist, îi zicea „civilu’”. „Când vine mâine, îi spui lui.” Şi când a venit: „Ce-are 
ăsta ?”. „Uite aşa şi aşa.” „Ia, mă!” Când a văzut tăietura... să umflase tot călcâiu”, a 
fost de acord să-mi dea trei zile, da” nu te lăsa” să stai aşa. Am mers la bucătărie, la 
cartofi, la prăşit şanţu' de iarbă. Venea’ ei şi spunea’ : „Bă, tu şi tu, uite, prăşiţi şanţu' 
ăla ! Tu, la cartofi ! ”. Şi tot aşa, la diferite munci care considera” ei. Stam şi noi pă vine 
acolo, aşteptam să ne cheme, să ne ia să ne ducă la muncă. Io fiind primu”, stam cu 
picioru” în sus. Când treceai pe lângă un cadru, trebuia să stai cu mâinile la spate şi cu 
privirea în pământ. Şi când a trecut sergentu' major Scarlat, io fiind primu” acolo, nu 
l-am văzut. Ăştea s-au sculat repede, că aveau alte boli, cu rinichii, mai ştiu eu ce-avea”, 
şi până m-am sculat eu, cu picioru', mi-a dat o cizmă peste piciorul care de-abia să 
prinsese de a început din nou sângele. Şi zice: „Să tremuri când trece un cadru pe lângă 
tine, futu-ţi dumnezeu” mă-tii de bandit ! ”. „Da” nu v-am văzut ! ” „Dumnezeu' mă-tii ! ” 

M-am dus iar la medicu” nostru: „Ce mai păţişi, mă ?”. „Uitaţi aşa, aşa.” „Cine?” 
„Scarlat.” „Aha.” Zice: „Bă, hai că încerc să te internez. Să vedem, că îmi vine mâine 
civilu'”. M-a internat şi când a venit ăsta să oprise sângele, să prinsese o pojghiţă. Şi 
civilu’: „Ce e cu ăsta, mă?”. „Păi ştiţi, domnu' sergent-major Scarlat l-a lovit cu 
cizma, iară a sângerat...” „Du-te, bă! De la ce brigadă eşti ?” „De la VIII.” „Du-te, bă, 
la muncă! ” Doctoru': „Să nu iasă din brigadă, lăsaţi-l, că e umflat”. „Bine, bine.” Nu 
m-a lăsat să ies la muncă, da’ am făcut alte munci, d-astea mai uşoare, la interioare. Că 
nu te lăsa” să stai. În fine, m-am vindecat greu de tot. Am mers o lună de zile pe vârful 
piciorului. 

Pe urmă ne scotea’ la alte munci. Mi-aduc aminte când ne-a! scos la dale. Ne-a’ luat: 
„Tu, tu, tu, la poartă! ”. D-ăştea mai tineri. Ne-am dus la poartă, ne-a’ înconjurat, ne-a 
dus undeva unde era o grămadă mare de nisip, cu nişte lopeţi şi greble, să facem dale. 
Ştiţi ce sunt dalele? Pă canalele dă irigaţii se punea” nişte dale, nişte plăci de ciment. 
Când a venit să ne explice, n-am ştiut nici unu” din ăia zece care eram acolo ce e aia dale. 

În fine, a venit un civil şi ne-a explicat: „Uite, domn'e, aşa”, şi ne-a arătat o grămadă, 
că mai era pe acolo. „Uite astea e (sic ! ).” Şi-am făcut şi dale, da? mergeam în vârf, că 
nu să vindecase călcâiu”. Însă aveai normă şi dacă n-o făceai, te oprea’ în poartă şi-ţi 
dădea’ 20 de lovituri la fund cu cearşafu' ud. 

Am lucrat şi la dig, acolo. La dig aveai trei metri de săpat şi cărat. Digul avea parapet 
dă opt metri, că terenu” era denivelat... acolo era mai jos, acolo era mai sus. Şi tre'ia să 
sapi trei metri. Erai câte doi: unu’ care căra cu roaba şi unv’ care o încărca, şi te 
schimbai. Că spunea: „Tu şi tu, vă organizaţi”. 

Când eram la Luciu-Giurgeni se zvonise că urmează o eclipsă şi am luat de la 
atelieru’ mecanic câte un ciob să ne uităm la eclipsă. Şi când a început eclipsa s-a făcut 
frig şi ne-au trimis ei înăuntru. Nu ne-a” lăsat să stăm afară, ne-au trimis pe fiecare la 
baraca lui. A durat puţin şi pe urmă am ieşit iar. Da’ mi-aduc aminte că am văzut un pic 
cu un ciob, că ne uitam rapid, cu unu” cinci-şase, să vedem şi noi. 


Mâncarea cum era acolo ? 

Văleu ! Era foamete curată. Ne punea’ câte un polonic dă mâncare. Mămăliga care 
ne-o dau, o mâncam dimineaţa, şi aia o mâncam goală, ce să mai... Aş mai fi mâncat 
încă cinci porţii. Era puţină de tot mâncarea. 

Şi nişte civili ne-aducea” apă în butoaie. Ei tre'ia să ne aducă din Dunăre, da’ nu să 
mai ducea” la Dunăre şi-l umpleau dintr-un lac de unde le aduceau la brigăzi. Şi a 
început o boală a ficatului, leptospiroză să numea. A’ venit din departamentu’ Securităţii 
nişte medici civili, că s-a dus vestea până la Bucureşti că e (sic!) atâţia bolnavi, şi 
dimineaţa ne cătau la ochi. Că se zicea că la două-trei judeţe nu trebuie să fie atâţia 
bolnavi câţi erau la noi. Şi atunci a' început să fiarbă apa... Fierbea apa în cazane la 
bucătărie şi beam apă fiartă şi răcită. 

Au fost şi victime ? 

Au şi murit, da” a' luat măsuri după ceva timp. 

Vă mai amintiţi când a avut loc epidemia asta de leptospiroză ? 

În vara lui '62. Şi acolo s-a” mai îmbolnăvit şi de tifos. Era o brigadă specială unde 
era colonelu' Drăgăniţă!5, şeful la tifici, şi-l izolase” în incinta închisorii (sic! ), nu mai 
ieşea p-aici. Ei aveau o curte unde ieşeau, era” separați, nu lua” contact cu noi. Nu ştiu 
cât timp au fost izolaţi, dar era” vreo 50-60 de bolnavi. 

Unde eram io, erau 28 de adventişti de ziua a şaptea. Ştiţi că ei nu lucrează sâmbăta. 
La dig îi lega cu sârme de mâini, cu ciomegele... Nu, ei nu vrea” să lucreze sâmbăta. Şi 
dacă a' văzut aşa, i-a” izolat într-o celulă. Nu erau înghesuiți, dormeau cu rândul. Şi 
zice: „Când vă hotărâți să lucraţi, bateţi în uşe”. P'intre ei era şi şeful lor pă ţară, 
Moraru!$ să numea. Un tip înalt, ştia vreo şapte limbi, foarte deştept. Şi după o 
săptămână a bătut în uşă. „Vreau să merg la comandant.” „Bă, v-aţi hotărât să lucraţi ? ” 


15. Constantin Drăgăniţă, născut la 28 mai 1920 în Turnu Măgurele, Teleorman. Ofiţer. A fost 
arestat la 15 noiembrie 1957 şi condamnat la 10 ani de închisoare corecțională. A executat 
pedeapsa în închisorile Arad, Jilava, Galaţi, Salcia, Luciu-Giurgeni şi Gherla. A fost eliberat 
la 13 aprilie 1964. Informaţii din fişa matricolă penală din AANP. 

16. Posibil Nicolae Moraru, născut la 5 decembrie 1907 în legherişte, Satu Mare. A fost arestat la 
17 mai 1957 şi condamnat la 9 ani de închisoare corecțională. A executat pedeapsa în închisorile 
Văcăreşti, Jilava, Gherla, Salcia şi Luciu-Giurgeni. A fost eliberat la 14 aprilie 1964. Informaţii 
din fişa matricolă penală din AANP. 

„Vreau să merg.” „Bine.” „Ia zi, mă, v-aţi hotărât?” Zice: „Numai io”. „Păi ăilalţi? ” 
„Nu.” Atunci, ăsta, ţiganu”, l-a minţit. Zice: „Bine, mă, te fac şef la brigada de 
grădină”. „Domn'e, n-am lucrat, nu ştiu io...” „Lasă, mă, c-o să înveţi. Te fac şef la 
20 de oameni.” L-a făcut şef la grădină. Acolo erau morcovi, roşii, ardei, de toate, da’ 
la poartă îi verificau. După trei ani îl mai lăsau cu câte o bucăţică de roşie. A adus o roşie 
şi au mâncat vreo şapte-opt inşi, că ei mâncau acolo, la grădină. 

Şi în '62 i-a ţinut un an jumate în camera aia pe ceilalţi adventişti, printre care şi unu’ 
din Alexandria, pe care io nu-l cunoşteam atuncea, Ungureanu”. Şi a venit un ordin de 
la Bucureşti şi le-a” dat drumw' prin curte. Era o umbră, un schelet... Primeau mâncare 
la trei zile: două zile câte o cană de apă caldă şi-a treia zi mâncare normală: 92 de 
grame de pâine, feliuţa de mămăligă şi zeama aia pe care o dădea”. Şi ăsta, şefu” lor, dacă 
a ieşit la grădină, s-a îndreptat, s-a îngrăşat. Ăilalţi erau croitori, mecanici, mai ştiu eu 
ce. Când le-a” dat drumu” prin curte şi-a” dat de aer şi soare, au căzut toţi. Au căzut toţi ! 
Şi i-a" izolat într-o cameră şi vreo două săptămâni le-a” dat mâncărică şi şi-au mai 
revenit. I-a” ţinut tot aşa, într-o cameră unde avea’ şi-un ţarc unde ieşeau la aer, şi 
mâncare, apă, odihnă şi s-au înzdrăvenit... 

Mi-aţi spus mai devreme că în Jilava v-aţi îmbolnăvit de stomac. Mai aveaţi şi acum 
probleme ? 

Da, eram distrus cu stomacu”. Şi eram în brigadă cu unv’, maistru sondor, care era 
şi bucătar, şi-mi spunea: „Bă, dac-ai putea să-ţi dea Vlad Vişan nişte coji de mămă- 
ligă...”. Şi vorbesc cu ăsta, că fusese coleg cu mine în grupă, şi zic: „Băi Vlad, dă şi 
mie o mână de coji, mă, că mi-a spus domnu” doctor cutare, cutare...”. „iti dau, mă, da’ 
dacă ne prind ăştea ce facem?” Şi zice: „Bă, înainte de număr, la ora 6, vii şi tu pe 
lângă gard, şi ne uităm”. Şi mi-arunca două-trei coji pe care io le adunam tot cu frică. 
Mi-a dat de câteva ori. Stomacu' mă durea de nu mai ştiam ce să mai fac. Şi într-o zi 
ce-mi venise mie? „Vlade, dă, mă, şi mie o ceapă.” „Mă, dăm de belea.” Şi mi-a zis 
el într-o zi: „Bă, vii înainte de număr şi-ţi arunc io o ceapă”. Şi când mi-a aruncat a dat 
coltu’ sergentu' major Oprea. Când m-am aplecat, ăla: „Ce-ai în mână?”. „Păi, o 
ceapă.” „'Tu-ţi dumnezeu” mă-tii! ” M-a dus în pumni, în cizme, în şuturi la izolare. 
M-a băgat acolo, şi era un ofiţer de serviciu care lua în primire, că până făcea calculu’, 
adunarea, trecea câte o jumate de oră. Pe urmă suna şi erai liber, da” până atunci stai în 
poziţie de cinci-cinci-cinci, că să le fie lor uşor. Şi zice ăsta: „Să vie Novac să-l bage-n 
lanţuri ! Futu-ţi Dumnezău” mă-tii ! ”. Şi nici n-am apucat s-o mănânc, decât am luat-o... 
O ceapă! Şi ăsta, pentru lucruri d'astea dă nimic, or” te călca-n picioare, or” te ierta. Şi 
a zis: „Ce e, mă, cu ăsta?”. Ăsta zice: „Permiteţi să raportez. De la bucătărie, o 
ceapă...”. „Ce ceapă, mă? De la ce brigadă eşti, mă?” „De la VIII.” „Marş în pizda 
mă-tii la brigadă ! Na şi tu un şut în fund.” M-am dus, ăia închisese” uşile... Zic: „Păi, 
dom” sergent-major Oprea m-a reţinut să vin la brigadă”. A deschis şi-am intrat, şi nu 
m-a mai pedepsit, am rămas cu ce mi-a’ dat ei... pumnii ăia şi şuturile. 

Şi am mai păţit o chestie acolo la Luciu-Giurgeni, când descărcam şlepurile cu o 
macara d-aia fluvială. Era' nişte pene de-o tonă şi patru inşi într-un buncăr. Venea bacul 
pă Dunăre, noi umpleam buncăru' şi le descărcam în maşină, unde era” alţii care le lua’ 
şi le puneau în basculantă. Când umpleam cupa îi făceam semn să ridice cu macaraua. 
Erau doi care lucrau la macara, unul o ridica frumos, celălalt mai mult o târa, aşa. Şi 


17. Pentru detalii, a se vedea interviul cu Alexandru Ungureanu din prezentul volum. 

odată, lucra ălalalt, care o târa, n-o ridica drept, şi când i-am făcut semn să ridice a 
târât-o şi mi-a apucat picioru'. S-a suit ălalalt repede s-o ridice, da’ îmi zdrobise 
picioru'... A sosit şefu' de punct cu un ostaş cu mitraliera: „Ce e, mă, cu ăsta?”. „Păi 
uite, l-a prins...” „De la ce brigadă?” „De la VIII.” Au chemat de ăştea care erau 
scutiţi, că nu mai puteam să pui picioru-n pământ. „Duceţi-l, mă, la baraca lui!” M-a’ 
dus cu o basculantă... 

Am făcut multe acolo, construcţii, blocuri, un castel dă apă. La castelu” ăla dă apă 
eram cu şefu' gării de la Timişoara. 

De la Luciu-Giurgeni v-au mai dus şi altundeva ? 

Păi la Strâmba. Ne-a” dus cu un bac, cu un şlep, în primăvara lui '63, prin aprilie să 
zic. Şlepu' era lung, ca o platformă. Cu ăla ne mai ducea’ la vărsătură, la cules la 
porumbi, la încărcat remorci, la diferite munci. La cules la porumb mâncam porumb 
crud, că era o foamete groaznică. Am făcut ocluzie intestinală, să răsucea intestinu”. 
Sau, când ne-a’ dus odată la ceapă, am mâncat ceapă, tot aşa, dă foame. Era să murim 
dă stomac, ustura stomacu”... Sau iarbă... mâncam troscot. Când ne-a’ dus pentru prima 
dată, au bărbierit ai noştri troscotul care era prin curte. Că ştiau de la medici că e bun 
de nu ştiu ce, şi mâncai de foame, că era o foamete groaznică. În al treilea an sta’ 
mămăligile, că ne-nbolnăvisem toţi şi nu mai mânca nimeni. 

Cât timp aţi fost închis aţi primit vreo ştire de la părinţi ? 

În ultimu” timp să schimbase atmosfera. Venise un ofiţer d'ăsta, Niţu’? parcă îl 
chema, şi să purta altfel. Nu mai te lovea, nu mai te bătea. Era o destindere totală şi ne-a 
spus c-avem dreptu” la pachet. Şi-am scris şi io... Şi-acum le am acasă. Ei dicta” cum să 
scrii... Dădea' nişte creioane, cartea poştală, te duceai într-o sală şi lăsai creionu', că 
dacă te prindea” cu o bucăţică de hârtie sau cu o bucăţică de creion, aveai ocazia să mori. 
„De unde ai, ce-ai vrut să faci, cine ţi-a dat-o?” Şi lăsai cartea poştală şi bucăţica de 
creion : „Dragi părinţi, sunt bine sănătos, ceea ce vă doresc şi dumneavoastră. Vă rog 
să-mi trimiteţi un pachet în valoare de (sic ! ) cinci kilograme, dintre care 400 ţigări şi un 
p'lovăr sau un pieptăraş”. Şi trimetea”, da” p'in pachetele astea aflam multe veşti, că 
fiecare avea ingeniozitatea lui şi mai băga câte un bilet. Punea' un bilet la fundul 
borcanului de miere zaharisită, de exemplu, în care povestea” scurt dă tot... Da’ asta nu 
toţi. Eu n-am primit aşa ceva, că nu şi-au dat seama părinţii. 

Vă amintiţi o zi din detenţie care v-a marcat în mod special ? 

Atunci când am primit 15 ani muncă silnică am avut un moment dă absenţă. Mă 
gândeam numai la moarte, la cum să fac să nu mai exist. Atuncea v-am zis io cu 
intelectualii care m-a” scos din starea aia. În decursul anilor am mai avut momente, când 
am călcat în sapa aia. Şi pă mine cel mai mult m-a chinuit că nu puteam să-mi fac 
necesităţile de faţă cu oamenii... 

Din cauza asta îmi spusese’ doctorii c-am făcut o colită rebelă. Şi m-am dus la 
comandant să-i cer să mă trimită la Gherla sau undeva într-o închisoare, la celulă. Şi zice 
comandantu' : „Păi ce-ai, mă ?”. Zic: „Uite, mi-a’ spus doctorii că am o colită rebelă”. 
„Pleacă-n pizda mă-tii de aici, mă! La ce brigadă eşti ? ” Eram la altă brigadă. „La IV.” 


18. Între 1 mai 1962 şi 1 ianuarie 1967 comandantul coloniei Luciu-Giurgeni a fost maiorul Ion 
Ionescu. Andrei Muraru (coord.), op. cit., p. 129. 

„Du-te, marş în pizda mă-tii ! ” Şi n-a mai trecut mult timp şi ne-a’ strigat pă listă să ne 
elibereze. 

Când aţi fost eliberat ? 

Cred că pe 25 iunie sau iulie. Începuse” eliberările de când eram la Luciu-Giurgeni. 
C-a venit ofiţeru' de servici” cu o listă şi a strigat pe unu’ Murgescu!”, din Dobrogea, 
care era legionar. Şi zic: „Dom’ Murgescu, v-a strigat pentru eliberare”. Zice: „Băi 
Petrică, plecaţi voi toţi şi io nu plec”. „Domn'e, eu am auzit.” Era un tip înalt, bine 
legat, era dă ani de zile închis. Când s-a dus la poartă aşa a fost, îl strigase şi l-a pus în 
libertate. Pă noi între timp ne-a’ mutat la Strâmba şi io de la Strâmba m-am eliberat. Da’ 
eram aşa de bolnav... Acolo tot un ţigan era comandant. Închisoarea asta de la Strâmba 
era înconjurată de dig, era zonă inundabilă. Acolo primăvara a' venit ape şi noi eram cu 
faşine, cu saci dă nisip, că era apa gata-gata să rupă digu’. Să mai înecase” la Salcia 600 
de inşi tot aşa, la dig. Şi pune faşine şi apa bătea... Că e de ajuns o gaură de şobolan şi 
apa îşi face loc, rupe şi să-ntinde. Şi era” trei bacuri trase, şi când a’ văzut că nu să mai 
poate, s-a rupt digu’ şi apa a început să curgă: „La şlepuri! ”. Într-o juma” de oră am 
fugit cu iepurii, cu lighioni, cu greierii, nu se mai ferea’ dă noi. Şi-ntr-o juma” de oră 
cât ai vede” cu ochii mazărea şi porumbu” era’ numai apă. 

Şi când să ne elibereze ne-a’ dus cu bacu' pân’ la Luciu-Giurgeni, şi de-acolo ne-a 
luat un camion şi ne-a dus în gara Țăndărei. Ne-a” dat câte-un bilet şi ne-a întrebat pe 
fiecare : „Unde mergi ? ”. Eu mergeam la Alexandria. Mi-au dat bilet 'Țăndărei-Alexandria. 

Da’ nu v-am spus că la arestare nu mi-a” găsit într-un buzunar de la haină vreo 70 de 
lei. Şi când ne muta’ dintr-o închisoare la alta nu mai controla? amănunţit, ci mai 
superficial, aşa că am lăsat banii acolo. Unii erau arestaţi de ani dă zile, şi ni' nu văzuse’ 
bani. Printre ei şi şeful gării din Timişoara: „Ia uite, bă, aşa arată un leu”. 

Cum a fost drumul până acasă ? Cum se uitau oamenii la dumneavoastră ? 

Păi am venit la Bucureşti. Să uita lumea în Gara de Nord la noi... Dacă nu m-a’ 
întrebat cinci-şase, vă daţi seama : „Ai cunoscut pă cutare ? Ai cunoscut pă cutare ? ”. Care-i 
cunoşteam spuneam, care nu... „Nu ştiu, domn'e, o fi fost în altă parte.” (plânge - n.n.) 

Şi când m-a” arestat am avut şi o valiză, şi pe aia mi-a” distrus-o. Mi-a făcut un 
pădurar o traistă şi un bucureştean care venise din altă închisoare mi-a dat o valiză cam 
tot ca aia a mea. A zis: „Ia-o, bă Vişane! ”. Şi aveam lucrurile civile în aia... Şi aşa am 
venit acasă. 

Acasă cine v-a întâmpinat ? 

S-auzise că s-a dat decret şi ai mei a’ aşteptat la toate trenurile, da’ chiar în seara aia 
n-a” venit. S-a ţinut o jumat” de stradă unv’ de la gară după mine şi îi era oarecum frică 
să mă-ntrebe dacă ştiu ceva de unu” Popescu, care a fost chiar în lot cu noi. Pân’ la urmă 
a întrebat. „Domn'e, nu ştiu pe unde o fi, da’ io n-am stat cu el, în închisoare nu ne-am 
întâlnit.” Şi am ajuns acasă seara pă la nouă. Poarta era încuiată. Am sărit poarta. Ai mei 
dormeau. Uşile erau încuiate şi când am ciocănit, probabil şi-a dat seama că sunt io. 
„Petrică, ai venit? Petrică!” M-a’ luat în braţe, am căzut cu toţii jos... 


19. Ştefan Murgescu, născut la 24 august 1919 în Negreşti, Constanţa. A fost arestat la 7 noiembrie 
1950 şi condamnat la 20 de ani de muncă silnică. A executat pedeapsa în închisorile Constanţa, 
Aiud, Nistru, Baia Sprie, Gherla, Galaţi şi Luciu-Giurgeni. A fost eliberat la 17 ianuarie 
1963. Informaţii din fişa matricolă penală din AANP. 

Ce-aţi făcut după ce-ai ajuns acasă ? 

După eliberare trebuia să te prezinţi prima dată la Securitate, că aşa ne spusese” când 
ne-a” dat biletu' : „Te prezinţi la Securitate în 24 de ore, că altfel...”. Şi m-am prezentat. 
„Tu eşti Vişan?” „Da.” „Biletu” de eliberare.” A făcut o semnătură. „Fii atent, c-o să 
vii iar la noi. Fii atent în continuare ce-ai de făcut.” A durat puţin. 

Nu aveam de nici unele, nici eu, nici ai mei. Vai şi amar. Când m-a condamnat a fost 
şi cu „confiscarea totală a averii personale”. Da’ io n-aveam avere. Totuşi mi-a’ confiscat 
fotografiile, nu mi-a” lăsat nicio fotografie. Aveam şi io un carnet cu diferite însemnări, 
că îmi plăcea’ mult filmele. La noi venea’ două filme pă săptămână, lunea şi joia, şi 
nu-mi scăpa niciun film. Le aveam scrise, ce producţie era... Şi mi-au confiscat tot, nu 
mai aveam nimic. Şi unde să lucrezi? Ce să lucrezi? N-aveai unde, că la noi era zonă 
agricolă. Aveam un văr contabil şi zice: „Bă nenicule, hai să lucrezi la IREB%”. „Păi nu 
ştiu...” „Unde să lucrezi altundeva? Acolo să câştigă bani buni şi tu ai nevoie de bani 
să-ți iei şi tu, una, alta.” Am acceptat. Şi a zis: „Ie-anunţ io. Întâi să vorbesc cu 
directoru””. Trebuia să-i spuie situaţia mea. I-a spus că-i văru-mio, cutare, a vorbit cu el, 
Davidovici să numea, şi fost de acord. Am mers şi zice: „Io'arş” director, l-am adus”. 
Davidovici a ieşit, m-a privit un minut-două şi-a scris pă cerere: „Da”. M-a angajat. 
M-a dat la un lot care avea mai multe echipe şi începusăm să câştig binişor. Dar el avea’ 
obiceiu' să nu te lase mult, tot îşi băga” coada să te dea afară, din diferite motive. Şi îmi 
spune văru-mio: „Bă, fii atent că te dă afară”. Şi era domnu' Simion”, un avocat care 
lucra acolo contabilitate - io nu ştiam că şi el a fost arestat, a murit, săracu' — şi a aranjat 
el şi mi-a dat o decizie : „Bă, te duci la Turnu Măgurele la şefu” dă lot d-acolo cu decizia 
asta, îi spui că ai fost repartizat aici. Nu mă întreba altceva”. M-am dus acolo şi ăia m-au 
pus să bat la prize de pământ. O lună dă zile am bătut la baros de mă leşinasem dă tot. 
N-am zis nimic, că aveam crucea pă frunte. Dacă au văzut aşa, mi-a dat încă doi oameni 
şi după ce-am terminat, nu mai m-a pus la ce era mai greu. 

Am lucrat vr”o trei ani. Acuma eram brici, ştiam tot. Ş-a venit alt şef de lot: „Băi 
Vişane, să face (sic!) cursuri de calificare. Îţi dau lucrări, te fac şef de echipă”. „Io 
ştiu...” „Lasă, mă, aşa cum zic io.” Ca să aud mai târziu că şi el a avut probleme cu 
Securitatea. Şi mi-a dat o moară şi două CAP-uri, să le electrific. Le-am făcut. Eram 
angajat permanent, şi când veneam la Alexandria pă teren aveam dreptu’ să-nchiriez o 
cameră şi-mi plătea întreprinderea... Era lucru mare, totuşi. Ei, acum să schimbase 
treaba. 

Am lucrat cinci ani şi între timp cu lucrările astea am cunoscut-o şi pe soţia mea, 
într-o comună Olteni”, pă linia lu’ Roşiori. Am avut de electrificat CAP-ul din Olteni, 
eu eram şef de echipă deja. Am stat vizavi dă nevastă-mea, am închiriat o cameră la o 
femeie bătrână. Soacră-mea lucra la o hală d-asta dă rațe. Când noi ne-am dus să vedem 
poziţia acolo şi să însemnăm locurile de lampă, prizele, ce aveam noi dă făcut, a fost 
nevastă-mea dă servici”. Io cu planu' în mână, mă uitam câţi metri are, câte locuri dă 


20. Întreprinderea Regională de Electricitate Bucureşti 

21. Probabil Marin Simion, născut la 17 iulie 1907 în Purani (?), Teleorman. Fost primar al 
oraşului Alexandria (1946-1947). A fost arestat la 27 decembrie 1950 şi condamnat la 4 ani de 
închisoare corecțională. A executat pedeapsa în închisorile Constanţa, Poarta Albă, Galeşu şi 
Peninsula. A fost eliberat la 27 decembrie 1954. Informaţii din fişa matricolă penală din 
AANP. 

prize : „Uite, măi Viorel, loc dă lampă”. Şi am uitat să-i arăt un loc dă lampă, că mai 
"nainte discutasem în mare... Şi pă urmă am rămas cu ea dă vorbă: „Ce faceţi diseară ? 
Unde locuiţi?”. Zice: „Uite, io o să fiu la 9 acasă”. Seara era ea şi cu încă două 
verişoare. Şi-am rămas dă vorbă şi-am rămas prieteni, şi într-o lună ne-am şi căsătorit. 
O lună a durat... Şi Dumnezeu a vrut, că am o soţie de milioane... 


Ea nu a avut de suferit de pe urma dumneavoastră ? 

Da’ io i-am spus tot. „Uite cine am fost...” Se tot ţinea după ea un securist din zona 
aia, da’ io nu ştiam. Şi maică-sa, lucrând la CAP, aflase, că îi spusese şi ea, şi mă cam 
simpatizau. Terminase şi ea liceu” şi era pedagog. Şi după o lună ne-am căsătorit, dar nu 
ştiam cum va merge, că la toţi ne-a fost frică de căsătorie... Câte nu s-au întâmplat? Da' 
slavă Domnului, că am apucat soţie de milioane. 

După eliberare, Securitatea v-a mai chemat la raport ? 

Da. Cam de trei ori, la doi ani, aşa. 

Și v-au propus să colaboraţi ? 

Mi-a” propus dă mai multe ori, cam dă fiecare dată. Prima dată asta era întrebarea : 
„Te mai întâlneşti cu foştii ? ”. 

Și ultima oară când s-a întâmplat să vă cheme ? 

Io am un har de-a cunoaşte gându' omului. Simt io asta şi nu prea am dat greş. Mă 
întrebarăţi de ultima oară când m-a’ chemat... Eram în curte cu nevastă-mea, chiar 
înfipsese ea câteva flori şi eu eram pă lângă ea. Văd un civil, până-n 40 de ani, în 
mijlocul drumului, să uita aşa... Io zic nevestei: „Ia fii atent la ăsta. Nu e curat”. Apoi 
către el: „Bună ziua ! ”. El, zâmbăreţ: „Bună ziua ! Numai un pic, dacă vreţi... Domn'e, 
caut şi io număru' 54.” N-aveam numărul pe casă. „Noi avem număru” 54.” „Ah, ia 
uite, domn'e!” A dat mâna cu mine, s-a recomandat şi zice: „Domn'e, caut şi io pă 
Vişan”. „Care Vişan, că io sunt Vişan Petre şi taică-mio e Vişan Anghel.” Zice: „Vişan 
Petre. Domn'e, mâine puteţi să veniţi până la Miliție ? ”. Da’ io zic: „Domn'e, la Miliție 
sau la Securitate ? ”. 'Ce: „La Miliție”. „Bine.” Ne-am dat întâlnire a doua zi lângă sediul 
Miliției. Zice: „V-aştept io în faţă”. Să vedeţi ce i-am făcut. Io am luat-o pă altundeva, 
ca să-i văd reacţia. La 7 fără un minut, când ne dădusem întâlnire, el a ieşit de la 
Securitate. Să uita să vin dincoace, din centru. lo mergeam uşor, uşor, uşor, uşor şi el tot 
să uita, mai făcea câţiva paşi încolo, încoa’ şi când apar şi io: „A, aţi venit”. A dat 
mâna. „Poftiţi! ” Eu am luat-o către Miliție, că pă unde veneam io era Miliția. Zice: 
„Poftiti! ”. Zic: „Păi n-aţi spus că la Miliție ? ”. „Nu, la Securitate.” Zic: „Mi-aţi spus 
la Miliție”. „Nu, nu. Poftiţi la Securitate ! ” (râde - n.n.). Asta era în septembrie 1989. 

Unde v-au prins evenimentele din 1989 ? 

Eram angajat la Fabrica de nutreţuri combinate Alexandria. Fata mea era studentă la 
Braşov şi le-a dat drumu” acas” mai "nainte, până-n vacanţă. Pe 21 am văzut manifestaţia. 
Zic: „Gata, se-ntâmplă ceva”. Ascultam „Europa Liberă”, ca toată lumea, şi-a doua zi 
era vineri. M-am dus la servici’, că lucram tură 12 cu 24, şi pă la 11 i-am spus 
directorului: „Dom” director, eu am plecat. Azi mă consideraţi cum vreţi”. Şi m-am dus 
la Consiliul Judeţean. Când am ajuns io acolo, deja se intrase înăuntru. Era un haos 
general. Da’ am trăit un moment interesant atuncea : erau unii care venise” să fure, că 
era bufet. Era unu Mitică, nu ştiu dacă n-a murit, la care îi cam plăcea băutura. Şi io 
l-am văzut cum ieşea cu o ladă cu vro cinci-şase sticle. 

S-a” instalat două televizoare, că era mulţime afară şi arătau ce să-ntâmpla în ţară. S-a 
zis să mergem jos la gărzile patriotice să luăm arme, că vin teroriştii. Pă sălile alea erau 
secera şi ciocanu”, portretele lu’ Ceauşescu, a lu’ Elena... Era unv’ cu un cuţit şi cu un 
toporaş la el, uite aşa dădea... Le-a aruncat de la balcon şi au făcut un foc mare cu ele. 
Şi venea” tot aşa să-i anunţe: „Domn'e, luaţi măsuri să nu să spargă, sunt ale noastre”. 
„De ce să fie sparte?” 

Venea fel de fel de lume: „Domn'e, a otrăvit puţurile ! ”, că noi primeam apă de la 
o comună vecină ; ba că la catedrală e (sic ! ) nişte semne ale Securităţii, ba că la „Criro” 
au spart un geam... Fel de fel de zvonuri. Maiorul Codrean şi colonelul Nicolae au zis : 
„Domn'e, nu mai daţi voie să intre nimeni. Că poa” să vie un securist şi ăia sunt bine 
dotați şi cum suntem noi aici 50-60 în Consiliul Judeţean, ne termină”. Consiliul Judeţean 
avea trei intrări, şi zice ăsta: „Cine se oferă, două persoane, să facă la intrarea 
principală ? Să fie atent aici unde a fost miliţianu”, că aşteptăm un telefon de la Marele 
Stat Major. Anunţaţi pe maioru' Popa, pe colonelu' Nicolae sau pe maioru' Urdăcan”. 

M-am oferit io şi un maistru de la o intreprindere d-acolo. Şi între 10 şi 11 vine (sic!) 
doi tipi. Deja era” ostaşi la fiecare intrare, că acu armata era cu noi. Ştiţi, cum era 
zvonul. Nu le-a” dat voie să intre şi ăia insistau. Da’ io zic: „Ce e, domn'e?”. „Păi, 
vrem să intrăm.” Era Comitetu' de Salvare Naţională în formare, cu profesoru’ Moraru, 
o valoare ş-ăsta. A murit, săracu!'. Maistru’ ăla care era cu mine să plimba p-acolo, 
fuma. Ăştia tot insista”. Şi-am spus: „Nu mai e voie. E ordin de la colonelu” Nicolae, 
de la maioru' Vădan, de la maioru' Popa. Nu mai e voie să intre nimeni! ”. „Domn'e, 
totuşi, vrem s-anunţăm de-un om.” „Ce om?” „Nu putem să spunem.” „Dacă nu 
spuneţi, nici nu intraţi.” “Ce: „Dă domnu” Iliescu”. Mai "nainte a fost judecat la noi la 
Casa dă Cultură unv’ Iliescu, care lucra la o bază dă aprovizionare şi a spus nişte bancuri 
cu nasul lui Elena Ceauşescu. Zic: „Iliescu? Care Iliescu? Iliescu de la BJATM?”. 
„Nu, domn'e. Ăsta e un om mare, trebuie să fie preşedintele ţării, şi trebuie să fie propus 
şi de la dumneavoastră.” Am stat un pic mirat, zic: „Băieți, ia faceţi loc! Soldaţii acum 
ne ştia””. M-am dus în sala de consiliu, le-am deschis, io m-am întors la post: „Mergeţi 
la dom’ profesor Morar”. 

V-aţi înscris în vreun partid după 1989 ? 

Nu, nu m-am înscris că erau... pă unde-i întâlneau, îi băteau. A venit odată de la 
Timişoara o echipă de tineri: „Veeeniţi cu noi! Veeeniţi cu noi ! ”. Zic: „Băi ce căutaţi, 
mă?”. 'Ce: „Domn'e, eşti cu FSN-u'?”. „Nu, domn'e.” „Căutăm Partidu’ Țărănesc 
sau Liberal. Veniţi cu mine.” Mai eram cu un prieten şi i-am dus acolo, într-o casă d-asta 
care a fost naţionalizată. Le-a’ spart geamurile, le-a” făcut ravagii mari... 

Dumneavoastră de când sunteţi preşedintele AFDPR-ului Teleorman ? 

Am participat la înfiinţarea AFDPR-ului şi-am fost ales în comitet de la început şi 
până acuma. lo acuma am îmbătrânit şi toţi au căşunat pă mine că să fiu preşedinte. Şi 
zic: „Mă, pune un om intelectual”. „N-avem, toţi sunt la pământ, toţi sunt...” 

Vă mulțumesc frumos pentru interviu. 

Cu multă plăcere. 

Constantin Vasilescu, absolvent al Facultății de Istorie, Universitatea Bucureşti (2005) şi al 

A 


Adam (ţigan) 394 
Albon Augustin 241 
Albulescu (locotenent) 241 
Alexandrescu, Vasile 384 
Alexandru (ofiţer politic) 356 
Alexandru Radu 313 
Anania Bartolomeu 245-247 
Anciuţa 400 
Anculia Petru „Miloi” 167 
Andreica Gheorghe 74 
Andronic Cezar 121 
Anghel Marin 387, 412 
Anisescu Cristina 136 
Anton Gheorghe 240 
Antonescu Gheorghe 68 
Antonescu Ion 58-59, 66-68, 
131, 278, 352, 367, 378 
Antoniu (doctor) 269 
Antoniu Simion Eugen 61 
Apătru Ion 177 
Apreotesii (avocat) 122 
Ardeiaş Ilie 410 
Ardeiaş Marin I. 398, 402, 
404-405 
Ardeleanu (anchetator) 158 
Ardeleanu Aurel 389 
Argeşeanu Valentin 273 
Arghiroiu 253 
Armaş Ilie „Epuru” 178 
Arnăuţoiu (Toma şi Petre] 
262-263 
Arsenescu [Gheorghe] 262-263 
Artimescu Tică 184 
Atanasiu Constantin „Puiu” 
376-377 
Auschnitt Max 192 
Ausländer Desideriu 52, 62 
Avădani Constantin 81 
Avieriţei Gherasim 93, 96 
Avieriţei Pavel 93 
Avram Anghel 60 

Avram loan D. 148 
Axinte (securist) 94, 129-130 


B 


Bahtoş 158 

Balanovici Evdochia 103 

Balanovici Toader 103 

Balanovici Vasile 103, 108, 118, 
122 

Balica Gheorghe 150 

Balş Alexandru Gh. 354 

Baltag Toader 241 

Banda Ion „Giurgiulescu” 178 

Banea Ion 378 

Bânyai Baumgarten Ladislau 211 

Bartoş 158 

Băcilă Adrian 67-68, 70, 74-76 

Bălan Gheorghe I. 28 

Bălan Ştefan 219 

Bălăceanu Stolnici Constantin 
272 

Bălcescu Nicolae 290 

Bănuş Max 219 

Bărbulescu Theodor 147 

Bărcan Gheorghe 53, 62 

Bărgăoanu Gheorghe 108, 125 

Bârea 166 

Becherete Adrian 395-396 

Beethoven Ludwig van 137 

Bej Teodor 358 

Belcescu Mircea Mihai 123 

Belcotă Ştefan 157-159 

Benedek Nagy 78, 208 

Bengescu Ion 159-160 

Bengescu Romulus 159 

Bercea Radu 415 

Berindei Mihnea 147 

Berzescu Gheorghe 
„Grigorescu” 151 

Biriş Victor 378 

Biro Katalin 203-204 

Bizubeac 330 


Blazian 367 

Blănaru Spiru 149, 167, 169, 
180, 183 

Boagiu Adrian 43, 169, 175, 208 

Bobu Emil 281 

Bobu loan 281 

Bodnăraş [Emil] 389 

Bogdanovici Alexandru „Şura 
123 

Bogdănescu Ion T. 252-253 

Boghiu Sofian 237 

Boieru Dumitru 109 

Boilă Ion 317 

Boilă Matei 317-318 

Bolbea Nicolae 268 

Bolohan (primar) 310 

Bonea Ioan 61 

Borbely Erno 203-204 

Borcea Liviu 48 

Bordeianu Virgil 83-84 

Boroneanţ Vasile 29 

Bourceanu Vasile 107 

Bragă Gheorghe 416 

Bratu Gheorghe 155 

Brăileanu Trăian 349 

Brătianu 250 

Brătianu (Constantin-Dinu) 396 

Brătianu Ion 396 

Brânda Gheorghe 46 

Bucescu Constantin 239 

Bucoveanu Gheorghe 241 

Bucur (colonel) 81 

Budeancă Cosmin 9, 43, 49, 52, 
54, 84, 147, 163, 175, 193, 
208, 221, 249, 259, 275, 284, 
309, 316, 317, 345, 362, 367, 
383 

Budura 128-129 

Buhuş 129-130 

Bujoiu loan 136, 334, 354 

Bumbac Ştefan 238 

Bumbeş Mihail 49 


» 

Burcea Mihai 49, 108, 185, 271, 
292, 298, 302 

Burlacu Mihai 342 

Buzâs Lâszl6 203, 207 

Buzoacă Aurel 240 

Buzoacă Mircea 241 


C 


Calciu-Dumitreasa Gheorghe 374 

Catinca (mătuşa) 121 

Cantemir Gheorghe 122 

Cantemir loan 122 

„Cap de cal” (gardian) 336 

Capotă Alexandru 367 

Caraion Ion (Stelian Diaconescu) 
334, 337 

Caramitru [Ion] 303 

Caravia Paul 67 

Careba Mihai 170 

Carol [al II-lea] 349, 353, 365 

Carp Grigore 320 

Carp Petre 320 

Cazacu 194 

Călărăşanu Lazăr 298 

Călin 405 

Călinescu Armand 397 

Călugăreanu Gheorghe 52 

Câmpeanu Doru 360 

Câmpeanu Gheorghe 77 

Cârciu Vasile 366 

Cârlan Vasile 331 

Cârlig Petre 240 

Cârstocea 261 

Ceauşescu Elena 424 

Ceauşescu [Nicolae] 118, 203, 
205-206, 217, 242, 273, 301, 
303-304, 322, 340-342, 369- 
-370, 375-376, 424 

Cernescu Lazăr 150-152, 180 

Cherchelegiu Sandu 252, 255 

Chindriş (fraţi) 225 

Chioreanu Nistor 349, 362 

Chiper Ion (Leferman Lara) 331 

Chiraş Gheorghe 326 

Chiraş Ion 326 

Chiriac Ion 48 

Chiriţă Gheorghe 156 

Chiriţoiu Ioan 96 

Chirţău Nicolae 241 

Cimpoca Iacob „Ilie” 182 

Cioacă Jeana 390 

Cioară Ion 238 

Ciomoş Gavrilă 405 

Ciorăi Tudor 163 

Ciornei Alexandru 119 

Ciubotă Ion 231, 242 

Ciuceanu Radu 25 

Ciupea Ioan 84, 132, 165, 397 

Ciurescu Gheorghe 264 

Ciurică Ion 147, 149, 154, 159 

Ciurică Nicolae 147, 149, 151, 
153-158, 160, 163-166, 175, 
185-186, 190 

Cleantu Gheorghiu 192 

Cobra (poreclă) 45 

Cocean Aurel 389 

Cociş 87 

Cocoş Gheorghe 271 

Codilă Teodor 358 

Codrean (maior) 424 

Coja (locotenent) 235 

Cojocaru Ion „Macovei” 336 

Cojocaru Nicolae 377 

Cojocaru Simion 336 

Combei Simion 262 

Condurache Dumitru 247 

Constantin Nae 333 

Constantinescu Miron 210 

Coposu Corneliu 304 

Corbu (inginer) 238 

Coriciuc Traian 365-366 

Cornea Corneliu 106 

Coro Daniel 224 

Cosma loan 63 

Costea Ionuț 150, 152 

Costică (asistent sanitar) 113 

Coşereanu Spiridon 187 

Coşoi Constantin 262-264 

Coţofană Ion 110 

Covrig (miliţian) 240 

Crainic Nichifor (Ion Dobre) 
295-296 

Crătea Nicolae 85, 377 

Crăciun Dumitru 277 

Crăciun Gheorghe 49, 143, 236, 
350-351, 356, 364 

Crăciun Stancu 241 

Cristescu Dumitru P. 181 

Cristescu Eugen 68, 397 

Cristescu Gheorghe „Gogu” 184 

Cristescu Gheorghe „Golia” 171, 
176 

Cristescu Ilie 169-170 

Cristescu Maria 169 

Cristescu Tudor „Ciulicu” sau 
„Filipescu” 175 

Curescu Victor „Gudulea” 153- 
-154, 166 

Cuza Alexandru C. 325, 386 


D 


Dabija [Nicolae] 357 

Daicoviciu Constantin 218-219 

Damian Mihai 216, 406 

Danciu Gheorghe 270 

Daneş Remus 363 

David Gyula 217 

Davidovici 422 

Dănică 271 

Dănilă 375-376 

Decemviri 119 

Delon Alain 351 

Derner 356 

Deşliu Dan 152 

Diaconescu Ion 31, 138 

Diaconescu Stelian (Caraion Ion) 
334 

Dianu Romulus 137 

Diculescu 391 

Dima Alexandru 263 

Dima Iancu I. 279 

Dimitriu Adrian 58 

Dimitrov Gheorghi 393 

Dinescu Petre 184 

Dinescu Ştefan 233 

Dinu (fostul croitor al curţii re- 
gale) 405-406 

Divizia „Horia, Cloşca şi 
Crişan” 108, 232, 376 

Divizia „Tudor Vladimirescu” 
108, 165-166, 232, 242, 376 

Doamna Maria 326 

Dobeş Andrea 84, 325 

Dobra Stan 172 

Dobre Florica 158, 210-211, 263, 
273, 281, 288, 299, 338, 368, 
371, 375, 387 

Dobrescu Aurel 386 

Dobrescu Miu 375-376 

Dobrin 108 

Dobrincu Dorin 72, 123, 147, 
173, 183, 327, 360 

Dobrogeanu Gherea 121 

Dochiţa 115 

Domăşneanu Petre 184 

Domokos (locotenent) 214 

Donea Alexandru 267-268 

Donici Eugenia 327-328, 331 

Dorneanu [Nicolae] 340 

Dorneanu Nicolae 371 

Dragnea Marin 242 

Dragodan Constantin 413 

Dragodan Mihai 413 

Dragomir Lucian „Puiu” 17 

Drăgăniţă Constantin 418 


Drăghici Alexandru 154, 273 

Drăghici (locţiitor politic) 264 

Drăgoi Mihăilă 14 

Drăgoi Simion 13, 25, 40-41 

Drăgoi Teodor 16 

Drăguşin Valter 385 

Duca I.G. 397 

Duicu (fraţi) 149 

Duicu Ion 169, 171, 175, 177, 180 

Duicu Nistor „Boeru” 153, 166, 
169, 171, 175, 177 

Duicu Petre 166, 175, 177-178 

Duicu Petria „Boieriu” 171 

Duicu Toma „Toma lui Roman” 
157 

Duma Grigoraş 241 

Dumbrăveanu Teofil (Teofil 
Lianu) 341 

Dumitrescu (căpitan) 240 

Dumitrescu Constantin Ticu 
100, 301, 376 

Dumitrescu Ion 278 

Dumitrescu Mircea 67-71, 85, 88 

Dumitrescu Spirea 44-45 

Dumitriu (maior) 370, 372-373 

Dumitru 271 

Dumitru Constantin 272 

Dumitru Marian 401, 403 

Dumitru Nichita 127 

Dumitru Vasile D. 403 

Dungă Valentin 333 

Duşa Victor 233 

Duţă Gheorghe I. 165 


E 


Emil Paul 235 

Eminescu Mihai 120, 236 

Enache Dumitru 241 

Enache Gheorghe Aurică 262- 
-263 

Enache Ioan 265-266 

Enăchescu Simion „Sică” 125- 
-126 

Enciulescu loan 265-267 

Engels Friderich 132, 341 

Enoiu Gheorghe 55-57 

Eremia George 389 

Eremia loan 389 

Eröss Lajos 213 


F 


Făgeţeanu, Adrian 84 

Fedor (sublocotenent) 155 

Feller Moritz 133-134, 144, 321, 
323 

Felseghi Bianca 254 

Ficior Ion 247 

Filip Marin 267, 270 
Filipescu Radu 205 
Finkelstein Gustav 393, 395 
Flondor Gheorghe 365-366 
Flondor Tudorel 365 

Florea 252 

Florea Dumitru 259, 264, 273 
[Florea] Florin 271 

Florea Nicolae 350 
Florescu Mihail 83 

Florin (anchetator) 413 

Fota Victor 289 

Franz Iosif 212 

Fiirtâs Robert 27, 84 
Furtună Gelu 391 


G 


Gafencu (şef de depou) 120 

Gafencu Valeriu 352, 354 

Galea Ghiţă 176-177, 179 

Gangă Ioan 191 

Gavrilă Ion „Alimăşteanu” 178- 
-180 

Găină Ovidiu (Popescu Stan M.) 
346 

Gâlcă Aurel 262 

Georgescu (medic) 165, 334 

Georgescu (şef la spălătorie) 
407 

Gheorghe Gheorghe 60 

Gheorghe „moşu'” 134 

Gheorghe Nicolae 389 

Gheorgheosu Ion 151 

Gheorghiu Constantin V. 124- 
-125, 128-129 

Gheorghiu Mihai 304 

Gheorghiu-Dej Gheorghe 147, 
160, 226, 250, 269, 295 

Gherghe Marin (căpitan) 300 

Gherman Oliviu 63 

Ghica Alexandru 71, 73 

Ghimboaşă Nicolae P. 183-184 

Gigurtu Ion 48 

Girondins de Bordeaux (corect 
Gironde) 266 

Glodeanu Inocenţiu 73 

Goebbels Martha 390 

Goebbels Paul Joseph 390 

Goga Octavian 56, 401 

Goiciu Petrache 78, 186-187, 
225, 364, 377 

Goldwater Barry Morris 240 

Goma Paul 316 

Gorbaciov Mihail 302, 322 

Goşu Armand 147 

Grama Octavian 125 

Grosu 270 

Groza Horaţiu 147, 154, 169, 
175, 193, 196 

Groza Petru 189, 194, 278, 325 

Grozăvescu Petru „Măranu” 165 

Groze Sever 63 

Grupul „Domăşneanu” 184 

Grupul „Gărzile Decebal” 327 

Grupul „Ion Gavrilă [Ogoranu] 
49 

Grupul „Sfârloagă” 154 

Gulan Aurelian 265 

Gunciu Iosif 361 

Guşiţă [Teodor] 340 

Gyr Radu (Demetrescu Radu) 
236, 255 


» 


H 


Haimail Mihai 180 

Hajdú Leander 213 

Haralambie 134 

Harja Ştefan 352 

Hegel [Georg Wilhelm 
Friedrich] 295 

Henteş Nicolae 333 

Hiloti Eugen 298 

Hitler Adolf 390 

Hoinic Dragoş 74-75 

Honţiu 51 

Horescu Nicolae 181, 183 

Hoza (maior) 341 

Hristu Nicolae 67-68, 346, 349, 
377-379 

Hruşciov 226 


lamandi (plutonier) 394 

Iancu (comandant) 271, 273 

lancu Lucian 206 

Iancu Marin 206 

Ianculescu Gheorghe C. 267 

Ianolide Ioan 354 

Iaşinschi Vasile 67, 366 

Iatropol Gheorghe 28 

Ibănescu Dumitru 116 

Iliescu „care lucra la o bază dă 
aprovizionare” 424 

Iliescu Ion 144, 242, 273, 304, 
343, 424 

Iliescu Ion (locotenent) 234 

Iliescu Toader 240 

Ilinescu Ioan 121, 135, 137 

Ioanid Ion 335 

Ioaniţescu Alexandru Dumitru 
266, 408, 416 

Ion (probabil gardian) 405-406 

Ionaşcu Aurelian 312 

Ionaşcu (căpitan) 276 

Ionaşcu Constantin 138 

Ionescu Bujor 53 

Ionescu Constantin 148 

Ionescu Constantin P. „Usturoi” 
108 

Ionescu Gheorghe 149, 183 

Ionescu Ion 260, 420 

Ionescu Miltiade 335 

Ionescu Petru „Armean” 172 

Ionescu Quintus Mircea 252, 
322 

Ionescu Romeo 107 

Ioniţoiu Cicerone 17, 31, 58, 73- 
-74, 107, 110-111, 114-116, 147, 
166-167, 169, 171, 179, 182- 
-184, 187, 191-192, 238, 246, 
264, 272, 279, 331-333, 349, 
354, 356, 363, 368, 377-379, 
391, 414 

Iorga Nicolae 117, 320 

Iosif Ştefan Octavian' 74 

Iosub Avram 329 

Iovănel Constantin 248 

Irimescu Pantelimon 170 

Isac Victor 54 

Ispas (anchetator) 280 

Istrate Constantin 185, 188, 316, 
337 

Işfănuţ Dumitru „Sfârloagă” 
149-150, 153, 155, 159 

Iţcuş Dragoş 368 

Iţcuş (tatăl lui Dragoş Iţcuş) 368 

Iuga Dumitru 205 

Iuga Ion 261 

Ivanov Alexandru 57 


J 


Jauca Alexandru 309, 321, 323 

Jauca Gheorghe 311 

Jauca Vasile 309, 328 

Jela Doina 23, 30, 34, 55, 81, 
104, 108, 121, 124, 133, 158, 
185, 188-189, 233, 240-241, 
260, 264, 267, 277, 279, 287, 
289, 292, 329-331, 343, 356, 
367, 387, 394 

Jijie Gheorghe 349, 362 

Jubleanu Constantin 262 

Jurchescu Moise „Budu” 175 

K 


Kampf (fiul lui Kampf Sigmund) 
384 

Kampf Sigmund 384 

Kant (Immanuel) 349 

Kelemen Kalman 212 

Keropeian Papken (Keropeian 
Kerop) 107 

Kling Zoltan 151-152, 177, 179, 
195 

Koczka György 212 

Koller Ştefan 30, 236, 363 

Kondrát Norbert 163 

Konig Adrian 204 


L 


Laitin Pasel (?) „Ioniță” 179 

Lascu Andrei 13, 43, 103, 147, 
169, 175, 193, 203, 208, 221, 
231, 243, 249, 309 

Lauric Filon 88, 377-378 

Lavric Mihai 263-264 

Lazăr (colonel la Aiud) 206 

Lazăr Iosif Tiberiu 124, 140 

Lăcătuşu Dumitru 127 

Leferman Lara (Ion Chiper) 331 

Leiter (anchetator) 158 

Lenin V.I. 105 

Leonida Titus 76, 82-84 

Lianu Teofil (Dumbrăveanu 
Teofil) 341 

Livezeanu Octav 278 

Livezeanu Radu 278 

Livinschi Mihai 332-333 

Lotul „Basarab” 391 

Lotul „Botoşani” 104, 123 

Lotul „Noica-Pillat” 387, 392, 
396 

Lotul „Salcia” 48 

Luca Vasile 387 

Luca Victor 347 

Luchian Ilie 314, 318 

Lucinescu Dan 121, 329 

Ludu Alexandru 67-70 

Luminosu Gheorghe V. 182 

Lungu (anchetator) 133-134 

Lungu Nicolae (maior) 302-303 

Lupaşcu Răduţă 250 

Lupoaie Dumitru 339 

Lupoaie Constantin 59 

Luţă Vasile 159 


M 


Macskasy Pavel 212, 224 
Madan Constantin 47-48 


Maftei Cornel 350 

Maftei (din Sighişoara) 350 

Magheţi Doina 183 

Maier Alexandru 316 

Maier Gheorghe 135 

Maier Ion 108 

Maier (securist) 322 

Maier Toader 135 

Maier Vasile 135 i 

Makarenko 105 

Malangeanu Dumitru 216 

Maluş (doamna) 143 

Maluş Ion 119, 123, 128-129, 
131, 133, 140 

Maluş Maria 131 

Maluş Vasile 119, 131, 134, 136, 
141-142 

Manciulea Petre 240 

Mandragiu Niţu 390 

Manea Vasile 85-86, 121, 138, 
182, 262, 389, 413 

Maniu Iuliu 24, 198, 250 

Manu George 362 

Mara Vasile 52 

Maranu 165 

Marchidan Ioan 322 

Marcoci Sergiu 334 

Mareş (maistru) 135 

Mareş Radu 340, 342 

Mareş Tudorel 383, 386, 388, 
392, 396, 412 

Maria Tereza 236 

Marian Traian 354 

Marici Petre 330 

Marin Anton 187, 192 

Marin Aurel 238 

Marin Vasile 119 

Marineasa Zaharia 361 

Marinescu Nicolae 261, 263 

Marinescu-Pleşoiu Cornel 278 

Marius Stan 49 

Marta 327 

Martinuzzi, György 212 

Mârton Áron 213 

Marton (maior) 387 

Marx Karl 132, 341 

Mateescu Grigore 386 

Matei Alexandru 93, 103, 119, 
131, 259, 275, 284, 309, 324, 
326, 345, 411 

Matei loan 199 

Maxim Dumitru 241 

Maxim Virgil 362 

Mazilu Sandu 373 

Măgirescu Eugen 332-333 

Mărculescu Radu 376 


Mărgineanu Nicolae 136 

Mărgineanu Sava 332 

Mărgineanu Teodor 187 

Mărtinaş loan 320 

Mărtinuş Alexandru 72, 75-76, 
332-333 

Mătase Gheorghe 78 

Meleşcanu Teodor Viorel 305 

Meşad 314 

Mezincescu Simina 387 

Mihai (căruţaş) 47 

Mihai (ţigan) 393 

Mihai Viteazu 44 

Mihalache Ion 387 

Mihalcea Aurel 34, 78, 188 

Mihăilescu Tiberiu 53 

Mihu 50 

Mija Teofil 362 

Milcoveanu Şerban 377-378 

Mircea Alexandru 67 

Mironovici Radu 68 

Mitică (asistent la Aiud) 113 

Mitran Constantin (căpitan) 287- 
-288 

Mitran Ion 288 

Mitran Mircea 288 

Mitrofan Cătălina 59 

Mitrofan Maria 59 

[Mitrofan] Maria 43 

Mitrofan Toma 59 

[Mitrofan] Toma 43 

Mitrofan Traian 43, 46, 48, 50- 
-53, 56, 60-61, 64 

Miza [Iulia] Leo 322 

Moacă Magdalena 173 

Moater Martin „Ciumagu” 180, 
182 

Mocanu Sebastian 349 

Mocanu Teodor 238 

Mociulschi Leonard Gh. 132 

Moise (monah) 352 

Moisiu Dumitru 105, 109, 11, 
181 

Moldovan (agent de poliție) 348 

Moldovan Iosif 55-57 

Moldovan Silviu 153 

Moraru (profesor) 424 

Moraru Nicolae 418 

Morcovescu Paul 333 

Móricz Zsigmond 209 

Moruzov Mihail 378, 397 

Motrescu Vasile 326 

Moţa Ion 67, 119, 353 

Mucea Dumitru 144 

Munteanu [Aurel] 352 

Munteanu Alexandru 46 

Munteanu Gheorghe 176, 332 

Munteanu Marian Teofan Dragoş 
304-305 

Munteanu [Nicolae] (colonel) 
321, 338 

Munteanu Remus 17 

Muraru Andrei 20, 25, 30, 44, 
48-49, 78, 108, 111, 124-125, 
127, 172, 216, 239-241, 247, 
266, 268, 290-292, 330, 334, 
360, 406, 408, 420 

Mureşan Alin 13, 48, 66-67, 72- 
-74, 76-78, 83, 105, 107-108, 
123-125, 127, 243, 253, 275, 
324, 332, 374, 411 

Mureşan Mircea Ovidiu 52 

Murgeanu 239 

Murgescu Ştefan 421 

Musceleanu 265, 272 

Mutaşcu Dumitru „Fus” 149, 
167 


N 


Nagy Benedek 208 
Naidim Marin 354 
Nădăban Fredolin 106 
Năstase Adrian 242 
Neagoe Ion 383 

Neagu Ion 45, 47-48 
Neaţă Ştefan 386 

Necula loan 60 

Neculă Alexandrina 272 
Nedelcu Grigore 46 
Nedici Vidoza „Vida” 104 
Negreu 407 

Negulescu Valeriu 74 
Negulescu Zaharia 45 
Neicu Constantin 238 
Nelu (deţinut) 246 

Nelu (gardian) 407 

Nica Marin 216, 239 
Nica Petru 111 

Nichita Dumitru 127 
Nicoară loan 190-191 
Nicoară Virgil 107 
Nicolae (colonel) 424 
Nicolae Miron 110 
Nicolau Constantin 27 
Nicolau Mircea 356 
[Nicolescu] Constantin 275 
[Nicolescu] Gabriela 281 
[Nicolescu] Irina 275 
Nicolescu Ştefan 275, 282 


455 


Nicolschi Alexandru 73, 182-183, 
373 

Niculescu Remus 391 

Niculescu-Buzeşti Radu 37 

Niculescu-Mizil Paul 299 

Nistor Armaş 179 

Nistor Gheorghe 54 

Niţu (ofiţer) 420 

Noica Constantin 278-279, 391 

Novac 419 


(0) 


Obreja Octav 107 

Oloieru Dragoş 207 

Olteanu Florentin 49, 84, 163 

Olteanu Iuliu 396 

Oniga Dumitru 378 

Oprea Marius 58, 108, 121, 182- 
-184, 329 

Oprea (sergent-major) 419 

Oprean Ion 17 

Orceag Ovidiu 383-384, 388, 390 

Organizația „Cetatea lui Ştefan” 
327 

Organizația „Gărzile Decebal” 
327, 330, 339 

Oțel Petrescu Aspazia 347 


P 


Pall Bela 207 

Pantazi Ion 335 

Papadima Ovidiu 337 

Pasă Lucian 301 

Pascu Tudor 243-246 

Páskándi Géza 217 

Patache 129 

Pauker Ana 250, 401, 403 

Pavel (activist) 281 

Pavel Ion 240 

Pavel Mihai (corect Ion) 291, 299 

Pavel Ştefan 240 

Pavlovici Florin 289 

Păcurar Aurelian 266 

Păduraru 123 

Pătrăşcanu Lucrețiu 325 

Păun Nicolae 379 

Păunescu Alexandru 140 

Pântea 139 

Pânzariu Vasile 324, 328, 338- 
-340, 342 

Pârvu Ion 285 

Pârvu Iustin 86-87 

Peculea Pompiliu 24 

Perdichi Gheorghe 234 

Petrasievici Cornel 111 

Petraşcu Nicolae 349 

Petre Constantin 66, 193, 231, 
345, 383, 398, 411 

Petrescu Constantin Titel 58, 
250, 389 

Petrescu Gheorghe 341 

Petrescu (maior) 136-137 

Pic Gheorghe 53 

Picură Ghiţă 179 

Pieleanu Tudor 390 

Pilat din Pont 215 

Pillat Constantin „Dinu” 58, 396 

Pillat Ion 396 

Pintea (ofiţer politic) 336 

Pintilie 115 

Plop Maria 262 

Poenaru Petru 311 

Pogluţ Vasile 314 . 

Pometcu Marcel 69, 71 

Pop Cornel 73 

Pop Iftene 305 

Popa Alexandru „Ţanu” 124 

Popa (director) 271 

Popa Ilie 368 

Popa Ioan T. „Tetea” 114 

Popa Ion (locotenent) 240 

Popa (maior) 424 

Popa Mihai 204 

Popa Octavian „Tavi” 356-357, 
364 

Popescu 421 

Popescu Ecaterina (Catrinel) 
327-328 

Popescu Ioan Paul 243-245, 273, 
284, 293, 295-298, 302-303 

Popescu Mihai 383-384 

Popescu Neveanu Paul 298 

Popescu Petre 304 

Popescu (procuror militar) 280 

Popescu Sebastian 182 

Popescu Stan M. (Găină Ovidiu) 
346 

Popescu Toma 158-159 

Popescu Traian 364 

Popescu Tudor 57, 363 

Popigg Adalbert 329 

Popovici Cornel 67 

Popovici Gheorghe 183 

Popovici Vasile 142 

Popşor Alexandru 68 

Predescu Titică 82 

Prezaru Teodor 154 

Pricop Dragoş 285 

Procopovici Virgil 361 

Prună Liviu (căpitan) 289 

Prunescu Tudor 241 

Puiu Aristide 109 

Puiu loan 30 

Puşcaşu Mihai 103, 133 

Puşchiţă Ion 184 

Puşchiţă Petre „Mutaşcu” 183- 
-184 

Puşchiţă Petru „Liber” 182 


Q 
Quinet Edgar 386, 412 


R 


Radu Dan 329 

Radu (soldat în trupele de 
Securitate) 154 

Ranca 363 

Raţă-Tarcisiu Ion 24 

Rădescu [Nicolae] 310 

Răducanu Ion N. 414 

Rădulescu Florian 388-389, 395 

Răduţă Gheorghe 249 

Răileanu Constantin 391 

Regele Ferdinand 119 

Regele Mihai I 120, 310, 325, 
342, 348, 400, 408 

Remus Leonida 327 

Rinan 395 

Ripan Raluca 209 

Rociu Octavian 267, 269 

Rodas Constantin 76-77 

Roman Maria P. 413 

Românul Petru „Budiu” sau 
„Budu” 110, 176-177 

Roske Octavian 34, 81, 107, 151, 
183, 241, 278, 331, 349 

Roşca Vlad 304 

Roşeţ Tudor 163 

Rozei-Rozemberg Aurel 127 

Ruckenstein Israil 121-123, 133- 
-134, 144 

„Rugul Aprins” 57-58, 84, 237 

Rus Ioan 63 


S 


Saizescu Geo 287 

Saizescu Nicolae „Colin” 287 

Saizescu Ştefan 287 

Samoilă 112 

Sandu Adrian 43, 93, 147, 169, 
175, 193, 259, 275 

Sandu Grigore 327 


Sasu Victor 37 

Savu (fost coleg de liceu) 50 

Savu Vâcu 263 

Sănătescu [Constantin] 310 

Săriu (medic) 240 

Săvulescu 271 

Sârbu Gheorghe „Bogiu” 149 

Sârbu Septimiu 396-397 

Scaleţchi Florentin 205 

Scarlat 417 

Schneider 104 

Scripca Dumitru 25 

Scurtu Ioan 192, 304 

Seiwardh László 218 

Seliuc Nicolae 331, 338 

Sepeanu Tudor 75 

Serghie Vasile 239 

Silişte (plutonier) 241 

Sima Horia 67-68, 74-75, 82, 
194, 349, 378-379 

Simion Dumitru 69, 71 

Simion Eugen 385 

Simion Gheorghe 246-247 

Simion Marin 422 

Simionescu Ion 48 

Sitaru Valeriu 204 

Sîmtion Ioan (maior/colonel) 
292-293 

Slobodă Ion 25, 241 

Smultea Gheorghe 183 

Soare (căpitan) 272-273 

Sopitco Alexandru 238 

Sosinschi Petre 28 

Staicu Dan Constantin 114 

Stalin Iosif Vissarionovici 109, 
125, 127, 141, 276, 336-337, 
359 

Stamatin Ion 341 

Stambulianu Adrian 27 

Stan Marius 49 

Stanciu Ion 280 

State Aurelian 264-267 

Stănescu Flori 325 

Stănescu Gheorghe 153-156, 
159-160 

Stănescu Mircea 82 

Stănescu Teodor 66 

Steinhardt Nicolae 397 

Stockel Nicolae 384 

Stoenescu Nicolae (general) 278 

Stoian Ion 105 

Stuparu Laurențiu 332-333 

Suciu (locotenent-major, anche- 
tator) 222 

Szabo Ion 240 


Szabó Z6ltân 108, 163 
Szilagy (miliţian) 163 


Ş 


Şaramet (plutonier) 22 

Şerban Gheorghe 138, 161, 356- 
-357 

Şerbauer Ioan 180 

Şişu Traian 126-127, 140 

Şoavă 273 

Şomlea (fraţi) 188 

Ştefan (locotenent-major) 394, 
415 

Ştein Iacob 24 


T 


Takâcs Lajos 211 

Tămâie (poreclă) 22 

Tănase Constantin 240 

Tănase Stelian 279, 325, 391 

Tănăsescu Nicolae 262 

Tătaru (şef de depou) 129 

Tătărescu Gheorghe 325 

Tectea Florin 240 

Teodoreanu Alexandru O. „Păs- 
torel” 325-326, 390-392, 395 

Teodorescu Alexandru 57 

Teodorescu Constantin Gh. 106 

Teodorescu Marian 385 

Teodoru Romică 70, 85 

Tibacu Florea 390 

Timofte Gheorghe (comandant) 
292, 294-295 

Tinca Gheorghe 305 

Tira T. Avram 191 

Tiţă Ilie 391 

Todea (gardian) 318 

Tomaşec Petru 368 

Tomaşec (soţia lui Totoescu) 369 

Tomuţă Octavian 78 

[Totoescu] Aurelian 345 

[Totoescu] Gheorghe 345 

Totoescu Hildegarde 348 

[Totoescu] Lucreția 345, 348 

[Totoescu] Nicolae 345 

Totoescu Virgil 138, 345, 357, 
361, 367-369, 372-373 

Tokes László 219-220 

Traşcă Dumitru 264 

Trifan Traian 352-354, 361, 363 

Tripovici Ioan 187 

Trofim zis „Heghemonu” 109 

Tudor Elena 172 

Tudoran Vasile 25 
Tudoraş Radu 314, 319 
Tulea Sorin 27 


T 


Ţăranu Liviu 147 

Țânţu Ion 237 

Ţârău Virgiliu 84 

Ţâru Doina 55 

Ţic Gherasim 397 

Ţic Nicolae 397 

Ţifrea loan 51 

Ținţ (poreclă), plutonier 226 

Ţucă Marin 110, 360 

Ţurcanu Eugen 67, 71, 73-76, 
78-79, 83, 105, 108, 123-125, 
332-333 

Ţuţea Petre 368 


U 


Udrea Ion 193 

Ungureanu Alexandru 419 

Ungureanu Constantin 398, 402, 
405-406, 409 

Ungureanu (plutonier-major) 415 

Ungureanu Teodor 183 

Urdăcan (maior) 424 

Urdăreanu Ilie 157 

Urdăreanu Gheorghe „Tunariu” 
149, 167 

Urdăreanu Stana 157, 190 

Uţă (familie) 170 

Uţă Ion „Mătuşoniu” 147, 149- 
-151, 156, 168-170, 179, 183, 
194 


Vv 


Vaida Mircea 192 

Vaida-Voievod Alexandru 192 

Vanciu Constantin 343-344, 356 

Vanghelie Nicolae (brigadier) 97 

Várhegyi Istvan 210, 212 

Vasilache Gheorghe 327 

Vasile Ene „Becu” 412 

Vasile Gheorghe M. 204 

Vasile Mara 52 

Vasile (ţăran) 285 

Vasile Victor 412 

Vasilescu-Colorado Nicolae 127 

Vasilescu Constantin 13, 119, 
131, 309, 324, 383, 398 

Vasu Mircea 267 

Vatamaniuc Gavril 326 

Vădan (maior) 424 

Vătămanu Alexandru 391-392, 
395 

Vârteluţă Dumitru 181 

Velcescu (maior) 312 

Venczel Jozsef 213 

Vernichescu Aurel 183, 194 

Vicoveanca (Sofia) 303 

Vinereanu Ion 50 

Vintilă loan 35 

Viorel 423 

Viplă (gardian) 389 

Vişan Anghel 423 

Vişan Ion 413 

Vişan Petre 383-385, 396, 411, 
421-423 

Vişan Vlad 419 

Vişovan Aurel 359 

Vlas Vasile (căpitan) 279 

Voicescu Constantin 85, 379 

Voicu Constantin 163 

Voicu Ilie (locotenent-ma jor) 
302 

Voicu (şef de echipă) 126 

Voinea Octavian 74, 76 

Vomir 189 

Vlădescu Mircea „Cocora” 183 

Voloşniuc 346 

Vorzsak Janos 221 

Vuc (Wuc) Liviu Ion (Emilian) 
365 


W 
Worody Emerick 154 


Z 


Zaharia 247 

Zamfir Gheorghe 396 

Zamfirescu (căpitan/plutonier) 
277 

Zamfirescu Constantin 234 

Zamfirescu Ilie 159-160 

Zamfirescu Lazăr 47 

Zărnescu Nicolae 260 

Zărnescu Vintilă 238 

Zelea Codreanu Corneliu 105, 
121, 351, 378-379 

Zeller Ludovic 108, 125, 127 

Zgâmbău 330 

Zgândăr Gheorghiță 159 

Zrinyi Ilona 209 

Zubrinschi Pavel 27-28 


A 
Aciliu 169 
Adămeşti 399, 410 
Adjud 119 


Aiud 13, 17, 24, 26-31, 33, 37, 
45-50, 52, 58, 60, 66-69, 73- 
-75, 77-78, 82-88, 103, 105- 
-107, 109-116, 121-123, 125, 
127, 131, 135-137, 139, 142, 
144, 153, 157, 163, 165, 167, 
175, 177-178, 180-182, 187, 
191-193, 198-199, 203, 205- 
-207, 213, 231, 233-234, 236- 
-241, 246, 252, 262, 264, 266, 
273, 278-279, 287, 295-296, 
298, 309, 311, 314-315, 320, 
322, 324, 331-332, 334, 336, 
340-341, 345, 349-354, 356- 
-367, 373-374, 376-379, 386, 
389-391, 396-397, 413, 421 

Alba 8, 11, 13-14, 29, 46, 60, 
64, 77, 107, 114, 191, 245, 
317, 386, 396-397 

Alba Iulia 13, 15-16, 18, 29, 39, 
41-43, 60, 62-65, 85, 165, 175, 
191, 292, 396 

Alecuş 46 

Alexandria 383-384, 398-400, 
405, 410-413, 419, 421-424 

Alsacia 231 

Aluniş 28 

Araci 217 

Arad 29, 106, 108, 191, 232, 347, 
358, 389, 413, 418 

Arceşti 281 

Ardusat 24 

Argeş 28, 55-56, 82, 125, 165, 
206, 262-264, 266, 277, 279 

Arpaşu de Jos 267 

Arpaşu de Sus 240 

Atârnaţi 384 

Avereşti 106 
Azuga 178 


B 


Babadag 138 

Bacău 46, 58, 76, 105, 110, 114, 
173, 215, 231, 332, 341, 397, 
416, 

Baia de Aramă 148, 158-159 

Baia Mare 20, 24, 356, 375 

Baia Sprie 17, 24, 37, 60, 68- 
-69, 71, 83, 86-87, 105, 108- 
-111, 114, 121-122, 131, 136- 
-138, 142, 147, 160-163, 172, 
180, 182, 185, 191, 199, 324, 
332-337, 339, 343, 345, 349, 
354-361, 363, 373, 379, 397, 
421 

Balaciu 84-86 

Balomir 60 

Balş 267, 270, 298, 354 

Balta Brăilei 31, 58, 79, 225, 
266, 268-269 

Bardau (?) 334 

Bardizag 107 

Basarab 391, 395 

Basarabia 27-28, 57, 84, 123, 
143-144, 187, 193, 237, 284, 
333, 347, 354 

Băiculeşti 266 

Băile Herculane 179 

Bălteni 262 

Bălţi 107 

Băneasa 85, 276 

Bărăgan 13, 35, 37, 47, 66, 11, 
115, 171, 177, 181, 191, 193, 
212, 217, 299, 331, 

Bâlca 361 

Bârcea Mare 292 

Bârlad 276, 336 

Bârseşti 336 

Bârzava 213 


Becicherecu Mare 211 

Becicherecu Mic 104 

Berkenbnick 67 

Berlin 390 

Beştepe 240, 291 

Bicaz 233, 271, 326, 341 

Bihor 46, 358, 384, 401 

Blaj 13, 46, 317 

Bocşa Română 81 

Bogâltin 179 

Bogdăneşti 352 

Boldeşti 262 

Borcea (lac) 235 

Borlova 196 

Boroaia 83 

Borzeşti 252, 350 

Bosanci 59, 331 

Botoşani 8, 30, 37, 59, 81, 91, 
93-95, 98-101, 103-104, 107- 
-108, 115-116, 119-122, 131, 
134, 136, 139, 142-144, 163, 
182, 192, 207, 238, 265, 278, 
281, 292, 298, 309, 311, 313- 
-315, 317-319, 324, 326, 328, 
332, 343, 347, 363, 365, 386, 
389, 414 

Brad 305 

Braşca 332 

Braşov 17-18, 27, 49, 54, 63, 66, 
79, 135, 187, 219, 225-226, 
240, 262, 302, 333, 352-354, 
356, 379, 387, 423 

Bratei 362 

Brăila 28, 31, 35, 38, 62, 67, 
238, 245, 248-252, 270-271, 
373, 393, 403, 405 

Brăila, judeţ 36 

Brăteşi 311 

Brebu Nou 180 

Brno 132 

Broscăuţi 241 

Bucecea 311 


Buchenwald 67, 346, 349 

Bucium 332 

Bucov 333 

Bucovina 28, 30, 120, 327, 365 

Bucureşti 15-17, 23, 25, 27-28, 
30, 33, 35-36, 41, 53, 55, 57- 
-58, 61, 66-71, 74-75, 78-81, 
83-85, 87, 97, 104, 106-107, 
110, 115, 119, 121, 126, 132- 
-135, 137, 139, 141-144, 153, 
158-160, 173, 178, 189, 203- 
-207, 210-211, 216, 218-219, 
225-226, 232, 239, 242-243, 
246, 255, 264-266, 268-272, 
276, 279-280, 282, 284, 288, 
290-291, 297-298, 300, 303- 
-305, 315, 318, 321-322, 325, 
334-335, 338-339, 342-343, 
348-350, 353, 356-357, 361- 
-362, 364, 367-368, 371, 374, 
376-378, 385, 387, 390-392, 
396-401, 409-413, 418-419, 
421-422 

Budapesta 64, 124, 221 

Buenos Aires 346 

Buftea 67 

Burdujeni 324, 328-329, 338- 
-339, 342 

Butea 320 

Buteni 389 

Buza Osli 154-155 

Buzău 37, 182, 354, 379 

Buziaş 156 


C 


Cairo 73 

Calafindeşti 88, 327, 345, 377 

Caliacra 284 

Canalul Dunăre - Marea Neagră 
20, 27, 44-45, 48-49, 61, 124- 
-125, 127-128, 137, 139-142, 
198-199, 241, 251-254, 326, 
334, 357, 364, 367 

Capul Codrului 368 

Capul Midia 43, 48-49, 52, 107, 
178, 262, 376, 397 

Caracal 147, 243, 259, 274, 
285-286, 297-298 

Caransebeş 17, 24, 75, 123, 150- 
-151, 153, 166-167, 169-172, 
177-178, 182, 194, 212, 331, 
352, 354 

Carasu 122 

Caraş-Severin 8, 110-101, 145, 
147-149, 151, 153, 157, 159, 

163, 165, 167, 169, 171-173, 
175-176, 178-184, 190, 193, 
196, 199, 212, 361, 365 

Careii Mari 231 

Carmen Sylva 238 

Casablanca 364 

Castelu 53, 132 

Caşva 187 

Cavnic 13, 17, 21-22, 24-25, 27, 
47, 86, 111, 121, 175, 182, 
191, 324, 332, 334-336, 360, 
378-379 

Călăraşi 122, 233, 241, 250-251, 
265, 298 

Călineşti-Oaş 333 

Călugăreni 121 

Cănicea 190 

Căpâlna 46 

Cătămărăşti 134 

Câmpina 173 

Câmpulung [Moldovenesc] 346 

Câmpulung Muscel 262, 278, 
391, 399 

Cârligi 231, 233 

Celaru 243 

Cernavodă 48, 248 

Cernăuţi 28, 125, 129, 144, 324, 
345, 349, 365, 415 

Cernica 107 

Cervenia 407 

Chiojdeanca 385 

Chişinău 27, 57, 289 

Ciceu 215 

Cintei 358 

Cioara 38 

Ciocăneşti 85 

Ciopleni 333 

Ciorani 362 

Cioroi 267 

Cisnădie 50, 54 

Ciulniţa 237 

Ciunga 107 

Cluj (judeţ) 30, 49, 73, 210, 241, 
317 

Cluj-Napoca (oraş) 24, 35-36, 
48, 52-54, 57, 60, 62-64, 71- 
-72, 84, 138, 151, 208-214, 
217-219, 224, 246, 305, 309, 
312, 317, 335, 361-362, 370, 
379 

Cluj-tribunal (închisoare) 28, 60, 
68, 111, 131, 210, 212-213, 217, 
252, 266, 287, 349, 359, 362, 
378 

Cocoreşti 271 

Codlea 66, 178, 192, 292, 349, 
352, 354, 405 

Coman 263 

Comlăuş 384 

Conop 29 

Constantineşti (azi Scorniceşti) 
275, 277, 280 

Constanţa 28, 46, 49-50, 61, 107, 
109, 125, 127-128, 138, 140, 
161, 165, 191, 205-206, 231- 
-236, 238, 246, 251, 337, 365, 
373-374, 378, 389, 408, 421- 
-422 

Copou 95, 132, 330-331 

Corabia 271 

Corbii de Jos 138, 161 

Cornățel 43, 49-50, 53, 62, 

Cornereva 149, 151-152, 157, 
171, 177, 179 

Costâna 331 

Cotul Donului 103, 376 

Cotul Ostriţei 347 

Covasna 217, 405 

Craiova 49, 63, 68-69, 75, 110, 
137, 147-148, 153, 158-160, 
237, 240-241, 243, 245, 248, 
263, 271, 275, 278-279, 284, 
286-287, 289-291, 300, 331, 
337, 356, 396, 407 

Cuciuru Mare 415 

Cuconeştii Vechi 237 

Cudalbi 367 

Cugir 64 

Culmea 17, 57, 68, 76, 78, 86, 
103, 165, 177, 179, 181, 193, 
199, 266, 331, 352, 360-361, 
365-366, 378 


D 


Daia 87 

Daicovici Constantin (fost Sacu) 
148 

Darabani 363 

Dăeni 216, 240 

Dâmboviţa 107, 267, 391 

Dârlos 350 

Dârmoxa 124 

Deda 215 

Dej 24, 28, 71, 76, 110-111, 148, 
157, 175, 187, 192, 213, 219, 
317, 347 

Deleni 84 

Delta Dunării 34, 114, 215, 217, 
225, 353, 367 

Deva 13, 15-17, 19, 24, 52, 54, 
105, 109, 208, 219, 266-267, 
292, 363, 396-397 

Dobra Ilia 41 

Dobroteşti 354 

Dofteana 76 

Dolj 243, 267, 270, 272, 278 

Domaşnea 110, 149-150, 152- 
-153, 168-169, 171-173, 175- 
-176, 181-184 

Domneşti 264 

Dorneşti 120 

Dorobanţu 178 

Dorohoi 133, 329 

Drăganu 165 

Drăgăneşti 76, 260-262, 270 

Drăgăşani 119, 281 

Drăgoeşti 391 

Dudu 389 

Dumbrăveni 169, 171, 173, 347 


E 


Eforie Nord 373 
Eforie Sud 373 
Erbiceni 48 
Esztergom 212 


F 


Fădimac 182 

Făgăraş (oraş) 74, 143, 231-232, 
239, 356 

Făgăraş Central (închisoare) 47, 
84, 106, 124, 153, 178 

Făgăraş Raional (închisoare) 124 

Fălticeni 84, 328-329 

Fărcaşele 237 

Feteşti 231, 233-234, 241-242, 
254-255, 333 

Filipeşti 231 

Floreşti 159 

Focşani 107, 114-115, 376 

Frasin 74 

Frăsinei 262 

Fundata 212 

Fundeni 366 

Furculeşti 389 


G 


Galata (închisoare) 76, 135 

Galaţi 28-29, 33, 37, 43, 47, 
60-61, 69, 75, 78, 96, 99, 103, 
107, 114-115, 121, 153, 163, 
178, 182-183, 187, 205, 237- 

-239, 249, 251, 254, 262, 265, 
267, 278, 317, 332-333, 336, 
364-365, 367-368, 373, 378- 
-379, 389, 401, 413, 416, 418, 
421 

Galda de Jos 354, 396 

Galda de Sus 65 

Galeşu/Coasta Galeş 53, 67, 70, 
131-132, 141, 178, 180, 182, 
213, 332, 422 

Galu 121 

Găneşti 107 

Gărâna 180 

Gârbău 73 

Gârbova 276 

Gârbova de Jos 397 

Gârliciu 216 

Genova 320 

Ghencea 204, 266 

Ghenci 231 

Gheorghieni 215 

Gherla 13, 17, 24, 28, 30-31, 33- 
-35, 38, 58-61, 66-69, 71-79, 
81-82, 86, 93, 96-97, 103, 105- 
-111, 115, 119, 122-125, 128, 
137, 140, 144, 147-148, 157, 
160-161, 163, 165, 175-176, 
178, 180-182, 185-193, 198- 
-199, 208, 210, 212-214, 217- 
-218, 221, 224-225, 238, 246, 
249, 251, 253-254, 263, 265, 
267, 270, 309, 311, 314-318, 
320, 324-326, 331-334, 336- 
-339, 349, 351-352, 354, 356, 
359, 361-365, 374, 377, 383- 
-384, 391, 395-397, 401, 405, 
413, 418, 420-421 

Ghimeş 215 

Ghimeş-Palanca 31 

Gigurtu 264 

Giurgiu 304, 413 

Glăvile 245 

Godeni 264 

Gohor 239 

Gorj 110, 241, 347, 360, 396 

Grajduri 123 

Gratimacea 109 

Grădina 216, 239, 266-269 

Grădiştea 304 

Grămeşti 234, 376 

Grebena 234 

Grindu 243, 245 

Grozeşti 397 

Gurba 191 


H 


Harghita 108, 111, 201, 203, 208, 
213, 215, 218-219, 221, 248 

Hălăuceşti 314 

Hârja 58 

Hârseşti 206 

Hârşova 234 

Henig 386 

Hinova 248 

Hiroshima 399 

Horodnic 327-328 

Horodnic de Sus 328 

Huedin 30 

Hunedoara 54, 305 


I 


I.L. Caragiale 296 

Iablaniţa 361 

Ialomița 8, 66, 84, 229, 231, 
238, 247, 249, 333, 396 

Iaşi 47-48, 53, 72, 76, 78, 83, 
88, 93, 95-96, 99, 105, 107, 
109, 113, 117, 121-125, 128, 
131, 134-136, 138-139, 143- 
-144, 181, 231, 239, 252, 265, 
305, 309, 311, 313-314, 320, 
322, 324, 327-328, 330-334, 
341-342, 363, 375, 377-378, 
416 

Idrău 207 

legherişte 418 

Ilfov 67, 85 

Insula Mare a Brăilei 216-217, 
239, 316 

lonăşeni 103 

Ioneşti 110, 360 

Ipoteşti 120 

Isaccea 246 

Iscani 321 

Istanbul 393 

Iveşti 187 

Izvoarele 272 


Î 
Însurăţei 35-38 


Întorsura Buzăului 347 


J 


Jariştea 46 

Jilava 8, 13, 17, 19, 24, 27-30, 
43, 47-48, 52, 57-61, 66-74, 
76-78, 83-86, 88, 97, 103-111, 
115-116, 119, 121-126, 131-132, 


135-136, 139, 144, 147-148, 
153, 157, 160, 165, 172, 173, 
175, 179, 182, 187, 191-193, 
198-199, 205-207, 213, 218- 
-219, 233-234, 236-241, 245- 
-246, 251-252, 261-267, 278- 
-279, 284, 291, 295, 298, 309, 
311, 314, 317-318, 320, 322, 
324-328, 331-334, 336-337, 
343, 347, 349, 354, 356, 358- 
-366, 373-374, 376-379, 383- 
-384, 386-398, 401-402, 405, 
409, 411, 413-416, 418-419 
Jupăneşti 347 


K 


Karangada 376 
Kerson 252 
Koblenz 238 


L 


Lăpuşnicul Mare 150 

Lăstuni-Dumitreşti 182 

Lăteşti 111, 177, 191, 213, 331 

Leningrad 298 

Leorda 136 

Letea 123, 404 

